
Ankstyvosios pamainos 


PIRMA ANKSTYVOJI PAMAINA 


Pasakok tu. Ne, jūs pasakokit! Arba tu pasakoji. O gal tegu ar- 
tistas pradeda? O gal baidyklės, visos kartu? O gal palaukim, kad 
planetos susieitų Vandenio ženkle? Prašom pradėti! Juk pagaliau 
jūsų šuo tada. Bet iki mano šuo, jūsų šuo jau, ir šuns šuo. Vienas tu- 
ri pradėti: tu arba jis arba jūs arba aš... Prieš daug daug saulėlydžių, 
gerokai anksčiau prieš mus. tekėjo, neatspindėdama mūsų, diena 
dienon Vysla ir kasdien nešė savo vandenis jūron. 

Tas, kuris čia vedžioja plunksną, kol kas vadinamas Brauxe- 
liu, vadovauja kasyklai, kurioje neiškasama nei kalio, nei rūdos, 
nei anglių ir vis dėlto šimtas trisdešimt keturi darbininkai laikomi 
požemio štrekuose ir horizontuose, kamerose ir jungiamuosiuose 
štrekuose, kasoje ir pakavimo skyriuje: ir visi jie dirba ištisas tris 
pamainas. 

Nereguliuojama ir pavojinga buvo anksčiau Vysla. Tad tūks- 
tantis aštuoni šimtai devyniasdešimt penktaisiais suvadinta tūkstan- 
tis darbininkų, kad padarytų vadinamąją perkasą į šiaurę nuo Einla- 
gės, tarp nerijos kaimų Šyvenhorsto ir Nikelsvaldės. Ji sumažino 
potvynio pavojų, ištiesino Vyslos vagą, ištiesino ją kaip strėlę. 

Vedžiojantis plunksną pavardę Braukselis paprastai rašo su 
„X“ kaip Kastropas-Rauxelis ir kartais su „ks“ kaip Akselis. Kartais 

Brauxelis savo pavardę rašo su „ch“ kaip Veichselis*. Viską lemia 
pasakojimo žaismas ir pedantiškumas, ir jie vienas kitam netrukdo. 
mi Marienverderio pylimų reguliavimo komisaro, turėjo atlaikyti 
didelius pavasario potvynius ir garsųjį Dominyko potvynį. Vargas, 
jeigu į pylimus įsimesdavo pelės. 

Tas, kuris čia vedžioja plunksną, vadovauja kasyklai ir savo pa- 
vardę rašo įvairiai, trisdešimt septyniom cigarečių nuorūkom, pas- 
kutinių dviejų dienų surūkymu, ant didelio rašomojo stalo pavaizda- 
vo Vyslos vagą prieš ištiesinimą: tabako trupiniai ir į miltus panašūs 
pelenai reiškia upę ir trejas jos Žiotis: nudeginti degtukai yra pylimai 
ir tramdo ją. 

Prieš daug daug saulėlydžių: čia reikia paminėti pylimų prie- 
žiūros komisarą iš Kulmo krašto; kur penkiasdešimt penktaisiais 
prie Kokocko, ties menonitų kapinėmis, pylimas neatlaikė — ir pas- 
kui kelias savaites grabai kabojo medžiuose, — O jis, pėsčias, raitas 
arba valtyje, su surdutu ir visada buteliuku arako plačioje jo kišenė- 
je, jis, Vilhelmas Ėrentalis, ssnamadiškomis, bet vis dėlto sąmojin- 
gomis eilėmis parašė „Pylimų priežiūros moralą“, kuris tuoj po pa- 
sirodymo su malonia dedikacija buvo įteiktas visiems pylimų virši- 
ninkams, kaimų seniūnams ir menonitų pamokslininkams, jis, čia 
paminėtas, kad daugiau niekada nebūtų minimas, tikrina prieš van- 
denį ir pavandeniui pylimų paviršių, užtvankas ir užtūras, vaiko nuo 
pylimų paršus, nes pagal tūkstantis aštuoni šimtai keturiasdešimt 
septintų metų policijos potvarkio aštuntą paragrafą visokiam gyviui, 
tiek plunksnuotam, tiek naguotam, draudžiama ganytis ant pylimų 
ir juos knisti. 

Saulė leidosi po kairei. Brauxelis perlaužia vieną degtuką: ant- 
rosios Vyslos žiotys atsirado tūkstantis aštuoni šimtai keturiasde- 
šimtųjų vasario antrą dieną be žemkasių pagalbos, kai upė, susigrū- 
dus ledui, pramušė neriją žemiau Plėnendorfo, nusinešė du kaimus 
ir davė dingstį įkurti du naujus, Rytų Noifėrą ir Vakarų Noifėrą. 
Kad ir kaip įdomūs būtų abu Noifėrai savo istorijom, paskalom ir 


* Vokiškas Vyslos pavadinimas (vert. past.) 


negirdėtais įvykiais, mes daugiausia kalbėsim apie kitus du kaimus į 
rytus ir vakarus nuo pirmųjų, nors ir naujausių žiočių: Šyvenhorstas 
ir Nikelsvaldė buvo ir yra dešinėje ir kairėje Vyslos perkasos pusėje 
paskutiniai kaimai, susisiekiantys keltais; mat už penkių šimtų met- 
rų pavandeniui šiandien atvira jūra maišo savo nulis kablelis aštuo- 
nių procentų sūrumo vandenį su pelenų, o dažniausiai molio spalvos 
iš plačios Lenkijos Respublikos atitekančiu vandeniu. 

Braukselis sumurma burtažodį: „Vysla yra plati, atmintyje vis 
platėjanti, nepaisant daugelio seklumų, laivybai tinkama upė“... pa- 
deda ant savo rašomojo stalo, tapusio Vyslos delta, tarp degtukinių 
pylimų nubrūžintą trintuką, kad plaukiotų kaip keltas, ir pastato, 
nes ankstyvoji pamaina jau įsivažiavo, nes diena prasideda žvirblių 
čirškėjimu, devynerių metų Valterį Materną — kirčiuoti antrą skie- 
menį — priešais besileidžiančią saulę ant Nikelsvaldės pylimo vir- 
šaus; jis griežia dantimis. 

Kas dedasi, kai devynerių metų malūnininko vaikas stovi ant 
pylimo, žiūri į upę, į priešais besileidžiančią saulę ir griežia prieš 
vėją dantimis? Griežti dantimis jis išmoko iš savo močiutės, kuri 
devynerius metus nesikėlė nuo kėdės ir įstengė pajudinti tik akių 
obuolius. 

Daug kas plaukia pro šalį, ir Valteris Maternas tai mato. Nuo 
Montau iki Kėzemarko potvynis. Čia, prieš pat žiotis, padeda jūra. 
Sako, kad pylime būta pelių. Visuomet, kai pylimas neatlaiko, sako- 
ma, kad jame būta pelių. Lenkų katalikai per naktį priveisę pylime 
pelių, sako menonitai. Kiti, girdi, matę ant savo širmio deichgrafą. 
Tačiau draudimo bendrovė netiki nei pelėmis, nei Giutlando gra- 
fais. Kai pylimas per peles sugriuvo, širmis su grafu, pasak legendos, 
šoko į tvinstančią upę, tačiau tai nieko nepadėjo: nes Vysla nusine- 
šė visą pylimų tarybą. Ji nusinešė katalikų peles iš Lenkijos. Ji nusi- 
nešė prastuosius menonitus su kilpom ir kaištukais, tačiau be kiše- 
nių, nusinešė prašmatnesniuosius menonitus su sagomis, sagasky- 
lėm ir velniškom kišenėm, nusinešė ir tris Giutlando evangelikus bei 
mokytoją, socialistą. Nusinešė Giutlando bliaunančius galvijus ir 
Giutlando raižytus lopšius, nusinešė visą Giutlandą: Giutlando lo- 
vas ir Giutlando spintas, Giutlando laikrodžius ir Giutlando kanarė- 


les, nusinešė Giutlando pamokslininką — tas buvo prastas su kaiš- 
tukais ir kilpom — ir pamokslininko dukterį nusinešė, o ta, sako, 
buvo graži. 

Visa tai ir dar kai kas daugiau plaukė pro šalį. Ką gi neša tokia 
upė kaip Vysla? Kas lūžta, dūžta ir trūksta: medžius, stiklus, pieštu- 
kus, ryšius tarp Brauxelio ir Braukselio, kėdes, kaulelius ir saulėly- 
džius. Kas seniai pamiršta, neša ji plaukdama kniūbsčia ir aukštiel- 
ninka ir su Vyslos padėjimu primena: atėjo Adalbertas. Adalbertas 
atėjo pėsčias. Ir gavo galą nuo kirvio. O Sventopolkas apsikrikštijo. 
Kas laukia Mestvino dukterų? Ar viena nepabėgs basa? Kas ją pasi- 
ims? Milžinas Miligedas su švinine kuoka? Raudonas kaip ugnis 
Perkūnas? Išblyškėlis Pikolis, kur amžinai Žiūri iš apačios į viršų? 
Vaikelis Potrimpas juokiasi ir kramto kviečio varpą. Kertami ąžuo- 
lai. Girgžt dantimis — kunigaikščio Kęstučio dukrytė, kur išėjo į 
vienuolyną: dvylika riterių be galvų ir dvylika vienuolių be galvų šo- 
ka malūne: tai sukas malūnas, sparnais tik mosuoja, sielas verčia 
miltais, o tuos dar sijoja; tai sukas malūnas, sparnais tik mosuoja, su 
dvylika riterių ji šoka ulioja; tai sukas malūnas, sparnais tik mosuo- 
ja, ten dvylika riterių ir tiek pat vienuolių; tai sukas malūnas, spar- 
nais tik mosuoja, ten mišios jų tokios, kad sunkiai dūsuoja; tai sukas 
malūnas, sparnais tik mosuoja... bet kai malūnas iš vidaus užsidegė 
ir begalvių riterių ir begalvių vienuolių ėmė važiuoti karietos, kai 
daug vėliau — saulėlydžiai — šventasis Brunas perėjo ugnį ir plėši- 
kas Bobrovskis su savo bendru Materna, nuo kurio viskas paeina, 
padegė iš anksto pažymėtus namus — saulėlydžiai saulėlydžiai — 
Napoleonas prieš tai ir po to: miestas buvo išmoningai apgultas, mat 
jie daugsyk sėkmingai ir nelabai laidė Kongryvo raketas: tačiau 
mieste ir ant pylimų, Vilko, Meškos, Bėro Arklio bastionuose, Kyšu- 
lio, Mergelės ir Triušio bastionuose prancūzai kosėjo nuo Rapo, 
lenkai spjaudė su savo kunigaikščiu Radvilu, krenkšėjo vienrankis 
kapitonas de Šamberas. Tačiau rugpjūčio penktą pakilo vanduo, 
prasidėjo Dominyko potvynis, užsilipo be kopėčių į Bėro Arklio, 
Triušio ir Kyšulio bastionus, sušlapino paraką, sugadino Kongryvo 
raketas ir į gatves ir virtuves atvedė daug žuvų, ypač lydekų: visi pui- 
kiai pasisotino, nors sandėliai Apynių skersgatvyje buvo seniai sude- 

gę — saulėlydžiai. Kas gi daugiau taip tinka Vyslai, kas nudažo to- 
kią upę kaip Vysla: saulėlydžiai. Kraujas, molis ir pelenai. Tuo tarpu 
juos turėtų nešioti vėjas. Ne visi įsakymai vykdomi; upės, kurios nori 
pakliūti į dangų, įteka į Vyslą. 


ANTRA ANKSTYVOJI PAMAINA 


Čia, ant Brauxelio rašomojo stalo, ir palei Šyvenhorsto pylimą 
ji teka kasdien. O ant Nikelsvaldės pylimo stovi Valteris Maternas ir 
griežia dantimis; nes jis dumba. Švariai nušluojami pylimai žemėja. 
Tiktai vėjo malūnų sparnai, buki bažnyčių bokštai ir tuopos — jas 
Napoleonas liepė pasodinti savo artilerijai — prilipintos prie pyli- 
mų viršūnių. Jis stovi vienas. Tiesa, dar šuo. Bet tas nerimsta, kar- 
tais, žiūrėk, čia, paskui ten. Už jo, jau šešėlyje ir žemiau upės lygio, 
drykso slėnis ir atsiduoda sviestu, varške, sūrinėmis, sveikai ir vim- 
domai pienu. Devynmetis, išskėstkojis, melsvai raudonais kovo ke- 
liais stovi Valteris Maternas, skečia pirštus, sprogina akis, tvinkdo 
visus savo trumpai kirptos galvos randus, paliktus griuvimų, pešty- 
nių ir spygliuotų vielų, duoda jiems pribrinkti, griežia iš kairės į de- 
šinę dantimis — to jis išmokęs iš močiutės — ir ieško akmens. 

Ant pylimo nėra akmenų. Bet jis ieško. Sausų pagalių randa. Bet 
sauso pagalio nepaleisi prieš vėją. O jis nori turi nori paleisti. Galėtų 
švilptelėti Zentą, ji tai čia, tai ten, bet nešvilpteli, tiktai griežia danti- 
mis — tai šipina vėją — ir nori mesti. Galėtų atkreipti į save Amzelio 
žvilgsnį, šūktelėti: „Ei, ei!“, bet burna pilna griežimo ir „ei, ei!“ nebe- 
telpa, — ir vis tiek nori turi nori, bet ir kišenėse nėra akmens; O šiaip - 
visada nešiojasi vienoj ar kitoj kišenėj akmenį arba du. 

Akmenis čia vadina celakais. Evangelikai sako: celakai, ir kata- 
likai: celakai. Prastieji menonitai: celakai. Poniškesnieji: celakai. Ir 
Amzelis, taip mėgstantis išimtis, sako celakas, turėdamas galvoje 
akmenį; ir Zenta taip pat atneša akmenį, jei kas pasako jai: „Atnešk 
celaką“. Krivė sako celakai, Kornelijus Kabrunas, Beisteris, Fol- 

chertas, Augustas Šponagelis ir majorienė fon Ankum, visi sako; Pa- 
zevarko pamokslininkas Danielis Klyveris prastiesiems ir poniškie- 
siems savo bendruomenės nariams sako: „Ir tada paėmė spirgas 
Dovydas celaką, ir kad paleido į Galijotą, tą drimbą“... Mat celakas 
yra patogus balandžio kiaušinio didumo akmuo. Tačiau Valteris Ma- 
ternas neranda jo nei vienoj, nei kitoj kišenėj. Dešinėj tik trupiniai 
ir saulėgrąžos, kairėje — virvelės ir Žiogų likučiai — kolei jis viršuje 
griežia, kolei saulė leidžiasi, kolei Vysla teka, nešdama kai ką iš 
Giutlando, kai ką iš Montau, Amzelis pasilenkęs ir dangus vis toks 
debesuotas, Zenta prieš vėją, o žuvėdros vėjyje, pylimas dailiai hori- 
zonto link, kolei ji visai visai visai išnyksta — jis randa savo kišeninį 
peiliuką. Saulėlydžiai rytuose trunka ilgiau negu vakaruose; tai žino 
kiekvienas vaikas. Tenai Vysla teka nuo vieno dangaus link priešin- 
go. Šyvenhorsto prieplaukoj keltas jau skiriasi nuo kranto ir jau ga- 
bens skersas ir piktas ant upės du siauruko vagonus į Nikelsvaldę, 
kad pastatytų ant bėgių į Štuthofą. Įdiržėlis, vadinamas Krive, kaip 
tik nusuka savo karvės odos veidą nuo vėjo ir apmirksi beblakstie- 
niais vokais priešingo pylimo viršų: kelis karklų krūmus ir išsirikia- 
vusias tuopas. Pamato kažką nejudantį, nesilankstantį, tik laikantį 
ranką kišenėj. Ir duoda akiai nuslysti šlaitu žemyn: tenai kažkas juo- 
kingai apskritas, besilankstantis, matyt, nori kažką atimti iš Vyslos. 
Tai Amzelis, skarmalų ieško — kam tie skarmalai? — tai žino kiek- 
vienas vaikas. 

Bet įdiržėlis Krivė nežino, ką Valteris Maternas, ieškojęs ak- 
mens, rado savo kišenėje. Kai Krivė nusuka veidą nuo vėjo, kišeni- 
nis peiliukas Valterio Materno rankoje jau apšilęs. Jį Amzelis jam 
padovanojo. Jis su trim geležtėm, kamščiatraukiu, dilde, yla. Amze- 
lis storas rausvas, ir mirk iš juoko, kai verkia. Amzelis apačioj žvejo- 
ja purve, mat nuo Montau iki Kėzemarko potvynis, ir nors jis vis per 
pirštą slūgsta, vanduo siekia beveik iki viršaus ir neša daiktus, anks- 
čiau priklausiusius Palšau publikai. 

Ji dingo! Pasislėpė anapus pylimo ir paliko raudonį, einantį vis 
tirštyni. Ir šit — tai tiktai Brauxelis gali žinoti — Valteris Maternas 
sugniaužia kumštyje peilį. Amzelis truputį jaunesnis už Valterį Ma- 
terną. Ženta, nubėgusi toli, jai rūpi pelės, maždaug tokia pat juoda, 
koks raudonas dangus virš Šyvenhorsto pylimo. Šit už plukdomų 

medžių užkliūva plukdoma katė. Tuojau padaugėja žuvėdrų: per- 
plėštas šilkinis popierius susigaužia į kamuolį, išsitiesina, susilanks- 
to: o akių karoliukai mato viską, kas plaukia, užkliuvę, bėga, stovi ir 
tiesiog yra, kaip Amzelio du tūkstančiai strazdanų, mato, kad jis su 
šalmu, kokie nešioti prie Verdeno. Šalmas smunka ant akių, jį reikia 
atsmaukti ant pakaušio, vėl nusmunka, kai Amzelis traukia iš purvo 
tvorlentes ir pupų smaigus, ir sunkius kaip švinas skudurus: tada ka- 
tė atsikabina, nuplaukia sukdamasi, atitenka žŽuvėdroms. Pelės vėl 
sujunda. Keltas vis tebeartėja. Tada atplaukia negyvas geltonas šuo 
ir apsisuka. Zenta stovi prieš vėją. Skersai ir piktai keltas pūškina 
per upę du prekinius vagonus. Atneša veršį, jau nebegyvą. Vėjas 
klupteli užkliuvęs, bet neapsigręžia. Žuvėdros sustoja ore, jos del- 
sia. Dabar Valteris Maternas — kai keltas, vėjas ir veršis, ir saulė už 
pylimo, ir pelės pylime, ir žuvėdros apmiršta vietoj — ištraukia 
kumštį su kišeniniu peiliu iš kišenės, prideda jį prie megztinio ir su- 
spaudžia Vyslai tekant toliau, priešais vis tirštėjančią žarą taip, kad 
pabąla visi krumpliai. 


TREČIA ANKSTYVOJI PAMAINA 


Visi vaikai tarp Hildesheimo ir Zaršteto Žino, kas kasama 
Braukselio kasykloje, esančioje tarp Hildesheimo ir Zaršteto. 

Visi vaikai žino, kodėl šimtas dvidešimt aštuntas pėstininkų 
pulkas turėjo palikti Bonzake tą šalmą, kurį dabar nešioja Amzelis, 
sykiu su krūva uniformų ir keliom lauko virtuvėm, kai dvidešimtai- 
siais metais išvažiavo geležinkeliu. 

Katė vėl čia. Visi vaikai Žino: tai ne ta pati katė, tik pelės to ne- 
žino ir žuvėdros nežino. Katė šlapia šlapia šlapia. Ana ten kažkas 
plaukia pro šalį, bet ne šuo ir ne avis, o drabužių spinta. Spinta ne- 
susiduria su keltu. Ir kai Amzelis traukia iš dumblo pupų smaigą, o 
Valterio Materno ranka, spaudžianti peilį, ima drebėti, vienai katei 
atsiveria laisvė: ją pasitinka iki pat dangaus išsidriekusi jūra. Žuvėd- 

ros sumažėja, pelės pylime sujunda, pylimai toliau dyla, atvira jūra iš 
visų jėgų priešinasi upei, saulė vis tebesileidžia, keltas vis tebeveža 
save ir du prekinius vagonus; keltas neapsiverčia, pylimai nepra- 
trūksta, pelės neišsigąsta, saulė nenori grįžti atgal, Vysla nenori grįž- 
ti atgal, keltas nenori grįžti atgal, katė nenori, žuvėdros nenori, de- 
besys nenori, pėstininkų pulkas nenori, Zenta nenori grįžti pas vil- 
kus, ji gera gera gera... Ir Valteris Maternas nenori grąžinti atgal į 
kišenę to peilio, kurį jam padovanojo Amzelis trumpas drūtas rie- 
bus; kur ten, peilį gniaužiančiam kumščiui net pavyksta labiau išbal- 
ti. O viršuje dantys griežia iš kairės į dešinę. Ir viskam aplink tekant, 
artėjant, grimztant, sukantis, plaukiant, storėjant ir plonėjant, peilį 
gniaužiantis kumštis atsileidžia, ir išstumtas kraujas vėl paplūsta į 
vos sugniaužtą ranką: Valteris Maternas atmeta kumštį su įkaitusiu 
delnu atgal, atsistoja ant vienos pėdos galo, ant penkių pirštų su- 
varstomame bate, perkelia be kojinės bate sutelktą svorį, nučiuoždi- 
na jį į atgal atmestą ranką, į nieką nesitaikydamas, negrieždamas 
dantimis; tą akimirką, kai viskas teka plaukia skęsta grimzta — ir 
Braukselis čia nieko negali padėti, nes jis pamiršo, kažką pamir- 
šo, — taigi dabar, kai Amzelis pakelia akis nuo pylimo apačios mo- 
lio, kaire ranka ir dalimi savo dviejų tūkstančių strazdanų atsmaukia 
šalmą ant pakaušio, ant kitos dalies dviejų tūkstančių strazdanų, 
Valterio Materno ranka jau toli priekyje, lengva ir joje žymu tiktai 
įspaudas, paliktas peilio, su dviem geležtėm, kamščiatraukiu, dilde 
ir yla; jo korpuse buvo smėlio, marmelado likučių, pušų spyglių, to- 
šies trupinių ir truputis sukrešėjusio kurmio kraujo; jį būtų buvę ga- 
lima iškeisti į naują dviračio skambutį; jo niekas nebuvo pavogęs, 
Amzelis jį už užsidirbtus pinigus buvo pirkęs motinos krautuvėje ir 
paskui padovanojęs savo draugui Maternui; praėjusią vasarą jis pri- 
smeigė prie Folcherto daržinės durų peteliškę; po Krivės kelto prie- 
plauka per vieną dieną kliudė keturias žiurkes, kopose vos vos ne 
triušį ir prieš dvi savaites kurmį, prieš jį nutveriant Zentai. Delne te- 
bežymu įspaudas peilio, kuriuo Valteris Maternas ir Eduardas Am- 
zelis, kai abu buvo aštuonerių metų ir norėjo susibroliauti, įsirėžė 
rankas, nes taip juos buvo pamokęs Kornelijus Kabrunas, buvęs 
Pietvakarių Vokietijoje ir daug išmanęs apie hotentotus. 

KETVIRTA ANKSTYVOJI PAMAINA 


Tuo tarpu — mat kol Brauxelis aiškina kišeninio peilio praeitį 
ir tas pats peilis paleistas paklūsta metimo jėgai, nulekia priešais vė- 
ją, veikdamas žemės trauką, lieka pakankamai laiko užrašyti vieną 
darbo dieną nuo vienos rytinės pamainos iki kitos ir dar pasakyti — 
taigi tuo tarpu Amzelis atsmaukė atgalia ranka savo šalmą ant pa- 
kaušio. Jis peršoko žvilgsniu pylimo šlaitą, sugavo tuo pačiu žvilgs- 
niu metiką, pasiuntė žvilgsnį paskui paleistą daiktą; ir peilis, pasak 
Brauxelio, tuo tarpu pasiekė tą galutinį tašką, kurį pasiekia kylantis 
lekiantis daiktas, kai Vysla teka, katė plaukia, žuvėdra klykia, keltas 
artėja, kai kalė Zenta juoda, o saulė nesiliauja leidusis. 

Tuo tarpų — mat kai paleistas daiktas pasiekia tą taškelį prieš 
kritimą, jis akimirką stabteli, vaizduoja nejudantį — taigi kol peilis 
viršutiniam taške nejuda, Amzelis atitraukia žvilgsnį nuo to taškelio 
ir vėl — peilis jau staigiai krinta, nes dabar yra labiau veikiamas 
priešinio vėjo, į upę — nukreipia akis į savo draugą Valterį Mater- 
ną, kuris vis dar tebestovi pasistiebęs ant pirštų galų be kojinės su- 
varstomame bate, iškėlęs ir toli į priekį išmetęs dešinę ranką, o kai- 
rė vairuoja ir padeda jam išlaikyti pusiausvyrą. 

Tuo tarpu — mat kai Valteris Maternas balansuoja ant vienos 
kojos ir rūpinasi pusiausvyra, kai Vysla ir katė, pelės ir keltas, šuo ir 
saulė, kai peilis krinta į upę, į Brauchselio kasyklą nusileidžia rytinė 
pamaina, vakarinė iškyla ir išsivažinėja dviračiais, kramtantis sargas 
baigia kramtyti, žvirbliai visuose nuotėkiuose pradėjo dieną... Am- 
zeliui tada pasisekė trumpu žvilgsniu ir tuoj po jo sekusiu šūksniu iš- 
mušti iš trumpai išlaikytos pusiausvyros Valterį Materną. Tiesa, tas 
nepargriuvo ant Nikelsvaldės pylimo viršaus, tačiau ėmė taip svir- 
duliuoti ir klupinėti, kad pametė iš akių peilį, prieš jam paliečiant 
tekančią Vyslą ir išnykstant joje. 

— Ei, Griežike! — šūkteli Amzelis. — Tai vėl griežei dantimis 
ir svaideis kaip andai? 

Valteris Maternas, čia vadinamas Griežiku, vėl stovi plačiai ir 
tiesiom kojom, ir trinasi dešinės rankos delną, kuriame vis dar žymu 
nykstantis kišeninio peilio negatyvas. 

— Juk matei, kad kitaip negalėjau, tai ko dar klausi. 

— Bet ne celaką paleidai. 

— Tai kad neradau. 

— Tai kam mėteis, jei neturi celako? 

— Jeigu būčiau turėjęs, būčiau paleidęs celaką. 

— Jeigu būtum paliepęs, Zenta būtų atnešusi. 

— Gera tau dabar sakyti, reikėjo pasiųsti Zentą. Šaukštai po- 
piet. 

— Tai ką paleidai, jei neturėjai celako? 

— Ko tu čia priskretai. Kažką kita. Juk pats matei. 

— Mano peilį. 

— Savo. Dovana yra dovana. Jei būčiau turėjęs celaką, būčiau 
neleidęs peilio, būčiau leidęs celaką. 

— Reikėjo pasakyt, bent užsimint, kad nerandi celako, aš tau 
būčiau atmetęs, čia jų pilna. 

— Ką tu čia šneki ir pasakoji, kai jau po viskam. 

— Aš gal naują nupirksiu per Dangun žengimą. 

— Man nereikia naujo. 

— Kai duosiu, tai imsi. 

— Kertam, kad ne? 

— Kertam, kad imsi? 

— Kertam? 

— Kertam! 

Tada jie sumuša rankom: vienas stato husarus, kitas — didina- 
mąjį stiklą, Amzelis iškelia savo strazdanotą ranką į viršų, Valteris 
Maternas nuleidžia savąją su peilio žyme žemyn ir paskui užtraukia 
Amzelį ant pylimo viršaus. 

Amzelis nepyksta: 

— Tu esi lyginai kaip tavo močiutė. Ta irgi vis griežia savo ke- 
liais dantim. Bet nieko nemėto. Tiktai muša su samčiu. 

Amzelis ant pylimo truputį mažesnis už Materną. Kai jis kalba, 
jo nykštys per petį rodo į ten, kur už pylimo stovi gatvinis Nikelsval- 
dės kaimas ir Materno vėjinis malūnas. Amzelis užtraukia ant pyli- 
mo viršaus neklusnų tvoralenčių, pupų smaigų, išgręžtų skudurų 
pundą. Vis smaukdamas atgalia ranka į viršų šalmą. Keltas prisirišo 

prie Nikelsvaldės prieplaukos. Girdėti, kaip žvanga prekiniai vago- 
nai. Zenta padidėja, sumažėja, padidėja, prisiartina juoda. Pro šalį 
vėl neša negyvą gyvulį. Plačia krūtine teka Vysla. Valteris Maternas 
apsivynioja dešinę ranką apatiniu nuspurusio megztinio kraštu. 
Zenta stovi keturiom kojom tarp vieno ir antro. Jos liežuvis kairėje 
nukaręs ir trūkčioja. Ji padėjusi akis ant Valterio Materno, kad tas 
dantimis. Jam tai paeina nuo močiutės, kuri jau devyneri metai 
krėsle ir tiktai akim. 

Jie pajuda iš vietos: skirtingo ūgio ant pylimo viršaus priešais 
kelto prieplauką. Juoda kalė. Pusę žingsnio priekyje: Amzelis. Iš 
paskos: Valteris Maternas. Jis tempia Amzelio skarmalus. Pra- 
šliaužus pundui, visiems trims ant pylimo vis mažėjant, žolė pama- 
Žu tiesiasi. 


PENKTA ANKSTYVOJI PAMAINA 


Taigi Braukselis, kaip numatyta, palinko prie popieriaus, pa- 
leido tekėti Vyslą, tuo pat metu kiti kronikininkai irgi drausmingai 
palinko prie praeities ir pradėjo rašyti, paleido tekėti Vyslą. Jam 
dar įdomu tiksliai prisiminti: prieš daug daug metų, kai vaikas gi- 
mė, bet dar nemokėjo griežti dantimis, nes kaip ir visi vaikai atėjo 
į šį pasaulį be dantų, močiutė Matern sėdėjo prikaustyta prie kė- 
dės, jau devyneri metai tegalėjo pajudinti vien akių obuolius, bur- 
buliuoti ir seilėtis. 

Antresolė buvo virš virtuvės, turėjo langą į vidų, per kurį buvo 
matyti, kaip dirba mergos, turėjo langą į lauką, per kurį matė Ma- 
terno malūną, stovintį dugnu ant ožio, taigi esantį tikru vėjiniu ma- 
lūnu; jau šimtas metų. Maternai jį pastatė tūkstantis aštuoni šimtai 
penkioliktais metais, tuoj po to, kai Dancigo miestą ir tvirtovę pač- 
mė pergalinga rusų ir prūsų kariuomenė; Augustas Maternas, mūsų 
prie kėdės prikaustytos močiutės senelis, sumetė, kad per nuobo- 
džią ir be jokio entuziazmo vykdomą apgultį galima dvigubai pasi- 

pelnyti: vieniems jis už tvirtus konvencinius talerius pavasarį pradė- 
jo daryti šturmo kopėčias; kitiems už laubtalerius ir dar geresnius 
Brabanto pinigus, sugebėjo pasiųsti generolui grafui D'Heudeletui 
laiškelį, kuriame rašė, kad keista, jog rusai pavasarį, kai dar visai nė- 
ra obuolių, jau darosi daugybę kopėčių. 

Kai pagaliau gubernatorius, grafas Rapas, pasirašė kapitulia- 
cijos aktą, Augustas Maternas atkampiame Nikelsvaldės kaimely- 
je suskaičiavo tvirtus Danijos talerius ir dviejų trečdalių talerio 
monetas, greitai kylančius rublius, Hamburgo markes, laubtale- 
rius ir konvencinius talerius, maišelį Olandijos guldenų ir ką tik 
pasirodžiusius Dancigo popierinius, padarė išvadą, jog neblogai 
apsirūpinta, ir atsidavė atstatymo aistrai: jis nugriovė iki pat ožio, 
kurio mediena dar buvo gera, seną malūną, kuriame, sako, nakvo- 
jo po Prūsijos pralaimėjimo karalienė Luiza, tą istorinį malūną, 
kurio sparnai iš pradžių nukentėjo nuo danų puolimo iš jūros pu- 
sės, paskui nuo naktinio mūšio su išsiveržusiais kapitono de Šam- 
bero savanoriais, taigi nugriovė jį ir pastatė ant seno ožio naują 
malūną, kuris vis dar uodega lietė ožį, kai močiutė Matern buvo 
priversta atsisėsti kėdėn. Čia Brauxelis nori, kol dar nevėlu, įterp- 
ti, kad Augustas Maternas už tuos tiek sunkiai, tiek ir lengvai su- 
rinktus pinigus pastatė ne tik naują vėjinį malūną, bet ir paaukojo 
Štėgeno — ten buvo katalikų — koplytėlei madoną, gan smarkiai 
auksuotą, bet nei sukėlusią minėtiną maldininkų antplūdį, nei pa- 
dariusią stebuklų. 

Maternų katalikiškumas, kaip ir privalu malūnininkų šeimy--. 
nai, priklausė nuo vėjo, o kad upės slėnyje visuomet dvelkė ganėti- 
nai stiprus vėjelis, tai ir Materno malūnas visus metus sukosi ir ne- 
leido per daug vaikščioti į bažnyčią ir erzinti menonitų. Tiktai vai- 
kų krikštijimas, laidotuvės, vestuvės ir didžiosios šventės 
išvarydavo dalį šeimos į Štėgeną; taip pat kartą per metus, Štėgeno 
Dievo Kūno šventės procesijos proga, būdavo pašventinamas ir 
palaiminamas malūnas, jo ožys su visais kaiščiais ir uodega, ir ypač 
sparnais, prabanga, kurios Maternai niekada nebūtų galėję sau 
leisti prastųjų menonitų kaimuose, tokiuose kaip Junkerakeris ir 
Pazevarkas. Tačiau Nikelsvaldės kaimo menonitai, riebioje slėnio 

žemėje auginę kviečius ir priklausę nuo kataliko malūno, rodėsi 
esą poniškesni menonitai, taigi su sagom, sagaskylėm ir kišenėm, į 
kurias buvo galima kai ką įdėti. Vien tiktai žvejas ir smulkus ūki- 
ninkas Simonas Beisteris buvo tikras kaiščių ir kilpų patriotas, ne- 
tašytas ir bekišenis; todėl ant jo valčių pašiūrės kabojo dažyta len- 
ta su raitytinių raidžių užrašu: 


Kas kilpas ir kaiščius nešioja, 

Tą Dievulis šėnavoja; 

Kas su sagom ir kišenėm mandravoja, 
Tą velnias peklon nujoja. 


Ir Simonas Beisteris vienintelis iš Nikelsvaldės savo kviečius 
vežė ne į kataliko malūną, o į Pazevarką. Tačiau ne jis tryliktais me- 
tais, prieš pat didįjį karą, sugundė skurdžių pienininką iš Freienhu- 
beno su visokiom pintim paleisti raudoną gaidį Materno malūne. 
Jau pleškėjo ožys ir uodega; kai Perkūnas, jaunas gizelio Pavelo, ku- 
rį visi vadino Pauliuku, vilkšunis, juodas ir su iškelta uodega sukęs 
vis mažesnius ratus apie kalvelę, ožį ir malūną, ištraukė ir kimiai 
skalydamas išginė iš malūno gizelį ir malūnininką. 

Pavelas, arba Paulius, buvo atsivežęs tą šunį iš Lietuvos ir pa- 
prašytas pademonstruodavo savotišką genealogijos medį, kuris 
kiekvienam rodė, kad Perkūno močiutė iš tėvo pusės buvo Lietuvos, 
Rusijos ir Lenkijos vilkė. 

Ir iš Perkūno kilo Zenta; Zenta atsivedė Harą; iš Haro kilo 
Princas; o Princas įėjo į istoriją... Tačiau kol kas močiutė vis dar pri- 
kalta prie kėdės ir tepajudina akių vyzdžius. Ji tegali žiūrėti, kaip jos 
marti trinasi po namus, sūnus malūne, o duktė Lorchen su gizeliu. 
Bet gizelį pašaukė karan, ir Lorchen pasimaišė protas: nuo to laiko 
ji vis ieško savo Pauliuko namuos, darže, malūne, ant pylimų, dilgy- 
nėse už Folcherto pašiūrės, prieš kopas ir už jų, basa krante ir tarp 
pakrantės miško gervuogių — ir niekada nesužinos, ar jį pakišo po 
velėna prūsai, ar rusai. Vien tiktai Perkūnas lydi senstelėjusią mer- 
giną, turėjusią tą patį šeimininką. 

ŠEŠTA ANKSTYVOJI PAMAINA 


Prieš daug daug laiko — skaičiuoja Brauxelis ant pirštų — kai 
pasaulyje trečius metus vyko karas, Pauliukas buvo amžinai likęs 
Mozūrijoj, Lorchen klydinėjo su šuniu, o malūnininkas Maternas 
toliau galėjo tampyti savo maišus, nes neprigirdėjo abiem ausim, 
vieną saulėtą dieną, kai turėjo būti krikštynos — peilius mėtantis 
vaikiščias iš anos ankstyvosios pamainos gavo Valterio vardą — mo- 
čiutė sėdėjo savo kėdėj, vartė akių obuolius, burbuliavo, seilėjosi, 
bet vis tiek neištarė nė žodžio. 

Ji sėdėjo antresolėj čia nutvieskiama saulės, čia atsidurdama 
šešėlyje. Nutviksdavo, pasinerdavo prieblandon, sėdėdavo šviesoj, 
sėdėdavo niaurastyje. Ir baldų dalys, raižytos spintelės viršus, išries- 
ta skrynios kupra ir raudonas devynerius metus neliestas raižyto 
suoliuko aksomas sušvisdavo, priblėsdavo, išryškėdavo, tamsiai su- 
siliedavo: miegančios dulkės, bedulkė prieblanda virš močiutės ir 
jos baldų. Jos kykelio ir taurės, mėlynuojančios ant spintelės. Ku- 
tuotų naktinių marškinių rankovių. Iki baltumo nušveistų grindlen- 
čių, ant kurių iš kampo į kampą šliaužiojo judrus maždaug delno di- 
dumo vėžlys, kurį jai buvo padovanojęs gizelis Pauliukas ir kuris 
pergyveno fundatorių. Jis palikinėjo savo maža burna salotų lapuo- 
se pusapskrites žymes. Ir visi antresolės kamaroje išmėtyti lapai su 
vėžlio paliktais ornamentais švysčiojo ryškiai ryškiai ryškiai; mat 
lauke, už namo, Materno malūnas, išnaudodamas aštuonių metrų 
per sekundę vėją, malė kviečius ir savo keturiais sparnais keturissyk 
per tris su puse sekundės nubraukinėjo saulę. 

Tuo metu, kai močiutės kamaroj taip demoniškai kaitaliojosi 
šviesa, vaiką vežė per Pazevarką ir Junkerakerį į Štėgeną krikštyti, 
saulėgrąžos prie tvoros, skiriančios Materno daržą nuo kelio, vis au- 
go ir augo, šlovino viena kitą ir buvo be perstogės garbstomos tos 
pačios keturissyk per tris su puse sekundės malūno sparnų užgesina- 
mos saulės, mat malūnas nebuvo įsiterpęs tarp saulės ir saulėgrąžų, 
tik, ir tai tik rytą, tarp nepakylančios nuo kėdės močiutės ir saulės, 
kuri šviesdavo slėnyje, tiesa, ne visada, bet tankiai. 

Kiek jau metų močiutė taip sėdėjo? 

Devynerius. | 

Kiek jau šitaip už astrų, ledo gėlių; vikių ir vijoklių? 

Devynerius metus šviesoj prieblandoj šviesoj į šoną nuo malūno. 

Kas ją taip tvirtai prie tos kėdės prirakino? 

Marti Ernestina, mergautine pavarde Štangė. 

Kaip tai galėjo atsitikti? 

Evangelikė iš Junkerakerio pirmiausia išstūmė Tildę Matern, 
tada dar ne močiutę, o drūtą ir balsingą, iš virtuvės, paskui iš didžio- 
jo kambario, kur ėmė per Dievo Kūno šventes valyti langus. Kai Sti- 
na varė savo anytą iš tvartų, tarp vištų, kuriom tada lakstė plunks- 
nos, abi pirmusyk rimtai susikibo: aptalžė moteriškės viena kitą le- 
sintuvais. 

Tai turėjo, paskaičiuoja Brauxelis, atsitikti tūkstantis devyni šim- 
tai penktais metais; mat kai paskui po dvejų metų Stina Matern, mer- 
gautine pavarde Štangė, vis dar neprašė žalių obuolių ir rūgščių agur- 
kų ir sirgo diena dienon pagal kalendorių, Tildė Matern pasakė savo 
marčiai, stovėjusiai priešais ją sukryžiuotom ant krūtinės rankom: 

— Aš taip ir maniau, kad velnias prileidęs evangelikėms į sky- 
les pelių. Ir jos viską ten suėda, kas galėtų išeiti į lauką. Tik smarvę 
palieka! 

Po tų žodžių kilo religinis karas, kuriame buvo panaudotas me- 
dinis samtis, baigęsis katalikei kėde: toji ąžuolinė kėdė su ranktū- 
riais, kur stovėjo priešais langą tarp koklių krosnies ir suoliuko, pri- 
glaudė apopleksijos ištiktą Tildę Matern. Ir ji jau devyneri metai sė- 
dėjo joje, išskyrus tuos trumpus tarpus, kai Lorchen ir mergos 
trumpam ją nukeldavo, higienos sumetimais, reikalui atlikti. 

Kai praėjo devyneri metai ir pasirodė, jog evangelikė neturi 
tarp kojų velnio įleistos pelės, kuri viską suėda ir niekam neduoda 
užsimegzti, užsilikti, kai ji kai ką išnešiojo, kai sūnus išvydo pasaulį 
ir buvo atskirtas nuo motinos, kai buvo palankiu oru išvežtas krikš- 
tyti į Štėgeną, močiutė vis dar kaip prikalta tebesėdėjo savo antreso- 
lėje. O apačioj, virtuvėj, duonkepėje gulėjo žąsis ir šnypštė savo pa- 
čios taukuose. Žąsis tatai darė trečiais didžiojo karo metais, kai žą- 
sys buvo tapusios tokios retos, kad jau buvo priskiriamos prie 

beišmirštančių gyvūnų. Lorchen Matern su apgamu, plokščia krūti- 
ne, susivijusiais plaukais, Lorchen, likusi be vyro — nes Pauliukas 
palindo po velėna ir paliko tiktai savo juodą šunį, — Lorchen, turė- 
jusios prižiūrėti kepančią krosnyje žąsį virtuvėje nebuvo, ji nelaistė 
žąsies, neapvertė jos, neužkalbėjo, ji stovėjo sau vienoj eilėj su sau- 
lėgrąžom už tvoros — ją naujasis gizelis pavasarį buvo šviežiai nu- 
baltinęs — ir iš pradžių švelniai, paskui sunerimusi, keli sakiniai 
piktai, paskui vėl maloniai, su kažkuo kalbėjosi, kas nestovėjo kita- 
pus tvoros, kas nepraėjo taukais suteptais, bet vis tiek girgždančiais 
batais, kas nebuvo su plačkelnėm ir vis dėlto buvo vadinamas Pau- 
lium ir Pauliuku ir jai, Lorchen Matern, pavandenijusiom akim tu- 
rėjo kažką atiduoti, ką buvo iš jos paėmęs. Bet Pauliukas neatidavė, 
nors metas buvo palankus — tylu, nebent truputį dūzgė vabz- 
džiai — ir vėjas pats tas, suko malūną aštuonių metrų per sekundę 
greičiu taip, kad jis truputį pralenkė vėją ir vienu malimu pavertė 
Mylkės kviečius — tas kaip tik pas juos malėsi — Mylkės miltais. 

Mat kai malūnininko sūnus buvo krikštijamas Štėgeno medinė- 
je koplytėlėje, Materno malūnas nestovėjo be darbo. Kai buvo vė- 
jas, reikėjo malti. Vėjo malūnas pripažįsta dienas tiktai su vėju ir be 
vėjo. Lorchen pripažino tik tas dienas, kai Pauliukas prieidavo ir su- 
stodavo prie tvoros, ir dienas, kai niekas neprieidavo, nesustodavo 
prie tvoros. Perkūnas skalijo. Toli už Napoleono tuopų, už Folcher- 
to, Mylkės, Kabruno, Beisterio, Momberto ir Krivės sodybų, už že- 
mos mokyklos ir Liurmano smuklės, ir pieno centro viena per kitą 
maurojo karvės. Ir tada Lorchen maloniai ištarė „Pauliuk“, kelissyk 
ištarė „Pauliuk“, o tuo tarpu žąsis krosnyje nelaistoma, neužkalbi- 
nėjama ir neapverčiama darėsi vis karštesnė ir sskmadieniškesnė. 

— Nagi atiduok man. Ir nebūk toks. Na nedaryk taip. Nagi grą- 
žink man, nes man reikia. Na duokš, na nebūk toks, na kodėl tu man 
neatiduodi... 

Niekas nieko nedavė. Šuo Perkūnas pasuko galvą ir palydėjo 
nueinantįjį tyliai inkšdamas. Karvėms daugėjo pieno. Vėjinis malū- 
nas stovėjo dugnu ant ožio ir malė. Saulėgrąžos sakė viena kitai sau- 
lėgrąžų poterius. Oras dūzgė. Ir žąsis krosnyje pradėjo iš pradžių 
pamažu, paskui vis greičiau ir labiau degti, tad močiutė Matern savo 

kamaroje virš virtuvės dar greičiau ėmė sukti savo akių obuolius, 
negu malūnas savo sparnus. Kai Štėgene krikštytojai išėjo iš koply- 
tėlės, kai vėžlys kamaroje perėjo nuo vienos grindlentės ant kitos, ji- 
nai dėl to net kamaroj jaučiamo degančios žąsies dvoko ėmė šviesiai 
tamsiai šviesiai burbuliuoti, seilėtis ir prunkšti. Pirmiausia išpūtė 
pro nosiaskyles plaukus, kurių priaugę močiučių nosys, o kai kartus 
dvokas užtvindė kamarą ir sustabdė vėžlį, suraukšlėjo salotų lapus, 
iš jos nosies plaukai jau nebevirto, tiktai garas. Devynerių metų mo- 
čiutės pyktis prasiveržė: močiutės lokomotyvas pajudėjo. Vezuvijus 
ir Etna. Pragaro mėgstamas elementas, ugnis, privertė močiutę 
trūkčioti, drakoniškai prisidėjo prie prieblandos, ir ji pabandė, ka- 
leidoskopiškai besikaitaliojant apšvietimui, po devynerių metų vėl 
sausai sugriežti dantimis. Ir jai išėjo: iš kairės į dešinę brūkštelėjo 
paskutiniai nuo degėsių atšipę strampai; ir pagaliau prie drakoniško 
šnypštimo, garo leidimo, spjaudymo ugnim, dantų griežimo dar pri- 
sidėjo poškėjimas ir traškėjimas: ąžuolinė kėdė, užsilikusi iš prieš- 
napoleoninių laikų, laikiusi močiutę devynerius metus su trumpom 
apsišvarinimo pertraukom, atsakė ir subyrėjo tuo momentu, kai 
vėžlys pašoko nuo grindų ir apsivertė ant nugaros. Tuo pat metu 
tinkliškai suskilinėjo keli krosnies kokliai. Apačioj sprogo žąsis ir 
paleido savo įdarą. Į smulkius medžio miltus, smulkesnius negu ma- 
lė Materno vėjo malūnas, subyrėjo krėslas, pakilo kaip debesis, vir- 
to trūnėsiais kaip pompastiškai apšviestas paminklas trumpalaikiš- 
kumui ir apgaubė močiutę Matern, kuri nepasekė jo pavyzdžiu ir 
nevirto močiutės dulkėm. Tai, kas nusėdo ant susiraukšlėjusių salo- 
tų lapų, ant aukštielninko vėžlio, ant baldų ir grindų, buvo tiktai 
ąžuolo dulkės; jinai, baisingoji, ant nieko nenusėdo, liko stovėti 
spragėdama ir įsielektrinusi, ryški blausi nuo malūno sparnų žais- 
mės, tiesi tarp dulkių ir drūzgų, griežė dantimis iš kairės į dešinę, 
grieždama žengė pirmą žingsnį, žengė iš šviesos į prieblandą, žengė 
šviesoj, žengė prieblandoj, peržengė beveik suvedusį su savim ir pa- 
sauliu sąskaitas vėžlį, su sieros spalvos ir gražiu pilvu, po devynerių 
metų sėdėjimo žengė į tikslą, nepaslydo ant salotų lapų, paspyrė ko- 
ja kamaros duris, nulipo, tikras močiutės įsikūnijimas, su šlepetėm į 
virtuvę ir, dabar jau stovėdama ant aslos ir pjuvenų, pasigriozdė 

abiem rankom lentynose ir pabandė močiutiškais triukais išgelbėti 
degančią krikštynų žąsį. Ir išgelbėjo truputį, nugramdydama degė- 
sius ir apversdama tai, kas iš jos buvo likę. Ir kažkas Nikelsvaldėje, 
turėjęs geras ausis, girdėjo, kaip močiutė gelbėdama žąsį piktai ir iš- 
siilsėjusia gerkle aiškiai šaukė: 

— Sterva, ak tu sterva! Kur tu sterva! Lorchen, sterva. Aš tau, 
tu sterva. Prakeikta sterva! Sterva, ak tu sterva! 

Ir šit ji jau lauke su kietu mediniu samčiu rankoje, jau vidur 
dūzgiančio daržo, nugara į malūną. Kaire koja braškėse, dešine žie- 
diniuose kopūstuose, jos nesulaikė agrastų dygliai, pirmusyk po tiek 
metų vėl atsidūrė tarp kiaulpienių, už jų, tarp saulėgrąžų, ir, aukštai 
iškėlusi dešinę, palaikoma malūno sparnų, ėmė vanoti vargšę Lor- 
chen ir saulėgrąžas, bet ne Perkūną, kuris juodas spruko į šalį tarp 
kiaulpienių špalerių. 

Nors ir mušama, nors ir visai nemačiusi Pauliuko, vargšė Lor- 
chen aimanavo ton pusėn, kur jis nubėgo: 

— Na, padėk gi, Pauliuk, na padėk... — bet tiktai gaudė nuga- 
ra smūgius ir girdėjo išsivadavusios močiutės giesmę: 

— Sterva, ak tu sterva! Prakeikta sterva! 


SEPTINTA ANKSTYVOJI PAMAINA 


Braukselis svarsto, ar jis truputį nepersūdė pasakodamas apie 
stebuklingą močiutės prisikėlimą. Ar nebūtų užtekę, jeigu geroji 
moteriškė būtų paprasčiausiai atsikėlusi truputį nutirpusiom kojom 
ir nuėjusi į virtuvę gelbėti žąsies? Argi reikėjo leisti garus ir spjaudy- 
ti ugnimi? Ar turėjo skilinėti krosnies kokliai ir raukšlėtis salotų la- 
pai? Ar reikėjo nudvėsti vėžliui ir į dulkes pavirsti krėslui? 

Jei Braukselis, dabar blaivus laisvosios rinkos pilietis, vis dėlto 
laikosi savo ir sako, kad be ugnies ir garų negalima apsieiti, tai jis tu- 
ri paaiškinti kodėl. Pompastiškam močiutės prisikėlimo dekorui bū- 
ta ir tebeesama tiktai vienos priežasties: Maternai, ypač dantimis 

griežianti šeimos šaka, nuo viduramžių plėšiko Maternos per mo- 
čiutę, kuri buvo tikra Matern — ištekėjo už pusbrolio — iki krikšta- 
vaikio Valterio Materno turėjo įgimtą polinkį perdėm teatrališkoms 
scenoms, ir išties, grynų gryniausia teisybė, kad močiutė Matern 
septynioliktųjų metų gegužės mėnesį ne ramiai ir tvarkingai nulipo į 
virtuvę ir išgelbėjo žąsį, o su ką tik aprašytais fejerverkais. 

Ir vis dėlto reikia pasakyti: kol močiutė Matern bandė gelbėti 
žąsį ir tuoj po to kūlė samčiu vargšę Lorchen, iš Štėgeno pro Jun- 
kerakerį ir Pazevarką jau važiavo trys dvikinkės su alkanais krikšty- 
tojais. Ir kad ir kaip Brauxeliui rūpėtų papasakoti apie po to seku- 
sias vaišes — iš rūsio, nes žąsies neužteko, buvo atnešta sūdytos mė- 
sos ir raugintų kopūstų, — jis turi palikti krikštynų svečius prie stalo 
vienus. Niekas niekad nesužinos, kiek prisikimšo pilvus trečiais ka- 
ro metais pridegusios žąsies, raugintų kopūstų, sūdytos mėsos ir mo- 
liūgų acte, Romeikos ir Kabrunai, Mylkė ir našlė Štangė. Brauxeliui 
ypač gaila, kad negali papasakoti, ką išdarinėjo prisikėlusi, atsigavusi 
močiutė Matern; vien tiktai našlę Amzel išskiria jis iš kaimo idilės, 
nes ji yra motina mūsų dručkio Eduardo Amzelio, kuris nuo pirmos 
iki ketvirtos ankstyvosios pamainos graibė iš patvinusios Vyslos pupų 
smaigus, tvorlentes ir sunkius kaip švinas skudurus ir dabar, lyginai 
kaip Valteris Maternas, turi būti pakrikštytas atbuline data. 


AŠTUNTA ANKSTYVOJI PAMAINA 


Prieš daug daug metų — mat Braukselis užvis labiau mėgsta 
pasakoti pasakas — Šyvenhorste, žvejų kaime kairiajame Vyslos 
žiočių krante, gyveno pirklys Albrechtas Amzelis. Žibalo, burių 
drobės, bakų geriamam vandeniui, virvių, tinklų, dėžių unguriams, 
bučių, visokių meškeriojimų įnagių, dervos, dažų, švitrinio popie- 
riaus, siūlų, brezento, dervos ir lajaus pas jį galėjai nusipirkti, bet 
turėjo ir įrankių, nuo kirvio iki kišeninio peiliuko, nedidelių vars- 
totų, tekėlų, dviračių kamerų, karbidinių lempų, keltuvų, suktuvų 

ir spaustuvų. Priešais kamštines liemenes buvo sukrauti jūriniai 
džiūvėsiai; gelbėjimo ratas, ant kurio tereikėjo užrašyti laivo var- 
dą, gaubė didelį stiklainį su salykliniais saldainiais; ruginė degtinė, 
vadinama „duonele“, buvo pilstoma iš storpilvio žalsvo apipinto 
butelio; medžiagos pardavinėjamos metrais, atraižų, taip pat nau- 
jų ir panešiotų drabužių dar pas jį galėjai gauti, kabyklių, naudotų 
siuvamųjų mašinų ir miltelių nuo kandžių. Vis dėlto, nepaisant tų 
miltelių, nepaisant dervos ir žibalo, sakų ir karbido, Albrechto 
Amzelio parduotuvėje, didelėje medinėje troboje cementiniu pa- 
matu, kas septyneri metai dažomoje tamsiai žaliai, pirmiausia ir, 
reikia pasakyt, smarkiai atsidavė odekolonu ir tiktai paskiau, dar 
neminint miltelių nuo kandžių, rūkytomis žuvimis; mat Albrechtas 
Amzelis greta visos tos smulkios prekybos vertėsi urminiu tiek 
upės, tiek jūros Žuvų supirkinėjimu: lengvutės pušinės dėžės, auk- 
saspalvės ir priguldytos rūkytų plekšnių, rūkytų ungurių, palaidų ir 
pundeliais surištų šprotų, negių, ešerių ir karšto bei šalto rūkymo 
Vyslos lašišų, priekyje turėjo išdegintą firmos vardą „A. Amze- 
lis — Šviežios žuvys — Rūkytos žuvys — Šyvenhorstas — Didysis 
Slėnis“ — ir būdavo atidaromos vidutinio storumo laužtuvu mūri- 
nėje Dancigo turgaus halėje, stovėjusioje tarp Domininkonų baž- 
nyčios ir Senamiesčio pylimo, tarp Levandų ir Junkerių skersgat- 
vio: ir jų dangtis sausai traškėdavo. Vinys cypdamos lindo iš šoni- 
nių lentelių. Ir pro naujosios gotikos stiliaus smailiaviršius langus 
šviežias rūkytas Žuvis pasiekdavo turgaus halės šviesa. 

Be to, kaip toli į priekį žvelgiantis prekybininkas, kuriam rūpė- 
jo Žuvų rūkyklų ateitis Vyslos deltoje ir nerijoje, Albrechtas Amzelis 
samdė mūrininką, kuris išsijuosęs triūsė tarp Plėnendortfo ir Einla- 
gės, taigi visuose Negyvosios Vyslos kaimuose, kur rūkyklų kaminai 
atrodė kaip griuvėsiai: reikėjo padaryti galą tiems netraukiantiems 
kaminams; reikėjo pastatyti tokį aukštą storą kaminą, kad pranoktų 
visus alyvų krūmus ir susigaužusias Žvejų trobas; ir visa tai susiję su 
Albrechto Amzelio vardu, kuris, ne be pagrindo, buvo laikomas tur- 
tingu. Turčius Amzelis, sakė žmonės — arba: „Žydas Amzelis“. Ži- 
noma, kad Amzelis buvo ne žydas. Nors nebuvo ir menonitas, vadi- 
no save domu evangeliku, turėjo Bonzako bažnyčioj nuolatinę vietą, 

užimamą kiekvieną sekmadienį, ir buvo vedęs Lotchen Tydę, rus- 
vaplaukę, į storumą linkusią ūkininko dukterį iš Gros Ciunderio; ir 
tai reiškia: kaip galėjo Albrechtas Amzelis būti žydas, jeigu stambus 
ūkininkas Iydė, važinėjęs keturkinke ir su lakuotais auliniais iš Gros 
Ciunderio į Kėzemarką, laisvai vaikščiojęs pas landratą, savo sūnus 
išleidęs į kavaleriją, tiksliau tariant, į gana brangų Langfūro husarų 
pulką, atidavė už jo savo dukterį Lotchen. 

Vėliau visi sakė, kad senis Tydė žydui Amzeliui savo Lotchen 
atidavė tik todėl, kad jis, kaip ir daugelis ūkininkų, žvejų, pirklių, 
malūnininkų — malūnininkas Maternas iš Nikelsvaldės irgi — buvo 
smarkiai, labai smarkiai skolingas Albrechtui Amzeliui ir norėjo iš- 
laikyti savo keturkinkę. Be to, sakė, kad galėtų įrodyti, jog Albrech- 
tas Amzelis, provincijos rinkos reguliavimo komisijai pareiškęs, jog 
nedera pernelyg remti kiaulių auginimą. 

Braukselis, kuris viską geriau žino, kol kas visom tom spėlio- 
nėm deda kryžių: mat nesvarbu, ar meilė, ar vekseliai atvedė į jo 
namus Lotchen Tydę; ar jis kaip apsikrikštijęs žydas, ar kaip krikš- 
tytas krikščionis sekmadieniais sėdėjo Bonzako bažnyčioje; Alb- 
rechtas Amzelis, veiklus pirklys nuo Vyslos, beje, plačiapetis Bon- 
zako gimnastikos draugijos 05 įkūrėjas ir skardžiabalsis bažnyčios 
choro baritonas, ant Somės ir Marnos upių krantų iškilo iki daug- 
syk apdovanoto atsargos leitenanto ir žuvo septynioliktais metais, 
vos dviem mėnesiam likus iki jo sūnaus Eduardo gimimo, netoli 
Verdeno tvirtovės. 


DEVINTA ANKSTYVOJI PAMAINA 


Valteris Maternas išvydo šio pasaulio šviesą balandžio mėne- 
sį, išstumtas Avino. Kovo mėnesio Žuvys vinkliai ir sumaniai iš- 
traukė iš motinos urvo Eduardą Amzelį. Gegužės mėnesį, kai pri- 
degė žąsis ir prisikėlė močiutė Matern, malūnininko sūnus buvo 
pakrikštytas. Katalikiškai. O jau balandžio pabaigoj žuvusio pirk- 

lio Albrechto Amzelio sūnus Bonzako žvejų bažnyčioje buvo, pa- 
gal tenykštį paprotį, apšlakstytas švęstu perpus Vyslos, perpus Bal- 
tijos jūros vandeniu. 

Kad ir ką rašytų kiti kronikininkai, kurie jau devinta ankstyvą- 
ja pamaina lenktyniauja su Braukseliu, kad ir kaip skirtųsi jų nuo- 
monės nuo Braukselio, dėl krikštijamo kūdikio iš Šyvenhorsto jie 
turės su manim sutikti. Eduardas Amzelis, Edis Amzelis, Hazelofas, 
Auksaburnėlis ir taip toliau, tarp visų asmenų, kurie bus minimi šia- 
me laisvalaikio rašinyje — Braukselio kasykloje jau dešimt metų ne- 
bekasamos nei anglys, nei geležies rūda, nei kalis, — bus veikliau- 
sias herojus, išskyrus Brauxelį. 

Jo pašaukimas nuo pat pradžių buvo išradinėti paukščių baidyk- 
les. Nors jis nieko neturėjo prieš paukščius; greičiau jau paukščiai, 
nesvarbu kokių plunksnų ir kaip skraidantys, turėjo kai ką prieš jį ir jo 
baidyklių išradinėjimo genijų. Tuoj po krikšto — varpai dar nebuvo 
nutilę, — jie jau atpažino jį. Tuo tarpu Eduardas Amzelis gulėjo sau 
visas diktas tvarkingame krikšto vokelyje ir niekuo neišsidavė, ar jam 
paukščiai ką nors reiškia, ar ne. Jo krikštamotė buvo Gertrūda Kar- 
veizė, ir ji paskui jam kasmet vis numegzdavo vilnones kojines Kalėdų 
proga. Ant jos tvirtų rankų gulintis krikšto vaikas buvo parodytas gau- 
siems krikštynų svečiams, pakviestiems ilgiausių vaišių. 

Našlė Amzel, mergautine pavarde Tydė, likusi namie, kad ste- 
bėtų, kaip dengiamas stalas, virtuvėje davinėjo paskutinius nuro- 
dymus ir ragavo padažus. O visi Tydės iš Gros Ciunderio, išskyrus 
keturis sūnus, pavojingai leidžiančius laiką kavalerijoje — vėliau 
antras pagal jaunumą žuvo, — mynė žemę apsirengę gerais kostiu- 
mais paskui krikšto vokelį. Palei Negyvąją Vyslos atšaką traukė 
krikštytojai: Šyvenhorsto žvejas Kristijanas Glomė ir ponia Marta 
Glomė, mergautine pavarde Lydkė; Herbertas Kynastas ir jo žmo- 
na Johana, mergautine pavarde Probst; Karlas Jakobas Aikė, ku- 
rio sūnus Danielis Aikė žuvo ties Dogerbanku, tarnaudamas impe- 
ratoriškajame laivyne; žvejo našlė Brigita Kabus, kurios kateriu 
plaukiojo brolis Jakobas Nilencas; tarp Ernsto Vilhelmo Tydės 
martelių, kurios kaukšėjo viena miestiškai rausva, kita liepiškai ža- 
lia, trečia violetinė kaip Žibutė, juodas be dėmelės: senasis pasto- 

rius Blechas — palikuonis to garsiojo diakono A. F. Blecho, kuris 
dirbdamas Šv. Marijos bažnyčioje nuo tūkstantis aštuoni šimtai 
septintųjų iki tūkstantis aštuoni šimtai keturioliktųjų, taigi pran- 
cūzmečiu, rašė Dancigo miesto kroniką. Didelės rūkyklos savinin- 
kas Frydrichas Bolhagenas iš Vakarų Noifėro žengė šalia pensijon 
išėjusio kapitono Bronsardo, kuris per karą pasisiūlė savanoriškai 
saugoti šliuzus. Augustas Šponagelis, Veslinkeno smuklininkas, vi- 
sa galva pranoko majorienę fon Ankum. Kadangi Dirko Heinricho 
fon Ankumo, Klein Ciunderio dvarininko, nebuvo tarp gyvųjų nuo 
penkioliktųjų metų, Šponagelis davė įsikibti majorienei į stačiu 
kampu stabariai sulenktą parankę. Pabaigoj, už sutuoktinių Buze- 
nicų, Bonzake pardavinėjančių anglis, ėjo invalidas kaimo seniū- 
nas Erichas Lau su savo smarkiai nėščia Margarete Lau, Nikels- 
valdės kaimo seniūno Momberio dukra, nutekėjusia ne pagal save. 
Pylimų inspektorius Haberlandas, stropus tarnyboje, buvo privers- 
tas atsisveikinti tik išėjus iš bažnyčios. Gali būti, eiseną prailgino ir 
būrys vaikų, visi baltapūkiai ir šventiškai aptaisyti. 

Smėlėtais takais, tik vienur kitur padengtais šliaužiančiomis 
pakrantės pušų šakomis, ėjo dešiniu upės krantu prie laukiančių 
dvikinkių, prie senio Tydės keturkinkės, kurią tas, nepaisant arklių 
stygiaus karo metais, vis tiek įstengė išlaikyti. Smėlis batuose. Kapi- 
tonas Bronsardas uždusęs garsiai pūtavo, paskui ilgai kosėjo. Kal- 
bos prasidės tiktai po krikštynų pietų. Pakrantės miškas kvepėjo 
prūsiškai. Upė vos tekėjo, tai buvo negyvoji Vyslos atšaka, kuri tik- 
tai žemiau, įtekėjus Motlau, truputį labiau sukrusdavo. Saulė atsar- 
giai lietė šventinius drabužius. Tydės martelės, rausva, liepiškai Ža- 
lia, žibuokliškai violetinė, šiurpo ir mielai būtų užsigobusios našlių 
skraistes. Gali būti, kad daug našlių gedulo, milžiniška majorienė ir 
monumentiškai krypuojantis invalidas davė pradžią įvykiui, brendu- 
siam nuo pat pradžių: išėjus iš Bonzako bažnyčios pakilo paprastai 
beveik nepajudančių iš vietos žuvėdrų debesis. Ne balandžių , mat 
žvejų bažnyčios laiko žuvėdras, o ne balandžius. Paskui paistrižai ir 
stačiai iš kranto meldų šauna ančių flotilė: didieji baubliai, jūrų 
kregždės, rudagalvės kryklės. Nebelieka nė vieno ausuotojo krago. 
Iš pakrantės pušyno kažkas pakelia varnas. Varnėnai ir juodieji 

strazdai palieka kapines ir nubaltintų Žvejų namų sodus. Iš alyvų ir 
gudobelių: kielės, zylės, kikiliai ir strazdai giesmininkai, kaip toj 
dainoj; debesimis nuo stogų, vielų žvirbliai; kregždės iš tvartų ir mū- 
rų kampų; kas tiktai priskiriama paukščių šeimai, sukrunta, išsilaks- 
to, nupurpia strėlės greičiu, kai tiktai subaltuoja krikšto vokelis, lei- 
džiasi nešamas per upę, sudaro juodą, vietomis skylėtą debesį, ku- 
riame paprastai viens kito vengiantys paukščiai susimaišę kaip 
pakliuvo ir apimti vienodo siaubo: žuvėdros ir varnos; vanagų pore- 
lė tarp margaplunksnių giesmininkų; šarkos šarkos! 

Ir penki šimtai paukščių, Žvirblių neskaičiuojant, įsitarpuoja 
tarp saulės ir krikštytojų. Ir penki šimtai paukščių meta ant krikšty- 
nų svečių, krikšto vokelio ir krikšto vaiko šešėlį, kaip reikšminga. 

Ir penki šimtai paukščių — kas čia skaičiuos žvirblius? — pa- 
daro, kad krikštynų svečiai, nuo invalido kaimo seniūno Lau iki IN- 
džių, susiglaustų ir iš pradžių tylomis, paskui murmėdami ir dėbčio- 
dami į viršų, imtų grūstis į priekį ir žengti greičiau, beveik proteki- 
niais. Augustas Šponagelis užkliūva už pušies šaknies. Tarp 
kapitono Bronsardo ir pastoriaus Blecho, kuris tiktai simboliškai 
pakelia rankas ir bando tramdyti profesiniais gestais, įsiterpia at- 
pūškavusi, pasiglemžusi padurkus kaip per didžiausią lietų milžiniš- 
koji majorienė ir nusineša sykiu visus: Glomes ir Kynastą su žmona, 
Aikę ir Kabus, Bolhageną ir Buzenicų porą; net invalidas Lau ir jo 
smarkiai nėščia žmona, kuri vėliau be jokios baimės pagimdo nor- 
malią mergaitę, ir tuodu stengiasi neatsilikti — tiktai stipriarankė 
krikštamotė nespėja su visais ir su krikšto vaiku ir susisukusiu krikš- 
to vokeliu paskutinė pasiekia dvikinkę ir Tydės keturkinkę tarp pir- 
mų Šyvenhorsto kelio tuopų. 

Ar krikšto vaikas verkė? Jis neknirkė, bet ir nemiegojo. Ar de- 
besis iš penkių šimtų paukščių ir nesuskaičiuojamų žvirblių tuojau 
neišsisklaidė skubiai ir visai nešventiškai nubildėjus vežimams? Dar 
ilgai nerimo debesis virš tingios upės: jis tarpais kabojo virš Bonza- 
ko, tarpais virš pat pakrantės miško ir kopų, paskui plačiai ir išsi- 
driekęs virš kito kranto, ir leido vienai senai varnai nukristi ant pel- 
kėtos pievos: ji tenai pūpsojo pilka ir sustingusi. Tiktai kai dvikinkės 
ir keturkinkė įvažiavo į Šyvenhorstą, debesis suskilo pagal paukščių 

rūšis, grįžo į šventorių, kapines, sodus, tvartus, meldus, alyvas, pušis; 
bet iki pat vakaro, kai krikštynų svečiai jau sotūs ir apgirtę ramstė 
alkūnėm ilgą stalą, daugelyje įvairaus didumo paukščių širdžių buvo 
neramu; mat visi paukščiai pajuto Eduardo Amzelio baidyklių 
konstravimo genijų. Nuo šiol jie žinojo apie jį. 


DEŠIMTA ANKSTYVOJI PAMAINA 


Kam rūpi žinoti, ar pirklys ir atsargos leitenantas Albrechtas 
Amzelis gal, ko gero, buvo žydas? Juk visai be niekur nieko Šyven- 
horsto, Einlagės ir Noifėro žmonės nevadins jo turtingu žydu. O pa- 
vardė? Argi ji ne tipiška? Ką? Tas paukštis turi būti kilęs iš Olandi- 
jos, nes ankstyvaisiais viduramžiais naujakuriai iš Olandijos sausino 
Vyslos žemumą ir atėjo su savo kalbiniais savitumais, vėjo malūnais 
ir pavardėmis. 

Po to, kai Braukselis ankstyvesnėse pamainose nesyk tvirtino, 
jog A. Amzelis nesąs žydas, taip ir pasakė: „Žinoma, kad Amzelis 
nebuvo žydas“. Su tokiu pat pasisekimu, nes galima visokia kilmė, 
galėtų ir dabar pareikšti: „Žinoma, kad Albrechtas Amzelis buvo 
žydas“. Jis buvo kilęs iš senos Prūsijos Stargardo žydų siuvėjų šei- 
mos, anksti, septyniolikos metų, turėjo išeiti iš Prūsijos Stargardo 
Šneidemiūlio, Frankfurto prie Oderio, Berlyno kryptimi — nes jo 
tėvo namai buvo pilni vaikų — ir jau po keturiolikos metų — pakei- 
tęs tikėjimą, evangelikas ir pasiturintis — per Šneidemiūlį, Noišta- 
tą, Diršau atsikraustė prie Vyslos žiočių. Tai perkasai, padariusiai 
Šyvenhorstą kaimu prie upės, kai Albrechtas Amzelis pigiai nusipir- 
ko žemės, dar nebuvo nė vienerių metų. 

Ir jis pradėjo prekiauti. Ką gi daugiau galėjo pradėti? Ir giedo- 
jo bažnyčios chore. Ko gi jam buvo negiedoti baritonu bažnyčios 
chore? Įkūrė su kitais gimnastikos draugiją ir buvo tarp visų kaimo 
gyventojų tas, kuris tvirčiausiai tikėjo, kad jis, Albrechtas Amzelis, 
nėra žydas, kad pavardė kilusi iš Olandijos: daugelis žmonių vadino- 

si Špechtais*, vienas garsus Afrikos pionierius net vadinosi Nachti- 
galiu, tipiška žydiška pavardė buvo vien Adleris, jokiu būdu ne Am- 
zelis: siuvėjo sūnus keturiolika metų stengėsi pamiršti savo kilmę ir 
tiktai retsykiais, tačiau ne mažiau sėkmingai, užsiėmė doro evange- 
liško turto kaupimu. 

Ir šit tūkstantis devyni šimtai trečiaisiais vienas jaunas, bet 
gudrus kaip senis, žmogus, pavarde Otas Veiningeris, parašo knygą. 
Tos nepakartojamos knygos pavadinimas „Lytis ir charakteris“, ji 
buvo išleista Vienoje ir Leipcige ir šešiais šimtais puslapių stengėsi 
užginti moteriai teisę į sielą. Kadangi ta tema emancipacijos laikais 
pasirodė esanti ypač aktuali, nes tryliktas tos nepakartojamos kny- 
gos skyrius, pavadintas „Žydija“, žydams, kaip priklausantiems mo- 
teriškai rasei, taip pat užgynė teisę į sielą, tai tas naujas leidinys pa- 
siekė aukštų, svaiginamai aukštų tiražų ir atsidūrė ten, kur anksčiau 
būdavo skaitoma tik Biblija. Taip Veiningerio genialusis veikalas pa- 
siekė ir Albrechto Amzelio namus. 

Galbūt pirklys tos storos knygos būtų net neatsivertęs, jeigu bū- 
tų žinojęs, kad toksai ponas Pfenigas buvo pasiryžęs paskelbti Otą 
Veiningerį plagiatoriumi: mat jau šeštaisiais metais pasirodė pikta 
brošiūra, šiurkščiai kaltinusi nebegyvą Veiningerį — jaunasis žmogus 
pasidarė galą pats — ir Veiningerio kolegą Svobodą. Net pats S. Froi- 
das, vadinęs mirusįjį Veiningerį gabiu jaunuoliu, kad ir kaip nepritar- 
damas piktam brošiūros tonui, negalėjo užmerkti akių prieš faktą: 
Veiningerio pagrindinė biseksualumo idėja buvo neoriginali, ji pirma 
buvo kilusi tokiam ponui Flysui. — Taigi Albrechtas Amzelis nieko 
nežinodamas atsivertė knygą ir perskaitė Veiningerio knygoje — kur 
viena pastaba autorius pats save priskiria žydijai: žydas neturi sielos. 
Žydas nedainuoja. Žydas nesportuoja. Žydas turi savyje pergalėti žy- 
diškumą... Ir Albrechtas Amzelis pergalėjo, giedodamas bažnyčios 
chore, ne vien įkurdamas gimnastikos draugiją Bonzakas 05, bet ir 
pats atitinkama apranga stodamas gimnastų rikiuotėn, gimnastikuo- 
damasis ant lygiagrečių, skersinio, aukštai ir toli šokdamas, mokyda- 
masis estafetės lazdelės perdavimo ir, kad ir su sunkumais — čia jis 


*Špecht — varnėnas, Nachtigall — lakštingala, Adler — erelis, Amsel — 
juodasis strazdas (vok. ). 

vėl įkūrėjas ir pionierius, — abipus visų trijų Vyslos žiočių padėdamas 
įsitvirtinti muštukui, palyginti jaunai sporto šakai. 

Braukselis, kuris čia geriausiai viską išmanydamas vedžioja 
plunksną, kaip ir deltos slėnio kaimo gyventojai nieko nežinotų apie 
Prūsijos Stargardo miestelį ir Eduardo Amzelio siuvėjaujantį senelį, 
jeigu Lotchen Amzel, mergautine pavarde TIydė, būtų tylėjusi. Ji pravė- 
re burną praėjus daugeliui metų po tos lemtingos dienos prie Verdeno. 

Jaunasis Amzelis, apie kurį čia bus nuolatos, nors ir su pertrū- 
kiais kalbama, atskubėjo iš miesto pas savo mirštančią motiną, ir ji, 
cukraligės nukamuota, sušnabždėjo sūnui karščiuojančiom lūpom į 
ausį: 

— Ak vaikeli. Atleisk savo vargšei motinai. Amzelis, kurio tu 
nematei, tavo tikras tėvas, buvo, kaip žmonės sako, apipjaustytas. 
Kad tik tavęs nepagautų, kai dabar tokie griežti įstatymai. 

Eduardas Amzelis paveldėjo griežtus įstatymus — tačiau dar 
netaikomus laisvo miesto srityje, — verslą ir turtą, namus ir inven- 
torių, taip pat knygų lentyną: „Prūsijos karaliai“, „Prūsijos didieji 
žmonės“, „Senis Fricas“, „Anekdotai“, „Grafas Šlyfenas“, „Loiteno 
choralas“, „Frydrichas ir Katė“, „Barbarina“ ir Oto Veiningerio ne- 
pakartojamą knygą, kurią Amzelis, kitoms knygoms pamažu išsi- 
barsčius, visuomet turėjo prie savęs. Jis ją savaip skaitė, nepraleis- 
damas ir pastabų paraštėse, padarytų jo gimnastikuojančio giedan- 
čio tėvo, išsaugojo knygą per pačius blogiausius laikus ir pasirūpino, 
kad ją šiandien ir visada būtų galima atsiversti ant Brauxelio rašo- 
mojo stalo: Veiningeris jau pakišo vedžiojančiam plunksną ne vieną 
idėją. Paukščių baidyklės kuriamos pagal žmogaus paveikslą. 


VIENUOLIKTA ANKSTYVOJI PAMAINA 


Braukselio plaukai auga. Kai rašo ar vadovauja kalio kasyklai, 
jie vis auga. Kai valgo, vaikšto, snaudžia, kvėpuoja ar sulaiko kvapą, 
kai rytinė pamaina leidžiasi, o naktinė pamaina kyla, kai žvirbliai 

pradeda dieną, jie vis auga. Taip, net kai kirpėjas metų pabaigoje 
trumpina pagal pageidavimą šaltais pirštais Braukselio plaukus, jie 
auga ir po jo žirklėm. Kada nors Braukselis, kaip ir Veiningeris, bus 
negyvas, tačiau plaukai, kojų ir pirštų nagai jį truputį pergyvens — 
kaip ir ši knyga apie efektyvių paukščių baidyklių darymą bus skai- 
toma ir tada, kai vedžiojančiojo plunksną seniai nebus. 

Apie griežtus įstatymus kalbėta vakar. Tačiau dabar, kai mūsų 
pasakojimas tik mezgasi, įstatymai dar švelnūs, išvis nebaudžia Am- 
zelio už kilmę; Lotchen Amzel, mergautine pavarde Tydė, nieko ne- 
žino apie siaubingą cukraligę; Albrechtas Amzelis, „žinoma“, ne Žy- 
das; Eduardas Amzelis taip pat doras evangelikas, nešioja greit au- 
gančią šviesiai rusvą savo motinos ševeliūrą ir diktas, jau su visom 
strazdanom, sukinėjasi tarp žvejų tinklų ir su malonumu žiūri į pa- 
saulį pro Žvejų tinklus; tad nė kiek nekeista, kad pasaulis jam greitai 
ima atrodyti išmargintas tinklo raštu ir prikaišytas pupų smaigų. 

Paukščių baidyklės! Čia tvirtinama, kad mažasis Eduardas 
Amzelis iš pradžių — kai maždaug penkerių su puse metų padarė 
pirmą minėtiną baidyklę — visai neketino užsiimti baidyklių dary- 
mu. Tačiau kaimiečiai ir pravažiuojantys žmonės, keliaujantys per 
slėnį draudimo nuo gaisrų ir sėklų daigumo agentai, pamatę ant py- 
limo prie Šyvenhorsto prieplaukos plazdant jo figūras, galvodavo tą 
patį; ir Krivė sakydavo Herbertui Kynastui: 

— Branguti, tu tik pažiūrėk, ką tas Amzelio vaikiščias pridarė: 
tikros baidyklės. 

Eduardas Amzelis, kaip ir po krikšto, taip ir dabar, nieko prieš 
paukščius neturėjo; bet visa, kas sklandė Vyslos kairėje, dešinėje ir 
per vidurį, buvo prieš jo produkciją, vadintą paukščių baidyklėmis. 
Jos, o jis kasdien padarydavo po vieną, niekada nebuvo panašios. 
Ką vakar būdavo per tris valandas padaręs iš dryžuotų kelnių, stam- 
biais langeliais į palaidinę panašaus skarmalo, bekraštės skrybėlės, 
be kelių skersinių sutrešusių kopėčių ir šviežių karklų šakų, kitą rytą 
išardydavo ir iš tų pačių rekvizitų padarydavo kitos padermės, kito 
tikėjimo unikumą, — tačiau visada tokį, kuris paukščius vertė laiky- 
tis atokiau. Nors visi šie vienadieniai kūriniai ir liudijo autorių esant 
stropų ir lakios vaizduotės, ne jie, o Eduardo Amzelio nepailstantis 

dėmesys daugialypei realybei, jo smalsios akys virš putlių skruostų 
tiekė jo produkcijai puikiai pastebėtas detales, darė ją įtaigią ir bai- 
dančią paukščius. Jos skyrėsi nuo tradicinių baidyklių, kurios aplin- 
kui plazdėjo soduose ir laukuose, ne vien formaliai, bet ir savo po- 
veikiu: visos kitos baidyklės paukščių pasauliui beveik nedarė jokio 
įspūdžio, tuo tarpu jo kūriniai, sukurpti visai be jokio tikslo ir prieš 
nieką nenukreipti, kėlė paukščiams tikrą paniką. 

Jeigu į jas gerai įsižiūrėdavai, jo baidyklės atrodė esančios gy- 
vos jau darant, ir vien kaip torsas, kai Amzelis jas ardydavo, gyvut 
gyvutėlės: jos bėgdavo pylimo viršum, modavo, grasindavo, pulda- 
vo, mušdavo, sveikindavo kitą krantą, leisdavosi nešamos vėjo, 
kalbėdavosi su saule, laimindavo upę ir jos žuvis, skaičiuodavo 
tuopas, lenkdavo debesis, lauždavo bažnyčios bokštus, norėdavo 
pakilti į dangų, pasivyti ir užgrobti keltą, ir pabėgti su juo, niekada 
nebūdavo anoniminės, vaizduodavo žveją Johaną Likfetą, pastorių 
Blechą, dažnai keltininką Krivę, paprastai išsižiojusį ir pakreipusį 
į šoną galvą, kapitoną Bronsardą, inspektorių Haberlandą ir kai ką 
dar, kas krisdavo akin šiame plyname krašte. Pavyzdžiui, lyg mietą 
prarijusi majorienė fon Ankum, nors jos ūkis buvo Klein Ciunde- 
ryje ir pati retai rodydavosi prie kelto, buvo pavaizduota kaip vai- 
kus ir paukščius gąsdinanti milžinė ir tris dienas stovėjo ant Šyven- 
horsto pylimo. 

Kiek vėliau, kai Eduardui Amzeliui prasidėjo mokslas, ponas 
Olševskis, jaunas Nikelsvaldės pradinės kaimo mokyklos mokyto- 
jas — Šyvenhorste mokyklos nebuvo — gąsdino paukščius, kai 
strazdanočiausias mokinys jo pamėklę pastatė ant didelės kopos 
dešiniajame žiočių krante. Tarp devynių vėjo nulenktų pušų ant 
kopos keteros pastatė Amzelis mokytojo antrininką ir padėjo jam 
po drobiniais batais apautom kojom lygų kaip stalas slėnį, nuo 
Vyslos iki Nogato, be to, žemumą iki pat Dancigo bokštų, iki kalvų 
ir miškų už miesto, taip pat upę nuo žiočių iki horizonto, atvirą jū- 
rą iki numanomo Helos pusiasalio, sykiu su laivais, nuleidusiais in- 
karus reide. 


DVYLIKTA ANKSTYVOJI PAMAINA 


Baigiasi metai. Ypatingi metai, nes dėl Berlyno krizės Naujuo- 
sius metus galima švęsti tiktai su raketom, tačiau be petardų. Be to, 
čia, Žemutinės Saksonijos krašte, neseniai nulydėtas į kapus Heinri- 
chas Kopfas, tikras krašto tėvas; dar viena priežastis nesprogdinti 
vidurnaktį petardų. Brauxelis dėl visa ko, pasitaręs su tarybos žmo- 
nėmis, ant kasyklos durų, administracijos pastate, taip pat ant pakė- 
limo platformos ir pakrovimo vietoje liepė prikalti skelbimą: „Eks- 
porto ir importo firmos „Brauxelis ir Ko“ darbininkams ir tarnauto- 
jams primename, kad Naujus metus reikia švęsti tyliai, kaip to 
reikalauja susidariusi rimta padėtis“. Vedžiojantis plunksną taip pat 
neištvėrė nepacitavęs savęs: skoningai ant rankomis darytų popie- 
riaus lapų išspausdino sakinuką: „Paukščių baidyklės kuriamos pa- 
gal žmogaus paveikslą“ ir išsiuntinėjo klientams ir verslo partne- 
riams kaip naujametinį sveikinimą. 

Pirmais mokslo metais Eduardas Amzelis patyrė visko. Juokin- 
gai apskritam ir visam strazdanotam, koks nuo šiol kasdien rodyda- 
vosi dviejuose kaimuose, jam kliuvo mušamojo vaidmuo. Kad ir ką 
žaisdavo jaunuomenė, jis visur būdavo įtraukiamas, tiksliau, būdavo 
žaidžiama su juo. Mažasis Amzelis, tiesa, verkdavo, kai jį išdykėlių 
orda nusitempdavo į dilgėles už Folcherto daržinės, apipuvusiom, 
derva dvokiančiom virvėm pririšdavo prie kuolo ir, nors ir ne išra- 
dingai, bet skaudžiai kankindavo; tačiau per ašaras, kurios, Žinia, 
teikia neryškų, tačiau ypač tikslų vaizdą, jo taukuose paskendusios 
žalsvai pilkos akys stebėdavo, vertindavo, dalykiškai fiksuodavo ti- 
piškus judesius. Praėjus dviem, trim dienom po tokios pylos — gali- 
mas daiktas, jog tarp dešimties smūgių, tarp kitų pravardžių ir 
keiksmų, kas nors tyčiom netyčiom mestelėjo ir žodelį „Icikas“, — 
pakrantės miške, tarp liepų ar tiesiog ant kranto, laižomo jūros, ta 
pati scena atgydavo vienos vienintelės baidyklės pavidalu. 

Tiems Amzelio kūlimams ir vėliau kuriamiems jų paveikslams 
padarė galą Valteris Maternas. Jis, kiek laiko kūlęs pats, net žodelį 
„Icikas“ tyčia netyčia paleidęs, vieną dieną, galimas daiktas, todėl, 

kad ant kranto buvo aptikęs nuspurusią, aklai besidaužančią, į jį ge- 
rokai panašią, jį devynissyk pakartojančią baidyklę, nuleido kumš- 
čius — jeigu taip galima pasakyti, padarė penkių smūgių pauzę ir 
vėl kūlė; tačiau dabar jau nebe mažojo Amzelio kupra kentėjo nuo 
Valterio Materno kumščių; jis kūlė Amzelio kankintojus ir darė tai 
su tokiu atsidėjimu ir taip monotoniškai grieždamas dantimis, kad 
dar ilgai boksavo už Folcherto pašiūrės švelnų vasaros orą, kai nie- 
ko, išskyrus mirksintį Amzelį, tenai jau nebuvo likę. 

Draugystės, užsimezgusios per peštynes ar po jų, kaip visi Ži- 
nom iš kvapą gniaužiančių filmų, paskui turi būti dažnai ir įspūdin- 
gai patvirtinamos. Ir Amzelio—Materno draugystė šioje knygoje — 
tik dėl to ji bus tokia ilga — dar turės išlaikyti daug išbandymų. Jau 
pačioje pradžioje Valterio Materno kumščiai nemažai pasidarbavo 
naujos draugystės naudai, mat Žvejų ir ūkininkų nevėkšlos niekaip 
negalėjo jos suprasti ir vis termpdavo senu papratimu spurdantį Am- 
zelį, vos tik tas pasirodydavo mokykloje, už Folcherto daržinės. Mat 
lėtai tekėjo Vysla, lėtai dilo pylimai, lėtai keitėsi metų laikai, lėtai 
plaukė debesys, lėtai pūškavo keltas, lėtai plyname krašte buvo atsi- 
sakoma žibalinės lempos ir pereinama prie elektros, tad dešiniojo ir 
kairiojo Vyslos kranto kaimuose irgi lėtai suprasta: jeigu kas ko nors 
nori iš mažojo Amzelio, tai pirma turi persimesti žodeliuku su Val- 
teriu Maternu. Paslaptingoji draugystė pamažu darė stebuklus. Vie- 
nas vaizdas, atstojantis daugelį spalvingų naujosios draugystės nuo- 
tykių, tarp įprastų kaimo figūrų — ūkininko, berno, pastoriaus, mo- 
kytojo, paštininko, prekijo, sūrinės savininko, pieno bendrijos 
inspektoriaus, girininko mokinio ir kaimo kvailio, — daugelį metų 
išliko nepakartojamas, nors ir nenufotografuotas: kažkur kopose, 
atsukęs nugarą pakrantės miškui ir paukščių raizgams, dirba Amze- 
lis. Aplink išskleisti i1r matomai išdėstyti įvairiausio kirpimo drabu- 
žiai. Nedominuoja jokia mada. Smėlio krūvelės ir išplauti į krantą 
medgaliai prispaudę neduoda nunešti vėjui nebeesamos Prūsijos 
armijos uniformos ir margo į ragą sustirusio paskutinio potvynio lai- 
mikio: naktinių marškinių, vizitinių švarkų, kelnių be dugno, virtu- 
vės skarmalų, liemenių, susiraukšlėjusių išeiginių uniformų, užuo- 
laidų su skylėmis pasižiūrėti, kas dedasi lauke, liemenėlių, seilinu- 

kų, vežėjų sermėgų, pilvo pašildų, krūtinės pašildų, sužiaumotų kili- 
mų, žarnomis virtusių kaklaraiščių, šaulių šventės vėliavėlių ir serve- 
tėlių, dvokiančių ir viliojančių muses. Daugianaris fetro ir veliūro 
skrybėlių, kepurių, šalmų, kepių, naktinių kepuraičių, berečių ir 
šiaudinių puodų vikšras raitosi, nori įsikąsti sau į uodegą, rodo kiek- 
vieno nario ilgį, guli nutūptas musių ir laukia panaudojamas. Saulė 
meta nuo visų įsmeigtų į smėlį tvorlenčių, kopėčių dalių, pupų smai- 
gų, lygių ir šakotų pasivaikščiojimo lazdų, paprastų pagalių, išmestų 
upės ir jūros, keliaujančius ir pagal dienos metą besikeičiančius še- 
šėlius. Dar pūpso kalnas virvelių, vainikų vielų, apipuvusių virvių, 
suplyšusių odinių daiktų, nubrizgusių šydų, vilnos gniutulų ir šiaudų 
pluoštų, pajuodavusių ir nukritusių nuo yrančių lauko daržinių sto- 
gų. Pilvoti buteliai, bedugniai melžimo kibirai, naktiniai ir virtuvi- 
niai puodai guli atskirai. Ir tarp viso to gero, stebėtinai vikrus: Edu- 
ardas Amzelis. Prakaituoja, trypia basom kojom kranto dagius, bet 
nieko nejunta, dūsauja, kriuksi, patyliukais kikena, vienur įbeda pu- 
pų smaigą, skersai uždeda stoglentę, užmeta ant viršaus vielą — jis 
neriša, tik užmeta viena ant kito, ir puikiai laikosi — duoda tris su 
puse sykio apsivyti aplink pupų smaigą ir stoglentę raudonai rudai 
sidabru ataustai užuolaidai, leidžia suaugusiems šiaudų pluoštams 
viršum statinaitės nuo garstyčių tapti galva, išsirenka plokščią bere- 
tę, pakeičia studentišką galvos kepuraitę kvakerio skrybėle, išardo 
kepurių skrybėlių šalmų vikšrą ir pakelia į orą margaspalves pakran- 
tės muses, trumpam apsisprendžia naktinės kepuraitės naudai ir pa- 
galiau kavinuko gaubtas, po paskutinio potvynio tapęs gan stamant- 
rus. užtupdomas virš sklastymo. Laiku supranta, kad visumai dar 
trūksta liemenės, be to, tokios, kuri užpakaly blizgėtų, suranda tarp 
vargetų išnarų ir pradvisusių skarmalų ir meta per petį beveik nežiū- 
rėdamas padarui su kavinuko gaubtu liemenę. Ir jau beda kairėj 
pailsusias kopėtaites, sukryžiuotus pagalius sulig žmogaus ūgiu deši- 
nėj, padaro iš trijų lentų pločio tvoros arabeską, trumpai paderina, 
meta, pataiko užmesti ant jos suragėjusią uniformą, per vidurį barš- 
kantį diržą, suteikia figūrai, pirmam grupės raiteliui, pasitelkęs į pa- 
galbą kelis vilnų gniutulus, šiokią tokią karinę galią ir tuojau pat ap- 
sikrovęs medžiagom, apsikarstęs odom, apsisukęs virvėm, septynis- 

syk kepurėtas ir sveikinamas džiūgaujančių musių priekyje, atsisto- 
ja šone, į pietryčius ir į dešinę nuo savo pasmerkto būrio, vis labiau 
ir labiau panašėjančio į baidyklių grupę; mat iš kopų, laukinių avižų, 
pakrantės miško pušų kyla paprasti ir — ornitologų akimis Žiū- 
rint — reti paukščiai. Priežastis ir pasekmė: juos kažkas verčia telk- 
tis į debesį aukštai virš Eduardo Amzelio darbo vietos. Paukščių raš- 
tu jie vis glaudžiau, stačiau ir įmantriau rašo savo baimę. Tas tekstas 
turi šaknį ;,kar“, miško balandžių atšaką „burku“, baigiasi, kai bai- 
giasi, piepsėjimu, bet jame netrūksta visokio čerškimo, krykštimo, 
didžiųjų ančių kvarksėjimo ir didžiųjų baublių baubimo fermento. 
Amzelio produkcija duoda pasireikšti visokiai baimei. O kas suka 
aplink biriomis kopų viršūnėmis ir saugo paukščių baidyklių gami- 
nimui reikalingą rimtį? 

Tiedu kumščiai Valterio Materno. Jis septynerių metų ir pilkai 
žvelgia į jūrą, lyg ji būtų jo. Jauna kalė Zenta amsi ant dusulingų 
Baltijos bangų. Perkūno nebėra. Jį nusinešusi viena iš daugelio šunų 
ligų. Iš Perkūno kilo Zenta, Zenta iš Perkūno giminės atsives Harą. 
Iš Haro, Perkūno vaikaičio, kils Princas. Princas iš Perkūno Zentos 
Haro giminės — jos pačioj pradžioj staugia Lietuvos vilkė — įeis į 
istoriją... Tačiau šiuo metu Zenta loja ant silpnos Baltijos. O jis sto- 
vi basas smėlyje. Vien valios pastangomis ir truputį virpindamas ko- 
jas nuo kelių link padų, vis giliau ir giliau grimzta į kopą. Netrukus 
smėlis jau sieks paraitotas, nuo jūros vandens sukietėjusias velveti- 
nes kelnes: bet šit Valteris Maternas iššoka iš smėlio, palieka smėlį 
vėjui, dingsta nuo kopos, Zenta atstoja nuo trumpų bangų, abu, ma- 
tyt, kažką pajunta, puola, jis rudas ir žalias nuo aksomo ir vilnos, ji 
juoda ir išpampusi, už gretimos kopos į avižas, išnyra viens paskui 
kitą — klyvai jūrai šešissyk pasiplakus į krantą — lėtai ir abejingai 
visai kitur. Pavojaus, matyt, būta netikro. Oro kukulių. Vėjo sriubos. 
Netgi ne triušio. 

O viršuj, kur iš Pucigo užutekio priešais mėlyną skalbiamą 
maršką įlankos pusėn plaukia gan vienodi debesys, spigūs užkimę 
paukščiai nesiliauja klykavę, pripažindami beveik baigtas Amzelio 
baidykles jau baigtomis baidyklėmis. 

TRYLIKTA ANKSTYVOJI PAMAINA 


Metų pabaiga kasyklos teritorijoje buvo ganėtinai rami. Moki- 
lias gražias raketas, atkartojusias mūsų firmos ženklą, žinomą 
paukščio motyvą. Deja, debesys kabojo per žemai, kad stebuklas ga- 
lėtų išsiskleisti visu grožiu. 

Daryti figūras: tas žaidimas kopose, ant pylimo viršaus ar vidu- 
ry gervuogių prižėlusio pajūrio. Ir miško proskynos įgijo papildomą 
prasmę, kai vieną vakarą — keltas jau buvo baigęs darbą — kelti- 
ninkas Krivė atsivedė Šyvenhorsto kaimo seniūną su raudonai ir 
baltai languota dukryte į miško pakraštį, kur Eduardas Amzelis, vis 
tebesaugomas savo draugo Valterio Materno ir kalės Zentos, prie- 
šais stačias miško kopas buvo pastatęs, bet neišrikiavęs, šešis ar sep- 
tynis savo paskutinius gaminius. 

Saulė smego virš Šyvenhorsto žemyn. Nuo draugų krito ištęsti 
šešėliai. O kad Amzelio šešėlis vis tiek buvo gan diktas, taigi ir besi- 
leidžianti saulė galėjo paliudyti, koks storas buvo tas vaikiščias, vė- 
liau jis pasidarys dar storesnis. 

Abu nepajudėjo iš vietos, kai pasirodė sukrypęs įdiržęs Krivė ir 
invalidas ūkininkas Lau su tempiama už rankos dukryte ir trim šešė- 
liais. Zenta laukė ir trumpai lekavo. Tuščiom akim — to buvo daž- 
nai mokęsi — abu spoksojo nuo kopos keteros virš sustatytų baidyk- 
lių, virš nuožulnios pievos su daug kurmiarausių, Materno vėjinio 
malūno pusėn. Jis buvo užtūpęs uodega ožį, iš esmės apvalainos kal- 
velės pakylėtas arčiau vėjo, bet nesisuko. 

O kas stovėjo kalvelės papėdėje su maišu, užlinkusiu ant deši- 
nio peties? Ogi baltasis malūnininkas Maternas stovėjo po maišu. Ir 
jis, kaip ir sparnai, kaip ir tuodu ant kopos keteros, kaip ir Zenta, 
stovėjo lyg nudiegtas, nors visai dėl kitos priežasties. 

Krivė lėtai atkišo kairę ranką su gumbuotu rudu kaip šikšna 
pirštu. Hedviga Lau, net ir šiokią dieną šventadieniškai aptaisyta, 
juodu lakuotu batuku su sagtimi kasė smėlį. Krivės smilius buvo nu- 
kreiptas į Amzelio parodą: 

— Štai, broleli, jos, kaip aš ir sakiau. 

Ir pirštas ėmė keliauti nuo baidyklės prie baidyklės, ūkininko 
Lau truputį aštuonkampė galva trūkčiodama sekė rudos šikšnos 
spalvos pirštą ir iškentė iki pristatymo galo — baidyklės buvo septy- 
nios — aplink dvi užnugaryje. 

— Tas vaikiščias ką jau daro, tai padaro, jo baidyklės, broleli, 
bet kokį paukštį nubaidys. 

Kadangi lakuotas batas kasė smėlį, suknelės apačia ir tos pa- 
čios medžiagos kaspinai truputį judėjo. Ūkininkas Lau pasikrapštė 
po kepure galvą ir darsyk apžlibiojo, dabar jau iškilmingai lėtai, vi- 
sas septynias baidykles atvirkščia tvarka. Amzelis ir Valteris Mater- 
nas kiūtojo ant kopos keteros, nesutartinai mataravo kojom ir spok- 
sojo į nejudančius vėjinio malūno sparnus. Amzelio iki kelių su gu- 
mele kojinės buvo įsirėžusios į storas rožines blauzdas su lėliškom 
raukšlėm. Baltasis malūnininkas priešais kalvelę tebestovėjo kaip 
nudiegtas. Jo dešinys petys buvo perlenkęs centnerinį maišą. Malū- 
nininką galėjai matyti, bet pats jis buvo visai kitur. 

— Aš galėčiau, broleli, jeigu nori, paklausti to vaikiščio, kiek 
toks ragožius gali kainuoti, jeigu ką kainuoja. 

Lėčiau, negu kad linktelėjo ūkininkas ir kaimo seniūnas Lau, 
linktelėti negalima. Jo dukrytei vis dar buvo sekmadienis. Zenta iš- 
kelta galva sekė visus judesius ir paprastai lenkė juos; mat buvo per 
jauna, kad iš anksto nenuspėtų neskubių ženklų. Kai Amzelis buvo 
krikštijamas, Hedviga Lau dar plaukiojo vaisiaus vandenyse. Jūros 
smėlis kenkia lakiniams batams. Krivė grįžtelėjo su medpadžiais į 
kopos keterą, dryktelėjo į šoną rudą seilę, kuri smėlyje susisuko į ru- 
tuliuką: 

— Klausyk, vaikiuk, čia vienas nori Žinoti, ką toks tavo rago- 
žius pastatyt į sodą kainuotų, jeigu ką kainuoja. 

Tolimas baltas malūnininkas nenumetė nuo peties perlenkto 
maišo, Hedviga Lau neištraukė iš smėlio lakinio bato su sagtim, bet 
Zenta tuojau pašoko ir nurūko, kai Eduardas Amzelis leidosi čiuož- 
ti nuo kopos viršaus. Jis dusyk persivertė. Ir netrukus jau stovi, kaip- 
mat atidulkėjęs, tarp dviejų vyrų su vilnonėm striukėm priešais pat 
smėlį kasantį Hedvigos Lau batą. 

Tada tolimas baltas malūnininkas Žingsnis po žingsnio ėmė 
kopti į kalvelę. Lakuotas batas su sagtim nebekasė smėlio, ir sausas 
kaip bandelės trupinys kikenimas ėmė judinti raudonai ir baltai lan- 
guotą suknelę ir raudonai ir baltas languotus kaspinus. Reikėjo su- 
tarti dėl kainos. Amzelis nukreipė pirštą žemyn į lakinius batus su 
sagtimis. Ūkininkas Lau, atkakliai papurtęs galvą, davė suprasti, 
kad batai neparduodami arba kol kas dėl jų nesiderama. Mainų pre- 
kybą pakeitė tvirtos valiutos skambesys. Kol Amzelis ir Krivė, tar- 
pais ir kaimo seniūnas Erichas Lau, skaičiavo ir lankstė pirštus ir vėl 
davė jiems atsitiesti, Valteris Maternas tebesėdėjo ant kopos viršaus 
ir, sprendžiant iš dantų griežimo, buvo prieš sandėrį, kurį vėliau pa- 
vadino „šacheriu“. 

Krivė ir Eduardas Amzelis sulygo greičiau, negu ūkininkas Lau 
spėjo linktelėti. Duktė vėlei kasė batu smėlį. Viena baidyklė kainuo- 
sianti penkiasdešimt pfenigų. Malūnininkas buvo išnykęs. Malūnas 
malė. Zenta stovėjo šalia. Už tris baidykles Amzelis norėjo guldeno. 
Be to, prašė, ir ne be pagrindo, nes verslą reikėjo plėsti, trijų skudu- | 
rų už vieną baidyklę ir dar Hedvigos Lau lakinių batų su sagtimis, 
kai jie bus jau laikomi sunešiotais. 

O Dlaivi ir iškilminga diena, kai sudaromas pirmas sandėris! 
Kaimo seniūnas liepė kitąryt atgabenti tris baidykles keltu per upę 
ir pastatyti jo kviečiuose už geležinkelio. Kadangi Lau, kaip ir dau- 
gelis slėnio ūkininkų, augino arba Epo, arba Kujavijos kviečius, tai- 
gi neakuotas ir todėl paukščių ypač puolamas rūšis, tai baidyklės tu- 
rėjo progą parodyti ką gali. Savo kavinukų gaubtais, šiaudų šalmais, 
sukryžiuotais diržais jos, galimas daiktas, vaizdavo paskutinius tris 
pirmo gvardijos pulko grenadierius po Torgau mūšio, kuris, pasak 
Šlyfeno, buvo kruvinas. Amzelis jau tokioje ankstyvoje jaunystėje 
buvo pamėgęs prūsišką tikslumą; šiaip ar taip, tie trys vaikinai pada- 
rė savo: bręstančiame vasarojuje buvo tyku, tuo tarpu anksčiau jis 
tiesiog klegėjo nuo paukščių turgaus. 

Apie tai pasklido kalbos. Netrukus ėmė eiti iš abiejų krantų 
ūkininkai, iš Junkerakerio ir Pazevarko, iš Einlagės ir Šnakenburgo, 
iš tolimų slėnio vietų: iš Jungferio, Šarpau ir Ladekopo. Krivė tarpi- 
ninkavo; o Amzelis kol kas nekėlė kainų ir priimdavo nuo tada, kai 

Maternas jam iškalbėjo, tiktai kas antrą, o paskui tiktai kas trečią 
užsakymą. Pats sau ir visiems klientams jis dėstė, jog nenori daryti 
niekalo ir įstengia per dieną paleisti į pasaulį vieną, daugiausia dvi 
baidykles. Pagalbos jis nepriėmė. Tiktai Valteris Maternas galėjo 
padėti, gabendamas iš abiejų krantų žaliavas ir su dviem kumščiais 
ir juodu šunim toliau saugodamas menininką ir jo kūrinius. 

Brauxelis dar galėtų informuoti, jog Amzelis greit turėjo lėšų 
už nedidelę kainą išsinuomoti apgriuvusią, bet vis dar teberakinamą 
Folcherto pašiūrę. Tame mediniame podėlyje, laikomame nelaba 
vieta, nes čia kažkas dėl kažkokios priežasties kitados buvo pasiko- 
ręs ant kažkurios sijos, taigi pašiūrėje, galėjusioje įkvėpti bet kurį 
menininką, gulėjo viskas, kas Amzeliui pridėjus ranką turėjo atgyti 
baidyklių pavidalu. Lietingomis dienomis pašiūrė tapdavo dirbtuve. 
Joje buvo dirbama profesionaliai, nes Amzelis panaudojo savo ka- 
pitalą ir motinos parduotuvėje, taigi už pirkimo kainą, buvo įsigijęs 
plaktuką, du pjūklelius, grąžtą, replių, laužtuvų ir tą peilį, turėjusį 
tris geležtes, ylą, kamščiatraukį ir dildę. Jį padovanojo Valteriui Ma- 
ternui. Ir Valteris Maternas po dvejų metų, neradęs ant Nikelsval- 
dės pylimo akmens, paleido jį vietoj akmens į patvinusią Vyslą. Mes 
tai jau girdėjome. 


KETURIOLIKTA ANKSTYVOJI PAMAINA 


Ponai turėtų imti už pavyzdį Amzelio dienoraštį ir tvarkingai 
viską rašytis. Kieksyk Braukselis informavo abu bendraautorius, ką 
jiems daryti? Dvi kelionės, firmos sąskaita, suvedė mus krūvon ir 
kiek laiko, kai nieko netrūko, suteikė progą kai ką pasižymėti, suda- 
ryti darbo planą ir apmesti kelias schemas. Ir vis tiek kaupiasi klau- 
simai: „Kada reikia pateikti rankraštį? Kiek rankraščio puslapyje 
turi būti eilučių — trisdešimt ar trisdešimt keturios? Ar jus išties 
patenkina laiškų forma, ar man panaudoti modernesnę, tarkim, 
naujosios prancūzų mokyklos? Ar pakaks, pavyzdžiui, apibūdinti 

Štrysbachą kaip upeliūkštį tarp Hochštryso ir Lypštryso? Ar reikia 
minėti istorines aplinkybes, tarkim, Dancigo miesto ginčą dėl ribų 
su Olivos cistersų vienuolynu? Arba kunigaikščio Sventopolko, Su- 
bislavo Pirmojo anūko, įkūrusio vienuolyną, patvirtinimo laišką, ra- 
šytą tūkstantis du šimtai trisdešimt penktaisiais metais? Tenai Štrys- 
bachas su Zaspės ežeru minimas kaip „Lacum Saspi usgue in rivu- 
lum Strieza“. Arba Mestvino Antrojo nuosavybės patvirtinimo 
raštą, rašytą tūkstantis du šimtai aštuoniasdešimt trečiais metais, 
kur pasienio upelis Štrysbachas apibūdinamas taip: „Praefatum ri- 
vulum Striez usgue in Vislam?..“ Arba visų Olivos vienuolyno ir 
Sarnovico žemių nuosavybės patvirtinimo raštą, rašytą tūkstantis du 
šimtai devyniasdešimt pirmaisiais? Tenai Štrysbachas vienoje vieto- 
je rašomas kaip „Stricze“, o kitoje vietoje pasakyta: „...prefatum flu- 
uium Strycze cum utrogue littore a lacu Colpin unde scaturit des- 
cendendo in Wislam...“ 

Kitas ponas bendraautoris taip pat negaili klausimų ir kiekvie- 
name laiške įterpia, jog pageidauja avanso: „...galbūt galiu priminti, 
jog žodžiu buvo susitarta: kiekvienas bendraautoris pradėdamas 
darbą...“ Gerai, ponas artistas gaus avansą. Tačiau ponams ir Amze- 
lio dienoraštis, tegu ir ne originalas, o tik kopija, turi būti šventas. 

Jį, matyt, įkvėpė laivo žurnalas. Visuose laivuose, net keltuose, 
turi būti rašomas žurnalas. Krivė: supleišėjęs, liesas įdiržėlis, pilko- 
mis kaip kovo mėnuo, be blakstienų ir truputį įkypomis akimis, ku- 
rios jam vis dėlto leido plukdyti keltą nuo vienos prieplaukos prie 
kitos paistrižai srovės, taigi irgi įkypai. Vežimus, žvejų pačias su 
plekšnių krepšiais, pastorių, mokinius, pravažiuojančius žmones, 
firmų atstovus su prekių pavyzdžiais, keleivinius ir prekinius slėnio 
siauruko vagonus, skerdimui skirtus ir veislinius gyvulius, vestuvi- 
ninkus ir laidotuvininkus su karstais ir vainikais žvairino keltininkas 
Krivė per upę ir viską žymėjo žurnale. Tarp prieplaukos ir skarda 
apkalto kelto galo nebūtum galėjęs įsprausti nė pfenigo, taip tiksliai 
ir nesitrankydamas gebėjo Krivė priplaukti. Be to, draugams Valte- 
riui Maternui ir Eduardui Amzeliui jis ilgai ilgai buvo patikimas tar- 
pininkas, neėmęs už suvedimą procentų ir beveik neprašęs tabako. 
Jis nuvesdavo, kai keltas baigdavo darbą, draugus į tokias vietas, ku- 

rias tik pats vienas Žinodavo. Rekomendavo Amzeliui studijuoti 
pievoje slypintį siaubą; mat Krivės ir Amzelio meno teorijos, vėliau 
atspindėtos dienoraštyje, remiasi štai kuo: „Modelius reikia dau- 
giausia imti iš gamtos“. Po kiekos metų tą sakinuką tame pačiame 
dienoraštyje Amzelis truputį praplečia, pasirašydamas Hazelofo 
slapyvarde: „Viskas, kas iškimšta, turi būti gamtoje: tarkim, lėlė“. 

Tačiau drevėtas gluosnis, prie kurio Krivė atvedė draugus, pur- 
tėsi ir nesidavė iškemšamas. Malūnas, nedidelis, stovintis antrame 
plane, malė. Lėtai darė posūkį paskutinis siauruko traukinys ir 
skambino greičiau negu važiavo. Sviestas tekėjo ir tirpo. Pienas rū- 
go. Keturios basos kojos, du Žuvų taukais ištepti batai. Žolės ruožas 
ir dilgėlės, paskui dobilai. Dvi tvoros, treji atviri vartai, dar viena 
tvora. Abipus upelio gluosniai, tai pažengę žingsniuką į priekį, tai 
atsitraukę, -gręžiojosi, turėjo strėnas, pilvus; o vienas gluosnis — 
mat ir tarp gluosnių esama vieno gluosnio — buvo tuščias tuščias 
tuščias, kol po trijų dienų Amzelis jį užpildė: tupi sau diktas smagus 
ant abiejų kepšių, studijuoja gluosnio vidų, nes Krivė sakė... Ir iš 
gluosnio, kuriame tupi ir smalsauja, atidžiai apžiūrinėja gluosnius 
kairiajame ir dešiniajame upelio krante; Amzelis ypač vertina kaip 
modelį tą trigalvį, kur viena koja stovi sausumoj, o kitą vėsina upelio 
vandenyje, nes milžinas Miligedas, kur su švinine kuoka, užmynė 
ant jos prieš daug metų. Ir gluosnis stovi, nejuda, nors atrodo, kad 
nori pabėgti, juolab jog migla — toks dabar ankstyvas laikas, visas 
šimtas metų iki pamokų pradžios — nuo upės atšliaužusi per pievas, 
nugriaužė upelio gluosniams liemenis: netrukus vien tiktai pozuo- 
janti trigalvė viršūnė plauks migloje ir kalbės su juo. 

Amzelis išlenda iš savo būsto, bet neketina eiti namo, pas mo- 
tiną, kuri sapne varto savo kontorinę knygą ir viską darsyk tikrina, 
nori pamatyti pieno gėrimą, minėtą Krivės. Zentos greta nėra, nes 
Krivė pasakė: 

— Tu, broleli, geriau nesivesk jos, nes viską sugadins lakstyda- 
ma ir skalydama. 

Taigi be. Taigi skylė tarp judviejų vietoj tos, kur su keturiom ko- 
jom ir uodega. Tykina basi per pilkas pievas, „dėbčioja atgal į tumulais 
virstančią miglą, nori švilptelėti, šūktelėti: „Čionai!“, bet tyli, nes Kri- 

vė pasakė... Priešais paminklai: karvės liulančioj miglos sriuboj. Neto- 
li karvių, kaip tik tarp Beisterio linų ir gluosnių abipus upelio, sugula 
į rasą ir laukia. Pilkuma einant nuo pylimų, nuo pakrantės miško švie- 
sėja. Virš miglos ir Pazevarko, Štėgeno, Štuthofo plento tuopų susi- 
kryžiavę Materno vėjo malūno sparnai. Plokščias pjaustinys iš fane- 
ros. Taip anksti joks malūnininkas nemala kviečių. Dar negirdėt gai- 
džių, bet greit bus. Lyg šešėliai ir susigrūdusios krūvon devynios 
vienodai iš šiaurės vakarų į pietryčius palinkusios pakrantės pušys ant 
didžiosios kopos. Rupūžės — o gal tai jaučiai? — rupūžės ir jaučiai 
mauroja. Lieknesnės varlės poteriauja. Uodai muzikuoja vienu balsu. 
Kažkas, bet ne pempė, šaukia ar skelbiasi. Vis dar be gaidžių. Karvės, 
salos migloj, pūtuoja. Amzelio širdis perbėga skardiniu stogu. Valte- 
rio Materno širdis išspiria koja duris. Šiltai sumūkia karvė. Kitos kar- 
vės jaukiai iš pilvo. Koks triukšmas migloj: širdys ant skardos, koja į 
duris, kas ką vilioja, devynios karvės rupūžės jaučiai uodai... Ir stai- 
ga — nes niekas nedavė ženklo — tyla. Negirdėt varlių, negirdėt ru- 
pūžių jaučių uodų, niekas nevilioja neatsakinėja niekam, karvės sugu- 
la, ir Amzelis su draugu, beveik netvinksint širdims, priglaudžia ausis 
prie rasos, prie dobilų: ateina! Nuo upelio atšliaužia. Mazgotės taip 
šliurpsi, tik čia ritmiškai ir vienodai: šlep šlep piš — šlep šlep piš. Gal 
tai pakaruokliai? Vienuolės be galvų? Dėdžiai kaukai nykštukai? Kas 
nors vaikšto? Šmėklos, velniai? Riteris Pydžas Pygudas? Padegėjas 
Bobrovskis ir jo bendras Materna, iš kurio visa giminė? Kęstučio duk- 
rytė, kurios vardas Tula? — Antai jie žiba: sodrus purvo spalvos grun- 
tas, vienuolika penkiolika septyniolika rudų upės ungurių nori pasi- 
maudyti rasoje, dabar jų valanda, stumiasi grūdasi skuba per dobilus 
ir visi vienon pusėn. Dobiluose lieka įspausta gliti šliūžė. Vis dar už- 
imtos rupūžių jaučių uodų gerklės. Susilaiko lieknosios varlės. Niekas 
nevilioja, neseka. Šiltai guli karvės ant juodmargių šonų. Tešmenys 
siūlyte siūlosi: blyškiai gelsvi po nakties pilni: devynios karvės, trisde- 
šimt šeši speniai, aštuoniolika ungurių. Jie atšliaužia ir prisisiurbia, 
pailgina rudai juodai rausvai dėmėtus spenius: čiulpsi šliurpsi čepsi 
geria. Iš pradžių unguriai tirta. Kas ką smagina? Paskui karvės viena 
po kitos sunkiai šlumšteli galvas į dobilus. Pienas teka. Unguriai 
pampsta. Vėlei ima mauroti rupūžės. Prisideda uodai. Lieknosios 

varlės. Tiesa, vis dar negirdėt gaidžių, o Valterio Materno balsas užki- 
męs iš nekantros. Jis norėtų pulti ir sugaudyti rankomis. Kaip lengva 
būtų, vienas juokas. Bet Amzelis neleidžia, jam kas kita rūpi, jis jau 
planuoja. Ir unguriai nuteka atgal į upelį. Karvės dūsauja. Pirmas gai- 
dys. Lėtai ima suktis malūnas. Siaurukas sutilindžiuoja ties posūkiu. 
Amzelis pasiryžta padaryti naują baidyklę. 

Ir ji išėjo įspūdinga: kiaulės pūslę, Likfetai kaip tik skerdė, ga- 
vo už dyką. Išpūsta ji vaizdavo tešmenį. Tikrų ungurių rūkytos odos 
buvo prikimštos šiaudų ir išrangytos vielos, užsiūtos ir pritaisytos 
prie kiaulės pūslės: atvirkščiai, kad unguriai lyg stori plaukai rangy- 
tųsi ore, stovėtų piestu ant tešmens. Šitokia Medūzos galva buvo iš- 
kelta ant dviejų šakotų karčių virš Karveizės kviečių. Ir lygiai tokią, 
kokią Karveizė baidyklę nupirko — vėliau jai buvo lyg koks paltas 
ant karčių užmestas skylėtas nudvėsusios karvės kailis — Amzelis ją 
nupiešė savo dienoraštyje pirma kaip projektą — be palto ir daug 
įspūdingesnę — paskui kaip gatavą produktą, su kvailu kailiu. 


PENKIOLIKTA ANKSTYVOJI PAMAINA 


Su ponu artistu yra problemų! Kai Brauxelis ir jaunuolis diena 
dienon rašo — vienas apie Amzelio dienoraštį, kitas apie savo pus- 
seserę ir jai, — jis anų metų pabaigoje susigavo lengvą gripą. Pri- 
verstas padaryti pertrauką, visuomet tokiu metų laiku sirgo, nori 
darsyk priminti žadėtą avansą. Pervesta, pone artiste! Paskelbkite 
sau karantiną, pone artiste; jūsų rankraščiui tai išeis į naudą. O, tas 
proziškas mėgavimasis stropumu: buvo tik dienoraštis, kurį Amzelis 
rašė nuostabiai gražiomis ir neseniai išmoktomis Ziuterlino raidė- 
mis ir žymėjo, ką buvo išleidęs sodo ir lauko baidyklių gamybai. 
Kiaulės pūslė nekainavo nieko. Niekam tikusį kailį Krivė jam gavo 
už dvi lazdeles kramtomojo tabako. 

Ak salde, gražus apvalus žodi: buvo dienoraštis, kuriame Am- 
zelis pilvotais ir kampuotais skaičiais užsirašinėjo, ką gavo pardavęs 

įvairias sodo ir lauko baidykles — prie tešmens pritaisyti unguriai 
davė kasai guldeną. 

Eduardas Amzelis rašė tą dienoraštį maždaug dvejus metus, 
braižė horizontalias ir vertikalias linijas, prie kai kurių baidyklių pri- 
dėdavo konstrukcijų eskizus ir spalvotas studijas, įamžino beveik vi- 
sas baidykles, kurias buvo pardavęs, po viskam, ir rašė sau ir savo 
gaminiams pažymius raudonu rašalu. Vėliau, būdamas gimnazistas, 
kažkur nukišo tą sulankstytą juodu suskeldėjusiu ceratiniu viršeliu 
sąsiuvinuką ir tik po kelerių metų, kai atskubėjo iš miesto prie Vys- 
los laidoti motinos, rado dėžėje, atstojusioje suolą. Tarp tėvo paliki- 
mo, knygų apie Prūsijos kovas ir herojus, po stora Oto Veiningerio 
knyga, gulėjo jo dienoraštis ir dar turėjo gerą tuziną tuščių puslapių, 
kuriuos Amzelis vėliau, kaip Hazelofas ir Auksaburnėlis, užpildė 
sentencijom, rašomom nereguliariai, kartais su kelerių metų per- 
traukom. Šiandien tą jaudinantį sąsiuvinuką ceratiniais viršeliais tu- 
ri Brauxelis, kurio buhalteriją tvarko prokuristas ir septyni kontoros 
tarnautojai. Tačiau jis, dievegink, nesinaudoja trapiu originalu at- 
minčiai atšviežinti! Tas sykiu su sutartimis, vertybiniais popieriais, 
licenzijomis ir visomis gamybos paslaptimis saugomas seife, 0 po 
ranka tarp nuorūkų prismaigstytos peleninės ir atvėsusios rytmečio 
kavos guli dienoraščio fotokopija. 

Pirmą sąsiuvinio puslapį, daugiau pripieštą, negu prirašytą, už- 
ima sakinukas: „Baidyklės, padarytos ir parduotos Eduardo Heinri- 
cho Amzelio“. 

Po juo kaip koks moto, mažesnėm raidėm ir be datos: „Pradė- 
tas per Velykas, nes nieko nevalia pamiršti. Kaip andai sakė Krivė“. 

Braukselis mano, kad jo rankraštyje neverta visiškai atspindėti 
aštuonmečio mokinio Eduardo Amzelio stiliaus; šios sykiu su bėglių 
draugijomis greitai išnyksiančios ir kaip negyva kalba, pavyzdžiui, 
lotynų, galbūt galinčios pasitarnauti mokslui kalbos žavesį rankraš- 
tyje pakankamai gali atspindėti tiesioginė kalba. Tad tiktai kai Am- 
zelis, jo draugas Valteris, Krivė ar močiutė Matern tarmiškai prave- 
ria burną, Braukselis irgi turėtų rašyti tarmiškai. Na, o cituojant die- 
noraštį, nes, jo nuomone, to sąsiuvinuko vertę sudaro ne drąsi 
mokinio rašyba, o ankstyvos ir tikslingos baidyklių kūrimo pastan- 

gos, kaimo mokinio Eduardo stilių reikia vien stilizuoti, taigi per- 
duoti kiek tarmiškai, tiek ir dirbtinai, maždaug šitaip: „Šiandie po 
melžimo paėmiau 1 guldeną iš Vilhelmo Ledvormerio už baidyklę, 
kur stovi ant vienos kojos, o kitą iškėlus. Dar davė ulono šalmą ir 
pamušalo gabalą, iš ožkos“. 

Kruopščiau Braukselis stengiasi aprašyti prie teksto pateikia- 
mus eskizus: įvairiais spalvotais pieštukais, rudu, cinoberio spalvos, 
violetiniu, sodriai žaliu, prūsiškai mėlynu, niekada nedemonstruo- 
jančiais grynos spalvos, o tiktai sluoksniais patvirtinančiais nunešio- 
tų drabužių senumą, nupiešta ta baidyklė, „„...kur stovi ant vienos 
kojos, o kitą iškėlus...“, jau po viskam ir tiktai kaip studija. Greta 
spalvoto piešinio netikėtas juodų brūkšnių ir šiandien teberyškus 
konstrukcijos eskizas: pozą „kur stovi ant vienos kojos“ rodo trupu- 
tį į priekį pasvirusios be dviejų skersinių kopėčios; pozą „o kitą iškė- 
lus“, matyt, atspindi kartis, šokėjiškai keturiasdešimt septynių laips- 
nių kampu nuo kopėčių vidurio atstatyta į kairę pusę, pačioms ko- 
pėčioms truputį pakrypus į dešinę. Spalvotas piešinys ir ypač tas 
eskizas vaizduoja šokėją su galudiene uniforma, kokias kadaise ne- 
šiojo Anhalto-Desau princo pėstininkų pulko muškietininkai Lygni- 
co mūšyje. | 

Apskritai: Amzelio dienoraštyje knibždėte knibžda uniformuo- 
tų baidyklių: vienur trečio gvardijos hataliono grenadierius štur- 
muoja Loiteno kapines; vargšas žmogelis iš Togenburgo stovi Icen- 
plico pėstininkų pulke; Belingo husaras kapituliuoja prie Makseno; 
mėlyna balta uniforma Nacmerio ulonai ir Šorlemerio dragūnai 
kaunasi pėsti; gyvas išlieka barono De la Mot Fukė pėstininkas mė- 
lyna uniforma su raudonu pamušalu; trumpai tariant, kas septyne- 
rius metus ir anksčiau švaistėsi Bohemijoje, Saksonijoje, Silezijoje ir 
Pomeranijoje, nešė kudašių prie Molvico, pametė tabokinę prie He- 
nersdorfo, prie Pirnos prisiekė Fricui, prie Kolino perbėgo ir prie 
Rosbacho greitai išgarsėjo, Amzelio dėka atgijo, tačiau ne tam, kad 
vaikytų margą reicho armiją, o Vyslos deltos paukščius. Zeidlicas vi- 
josi Hildburghauseną — „...voili au moins mon martyre est fi- 
ni...“ — per Veimarą, Erfurtą, Zalfeldą iki Maino, o ūkininkams 
Likfetui, Momzenui, Beisteriui, Folchertui ir Karveizei užteko, kad 

Amzelio dienoraštyje įamžintos baidyklės keltų deltos paukščius iš. 
neakuotų Epo kviečių ir gintų juos į kaštonus, gluosnius, alksnius, 
tuopas ir pajūrio pušis. 


ŠEŠIOLIKTA ANKSTYVOJI PAMAINA 


Jis dėkoja. Jis skambina, žinoma, ne savo sąskaita, kalba ištisas 
septynias minutes: pinigus gavęs, jam jau geriau, gripas jau praeina, 
baigiasi, rytoj, vėliausiai poryt vėl sės prie mašinėlės; kaip jau saky- 
ta, esąs priverstas iškart rašyti mašinėle, nes neįstengiąs perskaityti 
savo rašto; tačiau sergant kilę puikių minčių... Tiktai klausimas, ar 
mintys, užsimezgusios karščiuojant, ko nors vertos, kai esi sveikas. 
Ponas artistas nepripažįsta dvigubos buhalterijos, nors Brauxelis 
metų metus viską skaičiavęs pateikia nemalonų saldą. 

Gali būti, kad Eduardas Amzelis tokią gudrią buhalterijos ve- 
dimo praktiką nusižiūrėjo ne vien iš Krivės žurnalo, bet ir iš savo 
motinos, kuri lig pat išnaktų dūsaudavo prie kontorinių knygų: gal 
net padėjo jai rinkti, segti, skaičiuoti. 

Lotchen Amzel, mergautine pavarde Iydė, sugebėjo, kad ir per 
pokario sunkmetį, išlaikyti A. Amzelio firmą ir net, ko velionis Am- 
zelis krizės metu niekada nebūtų drįsęs, pertvarkyti ir išplėsti. Ji 
ėmė prekiauti kateriais, ką tik iš Klavito valčių statyklos, taip pat se- 
nais, kuriuos remontavo Šiaudų krantinėj, bei pakabinamais moto- 
rais. Ji pardavinėjo arba nuomojo katerius — tai, beje, buvo pelnin- 
giau — jauniems, ką tik vedusiems žvejams. 

Eduardui užteko takto, kad niekados, nė iš tolo nevaizduotų 
savo mamos kaip baidyklės, užtat jis maždaug nuo aštuonerių metų 
nesivaržydamas kopijavo jos verslo praktiką: ji nuomojo žvejybinius 
katerius, O jis nuomojo ypač tvirtas, specialiai nuomojimui padary- 
tas baidykles. Brauxelis stačiu stulpeliu suskaičiuoja, ką jos davė 
Amzeliui baidydamos: daili sumelė išeina. Čia galima paminėti tik 
vieną baidyklę, tiesa, nedavusią itin didelių pajamų, tačiau turėjusią 

esminės įtakos mūsų pasakojimo veiksmui ir kartu baidyklių gamy- 
bos klestėjimui. ' 

Po jau minėtų gluosnių stebėjimų prie upelio, kai Amzelis pa- 
darė baidyklę, panaudojęs „pieną geriančių ungurių“ motyvą, ir ją 
pardavė, nusižiūrėjus trigalvį gluosnį ir samčiu besišvaistančią, dan- 
timis griežiančią močiutę Matern, buvo sukurtas modelis, atspindė- 
tas ir Amzelio dienoraštyje; tik šalia konstrukcijos eskizo tenai dar 
yra sakinukas, išskiriantis šį gaminį iš kitų: „Reikės išardyti jau šian- 
dien nes Krivė sako bus blogai“. 

Maksas Folchertas, negalėjęs pakęsti Maternų, išsinuomojo tą 
baidyklę, iš dalies gluosnį, iš dalies močiutę, iš Amzelio už tam tikrą 
sumą ir pastatė savo sode palei Štuthofo plentą ir priešais Materno 
daržą prie pat tvoros. Ir greitai pasirodė, kad ta skolinta baidyklė ne 
tik paukščius išginė; jos baidėsi ir nešėsi skeldami kibirkštis arkliai. 
Karvės, einančios namo į tvartus, tuojau išsilakstydavo, vos tik už- 
mačiusios iškėlusio samtį gluosnio šešėlį. Prie visų tų besibaidančių 
gyvių dar prisidėjo vargšė garbiniuotoji Lorchen, kasdien kenčianti 
nuo tikros samčiu ginkluotos močiutės. O čia atsirado dar viena, tri- 
galvė ir panaši į gluosnį, ji Lorchen sukėlė tokį siaubą, kad pamačiu- 
si kaip vėjas lėkdavo per laukus ir pajūrio mišką, per kopas ir pyli- 
mus, per kiemus ir sodus ir vieną sykį vos neįkliuvo į besisukančius 
Materno vėjo malūno sparnus, gerai, kad brolis, malūnininkas Ma- 
ternas, nutvėręs už prikyštės sulaikė. Krivės patarti ir niurnant se- 
niui Folchertui, tas paskui pareikalavo skubiai atiduoti dalį nuomos 
mokesčio, Valteris Maternas ir Eduardas Amzelis turėjo per naktį 
išardyti baidyklę. Tad menininkas pirmusyk buvo priverstas suvokti, 
kad jo kūriniai, pakankamai intensyviai atspindintys gamtą, veikė 
ne tik padangių paukščius, bet ir arklius, karves, taip pat vargšę Lor- 
chen, taigi žmogų, ir galėjo sutrikdyti kaimiškai ramią gyvenimo 
tėkmę. Dėl šios išvados Amzelis paaukojo vieną labiausiai pavyku- 
sių savo baidyklių, daugiau neėmė už modelius gluosnių, nors kar- 
tais, per miglą, įsilipdavo į aukštą gluosnį ir laikydavo vertais dėme- 
sio ištroškusius ungurius, šliaužiančius nuo upelio pas gulinčias kar- 
ves. Jis apdairiai vengė jungti žmogų su medžiu ir, savanoriškai pats 
save kontroliuodamas, vertino kaip modelius tiktai netašytus ir ro- 

mius, tačiau baidyklėms visiškai tinkančius slėnio ūkininkus. Prūsi- 
jos karaliaus grenadieriais, pėstininkais, kapralais, junkeriais ir ka- 
rininkais aptaisyti kaimiečiai pleveno virš daržų ir kviečių bei rugių. 
Jis ramiai tobulino savo nuomojimo sistemą ir nusikalto, tačiau be 
pasekmių, papirkinėjimu, gerai supakuotom dovanom sugundęs 
vieną slėnio siauruko konduktorių nemokamai pervežti prekiniame 
vagone Amzelio nuomojamas baidykles — arba praktiškai panau- 
dotą Prūsijos istoriją. 


SEPTYNIOLIKTA ANKSTYVOJI PAMAINA 


Artistas protestuoja. Besibaigiantis gripas jam nesutrukdė ge- 
rai išstudijuoti visiems bendraautoriams išsiuntinėtus Brauxelio 
darbo planus. Jam netinka, kad malūnininkui Maternui šioje pamai- 
noje bus pastatytas paminklas. Jam atrodo, jog turįs teisę nesutikti. 
Braukselis, kuriam rūpi išlaikyti autorių kolektyvą, atsisako deta- 
laus paveikslo, tačiau lieka tos nuomonės, jog reikia atspindėti bent 
jau tai, kas pažymėta Amzelio dienoraštyje. 

Nors aštuonerių metų menininkas ir mėgo ieškoti Prūsijos mū- 
šių laukuose pamestų uniformų, buvo vienas modelis, minėto malū- 
nininko Materno, kurį pavaizdavo tiesiogiai, be prūsiškų priedų, tik 
su miltų maišu ant peties. 

Baidyklė buvo persimetusi, nes malūnininkas buvo perdėm 
persimetęs žmogus. Kadangi ant dešinio peties nešiojo grūdų ir 
miltų maišus, tas petys buvo per plaštaką platesnis, ir kiekvienas, 
kurs matė malūnininką iš priekio, privalėjo sutramdyti pagundą 
suimti malūnininko galvą abiem rankom ir pastatyti į vietą. Jis ne- 
sisiūdino pas siuvėją nei darbo, nei šventadieninių drabužių, todėl 
visi jo švarkai, palaidinės ir paltai palei kaklą raukšlėjosi; dešinė 
rankovė buvo per trumpa ir amžinai iširusiom siūlėm. Dešinę akį 
nuolatos laikė primerktą. Toj pačioj veido pusėj lūpos kampą trau- 
kė į viršų, nors dešinio peties ir nelenkė žemyn centnerinis maišas. 

Tas pats su nosim. Be to — todėl šis portretas ir piešiamas — jo 
dešinė ausis prispausta ir sulamdyta, jau keli dešimtmečiai tūks- 
tančio ir daugiau centnerių slegiama iš šono, buvo tarsi prilipusi 
prie galvos, tuo tarpu kairė palyginti smarkiai, tačiau natūraliai at- 
lėpusi. Apskritai malūnininkas Maternas, iš priekio žiūrint, turėjo 
tiktai vieną ausį: tačiau ta trūkstama arba tiktai reljefiškai numa- 
toma ausis buvo svarbesnė. Ji truputį, bet ne tiek kiek vargšė Lor- 
chen, buvo ne šio pasaulio. Aplinkiniuose kaimuose Žmonės 
šnabždėjosi, kad močiutė Matern vaikystėje ją per daug matavusi 
samčiu. Buvo prisimenamos pačios blogiausios viduramžių plėšiko 
ir padegėjo Maternos, baigusio su savo bendru gyvenimą bokšte, 
ydos. Prastieji ir poniškieji menonitai mirksėjosi, o prastasis be ki- 
šenių menonitas Simonas Beisteris tiesiai sakė, kad katalikybė 
Maternams ne į naudą; ypač vaikiūkščiui, kuris amžinai bastosi su 
storuoju Amzeliu ir velnišku katalikų papratimu griežia dantimis; 
tereikia pasižiūrėti į šunį, juodesnis negalįs būti nė amžinasis pra- 
keikimas. Tuo tarpu malūnininkas Maternas buvo greičiau švel- 
naus būdo ir — lygiai kaip vargšė Lorchen — beveik neturėjo nė 
vienam kaime priešų, tiktai daug pašaipūnų. | 

Malūnininko ausis — kai sakoma „malūnininko ausis“, visuo- 
met turima galvoje dešinė prigludusioji, miltų maišų prislėgtoji — 
taigi malūnininko ausis yra minėtina dėl dviejų priežasčių: pirma, 
kad Amzelis ją drąsiai praleido baidyklėje, eskiziškai pavaizduotoje 
jo dienoraštyje, antra, kad ta ausis, nors ir buvo kurčia visokiam 
įprastam garsui, pavyzdžiui, kalbai kosuliui paniokslui, bažnytinei 
giesmei, karvių varpelių skambėjimui, pasagų kalimui, visokiam šu- 
nų lojimui paukščių čiulbėjimui Žiogų čirpimui, užtat perdėm aiš- 
kiai, lig pašnabždų, pakuždų ir paslaptingos tylos, viską suprato, kas 
dedasi javų, miltų maiše. Kad ir kas jame būtų buvę — neakuoti ar 
slėnyje beveik neauginami akuoti kviečiai; iškulti iš tvirtų ar trapių 
varpų; skirti salyklui, kruopoms, miltams, makaronams, krakmolui, 
kieti, nekieti, miltingi: malūnininko šiaip jau kurčia ausis nuklausy- 
davo kiekvieną centnerį, kiek jame yra vikių, priplėkusių ar net su- 
dygusių grūdų. Jis nežiūrėjęs girdėdavo ir veislę: blyškiai gelsvus 
Frankenšteinus, margus Kujavijos, rausvus Probšteino, rudus rau- 

donuosius kviečius, kurie išaugę molėtoj dirvoj gerai tinka salyklui, 
angliškus šiurkščiavarpius kviečius ir dvi veisles, bandymui augina- 
mas slėnyje: Urtobos kviečius, sibiriškai atsparius žiemai, ir Šlypha- 
kės baltuosius kviečius, penktą veislę. 

Dar labiau malūnininko šiaip jau kurčia ausis buvo jautri mil- 
tams. Galėdamas iš klausos nustatyti, kiek javų maiše yra grūdinių 
straubliukų, lėliukių ir lervų, kiek jame gyvena širšių ir boružių, jis 
taip pat, pridėjęs ausį prie maišo, galėjo tiksliai nurodyti, kiek miltų 
kirminų — Zenėbrio molitor — yra centneryje kvietinių miltų. Be 
to, — ir tai išties nuostabu — savo priplotąja ausimi iškart arba mi- 
nutę atidžiai pasiklausęs, žinojo, kiek negyvų miltų kirminų gyvieji 
aprauda maiše, nes, kaip jis primerkęs dešinę akį, pakėlęs į viršų de- 
šinį lūpų kampą ir klusnią ausį truputį suktai sakė, kirminų keliamas 
triukšmas atskleidžia nuostolius Žuvusiais. 

Babiloniečiai augino žirnio didumo kviečius, sako Herodotas; 
bet argi galima tikėti Herodotu? 

Malūnininkas Antonas Maternas smulkiai informuodavo apie 
grūdus ir miltus; ar malūnininku Maternu buvo tikima? 

Liūrmano smuklėje, tarp Folcherto kiemo ir Liūrmano sūrinės, 
buvo surengtas bandymas. Smuklė tam tiko ir jau turėjo toj srity šio- 
kį tokį patyrimą. Pirma, tenai galima buvo pamatyti colinį, kiti sako, 
dvicolį vinį, Ericho Bloko, Tygenhofo aludario, pliku kumščiu ir vie- 
nu smūgiu suvarytą į prekystalį; antra, baltintos smuklės lubos turė- 
jo kitokio pobūdžio įrodymų: aulinių batų pėdsakai, koks tuzinas, 
darė fatališką įspūdį, tarsi kažkas, sukubiškos kilmės, būtų vaikščio- 
jęs jomis žemyn galva. O iš tiesų viskas buvo grynai žemiška ir vien 
jėgos įrodymas, — Hermanas Karveizė kartą kelissyk išmetė į viršų, 
kojom aukštyn, galva žemyn, vieną draudimo nuo gaisrų agentą, ne- 
tikėjusį Karveizės raumenų jėga, ir vėl pagavo, kad nesusitrenktų ir 
paskui galėtų paliudyti slėnio gyventojo jėgą, ir pamatyti, kaip atro- 
do jo batų atspaudai ant smuklės lubų. 

Kai buvo bandomas malūnininkas Maternas, niekas jokios jė- 
gos nerodė: malūnininkas regėjosi menkas — tačiau paslaptingas ir 
gudrus. Sekmadienis. Durys ir langai uždaryti. Saulė palikta lauke. 
Tiktai keturi musgaudžiai garsiai ir įvairiais balsais primena metų 

laiką. Smuklėje colinė vinis, batų pėdsakai ant pilkų, kadaise baltų 
lubų. Įprastos šaulių šventės nuotraukos ir šaulių šventės prizai. Ant 
lentynos tiktai keli žalio stiklo buteliai su iš rugių varytu turiniu. 
Machorkos, batų tepalo ir išrūgų kvapas, juos truputį stelbia perde- 
gusios jau nuo vakar ragaujamos degtinės kvapas. Šnekos kramty- 
mas lažybos. Karveizė, Momberis ir jaunasis Folchertas stato bačku- 
tę Noiteicho alaus. Tylus, prie taurelės kunigaikštiškosios — čia to- 
kios niekas negeria, be miestiečių — malūnininkas Maternas stato 
tokią pat bačkelę. Liūrmanas, stovintis už prekystalio, atneša dvide- 
šimties svarų maišiuką ir pasiruošia su rėčiu tikrinti. Iš pradžių mai- 
šiukas, susikaupimui, truputį paguli ant perdėm persimetusio malū- 
nininko rankų, paskui jis prideda jį prie savo priplotos ausies. Ir iš- 
kart, nes niekas daugiau nekramto, tarmiškai nešneka, beveik 
neleidžia perdegusios degtinės kvapo, pasigirsta musgaudžių ūži- 
mas: argi prilygs mirštančių gulbių giesmė teatre paskutinei margų 
musių giesmei Vyslos deltos kaime! 

Liūrmanas pastūmęs malūnininkui prie laisvos rankos šiferio 
lentelę su pririštu grifeliu. Mat reikėjo viską surašyti: pirma, lervas. 
Antra, lėliukes. Trečia, kirminus. Dar klausosi malūnininkas. Musės 
griaudėja. Dominuoja išrūgos ir batų tepalas, nes beveik niekas ne- 
drįsta leisti perdegusios degtinės kvapo. Ir šit nevikri ranka nušliau- 
Žžia prekystaliu šiferio lentelės link, mat malūnininkas prilaiko deši- 
ne alkūne maišiuką: ties lervom grifelis girgždėdamas parašo septy- 
niolika. Dvidešimt dvi lėliukes. Jas nutrina kempinė: ir kuo labiau 
džiūsta šlapia vieta, tuo labiau darosi aišku, kad lėliukių tik septy- 
niolika. Aštuoni kirminai turį gyventi maišelyje. Ir kaip priedą, nes 
lažybų sąlygos to nereikalauja, malūnininkas lentoje paskelbia: 
„Negyvų kirminų maiše penki“. Tuoj perdegusi degtinė nustelbia 
batų tepalą ir išrūgas. Kažkas tyliau prisuka paskutinę musių gies- 
mę. Į pirmą planą išeina Liūrmanas su rėčiu. 

Trumpai tariant: kaip pergamentas kietų lervų skaičius tiksliai 
atitiko išpranašautąjį, taip pat minkštų, tiktai galuose kietų kaip ra- 
gas lėliukių, išaugusių lervų, vadinamų miltų kirminais. Trūko tiktai 
vieno kirminiuko, iš paskelbtų penkių negyvų; galimas daiktas, arba 
be jokios abejonės, jis sudžiūvo ir trupinių pavidalu perėjo rėtį. 

Tada malūnininkas Antonas Maternas gavo bačkelę Noiteicho 
alaus ir visiems pasiliekantiems, ypač Karveizei, Momberui ir jauna- 
jam Folchertui, stačiusiems alų, paguosdamas dar kai ką išpranaša- 
vo. Lyg šiaip sau, dėdamasis ant peties, kur ką tik gulėjo minėtas 
maišiukas, bačkelę, paporino: jis, malūnininkas priplota ausim, kai 
tie dvidešimt svarų gulėjo jam ant peties, priplotąja ausim aiškiai 
girdėjęs, ką daug kirminų — jis tiksliai negalįs pasakyti kiek, nes jie 
kalbėję viens per kitą, — sakę apie būsimą derlių. Miltų kirminų 
nuomone, Epo veislės kviečius reikėtų pjauti savaitę prieš Septynis 
miegančius brolius, o Kujavijos kviečius, taip pat Šlyphakės penktą 
veislę, dvi dienas po Septynių miegančių brolių. 

Štai taip dar keleri metai prieš Amzeliui padarant ausylojo ma- 
lūnininko baidyklę įsigalėjo posakis: 

— Nepamiršk, broliuk, ką malūnininkui sako jo kirminai. 

Kad ir kaip ten būtų, daug kas prašė malūnininko, kad jis pa- 
klausinėtų maišiukų, kad pasakytų, kada sėti žieminius kviečius, o 
kada vasarinius, jei jau gan tiksliai galėjo pasakyti, kada reikia pjau- 
ti ir kada vežti namo. 

Prieš tapdamas baidykle ir atsidurdamas Amzelio dienoraštyje 
eskizo pavidalu, malūnininkas dar kai ką niūriai išpranašavo, tai iki 
šiol, kai Diuseldorfo artistas nori kurti malūnininko paminklą, pasi- 
tvirtino, tačiau daugiau niūriai negu linksmai. 

Mat jis numatė ne vien gresiančią nuodingą skalsių ligą, didelę, 
draudimo vertą krušą, daugybę lauko pelių netolimoje ateityje, bet 
ir tiksliai išpranašavo dieną, kada kris grūdų kainos Berlyno ir Bu- 
dapešto biržose, bankų bankrotus apie trisdešimtuosius metus, Hin- 
denburgo mirtį, Dancigo guldeno nuvertėjimą trisdešimt penktųjų 
gegužės mėnesį; miltų kirminai jam pasakė ir dieną, kada prabils 
ginklai. 

Žinoma, savo priplotąja ausimi jis daugiau žinojo ir apie Zen- 
tą, atsivedusią Harą, negu galima buvo apie ją pagalvoti, stovinčią 
juodą prie balto malūnininko. 

Ir po didžiojo karo, kai malūnininkas su savo A grupės bėglio 
pažymėjimu gyveno tarp Krėfeldo ir Diureno, jis vis dar su dvide- 
šimties svarų maišiuku, nepasimetusiu per bėgimą ir karo sumaištį, 

galėjo išpranašauti, kaip ateityje... Tačiau apie tai, autorių kolektyvo 
susitarimu, pasakos ne Brauxelis, o ponas artistas. 


AŠTUONIOLIKTA ANKSTYVOJI PAMAINA 


Varnos sniege — kokia tema! Sniegas apklojęs surūdijusius ka- 
lio gavybos laikų semtuvus ir keltuvus. Brauxelis lieps sudeginti 
sniegą, nes kas gali pakęsti: varnos sniege, ilgiau pasižiūrėjus, jos 
virsta vienuolėmis sniege: sniegą reikia pašalinti. Naktinės pamai- 
nos žmonės, prieš sulįsdami į persirengimo kambarius, turės padir- 
bėti apmokamą viršvalandį; arba Braukselis lieps iškelti naujus, jau 
išbandytus modelius iš septynių šimtų devyniasdešimties metrų gilu- 
mo ir panaudoti apsnigtoje teritorijoje: Perkūnas Pikolis Potrim- 
pas — tada varnos tegu kaip vienuolės žiūrės, kur joms dėtis, ir snie- 
go nereikės deginti. Neliestas jis gulės priešais Brauchselio langą ir 
leisis aprašomas: o Vysla teka, malūnas mala, siaurukas važiuoja, 
sviestas tirpsta, pienas tirštėja, truputį cukraus, ir šaukštas stovi, o 
keltas plaukia, saulės nebėr, saulė šviečia, jūros smėlis lekia, jūra jį 
laižo... Vaikai bėgioja basi ir renka gervuoges, ieško gintaro ir mina 
ant dagių, kasa iš urvų peles ir basi lipa į drevėtus gluosnius... 

Tačiau kas ieško gintaro, lipa ant dagių, kariasi į gluosnį ir kasa 
peles, pylime ras negyvą ir visai visai išdžiūvusią mergaitę: Tula Tu- 
la, tai hercogo Sventopolko dukrytė Tula, vis ieškojusi smėlyje pelių, 
krimtusi priekiniais dantimis, niekada nenešiojusi kojinių: basi bė- 
gioja vaikai, ir gluosniai purtosi, Vysla vis tebeteka, o saulė tai yra, 
tai jos nėra, keltas tai artėja, tai tolsta, arba stovi pririštas ir girgžda, 
kol pienas tiek sutirštėja, kad šaukštas ima stovėti, ir lėtai važiuoja 
siaurukas, greitai tilindžiuojantis ties posūkiu. Ir malūnas braška, 
kai vėjas aštuoni metrai per sekundę. O malūnininkas girdi, ką šne- 
ka miltų kirminai. Dantys griežia, kai Valteris Maternas braukia jais 
iš kairės į dešinę. Kaip ir močiutė: ji vejasi per daržą vargšę Lor- 
chen. Juoda ir šuninga Zenta sprunka pro kiaulpienių špalerius. 

Močiutė baisingai artėja, iškėlusi kampu sulenktą ranką: o rankoj 
medinis samtis, jis meta šešėlį ant garbiniuotos Lorchen, ir vis di- 
dyn, storyn... Ir Eduardas Amzelis, visur viską matas ir nieko nepa- 
mirštąs, nes jo dienoraštyje viskas yra, dabar prašo kiek daugiau, 
prašo guldeno dvidešimt už vieną baidyklę. 

Ir štai kodėl. Nuo to laiko, kai ponas Olševskis pradinėj mo- 
kykloj ėmė pasakoti apie dievus, kurie buvo anksčiau, dabar yra, jau 
tada buvo, Amzelis užsiėmė mitologija. 

Užsiėmė ja tada, kai vieno degtinės varyklos savininko iš Štut- 
hofo aviganis šuo su savo šeimininku atvažiavo siauruku į Nikelsval- 
dę. Šuns vardas buvo Plutonas, jis turėjo nepriekaištingą genealogi- 
nį medį ir privalėjo apvaisinti Zentą, ir jam pavyko. Pradinėje mo- 
kykloje Amzelis pasiteiravo, ką reiškia Plutonas ir iš kur toks 
vardas. Ponas Olševskis, perdėm naujoviškas jaunas mokytojas, 
mielai leidęsis įkvepiamas mokinių klausimų, nuo to laiko pamokas, 
tvarkaraštyje pažymėtas kaip krašto pažinimo, užpildė žodingais pa- 
sakojimais iš pradžių apie Voteną, Baldurą, Herą, Fanfirą, paskui 
Dzeusą, Junoną, Plutoną, Apoloną, Merkurijų ir Egipto deivę Izi- 
dę. Ypač įsijausdavo apgyvendinęs girgždančiuose ąžuoluose se- 
nuosius prūsų dievus, Perkūną, Pikolį, Potrimpą. 

Aišku, kad Amzelis ne vien klausėsi, dienoraštyje padarytus es- 
kizus jis vertė išmoningais savo meno produktais: raudoną kaip 
liepsna Perkūną padarė iš suskidusių užvalkalų, gautų namuose, ku- 
rių šeimininkai buvo išmirę. Perskilusi ąžuolinė pliauska, į kurią 
Amzelis kairėj ir dešinėj įvarė po nudilusią pasagą, į plyšius pri- 
smaigstė juodų papjautų gaidžių plunksnų, buvo Perkūno galva. Ta 
baidyklė, visa raudona, tikras ugnies dievas, tik truputį pastovėjo 
parodai ant pylimo, ji tuojau buvo paimta už guldeną dvidešimt ir 
persikėlė į slėnio gilumą, į Ladekopą. 

Blyškusis Pikolis, apie kurį buvo sakoma, kad jis visąlaik žiūri iš 
apačios į viršų, todėl pagonybės laikais užsiiminėjęs su mirtimi susi- 
jusiais reikalais, buvo padarytas ne iš mirusių jaunų ir senų žmonių 
patalynės, labai jau paprasta būtų buvę aprengti mirties dievą to- 
kiom marškom, o — čia padėjo vienas kraustymasis — panaudojus 
apipelijusią, skylėtą, levanda, muskusu ir pelių mėšlu atsiduodančią 
jaunamartės suknelę. Šis garderobas, vyriškai drapiruotas, darė Pi- 

kolį baisingai išvaizdų; pardavęs tą jaunamartės ir mirties hibridą 
Šustenkrugo sodininkystės ūkiui, Amzelis už dievą pelnė lygiai du 
guldenus. 

Tuo tarpu Potrimpas, tas amžinai besijuokiantis vaikiukas su 
kviečių varpa dantyse, kad ir koks margas ir nesunkiai padarytas, 
davė tiktai vieną guldeną pelno, nors Potrimpas saugojo žieminius ir 
vasarinius pasėlius nuo kenksmingų dirvinių raugių, nuo garstyčių ir 
svėrių, varpučio, vikių, rūgčių ir nuodingų skalsių. Daugiau kaip sa- 
vaitę stovėjo jaunatviška baidyklė, staniolio pasidabrintu lazdyno 
krūmo liemeniu, perjuostu kačių kailiais, ant pylimo ir viliojamai 
šiuršėjo šafrano spalvos kiaušinių lukštais, tiktai tada ją nupirko vie- 
nas ūkininkas iš Babkės. Jo žmona, nėščia ir todėl linkusi į mitologi- 
ją, manė, kad vaisingumą žadanti baidyklė graži ir juokinga: po ke- 
lių savaičių ji pagimdė dvynukus. 

Ir Zentai pagelbėjo vaikelio Potrimpo palaiminimas: lygiai po 
šešiasdešimt keturių dienų kalė po Materno malūno ožiu atsivedė 
" šešis aklus, bet be priekaištų juodus šuniukus. Visi šeši buvo užrašy- 
ti ir viens po kito parduoti; tarp jų Haras, kuris dažnai bus minimas 
kitoje knygoje; mat Harą nupirko toks ponas Lybenau dirbtuvei 
saugoti. Perskaitęs skelbimą, kurį malūnininkas buvo davęs į „Nau- 
jausias Žinias“, ponas stalius atvažiavo siauruku į Nikelsvaldę ir su- 
lygo šunį. 

Nežinios gaubiamoj pradžioj buvo, turėjo būti, Lietuvos vilkė, iš 
kurios anūko, juodo šuns Perkūno, kilo Zenta; Plutonas apvaisino 
Zentą; ir Zenta atsivedė šešis šuniukus, tarp jų Harą; iš Haro kilo 
Princas; o Princas tose knygose, kurių Brauxelis nerašys, įeis į istoriją. 

Bet Amzelis niekada nedarė baidyklės nusižiūrėjęs į šunį, ne- 
nusipelnė tokios garbės ir Zenta, nuolatos trynusis tarp jo ir Valte- 
rio Materno. Visų jo dienoraštyje esančių baidyklių, išskyrus tą su 
pieną geriančiais unguriais ir kitą, pusiau gluosnį, pusiau močiutę, 
prototipai žmonės ir dievai. 

Lygiagrečiai su pamokomis ir pagal einamą medžiagą, kurią 
mokytojas Olševskis kalė savo snaudžiantiems mokiniams dūzgiant 
musėms ir vasarai, viena po kitos dygo paukščius baidančios figūros, 
kurių modeliai buvo ne vien dievai, bet ir visa plejada vokiečių rite- 
rių ordino magistrų, nuo Hermano Balkės, Konrado fon Valenrodo 

iki pat fon Jungingeno: čia žvangėjo daug surūdijusios gofruotos 
skardos, ir ant vinių prikalinėtų statinių šulų balti vaškinio popie- 
riaus lapai buvo išsipjovę juodus kryžius. Kniprodei, Leckau ir fon 
Plauenui atpirkimo ožiu buvo vienas ar kitas Jogailaitis, didysis Ka- 
zimieras, baisusis plėšikas Bobrovskis, Bėnekė, Martinas Bardevi- 
kas ir vargšas Leščinskis. Amzelis vis negalėjo pasisotinti Prūsijos— 
Brandenburgo istorija; jis plumpino per amžius nuo Albrechto 
Achilo iki Cyteno, traukė iš Rytų Europos istorijos dugno baidykles 
ir kėlė į dangų paukščiams gąsdinti. 

Maždaug tuo laiku, kai Hario Lybenau tėvas stalius nupirko iš 
Antono Materno šunį Harą, tačiau pasaulis dar nebuvo užrašęs nei 
Hario Lybenau, nei jo pusseserės Tulos, kas mokėjo, „Naujausių ži- 
nių“ vietiniame skyriuje galėjo persiskaityti straipsnį, ilgai, plačiai ir 
poetiškai nagrinėjantį Didžiojo Slėnio temą. Jame buvo su nusimany- 
mu aprašoma jo žemė ir žmonės, gandralizdžių ir ūkininkų namų ypa- 
tumai, netgi stoginių stulpai. O to straipsnio viduryje, kurį Braukselis 
nusikopijavo Rytų Vokietijos laikraščių archyve, buvo ir yra tokia vie- 
ta: „Nors Didžiajame Slėnyje viskas teka sena vaga ir visa keičianti 
technika čia dar neįsigalėjusi, esama kai kurių stulbinančių permainų, 
tiesa, galbūt nelabai svarbioje srityje: paukščių baidyklės šio puikaus 
plataus krašto vilnijančiuose kviečių laukuose — prieš kelerius metus 
dar banaliai taikomojo pobūdžio, kas be ko, truputį juokingos ir liūd- 
nos, tačiau labai panašios į kitų provincijų ir kraštų baidykles, — da- 
bar tarp Einlagės, Jungfero ir Ladekopo, taip pat iki Kėzemarko ir 
Montau, kai kur net piečiau Noiteicho, atrodo perdėm naujoviškos ir 
įvairios: fantastika sumišusi su žilos senovės papročiais; žavios, bet sy- 
kiu ir šiurpios figūros stovi banguojančiuose laukuose, jaukiuose so- 
duose; ar nereikėtų jau dabar atkreipti vietinių kraštotyros muziejų ir 
krašto muziejaus dėmesį į šią naivios ir vis dėlto aiškios formos liau- 
dies meno rūšį? Reikia suvokti, jog vidur viską suvienodinusios civili- 
zacijos staiga darsyk arba vėl sužydo šiaurietiškas paveldas: vikingų 
dvasios ir krikščioniško paprastumo Rytų Vokietijos simbiozė. Ypač 
tai pasakytina apie vieną trijų figūrų grupę dideliame kviečių lauke 
tarp Šarpau ir Bėrvaldės, paprastai ir įtaigiai primenančią Golgotos 
kalno nukryžiuotuosius, Viešpatį ir du nusidėjėlius, savo naiviu šven- 

tumu ji griebia keleivį, traukiantį basomis tarp vilnijančių plačių lau- 
kų, už širdies — ir jis nežino kodėl“. 

Tik tegu dabar niekas nepamano, kad Amzelis tą grupę — die- 
noraštyje yra tik vieno nusidėjėlio eskizas — pastatė vien iš vaikiško 
pamaldumo ir Dievo garbei, dienoraštyje pažymėta, jog už ją gavo 
du guldenus dvidešimt. 

O kur ėjo pinigai, kuriuos Didžiojo Slėnio ūkininkai be kalbų ir 
truputį pasiderėję klojo ant delno. Odiniame kapšelyje laikė Valte- 
ris Maternas tą besikaupiantį turtą. Jis saugojo jį niūriai suraukęs 
kaktą ir ne be dantų griežimo. Prisirišęs prie riešo nešiojo tą pilną 
laisvo miesto sidabrinių pinigų kapšelį tarp plento tuopų, vėjo per- 
pučiamose pajūrio miško proskynose, kėlėsi su juo per upę, suko, 
daužė į sodų tvoras, provokuojamai į kelį ir ceremoningai praverda- 
vo, kai sulaukdavo kliento. 

Ne Amzelis ėmė pinigus. Valteris Maternas, Amzeliui dedantis 
perdėm abejingam, sakė kainą, gyvulių pirklių maniera sutarus su- 
mušdavo rankom ir susižerdavo monetas. Be to, Valteris Maternas 
buvo atsakingas už parduotų ir išnuomotų baidyklių pristatymą. Jis 
pasidarė priklausomas. Tapo Amzelio bernu. Kartais trumpai sukil- 
davo ir bandydavo nusimesti jungą. Istorija su kišeniniu peiliu buvo 
vienas toks bejėgiškas bandymas; mat Amzelis jį, kad ir būdamas 
trumpom kojom ir storas, visuomet pralenkdavo. Kai jiedu eidavo 
per pylimą, malūnininko sūnus būdavo kaip bernas per pusę žings- 
nio atsilikęs nuo baidyklių gamintojo. Bernas taip pat tampė šeimi- 
ninkui medžiagas: pupų smaigus ir šlapius skudurus, visa, ką atneš- 
davo Vysla. 


DEVYNIOLIKTA ANKSTYVOJI PAMAINA 


— Bernas, bernas! — erzino vaikai, kai Valteris Maternas ber- 
navo savo draugui Eduardui Amzeliui. Daugelis, kurie burnoja 
prieš Dievą, susilaukia bausmės; bet kas nubaus tuos laiškius sal- 

džialiežuvius, kurie diena dienon burnoja prieš velnią? Abu — 
Braukselis turi galvoj malūnininko sūnų ir storąjį vaikiščią iš kitos 
pusės — buvo kaip Viešpats Dievas ir velnias taip įsižiūrėję viens ki- 
tą, kad kaimo vaikų erzinimas jiems buvo tarytum nė motais. Be to, 
abu, panašiai kaip velnias ir Dievas, buvo įsipjovę tuo pačiu peiliu. 
Tokie vieningi — mat Materno bernavimas buvo meilės ak- 
tas — draugai dažnai sėdėdavo močiutės Matern kamaroje, kurios 
apšvietimas priklausė nuo saulės ir Materno vėjinio malūno sparnų. 
Jie sėdėjo greta ant suoliukų prie močiutės Matern kojų. Lauke bu- 
vo vėlyva popietė. Kirvarpos tylėjo. Malūno šešėliai krito kitur. Viš- 
tos kieme buvo smarkiai pritildytos uždarytų langų. Tiktai ant mus- 
gaudžio saldžiai merdėjo viena musė ir vis negalėjo baigti savo gies- 
mės. Dviem aukštais žemiau musės, niūriai, lyg nė viena ausis 
nebūtų verta jos klausytis, močiutė dėstė vis tas pačias istorijas. 
Kaulėtom senės rankom rodė, kas kokio buvo dydžio, ir pasakojo 
apie potvynius, apie apkerėtas karves, visiems žinomas istorijas apie 
ungurius, apie vienakį kalvį, trikojį arklį, kaip išėjo kunigaikščio 
Kęstučio dukrelė, išėjo kasti pelių, ir istoriją apie milžinišką jūrų 
kiaulę, audros išmestą į krantą žemiau Bonzako, kaip tik tais me- 
tais, kai Napoleonas žygiavo į Rusiją. Ir visada — kad ir kur sukda- 
vo — būtinai pakliūdavo, Amzelio gudrių klausimų atviliota, į tam- 
sius koridorius ir požemius tos begalinės, nes ir šiandien vis dar ne- 
baigtos, istorijos apie dvylika begalvių vienuolių ir dvylika riterių su 
galvomis ir šalmais po pažastimis, kurie keturiom karietom — kin- 
kytom dviem baltais žirgais ir dviem juodais — atvažiavo dundančiu 
Tygenhofo grindiniu, sustojo prieš tuščią smuklę, užėjo tenai dvylika 
ir dvylika: pasigirdo muzika. Švilpimas dūdavimas brązgėjimas. 
Pliaukšėjimas liežuviais ir šniaukrojimas. Nešvankios dainos su ne- 
švankiais priedainiais iš vyrų gerklių — galvų ir šalmų po riterių pa- 
žastimis — kaitaliojosi su plonais balsais lyg dievotų moterų gieda- 
mom bažnytinėm giesmėm. Paskui jau vienuolės keliais balsais ran- 
kose laikomom galvom užtraukė nešvankią dainą pagal nešvankią 
melodiją, ir visi ėmė šokti trypti klykaudami ir alpėdami. Paskui pa- 
maldi, vos iš vietos judanti eisena metė dvylika ir dvylika šešėlių ant 
grindinio, kol vėlei leliavimas, dūzgimas, pliaukšėjimas liežuviu ir 

grindų poškėjimas ėmė drebinti namo sienas ir langus. Pagaliau pa- 
ryčiui, prieš pat užgiedant gaidžiams, privažiavo keturios karietos 
be vežėjų baltai kinkytos, juodai kinkytos. Ir dvylika žvangančių ri- 
terių, barstydami rūdis, su plazdančiais šydais baltais lyg lėliukės 
vienuolių veidais išėjo iš Tygenhofo smuklės. Ir dvylika vienuolių su 
riterių šalmais nuleistais antveidžiais virš ordino abitų paliko smuk- 
lę. Į keturias karietas, širmiais kinkytas, juodžiais kinkytas, sulipo jie 
šeši ir šeši, šeši ir šeši, bet ne susimaišę — juk jau buvo pasikeitę gal- 
vom — ir vėl nudardėjo grindiniu per nustėrusį kaimą. — Dar ir da- 
bar, sakė močiutė Matern, prieš toliau pasakodama istoriją ir nu- 
kreipdama karietas į kitas gyvenvietes, sustabdydama priešais kop- 
lyčias ir pilis, dar ir dabar toje šiurpioje smuklėje, kur niekas nenori 
gyventi, girdėti šventos giesmės ir nuodėmingos maldos, sklindan- 
čios tarsi iš židinio. Po tokių kalbų draugams labai rūpėjo nukakti į 
Tygenhofą. Tačiau išsiruošę visada pasiekdavo tik Štėgeną arba La- 
dekopą. Ir tiktai žiemą, kai baidyklių gamintojas nelabai turi užsa- 
kymų ir gali daugiau laiko skirti kūrybiniams apmąstymams, Eduar- 
das Amzelis vietoje rado progą prisiliesti prie begalvių: jis padarė 
savo pirmas mechanines baidykles, kas be ko, gerokai patuštinusias 
jo odinį kapšelį. 


DVIDEŠIMTA ANKSTYVOJI PAMAINA 


Atlydys Brauxeliui prakala galvoj skylę. Priešais jo stalą ant 
cinko palangės kapsi ir kapsi. Kadangi administraciniame pastate 
yra ir belangių tuščių kambarių, Braukselis galėtų apsieiti be šios te- 
rapijos; bet Brauchselis niekur neina ir nori skylės galvoj: celiulioi- 
das celiulioidas — jeigu jau lėlė, tai tada tegu bus su skylute sausoj 
celiulioidinėj kaktoj. Mat Brauxelis kartą jau patyrė polaidį ir kapa- 
nojosi liesėjančio senio besmegenio vandenyje; bet anksčiau, prieš 
daug daug polaidžių, Vyslos vanduo tekėjo po storu arklių išvažinė- 
tu ledo apklotu. Paupio kaimų jaunimas bandė buriuoti ant ledo 

riestomis pačiūžomis, vadinamomis snieginėmis. Dviese atstatyda- 
vo vėjui iš paklodės padarytą, prie stoglentės prikaltą burę ir lėkda- 
vo kaip su motoru. Iš burnų virsdavo garas. Sniego buvo daug, ir jį 
reikėjo nukasti. Už kopų nederlingą ir derlingą žemę dengė tas pats 
sniegas. Abu pylimus taip pat. Kranto sniegas jungėsi su sniegu ant 
ledo, dengiančio bekraštę jūrą ir jos Žuvis. Su nusmukusia sniego 
kepure, užvožta iš rytų pusės, Materno malūnas stovėjo ikso formos 
kojom ant apvalainos baltos kalvelės, tarp baltų pievų, išlaikančių 
savo veidą tiktai tvirtų tvorų dėka, ir malė. Napoleono tuopos cuk- 
ruotos. Pajūrio miškui dailininkas mėgėjas užtepęs iš tūbos daug 
balto grunto. Kai sniegas papilkėjo, malūnas baigė darbą ir buvo nu- 
suktas nuo vėjo. Malūnininkas ir jo gizelis išėjo namo. Šleivas malū- 
nininkas taikė į gizelio pėdas. Juodoji kalė Zenta, nervinga nuo to 
laiko, kai buvo išparduoti jos šuniukai, pasidarė labai savotiška ir 
kandžiojo sniegą. Priešais malūną, ant tvoros, batų kulnais pirma 
nudaužę nuo jos sniegą, sėdėjo Valteris Maternas ir Eduardas Am- 
zelis, storai apsirengę ir su kumštinėm pirštinėm. 

Iš pradžių tylėjo, žiūrėdami tiesiai prieš save. Paskui kalbėjo 
nesuprantama technine kalba. Apie malūnus su vieneriom girnom, 
olandiškus malūnus, be uodegos, be ožio, bet su trejom girnom ir 
vienu pelų atskyrimu, apie sparnus kalbėjo jie, apie vėjalentę, savai- 
me besireguliuojančią stiprėjant vėjui. Miltų cilindrai, valcai, atra- 
mos, atsparos. Tarp dugno ir stabdžio būta ryšio. Tiktai vaikai neži- 
nodami dainavo: „Tai sukas malūnas, sparnais tik mosuoja!“ Amze- 
lis ir Valteris Maternas nedainavo, jie žinojo, kada ir kodėl malūnas 
sukasi lėtai ir sukasi greitai — kai sparnų veleną prilaiko ar nepri- 
laiko stabdis. Ir kai snigo, bet vėjo greitis vis tiek buvo aštuoni met- 
rai per sekundę, malūnas ritmingai malė per neritmingą pūgą. Nie- 
kas pasaulyje neprilygs sningant malančiam malūnui; net ugniage- 
siai, per lietų gesinantys degantį vandens bokštą. 

Bet kai malūnas nedirbo ir jo sparnai nejudėjo per pūgą, atro- 
dė — ir tik todėl, kad Amzelis primerkė savo akutes, — jog malū- 
nas dar nebaigęs darbo. Sniegas be garso, tai pilkas tai baltas tai juo- 
das, lėkė nuo Didžiosios kopos. Pakelės tuopos kabojo ore. Liūrma- 
no smuklėje degė geltona kaip trynys šviesa. Siaurukas paskambino 
ties posūkiu. Vėjas jau Žnaibėsi. Krūmai inkštė. Amzelis liepsnote 

liepsnojo. Jo draugas snaudė. Amzelis kai ką matė. Jo draugas nie- 
ko nematė. Amzelio pirščiukai pasitrynė pirštinėje, išsmuko iš jos, 
paieškojo ir rado dešinėje striukės kišenėje dešinį lakuotąjį batą su 
sagtim: įtampa įsijungė! Nė viena snaigė nesilaikė ant Amzelio 
odos. Jo lūpos atsikišo, ir primerktose akutėse tilpo daugiau, negu 
galima pasakyti: šit jos privažiuoja viena po kitos. Be vežėjų. Malū- 
nas stovi. Ketverios rogės, dvejos baltai kinkytos — jos susilieja su 
aplinka — dvejos juodai kinkytos — jos išsiskiria iš aplinkos — ir li- 
pa, padeda vienas kitam: dvylika ir dvylika, visi be galvų. Ir begalvis 
riteris veda begalvę vienuolę į malūną. Iš viso dvylika begalvių rite- 
rių veda dvylika vienuolių be galvų — riteriai kaip ir vienuolės neša- 
si savo galvas po pažastimis arba priešais — ir eina į malūno vidų. 
Bet nesutaria ant ištrypto tako; mat nors visų šydai ir šarvai kaip du 
vandens lašai, kai kas tarp jų likę iš praeities, kada paliko stovyklą 
Ragainėj: pirmoji vienuolė nešneka su ketvirtuoju riteriu. Bet abu 
mielai plepa su riteriu Ficvateriu, kuriam lietuvių kalba kaip skylės 
jo šarviniuos marškiniuos, kaip kitam „Tėve mūsų“. Gegužės mėne- 
sį devinta vienuolė turėjo gimdyti, bet nepagimdė, nes aštuntas rite- 
ris — vardu Engelhardas Rabė — jai ir šeštai vienuolei, vasaromis 
per daug valgiusiai vyšnių, su storojo dešimtojo riterio, kur sėdėjo 
ant rąsto ir nusileidęs antveidį maumojo viščiuką, kardu nukirto gal- 
vas, devintą ir šeštą šydą. Vien todėl, kad švento Jurgio vėliava ne- 
buvo išsiuvinėta, kai upė Šešupė jau buvo patogiai užšalusi. Kitoms 
vienuolėms stropiai siuvinėjant — jau beveik baigiant raudonai 
dengti paskutinį plotelį — atėjo trečia vaškinė vienuolė, visuomet 
kaip šešėlis sekiojusi paskui vienuoliktą riterį, ir atnešė dubenis, kad 
būtų kur nuvarvėti kraujui. Tad septinta, antra, ketvirta, penkta vie- 
nuolės nusijuokė, metė siuvinį ir atkišo aštuntajam riteriui, juoda- 
jam Engelhardui Rabei, galvas ir šydus. Ir tas, nieko nelaukęs, nu- 
kirto pirma dešimtam riteriui, sėdėjusiam ant rąsto ir po antveidžiu 
maumojusiam viščiuką, galvą, viščiuką ir šalmą su antveidžiu, atida- 
vė tam jo kardą: ir storasis begalvis, bet vis tiek kramtantis dešimta- 
sis padėjo aštuntam juodajam, antrai, trečiai vaškinei, amžinai bu- 
vusiai kitų šešėlyje, taip pat ketvirtai ir penktai vienuolei nusiimti 
galvas, šydus ir Engelhartui Rabei galvą bei šalmą. Jie juokdamiesi 
pasistatė priešais dubenis. Tiktai kelios vienuolės dabar tebesiuvi- 

nėjo šv. Jurgio vėliavą, nors Šešupė buvo patogiai užšalusi, nors 
anglai, vadovaujami Lankasterio, jau buvo stovykloj, nors buvo Ži- 
nių, kad kunigaikštis Vytautas nenori kištis, o Valenrodas jau kvietė 
prie stalo. Bet dubenys jau buvo pilni ir tekėjo per kraštus. Tad turė- 
jo ateiti dešimta stora vienuolė — nes kaip buvo storas riteris, taip 
buvo ir stora vienuolė, — ji turėjo atkrypuoti, dar trissyk išpilti du- 
benis, paskutinįsyk, kai Šešupė jau buvo išnešusi ledus ir Uršulė, aš- 
tuntoji vienuolė, visų trumpai ir švelniai vadinama Tula, turėjo atsi- 
klaupti ir apnuoginti sprandą, parodyti jo gyvaplaukius. Mat buvo 
tiktai kovo mėnesį davusi įžadus ir jau spėjusi dvylikasyk juos sulau- 
žyti. Bet nežinojo su kuriuo ir kokia seka, nes visi buvo nuleistais 
antveidžiais; o kur dar Heinricho Derbio vadovaujami anglai; tik at- 
ėję stovyklon, ir jau tokie nekantrūs. Ten buvo dar toks Persis, bet 
ne Henris, o Tomas Persis. Jam Tula buvo gražiai išsiuvinėjusi atski- 
rą vėliavą, nors Valenrodas buvo uždraudęs atskiras vėliavas. Po ja 
norėjo stoti Džekobas Dutrimeras ir Pydžas Pygudas. Galų gale Va- 
lenrodas stojo prieš Lankasterį. Jis išmušė Tomui Persiui iš rankų 
vėjyje laikomą nosinės dydžio vėliavą, liepė Hatenšteinui nešti per 
jau išplukdžiusią ledus upę ką tik baigtą siuvinėti šv. Jurgio vėliavą 
ir įsakė aštuntai vienuolei, vadinamai Tula, atsiklaupti, kitiems sta- 
tant tiltą, kainavusį keturis prigėrusius arklius ir vieną arklininką. Ji 
giedojo gražiau negu pirma vienuolikta ir dvylikta vienuolės. Ji 
šniaukrojo, čirpavo ir sykiu tamsiai raudonoj burnoj kirbino šviesiai 
raudoną liežuvį. Lankasteris raudojo po antveidžiu, jis mielai būtų 
likęs namie. Atsidūrė prie Šešupės dėl nesutarimų su šeima, bet vis 
tiek paskui tapo karalium. Staiga ir kad niekas jau nebenorėjo eiti 
per Šešupę, visi tik greičiau namo, iš medžio, kuriame miegojo, iššo- 
ko jauniausias riteris ir lengvu žingsniu patraukė prie apnuoginto 
sprando su gyvaplaukiais. Buvo atkakęs iš Merso ar norėjo atvesti į 
tikrąjį tikėjimą bartus. Bet visi jau buvo atversti ir įkūrę Bartenštei- 
ną. Liko dar tik lietuviai, bet pirma gyvaplaukiai ant Tulos sprando. 
Jį perkirto ties paskutiniu slanksteliu, tada iškart sviedė į viršų kar- 
dą ir sugavo jį savo paties sprandu. O ketvirtas riteris, niekada ne- 
kalbėjęs su pirma vienuole, bandė jį pamėgdžioti, bet jam nelabai 
kaip sekėsi, tad pirmu bandymu nukirto galvą dešimtai storajai, o 

antru pirmai griežtajai vienuolei riebią griežtą galvą. Ir tada trečia- 
sis riteris, niekada nekeitęs grandininių šarvų ir buvęs laikomas iš- 
mintingu, turėjo atnešti dubenis, nes vienuolių jau nebuvo likę. 
Riteriai dar su galvom, lydimi anglų be vėliavos, hanaujiečių su 
vėliava, ir Ragainės kariai surengė trumpą iškylą į kelių nepripažįs- 
tančią Lietuvą. Kunigaikštis Kęstutis kliuksėjo pelkėse. Po milžiniš- 
kais paparčiais mekeno jo dukra. Aplink tik aidėjo visokie šiurpūs 
garsai, kurių baidėsi arkliai. Galų gale Potrimpas liko neužkastas; 
Perkūnas nesudegė; ir neapakintas Pikolis tebežvelgė iš apačios į 
viršų. Ak! Jiems reikėjo viską filmuoti. Juk statistų užteko, ir natū- 
ros kiek širdis geidžia. Dvylika tūkstančių antkojų, antrankių, krūti- 
nės šarvų, pūvančių pusbačių, septyniasdešimt ritinių klijuotės, dvy- 
lika rašalinių, dvidešimt tūkstančių deglų, lajiniai žibintai, arklinės 
šukos, špagato ritiniai, saldymedžio — keturioliktojo amžiaus 
kramtomosios gumos — pakeliai, aprūkę kardai, šunų rujos, riteriai 
žaidžiantys stalo žaidimus, arfininkai komediantai nešulinių arklių 
varovai, galonai miežinio alaus, vimpelų ryšuliai, strėlės, ietys ir su- 
kami iešmai mėsai kepti Simonui Bachei, Erikui Krūzei, Klausui 
Šonei, Richardui Vestraliui, Španerlei, Iylmanui ir Robertui Vende- 
liui, statantiems tiltą, žygis, pasala, pliaupiantis lietus: žaibų pluoš- 
tai, skyla ąžuolai, arkliai stoja piestu, pelėdos varto akis, laksto la- 
pės, švilpia strėlės: ponai vokiečiai ima nervintis; o alksnyne šaukia 
akla pranašė: „Vela! Vela!“ Atgal atgal... bet tiktai liepos mėnesį jie 
vėl pamato tą upelę, kurią šiandien miglotai apdainuoja vien poetas 
Bobrovskis. Šešupė nešė savo tyrą vandenį ir gurgėjo per pakrantės 
akmenis. Ir senų pažįstamų į valias: dvylika begalvių vienuolių sėdė- 
jo tenai, kaire laikė galvas su šydais, o dešine sėmė Šešupės vandenį 
ir vėsino įkaitusius veidus. Už jų paniurę stovėjo begalviai riteriai ir 
nesivėsino. Tada likę riteriai nusprendė prisidėti prie jau begalvių. 
Netoli Ragainės jie drauge nukėlė galvas ir šalmus viens kitam, pa- 
sikinkė arklius į keturis prastus vežimus ir pasileido su juodžiais ir 
širmiais per atverstas ir neatverstas žemes. Jie aukštino Potrimpą, 
nežiūrėjo į Kristų, vėl veltui bandė apkabinti Pikolį ir ėmė į rankas 
kryžių. Rodėsi smuklėse, koplyčiose ir užeigose, pramogavo ištisus 
šimtmečius: gąsdino lenkus, husitus ir švedus, buvo prie Corndorto, 

kai Zeidlicas su savo eskadronais kėlėsi per pelkyną ir rado, korsi- 
kiečiui skubiai nešdinantis atgal, ant kelio keturias jo paliktas karie- 
tas. Jie pakeitė kryžiuočių vežimus į jas ir iš karietų su lingėmis ste- 
bėjo antrą Tanenbergo mūšį, kuris tiek pat vyko prie Tanenbergo 
kaip ir pirmas. Tarp bedievių Budiono raitelių kaip tik spėjo apsi- 
sukti, kai Pilsudskis, su panelės Marijos padėjimu, laimėjo Vyslos 
kilpoj; ir tais metais, kai Amzelis darė ir pardavinėjo baidykles, zujo 
nerasdami sau vietos tarp Tapiau ir Noiteicho. Dvylika ir dvylika bu- 
vo numatę tol nenusiraminti, kol bus išganyti ir kiekvienas galės ne- 
šioti galvą arba kiekvienas liemuo bus su galva. 

Galop apsistojo Šarpau, paskui Žvejų Babkėje. Pirma vienuolė 
jau kartais vaikščiojo su ketvirto riterio veidu, bet vis dar nešnekėjo 
su juo. Ir šit jie važiuoja tarp kopų ir plento per lauką į Štuthofą, su- 
stoja — tik Amzelis juos matė — priešais Materno malūną ir išlipa; 
kaip tik antra vasario diena, arba Grabnyčios, kurias jie nori atšvęsti. 
Padeda vienas kitam išlipti iš karietų, užkopti į kalvelę, įeiti į vėjo ma- 
lūną. Ir tada — tik Amzelis tai girdi — viršuj ir apačioj kad ims siaus- 
ti, ūžti, šūkauti, keiktis ir atbulai melstis. Dūksta ir tūtuoja, tuo tarpu 
sniegas, galimas daiktas, krinta iš dangaus. Amzelis visas karščiuoja ir 
trina kišenėje lakinį batą su sagtim, o draugas kiūkso šalia ir snūdu- 
riuoja. Pirmas puslaikis, nes tie viduj voliojasi miltuose, jodinėja ant 
buomo, kaišioja pirštus tarp dugno ir stabdžio, atsuka, nes Grabny- 
čios, malūną prieš vėją: jis lėtai, dar nenoriai, ima suktis; tada dvylika 
galvų užtraukia saldžią litaniją: Kristaus motina kentėjo — o Perkū- 
ne, kokie šalti septyni iš mūs dvylikos šaltų tapo — juxta crucem lac- 
rimosa — o Perkūne, degam visi, pelenais virstam, elfais tampam — 
dum pendebat filius — o Potrimpai, dulkant miltams, apgailėkim 
Kristaus kraują... Pagaliau, kai maltuvė ima purtyti aštunto juodojo 
riterio galvą ir šalmą sykiu su putlia malonia dešimtos vienuolės gal- 
va, Materno vėjo malūnas kaip reikiant įsismagina, nors vėjas išvis ne- 
pučia. Jauniausias, riteris nuo Žemutinio Reino, meta savo dainuo- 
jančią galvą su aukštai pakeltu antveidžiu aštuntai vienuolei. Ji deda- 
si nieko nesuprantanti, nieko nenori matyti, jo Uršulė, o ne Tula, jai 
savęs gana, joja ant to kaiščio, kuriuo fiksuojamas velenas. Dabar jis 
mėtosi į šalis: tai sukas malūnas, sparnais tik mosuoja; piktai rėkauja 

galvos maltuvėje; sausas pūtavimas ant medinio kaiščio; varnos mil- 
tuose; stogo sąsparos braška ir užsklandos maskatuoja; begalviai laks- 
to laiptais aukštyn Žemyn; nuo maišinės lig malyklos vyksta permai- 
nos: senas vėjinis Materno malūnas jau plonėja, akompanuojant kly- 
kavimams ir karštoms maldoms, virsta — tik Amzelis su savo lakiniu 
batu tai mato — riteriu su uodega ant ožio, kuris švaistosi kardu ir ka- 
poja krintantį sniegą; virsta — tik Amzelis su batu tai supranta — vie- 
nuole, kuri su savo ordino abitu, išpūstu pupų ir ekstazės, suka ratu 
rankoves: vėjo malūno riteris vėjo malūno vienuolė: vargas vargas 
vargas. Bet geriamas raugintas kumelės pienas. Iš raugių varomas gė- 
rimas. Kapliai graužia lapės kailiuką, tuo tarpu kūnas vis dar badauja: 
vargo saldymedis. O paskui prisitraukimas, palindimas, galvos į šoną: 
iš didelio išsikryžiavimo kyla tyrabalsė askezė, atėmimas, tyras kaip 
krištolas Dievui mielo rimbo himnas: vėjo malūno riteris mojuoja vė- 
jo malūno rimbu; vėjo malūno rimbas plaka vėjo malūno vienuolę — 
amen — o gal dar ne amen; mat kolei be garso ir jokios aistros iš dan- 
gaus krinta sniegas, Amzelis primerkęs akis tupi ant tvoros, kairėje 
striukės kišenėje jaučia dešinį Hedvigos Lau lakinį batą su sagtimi ir 
jau kai ką planuoja, pabunda toji ugnelė, kur snaudžia kiekviename 
vėjo malūne. 

Ir jie palieka, be jokios atrankos susigriebę galvas, sunkiai, vos 
besisukantį malūną. Kuris paskui, jiems susėdus į karietas ir nuva- 
žiavus kopų link, ėmė degti iš vidaus. Tada Amzelis nušoko nuo tvo- 
rOS ir nusitempė savo draugą. 

— Dega, dega! — ėmė šaukti, atsisukę kaimo pusėn: bet jau 
nebuvo kas gelbėti. 


DVIDEŠIMT PIRMA ANKSTYVOJI PAMAINA 


Pagaliau atėjo grafikos darbai. Braukselis juos tuojau liepė 
įstiklinti ir pakabinti. Vidutinis formatas: „Vienuolių sambūris tarp 
Kelno katedros ir Kelno centrinės geležinkelio stoties. Eucharistinis 

kongresas Miunchene. Vienuolės ir varnos ir varnos ir vienuolės“. 
Paskui didelio formato lakštai, DIN A1, juodas tušas, truputį papil- 
kintas: novicės rengimas; didžioji abatė; tupinti abatė — pavykęs 
dalykėlis. Penkių šimtų markių prašo autorius. Nebrangu, išties ne- 
brangu. Lakštas tuojau bus pakabintas konstruktorių biure. Mes 
mėgstam tylius elektros motorus: vėjo malūno vienuolė suka vėjo 
malūno rimbą... 

Mat kol policija apžiūrinėjo gaisravietę, nes manyta, jog malū- 
nas buvo padegtas, Eduardas Amzelis padarė savo pirmą, o pavasa- 
rį, kai sniegas nebeteko prasmės ir pasirodė, jog menonitas Simonas 
Beisteris padegė kataliko vėjo malūną religiniais sumetimais, antrą 
mechaninę baidyklę. Daug pinigų, pinigų iš odinio kapšelio, sukišo 
jis į jas. Pagal dienoraščio eskizus padarė vėjo malūno riterį ir vėjo 
malūno vienuolę, užtupdė abu atitinkamai aptaisytais sparnais ant 
ožio ir liepė klausyti vėjo; bet tiek vėjo malūno riteris, tiek vėjo ma- 
lūno vienuolė, nors ir greit susilaukė pirkėjų, buvo ne tai, ką Eduar- 
dui Amzeliui pašnabždėjo ta Grabnyčių naktis, kai taip smarkiai 
snigo: menininkas liko nepatenkintas; firma „Brauxelis ir Ko“ taip 
pat kažin ar baigs kilnojamąją bandomąją seriją iki spalio vidurio ir 
galės atiduoti masinei gamybai. 


DVIDEŠIMT ANTRA ANKSTYVOJI PAMAINA 


Po malūno gaisro keltas, paskui slėnio siaurukas nugabeno be- 
kišenį ir besagį, taigi prastąjį menonitą, smulkų ūkininką ir Žvejį Si- 
moną Beisterį, religiniais motyvais sukėlusį gaisrą, į miestą, paskui į 
Šysštangės kalėjimą, stovėjusį Hagelsbergo kalno šešėlyje ir arti- 
miausiais metais tapusį Simono Beisterio gyvenama vieta. 

Zenta, Perkūno palikuonė, atsivedusi šešis juodus šuniukus, 
gražiai kontrastavusius su baltu malūnininku, kai tik visi jie buvo 
parduoti, ėmė darytis nervinga, o po malūno gaisro visai pametė 
galvą — kaip koks vilkas sudraskė avį ir užpuolė draudimo nuo 

gaisrų agentą, — ir malūnininkas Maternas buvo priverstas pasiųsti 
savo sūnų Valterį pas Erichą Lau, Šyvenhorsto kaimo seniūną: Hed- 
vigos Lau tėvas turėjo šautuvą. 

Ir draugų gyvenime po malūno gaisro būta kai kurių pasikeiti- 
mų. Dešimtmetį Valterį Materną ir dešimtmetį Eduardą Amzelį li- 
kimas, tiksliau sakant, kaimo mokyklos mokytojas, našlė Amzel ir 
malūnininkas Maternas, taip pat oberštudiendirektorius daktaras' 
Batkė padarė dviem gimnazistais, išsikovojusiais vietas tame pačia- 
me suole. Kolei buvo statomas naujas Materno vėjinis malūnas — 
olandiško malūno projekto, mūrinio su besisukančiu viršum, teko 
atsisakyti, nes reikėjo išlaikyti istorinę Luizos malūno formą, — ly- 
dima palyginti nedidelio potvynio, beprasidedančio pelių antpuolio 
ir staigaus gluosnių kačiukų išsprogimo, atėjo Velykų šventė; o ne- 
trukus po šventės Valteris Maternas ir Eduardas Amzelis ėmė ne- 
šioti žalias aksomines šv. Jono realinės gimnazijos gimnazistų kepu- 
raites. Abu vienodo numerio. Ir batų numeris sutapo, tiktai Amzelis 
buvo daug storesnis, daug storesnis. Be to, Amzelis turėjo ant galvos 
tiktai vieną verpetą. O Valteris Maternas turėjo du, tai, kaip sako, 
pranašauja ankstyvą mirtį. 

Kelias į mokyklą iš Vyslos žiočių į šv. Jono realinę gimnaziją 
pavertė draugus važinėjančiais mokiniais. Važinėjantys mokiniai 
daug patiria ir daug meluoja. Važinėjantys mokiniai gali miegoti sė- 
dėdami. Važinėjantys mokiniai yra tokie mokiniai, kurie namų dar- 
bus daro vagone ir išsiugdo drebią rašyseną. Ir vėliau, kai jau nebe- 
reikia ruošti pamokų, jų raštas beveik nepasikeičia, nebent išnyksta 
drebumas. Todėl artistas rašo tiesiai mašinėle; kaip buvęs važinėjan- 
tis mokinys jis ir šiandien teberašo spazmiškai neįskaitomai, tebe- 
purtomas įsivaizduojamų bėgių sandūrų. 

Siaurukas važiavo nuo Slėnio geležinkelio stoties, kurią mies- 
tiečiai vadina „Žemutinio miesto stotim“, per Kniupelkrūgą, Got- 
svaldę ir buvo keliamas ties Šusterkrugu per Negyvąją Vyslą papras- 
tu, o ties Šyvenhorstu per vadinamąją Perkasą motoriniu keltu į Ni- 
kelsvaldę. Siauruko lokomotyvas, atskirai užtempęs visus keturis 
vagonėlius ant Vyslos pylimo ir išsodinęs Eduardą Amzelį Šyven- 

horste, Valterį Materną Nikelsvaldėje, per Pazevarką, Junkerakerį, 
Štėgeną važiavo į galutinę savo stotį, į Štuthofą. 

Visi važinėjantys mokiniai sulipdavo į pirmą vagoną už loko- 
motyvo. Peteris Ilingas ir Arnoldas Matrėjus gyveno Einlagėje. 
Šusterkrūge išlipdavo Gregoras Knesinas ir Joachimas Bertulekas. 
Hedvigą Lau į Šyvenhorsto stotį atlydėdavo motina. Ji dažnai sirg- 
davo angina ir neateidavo. Ar labai negražu, kad siaurakrūtis siau- 
ruko lokomotyvas išvažiuodavo be Hedvigos Lau? Kaimo seniūno 
dukrelė lygiai kaip Valteris Maternas ir Eduardas Amzelis nuo Ve- 
lykų sėdėjo pirmoje klasėje. Vėliau, nuo trečios klasės, ji sutvirtė- 
j0, nustojo sirgti ir tapo, nes niekam daugiau dėl jos nereikėjo dre- 
bėti, tokia nuobodi, kad Brauxeliui greitai jos jau nebereikės mi- 
nėti šiame rašinyje. Bet kol kas Amzelis dar dairosi į ramią iki 
miegūstumo, dailią, galbūt tiktai pajūriškai dailią mergaitę. Su 
truputį per šviesiais plaukais, truputį per šviesiomis akimis, perdė- 
tai skaisčia oda ir atverstu anglų kalbos vadovėliu jinai sėdi prie- 
šais jį vagone. 

Hedviga Lau nešioja palaidas kasas. Net siaurukui artėjant 
prie miesto, ji vis tebekvepia sviestu ir išrūgom. Amzelis primerkia 
akutes ir studijuoja pajūriškai blyškų kasų geltonį. Lauke, už Ma- 
žojo Plėnendorfo, ima koncertuoti pirmi medienos uosto gaterių 
pjūklai: žuvėdros pakeičia kregždes, telegrafstulpiai lieka. Amze- 
lis atsiverčia savo dienoraštį. Palaidos Hedvigos kasos kabo laisvai 
ir maskatuoja virš atversto anglų kalbos vadovėlio. Amzelis brūkš- 
teli savo dienoraštyje eskiziuką: mielą, mielą! Iš palaidų kasų, ku- 
rių formos sumetimais priverstas atsisakyti, padaro dvi spirales, 
kurios uždengia jos raudonas ausis. Bet jokia mada nepasako: gir- 
di, taip daryk, taip gražiau, kasos kvailai atrodo, reikėtų susuktas 
nešioti; ne, kai už lango prasideda Kneiabas, jis be žodžių užstu- 
mia dienoraštį ant anglų knygos, ir Hedviga Lau pasižiūri, paskui 
duoda blakstienom ženklą, kad sutinka, beveik nuolankiai jas nu- 
leidžia, nors Amzelis visai neatrodo toks, kokių paprastai klauso 
mokinukės. 

DVIDEŠIMT TREČIA ANKSTYVOJI PAMAINA 


Brauxelis jaučia niekaip nešimpančią antipatiją naujiems skuti- 
mosi peiliukams. Jo reikalų tvarkytojas, anksčiau, Burbacho-Kalio 
AB laikais, kaip kirtėjas pradėjęs turtingą druskos klodą, dabar at- 
ima nekaltybę Brauchselio skutimosi peiliukams, atneša juos jam 
kartą brūkštelėjęs, ir Braukseliui praeina įgimtas pasibjaurėjimas; 
toks įgimtas pasibjaurėjimas, kokį jautė Eduardas Amzelis, tik, tie- 
sa, ne skutimosi peiliukams. Jis negalėjo pakęsti naujų, naujumu at- 
siduodančių drabužių. Ir švarių baltinių kvapas vertė jį vemti. Kolei 
buvo kaimo mokykloje, jo alergija beveik negavo pasireikšti, mat 
tiek Šyvenborsto, tiek Nikelsvaldės prieaugis trynė mokyklos suolą 
išsimušusiais keliais, nesyk lopytais, suskidusiais dugnais drabužiais. 
Bet šv. Jono realinei gimnazijai reikėjo kitos aprangos. Naujom dra- 
panom ir naujai kvepiantį motina jį išleido į miestą: žalią aksominę 
kepurę jau minėjom, dar reikia nepamiršti trumparankovių marški- 
nių, smėlio spalvos žemiau kelių susegamų kelnių iš brangios me- 
džiagos, mėlynos striukės perlamutrinėmis sagomis ir — matyt, 
Amzelio pageidavimu — lakuotų batų su sagtimis; mat Amzelis ne- 
turėjo nieko prieš sagtis ir laką, nieko prieš perlamutrinės sagas ir 
mėlyną striukę, bet mintis, kad visi šie nauji daiktai lies jo odą, 
paukščių baidyklių kūrėjo odą, kėlė jam šiurpą, juolab kad į švarius 
baltinius ir nenešiotus drabužius reaguodavo peršinčiomis egzemo- 
mis; ir Brauxelį po skutimosi nauju peiliuku ištikdavo bjauri barzdos 
sikozė. 

Laimė, Valteris Maternas galėjo pagelbėti savo draugui. Jo 
mokykliniai drabužiai buvo pasiūti iš verstos gelumbės, suvarstomi 
batai jau dusyk lankęsi pas batsiuvį, gimnazistišką kepurę taupi Val- 
terio Materno motina buvo nupirkusi seną, tad kelionė į mokyklą 
siauruku važinėjantiems mokiniams geras dvi savaites prasidėdavo 
ta pačia ceremonija: prekiniame vagone, tarp romių skersti vežamų 
gyvulių, draugai pasikeisdavo mokykline apranga: pasikeisti batais 
ir kepurėmis buvo vienas juokas, tačiau striukė, visai nemenko Val- 
terio Materno žemiau kelių susegamos kelnės ir marškiniai draugui 

buvo ankšti, nepatogūs ir vis dėlto išsigelbėjimas, nes buvo nešioti ir 
versti, seni ir naujai nekvepėjo. Nereikia nė sakyti, kad nauji Amze- 
lio drabužiai draugui kabojo, na, o lakas ir sagtys, perlamutrinės sa- 
gos ir juokinga mėlyna striukė visai netiko prie veido. Tuo tarpu 
Amzelis, savo baidyklių darytojo kojas sukišęs į negrabius, suskeldė- 
jusiomis raukšlėmis klumbokus, gėrėte gėrėjosi žiūrėdamas į savo 
lakinius batus ant Valterio Materno kojų. Jis turėjo juos apnešioti, 
kol Amzeliui atrodys nešioti ir tokie pat suskeldėję, kaip tas suskel- 
dėjęs lakuotas batas su sagtimi, kurį turėjo kuprinėje ir kuris jam šį 
tą reiškė. 

Tasai keitimasis drabužiais, reikia pasakyti užbėgant už akių, 
daugelį metų buvo sudedamoji, jeigu ne rišamoji Valterio Materno 
ir Eduardo Amzelio draugystės dalis. Draugas turėdavo pranešioti 
net nosines, kurias jam motina, rūpestingai sudėtas siūlė prie siūlės, 
įdėdavo į kišenę, taip pat kojines bei puskojines. Bet jie neapsiribo- 
davo vien drabužiais: Amzelis panašiai reaguodavo ir į naujus pieš- 
tukus bei plunksnakočius; Valteris Maternas turėdavo juos padrož- 
ti, naujam trintukui nubrūžinti šoną, truputį parašyti Ziuterlino 
plunksna — jis, aišku, kaip Braukselio faktotumas, būtų turėjęs pir- 
mas išbandyti ir skutimosi peiliukus, jeigu tada rusvas pūkas ant 
Amzelio strazdanoto veido jau būtų reikalavęs skustuvo. 


DVIDEŠIMT KETVIRTA ANKSTYVOJI PAMAINA 


Kas tenai stovi, nusilengvinęs po pusryčių, ir tyrinėja savo mėš- 
147 Žmogus, susimąstęs ir susirūpinęs, prisimenantis praeitį. Kodėl 
visąlaik Žiūrėti vien tiktai į lygias ir lengvas mirusiųjų kaukoles? Te- 
atro atmosfera Hamleto šnekos artisto gestai! Brauxelis, čia vedžio- 
jąs plunksną, patraukia tualeto grandinėlę, betyrinėdamas jis prisi- 
minė vieną nuotykį, kuris davė abiem draugams progą, Amzeliui 
blaiviai, Valteriui Maternui artistiškai, susimąstyti, pajusti teatro at- 
mosferą. 

Gimnazija Mėsininkų gatvėje buvo įkurta avantiūristiškai ir 
nesuprantamai padalintose buvusio pranciškonų vienuolyno patal- 
pose, taigi turėjo priešistorę ir buvo abiem ideali, nes buvusio vie- 
nuolyno patalpose užteko užkaborių, nežinomų nei mokytojams, 
nei sargui. 

Braukselis, vadovaujantis kasyklai, nekasančiai nei kalio, nei 
rūdos, nei anglių ir vis dėlto naudojamai iki aštuonių šimtų penkias- 
dešimties metrų horizonto, taip pat būtų džiaugęsis požeminiu labi- 
rintu: mat po visom klasėm, po sporto sale ir pisuaru, po aula, net 
po študienratų posėdžių kambariu ėjo žemi urvai, vedantys į rūsius, 
šachtas, taip pat sukantys ratu ir klaidinantys jais einantį. Kai po Ve- 
lykų prasidėjo mokslas, Amzelis pirmas įžengė į klasę pirmame 
aukšte. Trumpakojis ir su Valterio Materno batais jis žengė žingsne- 
liuką alyva įtrintomis grindimis, trupučiuką pauodė rausvomis šner- 
vėmis: rūsio tvaikas teatro atmosfera! — pastovėjo, sunėrė riebius 
pirščiukus, pasisupo ant pirštų galų ir nubrėžė, vienur kitur pasistai- 
pęs ir pauodęs, dešiniojo bato galu ant grindų kryžių. Kadangi į tą 
ženklą nebuvo reaguota supratingu švilptelėjimu, grįžtelėjo savo 
storą kaklą atgal: tenai stovėjo Valteris Maternas su Amzelio lakuo- 
tais susegamais batais ir nieko nesuprato, tiktai rodė šiurkštų ne- 
įžvelgiamą veidą, paskui pamažu suvokė aukščiau nosies ir pagaliau 
supratingai švilptelėjo per dantis. Kadangi po grindimis buvo tuščia 
ir klaidu, abu pirmos klasės kambaryje staiga pasijuto kaip namie, 
nors prieš langus ir netekėjo tarp pylimų plačiapetė Vysla. 

Bet po savaitės mokslo abu, nes jiems labai rūpėjo upės, rado 
priėjimą prie kitos upelės, Vyslos pakaitalo. Sporto salės persirengi- 
mo kambaryje, kur pranciškonų laikais buvo biblioteka, reikėjo pa- 
kelti dangtį. Į grindis įleistą keturkampį kelių dešimtmečių šiukšlių 
liekanom užkituotais kraštais, tačiau negalėjusį pasislėpti nuo Am- 
zelio žvilgsnio, pakėlė Valteris Maternas: rūsio tvaikas teatro atmo- 
sfera! Jie rado sauso priplėkusio urvo pradžią. Nuo kitų urvų po kla- 
sių grindimis jis skyrėsi tuo, kad jungėsi su miesto kanalizacija ir ve- 
dė prie Rodunės kanalų. Upelė paslaptingu vardu prasidėjo ties 
Rodunės ežerais Berento rajone ir turtinga žuvimi bei vėžiais, ap- 
lenkdama Petershageną, miesto ribas pasiekė truputį į šoną nuo 


75 


Naujojo turgaus. Iš dalies matoma, iš dalies nematoma ji vingiavo 
per Senamiestį ir įtekėjo, dažnai pertveriama tiltų ir puošiama gul- 
bių ir gluosnių svyruoklių, tarp Karpynės ir Brabanko į Motlau, pir- 
ma susimaišiusi su Negyvąją Vysla. 

Taigi Amzelis su savo draugu, kai tiktai persirengimo kambary- 
je neliko liudytojų, galėjo iškelti iš grindų keturkampį — taip jie ir 
padarė — peršliaužti urvą — peršliaužė — maždaug ties pisuarais 
nusileisti šachta žemyn — vienodais tarpais įmūrytomis geležinėmis 
pakopomis pirmas nulipo Valteris Maternas — nesunkiai atidaryti 
šachtos dugne surūdijusias geležines duris — Valteris Maternas ati- 
darė — ir pereiti siaurą, dvokiantį ir žiurkių gyvenamą kanalą — jie 
perėjo jį susikeistais batais. Tiksliau: po Laktų pylimu, Vežimų pyli- 
mu ir krašto draudimo pastatu, po miesto sodu, po geležinkelio bė- 
giais, jungiančiais Petershageną ir Centrinę geležinkelio stotį, kana- 
las vedė į Rodunę. Jis plačiai ištekėjo priešais šv. Salvatoro kapines, 
esančias tarp Grenadierių skersgatvio ir menonitų bažnyčios Vysku- 
po kalno papėdėje. Į šoną nuo jo angos vėlei buvo geležinės pako- 
pos, įmūrytos į statmeną krantinę ir vedančios prie įmantrių jos tu- 
rėklų. Už jų vaizdas, Brauxeliui žinomas iš daugelio raižinių: iš jau- 
nos gegužiškos parko žalumos kyla miesto raudonų plytų 
panorama: tarp Olivos vartų ir Žemutinių vartų, tarp šventos Kotry- 
nos ir švento Petro bažnyčios prie Varlių tvenkinio įvairaus aukščio 
ir storio bokštai rodo, kad jie nevienodo amžiaus. 

Tokią iškylą kanalu draugai buvo surengę dusyk ar trissyk. Val- 
teris Maternas ta proga užmušė gerą tuziną žiurkių. Kai antrąsyk iš- 
lindo virš Rodunės į dienos šviesą, juos matė pensininkai, plepantys 
miesto parke, bet policijai neįdavė. Jiems jau buvo benusibostą ten 
landžioti — nes Rodunė ne Vysla — tik paskui po sporto sale, bet 
dar prieš miesto kanalizacijos šachtą aptiko iš plytų greitosiomis su- 
mūrytą atsišakojimą. Amzelio prožektorius jį aptiko. Atsišakojantį 
urvą reikia apžiūrėti. Jis leidosi žemyn. Sulig suaugusiu žmogum 
aukščio mūro sienom kanalas, į kurį išėjo urvas, buvo ne miesto ka- 
nalizacijos kanalas, o vedė, suskeldėjęs byrantis viduramžiškas, po 
labai gotiška Trejybės bažnyčia. Švenčiausiosios Trejybės bažnyčia 
buvo šalia, vos už šimto žingsnių nuo muziejaus. Vieną šeštadienį, 


76 


kai po keturių pamokų abu draugai liko laisvi, kai iki Slėnio siauru- 
ko išvažiavimo dar buvo dvi valandos, jie padarė atradimą, apie ku- 
rį čia pasakojama ne vien todėl, kad viduramžiškus urvus-taip sma- 
gu aprašinėti, o kad pirmaklasiui Eduardui Amzeliui tas atradimas 
buvo įdomus ir pirmaklasiui Valteriui Maternui davė dingstį pavai- 
dinti ir pagriežti dantimis. Be to, Brauxelis, vadovaujantis kasyklai, 
po Žeme ypač žodingas. 

Griežikas — Amzelis sugalvojo tą pravardę, o bendramoksliai 
ją įsikando — taigi Griežikas eina pirma. Kairėje laiko prožektorių, 
o dešinėje turi lazdą kanalo žiurkėms baidyti, o jei kas — ir užmuš- 
ti. Žiurkių nedaug. Mūras šiurkščiai biriai sausas. Oras vėsus, tačiau 
ne šaltas kaip kape, greičiau čia traukia skersvėjis, nors ir nelabai 
aišku kurlink. Jokio aido kaip miesto kanaluose. Kaip ir urvas bei 
prievadas suaugusio žmogaus aukščio koridorius smarkiai leidžiasi 
žemyn. Valteris Maternas su savais batais, nes Amzelio lakiniai su 
sagtimis pakankamai nukentėję urvuose: dabar jis jau vaikšto su 
jais. Iš kur tas traukimas ir geras vėdinimas: iš skylės! Jie beveik bū- 
tų ją praėję, jei ne Amzelis. Į kairę nuo jų. Per tą skylę, septynių ply- 
tų aukščio, penkių pločio, Amzelis įstumia Griežiką. Sunkiau su 
Amzeliu. Įsikandęs prožektorių, Maternas įtraukia Amzelį per sky- 
lę ir padeda beveik naujiems Amzelio mokykliniams drabužiams 
virsti eiliniais mokykliniais skudurais. Abu stovi ir tankiai alsuoja. 
Jie yra ant plataus apskritos šachtos dugno. Jų žvilgsniai tuojau nu- 
krypsta į viršų, nes iš ten skverbiasi blausi šviesa: skylėtos, meniškai 
nukaltos grotos šachtos viršuje įleistos į akmenines Trejybės bažny- 
čios grindis; vėliau jie tai patikrins. Sykiu su silpnėjančia šviesa ke- 
turios akys vėl ropščiasi žemyn, ir apačioj, prožektorius jiems tai pa- 
rodo, priešais keturių batų galus guli skeletas. 

Jis susirietęs, nevisas, su sukeistom arba į viena kitą sulindu- 
siom detalėm. Dešinioji mentė įlenkusi keturis šonkaulius. Krūtin- 
kaulio pradžia įsmigusi į dešinės pusės šonkaulius. Kairėje trūksta 
kairiojo raktikaulio. Nugarkaulis lūžęs ties pirmu dubens slankste- 
liu. Rankos ir kojos beveik visos ir paslikos: sukniubęs žmogus. 

Griežikas stovi nustėręs ir nesipriešindamas atiduoda prožek- 
torių. Amzelis ima švysčioti į skeletą. Susidaro šviesotamsos efektai, 

kurių Amzelis visai nesiekia. Lakinio su sagtimi bato galu — lako 
Brauxelis galės greit neminėti — jis apveda miltingose tiktai pavir- 
šiuje sukietėjusiose šachtos dugno dulkėse visus gulinčius kaulus 
brūkšniu, atsitraukia, duoda prožektoriaus šviesos ratui apeiti 
brūkšnį, primerkia, kaip visuomet, kai pamato ką nors panašaus į 
modelį, akį, pakreipia galvą, pakirbina liežuvį, užsidengia vieną akį, 
roduką, pažongliruoja šviesa, skeletas ir atspindys, duoda po sulenk- 
ta ranka prožektoriui pašviesti jam už nugaros, truputį pakreipia 
veidroduką, pasistiebia, kad pailsėtų spindulys, ant pirštų galų ir pa- 
lyginimui pritupia, vėl atsistoja be veidroduko priekiu, pataiso vie- 
nur kitur brėžį, sustiprina piešiančiu batu su sagtimi parpuolusiojo 
gestus, padaro pėdsakus naikinančiu ir naujai brėžiančiu batu kaip 
buvo, harmonizuoja, stiprina, švelnina, nori pasiekti Statik Movens 
Ekstase, apskritai pasišovęs padaryti skeleto eskizą, išlaikyti jį at- 
mintyje ir namie įamžinti dienoraštyje. Nenuostabu, kad Amzelis, 
vos tiktai baigęs parengiamąsias studijas, užsinori paimti kaukolę, 
kuri guli tarp nekomplektiškų raktikaulių, ir įsikišti į savo mokykli- 
nę kuprinę, tarp knygų ir sąsiuvinių, ir tarp suplyšusio Hedvigos Lau 
bato. Nori nusinešti kaukolę prie Vyslos ir uždėti vienai savo dar te- 
bekuriamų baidyklių, ar, galimas daiktas, ką tik nubraižytai dulkėse. 
Jo ranka su penkiais storais juokingai išskėstais pirštais jau virš rak- 
tikaulių likučių, nori įkišti pirštus į akiduobes ir taip pakelti kauko- 
lę, bet Griežikas, ilgai stovėjęs kaip nudiegtas ir beveik neišsiduoda- 
mas esąs šalia, staiga pradeda griežti dantimis, kaip visada: iš kairės 
į dešinę. Tačiau šachtos akustika taip smarkiai sustiprina ir pasklei- 
gal ir nukreipia prožektoriaus šviesą į draugą. 

Griežikas nekalba. Jo nuomone, turi užtekti dantų griežimo. 
Jis turi pasakyti: Amzeli, neskėsk pirštų. Amzeli, neimk. Tegu kau- 
kolė čia guli. Netrikdyk jos. Neliesk. Čia jos vieta. Golgota. Karžy- 
gio kapas. Girgžt. 

Bet Amzelis, kuriam visada trūksta būdingų detalių ir rekvizi- 
tų, taigi to, kas reikalingiausia, jau vėl buvo bepasiunčiąs ranką link 
kaukolės, vėl parodo — nes kaukolės nesimėto — ranką išskėstais 

pirštais dulkių pilname prožektoriaus šviesos sraute. Ir gauna kartą, 
dar vieną lazda, kuri iki tol mušė tik žiurkes. Ir šachtos akustika su- 
stiprina vieną žodį, kartojamą kas smūgis: „Icikas!“ Taip vadina Val- 
teris Maternas savo draugą: „Icikas!“ — ir muša. Amzelis parpuola 
ant šono greta skeleto. Pakyla ir ima lėtai sėsti dulkės. Amzelis atsi- 
stoja. Kas gali verkti tokiom didelėm, viena paskui kitą riedančiom 
ašarom? Ir vis tiek, joms besiritant iš abiejų akių ir virstant ant šach- 
tos dugno dulkių perlais, Amzelis sugeba geraširdiškai pasišaipyti: 
„Walter is a very silly boy“. Kelissyk pakartoja tą pirmaklasišką saki- 
nį, mėgdžiodamas anglų kalbos mokytoją, mat visuomet, net ašaro- 
damas, turi ką nors mėgdžioti, jeigu kas, tai ir save patį: „Walter is a 
very silly boy“. Ir tuojau prabyla slėnio kalba: „Čia mano labuonė. 
Aš tą labuonę radau. Norėjau tik pažiūrėt. Būčia vė padėjęs“. 

Bet su Griežiku nesusišnekėsi. Nuo išmėtytų kaulų jo veidas 
susiraukia taip, kad antakiai susieina krūvon. Jis sukryžiuoja rankas, 
pasiremia lazda, suakmenėja. Jeigu mato ką nors negyva: prigėrusią 
katę, žiurkes, kurias pats užmušė, žuvėdras, kurias perskrodžia jo 
paleistas peilis, išsipūtusią žuvį, kurią bangos varto prie kranto, arba 
kaip dabar skeletą, iš kurio Amzelis ketina atimti galvą, jis norom 
nenorom braukia dantimis iš kairės į dešinę. Jo šiurkštų veidą 1š- 
kreipia grimasa. Žvilgsnis, šiaip miegūstas ir kvailas, tampa dygus, 
patamsėja, ima spinduliuoti į nieką konkrečiai nenukreiptą įniršį: 
gotikiniuose Trejybės bažnyčios požemių koridoriuose, rūsiuose ir 
šachtose padvelkia teatru. Dusyk trenkia Griežikas savo paties 
kumščiu į savo paties kaktą, pasilenkia, paima, pakelia kaukolę į sa- 
vo veido ir minčių aukštį, įsistebeilija į ją, Eduardui Amzeliui tupint 
greta. 

Kas ten tupi ir yra priverstas nusilengvinti? Kas ten stovi ir lai- 
ko toli nuo savęs svetimą kaukolę? Kas smalsiai žiūri sau per petį ir 
tyrinėja savo mėšlą? Kas neturi kirminų, bet kadaise turėjo, nuo sa- 
lotų? Kas laiko lengvą kaukolę ir mato kirminus, kurie kadaise? 
Kas? Kas? Du žmonės: susimąstę ir susirūpinę. Kiekvienas ne be 
pagrindo. Abu draugai. Valteris Maternas padeda kaukolę ten, kur 
ii pirma buvo. Amzelis vėl braižo batu dulkes ir ieško ir ieško ir ieš- 
ko. Valteris Maternas garsiai ir į tuštumą ištaria didžius žodžius: 

— Einam dabartės. Čia mirusiųjų karalystė. Gal čia Janas Bob- 
rovskis ar Materna, iš kurio kyla mūsų šeima. 

Amzeliui tokios spėlionės nė motais. Jis netiki, kad didysis plė- 
šikas Bobrovskis ar plėšikas, padegėjas ir protėvis Materna kadaise 
būtų buvę to skeleto kūnas. Jis iškrapšto iš dulkių kažkokį metalinį 
daiktą, nuvalo jį, paspjaudo ir parodo metalinę sagą, kurią nedvejo- 
damas pavadina Napoleono dragūno saga. Iš antrosios apgulties 
meto, datuoja jis sagą ir įsikiša kišenėn. Griežikas neprieštarauja, 
beveik negirdėjo jo, jis vis dar su plėšiku Bobrovskiu ir protėviu Ma- 
terna. Vėstantis mėšlas stumia abu pro mūro skylę. Valteris Mater- 
na padaro pradžią. Amzelis prasispraudžia pro skylę atbulas, nu- 
kreipęs prožektorių į labuonę. 


DVIDEŠIMT PENKTA ANKSTYVOJI PAMAINA 


Pamainų keitimasis „Brauxelio ir Ko“ įmonėje: draugai skuba 
namo. Siaurukas iš Žemutinės geležinkelio stoties niekada nelaukia 
ilgiau kaip dešimt minučių. 

Pamainų keitimasis „Brauxelio ir Ko“ įmonėje: šiandien šven- 
čiam Frydricho Didžiojo du šimtai penkiasdešimtąsias; Brauxeliui 
reikėtų kurią nors požemio kamerą užpildyti vien tiktai Frydricho 
epocha: Prūsijos karalystė po žeme! 

Pamainų keitimasis „Brauxelio ir Ko“ įmonėje: drabužinėje ša- 
lia šv. Jono realinės gimnazijos sporto salės Valteris Maternas vėl įsta- 
tė keturkampį į grindis. Abu padėjo viens kitam nusipurtyti dulkes. 

Pamainų keitimasis „Brauxelio ir Ko“ įmonėje: ką duos plane- 
tų konjunkcija naktį iš vasario ketvirtosios į penktąją? Vandenio 
ženkle Urano opozicija neryški, tuo tarpu Neptūnas sudaro kvadra- 
tūrą. Du daugiau negu kritiniai aspektai! Ar mums, ar Brauxeliui 
nepakenks didžioji konjunkcija? Ar galės būti užbaigtas šis rankraš- 
tis apie Valterį Materną, apie kalę Zentą, Vyslą, Eduardą Amzelį ir 
jo baidykles? Braukselis, kuris čia vedžioja plunksną, nepaisydamas 

kritinių aspektų stengiasi vengti apokaliptinio tono ir atsargiai apra- 
šinėti įvykius; nors ir siūlosi autodafė su maža apokalipse. 

Pamainų keitimasis „Brauxelio ir Ko“ įmonėje: kai Valteris 
Maternas ir Eduardas Amzelis nupurtė viens kitam viduramžių dul- 
kes, jie patraukė: Katinų gatvele žemyn, Lastadijos aukštyn. Perėjo 
Inkarų kalvių gatvelę. Už pašto perlaidų skyriaus naujoji mokinių 
irklavimo draugijos valčių pašiūrė: valtys ten stovi ant pakylų. Pa- 
laukia, kol bus nuleistas Karvių tiltas ir kelissyk nusispjauna, eidami 
per Motlau tiltą. Žuvėdrų klyksmai. Vežimai ant medinio tilto grin- 
dinio. Ridenamos alaus statinės, vienas girtas krovikas laikosi blai- 
vaus kroviko, ketina visą silkę nuo galvos iki uodegos... „Kertam, 
Kertam!“ Skersai pereina Sandėlių salę: Erichas Karkučas — Mil- 
tai, sėklos, ankštiniai; Fišeris ir Nikelis — Transmisijų diržai, asbes- 
to gaminiai; per geležinkelio bėgius, kopūstų liekanas, kapoko 
draiskanas. Prie Oigeno Flakovskio sandėlio „Prekės balniams ir 
apmušėjams“ sustoja: jūrų žolių ritiniai, Indijos pluoštas, džutas, 
arklių ašutai, markizetinio špagato ritiniai, porceliano žiedai ir ku- 
tai, puošmenos, puošmenos! Per Miuncheno gatvelės arklių myža- 
lus, per Naująją Motlau. Pakyla Matenbudeno gatve, įlipa į tramva- 
jaus priekabą, važiuoja Hoibūdės pusėn, bet išlipa jau prie Slėnio 
vartų ir laiku atsiduria prie to siauruko, kuriame atsiduoda išrūgom 
ir sviestu, kuris ties posūkiais greitai skambindamas lėtai važiuoja 
per Slėnį. Eduardas Amzelis vis dar laiko kišenėje įkaitusią Napole- 
ono dragūno sagą. 

Draugai — nepaisant negyvėlio labuonės ir žodelio „Icikas“ 
abu lieka kraujo broliai — daugiau nekalbėjo apie skeletą po Tre- 
Jybės bažnyčia. Tiktai sykį, Pieno bidonų gatvelėje, tarp Doičen- 
dorfo sporto parduotuvės ir Valtinato pieno filialo, priešais vieną 
vitriną su iškimšta vovere, šešku, pelėda, besigrumiančiais kurti- 
niais ir ereliu, kuris plakdamas iškimštais sparnais laikė naguose 
iškimštą ėriuką, priešais vitriną, kurios laiptiška lentyna leidosi že- 
myn beveik iki pat vitrinos stiklo, priešais spąstus žiurkėms ir la- 
pėms, vabzdžių nuodų paketus, krepšelius su kandžių naikinimo 
priemonėmis, prieš musių-tarakonų-žiurkių nuodus, prieš nuody- 
tojų įnagius, prieš paukščių lesalą, šunų ėdalą, tuščius akvariumus, 

priešais dėžutes, pilnas džiovintų musių ir vandens blusų, priešais 
varles, tritonus ir gyvates stiklainiuose ir spirite, prieš neįtikėtinus 
drugius po stiklu, vabalus su ragais, plaukuotus vorus ir paprastus 
jūrų arkliukus, priešais žmogaus skeletą, į dešinę nuo lentynos, 
priešais šimpanzės skeletą, į kairę nuo laiptinės lentynos, priešais 
bėgančios katės skeletą, prie mažesnės šimpanzės kojų, prieš vir- 
šutinę lentyną, kurioje buvo informatyviai išdėstytos vyro, moters, 
senio, vaiko, neišnešioto ir išsigimusio vaiko kaukolės, prieš tą vi- 
są pasaulį aprėpiančią vitriną — parduotuvės viduje buvo galima 
nupirkti šuniukų ir atiduoti prigirdymui su garantija kačiukus — 
priešais dukart per savaitę valomą vitrinos stiklą Valteris Maternas 
savo draugui netikėtai pasiūlė už likusius kapšelyje pinigus nusi- 
pirkti tą ar kitą kaukolę ir panaudoti baidyklėms. Amzelis tik nu- 
mojo ranka ir pabrėžtinai trumpai, bet ne kaip įsižeidęs, o kaip 
pranašus žmogus pasakė, kad negyvėlio labuonės tema, tiesa, dar 
nebaigta ir nepamiršta, tačiau ne tokia deganti, kad už ją reikėtų 
atiduoti visus likusius pinigus; jeigu jau pirkti, tai reikėtų iš slėnio 
ūkininkų ir paukščių augintojų pigiai ir daug įsigyti prastos koky- 
bės žąsų, ančių ir vištų plunksnų; jis, Amzelis, ketinąs daryti kai ką 
prieštaringa: milžinišką paukštį, kuris baidytų paukščius — šią 
mintį jam pakišusi Pieno bidonų gatvelės vitrina, pilna iškimštų 
animalų, ypač erelis ant ėriuko. 

Šventas ir juokingas įkvėpimo momentas: angelas rodo pirštu į 
kaktą. Mūzos didelėmis suskirdusiomis lūpomis. Planetos Vandenio 
ženkle. Krinta plyta. Kiaušinis su dviem tryniais. Perpildyta peleni- 
nė. Nuo stogo laša: celiulioidas. Trumpas sujungimas. Skrybėlių dė- 
žės. Kas suka už kampo: lakinis batas su sagtim. Kas įeina nesibel- 
dęs: Barbarina, Sniego karalienė, seniai besmegeniai. Kas duodasi 
iškemšamas: Dievas, unguriai ir paukščiai. Kas keliama iš žemės 
gelmių: anglys rūda kalis baidyklės praeitis. 

Toji baidyklė padaroma truputį vėliau. Pagal laiką ji paskutinė, 
padaryta Amzelio. Mat baigia, matyt, ironišku pavadinimu „Didelis 
paukštis Piepsius“ — kaip rodo pastaba, jį sugalvojo ne Amzelis, o 
keltininkas Krivė — konstrukcijos eskizu ir spalvota studija tą die- 
noraštį, kuriam, reikia tikėtis, dabar niekas negresia Brauxelio seife. 

Skudurus — taip maždaug rašoma dienoraštyje — reikia ištep- 
ti derva arba degutu. Derva arba degutu išteptus skudurus iš išorės, 
O jeigu užteks, tai ir iš vidaus, apklijuoti didelėmis ir mažomis 
plunksnomis. Bet ne natūraliai. Išdervuotojo ir apklijuotojo Didžio- 
jo paukščio Piepsiaus plunksnos, kai jis didesnis už žmogų buvo iš- 
statytas parodai ant pylimo, išties nenatūraliai styrojo pasišiaušu- 
sios. Apskritai jis atrodė šiurpiai. Pačios pasiučiausios Žžvejienės 
bėgdavo nuo jo manydamos, kad jį galima įsižiūrėti, gauti gūžį, imti 
žvairuoti ar persileisti. Vyrai, tiesa, nelakstė ir nesijudino iš vietos, 
bet neužmiršdavo patraukti pypkę. O Johanas Likfetas pasakė: 

— Aš jo, broleli, už dyką neimčiau. 

Pirkėjas atsirado sunkiai. O juk, nepaisant išlaidų dervai ir 
plunksnoms, nebuvo brangus. Vienišas po dangum stovėdavo iki- 
piet ant Nikelsvaldės pylimo. Ir tik kai važinėjantys mokiniai grįžda- 
vo iš miesto, keli tarsi atsitiktinai ateidavo per pylimą, bet per pa- 
siderėdavo, bet nepirkdavo. Nė vienos žuvėdros giedrame danguje. 
Pylimo pelės išsikėlė kitur. Vysla negalėjo padaryti kilpos, bet jei 
būtų galėjusi, būtų padariusi. Visur pilna karkvabalių, tik Nikelsval- 
dėje nėra. Kai visada truputį persūdantis mokytojas Olševskis, dau- 
giau dėl įdomumo negu iš reikalo apsaugoti savo dvidešimties kvad- 
ratinių metrų daržą, per garsiai juokdamasis pareiškė susidomėji- 
mą — jis laikė save apsišvietusiu žmogumi, — Didįjį paukštį 
Piepsių turėjo parduoti už daug mažesnę negu prašytą kainą. Perve- 
žimas Olševskio vežimaičiu. 

Dvi savaites stovėjo pabaisa darželyje ir metė šešėlį ant žemo 
baltai dažyto mokytojo namelio. Joks paukštis nedrįso nė pyptelėti. 
Jūros vėjai taršė dervuotas plunksnas. Kates ištiko isterija, ir jos iš- 
bėgo iš kaimo. Mokiniai lenkė mokytojo namą ratu, naktį apsisap- 
navę šlapinosi į lovas ir pabusdavo rėkdami ir pabalusiais pirštų ga- 
lais. Šyvenhorste Hedviga Lau smarkiai susirgo angina, be to, staiga 
ėmė kraujuoti iš nosies. Seniui Folchertui kertant malkas pagalys 
pataikė į akį. Atrodė, kad tam galo nebus. Kai močiutė Matern išsi- 
tiesė paslika tarp vištų, daug kas sakė, kad tai to Didžiojo paukščio 
darbas; bet juk vištos ir net gaidys jau dvi savaites nešiojo snapuose 

šiaudus: tai visada pranašavo mirtį. Visi malūnininko namuose, pir- 
ma vargšė Lorchen, girdėjo kirvarpą, kapų laikrodį. Močiutė susu- 
mavo visus tuos ženklus ir užsisakė paskutinius sakramentus. Viską 
į priekį numačiusi ji mirė tarp šiaudus nešiojančių vištų. Karste, be- 
je, atrodė gan rami. Gulėjo su baltom pirštinėm ir laikė tarp suner- 
tų pirštų levanda kvepiančią nėriniuotą nosinę. Taigi viskas buvo 
kaip pridera. Deja, užmiršta ištraukti jai iš plaukų segtukus prieš už- 
darant karstą ir nuleidžiant į katalikiškai pašventintą žemę. Dėl šito 
neapsižiūrėjimo, matyt, prasidėjo tie duriantys skausmai, kūrie tuoj 
po laidotuvių užpuolė malūnininkienę Matern, mergautine pavarde 
Štangę, ir nė nemanė liautis. 

Kai lavonas buvo pašarvotas kamaroje, žmonės styrinčiais dra- 
bužiais grūdosi virtuvėje, ant laiptų į kamarą ir sakė prie numirėlės: 
„Tai jau daugiau nereikės valgyti!“, „Tai jau daugiau nereikės varg- 
ti!“, „Tai jau dabar atbuvo ir turės amžiną ramybę“, keltininkas Kri- 
vė paprašė, kad jam leistų vieną jau kelios dienos skaudantį ir pū- 
liuojantį dantį pridėti prie dešinio mirusiosios smiliaus. Malūninin- 
kas, stovintis tarp lango ir krėslo, neatpažįstamas su juodu kostiumu 
ir be maišo su miltų kirminais, visiškai nešvysčiojant šešėliams, nes 
naujasis malūnas dar nesisuko, lėtai linktelėjo galva: močiutei Ma- 
tern buvo atsargiai numauta dešinė pirštinė, ir Krivė prikišo skauda- 
mą dantį prie jos sulenkto smiliaus galo: šventai juokinga stebuklin- 
go pasveikinimo akimirka: angelas baksteli pirštu, prideda ranką, 
paglosto ir sukryžiuoja pirštus. Rupūžės kraujas varnos akys kume- 
lės pienas. Dvylika naktų, trissyk per kairįjį petį, septynissyk į rytus. 
Plaukų segtukai. Gaktos plaukai. Sprando gyvaplaukiai. Iškasti, pa- 
leisti pavėjui, atsigerti šlapimo. Užpilti ant slenksčio, naktį vienam, 
prieš gaidžių giedojimą, iki švento Motiejaus. Skalsių nuodai. Nau- 
jagimio taukai. Lavono prakaitas. Mirties patalas. Lavono pirštai: 
mat iš tiesų, sako, pūliai, iškėlę Krivės dantį, pridėjus sulenktą deši- 
nį mirusios močiutės Matern pirštą atslūgo, ir skausmas, visiškai 
kaip kad sako, jog numirėlio pirštas išgydo skaudamą dantį, ėmė 
silpnėti ir išvis liovėsi. 

Kai karstas buvo išneštas iš namo ir lingavo pro Folcherto kie- 
mą, paskui pro mokytojo namelį ir darželį, vienas nešėjas kluptelė- 

jo, nes Didysis paukštis Piepsius vis dar stovėjo šiurpindamas moky- 
tojo darže. Kluptelėjimas yra ženklas. Karsto nešėjo kluptelėjimas 
viską ir nulėmė: daugelio kaimų ūkininkai ir Žvejai parašė mokyto- 
jui Olševskiui pareiškimą ir pagrasino dar griežtesnį parašyti ins- 
pektoriui. 

Ir štai pirmadienį, kai Amzelis ir Valteris Maternas grįžo siau- 
ruku iš mokyklos, jų Šyvenhorsto prieplaukoje jau laukė mokytojas 
Olševskis. Jis stovėjo su golfo kelnėmis, stambiais langeliais sporti- 
niu švarku, drobiniais batais po šiaudine skrybėle. Kolei siaurukas 
manevravo, jisai, keltininko Krivės palaikomas, užkalbino juodu. 
Pasakė, kad daugiau negalima kęsti, kad kai kurie tėvai pasiskundė, 
ketina rašyti inspektoriui, Tygenhofe jau kai kas žinoma, žinoma, tai 
prietarai, be to, manoma, kad apgailėtina močiutės Matern mir- 
tis — „Puiki moteris!“ — ir visa tai apsišvietusiame dvidešimtame 
amžiuje, bet niekas, ypač čia, Vyslos slėnio kaimuose, negali eiti 
prieš srovę, taigi, matyt, bus taip, kad ir kaip gražiai atrodo baidyk- 
lė, kaimo gyventojams, ypač Slėnio kaimo gyventojams, ji kelianti 
per aukštus reikalavimus. | 

Mokytojas Olševskis savo buvusiam mokiniui Eduardui Amze- 
liui žodis žodin pasakė šitaip: 

— Mano berniuk, tu dar lankai gimnaziją, žengei gan didelį 
žingsnį į platųjį pasaulį. Kaime nuo šiol bus tau ankšta. Tegu tavęs 
mieste neapleidžia stropumas, meniniai gabumai, kaip sakoma, 
Dievo dovana. O čia jau užteks. Tu juk žinai, kad aš noriu tau gero. 

Kitą dieną būta truputį pranašingų įvykių: Amzelis likvidavo 
savo sandėlį Folcherto pašiūrėje. Tai yra Maternas atrakino kabamą 
spyną, ir stebėtinai daug padėjėjų ėmė nešti pozumentininko — 
taip Amzelį vadino kaimuose — medžiagas į gryną orą: keturias 
pradėtas baidykles, krūvelę stoglenčių ir gėlių karčių. Plėšė kapoką. 
Čiužiniai ėmė vemti jūrų žolėm. Arklių ašutai lindo iš sofos pagal- 
vių. Kariškas šalmas, gražus ilgaplaukis perukas iš Krampico, husa- 
ro šalmas, skrybėlės, paltai, pliumažai, peteliškių tinklelis, fetro 
šiaudų veliūro skrybėlės, Kalabrijos ir Velingtono skrybėlė, atiduota 
Tydžių iš Gros Ciunderio, viskas, kas dedama ant galvos, keliavo iš 
pašiūrės prieblandos į geltoną kaip medus saulės šviesą: „Pozumen- 

tininkas pozumentininkas!“ Amzelio dėžė, kurios turinys galėjo iš- 
vesti iš proto šimtą puošeivų, papylė raukinius, blizgias plokšteles, 
mezginius, karoliukus, apvadus, sofų virveles ir gvazdikais kvepian- 
čius šilkinius kutus. Visi, kas turėjo rankas ir kojas, traukė ir nešė, 
metė į krūvą: džemperius ir švarkus, pantalonus ir žalias kaip med- 
varlės litevkas. Vienas pravažiuojantis agentas buvo padovanojęs 
Amzeliui zuavo mundurą ir mėlynųjų slyvų spalvos liemenę. Chichi, 
korsetas, korsetas! Du susisupo į Bliucherio apsiaustą. Šokių ištroš- 
kusios nuotakos levandomis atsiduodančiomis nuotakų suknelėmis. 
Bėgimas maiše su klešnėmis. Ryškiai žalias darbinis chalatas. Mova 
sviedinys. Peliukai pelerinoj. Skylės išgraužtos kampuose. Be apy- 
kaklės. Ūsų raiščiai. Medžiaginės žibutės, vaškinės lėlės, popierinės 
rožės, šaulių šventės ordinai, šunų ženklai ir našlaitės, priklijuojami 
apgamai, kandžių sidabras... „Pozumentininkas pozumentininkas!“ 
Kam batai tiko, o kam netiko, tas kišo ar grūdo koją į kaliošus, batus 
su liežuviais, suvarstomus ir atraitojamus batus, žengė su riestaga- 
liais batais per parudavusias nuo tabako užuolaidas, šokinėjo basas, 
bet su vyturais per grafienės, kunigaikštienės ar net karalienės 
užuolaidas. Į krūvą krito prūsiška, kujaviška, laisvo miesto manta: 
kas per šventė dilgėlėse už Folcherto pašiūrės: „Pozumentininkas 
pozumentininkas!“ O pačiam viršuj, ant vis dar kandis maitinančio 
skuduryno, stovėjo pupų smaigais paremtas visų pykčio objektas, 
vaikų siaubas, Baalas, dervuotas ir plunksnuotas, Didysis paukštis 
Piepsius. 

Saulė spigina beveik statmenai. Krivės ranka ir Krivės Žiebtu- 
vėliu uždegtas laužas greitai užsiplieskia. Visi žengia kelis žingsne- 
lius atgal, tačiau nenueina, nori matyti didįjį deginimą. Valteris Ma- 
ternas, kaip visada per svarbiausius įvykius, nerimsta ir dantų grieži- 
mu bando užgožti ugnies traškėjimą, tuo tarpu Eduardas Amzelis, 
„Pozumentininkas!“, ir retsykiais, net per linksmą deginimą, vadi- 
namas „Iciku“, ramiai stovi ant šlakuotų kojų, uoliai trina minkštus 
delnus, merkia akutes ir kažką mato. Ne žalsvai geltoni dūmai, ne 
pleškančios odos, ne įkaitusių žiežirbų ir kandžių skrydžiai daro iš jo 
apskritų akių siauras spanges; mat daugeliu liepsnų pleškantis 
paukštis, kurio dūmai raitosi pažeme ir šliaužia į dilgėles, jam teikia 

smagių idėjų ir panašių malonumų. Mat kai padegtas padaras, sku- 
durų, dervos ir plunksnų krūva, žarstydamas kibirkštis, traškėdamas 
ir perdėm gyvai paskutinįsyk bando pakilti, paskui subyra į smulkius 
gabaliukus, Amzelis viduje ir savo dienoraštyje jau nusprendęs, vė- 
liau, kai užaugs, vėl imtis Paukščio Piepsiaus idėjos: padarys milži- 
nišką paukštį, kuris vis degs, traškės ir svaidys kibirkštis, bet niekad 
nesudegs, amžinai, visada ir natūraliai, apokaliptiškai ir sykiu deko- 
ratyviai degs, traškės ir svaidys kibirkštis. 


DVIDEŠIMT ŠEŠTA ANKSTYVOJI PAMAINA 


Likus kelioms dienoms iki vasario ketvirtosios, kai šiam pasau- 
liui ateis kritinė žvaigždžių valanda, Brauxelis nusprendžia savo 
asortimentą, arba pandemoniumą, praturtinti vienu katalogo nu- 
meriu: jis nori pradėti konstruoti Amzelio sumanytą degančio 
paukščio formos perpetuum mobile. Šis pasaulis nėra toks turtingas 
idėjų, kad galima būtų nuleidus galvą atsisakyti vienos gražiausių 
minčių, net jeigu pasaulis po kelių ankstyvųjų pamainų ir pražūtų, 
per žvaigždes; juolab kad Amzelis po autodafė už Folcherto pašiū- 
rės davė stoiško valdymosi pavyzdį, padėdamas gesinti Folcherto 
daržinę, užsidegusią nuo kibirkščių. 

Praėjus kelioms savaitėms po viešo Amzelio atsargų ir paskuti- 
nio paukščius baidančio modelio sudeginimo, po gaisro, kuris, kaip 
matome, Amzelio galvelėj įžiebė visokiausių ugnių ir užkūrė nebe- 
užgesinamą laužiuką, našlė Lotchen Amzel, mergautine pavarde 
TIydė, ir ponas Antonas Maternas, Nikelsvaldės malūnininkas, gavo 
mėlynus laiškus, kuriuose buvo rašoma, kurią dieną ir kurią valandą 
ponas študiendirektorius daktaras Batkė jiems paskyręs susitikimą 
šv. Jono realinės gimnazijos direktoriaus kabinete. 

Su vis tuo pačiu siauruku našlė Amzel ir malūnininkas Mater- 
nas — jie sėdėjo viens priešais kitą ir abu prie lango — išvažiavo į 
miestą. Ties Slėnio vartais persėdo į tramvajų ir išlipo prie Pieno bi- 

donų tilto. Atkako anksčiau, tad dar galėjo sutvarkyti vieną kitą rei- 
kalą. Ji turėjo nueiti pas „Haną ir Liochelį“, paskui pas „Hauboldą 
ir Lanzerį“; jis, naujo malūno klausimu, aplankyti Prochnovo staty- 
bos firmą Adebaro gatvelėje. Paskui vėl susitiko Ilgajame turguje, 
išgėrė pas Špringerį taurelę, sėdo į taksi, nors puikiausiai būtų galė- 
ję nueiti pėsti, ir per anksti atvažiavo į Mėsininkų gatvę. 

Daktaro Rasmuso Batkės prieškambaryje turėjo palaukti maž- 
daug dešimt minučių, iki študiendirektorius šviesiai pilkais batais ir 
šiaip sportiškai apsirengęs, orus, be akinių pasirodė prieškambaryje. 
Maža trumpos rankos plaštaka pakvietė abu į savo kabinetą, ir kai 
kaimo žmonės neišdrįso sėstis į minkštus krėslus, nerūpestingai šūk- 
telėjo: 

— Tik jau prašom nesivaržyti. Man tikrai malonu susipažinti su 
tokių viltis teikiančių mokinių tėvais. 

Trys sienos knygų, viena langų. Jo pypkės tabakas kvepėjo 
angliškai. Šopenhaueris niūrojo tarp knygų lentynų, nes Šopenhau- 
eris... Vandens ąsotis, vandens stiklinė, pypkės valiklis ant tamsiai 
raudono rašomojo stalo, apdengto žaliu fetru. Keturios sutrikusios 
rankos ant odinių atramų. Malūnininkas Maternas rodė direktoriui 
savo atsikišusią, o ne miltų kirmino klausančią ausį. Našlė Amzel 
linkčiojo po kiekvieno sklandžiai kalbančio direktoriaus šalutinio 
sakinio. Pirmiausia kalbėjo apie ūkinę krašto padėtį, taigi būtinai, 
dėl lenkų muito įstatymų, reikalingą rinkos reguliavimą, ir sūrinių 
problemas Didžiajame Slėnyje. Antra: apie Didįjį Slėnį apskritai ir 
ypač apie vilnijančius, plačiai vilnijančius, vėjyje vilnijančius kviečių 
laukus; Epo veislės ir žiemkentės Sibiro veislės privalumus; kovą su 
skalsėmis — „bet platus palaimintas kraštas, taip pat...“ — Trečia, 
pasakė daktaras Rasmusas Batkė: du tokie gabūs, nors ir visiškai 
skirtingai gabūs mokiniai — mažajam Eduardui viskas taip lengvai 
sekasi — du taip produktyviai susidraugavę mokiniai. Kaip gražiai 
mažasis Maternas gina savo draugą nuo, kas be ko, nepiktų bendra- 
mokslių erzinimų — trumpai tariant, du tokie malonios paramos 
verti mokiniai kaip Eduardas Amzelis, taip pat ir Valteris Maternas 
dėl ilgo važinėjimo nepatogiu, nors ir labai įdomiu siauruku negali 
parodyti visko ką gali; jis, šios įstaigos direktorius, senas mokyklų 

vilkas, per daug metų, patikėkit, lig padugnių ištyręs važinėjančių 
mokinių problemas, todėl siūląs abu berniukus, dar prieš vasaros 
atostogas, trumpai tariant, nuo ateinančio pirmadienio perkelti į ki- 
tą mokyklą. Langfūro konradinumas, kurio direktorius jo senas 
draugas, jau viską žinąs ir sutinkąs, turįs alumnatą, paprastai ta- 
riant, mokinių bendrabutį, kuriame nemažai alumnų, paprastai ta- 
riant, mokinių bendrabučio gyventojų, už nedidelį mokestį — kon- 
radinumą remia garbinga organizacija — gali gyventi, valgyti ir mie- 
goti; vienu žodžiu, juodviem tenai būtų gerai, jis, kaip direktorius, 
galįs tik pritarti. 

Taip kitą pirmadienį Eduardas Amzelis ir. Valteris Maternas 
pakeitė žalias šv. Jono kepures į raudonas konradinumo. Jie ir jų la- 
gaminai su siauruko padėjimu paliko Vyslos žiotis, Didįjį Slėnį, py- 
limus nuo horizonto iki horizonto, Napoleono tuopas, žuvų rūkyk- 
las, Krivės keltą, naująjį malūną ant naujo ožio, ungurius tarp gluos- 
nių ir karvių, tėvą ir motiną, vargšę Lorchen, prastuosius ir 
poniškuosius menonitus, Folchertą, Kabruną, Likfetą, Momberį, 
Liūrmaną, Karveizę, mokytoją Olševskį ir močiutės Matern dvasią, 
besivaidenančią namuose, nes buvo užmiršta ant slenksčio kryžmai 
užpilti po lavono mazgojimo likusio vandens. 


DVIDEŠIMT SEPTINTA ANKSTYVOJI PAMAINA 


Stambiųjų ūkininkų sūnūs, dvarininkų sūnūs, Vakarų Prūsijos 
truputį prasiskolinusių kaimo bajorų sūnūs, Kašubijos plytinių savi- 
ninkų sūnūs, Noiteicho vaistininko sūnus, Hoenšteino pastoriaus 
sūnus, Štiublau landrato sūnus, Heinis Kadlubekas iš Otroškeno, 
mažylis Probstas iš Šenvarlingeno, broliai Dykai iš Ladekopo, Bobė 
Elersas iš Kvačino, Rudis Kyzau iš Strašino, Valdemaras Burau iš 
Prangšino ir Dirkas Heinrichas fon Pelcas-Štilovskis iš Kladau prie 
Kladau; taigi beturčių, bajorų, ūkininkų, pastoriaus sūnūs, ne visi 
vienu metu, bet dauguma tuoj po Velykų, tapo alumnato prie konra- 

dinumo alumnais. Realinė gimnazija remiama Konradžių fondo ke- 
lis dešimtmečius galėjo išsilaikyti kaip privati mokymo įstaiga, ta- 
čiau kai Valteris Maternas ir Eduardas Amzelis tapo konradinie- 
čiais, ją jau smarkiai rėmė miestas. Todėl konradinumas turėjo va- 
dintis miesto gimnazija. Tiktai alumnatas dar buvo ne miesto, o 
privatus Konradžių malonumas ir rėmimo objektas. 

Pirmaklasių, antraklasių, trečiaklasių miegamasis, dar vadina- 
mas mažuoju miegamuoju, buvo pirmame aukšte, langais į mokyk- 
los kiemą, taigi agrastų krūmų pusėn. Visuomet kas nors šlapinda- 
vosi į lovą. Tad atsidavė tuo ir jūrų žolių čiužiniais. Abu draugai lo- 
va prie lovos miegojo po oleografija, vaizduojančia Observatoriją ir 
Ilgąjį tiltą Iledonešio metu. Abu beveik arba išvis nesišlapino į lovas. 
Naujokų krikštynas, bandymą išterlioti Amzeliui užpakalį batų te- 
palu, Valteris kaipmat pavertė niekais. Per pertraukas abu stovėjo 
po tuo pačiu kaštonu ir su niekuo neprasidėjo. Tiesa, mažylis Probs- 
tas ir Heinis Kadlubekas, anglių pirklio sūnus, galėjo klausytis, kaip 
Valteris Maternas ilgai ir niūriai tyli, kaip Eduardas Amzelis kuria 
slaptą kalbą ir naujai vadina naują aplinką. 

— Iaičškuap nam aič iabalen aknitap. 

Paukščiai man čia nelabai patinka. 

— Otseim iailbrivž iat uat en omiak iailbrivž. 

Miesto žvirbliai tai tau ne kaimo žvirbliai. 

— Sadraude silezma ablak iaičškrivta. 

Jis nesunkiai ir sklandžiai žodis po žodžio atbulai sudarinėjo il- 
gus ir trumpus sakinius, netgi sugebėjo naujajai atvirkščiai kalbai 
suteikti slėniškų spalvų: labuonė virto ėnoubal. Atitinkamai sutar- 
mindavo viską ir, vietoj „braliuk“, sakydavo „kuilarb“. Valteris Ma- 
ternas suprato, ką jis kalba, ir trumpai, taip pat atvirkščiai, paprastai 
be klaidų atsakinėjo: „Gerai — iareg!“ Visuomet buvo kupinas ryž- 
to: „Arba taip, arba ne — abra piat, abra en?“ Mažylis Probstas ste- 
bėjosi. O Heinis Kadlubekas, šaukiamas „Kebuldaku“, visai paken- 
čiamai atsiliepdavo atvirkščiai. 

Daug atradimų, panašių į Amzelio kalbą, padaroma šiame pa- 
saulyje per pertraukas, paskui jie užmirštami, galų gale rūpestingai 
atkapstomi ir toliau suvaikėjusių senių tobulinami parkuose, tuose 

mokyklos kiemų atitikmenyse. Kai Dievas ėjo į mokyklą, jam dan- 
giškajame mokyklos kieme per pertrauką kilo mintis su draugu, ga- 
biu mažu velniu, sukurti pasaulį: ketvirtą šių metų vasario dieną, 
skaito Brauxelis keturiuose straipsniuose, šis pasaulis turi pražūti; 
tai buvo nutarta mokyklos kieme per pertrauką. 

Be to, mokyklų kiemai ir vištų kiemai turi kai ką bendra: bu- 
dinčiojo gaidžio išdidus vaikščiojimas prilygsta budinčio mokytojo 
vaikščiojimui. Ir gaidžiai vaikščiodami laiko rankas už nugaros, stai- 
ga atsigręžia ir smerkiamai dairosi. 

Študienratas Osvaldas Brunys — autorių kolektyvas ketina jam 
pastatyti paminklą, — kai budi kieme, ypač gerai atitinka palygini- 
mą su vištų kiemu ir gaidžiu: kas devyni Žingsniai jis pakapsto kai- 
riojo bato galu mokyklos kiemo žvyrą; negana to, palenkęs mokyto- 
jišką koją — gan reikšmingas įprotis — študienratas Osvaldas Bru- 
nys kažko ieško: ne aukso, ne širdies, ne laimės Dievo šlovės, jis 
ieško retų akmenukų. Mokyklos kiemas per pertrauką ištisai blyksi 
žvyrakmeniais. 

Argi keista, kad mokiniai, po vieną, kartais po du, prieina prie 
jo rimtai ar mokiniškai išdykaudami ir kiša paprasčiausius akmenu- 
kus, pakeltus nuo žemės. Tačiau študienratas Oskaras Brunys kiek- 
vieną kad ir patį prasčiausią upelio akmenuką suima kairės rankos 
spalvos vietomis blizgančio švarko vidinės kišenėlės prie gumelės 
pritaisytą lupą, ištempia gumelę taip, kad lupa būtų per reikiamą at- 
stumą tarp akmenuko ir akies, elegantiškai paleidžia lupą atgal vi- 
siškai pasitikėdamas, kad gumelė ją grąžins į kišenę, po to akmenu- 
kas jau guli ant kairiojo delno, jis tenai suka jį iš pradžių nedideliu 
spinduliu, paskui vis drąsiau, leidžia pasiekti delno kraštus ir nume- 
ta laisva dešine ranka iš apačios plekštelėjęs per kairę. 

— Gražus, bet nereikalingas! — sako študienratas Osvaldas 
Brunys, ir ta pati ranka, ant kurios ką tik suko nereikalingą akmenu- 
ką, jau popieriniame krepšelyje, kuris visada ir tiek, kiek čia bus pa- 
sakojama apie Osvaldą Brunį, rudas ir suglamžytas kyšos iš jo šoni- 
nės švarko kišenės. Ornamentiniais vingiuotais keliais, kaip kad ku- 
nigas vaikšto per mišias po bažnyčią, jis perkelia salyklinį saldainį iš 

popierinio krepšelio į burną: palaimina, ima čiulpti, žŽįsti, ploninti, 
čirksėti sultimis tarp rudų nuo tabako dantų, kaišioti tai už vieno 
skruosto, tai už kito, pertraukai trumpėjant, daugeliui mokinių vis 
bijant, kad ji štai baigsis, žvirbliams tupintiems kaštonuose vis la- 
biau to trokštant, jam išdidžiai vaikštant po kiemo žvyrą, kasant jį 
koja ir mėtant nereikalingus akmenukus, salyklinis saldainis vis la- 
biau mažėja ir darosi kaip stiklinis. 

Trumpoji pertrauka, ilgoji pertrauka. Pertraukos žaidimai, per- 
traukos pašnibždos. Pertraukos sumuštiniai ir pertraukos bėdos: 
baisu, sako Braukselis: tuoj skambutis. 

Tušti kiemai, priklausantys žvirbliams, tūkstantįsyk matyta ir 
filmuota, kaip vėjas nešioja sumuštinių popierių tuščiuose, melan- 
choliškuose, prūsiškuose, humanitariniuose, žvyruotuose mokyklų 
kiemuose. 

Konradinumo kiemas buvo mažas, kvadratinis, ant jo nevie- 
nodais tarpais krito senų kaštonų šešėliai, taigi paversdavo jį reta 
kaštonų giraite, prie jo šliejosi pailgas, kairėje be tvoros didysis 
kiemas, kurį vienodais tarpais rėmino jaunos liepos, besiremian- 
čios į šalia įsmeigtas lazdas. Naujosios gotikos stiliaus sporto salė, 
naujosios gotikos stiliaus pisuaras ir naujosios gotikos stiliaus, 
penkių aukštų, papuoštas varpų neturinčia varpine, senų raudonų 
plytų vijokliais apraizgytas mokyklos pastatas iš trijų pusių užstojo 
Mažąjį kiemą ir saugojo nuo vėjų, kurie per Didįjį kiemą iš rytų 
siuntė dulkėtus popierius; mat tiktai žemas mokyklos sodas su sa- 
vo tankia vielų tvora ir trijų aukštų taip pat naujosios gotikos sti- 
liaus alumnatas pastojo jam kelią. Kol paskum, už pietinio sporto 
salės galo, buvo įrengtas modernus sporto aikštynas su šlako takais 
ir veja, Didysis kiemas per sporto pamokas atstojo žaidimų aikštę. 
Dar reikia paminėti dervuotą penkiolikos metrų ilgio medinį stovą 
tarp liepaičių ir mokyklos tvoros. Jame priekiniu ratu į viršų buvo 
statomi dviračiai. Žaidimėlis: įsukus delnu aukštyn pakeltus prie- 
kinius ratus akmenukai, prikibę važiuojant per Didįjį kiemą prie 
padangų, atsiskirdavo ir šiuršėdami kapodavo mokyklos sodo ag- 
rastus už vielinės tvoros. 

Kas kada nors Žvyruotoje aikštelėje privalėjo žaisti rankinį, fut- 

bolą, kvadratą, kumštinį ar net muštuką, tas vėliau vos tik užlipęs 
ant Žvyro prisimins visus tuos nudaužytus kelius, visus tuos nubroz- 
dinimus, kurie prastai gyja, būna apsitraukę storu šašu ir visas Žvy- 
ruotas sporto aikštes verčia kraujo prisigėrusiomis sporto aikštėmis. 
Mažai kas šiame pasaulyje įsimena taip amžinai kaip žvyras. 

Tačiau jam, gaidžiui kieme per pertrauką, žirgliojančiam, žin- 
dančiam študienratui Osvaldui Bruniui, bus pastatytas paminklas — 
su pritaisyta prie gumelės lupa, su lipniu maišeliu lipnioje švarko ki- 
šenėje, tam, kuris rinko, apžiūrinėjo, mėtė arba pasilikdavo akmenis 
ir akmenukus, retus žvyro gabaliukus, ypač žėrutinį gneisą — mus- 
kovit biotit — kvarcą, lauko špatą ir raginukę, jam Didysis konradi- 
numo kiemas buvo ne žaizdas paliekantis baubas, o nuolatinis aksti- 
nas bato galu kas devyni gaidiški žingsniai knisti žvyrą. Mat Osval- 
das Brunys, dėstęs, galima sakyti, viską — geografiją, istoriją, 
vokiečių kalbą, lotynų, jei kas — ir religiją, — buvo ne visiems siau- 
bą keliantis fizinio lavinimo mokytojas su juodai garbiniuota krūti- 
ne, juodai šeriuotomis kojomis, su švilpuku ir raktu nuo sporto reik- 
menų sandėliuko. Brunys niekada nevertė nė vieno berniuko drebė- 
ti po skersiniu, kankintis ant lygiagrečių karčių, verkti nuo įkaitusios 
kopimo virvės. Jis niekuomet nereikalavo, kad Amzelis apsisuktų 
ratu aplink skersinį ar peršoktų rankom į priekį visuomet per ilgą 
arklį. Jis niekada nevaikė Amzelio ir minkštų Amzelio kelių per 
kandų žvyrą. 

Penkiasdešimtmetis cigarų apdegintais ūsais. Ūsų galiukai vi- 
suomet saldūs nuo amžinai čiulpiamų salyklinių saldainių. Ant ap- 
skritos galvos pilka fetrinė skrybėlė, kurią dažnai, visą pusdienį, 
puošė iš tolo paleisti dagiai. Styrantys plaukų kuokštai abiejose au- 
syse. Veidas, išraižytas juoko, kikenimo, pašaipos raukšlelių. Ei- 
chendorfas buvo susisukęs lizdą susivėlusiuose antakiuose. Malūno 
ratas, tvirti vyrai ir fantastiška naktis aplink niekad nenurimstančias 
šnerves. Ir tiktai lūpų kampučiuose, taip pat skersai nosies, keli 
inkštirai: Heinė su „Žiemos pasaka“ ir Rabė su „Kimštiniu pyragu“. 
Mylimas ir niekuomet nepriimamas už rimta. Senbernis su Bismar- 
ko skrybėle ir pirmos klasės auklėtojas: joje Valteris Maternas ir 
Eduardas Amzelis, draugai nuo Vyslos žiočių. Abu jau tiktai vos vos 

atsiduoda karvide, palietu pienu ir rūkytom žuvim; išnykęs ir dūmų 
kvapas, po viešo sudeginimo už Folcherto pašiūrės laikęsis jų plau- 
kuose ir drabužiuose. 


DVIDEŠIMT AŠTUNTA ANKSTYVOJI PAMAINA 


Po laiku įvykusio pamainų pasikeitimo ir verslo nemalonu- 
mų — Briuselio agrarinės sutartys trukdys „„Brauxelio ir Ko“ firmai 
realizuoti produkciją — grįžtam prie kiemo žvyro. Draugų moky- 
masis žadėjo būti linksmas. Vos tiktai jie persikėlė iš šv. Jono gimna- 
zijos į konradinumą, vos tiktai priprato prie pridvisusio, blogais vai- 
kais atsiduodančio alumnato — kas nežino alumnatų istorijų? — 
vos tiktai susipažino su Didžiojo kiemo žvyru, kai buvo pasakyta: po 
savaitės pirma klasė dviem savaitėm važiuoja į Zaskošiną. Su štu- 
dienratu Bruniu ir fizinio lavinimo mokytoju, študienratu Malenb- 
randu. 

Zaskošinas! Koks švelnus žodis. 

Kaimo mokyklos bendrabutis buvo Zaskošino girioje. Arti- 
miausias didesnis kaimas Meistersvaldė. Tenai pašto autobusas at- 
vežė klasę sykiu su abiem mokytojais per Šiudelkau, Strašiną-Prang- 
šiną, Gros Zalau. Be tvarkos statytas kaimas. Smėlėta turgaus aikš- 
tė pakankamai erdvi gyvulių turgui. Todėl aplink daug medinių 
stulpų su senais geležiniais žiedais. Blizgančios balos, ribuliuojan- 
čios nuo menkiausio vėjo gūsio: prieš pat atvažiuojant autobusui 
nuūžė smarkus lietus. Nei karvių blynų, nei arklių obuolių, užtat 
daug žvirblių sambūrių, nuolatos persigrupuojančių ir sustiprinusių 
savo erzelį kvadratu, išlipus iš autobuso Amzeliui. Žemi ūkininkų 
namai, dalis jų šiaudiniais stogais, mažais langais supa turgaus aikš- 
tę. Vienas triaukštis, netinkuotas naujas pastatas — Hiršo universa- 
linė parduotuvė. Čia siūlėsi parduodami tik fabrikiniai plūgai, akė- 
čios, šieno vartytuvai. Iškeltos į dangų styrojo vežimų ienos. Priešais 
ir truputį į šalį raudonų plytų fabrikas, tarsi išmiręs ir užkaltais lan- 

gais. Tiktai spalio gale cukrinių runkelių sezonas turėjo jį ir jo smar- 
vę atgaivinti ir duoti uždirbti žmonėms. Eilinis Dancigo taupomo- 
sios kasos filialas, dvi bažnyčios, pieno centras, spalvota dėmė: paš- 
to dėžutė. Priešais kirpyklą dar viena spalvota dėmė: geltona kaip 
medus, vėjyje paistrižai kabanti žalvarinė lentelė keičiantis debe- 
suotumui siuntė šviesos signalus. Šaltas be medžių kaimas. 

Meistersvaldė, kaip ir visas kraštas į pietus nuo miesto, priklau- 
sė Aukštumų Dancigo valsčiui. Prasta žemė, palyginti su Vyslos slė- 
nio maršomis. Runkeliai, bulvės, lenkiškos be akuotų avižos, stikliš- 
ki rugiai. Kas žingsnis paspiri akmenį. Ūkininkai eidami per lauką 
vis lankstėsi, kėlė nuo žemės, su įniršiu aklai švaistė: ir akmenys kri- 
to į kaimyno lauką. Tie patys gestai ir sekmadienį: ūkininkai eina su 
juodom kepurėm blizgančiais snapeliais per runkelių lauką, laiko 
kairėje lietsargius, lankstosi, ima nuo žemės, mėto į visas puses: ir 
akmenys krinta: suakmenėję žvirbliai, kuriems niekas, net Eduardas 
Amzelis, neišranda baidyklių. 

Taigi Meistersvaldė: juodos sulenktos nugaros, grėsmingai į 
dangų atstatyti lietsargių galai, rinkimas ir mėtymas, ir aiškinimas, 
kodėl tiek daug akmenų: girdi, velnias, kai jam nedavė, kas buvo ža- 
dėta, nubaudė ūkininkus už žodžio laužymą, naktį važiuodamas ir 
vemdamas ant laukų ir pievų jo skrandyje buvusias prakeiktųjų sie- 
las. Ir pasirodė, kad prakeiktųjų sielos tai akmenys, kurių neišnai- 
kinsi, kad ir kiek lankstysiesi juos kilnodamas ir mėtydamas. 

Tris kilometrus ėjo klasė laisva tvarka, su študienratu Bruniu 
priekyje ir študienratu Malenbrandu gale, iš pradžių kalvota žeme, 
kurioje į kairę ir dešinę nuo plento tarp pasėtų akmenų augo reti 
pusaukščiai rugiai, paskui per Zaskošino girią, kol tarp bukų pasiro- 
dė baltintos kaimo mokyklos bendrabučio sienos. 

Prėska, prėska! Brauxelis, čia vedžiojąs plunksną, graužiasi ne- 
mokėdamas aprašinėti kraštovaizdžio be Žmonių. Gerų norų jam 
netrūksta; bet kai tiktai brūkšteli švelniai išlenktą kalvą, taigi pami- 
ni jos sodrią žalumą ir daugelį štifteriškų niuansų už jos, kol viskas 
ties horizontu virsta pilkšva mėlyne, kai paskui paberia, lyg andai tas 
velnias, pirmame dar nesuformuotame plane daugybę lauko akme- 
nų, be kurių Meistersvaldės kraštas neįsivaizduojamas, pasodina 

gruntą stiprinančių krūmų, taigi taria: reti krūmai, dygliakrūmiai, 
vėjo blaškomi krūmai, šnabždantys krūmai — nes tenai visuomet 
vėjuota, — jam maga įkvėpti tai štifteriškai dykynei gyvybę. Brauk- 
selis sako: ir už trečio krūmo, skaičiuojant iš kairės, per tris sprin- 
džius virš pusantro margo pašarinių runkelių lauko, ne, ne lazdynų 
krūmas — ak tie krūmai! — ten ten ten, žemiau to gražaus didelio 
jaugusio į žemę, nerūpestingai samanomis apžėlusio lauko akmens, 
vis dėlto už trečio krūmo į kairę, vidur be gyvos dvasios kraštovaiz- 
džio slepiasi žmogus. 

Ne sėjėjas. Ne aliejiniuose pavetksluose taip mėgstamas vaiz- 
duoti artojas. Penktą dešimtį įpusėjęs vyras. Išblyškęs rudas juodas 
narsus pasislėpęs už krūmo. Vanago nosim atsikišusiom ausim be 
dantų. Moras, tas vyras, nešioja ant mažylio piršto angustrį, žiedą, ir 
būsimose ankstyvosiose pamainose, kai mokiniai žais muštuką, o 
Brunys čiulps savo salyklinius saldainius, atliks svarbų vaidmenį, nes 
nešiojasi ryšuliuką. Kas tame ryšuliuke? Kuo vardu tas vyras? 

Tai čigonas Bidandengeras, o ryšuliukas verkšlena. 


DVIDEŠIMT DEVINTA ANKSTYVOJI PAMAINA 


Muštukas vadinosi tų mokyklos metų sportas. Jau Žvyruotame 
konradinumo Didžiajame kieme žvakė, taip puikiai mušta, kad kol 
kamuolys gręždavo dangų, paskui odinis krisdavo žemyn, dalis mu- 
šėjų komandos galėdavo išsiskleidę kaip vėduoklė perbėgti aikštę, 
neskubėdami grįžti atgal ir pelnyti taškus, buvo žygdarbis, palyginti 
su kuriuo penkiasdešimt penki pritūpimai ar septyniolika prisitrau- 
kimų tik juokai. Zaskošino kaimo mokyklos bendrabutyje rytą ir po- 
piet, tarp vienos kitos pamokos, buvo žaidžiamas muštukas. Trejo- 
mis skirtingomis akimis matė jį Valteris Maternas, jo draugas Edu- 
ardas Amzelis ir študienratas Malenbrandas. 

Malenbrandui muštukas buvo pasaulėžiūra. Valteris Maternas 
buvo žvakės meistras. Jis mušdavo ir gaudydavo žvakes lengva ran- 

ka, ir tik pagavęs mesdavo kamuolį komandos draugui: jo komandai 
tai duodavo taškus. 

"Tuo tarpu Eduardas Amzelis raičiodavosi muštuko aikštėje lyg 
skaistykloje. Dramblotas ir trumpakojis jis buvo idealus taikinys su- 
pant ir mušant. Buvo silpnoji komandos vieta. Buvo medžiojamas. Jį 
apsupdavo ir šokdavo aplink keturiese sykiu su kamuoliu. Ant jo kai- 
lio buvo išbandomi visokiausi triukai, kol inkšdamas išsitiesdavo ant 
žolės, jau iš anksto, dar neatlėkus kamuoliui, jausdamas smūgio jėgą. 

Jam nekliūdavo tik tada, kai Amzelio draugas mušdavo žvakę; 
Valteris Maternas apskritai mušė tik žvakes, kad Amzelis saugomas 
į dangų kylančio odinio kamuolio galėtų perbėgti aikštelę. Bet ne vi- 
sos žvakės pakankamai ilgai išbūdavo ore: jau po kelių dienų kaip 
pridera žaisto pažiūrų muštuko Amzelio šlakuotas kūnas pražydo 
daugeliu tamsiai mėlynų ilgai nevystančių mėnulių. Pamainų keiti- 
- masis jau tada: po palyginti ramios vaikystės, praleistos abipus Vys- 
los, tolėliau nuo jos prasidėjo Amzelio kančios. Jos greit nesiliaus. 
Mat študienratas Malenbrandas, laikomas sporto ekspertu, buvo 
parašęs knygą ar knygos skyrių apie vokiškus mokinių kovinius žai- 
dimus. Tenai jis glaustai ir išsamiai aprašinėjo muštuką. Pratarmėje 
rašė, jog muštukas tautiškesnis už dabar visur žaidžiamą futbolą. Po 
to jis papunkčiui pateikė taisykles: trumpas švilpukas reiškia: ka- 
muolys neįskaitytas. Įskaitytą pataikymą teisėjas pažymi dviem 
švilptelėjimais. Su kamuoliu negalima bėgti. Apskritai apie kamuo- 
lius: jie būna aukšti, vadinami žvakėmis, tolimi, žemi, kampiniai, 
trumpi, nepavykusios žvakės, besiritantys, šliaužiantys, keliaujantys, 
gulintys, taiklūs ir trejukių. Kamuolį priverčia judėti smūgiai: iš apa- 
čios, iš šono, tolimi, viena ranka arba dviem rankom išmetus ka- 
muolį peties aukštin. Gaudant statmeną kamuolį, vadinamą žvake, 
gaudančiojo akis, gaudanti ranka ir krintantis kamuolys turi būti 
vienoje linijoje, sakė Malenbrandas. Be to, jo pasiūlymu, išgarsinu- 
siu študienratą, atstumas iki smaigų buvo prailgintas penkiais met- 
rais, taigi iki penkiasdešimt penkių metrų. Šį taisyklių pasunkini- 
mą — Amzelis jį pajuto savo kailiu — perėmė beveik visos rytų ir 
šiaurės Vokietijos gimnazijos. Jis buvo prisiekęs futbolo priešas, ir 
daugelis jį laikė griežtu kataliku. Pakaklėj, ant plaukuotos krūtinės, 

jam kabojo metalinis švilpukas: trumpas švilpukas reiškė: kamuolys 
neįskaitytas. Du švilpukai: mokiniui Eduardui Amzeliui ką tik tei- 
singai kliuvo. Jis dažnai nušvilpdavo žvakes, kurias Valteris Mater- 
nas mušdavo gelbėdamas savo draugą: peržengta! 

Bet kita žvakė įskaitoma. Ir dar kita. Tačiau trečia nuslysta: ka- 
muolys, muštas iš šono, išlekia iš aikštės ir šnarindamas, plėšdamas 
lapus nukrinta mišriame miške, besiribojančiame su muštuko aikš- 
te. Malenbrandui sušvilpus — kamuolys neįskaitytas! — Valteris 
Maternas pribėga prie tvoros, persirita per ją, ima ieškoti miško pa- 
kraščio samanose ir krūmuose; ir tada lazdyno krūmas jam atmeta 
kamuolį. 

Pagauna ir apsidairo: iš lapų tankmės išlenda vyro galva ir lie- 
muo. Ausyje, kairėje, siūbuoja žalvarinis Žiedas, nes vyras juokiasi, 
be garso. Jis neturi burnoj nė vieno danties. Bidandengeras reiškia 
Bedantis. Jis turi po pažastim verkšlenantį ryšulį. Valteris Maternas, 
abiem rankom laikydamas kamuolį, traukiasi atbulas iš miško. Nie- 
kam, net Amzeliui, nepapasakoja apie be garso kvatojusį vyrą už 
krūmo. Jau kitą rytą, taip pat po pietų, Valteris Maternas tyčia mu- 
šė dvi į mišką nulėkusias nepavykusias žvakes. Net nespėjus Ma- 
lenbrandui sušvilpti perlėkė aikštę ir tvorą. Joks krūmas, joks po- 
miškis negrąžino jam kamuolio. Vieną ilgai ieškojęs rado paparty- 
ne; kitą, matyt, buvo nusinešusios miško skruzdės. 


TRISDEŠIMTA ANKSTYVOJI PAMAINA 


Stropūs pieštuko štrichai ir žvirbliai: štrichavimas ir paliktos 
vietos, dauginimasis ir displazija. 

Bičių stropumas skruzdėlių stropumas lehornų stropumas: 
stropūs saksai ir stropios skalbėjos. 

Ankstyvosios pamainos meilės laiškai materniados: Brauxelis 
ir jo bendraautoriai mokėsi pas kažką, kas visą savo gyvenimą buvo 
stropus — ant lakuotos skardos. 

C aštuonios planetos? Saulė Mėnulis Marsas Merkurijus Jupi- 
teris Venera Saturnas Uranas, prie kurių, kaip baisingai šnabžda 
astrologiniai kalendoriai, gali prisidėti paslaptingoji nakties šmėkla 
Lilita? Ar tam jie dvidešimt tūkstančių metų stropiai sukosi, kad po- 
ryt pavyktų baisinga konjunkcija Vandenio ženkle? 

Ne visos žvakės pavyksta. Todėl reikėjo stropiai mokytis jas 
mušti, taip pat mušti įstrižas, tyčia nusprūdintas žvakes. 

Atvira medinė altana, miegamasis, stovėjo šiauriniame pievos 
gale. Keturiasdešimt penki mediniai gultai, keturiasdešimt penkios 
gultų kojūgalyje tvarkingai sulankstytos, šiurkščiavilnės ir rūgštim 
atsiduodančios antklodės buvo kasdien pasiruošusios pusantros va- 
landos užkloti perpietės atsigulusius pirmaklasius. O po perpietės 
Valteris Maternas į rytus nuo altanos mokėsi mušti žvakes. 

Kaimo mokyklos bendrabutį, lauko miegamąjį, muštuko pievą 
ir nuo kampo lig kampo einančią vielinio tinklo tvorą, iš visų pusių, 
nejudėdama ir ošdama, supo Zaskošino giria, mišrus miškas, garsus 
šernais, barsukais, žalčiais ir valstybės siena, skersai kertančia girią. 
Ji prasidėjo Lenkijoje plynuose Tuchelio tyrlaukių smėlynuose su 
kalninėmis pušaitėmis ir pušimis, banguotoje Košneiderijoje tarp jų 
įsimaišydavo vienas kitas beržas ir bukas, šiaurėje giria pasiekdavo 
švelnesnio jūrinio klimato zoną: mišrus miškas čia augo ant moreni- 
nio mergelio ir baigėsi palei krantą grynu lapuočių mišku. 

Miško čigonai kartais pereidavo sieną. Jie buvo laikomi nepa- 
vojingais, mito laukiniais triušiais, ežiais ir taisė puodus. Kaimo mo- 
kyklos bendrabučiui jie tiekdavo baravykus, voveraites ir radmėses. 
Girininkas juos pasitelkdavo į pagalbą, kai netoli miško kelių į me- 
džių dreves įsimesdavo vapsvos ir širšės ir jų imdavo baidytis me- 
džius vežantys arkliai. Jie vadino save gakais, šaukė „morais“, kitų 
buvo vadinami mengais, taip pat čigonais. 

Ir sykį vienas gakas atmetė vienam pirmaklasiui muštuko ka- 
muolį, kai tas po nepavykusios žvakės nusileido mišriame miške. 
Moras be garso juokėsi. 

Po to pirmaklasis ėmė mokytis mušti įstrižas žvakes, o anksčiau 
stengėsi mušti tik statmenas. 

Pirmaklasiui pavyko dvi įstrižos žvakės, nusileidusios mišriame 
miške, bet joks mengas jam neatmetė kamuolio. 

Kur Valteris Maternas mokėsi mušti statmenas ir įstrižas Žva- 
kes? Prie lauko miegamojo galo, rytų pusėje, buvo plaukimo basei- 
nas, maždaug septyni iš septynių, kuriame niekas neplaukiojo, nes 
jis buvo sugedęs užsikimšęs leido vandenį; tiesa, lietaus vanduo 
džiūvo suskeldėjusiame betoniniame jo kvadrate. Nors nė vienas 
mokinys negalėjo išsimaudyti tame baseine, svečių jame niekada 
netrūko, salyklinio saldainio dydžio, narsūs gyvi varliūkščiai jame 
uoliai stykčiojo, tarsi mokydamiesi šokti į tolį — rečiau dusulingos 
rupūžės — tačiau varliukų niekada netrūko, varliukų kongresas, 
varliukų kiemas, varliukų baletas, varliukų Žaidimų aikštė; varliukai, 
kuriuos buvo galima išpūsti per šiaudą; varliukai, kuriuos galima 
buvo kam nors užkišti už kaklo; varliukai mindymui; varliukai kai- 
šiojimui į batus; varliukus buvo galima įmesti į visuomet truputį pri- 
degusią žirnienę, varliukai lovoje, varliukai rašalinėje, varliukai laiš- 
ko voke; varliukai mokymuisi mušti žvakes. 

Valteris Maternas kiekvieną dieną treniravosi sausame plau- 
kimo baseine. Imdamas iš neišsenkamos atsargos slidžius varliu- 
kus. Trisdešimt pilkai melsvų varliukų padėdavo savo vėsias jaunas 
galvas, kai jis trisdešimtsyk pataikydavo. Paprastai tik dvidešimt 
septyni tamsiai rudi varliukai tuo patikėdavo, kai Valteris baigda- 
vo savo treniruotę. Jo tikslas buvo ne vien išskraidinti žalsvai pil- 
kus varliukus virš šniokščiančių ar tylinčių Zaskošino girios me- 
džių. Jis ne vien mokėsi paprastai pataikyti į varliuką kuria nors 
lazdos vieta. Siekė ne ištobulinti tolimus, žemus, klastingus trum- 
pus smūgius — nepralenkiamas tolimų smūgių meistras buvo Hei- 
nis Kadlubekas — Valteris Maternas norėjo pataikyti įvairių spal- 
vų varliukams taip, kad lazda pagal visas taisykles slystų palei kūną 
žemyn ir paskui statmenai kiltų į viršų ir žvakė iškart statmenai 
kiltų į viršų ir beveik neklausytų vėjo. Jeigu vietoj įvairiaspalvių 
varliukų storo lazdos galo būtų ragavęs blankiai rudas tiktai palei 
siūles blizgantis odinis kamuolys, Valteriui Maternui per pusvalan- 
dį būtų pavykę pakelti dvylika puikių ir penkiolika šešiolika pa- 
kenčiamų žvakių. Teisingumo dėlei reikia pridurti: nepaisant jo 
stropumo, varliukų tuščiame baseine nemažėjo: jie žvaliai šokinė- 
jo nevienodai toli ir nevienodai aukštai, Valteriui Maternui stovint 

tarp jų lyg varliukų mirties angelui. Jie nesuprato ar buvo — lyg 
tie žvirbliai — tokie tikri savo amžinumu, kad plaukymo baseine 
visai nebuvo justi panikos. 

Drėgnu oru mirties pritvinkusiame baseine atsirasdavo ir trito- 
nų, salamandrų bei paprastų driežų. Tačiau tie judrūs padarėliai ga- 
lėdavo nebijoti lazdos; mat tarp pirmaklasių paplito žaidimas, pagal 
kurio taisykles tegrėsė pavojus tritonų ir salamandrų uodegoms. 

Štai kaip buvo įrodinėjama drąsa: tas trūkčiojančias, iš proto 
einančias uodegėles, kurias tritonai ir salamandros palikdavo, už jų 
nutvėrus ranka — jas, beje, buvo galima numušti ir tiesiu pirštu, — 
taigi tuos gyvus fragmentus reikėjo praryti mobilioje jų būsenoje. 
Kuo daugiau praryti vieną po kitos ant. betono šokinėjančių uodegė- 
lių. Kam tai išeidavo, tas būdavo herojus. Be to, tų trijų — penkių 
susijaudinusių uodegėlių negalėjai nei vandeniu nugurkti, nei nu- 
stumti duonos kampu. Kas turėjo viduje nuo trijų iki penkių ne- 
pailstančių uodegų, tritono, salamandros ar driežo, tam taip pat bu- 
vo draudžiama raukytis. Amzeliui tai išeidavo. Per muštuką vaiko- 
mas ir kankinamas Amzelis įžvelgia ir suvokia, kokias galimybes 
teikia tritonų uodegų rijimas: jis ne vien sugeba savo apvalainame 
kūne trumpomis kojomis patalpinti septynias uodegas iš eilės, bet ir 
gali, jeigu pažadama jį popiet išvaduoti nuo nekenčiamo muštuko ir 
paskirti virtuvėn skusti bulvių, atlikti atvirkštinį veiksmą. Praėjus 
minutei po to, kai septynissyk nurijo, gali neįkišęs gerklėn piršto, 
vien stiprios valios pastangomis, o dar labiau iš bejėgiškos odinio 
kamuoliuko baimės, vėl grąžinti tas septynias uodegėles: žiūrėk, jos 
jau vėl trūkčioja, nors nebe taip energingai, nes trukdo sykiu ištekė- 
jusios gleivės, ant plaukimo baseino betono, tarp šokinėjančių var- 
liukų, kurių nė kiek nesumažėję, nors Valteris Maternas prieš pat 
Amzeliui praryjant tritonų uodegas ir paskui atliekant priešingą 
veiksmą, buvo mokęsis kelti žvakes. 

Pirmaklasiai sukrėsti. Jie vis skaičiuoja septynias prisikėlusias 
uodegėles, ploja Amzeliui per apvalią strazdanotą nugarą ir žada, 
jeigu Malenbrandas neprieštaraus, atsisakyti popietinės muštuko 
aukos. O jeigu Malenbrandas sakys, kad Amzeliui nereikia eiti į vir- 
tuvę, tai jie tik dėsis, kad smarkiai meta kamuoliuką. 

Jų derybų klausosi daug varliukų. Septynios prarytos ir vėl iš- 
spjautos tritonų uodegos lėtai nurimsta. Valteris Maternas stovi pa- 
sirėmęs lazda prie vielų tinklo tvoros ir spokso į aplink augančius 
Zaskošino girios krūmus. Gal jis ko ieško? 


TRISDEŠIMT PIRMA ANKSTYVOJI PAMAINA 


Kas mūsų laukia? Braukselis rytoj, dėl to daugelio žvaigždžių, 
kur virš mūsų telkiasi į grėsmingą gniutulą, nusileis su rytine pamai- 
na ir po žeme, archyve aštuonių šimtų penkiasdešimties metrų gyly- 
je, — anksčiau sprogdintojai tenai laikė sprogalus — pabaigs savo 
pasakojimą, kaip visada, stengdamasis rašyti blaiviai. 

Pirma atostogų savaitė Zaskošino kaimo mokyklos bendrabuty- 
je praeina žaidžiant muštuką, pagal dienotvarkę vaikštant ir truputį 
mokantis. Nuolatinis varliukų mažėjimas ir kartais, priklausomai nuo 
oro, tritonų uodegų rijimas bei vakarinis dainavimas, susirinkus ap- 
link laužą — šaltos nugaros, įkaitę veidai. Kažkas prasibrėžia kelį. 
Dviem pakyla angina. Pirma miežis išauga mažyliui Probstui, paskui 
miežis išauga Jochenui Vitulskiui. Pavagiamas pritraukiamas plunks- 
nakotis, o gal Horstas Bilau jį pametė: nuobodūs tardymai. Bobė 
Ėlersas, geras kirtikas, turi pirma laiko grįžti į Kvačiną, nes rimtai su- 
serga jo motina. Vienas iš brolių Dykų, alumnate šlapinęsis į lovą, 
Zaskošino kaimo mokyklos bendrabutyje gali pasigirti liovęsis, tuo 
tarpu jo brolis, iki tol gulėjęs sausai, ima reguliariai šlapinti lovą mo- 
kyklos bendrabutyje ir gultą lauko miegamajame. Pusiaumiega po 
pietų lauke. Muštuko pieva mirguliuoja tuščia. Amzelio kaktą išpylęs 
prakaitas. Valterio Materno akys šmirinėja priešais dryksančia tvora 
ir už jos augančiu mišku. Nieko. Kas turi kantrybės, mato, kaip muš- 
tuko pievoje auga kauburiai: kurmiai nemiega perpietės. Žirnienė su 
lašiniais — kaip visada, truputį pridegus — buvo dvyliktą. Vakare, sa- 
ko, turi būti keptų voveraičių ir mėlynių sriubos su manų kruopų pu- 
dingu, bet būna kas kita. O po vakarienės rašomi namo atvirlaiškiai. 

Laužo nėra. Keli žaidžia „Žmogau, nepyk“, kiti malūną arba 
šaškėmis. Valgykloje monotoniškas stalo teniso kamuoliuko kauk- 
šėjimas stengiasi nustelbti tamsios girios ošimą. Savo kambaryje, vis 
mažėjant salykliniam saldainiui, študienratas Brunys tvarko dieną 
surinktą laimikį: vietovė turtinga biotitu ir muskovitu: jų susidūri- 
mas gneisiškas. Žėrutis sidabriškai blyksi, kai gneisas girgžda; jokio 
sidabriško blyksėjimo, kai Valteris Maternas griežia dantimis. 

Jis sėdi tamsios muštuko pievos pakraštyje ant betoninio varliu- 
kais turtingo ir vandeniu skurdaus baseino krašto. Šalia jo Amzelis. 

— Ekšim uaj usmat. 

Valteris Maternas spokso ir spokso į čia pat esančią artėjančią 
Zaskošino girios sieną. 

Amzelis trinasi tas vietas, kur popiet kliuvo muštuko kamuoliu. 
Už kurio krūmo? Gal be garso juokiasi? Ar ryšulėlis? Ar Bidanden- 
geras? - 

Jokių žėručių; Valteris Maternas braukia dantimis iš kairės į 
dešinę. Sunkiai pūtuojančios rupūžės jam atsako. Miškas su savo 
paukščiais dūsauja. Vysla čia neįteka. 


TRISDEŠIMT ANTRA ANKSTYVOJI PAMAINA 


Brauxelis rašo po žeme: ak, kaip tamsu vokiečių miške! 

Šmėklos vaikšto-aplink. Giriniai šluostosi prakaitą. Ak, kaip 
tamsu lenkų miške! Gakai, puodų taisytojai, keliasi į kitą vietą! Kip- 
šas, kipšas! 

O gal pinčius ragius Belzebubas, kurį kaimiečiai vadina aičiu- 
ku. Tarnaičių pirštai, kadais tokie smalsūs, dabar užpūstos žvakės, 
miegūstos ugnelės: lygiai šviečia, lygiai miega. Šmėkla eina sama- 
nom: efta iš eftos bus keturiasdešimt devyni. — Uf! Bet tamsiausia 
tai vokiečių-lenkų miške: tenai tupi pinčius, laksto baidai, plevena 
švieselės, keliauja skruzdės, medžiai barškinasi, mengai keliasi ki- 
tur: Leopoldo bibi ir bibi teta, bibi sesuo ir sesers bibi ir Hitės bibi, 

Gašpario bibi, visi visi visi brauko degtukus, degina ugneles, kol ji 
pasirodo: švari Mašari parodo dailidės sūnui, kur jai iš balto kaip 
gulbė indo pienas. Ir jis teka žalias, sakingas ir vilioja gyvates, ketu- 
riasdešimt devynias, efta iš eftos. 

Per paparčius siena eina viena koja. Čia ir anoj pusėj: balti ru- 
di grybai grumiasi su juodom baltom rudom skruzdėlėm. Sese sese! 
Kas ten ieško savo sesutės? Gilės krinta į samanas. Vagilė šaukia, 
nes antai žiba, gneisas guli šalia granito ir trinasi. Žėrutis virsta dul- 
kėm. Šiferis girgžda. Kas gi tai girdi? 

Čigonas, vyras už krūmo. Bidandengeras, bedantis, gerai girdi: 
gilės ritinėjasi, šiferis girgžda, suvarstomas batas dunksi, ryšuliuk, nu- 
tilk, suvarstomas batas ateina, grybai težta, į kitą amžių sprunka gyva- 
tė, mėlynės sproginėja, paparčiai tirta prieš ką. Antai per rakto skylu- 
tę švystelėjo šviesa, nuslysta laiptais į mišrų mišką, vagilė tai šarka, 
purpt, plunksnom, nuskrido. Suvarstomi batai girgžda už dyką. Antai 
kikena kirvis, mokšas, klybas, mokytojas, Osvaldas Brunys. 

Giliai miške jis juokiasi po skrybėle, nes rado vokiečių-lenkų 
Zaskošino girioj, tamsiausioj jos vietoj, labai retą mėsos spalvos žė- 
rutinį granitą. O kad tūkstančiai veidrodėlių nesiliauja pypsėję įvai- 
riais balsais, tai študienratui išdžiūsta ir apkarsta burna. Ir jis ima 
nešti krūvon šakas ir skujas. Iš trijų beveik nežibančių akmenų pa- 
daro židinį. 

Degtukai vidury miško įbrėžia ugnelę ir tuojau vėl klykteli šar- 
ka: prr, vagilė pametė plunksną. 

Študienratas Brunys turi krepšyje keptuvę. Ji taukuota, juoda, 
aplipusi Žėrinčiais veidrodėliais, nes krepšyje laiko ne vien keptuvę, 
bet ir gneisus, žėrutinį granitą ir net retuosius dvigubus gneisus. 

Bet keptuvė ir žėručiai tai ne viskas, kas yra mokytojo krepšyje, 
jame jis turi dar kelis popierinius rudos ir mėlynos spalvos maiše- 
lius. Be to, butelį be etiketės ir skardinę dėžutę su užsukamu viršum. 
Sausai traška ugnelė. Čirška sakai. Žėručio veidrodėliai šokinėja 
karštoje keptuvėje. Keptuvė pašiurpsta, kai jis šliūkšteli jon iš bute- 
lio. Ugnelė spragsi tarp trijų akmenų. Šešis pilnus šaukštus pasemia 
iš skardinės. Saikingai įberia iš didelio mėlyno ir smailaus rudo mai- 
šelio. Maišo sukdamas kairėn pusėn ir beria kaire ranka iš mažuly- 

tės barstyklės. Kai ima maišyti sukdamas dešinėn, šarka jau vėl, o 
tuo pat metu toli, anapus sienos vis dar ieškoma sesers, nors visai 
nėra vėjo. 

Jis atsiklaupia ant mokytojiškų kelių ir pučia, kol ugnelė atsi- 
gauna ir ima plazdėti. Ir maišo, kol košė pamažu užverda, pasidaro 
tąsi ir klampi. Vis sukinėja savo mokytojišką nosį su ilgais plaukais, 
kyšančiais iš abiejų nosiaskylių, virš garuojančios pupsinčios keptu- 
vėlės: ant jo nudegintų ūsų kabantys lašai cukruojasi, darosi stikli- 
niai, kai maišo košę. Iš visų pusių renkasi skruzdėlės. Dūmai neryž- 
tingai šliaužia per samanas, stringa paparčiuose. Po judančia pajist- 
riža šviesa rėkte rėkia didžiulis žėručių kalnas. Kas jį galėjo 
supilti? — Pyyy, pyyy, pyyy! Bet šit košė virš ugnelės ima svilti, ta- 
čiau receptui kaip tik to ir reikia. Reikia, kad ji paruduotų. Pakloja- 
mas ir ištepamas taukais pergamentas. Dvi rankos pakelia keptuvę: 
tiršta tingi tešla ruda ir su burbuliukais plačiai kaip lava liejasi ant 
ištaukuoto popieriaus, kaipmat apsitraukia stikline oda, paskui ima 
staigiai vėsdama raukšlėtis ir tamsėti. Skubiai, kol dar neatšalo, štu- 
dienrato peilis suraižo blyną į kvadratinius saldainius; mat tai, ką 
študienratas Osvaldas Brunys virė kepė ruošė vidur tamsaus vokie- 
Čių-lenkų miško, po Zaskošino girios medžiais, aidint sesers ir vagi- 
lės šauksmams, buvo salykliniai saldainiai. 

Mat jam užsinorėjo saldumo. Mat pasibaigė jo saldžiosios at- 
sargos. Mat jo krepšys visuomet pilnas visokių maišelių ir dėžučių. 
Mat tuose maišeliuose ir dėžutėse, ir butelyje visuomet turi salyk- 
lo ir cukraus, imbiero, anyžių ir kepimo miltelių, medaus ir alaus, 
pipirų ir avių lajaus. O mažulytėje barstyklėje — tai jo paslaptis — 
sugrūsti gvazdikėliai, kuriais pabarsto tirštėjančią košę: ir miškas 
pakvimpa, ir grybai, mėlynės, samanos, dešimtmečius gulėję lapai, 
paparčiai ir sakai pasiduoda. Skruzdėlės eina iš proto. Gyvatės sa- 
manose traukiasi cukrum. Kitaip šaukia vagilė. Prr, jos plunksnos 
sulimpa. Kaip ieškoti sesers? Einant saldžiu ar rūgščiu keliu? Ir 
kas verkia už krūmo ir šnirpščioja, nes buvo gailiuose dūmuose? 
Gal ryšuliukas gavo aguonų, kad taip nutilo, kai mokytojas, visai 
be klausos, šaukšto kotu garsiai gramdė iš keptuvės sukietėjusius 
lavos likučius. 

Tai, kas nenukrito į samanas ir nenušoko tarp žėručių, študien- 
ratas Brunys susikišo po savo saldžiais ūsais: čiulpsi, žinda, tirpina. 
Sulipusiais pirštais, priverstais be perstogės traiškyti skruzdėles, tu- 
pi prie susmegusio, jau vos berūkstančio laužiuko ir laužo kietą, 
stiklišką, rudą blyną ant taukuoto popieriaus į penkiasdešimt iš 
anksto numatytų kvadratėlių. Su nuolaužom ir saldainiais virtusiom 
skruzdėm supila saldžius trupinius į didelį mėlyną maišelį, prieš sal- 
dainių virimą buvusį pilną cukraus. Viskas, keptuvė, sulamdyti mai- 
šeliai, maišelis su šviežia saldainių atsarga, skardinė dėžutė, tuščias 
butelis, taip pat mažulytė barstyklė vėl keliauja atgal į krepšį pas 
blizgančius gneisus. Jis jau stovi ir laiko rudai apskretusį šaukštą 
mokytojiškoj burnoj. Jau žengia su suvarstomais batais po bismar- 
kiška skrybėle per samanas. Palikęs tiktai riebaluotąjį popierių ir 
mažulytes saldainių masės skeveldras. Ir čia erzeliuodami tarp miš- 
raus miško kamienų, žengdami per mėlynes pasirodo mokiniai. Ma- 
žylis Probstas verkia, nes jį sugėlė miškinės širšės. Šešios iš viso. Ke- 
turi pirmaklasiai jį neša. Študienratas Brunys pasisveikina su savo 
kolega študienratu Malenbrandu. 

Kai klasė nuėjo, pasišalino, iš jos liko tik šūksniai, juokas, riks- 
mas ir kirvių, mokšų, klybų, mokytojų balsai, trissyk klyktelėjo šar- 
ka. Prr: jai vėl iškrito plunksna. Tada Bidandengeras išlindo iš savo 
krūmo. Ir kiti gakai: Gašparis, Hitė ir Leopoldas paliko krūmus, nu- 
sileido iš medžių. Susiėjo visi prie riebaluotojo popieriaus, atstoju- 
sio saldaininiam blynui padėklą. Jis buvo juodas nuo skruzdėlių ir 
judėjo lenkų pusėn. Ir gakai paklausė skruzdėlių: Hitė, Gašparis, 
Leopoldas ir Bidandengeras be garso nubėgo samanom skirdami 
paparčius: pietų pusėn. Paskutinis tarp medžių ištirpo Bidandenge- 
ras. Nusinešdamas ryšuliuką, knirkiantį plonu balseliu, lyg būtų ver- 
kęs smirdžius, alkanas bedantis bezdalius, nerimstanti sesė. 

Bet siena buvo čia pat, ir ją vėl galėjai greitai pereiti. Praslinkus 
dviem dienom po saldainių virimo vidur gūdžios girios Valteris Ma- 
ternas, plačiai stovėjęs mušimo sektoriuje, priešingai savo įpročiui, 
vien todėl, kad Heinis Kadlubekas pasakė, jog jis temokąs kelti žva- 
kes, o ne mušti į tolį, taip trenkė į kamuolį lazda, kad tas perlėkė 
abu smaigus, platųjį koridorių ir turtingą varliukų, bet be vandens 
plaukimo baseiną. Į mišką pasiuntė Valteris Maternas kamuolį. Ir 


106 


turėjo, kol Malenbrandas nesuskaičiavo kamuolių, jį vytis, perlipęs 
vielinę tvorą, į mišrų mišką. 

Bet jis niekaip nerado kamuoliuko ir vis ieškojo ten, kur jo vi- 
sai nebuvo. Kilnojo kiekvieną paparčio vėduoklę. Atsiklaupė ant 
kelių priešais pusiau užgriuvusią lapės olą, nors ir žinojo, kad joje 
niekas negyvena, ir ėmė maišyti po ją lazda. Jau buvo beguląs ant 
pilvo ir bekišąs į lapės olą ilgą ranką, tik staiga sukliko šarka, iškrito 
plunksna, į jį bumptelėjo kamuolys: kuris krūmas jį atmetė? 

Krūmas buvo žmogus. Ryšuliukas tylėjo. Žalvarinis žiedas to 
žmogaus ausyje siūbavo, nes žmogus be garso juokėsi. Ryškiai rau- 
donas liežuvis plazdėjo bedantėje burnoje. Į medžiagą virš jo kairio- 
j0 peties buvo įsirėžusi nubrizgusi virvutė. Priekyje ant virvės kabo- 
jo trys ežiai. Iš smailių nosių jiems tekėjo kraujas. Kai žmogus tru- 
putį pasigręžė, užpakalyje pasirodė atsvarai pakabintas maišiukas. 
Ilgus juodus aliejum suteptus plaukus palei smilkinius buvo susipy- 
nęs į dvi trumpas atstojusias kasas. Kaip Cyteno laikų husarų. 

— Jūs husaras? 

— Truputį husaras, truputį. 

— Kuojjūs vardu? 

— Bi-dan-den-geras. Nebeturiu nė vieno danties. 

— O kam tie ežiai? 

— Valgysiu iškepęs molyje. 

— O kas tame ryšulėlyje, kur priekyje? 

— Sesutė, maža sesutė. 

— O maišelyje už nugaros? Ir ką jūs čia veikiat? Kaip gaudot 
ežius? Kur gyvenat? Ar tikrai jūsų toks juokingas vardas? O jeigu 
jus užklups girininkas? Ir ar teisybė, kad čigonai? O žiedas ant ma- 
žojo piršto? O ryšuliukas priekyje? 

Prr — vėl klyktelėjo šarka vidury mišraus miško. Bidandenge- 
ras skubėjo. Jis sakė einąs į fabriką be langų. Tenai laukiąs mokyto- 
jas. Jis laukiąs laukinių bičių medaus savo saldainiams. Be to, keti- 
nąs nunešti ponui mokytojui blizgančių akmenukų ir dar vieną do- 
vanėlę. 

Valteris Maternas stovėjo su sviediniu ir nežinojo, kur jam eiti, 
ką daryti. Pagaliau buvo begrįžtąs prie vielinės tvoros, į muštuko 
aikštę — juk žaidimas vyko toliau — tik šit iš krūmų atidulkėjo Am- 

zelis, nieko nepaklausė, viską buvo girdėjęs ir žinojo, kur eiti: pas- 
kui Bidandengerą... Draugą nusitempė iš paskos. Jie sekė paskui vy- 
rą su negyvais ežiais, o kai pametė jį iš akių, ant paparčių vėduoklių 
rado šviesaus ežių kraujo iš trijų smailių ežių snukių. Toliau ėjo tuo 
pėdsaku. Ir kai ežiai ant Bidandengero virvelės nutilo, netekę syvų, 
už juos ėmė šaukti šarka: prr — pirma jų lėkė vagilės plunksna. Miš- 
kas darėsi tankesnis, glaudėsi krūvon. Šakos daužė Amzeliui per 
veidą. Valteris Maternas užlipo ant balto raudono grybo, pargriuvo 
į samanas ir suleido dantis į jų pagalvę. Suakmenėjo lapė. Medžiai 
rodė grimasas. Veidais per voratinklius. Pirštai sakuoti. Medžių žie- 
vė buvo kartoka. Mišrus miškas prasiskyrė. Saulė leidosi laiptiškai 
sudėtais mokytojo akmenimis. Popietės koncertas: gneisai, tarp jų 
angitas, raginukė, šiferis, žėrutis, Mocartas, kastratai spiegiantys 
nuo Kyrie iki kanono Dona nobis: daugiabalsis „pyyy“ — bet nėra 
mokytojo su bismarkiška kepure. 

Tiktai šalta laužavietė. Riebaluotas popierius dingęs. Ir tiktai 
kai bukai už proskynos vėl susiglaudė ir užstojo dangų, jie pralenkė 
popierių: jis keliavo juodas nuo skruzdėlių. Jos norėjo, kaip Bidan- 
dengeras savo ežius, pernešti savo grobį per sieną. Traukė pavymui, 
kaip ir Valteris Maternas ir jo draugas drožė pavymui, paskui vilio- 
jančią šarką: čionai, čionai, čionai! Per kelius siekiančius paparčius. 
Per sukrautus bukų kelmus. Per žalią bažnytišką šviesą. Vėl dingo, 
pasirodė, antai toli: Bidandengeras. Bet jau nebe vienas. Vagilė bu- 
vo sušaukusi gakus. Gašparis ir Hitė, Leopoldas ir Hitės bibi, teta 
bibi ir Leopoldo bibi, visi mengai, puodų taisytojai ir miško husarai 
buvo susirinkę po bukais tyliuose paparčiuose aplink Bidandengerą. 
Gašpario bibi tempė barzdę, besispyriojančią ožką. 

Ir kai miškas vėl prasiskyrė, aštuoni ar devyni čigonai su barzde 
išėjo iš miško. Iš po medžių išėjo į aukštą plynos, į pietus plačiai nu- 
sidriekusios miško pievos žolę: o joje stovėjo ir raibuliavo fabrikas. 

Išdegęs visas pirmas aukštas. Netinkuotom sienom, pajuodu- 
siom nuo suodžių tuščiom langų skylėm. Nuo apačios iki pusės savo 
aukščio išsižiojęs kaminas, ištrupėję plytiniai nasrai. Bet vis tiek sto- 
vi ir truputį lenkia aukščiu bukus, glaudžiai supančius miško pievą. 
Tačiau tai ne plytinės kaminas, nors apylinkėse gausu plytinių. 
Anksčiau pūtė spirito varyklos dūmus, o dabar, nes fabrikas tuščias, 

kaminas šaltas, laiko platų gandralizdį. Bet ir gandralizdis tuščias. 
Pajuodavę supuvę šiaudai dengia sueižėjusį židinį ir blausiai mirgu- 
liuoja. 

Jie artinasi prie fabriko išsiskleidę vėduokle. Šarka nebekly- 
kauja. Gakai plaukia aukšta žole. Drugiai krypuliuoja virš pamiškės 
pievos. Amzelis ir Valteris Maternas prieina miško kraštą, atsigula, 
dairosi virš virpančių stiebų ir mato, kaip visi gakai vienu metu, bet 
per skirtingas langų kiaurymes, sulenda į apleistą fabriką. Gašpario 
bibi pririšusi barzdę prie sienoje esančio kablio. 

Balta ilgavilnė ožka. Ne tiktai fabrikas, pajuodavę šiaudai ant 
subyrėjusio kamino ir pieva mirguliuoja, barzdė irgi ištirpsta švieso- 
je. Žiūrėti į krypuliuojančius drugius pavojinga. Jų planas be jokios 
reikšmės. 

Amzelis spėja, kad jie jau gali būti Lenkijoje. Valteris Mater- 
nas tariasi vienoje lango kiaurymėje matęs Bidandengero galvą: 
aliejum suteptos husariškos kaselės, žalvaris ausyje, vėl dingo. 

Amzelis sakosi matęs bismarkišką skrybėlę pirma viename, 
paskui kitame lange. 

Nė vienas nemato sienos. Tiktai besierzinančius drugius. Ir nu- 
stelbdamas įvairiais balsais dūzgiančias kamanes nuo fabriko at- 
sklinda čia pagarsėjantis, čia pritylantis burbėjimas. Neaiškūs šūks- 
niai, keiksmai ar riksmas. Greičiau perspėjantis čepsėjimas ir spie- 
gimas. Barzdė sumekena į dangų dviem sausom salvėm. 

Tada pro ketvirtą langą po kairei iššoka pirmas gakas: Hitė išsi- 
tempia paskui save Hitės bibi. Ta atriša barzdę. Dar vienas, paskui 
du iššoka puikiais margais skudurais: Gašparis ir Leopoldas, jo bibi 
su daug sijonų. Nė vienas neišeina pro atviras duris, visi čigonai le- 
kia pro langų skyles, paskutinis, galva į priekį, Bidandengeras. 

Mat visi mengai prisiekę Mašari, kad niekada nevaikščios pro 
duris, tiktai per langus. 

Vėduokle, kaip ir buvo atėję, gakai plaukia per virpančią žolę 
link miško, kuris juos praryja. Darsyk šmėsteli balta ožka. Šarka 
nebeklykauja, jos plunksnos nebelaksto. Tyla, iki miško pieva vėl 
ima dūgzti: drugiai erzinasi. Kamanės panašios į dvisparnius lėk- 
tuvus, laumžirgiai meldžiasi, retos musės, vapsvos ir kitokia kovin- 
ga draugija. 

Ir kas gi užvertė paveikslų knygą? Kas užlašino citrinos ant bir- 
želio debesų? Kas sutraukė pieną? Kodėl Amzelio oda ir Valterio 
Materno oda pasidarė tarsi apibarstyta smulkiom kruopom? 

Ryšulėlis. Bezdalius. Bedantis mažius. Sesutė klykė apleistam 
fabrike virš gyvos pievos. Ne tamsūs langai, juodi vartai išspjovė bis- 
markišką skrybėlę po atviru dangum. Kirvis, mokšas, klybas, moky- 
tojas: Osvaldas Brunys stovėjo su klykiančiu ryšuliuku po saule, ne- 
žinojo, kaip jį laikyti, ir šaukė: „Bidandengerai Bidandengerai!“, bet 
miškas tylėjo. Nei Amzelis, nei Valteris Maternas, pakelti to triukš- 
mo ir atvaryti per šnypščiančią pievą prie fabriko, nei študienratas 
Brunys su plyšojančiu ryšulėliu, nei miško pievos pasaulio paveikslų 
knyga nenusistebėjo, kai vėl įvyko stebuklas: iš pietų, iš Lenkijos, lė- 
tai plasnodami per pievą atsklendė du gandrai. Apsuko kelis iškil- 
mingus ratus ir viens po kito nusileido į pajuodavusį sušiauštą lizdą 
ant sugriuvusio fabriko kamino. 

Ir kaipmat ėmė kalenti. Visų akys, mokytojo po bismarkiška 
skrybėle, mokinių, užkopė į kamino viršų. Smirdžius nustojo rėkti. 
Osvaldas Brunys rado kišenėje žėrutinį gneisą — O gal tai buvo dvi- 
gubas gneisas? — Duos spirgui, kad nerėktų. Laimingas ženklas! 
Muštuko kamuolį, atsineštą iš taip toli, nuo kurio viskas ir prasidė- 
jo, ryšulėliui norėjo įteikti Valteris Maternas. Laimingas ženklas lai- 
mingas ženklas. Bet pusės metų mergaitė jau turėjo ką gniaužyti ir 
žaisti: angustrį, Bidandengero sidabrinį žiedą. 

Jį Ženi Brunys turbūt ir po šiai dienai tebenešioja. 


PASKUTINĖ ANKSTYVOJI PAMAINA 


Taip nieko ir neatsitiko. Pasaulis nesugriuvo. Brauxelis vėl gali 
rašyti dienos šviesoj. Vasario ketvirtosios data vienu atžvilgiu vis 
dėlto išėjo į naudą: visi trys rankraščiai laiku buvo baigti; Brauchse- 
lis gali padėti jaunojo Hario Lybenau meilės laiškus ant savojo anks- 
tyvųjų pamainų paketo; o ant „Ankstyvųjų pamainų“ ir „Meilės laiš- 

kų“ guls artisto išpažintis. Jeigu pasirodys, kad reikia pabaigos Žo- 
džio, jį parašys Braukselis, nes jis vadovauja kasyklai ir autorių ko- 
lektyvui, moka avansus, nustato terminus ir skaitys korektūras. 

Kaip ten buvo, kai jaunasis Haris Lybenau atėjo pas mus ir pa- 
sisiūlė būti antrosios knygos autoriumi? Brauxelis surengė jam eg- 
zaminą. Iki tol buvo rašęs ir skelbęs lyriką. Visos jo radijo pjesės bu- 
vo pastatytos. Turėjo giriančių ir skatinančių straipsnių. Jo stilius 
buvo vadinamas pagaunančiu, gaiviu ir nenuvalkiotu. Brauchselis jį 
pirmiausia išklausinėjo apie Dancigą: 

— Kaip, jaunasis bičiuli, vadinosi skersgatviai, jungę Apynių 
gatvę su Naująja Motlau? 

Haris Lybenau juos berte išbėrė: 

— Kūlių, Ramsčių, Pelių, Gaisro, Laimingo ženklo, Miunche- 
no, Žydų, Pieno bidonų, Kilpų, Bokšto ir Kopėčių. 

— O kaip, jaunasis žmogau, — toliau teiravosi Braukselis, — 
jūs mums paaiškinsite, kokiu būdu tokį gražų vardą gavo Neštuvų 
skersgatvis? 

Haris Lybenau truputį pernelyg įmantriai paaiškino, kad aš- 
tuonioliktame amžiuje tame skersgatvyje stovėję kilmingų patricijų 
ir damų neštuvai, to meto taksi, kuriais buvo galima nukakti į gei- 
džiamą vietą nesusitepus aprangos mėšlu ir neapsikrėtus maru. 

Į Brauxelio klausimą, kas tūkstantis devyni šimtai trisdešimt 
šeštais metais Dancigo policijoje įvedė modernias itališkas gumines 
lazdas, Haris Lybenau vienu atokvėpiu kaip rekrūtas atsakė: 

— Tai padarė policijos prezidentas Friboesas! 

Bet aš vis dar nebuvau patenkintas: 

— Kas, jaunasis drauge, — jūs vargu ar prisiminsite — buvo 
paskutinis Dancigo centro partijos pirmininkas? Kokia buvo to gar- 
bingo Žmogaus pavardė? 

Haris Lybenau buvo gerai pasiruošęs, net Brauxelis iš jo kai ko 
pasimokė: 

— Dvasininkas študienratas teologijos daktaras Richardas 
Štachnikas tūkstantis devyni šimtai trisdešimt trečiais metais buvo 
Dancigo centro partijos pirmininkas ir folkstago deputatas. Tūks- 
tantis devyni šimtai trisdešimt septintais metais, paleidus centro 

partiją, jis pusę metų sėdi kalėjime; tūkstantis devyni šimtai ketu- 
riasdešimt ketvirtais metais deportuojamas į Štuthofo koncentraci- 
jos stovyklą, bet netrukus vėl paleidžiamas. Daktaras Štachnikas vi- 
są savo gyvenimą užsiiminėjo velionės Dorotėjos iš Montau paskel- 
bimo šventąja procesu, tūkstantis trys šimtai devyniasdešimt 
antraisiais ji pasiprašė užmūrijama greta Marienverderio katedros. 

Man dar atėjo į galvą daugybė keblių klausimų. Per kur teka 
Štrysbachas, visų Langfūro šokolado fabrikų pavadinimai, mane do- 
mino Erbsbergo kalno aukštis Ješkentalio miške, ir aš buvau užga- 
nėdintas. Kai Haris Lybenau atsakydamas į klausimą: „Kokie žino- 
mi artistai pradėjo karjerą Dancigo miesto teatre?“ — tuojau pami- 
nėjo anksti mirusią Renatą Miuler ir populiarųjį kino artistą Hansą 
Zenkerį, aš sėdėdamas savo krėsle daviau suprasti, jog egzaminas 
baigtas ir išlaikytas. 

Po trijų darbinių posėdžių mes sutarėm sujungti Brauxelio 
„Ankstyvąsias pamainas“ ir Hario Lybenau „Meilės laiškus“ perei- 
namąja informacija. Štai ji: 

Tula Pokrytkė gimė tūkstantis devyni šimtai dvidešimt septintų 
metų birželio vienuoliktą dieną. 

Kai gimė Tula, oras buvo permainingas, daugiausia debesuo- 
tas. Vėliau ėmė linkti į Lietingą. Silpni nepastovios krypties vėjai ju- 
dino Kleinhamerio parko kaštonus. 

Kai gimė Tula, reichskancleris a. d. dr. Liuteris grįždamas iš 
Kenigsbergo į Berlyną nusileido Dancigo Langfūro aerouoste. Ke- 
nigsberge jis kalbėjo kolonijų kongrese; Langfūre užkando aerouos- 
to restorane. 

Kai gimė Tula, Dancigo policijos kapela, vadovaujama ober- 
muzikmeisterio Ernsto Štyberico, surengė koncertą Sopoto kurorto 
sode. 

Kai gimė Tula, vandenyno nugalėtojas lakūnas Lindbergas sė- 
do į kreiserį „Memfis“. 

Kai gimė Tula, policija, pasak vienuoliktos mėnesio dienos po- 
licijos pranešimo, suėmė vienuolika asmenų. 

Kai gimė Tula, Dancigo delegacija atvyko į keturiasdešimt 
penktą Tautų Sąjungos kongresą Ženevoje. 

Kai gimė Tula, Berlyno biržoje pastebėta, jog užsienis perka 
dirbtinio šilko ir elektros prekių pramonės akcijas. Pakilo Eseno ak- 
mens anglies kaina: keturiais su puse procento; Ilzės ir Štolbergo 
cinko: trim procentais. Pakilo dar kelių firmų akcijos: Glancštofo 
keturiais procentais, Bembergo dviem. 

Kai gimė Tula, „Odeone“ buvo rodomas filmas „Didysis jo 
blefas“, kuriame pagrindinį, dvigubą, vaidmenį puikiai atliko Ha- 
ris Pylas. 

Kai gimė Tula, Dancigo apskrities NSDAP skyrius rengė didelį 
mitingą švento Juozapo namuose, Puodžių gatvė Nr. 5-13. Tema 
„Vokiečių rankų ir proto darbininkai, vienykitės!“ turėjo kalbėti 
partijos narys Heincas Hakė iš Kelno prie Reino. 

Tulos gimimo dieną Sopoto kurhauzo Raudonojoje salėje turė- 
jo būti pakartotas renginys, kurio moto „Tauta vargsta? Kas ją išgel- 
bės?“ „Rinkitės masiškai!“ — pasirašė kvietimą ponas Hoenfeldas, 
folkstago narys. 

Kai gimė Tula, Dancigo banko diskonto procentas buvo pasto- 
vus — penki su puse procento. Dancigo rugių kainų biuletenyje 
centneris rugių kainavo devynis guldenus šešiasdešimt: pinigai. 

Kai gimė Tula, knyga „Būtis ir laikas“ dar nebuvo pasirodžiusi, 
bet jau išspausdinta ir reklamuojama. 

Kai gimė Tula, daktaras Citronas dar turėjo kabinetą Langfu- 
re; vėliau buvo priverstas bėgti į Švediją. 

Kai gimė Tula, rotušės bokšto laikrodis lyginėmis valandomis 
grojo „Vien Dievo garbei danguje“, nelyginėmis valandomis „Visų 
angelų dangiškasis Viešpats“. Šventos Kotrynos kurantai kas pusva- 
landis davė progą pasiklausyti „Viešpatie Jėzau, atsigręžk į mus“. 

Kai gimė Tula, švedų garlaivis „Odevoldas“ iš Okseliosundo at- 
plaukė tuščias. 

Kai gimė Tula, danų garlaivis „Sofi“ išplaukė į Grimsbį su me- 
diena. | 

Kai gimė Tula, Šternfeldo universalinėje Langfūre vaikiška 
ripsinė suknelė kainavo du guldenus penkiasdešimt. Princesių si- 
jonėliai mergaitėms kainavo du guldenus šešiasdešimt penkis, 
žaislinis kibirėlis aštuoniasdešimt penkis guldeno pfenigus. Laisty- 

tuvėliai — guldeną dvidešimt penkis. Skardiniai būgneliai, lakuo- 
ti, vienas komplektas, buvo siūlomi už guldeną septyniasdešimt 
penkis pfenigus. 

Kai gimė Tula, buvo šeštadienis. 

Kai gimė Tula, saulė patekėjo trečią valandą vienuolika minu- 
čių. 

Kai gimė Tula, saulė leidosi aštuntą valandą aštuoniolika mi- 
nučių. 

Kai gimė Tula, jos pusbroliui Hariui Lybenau buvo mėnesis ir 
keturios dienos. 

Kai gimė Tula, študienratas Osvaldas Brunys įsivaikino pusės 
metų pamestinukę, kuriai kaip tik kalėsi pieniniai dantys. 

Kai gimė Tula, Harui, jos dėdės šuniui, buvo metai ir du mė- 
nesiai. 


Antroji knyga 


Meilės laiškai 


Miela pussesere Tula, 
Tave ir Tavo vardą man pataria rašyti pirmoje vietoje ir, kadangi Tu 
visur buvai, esi ir būsi svarbiausia, kreiptis į Tave tiesiai, tarsi prade- 
dant laišką. Bet aš pasakoju sau, vien tiktai sau ir niekam kitam; o 
gal aš pasakoju Tau, kai sau pasakoju? Jūsų šeima, Pokryfkės ir 
Damsai, buvo kilusi iš Košneiderijos. 


Miela pussesere, 

kadangi kiekvienas mano žodis skirtas Tau, kadangi visi mano žo- 
džiai, net kai aš, užsispyręs, pasakoju sau, sukasi vien tiktai apie Ta- 
ve, tai sudarykim pagaliau popierinę taiką ir padėkim kuklų pamatą 
tam, ką aš čia darau pelnydamasis duoną ir savo malonumui: aš pa- 
sakoju Tau. Tu nesiklausai. Ir kreipinys — tarsi aš Tau rašyčiau vie- 
ną, šimtą laiškų — bus formali atrama, lazdelė, kurią jau dabar no- 
rėčiau numesti, kurią dažnai ir piktai mėtysiu į Štrysbachą, į jūrą, į 
Akcinės tvenkinį: bet šuo, juodas su keturiom kojom, man ją vis gra- 
žiai atneš. 


Miela Tula, 
mano motina, mergautine pavarde Pokrytkė, ir Tavo tėvo sesuo, 
kaip ir visi Pokryfkės, buvo kilusi iš Košneiderijos. Gegužės septin- 

tąją, kai Ženi Brunys buvo maždaug pusės metų, gimiau aš, kaip pri- 
dera išnešiotas. Po septyniolikos metų mane kažkas suėmė dviem 
pirštais ir pasodino į tikro tanko užtaisytojo vietą. Vidury Silezijos, 
taigi tokioj vietoj, kurios taip gerai nepažįstu, kaip pažįstu Košnei- 
deriją į pietus nuo Konico, tankas užimdamas poziciją maskuotės 
tikslais, atbulas įsispraudė į medinę pašiūrę, kurią Silezijos stiklo 
pūtėjas buvo grūste prigrūdęs savo gaminių. Ligi tol aš vis ieškojau 
Tau, Tula, rimo, bet poziciją užimantis tankas ir suklikę stiklai pada- 
rė taip, kad tavo pusbrolis Haris apsieitų be rimų: nuo tol aš rašau 
paprastais sakiniais, nes toksai Brauxelis man pataria parašyti ro- 
maną, tikrą be rimų romaną. 


Miela pussesere Tula, 

apie Bodeno ežerą ir tenykštes merginas aš nežinau nieko; bet apie 
Tave ir Tavo Košneideriją žinau viską. Tu gimei birželio vienuoliktą- 
ją. Košneiderijos koordinatės yra penkiasdešimt trys ir trečdalis 
laipsnio šiaurės platumos ir trisdešimt penki laipsniai rytų ilgumos. 
Kai gimei, svėrei keturis svarus ir tris šimtus gramų. Pačią Košnei- 
deriją sudaro septyni kaimai: Frankenhagenas, Pectinas, Vokiečių 
Cekcinas, Granau, Lichtnau, Šlangentinas ir Ostervikas. Abu tavo 
vyresni broliai Zygismundas ir Aleksandras buvo gimę dar Košnei- 
derijoje; Tula ir jos brolis Konradas buvo užrašyti Langfūre. Pokryf- 
kių pavardė dar prieš tūkstantis septyni šimtai septyniasdešimt ant- 
rus metus įrašyta į Osterviko bažnyčios knygą. Damsai, Tavo moti- 
nos giminė, praėjus keleriems metams po Vokietijos padalijimo, 
pirmiausia paminimi Frankenhagene, paskui Šlangentine; galimas 
daiktas, jog jie atsikėlė iš prūsiškosios Pomeranijos, nes abejoju, ar 
Damsų kildinimosi iš arkivyskupo rezidencijos Damerau versija, 
juolab kad Damerau sykiu su Obkasu ir Gros Cirkvicu jau tūkstan- 
tis du šimtai septyniasdešimt penktaisiais arkivyskupui padovanojo 
Gnesenas. Damerau tuo metu vadinosi Louiseva Dambrava, kartais 
Dubrava, ji tik netiesiogiai priklauso Košneiderijai: taigi Damsai 
yra atvykėliai. 

Miela pussesere, 

"Tu atėjai į šį pasaulį Elzės gatvėje. Mes gyvenome tame pačiame na- 
me. Nuomojamas namas priklausė mano tėvui, staliui Lybenau. Ki- 
toj gatvės pusėj, ir truputį į šalį, vadinamajame Akcinės name, gyve- 
no mano vėlesnysis mokytojas, študienratas Osvaldas Brunys. Jis 
buvo įsidukrinęs mergaitę, kurią vadino Ženi, nors pas mus niekas 
niekada vaikų taip nevadino. Juodas aviganis mūsų dirbtuvės kieme 
buvo vardu Haras. Krikštijant Tau davė Ursulos vardą, bet nuo pat 
pradžių vadino Tula. Galimas daiktas, jog tas vardas kilęs iš Košnei- 
derijos vandens dvasios Tulos, kuri gyveno Osterviko ežere ir buvo 
įvairiai rašoma: Duler, Tole, Tulač, Tula ar Dul, Tul, Tūl. Gyvendami 
Ostervike, Pokryfkės nuomojo žemę Mosbrauchsbeše netoli ežero, 
prie plento į Konicą. Ostervikas nuo keturiolikto amžiaus vidurio 
iki Tulos gimimo dienos buvo rašomas taip: Ostirvigas, Ostirvichas, 
Ostervighas, Ostervigas, Ostervykas, Ostrovitas, Ostrovitė, Oster- 
vickas, Ostrovas. Košneideriečiai taria: Oustevičas... Lenkiška kai- 
mo pavadinimo šaknis, žodis „ostrov“, reiškia upės arba ežero salą; 
mat Osterviko kaimas anksčiau, taigi keturioliktame amžiuje, buvo 
Osterviko ežero saloje. Alksniai ir beržai supo karpių turtingus van- 
denis. Be karpių ir karosų, mekšrų ir privalomų lydekų, ežere dar 
buvo žalmargis veršis, kalbantis per šventą Joną, legendinis odinis 
tiltas, du maišai geltono aukso iš husitų antpuolių laikų, įnoringa 
vandens dvasia: Thula Duler Tula. 


Miela Tula, 
mano tėvas, stalius, dažnai mėgdavo sakyti: „Pokryfkės čia niekada 
neprigis. Jiems reikėjo likti ten, iš kur atėjo, prie savo kopūstų“. 

Užuomina apie Košneiderijos kopūstus buvo taikoma mano 
motinai, mergautine pavarde Pokrytkei; mat jinai atsiviliojo savo 
brolį su žmona ir dviem vaikais iš smėlėtos Košneiderijos į Dancigo 
priemiestį. Jos pageidavimu trobelninkas ir lauko darbininkas Au- 
gustas Pokryfkė tapo pagalbiniu stalių dirbtuvės darbininku. Mano 
motina prikalbėjo tėvą pigiai išnuomoti keturių asmenų šeimai — 
Erna Pokryfkė jau nešiojo Tulą — kaip tik atsilaisvinusį dviejų su 
puse kambario butą per vieną aukštą virš mūsų. 

Už tas geradarystes Tavo motina mano tėvui beveik neatsidė- 
kojo. Net galima sakyti atvirkščiai, kai tik kildavo koks šeimyninis 
ginčas, tuojau imdavo kaltinti jį ir jo dirbtuvę dėl savo sūnaus Kon- 
rado kurtumo. Nuo ryto iki vakaro Žviegiantis, tiktai trumpam nuty- 
lantis mūsų dirbtuvės pjūklas, vertęs iki užkimimo kaukti viso kvar- 
talo šunis ir mūsų Harą, pasak jos, buvo kaltas, kad mažutės dar ne- 
gimusio Konrado ausytės nuvyto ir apkurto. 

Stalių dirbtuvės savininkas ramiai klausydavosi Ernos Pokryt- 
kės kalbų, nes ji plūsdavosi Košneiderijos tarme. Kas ją galėjo su- 
prasti? Kas galėjo taip tarti? Košneiderijos gyventojai šventorių va- 
dino „švintinyčia“. „Kolnus“ buvo kalnas, „kūliava“ — kelias, „ku- 
nigapiev“ buvo Osterviko kunigo pieva, maždaug dviejų Kulmo 
margų dydžio. Augustas Pokryfkė, pasakodamas, kaip jis keliavo po 
Košneiderijos kaimus, taigi kaip ėjo Žiemą su prekėm į Cekciną, 
Abrau, Gersdorfą, Damerau ir Šlangentiną, sakydavo maždaug tokį 
tekstą: 

— Ašai išajau Cekcina kūliavon. Ašai ajau Obroga, Tjesdepa, 
poskum Dmaroga kūliavu, a poskum Šlagentina kūliavu. 

Pasakodamas apie kelionę geležinkeliu į Konicą, sakė, kad va- 
žiavo „gelažini kūliavu in Kouncų“. Jeigu kas nors juokais paklaus- 
davo, kiekgi jis turėjęs Ostervike margų žemės, jis atsakydavo, kad 
šimtą du Kulmo margus, bet paskui merkdamas akį pasitaisydavo, 
užsimindamas apie garsųjį Košneiderijos nešiojamą smėlį: 

— Ale šimtų vejus būva kažna kur nunešys. 


Prisipažink, Tula, 
Tavo tėvas buvo prastas pagalbininkas. Mechanikas jo net prie diski- 
nio pjūklo negalėdavo pastatyti. Nekalbant jau apie tai, kad jam 
nuolatos nusmukdavo diržas, kad sugadindavo brangiausius diskus, 
pjaustydamas malkoms vinių prikalinėtas taros lentas. Tiktai vieną 
užduotį vykdydavo laiku ir įtikdamas visiems gizeliams: klijai, ver- 
dantys ant geležinės krosnies virš mašinų skyriaus, visuomet būdavo 
pateikiami penkiems gizeliams ant penkių varstotų karšti ir tinka- 
mai paruošti. Jie burbuliavo, niūriai marmėjo, galėjo būti geltoni 
kaip medus, drumsti kaip molis, galėjo virsti žirnių sriuba ir dramb- 

liškomis plėvėmis. Atšalę ir tingiai skysti klijai lipo per puodo kraš- 
tus, nelygiai sruvo kaip snargliai žemyn, nepalikdami nė menkiausio 
lopinėlio švarios emalės ir neduodami nė pažinti, jog anksčiau tai 
būta paprasčiausio virtuvinio puodo. Verdantys klijai būdavo mai- 
šomi stoglentės galu. Ir ant jos augo greimas po greimo, klijai pūtėsi 
kuprojosi metė odines raukšles, lenta vis sunkėjo Augusto Pokryt- 
kės rankoj ir tiktai tada, kai gizeliai tą apgleizotą pabaisą imdavo 
vadinti dramblio bukiu, ji būdavo pakeičiama kitu tos pačios, rodės, 
begalinės stoglentės galu. 

Kaulų klijai staliaus klijai! Ant persimetusios, piršto storumo 
dulkių sluoksniu padengtos lentynos gulėjo rudos klijų lentelės su 
grioveliais. Nuo trečiųjų iki septintųjų savo gyvenimo metų aš nuo- 
latos nešiojausi kišenėje gabaliuką staliaus klijų; tokie jie man buvo 
brangūs; aš vadinau Tavo tėvą klijų dievu; mat kaulų klijų dievas ne 
vien vaikščiojo ištisai klijuotais pirštais, kurie, vos tiktai pajudinti, 
sausai traškėdavo, jis taip pat visur skleidė savo kvapą, kuris jo nie- 
kad nepalikdavo. Juo atsidavė jūsų dviejų su puse kambario butas, 
Tavo motina, Tavo broliai. Tačiau labiausiai jo negailėjo savo duk- 
rai. Ją glamonėdavo klijuotom rankom. Klijų dalelės lyte lydavo ant 
jos, kai rodydavo jai pirštais pokštus. Trumpai tariant, kaulų klijų 
dievas pavertė Tulą staliaus klijų mergele; mat kur tiktai Tula stovė- 
jo ir ėjo, kur Tula buvo stovėjusi, kur ji buvo praėjusi, kur buvo pra- 
bėgus, prie ko Tula prisiliesdavo, ką nuntesdavo, trumpai ilgai palai- 
kydavo, ką apsisiausdavo apsirengdavo užsimesdavo, su kuo žaisda- 
vo: obliaus drožlėmis vinimis vyriais, kiekviena vieta ir daiktai, 
pabuvę prie Tulos, imdavo atsiduoti kaulų klijais, truputį, gerokai, 
pragariškai, stelbiūnčiais visus kitus kvapus. Ir Tavo pusbrolis Haris 
buvo prie Tavęs prilipęs: kelerius metus mes buvom kaip sulipę ir 
vienodai atsidavėm. 


Miela Tula, 
kai mudviem buvo ketveri metai, sakė, kad Tau trūksta kalkių. Ly- 
giai kaip buvo sakoma apie mergelingą Košneiderijos žemę. Riedu- 
linis deliuvio periodo mergelis, susidaręs po ledynais formuojantis 
morenoms, kaip žinia, turi anglies dvideginio turtingų kalkių. Tiktai 

sudūlėjusiems ir lietaus vandens išplautiems Košneiderijos laukų 
mergelio sluoksniams trūko kalkių. Negelbėjo jokios trąšos ir vals- 
tybės parama. Jokios procesijos — visa Košneiderija buvo katalikiš- 
ka — neįterpdavo laukams kalkių; tačiau Tau daktaras Holacas sky- 
rė kalkių tabletes; ir netrukus, kai sulaukei penkerių metų, Tau jau 
netrūko kalkių. Neklibėjo nė vienas Tavo pieninis dantis. Tavo prie- 
kiniai dantys buvo truputį atsikišę: netrukus jie ims gąsdinti Ženi 
Brunys, rastinukę, iš kitos gatvės pusės. 


Tula ir aš niekuomet netikėjom, 
kad čigonai ir gandrai ėjo išvien, kai buvo rasta Ženi. Tipiška tėtušio 
Brunio istorija: jam atrodė, kad niekas aplink nevyksta natūraliai, 
visur jis įžvelgė slaptas jėgas, visuomet jį supo neaiški keista atmo- 
sfera, tiek kai naujais, dažnai puikiais egzemplioriais tenkindavo sa- 
vo mineralų rinkimo aistrą — keistoje Vokietijoje netrūko panašių 
keistuolių, su kuriais jis susirašinėjo, — tiek kai gatvėje, mokyklos 
kieme ar savo klasėje elgėsi kaip senovės keltų druidas, kaip prūsų 
ąžuolų dievas ar kaip Zaratustra — visi jį laikė masonu — jis visada 
demonstravo tai, dėl ko pasaulis mėgsta savo originalus. Bet tiktai 
Ženi, jo elgesys su tuo į lėlę panašiu vaiku, padarė študienratą Os- 
valdą Brunį ne vien gimnazijos masto, bet ir Elzės gatvės ir kelių jos 
paralelinių ir skersinių gatvių, apskritai viso nedidelio Langfūro 
priemiesčio originalu. 

Ženi buvo storas vaikas. Net kai Edis Amzelis sukiojosi aplink 
Ženi ir Brunį, ji nė per nago juodymą nepasidarydavo gracingesnė. 
Apie jį ir jo draugą Valterį Materną — abu buvo študienrato Brunio 
mokiniai — buvo kalbama, kad jie matė, kaip keistai Ženi buvo ras- 
ta. Šiaip ar taip, Amzelis ir Maternas sudarė pusę to keturlapio do- 
bilo, iš kurio buvo šaipomasi mūsų Elzės gatvėje ir visame Langfūre. 


Aš piešiu Tulai ankstesnių metų paveikslą: 
aš rodau Tau bulvianosį daugybės raukšlių išvagotu veidu poną su 
plačiakrašte skrybėle ant gauruotos žilos galvos. Jis nešioja plačius 
žalio milo paltus. Kairėn ir dešinėn nuo jo į koją stengiasi žengti du 
mokiniai. Edis Amzelis įkūnija tai, ką įprasta vadinti storu vaikiščiu. 

Jo drabužiai užpildyti taip, jog, rodos, tuoj sprogs. Kelius žymi duo- 
butės. Matomose kūno vietose veši strazdanų pasėliai. Apskritai jis 
liula tarsi būtų be kaulų. Kas kita jo draugas: tvirtai suręstas ir abe- 
jingas, jis visada laikosi prie Brunio ir dedasi, lyg mokytojas, Edis 
Amzelis ir dručkė Ženi būtų jo globotiniai. Penkerių su puse metų 
mergaitė vis dar guli dideliame vaikiškame vežimėlyje, nes jai sunku 
vaikščioti. Jį stumia Brunys. Kartais Edis Amzelis, retai kada Grie- 
žikas. O kojūgalyje guli praviras rudas popierinis maišelis. Pusės 
kvartalo vaikiūkščiai seka paskui vežimėlį; jiems rūpi saldainiai, ku- 
riuos vadina „lendrinkomis“. 

Tačiau tiktai prie Akcinės namo, priešais mūsų namą, Tula, aš 
ir kiti vaikai, kai študienratas Brunys liaudavosi stūmęs aukščiaratį 
vežimėlį, gaudavom saują saldainių iš rado maišelio, ir jis niekada 
nepamiršdavo pasivaišinti pats, net jeigu nebūdavo baigęs maumoti 
seniokiška burna anksčiau įsidėto saldainio. Kartais kokį vieną dėl 
kompanijos sučiulpdavo Edis Amzelis. Aš niekada nemačiau, kad 
saldainį būtų paėmęs Valteris Maternas. Tačiau Ženi pirštai buvo 
panašiai sulipę nuo salyklinių keturkampių, kaip Tulos nuo kaulų 
klijų, iš kurių ji darydavo rutuliukus; ji žaisdavo su jais. 


Miela pussesere, 
kaip man rūpi viską išsiaiškinti dėl Tavęs ir Tavo staliaus klijų, taip 
turiu išaiškinti ir Košneiderijos, ar Košnevijos, pavadinimą. Būtų 
neteisinga jį laikyti istoriniu, nes tam vis dar nėra įrodymų. Mat sa- 
koma, kad lenkų sukilimų metais košneideriečiai ypač aktyviai rodę 
neapykantą vokiečiams, todėl, girdi, kuopinę sąvoką košneideriai 
galima kildinti iš kuopinės sąvokos kopfšneideriai, tai būtų tie, ku- 
rie nupjauna galvas. Nors aš turėčiau pagrindo tam aiškinimui pri- 
tarti — Tu, perkarusi košnevijietė, tam turėjai visus duomenis — vis 
dėlto laikysiuosi blaivios, bet protingos versijos — Tuchelio vaivadi- 
jos valdininkas, pavarde Košnevskis, tūkstantis keturi šimtai aštuo- 
niasdešimt ketvirtais metais pasirašė dokumentą, nustačiusį visų ap- 
linkinių kaimų teises ir prievoles, ir juos paskui pagal jį, pasirašiusiįjį 
dokumentą, buvo imta vadinti Košnevijos kaimais. Tam tikrų abejo- 
nių, žinoma, lieka. Šitaip aiškinti vietovių ir žemių pavadinimus vi- 

suomet truputį rizikinga; tačiau Tula, šiek tiek daugiau negu vien 
mergaitė, nesileidžia paaiškinama vien normalia vaivadijos valdi- 
ninko pavarde. 


Tula, 
tvirtai aptempta balta oda, galėdavo galva žemyn kaboti ant kilimų 
dulkinimo karties — pusę valandos — ir dainuoti per nosį. Visur 
vien mėlynai sudaužyti kaulai, raumenys ir nė žymės riebalų, tai lei- 
do Tulai būti amžinai bėgiojančiu, šokinėjančiu, laipiojančiu, ap- 
skritai lakstančiu padaru. Tula turėjo paveldėjusi giliai įdubusias, 
arti viena kitos įsodintas siauras motinos akis, o nosiaskylės buvo di- 
džiausia, ką turėjo veide. Kai Tula supykdavo — o per dieną ji nesyk 
būdavo nesukalbama, užsispyrusi ir pikta, — ji užversdavo į viršų 
akis taip, kol būdavo matyti vien tiktai raudonom gyslutėm išmar- 
ginti akių baltymai. Jos užverstos ir piktos akys būdavo panašios į iš- 
durtas, į elgetų ir valkatų, apsimetinėjančių neregiais, akis. Kai Tula 
sustingdavo ir imdavo drebėti, mes sakydavom: 

— Tula vėl rodys tuščias žlibes. 

Aš visuomet sekiojau paskui savo pusseserę, tiksliau tariant: 
per du žingsnius nuo Tavęs ir Tavo kaulų klijų kvapo bandžiau spėti 
iš paskos. Tavo broliai Zygismundas ir Aleksandras jau ėjo į mokyk- 
lą ir vaikščiojo savais keliais. Tiktai kurčnebylys garbanius Konradas 
būdavo su mumis. Tu ir jis, aš tiktai pakenčiamas. Mes sėdėdavom 
medinėje pašiūrėje po dervuotu stogu. Kvepėdavo medžiu, ir aš bū- 
davau nebylys per prievartą; mat Tu ir jis galėdavote susikalbėti ran- 
komis, tam tikrų pirštų užlenkimas ar sukryžiavimas kažką reiškė ir 
kėlė man nepasitikėjimą. Tu ir jis pasakodavot viens kitam istorijas, 
ir Tu kikendavai, o jis be garso kretėdavo. Tu ir jis kūrėte planus, ku- 
rių auka daugiausia būdavau aš. Jeigu Tu ką nors mylėjai, tai tik jį, 
garbanių; tada judu versdavot mane laikyti ranką po Tavo suknele. 
Karšta būdavo po dervuotu pašiūrės stogu. Rūgščiai kvepėdavo me- 
dis. Sūri būdavo mano ranka. Aš negalėdavau atsitraukti, būdavau 
prilipęs: tie Tavo kaulų klijai. Lauke giedodavo diskinis pjūklas, 
dusliai gaudė obliavimo mašina, kaukė leistuvas. Lauke skalijo Ha- 
ras, mūsų šuo. 

Klausyk, Tula, 
štai koks jis buvo: ilgas juodas aviganis stačiomis ausimis ir ilga uo- 
dega. Ne ilgaplaukis belgų grenlanderis, o vokiečių pilkaplaukis avi- 
ganis. Mano tėvas, stalių dirbtuvės savininkas, prieš pat mums gims- 
tant nupirko jį mažą Nikelsvaldėje, kaime ties Vyslos žiotimis. Tris- 
dešimt guldenų reikalavo jo šeimininkas, kuriam priklausė Luizos 
malūnas Nikelsvaldėje. Haras turėjo tvirtus dantis ir gerai susičiau- 
piantį snukį. Tamsios įkypos akys sekė mūsų žingsnius. Kaklas sta- 
mantrus, be nukarusios pasmakrės ir pagurklio. Liemens ilgis še- 
šiais centimetrais viršijo pečių aukštį: aš matavau. Kad ir iš kokios 
pusės žiūrėjai į Harą: kojos visuomet stovėjo tiesiai. Gerai susiei- 
nantys pirštai. Pakankamai kieti padai. Ilgos truputį žemyn besilei- 
džiančios strėnos. Pečiai šlaunys sąnariai: tvirti, gan raumeningi. Ir 
kiekvienas plaukas tiesus, tvirtai prigludęs, šiurkštus ir juodas. Ir pa- 
vilnis juodas. Nė žymės tarnsaus vilkiško atspalvio ant pilko ar gelto- 
no dugno. Visur, iki pat stačių, truputį į priekį palinkusių ausų, ant 
plačios raumeningos krūtinės, saikingai apžėlusių kojų blizgėjo juo- 
di plaukai, juodi kaip lietsargis, kaip sutana, kaip našlė, kaip esesi- 
ninkas, kaip mokyklos lenta, kaip falanga, kaip strazdas, kaip Ote- 
las, kaip Rūras, kaip žibutės, kaip pomidorai, kaip citrinos, kaip 
miltai, kaip pienas, kaip sniegas. 

Haras ieškodavo, rasdavo, lodavo, nešdavo ir sekdavo pėdsa- 
kais žemai nuleidęs snukį. Saugojimo konkursuose jis pasirodydavo 
prastai. Haras buvo veislinis šuo, įtrauktas į veislės knygas. Su pava- 
dėliu jo nelabai galėjai pasivedžioti: tempdavo. Gerai puldavo, bet 
prastai skirdavo pėdsakus. Stalius Lybenau buvo jį atidavęs padresi- 
ruoti Hochštryso policijai. Tenai jį atpratino ėsti savo ekskrementus: 
netikęs jaunų šunų įprotis. Jo ženkle buvo įmuštas penki šimtai sep- 
tynioliktas numeris: skaičių suma trylika. 

Visur Langfūre, Šelmiulyje, Šichau kolonijoje, nuo Zaspės iki 
Brezeno, palei Ješkentalio kelią, einant į viršų, Heiligenbruną že- 
myn, aplink Heinricho Elerso sporto aikštę, už krematoriumo, prie- 
šais Šternfeldo universalinę, prie Akcinės tvenkinio, policijos apka- 
suose, ant kai kurių Uphageno parko medžių, ant kai kurių Hinden- 
burgo alėjos liepų, ant ateitį pranašaujančių skelbimų stulpų apačių, 

ant vėliavų stiebų priešais mitingų ištroškusią Sporto salę, ant dar 
neužtemdytų Langfūro priemiesčio žibintų stulpų Haras palikinėjo 
savo kvapų žymes: ir buvo joms ištikimas, per visus šuniškus metus. 

Iki kukšteros Haras buvo šešiasdešimt keturių centimetrų 
aukščio. Penkerių metų Tula buvo metro ir keturių centimetrų aukš- 
čio. Jos pusbrolis Haris buvo keturiais centimetrais aukštesnis. Jo 
tėvas, dailiai nuaugęs stalius, rytais būdavo metro aštuoniasdešimt 
trijų centimetrų aukščio, po darbo dviem centimetrais žemesnis. 
Augustas ir Erna Pokryfkės bei Johana Lybenau, mergautine pavar- 
de Pokryfkė, visi neviršijo metro šešiasdešimt dviejų: menka veislė, 
košnejaviečiai! 


Miela pussesere Tula, 

argi man rūpėtų ta Košneiderija, jeigu jūs, Pokryfkės, būtumėte ne 
iš tenai? O dabar aš žinau: Košneiderijos kaimai nuo tūkstantis du 
šimtai trisdešimt septintų metų priklausė Pomeranijos hercogams. 
Jiems išmirus, košneideriečiai mokėjo mokesčius vokiečių riterių 
ordinui. Iki tūkstantis septyni šimtai septyniasdešimt antrų metų 
juos buvo priglaudusi Lenkijos karalystė. Europinio aukciono me- 
tu Košneiderija atiteko Prūsijai. Toji žiūrėjo tvarkos iki tūkstantis 
devyni šimtai dvidešimtųjų. Nuo dvidešimtųjų metų vasario Koš- 
neiderijos kaimai priklausė Lenkijos respublikai, kol pagaliau nuo 
trisdešimt devintųjų rudens ėmė priklausyti Didžiosios Vokietijos 
reichui, kaip Dancigo— Vakarų Prūsijos srities dalis: prievarta. Su- 
linkę smeigtukai. Vėliavėlės vėjyje. Prievartiniai apgyvendinimai: 
švedų husitų SS kariuomenės. Jeigunetai. Sušaknim. Nuošiosdie- 
nosketuriųryto. Skriestuvų žymės žemėlapiuose. Šlangentinas pa- 
imtas per kontrpuolimą. Pirmieji priešo tankai Damerau. Mūsų 
daliniai priešinasi plačiam puolimui į šiaurės vakarus nuo Ostervi- 
ko. Dvyliktosios aviacijos divizijos nukreipiamieji puolimai įstrin- 
ga į pietus nuo Konico. Tiesinant frontą paliekama vadinamoji 
Košneiderija. Išlikę daliniai užima pozicijas į pietus nuo Dancigo. 
Panikuotojai, baugintojai, baisingi pokštininkai jau vėl mojuoja, 
iškėlę prespapjė, kumščius... 

O Tula, 
kaip aš galiu Tau pasakoti apie Košneideriją, apie Harą ir jo kvapų 
žymes, apie kaulų klijus, salyklinius saldainius ir vaikišką vežimėlį, 
jeigu esu verčiamas žiūrėti į kumštį! — Tuo tarpu jis turi riedėti. 
Riedėjo kartą vaikiškas vežimėlis. Prieš daug daug metų riedėjo vai- 
kiškas vežimėlis keturiais ratais. Keturiais ssnamadiškai aukštais ra- 
tais riedėjo jis juodai lakuotas ir suskeldėjęs ties kiekviena raukšle. 
Chromuoti ratų stipinai, lingės, rankena vežimėliui stumti rodė nu- 
silaupiusias pilkai matines vietas. Šios diena po dienos nepastebi- 
mai didėjo: praeitis: buvo kartą: trisdešimt antrųjų vasarą: tada tada 
tada, kai man buvo penkeri, Los Andželo olimpiados laikais jau bū- 
ta kumščių, judintų greit sausai ir žemiškai; ir vis dėlto, tarsi jie ne- 
būtų jutę, kas tvyro ore, milijonai vaikiškų vežimėlių aukštais ir Že- 
mais ratais buvo vežiojami saulėje, stumiami į pavėsį. Keturiais se- 
namadiškai aukštais ratais trisdešimt antrųjų metų vasarą riedėjo 
juodai lakuotas, truputį aplūžęs vaikiškas vežimėlis, kurį Tagnetų 
gatvelėje buvo nupirkęs gimnazistas Edis Amzelis, pažinojęs visus 
sendaikčių pardavėjus. Tą laužą pakaitomis stūmė jis, študienratas 
Oskaras Brunys ir Valteris Maternas. Dervuotos, alyvuotos ir vis 
dėlto sausos lentos, kuriomis riedėjo vežimėlis, buvo Brezeno jūros 
tilto lentos. Svetinga maudynių vieta — nuo tūkstantis aštuoni šim- 
tai dvidešimt trečiųjų metų pajūrio kurortas — su susigaužusiu Žve- 
jų kaimu ir kupolu pasipuošusiu kurhauzu, pensionais „Germani- 
ja“, „Eugenija“ ir „Elzė“, pusaukštėmis kopomis ir pajūrio vieške- 
liu, Žvejų valtimis ir trijų dalių pliažu, Vokietijos gelbėjimo 
draugijos bokštu ir keturiasdešimt aštuonių metrų ilgio jūros tiltu 
buvo pusiaukelėje tarp Noifarvaserio ir Gletkau ant Dancigo įlan- 
kos kranto. Brezeno jūros tiltas buvo dviejų aukštų ir po dešinei tu- 
rėjo nedidelį bangolaužį, saugantį nuo Baltijos bangų. Brezeno jū- 
ros tiltas ant dvylikos stiebų kas sekmadienis iškeldavo dvylika vėlia- 
vų: iš pradžių tiktai pajūrio miestų — po truputį: vis daugiau ir 
daugiau su svastikomis. 

Tarp vėliavų lentomis rieda vaikiškas vežimėlis. Študienratas 
Brunys, pernelyg juodai apsirengęs ir saugomas plačiakraštės skry- 
bėlės šešėlio, dabar jį stumia, o paskui leisis pakeičiamas dručkio 

Amzelio ir kietasprandžio Materno. Vežimėlyje sėdi greitai šešerių 
metų Ženi, ir jai užginta vaikščioti. 

— Gal leiskim Ženi pasivaikščioti? Leiskite, pone študienrate. 
Tik pabandom. Mes palaikysim iš šalių. 

* Ženi Brunys neleidžiama pavaikščioti. 

— Gal nori, kad vaikas parpultų? Ar kad kas pastumtų per to- 
kią sekmadienio grūdalienę? 

Žmonės ateina ir nueina, susitinka išsiskiria nusilenkia nepa- 
stebi viens kito. Moja, kimbasi į parankes, rodo į molą, į erelio lizdą, 
šeria žuvėdras atsineštu maistu, sveikinasi prisimena pyksta. Ir visi 
taip gražiai apsirengę: stambios gėlės ypatingoms progoms. Beran- 
kovės ir sezonui pritaikytos suknelės. Teniso ir buriuotojų apranga. 
Kaklaraiščiai rytų vėjyje. Nepasotinami fotoaparatai. Šiaudinės 
skrybėlės su naujais kaspinais. Dantų pastos baltumo drobiniai ba- 
tai. Aukšti kulniukai bijo plyšių tarp tilto lentų. Pseudokapitonai pa- 
kėlę prie akių žiūronus. Arba rankos, pridengusios tolin žvelgian- 
čias akis. Kiek jūrininkų kostiumų, tiek vaikų: laksto, žaidžia, sle- 
piasi ir gąsdinasi. Aš matau tai, ko Tu nematai. Enimenidzūkidzaki. 

Antai ponas Anglikeris iš Naujojo Turgaus su savo dvynukėm. 
Jos su didžiulėm kokardom ir vienodai lėtai laižo blyškiais liežuviais 
avietinius ledus. Ponas Košnikas iš Hertos gatvės su žmona ir sve- 
čiais iš reicho. Ponas Zelkė duoda savo sūnums iš eilės pažvelgti per 
žiūronus: dūmų juosta, denio aukštai, artėja „Kaizeris“. Ponui ir po- 
niai Bėrentams pasibaigė žuvėdroms skirta bandelė. Ponia Grunau, 
Heresangerio skalbyklos savininkė, su savo trim mokinėm. Kepėjas 
Šefleris iš Kleinhamervėgo gatvės su besijuokiančia žmona. Heinis 
Pilencas ir Hotenas Zontagas be tėvų. O tenai ponas Pokryfkė kli- 
juotais pirštais. Jam į parankę įsikibusi jo suvytusi pati, jaučianti 
pareigą be perstogės Žžiurkiškai greitai sukalioti galvą. „Tula“ — 
šūkčioja jinai. Ir: „Aleksandrai, čionai!“ Ir: „Zygismundai, žiūrėk 
Konrado!“ Mat ant jūros tilto košneideriečiai nešneka košneiderie- 
tiškai, nors stalių dirbtuvės savininko Lybenau su žmona ir nėra. 
Sekmadienio rytą jis turi būti dirbtuvėje ir ruošti medžiagą, kad pir- 
madienį mechanikas žinotų, kas guls po diskiniu pjūklu. Be vyro 
žmona niekur neina. Bet jos sūnus čia, nes Tula čia. Jie abu jaunesni 

už Ženi ir gali lakstyti. Gali kryžmai šokinėti ant vienos kojos paskui 
študienratą Brunį ir jo truputį besivaržančius mokinius. Gali bėgti 
per visą jūros tiltą, iki jis baigiasi smailiu vėjų gairinamu trikampiu. 
Gali leistis žemyn kairėje ir dešinėje esančiais laiptais į apatinį aukš- 
tą, kur tupi žvejai ir gaudo plekšnes. Gali kiek neša sandalai dundė- 
ti siaurais laipteliais ir slapta gyventi tarp tilto sąsparų ir ramsčių po 
penkiais šimtais šventadieninių batų, lengvai besiramsčiuojančių 
lazdų ir lietsargių. Tenai vėsu šešėlis žalsva. Ir visai nesvarbu, kokia 
savaitės diena. Vanduo aštriai atsiduoda ir yra permatomas iki 
kriauklių ir butelių, besiritinėjančių ant dugno. Ant polių, laikančių 
tiltą ir Žmones ant tilto, neryžtingai plevėsuoja dumblių barzdos: 
vienur kitur šmirinėja trispyglės dyglės, sidabrinės uolios kasdieniš- 
kos. Nuo viršaus krinta cigarečių nuorūkos, rudai suyra vandenyje, 
privilioja piršto ilgumo žuvis, išvaiko jas. Jų būriai reaguoja staigiai, 
puola į priekį, sustoja, apsisuka, išsisklaido, susirenka aukštu že- 
miau ir keliauja: kur plaikstosi kitos dumblių barzdos. Ant vandens 
supasi kamštis. Sumuštinio popierius sunkėja, sukasi. Tarp dervuotų 
rąstų Tula Pokryfkė pasikaišo sekmadieninę suknelę, ji vietomis jau 
dervuota. Jos pusbrolis turi pakišti po ja delną. Bet jis nenori ir žiūri 
į šalį. Tada jinai daugiau nebenori nebegali neištveria ir nušoka nuo 
sukryžiuotų rąstų ant tiltelio ir nubėga poškėdama sandalais, pasi- 
leidžia kasas ir pažadina meškeriotojus, štai jau prie laiptelių, ve- 
dančių į viršų, prie dvylikos vėliavų, į sekmadienio rytą; ir pusbrolis 
Haris nuseka paskui jos kaulų klijų tvaiką, dumblių barzdų kvapą, 
dervuotų ir vis dėlto pūvančių polių kvapą, vėjo išdžiovintų tilto len- 
tų kvapą, kurį aiškiai permuša jūros oras. 


Ir Tu, Tula, 
vieną sekmadienio rytą pasakei: 

— Leiskit gi. Aš noriu pažiūrėti, kaip ji vaikšto. 

Nuostabu, bet študienratas Brunys linkteli galva, ir Ženi gauna 
leidimą eiti Brezeno tilto lentomis. Kai kas juokiasi, daugelis šypso- 
si, nes Ženi tokia stora ir dviem taukų stulpais, aptemptais baltomis 
įsirėžusiomis iki kelių kojinėmis ir apmautais lakuotais batais su 
sagtimis, kepėstuoja tilto lentomis. 

— Amzeli! — taria Brunys iš po savo juodos fetrinės skrybė- 
lės. — Ar tu būdamas vaikas, tarkim, šešerių metų vaikas, kentėjai, 
vadinkim tiesiai, dėl savo storumo? 

— Nelabai, pone študienrate. Maternas visuomet mane apgin- 
davo. Tiktai mokyklos suole buvo sunku sėdėti, nes netilpdavau. 

Brunys pasiūlo saldainių. Tuščias vežimėlis stovi šone. Mater- 
nas nevikriai atsargiai vedžioja Ženi. Vėliavos plėšiasi vienon pu- 
sėn. Tula nori pavedžioti Ženi. Reikia tikėtis-kad vežimėlis nenurie- 
dės. Brunys čiulpia salyklinį saldainį. Ženi nenori Tulos, vos nepra- 
virksta, tačiau greta Maternas, ir Edis Amzelis greitai ir tiksliai 
mėgdžioja vištas. Tula apsigręžia ant kulnų. Prie tilto galo renkasi 
žmonės: tuoj bus dainuojama. Tulos veidas iš pykčio pasidaro tri- 
kampis ir mažas mažas. Tilto gale dainuojama. Tula užverčia akis: 
tuščios spangės. Jungfolkas stovi priekyje pusračiu. Perkaręs košne- 
javiškas įniršis: Dul Dul, Tula. Ne visi berniukai su uniformomis, bet 
visi dainuoja, o daugelis klausosi ir pritariamai linkčioja. „Mesmyli- 
meaudrą...“ — dainuoja visi, o vienintelis nedainuojantis uoliai tie- 
siai laiko juodą trikampį vimpelą su išsiuvinėta runa. Apleistas ir 
tuščias stovi vaikiškas vežimėlis. Dabar jie dainuoja: „Orytmeti- 
sankstyvastaimūsųmetas“. Paskui linksmai: „Žmogusvardukolum- 
bas“. Garbiniuotas penkiolikmetis, su, galimas daiktas, tikrai su- 
žeista parišta dešine ranka, kiek įsakmiai, tiek ir droviai, ragina 
klausytojus kartu traukti dainą apie Kolumbą, bent jau jos priedai- 
nį. Merginos, įsikibusios viena kitai į parankę, ir narsūs vedę vyrai, 
tarp jų ponas Pokrytfkė, ponas Bėrentas ir bakalėjinių prekių pirklys 
Maceratas pritaria. Šiaurės rytys išlygina vėliavas ir užglaisto links- 
mo dainavimo klaidas. Kas gerai klausosi, tarpais girdi dainavimo 
nustelbiamą, tarpais pro jį prasimušantį vaikišką būgnelį. Tai, matyt, 
bus bakalėjinių prekių pirklio sūnus. Jam ne visi namie. „Glorijavik- 
torija“ ir „vydevydevitjuchheirasasa“ toks tos, rodos, begalinės dai- 
nos priedainis: dainuoti kartu su visais pamažu darosi pareiga. 
Žvilgt aplink: „O kodėl tas ne?“ Dėbt į šoną: „Ponas ir ponia Ro- 
pinskiai irgi dainuoja. Netgi senis Zavackis, šitoks socialistas, ir tas 
pritaria. Tada pirmyn. Reikia tik drąsos! Juk ponas Curekas ir pašto 
sekretorius Bronskis taip pat dainuoja, nors abu dirba Hevelijaus 

aikštėje. „Vydevydejuchbumbum“. O ponas študienratas? Ar jis ne- 
gali nesučiulpti bent jau vieno salyklinio saldainio ir apsimesti lyg ir 
jis? „Glorijaviktorija!“ Nuošalėj ir tuščias stovi vaikiškas vežimėlis ke- 
turiais aukštais ratais. Blizga juodas ir supleišėjęs. ,,Vydevydevitjuch- 
heirasasa“. Tėtušis Brunys nori paimti Ženi ant rankų ir duoti pailsė- 
ti jos taukų stulpams, apautiems lakuotais batais su sagtimis. Bet jo 
mokiniai — „Glorijaviktorija!“ — ypač gimnazistas Valteris Mater- 
nas nepataria. Edis Amzelis dainuoja kartu su visais: „Vydevydevit- 
juchheirasasa!“ Jis turi, nes yra storas berniukas, gražų švelnų vaikiš- 
ką sopraną, kuris tam tikrose priedainio vietose, tarkim „„...juchheira- 
sasaaa“, sidabriniu skambesiu nustelbia kitus. Toks balsas vadinamas 
aukštu. Daugelis dairosi norėdami pamatyti, kur čia muša toks tyras 
šaltinėlis. Dabar dainuoja, nes daina apie Kolumbą, pasirodo, vis dėl- 
to nėra begalinė, derliaus dainą: „Pakroviauašvežimą“. Paskui dai- 
nuoja, nors tokias dainas geriau dainuoti vakare: „Nėragražiaukaip- 
šiuometu“. Edis Amzelis prievartauja savo storo vaiko sopraną. Bru- 
nys pabrėžtinai čiulpia ir pašaipiai blyksi akimis. Maternas niaukiasi 
po giedru dangum. Vienišą šešėlį meta vežimėlis... 


Kur Tula? 
Jos pusbrolis sykiu su visais sudainavo šešis dainos apie Kolumbą 
posmus. Per septintą posmą nusimuilino. Vien tiktai jūros oras ir jo- 
kio kaulų klijų kvapo; mat Augustas Pokryfkė stovi su žmona ir 
kurčnebyliu Konradu vakarinėje tilto pusėje, o vėjas iš šiaurės rytų 
ėmė pūsti į rytus. Pokryfkės atsuka jūrai nugaras. Jie dainuoja. Ir 
Konradas kur reikia praveria burną, be garso atkiša lūpas ir pra- 
žiopso pradžią, ėmus nevykusiai dainuoti kanoną „Meistrejakob- 
meistrejakob!“ 


Kur Tula? 
Jos broliai Zygismundas ir Aleksandras pasišalinę. Jų pusbrolis Ha- 
ris mato abu ant bangolaužio. Tenai jie šokinėja ant galvos į vande- 
nį. Zygismundas mokosi salto ir šuolį iš stovėsenos ant rankų. Bro- 
lių drabužiai, prispausti batais, guli ant vėjo gairinamo tilto krašto. 
Tulos prie jų nėra. Nuo Gletkau jūros tilto — matyti net didelis So- 

poto jūros tiltas — artinasi pagal tvarkaraštį kursuojantis iškylų gar- 
laivis. Jis baltas ir su dideliu juodu dūmų šleifu, kaip vaikai mėgsta 
piešti garlaivius. Kas nori plaukti iš Brezeno į Noifarvaserį, tas grū- 
dasi kairėje tilto galo pusėje. Kur Tula? Jungfolkas tebedainuoja, 
bet niekas jau nebesiklauso, nes garlaivis vis didėja. Ir Edis Amzelis 
atsiėmęs savo aukštą balsą. Vaikiškas būgnelis liovėsi mušęs dainos 
ritmą ir ima mėgdžioti garlaivio mašinas: tai „Lydeka“. Tačiau gar- 
laivis „Gulbė“ atrodo lygiai taip pat. Tiktai ratinis garlaivis „Paulis 
Benekė“ atrodo kitaip. Pirma, jis su mentiniais ratais; antra, dides- 
nis, daug didesnis; ir trečia, plaukioja tarp Dancigo—Langebriukės, 
Sopoto, Gdynios ir Helos, o į Gletkau ir Brezeną išvis neužsuka. 
Kur Tula? Iš pradžių atrodo, kad garlaivis „Lydeka“ nenori švartuo- 
tis prie Brezeno jūros tilto, paskui jis pasisuka ir greičiau, negu ma- 
nai, prisišlieja šonu. Vanduo putoja ne vien tiktai ties jo priekiu ir 
galu. Nesiryždamas stovi vietoje ir plaka jūrą. Švysteli lynai: sugirgž- 
da švartavimosi tumbos. Tabako spalvos pagalvės prie dešiniojo bor- 
to sušvelnina smūgį švartuojantis. Visi vaikai ir moterys bijo, nes 
garlaivis „Lydeka“ tuojau tūtuos. Vaikai užsiima ausis, išsižioja, ima 
iš anksto drebėti: šit jau jis ir tūtuoja dusliu, pabaigoje užkimstančiu 
balsu ir stovi pririštas. Vėl laižomi vafliniai ledai, bet keli vaikai gar- 
laivyje ir ant tilto tebeverkia, tebelaiko užsidengę ausis ir tebežiūri į 
kaminą, nes žino, jog garlaivis „Lydeka“, prieš atsiskirdamas nuo 
tilto, darsyk tūtuos ir leis baltą garą, atsiduodantį supuvusiais kiau- 
šiniais. 


Kur Tula? 
Baltas garlaivis gražus, kai jis be rūdžių dėmių. Garlaivis „Lydeka“ 
be jokios dėmės, tiktai respublikos vėliava ir „Vyslos“ laivininkystės 
bendrovės vimpelas išblukę ir apibrizgę. Kas iš laivo — kas į laivą. 
Kur Tula? Jos pusbrolis atsigręžia atgal: dešinėje jūros tilto pusėje 
amžinai tebestovi vaikiškas vežimėlis keturiais aukštais ratais. Jis 
meta ilgą vienuoliktos valandos šešėlį, be siūlės susijungiantį su jū- 
ros tilto turėklų šešėliu. Prie to šešėlių junginio artinasi liesas šako- 
tas šešėlis: iš apačios atlipa Tula. Ji buvo pas plevėsuojančias dumb- 
lių barzdas, užburtus meškeriotojus, rikiuotės pratimus atliekančias 

dygles. Kaulėta ji kyla į viršų su trumpa suknele. Jos keliai kilnoja 
primegztą suknelės kraštą. Nuo laiptų traukia tiesiai prie vežimėlio. 
Paskutiniai keleiviai lipa į „Lydekos“ denį. Keli vaikai tebe ar jau 
vėl verkia. Tula suneria rankas už nugaros, nors žiemą būna melsvai 
balta, ji greit įdega. Sausa geltonai ruda spalva, rudi stalių klijai pa- 
likę jos skiepų žymes: viena dvi trys keturios vyšnios didumo salelės 
ant dešiniojo žasto boluoja blyškios ir pastebimos. Kiekvienas gar- 
laivis atsiveža žuvėdrų — ir išsiveža jas. Dešinė garlaivio pusė persi- 
metinėja frazėm su kaire jūros tilto puse: „Užsukit kada nors. Ir at- 
vežkit išryškinti filmą, mums taip įdomu. Ir perduok nuo visų labų 
dienų, ar girdi?“ Tula stovi greta tuščio vaikiško vežimėlio. Garlaivis 
viršuje dusliai sutūtuoja ir užsikerta. Tula neužsiima ausų. Jos pus- 
brolis norėtų užsiimti, bet neužsiima. Kurčnebylys Konradas, sto- 
vintis tarp Ernos ir Augusto Pokryfkių, žiūri į garlaivio paskuigalio 
vandenį ir laiko užsiėmęs abi ausis. Rudas pakuojamo popieriaus 
krepšelis guli kojūgalyje. Tula nepaima nė vieno saldainio. Ant ban- 
golaužio du berniukai grumiasi su vienu: du įkrinta į vandenį, vėl iš- 
kyla: visi trys juokiasi. Študienratas Brunys vis dėlto pačmęs Ženi 
ant rankų. Ženi nežino, ar jai verkti, kad garlaivis tūtavo. Študienra- 
tas ir jo mokiniai pataria jai, kad nereikia. Edis Amzelis sumezgęs 
savo nosinę keturiais mazgais ir šitaip pasidarytą kepurę užsimaukš- 
linęs ant Iapiškų plaukų. Kadangi ir šiaip juokingai atrodo, nuo 
gumbuotos nosinės juokingesnis nepasidaro. Valteris Maternas niū- 
riai spokso į baltą garlaivį, kuris tirtėdamas skiriasi nuo tilto. Vyrai, 
moterys, vaikai, jungfolko vaikiščiai su juodu vimpelu laive moja 
juokiasi šaukia. Žuvėdros sukasi, krinta, kyla ir spokso kreivai pri- 
suktų galvų karoliukais. Tula Pokryfkė lengvai stukteli koja dešinį 
užpakalinį vežimėlio ratą: vežimėlio šešėlis beveik nepajuda. Vyrai, 
moterys ir vaikai lėtai atsiskiria nuo kairiojo tilto galo šono. Garlai- 
vis „Lydeka“ nupiešia juodų dūmų juostą, pūškuodamas pasisuka ir 
nuplaukia, greitai mažėdamas, Noifarvaserio uosto link, ramioje jū- 
roje kasdamas putojantį, greitai užsilyginantį pėdsaką. Ne visos žuv- 
edros nuseka paskui jį. Tula imasi veiksmų: ji atmeta galvą su kaso- 
mis atgal, linkteli į priekį ir spjauna. Jos pusbrolis paraudonuoja iki 
šiandien ir rytojaus. Jis apsidairo, ar dar kas nors matė, kaip Tula 

spjovė į vežimėlį. Prie tilto kairės pusės turėklų stypso trejų metų 
vaikiukas su jūrininko kostiumu. Šilkinis kaspinas su auksiniu užra- 
šu juosia jo jūreivišką kepurę: „SMS Zeidlicas“. Kaspino galai trūk- 
čioja šiaurės rytų vėjyje. Ant jo kaklo kabo skardinis vaikiškas būg- 
nelis. Rankose atšerpetojusios medinės lazdelės. Jis nebūgnija, yra 
mėlynakis ir žiūri, kaip Tula antrusyk spjauna į tuščią vežimėlį. Dau- 
gybė vasarinių, drobinių batų, sandalų, pasivaikščiojimo lazdų ir 
skėčių nuo saulės artėja nuo tilto galo, kai Tula taikosi spjauti tre- 
čiusyk. 

Aš nežinau, ar kas nors dar, be manęs ir kolonijinių prekių 
pirklio sūnaus, matė, kaip mano pusseserė trissyk iš eilės spjovė į 
tuščią vaikišką vežimėlį, paskui liesa ir pikta lėtai nulapnojo kur- 
hauzo link. 


Miela pussesere, 
aš esu priverstas tave darsyk pastatyti ant mirguliuojančių Brezeno 
jūros tilto lentų: vieną kitų metų sekmadienį, tą patį mėnesį, taigi 
audrotą ir medūzų pilną rugpjūtį, kai vyrai, moterys ir vaikai su 
maudymosi krepšiais ir guminiais žvėrimis paliko dulkėtą Langfūro 
priemiestį, išvažiavo į Brezeną, kad dauguma išsitiestų nemokama- 
me ir mokamame pliaže, mažesnioji dalis pavaikščiotų jūros tiltu, 
vieną dieną, kai aštuonių Baltijos jūros miestų vėliavos ir keturios su 
svastikomis kaip skudurai kabojo ant stiebų, kai jūros audra telkėsi 
virš Okshefto, kai ugninės medūzos degino, o nedeginančios šviesiai 
melsvos medūzos žydėjo drungnoje jūroje, vieną taigi rugpjūčio die- 
ną pasimetė Ženi. 

Študienratas Brunys užsnūdo. Valteris Maternas iškėlė Ženi iš 
vežimėlio, ir Edis Amzelis nepastebėjo, kaip Ženi pasiklydo tarp 
sekmadieniškai apsitaisiusių žmonių. Audra virš Okshefto įsismar- 
kavo kaip reikia. Valteris Maternas negalėjo rasti Ženi. Edis Amze- 
lis negalėjo rasti. Ją radau aš, nes ieškojau savo pusseserės Tulos: aš 
visuomet ieškodavau Tavęs ir paprastai rasdavau Ženi Brunys. 

Tada, kai audra vakarų pusėje vis labiau pampo, aš radau jas 
abi, ir Tula laikė už antkaklio mūsų Harą, kurį man buvo leidęs pa- 
siimti tėvas. 

Ant vieno iš tiltelių, skersai ir išilgai einančių po jūros tiltu, vie- 
no aklino tiltelio gale, taigi akligatvyje, radau jas abi. Užstota sker- 
sinių ir atramų su balta suknele žalsvoje tvaskančioje šviesoje, pus- 
šešėlyje — virš jos: lengvų vasarinių batų brūkšėjimas; po ja — lai- 
žymas sriuobimas kliuksėjimas dūsavimas — dramblota sutrikusi 
apsiašarojusi: Ženi Brunys. Mat Tula ją gąsdino. Tula liepė mūsų 
Harui laižyti Ženi veidą. Ir Haras klausė Tulos. 

— Sakyk, šūdas, — liepė Tula, ir Ženi kartojo. 

— Sakyk: „Mano tėvas visąlaik pirsčioja“, — liepė Tula, ir Že- 
ni pripažino, kad študienratas kartais taip daro. 

— Sakyk: „Mano brolis visur viską vagia,“ — liepė Tula. 

Bet Ženi atsakė: 

— Aš juk neturiu brolio, tikrai. 

Tada Tula ilga ranka pagraibė po tilteliu ir ištraukė liulančią 
nedeginančią medūzą. Abiem rankom turėjo laikyti tą balkšvą stik- 
linį pudingą, kurio viduryje susiėjo mėlynai violetinės gyslelės ir 
mazgai. 

— Dabar tu ją valgysi, kol nieko neliks, — kalbėjo Tula. — Ji 
beskonė, nagi pradėk. 

Ženi tupėjo kaip nudiegta, ir Tula jai parodė, kaip valgomos 
medūzos. Ji sriūbtelėjo pora šaukštų burnon, perleido į drebučius 
panašią masę per dantis ir čirkštelėjo pro priekinių dantų tarpą 
kruopų srovelę pro pat kairįjį Ženi petį. Aukštai virš jūros tilto sau- 
lę jau rijo audros frontas. 

— Matei, kaip reikia. Dabar pati daryk. 

Ženi veidas verksmingai persikreipė. Tula pagrasino: 

— Ar nori, kad aš šunį?.. 

Kol Tula dar neužpjudė ant Ženi mūsų Haro — jis tikrai jai ne- 
būtų nieko blogo padaręs — aš švilptelėjau Harui, kad ateitų pas 
mane. Jis pakluso ne iškart, bet atsuko galvą su antkakliu mano pu- 
sėn. Jis buvo mano. Viršuj, tiesa, dar toli, trenkė perkūnas. Tula, bu- 
vusi visai čia pat, šveitė medūzos likučius man ant marškinių, prasi- 
brovė pro šalį ir nulėkė. Haras norėjo bėgti paskui ją. Aš turėjau du- 
syk riktelėti: „Čionai!“ Kaire laikiau šunį, dešine paėmiau už rankos 
Ženi ir nuvedžiau priešaudrio jūros tiltu, kur študienratas Brunys ir 

jo mokiniai ieškojo tarp sunerimusių žmonių Ženi, šaukė „Ženi!“ ir 
bijojo blogiausio. 

Dar prieš pirmą vėjo šuorą kurorto valdyba nuleido aštuonias 
skirtingas ir keturias vienodas vėliavas. Tėtušis Brunys laikė vežimė- 
lio rankeną: vežimėlis drebėjo. Iš viršaus paptelėjo pirmi lašai. Valte- 
ris Maternas įkėlė į vežimėlį Ženi: drebėjimas nesiliovė. Kai mes jau 
buvom sausoj vietoj ir študienratas Brunys padavė man drebančiais 
pirštais tris salyklinius saldainius, vežimėlis vis tebedrebėjo. Audra, 
keliaujantis teatras, negailėdama efektų greitai traukė toliau. 


Mano pusseserė Tula | 
ant to paties jūros tilto kartą klykė kaip skerdžiama. Tada mes jau 
mokėjom parašyti savo vardus. Ženi jau niekas nebevežiojo vežimė- 
liu, ji pati, tapu tapu, kaip ir mes, ėjo į Pestalocio mokyklą. Laiku at- 
ėjo atostogos su papigintais važiavimo bilietais mokiniams, maudy- 
nių oru ir vis atsinaujinančiu Brezeno jūros tiltu. Nuo dvylikos vėlia- 
vų stiebų plėšėsi, kai būdavo vėjas, šešios respublikos ir šešios 
vėliavos su svastikom, jos dabar priklausė nebe kurorto valdybai, o 
Brezeno ortsgrupei. Ir prieš pasibaigiant atostogoms, prieš pat pu- 
siaudienį, prigėrė Konradas Pokryfkė. 

Tavo brolis, garbanius. Be garso juokęsis, dainavęs su visais, 
viską supratęs. Niekada nebesikalbėsit rankomis: alkūnė, kakta, 
apatinis vokas, prie dešinės ausies sukryžiuoti pirštai, du pirštai, 
skruostas prie skruosto: Tula ir Konradas. Tiktai vienas pirščiukas 
atlaužtas į šalį. nes po bangolaužiu... 

Dėl visko kalta žiema. Nuo jos ledų, atodrėkių, lyčių ir vasario 
audrų jūros tiltas smarkiai nukentėjo. Kurorto valdyba, tiesa, daug- 
maž aplopė tiltą; baltai nudažytas ir su naujais vėliavų stiebais jis at- 
rodė visai atostogiškai — tačiau dalis senų polių, kuriuos ledujai ir 
sunkios lytys buvo giliai po vandeniu nulaužusios, dar klastingai 
stirksojo ir pražudė mažąjį Tulos broliuką. 

Nors tais metais maudytis prie bangolaužio buvo uždrausta, 
daugelis vaikų grįždami iš pliažo traukdavo prie bangolaužio ir šoki- 
nedavo nuo jo kaip nuo bokšto. Zygismundas ir Aleksandras Po- 
kryfkės savo brolio neatsivedė; jis atpūškavo paskui juos šuniškai. 

mataškuodamas rankomis ir kojomis, žodžiu, atplaukė, nors ir ne 
pagal taisykles. Visi trys gal kokia penkiasdešimtsyk nušoko nuo 
bangolaužio ir penkiasdešimtsyk iškilo. Paskui jie šoko dar septy- 
niolikasyk ir iškilo tiktai šešiolikasyk visi trys. Niekas būtų taip greit 
nepastebėjęs, kad Konradas neiškilo, jeigu mūsų Haras nebūtų 
ėmęs kaip pamišęs plėšytis. Ant tilto jis suskaičiavo išnirusius Po- 
krytkes, paskui atbėgo ant bangolaužio, ėmė duotis pirmyn ir atgal, 
dvejodamas skalyti tai vienur, tai kitur, pagaliau sustojo ir ėmė 
kaukti, užvertęs į dangų galvą. 

Kaip tik atplaukė kurortinis garlaivis „Gulbė“; tačiau visi žmo- 
nės grūdosi dešinėje tilto pusėje. Vien tiktai ledų pardavėjas, nieka- 
da nieko nesupratęs, toliau skelbė ką turi: 
niniai... 

Vien tiktai batus nusimovė Valteris Maternas ir šoko žemyn 
galva nuo jūros tilto turėklų. Kaip tik toj vietoj, kurią mūsų Haras 
parodė pirma kaukdamas, paskui kasdamas abiem priekinėm lete- 
nom lentas. Edis Amzelis laikė savo draugo batus. Tas iškilo į viršų 
ir vėl pasinėrė. Laimė, Ženi to nematė: študienratas su ja sėdėjo po 
kurorto sodo medžiais. Tiktai kai Zygismundas Pokryfkė ir dar vie- 
nas vyras, nepriklausęs gelbėtojų komandai, pasikeisdami padėjo 
Maternui, pagaliau pavyko ištraukti Konradą, kurio galva buvo 
įstrigusi tarp dviejų prie pat dugno nulūžusių polių. 

Vos tiktai jį paguldė ant tilto lentų, tuojau atskubėjo gelbėjimo 
komanda su deguonies aparatu. Garlaivis „Gulbė“ antrusyk sutūta- 
vo ir nuplaukė savo kurortiniu kursu. Niekas neišjungė ledų parda- 
vėjo: „Vaniliniai, citrininiai, krunių...“ Konrado galva buvo pamėly- 
nijusi. Jo rankos ir kojos buvo geltonos kaip ir visų prigėrusiųjų. De- 
šinės ausies spenelis buvo įplyšęs tarp polių: iš jo ant lentų lašėjo 
šviesiai raudonas kraujas. Akys nenorėjo užsimerkti. Garbiniuoti 
plaukai po vandeniu buvo likę garbiniuoti. Aplink Konradą, kuris 
prigėręs atrodė mažesnis negu gyvas, plėtėsi vandens klanas. Ban- 
dant gaivinti — jam kaip pridera buvo uždėtas deguonies apara- 
tas — aš laikiau Tulai užspaudęs burną. Kai nuėmė aparatą, ji įkan- 
do man į ranką ir ilgai klykė nustelbdama ledų pardavėją, užvertusi 

galvą į dangų, nes nebegalėjo su Konradu valandų valandas be gar- 
so kalbėtis pirštais, skruostas prie skruosto, liesdama kaktą ir rody- 
dama meilės ženklus: pasislėpus pašiūrėje, vėsoje po jūros tiltu, 
slapta policijos apkasuose, arba visai atvirai ir vis dėlto slapta namie 
judrioje Elzės gatvėje. 


Miela Tula, 

Tavo klyksmas, matyt, buvo labai ilgas: ir šiandien jis skamba mano 
ausyse išlaikydamas dangų siekiantį toną. 

Mūsų Haro nei kitais, nei dar kitais metais negalėjai atvilioti 
ant bangolaužio. Jis būdavo su Tula, kuri taip pat vengė jūros tilto. 
Jų vienmintiškumas turi priešistorę. 

Tų pačių metų vasarą, tačiau prieš pat kurčnebyliui Konradui 
Pokryfkei prigeriant per maudynę, mūsų Haras buvo iškviestas ap- 
vaisinimui. Policija žinojo jo genealoginį medį ir du, tris kartus per 
metus atsiųsdavo laišką, pasirašytą policijos leitenanto, pavarde 
Mirchau. Mano tėvas niekada neatsakydavo „ne“ į tą palyginti įsak- 
miai parašytą laišką; pirma, nenorėjo, juolab kad buvo tiktai stalių 
dirbtuvės savininkas, pyktis su policija; antra, apvaisindamas toks 
šuo kaip Haras visuomet duodavo tam tikrą pelną; trečia, mano tė- 
vas didžiavosi savo aviganiu: kai abudu eidavo vaisinti už pinigus, 
kiekvienam atrodydavo, jog policija kvietė tam reikalui ne Harą, o 
mano tėvą. 

Man tada pirmusyk buvo leista eiti sykiu: neapšviestam, bet kai 
ką numanančiam. Mano tėvas, kad ir karšta, su kostiumu, kurį apsi- 
vilkdavo tiktai per stalių cecho susirinkimus. Tamsiai pilka liemenė 
buvo solidžiai apgulusi jo pilvą. Po veliūrine skrybėle burnoj turėjo 
šviesiai rudą cigarą po penkiasdešimt pfenigų. Vos tiktai Haras bu- 
vo atrištas nuo būdos ir nukenksmintas antsnukio — nes ėjo į poli- 
ciją, — tuojau ėmė tempti ir parodė savo seną trūkumą — nemokė- 
jimą vaikščioti su pavadėliu: tad mes anksčiau, negu derėjo, atsidū- 
rėm Hochštryse, sprendžiant pagal menkai nudegusį cigarą. 

Hochštrysas buvo gatvė, atsišakojanti nuo pagrindinės Langfū- 
ro gatvės į pietus. Kairėje — dviejų butų namai, kuriuose gyveno 
policijos karininkai su savo šeimomis; dešinėje — niūrios raudonų 

plytų kareivinės, statytos Makenzeno husarams, dabar policijos pa- 
talpos. Prie Pelonkeno kelio, beveik nenaudojamo, be sargybinės, 
tiktai su šlagbaumu ir būdele, tėvas parodė, nenusiimdamas skrybė- 
lės, policijos leitenanto Mirchau laišką. 

Nors tėvas žinojo kelią, vienas vachmistras palydėjo mus per 
žvyruotus kareivinių kiemus, kuriuose šviesiai pilkom uniformom 
aprengti policininkai buvo muštruojami arba pusračiu stovėjo ap- 
link savo viršininkus. Visi rekrūtai pagal statutą laikė rankas lais- 
vai už nugaros ir atrodė lyg klausytųsi paskaitos. Vėjas pro polici- 
jos garažų ir sporto salės tarpą nešė smailius keliaujančius dulkių 
sūkurius. Palei, rodės, niekada nesibaigsiančius raitosios policijos 
tvartus policijos rekrūtai veikė kliūčių ruožą: skubėjo per sienas ir 
vandens griovius, rąstus ir vielų tvoras. Visus kareivinių kiemus 
vienodais tarpais rėmino jaunos, maždaug vaiko rankos storumo 
liepos, prilaikomos kuolų. Paskui mūsų Harą reikėjo paimti trum- 
piau. Mažame keturkampyje — po kairei ir dešinei belangiai san- 
dėliai, priešais žema pašiūrė — aviganiai šunys, gal kokie devyni, 
buvo verčiami eiti prie kojos, stovėti priekyje, atnešti, loti, lygiai 
kaip rekrūtai ropštis per sienas ir pagaliau, po sudėtingo sekimo 
žemai nuleidus nosį, pulti policininką, kuris, aprengtas kaip nieka- 
dėjas ir saugomas storų drabužių, imitavo klasikinį pabėgimą. Ge- 
pelenų spalvos su baltom dėmėm, blyškiai geltoni su juoda nugara 
arba tamsiai apsiniaukę su šviesiai rudu pavilniu. Aikštė aidėjo 
nuo komandų ir įsakyto šunų lojimo. 

Policijos šunyno raštinėje turėjom palaukti. Leitenanto Mir- 
chau sklastymas kairėje pusėje buvo labai tiesus. Harą išvedė. Leite- 
nantas Mirchau su mano tėvu persimetė keliais žodžiais, kaip stalių 
dirbtuvės savininkas su policijos leitenantu, trumpam likę vienoje 
patalpoje. Paskui Mirchau nuleido galvą. Prie darbo — galimas 
daiktas, skaitė raportus — palinko jo sklastymas. Būtum galėjęs 
matyti mokomus policijos šunis, jeigu du trečdaliai langų nebūtų 
buvę uždažyti. Ant baltintos sienos, priešais langus, kabojo keli tuzi- 
nai juodai aprėmintų nuotraukų. Visos jos buvo vienodo formato, 
kabojo dviem piramidiškomis grupėmis — apačioje šešios nuotrau- 

kos, paskui keturios, viršuje dvi — supo didesnio formato nuotrau- 
ką, aprėmintą plačiau, tačiau taip pat juodai. Visose dvidešimt ketu- 
riose piramidiškai išdėstytose nuotraukose buvo matyti šunys, veda- 
mi policininkų. Didžioji iškilmingai apsupta fotografija rodė seną 
žmogų Su smailiu šalmu. Jis pavargusiomis akimis žvelgė iš po sun- 
kių vokų. Aš pernelyg garsiai pasiteiravau to žmogaus pavardės. 
Leitenantas Mirchau atsakė, nepakeldamas galvos ir sklastymo, jog 
tai reicho prezidentas, o rašalu pasirašyta jo paties. Po šunų ir poli- 
cininkų nuotraukomis taip pat buvo rašalo paliktų žymių: tikriausiai 
parašyti šunų vardai, jų genealogijos nuorodos, policininkų pavar- 
dės ir tarnybiniai laipsniai, nes tai aiškiai būta policijos šunų, taip 
pat nurodyti šunų ir juos vedžiojusių policininkų per tarnybos metus 
atlikti Žygiai, pavardės įsilaužėlių, kontrabandininkų ir žudikų, ku- 
riuos padėjo sulaikyti vienas ar kitas šuo. 

Už rašomojo stalo ir leitenanto Mirchau nugaros kabojo, taip 
pat simetriškai išdėstyti, šeši iš mano vietos neįskaitomi, įstiklinti ir 
aprėminti popieriai. Sprendžiant pagal šriftą, skirtingą jo dydį, tai 
galėjo būti diplomai su gotišku šriftu ir auksiniais apvadais; papras- 
tais ir iškiliais antspaudais. Galimas daiktas, policijoje tarnavę šunys 
ir Langfūro—Hochštryso šunų mokykloje išdresiruotieji, dalyvau- 
dami policijos šunų varžybose — o gal sakoma varžybose policijos 
šunims? — buvo iškovoję pirmą, antrą ar trečią vietas. Ant rašomo- 
jo stalo, į dešinę nuo lėtai darbą sekančio sklastymo, stovėjo įsitem- 
pęs tokio dydžio aviganis šuo iš bronzos, o gal tik iš gipso, stovėjo 
karviškai — tai būtų iš pirmo žvilgsnio pasakęs kiekvienas šunų ži- 
novas — ir pernelyg staigiai nuleidęs žemyn strėnas. 

Nepaisant tiek daug kinologijos, Langfūro-Hochštryso polici- 
jos šunų mokyklos raštinėje nė kiek neatsidavė šunimis, greičiau 
kalkėmis — mat raštinė buvo ką tik išbaltinta — ir sausai ir aštriai 
šešiomis ar septyniomis kambarinėmis liepomis, stovinčiomis ant 
abiejų palangių: mano tėvas net kelissyk nusičiaudėjo, ir aš dėl to 
susigėdau. 

Po gero pusvalandžio buvo atvestas Haras. Pasižiūrėjęs į jį, nie- 
ko nebūtum galėjęs pasakyti. Mano tėvas gavo dvidešimt penkis gul- 
denus už apvaisinimą ir šviesiai mėlyną liudijimą, kuriame buvo su- 

rašytos vaisinimo aplinkybės, tai yra greitas šuns noras kergtis, bei 
dviejų veislės knygos įrašų numeriai. Leitenantas Mirchau nusispjo- 
vė į baltai emaliuotą spjaudyklę, stovėjusią prie kairės užpakalinės 
jo rašomojo stalo kojos, kad aš ją po šiai dienai prisiminčiau, tada 
glebiai atsilošė krėsle ir pasakė, kad jie informuosią, ar pavyko. Li- 
kusius pinigus už apvaisinimą, jeigu būsią pasiekta geidaujamo 
efekto, liepsiąs, kaip įprasta, atsiųsti paštu. 

Haras vėl buvo su antsnukiu, mano tėvas įsidėjo piniginėn apvai- 
sinimo liudijimą ir penkias po penkis guldenus monetas, mes buvom 
jau prie durų, kai Mirchau darsyk pakėlė galvą nuo savo raportų: 

— Jūs turite labiau suimti į nagą šunį. Su pavadėliu visai ne- 
moka eiti. Genealogijos medis aiškiai sako, kad gyvulys prieš tris 
„kartas atgabentas iš Lietuvos. Staiga, ryt poryt, gali pasireikšti mu- 
tacija. Visko yra buvę. Be to, augintojas Maternas turėjo stebėti ir 
patvirtinti Noiteicho draugijos pažymėjimu, kad kalę Zentą iš Lui- 
zos malūno apvaisino šuo Plutonas iš Tygės. — Jis šovė pirštu į 
mane: — Ir nepatikėkite per dažnai šuns vaikams. Jis jau turi su- 
laukėjimo požymių. Mums vis tiek, bet jūs paskui turėsit nemalo- 
numų. 


Ne Tave, 
mane turėjo galvoje leitenanto pirštas. Tuo tarpu Tu vedei Harą iš 
teisingo kelio. 

Tula, liesa kaulėta. Pralendanti pro bet kokį tvoros tarpą. Ka- 
muolys po laiptais; kamuolys čiuožiantis laiptų turėklais žemyn. 

Tulos veidas, didžiulės, dažnai uždžiūvusios nosiaskylės ja- 
me — ji kalbėjo per nosį — viskas, ir viena greta kitos įsodintos 
akys, buvo vienodai svatbu. 

Tulos pramušti, nubruožti, gyjantys, vėl pramušti keliai. 

Tulos kaulų klijų kvapas, lėlės iš stalių klijų ir perukai iš drož- 
lių, kurių vienas gizelis jai specialiai turėdavo nuobliuoti nuo ilgos 
lentos. 

Tula galėjo su mūsų Haru daryti ką norėjo; ir ji darydavo su 
Haru, kas jai ateidavo į galvą. Mūsų šuo ir jos kurčnebylys brolis il- 
ga laiką buvo jos tikroji palyda, tuo tarpu aš, karštai troškęs jai pri- 

klausyti, visąlaik tiktai sekiojau jiems iš paskos ir turėdavau iš toliau 
uosti Tulos kaulų klijų kvapą, kai pasivydavau ją prie Štrysbado, prie 
Akcinės tvenkinio, Frebelio pievoje, „Amados“ margarino fabriko 
kokoso sandėlyje ar policijos šaudyklos apkasuose; mat kai Tula 1l- 
giau pasimeilindavo mano tėvui — ji tai mokėjo — tas leisdavo ves- 
tis Harą. Į Olivos mišką ir laistomus laukus, po Naujamiesčio me- 
dienos sandėlius ir ant Brezeno jūros tilto vedžiojosi Tula mūsų Ha- 
rą, kol maudydamasis nuskendo kurčnebylys Konradas. 


Tula klykė penkias valandas, 
paskui apsimetė kurčnebyle. Tas dvi dienas, kol Konradas atsigulė 
po žeme bendrose kapinėse greta Hindenburgo alėjos, ji gulėjo ne- 
judėdama lovoje, šalia lovos, po lova, norėjo išvis išnykti ir ketvirtą 
dieną po Konrado mirties persikėlė prie medienos ir faneros sandė- 
lio sienos į šuns būdą, kuri apskritai buvo skirta tiktai Harui. 

Bet pasirodė, kad būdoje vietos užtenka abiem. Jie gulėjo gre- 
ta. Arba Tula gulėjo būdoje, o Haras gulėjo skersas priešais būdos 
landą. Tai trukdavo neilgai, paskui abu vėl gulėdavo, šonas prie šo- 
no, būdoje. Tiktai trumpam aploti ir paurgzti ant tiekėjo, atvežusio 
durų vyrių ar diskų pjūklui, išlįsdavo Haras iš būdos; ir kai Harui 
reikėdavo pakelti užpakalinę koją, išspausti dešrą, paėsti ar palakti 
iš dubens, Haras trumpam palikdavo Tulą ir paskui skubiai, atbu- 
las — nes apsigręžti ankštoje būdoje dabar buvo sunku — įsispraus- 
davo į šiltą skylę. Jis iškardavo savo viena ant kitos uždėtas letenas, 
jinai savo plonas virvele surištas kasas per būdos skylę. Į ruberoidinį 
būdos stogą arba šviesdavo saulė, arba jie girdėdavo, kaip į jį beldžia 
lietus; arba jie negirdėdavo lietaus, galbūt girdėdavo frezą, leistuvą, 
dusliai kaukiančią obliavimo mašiną ir susijaudinusį diskinį pjūklą, 
kuris nesiliaudavo ėjęs savo aukštu ir stačiu keliu, kai lauke pliaup- 
davo lietus ir dirbtuvės kieme telždavo tas pačias balas. 

Jie gulėjo ant pjuvenų. Pirmą dieną buvo priėję mano tėvas ir 
mechanikas Drėzenas, su kuriuo mano tėvas po darbo tujindavosi. 
Su medinėm klumpėm Augustas Pokryfkė. Erna Pokryfkė atėjo su 
šliurėm. Mano motina neatėjo. Visi sakė: 

— Nagi lįsk lauk, stokis ir liaukis. 

Bet Tula nelindo lauk, nesistojo ir nesiliovė. Kas norėdavo įeiti 
į šuns karalystę aplink būdą, tos minties atsisakydavo po pirmo 
žingsnio; mat iš būdos, Harui net nenuėmus nuo viena kitos letenų, 
atsklisdavo garsus reikšmingas urzgimas. Buvę Košneiderijos gyven- 
tojai, seni langfūriečiai, dviejų su puse kambario butų nuomotojai 
keitėsi iš aukšto į aukštą nuomonėmis: 

— Pamatysi, ateis, kai nusibos ir kai supras, kad tuo Konrado 
neprikelsi. 


Bet Tula nesuprato, 
nelindo lauk ir pirmos buvimo šuns būdoje dienos vakare jai nenusi- 
bodo. Jie dviese gulėjo ant pjuvenų, kurios buvo kasdien keičiamos. 
Tatai metų metus darė Augustas Pokryfkė; ir Haras pripažino pjuve- 
nų keitimo naudą. Tad vienintelis tėtušis Pokrytkė iš tų, kuriems rū- 
pėjo Tula, galėjo prisiartinti prie būdos su krepšiu sausų pjuvenų. Be 
to, po pažastim jis turėjo semtuvą ir šluotą. Kai tiktai Augustas Po- 
kryfkė atitapsėjo taip apsikrovęs, Haras tuojau neraginamas paliko 
būdą, truputį, paskui smarkiau timptelėjo Tulos suknelę, kol jinai išsi- 
bruko dienos švieson ir atsitūpė šalia būdos. Tupėdama, tačiau visai 
nieko nematydama, taip užverstom akim, kad tiktai baltymai blykčio- 
jo, taigi tuščiom spangėm ji nuleido vandenį. Be užsispyrimo, greičiau 
abejingai, palaukė, kol Augustas Pokryfkė pakeis pjuvenas ir išspaus 
iš savęs tuos žodžius, kurie jam atėjo į galvą kaip tėvui: 

— Naliaukis gi tu. Tuoj reikės į mokyklą, nors dar ir atostogos. 
Ką tu manai? Manai gal, kad mes nemylėjom to vaiko? Nebūk gi 
kaip trenkta. Dar išveš ir įkiš į durnių namus, kur lupa iš pat ryto. 
Visi tave dokla laikys. Na einam namo. Tuoj sutems. Mama blynų iš- 
keps. Einam, nes išveš. 


Pirma Tulos diena šuns būdoj baigėsi taip: 
ji liko būdoj. Augustas paleido nuo grandinės Harą. Jis užrakino 
skirtingais raktais medienos pašiūrę, faneros plokščių pašiūrę, maši- 
nų skyrių ir kontorą, kur buvo sudėti kampai ir vyriai, diskiniai pjūk- 
lai ir kaulų klijų plytelės, išėjo iš dirbtuvės kiemo, užrakino kiemo 
vartus; ir vos tiktai baigė, ėmė staigiai temti. Taip sutemo, kad aš, at- 

sistojęs tarp mūsų virtuvės lango užuolaidų, nebegalėjau atskirti 
šuns būdos ruberoido nuo paprastai šviesesnės priekinės pašiūrės 
sienos. 


Antrą buvimo šuns būdoj dieną, 
antradienį, Harui jau nebereikėjo traukti Tulos, kai Augustas Pokryt- 
kė atėjo pakeisti pjuvenų. Tula ėmė priimti maistą, tai yra ėmė ėsti su 
Haru iš vieno dubens, kai Haras atnešė jai į būdą gabalą be kaulo ne- 
žymėtos mėsos ir sužadino apetitą, pastūmęs jį šaltu snukiu. 

Ta nežymėta mėsa išties buvo nebloga. Paprastai glebi jautiena, 
ją visuomet virdavo mūsų virtuvėj tame pačiame puode — rudai ema- 
liuotame — didesniais kiekiais. Visi mes, Tula ir jos broliai, taip pat 
aš, jau buvom imdami rankomis ragavę tos mėsos be duonos. Šalta ir 
sunki ji būdavo skaniausia. Mes susipjaustydavom ją kišeniniu peiliu 
kubeliais. Ji būdavo verdama dusyk per savaitę, standi, pilkai ruda, su 
blyškiai mėlynomis gyslelėmis, sausgyslėmis ir vandens pripampusiais 
taukų ruožais. Skonis salsvas lyg muilo draudžiamas. Nurijus tuos 
marmurinius mėsos kubelius — kartais mes jų turėdavom pilnas kiše- 
nes — mūsų gomuriai dar ilgai būdavo nejautrūs ir lajuoti. Ir kalbė- 
davom ne taip, pavalgę tų mėsos kubelių: gomuriškiau kitoniškai ke- 
turkojiškai: mes lodavom viens ant kito. Šį patiekalą vertinom labiau 
už daugelį valgių, patiekiamų ant šeimyninio stalo. Mes vadinom jį: 
šunų mėsa. Kai nebūdavo jautienos, tai pirkdavo arklieną arba iš rei- 
kalo papjautų avių mėsą. Mano motina įmesdavo saują rupios drus- 
kos į emaliuotą puodą, sudėdavo į verdantį pasūdytą vandenį sluoks- 
niais pėdos ilgio mėsos gabalus, duodavo trumpai pavirti, užberdavo 
mairūno, nes mairūnas, sako, gerai šunų uoslei, prisukdavo dujas, už- 
dengdavo puodą dangčiu ir valandą prie jo nesiliesdavo; mat tiek lai- 
ko reikėdavo jautienai-arklienai-avienai, kad virstų ta šunų mėsa, ku- 
rią valgydavo Haras ir mes, kuri mums visiems, išvirta su mairūnu, pa- 
dėdavo geriau skirti kvapus. Tai buvo košnevijiečių receptas. Tarp 
Osterviko ir Šlangentino buvo sakoma: mairūnas palaiko grožį. Mai- 
rūnas prailgina pinigą. Nuo kipšo ir pragaro berk mairūną ant slenks- 
čio. Garsūs savo mairūno užaštrinta uosle buvo žemi ilgaplaukiai koš- 

Retsykiais, kai turguje nebūdavo nežymėtos mėsos, į puodą ei- 
davo vidaus organai: riebalų gumbais apaugusios jaučių širdys, šla- 
pimu trenkiantys, nes neplauti, kiaulių vidaus organai, taip pat maži 
avių inkstai, kuriuos mano mama turėdavo išimti iš nykščio storumo 
riebalų luobo, pamušto traškančia pergamentine oda: inkstai eidavo 
į šuns puodą; avių inkstų lajus būdavo ištirpinamas ketinėje keptu- 
vėje Ir naudojamas kepimui, nes avių inkstų lajus saugo nuo baisios 
tuberkuliozės. Kartais virdavo ir gabalas nuo purpuro į violetinę 
spalvą pereinančios blužnies ar luitas gyslotų jautienos kepenų. 
Plaučius reikėjo virti ilgiau ir didesniam puode, o paskui iš jų mažai 
kas likdavo, todėl jie, galima sakyti, nepakliūdavo į emaliuotą puo- 
dą, nebent kai kuriais vasaros mėnesiais, kai labai trūkdavo mėsos, 
Kašubijoje ir Košneiderijoje įsisiautėjus galvijų marui. Virtų vidurių 
mes nevalgydavome. Tiktai Tula slapta, bet mūsų akyse, mums žiū- 
rint užimdavo gerkles, ilgais godžiais gurkšniais gerdavo rudai pilką 
viralą, kuriame kruopomis plaukiojo ištekėjusios inkstų išskyros ir, 
susijungusios su juosvu mairūnu, sudarė nedideles saleles. 


Ketvirtą buvimo šuns būdoje dieną 
Tulai davė ramybę, nes į mokyklą dar nereikėjo eiti, be to, taip pata- 
rė kaimynai ir gydytojas, po nelaimingų atsitikimų ateidavęs į mūsų 
dirbtuvę, — aš jai atnešiau, labai anksti — kai net nebuvo mechani- 
ko, kuris visada ateidavo pirmas, — dubenį širdžių-inkstų-blužnių ir 
kepenų viralo. Viralas buvo šaltas, nes Tula jį tokį labiausiai mėgo 
gerti. Sluoksnis, susimaišę jautienos taukai ir avienos lajus, dengė 
dubenį lyg koks ledas. Tiktai palei kraštus drumstas skystis švapsėjo 
ir liejosi gumulais ant lajaus sluoksnio. Aš su pižama ėjau atsargiai 
dėliodamas kojas. Kiemo raktą buvau nusikabinęs nuo didžiosios 
raktų lentos, nė neskimbtelėjęs kitais raktais. Ant lėkšto medinės 
pašiūrės stogo ėmė reikštis žvirbliai. Būdoje nė krust. Tačiau ant ru- 
beroido, jau paistrižai apšviesto saulės, kelios margos musės. Iki pat 
iškapstyto pusračio, pylimu ir pėdos gylio grioveliu žymėjusio šuns 
grandinės ilgį, išdrįsau prisiartinti. Būdoje ramu, tamsu ir nė vienos 
margos musės. Paskui tamsoje pabudo: Tulos plaukai, sumišę su 
pjuvenomis. Haras laikė galvą ant letenų. Nasrai sučiaupti. Ausys 

beveik nejuda, bet juda. Aš kelissyk pašaukiau, bet užsikirtau, nes 
miegas dar gniaužė gerklę, ir garsiau surikau: „Tula!“, paskui pasi- 
sakiau, kas esąs: „Čia Haris, jis tau kai ko atnešė“. Aš viliojau ją vi- 
ralu, bandžiau čepsėti, tyliai ir šnypščiodamas švilpiau, tarsi būčiau 
norėjęs prie pusračio krašto atsivilioti ne Tulą, o Harą. 

Ir kad tiktai musės, paistriži saulės spinduliai ir žvirbliai rodė 
truputį gyvasties ar davė suprasti esą gyvi, kas be ko, ir šuns ausys — 
sykį Haras ilgai nusižiovavo, bet vėl užmerkė akis, — aš pastačiau 
dubenį prie pusračio krašto, tiksliau tariant, į tą griovelį, kurį buvo 
iškasusios priekinės šuns letenos, padėjau dubenį ir nuėjau neatsi- 
gręždamas namo: nugara į žvirblius, margas muses, besiropščiančią 
saulę ir būdą. 

Mechanikas kaip tik stūmė savo dviratį per koridorių. Jis pa- 
klausė, bet aš neatsakiau. Mūsų bute viskas dar buvo uždangstyta. 
Mano tėvas miegojo ramiai ir pasitikėjo žadintuvu. Aš prisistūmiau 
prie virtuvės lango kėdutę, nutvėriau sausą kriaukšlį duonos, puodą 
su Slyviene, atitraukiau į šalis užuolaidas, įkišau duoną į uogienę, 
ėmiau graužti ir kramtyti: tada Tula išsiropštė iš būdos. Ir visai išlin- 
dusi į lauką Tula liko ant visų keturių, nerangiai pasipurtė, nusikra- 
tė pjuvenas, pamažu ir svyrinėdama nuropojo prie šuns grandinės 
nužymėto pusračio, priėjo, prieš pat pašiūrės su fanera duris, grio- 
velį ir pylimą, pasisuko liemeniu, vėl nusipurtė pjuvenas — jos švie- 
siai melsva suknelė ėmė darytis vis labiau mėlynai ir baltai languo- 
ta, — nusižiovavo kiemo pusėn — tenai šešėlyje, tiktai įstrižai krin- 
tančios saulės apšviesta kepure, - šalia savo dviračio stovėjo 
mechanikas, sukosi cigaretę ir žiūrėjo šuns būdos pusėn: tuo tarpu 
aš su duonos kriaukšle ir slyviene iš viršaus žiūrėjau į Tulą, ne į būdą, 
o tik įją, į ją Ir jos nugarą. Ir Tula tingiai miegūstais judesiais ėmė ei- 
ti palei pusratį, nukorusi galvą ir susivėlusius plaukus, ir sustojo tik- 
tai, vis dar nuleidusi galvą, prie rudai emaliuoto fajansinio dubens, 
kurio turinį dengė vientisas lajaus sluoksnis. 

Kolei aš viršuje nekramčiau, kol mechanikas, kurio kepurė vis 
labiau ir labiau augo saulėje, abiem rankom užsidegė savo į piltuvė- 
lį panašią suktinę — žiebtuvėlis trissyk atsakė — Tula laikė veidą at- 
gręžusi į smėlį, paskui lėtai ir vėl liemeniu pasisuko, nepakeldama 

galvos 1r plaukų su pjuvenom. Kai jos veidas atsidūrė virš dubens ir 
būtų jame atsispindėjęs, jeigu lajaus sluoksnis būtų buvęs apskritas 
veidrodėlis, ji vėl liovėsi judėjusi. Ir aš, viršuje, vis dar nekramčiau. 
Tulos svoris vos pastebimai persikėlė nuo abiejų rankų ant kairės 
rankos, ir kairysis plokščias ant žemės gulintis delnas, žiūrint pro 
virtuvės langą, išnyko po jos kūnu. Ir tada ji jau, man nepastebėjus 
laisvos rankos judesio, siekė dešine dubens, o aš įmerkiau savo duo- 
nos kriaukšlę į uogienę. 

Mechanikas ramiai rūkė ir leido dūmus, iki jį pasiekė, saulė, 
pro pračiauptą su prilipusia prie apatinės lūpos cigarete burną. Tu- 
los įtemptas kairysis petys išlygino mėlynai ir baltai languotos suk- 
nelės medžiagą. Haras, pasidėjęs galvą ant letenų, nevienodai lėtai 
pramerkė vokus ir pasižiūrėjo Tulos pusėn: ji ištiesė mažąjį dešinės 
rankos pirštą; jis lėtai ir vieną po kito užmerkė abu vokus. Dabar, 
kadangi saulė parodė abi šuns ausis, būdoje jau buvo sušvintančių ir 
užgęstančių musių. 

Kolei saulė ropštėsi į viršų ir kaimynystėje giedojo gaidys — te- 
nai buvo gaidžių — Tula nuleido ištiestą mažąjį dešinės rankos pirš- 
tą statmenai į lajaus sluoksnio vidurį ir ėmė atsargiai ir atkakliai la- 
juje gręžti skylę. Aš padėjau į šalį duonos kriaukšlę. Mechanikas pa- 
keitė atraminę koją ir atitraukė veidą iš saulės. Aš norėjau pamatyti, 
kaip Tulos mažasis pirštas pragręš lajų, pasiners į viralą ir sulaužys 
lajų į daugelį dalių; bet aš nepamačiau, kaip Tulos mažasis pirštas 
pasinėrė į viralą ir lajaus sluoksnis suskilo į keletą lyčių, jį, šviesų ir 
apskritą, Tula mažuoju pirštu iškėlė iš dubens. Ji iškėlė alaus padėk- 
liuko dydžio skritulį virš peties, plaukų ir pjuvenų į septintos valan- 
dos ryto dangų, parodė savo surauktą veidą ir paleido skritulį iš rie- 
šo į kiemą, mašinisto pusėn: smėlyje jis amžinai sutrūko, pasirideno 
suskeldėjęs per smėlį; o kelios lajaus skeveldros, virtusios lajinėmis 
smėlio gniūžtėmis, išaugo sniego gniūžčių maniera ir atriedėjo iki 
rūkančio mašinisto ir jo dviračio su nauju skambučiu. 

Kai dabar mano žvilgsnis grįžta nuo numesto lajaus skritulio 
prie Tulos, ji tupi kaulėta ir tiesi, bet vis dar vėsi, saulėje. Kairės 
įtemptos rankos pirštus penkissyk išskečia į šalis, suglaudžia trimis 
sąnariais ir vėl palei tuos pačius sąnarius išskečia. Dešine ranka, 

plaštaka apačion, laiko dubens dugną ir lėtai artina savo burną ir 
dubens kraštą prie viens kito. Ji nelaka nešliurpsi nespringsta. To- 
lygiai ir neatsitraukdama išgeria blužnių-širdžių-inkstų-plaučių vi- 
ralą su jo į kruopas sušokusiomis subtilybėmis ir staigmenomis, su 
jusiu šlapimu. Tula išgeria iki galo: smakras iškelia dubenį, dubuo 
iškelia ranką, laikančią dubens dugną, iki pat paistrižos saulės. 
Kaklas apsinuogina ir vis ilgėja. Pakaušis su plaukais ir pjuvenomis 
nusileidžia ant sprando ir sustoja. Dvi akys, prie pat viena kitos, 
lieka užmerktos. Tulos liesas, gyslotas ir blyškus kaklas dirba tol, 
kol dubuo uždengia jos veidą ir jinai gali pakelti ranką nuo du- 
bens, atitraukti ją nuo jo dugno ir atsispindinčios saulės. Užvožtas 
dubuo dengia primerktas akis, uždžiūvusias nosiaskyles, burną, 
kuriai jau gana gerti. 

Man atrodo, jog aš su pižama prie mūsų virtuvės lango buvau 
laimingas. Slyvienė buvo atšipinusi mano dantis. Tėvų miegamaja- 
me žadintuvas nutraukė mano tėvo miegą. Apačioje mašinistas tu- 
rėjo vėl duoti sau ugnies. Haras pakėlė akių vokus. Tula leido nu- 
kristi nuo jos veido dubeniui. Jis šleptelėjo į smėlį. Bet nesutrūko. 
Tula lėtai atsirėmė abiem rankom. Kelios pjuvenos, galimas daiktas, 
išspjautos frezo, nuriedėjo nuo jos. Ji pasisuko liemeniu maždaug 
devyniasdešimčia laipsnių, paropojo tingiai sočiai lėtai pirma pajist- 
rižoje saulėje, nusinešė ją ant nugaros iki būdos landos, apsisuko 
prieš landą vietoje ir įlindo atbula, nukorusi galvą ir plaukus, su ky- 
lančia ir pjuvenas ir plaukus verčiančia mirguliuoti saule ant pečių į 
būdą pas Harą. 

Tada Haras vėl užmerkė akis. Sugrįžo margos musės. Mano at- 
šipę dantys. Jo juoda, virš antkaklio stati apykaklė, nepašviesėjanti 
nuo jokios šviesos, mano tėvo bruzdesys keliantis. Žvirbliai aplink 
tuščią dubenį. Medžiagos skiautė: mėlynais ir baltais langeliais. 
Plaukų sruogos mirgėjimas letenos musės ausys miegas ryto saulė: 
ruberoidas suminkštėjo ir ėmė kvepėti. 

Mechanikas Drėzenas stūmė dviratį prie pusiau įstiklintų maši- 
nų skyriaus durų. Eidamas lėtai kraipė galvą iš kairės į dešinę, iš de- 

šinės į kairę. Mašinų skyriuje diskinis pjūklas, juostinis pjūklas, fre- 
zas, leistuvas ir obliavimo mašina buvo dar šalti ir alkani. Rimtai 
krenkšėjo tualete mano tėvas. Aš atsistojau nuo kėdutės. 


Į penktos buvimo šuns būdoje dienos vakarą, 

penktadienį, stalių dirbtuvės savininkas bandė Tulą paveikti. Ciga- 
ras po penkiolika jo padoriame veide styrojo stačiu kampu, ir pil- 
vas — jis stovėjo šonu — neatrodė toks smailus. Išvaizdus vyriškis 
kalbėjo protingai. Gerumas kaip jaukas. Paskui ėmė kalbėti įsak- 
miau, pirma laiko davė nukristi šokčiojančio cigaro pelenams ir pa- 
rodė smailesnį pilvą. Buvo užsiminta apie bausmę. Kai jis peržengė 
pusratį, kurio skersmenį atitiko šuns grandinės ilgis, ir atstatė tuš- 
čias staliaus rankas, Haras, lydimas pjuvenų, šoko iš būdos, įtempė 
grandinę ir sviedė savo juodumą su abiem priekinėm letenom ant 
staliaus krūtinės. Mano tėvas sverdėdamas atsitraukė atgal, mėlynai 
išraudo, vis dar tebeturėdamas burnoj cigarą, bet jau visai nestatme- 
ną. Jis pagriebė vieną stoglentę, atremtą į pjovimo ožį, bet vis dėlto 
netrenkė ja Harui, kuris nelodamas bandė grandinės stiprumą, nu- 
leido lentą ir tik po pusvalandžio plika ranka apkūlė mokinį Hoteną 
Šervinskį, nes Hotenas Šervinskis, pasak mechaniko, buvo neišvalęs 
ir nesutepęs frezo; be to, sakė, kad mokinys nukniaukęs durų vyrius 
ir kilogramą colinių vinių. 


Kita Tulos diena šuns būdoje, 

šeštoji, buvo šeštadienis. Augustas Pokryfkė su klumpėm sustatė 
krūvon pjovimo ožius, surinko Haro išmatas, nušlavė ir nugrėbstė 
kiemą, įrėždamas smėlyje taisyklingus, netgi ne bjaurius, o greičiau 
gilius paprastus raštus. Tula nesirodė. Ji šlapinosi, kai norėjo, — o 
Tulai reikėjo kas valanda nuleisti vandenį, — į pjuvenas, kurias Po- 
kryfkė vakare pakeisdavo. Tačiau tos šeštos dienos vakare jis nedrį- 
so keisti būdoje pjuvenų. Kai jisai su gremėzdiškom klumpėm, sem- 
tuvu ir vytelių šluota, krepšiu susisukusių frezo ir leistuvo drožlių ry- 
žosi žengti prie būdos ir perkėlė savo ketinimą per pusračiu 
iškapstytą griovį, murmėdamas „gerasgerasgeras būkgigeras“, iš bū- 
dos pasigirdo ne piktas, bet perspėjantis urzgimas. 

Šeštadienį pjuvenos būdoje liko nepakeistos; Augustas Pokryf- 
kė taip pat nepaleido kiemsargio šuns Haro nuo grandinės. Dirbtu- 
vė blyškioje mėnesienoje su pririštu kiemsargiu išbuvo visą naktį: 
bet į ją nebuvo įsilaužta. 


Sekmadienis, 
septinta Tulos buvimo šuns būdoje diena, pakišo Ernai Pokrytkei 
vieną mintį. Ji atėjo ankstyvą popietę, kaire ranka tempdama iš pas- 
kos kėdę, kurios ketvirta koja paliko jos vyro grėbliu padarytame 
rašte gilų brėžį. Dešinėje ji nešė šuns dubenį, pilną gumbuotų jau- 
tienos inkstų ir perpus perpjautų avių širdžių: visos širdies kameros 
su savo vamzdžiais, raiščiais, sausgyslėm ir lygiomis vidinėmis sieno- 
mis vaizdžiai žiojėjo. Ji pastatė dubenį su ėdesiu netoli faneros pa- 
šiūrės durų. Per pagarbų žingsnį nuo pusračio vidurio, priešais šuns 
būdos landą, pasistatė kėdę, atsisėdo pagaliau raukšlėta, žvairu 
žiurkės žvilgsniu, greičiau iškandžiotu negu nukirptu bubikopfu ir 
su šventadienine juoda tafta. Išsitraukė virbalus iš priekyje atsega- 
mos suknelės ir ėmė megzti, atsigręžusi į būdą, Harą ir dukterį Tulą. 

Mes, taigi stalių dirbtuvės savininkas, mano motina, Augustas 
Pokryfkė, taip pat jo sūnūs Aleksandras ir Zygismundas, stovėjom 
tą popietę prie virtuvės lango ir žiūrėjom, krūvoj ar po vieną, į kie- 
mą. Ir prie kitų namo butų langų į kiemą stovėjo ar sėdėjo kaimynai 
ir jų vaikai; arba vieniša panelė, tarkim, panelė Dobslaf, sėdėjo prie 
savo pirmo aukšto lango ir žiūrėjo į kiemą. 

Aš nesikeičiau su niekuo ir stovėjau be perstogės. Manęs nega- 
lėjo nuvilioti joks „Žmogau, nepyk“ žaidimas, joks trupininis sek- 
madienio pyragas. Buvo drungna rugpjūčio diena, o kitą dieną turė- 
jo prasidėti mokslas. Apatinius dvigubus langus, Ernos Pokryfkės 
pageidavimu, buvom uždarę. Viršutiniai kvadratiniai, kaip ir dvigu- 
bi langai, buvo tiktai truputį praverti, leido į mūsų virtuvę orą, mu- 
ses ir kaimynų gaidžio giedojimą. Visi garsai, taip pat trimitavimas, 
sekmadienį girdimas iš Labesvėgo gatvės, kur lavinosi vienas vyras, 
kaitaliojosi. Nuolatos buvo girdėti duslus šnypštimas, burblenimas, 
švogždimas, murmėjimas ir šniaukrojimas: įtaigus nosinis ošimas, 
Košneiderijos alksniai smėlį nešančiame vėjyje, daug daug viršūnių, 
rožančius karolių, suglamžytas popierius pats išsilygina, pelė daro 

tvarką, šiaudai vejasi krūvon: motušė Pokrytfkė ne tik mezgė atsigrę- 
žusi į šuns būdą, bet ir šnabždėjo, murmėjo, murkė, pliaukšėjo lie- 
žuviu, čirpė ir viliodama švilpčiojo ton pačion pusėn. Aš mačiau iš 
šono jos lūpas, jos trūkčiojantį, malantį, kapojantį, minkštinantį ir 
priekin kyščiojantį smakrą, jos septyniolika pirštų ir keturis šokan- 
čius virbalus, iš po kurių ant jos taftinės sterblės augo kažkas šviesiai 
mėlyna, skirta Tulai; vėliau Tula tą mezginį nešiojo. 

Šuns būda su savo gyventojais nerodė jokių dėmesio ženklų. 
Prasidėjus mezgimui ir nesibaigiančiai litanijai, Haras tingiai ir į 
nieką nežiūrėdamas išlindo iš būdos. Nusižiovavęs traškančia burna 
ir padaręs kelis tempimo pratimus jis aptiko dubenį su mėsa, pake- 
"liui, su spazmiška įtampa pritūpęs, išspaudė gumbuotą dešrą, pakė- 
lė koją. Dubenį nusitempė prie būdos, ėmė ryti priešais ją, atsukęs 
nugarą, strykčiodamas užpakalinėmis kojomis, jautienos inkstus, 
avių širdis su visais atvirais skyriais, tačiau užstojo būdos landą ir ne- 
davė pamatyti, ar Tula, kaip ir jis, valgė inkstus ir širdis. 

Pavakare Erna Pokrytkė grįžo į namą su beveik baigtu šviesiai 
mėlynu megztuku. Ir nieko nepasakė. Mes nedrįsom jos nieko 
klausti. Žaidimą „Žmogau, nepyk“ teko nuimti nuo stalo. Trupini- 
nio pyrago liko. Po vakarienės mano tėvas išsitiesė, įbedė griežtą 
žvilgsnį į aliejinį kuršių elnio paveikslą ir pasakė, kad dabar jau me- 
tas ką nors daryti. 


Pirmadienio rytą 
stalių dirbtuvės savininkas susiruošė eiti į policiją; Erna Pokryfkė, 
išsižergusi ir negailėdama gerklės, mūsų virtuvėje jį iškoneveikė, pa- 
vadino mėšlina nušašusia rupūže; aš vienintelis, jau su mokyklinė 
kuprine ant pečių, budėjau prie virtuvės lango: ir šit Tula sverdėda- 
ma, kaulėta, su nukorusiu galvą Haru iš paskos, išlindo iš būdos. Iš 
pradžių ropojo keturiom, paskui atsistojo kaip tikras Žmogus ir per- 
žengė, Harui nepastojus kelio, netvirtom kojom pusrati. Dviem ko- 
jom, purvina, pilka, keliose vietose ilgo šuns liežuvio švariai nulaižy- 
ta, priėjo prie kiemo durų. 

Haras tik sykį sukaukė, tačiau tas jo kauksmas smarkiai prano- 
ko diskinio pjūklo žŽviegimą. 

Kai Tulai ir man, 

Ženi ir visiems kitiems vaikams prasidėjo mokslas, Haras vėl grįžo 
prie savo kiemsargio šuns gyvenimo, prie kasdienybės, kurios ne- 
sudrumstė ir tai, kad vos po trijų savaičių atėjo žinia, jog šuo Haras 
mano tėvui, stalių dirbtuvės savininkui Lybenau, vėl uždirbo dvi- 
dešimt penkis guldenus. Apsilankymas Langfūro-Hochštryso poli- 
cijos šunų mokykloje buvo nors ir trumpas, bet vaisingas. Pridera- 
mu laiku, buvo rašoma kitame, tamtyč policijos susirašinėjimui 
skirtame spausdintame blanke aviganė kalė Tekla iš Šiudelkau, sa- 
vininkas: Albrechtas Lėbas, SZ4356, atsivedė penkis šuniukus. Ir 
paskui, po kelių mėnesių, po Advento sekmadienių, po Kalėdų 
švenčių, po Naujų metų, sniego, atlydžio, vėl sniego, daug sniego, 
po prasidėjusio pavasario, po Velykinio pažymėjimų išdalijimo — 
visi buvo perkelti — po tam tikro laiko, per kurį nieko neįvyko — 
nebent paminėsiu nelaimę mašinų skyriuje: mokinys Hotenas Šer- 
vinskis neteko prie diskinio pjūklo kairės rankos bevardžio piršto 
ir smiliaus — atėjo tas registruotas laiškas, virš gauleiterio Forste- 
rio parašo pranešęs mums, kad iš Langfūro—Hochštryso policijos 
šunidės buvo nupirktas jaunas aviganis Princas iš vados Falko, 
Kastoras, Bodo, Mira, Princas — motina kalė Tekla iš Šiudelkau, 
savininkas A. Lėbas, Dancigas-Ora; tėvas Haras iš Luizos malūno, 
savininkas Frydrichas Lybenau, stalių dirbtuvės savininkas iš Dan- 
cigo-Langfūro, — kurį partijos ir vokiečių miesto Dancigo vokie- 
čių gyventojų vardu nuspręsta padovanoti fiūreriui ir reicho kanc- 
leriui jo keturiasdešimt šeštojo gimtadienio proga, pasiunčiant de- 
legaciją. Fiūreris ir reichskancleris atsiliepęs palankiai ir yra 
pasiryžęs priimti Dancigo srities dovaną ir laikyti šunį Princą sykiu 
su visais kitais savo šunimis. 

Kartu su registruotu laišku atėjo pašto atviruko dydžio fiūrerio 
nuotrauka su originaliu parašu. Nuotraukoje jis buvo su Aukštuti- 
nės Bavarijos kaimiečio drabužiais; tiktai švarkas buvo truputį pa- 
saulietiškesnio kirpimo. Prie jo kojų lekavo pilkai apsiniaukęs avi- 
ganis, su, galimas daiktas, geltonomis žymėmis ant krūtinės ir kak- 
tos. Antrame plane į viršų kilo kalnų masyvai. Fiūreris kažkam 
šypsojosi, ko nuotraukoje nebuvo matyti. 

Laiškas ir fiūrerio nuotrauka — abu buvo tučtuojau padėti po 
stiklu ir įrėminti savoje dirbtuvėje — apkeliavo daugelį kaimynų ir 
nulėmė, kad pirma mano tėvas, paskui Augustas Pokryfkė, po jo ke- 
li kaimynai įstojo į partiją, kad gizelis Gustavas Mylavskis — jau 
daugiau kaip penkiolika metų išdirbęs pas mus 1r ramus socialde- 
mokratas — išėjo iš darbo ir tiktai po dviejų mėnesių, po ilgų dirb- 
tuvės savininko įkalbinėjimų, vėl atsistojo prie obliavimo staklių. 

Tulai mano tėvas nupirko naują mokyklinę kuprinę. Man — 
pilną jungfolko uniformą. Haras gavo naują kaklasaitį, bet negalėjo 
būti geriau laikomas, nes ir šiaip buvo gerai laikomas. 


Miela Tula, 
ar staigi mūsų kiemsargio šuns Haro karjera mums kaip nors atsilie- 
pė? Mane Haras išgarsino mokykloje. Aš turėjau eiti prie lentos ir 
pasakoti. Žinoma, ne apie poravimąsi, apvaisinimą, apvaisinimo 
liudijimą ir pinigus už apvaisinimą, apie veislės knygoje pažymėtą 
mūsų Haro norą poruotis-ir kalės Teklos karštumą. Aš turėjau ir ge- 
bėjau juokingai vaikiškai vapėti apie tėtę Harą ir mamą Teklą, apie 
jų vaikus Falko, Kastorą, Bodo, Mirą ir Princą. Panelei Špolenhau- 
er rūpėjo viskas: 

— Kodėl ponas gauleiteris padovanojo mūsų fiūreriui šuniuką 
Princą? 

— Kad buvo fiūrerio gimimo diena ir kad jis visada norėjo tu- 
rėti šuniuką iš mūsų miesto. 

— O kodėl šuniukui Princui taip gerai ant Oberzalco kalno, 
kad jis visai nesiilgi savo mamos? 

— Todėl. kad mūsų fiūreris myli šunis ir visuomet geras šu- 
nims. 

— O kodėl mes turim džiaugtis, kad šuniukas Princas dabar 
pas fiūrerį? 

— Todėl, kad Haris Lybenau eina į mūsų mokyklą. 

— Todėl, kad aviganį Harą laiko jo tėvas. 

— Ir kad tai didelė garbė mūsų klasei, mūsų mokyklai ir mūsų 
gražiam miestui. 

Ar Tu, Tula, buvai tada, 
kai panelė Špolenhauer su manim ir klase aplankė mūsų dirbtuvės 
kiemą? Tavęs nebuvo, nes Tu buvai mokykloje. 

Pusračiu stovėjo klasė palei pusratį, kuriuo Haras buvo apibrė- 
žęs savo karalystę. Aš darsyk turėjau pakartoti savo pranešimą, tada 
panelė Špolenhauer paprašė mano tėvą, kad nuo savęs ką nors pa- 
pasakotų vaikams. Stalių dirbtuvės savininkas manė, kad klasė jau 
žino politinę šuns biografiją ir kai ką papasakojo apie genealoginį 
mūsų Haro medį. Jis kalbėjo apie kalę Zentą ir šunį Plutoną. Abu 
tokie pat juodi kaip dabar Princas buvę Haro tėvai. Kalė Zenta pri- 
klausiusi vienam Nikelsvaldės prie Vyslos žiočių malūnininkui. — 
„Ar jūs jau esate kada buvę Nikelsvaldėje, vaikai? Aš prieš kelerius 
metus tenai buvau nuvažiavęs su siauruku, ir tenykštis malūnas isto- 
riškai svarbus, nes jame nakvojo Prūsijos karalienė Luiza, kai bėgo 
nuo prancūzų“. — O po malūno pamatu, pasakojo stalių dirbtuvės 
savininkas, radęs šešis šuniukus ir vieną iš malūnininko Materno 
nupirkęs. — „Tai buvo mūsų Haras, kuris mus visąlaik džiugina, 
ypač pastaruoju metu“. 


Kur Tu buvai, Tula, 
kai aš, mechaniko prižiūrimas, nuvedžiau mūsų klasę į mašinų sky- 
rių? Tu buvai mokykloje ir negalėjai matyti ir girdėti, kaip aš savo 
bendraklasiams ir panelei Špolenhauer išvardijau visas mašinas: fre- 
zas, leistuvas, juostinis pjūklas, obliavimo staklės, diskinis pjūklas. 

Po to mechanikas Drėzenas papasakojo vaikams apie medie- 
nos rūšis. Jis skyrė skersai supjaustytą ir padarinę mėdieną, pliauk- 
šėjo ranka per guobą, pušį, kriaušę, ąžuolą, klevą, buką ir minkštą 
liepą, šnekėjo apie brangiųjų medžių rūšis ir kamienų metų rieves. 

Paskui mes turėjom sudainuoti dirbtuvės kieme dainą, kurios 
Haras nenorėjo klausytis. 


Kur buvo Tula, 
kai hauptbanfiūreris Gepfertas su jungbanfiūreriu Ventu ir keliais 
untertiūreriais aplankė mūsų dirbtuvės kiemą? Abu mes buvom 
mokykloje ir negirdėjom, kaip buvo nuspręsta naujai sudarytą jung- 
folko būrį pavadinti mūsų Haro vardu. 

Tulos ir Hario taip pat nebuvo, 
kai po Rėmo pučo ir senojo pono mirties Noideke ant Oberzalco kal- 
no, žemoje, atseit valstietiškoje, troboje, už margų kaimiškų kartūno 
užuolaidų įvyko vienas susitikimas; tačiau ponia Raubal, Rudolfas 
Hesas, ponas Hanfštengelis, Dancigo SA fiūreris Linsmajeris, Rauš- 
ningas, Forsteris, Prūsijos princas Augustas Vilhelmas, trumpai vadi- 
namas „Anviu“, ilgšis Brukneris ir reicho ūkininkų fiūreris Darė klau- 
sėsi fiūrerio — ir Princas buvo tarp jų. Mūsų Princas. Princas mūsų 
Haro, kurį atsivedė Zenta, o Zenta buvo kilusi iš Perkūno. 

Jie valgė obuolinį pyragą, iškeptą ponios Raubal, ir kalbėjo 
apie rovimą su šaknimis, apie Štraserį, Šleicherį, Rėmą, apie rovimą 
su šaknimis. Paskui kalbėjo apie Špenglerį, Gobineau ir Siono iš- 
minčių protokolus. Tada Hermanas Raušningas neteisingai pavadi- 
no šuniuką Princą „puikiu juodu vilkšuniu“. Po to jį mėgdžiojo kiek- 
vienas istorikas. Tuo tarpu kiekvienas kinologas man pritars: esama 
tik airių vilkšunio, kuris iš esmės skiriasi nuo vokiečių aviganio. Su 
ilga siaura galva jis giminingas išsigimusiam kurtui. Iki jo kukšteros 
viršaus aštuoniasdešimt du centimetrai, taigi aštuoniolika centimet- 
rų daugiau negu iki mūsų Haro. Airių vilkšunis ilgaplaukis. Mažos 
raukšlėtos ausys ne stačios, o nukarusios. Tai reprezentatyvus praš- 
matnus šuo, tokio fiūreris niekada nebūtų laikęs savo šunidėje; ir tai 
visiems laikams įrodo, jog Raušningas klydo: ne airių vilkšunis ner- 
vingai trynėsi apie pyragą valgančios draugijos kojas, o Princas, mū- 
sų Princas klausėsi pokalbių ir rūpinosi, ištikimas kaip šuo, savo po- 
nu; mat fiūreris baiminosi dėl savo gyvybės. Klastingi pasikėsinimai 
galėjo būti įkepti kiekviename pyrago gabale. Jis baugščiai gėrė sa- 
vo limonadą ir dažnai be jokio reikalo vėmė. 


Bet Tula buvo tada, 
kai atėjo žurnalistai ir fotografai. Ne tik „Forpostas“ ir „Naujausios 
žinios“ atsiuntė savo atstovus. Atvyko ponų ir sportiškai apsirengu- 
sių damų iš Elbino, Kenigsbergo, Šneidemiūlio, Štetino ir netgi iš 
reicho sostinės. Vien tiktai Brostas, netrukus uždrausto „Folksšti- 
me“ redaktorius, atsisakė imti interviu iš mūsų Haro. Ir net atsiliepė 
į spaudos sukeltą šurmulį straipsniu: „Šuniui ant uodegos“. Užtat 

atėjo religinių laikraščių ir specialių žurnalų darbuotojai. Vokiečių 
aviganių šunų draugijos laikraštukas atsiuntė kinologą, kurį mano 
tėvas buvo priverstas išprašyti iš kiemo. Mat tas šunų specialistas 
tuojau ėmė kabinėtis prie mūsų Haro genealoginio medžio, vardai, 
girdi, prasti ir netautiški; jokios medžiagos apie kalę, kuri atsivedė 
Zentą; pats gyvulys esąs neblogas, tačiau abejonių keliąs toks jo lai- 
kymas, nes šuns esama istorinio, reikalinga didelė atsakomybė. 

Vienu žodžiu: tiek polemiškai, tiek visai be jokios kritikos, vien 
tik giriamai, mūsų Haras buvo aprašytas, išspausdintas, išfotogra- 
fuotas. Ir stalių dirbtuvė su mechaniku, gizeliais, pagalbiniais darbi- 
ninkais ir mokiniais neliko pamiršta. Tokie mano tėvo posakiai kaip 
šis: „Mes esam paprasti amatininkai, bet vis tiek džiaugiamės, kad 
mūsų Haras...“, taigi paprasti stalių dirbtuvės savininko pasisakymai 
buvo cituojami pažodžiui, dažnai dedami po nuotraukomis. 

Mano paskaičiavimais laikraščiuose atsidūrė aštuonios vieno 
Haro nuotraukos. Trissyk jis buvo nufotografuotas su mano tėvu, sykį 
su visa dirbtuvės įgula, nėsyk su manim; bet lygiai dvylika sykių vokiš- 
kuose ir užsienio laikraščiuose mūsų Haras buvo su Tula: liesa, ant, 
rodos, tuoj nulūšiančių pagalių ji ramiai stovėjo greta mūsų Haro. 


Miela pussesere, 
Tu padėjai jam įsikelti. Glėbiais nešei jo natas ir porcelianinę šokė- 
ją. Mat keturiolikai kitų nuomininkų toliau likus gyventi mūsų na- 
me, senmergė panelė Dobslaf išsikraustė iš kairiojo pirmo aukšto 
buto, kurio langai atsidarė į kiemą. Ji išvažiavo su savo medžiagų li- 
kučiais ir sunumeruotais nuotraukų albumais, su baldais, iš kurių 
byrėjo trandys, į Šenvarlingą pas savo seserį; o fortepijono mokyto- 
jas Felsneris-Imbsas, su savo fortepijonu ir pageltusiais natų kal- 
nais, su savo auksine žuvele ir smėlio laikrodžiu, su savo nesuskai- 
čiuojamom kadaise žymių menininkų nuotraukom, su savo porce- 
lianine gražuole porcelianiniu sijonėliu, sustingusia ant savo 
smailaus porcelianinio bato galo tobulos arabeskos poza, įsikėlė į iš- 
tuštėjusį butą nepakeitęs išblukusių svetainės ir miegamojo tapetų 
stambiomis gėlėmis. Be to, pirma buvę panelės Dobslaf kambariai 
iš prigimties buvo tamsūs, nes vos už septynių žingsnių nuo jų langų 

buvo stalių dirbtuvės galas su išorėje esančiais laiptais į viršutinius 
aukštus, kurie metė šešėlį. Taip pat tarp namo ir dirbtuvės augo du 
alyvų krūmai, kurie kas pavasaris sėkmingai pražysdavo. Tėvui lei- 
dus, panelė Dobslaf buvo aptvėrusi abu krūmus tvora, tačiau tai Ha- 
rui nė kiek netrukdė palikti savo kvapų žymes ir panelės sodelyje. 
Bet ne dėl to, ne dėl buto tamsumo išsikėlė panelė, o todėl, kad no- 
rėjo numirti Šenvarlinge, iš kur buvo kilusi. 

Felsneris-Imbsas turėjo deginti elektrą, supamą žalsvo stiklinių 
karoliukų šydo, kai rytą ar popiet, lauke saulei keliant šviesos orgi- 
jas, pas jį ateidavo mokiniai skambinti pianinu. Į kairę nuo namo 
„durų jis pritvirtino emalinę lentelę: Feliksas Felsneris-Imbsas — 
„ koncertuojantis pianistas ir diplomuotas muzikos mokytojas. Ne- 
"praėjus nė dviem savaitėm, kai tas žmogus kadaruojančiais drabu- 
žiais apsigyveno mūsų name, ėmė eiti pirmi mokiniai, nešti pinigus 
ir Damo „Klavyro mokyklą“, lempos šviesoje pimpinti iš kairės į de- 
šinę, dviem rankom ir vėlei gamas ir etiudus, iki didelis smėlio laik- 
rodis viršutiniame inde baigdavo visas lig vienos smiltis ir tokiu vi- 
duramžišku būdu parodydavo, kad muzikos pamoka baigėsi. 

Aksominės beretės Felsneris-Imbsas nenešiojo. Tačiau balti 
kaip sniegas, be to, pudruoti, banguoti besiplaikstantys plaukai 
krisdavo ant jo šileriškos apykaklės. Tarp mokinių vizitų jis šukuo- 
davosi savo menininkišką ševeliūrą. Ir kai plynoje Naujojo turgaus 
aikštėje vėjo šuoras sušiaušdavo jo karčius, jis tuojau imdavo ieš- 
koti šepetėlio plačioje švarko kišenėje ir kaipmat susilaukdavo, 
viešai tvarkydamasis savo nepaprastą ševeliūrą, žiūrovų: namų šei- 
mininkių, mokinių, mūsų. Kai braukdavo šepečiu per plaukus, jo 
žvilgsnis tapdavo neprieinamai išdidus, šviesiai mėlynas be blaks- 
tienų keliaudavo per sales, kuriose įsivaizduojama publika ne- 
pailsdama sveikindavo jį, koncertuojantį pianistą Felsnerį-Imbsą. 
Po stiklo karoliukų šydu ant jo galvos krito žalsvas atšvaitas: Obe- 
ronas, interpretavęs fortepijono partijas iš to paties pavadinimo 
operos, sėdėjo ant solidžios sukamos kėdės ir vertė mokinius ir 
mokines į vandenius ir undines. 

Tie mokiniai, sėdėję prieš atskleistą pratimų sąsiuvinį, privalė- 
Jo turėti labai gerą klausą. nes tik ypač gera ausis, dienomis nuolat 

skambant diskinio pjūklo arijoms, varijuojant leistuvo ir obliavimo 
staklių balsams, naiviai niūniuojant juostiniam pjūklui, galėjo šva- 
riai garsas po garso pagroti gamą, stebint beblakstienėms Felsnerio- 
Imbso akims. 

Tas mašinų koncertas dirbtuvės kieme sieksnį po žeme palaido- 
davo net mokinio rankos paskambintą fortissimo, tad Žaliasis salo- 
nas už alyvos krūmų panėšėjo į akvariumą, begarsį, bet kupiną judė- 
jimo. Muzikos mokytojo auksinė žuvelė už stiklo ant lakuotos paky- 
lėlės, esanti tam, kad sustiprintų įspūdį, buvo nereikalinga, vienu 
rekvizitu per daug. 

Ypatingą dėmesį Felsneris-Imbsas skyrė teisingai rankų padė- 
čiai. Neteisingus garsus, jeigu kas, galėjo nustelbti sodrus ir visa 
praryjantis diskinio pjūklo sopranas, bet jeigu mokinys grodamas 
etiudą, kildamas gama aukštyn ir leisdamasis žemyn priglausdavo 
delnus prie juodo ištisai juodo fortepijono medžio ir nedemonstruo- 
davo horizontalios rankų padėties, tai joks stalių dirbtuvės garsas 
negalėdavo nuslėpti šios akivaizdžios laikysenos klaidos. Be to, 
Felsneris-Imbsas turėjo madą kiekvienam mokiniui, grojančiam ga- 
mą, skersai rankos viršaus laisvai uždėti pieštuką. Delnas, palietęs 
medį ir užsinorėjęs pailsėti, neišlaikydavo bandymo ir numesdavo 
tai įrodydamas pieštuką. 

Tokius kontrolinius pieštukus ant savo dešinės ir kairės bande- 
lės turėjo vesti į pasivaikščiojimą grodama gamas ir Ženi Brunys, 
študienrato įdukra iš kitos gatvės pusės; mat praėjus mėnesiui nuo 
fortepijono mokytojo įsikėlimo ji tapo jo mokine. 


Tuiraš, 
mes matėm Ženi iš alyvų darželio. Mes stovėjom prispaudę veidus 
prie dumblių spalvos akvariumo langų ir matėm ją sėdinčią ant su- 
kamos kėdės: storą, lėlišką, su ruda aksomo suknele. Milžiniška ko- 
karda lyg citrininis drugys — iš tikrųjų ji buvo balta — pūpsojo ant 
jos lygiai žemyn krintančių, pusilgių maždaug rusvų plaukų. Kiti 
mokiniai palyginti dažnai gaudavo staigų smūgį per plaštaką su 
prieš tai nukritusiu pieštuku, o Ženi niekada, nors jos pieštukas kar- 
tais nuriedėdavo ant poliarinio lokio kailio po pianino kėdute, galė- 

; jo nesibaiminti baudžiančio smūgio, Felsneris-Imbsas į ją nebent 
į pažvelgdavo susirūpinusiu žvilgsniu. 

Galimas daiktas, kad Ženi buvo labai muzikali — mes, Tula ir 
aš, kitapus lango retai išgirsdavom bent garselį; mes taip pat buvom 
ne iš tų, kurie būtų galėję atskirti muzikaliai atliekamą gamą nuo var- 
giai pimpinamos, — šiaip ar taip, dručkė būtybė iš kitos gatvės pusės 
greičiau negu kiti Felsnerio-Imbso mokiniai gavo teisę dviem rankom 
spaudyti klavišus; ir pieštukas vis rečiau ir rečiau versdavosi ant grin- 
dų, ir galų gale jo apskritai buvo atsisakyta visu ilgiu ir smailumu kaip 

"pieštuko ir Damoklo kardo. Prie gerų norų, pro kasdieninį pjaunan- 
: čių, frezuojančių ir falcetu dainuojamų stalių operų riksmą ir Žviegi- 
“ mą buvo galima daugiau nuspėti negu išgirsti Damo „Pianino mokyk- 

los“ skystas melodijas: „Žiema, sudie“, „Medžiotojas iš Kurpfalco“, 
| „Kartais aš prie Nekaro ganaus, kartais Reino žolę pešu“... 

Tula ir aš, 
mes prisimenam, kad Ženi buvo išskiriama iš kitų. Visų kitų moki- 
nių pamokos dažnai nutrūkdavo vidury „Su lanku ir strėle“, pasku- 
tinei viduramžiško smėlio laikrodžio smilčiai ištarus amen, o Ženi 
padėjus savo lėliškas mėsas ant sukamos kėdutės, nei mokytojui, nei 
mokinei smėlio laikrodžio valanda neišmušdavo. O kai Edis Amze- 
lis ėmė atvedinėti storulę Ženi Brunys į fortepijono pamoką — Am- 
zelis buvo mylimiausias študienrato mokinys ir vaikščiojo į priešingą 

„gatvės pusę kada norėjo, — tai kartais pasitaikydavo, kad kitas mo- 
kinys net ketvirtį smėlio laikrodžio valandos išsėdėdavo miegūsta- 
me muzikos kambario gale ant išpampusios sofos, iki ateidavo jo 
eilė; mat Edis Amzelis, sako, konradinumo alumnate mokęsis 
skambinti fortepijonu, mėgdavo atsisėsti greta žaliakarčio Felsne- 
rio-Imbso ir keturiomis rankomis smagiai trenkti „Prūsijos šlovę“, 
„Suomių raitelių maršą“ ir „Senus draugus“. 

Be to, Edis Amzelis dainuodavo. Ne vien gimnazijos chore vi- 
sus stelbdavo jo aukštas balsas, bet ir garbioje Marijos bažnyčioje, 
kurios vidurinė nava kartą per mėnesį duodavo visu garsu ir sklan- 
džiai skambėti Bacho kantatoms ir Mocarto mišioms, mat Amzelis 
dainavo bažnyčios chore „Sveikamarijas“. Edžio Amzelio aukštas 

balsas buvo atrastas ruošiantis atlikti Mocarto ankstyvąjį kūrinį 
„Missa Brevis“. Buvo imta ieškoti vaikiško soprano visuose mokyk- 
lų choruose. Aukštai vertinamas Marijos bažnyčios choro vadovas 
priėjo prie Amzelio ir ėmė karštai jį garbinti: 

— Išties, sūnau, tu pralenksi giedodamas „Benedictus“ garsųjį 
kastratą Antonijų Čezarelį, kuris giedojo pirmąsyk atliekant mišias. 
aš jau girdžiu, kaip tu džiūgauji traukdamas „Dona nobis“, visam pa- 
sauliui atrodys, jog tokiam balsui Marijos bažnyčia per ankšta. 

Edis Amzelis, nors misteris Lesteris tada dar atstovavo laisva- 
jame mieste Jungtinėms Tautoms ir visi rasiniai įstatymai privalėjo 
sustoti prie nykštukinės valstybės sienų, suabejojęs: 

— Bet, pone profesoriau, kalbama, kad aš pusžydis. 

Profesoriaus atsakymas: , 

— Kokie niekai, tu sopranas, ir pradėsi man Kyrie. 

Šis ryžtingas atsakymas pasirodė esąs ilgaamžis ir po daugelio 
metų buvo pagarbiai minimas konservatyviuose Pasipriešinimo 
sluoksniuose. 

Šiaip ar taip, išrinktasis vaikiškas sopranas sunkių „Missa Bre- 
vis“ vietų mokėsi žaliame fortepijono mokytojo Felsnerio-Imbso 
muzikos kambaryje. Mes abu, Tula ir aš, girdėjom, kai kartą diskinis 
pjūklas ir frezas vienu metu buvo priversti padaryti pauzę, jo balsą: 
jis skambėjo kaip sidabras. Plonyčiai išaštrinti peiliukai ketvirčiavo 
orą. Vinys tirpo. Žvirbliai gėdijosi. Nuomojami namai darėsi šventi, 
nes storas angelas vis traukė „Dona nobis“. 


Miela pussesere Tula, 
tiktai kad Edis Amzelis ėmė lankytis mūsų name, reikalinga ši gamos 
ilgio įžanga. Iš pradžių jis ateidavo tik su Ženi, paskui ėmė vedžiotis 
savo kresnąjį draugą. Valterį Materną būtų buvę galima laikyti mūsų 
gimine, nes jo tėvo aviganė kalė Zenta atsivedė mūsų Harą. Mano tė- 
vas dažnai, kai tik jį pamatydavo, klausinėdavo, kaip sekasi malūni- 
ninkui ir apie ūkinę padėtį Didžiajame Slėnyje. Paprastai jam atsaky- 
davo Edis Amzelis, pasikaustęs ekonomikos srityje, plačiai ir su fak- 
tais, kurie paneigdavo partijos ir senato užimtumo planą kaip 
nerealų. Jis siūlė šlietis prie sterlingo bloko, kitaip guldenas smarkiai 

nuvertėsiąs. Edis Amzelis net minėdavo skaičius, reikėsią nuvertinti 
keturiasdešimt dviem procentais; lenkiškos importinės prekės turėtų 
pabrangti septyniasdešimčia procentų; nuvertėjimo datos galima ti- 
kėtis jau dabar, tarp pirmųjų šių metų gegužės dienų; visas šias datas 
ir skaičius gavęs iš Materno tėvo, malūnininko, kuris viską iš anksto 
žinąs. Turbūt nė nereikia sakyti, jog malūnininko pranašystės pasitvir- 
tino trisdešimt penktųjų metų gegužės antrąją. 

Amzelis ir jo draugas tuomet sėdėjo aštuntoje klasėje ir pa- 
mažu ruošėsi abitūrai. Abu nešiojo tikrus kostiumus su ilgom kel- 
nėm, gėrė Sporto salėje arba ant Cinglerio kalvos „Akcinės“ alų, o 
apie Valterį Materną, rūkiusį „Regatos“ arba „Artaus“ cigaretes, 
buvo kalbama, jog jis praėjusiais metais Olivos miške suvedžiojęs 
vieną Helenos Langės mokyklos septintokę. Niekam nebūtų atėję 
į galvą tokio pobūdžio laimėjimus priskirti apkūniajam Edžiui 
Amzeliui. Bendramoksliai ir kartais pasikviečiamos į svečius mer- 
ginos laikė jį, jau vien dėl guogėn įsimetusio plono balso, tuo, ką 
drąsiai galima vadinti eunuchu. Kiti kalbėdavo truputį atsargiau. 
Edis, girdi, išties infantilus, savotiškas niekatrosios giminės atsto- 
vas. Kiek man žinoma iš nuogirdų, Valteris Maternas į tokias ap- 
kalbas ilgai niekaip nereagavo, bet vieną dieną prieš daugelį moki- 
nių ir iš dalies jų merginų pasakė ilgą kalbą, išdėstydamas tiesą 
apie savo draugą. Amzelis, maždaug taip kalbėjo jis, toli pralen- 
kiąs visus vaikinus merginų ir taip toliau klausimais. Jis gan regu- 
liariai vaikštąs pas Stalių gatvės kekšes priešais Adlerio alaus da- 
ryklą. Tenai jis užtrunkąs ne penkias minutes, kaip paprastai, o 
esąs gerbiamas svečias, ir būtent todėl, kad merginos jį laikančios 
menininku. Amzelis tušu, teptuku ir plunksna, iš pradžių taip pat 
pieštuku, nupiešęs krūvą portretų ir aktų, visai ne kiauliškų, o to- 
kių, kurie šio to verti. Mat su tokių piešinių aplanku Edis Amzelis 
nuėjęs pas garsųjį profesorių ir arklių tapytoją Pfūlę, kuris Aukšto- 
joje technikos mokykloje dėstąs architektams piešimą, ir parodęs 
jam piešinius: Pfūlė, pagarsėjęs kaip neprieinamas žmogus, tuč- 
tuojau pripažinęs Amzelio gabumus ir pažadėjęs jį remti. 

Po šios kalbos, kurios aš čia tegaliu perduoti tik turinį, iš Amze- 
lio, sako, daugiau beveik niekas nesišaipė. Su juo net imta pagarbiau 

elgtis. Bendramoksliai nesyk atėję pas jį prašė, kad vestųsi į Stalių gat- 
vę, — reikalavimai, kuriuos jis švelniai ir su Materno padėjimu at- 
mesdavo. O kai Edis Amzelis vieną dieną — taip man buvo perduo- 
ta — paprašė savo draugą, kad palydėtų jį į Stalių gatvę, tai tas tik 
ranka numojo. Nenorįs, girdi, nuvilti vargšių merginų, pareiškė jis 
kaip tikras anksti subrendęs vyras. Apmokama meilė jam esanti atka- 
ri. Jam nesukietėsiąs tas daiktas. Jis tiktai įtūšiąs; ir tai galų gale bus 
nemalonu abiem pusėm. Tam reikią meilės arba bent jau aistros. 

Amzelis, galimas daiktas, išklausė draugo argumentus linguo- 
damas galvą ir vienas nuėjo pas merginas priešais Adlerio alaus da- 
ryklą, pasiėmęs piešinių aplanką ir dailiai supakuotą įvairių saldai- 
nių krepšelį. Vis dėlto — jeigu mano informacija teisinga — vieną 
nelemtą gruodžio dieną jis įkalbėjęs draugą su juo ir merginomis 
švęsti antrą ir trečią Advento dieną. Maternas išdrįsęs tiktai ketvir- 
tąją. Ir tada paaiškėjo, kad merginų profesionalumas jam nebuvęs 
pernelyg atkarus, kad jam, nepaisant prognozių, tas daiktas vis dėl- 
to sukietėjęs ir jis saugiai ir už moksleivišką kainą jį nuramdęs pade- 
damas nešnekios merginos, vardu Elizabeta. Ta malonė jam nesu- 
trukdžiusi paskui, kai ėjo namo, piktai griežti dantimis ir niūriai me- 
dituoti apie perkamą moterį. 


Miela pussesere, 
su tuo pačiu, šokolado ir trynio spalvos dryžiais aplanku, vertusiu le- 
galiomis meninėmis ekskursijomis jo vizitus į blogos šlovės Stalių 
gatvę, Edis Amzelis, lydimas Valterio Materno, įžengė į mūsų na- 
mus. Mes abu matėm, kaip muzikos mokytojo Felsnerio-Imbso pri- 
imamajame jis dirsčiodamas į porcelianinę baleriną piešė eskizus. O 
vieną dailiai pasidabinusią gegužės dieną mačiau, kaip jis priėjo prie 
mano tėvo, stalių dirbtuvės savininko, parodė savo tigrišką aplanką 
ir čia pat jį atskleidęs norėjo pašnekinti pačius piešinius. Bet mano 
tėvas ir taip leido jam piešti mūsų Harą. Tiktai pasakė, jog su savo 
reikmenimis įsitaisytų už pusračio, pylimu ir grioveliu rodančio, 
kiek siekia šuns grandinė: 

— Šuo piktas, ir jis, aišku, nelabai vertina menininkų, — pasa- 
kė mano tėvas, stalių dirbtuvės savininkas. 

Nuo pat pirmos dienos mūsų Haras klausė menkiausio Edžio 
Amzelio žodžio. Amzelis padarė Harą šuniu pozuotoju. Amzelis ne- 
sakydavo: „Tūpk, Harai!“, arba kaip Tula: „Harai, tūpk!“, kai norė- 
davo, kad Haras atsitūptų. Nuo pat pirmos dienos Amzelis atmetė 
Haro vardą ir sakydavo mūsų kiemsargiui, kai norėdavo, kad tas pa- 
keistų pozą: 

— Ak Plutonai, gal malonėtumėte pirma atsistoti ant keturių 
kojų, paskui dešinę priekinę koją pakelti, truputį sulenkti, bet pra- 
šau neįtempti, dar laisviau. O dabar būkite toks geras ir kiek pasuki- 
te savo kilnią aviganio galvą dešinėn, taip taip, prašau, Plutonai, pa- 
būti taip. 

Ir Haras klausė, vadinamas Plutonu, tarsi visą amžių būtų bu- 
vęs pragaro šuo. Nerangus Amzelis vos tilpo savo sportinio kirpi- 
mo pilkais langeliais kostiume. Jo galvą dengė balta drobinė kepu- 
rė, dariusi jį truputį panašų į anglų reporterį. Tačiau viskas buvo 
nenauja: viskas, ką ant kūno nešiojo Edis Amzelis, atrodė lyg iš 
antrų rankų, buvo iš antrų rankų; buvo sakoma, kad nors ir gauda- 
mas pasakiškai daug kišenpinigių, jis perkąs tiktai panešiotus 
daiktus lombarde arba sendaikčių parduotuvėse Tagnetų skersgat- 
vyje. Jo batus anksčiau, matyt, buvo nešiojęs laiškanešys. Jis sėdė- 
jo plačiu užpakaliu ant juokingai mažos, tačiau nesuprantamai sta- 
bilios sudedamos kėdutės. Kai įremdavo į kairę pilną šlaunį kietą 
kartoną su prisegtu popieriaus lapu ir dešine, iš riešo, vis juodžiau 
vedžiojo teptuką, kuris pildė lapa iš kairės viršuje į dešinę apačion 
šmėksinčiais, kartais nevykusiais, paskui taikliais ir šviežiai atro- 
dančiais kiemsargio Haro ar pragaro šuns Plutono eskizais, kiek- 
vienusyk — Edis Amzelis mūsų kieme piešė maždaug šešias po- 
pietes, — buvo įvairių nesusipratimų. 

Valteris Maternas tada laikėsi antrame plane. Jis rengėsi pa- 
brėžtinai nerūpestingai: kostiumuotas proletaras atmintinai išmo- 
kęs gyvenamojo laikotarpio dramos socialinius kaltinimus, trečiame 
veiksme tapsiąs maištininkų vadu ir vis dėlto neatsilaikęs prieš mū- 
sų diskinį pjūklą. Panašiai kaip mūsų Harą, kuris nuolatos tam tikru 
oru pritardavo diskinio pjūklo giesmei — niekada frezo — čia pa- 
garsėjančiu, čia pritilstančiu kaukimu, einančiu iš aukštyn užverstos 


6. 221 161 


galvos, mūsų pjūklas veikė ir niūrųjį jaunikaitį iš Nikelsvaldės. Jis, 
tiesa, neužversdavo į viršų galvos, neimdavo kaukti, skelbti anar- 
chistinių manifestų, 0 jau žinomu būdu, sausu dantų griežimu, 
akompanuodavo tam darbiniam garsui. 

Jo griežimas atsiliepdavo Harui: jo lūpos atidengdavo užsikei- 
čiančius dantis. Imdavo čepsėti. Išsiplėsdavo šnervės. Nosies viršus 
iki pat kaktos susiraukšlėdavo. Garsiosios stačios, truputį į priekį 
palinkusios aviganio ausys sutrikdavo, nusvirdavo. Haras pabrukda- 
vo uodegą, išriesdavo nugarą nuo kukšteros iki strėnų baigščiu lan- 
ku, pasidarydavo labai šuniškas. Ir šias gėdingas pozas nesyk ir ne- 
maloniai taikliai Edis Amzelis užfiksavo greitu sodriai juodu teptu- 
ku, draskančia išsiskėtusia plunksna, besitaškančiu genialiu tušo 
vamzdeliu. Mūsų diskinis pjūklas, Valterio Materno griežiantys 
dantys ir mūsų Haras, kurį diskinis pjūklas ir griežimas vertė apgai- 
lėtinu padaru, talkino menininko Edžio Amzelio piešiančiai rankai, 
apskritai diskinis pjūklas, Maternas, šuo ir Amzelis sudarė panašiai 
šiurpią darbo grupę kaip ir pono Brauxelio autorių kolektyvas: jis, 
aš ir dar vienas rašom vienu metu ir turime pabaigti iki ketvirtos va- 
sario, kol prasidės ta nesąmonė su žvaigždėm. 


Bet mano pusseserė Tula, 

diena po dienos vis labiau tūždama laikiusis nuošalėje, nebenorėjo 
daugiau laikytis nuošalėje. Amzelio galia pragaro šuniui Plutonui 
virto jos bejėgiškumu mūsų Harui, Negali sakyti, kad šuo jos nebe- 
klausė — kaip ir anksčiau jis atsitūpdavo, kai Tula pasakydavo: 
„Harai, tūpk!“ — tiktai vykdydavo jos vis griežtėjančius įsakymus 
taip abejingai ir mechaniškai, kad nei Tula sau, nei aš sau ir Tulai ne- 
galėjom nutylėti: tas Amzelis gadina mūsų šunį. 


Tula, 
aklai tūždama, iš pradžių mėtėsi žvyrakmeniais, ir nesyk pataikė į 
Amzelio apvalainą nugarą ir riebų pakaušį. Tačiau tas tiktai pečių 
truktelėjimu ir tingiu galvos pasukimu davė suprasti, jog kliudymą 
pajuto, bet nesijaučia kliudytas. 

Tula 
mažulyčiu kaip špyga išblyškusiu veidu apvertė jo skriptolio buteliu- 
ką. Kiemo smėlyje susidarė ir ilgai nesusigėrė juodas metališkai 
blizgantis klanas. Amzelis išsitraukė iš švarko kišenės naują skripto- 
lio buteliuką ir parodė, lyg šiaip sau, laikomą atsargai trečią. 


Kai Tula, 

pribėgusi iš užpakalio, sviedė saują pjuvenų, pasisemtų prie diskinio 
pjūklo, į beveik baigtą, dar drėgną ir šviežiai blizgantį lapą, Edis 
Amzelis nusijuokė, trumpai nustebęs, piktokai ir sykiu geraširdiš- 
kai, dėdiškai pagrasino dešrišku smiliumi Tulai, iš toliau stebėjusiai 
savo poelgio efektą, ir pradėjo, vis labiau ir labiau domėdamasis 
nauja technika, tvarkyti prikibusias prie lapo pjuvenas ir teikti pieši- 
niui tai, kas dabar vadinama struktūra; jis kūrė įdomų, bet trumpa- 
amžį būdą išgauti naudą iš atsitiktinumo, kišo ranką į diskinio pjūk- 
lo transmisijos korpusą, sėmė į nosinę jo pjuvenas, paskui stambias 
frezo pjuvenas, trumpas obliavimo staklių garbanas, smulkias juos- 
tinio pjūklo pjuvenas ir savo ranka, be iš užpakalio prilėkusios Tulos 
pagalbos, teptuku darė savo piešinį spuoguotą, jo efektas dar labiau 
padidėdavo, kai dalis tiktai paviršiuje nujuodintos medžio kruope- 
lės nukrisdavo, palikdamas popieriuje baltas paslaptingas saleles. 
Kartą — jis, matyt, liko nepatenkintas savo sąmoningu barstymu ir 
gruntavimu pjuvenomis — paprašė Tulos prilėkti prie šviežiai nu- 
piešto lapo ir lyg atsitiktinai paleisti į jį saują pjuvenų, skiedrų ar net 
smėlio. Jis daug tikėjosi iš Tulos bendradarbiavimo; bet Tula atsisa- 
kė ir padarė „tuščias spanges“. 


Mano pusseserė Tula nerado būdo 
išvaryti menininkui ir šunų tramdytojui Edžiui Amzeliui. Tiktai Au- 
gustas Pokryfkė sugebėjo pakišti Amzeliui koją. Jis vis prieidavo su 
pjovimo ožiu ant peties prie piešėjo, atsistodamas greta, traškan- 
čiais nuo klijų pirštais sakydavo kritines ir giriamas pastabas, smul- 
kiai pasakodavo apie dailininką, kuris vienu metu kas vasarą atva- 
žiuodavo į Košneideriją ir tapydavo aliejiniais dažais Osterviko eže- 
rą, Šlangentino bažnyčią ir visokius košneideriečių tipus, 

pavyzdžiui, Jozefą Butą iš Anafeldo, siuvėją Musolfą iš Damerau ir 
našlę Vandą Jentak. Ir jį nutapęs kasantį durpes ir paskui išstatęs 
parodoje Konice kaip durpių kasėją. Edis Amzelis domėjosi savo 
kolega, bet nesiliovė vikriai piešęs. Augustas Pokryfkė metė Košnei- 
derijos temą ir ėmė kalbėti apie politinę mūsų kiemsargio šuns kar- 
jerą. Jis plačiai dėstė, kaip fiūreris ant Oberzalco kalno gavo aviga- 
nį Princą. Apie nuotrauką su parašu, kabančią mūsų gerajame kam- 
baryje virš gizelio darbo iš kriaušės medžio, pasakojo ir skaičiavo, 
kieksyk jo duktė Tula buvo nufotografuota, minima ilguose straips- 
niuose apie Harą ir pakliuvo į laikraščius. Amzelis sykiu su juo 
džiaugėsi Tulos pasiekimais ir ėmė piešti tupintį Harą, arba Plutoną. 
Augustas Pokryfkė manė, kad fiūreris viską gerai darys, juo jau da- 
bar esą galima pasikliauti, jis žinąs daugiau negu visi kiti sykiu pač- 
mus ir piešti taip pat mokąs. Be to, fiūreris ne iš tų, kurie visąlaik 
vaidina didelius ponus. 

— Kai važiuoja mašina, fiūreris visada sėda prie šoferio, o ne 
užpakaly kaip koks baronas. 

Amzelis pavadino pagirtinu tokį liaudišką fiūrerio kuklumą ir 
padarė pragaro šuns ausis savo piešinyje pernelyg stačias. Augustas 
Pokryfkė pasidomėjo, ar Amzelis dar hitlerjungende, ar jau partijo- 
je; kadangi kažkur Amzelis, juk tokia jo pavardė, turįs būti. 

Tada Edis Amzelis lėtai nuleido teptuką, nužvelgė pakreipęs į 
šoną galvą tupinčio Haro, ar Plutono, piešinį, atsuko savo pilną bliz- 
gantį ir strazdanom nušlakstytą veidą į klausėją ir paslaugiai atsakė, 
deja, jis nesąs joks narys ir pirmąsyk girdįs apie tą žmogų — kokia jo 
pavardė? — bet mielai pasidomėsiąs, kas tas ponas ir kokie jo atei- 
ties planai. 


Tula 
kitą popietę davė Edžiui Amzeliui kruopų už jo nežinojimą. Vos tik- 
tai jis įsitaisė ant savo stabilios kėdutės, vos tiktai pasidėjo ant kai- 
rės pilnos šlaunies kartoną ir piešimo lapą, vos tiktai Haras įsitaisė 
nauja poza, atsigulė ištiesęs priekines kojas ir budriai stačiu kaklu, 
vos tiktai Amzelio tušo teptukas prisigėrė skriptolio, vos tiktai Val- 
teris Maternas užėmė savo vietą, dešinę ausį atsukęs į diskinį pjūklą, 


164 


durys į dirbtuvės kiemą pirma išspjovė Augustą Pokryfkę, klijų virė- 
ją, paskui klijų virėjo dukterį. | 

Jis stovi su Tula tarpduryje, šnabždasi, mėto skersus žvilgsnius į 
sunkiai apkrautą sudedamą kėdutę, skiepija savo dukrai užduotis: ir 
šit jinai jau eina, iš pradžių tingiai ir aplinkiniais keliais, plonas ran- 
kas sukryžiavusi už margos bavariškos suknelės nugaros, mėto pli- 
kas kojas be tikslo, paskui ima sukti greitai mažėjančius ratus apie 
teptuką vedžiojantį Edį Amzelį, atsiduria čia jam iš kairės, čia iš de- 
šinės: „Ei jūs?“, ir vėl iš kairės: „Ei jūs, klausykit?“, vėl iš kairės: 
„Ko jums čia išvis reikia?“, iš kairės: „Ko jums čia reikia, ei?“, ir iš 
dešinės: „Jums čia išvis ne vieta!“, iš kairės: „Nes jūs...“, ir visai pri- 
sikišus iš dešinės: „Ar žinote, kas jūs esate?“, ir iš kairės ausin: „Ar 
man pasakyti?“, dabar dešinėn ausin: „Jūs esate Icikas. Icikas. Taip, 
Icikas! O gal jūs ne Icikas ir piešiate čia mūsų šunį, nes esate ne Ici- 
kas“. Amzelio teptukas sustoja. Tula iš toliau, bet vis savo: „Icikas“. 
Edis Amzelis su sustingusiu teptuku. Tula: „Icikas!“ Žodis, mestas 
kieme, iš pradžių prie pat Amzelio, paskui pakankamai garsiai, kad 
Maternas atitrauktų savo ausį nuo kaip tik pradedančio giesmę dis- 
kinio pjūklo. Jis čiumpa padarą, šaukiantį „Icikas“. Amzelis atsisto- 
ja. Maternas nenutveria Tulos: „Icikas!“ Kartonas su pirmais dar 
drėgnais tušo brėžiais nukrinta ant jų smėlin. „Icikas!“ Viršuje, ket- 
virtame, penktame aukštuose, paskui antrame, atsidaro langai: ima 
vėdintis namų šeimininkų veidai. Tula: „Icikas!“ Garsiau už diskinį 
pjūklą. Maternas nepagauna. Tulos liežuvis. Greitos kojos. Amzelis 
stovi greta sudedamos kėdutės. Žodis. Maternas pakelia kartoną ir 
piešinį. Tula supasi ant rąstų, padėtų ant pjovimo ožių: „Icikas Ici- 
kas!“ Maternas užsuka skriptolio buteliuko kamštį. Tula nušoka nuo 
rąstų — „Icikas!“ ritasi smėliu: „Icikas!“ Dabar jau visi langai užim- 
ti ir gizeliai stovi prie dirbtuvės langų. Žodis, tas pats, trissyk iš eilės. 
Amzelio veidas, liepsnojęs piešiant, atvėsta. Šypsena jame sustingu- 
si ir nenyksta. O prakaitas, šaltas, ritasi per taukus ir strazdanas. 
Maternas uždeda jam ant peties ranką. Strazdanos pasidaro pilkos. 
Žodis. Vis tas pats. Materno ranka sveria. Dabar jau nuo laiptų. Tu- 
la spirgėdama: „Icikasicikasicikas!“ Dešine Maternas veda už pa- 
rankės Amzelį. Edis Amzelis dreba. Kaire, jau laikydamas joje ap- 

lanką, Maternas pastveria kėdutę. Ir čia Haras, išsivadavęs iš kerų, 
atsisako įsakytos pozos. Jis suuodžia, suvokia. Grandinė kaipmat 
įsitempia: šuns balsas. Tulos balsas. Į penkių metrų ilgumo lentą ima 
graužtis diskinis pjūklas. Leistuvas dar tyli. Bet šit ir jis. Dabar fre- 
zas. Ilgi dvidešimt septyni žingsniai iki kiemo durų. Haras nori paju- 
dinti pašiūrę, prie kurios pririštas. Tula, šokinėdama ir lyg nuo gran- 
dinės paleista, vis tą patį. O netoli kiemo durų, kur stovi Augustas 
Pokryfkė traškančiais pirštais ir su klumpėmis, klijų kvapas galynė- 
jasi su darželio kvapu priešais muzikos mokytojo langus: alyvų kva- 
pas pasipurto ir laimi. Juk gegužis. Žodžio nebegirdėt, bet jis tebe- 
tvyro ore. Augustas Pokryfkė nori išspjauti, kas per kelias minutes 
susikaupė burnoje. Bet neišspjauna, nes į jį žiūri Maternas kelda- 
mas dantimis triukšmą. 


Miela pussesere Tula, 
aš duosiu šuolį: Edis Amzelis ir Valteris Maternas buvo išvaryti iš 
mūsų kiemo. Tau nieko neatsitiko. Kadangi Amzelis sugadino Harą, 
tai Haras dusyk per savaitę turėjo vaikščioti pas dresuotoją. Tu, kaip 
ir aš, privalėjai mokytis skaityti, skaičiuoti ir rašyti. Amzelis ir Ma- 
ternas laikė egzaminus žodžiu ir raštu. Haras buvo išmokytas loti 
ant svetimų Žmonių ir neimti maisto iš svetimų rankų; bet Amzelis jį 
jau buvo labai sugadinęs. Tau nesisekė rašyti, man — skaičiuoti. 
Mudu abu mielai ėjome į mokyklą. Amzelis ir jo draugas išlaikė — 
jis su pagyrimu. Maternas pasisekus — abitūros egzaminus. Posūkio 
taškas. Gyvenimas prasidėjo arba turėjo prasidėti: po guldeno nu- 
vertėjimo ekonominė padėtis truputį palengvėjo. Ėmė eiti užsaky- 
mai. Mano tėvas vėl galėjo priimti gizelį, kurį buvo atleidęs mėnesį 
prieš guldeno nuvertėjimą. Po abitūros Edis Amzelis ir Valteris Ma- 
ternas ėmė žaisti kumštinį. 


Miela Tula, 
kumštinis yra kamuolio atmušinėjimu paremtas žaidimas, žaidžiamas 
dviejų komandų iš penkių Žmonių dviejose gretimose aikštelėse maž- 
daug futbolo kamuolio dydžio. bet lengvesniu kamuoliu. Kaip ir muš- 
tukas, tai vokiškas Žaidimas, nors Plautas trečiajame amžiuje prieš 

Kristaus gimimą ir mini follis pugilatorius. Siekiant patvirtinti vokišką 
kumštinio charakterį — mat Plautas, be abejo, rašė apie kumštinį žai- 
džiančius vergus germanus — reikia pasakyti: per Pirmąjį pasaulinį 
karą Vladivostoko belaisvių stovykloje žaidė penkiasdešimt kumšti- 
nio komandų; Ouvestrio karo belaisvių stovykloje — Anglija — dau- 
giau kaip septyniasdešimt komandų rengė kumštinio turnyrus, ku- 
riuos be kraujo pralaimėdavo arba laimėdavo. 

Žaidimui nereikia pernelyg smarkaus lakstymo, todėl jį gali 
žaisti ir šešiasdešimtmečiai, net labai stori vyrai ir moterys. Amzelis 
tapo kumštinio žaidėju. Kas būtų galėjęs pamanyti! Tas mažas 
minkštas kumštis, tas kumštelis, tinkamas paprunkšti, kumštis, nie- 
kada netrankęs į stalą. Daugių daugiausia tinkamas prislėgti laiš- 
kams, kad nenuneštų vėjas. Tai buvo net ne kumštis: kukulis, du ku- 
kuliai, du rožiniai kankolai tabalavo trumpų rankų gale. Ne darbi- 
ninko, ne proletaro, ne Rot Front pasisveikinimui iškeltas kumštis, 
nes oras buvo kietesnis už jo kumštį. Kumštukas spėjimui: ant kurio 
"tu nori joti? Kumščio teisė darė jį kaltą; kumščių kovose jis buvo 
treniruočių kriauše; Amzelio kumštukas triumfavo tiktai kumštinio 
žaidime; todėl reikia iš eilės papasakoti, kaip Edis Amzelis tapo 
kumštinio žaidėju, taigi sportininku, kuris suglaustu delnu — iš- 
skėsti nykštį būdavo draudžiama — mušė kumštinio kamuolį iš apa- 
čios, IŠ viršaus ir šono. 


Tula ir aš buvom perkelti į kitą klasę; 
Amzelį ir jo draugą atostogos, užsitarnautos, parvedė į Vyslos deltą. 
Žvejai žiūrėjo, kaip Amzelis štrichavo jų valtis ir tinklus. Keltininkas 
žiūrėjo Edžiui Amzeliui per petį, kai jis piešė garinį keltą. Jis lankėsi 
pas Maternus, kitoje pusėje, spėjo su malūnininku Maternu ateitį ir iš 
visų pusių darė Materno vėjo malūno eskizus. Ir su kaimo mokytoju 
Edis Amzelis bandė pleptelėti; bet kaimo mokytojas, sako, nesileido 
su savo mokiniu į šnekas. Kodėl gi? Ir viena Šyvenhorsto kaimo gra- 
žuolė pasiuntusi šunims šėko pjauti, kai jis paprašė jos papozuoti pa- 
jūryje su plaukais vėjyje ir su suknele pajūrio vėjyje. Bet vis tiek 
Amzelis pripiešė pilną aplanką; ir su pilnu piešinių aplanku grįžo į 
miestą. Jis. tiesa, pažadėjo savo motinai, kad studijuos ką nors protin- 

ga — inžineriją Aukštojoje technikos mokykloje, — bet kol kas vaikš- 
čiojo pas arklių tapytoją profesorių Pfūlę ir negalėjo, lygiai kaip Val- 
teris Maternas, norėjęs tapti ekonomistu, bet mieliau deklamavęs 
prieš vėją Francą ar Karlą Morą, iškart ryžtis studijoms. 

Paskui atėjo telegrama: motina šaukėsi jį į Šyvenhorstą prie sa- 
vo mirties patalo. Mirties priežastis, sako, buvusi cukraligė. Edis 
Amzelis pirma nupiešė mirusios motinos veidą plunksna, paskui 
minkšta raudona kreida. Per laidotuves Bonzake, sako, verkęs. Prie 
kapo buvę tiktai keli žmonės. Kodėl gi? Po laidotuvių Amzelis ėmė- 
si likviduoti našlės ūkį. Jis pardavė viską: namą, parduotuvę su žve- 
jybiniais kateriais, užbortinius motorus, velkamus tinklus, rūkyklos 
įrenginius, keltuvus, įrankių dėžes ir visą įvairiai kvepiantį prekių 
asortimentą. Galų gale Edį Amzelį imta laikyti turtingu jaunu vyriš- 
kiu. Dalį turto padėjo į Dancigo žemės ūkio banką, o kitą, didesnią- 
ją, pavyko pelningai padėti Šveicarijoje: ji metų metus tyliai dirbo ir 
nemažėjo. 

Tiktai kelis jam brangius daiktus Amzelis pasiėmė iš Šyven-- 
horsto. Du nuotraukų albumus, kelis laiškus, savo tėvo karinius or- 
dinus, — jis buvo žuvęs Pirmajame pasauliniame kare kaip atsargos 
leitenantas — šeimos Biblija, mokyklinis dienoraštis, pilnas piešinių 
iš kaimo mokyklos laikų, kelios knygos apie Frydrichą Didįjį ir jo 
generolus ir Oto Veiningerio „Lytis ir charakteris“ išvažiavo su 
Edžiu Amzeliu slėnio siauruku. - 

Tas pavyzdinis kūrinys jo tėvui daug reiškė. Veiningeris bandė 
dvylikoje ilgų skyrių atimti moteriai teisę į sielą, kad paskui trylikta- 
me skyriuje, pavadintame „Žydai“, galėtų samprotauti apie žydus, 
žydai esą moteriška rasė, taigi be sielos, tiktai kai žydas įveikia savy- 
je žydiškumą, galima tikėtis, kad išsivaduos iš žydiškumo. Įsiminti- 
nus sakinius Edžio Amzelio tėvas buvo pabraukęs raudonu pieštuku 
ir paraštėje dažnai pažymėjęs: „Labai teisingai!“ Atsargos leitenan- 
tas Albrechtas Amzelis 408 puslapyje labai teisinga laikė: „Žydai 
dažnai susibūrę į krūvą kaip bobos, bet jie nebendrauja vienas su ki- 
tu...“ 413 puslapyje buvo padėjęs tris šauktukus: „Vyrai, kurie sąva- 
dauja, visuomet turi savyje kažką žydiška...“ Sakinio uodegėlę, 434 
puslapyje, buvo kelissyk pabraukęs ir parašęs pastabą „Dieve padėk 
mums!“: „...kas tikram žydui amžinai neprieinama: betarpiška būtis, 

Dievo gailestingumas, ąžuolo medis, trimitas, Zygfrydo motyvas, sa- 
vęs kūrimas, žodis: „Aš esu“. 

Dvi tėvo raudonu pieštuku patvirtintos vietos buvo svarbios ir 
sūnui. Kadangi pavyzdiniame kūrinyje buvo rašoma, jog žydas ne- 
dainuoja ir nesportuoja, Albrechtas Amzelis, kad paneigtų bent jau 
tas dvi tezes, buvo įkūręs Bonzake gimnastikos draugiją ir paskoli- 
nęs bažnyčios chorui savo baritoną. Edis Amzelis (kas lietė muziką) 
mokėsi pakiliai gyvo skambinimo fortepijonu, duodavo džiūgauti 
savo vaikiškam sopranui, nepalikusiam jo makaulės ir po abitūros, 
per Mocarto „Mišias“ ir atliekant nedideles arijas, ir visa siela (kas 
lietė sportą) atsidavė kumštiniui. 

Jis, daug metų buvęs mokykloje privalomo muštuko auka, savo 
noru įsilindo į chromiškai žalias sporto draugijos „Jaunieji prūsai“ 
glaudes ir prikalbėjo savo draugą, iki tol žaidusį Dancigo žolės rie- 
dulio klube žolės riedulį, pereiti pas Jaunuosius prūsus. Gavęs drau- 
gijos valdybos leidimą ir pasižadėjęs, kad bent jau dusyk per savaitę 
kausis už savo žolės riedulio klubą Žemutinio miesto stadione, Val- 
teris Maternas įsirašė į rankinį ir lengvąją atletiką: mat vien ramus 
kumštinis būtų nepatenkinęs jo jauno kūno poreikių. 


Tula ir aš žinojom Heinricho Ėlerso aikštyną: 
sporto pratybų vietą tarp Miesto ligoninės ir Heiligenbruno aklųjų 
namų. Gera veja, bet pasenusi medinė tribūna ir persirengimo kam- 
barys, per kurio plyšius gaudėsi vėjai. Didelė aikštė ir dvi mažesnės 
šalutinės aikštės buvo lankomos rankinio muštuko kumštinio žaidė- 
jų. Kartais ateidavo ir futbolininkai bei lengvaatlečiai, kol netoli 
krematoriumo buvo pastatytas pompastiškas Alberto Forsterio sta- 
dionas ir Heinricho Elerso aikštė pasidarė tinkama vien tik mokinių 
Sporto renginiams. 

Kadangi Valteris Maternas pavasarį per mokinių varžybas buvo 
laimėjęs rutulio stūmimą ir trijų tūkstančių metrų bėgimą ir nuo to 
laiko sporto sluoksniuose minimas kaip perspektyvus jaunas sporti- 
ninkas, jam pavyko gauti klubo sutikimą ir padaryti Edį Amzelį jau- 
nuoju prūsu. Iš pradžių jį norėta padaryti vien linijos teisėju. Aikštės 
valdytojas įbruko Amzeliui į ranką šluotą: persirengimo kambariai 
turį būti be priekaištų švarūs. Jis taip pat turįs tepti riebalais kamuo- 

lius ir barstyti kreida rankinio aikštėje baudos aikštelės ribas. Tiktai 
Valteriui Maternui užprotestavus, Edis Amzelis tapo kumštinio ko- 
mandos žaidėju. Horstas Plecas ir Zigis Levandas buvo antros lini- 
jos žaidėjai. Vilis Dobekas žaidė kairėje priekyje. O Valteris Mater- 
nas jų komandoje stovėjo prie virvės; netrukus visi ėmė jos bijoti ir ji 
greit turėjo imti pirmauti lentelėje. Mat Edis Amzelis buvo koman- 
dos dirigentas, siela ir centras: apsigimęs puolimų rezgėjas. Horsto 
Pleco ir Zigio Levando užpakalyje priimtus ir paduotus į aikštelės 
vidurį kamuolius jis ramia ranka tiksliai pakeldavo prie virvės: tenai 
stovėjo pirmos linijos kirtikas Maternas. Jis priimdavo kamuolį ore 
ir retai mušdavo paprastai, dažniau pasukdavo. Amzelis gebėjo pr- 
imti klastingai paduotus kamuolius ir paversti juos dailiai pakeltais 
kamuoliais, tuo tarpu Maternas romiai atskrendančius kamuoliukus 
versdavo taškais: mat kai kamuolys mušamas jo nepasukant, jis at- 
šoka tuo pačiu kampu, kaip buvo muštas, taigi galima numatyti, kur 
jis atšoks; o Materno kamuoliai, mušti per apačią, lėkdavo sukda- 
miesi atgal ir atšokdavo vos tik atsitrenkę atgal. Amzelio firminis 
smūgis buvo iš pažiūros paprastas, bet kaip reta tikslus. Žemus ka- 
muolius jis pakeldavo. Stiprius kamuolius, kuriuos priešininkai jam 
šutindavo prieš kojas, išgelbėdavo griūdamas riešo viršum. Suktus 
kamuolius tuojau pažindavo, baksteldavo pirštų galais arba greitai 
kaukštelėdavo delnu. Dažnai ištaisydavo užpakalinės linijos žaidėjų 
klaidas ir buvo, priešingai Veiningerio tvirtinimams, tiesa, pajuokia- 
mas, tačiau pagarbiai pajuokiamas nearijas kumštinio žaidėjas, jau- 
nasis prūsas ir sportininkas. 


"Tula ir aš matėm, 
kaip Amzeliui pavyko numesti kelis svarus. Tą netektį, be mūsų, dar 
pastebėjo Ženi Brunys, tuo metu dešimtmetis kukulis. Jai kaip ir 
mums krito į akis, kad virpantis Amzelio pagurklis sutvirtėjo ir tapo 
apvalaina galvos atrama. Ir abu jo tirtantys papiukai išnyko ir virto 
plokščiu reljefu, nes krūtinė išsigaubė. Galimas daiktas, jog Edis 
Amzelis nenumetė nė vieno svaro, tik tolygiau išdėstė savo taukus, 
ir sporto išlavinta muskulatūra suteikė anksčiau glebiam taukų 
sluoksniui atletišką pavidalą. Jo liemuo, pirma beformis maišas, pri- 

kimštas pūkų, virto apvalia statine. Jis įgijo kinų stabo arba visų 
kumštinio žaidėjų patrono figūrą. Ne, Edis Amzelis nė pusės svariu- 
ko nenumetė stovėdamas kumštinio aikštės centre, jis greičiau du su 
ipuse:svaro priaugo; tačiau sportiškai sublimavo prieaugį: šitaip gali- 
ma spekuliuoti kalbant apie žmogaus svorį. 

Tačiau galimas daiktas, jog Amzelio žongliravimas šimtu devy- 
niasdešimt aštuoniais svarais, nors iš tikrųjų jų buvo du šimtai trys, 
pakišo študienratui mintį, jog lėlytei Ženi taip pat nekenktų pajudė- 
ti. Študienratas Brunys ir fortepijono mokytojas Felsneris-Imbsas 
nusprendė trissyk per savaitę leisti Ženi į baleto mokyklą. Olivos 
priemiestyje buvo Rožių gatvelė, prasidėjusi ties turgumi ir vingia- 

si iki pat Olivos miško. Tenai stovėjo kukli bydermėjerio stiliaus 
Va, ant kurios smėlio spalvos tinko, beveik uždengta gudobelės ša- 

„pūpsojo emalinė baleto mokyklos iškaba. Ženi priėmimui į bale- 
fo mokyklą, panašiai kaip ir Amzelio priėmimui į Jaunųjų prūsų 
gimnastikos ir sporto draugiją, prisireikė protekcijos: mat Feliksas 
Felsneris-Imbsas jau daug metų buvo baleto mokyklos akompania- 
torius. Niekas geriau už jį neskambino pratimams prie karties; visi 
demi-pliės, nuo pirmos iki penktos pozicijos, klausėsi jo adagio. Jis 
krapino port de bras. Jo pavyzdinis tempas, atliekant battement 
dėgagė, ir jo prakaitą varantis tempas, atliekant petits battermnents sur 
le coude-pied. Be to. jis buvo pilnas visokių istorijų. Galima buvo pa- 
manyti, kad jis vienu metu matęs šokant Marijų Petipa ir Preobra- 
ženskają, tragiškąjį Nižinskį ir nuostabųjį Masinė, Fani Elsler ir Bar- 
bariną. Niekas neabejojo. kad jis buvo istorinio spektaklio liudyto- 
jas: jis. girdi, matęs. kaip bydermėjerio laikais Taljoni. Grisi, Fani 
Cerito ir Liusilė Gran šoko garsųjį Grand pas de guatre ir buvo ap- 
mėtytos rožėmis. Vos gavęs bilietą „Olimpe“ per „Kopelijos“ prem- 
jerą. Savaime suprantama, baleto akompaniatorius mokėjo visą re- 
pertuarą nuo liūdnos „Žizel“ iki subtilių „Silfidžių“; ir pagal jo re- 
komendaciją madam Lara ėmė daryti iš Ženi Brunys Ulanovą. 

Neilgai trukus Edis Amzelis tapo ištvermingu žiūrovu, sėdinčiu 
prie pianino. Apsiginklavęs eskizų sąsiuviniu, minkštu švininiu pieš- 
tuku jis greita akim sekė pratimus prie barjero ir netrukus jau mo- 
kėjo ivairias pozicijas pavaizduoti popieriuje maloniau negu berniu- 

kai ir mergaitės, dalis jų miesto teatro vaikų trupės nariai, gebėjo at- 

likti. Madam Lara dažnai imdavo Amzelio piešinius kaip pavyzdį, 
aiškindama savo mokiniams, koks turi būti taisyklingas pliė. Ženi 
baleto salėje atrodė truputį nelaiminga, truputį juokinga. Tiesa, vai- 
kas uoliai sekė visas kombinacijas, ji stropiai keitė kojytes atlikdama 
pas de bourrėe, jos nerangus petit changement de pieds jaudinamai 
skyrėsi nuo įgudusių baleto žiurkių changement, kai madam Lara 
repetavo su vaikų klase „Mažąsias gulbes“, Ženi dulkes ir amžius 
tirpdantis žvilgsnis žėrėjo, ir griežtoji madam vadino jį gulbių ežero 
žvilgsniu, — ir vis dėlto, kad ir kaip baleriniškai švytėdama, Ženi at- 
rodė rausva kiaulytė, besistengianti tapti besvore silfide. 

Kodėl Amzelis nuolatos fiksavo neryškiais piešiniais Ženi ne- 
vykusias arabeskas, Ženi už širdies griebiančius tour d la seconde? 
Kadangi jo pieštukas pataikaujamai nenutylėdamas storumo išryš- 
kindavo po visais riebalais snaudžiančią Ženi šokėjišką liniją ir pa- 
rodydavo madam Larai, jog iš taukų pasiruošusi patekėti riešutė- 
lio dydžio baleto dangaus žvaigždė; reikia tik mokėti karštoje kep- 
tuvėje nulydyti lašinius ir paūdres, ir baletiškas liesas spirgas 
spragančioje liepsnoje sugebės atlikti trisdešimt du garsiuosius 
fouettės en tournant. 


Miela Tula, 

kaip Edis Amzelis tapo Ženi žiūrovu, taip Ženi Brunys vėlyvomis 
popietėmis stebėdavo nuo velėna apaugusių terasų, kaip Amzelis 
padėdavo laimėti savo komandai kumštinio rungtynes. Ir kai Amze- 
lis treniruodavosi, tai yra kai tris rožančius ant plataus dilbio šok- 
dindavo lengvą kumštinio kamuolį, Ženi stebėdavosi sagaskylės for- 
ma pražiota burna. Juodu abu, su jų iš viso trim šimtais dvidešimčia 
svarų, buvo tegu ir ne visame mieste, tai bent jau visame priemiesty- 
je Žinoma pora; mat visi Langfūro priemiesčio gyventojai tiek pat ži- 
nojo apie Ženi ir Edį, kiek ir apie mažytį berniokėlį su skardiniu vai- 
kišku būgneliu. Tiktai tas nykštukas, kurį visas pasaulis vadino Os- 
karu, buvo laikomas nepataisomu vienišium. 

Visi mes, 

Tula, aš ir Tulos broliai, sutikdavom Amzelį, nerangiąją Ženi ir prie- 
kinės linijos žaidėją Valterį Materną sporto aikštelėje. Ir kiti devyn- 
mečiai, Hansiukas Matulas, Horstas Kanutas, Georgas Cymas, Hel- 
rmutas Levandovskis, Heinis Pilencas ir broliai Renvandai, tenai su- 
sitikdavo. Mes buvome tame pačiame jungfolko būryje, ir mūsų 
būrio vadas Heinis Vasmūtas, nepaisant daugelio sporto draugijų 
protesto, pasiekė, kad mes galėtume ant šlako takų mokytis perda- 
vinėti estafetę, o ant žaidimų aikštelių vejų Žygiuoti su uniforma ir 
batais. Sykį Valteris Maternas pasikvietė pasišnekėti mūsų būrio va- 
dą. Abu ėmė šaukti viens ant kito. Heinis Vasmūtas parodė įsaky- 
mus ir stadiono valdybos leidimą, bet Maternas, atvirai pagrasinęs 
išlupti kailį, pasiekė, kad ant šlako takų ir aikštelių vejų daugiau ne- 
būtų žygiuojama su uniforma ir batais. Nuo to laiko mes maršira- 
vom Joninių pievoje ir į Heinricho Elerso aikštę ateidavom tik pri- 
vačiai ir su sportiniais batais. Tenai saulė šviesdavo pajistrižai, nes at- 
eidavom po pietų. Gyva būdavo visose aikštelėse. Įvairaus 
aukštumo švilpukai švilpavo įvairiausiems komandiniams žaidi- 
mams, juos pradėdami ar baigdami. Buvo metami įvarčiai, keičia- 
masi pusėmis, mušamos žvakės, servuojama. Buvo pasuojama, me- 
tama, dengiama, klaidinama, blokuojama, kombinuojama, apveda- 
ma, pralaimima ir laimima. Šlako gurvuoliai trynė koją bate. 
Žiovaujant buvo laukiama revanšo. Krematoriumo dūmai rodė vėjo 
kryptį. Lazdos buvo šveičiamos, kamuoliai tepami riebalais, matuo- 
jami koridoriai, pildomos lentelės ir pagerbiami nugalėtojai. Buvo 
daug juokiamasi, visuomet rėkiama, kartais verkiama ir dažnai pyk- 
doma valdytojo katė. Ir kiekvienas klausė mano pusseserės Tulos. 
Visi bijojo Valterio Materno. Kai kurie slapčia mėtė akmenukus į 
Edį Amzelį. Daugelis lanku apeidavo mūsų Harą. Paskutinis turė- 
davo užrakinti persirengimo kambarį ir atiduoti raktą valdytojui; 
Tula to niekada nedarydavo, aš kartais darydavau. 


O kartą, 
Tula ir aš tada buvom greta. Ženi Brunys pravirko, nes kažkas didi- 
namuoju stiklu pradegino jos naują gegužiškai žalią suknelę. 

Po kelerių metų — Tulos ir manęs tenai nebuvo — keli gimna- 
zistai, rengę muštuko turnyrą, užmetė vienam snaudžiančiam ben- 
dramoksliui ant veido valdytojo katę. 

Kitą sykį, Ženi, Amzelio ir Materno tada nebuvo, nes Ženi turė- 
jo baleto pamoką, Tula nukniaukė du muštuko kamuolius, ir dėl to 
buvo įtartas vienas gimnazistas ir berniukas iš fechtavimo draugijos. 

O kartą, kai Valteris Maternas, Edis Amzelis ir Ženi Brunys 
gulėjo po kumštinio rungtynių ant pylimo į šoną nuo žaidimo aikšte- 
lės, būta išties minėtino ir gražaus įvykio. 

Mes įsitaisėm už kelių žingsnių. Tula, Haras ir aš negalėjom ati- 
traukti akių nuo tos grupės. Besileidžianti saulė vis dar dėbčioja nuo 
Ješkentalio miško į sporto aikštyną. Nepjauta žolė prie šlako takelio 
krašto meta ilgus šešėlius. Apie dūmus, statmenai kylančius iš kre- 
matoriumo kamino, mes negalvojom. Kartais iki mūsų atsklinda 
plonas Edžio Amzelio juokas. Haras trumpai amteli, ir aš turiu 
griebti jį už antkaklio. Tula abiem rankom rauna žolę. Ji neklauso 
manęs. Tenai Valteris Maternas repetuoja kažkokį teatro vaidmenį. 
Sako, jog jis lanko vaidinimo pamokas. Sykį Ženi su balta suknele, 
kuri gali būti dėmėta nuo žolės, pamoja mums. Aš atsargiai atsakau 
tuo pačiu, kol Tula atsuka man savo veidą su nosiaskylėmis ir ilti- 
niais dantimis. Drugiai daro savo. Gamta be tikslo kažkur ropoja, 
dūzgia kamanės... Ne, ne kamanės; ką mes trisdešimt šeštųjų metų 
vėlyvą vasaros popietę, gulėdami Heinricho Elerso stadione atskiro- 
mis grupėmis, ankstyvą vasaros vakarą, kai baigiasi paskutinės rung- 
tynės ir grėbliu lyginama šuolių duobė, pirmiausia išgirstam, paskui 
pamatom, yra orlaivis „Grafas Cepelinas“. 

Mes žinome, jis turi atskristi. Laikraščiai taip skelbė. Iš pradžių 
sunerimsta Haras, paskui ir mes — Tula pirma — išgirstam triukš- 
mą. Jis stiprėja, nors cepelinas turi atskristi iš vakarų, iš visų pusių 
vienu metu. Dabar jis netikėtai pakimba virš Olivos miško. Žinoma, 
kad kaip tik tuo metu leidžiasi saulė. Todėl cepelinas ne sidabrinis, o 
rožinis. Paskui, kai saulė užlenda už Karlo kalno ir orlaivis paima 
kursą atviros jūros link, rausva spalva užleidžia vietą sidabrinei. Visi 
stovi ir dangstosi rankom akis. Nuo Amatų ir namų ūkio mokyklos 
pusės atsklinda choro daina. Merginos keliais balsais pasitinka ce- 

peliną. Pučiamųjų kapela, ant Cinglerio kalvos, tą patį bando daryti 
grodama Hoenfrydbergo maršą. Maternas įdėmiai žvelgia kitur. Jis 
kažką turi prieš cepeliną. Edis Amzelis ploja mažais trumpų rankų 
delnais. Ir Ženi džiūgauja: „Cepelinas! Cepelinas!“, ir šokinėja lyg 
kamuolys. Net Tula išplečia šnerves ir nori įtraukti pro jas cepeliną. 
Visas Haro nerimas uodegoje. Jis taip spindi sidabru, kad bet kokia 
šarka galėtų pavogti. Tuo metu, kai ant Cinglerio kalvos Badenvei- 
leris seka Hoenfrydbergo maršą, kai amatų mokyklos merginos be 
perstogės dainuoja „Šventą tėvynę“, kai cepelinas, skrisdamas He- 
los pusėn, vis mažėja ir vis dėlto darosi labiau sidabriškas, — iš 
miesto krematoriumo kamino — aš tuo tikras — be perstogės į 
dangų statmenai kyla dūmai. Maternas, netikintis cepelinu, seka 
evangeliškus smilkalus. 


Mano pusseserė Tula, 
šiaip visada kalta arba prikišusi nagus, buvo nekalta dėl Heinricho 
Ėlerso aikštyne kilusio skandalo. Tąsyk Valteris Maternas kai ką iš- 
krėtė. Buvo pasakojamos trys jo nusikaltimo versijos: arba jis dalino 
lapelius persirengimo kambaryje; arba lipino lapelius kleisteriu ant 
medinių tribūnos suolų prieš pat rankinio rungtynes tarp „Šelmiu- 
lio 98“ ir Gimnastikos ir fechtavimo draugijos; arba slapta, kai aikšte- 
lėse buvo žaidžiama ir treniruojamasi, kaišiojo lapelius į kabančias 
jaunučių ir sinjorų kelnes ir striukes: ir tuo metu jį persirengimo kam- 
baryje užklupęs aikštyno valdytojas. Apskritai nesvarbu, kurią versiją 
galima vadinti tikra, nes lapeliai, ar atvirai dalinami, ar lipinami kleis- 
teriu, ar slapta kaišiojami į kišenes, visi buvo vienodai raudoni. 

O kad Dancigo senatas, iš pradžių vadovaujamas Raušningo, 
paskui Greizerio, paleido komunistų partiją trisdešimt ketvirtai- 
siais, o socialdemokratų — trisdešimt šeštais metais, — centro par- 
tija, vadovaujama pirmininko daktaro Štachniko, tūkstantis devyni 
šimtai trisdešimt septintųjų metų spalio mėnesį pasileido pati, — tai 
studento Valterio Materno lapelių akciją — jis vis dar ne studijavo, 
o artistavo, — buvo galima laikyti nelegalia. 

Tačiau nenorėta kelti triukšmo. Trumpai pasitarus aikštyno 
valdytojo bute, tarp sporto taurių, sportininkų nuotraukų ir įrėmin- 

tų diplomų — aikštyno valdytojas trečiojo dešimtmečio pradžioje 
buvo garsus lengvaatletis — Valteris Maternas buvo išbrauktas iš 
jaunųjų prūsų sąrašų. Edžiui Amzeliui, per tą pasitarimą įdėmiai ir 
kritiškai apžiūrinėjusiam bronzinę ieties metiko skulptūrą, nenuro- 
dant priežasties buvo pasiūlyta skubiai išstoti iš draugijos. Po to, kai 
abiem buvusiems jauniesiems prūsams buvo įteikti ranka užpildyti 
diplomai, įamžinantys Amzelio kumštinio komandos pergalę pasku- 
tiniame turnyre, buvo sportiškai atsisveikinta sumušant rankom. Vi- 
si jaunieji prūsai ir aikštyno valdytojas išsiskyrė su Edžiu Amzeliu ir 
Valteriu Maternu atsargiai apgailestaudami ir žadėdami, jog draugi- 
jai nieko nepraneš. 

Valteris Maternas toliau liko gerbiamu lauko riedulio klubo 
nariu ir netgi užsirašė į sklandymo kursus. Sako, jog jis sklandęs po 
dvylika minučių prie Plikojo kalno virš Naujosios nerijos ir iš viršaus 
fotografavęs uostą. Tiktai Edis Amzelis metė sportą: jis vėl užsiėmė 
dailiaisiais menais, ir mano pusseserė jam padėjo. 


Klausyk, Tula: 
kartais, net nebūtinai, kad gatvėje būtų tylu, aš girdžiu, kaip auga ma- 
no plaukai. Ne pirštų nagai, ne kojų nagai, 0 tik plaukai. Kadangi Tu 
man sykį palietei plaukus, kadangi Tavo ranka akimirką ir amžinybę 
buvo mano plaukuose — mes sėdėjome medienos pašiūrėje tarp Ta- 
vo ilgųjų skiedrų rinkinio, banguotų kaip mano plaukai, — kadangi 
"Tu paskui, bet vis dar pašiūrėje pasakei: „Tai viena, ką tu turi“. Ka- 
dangi Tu pripažinai tą viena manyje, mano plaukai tapo savarankiški, 
beveik nepriklauso man, priklauso Tau. Mūsų Haras priklausė Tau. 
Pašiūrė priklausė Tau. Visi klijų puodai ir gražiai garbiniuotos skied- 
ros priklausė Tau. Tau aš rašau, nors rašau Brauxeliui. 

Bet vos tik ištraukusi ranką iš mano plaukų ir kažką apie mano 
plaukus pasakiusi, Tula jau peršoko per žalias blankas, prasmuko 
tarp aukštų faneros plokščių krūvų, išbėgo į dirbtuvės kiemą, ir aš, 
su įsielektrinusiais plaukais, lėtai išsekiau iš paskos, kad sutrukdy- 
čiau jai pasikėsinti į muzikos mokytoją ir baleto akompaniatorių. 

Felsneris-Imbsas buvo išėjęs į kiemą. Palinkęs į priekį jis žirg- 
liojo į mašinų skyrių ir norėjo paklausti mechaniką, kada diskinis 

pjūklas ir frezas ketina daryti ilgesnę pauzę, nes jis, buvęs koncer- 
tuojantis pianistas ir vis dar baleto akompaniatorius, ketinąs labai 
tyliai repetuoti kai ką sudėtinga, vadinamąjį adagio. Sykį ar du per 
savaitę Felsneris-Imbsas prašydavo mūsų mechaniko ar mano tėvo 
šitos paslaugos, ir ji jam kiekvienusyk, nors ir ne tuojau pat, būdavo 
suteikiama. Vos tiktai mechanikas linktelėjo ir, nykščiu rodydamas į 
diskinį pjūklą, pasakė, kad jam dar tiktai reikia perpjauti dvi blan- 
kas; vos tiktai Felsneris-Imbsas ceremoningai nusilenkęs arti diski- 
nio pjūklo, tai atrodė gan pavojinga, išėjo iš mašinų skyriaus; vos 
tiktai jis nuėjo pusę kelio iki kiemo durų — aš kaip tik išlindau iš 
pašiūrės, — mano pusseserė Tula paleido nuo grandinės kiemsargį 
šunį Harą. 

Iš pradžių Haras nelabai žinojo ką daryti su netikėta laisve, 
mat paprastai paleistas nuo grandinės būdavo tuojau paimamas už 
pavadėlio; bet paskui, vis dar įtariai nunarinta ir pakreipta į šoną 
galva, jis stryktelėjo visom keturiom į orą, nutūpė ant žemės, šovė 
skersai kiemo, apsisuko prieš pat alyvų krūmus, peršoko ištiesęs į 
priekį kaklą per vieną ožį, ėmė išdykaudamas strykčioti aplink stul- 
pu sustingusį pianistą: žaismingas lojimas, nepiktai išžioti nasrai, 
šokčiojančios užpakalinės kojos; tiktai kai Felsneris-Imbsas bandė 
gelbėtis bėgdamas, ir Tula, vis dar prie šuns būdos — vis dar su spy- 
ruokliniu grandinės kabliu rankoje, — šaukdama „pui pui pui“ pa- 
akino mūsų Harą vytis, Haras leidosi paskui pianistą ir nutvėrė jį už 
besiplaikstančio surduto; mat Felsneris-Imbsas, per fortepijono pa- 
mokas dėvėjęs tiktai aksominę menininko striukelę, kai mokydavo- 
si sunkaus koncertinio numerio arba norėdavo jį atlikti įsivaizduoja- 
miems arba iš tiesų esantiems klausytojams, įsilįsdavo į koncertinį 
surdutą. 

Surdutas nuėjo šuniui ant uodegos, ir mano tėvas turėjo jį at- 
pirkti. Šiaip pianistui nieko skausminga neatsitiko, nes mechanikas 
ir dirbtuvės savininkas sugebėjo atplėšti mūsų juodą, iškilmingą ge- 
lumbę tempiantį Harą. 

Tula turėjo gauti pylos. Bet Tula išgaravo, jos negalima buvo 
nubausti. Užtat pylos gavau aš, nes nesulaikiau Tulos, stovėjau nie- 
ko nedarydamas: atsakingas kaip dirbtuvės savininko sūnus. Tėvas 

mane kūlė su stoglentės galu, kol Felsneris-Imbsas, kurį mechanikas 
Drėzenas buvo vėl pastatęs ant kojų, ėmė protestuoti. Šukuodamas 
plaukų šepetėliu, vidinėje surduto kišenėje atlaikiusiu mūsų Haro 
antpuolį, savo menininkišką ševeliūrą iš pradžių prieš plauką — 
vaizdas, vertęs mūsų Harą piktai urgzti, — paskui, kaip paprastai, 
suversdamas juos į liūtišką kupetą, jis davė suprasti, kad iš tiesų ne 
aš, o Tula arba šuo Haras nusipelno bausmės. Tačiau tenai, kur pir- 
ma stovėjo Tula, buvo likusi tuščia vieta; o Haro mano tėvas nieka- 
da nemušdavo. 


Klausyk, Tula: 
paskui pusvalandį, kaip buvo sutarta, tylėjo diskinis pjūklas, tylėjo 
frezas ir leistuvas, juostinis pjūklas nė mur mur, Haras vėl tingiai gu- 
lėjo pririštas prie grandinės, liovėsi duslus obliavimo staklių gaudi- 
mas, ir iš Felsnerio-Imbso muzikos kambario aiškiai sklido švelnūs, 
ceremoningai lėti, tarpais iškilmingi, paskui liūdni garsai. Jie gležni 
žirgliojo per dirbtuvės kiemą, korėsi namo siena į viršų, krito pasie- 
kę trečią aukštą žemyn, rinkosi krūvon ir sklaidėsi: Imbsas mokėsi 
sudėtingo dalykėlio, vadinamojo adagio, kurio trigubai trukmei ma- 
šinų meistras vienu prisilietimu prie juodos jungiklio lentos buvo 
sustabdęs visas mašinas. 

"Tula, kaip aš spėjau, tūnojo pašiūrės kampe, prie savo garbiniuo- 
tų skiedrų po ruberoido stogu. Ji, matyt, girdėjo melodiją, bet nesekė 
jos. Mane paviliojo pianisto koncertinis numeris. Aš perlipau per aly- 
vų darželį supančią tvorą ir prispaudžiau veidą prie lango: žalsvo stik- 
lo spalvos šviesa kūgiu krinta apytamsiame kambaryje. Dvi buriančios 
rankos ir žila kaip obelis, bet žaliai aplieta galva elektros šviesos kūgio 
viduje: Felsneris-Imbsas virš kerimos klaviatūros, ir natos. Didelis 
smėlio laikrodis begarsis ir stropus. Porcelianinė balerina taip pat ho- 
rizontaliai laiko žalios šviesos kūgyje arabeską atliekančią koją. Edis 
Amzelis ir Ženi Brunys tarsi apipeliję kiūto ant sofos antrame plane. 
Ženi užpildžiusi citrininės spalvos suknelę. Amzelis nepiešia. Šiaip 
sveikus ir lyg obuoliai žibančius abiejų klausytojų veidus aptraukęs li- 
gūstas išblyškimas. Ženi sunėrusi savo dešimt dešrinių pirštų, kuriuos 
povandeninis apšvietimas pavertęs mėsingais dumbliais. Amzelis pa- 

daręs iš rankų po smakru nestatų stogą. Felsneris daugsyk ir mėgau- 
damasis kartoja vieną, ypač liūdną pasažą — prabudęs jausmas išsi- 
skyrimas nutolimas: bangų žaismas debesų jūra paukščių skrydis mei- 
lės gėrimas miško džiaugsmas ankstyva mirtis — paskui darsyk, tuo 
tarpu kambario gale, ant lakuotos konsolės, savo stikliniame narve 
trūkčioja auksinė žuvelė, pakartoja visą švelnų ir tykų dalykėlį — mir- 
ties nuovargis perėjimas linksmybė — ir klausosi paskutinio akordo 
ilgai ir su visais dešimčia pirštų žaliame ore, kol frezui ir leistuvui, dis- 
kiniam pjūklui ir juostiniam pjūklui baigiasi sutarta pusvalandžio per- 
trauka. 

Sustingusi draugija Imbso muzikos kambaryje sujunda. Ženi 
pirštai išsiskiria; Amzelio pirštų stogas sugriūna; Felsneris nukėlė 
savo pirštus nuo žalio kambario oro ir tik dabar parodė savo sve- 
čiams užpakalyje ir šonuose sudraskytą surdutą. Nelaimingas dra- 
bužis ėjo iš rankų į rankas, kol liko pas Edį Amzelį. 

Ir Amzelis iškėlė jį, suskaičiavo likusias medžiaga aptrauktas 
sagas, patikrino kiekvieną pirštais, pademonstravo, ką gali išaštrinti 
aviganio nasrai ir po pamokomo introitus perėjo prie mišių: jis dirs- 
čiojo per dantytas skyles, dėbčiojo per plyšius, plėtė iširusias siūles 
klastinga pirštų pora, buvo vėjas po surduto skvernais, pagaliau įsi- 
ropštė vidun, visiškai pradingo iškilmingame skarmale, pasikeitė 
tiek pats, tiek gelumbė ir davė kviestinei publikai spektaklį su inva- 
lidu surdutu: Amzelis atrodė baisus; Amzelis kėlė pasigailėjimą; 
Amzelis šlubis; drebantis Amzelis; Amzelis vėjyje, lietuje, per plik- 
šalą; Ulmo siuvėjas ant skraidančio kilimo; paukštis Rokas, kalifas 
gandras; varna, pelėda, genys; žvirblis, besimaudantis rytą, už ark- 
lio, ant pabūklo; daug Žvirblių susitinka, išplūsta viens kitą, pasita- 
ria, išsiskirsto ir padėkoja už plojimus. Paskui sekė Amzelio juoke- 
liai su surdutu: įdūkusi močiutė; keltininkas skaudamu dantim; pas- 
torius priešais vėją; Šugeris Leo prie kapinių vartų; študienratai 
mokyklos kieme per pertrauką. Bet tikrai ne visi stori ir pirtininkų 
figūromis. Įsilindęs į gelumbę, jis vaizdavo šakotus pupų smaigus ir 
vėjo malūnus, kipšą ir šmėklą, kryžių prie kelio ir blogą skaičių eftą. 
Šokantis, pasigailėtinai liesas vaiduoklis nutvėrė porcelianinę bale- 
riną, pagrobė ją nuo fortepijono, ėmė jai meilintis šikšnosparnio 

sparnais, įsigijo ją su Dievo padėjimu, pradangino juodoje kaip Ha- 
ras, vis ilgėjančioje gelumbėje, bedieviškai ir, rodės, amžinai, vėlei, 
ačiū Dievui, parodė, grąžino ant gimtojo fortepijono. Pabaigoje, 
audringai prašomas dar kai ką parodė ir vėl ėmėsi pamėgto maska- 
rado, buvo tas ir anas, lenkė plojimus, buvo dėkingas mūsų Harui, 
nes jo dantys, garbino toli pašiūrėje esančią Tulą, nes Tula Harą, o 
Haras Felsnerį-Imbsą, o jo surdutas atlaisvino Edžio Amzelio vidu- 
je esantį kabliuką. Atidengė šulinį, metė pinigą ir suželdė pasėtas 
idėjas, kurios, pasėtos Amzelio vaikystėje, žadėjo svirno sienas ver- 
čiantį derlių. 

Vos tiktai išsivyniojęs iš juodų gelumbės žarnų, vos tiktai vėl 
stojęs prieš žiūrovus kaip kasdieninis romus Amzelis užlietame žalia 
šviesa muzikos kambaryje, Edis Amzelis tvarkingai sulankstė savo 
rekvizitą, paėmė kiek įsibauginusią, tiek ir įsilinksminusią Ženi už 
riebios letenos ir paliko, pasikišęs po pažasčia Imbso surdutą, pia- 
nistą ir jo auksinę žuvelę. 


Tula ir aš, 
mes, žinoma, manėme, kad Amzelis pasiėmė beviltiškai sudraskytą 
drabužį, kad nuneštų pas siuvėją. Bet nė vienas lopytojas negavo 
darbo per tai, kad mūsų Haras jį buvo grybštelėjęs. Man buvo per- 
pus sumažinti kišenpinigiai, nes mano tėvas turėjo nupirkti naujin- 
telaitį surdutą. Už tai dirbtuvės savininkas būtų galėjęs prašyti su- 
plėšyto; tarkim, kad panaudotų mašinų skyriuje — tenai visuomet 
reikėjo skudurų tepimui — bet mano tėvas sumokėjo, nepareikala- 
vo, net atsiprašė stalių dirbtuvės savininkas, krenkšėdamas ir sutri- 
kęs, žiūrėdamas į pianistą iš viršaus, ir Amzelis liko fragmentiško, 
bet metamorfozėms tinkamo surduto savininku. Nuo to laiko savo 
talentą skyrė ne vien piešimui ir tušavimui; nuo to laiko Edis Amze- 
lis ėmė daryti, nors neketino baidyti paukščių, natūralaus dydžio 
baidykles. 

Čia tvirtinama, kad Amzelis per daug nenusituokė apie paukš- 
čius. Nei Tulos pusbrolis buvo kinologas, nei Edį Amzelį, dėl bai- 
dyklių, galima vadinti ornitologu. Niekam nesunku atskirti žvirblius 
nuo kregždžių, pelėdą nuo genio. Ir Edžiui Amzeliui neatrodė, kad 

varnėnai ir šarkos vienodi vagys; tačiau raudongurklė ir juodagalvė 
sniegena, didžioji zylė ir kikilis, dagilis ir lakštingala jam buvo tiktai 
paukščiai giesmininkai. Klausimų Žaidimui: „Kas tai per paukštis?“ 
jis netiko. Niekas niekada jo nematė vartant Brėmo. Kai aš jį kartą 
paklausiau: „Kas didesnis, erelis ar karetaitė?“, jis išsisuko merkda- 
mas akį: „Žinoma, kad ponas Dievas“. Bet žvirbliams turėjo akį. 
Amzelis sugebėjo tai, ko neįstengė joks paukščių žinovas, — galėjo 
žvirblių būryje susirinkime kongrese, žodžiu, žvirblius, kuriuos visas 
pasaulis laikė vienodai pilkais, atskirti kaip individus. Tuos, kas 
maudėsi stogų nuotėkiuose, kėlė triukšmą už arklių vežimų ir puldi- 
nėjo mokyklų kiemus po paskutinio skambučio garso, jis vertino 
statistiškai: vien individualistai, apsimetę masine visuomene. Ir 
strazdai, paskolinę jam pavardę, Amzeliui niekada, net apsnigtuose 
soduose, neatrodė vienodai juodi ir geltonais snapais. Ir vis dėlto 
Edis Amzelis nestatė baidyklių jam pažįstamiems žvirbliams ir šar- 
koms; niekam jų nestatė, dėl formalių priežasčių. Daugių daugiau- 
sia norėjo pavojingai produktyviai aplinkai parodyti, kad taip pat 
yra produktyvus. 


Tula ir aš, | 
mes žinojom, kur Edis Amzelis kuria ir daro baidykles, kurias jis vadi- 
no ne baidyklėmis, o figūromis. Štefensvėgo gatvėje jis buvo išsinuo- 
mojęs erdvią vilą. Amzelio palikimas buvo didelis, ir apatinis vilos 
aukštas, atrodo, išmuštas ąžuolu. Štefensvėgas ėjo pietvakariniu 
Langfūro priemiesčio pakraščiu. Žemiau Ješkentalio miško jis atsiša- 
kojo nuo Ješkentalervėgo gatvės, ėjo pro labdaros ir našlaičių namus, 
netoli Langfūro gaisrinės teritorijos. Vila prie vilos. Keli konsulatai: 
latvių ir argentiniečių. Tvarkingi sodai už geležinių, visada išvaizdžių 
tvorų. Buksmedis, kukmedis ir gudobelė. Brangi angliška veja, kurią 
vasarą reikėjo laistyti, o žiemą ji nemokamai gulėjo po sniegu. Gluos- 
niai svyruokliai ir tauriosios eglės supo, viršijo ir metė šešėlį ant vilų. 
Su krūminiais vaismedžiais buvo daug vargo. Fontanus reikėjo dažnai 
taisyti. Sodininkai nenorėjo dirbti. Nuo įsilaužėlių saugojo apsaugos 
ir užraktų bendrovės. Gaisro pavojaus signalo pageidavo du konsulai 
ir vieno šokolado fabrikanto pati ir gavo sutikimą, nors gaisrinė buvo 

už našlaičių namų ir gaisrinės mokomasis bokštas pranoko visas tau- 
riąsias egles: jis garantavo dvi gesinimo grandis per dvidešimt septy- 
nias sekundes baltus fasadus apraizgiusiems vijokliams, visoms at- 
brailoms ir portalams, iš nuogirdų žinantiems apie Šinkelį. Naktimis 
šviesdavo tiktai keli langai; nebent „Anglas“ šokolado fabriko savi- 
ninkas rengdavo priėmimą. Žingsniai tarp žibintų ilgai būdavo girdė- 
ti artinantis ir tolstant. Vienu žodžiu: ramus, prabangus kvartalas, per 
dešimt metų jame būta tiktai dviejų nužudymų ir vieno bandymo nu- 
žudyti, tai yra tiek buvo žinoma. 

Netrukus Valteris Maternas, anksčiau gyvenęs mebliuotame 
kambaryje Senamiestyje, Karpfenseigene, persikėlė į Amzelio vilą, 
užėmė dvi ąžuolu apkaltas sales. Kartais kokią savaitę pas jį gyveno 
artistės, nes jis vis dar nenorėjo pradėti ekonomikos studijų; tuo tar- 
pu miesto teatras prie Anglių turgaus priėmė jį į statistų trupę. Kaip 
vienas iš daugelio minioje, kaip ginkluotasis tarp ginkluotųjų, kaip 
vienas iš šešių tarnų su žvakėmis, kaip girtas tarp girtų landsknech- 
tų, kaip murmėtojas tarp murmančių ūkininkų, kaip venecijietis su 
kauke, kaip maištaujantis kareivis ir vienas iš šešių ponų, kurie su 
šešiom damom sudaro plepantį, juokaujantį, liūdintį ir džiugiai susi- 
jaudinusį foną per gimimo dienos pokylį pirmame veiksme, piknike 
antrame veiksme, per laidotuves trečiame veiksme ir linksmą testa- 
mento paskelbimą paskutiniame veiksme, Valteris Maternas kaupė, 
neturėdamas progos pasakyti nė dviejų tarpusavyje susijusių saki- 
nių, pirmus scenos įgūdžius. Be to, jis norėjo smarkiai sutvirtinti sa- 
vo artistinių gabumų pagrindą, šiurpų dantų griežimą, ir dusvk per 
savaitę vaikščiojo pas mieste garsų komediantą Gustavą Nordą mo- 
kytis komiškų dalykų; mat Maternas manė, jog tragiškumas jam 
įgimtas, tiktai dar striuka su komizmu. 

Taigi dvi ąžuolu iškaltos salės Amzelio viloje privalėjo klausytis 
Valterio Materno Floriano Gėjerio vaidmenyje, tuo tarpu trečia ir 
didžiausia salė, apkalta ąžuolu kaip ir repetuojančio artisto salės, 
buvo Amzelio darbo liudytoja. Beveik jokių baldų. Negrabūs mėsi- 
ninkų kabliai subtiliose ąžuolinėse lubose. Grandinės ant skridinių. 
Jos kabojo pačioj palubėj ir buvo natūralaus dydžio. Taip dirbama 
kalnakasių rūšiavimo salėse ir džiovyklose: erdvė ir laisvė apačioje; 


182 


palubėje grūstis. Buvo ir vienas baldas, pultas, tikras pultas, rene- 
sansinis pultas. Ant jo atverstas: pavyzdinis darbas, šešių šimtų pus- 
lapių darbas, neprilygstamas darbas, velnio darbas, Veiningerio dar- 
bas, neįvertintas pervertintas pelningai parduotas blogai suprastas 
gerai suprastas, su tėvo pastabomis paraštėse, su Veiningerio pasta- 
bomis apačioje genijaus kūrinys: „Lytis ir charakteris“, tryliktas sky- 
rius, 405 puslapis: „...ir, galimas daiktas, kad žydiškumo reikšmė ir 
nuopelnas pasauliui ir jo istorijai yra tai, kad jis nuolatos skatina su- 
vokti save, būti savimi. („Būti savimi“ išspausdinta juodžiau.) Štai 
už ką arijas turi būti dėkingas žydui; per jį jis žino, ko jam saugotis: 
galimo žydiškumo jame pačiame“. 

Tokias, panašias, kartais prieštaringas, net paradoksalias sen- 
tencijas Edis Amzelis deklamavo su pastoriaus patosu jau gatavoms 
po ąžuolinėmis lubomis tabaluojančioms figūroms ir visiems tiems 
mediniams ir vieliniams griaučiams, kurie ant blizgančio ąžuolu iš- 
kaltos salės parketo sudarė amorfinę, tačiau diskutuojančią publiką: 
buvo nerūpestingai plepama ir klausomasi išprususio, sofistiško, są- 
mojingo, visuomet originalaus, objektyvaus, jeigu reikia — subjek- 
tyvaus, supratingo, visur esančio, niekuomet neįsižeidusio Edžio 
Amzelio aiškinimų, kaip ten yra su tais žydais ir moterimis, ar da- 
bar, pagal Veiningerį, reikia laikyti, jog moterys ir žydai neturi sie- 
los, ar užtenka, kad tiktai moterys ar vien tiktai žydai, ir ar žydišku- 
mas, antropologiniu aspektu, nes empiriškai samprotaujant, tam 
prieštarauja tvirtas įsitikinimas: „Vis dėlto išrinktoji tauta. Bet, tik- 
tai dėl diskusijos, ar tikras antisemitas dažnai neturi žydiškų savy- 
bių: pavyzdžiui, Vagneris, nors „„Parsifalis“ tikram žydui amžinai ne- 
prieinamas, lygiai taip pat galima būtų skirti arijišką ir tipiškai Žydiš- 
ką socializmą, nes Marksas buvo, kaip visi žinom. Todėl kantiškoji 
išmintis moteriai ir žydui, ir net sionizmui. Nagi žiūrėkit, žydai tei- 
kia pirmenybę judamoms vertybėms. Anglai taip pat. Va va, apie ką 
mes kalbame: žydas neturi, iš esmės jis, ne, ne vien nesuvokia valsty- 
bingumo, bet ir. Tačiau ir iš kur, nes iki viduramžių ir devyniolikto 
amžiaus ir dabar vėl: tai jau krikščionių nuopelnas, taip sakant. Vi- 
siškai priešingai, mano miela: žiūrėkite, jūs juk susipažinusi su Bib- 
lija, o gal, na tai gerai, ir ką gi padarė Jokūbas mirštančiam tėvui? 

Pamelavo Izaokui, chachacha, ir Ezavą apmulkino, prašom, ir La- 
banui ne ką geriau nuskilo. Bet taip visur yra. Jeigu remsimės pro- 
centais, tai pagal sunkius nusikaltimus pirmauja arijas, o ne. Ir tai 
įrodo, kad žydui nei gėris, nei blogis, o kartu jis nežino angelo kon- 
cepcijos, apie velnią nė nekalbant. Čia aš vis dėlto norėčiau pakal- 
bėti apie Belialą ir Edeno sodą. Tačiau konstatuokim, kad jis nepa- 
siekia nei aukščiausių dorovinių viršūnių, nei nusirita į giliausias be- 
dugnes: dėl to nedaug prievartinių nusikaltimų, panašiai ir moterys, 
tai vėlei įrodo, trūksta didybės visais atžvilgiais, o gal jūs galite man 
iškart pasakyti šventąjį, kuris. Na va! Todėl aš ir sakau: tiktai kate- 
gorijos, o ne individualybės, net priežodžiu tapusio šeimyniškumo 
tikslas vienas, daugintis, taip, iš čia ir sąvadavimas: sąvadautojas Žy- 
das aristokratiškumo antipodas. Bet argi Veiningeris aiškiai nesako, 
kadjis nei to, nei kito ir kad jis visada išvien su prastuomene, kad jis 
nei boikotuoti, nei naikinti, pagaliau jis juk pats. Bet ir sionizmas 
jam ne. Ir jeigu Čemberlenas. Pagaliau jis juk ir pats sako, kad paly- 
ginimas su moterimi ne visais atvejais. Bet sielos jis nė vienam ne- 
pripažįsta. Na taip, bet tiktai platoniškai tam tikra prasme. Jūs pa- 
mirštate. Aš nieko nepamirštu, mano mielas. Jis mini faktus, pavyz- 
džiui. Ak, ką jūs, pavyzdžiais galima viską... Lenino citata, ar? Na 
matote, darvinizmas kitados turėjo daugybę pasekėjų, nes beždžio- 
nių teorija; todėl ne atsitiktinumas, kad chemija, kaip ir anksčiau, 
vis dar arabų rankose, o jie juk giminingi, iš čia cheminė gydymo 
kryptis, tuo tarpu natūralus gydymas, pagaliau mes čia apskritai kal- 
bam apie organiką ir neorganiką: nes homunkulus jau Gėtė, ne be 
pagrindo, asistentui Vagneriui, o ne Faustui, nes Vagneris, tokią iš- 
vadą galim ramiai daryti, tipiškai žydiškas elementas, tuo tarpu 
Faustas: nes jokio genialumo jie neturi. O Spinoza? Kaip tik jį turim 
galvoje. Kadangi jei Gėtė nebūtų jo mėgęs, tai tada. Nekalbant jau 
apie Heinę. Panašiai ir anglai, tie irgi, nes Sviftas ir Sternas buvo, 
jeigu neklystu. Ir apie Šekspyrą vis dar per mažai žinom. Empiriškai 
jie, kas be ko, neblogai, realūs politikai, bet tiktai ne psichologai. 
Vis dėlto yra, ne ne, leiskite man baigti, mieloji, aš turiu galvoje ang- 
lų humorą, kurio žydas niekada, kas be ko, sąmojingas pašaipus, ly- 
giai kaip moterys, bet humoro? Niekados! Ir aš jums pasakysiu ko- 
dėl, nes jie niekuo netiki, nes jie yra niekas, ir todėl gali tapti viskuo, 

nes savo polinkiu definicijoms, iš čia jurisprudencija, o kadangi 
jiems absoliučiai nieko neliečiama ir šventa, kadangi jie viską pur- 
vais, amžinai vulgariai, kadangi jie nei krikščioniui krikščionybę, nei 
žydui krikštą, kadangi jiems bet koks pamaldumas, bet koks tikras 
susižavėjimas, kadangi jiems Šilerio meilė visam pasauliui, kadangi 
jie nei ieško, nei abejoja, nei sugeba rimtai abejoti, kadangi jie nere- 
ligingi, kadangi jiems nei saulė, nei demonai, kadangi jie nei bijo, 
nei drąsūs, kadangi jie neherojiški ir amžinai tik ironiški, nes jie 
kaip Heinė, kadangi jie be pozicijos, kadangi jie tik griauna, tai su- 
geba, ir niekad, kadangi jie net neabejoja, nes nėra kūrybingi, ka- 
dangi jiems dainavimas, kadangi jie niekuo, jokia idėja, kadangi 
jiems kvailumas, kadangi jiems gėda, orumas, baimė, kadangi jie 
niekuo nesistebi, nepatiria sukrėtimų, tik materialinių, kadangi 
jiems garbė, kadangi jiems tikra erotika, kadangi jiems pasigailėji- 
mas, meilė, humoras, aš sakau, taip, humoras ir užuojauta, ir garbė, 
ir dainavimas, ir tikėjimas, ąžuolas, Zygfrydo motyvas, trimitas, be- 
tarpiška būtis, aš sakau, einam, taip einam, leiskite man baigti: ei- 
nam einam!“ 

Paskui Edis Amzelis lengvai pakyla nuo tikro renesansinio pul- 
to, bet neužverčia Oto Veiningerio pavyzdinio darbo, kokteiliui tarp 
ąžuolu iškaltų sienų ėmus aptarinėti kitas temas, olimpiadą ir jos ša- 
lutinius reiškinius. Jis tiktai atsiriboja, stebi kol kas kaip griaučiai 
egzistuojančias, bet jau smarkaujančias ir savo nuomonę turinčias 
figūras. Jis ima sau už nugaros, bet ne be atrankos, iš dėžių, traukia, 
meta atgal, renka ir pradeda gyvą draugiją ant parketo panašiai da- 
binti, kaip pirma dabino tą, kuri dabar kabo ant grandinių ir mėsi- 
ninkų kablių po ąžuolinėmis lubomis. Edis Amzelis naudoja laikraš- 
čių makulatūrą ir tapetų likučius, kuriuos ima iš remontuojamų bu- 
tų. Išmestos jūros kurortų laivyno vėliavos, tualetinio popieriaus 
ritiniai, tuščios konservų dėžutės, dviračių stipinai, lempų gaubtai, 
Kalėdų eglučių stovai ir papuošalai diktuoja madą. Jis daro stebuk- 
lus su dideliu puodu šaltų klijų, iš to, kas parduota varžytynėse, su- 
ėsta kandžių ir rasta. Tačiau reikia pasakyti, kad šios baidyklės arba, 
kaip Amzelis sakė, figūros, kad ir kokios estetiškai išbalansuotos, 
kad ir kokių rafinuotų detalių ir liguistai elegantiškų linijų, nėra to- 
kios įtaigios kaip tos paukščių baidyklės, kurias kaimo mokyklos 

mokinys Edis Amzelis metų metus darė gimtajame Šyvenhorste, 
statė ant Vyslos pylimų ir pelningai pardavinėjo. 

Amzelis buvo pirmasis, pastebėjęs šį trūkumą. Vėliau Valteris 
Maternas, palikęs savo ąžuolines sienas ir „Reklamo“ knygeles, taip 
pat pažymėjo, kas be ko, stulbinantį meniškumą ir aiškiai pastebimą 
ankstyvesnio kūrybinio įniršio nebuvimą. | 

Amzelis prieštaraudamas draugui pastatė vieną savo gražiai 
aptaisytų figūrų terasoje, besiribojančioje su ąžuolu apkalta sale ir 
užstojamoje Ješkentalio miško bukų šešėlių. Modelis, tiesa, turėjo 
šiokį tokį pasisekimą, nes ištikimi ir šaunūs Žvirbliai netyrinėjo jo 
meniškumo ir truputį iš įpročio baidėsi; bet niekas negalėjo pasaky- 
ti, kad paukščių debesis, išgąsdintas figūros vaizdo, būtų klykdamas 
kilęs iš medžių ir viršum miško žadinęs Amzelio vaikystės laikų vaiz- 
dą. Menas stagnavo. Veiningerio tekstas liko popieriuje. Tobulybė 
vargino. Žvirbliai nereagavo. Varnos žiovavo. Miško balandžiai ne- 
tikėjo. Kikiliai, žvirbliai, varnos ir miško balandžiai pakaitomis tūpė 
ant jo kūrinio: paradoksalus vaizdas, į kurį Edis Amzelis, tiesa, rea- 
gavo šypsena; bet mes, už tvoros krūmuose, girdėjom, kaip jis dū- 
sauja. 


Nei Tula, nei aš negalėjom jam padėti, 
padėjo gamta: spalio mėnesį Valteris Maternas susimušė su vadu to 
jungfolko būrio, kuris gretimais miške rengė vadinamuosius kari- 
nius žaidimus. Uniformuotų vaikų grandis su vimpelu, jis čia buvo 
svarbiausias, užėmė sodą už Amzelio vilos. Valteris Maternas šoko 
iš atviros terasos į šlapius lapus; aš, žinoma, taip pat būčiau gavęs į 
kailį, jeigu kaip mano grandies vadas būčiau bandęs palaikyti mūsų 
būrio vadą Heinį Vasmūtą. 

Kitą naktį turėjom apmėtyti vilą akmenimis iš miško pusės: 
mes girdėjom, kaip nesyk žvangėjo langai. Tuo viskas būtų ir baigę- 
Si, jeigu Amzelis, per muštynes buvęs sodo terasoje, būtų pasitenki- 
nęs žiūrovo vaidmeniu: bet jis užfiksavo savo pastebėjimus pigiame 
popieriuje ir paskui padarė cigarų dėžės dydžio modelį: besigru- 
miančios figūrų grupės sumaištis, beformės peštynės, trumpom kel- 
nėm su iki kelių kojinėm diržais per pečius rudais skarmalais pami- 

šę dėl vimpelo su išsiuvinėtom runom nusisukusiom diržų sagtim 
įskiepyti fiūrerio pimpfiškai liesi kimiai pralaimintys natūralūs, kaip 
mūsų grandis Amzelio sode besigrumianti su Valteriu Maternu dėl 
vimpelo. Amzeliui pavyko apčiuopti realybę; nuo to laiko jis dau- 
giau nebedarė madingų šablonų, studijos augalų ir kambarinių lie- 
pų, 0 ėjo į gatvę, smalsus ir išbadėjęs. 

Jis aistringai pamėgo uniformas, ypač juodas ir rudas, kurių vis 
daugiau ir daugiau rodėsi gatvėse. Vieną seną SA uniformą, dar iš 
kovų meto, jis sugebėjo nusipirkti sendaikčių parduotuvėje Tagnetų 
gatvėje, tačiau viena jo nepatenkino. Vos susivaldė nepasiuntęs savo 
-pavarde į „Forpostą“ skelbimo: „Ieškau pirkimui senų SA unifor- 
mų“. Uniformų parduotuvėse partietiškų drapanų galėjai gauti tik- 
tai parodęs partijos pažymėjimą. O kad Edžiui Amzeliui nebuvo 
įmanoma įstoti į partiją ar vieną jos organizacijų, tai jis pradėjo gun- 
„dyti savo draugą, kuris, tiesa, daugiau nebedalijo komunistų lapelių, 
„tačiau turėjo prisismeigęs prie ąžuolinės sienos Rozos Liuksemburg 
nuotrauką, taigi pradėjo be perstogės meilikaudamas, piktžodžiau- 
damas, juokindamas ir visuomet sąmojingai jį gundyti, kad padary- 
tų tai, ką Amzelis dėl jam reikalingų uniformų mielai būtų padaręs, 

"bet negalėjo padaryti. 

Iš draugiškumo — juodu, sako, buvo kraujo broliai — kiek 
juokais, tiek ir smalsaudamas, bet svarbiausia tam, kad Amzelis 
gautų tų rudų uniformų, kurių taip reikėjo jam ir būsimų baidyklių 
griaučiams. Valteris Maternas žingsnelis po žingsnelio pasidavė: jis 
atidėjo į šalį „Reklamo“ knygeles ir užpildė stojimo anketą, kurios 
rubrikose nenutylėjo. jog buvo Raudonųjų Erelių ir vėliau KP narys. 

Juokdamasis, purtydamas galvą, nebe išoriškai, o viduje griežda- 
mas visais dantimis, jis įstojo į Langfūro SA būrį, kurio nuolatinė rin- 
kimosi vieta buvo Kleinhamerio parko užeiga: didelis to paties vardo 
kaip ir parkas lokalas su šokių sale, kėgelbanu ir vokiška virtuve, 
esantis tarp Akcinės alaus daryklos ir Langfūro geležinkelio stoties. 

Aukštosios technikos mokyklos studentai sudarė šio daugiau- 
Sia smulkiaburžuazinio SA būrio pagrindą. Vykstant renginiams 
Gegužinių pievoje prie sporto salės tas būrvs budėdavo. Metų me- 
tus pagrindinis j0 uždavinys buvo Heresangerio gatvėje. netoli len- 

kų studentų bendrabučio, muštis su studentų draugijos „Bratnia Po- 
moc“ nariais ir siaubti lenkų draugijos užeigą. Iš pradžių Valteriui 
Maternui buvo sunkoka, nes jo raudona praeitis ir netgi lapelių ak- 
cija buvo žinoma. Bet kad jis buvo ne vienas ekskomunistas Šiaurės 
Langfūro SA būryje, aštuoniasdešimt keturi ir buvę KP nariai tru- 
putį užmetę už ausies sveikindavosi Raudonojo Fronto maniera, tai 
netrukus pasijuto kaip namie, juolab kad jį globojo būrio vadas: 
šturmfiūreris Jochenas Zavackis rėžęs prieš trisdešimt trečiuosius 
kalbas kaip Raudonojo Fronto kovotojas ir skaitęs Šichau laivų sta- 
tyklos darbininkams atsišaukimus, raginančius streikuoti. Zavackis 
nebuvo išsižadėjęs savo praeities ir kartodavo, Kleinhamerio parke 
sakydamas trumpas ir populiarias kalbas: 

— Aš jums štai ką pasakysiu, vyručiai, fiūreriui labiau prie šir- 
dies vienas vienintelis buvęs komunistas negu dešimt centro bonzų, 
kurie tik iš baimės sustojo į partiją, o ne kad pamatė, jog prasidėjo 
nauji laikai, taip, prasidėjo. Ir tik bonzos, drunijantys iki pietų, to 
dar nemato. 

Kai lapkričio pradžioje reikėjo siųsti į Miuncheną kovose iš- 
bandyto būrio delegaciją į judėjimo metines ir ta proga visi buvo ap- 
rengti naujom uniformom, Valteriui Maternui laiku pavyko senas, 
ne vieną salės mūšį atlaikiusias drapanas nukreipti į Štefensvėgo 
gatvę. Apskritai Maternas, kurį būrio vadas Zavackis greitai padarė 
skyriaus vadu, visus tuos skarmalus sykiu su batais ir diržais privalė- 
jo nugabenti į Tygenhofą, nes kaip tik tenai buvo sudarinėjamas 
naujas SA pulkas, nelabai prilaikantis pinigo. Bet Edis Amzelis už- 
pildė draugui čekį, turėjusį pakankamai nulių, kad dvidešimt žmo- 
nių būtų galima aptaisyti naujai kvepiančiom drapanom. Tarp Am- 
zelio ąžuolinių sienų atsidūrė rudo suskidusio šlamšto krūva: jam 
brangi dėl alaus dėmių, riebalų dėmių, kraujo dėmių, dervos ir pra- 
kaito dėmių. Jis tuojau ėmė matuoti. Rūšiavo, skaičiavo, dėstė, pa- 
sitraukdavo į šalį, imdavo svajoti apie marširuojančias kolonas, duo- 
davo joms praeiti pro šalį, sveikinti Žygiuojant, saliutuoti; primerkęs 
akis matė: salių kovas, judėjimą, sumaištį, žmogus prieš žmogų, 
kaulai ir stalų briaunos, akys ir nykščiai, alaus buteliai ir dantys, 
riksmai, griūnantys fortepijonai, kambariniai augalai, žvakidės ir du 
šimtai penkiasdešimt grūdinto plieno peiliukų; tuo tarpu tarp ąžuo- 

lu apkaltų sienų, be sudėtų krūvomis drapanų, buvo tiktai Valteris 
Maternas. Jis gėrė butelį selterio ir nematė to, ką matė Amzelis. 


Mano pusseserė Tula, 
apie kurią aš rašau, kuriai rašau, nors Brauxelis norėtų, kad rašyčiau 
vien tik apie Edį Amzelį, Tula pasirūpino, kad mūsų kiemsargis šuo 
Haras darsyk užpultų muzikos mokytoją ir baleto mokyklos akom- 
paniatorių Felsnerį-Imbsą. Vidury gatvės, Kaštonų kelyje, paleido 
Tula šunį nuo pavadžio. Imbsas ir Ženi — jinai su gelsvai pūkuotu 
paltu pliušiniu pamušalu — matyt, ėjo iš baleto pamokos, nes iš 
sportinio krepšio, kurį nešė Ženi, tabalavo rožiniai šilkiniai baleto 
batelių kaspinai. Tula paleido Harą, kai pajstrižai lijo iš visų pusių, 
nes vėjas be perstogės keitė kryptį. Tulos paleistas Haras nukūrė per 
ribuliuojančias ir burbuluotas balas. Felsneris-Imbsas virš savęs ir 
Ženi laikė lietsargį. Haras negaišo ir žinojo, ką turi galvoje Tula, jį 
paleisdama. Šįkart mano tėvas turėjo atpirkti pianistui lietsargį, nes 
Imbsas nestovėjo nuleidęs rankų, kai juodas žvėris glotnus nuo lie- 
taus ir išsitiesęs šoko ant jo ir jo mokinės, ir atstatė skydą su smaiga- 
liu prieš šunį. Žinoma, kad lietsargis neatlaikė. Bet liko metaliniai 
žvaigždiškai link krašto besikeičiantys strypai. Jie, tiesa, keliose vie- 
tose lūžo ir pramušė lietsargio medžiagą; tačiau skaudžiai pasiprie- 
šino mūsų Harui. Jis įstrigo priekinėmis kojomis jų raizgynėje ir bu- 
vo praeivių ir vieno mėsininko, išbėgusio į gatvę dėmėta prikyšte, 
sutramdytas. Iš lietsargio neliko nieko. Haras lekavo. Tula neleido 
man bėgti. Mėsininkas ir pianistas sušlapo. Haras buvo pririštas pa- 
vadėliu. Pianisto menininkiški plaukai susimetė sruogomis: suskys- 
tėjusi plaukų pudra lašėjo ant tamsios gelumbės, o Ženi, dručkė, gu- 
lėjo nutekamajame griovyje, kuris lapkritiškai šniokštė, kliokė, 
kliuksėjo ir pilkai putojo. 

Mėsininkas negrįžo prie savo kraujinės dešros, o nutempė ma- 
ne ir Harą toks, koks buvo iššokęs iš mėsinės, plikas priplota kiauliš- 
ka galva, stalių dirbtuvės savininkui. Jis pavaizdavo įvykį man nepa- 
lankiai, pavadino Tulą baigščia maža mergyte, kuri persigandusi pa- 
bėgo, kai aš nebeįstengiau nulaikyti už pavadžio šuns; tuo tarpu 
Tula iki pat galo žiūrėjo ir tiktai tada išgaravo, kai aš atėmiau iš jos 
pavadėlį. 

Meėsininkas atsisveikino didele plaukuota ranka. Aš šįkart ga- 
vau į kailį ne keturkampe stoglente, o plokščia staliaus ranka. Fels- 
neris-Imbsas gavo naują lietsargį. Študienratui Bruniui mano tėvas 
pasiūlė sumokėti išlaidas už gelsvo pūkuoto palto su pliušiniu pa- 
mušalu išvalymą: laimė, vanduo nenunešė grioviu Ženi sportinio 
krepšio su rožiniais šilkiniais baleto bateliais, mat griovys įtekėjo į 
Akcinės tvenkinį, paskui ištekėjo iš Akcinės tvenkinio ir tekėjo per 
visą Langfūrą, po Elzės gatve, Hertos gatve, Luizos gatve, pro Nau- 
josios Škotijos gatvę, Lėgštryso gatvę, įtekėjo ties Broškešenvėgu, 
priešais Vyslos žiotis, į Negyvąją Vyslą ir, susimaišęs su Vyslos ir 
Motlau vandeniu, uosto kanalu, tarp Noifarvaserio ir Vesterplatės, 
papildė Baltijos jūrą. 


Tula ir aš buvom, 
kai pirmą Advento savaitę Marijos gatvės Nr. 13, Langfūro didžiau- 
siame ir gražiausiame „Kleinhamerio parko“ sodo restorane, direk- 
torius: Augustas Košinskis, telefonas: keturivienasnulisketuriasde- 
šimtdevyni — kiekvieną antradienį švieži vafliai — įvyko muštynės, 
kurias tik po pusantros valandos nutraukė policija, per partijos susi- 
rinkimus visuomet budėjusi mažajame medžioklės kambaryje: vach- 
mistras Burau iškvietė pastiprinimą: vienasvienasaštuoni! — ir še- 
šiolika policininkų atvažiavę padarė su lazdžiukėm tvarką. 

Susirinkime, kurio moto buvo „Atgal į reichą, prieš sutarties 
sauvalę!“, dalyvavo daug Žmonių. Du šimtus penkiasdešimt asmenų 
talpino Žalioji salė. Kalbėtojai pagal programą keitėsi tarp dekora- 
tyvinių medelių ir prie kalbėtojo pulto: iš pradžių kalbėjo šturmfiū- 
reris Jochenas Zavackis, trumpai kimiai gerai; paskui ortsgrupenlei- 
teris Zelkė pasakojo įspūdžius iš partijos suvažiavimo Niurnberge. 
Ypač didelį įspūdį jam padarė arbeitsdynsto kastuvai, tūkstančių 
tūkstančiai, nes saulės šviesa juos bučiavo: 

— Tai buvo, turiu jums pasakyt, mieli langfūriečiai, čia taip 
gausiai suėję, neregėta, tikrai nematyta neregėta. Visą gyvenimą ne- 
pamiršiu, mieli langfūriečiai, kaip jie blizgėjo, tūkstančių tūkstan- 
čiai: riksmas, kaip iš tūkstančių tūkstančių gerklių: ir mūsų širdys 
apsalo, mieli langfūriečiai, ir ne vienam senam kovotojui sudrėko 
akys. Bet tai tikrai visai negėda, tokia proga. Ir aš pagalvojau, mieli 

langfūriečiai, kai grįšiu namo, aš visiems, kurie čia nebuvo, papasa- 
kosiu, kaip buvo, kai tūkstančių tūkstančiai reicho arbeitsdynsto 
kastuvų... 

Paskui dar kreisleiteris Kampė pasakojo įspūdžius iš Biukebur- 
go derliaus šventės ir apie planuojamus naujus butus planuojamoje 
Alberto Forsterio gyvenvietėje. Po to SA šturmfiūreris Jochenas Za- 
vackis, palaikomas dviejų šimtų penkiasdešimties langfūriečių, tris- 
kart sušuko „Siegheil“ fiūreriui ir reicho kancleriui. Du himnus, vieną 
per lėtai vieną per greitai, vyrai giedojo per žemai moterys per aukš- 
tai, o vaikai neteisingai ir ne į taktą. Tuo oficialioji renginio dalis bai- 
gėsi, ir ortsgrupenfiūreris Zelkė paskelbė langfūriečiams antros da- 
lies pradžią, jaukaus smagaus pasibuvimo traukiant naudingų ir gar- 
džių gaminių loteriją Žiemos pagalbos naudai. Prizų sponsoriai buvo: 
Valtinato pieninė, „Amados“ margarino fabrikas, „Anglas“ šokolado 
fabrikas, Kanoldo saldainių fabrikas, Kyzau vyno didmeninė prekyba, 
Hauboldo ir Lanzerio didmeninė prekyba, Kiūnės garstyčių firma, 
Dancigo stiklo fabrikas ir Langfūro akcinė alaus darykla, kuri, be 
dviejų dėžių, loterijai dar dovanojo statinaitę alaus: 

— Mūsų aštuoniasdešimt ketvirtam SA pulkui; mūsų pulko vy- 
rams, kuriais mes didžiuojamės; mūsų aštuoniasdešimt ketvirto pul- 
ko vyrams triskart... valiooo... valiooo... valio!.. 

Ir tada prasidėjo ta painiava, kuri tiktai paskambinus į policiją 
vienasvienasaštuoni ir su lazdžiukių padėjimu buvo išpainiota. Ir visai 
ne komunistai ar sociai dėl to kalti. Tų tada jau išvis nebuvo. Greičiau 
jau lakimas, bendras iš vidaus akių vyzdžius verčiantis girtumas davė 
toną salės mūšiui Kleinhamerio parke; mat kaip būna po ilgų kalbų, 
pasakytų ir išklausytų: imama gerti, lenkti, gurgti, maukti, mesti, 
sprogti; stovint ir sėdint buvo imama vieną ir dar vieną; kiti ėjo nuo 
stalo prie stalo ir darėsi vis labiau apsinešę; kiti kiūtojo prie baro ir 
pylėsi abiem rankom; vienas kitas stovėjo tiesiai ir plempė be galvos, 
nes ir taip žemą salę iki pečių aukščio žemino dūmų kamuoliai. Jau 
įsismaginę dainavo ir ragino dainuoti kitus: otammiškesviediniųiš- 
draskytam; šaltamdugne; ogalvakruvinažaizdota. 

Šeimos šventė, visi visi čia buvo, seni pažįstami: Alfonsas Bub- 
licas su Lote ir Franciukas Volšlėgeris: 

— Ar atsimeni, tada parke. Palei Rodunę Oros pusėj, grįžtant 
iš nakvynės namų užeigos, ką mes tada sutikom, nagi Duleką ir jo 
brolį, ana jisai sėdi visas apdujęs. 

O šalia SA nario Bruno Duleko: alaus pilnom subinėm SA vy- 
rai Vilis Egersas, Paulis Hopė, Valteris Maternas ir Otas Varnkė vie- 
noj eilėj prie baro: 

— O sykį „Deros“ kavinėj! Ne, meluoju, ant Cinglerio kalvos, 
davė į kaulus Briliui. O andai vėl. Kurgi? Na, prie Strašino-Prangši- 
no slėnio užtvankos, sako, įmurkdė į vandenį. Bet išsikapanojo. Ne 
taip kaip tas Vichmanas iš Klein Kaco, kurį buožėm plumpino, ne- 
žiūrėdami, kur kupra, kur galva! Kalbėjo, kad jis Ispanijon išsidan- 
gino. Dėl žmonių. O iš tikrųjų jį užplumpino, įkišo į maišą, visą su- 
daužytą. Aš jį dar iš šaulių draugijos laikų pažinojau, dar prieš tai, 
kai jį su Borstu ir Krupke į folkstagą išrinko. O jie ties Goldkrūgu 
genvinkelyje jisai, sako... 

Prislinko Gustavas Dau, su Lotaru Budzinskiu už parankės. 
Visus iš eilės be perstogės vaišindamas. Tula ir aš sėdėjom prie Po- 
kryfkės stalo. Mano tėvas išėjo tuoj po kalbų. Daugelio vaikų jau ne- 
buvo. Tula Žiūrėjo į tualeto duris: vyrų. Ji negėrė, nekalbėjo, tik žiū- 
rėjo. Augustas Pokryfkė buvo apspangęs kaip reikia. Tokiam ponui 
Mikoteitui jis aiškino geležinkelių eismą Košneiderijoje. Tula sten- 
gėsi akimis užkalti tualeto duris: bet jos vis varstėsi, stumdomos pil- 
nų ir ištuštėjusių pūslių. Greitojo traukinio linija — Berlynas, Šnei- 
demiulis, Diršau — kirto Košneideriją. Tačiau greitasis traukinys 
čia nestojo. Tula nežiūrėjo į moterų tualeto duris: ji žiūrėjo, kaip 
Valteris Maternas pranyko vyrų tualete. Mikoteitas buvo geležinke- 
lininkas, tačiau Augustas Pokryfkė jam smulkiai dėstė keleivinio 
traukinio Konicas—Laskovicas stotis. Erna Pokryfkė kas penktas 
gurkšnis alaus kartojo: 

— Einam namo, vaikai, laikas. 

Bet Tula tebespoksojo į nerimstančias tualeto duris: jos akys 
fiksavo kiekvieną įėjimą ir išėjimą. Augustas Pokryfkė dabar buvo 
prisikasęs prie trečio Košneiderijos geležinkelio maršruto, Nake- 
lis— Konicas: Gersdorfas, Obkasas, Šlangentinas... Buvo pardavinė- 
jami Žiemos pagalbos naudai rengiamos loterijos bilietai. Pagrindi- 

nis prizas: deserto servizas dvylikai asmenų plius taurės vynui; vien 
tik krištolas, vien tik krištolas! Tulai buvo leista traukti tris bilietus, 
nes ji jau sykį, praėjusiais metais, buvo ištraukusi dvylikos svarų žą- 
sį. Iš beveik pilnos SA uniforminės kepurės, nenukreipdama akių 
nuo tualeto durų, ji ištraukė: plytelę „Anglas“ šokolado, dabar ji su 
maža subraižyta ranka traukia antrą bilietą: tuščias! — ir vis dėlto 
laimi pagrindinį prizą ir krištolą: vyrų tualeto durys kad ims dundė- 
ti, poškėti. Kur buvo sagstomos arba maunamos kelnės, prasideda 
velniava. Viens du, ir peiliai jau rankose. Tąso viens kitą ir plėšo 
krūtines, nes Tula traukia bilietą: Kinija prieš Japoniją. Kur kupra, 
kur galva! Spardo, tempia, suka, guldo ant žemės ir bliauna: 

— Užčiaupk nasrą! Priešuti prakeiktas! Asile, šunie, valkata! 
Dar man pasikepešink! 

Ir visi baro kerplėšos: Vilis Ėgersas, Paulis Hopė, Alfonsas 
Bublicas, jaunesnysis Dulekas ir Otas Varnkė traukdamiesi peiliu- 
kus su spyruoklėmis: " 

— Kur kupra, kur galva! 

Girtas kontrabosinis choras rūšiuoja vaisines lėkštes, kapoja 
galvas taurėm, tvarko ir tepa tualeto duris. Dėl to, kad Tula ištraukė 
tuščią bilietą, jie tenai duodasi, daužosi kuo papuola ir badosi pei- 
liais, bigėm, briedkriauniais. Kėdės ir jų kojos, dabar ir čia, nesvar- 
bu kam, mokis ir duok, kad labuonė traškėtų, pizdros rūktų, juka te- 
kėtų, žiežirbos lakstytų, alus ir kraujas, plumpt bumpt. Mat visi kaip 
reikia įkaitę ir būtinai turi dalyvauti. Kiekvienas kimba kiekvienam 
į krūtis. Kas tenai šluoja grindis? Kam ten juka paleista? Ką bliauna 
mušeikos? Kaip nukelti nuo vyrių duris? Kas traukė bilietą? Tuš- 
čias. Plumpt į nosį. Kaukšt galvon. Keberiokšt. Su praskelta labuo- 
ne. Telefonas: viensviensaštuoni: Policija, čia skyla galvos, laksto 
stiklai! Liustra į miltus. Būtis ir laikas. Saugikliai po velnių. Šviesa 
tiu tiu. Tamsu kaip maiše: nes juodoj salėj juodi bananai kala taip, 
kad juoda akyse, po juoda liustra, o juodos bobos klykia: 

— Šviesos! Kur dingo šviesa! Policija, gelbėkit! Galvos skyla, 
kraujai tyška! 

Tiktai kai Tula tamsoj ištraukė trečią bilietą iš uniforminės SA 
kepurės, likusios pas mus ant jos kelių, tiktai kai mano pusseserė iš- 
traukė trečią bilietą ir jį išvyniojo — jis laimėjo jai Kiūnės garstyčių 

firmos agurkų su krapais kibirą, šviesa vėl užsidegė. Keturi budėję 
policininkai, vadovaujami vachmistro Burau, ir šešiolika pastiprini- 
mo vyrų, vadovaujamų policijos leitenanto Zauzino, pajudėjo į prie- 
kį: nuo baro ir drabužinės durų: žali, mylimi ir keliantys baimę. Visi 
dvidešimt du policininkai laikė įsikandę burnose švilpukus ir švilp- 
dami brovėsi per grūstį. Jiems padėjo naujos, tiktai policijos prezi- 
dento Frebeso laikais iš Italijos įsivežtos, tenai „manganello“, čia 
masažinėmis vadinamos policininkų lazdos. Naujosios lazdos buvo 
pranašesnės už senas, nes neprakirsdavo odos, veikdavo sausai ir 
beveik be garso. Kiekvienas gavęs per kuprą su nauja policijos lazda 
du su puse sykio nustebęs apsisukdavo aplink savo ašį ir paskui 
žnekteldavo, vis tuo pačiu kamščiatraukio stilium, ant žemės. Ir Au- 
gustas Pokryfkė netoli tualeto durų pakluso iš Musolinio Italijos im- 
portuotam daiktui. Negalėjo paskui dirbti aštuonias dienas, nors ne- 
turėjo jokių kirstinių žaizdų. Be jo, buvo dar trys sunkiai sužeisti ir 
septyniolika lengvai sužeistų, tarp jų keturi policininkai. SA vyrai 
Vilis Ėgersas ir Franciukas Volšlėgeris, mūrininkų meistras Gusta- 
vas Dau ir anglių pirklys Lotaras Budzinskis buvo nuvežti į skyrių, 
tačiau kitą dieną priešpiet vėl paleisti. „Kleinhamerio parko“ užei- 
gos šeimininkas, ponas Košinskis, informavo draudimą apie patirtą 
dviejų tūkstančių dviejų šimtų guldenų nuostolį: taurės, kėdės, sie- 
tynas, sulaužytos tualeto durys, dekoratyviniai augalai prie kalbėto- 
jo pulto, pagrindinis loterijos prizas: krištolas krištolas! — ir taip to- 
liau. Policijos tyrimai parodė, kad trumpo sujungimo nebuvo, kad 
kažkas — aš Žinau kas! — išsuko saugiklius. 

Ir niekas nenutuokė, kad mano pusseserė, traukdama bilietą, 
tuščias! — davė signalą pradėti salėje mūšį. 


Miela Tula, 
viską tą Tu mokėjai, turėjai tam akis ir rankas. Tačiau šiai istorijai 
svarbus ne Tavo sukeltas mūšis — nors Tu jame ir dalyvavai, jis buvo 
paprastas ir niekuo nesiskyrė nuo kitų, — svarbu, kad Edis Amzelis, 
vilos Štefensvėgo gatvėje savininkas, praturtėjo pundu alum atsi- 
duodančių, suplėšytų ir sukruvintų uniformų: jas parnešė Valteris 
Maternas, lengvai sužeistas sponsorius. 

Šįkart tai būta ne vien SA uniformų. Tarp jų ir keleto paprastų 
partijos narių drapanų! Tačiau viskas ruda: ne vasarinių pusbačių 
spalvos; ne riešutų, ne raganiškos spalvos; ne rudos Afrikos; ne su- 
trintos žievės, ne baldų, ne senatvės dėmių, ne rusvos ir ne smėlio 
spalvos; ne jaunos rudosios anglies ir ne senų durpių, išverstų dur- 
pių kastuvu; ne pusryčių šokolado, ne rytmečio kavos su grietinėle; 
tabako tiek rūšių, tačiau nė viena tokia kaip; ne akį klaidinančios 
stirnų spalvos, ne dviejų savaičių „Nivėjos“ įdegimo po karšta atos- 
togų saule; ne rudens apspjautos paletės, o visai kitoks rudumas: ka- 
kos, na, molio, ištežusio, lipnaus, partinis, SA, visų rudų knygų, ru- 
dų namų, Braunau, Evos Braun, uniformų rudumas, nė iš tolo nepa- 
našus į chaki rudumą, tūkstančio spuoguotų subinių ant baltų 
lėkščių pašiktas rudumas, iš Žirnių ir virtos dešros gautas rudumas; 
ne ne, švelniosios brunetės, raganų ir riešutmedžio spalvos, nes jūs 
buvot prie katilo, kai buvo verdama, kuriama ir maišoma ir gamina- 
ma ta trąšų spalvos krūva — aš vis dar pataikauju — gulėjusi prie- 
šais Edį Amzelį. 

Amzelis pradėjo rūšiuoti savo gerą, paėmė Zolingeno žirkles ir 
čekštelėjo jomis kelissyk pabandymui. Amzelis pradėjo neaprašo- 
mąją rudę karpyti. Naujas darbo įrankis manieringai stovėjo šalia 
tikro renesansinio pulto ir visąlaik atskleisto Veiningerio pavyzdinio 
veikalo: siuvėjo arklys, siuvėjo vargonai, siuvėjo klausykla: Zingerio 
siuvamoji mašina. Ji murkė kaip katė, kai Edis Amzelis iš šiurkštaus 
džuto, svogūnų maišų ir kitos pralaidžios medžiagos siuvo panašiai 
kaip marškiniai sukirptus apatinius pašvaitus. Išpampėlis Amzelis 
ir smulki mašinytė: ar jie nebuvo viena? Ar abu nebuvo šitaipos gi- 
mę, pakrikštyti, paskiepyti, apmokyti, tą pat patyrę? Ant džuto 
marškinių jis kartais plačiais, kartais perdėtai smulkiais dygsniais 
prisiūdavo baisingai rudus lopus, kaip dirbtinius apgamus. Taip pat 
pridėdavo rankų raiščių raudonio ir nuo saulės smūgių besiraitančių 
svastikos konvulsijų. Kimšo kapoku ir pjuvenom. Ieškojo ir rado 
žurnaluose ir metiniuose leidiniuose veidų, tarkim, stambaus rastro 
rašytojo Gerharto Hauptmano nuotrauką arba lygiai juodą ir baltą 
populiaraus tų laikų aktoriaus: Birgelio arba Janingso. Jis ėmė Šme- 
lingą ir Pačelį, jautį ir asketą, ir kišo po rudų kepurių snapais. Iš 

Tautų Sąjungos vyriausiojo komisaro padarė SA narį Brandą. Nesi- 
drovėjo tol mėsinėti ir lyg tas Dievas naujai kurti Zolingeno žirklė- 
mis senų raižinių reprodukcijas, kol narsus Šilerio profilis ar jauno 
Gėtės dendiška galva paskolindavo veidą kokiai nors judėjimo su- 
dėtai aukai, tarkim, Herbertui Norkui ar Horstui Veseliui. Amzelis 
kapojo, kombinavo, jungė ir teikė amžiams galimybę pasibučiuoti 
po SA kepurėmis. 

Liekno, berniokiško, anksti savižudybe baigusio gyvenimą pa- 
vyzdingo veikalo autoriaus Oto Veiningerio nuotraukai visu ūgiu, 
buvusiai ketvirtame knygos puslapyje, jis nurėžė galvą, davė tą iš- 
karpą Zenkerio fotoateljė padidinti iki žmogaus galvos dydžio ir 
paskui ilgai ir nesėkmingai kūrė „SA narį Veiningerį“. 

Labiau vykęs išėjo Edžio Amzelio autoportretas. Be renesansi- 
nio pulto ir „Zingerio“ siuvamosios mašinos, Amzelio inventorių 
dar sudarė aukštas, siauras, iki lubų lentų siekiantis veidrodis, kokie 
būna siuvėjų dirbtuvėse ir baleto mokyklose. Prieš tą atsakomingą 
stiklą jis sėdėjo su paties pasisiūta partijos uniforma — tarp SA uni- 
formų neatsirado tokios, kuri galėtų jį sutalpinti — pakabino savo 
natūralaus dydžio atvaizdą ant plikų griaučių, stovėjusių kambaryje 
kaip koks saulės rezginys ir turėjusių nematomą prisukamą mecha- 
nizmą. Paskui tikrasis Amzelis lyg koks Buda atsisėdo siuvėjo poza 
ir ėmė stebėti sukonstruotąjį, dar tikresnį Amzelį su partijos unifor- 
ma. Tas stovėjo visas tarsi pripūstas su džuto marškiniais ir partietiš- 
kai rudas. Portupėja juosė jį tarsi kokia atogrąža. Skiriamieji ženklai 
ant rankovių darė jį paprastu amtsleiteriu. Kiaulės pūslė, drąsiai su- 
paprastinta ir tik simboliškai juodai brūkštelėta, portretiškai atitiko 
originalą ir buvo su amtsleiterio kepure. Ir šit partiečio saulės rezgi- 
nyje ėmė veikti prisukama mechanika: bridžkelnės sustingo poza 
„ramiai“. Dešinė pilna, rodės, tuoj sprogs guminė pirštinė nuo diržo 
sagties trūkčiodama ir iš tolo valdoma pakilo į krūtinės ir pečių 
aukštį, iš pradžių pademonstravo partinį pasisveikinimą tiesia ran- 
ka, paskui su pamojimu ir lėtai, nes baigėsi prisukimas, tačiau laiku 
grįžo atgal ant diržo sagties, seniokiškai padrebėjo ir sustingo. Edis 
Amzelis atrodė įsimylėjęs savo naująjį kūrinį. Jis mėgdžiojo savo na- 
tūralaus dydžio imitacijos partinius pasisveikinimus priešais siaurą 
studijos veidrodį: Amzelių kvartetas. Valteris Maternas, kuriam 

Amzelis parodė save ir figūrą ant parketo, paskui figūros ir savo at- 
spindžius, iš pradžių juokėsi susiriesdamas, paskui pritilo. Galų ga- 
le tiktai dėbčiojo čia į baidyklę, čia į Amzelį, čia į veidrodį. Jis matė 
jame save civiliškai apsirengusį tarp uniformuotųjų. Vaizdas, priver- 
tęs jį prisiminti įgimtą dantų griežimą. Ir jis, grieždamas dantimis, 
davė suprasti, kad kažkur yra riba; Amzelis neturįs įsikąsti vienos te- 
mos; juk pagaliau SA ir partijoje pakankamai esama žmonių, kurie 
rimtai žiūri į tikslą, šaunių vyrų, ne vien šunsnukių. 

Amzelis atsakė, jog kaip tik toks esąs jo meninis sumanymas, 
jis visai neketinąs kritikuoti, tiktai meninėmis priemonėmis gaminti 
tiek šaunius vyrus, tiek šunsnukius, taip sakant, pramaišiui, kaip ir 
gyvenime. 

Ir sumeistravo ant jau paruoštų griaučių stambų šaunų vyrą: SA 
narį Valterį Materną. Tula ir aš, spoksoję į elektra apšviestą ir ąžuolu 
apkaltą dirbtuvę iš tamsaus kaip naktis miško, išplėtę akis matėm, 
kaip uniformuoto Valterio Materno kopija — kraujo dėmės dar tebe- 
liudijo salės mūšį „Kleinhamerio parke“ — įtaisyto mechanizmo pa- 
galba parodė dantis ir privertė juos mechaniškai griežti: mes tai tik 
matėm — bet kas matė Valterio Materno dantis, tas juos ir girdėjo. 


Tula ir aš matėm, 

kaip Valteris Maternas, kuris su savo SA būriu per vieną didelį mi- 
tingą budėjo apsnigtoje Gegužinių pievoje, minioje pastebėjo Edį 
Amzelį. Kalbėjo Lebzakas. Kalbėjo Greizeris ir Forsteris. Stambiai 
snigo, ir minia taip ilgai šaukė „heil!“, kad sniego dribsniai krito į 
pravertas šaukiančiųjų burnas. Ir partijos narys Edis Amzelis šauk- 
damas gaudė ypač dideles snaiges, iki SA narys Valteris Maternas iš- 
traukė jį iš minios ir pažliugusia pieva išbuksyravo į Hindenburgo 
alėją. Tenai abu smarkiai apsibarė, ir mes jau manėm, kad Amzelis 
tuojau gaus į kaulus. 


Tula ir aš matėm, 
kaip Edis Amzelis su uniforma Langfūro turguje rinko aukas Žie- 
mos pagalbai. Jis barškino dėžutę, Žarstė miniai juokelius, gauda- 
mas daugiau grašių negu tikri partijos nariai; ir manėm: jeigu dabar 
ateis Maternas ir pamatys, kas čia dedasi, tai tada... 

Tula ir aš, 

mes užklupom Edį Amzelį ir kolonijinių prekių pirklio sūnų per 
sniego pūgą Frebelio pievoje. Mes užsiglaudėm už mugės vežimai- 
čio, žiemojančio Frebelio pievoje. Amzelis ir mažylis pūgoje atrodė 
kaip šešėliai. Labiau skirtingų šešėlių negalima įsivaizduoti. Mažy- 
lio šešėlis savo šešėlinį būgną buvo atkišęs priešais krintantį sniegą. 
Amzelio šešėlis buvo palinkęs prie jo. Abu šešėliai laikė ausis prie 
būgno, tarsi klausydamiesi: gruodžio sniego, krintančio ant baltai 
lakuotos skardos. Kadangi niekad nebuvom matę ko nors labiau be 
garso, kiūtojome tyliai, su paraudusiomis nuo šalčio ausimis: bet 
girdėjom tik sniegą, būgno negirdėjom. 


Tula ir aš dairėmės, 
kai mūsų šeimos tarp Kalėdų ir Naujųjų metų buvo išėjusios pasi- 
vaikščioti į Olivos mišką, Edžio Amzelio; bet jis buvo kitur, ne 
Džiaugsmo slėnyje. Tenai mes po elnių ragais gėrėm kavą su pienu 
ir valgėm bulvinius blynus. Žvėrių aptvare nedaug ką tegalėjai pa- 
matyti, nes beždžionės šaltu oru buvo laikomos girininkijos rūsyje. 
Mums nereikėjo imtis Haro. Bet mano tėvas, dirbtuvės savininkas, 
pasakė: 

— Šuniui reikia pasilakstyti. 

Džiaugsmo slėnis buvo mėgstama iškylų vieta. Mes nuvažiavom 
su antru iki Taikos stotelės ir patraukėme tarp raudonai pažymėtų 
medžių skersai miško, kol atsivėrė slėnis ir girininkija su Žvėrių aptva- 
ru atsidūrė prieš mus. Mano tėvas, kaip stalius, negalėjo praeiti pro 
nė vieną gerai nuaugusį medį, nesvarbu ar buką, ar pušį, neįvertinęs 
jo kubiniais metrais. Todėl mano mama, gamtą, taigi ir medžius verti- 
nusi daugiau kaip pasaulio puošmeną, buvo prastai nusiteikusi ir pra- 
giedrėjo tiktai prie blynų ir kavos su pienu. Ponas Kaminas, girininki- 
jos nuomotojas ir užeigos savininkas, prisėdo tarp Augusto Pokryfkės 
ir mano mamos ir kiekvienusyk, kai ateidavo naujas svečias, imdavo 
pasakoti Žvėrių aptvaro istoriją. Tad Tula ir aš dešimtkart girdėjom, 
kaip toksai ponas Pikuricas iš Sopoto padovanojo stumbrą. Tačiau 
pradėdavo pasakojimą ne nuo stumbro, 0 nuo tauriųjų elnių porelės, 
padovanotos vagonų fabriko direktoriaus. Po to Žvėrynas pasipildė 

šernais ir dėmėtaisiais elniais. Tas padovanojo vieną beždžionę, anas 
dvi. Vyresnysis miškų ūkio tarėjas Nikolajis parūpino lapių ir bebrų. 
Kanados konsulas atgabeno du meškėnus. O vilkus? Kas atvežė vil- 
kus? Vilkus, kurie vėliau pabėgo, sudraskė uogaujantį vaiką ir nušau- 
ti pakliuvo į laikraščius? Kaip ten buvo su vilkais? 

Kol ponas Kaminas spėja išduoti paslaptį, kad Breslau zoologi- 
jos sodas padovanojo Džiaugsmo slėnio aptvarui du vilkus, mes su 
Haru išeinam į lauką. Praeinam pro stumbrą Džeką. Apsukam ap- 
link užšalusį tvenkinį. Šernų kaštonai ir gilės. Trumpai aplojam la- 
pes. Vilkų narvas su grotom. Haras sustingsta. Vilkai neramiai zuja 
už grotų. Žingsnis platesnis už Haro. Tačiau krūtinė ne tokia plati, 
siaura kakta, akys įkypos, mažesnės, labiau apsaugotos. Galva stam- 
besnė, kūnas plūduro formos, ties kukštera žemesni už Harą, kailis 
gauruotas, šviesiai pilkas, viršuje tamsus su gelsvu pavilniu. Haras 
mirš, kad grotos... Sniegas sunkiai drimba nuo eglių. Akimirką vil- 
kai stabteli už grotų: šešios akys, trūkčiojantys nasrai. Snukių viršūs 
trissyk susiraukšlėja. Iš nasrų virsta garas. Pilki vilkai — juodas avi- 
ganis. Juoda spalva nuoseklios selekcijos pasekmė. Persotintos pig- 
mentais Perkūno, paskui Zentos ir Plutono iš Luizos malūno pig- 
mentų ląstelės daro mūsų šuns kailį gauruotą, be perėjimų, be dė- 
mių, ištisai juodą. Bet šit sušvilpia mano tėvas, ir Augustas Pokryfkė 
suploja delnais. Tulos šeima ir mano tėvai stovi su Žieminiais paltais 
priešais girininkiją. Nerimstantys vilkai lieka už nugarų. Tačiau 
mums ir Harui sekmadienio iškyla dar nepasibaigusi. Bulvinių blynų 
skonis dar tebejuntamas kiekvienoj burnoj. 

Mano tėvas visus mus nuvedė į Olivą. Tenai sėdom į tramvajų, 
važiuojantį į Gletkau. Baltijos jūra buvo užšalusi iki ūkanoto hori- 
zonto. Gletkau jūros tiltas blizgėjo įdomiai apledėjęs. Todėl mano 
tėvas turėjo išimti iš odinio dėklo fotoaparatą, o mes turėjom susto- 
ti aplink Harą priešais fantastinį cukrinį statinį. Mano tėvas ilgai nu- 
statinėjo fotoaparatą. Šešissyk visi turėjom apmirti, Harui tai buvo 
visai nesunku, nes jis buvo įgudęs fotografuotis, kai jį pleškino laik- 
raščių fotografai. Paskui pasirodė, kad iš šešių nuotraukų, padarytų 
mano tėvo, keturios per tamsios: ledas smarkiai reflektavo. 

Iš Gletkau gurgždančiu sniegu nuėjome iki Brezeno. Juodi taš- 
keliai iki pat reide įšalusių garlaivių. Daug žmonių buvo išėję pasi- 
vaikščioti. Kad nebadautų žuvėdros. Po dviejų dienų rūke pasiklydo 
keturi mokiniai, norėję ledu nukeliauti į Helą, ir amžinai dingo, 
nors jų ir ieškojo su sportiniais lėktuvais. 

Prieš pat irgi baisingai apšalusį Brezeno jūros tiltą patraukėm į 
žvejų kaimą prie tramvajaus stotelės, nes Pokryfkės, ypač Tula, ven- 
gė Brezeno tilto, mat tenai prieš kelerius metus mažas kurčnebylys 
Konradas... taigi kai mano tėvas plokščia staliaus ranka nurodė nau- 
ją Žygio kryptį, maždaug ketvirtą valandą po pietų, prieš pat trisde- 
šimt šeštųjų metų pabaigą, gruodžio dvidešimt aštuntąją, Haras, ku- 
rį mano tėvas laikė už pavadžio, kad aplink buvo daug kitų šunų, 
staiga ištrūko su visu pavadžiu, davė dešimt ilgų neaukštų šuolių le- 
du, pranyko klykiančioje minioje ir, kai mes jį pasivijom, buvo suda- 
ręs su plevėsuojančiu paltu juodą, sniegus drabstantį kamuolį. 

Tulai neištarus nė žodžio, pianistas ir muzikos mokytojas Fels- 
neris-Imbsas, kaip ir mes, iškylavęs sekmadienį su študienratu Bru- 
niu ir dešimtmete Ženi Brunys, buvo trečiusyk užpultas mūsų Haro. 
Šįsyk nebuvo apsiribota surdutu ar lietsargiu, kuriuos reikėtų at- 
pirkti. Mano tėvas turėjo pagrindo pavadinti tą kvailą įvykį brangiu 
malonumu. Felsnerio dešinioji šlaunis buvo smarkiai sumaitota. Jis 
turėjo tris savaites išgulėti Diakonisių ligoninėje ir paskui dar parei- 
kalavo kompensacijos. 


Tula, 

už lango krinta sniegas. Tada ir šiandien snigo ir sninga. Drėbė, dre- 
bia. Pustė, pusto. Krito, krinta. Leidosi, leidžiasi. Sklandė, sklando. 
Centneriais sneigėjo ant Ješkentalio miško, ant Grunevaldo; ant 
Hindenburgo alėjos, ant Klėjaus alėjos; ant Langfūro turgaus ir 
Šmargendorfo turgaus; ant Baltijos jūros ir ant Havelio ežerų; ant 
Olivos, ant Špandau; ant Dancigo-Šidlico, ant Berlyno Lichterfel- 
dės, ant Emauso ir Moabito, Noifarvaserio ir Prenclauer Bergo; ant 
Zaspės ir Brezeno, ant Babelsbergo ir Šteinštiukeno; ant plytų tvo- 
ros aplink Vesterplatę ir greitomis sumūrytos tvoros tarp abiejų 
Berlynų krinta sniegas ir lieka gulėti, krito ir liko gulėti. 

"Tulai ir man, 
laukusiems sniego su rogutėm, sniegas krito dvi dienas ir liko gulė- 
ti. Kartais tūžmiai paistrižai, sunkiadarbis sniegas, paskui didelėm 
betikslėm snaigėm — toje šviesoje baltomis kaip dantų pasta su su- 
plėšytais kraštais, priešais šviesą pilkomis iki juodumo: drėgnas 
papsintis sniegas, po kurio vėl vertė tūžmiai pagstrižą sniegą iš rytų. 
Šaltis vidutinis, naktį likdavęs pilkas ir pralaidus, tad rytą visos tvo- 
ros būdavo iš naujo apkrautos ir medžių šakos traškėdavo nuo svo- 
rio. Reikėjo daug kiemsargių, bedarbių, Techninės pagalbos ir viso 
miesto autoparko, kad vėl būtų Žžymu gatvės, tramvajų bėgiai ir šali- 
gatviai. Sniego kalnai, sukietėję ir sušokę luitais, driekėsi dviem ma- 
syvais abipus Elzės gatvės, uždengdami Harą visiškai, mano tėvą iki 
stališkos krūtinės. Jų linijai truputį pažemėjus, Tulos megzta kepurė 
mėlynavo per du pirštus. Buvo barstomas smėlis, pelenai ir ruda gy- 
vulinė druska. Vyrai ilgomis kartimis purtė sniegą nuo vaismedžių 
Reicho kolonijos sodeliuose ir už Abto malūno. O jiems kasant, 
barstant ir lengvinant šakų naštą, krito vis naujas sniegas. Vaikai ste- 
bėjosi. Seni žmonės bandė prisiminti: kada taip smarkiai snigo? 
Kiemsargiai keikėsi ir kalbėjo viens kitam: 

— Kas tą viską apmokės? Šitiek reikia smėlio, pelenų, gyvuli- 
nės druskos. O jeigu nenustos snigti, kas tada. O kai pradės tirpti — 
O juk pradės, kiemsargių žodis, pradės — tai viskas sutekės į rūsius, 
vaikai susirgs gripu, suaugę taip pat: kaip septynioliktaisiais. 

Kai sninga, galima žiūrėti pro langą ir skaičiuoti. Tai daro Tavo 
pusbrolis Haris, kuris apskritai turėtų ne sniegą skaičiuoti, o Tau ra- 
šyti. Galima, kai sninga kąsniais, išbėgti į sniegą ir gaudyti burna 
sniegą. Aš mielai taip daryčiau, bet negaliu, nes Brauxelis sako, kad 
privalau rašyti Tau. Galima, jei esi juodas aviganis, iššokti iš savo 
būdos balta kepure ir kandžioti sniegą. Galima, jeigu tave vadina 
Edžiu Amzeliu ir esi nuo vaikystės daręs baidykles, tuo metu, kai be 
atokvėpio sninga, daryti paukščiams lesyklas ir negailėti lesalo. Ga- 
lima, kai sniegas krinta ant rudos SA kepurės, griežti dantimis. Ga- 
lima, jei tavo vardas Tula ir esi visai lengva, bėgioti per sniegą ir virš 
jo nepaliekant pėdų. Galima, kolei dar atostogos ir dangus nesiliau- 
ja drėbęs, sėdėti šiltame kambaryje ir rūšiuoti paprastus gneisus, Žė- 

rutinius gneisus, žėručio granitą ir žėručio skalūną, būti študienratu 
ir čiulpti saldėsius. Galima, jeigu esi apmokamas stalių dirbtuvėje 
kaip pagalbinis darbininkas, tuo metu, kai staiga ima smarkiai snig- 
ti, susirasti papildomo uždarbio ir iš dirbtuvės medžio daryti sniego 
stumtuvus. Galima, jeigu esi priverstas nuleisti vandenį, šlapintis į 
sniegą, taigi gelsvai garuojančiu raštu išgraviruoti savo vardą; tačiau 
tas vardas turi būti trumpas: aš tokiu būdu sniege parašiau „Haris“; 
tada Tulą suėmė pavydas ir ji sunaikino savo suvarstomais batais 
mano parašą. Galima, jeigu turi ilgas blakstienas, ilgomis blakstie- 
nomis gaudyti sniegą; tačiau blakstienos turi būti ne tik ilgos, bet ir 
tankios: Ženi savo lėliškame veide turėjo tokias; kai ji sustodavo 
stebėdamasi, tai netrukus žydrai žvelgdavo jau iš po baltų sniego 
stogų. Galima, jeigu nejudėdamas stovi sningant, užmerkti akis ir 
klausytis kaip krinta sniegas; aš dažnai taip dariau ir daug girdėjau. 
Norint sniegą galima lyginti su laidotuvių marška; tačiau to nereikia 
daryti. Galima, jei esi dručkis rastinukas, gavęs per Kalėdas dovanų 
rogutes, norėti leistis nuo kalno; bet niekas rastinuko nesiima. Gali- 
ma sningant verkti, ir niekas nieko nepastebės, be Tulos, kuri su sa- 
vo didžiulėm nosiaskylėm viską suuodžia ir sako Ženi: 

— Ar nori su mumis važinėtis? 

Visi mes ėjom važinėtis nuo kalno ir vedėmės Ženi, nes sniego 
užteko visiems. Tų laikų istorijas, kai teškėjo lietus ir Ženi gulėjo 
nutekamajame griovyje, buvo apklojęs sniegas: nesyk. Ženi taip 
džiaugėsi Tulos pakviesta, kad net baugu darėsi. Jos srėbtuvėlė švy- 
tėjo, o Tulos veidas nesakė nieko. Galimas daiktas, kad Tula ją pasi- 
kvietė vien todėl, kad Ženi rogutės buvo naujos ir madingos. Po- 
kryfkių įmantrus geležynas buvo išdulkėjęs su Tulos broliais; o ant 
mano rogučių Tula nenorėjo sėstis, nes aš ją visąlaik graibinėjau ir 
dėl to prastai valdžiau roges. Mūsų Haras liko namie, nes sniege el- 
gėsi kaip beprotis: o juk buvo nebejaunas: dešimtmetis šuo amžiumi 
prilygsta septyniasdešimtmečiui vyrui. 

"Tuščias savo roges per Langfūrą tempėm iki Joninių pievos. 
Tula kartais leidosi pavežama manęs, kartais Ženi. Ženi noriai vežė 
ir vis siūlėsi dar pavežti Tulą. Tačiau Tula leidosi vežama tiktai tada, 
kai pati to norėjo, o ne kai jai buvo siūloma. Mes leidomės nuo 

Cinglerio kalvos, nuo Albrechto kalvos arba didele šv. Jono kalno 
gan baikštus vaikas, mieliau važinėjausi švelniai besileidžiančioje 
Joninių pievoje, kuria baigėsi Didžioji trasa. Dažnai, kai trasoje pa- 
sidarydavo per ankšta, mes važinėdavomės miško dalyje, praside- 
dančioje į dešinę nuo Ješkentalio kelio ir už Hochštryso pereinan- 
čioje į Olivos mišką. Kalnas, nuo kurio važinėjomės, vadinosi Erbs- 
bergas. Nuo jo viršūnės vienos vėžės vedė prie Amzelio vilos sodo 
Štefensvėgo gatvėje. Mes suguldavom ant savo rogučių kniūpsti ir 
žiūrėdavom pro sniego kepurėmis pasipuošusius lazdynų krūmus, 
pro prožirnius. Aštriai kvepiančius ir žiemą. 

Amzelis dažnai dirbdavo lauke. Jis būdavo su ryškiai raudonu 
megztiniu. Taip pat megztų raudonų kelnių galai lindėjo guminiuo- 
se batuose. Baltą rogutininko šaliką, besikryžiuojantį ant megztinio 
krūtinės, užpakalyje laikė į akis krintančio dydžio žiogelis. Raudona 
buvo ir ant galvos užmaukšlinta ausinė kepurė su baltu kutu: mus 
ėmė juokas, bet turėjom valdytis, kitaip nuo lazdynų krūmų būtų 
ėmęs kristi sniegas. Jis knebinėjosi prie penkių figūrų, atrodančių 
kaip našlaičiai iš prieglaudos. Kartais kai mes kiūtodavom už ap- 
snigtų prožirnių ir juodų prožirnių ankščių, keli našlaičiai su auklė- 
toja ateidavo į Amzelio sodą. Su melsvai pilkais švarkais, mėlynai 
pilkom kelnėm, pelių spalvos ausinėm ir apsivynioję juodais šalikais 
jie pozuodavo be tėvų ir gūždamiesi nuo šalčio, kol Amzelis apda- 
lindavo juos saldainių maišeliais ir paleisdavo. 


Tula ir aš Žinojom, 
kad Amzelis tada vykdė užsakymą. Miesto teatro intendantas, ku- 
riam Valteris Maternas pristatė savo draugą, peržiūrėjo scenos ir 
kostiumų dailininko Edžio Amzelio eskizų ir projektų aplanką. Am- 
zelio dekoracijos ir figūros patiko, ir intendantas davė užsakymą su- 
kurti scenografiją ir kostiumus vietinei dramai. Tenai per paskutinį 
veiksmą — dramos veiksmas vyko Napoleono laikais: miestą užėmę 
prūsai ir rusai — našlaičiai šmirinėjo tarp fronto linijų ir turėjo dai- 
nuoti Viurtembergo hercogui, ir Amzeliui kilo amzeliška mintis sce- 
noje parodyti ne tikrus našlaičius, o mechaninius, nes kaip jis tvirti- 

no, niekas pasaulyje labiau nejaudina už prisukamą drebančią me- 
chaniką; reikia tik prisiminti graudžiai mielas muzikines pageltusių 
laikų dėžutes. Taigi Amzelis už nedideles dovanas kvietėsi į sodą 
prieglaudos našlaičius. Jis liepė jiems pozuoti ir giedoti choralus. 

— Didis Dieve, mes Tave garbinam! — giedojo našlaičiai evan- 
gelikai: mes, už krūmų, prislopinę balsus, juokėmės if visi krūvoj 
džiaugėmės, kad turim tėvus ir motinas. 

Kai Edis Amzelis dirbdavo viduje, mes negalėdavom įžiūrėti, 
ką jis ten daro: langai už terasos su gausiai lankomomis lesyklomis 
atspindėjo tiktai Ješkentalio mišką. Vaikai manė, kad jis iš vatos ir 
tualetinio popieriaus daro juokingus našlaičius ir nuotakas; tiktai 
Tula ir aš žinojom: jis daro SA vyrus, kurie žygiuoja ir sveikinasi, nes 
turi pilve įtaisytą mechaniką. Kartais mes tardavomės tą mechaniką 
girdį. Mes tvarstydavomės už pilvų ir ieškodavome mechanikos sa- 
vyje: Tula ją turėjo. 


Tula ir aš, 
mes niekada ilgai neištverdavom už krūmų. Pirma, būdavo šalta; 
antra, visuomet turėdavom tramdyti juoką; trečia, mes norėjom va- 
žinėtis rogutėmis. | 
rogutes prie Amzelio sodo, na, o trečia permesdavo prie Gutenber- 
go paminklo. Toje laukymėje niekada nebūdavo daug vaikų, nes vi- 
si, be Tulos, bijojo Gutenbergo. Ir aš neidavau arti Gutenbergo pa- 
minklo. Niekas nežinojo, kaip jis atsidūrė miške; galbūt paminklų 
statytojai nerado tinkamos vietos mieste; O gal jie pasirinko mišką, 
kad Ješkentalio miškas buvo bukų miškas ir Gutenbergas, prieš 
ėmęs lieti raides, raižė jas buko pliauskose. Tula vertė mus nuo 
Erbsbergo kalno leistis prie Gutenbergo paminklo todėl, kad norė- 
jo pagąsdinti. 

Mat tenai vidur baltos laukymės stovėjo suodžių spalvos ketinė 
šventykla. Septynios ketinės kolonos laikė profiliuotą ketinį grybišką 
stogą. Nuo kolonos prie kolonos ėjo šaltos ketinės grandinės, laiko- 
mos lietinių liūtų nasrų. Mėlyno granito laiptai, jų buvo penketas, ėjo 
aplink ir aukštino statinį. O vidury geležinės šventyklos, tarp septynių 


204 


kolonų, stovėjo ketinis vyras: garbiniuota geležinė barzda krito jam 
ant ketinės spaustuvininko prijuostės. Kairėje, prispaudęs prie pri- 
juostės ir barzdos, jis laikė juodą knygą. Geležiniu dešinės geležinės 
rankos smiliumi rodė į geležinės knygos raides. Užkopęs penkiais 
laiptais ir atsistojęs priešais geležinę grandinę, galėjai paskaityti, kas 
toje knygoje parašyta. Bet mes niekada nedrįsdavom žengti tų kelių 
žingsnių. Tiktai Tula, lengva kaip plunksna išimtis, nustraksėdavo, 
mums nuošalėje užkandus žadą, laiptais į viršų iki grandinės, pastovė- 
davo, neliesdama jos, liesa ir mažytė priešais šventyklą, atsisėsdavo 
ant geležinės girliandos tarp dviejų kolonų, smarkiai įsisupdavo, pas- 
kui leisdavo grandinei aprimti, nuslysdavo nuo tebesisupančios gran- 
dinės, atsidurdavo šventykloje, apstriuoksėdavo niūrųjį Gutenbergą 
ir užsiropšdavo ant jo kairiojo ketinio kelio. Ant jo galima buvo išsi- 
laikyti, nes kairiąją ketinę koją ketinių sandalų padu jis buvo užkėlęs 
ant viršutinio krašto ketinės atminimo lentos, kurios įrašas sakė: čia 
stovi Johanesas Gutenbergas. Kad būtų galima suprasti, koks juodas 
buvo tas vyras Haro spalvos šventykloje, reikia Žinoti, kad priešais, 
virš ir už šventyklos snigo čia stambiomis, čia smulkiomis snaigėmis: 
ketinis grybiškas šventyklos stogas buvo su sniego kepure. Kolei sni- 
go, kolei grandinė, įsupta Tulos, lėtai grįžo į rimties būvį, kol Tula sė- 
dėjo ant kairiosios milžiniškos šlaunies, baltas Tulos smilius — ji nie- 
kada nenešiojo pirštinių — lėtai skaitė tas pačias ketines raides, į ku- 
rias Gutenbergas rodė geležiniu pirštu. 

Sugrįžusi — mes stovėjom nejudėdami ir buvom apsnigti — 
Tula paklausė, ar norim žinoti, kas parašyta geležinėje knygoje. Mes 
nenorėjom žinoti ir smarkiai be žodžių papurtėm galvas. Tula tvirti- 
no, kad raidės diena po dienos keičiamos, tad geležinėje knygoje 
kasdien randi vis naujų, bet visuomet baisių posakių: šįsyk posakis 
buvęs itin baisus. 

— Tai ar norit dabar žinoti, ar ne? 

Mes nenorėjom. Paskui vienas brolių Ešų užsinorėjo sužinoti. 
Hansiukas Matulas ir Rudis Cygleris užsinorėjo sužinoti. Heinis Pi- 
lencas ir Georgas Cymas vis dar nenorėjo sužinoti, bet paskui ir jie 
užsinorėjo. Pagaliau ir Ženi Brunys parūpo, kas parašyta geležinėje 
Johaneso Gutenbergo knygoje. | 

Tula šokuodama apsuko ratą aplink mus, stovinčius lyg mietą 
prarijusius. Mūsų rogutės buvo su storom pagalvėm. Aplink Guten- 
bergo paminklą miškas praretėjo ir priartino prie mūsų begalinį 
dangų. Plikas Tulos pirštas bedė į Hansiuką Matulą: 

— Tu! 

Ano lūpos neryžtingai vyptelėjo. 

— Ne, tu! — Tulos pirštas rodė į mane. Aš tikrai būčiau pravir- 
kęs, jeigu Tula tuoj po to nebūtų bakstelėjusi į mažylį Ešą ir paskui 
įsitvėrusi pūkuoto Ženi palto: 

— Tu tu tu! Ten parašyta: tu! Tu turi prieiti, jei ne, jis pats ateis 
ir nusineš tave. 

Ir tada sniegas ėmė tirpti nuo mūsų kepurių. 

— Kutenperchas sakė, kad tu. Tu, sakė. Ženi jam reikia, dau- 
giau nieko. 

Tula kartojo ir kartojo, vis tankiau. Ji suko aplink Ženi burtų 
ratus, o geležinis Kutenperchas niūriai žvelgė iš savo šventyklos virš 
mūsų galvų. 

Mes ėmėm ginčytis ir aiškintis, ko tas Kutenperchas iš Ženi no- 
ri. Gal ketina ją suryti ar paversti geležine grandine? Pasikišti po 
prikyšte ar suspausti geležine knyga? Tula žinojo, ko Kutenperchas 
nori iš Ženi. 

— Ji turės jam pašokti, nes vaikšto į baletą su Imbsu. 

Lyg nustėrusi, stora lėlė su meškino kailiu stovėjo Ženi ir tvir- 
tai gniaužė rankoje savo rogučių virvę. Paskui abu sniego stogai nu- 
krito nuo jos tankių blakstienų: 

— Neneašnenoriunenoriunenoriu! — sušnabždėjo ji, nors, 
matyt, norėjo rėkte išrėkti. O kad neįstengė praverti burnos, tai ap- 
sigręžė ir nubėgo su savo rogutėm: tapnojo, pargriuvo, vėl atsistojo, 
nusirito bukų miško, Joninių pievos link. 


Tula ir aš netrukdėm Ženi, 
nes žinojom, kad nuo Kutenpercho ji nepabėgs. Jeigu Kutenpercho 
knygoje buvo parašyta: „Dabar Ženi eilė!“, tai ji turėjo jam pašokti, 
ką buvo išmokusi baleto salėje. 

Kitą dieną, kai mes pavalgę rikiavom rogutes ant standžiai su- 
minto Elzės gatvės sniego, Ženi neatėjo, nors mes švilpėm po štu- 

dienrato langais, su pirštais ir be. Mes ilgai nelaukėm: kada nors vis 
tiek ateis. | 

Ženi Brunys atėjo trečią dieną. Be žodžių atsistojo tarp kitų ir 
buvo, kaip visada, su gelsvu gauruotu pliušu pamuštu paltu. 


Tula ir aš negalėjom žinoti, 

kad Edis Amzelis apie tą laiką išėjo į savo sodą. Jis, kaip visada, bu- 
vo su ryškiai raudonom megztom susivėlusiom kelnėm. Raudonas 
buvo ir jo susivėlęs megztinis. Baltas gauruotas šalikas užpakalyje 
buvo susegtas žiogeliu. Visus savo vilnonius drabužius buvo nusi- 
megzdinęs iš senų siūlų: kadangi niekada nenešiojo naujų drabužių. 
Pilka švininė popietė: nebesninga; tačiau atsiduoda sniegu, kuris ke- 
tina dar kristi. Amzelis išneša ant pečių į sodą žmogaus ūgio figūrą. 
Pastato ją sniege. Atkišęs lūpas švilpteli save į vidų ir grįžta su antra 
figūra ant pečių. Antrąją įbeda šalia pirmosios. Maršo melodija 
„Mes esam gvardija...“ vėl švilpteli save į dirbtuvę ir apsipylęs apva- 
liais prakaito lašais prie dviejų sode laukiančių ant kupros atbogina 
trečią figūrą. Ir vėl priverstas pradėti maršą nuo pradžios: tikrą taką 
išmina iki kelių sniege, kol išrikiuoja sode devynias figūras, laukian- 
čias jo įsakymų. Džutas apsiuvinėtas sausa ruda spalva. Dirželiai po 
kiaulių pūslių smakrais. Batuotieji persijuosę diržais pasiruošę veik- 
ti: šiupinį kabinantys spartiečiai, devynetas prieš Tėbus, prie Leute- 
no, Teutoburgo miške, devyni teisuoliai, ištikimieji, devyni švabai, 
devynios rudos gulbės, paskutinis būrys, pasmerktas pražūčiai, 
ariergardas, avangardas, burgundiškų nosių paradas: Nibelungų bė- 
dos Edžio Amzelio apsnigtame sode. 


Tula, aš ir kiti, 
mes tuo tarpu jau perėjom visą Ješkentalio kelio gatvę. Eilutė rogu- 
čių vėžės į vėžes. Sveikas girgždantis sniegas. Reljefas sniege: daug 
įvairaus rašto guminių kulnų ir geležimi kaustytų padų, be dviejų, 
penkių arba su visais vinimis. Ženi taikė į Tulos pėdas; aš į Ženi pė- 
das; Hansiukas Matulas į mano pėdas; klusniai mažylis Ešas ir visi 
kiti. Tylomis, nešūkaudami ir neprieštaraudami ėjom žąsele paskui 
Tulą. Tiktai rogučių varpeliai plonai skimbčiojo. Traukėm ne per Jo- 

ninių pievą prie Didžiosios trasos apatinės dalies; prieš pat girinin- 
kiją Tula pasuka: po bukais mes pasidarom mažuliukai. Iš pradžių 
dar sutinkam kitų vaikų su rogutėm ir ant statinių šulų. Kai likom 
tiktai vieni mes, ketinis paminklas turėjo būti jau netoli. Smulkiais 
žingsniais įžengėme į Kutenpercho valdas. 


Kolei mes atsargiai sėlinam, vis dar, 
Edis Amzelis atvirai ir linksmai švilpauja, vis dar. Bėgioja nuo vieno 
SA nario prie kito. Devyniems būrio vyrams kyšteli ranką į kairiąją 
kelnių kišenę: ir visiems iš eilės paleidžia viduje įtaisytą mechantiz- 
mą: jie, tiesa, pritvirtinti prie savo metalinių ašių — į lietsargių sto- 
vus panašių metalinių vamzdžių plačiu dugnu — bet vis dėlto, tiktai 
kad nelaimėdami erdvės, ima kilnoti aštuoniolika dievų žūtį lemian- 
čių batuotų kojų per plaštaką virš sniego. Devyni sukriošę marširuo- 
tojai, kuriuos reikia išmokyti žengti į koją. Ir Amzelis kyšteli dviem 
„ranką į kairiąją kišenę: ir visi jau gerai veikia marširuoja ramiai tvir- 
tai ryžtingai į priekį tolyn per pro į prošal, iš pradžių tik į koją, pas- 
kui aukštai keldami į viršų, kaip per paradus, visi devyni. Ir devynis- 
syk dirželiais pažabotos kiaulių pūslės su SA kepurėm beveik vienu 
metu pasisuka į dešinę: lygiavimas dešinėn: visi žiūri į jį; mat Edis 
Amzelis prilipinęs kiaulių pūslėms veidus. Dailininko Šnoro fon Ka- 
rolsfeldo, o jis, kaip Žinia, nutapė Nibelungų bėdas, paveikslų repro- 
dukcijos pristato personažus: niūrųjį SA narį Hageną fon Tronjė; 
SA narius tėvą ir sūnų, Hildebrandą ir Hadubrandą; šviesųjį SA 
šturmbanfiūrerį Zygfrydą fon Ksanteną; jautrųjį oberšturmfiūrerį 
Gunterį; visuomet linksmą Folkerį Baumaną; ir tris karžygius, kurie 
iš Nibelungų bėdų sugebėjo išspausti naudą: kilnųjį Hebelį fon Ve- 
selbureną, Richardą Vagnerį ir tą dailininką, kuris blyškiu nazarie- 
čio teptuku piešė Nibelungų vargus. Ir kai jie, visi devyni, dar tebe- 
žvelgia pastirai į dešinę, staiga ir stebėtinai sutartinai ima kilti dar 
ką tik maršo taktu švytavusios lazdos: sunkiai, bet uoliai ropščiasi 
dešinės rankos į viršų, į statuto reikalavimus atitinkantį vokiško pa- 
sisveikinimo aukštį, tuo tarpu kairės rankos nevikriai ima linkti ir 
sustingsta juodai nudažytoms guminėms pirštinėms atsidūrus prie 
diržų sagčių. Tačiau kas čia sveikinamas? Į ką lygiuojamasi? Kuo 

vardu fiūreris, privalantis žvelgti visiems į priklijuotas akis? Kas Žiū- 
ri, atsako sveikinimu į sveikinimą ir priima paradą? 

Reicho kanclerio maniera, tai yra sulenkta ranka, priima Edis 
Amzelis parado žingsniu žengiančio būrio sveikinimą. Sau pačiam ir 
devyniems savo judantiems vyrams jis švilpiniuoja maršą, šįsyk Ba- 
denveilerio. 


Ko Tula nežinojo: 

kai Edis Amzelis dar švilpavo, Gutenbergas baisingai žvelgė ketiniu 
žvilgsniu virš būrelio, su įvairaus didumo rogutėmis trypčiojančio jo 
galios ribose, bet per prideramą atstumą ir pagaliau išskyrusio vieną 
žmogystėlę: lėlišką gauruotą pasmerktą. Žingsnis po žingsnio tipe- 
no Ženi Brunys ketinio koloso link. Naujas sniegas ant seno sniego 
lipo prie guminių padų: Ženi paaugo gerus tris centimetrus. Ir pati- 
kėkit: varnos pakilo iš baltų Ješkentalio miško bukų. Sniego naštos 
nubildėjo nuo šakų. Lengvas išgąstis kilstelėjo į viršų Ženi riebias 
rankas. Ji vėlei paaugo centimetrą, nes vėl žingsnis po žingsnio ėmė 
artintis prie geležinės šventyklos; viršuje neteptai girgždant var- 
noms, lyg devynios juodos skylės brėžiant brūkšnius virš Erbsbergo 
kalno ir krintant į bukus, skiriančius mišką ir Amzelio sodą. 


Ko Tula negalėjo žinoti: 
kai varnos keitė gyvenamąją vietą, Amzelio sode buvo ne vien Edis 
Amzelis ir jo devyni paraduojantys SA būrio vyrai: penkios, šešios ar 
daugiau figūrų, kurioms mechanizmus buvo įtaisęs ne Amzelis, o 
ponas Dievulis, mina tenai sniegą. Ne Amzelio ateljė juos išspjauna. 
Iš lauko perlipa jie tvorą: kaukėti apsimuturiavę įtartini. Su žemyn 
nusmauktomis civilių kepurėmis, su plačiais apsiaustais ir juodais, 
akių lygyje prapjautais skudurais atrodo lyg baidyklės ir nerealūs, 
tačiau yra ne baidyklės, o tikri gyvi vyrai, perlipę per tvorą, Amzelio 
figūrų mechanikai pradėjus grįžtamąjį etapą: devynios sveikinan- 
čios dešinės lazdos ima trūkčiodamos leistis žemyn; guminės piršti- 
nės nuslysta nuo diržų sagčių; paradinis žingsnis virsta paprastu, ge- 
dulingas maršas velkamos kojos taškas; girgždėdami liaujasi veikę 
mechanizmai; tada ir Edis Amzelis sučiaupia atkištas priekin lūpas; 

kiaulės snukis liaujasi švilpavęs; su pakreipta į šoną stambia galva ir 
tabaluojančia ausine kepure jis smalsiai žvelgia į nekviestus svečius. 
Kolei jo devyni sukurti padarai, kaip įsakyti, sustoja, kolei įšilusi 
mechanika pamažu vėsta, devynios apsimuturiavusios figūros pla- 
ningai juda: jos sustoja pusračiu, pučia šiltą garą per juodas kaukes 
į sausio Orą ir paverčia pusratį aplink Edį Amzelį ratu aplink Edį 
Amzelį, ir vis žingsniukas po Žžingsniuko artėja. Jis tuoj galės juos 
užuosti. 


Tada Tula pašaukė varnas atgal: 
per Erbsbergo kalną ji pašaukė tuos nemalonaus balso paukščiūs į 
laukymę aplink Gutenbergo paminklą. Varnos matė, kad Ženi su- 
stingo priešais granito laiptus, vedančius į Kutenpercho geležinę 
šventyklą, paskui pažvelgė apskritu veidu atgal: Ženi matė Tulą, ma- 
tė mane, mažylį Ešą, Hansiuką Matulą, Rudį Cyglerį, visus matė to- 
li nuo savęs. Ar ji mus suskaičiavo? Ar devynias varnas suskaičiavo: 
septyni aštuoni devyni vaikai krūvoj ir vienas vaikas vienas? Buvo 
nešalta. Atsidavė šlapiu sniegu ir ketum. 

— Na, šok, šok aplink jį! — sušuko Tula. 

Miškas pakartojo aidą. Mes irgi šaukėm ir aidėjom, kad ji pra- 
dėtų šokti, kad greičiau baigtųsi ta istorija. Visos varnos bukuose, 
Kutenperchas po geležiniu grybišku stogu, ir mes matėm, kaip Ženi 
ištraukė iš sniego dešinį suvarstomą batą, kuriame slėpėsi megztų 
kelnių klešnė, ir dešine koja atliko kažką panašaus į battement dėve- 
loppė: passer la jambe. Tuo metu nuo pado nukrito prilipęs sniegas, 
prieš pat jai dešinį batą vėl nugramzdinant į sniegą ir ištraukiant 
kairįjį. Ji kartojo bejėgišką kampą, stovėjo ant dešinės, kėlė kairę, 
ryžosi atsargiam rond de jambe en Vair, perėjo į penktą poziciją, pa- 
dėjo darydama port de bras rankeles ant oro, pradėjo attitude croisėe 
devant, svyruodama atliko attitude effacėe ir pirmusyk pargriuvo ne- 
pavykus attitude croisėe derriėre. Visai su nebe gelsvu, o su baltom 
dulkėm nusėstu pūkuotu paltu vėl pakilo. Po nusmukusia kepuraite 
dabar tedarė smulkius šuolius, tęsdama šokį Kutenpercho garbei: iš 
penktos pozicijos į demi-pliė: petit changement de pieds. Kita figūra, 
matyt, buvo sunkus pas assemblė, bet Ženi pargriuvo; ir kai pabandė 

baleriniškai sublizgėti, darydama drąsų pas de chai, ir pargriuvo tre- 
čiusyk, ne pakibo ore, o pargriuvo, ne pradžiugino geležinį Kuten- 
perchą besvoriu plevenimu, o kaip maišas plumptelėjo į sniegą, var- 
nos pakilo iš medžių ir ėmė skandalyti. 


Tula paleido varnas, 

šiaurinėje Erbsbergo kalno pusėje jos pamatė, kad apsimuturiavę 
vyrai buvo ne tik apsupę Edį ratu, bet ir siaurino jį. Devyni apsiaus- 
tai ieškojo kontakto. Amzelis staigiai sukinėja blizgančią galvą nuo 
vieno į kitą. Trypčioja vietoje. Jo vilna šiaušiasi ir veliasi. Iš lygios 
kaktos teka prakaitas. Plonai juokiasi ir galvoja liežuvio galiukui ne- 
rimstant tarp lūpų: „Ko nori tie ponai?“ Į galvą ateina niekam tiku- 
sios mintys: „Galbūt man ponams išvirti kavos? Tikiuosi, namie at- 
sirastų ir pyrago? O gal istorijėlę suregzti: ar esate girdėję apie kar- 
ves išmelžiančius ungurius; arba apie malūnininką ir kalbančius 
miltų kirminus; arba apie dvylika vienuolių be galvų ir dvylika rite- 
rių be galvų?“ Bet tie devyni juodi skudurai su aštuoniolika plyšių 
akims, matyt, davę tylos įžadą. O kai jis, galimas daiktas, norėdamas 
užkaisti kavai vandens, pabando susirietęs į kamuolį prasiveržti pro 
apsiaustų ir žemai ant akių užsmauktų kepurių ratą, vienas kumštis 
jam atsako tiesiai, nuogai ir sausai: jis parpuola su susivėlusia vilna 
aukštielninkas, greitai vėl pakyla, nori nusipurtyti prilipusį sniegą, 
tada jam pataiko antras kumštis, ir varnos pakyla iš bukų. 


Tula jas pasišaukė, 
nes Ženi nebenorėjo šokti. Antrą ir trečią sykį parpuolusi ji ėmė 
šliaužti prie mūsų verkšlendama, sniego kamuolys. Bet Tulai buvo 
dar negana. Mums tebestovint vietoje ji greitai ir nepalikdama pėd- 
sakų nukurnėjo sniegu: priešais sniego kamuolį Ženi. Ir kai Ženi 
norėjo atsikelti, Tula ją pargriovė. Vos tiktai atsistojusi, Ženi vėl 
tuojau atsiguldavo. Kas būtų galėjęs patikėti, kad ji po sniegu dar 
turėjo gauruotą pliušu pamuštą paltą? Mes pasitraukėm prie miško 
krašto ir iš ten žiūrėjom, kaip dirba Tula. Varnos virš mūsų buvo su- 
žavėtos. Gutenbergo paminklas buvo toks juodas, kokia Ženi buvo 
balta. Tula nusijuokė aidžiai mekendama per visą laukymę ir pasi- 

mojo mus. Mes likom po bukais, kai Ženi buvo kočiojama sniege. Ji 
tylėjo kaip pelė po šluota ir vis storėjo. Kai Ženi jau nebeturėjo ko- 
jų, ant kurių galėtų atsistoti, varnos liovėsi šnipinėjusios ir metėsi 
ant Erbsbergo kalno. 


Tula neturėjo su Ženi jokio vargo; 

o Edžiui Amzeliui, varnos tai gali paliudyti, atsakinėjo kumštis, ko- 
lei jis davinėjo klausimus. Visi jam atsakinėję kumščiai tylėjo, tik ne 
vienas. Tas kumštis kūlė jį ir griežė už juodo skuduro dantimis. Iš 
Amzelio burnos, raudonai aptekėjusios, klausimas pučia burbulus: 
„Ar tai tu? Ra iat ut?“ Tačiau griežiantis kumštis ne kalba, o kulia. 
Kiti kumščiai ilsisi. Tiktai griežiantis dirba ir lenkiasi prie Amzelio, 
nes Amzelis jau nebenori stotis. Kelissyk smogia jis, iš viršaus Že- 
myn, į raudonai verpetuojančią burną. Galimas daiktas, ji vis dar 
nori išspausti klausimą „Artaitu?“, bet išspaudžia tiktai mažus gra- 
Žius perlinius dantis, šiltas kraujas šaltame sniege, vaikiškas būgne- 
lis, Lenkija, vyšnios su plakta grietinėle: kraujas sniege. Dabar jie 
raičioja jį, kaip Tula raičiojo Ženi. 


Tačiau Tula pirma baigė savo sniego senį. 
Delnu ji apiplekšnojo jį aplink, pastatė stačią, greitomis padarė jam 
nosį, aptiko, apsidairiusi, Ženi vilnonę kepurę, užtempė kepurę ant 
kaip moliūgas apskritos senio galvos, tol kasė batų galais sniegą, iki 
prisikasė prie lapų, tuščių bukų riešutų ir sausų šakų, įsmeigė seniui 
kairėj dešinėj dvi šakas, įstatė bukų riešutų ir atsitraukė: norėjo pa- 
sižiūrėti į savo darbą iš šalies. 


Tula būtų galėjusi palyginti, 

nes kitapus Erbsbergo, Amzelio sode, irgi stovi sniego senis. Tula 
nelygina, tačiau varnos lygina. Vidury sodo stūkso jis, tuo tarpu de- 
vynios baidyklės, apkarstytos džutu rudai apsiuvinėtos, tamsuoja 
antram plane. Senis Amzelio sode neturi nosies. Niekas jam neįsta- 
tė buko riešutų akių. Ant galvos neužtempta vilnonė kepuraitė. Jis 
negali sveikinti moti reikšti neviltį pagalinėmis rankomis. Užtat turi 
raudoną vis didėjančią burną. 

Devyni vyrai su apsiaustais labiau skuba negu Tula. Jie perlipa 
per tvorą ir nueina į mišką, tuo tarpu mes, su Tula, vis dar stovim 
priešais savo rogutes miško pakraštyje ir spoksom į sniego senį su 
Ženi vilnone kepuraite. Varnos vėl supuola į laukymę, bet ne įsitai- 
so bukuose, o suka neteptai karksėdamos virš Gutenbergo šventyk- 
los, paskui virš sniego senio. Kutenperchas šaltai dūsuoja į mus. 
Varnos sniege atrodo kaip juodos duobės. Abipus Erbsbergo kalno 
temsta. Mes sprunkam iš ten su savo rogutėm. Ir mus pila karštis po 
šiltais Žieminiais drabužiais. 


Miela pussesere Tula, 

Tu nenumatei to: sykiu su sutemom užėjo atlydys. Apie atlydį sako- 
ma, kad jis prasideda. Taigi: prasidėjo atlydys. Oras tapo elastingas. 
Bukai prakaitavo. Šakos purtėsi sniego naštas. Miške dunksėjo. Tam 
talkino silpnas atlydžio vėjas. Sniege radosi lašų prakaltos skylės. Ir 
man jie prakalė skylę, nes aš pasilikau tarp bukų. Jeigu būčiau sykiu 
su kitais ir jų rogutėm nuėjęs namo, vis tiek galvoje būtų prakalta 
skylė. Niekas, ar jis liktų vietoj, ar nueitų namo, negali pabėgti nuo 
atlydžio. 

Kol kas seniai besmegeniai — vienas Kutenpercho valdose, ki- 
tas Amzelio sode — stovėjo nejudėdami. Prieblanda išskyrė blyškią 
baltą spalvą. Varnos buvo kitur ir pasakojo, ką buvo kitur mačiusios. 
Ir šit nuo ketinio Gutenbergo paminklo grybo pavidalo stogo nuslydo 
sniego kepurė. Prakaitavo ne tik bukai, bet ir aš. Johanesą Gutenber- 
gą, paprastai blyškiai ketinį, drėgnai išbėrė, ir jis ėmė blizgėti tarp 
spindinčių kolonų. Virš laukymės ir tenai, kur miškas baigėsi ir ribo- 
josi su vilų sodais, virš Langfūro, dangus pakilo keliais aukštais į viršų, 
skubantys debesys nerūpestinga rikiuote traukė link jūros. Pro plyšius 
žvelgė nakties žvaigždės. Ir pagaliau, su pauzėmis, teikėsi išlįsti iš- 
pampęs atlydžio mėnulis. Jis rodė man, kartais per didelį plyšį, kartais 
puse skritulio, kartais apkramtytas, kartais pro sudūlėjusį šydą, kas 
keičiasi atlydžio metu laukymėje, Kutenpercho valdose. 

Gutenbergas gyvai blizgėjo, tačiau liko savo šventykloje. Iš pra- 
džių atrodė, lyg miškas norėtų žengti žingsnį į priekį; bet paskui, pla- 
čiau nušvitus, jis atsitraukė atgal; mėnuliui pasislėpus, žengė glaustu 

frontu priekin; vėl traukėsi atgal, nežinojo, ko pats nori, ir šitaip be- 
žingaliodamas neteko viso sniego, kurį buvo sukaupęs ant šakų tomis 
dienomis, kai snigo. Ir tada, netekęs naštos ir padedamas atlydžio vė- 
jo, ėmė šniokšti. Sukiršintas Ješkentalio miškas ir ketinis Johanesas 
Gutenbergas, sykiu su kraupiu mėnuliu, kėlė man, Hariui miške, klai- 
kią prakaitą varančią baimę. Aš daviau kojoms valią: „Kuo greičiau iš 
čia!“ Klupdamas užsiropščiau ant Erbsbergo kalno. Aštuoniasdešimt 
keturi metrai virš jūros lygio. Nubildėjau su sniego vežimu nuo Erbs- 
bergo kalno, norėjau nešdintis nešdintis nešdintis, bet atsidūriau prie- 
šais Amzelio sodą. Pro lašančius lazdynų krūmus ir aštriai kvepian- 
čius prožirnius dairiausi nepadedamas mėnulio. Nykščiu ir smilium, 
kai tik mėnulis leisdavo, matavau senį besmegenį Amzelio sode: jis 
traukėsi, bet vis dar buvo pakankamai didelis. 

Tada man užėjo noras išmatuoti anapus Erbsbergo kitą senį 
besmegenį. Be perstogės slysčiodamas užsikabarojau į viršų ir pasi- 
stengiau, kad leidžiantis žemyn sykiu važiuojanti sniego griūtis neiš- 
neštų manęs į laukymę, į Kutenpercho valdas. Mane išgelbėjo šuolis 
į šalį: aš apkabinau prakaituojantį buką. Daviau jo prakaitui tekėti 
savo degančiais pirštais. Kartais per vieną, kartais per kitą kamieno 
pusę vis žvilgčiojau į laukymę ir, kai tiktai mėnuo išmatavo laukymę, 
tuojau pats ėmiau pirštais matuoti senį besmegenį priešais Guten- 
bergo šventyklą: Tulos senis besmegenis nesitraukė greičiau už senį 
besmegenį anapus Erbsbergo kalno; tačiau jis ryškiau tai demonst- 
ravo: jo šakinės rankos buvo nusileidusios žemyn. Nosis nukritusi. 
Hariui miške atrodė, kad jis galįs tvirtinti susiaurėjus atstumą tarp iš 
buko riešutų padarytų ir dabar klastingai žvelgiančių akių. 

Ir man vėl reikėjo, jeigu norėjau sekti įvykių eigą, ropštis į ju- 
dantį Erbsbergo kalną, stabdyti dulkant nuo jo žemyn, griūti į pro- 
žirnius: sausos jų ankštys šnarėjo. Prožirnių kvapas mane migdė. Ta- 
čiau prožirnių ankštys žadino ir vertė nykščiu ir smiliumi matuoti 
besitraukiančius senius besmegenius. Kelissyk sulaksčius šen ir ten 
abu dvejodami suklupo, tai yra: viršuje suliesėjo, žemiau juostos ti- 
Žiai išpampo ir atsistojo ant augančių kojų. 

O sykį, Amzelio pusėje, radau senį besmegenį pakrypusį į šoną, 
tarsi dešinė trumpesnė koja būtų privertusi persimesti. Sykį, Kuten- 

percho valdose, radau senį besmegenį atkišusį pilvą ir rodantį, iš 
profilio, rachitiškas strėnas. 

Kitąsyk — aš stebėjau Amzelio sodą — seniui besmegeniui de- 
šinė koja paaugo: jis jau nebestovėjo taip apgailėtinai persikreipęs. 

O sykį — aš kaip tik grįžau iš Amzelio sodo, buvau apsikabi- 
nęs, šlapias įkaitęs, limpančia prie kūno vilna savo varvantį buką — 
mėnulis parodė, kad Gutenbergo šventyklėlė tuščia: siaubas! Trum- 
pai blykstelėjus mėnesienai: šventyklėlė tuščia! Ir užėjus debesims: 
šventykla ištisai juodame šešėlyje, ir Kutenperchas išėjęs: prakai- 
tuotas, blizgantis ir ketinis su geležine garbiniuota barzda. Su at- 
skleista geležine knyga aštriabriaunėmis geležinėmis raidėmis jis 
ieškojo tarp bukų manęs, norėjo mane pagauti su knyga, norėjo ma- 
ne suspausti tarp geležinės knygos lapų, norėjo manęs: Hario miške. 
O kas ten šniokščia: miškas, Gutenbergas, su šniokščiančia barzda 
besibraunantis per krūmus tarp bukų kamienų? Ar jis savo knygą at- 
skleidęs ten — alkani nasrai, — kur parašyta „Haris“? Dabar jam 
reikia jo. Ką čia veikia Haris? Ar jam nereikėtų sėdėti prie vakarie- 
nės stalo? Bausmė. Poena. Nepermaldaujama lemtis. Ir vėl įrody- 
mas, kaip kraupiai gali apgauti mėnulis: kai debesys apgavikui pali- 
ko didesnę skylę, geležinis žmogus vėl tarsi nė nepajudėjęs iš vietos 
stovėjo savo geležiniame name ir atlydiškai blizgėjo. 

Ak, kaip aš džiaugiausi, kad nereikės būti įlipintam į Gutenber- 
go albumą. Išsekęs nuslydau savo tekančiu buku žemyn. Verčiau savo 
pavargusias, nuo viso to išgąsčio išsprogusias akis, būti stropias ir to- 
liau stebėti senį besmegenį. Bet jos merkėsi ir vėrėsi — nepritvirtin- 
tos langinės sulig kiekvienu vėjo šuoru. Galimas daiktas, jog, net bil- 
dėjo. Ir aš vis raginau save, persiėmęs savo užduotim: „Neužmik, Ha- 
ri. Tau reikia lipti ir leistis nuo Erbsbergo kalno. Aštuoniasdešimt 
keturi metrai virš jūros lygio jo viršūnė. Tu privalai būti prožirnio krū- 
muose, tarp jo sausų ankščių. Turi žiūrėti, kokių pasikeitimų prasima- 
nė senis besmegenis Amzelio sode. Kelkis, Hari. Lipk į viršų!“ 

Bet aš likau prilipęs prie varvančio buko ir, žinoma, būčiau 
pražiopsojęs tą momentą, kai senis besmegenis Gutenbergo valdose 
subyrėjo, jei ne balsingos varnos. Kaip ir popiet, prieš apsinakvoda- 
mos jos vėl nustebino, staiga pakildamos ir imdamos lyg neteptos 

karkti. Staigiai ir neplačiai susmego senio besmegenio sniegas. Var- 
nos nusklendė, lyg kitur negalėdamos, per Erbsbergo kalną, amze- 
liop: be abejonės, ir tenai sniegas staigiai susmego. 

Kas nesitrina akių, matydamas pasikeitimus, bet negalėdamas 
patikėti nei akimis, nei sniego stebuklais? Kad visada turi pradėti 
skambėti varpai, kai susmenga seniai besmegeniai: pirma Jėzaus 
Širdies bažnyčios, paskui Liuterio bažnyčios Hermanshofo kelio 
gatvėje. Septyni dūžiai. 

Pas mus, ant stalo, jau buvo padėta vakarienė. Ir tėvai, tarp sun- 
kių poliruotų gizelių darbų — indaujos bufeto spintelės — žiūri į ma- 
no tuščią gizelio darytą kėdę: „Hari, kur tu? Ką tu veiki? Ką tu matai? 
Tu kruvinai prisitrinsi akis!“ — Priešais pažliugusiame pilkame iško- 
rijusiame sniege stovėjo ne Ženi Brunys, ne sušalusi dručkė, ne į ledą 
sušalęs kukulis, ne pudingas stovėjo ant kojų, tenai stovėjo trapus 
brūkšnys, ant kurio kabojo gelsvas gauruotas paltas, subliuškęs, lyg po 
neteisingo skalbimo. Ir brūkšnio veidas buvo mažutis ir lėliškas, lygiai 
kaip Ženi veidas buvo lėliškas. Tačiau tenai stovėjo plona, veik neįžiū- 
rimai plona, visai kita lėlė ir nejudėjo iš vietos. 

Varnos jau grįžo triukšmaudamos atgal ir krito į juodą mišką. 
Be abejonės, ir jos už Erbsbergo kalno trynėsi akis. Žinoma, ir tenai 
vilna buvo susėdusi. Ir mane patraukė ant Erbsbergo kalno. Aš ne- 
dvejojau, nors svirduliavau, bet nėsyk nepaslydau. Kas buvo ten iš- 
tempęs sausą virvę, kad užlipčiau į viršų? Kas pasirūpino, kad ne- 
parpulčiau? 

Sukryžiuotomis ant krūtinės rankomis, ant atraminės ir laisvos 
kojos, išbalansuotai, šėmame sniege stovėjo jaunuolis. Jo kūną buvo 
aptempęs vilnonis triko: rožinis; prieš daug skalbimų jis galėjo būti 
ir ryškiai raudonas. Sportinį šaliką, baltą ir stambaus mezgimo, kokį 
turėjo Edis Amzelis, buvo nerūpestingai permetęs per kairįjį petį ir 
nesukryžiavęs ant krūtinės, nesusegęs užpakalyje Žiogeliu. Ponai 
madų žurnaluose taip asimetriškai nešioja savo šalikus. Čia pozavo 
du: Hamletas ir Dorijanas Grėjus. Ore maišėsi mimozų ir gvazdikų 
kvapai. O skausminga burnos išraiška vykusiai aukštino pozą, darė 
ją prakilnesnę, keitė ir taurino. Ir pirmas jaunikaičio judesys buvo 
skirtas skausmingai burnai. Trūksmingai, tarsi paklusdama prastai 
suteptam mechanizmui, dešinė ranka užsiropštė į viršų ir ėmė čiupi- 

nėti įkritusias lūpas; ja pasekė kairioji ranka, ėmusi krapštyti burną: 
gal jaunikaičiui tarp dantų pakliuvo jautienos skaidulų? 

Ką jis darė, liovęsis krapštyti ir pasilenkęs liemeniu, tiesiais ke- 
liais? Labai ilgais pirštais jaunikaitis kažko ėmė ieškoti sniege. Gal 
buko riešutų? Gal namo raktų? Apskritos penkių guldenų mone- 
tos? Gal jis ieškojo kitų, neapčiuopiamų, vertybių? Praeities? Lai- 
mės? Gal ieškojo Dievo per atlydį Edžio Amzelio sode? 

Ir šit jaunikaitis su skausminga burna kažką rado, dar kažką, 
rado keturis, septynissyk, rado už savęs ir prie savęs. O radęs iškel- 
davo radinį dviem ilgais pirštais priešais mėnulio šviesą; radinys 
blizgėjo persiliejinėjo jūros putos spalva. 

Tada mane vėl patraukė ant Erbsbergo kalno. Kolei jis ieškojo, 
rado ir laikė mėnesienoje, aš saugiai nusileidau žemyn, susiradau 
savo buką ir tikėjausi Gutenbergo laukymėje rasti ankstesnę dručkę 
Ženi. Bet tenai tebestovėjo įtartinas brūkšnys, su užkartu pakeitusiu 
formą Ženi paltu, metantis siaurą šešėlį, vos tiktai ant jo krisdavo 
mėnesiena. Tačiau brūkšnys į tą laiką buvo nuleidęs palei šonus ran- 
kas, o kojas, pėda prie pėdos, atkreipęs į išorę. Kitaip tariant: brūkš- 
nys stovėjo pirma baleto poza ir netrukus pradėjo, nors ir neturėda- 
mas greta matomos treniruočių karties, griežtą gimnastiką: grand 
pliė — demie pointe — eguilibre, bras en couronne, po du kartus pir- 
ma, antra ir penkta pozicija. Po to aštuoni dėgagės atvirai ir aštuoni 
dėgagės en Vair su uždaru pliė. Šešiolika battemnents dėgagės atpalai- 
davo brūkšnį. Darydamas ronde jambes a la seconde, kurie baigėsi 
eguilibre attitude fermėe, taip pat grand port de bras en avant, puis en 
arričre, brūkšnys pasirodė esąs lankstus. Vis liaunesnis ir liaunesnis 
darėsi brūkšnys. Marionetiškas rankų kilnojimas virto plastiškais ju- 
desiais: Ženi pliušinis paltas nuslydo nuo per plaštaką platumo pe- 
čių. Exercice iš šono krintančioje prožektorių šviesoje: aštuoni 
grands battements en croix: ilgos kojos, truputį per žema keltis, ta- 
čiau linija tokia, lyg pats Viktoras Gsovskis būtų susapnavęs brūkš- 
nį ir jo liniją: finir en arabesgue croisėe! 

Kai mane vėl patraukė ant Erbsbergo kalno, uolus brūkšnys 
jau darė petits battements sur le cou-de-pied: gražūs platūs rankų 
mostai, dedantys vien tiktai klasikinius akcentus minkštame atly- 
džio ore. 

O kita Erbsbergo pusė? Kiek ilgiau pasižiūrėjus mėnuliui, man 
ėmė rodytis, kad jaunikaitis ne tik su Amzelio sportiniu šaliku, bet ir 
su lapiškais Edžio Amzelio plaukais, tačiau jie ne styrojo ugniniais 
kuokštais, o buvo dailiai prigludę. Jis dabar stovėjo truputį į šoną 
nuo savo sukritusios sniego krūvos. Baidyklių grupei, džutuotai ir su 
rudais lopiniais stovėjusiai miško šešėlyje, buvo atsukęs nugarą: pla- 
tūs pečiai ir siauros strėnos. Kas jį tokį idealiai tiesų išaugino? Deši- 
niajame delne, atkreiptame kampu į šoną, jis laikė kažką verta dė- 
mesio. Įkypa atraminė koja. Nerūpestinga laisvoji koja. Lenkta 
sprando linija, sklastymo linija, punktyrinė linija tarp akių ir delno: 
sužavėtas, nieko aplink nematantis, nufotografuotas: Narcizas! Aš 
jau ketinau vėl ropštis į kalną ir stebėti sudėtingus uolaus brūkšnio 
pliės, nes delne nemačiau nieko verta dėmesio, bet šit jaunikaitis su- 
judo: tai, ką jis metė per petį, mėnesienoje dvidešimt ar trisdešimt 
du sykius sužibo, prieš nukrintant į lazdynų krūmus, į mano prožir- 
nius. Aš pagraibiau aplink, juolab kad jis buvo į mane pataikęs tarsi 
nimis: vertus išsaugoti. Žmogaus dantis, numestus vienu mostu. Ir 
jis daugiau nebeatsigręžė atgal, patraukė žvaliu žingsniu per sodą. 
Vienu šuoliu užšoko ant terasos laiptų: mėnulio nebėr, jo nebėr. Bet 
netrukus silpna, galimas daiktas, skudurais pridengta elektros šviesa 
parodė jį triūsiantį Amzelio viloje. Šviesa tame, paskui kitame lan- 
ge. Šokinėjimas šen ir ten. Kažkas buvo atnešta, dar kažkas: jauni- 
kaitis krovė Amzelio lagaminus ir skubėjo. 

Skubėjau ir aš, paskutinįsyk lipdamas ant Erbsbergo. Ak, tie 
amžini aštuoniasdešimt keturi metrai virš jūros lygio! Mat ir po šiai 
dienai, kai tik prieš naktį sunkiau pavalgau, kas trečias mano slogus 
sapnas bus begalinis karstymasis į Erbsbergo kalną: iki pabusdamas 
vis sunkiai ropščiuosi į viršų, lekiu žemyn, kad vėl be perstogės... 

Nuo savo buko mačiau šokantį brūkšnį. Jau nebe atliekantį 
pratimus prie barjero, o begarsį adagio: rankos iškilmingai kilnoja- 
mos, gula ant oro. Žingsniai, tvirti ant netvirto grunto. Vienos kojos 
užtenka, kitą galima kam nors padovanoti, svarstyklės, truputį pa- 
krypstančios ir vėl išsilyginančios, be svorio. Sukiniai, bet negreiti, 
uždelsti, lengvai įžiūrimi. Ne laukymė sukasi, brūkšnys atlieka du 

švarius piruetus. Jokių kilnojimų ir baliono lakstymo ore; Guten- 
bergas turėtų išeiti iš savo pastogės ir pabūti už partnerį. Tačiau jis 
kaip ir aš: publika, tuo tarpu brūkšnys daug negalvodamas matuoja 
laukymę. Be žado varnos. Bukai verkia. Pas de bourrėe, pas de 
bourrėe. Kojos pakeitimas. Dabarallegro, nes po adagio turi sekti al- 
legro. Greitos kojytės. Echappė echappė. Ir iš demi-pliė: pas as- 
semblės. Kas nesisekė Ženi, linksmi pas de chat; brūkšnys nesiliauja, 
stryksi, kabo ore ir gali, be svorio laikydamasis, sulenktomis kojomis 
paliesti vienos pėdos pirštų galais kitos pėdos pirštų galus. Ar tai 
Gutenbergas po linksmo allegro pabaigai pašvilpiniuoja adagio? 
Koks švelnus brūkšnys. Mielas brūkšnys. Brūkšnys gali pailgėti ir su- 
trumpėti. Skiriamasis brūkšnys. Brūkštelėtas vienu brūkšniu. Brūkš- 
nys mokantis nusilenkti. Plojimai. Tai varnos, bukai, atlydys. 

Ir po paskutinės uždangos, mėnulis ją užtraukė, brūkšnys ma- 
žais žingsniukais ėmė kažko šokio ištryptoje laukymėje ieškoti. Bet 
jam rūpėjo ne pamesti dantys, jo burna nebuvo kaip to jaunikaičio 
anoj Erbsbergo pusėj skausmingai sučiaupta, joje greičiau švietė vos 
matomas užšalęs šypsnys, kuris nei išaugo, nei sušilo, kai brūkšnys 
rado tai, ko ieškojo: su naujom Ženi rogutėm brūkšnys jau nebe 
šokdamas, o droviai vaikiškai patraukė per laukymę, pakėlė nukri- 
tusį Ženi paltą, apsisiautė juo pečius ir dingo miške, Gutenbergui 
nespėjus paprieštarauti, Ješkentalio kelio pusėje. 

Ištuštėjus laukymei, ketus ir medžių šniokštimas vėl tučtuojau 
emė bauginti. Aš pasileidau, atsukęs tuščiai laukymei nugarą, tarp 
bukų ir nesilioviau, pasibaigus miškui ir mane-priėmus žibintais ap- 
šviestam Ješkentalio keliui, skubėjęs ir dūmęs. Sustojau tiktai cent- 
rinėje gatvėje, priešais Šternfeldo universalinę. 

Kitoje aikštės pusėje laikrodis priešais optikos parduotuvę ro- 
dė kelias minutes po aštuonių. Gatvėje buvo gyva. Kino mėgėjai 
skubėjo į seansą. Tada, kiek prisimenu, rodė filmą su Luisu Trenke- 
riu. O paskui, filmui, matyt, prasidėjus, neskubėdamas, bet tiesus 
pasirodė jaunikaitis su lagaminu. Jis nedaug ką tepaėmė. Ir ką gi tas 
jaunikaitis galėjo paimti iš plačių Amzelio drabužių? Iš Olivos atva- 
žiavo tramvajus ir norėjo toliau važiuoti Centrinės geležinkelio sto- 
ties link. Jis įlipo į priekabą ir liko platformoje. Kai tramvajus paju- 

dėjo, užsidegė cigaretę. Skausmingai įkritusios lūpos laikė cigaretę. 
Aš niekada nebuvau matęs Edžio Amzelio rūkant. 


Ir vos tiktai jis išnyko, gražiai, žingsniukas po žingsniuko, atėjo 


brūkšnys su Ženi rogutėmis. Aš nusekiau paskui jį Baumbacho alėja. 
Jam buvo su manim pakeliui. Už Jėzaus Širdies bažnyčios aš paspar- 
tinau žingsnį, kol susilyginau su brūkšniu ir maždaug taip pasakiau: 


noji. 


— Labą vakarą, Zeni. 

Brūkšnys nė kiek nenustebo: 

— Labą vakarą, Hari. 

Aš, kad būtų ką kalbėti: 

— Buvai važinėtis? 

Brūkšnys linktelėjo: 

— Jeigu nori, gali pavežti mano rogutes. 

— Vėlai grįžti. 

— Ir pavargus kaip reikalas. 

— Ar matei Tulą? 

— Tula ir kiti nuėjo namo dar prieš septynias. 
Naujoji Ženi buvo su tokiom pat ilgom blakstienom kaip ir se- 


— Ir aš išėjau prieš septynias. Bet tavęs nemačiau. 

Naujoji Ženi man mandagiai paaiškino: 

— Ir negalėjai matyti. Aš juk buvau senio besmegenio viduje. 
Elzės gatvė vis trumpėjo: 

— O kaip tu tenai jauteisi? 

Naujoji Ženi ant tilto per Štrysbachą pasakė: 

— Baisiai karšta. 

Mano susirūpinimas, manau, buvo nuoširdus: 

— Tikiuosi, tenai neperšalai. 

Priešais Akcinės namą, kur študienratas Osvaldas Brunys gyve- 


no su naująja Zeni: 


rina. 


— Prieš eidama gulti dėl visa ko išgersiu karštos arbatos su cit- 
Aš turėjau dar daug klausimų: 
— O kaip tu išlindai iš to senio besmegenio? 


Naujoji Ženi atsisveikino prie namo durų: 

— Ėmė leisti. Bet dabar aš pavargusi. Mat trupučiuką pašokau. 
Man pirmusyk išėjo du piruetai, garbės žodis. Labanakt, Hari. 

Ir durys užsitrenkė. Aš norėjau valgyti. Gal virtuvėje kas nors 
dar buvo likę. Beje, jaunikaitis turėjo įsėsti į traukinį dešimtą dvide- 
šimt. Jis ir Amzelio lagaminas išgaravo. Jie, matyt, laimingai perva- 
žiavo abi sienas. 


Miela Tula, 
Zeni peršalo ne senio besmegenio viduje, o grįždama namo: šokda- 
ma laukymėje, matyt, sukaito. Turėjo savaitę nesikelti iš lovos. 


Miela Tula, 
dabar Tu žinai, kad iš storulio Amzelio išsirito grakštusis jaunikaitis. 
Lengvu žingsniu, su Amzelio lagaminėliu, jis skubiai perėjo geležin- 
kelio stoties salę ir įsėdo į Berlyno traukinį. Ko tu dar nežinai: lagami- 
nėlyje jaunikaitis turi pasą, kuris yra suklastotas. Vienas pianinų 
meistras pagal profesiją, vadinamas „Skrybėlaite“, kelios savaitės iki 
dvigubo sniego stebuklo jį parūpino. Klastotojo ranka numatė viską: 
mat kad ir kaip keista, pasinė nuotrauka atspindi griežtus, truputį su- 
stingusius jaunikaičio su skausminga burna bruožus. Ponas Hutas už- 
pildė pasą ne Eduardo Amzelio pavarde; jis taip pavadino paso savi- 
ninką:. Hermanas Hazelofas, gimęs Rygoje tūkstantis devyni šimtai 
septynioliktais metais vasario dvidešimt ketvirtą dieną. 

Miela Tula, . 
kai Ženi pasveiko, aš jai parodžiau tuos du dantis, kuriuos jaunikai- 
tis numetė į mano prožirnius. 

— Ak! — apsidžiaugė Ženi. — Tai juk pono Amzelio dantys. 
Ar padovanosi man vieną? 

Kitą dantį aš pasilikau sau ir po šiai dienai nešiojuosi; mat po- 
nas Brauxelis, galintis pretenduoti į tą dantį, neima jo iš mano pini- 
ginės. 


Miela Tula, 
ką padarė ponas Hazelofas, kai atvažiavo Berlyne į Štetino stotį? Jis 
apsigyveno viešbutyje, nuėjo kitą dieną į dantų kliniką ir už pirma 

Amzelio, dabar Hazelofo pinigus užsipildė įkritusią burną auksu. 
Ponas Hutas, vadinamas „Skrybėlaite“, naujajame pase, skyriuje 
„Ypatingos Žymės“, turėjo padaryti papildomą įrašą: „Dirbtiniai 
dantys, auksinės karūnėlės“. Nuo to laiko, kai ponas Hazelofas 
juoksis, visi matys jį juokiantis trisdešimt dviem auksiniais dantimis; 
bet Hazelofas juokiasi retai. 


Miela Tula, 
tie auksiniai dantys tapo sąvoka; ir šiandien tebėra. Vakar kiurkso- 
damas su keliais kolegomis „Paulio“ restorane, kad įrodyčiau, jog 
Hazelofo auksiniai dantys ne fikcija, padariau tokį bandymą. Tame 
restorane Augsburgo gatvėje daugiausia lankosi kečo imtynininkai, 
pervežimų verslininkai ir vienišos damos. Apskrita sofa aplink nuo- 
latinių svečių stalą leido tvirtai argumentuoti ant minkšto pagrindo. 
Siena už mūsų buvo, kaip ir pridera, papuošta garsių boksininkų, 
daugiadienininkų ir sporto rūmų įžymybių nuotraukomis. Parašai 
po jomis ir paskyrimai buvo verti dėmesio; bet mes ne skaitėm, o 
kaip visada tarp vienuoliktos ir dvyliktos vakaro svarstėm, kur dar 
nueiti, kai čia uždarys. Paskui ėmėm šaipytis iš artėjančios vasario 
ketvirtos dienos. Kalbos apie pasaulio pabaigą geriant alų ir „Dorn- 
katą“. Aš papasakojau apie savo įnoringą darbdavį, poną Brauxelį; 
ir tada sušnekom apie Hazelofą ir jo auksinius dantis, kuriuos aš pa- 
vadinau tikrais, tuo tarpu mano kolegos juos laikė fikcija. 

Tada aš šūktelėjau baro pusėn: 

— Hanchen, ar ponas Hazelofas pas jus lankosi? 

Hanchen skalaudama taures atsakė: | 

— Neee! Auksaburnėlis, kai čia būna, dabar vaikšto kitur, į 


„Dynerį“. 


Miela Tula, 
taigi apie dantų pakaitalą viskas teisinga. Hazelofas buvo ir bus va- 
dinamas Auksaburnėliu; o naujoji Ženi, atsikėlusi po sunkaus per- 
šalimo iš lovos, gavo dovanų smailius baleto batelius, kurių šilkinis 
viršus blizgėjo kaip sidabras. Študienratas Brunys norėjo ją matyti 
stovinčią ant sidabrinio smaigalio. Nuo to laiko ji šoka madam La- 

ros baleto salėje: mažąsias gulbes. Pianistas Felsneris-Imbsas, kurio 
šuns įkąsta koja sugijo, prezentuoja Šopeną. Ir aš palieku, pono 
Brauxelio pageidavimu, Auksaburnėlį ir imu klausytis sidabrinių ba- 
telių brūkšėjimo darant pratimus: Ženi stovi prie barjero ir pradeda 
savo karjerą. 


Miela Tula, 
visi mes tada buvom perkelti į skirtingas mokyklas: aš atsidūriau 
konradinume; jūs, Tu ir Ženi, ėmėt vaikščioti į Helenos Langės mo- 
kyklą, kuri netrukus buvo perkrikštyta ir tapo Gudrūnos mokykla. 
Mano tėvas, stalių dirbtuvės savininkas, siūlė išsiųsti Tave į licėjų: 

— Vaikas labai gabus, bet nepastovus. Reikėtų pabandyti. 

Nuo pirmos klasės mūsų pažymėjimus pasirašinėjo študienra- 
tas Osvaldas Brunys. Jis dėstė mums vokiečių kalbą ir istoriją. Nuo 
pat pradžių aš buvau uolus, tačiau nelindau į akis ir vis dėlto mo- 
kiausi geriausiai: nuo manęs visi nusirašinėjo. Študienratas Brunys 
buvo negriežtas mokytojas. Mes nesunkiai nukreipdavom jį nuo tik- 
TOjO, griežto dėstymo: vos kas nors atnešdavo žėrutinį gneisą ir pa- 
prašydavo, kad papasakotų apie šį gneisą arba apie visus gneisus, 
apie jo gneisų kolekciją, Brunys tuojau numodavo ranka į kimbrus ir 
teutonus ir imdavo dėstyti savo mokslą. Bet jis jojo ne tiktai ant to 
vieno arkliuko: Žžėrutinių gneisų ir žėrutinio granito; jis berdavo 
kaip poterius apie visus mineralus: plutonitus ir vulkanitus; amorfi- 
nes ir kristalines uolienas; žodžius daugiabriaunis, storaplokštis ir 
stiebiškas aš išmokau iš jo; spalvos: žalia kaip svogūnas, žydra kaip 
oras, geltona kaip žirnis, sidabriškai balta, ruda kaip gvazdikas, pil- 
ka kaip dūmas, juoda kaip geležis ir raudona kaip aušra yra iš jo pa- 
letės; jis išmokė mane švelnių žodžių: rožinis kvarcas, mėnulio ak- 
muo, laculitas; perėmiau keletą nestiprių keiksmų: „Tu tufagalvi, 
titnage, moli!“, bet ir šiandien dar neskiriu: agato ir opalo — mala- 
chito ir labradoro — biotito ir muskovito. 

Jeigu mineralai nepadėdavo nukreipti jo nuo planinio dėsty- 
mo, tai jis neatsilaikydavo prieš savo įdukrą Ženi. Klasės seniūnas 
mandagiai pakeldavo ranką ir paprašydavo študienrato Brunio pa- 
pasakoti apie Ženi kaip būsimos balerinos daromą pažangą. Klasė 

to pageidaujanti, sakydavo jis. Kiekvienam rūpėjo žinoti, kas nuo 
užvakar atsitiko baleto salėje. Ir panašiai staigiai kaip įžanginis Žo- 
dis „žėrutinis gneisas“ įžanginis žodis „Ženi“ tuoj pat suvedžiodavo 
študienratą Brunį: jis nutraukdavo tautų kraustymąsi, palikdavo 
ostgotus ir vestgotus niūroti prie Juodosios jūros ir pasikeisdavo su- 
lig nauja tema: nebekiūtodavo nejudėdamas už katedros: lokiškai 
grakščiai imdavo šokti tarp klasės spintos ir lentos, paimdavo kem- 
pinę ir nuvalydavo ką tik nubrėžtus gotų klajoklių kelius. Ant dar 
drėgno pagrindo imdavo greitai girgždinti kreidą: ir po geros minu- 
tės, kai jis apačioj kairėje dar rašydavo, dešinysis viršutinis kraštas 
imdavo džiūti. 

„Pirma pozicija, antra pozicija, trečia pozicija, ketvirta ir penk- 
ta pozicija“, — būdavo parašyta juodoje lentoje, kai študienratas 
Brunys pradėdavo teorinę baleto pamoką žodžiais: 

— Kaip visada ir visur pasaulyje, pradėsim nuo pagrindinių po- 
zicijų ir paskui prieisim prie barjero pratimų. 

Študienratas rėmėsi Arbeau, pirmuoju šokių teoretiku. Pasak 
Arbeau ir Brunio, egzistavo penkios pagrindinės pozicijos, kurios 
visos rėmėsi išorėn atkreiptų pėdų principu. Pirmaisiais savo moky- 
mosi gimnazijoje metais žodelis „išorėn“ buvo svarbesnis už sąvoką 
„rašyba“. Ir šiandien aš iš kiekvienos balerinos kojų tuojau pama- 
tau, ar ji pakankamai jas stato išorėn; o dėl rašybos, tai ir dabar te- 
beabejoju, ką rašyti su „h“ ir ką be, ką su viena ir ką su dviem „s“. 

Mes, netvirti ortografai, penki ar šeši baletomanai, sėdėdavom 
Miesto teatro galerijoje 1r kritiškai stebėdavom, baletmeisteriui su 
madam Laros padėjimu išdrįsus surengti baleto vakarą. Kartą pro- 
gramoje buvo: „Poloviečių šokiai“; baletas „Miegančioji gražuolė“, 
pagal pretenzingąjį Petipa; ir Valse triste, pastatytas madam Laros. 

Man atrodė: 

— Petrich per adagio, kas be ko, daro įspūdį, bet kaip jinai sta- 
to pėdas. 

Mažylis Piochas piktindavosi: 
svyruoja, o pėdos, geriau nė nežiūrėti. 

Herbertas Pencoltas kraipė galvą: 

— Jeigu Irma Leuveit neišsiugdys geresnės kelties, tai ilgai ne- 
bus pirma solistė, nors pėdas ir klasiškai stato. 

Šalia žodžio „keltis“ ir žodelio „išorėn“ ypač svarūs buvo žo- 
džiai „daryti įspūdį“. Jeigu kas nors, „kad ir kokią techniką turėda- 
mas, nedarė įspūdžio“, buvo palaidotas, o jeigu jau įmetėjęs Miesto 
teatro šokėjas grand jetė leido sau pradėti dar užkulisyje, o paskui 
dailiai suko lėtus lankus, galerija kilniaširdiškai vertino: 

— Brakė su šitokiu įspūdžiu gali sau viską leisti; jis šoka tiktai 
tris turus, bet kokius! 

Ketvirtas madingas žodis iš mano pirmos klasės laikų buvo žo- 
delis „balionas“. Šokėjai ir šokėjos darydami entrechat six de volėe, 
grand jetė, per visus šuolius arba turėjo „balioną“, arba neturėjo. Tai 
yra mokėjo šokdami lyg balionas pakibti ore, lyg besvoriai; arba ne- 
sugebėdavo priversti suabejoti svorio jėgos dėsniu. Tada, būdamas 
antroje klasėje, sakydavau: 

— Naujasis solistas šoka taip lėtai, kad spėtum užsirašinėti. 

Ir šiandien taip tebevadinu dirbtinai uždelstūs šuolius: užrašo- 
mi šuoliai. O kad aš tai galėčiau: užrašinėti šuolius! 


Miela pussesere, 
mano klasės auklėtojas, študienratas Brunys, neapsiribojo vietoj 
septyniolikos punktelių monotoniškos baladės dėstydamas baleto 
abėcėlę; jis taip pat mokė, ką reiškia, jeigu balerinai pavyksta išsilai- 
kyti bent vieną piruetą taisyklingai ir lengvai ant galų pirštų. 

Vieną dieną — aš jau nebežinau, ar mes tebestudijavom ostgo- 
tus, ar tie vandalai jau buvo pakeliui į Romą — jis atnešė į mūsų kla- 
sę sidabrinius Ženi baleto batelius. Iš pradžių slapukavo, kiūtojo už 
katedros ir slėpė savo bulvišką galvą su visom raukšlelėm už tos si- 
dabrinės poros. Paskui pastatė, nerodydamas rankų, abu batus ant ga- 
lų. Seniokišku balsu paniūniavo „Spragtuko“ siuitos frazę: ir tarp ra- 
šalinės ir skardinės dėžutės su jo sumuštiniais privertė smailiuosius 
batelius parodyti visas pozicijas: petits battements sur le cou-de-pied. 

Spektakliui pasibaigus, jis sumurmėjo, stovėdamas tarp sidab- 
rinių batų, jog baleto batelis, viena vertus, tebėra modernus kanki- 
nimo įnagis; kita vertus, tas pats batelis esąs vienintelis apavas, su 

kuriuo mergina gyva gali pakliūti į dangų. Paskui paleido Ženi bale- 
to batelius, lydimus klasės seniūno, keliauti nuo suolo prie suolo per 
eiles: Ženi sidabriniai bateliai buvo mums ne niekis. Nepasakysiu, 
kad mes juos bučiavome. Net beveik neglostėme, bet tyrinėjome jų 
aptrintą sidabrą, lietėme kietus visai be sidabro galus, išsiblaškę Žai- 
dėme sidabriniais kaspinais. Kas labiau už viską mylėjo savo moti- 
ną, regėjo ją įšokančią naktį ant pirštų galų į miegamąjį. 

Kas buvo įsimylėjęs kino plakatą, norėjo pagaliau pamatyti fil- 
mą su ant galų pirštų šokančia Lile Dagover. Tarp mūsų buvę kata- 
likai tikėjosi, kad panelei Marijai galbūt pagaliau ateis į galvą pa- 
keisti įgrisusius sandalus smailiais Ženi baleto bateliais. 

Tik aš žinojau, kad ne baleto bateliai pakeitė Ženi. Aš savo aki- 
mis mačiau: nuo paprasto sniego Ženi Brunys stebuklingai paleng- 
vėjo, lygiai kaip Edis Amzelis: apsivalymas! 


Miela pussesere, 
mūsų šeimos ir visi kaimynai, tiesa, stebėjosi akyse įvykusiu dar nė 
vienuolikos metų neturinčios mergaitės pasikeitimu, tačiau su keistu 
pasitenkinimu linkčiojo galvom, lyg visas pasaulis būtų numatęs Ženi 
pasikeitimą ir sykiu to meldęs, ir sveikino tai, ką buvo padaręs snie- 
gas. Kiekvieną popietę lygiai penkiolika po keturių Ženi išeidavo iš 
Akcinės namo priešais ir dailiai, su maža galva ant ilgo kaklo, trauk- 
davo Elzės gatve į viršų. Tiktai kojom ėjo, liemens beveik nejudino. 
Daugelis kaimynų tuo metu kasdien prilipdavo prie gatvėn išeinančių 
langų. Ir sakydavo pasirodžius Ženi virš snapučių ir kaktusų: 

— Dabar Ženi eina į baletą. 

Jeigu mano motinai namų šeimininkės pareigos sutrukdydavo 
tą valandėlę prieiti prie lango arba ji užgaišdavo priemenėje, aš gir- 
dėdavau ją burbant: 

— Tai dabar pražiopsojau Brunio mergučę. Rytoj turėsiu užsi- 
statyti žadintuvą penkiolikai po keturių ar mažumytę anksčiau. 

Ženi išvaizda mano motiną jaudino: 

— Toksai šiaudas pasidarė, tokia smilga. 

Tuo tarpu Tula buvo tokia pat plona, nors ir kitaip. Tulos per- 
pučiama figūra gąsdino. Ženi figūra kėlė minčių. 

Miela pussesere, 
mūsų ėjimas į mokyklą virto keista procesija. Helenos Langės mo- 
kyklos mokinės ir aš iki Naujosios Škotijos ėjom tuo pačiu keliu. 
Makso Halbės aikštėje man reikėjo sukti į dešinę, o mergaitės Bė- 
renvėgo gatve traukė Kristaus bažnyčios link. Kadangi Tula laukda- 
vo mūsų priemenės prieblandoje ir versdavo mane palaukti, kol Že- 
ni išeis iš Akcinės namo, Ženi įgydavo tam tikrą pranašumą: ji eida- 
vo penkiolika, kartais dešimt žingsnių pirma mūsų. Mes visi trys 
stengėmės išlaikyti atstumą. Jeigu Ženi atsileisdavo bato raištis, tai 
ir Tula turėdavo persirišti batą. Prieš pasukdamas į dešinę aš pasto- 
vėdavau už Makso Halbės aikštės skelbimų stulpo ir palydėdavau 
abi akimis: Tula sekdavo paskui Ženi. Tačiau niekada nesusidaryda- 
vo atkaklių vytynių vaizdas. Priešingai, buvo aišku: Tula seka paskui 
Ženi, nenorėdama pasivyti nenormaliai tiesiai einančios mergaitės. 
Kartais, esant neaukštai rytmečio saulei, kai Ženi mesdavo ilzą mie- 
to platumo šešėlį sau už nugaros, Tula, savo šešėliu prailginanti Že- 
ni šešėlį, kas žingsnis lipo Ženi šešėliui ant galvos. 

Tula buvo užsispyrusi būti Ženi šešėliu ne tiktai einant į mo- 
kyklą. Ir penkiolika po keturių, kai kaimynai sakydavo: „Dabar Že- 
ni eina į baletą“, ji išsmukdavo iš laiptinės ir nusekdavo paskui. 

Iš pradžių Tula laikė atstumą tiktai iki tramvajaus stotelės ir ap- 
sigręždavo, kai tik tramvajus nutilindžiuodavo Olivos pusėn. Paskui 
ėmė leisti pinigus tramvajui, imdama mano pfenigus. Tula nesiskolin- 
davo pinigų, ji imdavo. Iš virtuvinės motušės Pokryfkės spintelės ėmė 
nesiklausdama. Ji važiuodavo tame pačiame vagone kaip Ženi, tačiau 
Tula stovėdavo galinėje, o Ženi priekinėje platformoje. Palei Olivos 
pilies sodą eidavo laikydamosi to paties nuotolio, jis truputį sumažė- 
davo tiktai siauroje Rožių gatvelėje. Šalia emalinės lentelės: „Lara 
Bok-Fiodorova — baletmeisterė“ Tula stovėdavo valandą ir nesileis- 
davo suviliojama jokios pro šalį traukiančios katės. Po baleto pamo- 
kos ji, šaltu uždaru veidu, praleisdavo pro šalį tuntą baleto žiurkių su 
maskatuojančiais sportiniais krepšiais. Visos mergaitės ėjo truputį į 
išorę statydamos pėdas ir nešė galvas, per mažas, ant kaip pirštas sto- 
rio, rodės, reikalingų pagalbos kaklų. Rožių gatvelė, nors buvo gegu- 
žės mėnuo, akimirką atsiduodavo kreida ir įrūgusiais triko. Tiktai 

greta pianisto Felsnerio-Imbso pro vartus išėjus Ženi, Tula taip pat 
pajudėdavo iš vietos, kai juodu prideramai nutoldavo. 

Koksai trio: sulinkęs Imbsas su getrais ir vaikas matine šviesia 
kasa ant sprando visąlaik priekyje; Tula per atstumą iš paskos. Imb- 
sas kartais vis atsigręžia. Ženi nesigręžioja. Tula išlaiko pianisto 
žvilgsnį. 

Imbsas sulėtina žingsnį ir eidamas nuskina gudobelės šakelę. 
Ją įkiša į kilpą Ženi. Tada Tula taip pat nusiskina gudobelės šakelę, 
bet ne užsikiša sau, o numeta, greitu žingsniu vėl atstačiusi atstumą, 
į sodą, kur neauga gudobelės. 

Kartą Imbsas sustoja: Ženi sustoja, Tula sustoja. Ženi ir Tulai 
stovint vietoje, pianistas bauginamai ryžtingai apsigręžia, žengia de- 
šimt žingsnių Tulos link, išmeta, priėjęs, dešinę ranką į viršų, papur- 
to menininkišką ševeliūrą ir parodo ištiestu pianisto pirštu pilies 
parko pusėn: 

— Ar negali mums duoti ramybės? Ar neturi pamokų? Marš, 
šalin! Mes nenorim tavęs daugiau matyti! 

Vėlei beviltiškai narsiai apsigręžia, nes Tula nei ką nors atsako, 
nei paklūsta smiliui, giriančiam pilies parką. Imbsas vėl į dešinę nuo 
Ženi. Dar nejudama į priekį, nes pianisto plaukai, kol jis skaitė Tu- 
lai pamokslą, susitaršė ir dabar juos reikia sušukuoti. Šit jie vėl tvar- 
kingai pasipūtę. Felsneris žengia į priekį. Kaip balandis su išorėn 
kreipiama pėda žengia Ženi. Tula laikosi atstumo. Visi trys artinasi 
prie tramvajaus stotelės priešais pilies parko vartus. 


Miela pussesere, 
jūsų vaizdas veikė kitus. Praeiviai kiek įmanydami vengė pakiūti 
tarp Ženi ir Tulos. Judrioje gatvėje abi darė neįtikėtinus dalykus. 
Paprasčiausiai eidamos per atstumą viena paskui kitą jos sugebėjo 
sudaryti judrioje gatvėje judančią skylę. 

Tula niekada nesiimdavo mūsų Haro, eidama paskui Ženi. 
Vietoj Haro, prie jų prisidėdavau aš ir išsmukdavau, kaip ir prieš 
mokyklą, su Tula iš laiptinės ir eidavau greta jos Elzės gatve į viršų: 
Mocarto šukuosena priešais mus buvo Ženi. Birželio mėnesį saulė 
ypač gražiai šviečia tarp senų nuomojamų namų. Ant tilto per 

Štrysbachą aš atsiskyriau nuo Tulos ir greitais žingsniais prisigreti- 
nau prie Ženi. Buvo karkvabalių metas. Jie kabojo susijaudinę ore 
ir kaip pakvaišę ropinėjo šaligatviais. Keli buvo sutrypti, kitus try- 
pėm mes. Ant mūsų batų padų visuomet buvo prilipusių karkvaba- 
lių likučių. Prisigretinęs prie Ženi — ji stengėsi neužminti nė vie- 
no karkvabalio — aš pasisiūliau panešti jos sportinį krepšį. Ji davė 
jį man: žydrą kaip oras medžiagą, po kuria buvo žymu smailų bate- 
lių galai. Už Kleinhamerio parko tarp kaštonų birbė kekės karkva- 
balių — aš sulėtinau žingsnį, iki su Ženi sportiniu krepšiu susilygi- 
nau su Tula. Už požeminio geležinkelio perėjos, tarp tuščių savai- 
tinio turgaus prekystalių, ant drėgno grindinio ir tarp 
dainuojančių gatvių šlavėjų šluotų Tula paprašė manęs Ženi krep- 
šio. Kadangi Ženi nesigręžiojo, aš leidau Tulai panešti Ženi krepšį 
iki centrinės gatvės. Priešais kino teatrą Ženi žiūrinėjo nuotrau- 
kas, kuriose viena artistė buvo su plačiais skruostikauliais ir baltu 
gydytojo chalatu. Mes ėmėm žiūrinėti kitos vitrinos nuotraukas. 
Kino anonsas: mažas artistas velniškai šelmiškai šypsojosi. Priešais 
pat tramvajaus stotelę aš vėl paėmiau krepšį ir įlipau su Ženi ir 
Ženi krepšiu į tramvajaus vagoną, važiuojantį į Olivą. Važiuojant 
karkvabaliai trankėsi į priekinės platformos langus. Už „Baltojo 
avinėlio“ stotelės aš palikau Ženi su krepšiu ir aplankiau Tulą ant 
galinės platformos. Aš sumokėjau už jos važiavimą, nes tada mo- 
kėjau pasidaryti smulkių pinigų, parduodamas malkas iš savo tėvo 
dirbtuvės. Už Taikos stotelės, kai vėl svečiavausi pas Ženi, būčiau 
sumokėjęs ir už ją, bet Ženi parodė mėnesinį bilietą. 


Miela pussesere, 
dar per vasaros atostogas sužinojom — ponas Šternekas, miesto te- 
atro baletmeisteris, priėmęs Ženi į vaikų baletą. Ji šoksianti Kalėdų 
pasakoje, repeticijos jau prasidėjusios. Pjesė, sakė, šiais metais bus 
„Sniego karalienė“, ir Ženi, buvo galima perskaityti „Forposte“ ir 
„Naujausiose žiniose“, šoksianti Sniego karalienę, nes Sniego kara- 
lienė ne vaidinamas, o šokamas personažas. 

Ženi dabar ne vien važinėjo su antru į Olivą; triskart per savai- 
tę sėsdavo į penktą ir važiuodavo iki Anglių turgaus; tenai stovėjo 

Miesto teatras, kokį ponas Maceratas jį aprašęs savo knygoje apie 
belangį bokštą. 

Aš turėjau supjaustyti ir slapta parduoti daug malkų, kad suda- 
ryčiau pinigų tramvajui. Tulai ir sau. Tėvas man buvo griežtai už- 
draudęs tokią prekybą, bet mechanikas palaikė mano pusę. Kartą aš 
pavėlavau ir, leidęsis kaukšėti kulnais Labesvėgo gatve, pasivijau 
abi mergaites prieš pat Makso Halbės aikštę. Kai kas buvo mane pa- 
keitęs: kolonijinių prekių pirklio sūnus mažytis ir kresnas ėjo čia ša- 
lia Tulos, čia šalia Ženi. Kartais jis darė tai, ko šiaip niekas nedrįso 
daryti: įsiterpdavo į tuščią tarpą. Ar buvo prie Tulos, ar prie Ženi, ar 
tarp abiejų: ant jo pilvo visuomet kabojo vaikiškas skardinis būgne- 
lis. Tuo būgneliu jis kėlė didesnį triukšmą, negu to reikalavo maršo 
taktas dviem liesom mergaitėm. Jo motina, sakė, buvo neseniai mi- 
rusi. Apsinuodijusi žuvimi. Graži moteris. 


Miela pussesere, 
tiktai vėlai rudenį aš Tave išgirdau šnekant su Ženi. Vieną pavasarį 
ir vieną žiemą Ženi treniruočių krepšys, ėjęs iš rankų į rankas, pa- 
keitė dialogą. Arba karkvabaliai, Ženi aplenkiami, Tavo traiškomi. 
Ir, kas be ko, aš arba Felsneris-Imbsas, tardavę žodelį arba nunešda- 
Vę jį vienai ar kitai. 

Kai Ženi išėjo iš Akcinės namo, Tula stovėjo jai skersai kelio ir 
pasakė, daugiau į šalį, negu Ženi: 

— Ar galiu panešti tavo krepšį su sidabriniais batais? 

Ženi be žodžių padavė Tulai krepšį, tačiau panašiai kaip ir Tula 
žvelgdama į šalį. Tula nešė krepšį. Bet ne eidama greta Ženi, o to- 
liau laikydamasi atstumo stovėjo, mums važiuojant antru į Olivą, su 
Ženi krepšiu galinėj platformoj. Aš galėjau mokėti, bet vis tiek bu- 
vau nereikalingas. Tiktai prieš baleto mokyklą Rožių gatvelėje Tula 
atidavė krepšį Ženi, tarusi žodį „ačiū!“ 

Taip truko iki rudens. Aš niekada nemačiau, kad ji kada nors bū- 
tų nešusi Ženi kuprinę, visada vien tiktai krepšį. Kiekvieną popietę 
stovėdavo pasiruošusi su iki kelių kojinėmis. Per mane sužinodavo, 
kada Ženi repeticija, o kada pamoka. Ji atsistodavo priešais Akcinės 
namą, atkišdavo be žodžių ranką, įkišdavo ranką į krepšio virvelės kil- 
pą, nešdavo krepšį iš paskos ir laikydavosi vienodo atstumo. 

Ženi turėjo kelis treniruočių krepšius: žalią kaip svogūnų laiš- 
kai, raudoną kaip aušra, žydrą kaip oras, rudą kaip gvazdikai ir gel- 
toną kaip žirniai. Ji keitė spalvas be jokios sistemos. Kai Ženi vieną 
spalio rytą išėjo iš baleto mokyklos, Tula pasakė Ženi nebežvelgda- 
ma pro šalį: 

— Aš noriu pamatyti batus, ar jie tikrai sidabriniai. 

Felsneris-Imbsas buvo prieš, bet Ženi linktelėjo ir švelniai at- 
stūmė į šalį pianisto ranką. Tula ištraukė iš geltono kaip žirniai krep- 
šio šilkiniais raišteliais į tvarkingą paketėlį surištus batus. Ji neišar- 
dė paketėlio, palaikė jį ant delnų akių aukštyje, pavedžiojo savo 
siauras akis batais, nuo pirštų apsaugos iki kieto galo, patikrino ba- 
tų sidabriškumą ir nusprendė, kad nors jie nudrengti ir neišvaizdūs, 
yra pakankamai sidabriniai. Ženi palaikė atskleistą krepšį, ir Tula 
paslėpė smailianosius batus geltonajame krepšyje. 

Trys dienos prieš premjerą, lapkričio pabaigoje, Ženi pirmą- 
kart sušneko su Tula. Ji išėjo su pilku miliniu paltuku pro Miesto te- 
atro tarnybines duris, ir Imbsas jos nelydėjo. Prieš pat Tulą ji susto- 
ja; ir duodama svogūnų laiškų spalvos treniruočių krepšį taria, 
žvelgdama pro Tulą į šalį: 

— Aš dabar žinau, kaip vadinasi tas žmogus Ješkentalio miške. 

— Jo knygoje irgi buvo kitaip parašyta, negu aš tau sakiau. 

Ženi nori atsikratyti savo žinių: 

— Jis ne Kutenperchas, o Gutenbergas. 

— Knygoje buvo parašyta, kad tu labai gražiai šoksi, prieš daug 
žmonių. 

Ženi linkteli: 

— Gal ir taip, bet Johanesas Gutenbergas Mainco mieste išra- 
do būdą spausdinti knygas. 

— Na taip, aš ir sakau. Jis viską žino. 

Ženi dar daugiau žino: 

— Jis mirė tūkstantis keturi šimtai šešiasdešimt aštuntais me- 
tais. 

Tulai rūpi: 

— Kiekgi tu sveri? 

Ženi tiksliai atsako: 


— Prieš dvi dienas svėriau šešiasdešimt septynis svarus ir du 
šimtus trisdešimt gramų. O kiek tu sveri? 

Tula meluoja: 

— Šešiasdešimt šešis svarus ir devynis šimtus devyniasdešimt 
gramų. 

Ženi: 

— Su batais? 

Tula: 

— Su sportiniais batais. 

Ženi: 

— Aš be batų, tik su triko. 

Tula: “ 

— Tada mes vienodai sveriam. 

Ženi džiaugiasi: 

— Maždaug vienodai. Gutenbergo aš daugiau nebijau. O čia 
štai du bilietai į premjerą tau ir Hariui, jeigu ateisit. 

Tula paima bilietus. Privažiuoja tramvajus. Ženi, kaip visada, įli- 
pa priekin. Tada ir Tula įlipa priekin. Aš, savaime suprantama, taip 
pat. Makso Halbės aikštėje Ženi išlipa pirma, tada Tula, aš iš paskos. 
Labesvėgo gatvėje nesilaiko atstumo, eina greta ir atrodo kaip drau- 
gės. Man leista nešti joms iš paskos žalią treniruočių krepšį. 


Miela pussesere, 
turi pripažinti, kad premjera, kiek ji liečia Ženi, buvo šauni. Ji atli- 
ko du nepriekaištingus piruetus ir ryžosi grand pas de basgue, kurio 
bijo net įgudusios balerinos. Jos „išoriškumui“ nieko negalėjai pri- 
kišti. Jos įspūdis tiesiog sprogdino sceną. Šuolius darė taip lėtai, kad 
galėjai užsirašyti, taigi turėjo „balioną“. Ir beveik nekrito į akis, kad 
Ženi keltis truputį per žema. 

Kaip Sniego karalienė, vilkėjo sidabriniu triko, buvo su ledine 
sidabruojančia karūna ir šydu, turėjusiu simbolizuoti šaltį: visa, prie 
ko Ženi prisiliesdavo kaip Sniego karalienė, tučtuojau sustingdavo. 
Su ja užeidavo žiema. Ledo varvekliai rodydavo, jog ji netrukus išeis 
į sceną. Corps de ballet, snaigės ir trys juokingi seniai besmegeniai, 
klausė jos šalčiu skambančių įsakymų. 

Veiksmo aš nebeprisimenu. Tačiau visose trijose dalyse buvo 
kalbantis elnias. Jis traukė veidrodžiais apklijuotas roges, kuriose, 
ant sniego pagalvės, sėdėjo Sniego karalienė. Elnias kalbėjo eilėmis, 
bėgo greičiau už vėją ir skambino už kulisų, skelbdamas Sniego ka- 
ralienės pasirodymą, sidabriniu varpeliu. 

Tą elnią, kaip rašė programa, vaidino Valteris Maternas. Tai 
buvo jo pirmas didesnis vaidmuo. Netrukus, pasak girdų, jis turėjo 
išvykti į Šveriną dirbti miesto teatre. Elnią jis vaidino visai gerai ir 
kitą dieną susilaukė palankių spaudos atsiliepimų. Tačiau kaip tik- 
rąjį atradimą abu laikraščiai kėlė į padanges Ženi Brunys. Vienas 
kritikas rašė, kad Ženi, jeigu būtų norėjusi, būtų galėjusi kaip kara- 
lienė tūkstančiui metų paversti ledu parterį ir abu aukštus. 

Man nuo plojimo įkaito delnai. Tula neplojo spektakliui. Jo 
programą ji buvo smulkiai sulanksčiusi ir per paskutinį veiksmą su- 
valgiusi. Študienratas Brunys, sėdėjęs tarp manęs ir kitų mūsų kla- 
sės baletomanų, per tris veiksmus ir pertrauką po antro veiksmo su- 
čiulpė visą krepšelį salyklinių saldainių. 

Po septyniolikto nusilenkimo Felsneris-Imbsas, študienratas 
Brunys ir aš laukėme Ženi prie jos persirengimo kambario. Tula bu- 
vo jau išėjusi. 


Miela Tula, 
tas artistas, kur vaidino elnią ir kėlė žvakes, žaisdamas muštuką, 
klastingai kirto, žaisdamas kumštinį, tas artistas ir sportininkas, kur 
žaidė žolės riedulį ir sugebėjo dvylika minučių išsilaikyti su sklandy- 
tuvu ore, tas artistas ir sklandytojas, kuris vedžiojosi už parankės vis 
kitas damas — ir visos jos atrodė kenčiančios ir išvargusios — tas 
artistas ir meilužis, kuris dalino raudonųjų lapelius, kuris sistemin- 
gai ir pramaišiui skaitė „Reklamo“ knygeles, kriminalinius romanus 
ir įvadus į metafiziką, kurio tėvas buvo malūnininkas ir gebėjo pra- 
našauti, kurio protėvis viduramžiais vadinosi Materna ir buvo krau- 
pus maištininkas, tas gerai nuaugęs, užsisvajojęs, kresnas, tragiškas, 
trumpaplaukis, nemuzikalus, lyriką mėgstantis, vienišas ir sveikas 
artistas ir SA narys, tas SA rotenfiūreris, kuris po vienos sausio akci- 
jos buvo pakeltas į unteršarfiūrerius, kuris kai reikia ir kai nereikia 

griežė dantimis, taigi tiesiai ir garsiai klausė esminių dalykų, tas 
griežikas, kuris būtų norėjęs vaidinti Otelą, bet turėjo vaidinti elnią, 
kai Ženi šoko Sniego karalienę, tas SA narys, Griežikas ir artistas, 
dar prieš kaip „jaunas herojus“ išvykdamas į Šverino miesto teatrą 
dėl vienokių ar kitokių priežasčių ijunko į alkoholį. 

“ Edis Amzelis, pabuvęs senio besmegenio viduje, kad išeitų iš jo 
kaip Hazelofas, netapo gėrėju; jis ėmė rūkyti. 

Ar žinai, kodėl jis pasivadino Hazelofu, o ne Droseliu, Finku 
ar Štaru? Mane tas klausimas tais metais, kai juodvi, Ženi ir Tu, lai- 
kėtės atstumo, labai jaudino ir nedavė užmigti. Kol supratau: Amze- 
lis dabar kitaip vadinasi, ir aš padariau, galimas dalykas, tikrą, bet 
greičiau tik įsivaizduojamą vizitą tuščiai, tikriausiai vis dar neužim- 
tai, dėl ilgalaikės nuomos sutarties, Amzelio tebelaukiančiai vilai. 
Valteris Maternas, reikia manyti, ištikimas subnuomininkas, turbūt 
ką tik buvo išėjęs — jam buvo spektaklis — ir aš, tarkim, iš sodo ir 
per terasą įsigavau į buvusią Amzelio ateljė. Išstūmęs, įsivaizduo- 
kim, du stiklus. Tikriausiai turėjau kišeninį Žibintuvėlį. Tai, ko aš 
ieškojau, galėjo būti tiktai renesansiniame pulte ir iš tiesų buvo; ar 
galėjo būti: svarbūs dokumentai. Virš manęs vis dar tebekabojo 
Amzelio praėjusiais metais padarytos baidyklės. Aš, kiek save pažįs- 
tu, nebijojau arba nelabai bijojau jų keistų šešėlių. Dokumentai bu- 
vo popiergaliai, prirašyti didžiosiomis raidėmis minčių nuotrupų ir 
vardų ir tarsi specialiai palikti man. Viename lape Amzelis bandė 
pasidaryti pavardę iš stepių vištos: Štephūnas, Štepūnas, Šteputatas, 
Štepijus, Štepatas, Štepoteitas, Štepenovskis, Štopka, Štefenas. At- 
sisakęs stepių vištos, nes ji taip išdavikiškai greit privedė prie sku- 
biai paliekamos Štefensvėgo gatvės, jis pabandė, kas išeitų iš kelių 
kitų paukščių: žvirblio, genio ir paukštvanagio: Šperla, Šperlinskis, 
Špica, Šperluchas, Špekūnas, Šperbala, Špercherlingas, Špechlin- 
gas. Po šios nevykusios serijos sekė įdomi savaitės dienos sekmadie- 
nio raida: Zontau, Zonotovskis, Zonatovskis, Zonala, Zorau, Zosa- 
tas, Zovertas, Zorgė. Ir padėjo tašką. Eilėje Rozinas, Rozina, Rose- 
notas pasitenkino tais trim žodžiais. Galimas daiktas, ieškodamas 
atsvaros Amzelio „A“ pradėjo „Z“ eilę: Zochas, Zocholis po Zu- 
chelio, iš Zupato išvedė Zuberį ir prarado entuziazmą, parašęs gra- 

žią Zylinskio pavardę; po to šūksniai: „Naujos pavardės ir nauji 
dantys verti aukso!“ arba: ,Turėsiu pavardę, turėsiu ir dantis!“, pa- 
sakė man, įsivaizduojamam šnipui, kaip sunku jam buvo pasivadinti 
kitaip ir vis dėlto teisingai. Pagaliau tarp dviejų iš Krisunas — Krisi- 
nas ir Krupatas — Krupkatas tesusidedančių eilių, radau vieną pa- 
vardę be nieko ir dar pabrauktą. Nereikėjo jokios serijos. Tiesiog iš 
oro dryktelėjo ant popieriaus. Pasisiūlė beprasmiškai, savaime su- 
prantama. Buvo originali ir vis dėlto randama kiekvienoje telefonų 
knygoje. Asocijavosi greičiau su kilpas mėtančiu kiškiu negu su že- 
myn smingančiu vanagu. „F“ gale siūlė rusišką, jeigu kas, pabaltijie- 
tišką tartį. Menininko pseudonimas. Agento pavardė. Slapyvardė. 
Pavardės prilimpa. Pavardės nešiojamos. Kiekvienas žmogus kaip 
nors vadinasi. 

Ir aš palikau su Hazelofo pavarde širdyje Edžio Amzelio ąžuo- 
lu apkaltą ateljė. Galėčiau prisiekti, niekas jos nevėdino, iki aš at- 
ėjau ir išstūmiau du stiklus. Baidyklėms, kabančioms palubėje, gali- 
mas daiktas, į kišenes buvo įdėta tablečių nuo kandžių. Gal Valteris 
Maternas vaidino namų šeimininkę ir saugojo Amzelio palikimą 
nuo sunykimo? 

Man reikėjo pasiimti tuos dokumentus, kaip įrodymą ateičiai. 


Miela Tula, 
tasai aktorius, kurį jau mokykloje, paskui nuolatos SA būryje vadino 
„Griežiku“ — „Ar Griežikas jau atėjo? Griežikas su trim vyrais turi 
saugoti Lauko gatvės stotelę, kai mes šukuosim Mirchauervėgo gat- 
vę aukščiau sinagogos. Tegu Griežikas trissyk sugriežia, kai išeis iš 
parapijos namų“ — tas labai užimtas Griežikas gerokai ištobulino 
dantų griežimo meną, ne retsykiais, o reguliariai kilnodamas butelį: 
beveik nespėdamas sau piltis; jo pusryčiai prasidėdavo kadugine. 

Paskui jį išmetė iš SA. Tačiau išnešdino ne todėl, kad gėrė — 
tenai visi pylė kaip reikalas, — o kad gerdamas apsivogė. Iš pradžių 
jį užstojo šturmfiūreris Jochenas Zavackis, nes juodu buvo dideli 
draugai, stovėdavo prie baro petys petin ir kliukino tą patį skystį. 
Septyni vyrai, visi išbandyti unterfiūreriai, apkaltino Materną vieną- 
- kart įkišus leteną į skyriaus kasą. Liudytojai patvirtino, kad jis įkau- 

šęs tuo gyrėsi. Buvo minimi trys šimtai penkiasdešimt guldenų. Juos 
Maternas investavo į kaduginę visus iš eilės vaišindamas. Zavackis 
įterpė, kad tai, ką žmogus gerai įmetęs tauškia, dar nėra įrodymas. 
Maternas koziriavo pareikšdamas, kad galbūt vyrai esą juo nepaten- 
kinti — „Jei ne aš, jūs išvis būtumėt nepagavę Brilio prie Haubū- 
dės“, — o šiaip jis sutinkąs už viską, ką padaręs, atsakyti — „Be to, 
juk jūs, visi iki vieno, už tuos pinigus irgi lakėt. Aš nevogiau, aš tik 
pasirūpinau, kad būtų smagu!“ 

Dabar jau Jochenui Zavackiui reikėjo tarti savo trumpą žodį. 
Jis, sako, apsiverkęs sudorodamas Valterį Materną. Beje, buvo kal- 
bėta ir apie draugystę: 

— Bet aš nepakęsiu savo būry šunsnukių. Nė vienam iš mūsų 
nesmagu, kai jo geriausias draugas žūsta. Tačiau apvogti draugus 
užvis blogiausia. To jokiu persiliu ir geriausiu muilu neišskalbsi. 

Jis padėjęs Maternui ant peties ranką ir prikimusiu balsu pata- 
ręs išgaruoti, keliant kuo mažiau triukšmo. Jis galįs važiuoti į reichą 
ir tenai įstoti į SS: 

— Mano būry esi nebereikalingas... o tenai prašom! 

Po to, sako, jie — devyni civiliškai apsirengę vyrai — aplankę 
Kleinhamerio parką. Barą apsėdo neapsimuturiavę ir be apsiaustų. 
Gėrė alų ir degtinę, o užkando kepenine dešra. Buvo užtraukta: „Aš 
turėjau draugą...“ Maternas, sako, murmėjęs klaikius eilėraščius ar 
ūksėjęs apie priežasties esmę. Vienas iš devynių vis būdavo tualete. 
Tačiau ant aukštakojės kėdutės lyg vis plonėjantis nuplėšiamas ka- 
lendorius nesėdėjo Tula. Ir nežiūrėjo be perstogės į tualeto duris: ir 
salės mūšis neįvyko. 


Miela Tula, 
Valteris Maternas neiškako į reichą: vaidinimai užsitęsė: vis dar, iki 
pat vasario, repertuare buvo „Sniego karalienė“, o su Sniego karalie- 
ne turėjo rodytis ir elnias. Valteris Maternas taip pat netapo SS nariu, 
jis tapo tuo, ką buvo pamiršęs. Čia jam padėjo alkoholis. Trisdešimt 
aštuntųjų gegužės mėnesį — buvo rodoma Bilingerio pjesė „Gigan- 
tas“; Maternui, vaidinusiam Donatos Opferkuch sūnų, buvo paskirta 
daug piniginių bausmių, nes jis girtas ateidavo į repeticijas — taigi se- 

zonui einant į pabaigą jis dažnai trynėsi saloje, uosto priemiestyje ir 
ant Šiaudų pylimo. Kas jį matydavo, tas ir girdėdavo. Ant prieplaukų 
ir tarp sandėlių jis ne vien, kaip visada, griežė dantimis, bet ir pagyrū- 
niškai deklamavo. Tiktai dabar, kai galiu susirasti knygose, imu su- 
prasti, koks citatų lobis rūgo Materno galvoje: iš liturginių tekstų, 
Smailos Kepurės fenomenologijos ir pasaulietinės painios lyrikos bu- 
vo padaręs mišrainę, užgardintą pigiausia kadugine degtine. Ypač ly- 
rika — aš kartais jį pasekdavau — įstrigdavo mano ausyse ir ilgai ne- 
išgaruodavo: lemūrai sėdėdavo ant plausto. Girdėdavau apie griuvė- 
sius ir bakchanalijas. Kiek aš, smalsus berniukas, sukau galvą, ką 
galėtų reikšti leukonijų banga. Maternas dėjo taškus. Uosto darbinin- 
kai, kai nereikėdavo krauti faneros pučiant šoniniam vėjui, gerašir- 
diškai klausėsi: „...jau vėlu“. Krovikai linkčiojo. „O siela, kiaurai per- 
puvus...“ Jie plojo jam per pečius, ir jis jiems dėkojo: „Kaip Kainas 
Abelį kadais mylėjo, džiaugsmu netvėrė net dangus — ak, tas neken- 
čiamas, tas prigimtinis: vėlyvasis aš“. 

Tuo metu aš tik nutuokiau, kas galėjo būti tie Kainas ir Abelis. 
Aš kulniavau jam iš paskos, ir jis svirduliavo — pilnas citatų apie 
mirtį, vienatvę ir dies irae, dies illa — tarp Šiaudų pylimo kranų. Ir 
tenai, už Klavito statyklos, priešais Motlau, jam pasirodė panelė 
Marija. 

Jis sėdi ant švartavimosi tumbos ir jau nesyk yra siuntęs mane 
namo. Bet aš nenoriu vakarienės. Prie jo ir kitų tumbų, ant kurių 
niekas nesėdi, pririštas vidutinio dydžio švedų krovininis laivas. Po 
skubančiais debesimis naktis, ir laivas miega neramiai, o Motlau jį 
traukia ir stumdo. Visi lynai, kuriais švedų laivas pririštas prie tum- 
bų, girgžda. Bet jam rūpi juos užgožti. Vėlyvasis aš, visos vienatvės 
ir liūdesio sekvencijos jau išsakytos, dabar jis galynėjasi su lynais. Su 
striuke ir golfo kelnėmis sėdi kaip prilipęs ant tumbos, pagriežia, 
prieš prisidėdamas prie lūpų butelį, vėl griežia tą pačią melodiją ati- 
traukęs kakliuką ir vis labiau dilina dantis. 

Pačiame toliausiame Šiaudų pylimo gale sėdi jis: Lenkų rago 
gale, kur susilieja Motlau ir Negyvoji Vysla. Pati ta vieta griežti dan- 
timis. Jį, mane ir laivų statyklos darbininkus čionai atvežė Milchpe- 
terio keltas. Kelte, ne, jau eidamas pro Lapių pylimą, Jakobo pyli- 

mą, pro dujų įmonę jis pradėjo griežti dantimis, bet tiktai ant tum- 
bos ima gerti ir įsijaučia kaip reikia. 

— Tuba mirum spargens sonum... 

Giliai nugrimzdęs švedų laivas padeda. Motlau stumia jį prie 
kranto, neša šalin ir maišosi su tirštu Negyvosios Vyslos vandeniu. 
Statyklos padeda ir dirba naktinę pamainą: Klavito statykla jam už 
nugaros; statykla už Milchpeterio; toliau Šichau statykla ir vagonų 
fabrikas. Ir debesys, ėdantys patys save, , padeda. Aš taip pat padedu, 
nes jam reikia klausytojų. 

Aš visada sugebėjau: sekti iš paskos, smalsauti, klausytis. 

Dabar, kai kniedžių kūjai nutyla ir visos statyklos trumpam vie- 
nu metu užgniaužia kvapą, lieka: Materno dantys ir niūrusis švedų 
laivas, kol nuo kanalo padvelkia vėjas: tenai, ant Anglų pylimo, į 
skerdyklos kiemą genaini gyvuliai. „Germanijos“ duonos kepykla 
tyli, tačiau šviečia keturių aukštų langais. Maternas baigia butelį. 
Švedų laivas atsitraukia nuo prieplaukos. Aš budžiu vieno prekinio 
vagono manevrinėje būdelėje, Šiaudų pylimo pašiūrės, sandėliai, 
rampos ir krovimo kranai įžambiai driekiasi Bėro arklio bastiono 
link, kur žibintus įjungęs keltas tuksi Brabanko prieplaukos link. Jis 
jau beveik baigęs griežti ir nebesiklauso lynų. Ką jis girdi, kai negir- 
di kniedžių kūjų? Užkimusias karves ir jautrias kiaules? Angelų bal- 
sus? Liber scriptus proferetur. Ar eilutė po eilutės skaito galines, kai- 
riojo ir dešiniojo borto šviesas? Rezga naikinimo planus ar deda taš- 
kus: rožių kvapas ir lemūrai, ryto triukšmas, barkarolės, Hadas kyla 
į padanges, lavoninė, inkų plokštės, mėnesiena? Mėnulis, žinoma, 
daro savo, vis dar dygus, nors ir po antro skutimo. Virš Švinynės ir 
siurblinės laižo miesto druskos sandėlius, šlapinasi iš šono ant Sena- 
miesčio, Pipirų rajono, Naujamiesčio siluetų, taigi švento Jono, 
šventos Kotrynos, švento Baltramiejaus, šventos Marijos bažnyčių; 
kol pasirodo ji su mėnulio išpūstais marškiniais. Ji, be abejo, atplau- 
kė keltu iš Brabanko. Nuo žibinto prie žibinto slenka Šiaudų pylimu 
į viršų, dingsta už krantinės kranų paukštiškais kaklais, praplaukia 
tarp manevrinių bėgių, vėl pražysta po vienu žibintu; ir jis vis labiau 
vilioja ją savo griežimu ant tumbos: 

— Būk pasveikinta! 

goma po jais ugnele, jis ne atsistoja, o sėdi kaip prilipęs ir bamba: 

— Klausyk tu, klausyk. Ką daryti? Ar tu manęs ieškojai ir pa- 
vargai kely... Tad klausyk, Marija: ar tu Žinai, kur jis. Būk pasveikin- 
ta, bet dabar pasakyk, kuo aš kaltas, aš negalėjau pakęsti jo cinizmo: 
jam nebuvo nieko šventa, dėl to. Apskritai mes jį tiktai norėjom pa- 
mokyti: confutatis maledictis... o jis išsinešdino, palikęs man savo 
skudurus. Aš juos pabarsčiau naftalinu, aš, įsivaizduok: pabarsčiau 
naftalinu, visą tą prakeiktą skuduryną! Prisėsk, Marija. O dėl tų pi- 
nigų iš kasos, tai viskas teisybė, bet jis, kur jis? Gal išsidangino į Šve- 
diją? Ar į Šveicariją, kur laiko savo fanerą? Į Paryžių, ten jam vieta? 
Ar į Olandiją? Užjūrin? Prisėsk pagaliau: Ateis diena sopulinga... 
Dar vaikas būdamas — Dieve mano, koks jis buvo storas — vis per- 
sūdydavo: sykį užsinorėjo kaukolės iš Trejybės bažnyčios. Viskas 
jam buvo juokinga... vis tas Veiningeris, dėl to mes jį. Kur jis? Man 
reikia. Pasakyk man. Būk pasveikinta. Bet tiktai, jeigu tu. „Germa- 
nijos“ duonos kepykla dirba naktį. Matai? Kas tą duoną suvalgys? 
Pasakyk man. Tai ne kniedžių kūjai, tai. Sėskis. Kur? 

Tačiau iliuminuoti marškiniai nenori sėstis. Stovėdama per dvi 
plaštakas nuo grindinio, ji meta žodelį: 

— Donna eis reguiem: greitai tau bus geriau. Tu pasikeisi, grį- 
žęs prie tikrojo tikėjimo, ir vaidinsi Šverino teatre. Tačiau iki išsi- 
rengsi į Šveriną, tau trukdys šuo. Nebijok. 

Sėdėdamas ant tumbos jis pasitikslina: 

— Juodas šuo? 

— Pragaro šuo. 

Jis, prikaltas prie tumbos: 

— Tas šuo staliaus? 

Ji moko jį: 

— Kaip tas šuo gali būti staliaus, jeigu yra paskirtas pragarui ir 
išmokytas tarnauti šėtonui. 

Jis prisimena: 

— Edis vadino jį Plutonu, bet tik juokais. 

Ji iškėlusi smilių: 

— Jis tau trukdys. 

Jis bando išsisukti. 

— Apkrėsk jį šunų maru. 

Ji pataria jam: 

— Nuodų yra kiekvienoj vaistinėj. 

Jis bando ją šantažuoti: 

— Bet pirma pasakyk man, kur Edis... 

Jos paskutinis žodis: 

— Amen. 

Aš, prekinio vagono manevrinėje būdelėje, Žinau daugiau už 
juos abu sykiu paėmus: jis rūko cigaretes ir vadinasi visai kitaip. 


Miela Tula, 
panelė Marija, išeidama namo, tikriausiai įlipo ties dujine į Milch- 
peterio keltą; o Valteris Maternas su manim persikėlė ties Braban- 
ku. Ir, žinia, pasidarė dar didesnis katalikas negu pirma: net pigų 
vermutą ėmė gerti, nes ruginė ir kaduginė jo nebepriveikdavo. Su 
atšipusiais nuo cukrum pasaldinto vyno dantimis jis gal dar kokius 
du ar tris sykius buvo prisišaukęs pasišnekėjimui panelę Mariją: sa- 
loje, tarp medinių sandėlių abipus Breitenbacho tilto arba, kaip pa- 
prastai, ant Šiaudų pylimo. Ką nors nauja vargu ar kalbėjo. Jam rū- 
pėjo, kur dabar kai kas yra; jinai siundė jį ant šuns: 

— Anksčiau tam naudodavo varnų akis, tačiau dabar vaistinin- 
kas Grenkė Naujojo turgaus aikštėj turi visko: ėdančių, narkotinių 
ir septinių nuodų. Pavyzdžiui: As du O trys — baltų stikliškų milte- 
lių, gaunamų iš rūdų, paprastos arseno rūgšties, žodžiu tariant: 
žiurknuodžių, bet jeigu nepagailėsi, tai galima ir šunį nugalabyti. 

Ir Valteris Maternas netrukus po ilgos pertraukos vėl ėmė lan- 
kytis mūsų name. Bet ne tiesiai atsvirduliavo į mūsų dirbtuvės kiemą 
ir užsikabarojo leliodamas ant stogo; jis pasibeldė į Felsnerio-Imbso 
duris ir tuojau griuvo ant jo silpnos sofos. Pianistas įpylė arbatos ir 
kantriai sėdėjo Maternui ėmus klausinėti: 

— Kurjis? Klausykit, liaukitės. Juk Žinot, kur jis yra. Juk nega- 
lėjo paprasčiausiai išgaruoti. Jeigu kas nors žino, tai jūs. Nagi! 

Stovėdamas už priverto lango aš abejojau, ar pianistas žino 
daugiau nei aš. Maternas grasino. Ant sofos jis dilino dantis, o Imb- 


240 


sas laikėsi įsitvėręs natų šūsnies. Maternas ėmė svyrinėti po elektriš- 
kai žalią muzikos kambarį. Kyštelėjo ranką į stiklainį su auksine žu- 
vele, tėškė saują vandens į gėlėtus tapetus ir nepastebėjo, kad metė 
tik vandenį. Bet į porcelianinę baleriną pataikė, kai bandė sudaužy- 
ti didįjį smėlio laikrodį paleisdamas į jį Shago pypkę. Horizontaliai 
iškelta arabeską atliekančios balerinos koja lygiai nulūžusi nukrito 
ant minkštų natų. Maternas atsiprašė ir pažadėjo atlyginti nuostolį, 
tačiau Imbsas pats sutaisė figūrą mase, kuri vadinosi „Universalūs 
klijai“. Valteris Maternas norėjo padėti, tačiau pianistas stovėjo la- 
bai palinkęs ir neprieinamas. Jis dar įpylė jam arbatos ir davė pasi- 
žiūrėti nuotraukų: Ženi jose buvo su stangriu sijonėliu ir darė ara- 
beską, panašiai kaip porcelianinė balerina, tačiau jos koja buvo 
sveika. Maternas, matyt, matė daugiau negu nuotrauką, nes vapėjo 
dalykus, neturinčius nieko bendra su smailiais sidabriniais batais. 
Tie patys klausimai: 

— Kur? Juk negali paprasčiausiai. Išneša kudašių ir nepalieka 
nė žodelio. Išgaruoja be nieko. Visur klausinėjau, ir Stalių gatvėje, 
ir Šyvenhorste. Ji jau spėjo ištekėti, ta Hedviga Lau, ir nutraukusi su 
juo bet kokius santykius, taip ir sako: nutraukusi. 

Valteris Maternas atlapojo privertą muzikos kambario langą, 
persiropštė per palangę ir nustūmė mane į alyvas. Kai atsistojau, jis 
jau artinosi prie to iškapstyto pusračio, rodančio, kiek siekia grandi- 
nė, dienomis laikanti mūsų Harą prie pašiūrės. 

Haras tebebuvo piktas ir juodas. Tiktai virš akių buvo atsiradu- 
sios dvi žilos salelės. Ir nasrai taip gerai nesusičiaupdavo. Kai tiktai 
Valteris Maternas išėjo iš alyvų darželio, Haras išlindo iš būdos ir 
įtempė grandinę iki pusračio krašto. Per metrą išdrįso prie jo prieiti 
Maternas. Haras lekavo, o Maternas ieškojo žodžio. Tačiau jam vis 
sutrukdydavo diskinis pjūklas arba frezas. Ir Valteris Maternas pa- 
sakė mūsų šuniui, radęs žodį tarp diskinio pjūklo ir frezo frazių, at- 
rijęs jį ir sukramtęs, laikydamas jį nesuvirškinamą burnoje: „Na- 
cis!“, mūsų Harui jis pasakė: „Nacis!“ 


Miela Tula, 
tas svečias ateidinėjo savaitę ar ilgiau. Maternas ateidavo su tuo Žo- 
džiu; o Haras stovėdavo ištempęs grandinę su prie jos prikabinta 

pašiūre, kurioje gyvenome mes: Tu, aš ir kartais Ženi, kuriai nerei- 
kėjo daug vietos. Mes klūpodavom primerkę akis prie plyšių. Lauke 
Maternas taip pat klūpojo atsistojęs ant keturių kaip šuo. Žmogaus 
kiaušas prieš šuns kiaušą, ir tarp jų vaiko galvos dydžio oro tarpas. 
Vienoj pusėj perspėjantis ar pritylantis urzgimas, kitoj griežimas 
daugiau panašus į smėlio negu Žvyro gurgždėjimą, ir paskui greita 
seka kartojamas žodis: 

— Nacis nacis nacis nacis! 

Gerai, kad niekas, be mūsų, negirdėjo to pro dantis košiamo 
žodžio. Nors langai į kiemą ir buvo užgulti. 

— Artistas vėl čia! — sakė kaimynai iš lango į langą, kai Valte- 
ris Maternas ateidavo pas miūsų Harą. Iš kiemo jį būtų turėjęs išva- 
ryti Augustas Pokryfkė, tačiau net mechanikas manė, kad tai ne jo 
reikalas. 

Ir tada per kiemą turėjo ateiti mano tėvas, dirbtuvės savinin- 
kas. Vieną ranką jis laikė kišenėje; ir aš neabejoju, kad tenai šildė 
laužtuvą. Už Materno jis sustojo ir uždėjo jam ant peties laisvą ran- 
ką. Garsiai, kad girdėtų visi užgulti langai ir gizeliai dirbtuvės lan- 
guose, jis pasakė: 

— Tučtuojau duokit šuniui ramybę. Ir pasistenkit kuo greičiau 
išeiti. Be to, jūs girtas. Gėdytumėtės! 

Maternas, kurį mano tėvas stališkom rankom buvo pastatęs ant 
kojų, neištvėrė grasinamai myslingai ir banaliausia artistiška manie- 
ra nepažvelgęs jam į akis. Mano tėvas Žiūrėjo perdėm vaiskiom ir 
apskritom akim, ir Materno žvilgsnis į jas atšipo. 

— Prašom žiūrėti kiek tiktai norit. Štai kiemo durys! 

Tačiau Maternas per alyvų darželį patraukė į pianisto Felsne- 
rio-Imbso muzikos kambarį. O kartą, išeidamas iš dirbtuvės kiemo 
per pianisto butą, jis pasakė tarp kiemo durų mano tėvui: 

— Jūsų šuva serga maru, negi nepastebėjot? 

Mano tėvas, su laužtuvu kišenėje: 

— Tegu tai bus mano rūpestis. Ne šuo serga maru, ojūs girtas ir 
turėtumėt čia daugiau nesirodyti. 

Gizeliai už jo nugaros ėmė rėkauti ir grasinti gulsčiukais ir grąž- 
tais. Bet mano tėvas vis tiek pakvietė veterinarą. Haras nesirgo maru. 

Nei akys, nei nosis nebuvo gleivėtos, nei žvilgsnis blausus, paėdęs ne- 
vėmė, tačiau po to gavo gerti šaukštu pilamo mielių preparato: 
— Ką gali žinoti! 


Miela Tula, 
turbūt pasibaigus trisdešimt septintų — trisdešimt aštuntų metų se- 
zonui Ženi mums pasakė: 

— Dabar jis Šverino teatre. 

Šverino teatre jis neužsibuvo ir išvyko, tatai irgi sužinojom iš 
Ženi, į Diuseldorfą prie Reino. O kad Šverine buvo atleistas be 
įspėjimo, tai Diuselyje ar kur kitur taip pat negalėjo vaidinti. 

— Tai savaime pasklinda, — pasakė Ženi. 

Taigi kitame laiške rašė, kad dirba radijuje, vaikų laidų dikto- 
rium; esąs susižadėjęs, tačiau tai truksią neilgai; jis vis dar nežinąs, 
kur Edis Amzelis, bet žinąs, kad kažkur turįs būti; taip pat tiek daug 
nebendraująs su alkoholiu ir vėl sportuojąs: žaidžiąs lauko riedulį ir 
net kumštinį, kaip kadaise gegužės mėnesį; bendraująs su draugais, 
vien tiktai buvusiais, kuriems viskas nusibodę; tačiau katalikybė irgi 
baisus šūdas — buvo parašyta laiške — jis susipažinęs su keliais juo- 
daskverniais, Noise ir Marija Laache, tiesiog vemti verčia; tikriau- 
siai greit būsiąs karas; ar dar tebegyvas tas juodas šuo, domėjosi Val- 
teris Maternas — bet Felsneris-Imbsas jam neatsakė. 


Miela Tula, 

paskui Maternas pats atkako traukiniu į Langfūrą pasižiūrėti, ar dar 
tebeesama mūsų Haro. Staiga ir kaip niekur nieko, lyg nebūtų pra- 
ėję kelių mėnesių po jo paskutinio vizito, jis atsirado mūsų dirbtuvės 
kieme, nepriekaištingai apsirengęs: angliškas kostiumas, raudonas 
gvazdikas švarko atlape, trumpais plaukais ir girtas kaip pėdas. Bet 
kokį atsargumą buvo palikęs traukinyje ar kur kitur, ne atsiklaupė 
kaip pirma priešais Harą ant kelių, ne šnypštė ir ne griežė tą žodelį, 
o rėkė per visą kiemą. Ne tiktai mūsų Harą turėdamas galvoje, kai- 
mynams languose, mūsų gizeliams, mašinų skyriaus meistrui, mano 
tėvui rėžė ausis tas žodelis. Gizeliai ėmėsi dėti vyrius. Mechanikas 
paleido diskinį pjūklą. Tėvas atsistojo prie frezo. Nė vienas nenorė- 
jo būti jį girdėjęs. Augustas Pokryfkė maišė klijus. 

Kadangi mūsų Harui, vieninteliam likusiam su juo, Valteris 
Maternas sakė: 

— Ak tu juodas kiaule katalike! — Paskui himniškai išvė- 
mė: — Tu šventakupri kiaule naci! Aš iš tavęs padarysiu šunienos 
kotletų! Domininkone! Šunie krikščioni! Man dvidešimt dveji šu- 
niški metai, ir dar nieko dėl nemirtingumo... bet palauk! 

Felsneris-Imbsas paėmė nirštantį jaunikaitį, be kvapo besisten- 
giantį perrėkti frezą ir diskinį pjūklą, už rankovės ir nusivedė į mu- 
zikos kambarį, kur įpylė jam arbatos. 

Daugelyje butų, dirbtuvėje ir mašinų skyriuje buvo formuluoja- 
mi pranešimai policijai; bet niekas jo neįskundė. 


Miela Tula, 
nuo trisdešimt devintųjų metų gegužės iki trisdešimt devintųjų me- 
tų birželio septintos Valteris Maternas sėdėjo tardomas Diuseldorfo 
policijos prezidiumo rūsyje. 

Mums tatai pašnibždėjo ne Ženi kaip teatro paskalas, o aš pats 
iškapsčiau iš bylų. 

Dvi savaites išgulėjo Diuseldorfo šv. Marijos ligoninėje, nes 
policijos prezidiumo rūsyje jam buvo įlaužę du šonkaulius. Jis ilgai 
turėjo nešioti tvarstį ir negalėjo juoktis, tačiau tai jam buvo visai ne- 
sunku. Dantis išsaugojo visus. 

Šių smulkmenų man nereikėjo kapstyti, visa tai buvo parašyta 
juodu ant balto — beje, neminint policijos rūsio — atviruke, kurio 
kitoje pusėje buvo pavaizduota Diuseldorfo Lamberto bažnyčia. At- 
viruką gavo ne pianistas Felsneris-Imbsas, o študienratas Osvaldas 
Brunys. 

Kas įkišo Valterį Materną į policijos rūsį? Šverino teatro litera- 
tūrinės dalies vedėjas jo neįskundė. Jis buvo išvarytas ne kaip poli- 
tiškai nepatikimas, o dėl to, kad nuolatos buvo girtas, daugiau nega- 
lėjo vaidinti Šverino teatre. Tatai nenukrito man iš dangaus, tatai 
reikėjo sunkiai išknisti. 

Bet kodėl Valteris Maternas tik penkias savaites išbuvo tardy- 
mo izoliatoriuje, kodėl tik keli šonkauliai ir nė vieno danties? Jis ne- 
būtų išėjęs iš policijos rūsio, jeigu nebūtų savanoriu pasisiūlęs į ver- 

machtą: jį išgelbėjo laisvo miesto Dancigo pasas. Civiliais drabu- 
žiais, bet su nukreipimu prie tebeskaudančių šonkaulių, jis buvo iš- 
siųstas į gimtąjį miestą. Tenai nuėjo į Lanfgūro-Hochštryso policijos 
kareivines. Kol galės apsivilkti uniformas, Valteris Maternas ir keli 
šimtai reicho civilių turėjo dar gerus du mėnesius kabinti košę; ka- 
ras dar nebuvo prisirpęs. 


Miela Tula, 
trisdešimt devintųjų rugpjūčio mėnesį — du linijiniai laivai jau buvo 
prisišvartavę Vesterplatėje; mūsų dirbtuvėje buvo jungiamos kari- 
nių barakų ir dviaukščių lovų dalys — rugpjūčio dvidešimt septintą 
dieną nusibaigė mūsų Haras. Kažkas jį nunuodijo; mat Haras nesir- 
go šunų maru. Valteris Maternas, pasakęs: „Šuva serga maru!“, už- 
davė jam As du O trys: žiurkių nuodų. 


Miela Tula, 

Tu ir aš galėjom prieš jį liudyti. 

Naktį iš šeštadienio į sekmadienį mes tūnom pašiūrėje, Tavo 
slėptuvėje. Kaip Tu padarai, kad nuolatos atvežant ir išvežant me- 
džius, supjautus rąstus ir faneros lapus, tavo lizdas liktų nepaliestas? 

Tikriausiai Augustas Pokryfkė žino savo dukters slėptuvę. Ve- 
žant medžius jis vienintelis būna pašiūrėje, rodo, kur padėti ilguo- 
sius rąstus, ir pasistengia, kad Tulos užuoglauda nebūtų užkrauta. 
Niekas, nė jis, nedrįsta liesti jos būsto inventoriaus. Niekas neužsi- 
deda jos drožlinių perukų, neatsigula į drožlių lovą ir neužsikloja su- 
pintų drožlių antklode. 

Po vakarienės mes įsitaisėm pašiūrėje. Tiesą sakant, norėjom 
pasiimti Ženi, bet Ženi buvo pavargusi, ir mes ją supratom: po ba- 
leto pamokos ir repeticijos anksčiau atsigulė, nes ji net sekmadie- 
niais repetuoja: statoma „Parduotoji nuotaka“, ir ten yra daug Bo- 
hemijos šokių. 

Taigi dviese kiūtom tamsoj ir žaidžiam tylą. Tula laimi keturis 
kartus. Lauke Augustas Pokryfkė paleidžia nuo grandinės Harą. Jis 
ilgai drasko pašiūrės sienas, tyliai skalija ir nori pas mus: bet mes 
norim būti vieni. Tula uždega žvakę ir užsideda vieną savo drožlinių 

perukų. Jos rankos aplink šviesą pergamentinės. Ji siuvėjiškai sėdi 
anapus žvakės ir judina galvą su nukarusiomis drožlėmis virš lieps- 
nos. Aš nesyk sakau: „Liaukis, Tula!“, kad ji toliau tęstų savo kaip 
pintis sausą žaidimą. Kartą sausa drožlė sutraška, bet pašiūrė neiš- 
kyla su liepsnomis į dangų ir nepatiekia Žinutės vietos įvykių skyriui: 
sudegė Langfūro stalių dirbtuvė. 

Tada Tula nusiima abiem rankom peruką, ir aš turiu gultis į 
drožlių lovą. Ji uždengia mane drožlių antklode — jos drožlės su- 
perilgos, nuobliuotos gizelio Višnevskio nuo ilgų rąstų. Aš esu pa- 
cientas ir privalau blogai jaustis. Apskritai jau esu per senas tokiam 
žaidimui. Bet Tula mėgsta būti daktare, ir kartais man patinka sirg- 
ti. Aš kimiai sakau: 

— Ponia daktare, aš blogai jaučiuosi. 

— Netikiu. 

— Tikrai, ponia daktare, man visur skauda. 

— Kur visur? 

— Visur, ponia daktare, visur! 

— Gal blužnis? 

— Blužnis, širdis ir inkstai. 

Tula, pakišusi ranką po drožlių apklotu: 

— Tuomet jūs sergate cukralige. 

Dabar aš sakau: 

— Ir labai karščiuoju. 

Tada ji gnybteli į pimpiliuką: 

— Očia, ar čia skauda? 

Pagal taisykles ir kad iš tiesų skauda, aš surinku. Dabar mes 
kartojam žaidimą kitaip. Tula pasilenda po drožlėm, ir aš turiu, nes 
ji serga, savo mažuoju pirštu matuoti karštį jos skylėje. Paskui ir tas 
žaidimas nusibosta. Mes dusyk sužaidžiam žiūrėti ir nemirksėti. Vėl 
laimi Tula. Kadangi niekas daugiau neateina į galvą, vėlei žaidžiam 
tylėjimą: vieną sykį laimi Tula; paskui laimiu aš, nes Tula staiga pra- 
trūksta: sustingusiu, iš apačios apšviestu veidu, su dešimčia šviesiai 
raudonų popierinių pirštų šnabžda: 

— Antai kažkas ropščiasi stogu, ar girdi? 

Ji užpučia žvakę. Aš girdžiu, kaip viršuje braška stogo ruberoi- 
das. Kažkas, galimas daiktas, guminiais padais, tykina tarpais susto- 

damas. Haras jau urzgia. Guminiai padai prieina ruberoidu prie sto- 
go krašto. Mes, Tula priekyje, šliaužiam rąstais ton pačion pusėn. Jis 
stovi kaip tik viršum šuns būdos. Po juo tarp stogo ir sukrautų rąstų 
beveik nėra tuščios vietos. Jis atsisėda ir nuleidžia kojas per nuteka- 
mąjį vamzdį. Mes spoksom pro plyšį tarp stogo ir pašiūrės krašto. 
"Tulos maža ranka galėtų išlįsti per plyšį ir įgnybti jam į kurią nors 
koją. Šit jis murma: 

— (Geras Haras, geras. 

To, kuris murma „Gerasharasgeras!“ ir „Gulkarmangulsi!“, 
mes nematom, tik jo kojas; tačiau šešėlis, kurį meta į kiemą, už nu- 
garos šviečiant pusmėnuliui, kertu lažybų, yra Valterio Materno. 

O tai, ką Valteris Maternas meta į kiemą, yra mėsa. Aš šnabždu 
į Tulos ausį: 

— Be abejonės, užnuodyta. 

Bet Tula nejuda iš vietos. Dabar Haras pastumia mėsos gabalą 
snukiu, o Maternas nuo stogo jį ragina: 

— Nagi ėsk, ėsk gi, ėsk! 

Haras tampo gabalą, mėto jį. Jis nenori ėsti, nori žaisti, nors ir 
yra senas šuo: jau trylikos metų ir kelių mėnesių. 

Tada Tula pasako, ne prislopintu, o įprastu balsu: „Harai!“, per 
plyšį tarp daržinės stogo ir sienos: „Imk, Harai, imk!“, ir mūsų Ha- 
ras pirma pakreipia galvą, paskui ima ryti: kąsnis po kąsnio. 

Virš mūsų guminiai batai nugirgžda per stogo ruberoidą: greti- 
mų kiemų pusėn. Kertu, kad tai jis. Šiandien žinom: tai buvo jis. 


Miela Tula, 
mes įėjom su Tavo raktu į namus. Haras dar nebuvo baigęs ėsti mė- 
sos ir nešoko paskui mus, kaip visada. Laiptinėje aš nusipurčiau nuo 
drabužių pjuvenas ir užsipuoliau Tave: 

— Kodėl Tu jam liepei ėsti, kodėl? 

"Tu buvai prieky manęs, viena laiptų aikštele aukščiau: 

— Bet juk jo jis būtų neklausęs, ar ne? 

Aš, dešimčia laiptų žemiau tavęs: 

— Ojeigu ji užnuodyta? 

Tu, jau vienu aukštu aukščiau: 

— Tada jis padvės. 

Aš per laiptų turėklus: 
— Bet kam? 
— O tam! — nusijuokė Tula per nosį ir dingo. 


Miela Tula, 
kitą rytą — aš ramučiausiai miegojau nieko ypatinga nesapnuoda- 
mas — mane pažadino tėvas. Jis tikrai verkė ir kalbėjo: 

— Mūsų gerasis Haras negyvas. 

Aš taip pat išspaudžiau ašarą ir greit apsirengiau. Atėjo veteri- 
naras ir parašė pažymėjimą: 

— Dar trejus metus būtų pagyvenęs. Gaila. 

Mano motina kalbėjo: 

— Ar čia tik nebus nagus prikišęs tas artistas, tas komunistas, 
kur amžinai po kiemą šlitinėja. 

Ir, žinoma, verkė taip kalbėdama. Kai kas įtarė Felsnerį-Imbsą. 

Haras buvo palaidotas ir reguliariai lankomas policijos šunų 
kapinėse tarp Pelonkeno ir Brentau. Mano tėvas kreipėsi į policiją. 
Jis nurodė kaip įtariamuosius Valterį Materną ir pianistą. Imbsas 
buvo apklaustas, tačiau kalbamu metu, pasirodo, žaidė su študien- 
ratu Bruniu šachmatais, apžiūrinėjo žėručius ir išgėrė du butelius 
mozelvynio. Valterio Materno, taip pat turėjusio alibi, apkalta bai- 
gėsi niekuo: po dviejų dienų Dancige, Langfūre ir kitose vietose 
prasidėjo karas.-Valteris Maternas įžygiavo į Lenkiją. 


Ne Tu, Tula, 
O aš vos negavau teisės pamatyti fiūrerį. Jis su triukšmu ir dundesiu 
pranešė apie savo atvykimą. Iš visų vamzdžių ir beveik į visas puses 
buvo pleškinama ta Žinia rugsėjo pirmą dieną. Du gizeliai pasiėmė 
mane ant mūsų namo stogo. Jie buvo pasiskolinę iš optikos parduo- 
tuvės savininko žiūronus: karas atrodė linksmas ir kėlė nusivylimą. 
Aš vis mačiau šūvius — Olivos miškas leido vatos debesėlius — ir 
nė vieno pataikymo. Tiktai kai pikiruojantys koviniai lėktuvai ėmė 
mankštintis virš Noifarvaserio ir vienas rūkstantis dūmų stulpas pa- 
rodė žiūronams, kur yra Vesterplatė, aš patikėjau, kad čia ne žaidi- 
mas. Bet kai pažvelgdavau nuo stogo į Elzės gatvę ir dešimčia pirštų 

suskaičiuodavau perkančias moterėles, be tikslo slampinėjančius 
vaikus ir kates saulėkaitoje, vėl suabejodavau: galbūt jie tiktai Žai- 
džia ir rytoj vėl prasidės pamokos. 

Tačiau triukšmas buvo didžiulis. Pikiruojantys koviniai lėktuvai, 
dvylika trumpakojų širšinų, tikrai būtų privertę mūsų Harą užkimti; 
tačiau mūsų Haras buvo negyvas. Ne nuo maro nudvėsė aviganis; 
kažkas jį nunuodijo užnuodyta mėsa. Mano tėvas dėl to apsiverkė vy- 
riškom ašarom ir leido užgesti burnoje pigiam cigarui. Sutrikęs jis sto- 
vėjo su neveikliu staliaus pieštuku prie braižymo stalo, ir jo nepaguo- 
dė net įžygiuojantys reicho vokiečių daliniai. Ir radijo pranešimas, 
Diršau, Konicas, Tuchelis — ir tuo būdu visa Košneiderija — esą vo- 
kiečių rankose, jo nepaguodė, nors jo žmona ir Pokryfkės, taigi buvę 
košneideriečiai, garsiai per visą kiemą trimitavo: 

— Peciną užėmė, ir Šlangentiną užėmė, ir Lichtnau, Granau. 
Ar girdi, Frydrichai, į Osterviką įžygiavo prieš porą valandų! 

Tikros paguodos stalių dirbtuvės savininkas sulaukė tik rugsėjo 
trečią uniformuoto motociklininko pavidalu. Kurjerio atvežtas laiš- 
kas sakė, kad fiūreris ir reicho kancleris esąs dabar išvaduotame 
Dancigo mieste ir geidaująs susipažinti su nusipelniusiais miesto pi- 
liečiais, taigi ir su stalių dirbtuvės savininku Frydrichu Lybenau, ku- 
rio aviganis šuo Haras buvo fiūrerio aviganio šuns Princo tėvas. Šuo 
Princas taip pat esąs mieste. Stalių dirbtuvės savininkas kviečiamas 
tuo ir tuo metu atvykti prie Sopoto kurhauzo ir tenai kreiptis į bu- 
dintįjį adjutantą, SS šturmbanfiūrerį tokį ir tokį. Nereikalinga atsi- 
vesti šunio Haro, tačiau reikėtų, jog kartu būtų vienas šeimos narys, 
geriausia vaikas. Būtina turėti: asmens pažymėjimą. Apranga: uni- 
forma arba švarus gatvės kostiumas. 

Mano tėvas nusprendė apsirengti sekmadieniniu kostiumu. Aš, 
pageidaujamas šeimos narys, ir taip jau trys dienos neišlindau iš 
jungfolko uniformos, nes aplink tiek visko dėjosi. Motina tol man 
šukavo plaukus, kol ėmė peršėti galvos oda. Tėvui ir sūnui netrūko 
nė vienos sagos. Kai išėjome iš buto, laiptinėje buvo ankšta nuo su- 
sirinkusių kaimynų. Tik Tulos nebuvo: ji rinko Noifarvaseryje gra- 
natų skeveldras. Tačiau lauke visi langai buvo pilni smalsumo ir su- 
sižavėjimo. Kitoje pusėje, Akcinės name, vienas Brunio buto langas 

buvo atviras: lieknoji Ženi man pro jį susijaudinusi mojo; tačiau štu- 
dienratas Brunys nepasirodė. Aš ilgai pasigedau jo bulviško veido: 
kai mes jau sėdėjom atvirame tarnybiniame automobilyje už unifor- 
muoto vairuotojo, kai Elzės gatvė baigėsi, kai mums už nugarų liko 
Marijos gatvė, Kleinhamerio parkas ir Kaštonų kelio gatvė, kai greit 
važiavom iš pradžių pagrindine gatve, paskui Sopoto plentu Sopoto 
pusėn, man vis trūko jo veido su daugybe raukšlių. 

Be važinėjimo omnibusais, tai buvo mano pirma tikra kelionė 
automobiliu. Dar tebevažiuojant tėvas pasilenkė ir suriko man į ausį: 

— Tai didi akimirka tavo gyvenime. Gerai žiūrėk, kad viską 
matytum ir paskui galėtum papasakoti. 

Aš taip plėčiau akis, kad jos net ėmė ašaroti nuo vėjo; ir dabar, 
kai pasakoju apie tai visiškai pasikliaudamas tėvo skoniu ir taip pat 
pono Brauxelio skoniu, ką prarijau išplėstomis akimis ir išsaugojau 
atmintyje, mano akys įsitempia ir sudrėksta: tada bijojau, kad mano 
akys neišvystų fiūrerio apakusios nuo ašarų; dabar turiu stengtis, 
kad nebūtų išplaukę nuo ašarų tai, kas tada buvo kampuota, unifor- 
muota, vėliavuota, nutvieksta saulės, didžiai svarbu, permirkę pra- 
kaitu ir tikra. | 

Kurhauzas ir Sopoto „Grand Hotelis“ padarė mus, išlipusius iš 
tarnybinio automobilio, labai mažus. Kurhauzo sodas atitvertas; prieš 
sargybą stovėjo jie — gyventojai! — jau užkimę. Ir platus privažiavi- 
mas prie centrinio portalo buvo atitvertas dvigubais postais. Vairuo- 
tojas turėjo trissyk sustoti ir iškišti pro langą dokumentą. Aš užmiršau 
paminėti vėliavas gatvėse: jau pas mus, Elzės gatvėje, kabojo ilgos ir 
trumpos vėliavos su svastika. Neturtingi ir taupūs žmonės, negalėję ar 
nenorėję sau leisti tikros vėliavos, buvo įsmeigę į gėliadėžes popieri- 
nes vėliavėles. Vienas vėliavos laikiklis buvo tuščias, vertė abejoti vi- 
sais užpildytais laikikliais ir priklausė študienratui Bruniui. Tačiau So- 
pote, manau, visi buvo iškėlę vėliavas; bent jau taip atrodė. Pro ap- 
skritą „Grand Hotelio“ stoglangį dešiniajame viešbučio fasado 
kampe buvo išaugęs vėliavos kotas. Vėliava su svastika karojo per 
penkis aukštus ir beveik siekė portalą. Vėliava buvo labai nauja ir be- 
veik nejudėjo, nes ta portalo pusė buvo užuovėjoje. Jeigu būčiau turė- 
jęs ant peties beždžionę, beždžionė būtų galėjusi užsikarti vėliava, 
penkis aukštus, kur ji buvo priversta baigtis. 

Uniformuotas milžinas po smarkiai per maža, į šoną nukleipta 
kepure su snapeliu pasitiko mus viešbučio vestibiulyje. Kilimu, ant 
kurio man linko keliai, jis nuvedė mus skersai vestibiulio, karveli- 
dės: kur visi judėjo, krutėjo, skyrėsi, pranešinėjo viens kitam, perda- 
vinėjo, priiminėjo: vien tiktai pergalės ir belaisvių kiekiai su daug 
nulių. Vieni laiptai vedė į viešbučio rūsį. Po dešinei mums atsivėrė 
geležinės durys: „Grand Hotelio“ slėptuvėje jau laukė daug nusipel- 
niusių miesto piliečių. Mes buvom apieškoti, ar neturim ginklų. 
Man, pasiteiravus telefonu, buvo leista pasilikti jungfolko peilį. Ma- 
no tėvas turėjo atiduoti savo mažutį peiliuką, kuriuo nupjaudavo pi- 
gių cigarų galus. Visi nusipelnę piliečiai, tarp jų ponas Lėbas iš 
Oros, kuriam priklausė į tą laiką taip pat nusibaigusi Tekla iš Šiudel- 
kau — Tekla ir Haras buvo Princo tėvai — taigi mano tėvas, ponas 
Lėbas, keli ponai su auksiniais partijos ženkliukais, keturi, penki 
berniokai su uniformomis, bet vyresni už mane, visi mes stovėjom 
tylėdami ir preparavomės. Vis skambėjo telefonas: 

— Gerai. Klausau, šturmfiūreri. Bus padaryta! 

Praėjus maždaug dešimčiai minučių, kai mano tėvas atidavė sa- 
vo peiliuką, jį vėl jam grąžino. 

— Visiem klausyt manęs! — pradėjo kalbą milžinas budintis 
adjutantas: — Fiūreris dabar negali nieko priimti. Svarbūs ir reikš- 
mingi darbai to neleidžia. Tad reikia viską atidėti ir laukti, nes visuo- 
se frontuose ginklai kalba už mus visus, taigi už jus, už jus ir už jus! 

Iškart ir aiškiai įgudusia ranka ėmė dalinti atviruko dydžio fiū- 
rerio nuotraukas. Jo paties parašai darė nuotraukas vertingas. Mes 
jau turėjom vieną tokį atviruką su parašu; tačiau antrajame atviru- 
ke, kaip ir pirmasis įstiklintame ir įrėmintame, fiūreris buvo rimtes- 
nis negu pirmajame: jis buvo su pilka lauko uniforma, o ne su Aukš- 
tutinės Bavarijos tautiniu švarku. 

Visi jau traukė prie slėptuvės laiptų, jausdami iš dalies paleng- 
vėjimą, iš dalies nusivylimą, kai mano tėvas užkalbino budintįjį ad- 
jutantą. Aš nusistebėjau jo drąsa; tačiau tuo jis garsėjo: stalių ceche 
ir prekybos rūmuose. Jis parodė dėl senatiės netekusį galios srities 
vadovybės laišką iš tų laikų, kai Haras dar buvo nusiteikęs vaisinti, ir 
paskaitė adjutantui trumpą ir dalykišką paskaitą apie laiško prieš ir 
po istoriją, išvyniojo Haro genealoginį medį — Perkūnas, Zenta, 

Plutonas, Haras, Princas. Adjutantas parodė susidomėjimą. Mano 
tėvas užbaigė: 

— Kadangi aviganis Princas šiuo metu yra Sopote, aš prašau 
leidimo jį pamatyti. 

Mums buvo leista; ir ponui Lėbui, nedrąsiai stovėjusiam nuo- 
šalėje, buvo leista. Viešbučio vestibiulyje budėtojas pasimojo kitą, 
taip pat aukštą uniformuotą vyrą ir davė jam nurodymus. Antrasis 
milžinas buvo alpinisto veidu ir pasakė mums: 

— Sekite paskui mane. 

Mes nusekėme. Ponas Lėbas ėjo kilimais ant pusbačių pirštų 
galų. Mes perėjom vieną salę, kurioje barškėjo dvylika rašomųjų 
mašinėlių ir buvo aptarnaujama dar daugiau telefono aparatų. 
Vienas koridorius, rodės, niekad nesibaigs: durys atsidarinėjo. 
Kažkas ėjo priešais.- Bylos po pažastim. Mes traukiamės. Ponas 
Lėbas su kiekvienu sveikinasi. Viename vestibiulyje šeši raižyti 
krėslai buvo apstoję sunkų ąžuolinį stalą. Stalių dirbtuvės savinin- 
ko žvilgsnis apibeldė baldus. Fanera ir intarsijos. Trys sienos nuka- 
binėtos sunkiai įrėmintais vaisiais, medžioklės natiurmortais, vals- 
tiečių gyvenimo scenomis — 0 ketvirtoji siena įstiklinta ir švietė 
kaip dangus. Mes matom „Grand Hotelio“ žiemos sodą: pašėliški 
neįtikėtini nepaliečiami augalai: jie gal ir kvepia, bet mes nieko 
per stiklą neužuodžiam. 

O vidury žiemos sodo, galimas daiktas, apsalęs nuo augalų kva- 
po, sėdi uniformuotas žmogus, kuris, palyginti su mūsų milžinu, yra 
mažas. Prie jo kojų suaugęs aviganis žaidžia su vidutinio dydžio va- 
zonu. Augalas, kažkas blyškiai žalia plaušuota, guli su šaknimis ir vi- 
sa žeme greta. Aviganis ritinėja tuščią vazoną. Mes tariamės girdį jo 
garsą. Milžinas šalia mūsų pabeldžia krumpliu į stiklą. Šuo tuojau 
išsitiesia. Sargas pasuka galvą, nepajudindamas liemens, išsišiepia 
kaip senas pažįstamas, pakyla, rodos, nori eiti pas mus, bet vėl atsi- 
sėda. Per išorinį žiemos sodo stiklą matyti brangus vaizdas: kurorto 
sodo terasa, išjungtas didysis fontanas, plačiai prasidedantis ir su- 
siaurėjantis, gale vėl praplatėjantis jūros tiltas: daug tokių pačių vė- 
liavų, bet nė vieno Žmogaus, tik dvigubi postai. Baltijos jūra negali 
apsispręsti, ji tai žalia, tai pilka, bergždžiai stengiasi žydrai blizgėti. 

O šuo juodas. Jis stovi keturiom kojom ir laiko pakreipęs galvą. Ly- 
ginai mūsų Haras, kai buvo jaunas. 

— Kaip mūsų Haras! — sako tėvas. 

Aš sakau: 

— Lyginai mūsų Haras. 

Ponas Lėbas įterpia: 

— Tačiau platus kryžius gali būti mano Teklos. 

Tėvas ir aš: 

— Haro kryžius irgi buvo toks: platus ir švelniai besileidžiantis 
žemyn. 

Ponas Lėbas gėrisi: 

— Kaip tvirtai ir sausai susičiaupia nasrai, kaip mano Teklos. 

Tėvas ir sūnus: 

— Ir mūsų Haras gerai susičiaupdavo. Ir pirštai tokie pat. Ir 
ausys, kaip iš akies trauktas! 

Ponas Lėbas mato tik savo Teklą: 

— Galėčiau tvirtinti — bet galiu apsirikti — kad fiūrerio šuns 
uodega, kaip ir mano Teklos. 

Aš pavaduoju tėvą: 

—Oaš galėčiau kirsti lažybų, kad fiūrerio šuns kukšteros aukš- 
tis lygiai toks kaip mūsų Haro — šešiasdešimt keturi centimetrai. 

Mano tėvas pabeldžia į stiklą. Fiūrerio šuo trumpai amteli; ly- 
giai taip būtų sulojęs Haras. 

Mano tėvas teiraujasi per stiklą: 

— Atleiskite! Ar negalite mums pasakyti, kiek centimetrų 
Princo kukšteros aukštis? Centimetrų? Taip, kukšteros. 

Žmogus žiemos sode gali mums pasakyti, kokio aukščio fiūre- 
rio šuns kukštera: šešissyk parodo po dešimt pirštų, kartą jo dešinė 
tik su keturiais pirštais. Mano tėvas geraširdiškai paploja ponui Lė- 
bui per petį: 

— Jis gi patinas, o tie užauga keturiais, penkiais centimetrais 
aukštesni. 

Mes visi trys sutariam dėl žiemos sode esančio šuns kailio: 
trumpaplaukis, kiekvienas plaukas tiesus, kiekvienas prigludęs: 
šiurkštus ir juodas. 

Tėvas ir aš: 

— Kaip mūsų Haro. 

Ponas Lėbas tvirtai: 

— Kaip mano Teklos. 

Mūsų milžinas su uniforma sako: 

— Na, per daug nerieskit nosių. Jie visi daugmaž vienodai atro- 
do, tie vilkšuniai. Fiūreris jų turi visą žvėryną, kalnuos. Šįsyk pasiė- 
mė šitą, kartais ima kitus, pakaitom. 

Tėvas nori jam paskaityti paskaitą apie mūsų Harą ir jo priešis- 
torę, tačiau milžinas numoja ranka ir sulenkia ranką su laikrodžiu. 
Fiūrerio šuo vėl ridinėja tuščią vazoną, kai aš, nueinant, išdrįstu pa- 
belsti į stiklą: jis net nepakelia galvos. Ir žmogus Žiemos sode mie- 
liau žvelgia į Baltijos jūrą. 

Mūsų žygis atgal minkštais kilimais, pro vaisius, valstiečių gy- 
venimo scenas, medžioklės natiurmortus: paukštšuniai laižo negy- 
vus kiškius ir šernus, nė vieno nutapyto aviganio. Tėvas glosto bal- 
dus. Pilna rašomųjų mašinėlių ir telefonų salė. Viešbučio vestibiuly- 
je nepralaidi grūstis. Tėvas paima mane už rankos. Apskritai turėtų 
imti už rankos poną Lėbą: ant to vis kas nors užlekia. Motociklinin- 
kai su apdulkėjusiais apsiaustais ir šalmais svyrinėja tarp tvarkingų 
uniformų. Tai Žygūnai, atnešę pranešimus apie pergales. Ar Modli- 
nas jau pasidavęs? Žygūnai atiduoda planšetes ir griūna į plačius 
krėslus. Karininkai duoda jiems ugnies ir šnekina. Mūsų milžinas iš- 
stumia mus pro portalą po penkių aukštų vėliava. Aš vis dar neturiu 
ant peties beždžionės, kuri galėtų užsiropšti į viršų. Mus praveda 
pro visas užkardas ir paleidžia. Žmonės už užkardos nori žinoti, ar 
mes matėm fiūrerį. Mano tėvas papurto staliaus galvą: 

— Ne, žmonės, fiūrerio ne, bet jo šunį matėm, jis juodas, pasa- 
kysiu jum, lyginai kaip Haras. 


Miela pussesere Tula, 
atgal į Langfūrą mūsų neparvežė atviru tarnybiniu automobiliu. 
Priemiestiniu traukiniu parvažiavo mano tėvas, ponas Lėbas ir aš. 
Mes išlipom pirmi. Ponas Lėbas nuvažiavo toliau ir pažadėjo mus iš- 
taikęs progą aplankyti. Man atrodė gėdinga, kad pėsti turėjom grįž- 
ti į Elzės gatvę. Bet diena vis tiek buvo graži; ir tą rašinį, kurį tėvo 

pageidavimu parašiau po apsilankymo Sopote ir parodžiau študien- 
ratui Bruniui, pavadinau: „Mano gražiausia diena“. 

Grąžinęs man jį ištaisytą študienratas Brunys pasakė iš katedros: 

— Gerai, netgi taikliai pastebėta. „Grand Hotelyje“ iš tiesų 
kabo brangūs medžioklės ir vaisių natiurmortai ir šiurkštūs valstie- 
čių gyvenimo vaizdai, daugiausia septyniolikto amžiaus olandų 
meistrų darbo. 

Perskaityti rašinio man nereikėjo. Študienratas užkibo už me- 
džioklės natiurmortų ir valstiečių gyvenimo vaizdų, ėmė kalbėti apie 
žanrinę tapybą ir savo mėgstamą dailininką Adrieną Bruverį. Paskui 
vėl grįžo prie „Grand Hotelio“, kurhauzo ir kazino. 

— Ypač gražiai ir iškilmingai atrodo Raudonoji salė. — Ir toje 
Raudonojoje salėje netrukus šoks Ženi, — sumurmėjo jis paslaptin- 
gai. — Kol ji išsinešdins, išsidangins, toji dabar viešpataujanti karei- 
vių kasta, kurorto direktorius sykiu su Miesto teatro intendantu no- 
ri surengti nedidelį, bet gerą koncertą. 

— Ar mes galėsim ten būti? — paklausė keturiasdešimt mo- 
kinių. 

— Tai bus labdaros renginys. Pelnas teks Žiemos pagalbai. — 
Brunys liūdėjo sykiu su mumis, kad Ženi šoks tik uždaram ratui: — 
Dusyk pasirodys. Netgi garsiajame pas de guatre; tiesa, vaikams su- 
paprastinto varianto, bet vis tiek! 

Su savo rašinių sąsiuviniu aš vėl grįžau į suolą. „Mano gražiau- 
sia diena“ buvo seniai praėjusi. 


Nei Tula, nei aš 
nematėm Ženi šokančios. Bet ji, matyt, gerai šoko, nes kažkas iš 
Berlyno norėjo ją tuojau angažuoti. Baleto vakaras įvyko prieš pat 
Kalėdas. Žiūrovai buvo įprasta partijos grietinėlė, taip pat moksli- 
ninkai, menininkai, aukšti laivyno ir luftvafės karininkai, netgi dip- 
lomatai. Brunys sakė, kad tuojau po plojimų priėjęs elegantiškas po- 
nas, išbučiavęs ją į abu skruostus ir norėjęs iškart pasiimti. Jam, 
Bruniui, jis parodęs savo kortelę ir pasakęs, jog esąs pirmasis Vokie- 
čių, anksčiau „KdF baleto“, Berlyne baletmeisteris. 

Tačiau študienratas nesutiko ir nurodė baletmeisteriui vėlesnę 
datą: Ženi dar esanti nesubrendusi. Įprasta aplinka, mokykla ir tėvų 

namai, geras senas Miesto teatras ir madam Lara jai dar kelerius 
metus esą reikalingi. Tada aš prieinu per pertrauką kieme prie štu- 
dienrato Brunio. Jis, kaip visada, čiulpia, kairėj ar dešinėj pusėj, sa- 
vo salyklinį saldainį. Aš sakau: 

— Pone študienrate, o kokia buvo to baletmeisterio pavardė? 

— To, sūnau, jis man nepasakė. 

— Bet argi jūs nesakėt, kad jis parodė jums kažką panašaus į vi- 
zitinę kortelę. 

Študienratas Brunys suploja rankom: 

— Teisingai, kortelė! Bet kas joje buvo parašyta? Užmiršau, sū- 
nau, užmiršau! 

Aš spėlioju: 

— Galjis buvo Štepūnas, Štepoteitas ar Štepanovskis? 

Brunys linksmai Žinda savo saldainį: 

— Nė nepanašu, sūnau! 

Aš bandau laimę su kitais paukščiais: 

— Galjis buvo Šperla arba Šperlinskis, arba Šperbala? 

Brunys kikena: 

— Pro šalį, sūnau, pro šalį! 

Aš įkvepiu oro: 

— Tada jo pavardė buvo Sorijus. Arba Zuchelis, Zocholis, ZyN- 
linskis. Jeigu jo pavardė nebuvo nei tokia, nei anokia, ir ne Krisinas 
ar Krupkatas, tada lieka tik viena. 

Študienratas stryksi nuo vienos kojos ant kitos. Salyklinis sal- 
dainis šokinėja sykiu: 

— Ir kokia gi ta paskutinė pavardė? 

Tada aš sušnabždu jam į ausį ir jis liaujasi šokinėjęs. Aš tyliai 
pakartoju pavardę, ir jis po gauruotais antakiais nutaiso išsigandu- 
sias akutes. Tada aš jį nuraminu ir sakau: 

— Aš pasiklausiau „Grand Hotelio“ portjė, ir jis man pasakė. 

Skambutis baigia mūsų pokalbį ir pertrauką. 

Študienratas, tiesa, dar bando linksmai žįsti, bet nebevarto 
burnoje salyklinio saldainio. Jis išsitraukia iš kišenės naują ir sako 
duodamas vieną man: 

— Tu labai smalsus, sūnau, perdėm smalsus. 

Miela pussesere Tula, 
paskui mes šventėm Ženi tryliktą gimtadienį. Rastinukei študienra- 
tas pats turėjo nustatyti gimimo dieną: sausio aštuonioliktą — Prū- 
sijos karalius paskelbiamas vokiečių imperatoriumi — šventėme ją. 
Lauke buvo žiema, bet Ženi norėjo ledų. Študienratas, mokėjęs vir- 
ti saldainius, užsakė pas kepėją Košniką ledų pagal savo receptą. 
Ženi amžinai jų norėjo. Jeigu kas nors pasakydavo: „Ko tu norė- 
tum? Ką tau atnešti? Ko tu nori Kalėdoms, gimimo dienai, premje- 
rai?“, ji visada norėdavo ledų, laižyti ledus, valgomųjų ledų! 

Mes, tiesa, irgi mėgom laižyti ledus, tačiau mūsų norai buvo ki- 
tokie. Tula, pavyzdžiui, nors buvo puse metų jaunesnė už Ženi, ėmė 
norėti vaiko. Abi, Ženi ir Tula, žygio į Lenkiją metu buvo beveik be 
krūtų. Tiktai vasarą, per žygį į Prancūziją ir praėjus kelioms savai- 
tėms po Diunkircheno, jos pasikeitė. Pašiūrėje abi pasijuto iš pra- 
džių lyg vapsvų, paskui lyg širšių įgeltos. Tie patinimai išliko ir buvo 
Tulos sąmoningai, Ženi nustebusia mina nešiojami. 

Aš pamažu turėjau apsispręsti. Apskritai mielai būčiau laikęsis 
prie Tulos; tačiau Tula, vos tiktai likdavom pašiūrėj vieni, norėdavo 
nuo manęs vaiko. Tada aš palinkau prie Ženi, ji, kas be ko, irgi rei- 
kalavo ledų už dešimt pfenigų ar taurės už trisdešimt penkis pas 
Toskanį, gan garsioje ledainėje. Didžiausias džiaugsmas jai būdavo, 
kai galėdavau nuvesti į ledų rūsį; jis buvo už Kleinhamerio parko ša- 
lia Akcinės tvenkinio, priklausė Akcinei alaus daryklai, tačiau sto- 
vėjo už plytų tvoros, kuri prismaigstyta stiklų šukių supo visus da- 
ryklos pastatus. 

Ledų rūsys buvo keturkampis, Akcinės tvenkinys apskritas. 
Gluosniai stovėjo įsibridę į vandenį. Štrysbachas, atitekėjęs iš Hoch- 
štryso, įtekėjo į jį, tekėjo per jį, iš jo, dalijo Langfūro priemiestį į dvi 
dalis, paliko Langfūrą ties Legštrysu ir įtekėjo ties Broškešeno keliu 
į Negyvąją Vyslą. Tūkstantis du šimtai devyniasdešimt pirmais me- 
tais Štrysbachas pirmąkart minimas dokumentuose kaip pasienio 
upelis, „Fluvium Strycze“, tarp Olivos vienuolyno ir miesto valdų. 
Štrysbachas nebuvo platus, gilus irgi ne, bet turtingas dėlių. Ir Akci- 
nės tvenkinyje gyveno dėlės, varlės ir buožgalviai. Apie Akcinės 
tvenkinio žuvis dar bus kalbama. Bet daugiausia lygiam jo vandeniui 
davė toną plonai zyziantys uodai, tiko permatomi ir pažeidžiami 

laumžirgiai. Jeigu sykiu būdavo Tula, turėdavom įtekančiame į tven- 
kinį Štrysbache rinkti konservų dėžutėn dėles. Ten buvo sukežęs, 
persikreipęs, ant kranto pūvantis gulbių namelis. Gulbių prieš kele- 
rius metus, vieną sezoną, Akcinės tvenkinyje buvo, paskui jos išdvė- 
sė; tiktai gulbių namelis liko. Nuolatos ir prie visų valdžių per ištisą 
skiltį straipsniai ir pasipiktinę skaitytojų laiškai kėlė vėją dėl Akci- 
nės tvenkinio: jis turįs būti, dėl uodų ir kad išdvėsė gulbės, užpiltas. 
Bet tada Akcinė alaus darykla paaukodavo ką nors miesto senelių 
namams, ir tvenkinys likdavo neužpiltas. Per karą tvenkiniui jokio 
pavojaus nebuvo. Jis gavo paantraštę, dabar vadinosi ne vien Akci- 
nės tvenkiniu, bet ir Gaisrinės tvenkiniu prie Kleinhamerio parko. 
Priešlėktuvinė apsauga jį aptiko ir įsitraukė į panaudojimo planus. 
Tačiau gulbių namelis nebuvo nei alaus daryklos, nei priešlėktuvinės 
apsaugos; gulbių namelis, truputį didesnis už mūsų Haro būdą, bu- 
vo Tulos. Jame ji leisdavo popietes, į tą namelį mes padavėm jai 
konservų dėžutę su dėlėmis. Ji apsinuogino ir užsidėjo jas: ant pilvo 
ir ant kojų. Dėlės siurbėsi, tamsiai mėlynavo kaip pamuštos mėly- 
nės, lengvai ir vis mažiau virpėjo, ir Tula, baltu kaip miltai veidu, 
metė jas, kai tik prisisiurbdavo pilnos ir leidosi lengvai nuimamos, į 
kitą konservų dėžutę. | 

Mes irgi turėjom prisidėti dėlių: aš tris, Ženi vieną, prie rankos, 
o ne prie kojų, nes jai reikėjo šokti. Su smulkiai sukapotom dilgėlėm 
ir vandeniu iš Akcinės tvenkinio Tula virė savo ir mūsų dėles, kol jos 
buvo gatavos, susprogo ir tamsiai rudai, nors sykiu virė ir dilgėlės, 
nudažė sriubą. Mes turėjom išgerti tą purviną nuovirą; mat Tulai dė- 
lių virimas buvo šventas. Ji pasakė, kai mes nenorėjom gerti: 

— Icikas ir jo draugas irgi buvo kraujo broliai, taip Icikas man 
sykį sakė. 

"Tada mes išgėrėm viską iki dugno ir visi pasijutom giminės. 

Bet sykį Tula mums kone visko nesugadino. Išvirusi dėles, ji iš- 
gąsdino Ženi: 

— Jeigu dabar išgersim, tai abi pagimdysim po vaiką, ir būtent 
nuo jo. 

Bet aš nenorėjau būti tėvu. Ir Ženi sakė, kad jai dar per anksti, 
pirmučiausia norinti šokti, Berlyne ir visur kitur. 

O sykį, kai mano ir Tulos santykiai dėl vaikų darymo buvo gan 
įtempti, Tula privertė Ženi gulbių namelyje prisidėti devynias dėles: 

— Jeigu tu to nepadarysi, mano vyresnysis brolis, kur dabar ka- 
re Prancūzijoje, nukraujuos. 

Ženi prisidėjo visas tas devynias dėles, išblyško ir paskui apal- 
po. Tula išgaravo, o aš abiem rankom ėmiau traukti Ženi dėles. Jos 
nesidavė, nes dar nebuvo pripampusios. Kai kurios sprogo, ir paskui 
aš turėjau Ženi nuplauti. Nuo vandens ji atsigavo, bet liko išblyšku- 
si. Ir tučtuojau panoro sužinoti, ar Zygismundas Pokrytkė, Tulos vy- 
resnysis brolis, kariaująs Prancūzijoje, dabar išgelbėtas. 

Aš atsakiau: 

— Kol kas taip. 

Ir pasiruošusi aukotis Ženi pasakė: 

— Tada mes turim kas keli mėnesiai taip daryti. 

Aš apšviečiau Ženi: 

— Dabar jie turi konservuoto kraujo, aš skaičiau. 

— Ak šitaip, — pasakė Ženi ir truputį nusivylė. 

Mes atsisėdome šalia gulbių namelio saulėkaitoje. Lygiame 
Akcinės tvenkinyje atsispindėjo platus ledų rūsio pastato priekis. 


Tau, Tula, 
aš sakau, ką Tu žinai: ledų rūsio pastatas buvo dėžė plokščiu stogu. 
Nuo kampo iki kampo apkalta ruberoidu. Jo durys buvo ruberoidi- 
nės. Langų neturėjo. Juodas kubas be baltų taškų. Mes vis spokso- 
jom į jį. Su Kutenperchu jis neturėjo nieko bendra; tačiau Kuten- 
perchas tenai galėjo jį padėti, nors jis buvo ne iš ketaus, o iš ruberoi- 
do, nors Ženi nebebijojo Kutenpercho ir vis norėjo eiti į ledų rūsį. 
Jei Tula pasakydavo: „Dabar aš noriu vaiko, tučtuojau“, Ženi saky- 
davo: „Aš baisiai norėčiau apžiūrėti ledų rūsį iš vidaus: ar tu eini?“ 
Aš nei norėjau, nei nenorėjau; panašiai kaip ir dabar. 

Ledų rūsys atsidavė lyg tuščia šuns būda mūsų dirbtuvės kieme. 
Tiktai būdos stogas nebuvo plokščias, ir, tiesą sakant, kad ir rube- 
roido, atsidavė visai kitaip: vis dar Haru. Mano tėvas, dirbtuvės savi- 
ninkas, nors ir nenorėjo laikyti kito šuns, sukapoti būdos malkoms 
neleido ir dažnai, kai visi gizeliai stovėdavo prie staklių ir visos ma- 

šinos graužėsi į medį, jis stovėdavo priešais būdą ir spoksodavo į ją, 
ištisas penkias minutes. 

Ledų rūsys atsispindėjo Akcinės tvenkinyje ir tamsino vande- 
nį. Tačiau Akcinės tvenkinyje žuvų buvo. Seni vyrai, su kramtomo- 
jo tabako gumulais už įkritusių skruostų, meškeriodavo per dieną 
ant Kleinhamerio parko kranto ir sugaudavo pavakare kuojų. Ir 
arba vėl įmesdavo kuojas į vandenį, arba atiduodavo mums. Mat 
valgyti tų kuojų nebuvo galima. Jos buvo visos apipuvusios ir net 
švariame vandenyje likdavo su savo gyvais puvėsiais. Iš Akcinės 
tvenkinio dusyk buvo ištraukti lavonai. Ties Štrysbacho žiotimis 
geležinė užtvara sulaikydavo nešamus medžius. Tenai atnešė ir la- 
vonus: sykį seną vyrą, kitąsyk namų šeimininkę iš Pelonkeno. Aš 
kiekvienusyk pavėluodavau ir nespėdavau pamatyti lavonų. Mat 
taip kaip Ženi rūpėjo pakliūti į ledų rūsį, o Tula troško vaiko, aš 
norėjau pamatyti tikrą lavoną; bet kai Košneiderijoje mirdavo gi- 
minės — mano mama tenai turėjo tetų ir pusseserių — mums at- 
važiavus į Osterviką karstas visuomet jau būdavo užkaltas, Tula 
tvirtino, kad ant Akcinės tvenkinio dugno guli maži vaikai, prislėg- 
ti akmenimis. Faktas yra tai, kad Akcinės tvenkinys tiesiog siūlėsi 
kačiukų ir šuniukų girdymui. Kartais jame plaukiodavo ir suaugu- 
sios katės, be tikslo, išpampusios, pagaliau įstrigdavo užtvaroje, ir 
jas kartimi su kabliu ištraukdavo miesto samdomas sargas, tokia 
pat pavarde kaip ir reicho pašto ministras — Onezorgė. Bet ne to- 
dėl dvokė Akcinės tvenkinys, jis dvokė, nes į jį buvo nuleidžiamas 
alaus daryklos nutekamas vanduo. „Maudytis draudžiama“ — bu- 
vo parašyta medinėje lentelėje. Mes tai ne, bet vaikai iš Indėnų 
kaimo vis tiek maudydavosi ir visada, net žiemą, atsidavė Akcinės 
alumi. Visas pasaulis taip vadino gyvenvietę su sodais už tvenki- 
nio, nusidriekusią iki pat aerouosto. Joje gyveno uosto darbininkai 
su daug vaikų, vienišos močiutės ir mūrininkų dešimtininkai, išėję 
į pensiją. Indėnų kaimo pavadinimą aš sieju su politika: kadangi 
tenai, daug metų prieš karą, gyveno nemažai socialistų ir komunis- 
tų, galimas daiktas, kad „Raudonųjų kaimas“ virto „Indėnų kai- 
mu“. Šiaip ar taip, kai Valteris Maternas dar buvo SA narys, Indė- 
nų kaime buvo nužudytas vienas Šichau darbininkas. „Forpostas“ 

rašė: „Zmogžudystė Indėnų kaime“. Tačiau žudikai — galimas 
daiktas, devyni apsimuturiavę vyrai su apsiaustais — niekada ne- 
buvo surasti. 


Nei Tulos, 
nei mano istorijos apie Akcinės tvenkinį — aš esu pilnas jų ir esu pri- 
verstas susilaikyti — nepralenkia istorijų apie ledo rūsį. Pavyzdžiui, 
buvo sakoma, kad Šichau darbininko žudikai tada pasislėpė ledo rū- 
syje ir nuo to laiko jame tebesėdi, aštuoni ar devyni suledėję žudikai, 
ten, kur šalčiausia. Ir be pėdsakų dingusį Edį Amzelį daugelis, tik ne 
aš, manė esant ledo rūsyje. Motinos gąsdino vaikus, nenorėjusius val- 
gyti sriubos, juodu belangiu kubu; ir mažąjį Maceratą, taip buvo kal- 
bama, jo motina, už tai kad nevalgė, keliom valandom buvo uždariusi 
ledo rūsyje, nuo to laiko jis nė centimetro nepaaugęs. 

Mat rūsys buvo perdėm paslaptingas. Kolei privažiuodavo ve- 
žimai ir į juos būdavo kraunami skambantys ledo blokai, ruberoidi- 
nės rūsio durys būdavo atidarytos. Kai mes, norėdami pasirodyti esą 
drąsūs, prasmukdavom pro atviras duris, ledo rūsys padvelkdavo į 
mus vėsa, ir mes skubėdavom į saulę. Ypač Tula, negalėjusi praeiti 
pro nė vienerias atviras duris, bijojo ledo rūsio ir pasislėpdavo, pa- 
mačiusi plačius svyruojančius vyrus su juodomis odinėmis prikyštė- 
mis ir mėlynai raudonais veidais. Kai ledų išvežiotojai ištraukdavo 
kabliais iš rūsio ledo luitus, Ženi prieidavo prie jų ir prašydavo, kad 
leistų prisiliesti prie ledo. Kartais jie leisdavo. Tada ji tol laikydavo 
ranką prie luito, kol kuris nors keturkampis vyras ją atitraukdavo: 

— Užteks jau. Gal nori prie jo prišalti! 

Vėliau tarp ledų nešiotojų ėmė pasitaikyti prancūzų. Jie dėda- 
vosi luitus ant pečių visai kaip vietiniai krovėjai, buvo tokie pat ke- 
turkampiai ir mėlynai raudonais veidais. Žmonės juos vadino sve- 
timšaliais darbininkais ir nežinojo, ar su jais galima kalbėti. Bet Že- 
ni, licėjuje mokiusis prancūziškai, užšnekino vieną prancūzą: 

— Bonjour monsieur! 

Tas buvo labai mandagus: 

— Bonjour mademoiselle. 

Ženi tūptelėjo: 

— Pardon monsieur, vous permettez, monsieur, gue j'entre pour 
guelgues minutes? 

Prancūzas judesiu ją pakvietė: 

— Avec plaisir, mademoiselle. 

Tada Ženi vėl tūptelėjo: Merci monsieur ir padavė ranką pran- 
cūzui ledų krovėjui. Abu, susikibusius už rankų, prarijo ledų rūsys. 
Kiti ledų krovėjai juokėsi ir laidė sąmojus. 

Mes ne juokėmės, o ėmėm tyliai skaičiuoti: „Dvidešimt keturi, 
dvidešimt penki... Jeigu ji iki dviejų šimtų nepasirodys, imsim šauk- 
tis pagalbos“. 

Jie pasirodė sulig du šimtai devyniasdešimt dviem nepasikeitę 
ir tebesilaikydami už rankų. Kairėje ji laikė ledo gabalą, tūptelėjo 
darsyk priešais ledų kroviką ir išėjo su mumis į saulę. Mes truputį 
šiurpom. Ženi laižė ledą blyškiu liežuviu ir siūlė palaižyti Tulai. Tula 
nenorėjo. Aš lyžtelėjau: šaltos geležies skonis toks pats. 


Miela pussesere Tula, 
kai įvyko ta istorija su dėlėm ir Ženi neteko sąmonės, kai mes dėl to 
ir kad Tu visąlaik norėjai nuo manęs vaiko susipykom, kai Tu beveik 
nustojai vaikščioti su mumis prie Akcinės tvenkinio, kai mes, Ženi ir 
aš, nebenorėjom lįsti su Tavim į pašiūrę, kai praėjo vasara ir prasidė- 
jo pamokos, Ženi ir aš sėdėdavom arba krapuose priešais Indėnų 
kaimo sodų tvoras, arba šalia gulbių namelio, ir aš talkinau Ženi ne- 
nuleisti akių nuo ledų rūsio, nes Ženi žiūrėjo tiktai į tą juodą belan- 
gį kubą. Todėl ledo rūsys man aiškiau išliko atmintyje negu Akcinės 
alaus daryklos pastatas už kaštonų. Galimas daiktas, kad jis lyg ko- 
kia pilis kyšojo virš niūrios plytų tvoros. Be abejonės, lygus klinkeris 
rėmino aukštus kaip bažnyčios mašininės langus. Dūmtraukis, nors 
ir kresnas, pranoko Langfūro pastatus ir buvo matomas iš visų pu- 
sių. Galėčiau prisiekti: Akcinės dūmtraukis buvo su sudėtingu rite- 
rio šalmu. Reguliuojamas vėjo, jis leido juodus, savyje besirausian- 
čius dūmus ir turėjo būti dusyk per metus valomas. Naują ir šviesiai 
raudonų plytų, kai užmerkiu akis, matau administracinį pastatą virš 
stiklo prismaigstytos tvoros. Manau, jog dvikinkiai vežimai su gumi- 
niais ratais reguliariai riedėjo iš daryklos kiemo. Riebūs, belgiškai 

pakirptom uodegom arkliai. Už odinių prikyščių, po odinėm kepu- 
rėm, Su nejudriais mėlynai raudonais veidais: alaus vežėjas ir jo 
partneris. Botagas gnybte. Tiekimo knyga ir piniginė už prikyštės. 
Kramtomasis tabakas juda. Metalinės kniedės puošia arklių pakink- 
tus. Alaus dėžės šokinėja ir žvanga, kai priekiniai ir užpakaliniai ra- 
tai klupčioja prieš geležinį daryklos slenkstį. Ant skliauto virš vartų 
geležinės raidės: D. A. B. Šlapi garsai: butelių plovykla. Pusę pirmos 
prabyla sirena. Pirmą sirena pasikartoja. Ksilofoninis butelių plo- 
vyklos įstojimas: ši partitūra prapuolė, tačiau kvapas liko. 

Kai rytų vėjas pasukdavo daryklos kamino šalmą ir juodas dūlis 
imdavo ristis per kaštonus, Akcinės tvenkinį, ledų rūsį ir Indėnų 
kaimą aerouosto pusėn, padvelkdavo rūgštim: perrūgusiom mielėm 
iš varinių katilų, nusistovėjusiu: Kovo Pilzeno Salykliniu Miežiniu 
Stipriuoju alum. O kur dar nutekamieji vandenys. Nors visąlaik bu- 
vo sakoma, kad jie nuteka kitur, Akcinės daryklos vandenys liejosi į 
tvenkinį, kuris nuo to rūgo ir dvokė. Todėl mes, gerdami Tulos dėlių 
sriubą, gėrėm karčią alaus sriubą. Kai kas nors sumindžiodavo var- 
lę, kartu tarsi atidarydavo Kovo alaus butelį. Kai kuris nors kramto- 
mąjį tabaką maumojantis vyras numesdavo man per delną kuoją ir 
aš tą kuoją prie gulbių namelio išdarinėdavau, jos kepenys, pieniai 
ir visa kita būdavo sulipę lyg salykliniai saldainiai. Ir kai aš ją virš 
traškančios liepsnos džiovindavau, ji kildavo kaip ant mielių, puto- 
davo ir turėdavo — aš būdavau ją gausiai prikimšęs krapų — per- 
nykščių metų agurkų rasalo skonį. Ženi jos tiktai paragaudavo. 

O kai vėjas pūsdavo nuo aerouosto ir tvenkinio tvaiką su da- 
ryklos kamino dūliu nešdavo į Kleinhamerio parką ir Langfūro ge- 
ležinkelio stotį, Ženi atsistodavo, atitraukdavo žvilgsnį nuo ledų pri- 
krauto ruberoidinio kubo ir parodydavo krapuose kelis baleto 
žingsnius. Ir taip būdama lengva, šokdama ji sverdavo tiktai pusę. 
Lengvu šuoliuku ir grakščiu reveransu užbaigdavo pasirodymą, ir aš 
turėdavau ploti kaip teatre. Kartais aš padovanodavau jai puokštelę 
krapų, jų stiebus suveržęs alaus butelių gumele. Šių niekada nevys- 
tančių, visuomet raudonų gėlių šimtai plaukiojo Akcinės tvenkinyje, 
j0s jungėsi į salas ir buvo renkamos: tarp žygio į Lenkiją ir Kretos 
salos paėmimo aš sukaupiau du tūkstančius alaus butelių gumelių ir 

jaučiausi, jas skaičiuodamas, turtingas. Kartą padariau Ženi iš jų ka- 
rolius, kuriuos ji nešiojo kaip tikrus: ir man dėl jos buvo gėda: 

— Tu nenešiok jų gatvėje, tiktai prie tvenkinio ir namie. 

Bet Ženi karoliai neatrodė pigūs: 

— Aš juos mėgstu todėl, kad juos padarei tu. Jie man tokie 
brangūs, supranti. 

Jie neatrodė bjaurūs. Iš tiesų aš juos buvau padaręs Tulai. Bet 
Tula juos išmetė. Kai Ženi šokdavo krapuose, karoliai atrodydavo 
netgi gražūs. Pašokusi ji visuomet sakydavo: 

— Ak, kaip aš pavargau, — ir žvelgdavo pro ledų rūsio kam- 
pą. — Be to, turiu paruošti pamokas. Rytoj mums repeticija ir poryt 
taip pat. 

Aš bandydavau ją iškvosti, atsukęs nugarą į Akcinės tvenkinį: 

— Ar girdėjai ką nors nauja apie baletmeisterį iš Berlyno? 

Ženi mane informuodavo: 

— Ponas Hazelofas neseniai atsiuntė atviruką iš Paryžiaus. Jis 
rašo, kad man reikia mankštinti keltį. 

Aš neatlyždavau: 

— O kaipgi jis atrodo, tas Hazelofas? 

Ženi atlaidus priekaištas: 

— Betgi tu manęs jau dešimtsyk klausei. Jis labai lieknas ir ele- 
gantiškai apsirengęs. Visuomet rūko ilgas cigaretes. Niekada nesi- 
juokia, nebent akimis. 

Aš sistemingai kartojau savo klausimus: 

— O kai šypsosi ar kalba? 

Ženi atsakydavo: 

— Atrodo juokingai ir truputį nemaloniai, nes kai kalba, burna 
būna pilna auksinių dantų. 

Aš: 

— Tikrų? 

Ženi: 

— Nežinau. 

Aš: 

— Kada nors paklausk. 

Ženi: 

— Kad aš nedrįstu. Galbūt jie iš netikro aukso. 

Aš: 

— Tavo karoliai irgi tiktai iš alaus gumelių. 

Ženi: 

— Tada aš parašysiu jam ir paklausiu. 

Aš: 

— Dar šiandien? 

Ženi: 

— Šiandien aš būsiu pavargusi. 

Aš: 

— Tada rytoj. 

Ženi: 

— Kaipgi man paklausti? 

Aš padiktavau jai tekstą: 

— Tiesiog parašyk: „Ir dar ką norėjau paklausti, pone Hazelo- 
fai, jūsų auksiniai dantys, ar jie tikri? Ar jūs anksčiau turėjot kito- 
kius dantis? Ir jeigu turėjot, tai kur jie?“ 

Tokį laišką Ženi parašė; ir ponas Hazelofas atsakė iki pareika- 
lavimo: auksas esąs tikras; anksčiau jis turėjęs mažus baltus dantis, 
trisdešimt du; juos išmetęs, per petį į krūmus, ir įsitaisęs naujus, 
auksinius; jie kainavo brangiau negu trisdešimt dvi poros baleto ba- 
telių. 

Tada aš pasakiau Ženi: 

— O dabar suskaičiuok, kiek tavo karoliuose alaus gumelių. 

Ženi suskaičiavo ir nesuprato: 

— Koks sutapimas, irgi trisdešimt dvi, tiksliai! 


Miela Tula, 
buvo neišvengiama, kad Tu vėl pasirodytum, su savo sudraskytom 
kojom. | 

Rugsėjo pabaiga, krapai peraugo, pageltonavo, ir Akcinės 
tvenkinys trumpomis bangomis išmetė į krantą muiliną putų vaini- 
ką, rugsėjo pabaigoje atėjo Tula. 

Indėnų kaimas išspjovė ją ir septynis ar aštuonis vyrukus. Vie- 
nas rūkė pypkę. Jis tarsi užuovėja stovėjo už Tulos ir davė jai pa- 

traukti. Ji rūkė tylėdama, pasižiūrėjo į orą, pro mus, vėl apsisuko ir 
dingo: už tvorų ir baltai dažytų Indėnų kaimo trobų. 

O sykį pavakare — saulė mums švietė į nugaras, alaus daryklos 
kamino šalmas pūpsojo kraujuojančiam riteriui ant kruvinos gal- 
vos — jie pasirodė šone ledų rūsio ir žąsele patraukė per dilgėles 
palei priekinę rūberoido sieną. Krapuose išsiplėtė plačiau. Tula ati- 
davė pypkę į kairę ir pasakė uodams: 

— Jie pamiršo užrakinti. Ar nenori, Ženi, nueiti ir pasižiūrėti, 
kas ten viduj? 

Ženi maloniai ir, kaip visuomet, mandagiai: 

— Ak ne, jau vėlu, ir aš truputį pavargusi. Žinai, rytoj mums 
anglų, o ir per šokio pamoką turiu būti žvali. 

Tula jau vėl turėjo pypkę: 

— Tada neik. Tada mes einam pas sargą ir pasakom, kad užra- 
kintų. | 

Bet Ženi jau stovėjo, ir aš buvau priverstas atsistoti: 

— Tik jau neik. Be to, tu pavargusi, pati sakei. 

Ženi buvo nebepavargusi ir norėjo trumpam žvilgtelėti: 

— Tenai labai įdomu, būk geras, Hari! 

Aš nuėjau greta jos ir pataikiau į dilgėles. Tula žengė pirma, ki- 
ti paskui mus. Tulos nykštys parodė į ruberoidines duris: jos buvo 
truputį praviros ir beveik nedvelkė. Tada aš pasakiau: 

— Bet viena neisi. 

Ir Ženi, liekna plyšyje, mandagiai atsakė: 

— Tu toks malonus, Hari. 


Kas gi jei ne Tula, 

įstūmė mane pro plyšį paskui Ženi. Ir aš pamiršau apsidrausti nuo 
Tavęs ir likusių lauke berniokų rankos paspaudimu ir garbės žodžiu. 
Kai ledo rūsio dvelksmas paėmė mus už pavadėlio — Ženi mažasis 
pirštas, be to, susikabino su mano mažuoju pirštu — kai lediniai 
plaučiai mus nusinešė, aš žinojau: dabar Tula viena arba su vaikiščiu 
ir pypke nuėjo pas sargą ir paėmė raktą, arba atsivedė sargą su rak- 
tu; ir visi tarškia devyniais balsais, kad sargas mūsų negirdėtų rakin- 
damas duris. 

Todėl ar kad Ženi mane laikė už piršto, man nepavyko išspaus- 
ti pagalbos šūksnio. Ji drąsiai nusivedė mane juodu girgždančiu oro 
vamzdžiu. Iš visų pusių, taip pat iš viršaus ir apačios, sruvo gaivus 
oras, ir po kojomis staiga baigėsi žemė. Prasidėjo keliai ir laiptai, 
pažymėti raudonomis šoninėmis šviesomis. Ir Ženi visai normaliu 
balsu pasakė: 

— Atsargiai, Hari, čia prasideda laiptai žemyn, dvylikos pakopų. 

Bet kad ir kaip stengiausi, laiptas po laipto apčiuopti tvirtą pa- 
grindą, aš smegau veikiamas to paties traukimo, kurį pajutau jau 
viršuje. Ir kai Ženi pasakė: „O dabar mes pirmam rūsio aukšte ir tu- 
rim laikytis kairės, nes tenai, sako, įėjimas į antrą aukštą“, aš mielai 
būčiau likęs pirmame, nors mano odą ir apipuolė niežulys. Odą per- 
šėjo nuo dilgėlių ir nuo iš visų pusių sklindančio dvelksmo, sėdančio 
ant kūno. Ir visur traškėjo, ne, braškėjo, ne, girgždėjo: sukrauti 
viens ant kito ledo luitai, sveiki dantys trynėsi vieni į kitus, tirpstan- 
tis ledas skeldėjo, ir geležis kvėpavo dvelkė perrūgusiu persistovėju- 
siu skrandžio rūgšties gauruotu klampiu kvapu. Ruberoido beveik 
nebuvo justi. Mielės kilo. Actas garavo. Grybai dygo. 

— Atsargiai, laiptai! — pasakė Ženi. 

Į kieno nuo salyklo apkartusią gerklę? Kokio pragaro antrasis 
požeminis aukštas paliko rūgti ir gesti neuždarytus agurkus? Koks . 
velnias kaitino mus Žemiau nulio? 

Man norėjosi rėkti, ir aš sušnabždėjau: 

— Jie mus užrakins, jeigu mes... 

Bet Ženi buvo, kaip visuomet, tvarkinga: 

— Duris visada užrakina septintą. 

— Kur mes? 

— Mes antrame požeminiame rūsio aukšte. Čia guli daugelio 
metų luitai. 

Mano ranka norėjo tiksliau žinoti: „Kiek metų?“ ir kairėje nu- 
tolo nuo manęs, ieškodama atsparos, rado ją ir prilipo prie prieštva- 
ninių milžiniškų dantų: 

— Aš prišalau! Ženi, aš prišalau! 

Tada Ženi ranka prisiliečia prie mano prilipusios rankos: aš 
tuojau atitraukiu ranką nuo milžiniškų dantų, bet nepaleidžiu įkai- 
tusios Ženi rankos, rankos gražios nuo šokio, rankos, galinčios gulė- 

ti ir miegoti ore, kaip ir kita. Abi įkaitusios nuo trynimosi į luitų 
dvelksmą. Pažastyse: rugpjūtis. Ženi kikena: 

— Nekutenk manęs, Hari. 

Bet aš tik noriu: 

—-..pasilaikyti, Ženi. 

Ji leidžia ir vėl varo savo: 

—-..aš truputį pavargusi, Hari. 

Aš netikiu: 

—...kad čia yra suolas. 

Ji ne tokia pesimistė: 

— Kodėl čia negalėtų būti suolo, Hari? 

O kad ji taip sako, tai suolas atsiranda, geležinis. Bet kad Ženi 
atsisėda, tai geležinis suolas, kuo ilgiau ji sėdi, virsta patogiu išsėdė- 
tu mediniu suolu. Dabar Ženi sako man antrame požeminiame ledų 
rūsio aukšte, senatviškai protingu ir rūpestingu balsu: 

— Tu nebešalk, Hari. Žinai, aš buvau kartą senyje besmegeny- 
je. Ir jo viduje daug išmokau. Jeigu tau tebešalta, tai prisiglausk prie 
manęs, supranti. Ir jeigu tau vis tiek bus šalta, nes nebuvai senyje 
besmegenyje, tai bučiuok mane, tai padės, supranti. Aš tau galėčiau 
ir savo suknelę duoti, nes man jos nereikia, tikrai. Tu tiktai nesigė- 
“dink. Čia juk nieko daugiau nėra. O aš čia kaip namie. Tu gali ja ap- 
sisiausti kaklą kaip šaliku. Aš paskui truputį pamiegosiu, nes man 
rytoj reikia eiti pas madam Larą, 0 poryt repeticija. Be to, aš tikrai 
truputį pavargusi, supranti. 

Tad mes sėdėjom per naktį ant geležinio medinio suolo. Aš lai- 
kiau apkabinęs Ženi. Jos sausos lūpos buvo be skonio. Jos medvilni- 
ne suknele — kad aš žinočiau, kokia ji buvo: taškuota, dryžuota, 
langeliais? — jos trumparankove suknele aš apsigobiau pečius, kak- 
14. Be suknelės, tik su apatiniais ji gulėjo mano glėbyje, kuris nepail- 
so ją laikyti, nes Ženi buvo lengva, net kai miegojo. Aš nemiegojau, 
kad ji man neiškristų. Kadangi aš niekada nebuvau buvęs senyje be- 
smegenyje ir būčiau, jei ne sausos lūpos, jei ne medvilninė suknelė, 
jei ne lengvas svoris mano glėbyje, jei ne Ženi, pražuvęs. Apsuptas 
traškėjimo, dūsavimo ir griežimo, kvėpuojant ledo luitams, pučia- 
mas traukiamas, būčiau užvaldytas ledo, po šiai dienai. 

O taip mes sulaukėm kitos dienos. Rytas ėmė bildėti rūsyje virš 
mūsų. Tai darė vyrai su odinėm prijuostėm. Ženi jau su savo sukne- 
le rūpėjo sužinoti: 

— Ar tu irgi truputį numigai, Hari? 

— Žinoma, ne. Vienam juk reikėjo saugoti. 

— Klausyk, įsivaizduoji, aš sapnavau, kad su mano keltim vis- 
kas gerai ir aš jau galiu padaryti trisdešimt du fouettėes: tai juokėsi 
ponas Hazelofas. 

— Auksiniais dantimis? 

— Visais, o aš sukausi ir sukausi. 

Be vargo, šnabždėdamiesi ir aiškindamiesi sapną, mes pasie- 
kėm pirmą rūsio aukštą ir vėl radom laiptus į viršų. Raudonos švie- 
sos parodė kelią tarp sukrautų luitų, duris, šviesos keturkampį. Bet 
Ženi mane sulaikė. Tegu niekas mūsų nemato, nes, „jeigu jie mus 
užklups, — pasakė Ženi, — tai daugiau negalėsim čia ateiti“. 

Kai ryškus keturkampis neberodė daugiau vyrų su odinėm pri- 
juostėm, kai riebūs belgų arkliai įtempė pakinktus ir ledo vežimas 
su guminiais ratais nuvažiavo, mes iššokom pro duris, iki atriedant 
kitam vežimui. Saulė pajstrižai švietė iš už kaštonų. Mes nusėlinom 
palei ruberoidinę sieną. Viskas atsidavė taip kaip vakar. Aš vėl nusi- 
dilginau kojas. Kleinhamerio gatvėje, Ženi kartojant savo netaisyk- 
lingus angliškus veiksmažodžius, aš pradėjau bijoti namie laukian- 
čios, sunkios stalių dirbtuvės savininko rankos. 


"Tu žinai, 

mūsų nakvynė ledo rūsyje turėjo keletą pasekmių: aš gavau į kailį; 
policija, informuota študienrato Brunio, mane apklausė; mes suau- 
gom ir nuo to laiko užleidom Akcinės tvenkinį dvylikamečiams. Sa- 
vo alaus butelių gumelių rinkinį aš atidaviau, kai buvo renkamos at- 
liekos. Ar Ženi nusiėmė karolius iš alaus butelių gumelių, aš neži- 
nau. Mes rūpestingai viens kito vengėme: Ženi parausdavo, kai 
susidurdavom Elzės gatvėje; ir aš pasidarydavau kaip putinas, kai 
sutikdavau Tulą ant laiptų ar mūsų virtuvėje, kur ji ateidavo druskos 
ar pasiskolinti puodo. 

Ar Tavo atmintis gera? 

Bent jau penkių mėnesių, ir tarp jų buvusių Kalėdų, niekaip neprisi- 
menu. Tuo metu, tarp karo žygių į Prancūziją ir Balkanus, vis dau- 
giau mūsų dirbtuvės gizelių ėjo į kariuomenę ir vėliau, kai ir Rytuo- 
se užvirė košė, buvo išvis pakeisti pagalbiniais darbininkais ukrai- 
niečiais ir vienu gizeliu prancūzu. Gizelis Višnevskis Žuvo 
Graikijoje; gizelis Arturas Kuleizė žuvo, pačioje pradžioje, prie 
Lembergo; o paskui žuvo mano pusbrolis, Tulos brolis Aleksandras 
Pokryfkė — tai yra ne Žuvo, o prigėrė povandeniniame laive prasi- 
dėjus Atlanto mūšiui. Pokryfkės, taip pat stalių dirbtuvės savininkas 
ir jo žmona, ėmė nešioti gedulą. Ir aš nešiojau gedulą, ir labai tuo 
didžiavausi. Kai tiktai kas nors paklausdavo, kodėl gedžiu, aš atsa- 
kydavau: 

— Vienas mano pusbrolis, su kuriuo buvom labai artimi, negrį- 
žo iš Karibų jūros karo žygio. 

Tuo tarpu Aleksandro Pokryfkės aš beveik nepažinojau ir Kari- 
bų jūra buvo prasimanyta. 

Ar dar kas nors atsitiko? 

Mano tėvas ėmė gauti gerų užsakymų. Jo dirbtuvėje dabar te- 
buvo daromos durys ir langai laivyno kareivinėms Pucige. Staiga ir 
be aiškios priežasties jis ėmė gerti ir kartą, vieną sekmadienio rytą, 
apkūlė mano mamą, kad ji atsistojo ten, kur jis norėjo stovėti. Bet 
niekad neapleido darbo ir toliau rūkė pigius cigarus, kuriuos išsi- 
keisdavo juodojoje rinkoje į vyrius. 


Kas dar įvyko? 

Tavo tėvą padarė celenleiteriu. Augustas Pokryfkė visiškai pasinėrė 
į partijos reikalus. Jis gavo partinio gydytojo atleidimą nuo darbo — 
menisko pažeidimas — ir užsimanė mūsų dirbtuvės mašinų skyriuje 
skaityti politines paskaitas. Bet mano tėvas neleido. Buvo prisimin- 
tos senos šeimyninės istorijos. Ginčas dėl dviejų margų mano sene- 
lių ganyklų Ostervike. Ant pirštų buvo išskaičiuotas mano motinos 
kraitis. Mano tėvas į tai, jis mokąs už Tulos mokslą. Augustas Po- 
kryfkė trenkė kumščiu į stalą: už Tulos mokslą jis paimsiąs paskolą 
iš partijos kasos, va taip! Ir jis, Augustas Pokryfkė, pasirūpinsiąs, 
kad paskaitos vyktų, tegu kad ir po darbo. 

O kur Tu buvai vasarą? 
Ne namie, Brezene, su ketvirtaklasiais. Kas Tavęs ieškojo, rasdavo 
ant nuskendusio lenkų minininko, gulinčio dugne netoli nuo įplau- 
kimo į uostą. Ketvirtaklasiai plaukiojo į laivą ir traukė iš jo visokius 
daiktus. Aš prastai plaukiojau ir nedrįsdavau po vandeniu atmerkti 
akių. Todėl ieškodavau Tavęs kitur, ne laive. Be to, turėjau Ženi; o 
tu amžinai norėjai to paties: vaiko. Gal jie tau padarė jį laive? 

Nieko nebuvo žymu. O gal vaiką padarė Indėnų kaimo vyrio- 
kai? Jie irgi nepaliko Tau jokių žymių. Tuodu ukrainiečiai iš mūsų 
dirbtuvės, amžinai išsigandusiais bulviškais veidais? Nė vienas jų 
nebuvo nusivedęs Tavęs į pašiūrę, ir vis dėlto Tavo tėvas juos tardy- 
davo. O vieną, vadinamą Klebu, nes jis vis kaulydavo duonos, Au- 
gustas Pokryfkė sumušė tarp leistuvo ir frezo gulsčiuku. Tada mano 
tėvas Tavo tėvą išmetė iš dirbtuvės. Tavo tėvas pagrasino apskųsiąs: 
bet mano tėvas turėjo šiokį tokį autoritetą Prekybos rūmuose ir tarp 
partijos Žmonių ir pats jį apskundė. Buvo surengtas savotiškas gar- 
bės teismas. Augustas Pokrytkė ir stalių dirbtuvės savininkas turėjo 
susitaikyti; ukrainiečiai buvo pakeisti dviem kitais — jų juk netrū- 
ko, — o du pirmuosius ukrainiečius, sako, išvežė į Štuthofą. 


Per Tave: į Štuthofą! 
Šis žodelis darėsi vis reikšmingesnis ir reikšmingesnis. „Matyt, pasi- 
ilgai Štuthofo?“, „Jeigu nevaldysi liežuvio, atsidursi Štuthofe“. Pa- 
slaptingas žodis gyveno nuomojamuose namuose, laipiojo laiptais 
aukštyn žemyn, sėdėjo virtuvėse prie stalo, buvo lyg pokštas, ir kai 
kas juokėsi: 

— Dabar Štuthofe jau muilą verda, reikės liautis praustis. 


Mudu niekad nebuvom Štuthofe. 
Tula net nebuvo mačiusi Nikelsvaldės; mane jungfolko palapinių 
stovykla nuvežė į Štegeną; tačiau ponas Brauxelis, mokantis man 
avansus ir laikantis mano laiškus Tulai svarbiais, pažįsta vietas tarp 
Vyslos ir Vyslos įlankos. Jo laikais Štuthofas buvo turtingas kaimas, 
didesnis už Šyvenhorstą ir Nikelsvaldę ir mažesnis už valsčiaus cent- 
rą Noiteichą. Du tūkstančius šešis šimtus devyniasdešimt aštuonis 

gyventojus turėjo Štuthofas. Jie užsidirbdavo pinigų iš to, kad tik 
prasidėjus karui tenai buvo pastatyta ir nuolatos plečiama koncent- 
racijos stovykla. Į stovyklą net buvo nutiesti geležinkelio bėgiai. Tie 
bėgiai jungėsi su siauruko Didysis Slėnis — Žemutinis Dancigas at- 
šaka. Visi tai žinojo, o kas pamiršo, tegu prisimena: Štuthofas, Dan- 
cigo žemumos valsčiuje, Dancigo — Vakarų Prūsijos srityje, pirmos 
instancijos teismas Dancige, žinomas savo gražia fachverkine baž- 
nyčia, mėgstamas kaip ramus kurortas, sena vokiečių gyvenvietė — 
keturioliktame amžiuje Vokiečių riterių ordinas žemumą nusausi- 
no; šešioliktame amžiuje iš Olandijos atkako stropūs menonitai; 
septynioliktame amžiuje slėnį daugsyk nusiaubė švedai; tūkstantis 
aštuoni šimtai tryliktais metais per žemumą traukėsi Napoleonas; o 
tarp tūkstantis devyni šimtai trisdešimt devintųjų ir tūkstantis devy- 
ni šimtai keturiasdešimt penktųjų metų Štuthofo koncentracijos 
stovykloje, Dancigo žemumos valsčiuje, mirė žmonės, kiek, aš neži- 
nau. 


Ne Tave, bet mus, 
konradinumo ketvirtos klasės mokinius, mokykla nuvežė į Nikels- 
valdę, netoli Štuthofo. Senąjį Zaskošino kaimo mokyklos bendrabu- 
tį užvaldė partija ir išplėtusi padarė iš jo mokymo centrą vadovybei. 
Gabalas žemės, tarp Luizos malūno ir pakrantės miško, buvo nu- 
pirktas, pusė iš malūnininko Materno, pusė iš Nikelsvaldės bend- 
ruomenės, ir jame pastatytas dviaukštis namas su stačiu čerpių sto- 
gu. Kaip ir Zaskošine, Nikelsvaldėje mes žaidėme muštuką. Kiek- 
vienoje klasėje buvo asų, kurie iškeldavo žvakes į padanges, ir 
bėdžių, kenčiančių nuo kieto odinio kamuolio. Rytais buvo keliama 
vėliava, vakarais ji buvo nuleidžiama. Maistas buvo prastas; ir vis 
dėlto mes priaugom svorio; slėnio oras buvo maistingas. 

„Aš dažnai, tarp žaidimų, stebėdavau malūnininką Materną. Jis 
stovėdavo tarp malūno ir namo. Prie kairės ausies priglaudęs miltų 
maišą. Jis klausėsi miltų kirminų ir žvelgė į ateitį. 

Tarkim, kad aš šnektelėjau su malūnininku. Galimas daiktas, 
garsiai, nes jis prastai girdėjo, pasakiau: 

— Kas naujo, pone Maternai? 

Jis tvirtai atsakė: 

— Rusijoje anksti prasidės žiema. 

Galimas daiktas, man rūpėjo sužinoti daugiau: 

— Ar mes prieisim prie Maskvos? 

Jis išpranašavo: 

— Daugelis mūsų atsidurs net Sibire. 

Dabar aš galėčiau pakeisti temą: 

— Ar jūs pažįstate tokį, kurio pavardė Hazelofas ir kuris gyve- 
na Berlyne? 

Jis, be abejo, ilgai klausosi maišo: 

— Aš girdžiu tik apie tokį, kuris anksčiau kitaip vadinosi. Jo bi- 
j0jo paukščiai. 

Dabar galėčiau pasmalsauti: 

— Ar jo burna auksinė ir jis niekada nesijuokia? 

Malūnininko miltų kirminai niekad neatsako tiesiai: 

— Jis rūko daug cigarečių, nors yra visąlaik užkimęs, nes sykį 
peršalo. 

Aš čia, žinoma, dedu tašką: 

— Tada tai yra jis. 

Malūnininkas tiksliai numato ateitį: 

— Ir liks jis. 


Kadangi Nikelsvaldėje nebuvo nei Tulos, nei Ženi, ne mano 
reikalas pasakoti ketvirtokų nuotykius Nikelsvaldėje; be to, vasara 
ėjo į pabaigą. 

Ruduo atnešė pasikeitimų moksle. Gudrunos mokykla, anks- 
čiau Helenos Langės mokykla, virto luftvafės kareivinėmis. Visos 
mergaičių klasės persikėlė į mūsų berniukais dvokiantį konradinu- 
mą. Mokoma buvo pamainomis: priešpiet mergaitės, popiet berniu- 
kai; ir atvirkščiai. Kai kurie mokytojai, tarp jų študienratas Osvaldas 
Brunys, turėjo mokyti ir mergaičių klases. Tulos ir Ženi klasėje jis 
dėstė istoriją. 

Mes išvis nebesimatėme. Kadangi mokėmės pamainomis, galė- 
jom nesunkiai egzistuoti greta: Ženi nereikėjo daugiau rausti; aš ne- 
sidariau kaip putinas; apie išimtis verta papasakoti: 

Mat sykį, apie pietus — aš išėjau anksti, nešdamasis dešine 
mokyklinį krepšį — man priešais po Uphageno gatvės kaštonais pa- 
sirodė Ženi Brunys. Jai, matyt, buvo penkios pamokos, ir ji dėl man 
nežinomų priežasčių užtruko konradinume. Šiaip ar taip, ji ėjo iš 
mokyklos ir taip pat dešine ranka nešė mokyklinį krepšį. Žali ir keli 
blyškiai rusvi riešutai jau gulėjo ant žemės, nes išvakarėse būta vėjo. 
Ženi, su tamsiai mėlyna vilnone suknele baltais rankogaliais, tam- 
siai mėlyna kepure, tačiau ne baskiška, o greičiau berete, Ženi pa- 
raudo ir perėmė krepšį iš dešinės į kairę, kai tarp mūsų dar buvo li- 
kę penki riešutų krūmai. 

Vilos abipus Uphageno gatvės, rodės, buvo negyvenamos. Vi- 
sur tauriosios eglės, gluosniai svyruokliai, raudonieji klevai ir ber- 
žai, metantys lapą po lapo. Keturiolikos metų buvom mes ir artino- 
mės vienas prie kito. Ženi atrodė lieknesnė, negu buvau išsaugojęs 
ją atmintyje. 

Pėdos į išorę, nuo dažno baleto šokimo. Kodėl ji rengėsi mėly- 
nai, jeigu žinojo: aš parausiu, jeigu jį sutiksiu! 

Kadangi man dar buvo per anksti ir kad ji užsiplieskė iki pat 
kepurės krašto, aš sustojau, taip pat perėmiau krepšį ir atkišau ran- 
ką. Ji leido sausai trumpam baugščiai šmurkštelėti savo rankai į ma- 
no delną. Mes stovėjom tarp neprinokusių riešutų. Kai kurie buvo 
suminti arba tušti. Kai vienas paukštis vienam kleve baigė giesmę, 
pradėjau suokti aš: 

— Sveika, Ženi, taip vėlai? Ar jau ragavai riešutų? Jei nori, aš 
tau kelis? Be jokio skonio, tačiau tai pirmieji. O ką šiaip veiki? Tavo 
seniokas toks tvirtas, vis dar. Andai vėl turėjo pilną kišenę žėručių: 
mažiausiai penkis kilogramus arba bent jau keturis, čia tai bent. Ir 
tokiam amžiuj vis kruta, neserga, ir ką dar norėjau paklausti: kaip 
baletas? Kiek piruetų padarai? Kaip keltis, geriau? Aš vėl norėčiau 
nueiti į senąją kavinę. Kaip ta pirma solistė, kur atvažiavo iš Vie- 
nos? Girdėjau, tu šoki „Maskarade“. Deja, negalėjau, nes aš. Bet tu, 
sako, gerai šokai, džiaugiuosi. Ir ar buvai kada vėl ledo rūsyje? Tur- 
būt ne. Aš tik pajuokavau. Bet gerai prisimenu, nes tėvas man po to. 
Ar tebeturi karolius, na tuos, iš alaus butelių gumelių? O iš Berly- 
no? Ar yra kas naujo? 

Aš plepėjau tauškiau kartojau tą patį. Bato kulnu traiškiau rie- 
šutus, valiau vikriais pirštais pusiau sutrintus branduolius nuo lukš- 
tų, daviau jai ir sau; ir Ženi klusniai valgė muiliškus riešutus, nuo 
kurių šipo dantys. Mano pirštai lipo. Ji stovėjo kaip mietą prarijusi, 
vis dar raudona ir atsakinėjo, tyliai monotoniškai paklusniai. Jos 
akys, rodės, sprogs iš baimės. Žvilgsnis nesitraukė nuo beržų gluos- 
nių svyruoklių tauriųjų eglių: 

— Ačiū, mano seniokas visai neblogai jaučiasi. Tiktai per daug 
pamokų. Aš kartais padedu taisyti sąsiuvinius. Jis per daug rūko. Taip, 
aš vis dar pas madam Larą. Ji išties puikiai moko ir tuo visur garsėja. 
Solistai iš Drezdeno ir net Berlyno važiuoja pas ją, kad pašalintų klai- 
das. Ji mat nuo pat vaikystės išėjusi rusišką mokyklą. Žinai, ji daug ką 
nusižiūrėjusi nuo Preobraženskajos ir Trefilovos. Kad ir kokia yra pe- 
dantė, tai vienur truputį, tai kitur, vis dėlto išmoko šokti, ne vien tech- 
nikos. „Maskarado“ tau tikrai neverta žiūrėti. Žinai, mums čia trūks- 
ta užmojo. Taip, Hari, žinoma, prisimenu. Bet tenai daugiau nebuvau. 
Aš kartą skaičiau, kad kai ko negalima nereikia kartoti, kitaip tai am- 
žinai pražūva. Tačiau tavo karolius kartais nešioju. Taip, ponas Haze- 
lofas vėl parašė. Tėtei, žinoma. Jis išties keistas ir rašo daugybę 
smulkmenų, kurių kiti nė nepastebėtų. Tačiau tėtė sako, kad jis turi 
Berlyne pasisekimą. Jis daro viską, net scenografiją. Jo pamokos, sa- 
ko, labai sunkios, bet geros. Jis važinėja su Neroda, kuri ir vadovauja 
baletui: Paryžius, Belgradas, Salonikai. Jie šoka ne vien kareiviams. 
Tačiau tėtė sako, kad man dar per anksti. 

Ant žemės nebeliko riešutų. Ir keli mokiniai pro mus praėjo. 
Vienas, kurį aš pažinojau, išsišiepė. Ženi greitai kyštelėjo man savo 
dešinę ranką. Akimirką aš sukiojau ją prieš akis: penki lygūs lengvi 
pirštai; ant bevardžio juosvas primityviai nukaltas sidabrinis žiedas. 
Aš jį nutraukiu, nepasiklausęs. 

Ženi su pliku bevardžiu pirštu: 

— Tai angustris, jis taip vadinasi. 

Aš trinu žiedą: 

— Kodėl angustris? 

— Tai čigoniškas žodis, kuris reiškia žiedą. 

— Ar tujį seniai turi? 


— Tu tik niekam nepasakok. Jis buvo mano vokelyje, kai mane 
rado. 

— O iš kur tu žinai, kad jis taip vadinasi? 

Ženi rausta ir bala: 

— Tas, kuris mane paliko, tada, taip jį pavadino. 

Aš: 

— Čigonas? 

Ženi: 

— Jo vardas buvo Bidandengeras. 

Aš: 

— Tai gal tu irgi? 

Ženi: 

— Tikrai ne, Hari. Jie juk juodaplaukiai. 

Aš teškiu įrodymą: 

— Bet šokti visi moka! 


Viską papasakoju Tulai, 
ji, aš ir dar kai kas labai norėjom žiedo. Mes manėm, kad žiedas ste- 
buklingas ir vadinom Ženi, kai imdavom kalbėti apie ją, ne Ženi, o 
Angustri. Tie mokiniai, kurie iš pat pradžių buvo įsižiūrėję sidabri- 
nius Ženi batus, dabar alpėjo dėl angustrio. Tiktai man Ženi ir an- 
gustris kėlė nebent smalsumą. Mes, matyt, per daug buvom patyrę 
bendra. Be to, aš nuo pat pradžių sirgau Tula. Net vyresnėse klasėse, 
daugmaž švariai apsirengusi, ji tebeatsidavė kaulų klijais; aš buvau 
prie jos prilipęs ir beveik tam nesipriešinau. 

Kai Tula pasakė: „Pavok iš jos kitąsyk žiedą“, aš tik numojau 
ranka ir, patykojęs Ženi gatvėje, nelabai tenorėjau numauti jai nuo 
piršto žiedą. Dusyk per savaitę ji parausdavo, nes aš jai pastodavau 
kelią. Kiekvienusyk ji būdavo be angustrio, o su kvailais alaus bute- 
lių gumelių karoliais ant kaklo. 


Tačiau Tula, nešiojusi gedulą dėl savo brolio Aleksandro, pasi- 
rūpino, kad Ženi netrukus irgi nešiotų gedulą. 

Vėlyvą keturiasdešimt pirmųjų rudenį — pranešimų apie dide- 
les pergales Rytų fronte nebuvo — konradinumo gimnazija jau tu- 

rėjo dvidešimt du kritusius auklėtinius. Marmurinė lenta su jų pa- 
vardėmis, datomis ir kariniais laipsniais kabojo paradiniame vesti- 
biulyje, tarp Šopenhauerio ir Koperniko. Vienas iš kritusiųjų buvo 
Riterio kryžiaus kavalierius. Du Riterio kryžiaus kavalieriai buvo 
dar gyvi ir, gavę atostogų, visada aplankydavo savo senąją mokyklą. 
Kartais aktų salėje jie darydavo trumpus arba ilgus pranešimus. Mes 
sėdėdavome kaip prikalti, ir mokytojai pritariamai linkčiodavo. Po 
pranešimų buvo galima duoti klausimų. Mokiniams rūpėdavo žino- 
ti, kiek reikia nušauti priešų ir kokios vandens talpos laivą nuskan- 
dinti. Mat mes visi buvom pasišovę ateityje pasipuošti Riterio kry- 
žiais. Mokytojų klausimai būdavo arba dalykiški — ar visada spėja 
tiekimas, arba jie įsišnekdavo apie aukštesnes materijas — apie iš- 
tvermę ir galutinę pergalę. Mokytojas Osvaldas Brunys paklausė 
vieną Riterio kryžiaus kavalierių, — man atrodo, jog jis buvo lakū- 
nas, — ką jis manė, pamatęs pirmą negyvą Žmogų, nesvarbu — 
draugą ar priešą. Lakūno atsakymo jau nepamenu. 

Tą patį klausimą Brunys davė feldfebeliui Valteriui Maternui, 
kuris, kadangi nebuvo Riterio kryžiaus kavalierius, darė pranešimą 
tiktai mūsų klasei. Pranešimo tema — „Lengvosios artilerijos pa- 
naudojimas Rytų fronte“. Feldfebelio su dviem pirmo ir antro laips- 
nio Geležiniais kryžiais atsakymą aš taip pat pamiršau. Man tiktai 
stovi prieš akis, kaip jisai, su lauko uniforma, liesas, tačiau stambus, 
abiem rankom įsikibęs į pulto dangtį, stebeilija oleografiją virš mū- 
sų galvų — špinatų spalvos Toma peizažą, kabantį ant galinės klasės 
sienos. Jis taip šnopuoja, kad oras apie jį išretėjęs. Mums rūpi ką 
nors išgirsti apie Kaukazą, bet jis be perstogės kalba apie nieką. 

Praėjus kelioms dienoms po pranešimo, Valteris Maternas vėl 
išvyko į Rusiją, buvo tenai sužeistas ir nebetiko lengvosios artilerijos 
akcijoms; šlubčiojantis feldfebelis buvo perkeltas į priešlėktuvinę 
artileriją, tarnavo iš pradžių Karaliaučiuje, paskui Gdanske, Breze- 
no-Gletkau pajūrio baterijoje ir Kaizerhafene mokė aviacijos me- 
chanikus. 

Mes visi jį ir mylėjome, ir bijojome, ir laikėme sau pavyzdžiu, 
tiktai mokytojas Brunys kartais, kai feldfebelis svečiuodavosi pas 
mus, priversdavo suabejoti jo autoritetu. Pašaipiai žybsėdamas aki- 

mis, jis prašydavo Materną vietoj pranešimo apie kovas prie Oriolo 
paskaityti kokį Eichendorfo eilėraštį, pavyzdžiui: „Tamsūs skliautai, 
aukštos lubos...“ 

Aš neprisimenu, kad Brunys mus kada nors būtų mokęs rimtai. 
Kelios rašinių temos dar neišdilo iš atminties: „Vestuviniai pasiruo- 
šimai zulusų gentyse“. Arba: „Konservų dėžutės likimas“. Arba: 
„Kai aš buvau salyklinis saldainis ir tirpau vienos mergytės burno- 
je“. Mokytojui, matyt, rūpėjo duoti peno mūsų vaizduotei; o kad iš 
keturiasdešimties mokinių vaizduotę paprastai turi du, tai trisde- 
šimt aštuoni penktos klasės mokiniai žiovavo, kai likusieji du — dar 
vienas ir aš — nagrinėjo konservų dėžutės likimą, kūrė originalius 
zulusų vestuvinius papročius ir sekė, ką jaučia salyklinis saldainis, 
tirpstantis mergytės burnoje. 

Ši tema domino mane, mano bendramokslį ir mokytoją Brunį iš- 
tisas savaites ar dar ilgiau. Gumbuotas, įdiržęs kiūtojo jis už nučiupi- 
nėto medinio pulto ir, kad mus įkvėptų, demonstravo čiulpimą, sulps- 
tymą ir rijimą. Įsivaizduojamą ledinuką jis kaišiojo už vieno ir kito 
žando, beveik prarydavo jį, čiulpė užmerktomis akimis, davė jam šne- 
kėti, pasakoti; trumpai tariant, esant saldumynų trūkumui ir riboji- 
mui, mokytojas Brunys dvigubai jų norėjo: kai neturėdavo nieko kiše- 
nėje, išsigalvodavo. Ir mes vis rašėm ta pačia tema. Maždaug nuo ke- 
turiasdešimt pirmųjų rudens mokiniams pradėta dalinti vitaminų 
tabletes. Jos vadinosi cebiono tabletės ir buvo laikomos dideliuose 
ruduose vaistų stiklainiuose. Mokytojų kambaryje, kur anksčiau to- 
mas prie tomo stovėjo Mėjerio enciklopedinis žodynas, dabar išri- 
kiuoti — nuo šeštos iki pirmos klasės — pūpsojo stiklainiai su etike- 
tėmis, kuriuos klasės vadovai kasdien nešdavo savo auklėtiniams — 
vitaminų negaunantiems trečiųjų karo metų gimnazistams. 

Be abejo, krisdavo į akis, kad mokytojas Brunys jau čiulpia ir 
smagiai čepsi seniokiška burna, vos įžengęs į klasę su vaistinės stik- 
lainiu po pažasčia. Cebiono tablečių dalinimas trukdavo gerą pusę 
pamokos, mat Brunys neleisdavo stiklainiui keliauti nuo vieno suo- 
lo prie kito: jis šaukdavo mokinius pagal abėcėlę, griežtai pagal žur- 
nalą, rūpestingai kišdavo ranką į stiklinį indą, dėdavosi, kad ieško 
kiekvienam ko nors ypatinga, paskui ištraukdavo, švieste šviesda- 

mas visomis veido raukšlėmis, vieną iš galbūt penkių šimtų tablečių, 
parodydavo ją visiems kaip kokio sunkaus mįslingo kerėjimo rezul- 
tatą ir įteikdavo mokiniui. 

Mes visi žinojom: mokytojas Brunys vėl prisikimšęs abi švarko 
kišenes cebiono tablečių. Jos buvo saldžiarūgštės: priminė lyg citri- 
ną, lyg vynuogių cukrų, lyg ligoninę. Kadangi mes mielai čiulpėm tas 
tabletes, Brunys, tiesiog pasimaišęs dėl visko, kas saldu, turėdavo 
progą prisikrauti savo švarko kišenes. Pakeliui iš mokytojų kamba- 
rio į mūsų klasę jis kasdien užeidavo į mokytojų tualetą, netrukus 
vėl pasirodydavo koridoriuje ir čiulpsėdavo toliau — cebiono nu- 
pudruotais švarko kišenių atvartais. 

Čia noriu pabrėžti: ir Brunys žinojo, kad mes žinom. Dažnai 
per pamoką jis dingdavo už lentos, tenai pasivaišindavo, išeidavo 
prieš klasę ir pasakydavo pilna burna: 

— Aš tikiuosi, kad jūs nieko nematėt, 0 jeigu matėt, tai apsi- 
rikot. 

Kaip ir kiti mokytojai, Osvaldas Brunys dažnai ir garsiai čiau- 
dėdavo. Kaip ir jo kolegos, ta proga jis išsitraukdavo nosinę, skirtu- 
mas tiktai tas, kad sykiu su maišinio audeklo gabalu iš kišenės iškris- 
davo sveikų ir aptrupėjusių cebiono tablečių. Kas nukrisdavo ant 
alyvuotų grindų, gelbėdavom mes. Pasilenkusių, uoliai renkančių 
mokinių kekė nešdavo mokytojui perpus ir dar smulkiau sutrūku- 
sias tabletes. Mes sakydavom — tie žodžiai tapo posakiu: 

— Pone mokytojau, jūs ką tik išmetėt kelis žėručio trupinius. 

Brunys ramiai atsakydavo: 

— Jeigu tai paprastas žėrutis, tai pasilaikykit sau, bet jeigu ra- 
sit kokį vieną ar daugiau gneiso trupinių, tai prašau juos atiduoti. 

Mes, taip buvo susitarta, rasdavom tiktai gneiso trupinius, ku- 
riuos Brunys pabandymui dėdavo tarp nurudusių dantų, kaišiodavo 
už vieno ir už kito žando, kol pagaliau įsitikindavo: 

— Iš tikrųjų, tai itin reti gneiso trupiniai, kaip gerai, kad mes 
juos radom. 

Vėliau mokytojas Brunys spjovė į visas ceremonijas, jau nesi- 
slėpdavo už lentos ir nekalbėdavo apie pamestus gneiso trupinius. 
Pakeliui iš mokytojų kambario į mūsų klasę jau nebeidavo su stiklai- 

niu į mokytojų tualetą, o atvirai ir godžiai imdavo mūsų cebiono 
tabletes per pamoką. Į akis krisdavo nemalonus rankų drebėjimas. 
Vidury sakinio, tarp dviejų Eichendorfo posmelių, neištverdavo: ne 
vieną, o net penkias tabletes išsitraukdavo trim gumbuotais pirštais, 
susižerdavo visas penkias į savo nepasotinamą burną ir čepsėdavo, 
kad net turėdavom nusukti akis. 


Ne, Tula, 
mes jo neapskundėm. Skundų buvo daug, bet iš mūsų klasės niekas 
neskundė. Tiesa, vėliau keli mokiniai, tarp jų ir aš, buvom pakviesti 
į mokytojų kambarį kaip liudytojai; bet mes nieko nepasakojom ir 
tik pasakėm, jog tiesa, kad ponas mokytojas per pamokas valgydavo 
saldumynus, tačiau tai buvę ne cebiono tabletės, o paprasti salykli- 
niai saldainiai. Tą įprotį mokytojas Brunys turėjęs seniai, kai mes 
dar mokėmės jaunesnėse klasėse; tada apie cebiono tabletes ir kal- 
bos nebūta. 

Mūsų parodymai mažai ką padėjo: suimant Brunį, jo kišenėse 
rasta cebiono dulkių. 

Iš pradžių buvo manoma, kad įskundė mūsų direktorius, vyres- 
nysis mokytojas Klozė; kai kas rodė pirštu į Lingenbergą, matemati- 
kos mokytoją; paskui pasklido kalbos: jį apjuodinusios Gudrunos 
mokyklos mokinės, mergaitės iš tos klasės, kur Brunys dėstė istoriją. 
Kol man atėjo į galvą, kad tai padarė kaip tik Tula, visi ėmė sakyti: 
taip, Tula Pokrytkė. 


Tu tai padarei! 
Kodėl? Todėl! Po dviejų savaičių — mokytojas Brunys turėjo ati- 
duoti mūsų klasę mokytojui Hofmanui, jis daugiau nebedėstė, ta- 
čiau nebuvo suimtas, tupėjo su savo gneisais Elzės gatvėje, — po 
dviejų savaičių mes darsyk jį pamatėme. Du mano klasės mokiniai ir 
aš buvome pakviesti į mokytojų kambarį. Tenai jau laukė du vyrukai 
iš septintos klasės ir penkios mergaitės iš Gudrunos mokyklos, tarp 
jų — Tula. Mes per prievartą šypsojomės, o saulė glostė ruduosius 
vaistinės stiklainius ant lentynos. Mes stovėjom ant minkšto kilimo 
ir neturėjom teisės sėstis. Klasikai ant sienų ignoravo vienas kitą. 

Virš žaliu aksomu aptraukto mokytojų kambario stalo saulės šviesa 
rausėsi dulkėse. Durys buvo pateptos alyva: Brunį įvedė civiliai apsi- 
rengęs ponas, tačiau jis buvo ne mokytojas, o kriminalinės policijos 
darbuotojas. Paskui abu įsekė vyresnysis mokytojas Klozė. Brunys 
maloniai ir išsiblaškęs mums linktelėjo, pasitrynė rudas gumbuotas 
rankas, pašaipiai žybtelėjo akimis, tarsi ketindamas prašnekti apie 
zulusų priešvestuvinius pasiruošimus, konservų dėžutės likimą, sal- 
dainį mergytės burnoje. Bet prašneko civiliai apsitaisęs ponas. Susi- 
tikimą mokytojų kambaryje jis pavadino būtina akistata. Mokytojas 
Brunys turėjo atsakyti į gerai žinomus klausimus. Apie cebioną ir 
cebiono tablečių ėmimą iš stiklainių. Apgailestaudamas ir linguoda- 
mas galva Brunys viską neigė. Buvo paklausti septintos klasės atsto- 
vai, paskui mes. Buvo kaltinama, teisinama. Vargiai išlementi prieš- 
taravimai: „Ne, matyti aš nemačiau, tik girdėjau. Mes visąlaik ma- 
nėm. Tik todėl, kad jis mėgo saldainius, taip manėm. Mano 
akyse — ne. Bet teisybė, kad jis...“ 

Abejoju, ar tai aš pabaigoje pasakiau: 

— Mokytojas Brunys, be abejo, tris arba daugiausia keturis 
kartus paragavo cebiono tablečių. Bet tą mažą silpnybę mes jam lei- 
dom. Mes juk žinojom, kad jis mėgsta saldumynus, visąlaik. 

Per tą kvotą man krito į akis, kaip kvailai ir bejėgiškai mokyto- 
jas Brunys verčia vieną ar kitą švarko kišenę. Ir susijaudinęs laižo lū- 
pas. Civiliai apsitaisiusiam ponui tas kišenių vertimas ir lūpų laižy- 
mas nekrito į akis. Iš pradžių jis šnektelėjo prie aukšto lango su vy- 
resniuoju mokytoju Kloze, tada pasimojo prie lango Tulą: ji buvo su 
juodu klostytu sijonu. Tarnautojas nepadoriai šnibžda Tulai į ausį. 
Mano padai svyla ant minkšto kilimo. Uolios mokytojo rankos ir lie- 
žuvis nenustygsta. Štai pajuda Tula su juodu klostytu sijonu. Sijonas 
šlama, kai ji eina. Abiem rankom Tula paima rudą vaistinės stiklai- 
nį, iki pusės pilną cebiono tablečių. Tula nukelia jį nuo lentynos, ir 
niekas jai netrukdo. Apie ilgą tuščią žalią mokytojų kambario stalą 
koja už kojos eina ji su savo klostytu sijonu, akys mažos, o dabar dar 
primerktos. Visi žiūri į ją, ir Brunys mato ją ateinant. Ji sustoja prie- 
šais mokytoją per ištiestos rankos ilgį, prisispaudžia stiklainį prie 
krūtinės, laiko jį tik kaire ranka, o dešine kelia stiklinį dangtelį. Bru- 

nys nusivalo į švarką rankas. Ji padeda stiklinį dangtelį į šalį: ant ža- 
lio posėdžių stalo fetro jį pagauna saulės spindulys. Mokytojo liežu- 
vis nebesimala burnoj, jis iškištas. Ji vėl laiko stiklainį abiem ran- 
kom, pakelia jį aukščiau, žengia su savo klostytu sijonu ant pirštų 
galų į priekį ir sako: 

— Prašau, pone mokytojau. 

Brunys nesigynė. Jis nesusikišo rankų į švarko kišenes. Jis ne- 
nusuko į šalį galvos ir burnos, pilnos parudusių dantų. Nė viena au- 
sis neišgirdo: 

— Kas čia per pokštai! 

Mokytojas Brunys stvėrė, skubiai ir visa sauja. Kai trys jo pirš- 
tai išlindo iš stiklainio, tarp jų buvo šešios ar septynios cebiono tab- 
letės: dvi nukrito atgal į stiklainį; viena paptelėjo ant šviesiai rudo 
veliūrinio kilimo ir nuriedėjo po stalu; ką įstengė išlaikyti tarp pirš- 
tų, susikišo į burną. Bet čia jam pagailo tos vienos tabletės, kuri pa- 
sitaisiusį policininką ir prieš Tulą atsiklaupė ant abiejų kelių, ieško- 
jo grabaliodamas rankomis šalia ir po stalu ir būtų radęs tabletę, 
įsidėjęs ją į savo liguistai saldumynų norinčią burną, jeigu nebūtų 
priėję jie: direktorius ir civiliai apsitaisęs policininkas. Iš kairės ir 
dešinės jie įsikirto jam į parankes ir pastatė ant kojų. Vienas septin- 
tokas atidarė pateptas duris. 

— Aš jus labai rimtai prašau, kolega! — tarė vyresnysis moky- 
tojas Klozė. 

Tula pasilenkė po posėdžių stalu tabletės. 

Po kelių dienų mes darsyk buvom apklausti. Vienas po kito 
ėjom į posėdžių kambarį. Istorija su cebiono tabletėm — dar ne vis- 
kas. Septintokai surašė Brunio posakius, jie buvo tvirkinantys ir 
priešvalstybinio pobūdžio. Staiga visi sušneko: jis buvo masonas. Sa- 
kė, nors nežinojo, kas tai yra masonas. Aš laikiausi nuošalėj. Taip 
man patarė tėvas, stalius. Galbūt man nereikėjo sakyti apie visąlaik 
tuščią mokytojo vėliavos laikiklį, bet jis juk buvo mūsų kaimynas, ir 
kiekvienas matė, kad jis nekelia vėliavos, kai visi kelia. Ir civiliai ap- 
sitaisęs darbuotojas tai jau žinojo, jis nekantriai linktelėjo, kai aš pa- 
sakiau: 

— Va, pavyzdžiui, per fiūrerio gimimo dieną, kai visi kabina, 
mokytojas Brunys niekada niekada nekabina vėliavos, nors ir turi. 

Ženi įtėvis buvo suimtas. Darsyk, sako, buvo kelioms dienoms 
paleidę, o paskui išsivedė galutinai. Pianistas Felsneris-Imbsas, ku- 
ris kasdien užeidavo į butą prie Akcinės tvenkinio pažiūrėti, kaip se- 
kasi vienai likusiai Ženi, mano tėvui pasakė: 

— Jie išvežė senąjį poną į Štuthofą. Kažin ar jis ten ištvers! 


Pokryfkės ir Lybenau, 

Tavo ir mano šeima, nusiėmė gedulą, nes Tavo brolis Aleksandras 
jau buvo metai kaip žuvęs; tada Ženi persidažė savo aprangą. Kar- 
tą per savaitę į namą priešais mūsiškį ateidavo jaunimo reikalų at- 
stovė; Ženi ją pasitikdavo juodai apsirengusi. Iš pradžių buvo ma- 
noma: Ženi išveš į prieglaudą; študienrato butą reikės išlaisvinti. 
Bet juodai apsitaisiusi Ženi rado užtarėjų. Felsneris-Imbsas para- 
šė kelis laiškus; Gudrunos mokyklos direktorė padavė prašymą; 
Miesto teatro intendantai pakalbėjo su gauleiteriais; ir madam 
Lara Bok-Fiodorova turėjo pažinčių. Tad Ženi ir toliau, tačiau 
juodai apsirengusį, vaikščiojo į mokyklą, į baleto pamokas ir į re- 
peticijas. Nepasakysi, kad ji gatvėje, su juoda minkšta kepure, pla- 
čiu juodu paltu, su juodomis medvilninėmis kojinėmis, kas žings- 
nis būtų rodžiusi užverktą veidą, truputį pablyškusi — galimas 
daiktas, nuo gedulingo apsirengimo — nejudriu liemeniu, baletiš- 
kai statydama pėdas į šalį, ji nešė savo mokyklinį krepšį — rudą ir 
iš dirbtinės odos — į mokyklą, juoda nešiojo savo žalią kaip svogū- 
nai, raudoną kaip aušra ir žydrą kaip oras treniruočių krepšį į Oli- 
vą arba į teatrą ir laiku, pėdos į išorę, greičiau klusniai negu iš už- 
sispyrimo, grįždavo į Elzės gatvę. 

Tačiau buvo balsų, kurie Ženi Brunys kasdien nešiojamą juodą 
spalvą laikė užsispyrimu: tais metais gedulo drabužius derėjo vilktis 
tik tuomet, kai dingstis turėjo pažymėjimą ir antspaudą. Kritusių sū- 
nų ir mirusių močiučių galima.buvo gedėti; tačiau trumpas Dancigo 
Noigarteno policijos pranešimas, kad študienratas Osvaldas Brunys 
suimtas dėl nederamo elgesio ir nusikaltimo tautos gerovei, ūkio 
skyriui buvo ne dokumentas; mat tiktai tenai, drabužių kortelių iš- 

davimo vietoje, gedulo atveju gaudavai pažymėjimą gedulo drabu- 
žiams gauti. 

— Kąji sau mano, jis juk dar gyvas. Jie senio juk ne. Tuo jinai 
jam nė kiek nepadės, priešingai. Kas nors turėtų jai pasakyti, kad tai 
nieko nepadeda, tik krinta į akis. 

Kaimynai ir jaunimo reikalų atstovė kreipėsi į Felsnerį-Imbsą. 
Pianistas bandė perkalbėti Ženi, kad nenešiotų gedulo drabužių. Jis 
sakė, kad iki kraštutinumo niekada neprieinama. Visai užtektų, jei- 
gu ji nešiotų gedulą širdyje. Jis liūdįs nė kiek nemažiau, nes iš jo at- 
ėmę draugą, beje, vienintelį. 

Tačiau Ženi Brunys pageidavo išorinio gedulo ir toliau kaip 
kaltinimas vaikščiojo po Langfūrą ir Elzės gatvę. Sykį, prie antro 
tramvajaus stotelės į Olivą, aš ją užkalbinau. Ji, žinoma, paraudo, 
aplink visa juoda. Jeigu kada nors ją tapyčiau, iš atminties, ji būtų su 
šviesiai žaliom akim, šešėlius metančiais antakiais, rusvais per vidu- 
rį perskirtais plaukais, kurie nuo kaktos dviem pavargusiais lankais 
lygiai ir neblizgėdami tekėtų ant skruostų ir ausų.ir užpakalyje būtų 
supinti į standžią kasą. Pailgą siaurą veidą nutapyčiau blyškų kaip 
dramblio kaulas, nes paraudimas buvo išimtis. Gedului sukurtas 
veidas: Žizel kapinių scenoje. Tiktai jos neryški burna atsakinėjo į 
klausimus. 

Prie tramvajaus stotelės aš pasakiau: 

— Ar tikrai, Ženi, reikia amžinai nešioti gedulą? Juk tėtušis 
Brunys gali jei ne šiandien, tai rytoj sugrįžti. 

— Manjis jau miręs, nors jie to ir neparašė. 

Aš ėmiau ieškoti kitos temos, nes tramvajaus dar nebuvo: 

— Ar tu vakarais viena būni namie? 

— Dažnai ateina ponas Imbsas. Tada mes rūšiuojam ir užraši- 
nėjam akmenis. Žinai, kiek nerūšiuotos medžiagos jis paliko. 

Aš jau norėjau eiti, bet jos tramvajaus vis dar nebuvo: 

— Į kiną tu turbūt niekad neini, ar ne? 

— Kai tėtė dar buvo gyvas, mes kartais eidavom sekmadienį 
priešpiet į „Ufos“ rūmus. Jam labiausiai patikdavo šviečiamieji fil- 
mai. 

Man įdomiau buvo meniniai filmai: 

— Ar nenori kada nors su manim nueiti į kiną? 

Ženi tramvajus atvažiavo geltonas kaip šiaudai: 

— Jei tu nori, mielai. 

Išlipo Žmonės su žieminiais paltais: 

— Nebūtinai į linksmą, galim nueiti ir į rimtą filmą, ar ne? 

Ženi įlipo: 

— Kino rūmuose kaip tik rodo „Išlaisvintas rankas“, vaikams 
iki šešiolikos metų negalima. 


Jeigu Tula būtų pasakiusi: 

— Vieną į parterį, — kasininkė būtinai būtų paprašiusi Tulos 
pažymėjimo; o mums nieko nereikėjo rodyti, nes Ženi nešiojo gedu- 
lą. Mes sėdėjom su paltais, nes kinas buvo prastai kūrenamas. Nie- 
kur nemačiau pažįstamų. Kalbėti negalėjom, nes be perstojo grojo 
popuri. Tuo pat metu atsitraukė uždanga, įprastu motyvu prasidėjo 
savaitės kronika, salėje užgeso šviesa. Tiktai tada uždėjau ranką Že- 
ni ant pečių. Tenai ji ilgai neužtruko, nes mažiausiai trisdešimt se- 
kundžių artilerija apšaudė Leningradą. Mūsų naikintuvams numu- 
šus anglų bombonešį Ženi nusigręžė ir prispaudė kaktą prie mano 
palto. Aš vėl leidau savo rankai pakeliauti, tačiau akimis sekiau nai- 
kintuvus, skaičiavau Romelio tankus veržiantis į Kirenaiką, sekiau 
vandenį taškančios torpedos kelią, mačiau, kaip suposi taikiklio 
tinklelyje tankeris, krūptelėjau, kai jam kliuvo, ir perkėliau dalimis 
išsilakstančio tankerio žybsėjimą ir trūkčiojimą ant Ženi kūno. Kai 
savaitės kronikos kamera aplankė fiūrerio štabą, aš sušnabždėjau: 

— Žiūrėk, Ženi, tuojau ateis fiūreris, gal ir šuo bus. 

Abu nusivylėm, kad aplink jį stoviniavo tik Keitelis, Jodlis ir 
dar kai kas, tarp medžių ant Žvyro tako. 

Kai salėje užsidegė šviesa, paltą nusivilko Ženi, aš ne. Šviečia- 
majame filme rodė stirnas ir elnius, kuriuos Žiemą reikia maitinti, 
kitaip mirs badu. Be palto Ženi buvo dar smulkesnė. Stirnos nebijo- 
jo. Eglės kalnuose buvo su sniego kupetom. Kine visi drabužiai bu- 
vo juodi, ne tik Ženi gedulingas megztinis. 

Apskritai aš jau norėjau tai padaryti per šviečiamąjį filmą, bet 
pradėjau tiktai kai prasidėjo meninis. „Išlaisvintos rankos“ buvo ne 

koks nors kriminalinis filmas su šaudynėm ir antrankiais. Rankos 
buvo skulptorės, įsimylėjusios į savo skulptūros profesorių, o iš tie- 
sų Brigitos Hornei. Maždaug kiek jinai ekrane, tiek aš Ženi kine. Ji 
užmerkė akis; aš tai mačiau. Ekrane rankos vis minkė molio gaba- 
lus, versdamos juos nuogomis figūromis ir žaidžiančiais kumeliu- 
kais. Ženi oda buvo vėsi ir sausa. Kadangi ji buvo suglaudusi šlaunis, 
aš maniau, kad jas reikia praskėsti. Ji tuojau tai padarė, tačiau akis 
tebelaikė nukreipusi į rodomą filmą. Jos skylė buvo mažesnė už Tu- 
los; man tai rūpėjo sužinoti. Kai panaudojau antrą pirštą, Ženi nu- 
kreipė galvą nuo meninio filmo: 

— Nereikia, Hari. Man škauda. 

Aš tučtuojau lioviausi, bet vieną ranką palikau ant jos pečių. 
Duslus ir trūksmingas Hornei balsas buvo užliejęs apytuštę kino sa- 
lę. Prieš pat pabaigą aš pauosčiau savo pirštus: jie atsidavė neprino- 
kusiais riešutais ant kelio į mūsų mokyklą: kartūs muiliški prėski. 

Einant namo staiga tapau labai rimtas. Leidžiantis Geležin- 
kelio stoties gatve plepėjau, kad filmas buvęs puikus, tačiau savai- 
tės kronikoje rodoma vis tas pats; apie stirnas buvę gan nuobodu; 
O rytoj vėl ta kvaila mokykla; dėl tėtušio Brunio viskas tikrai susi- 
tvarkysią: 

— Ką gi apie tai mano Berlyne? Ar parašei Hazelofui, kaip vis- 
kas buvo? 

Ženi irgi manė, kad meninis filmas buvęs geras; Hornei esanti 
išties didelė artistė; ji taip pat tikėsianti, kad dėl tėtušio Brunio vis- 
kas būsią gerai, nors jaučianti, kad jis; jis greit atvažiuosiąs ir ją pa- 
siimsiąs: 

— Jis mano, kad Langfūras man nebe vieta. Ponas Imbsas irgi 
taip mano. Ar tu man kartais parašysi, kai aš šoksiu Berlyne? 

Ženi informacija mane pralinksmino. Mintis, kad jinai ir jos 
gedulas netrukus bus toli, man padėjo rasti švelnių žodžių. Aš malo- 
niai apkabinau ją per pečius, nuvedžiau aplinkiniais keliais tamsio- 
mis šalutinėmis gatvelėmis, sustojinėjau vasario ar kovo mėnesį po 
mėlynais priešlėktuvinės apsaugos žibintais, stūmiau ją prie kitų, 
spaudžiau prie kaltinių sodų tvorų ir įkalbinėjau kakti su Hazelofu į 
Berlyną. Visąlaik žadėjau jai, kad ne retsykiais, o reguliariai rašysiu. 

Pagaliau įsakiau palikti Langfūrą, nes Ženi man buvo uždėjusi visą 
atsakomybę: 

— Jeigu nenori, kad tave palikčiau, tai aš liksiu su tavimi; bet 
jeigu manai, kad Hazelofas teisus, tai išvažiuosiu. 

Tada aš pasirėmiau tuo, kuris buvo išvežtas į Štuthofą: 

— Tai va, galiu kirst lažybų, jeigu tėtušis Brunys būtų čia, jis ly- 
giai kaip aš sakytų: „Į Berlyną! Tai geriausia, apie ką gali svajoti“. 

Elzės gatvėje Ženi padėkojo už kiną. Aš pabučiavau ją kartą 
greitai ir sausai. Jos paskutinis sakinys buvo kaip visada: 

— Aš truputį pavargusi, be to, turiu paruošti rytojui anglų. 

Aš džiaugiausi, kad ji nepanoro manęs pasikviesti į tuščią štu- 
dienrato butą. Ką aš būčiau su ja daręs tarp dėžių, prikrautų surū- 
šiuotų žėručių, tarp neišvirintų pypkių ir su norais galvoje, reikalau- 
jančiais iš Tulos daug, o iš Ženi nieko. 


Miela pussesere, 
paskui, prieš pat Velykas, iškrito sniegas. Jis greit nutirpo. Tuo pat 
metu Tu ėmei duotis su atostogų parvažiavusiais frontininkais, bet 
vaiko taip ir nesusilaukei. Tuoj po Velykų buvo oro pavojus; bet 
bombų pas mus nė viena nenukrito. Gegužės pradžioje atvažiavo 
Hazelofas. Jis privažiavo juodame mersedese, įsitaisęs už vairuo- 
tojo, ir išlipo: lieknas judrus svetimas. Pernelyg platų, ryškiai lan- 
guotą paltą buvo laisvai užsimetęs ant pečių. Trynė baltomis piršti- 
nėmis apmautas rankas, žiūrinėjo Akcinės namo fasadą, nužvelgė 
mūsų namą, kiekvieną jo aukštą: aš, beveik pasislėpęs už užuolai- 
dų, atsitraukiau į kambarį iki pat kilimo krašto. Motina mane šau- 
kė prie lango: 

Aš jį pažįstu. Aš jį pirmas pamačiau, kai buvo dar naujas. Jis at- 
metė man dantį, į lazdyno krūmus. Jis išrūko traukiniu, vos tik atgi- 
. męs. Jis ėmė rūkyti ir dabar teberūko, su baltom pirštinėm. Jo dantį 
aš turiu piniginėje. Jis išvažiavo įkritusia burna. Ir vėl grįžo su pilna 
srėbtuve aukso: jis nusijuokia, paeina Elzės gatve galiuką aukštyn, 
paskui galiuką žemyn, vėl nusijuokia, vaikšto ir viską įdėmiai apžiū- 
rinėja. Namus abiejose gatvės pusėse, namų numerius, lyginius ir 

nelyginius, darželius priešais, tokio platumo, kad gali perspjauti, 
našlaites. Negali atsižiūrėti ir atvirai juokiasi: visiems langams rodo 
pilną aukso Hazelofo burną. Trisdešimt dviem dantimis be garso 
kvatojasi, lyg šiame kiaušinio pavidalo pasaulyje nebūtų kur geriau 
rodyti dantis kaip mūsų Elzės gatvėje. Bet šit iš mūsų namo išeina 
Felsneris-Imbsas, pagarbiai. Ir uždanga virš pernelyg daug aukso 
gegužės ore ir šviečiant saulei nusileidžia. Abu, žiūrint pro mano 
užuolaidą, sutrumpėję vyrai sveikinasi keturiomis rankomis, lyg 
džiaugdamiesi vėl susitikę. Vairuotojas mankština kojas šalia merse- 
deso ir dedasi nieko nematąs. Tačiau visi langai yra ložės. Amžinai 
priaugantys vaikigaliai sudaro ratą aplink vėl susitikusius vyrus. Aš 
ir žvirbliai ant lietaus nutekamųjų vamzdžių suprantam: jis vėl čia, 
paima pianistą už parankės, praskiria priaugančių vaikiščių ratą, 
įstumia pianistą į Akcinės namą, pagarbiai palaiko jam duris ir įeina 
paskui, neatsigręžęs atgal. 

Ženi jau buvo susikrovusi abu lagaminus, nes netruko nė pus- 
valandžio, kai ji su Felsneriu-Imbsu ir Hazelofu išėjo iš Akcinės na- 
mo. Ji išėjo su gedulo drabužiais. Išėjo su angustriu ant piršto ir be 
mano alaus butelių gumelių karolių; jie gulėjo tarp skalbinių viena- 
me iš lagaminų, kuriuos Imbsas ir Hazelofas atidavė vairuotojui. 
Vaikiščiai piešė žmogiukus juodo mersedeso dulkėse. Ženi stovėjo 
nesiryždama. Vairuotojas užsitraukė ant akių kepurę. Hazelofas no- 
rėjo švelniai įstumti Ženi ant užpakalinės automobilio sėdynės. Jis 
buvo pasistatęs palto apykaklę, daugiau neberodė Elzės gatvei vei- 
do, skubėjo. Bet Ženi dar nenorėjo sėsti į automobilį, ji parodė į 
mūsų užuolaidas ir, nespėjus Imbsui ir Hazelofui jos sulaikyti, dingo 
mūsų name. 

Motinai, dariusiai viską, ką norėjau, aš pasakiau iš už užuolai- 
dų: 

— Neatidaryk, jei paskambins. Ko jai čia reikia? 

Keturissyk skambėjo skambutis. Mūsų skambutis buvo ne 
spaudomas, o sukamas. Mūsų.sukamas skambutis ne tik čirškė, jis 
keturissyk dūzgė, bet mano motina ir aš nelindom iš už užuolaidų 

Man amžinai liks ausyse tai, ką mūsų skambutis keturissyk pa- 
kartojo. 

— Jau išvažiavo, — pasakė motina; o aš apžiūrinėjau mūsų val- 
gomajame gizelių darbus iš riešutmedžio, kriaušės ir ąžuolo. 

Ir nuvažiuojančio automobilio silpnėjantį variklio garsą įsimi- 
niau ir, matyt, ilgai nepamiršiu. 


Miela pussesere Tula, 
po savaitės atėjo laiškas iš Berlyno; jį buvo parašiusi Ženi savo am- 
žina plunksna. Aš taip apsidžiaugiau tuo laišku, lyg jį man būtų pa- 
rašiusi Tula. Bet Tula rašė vienam jūrininkui. Aš nešiojausi Ženi 
laišką ir visiems pasakojau, girdi, draugė iš Berlyno man parašiusi: 
Ženi Brunys, arba Ženi Angustri, kaip ji dabar vadinasi; mat Haze- 
lofas, jos baletmeisteris, ir madam Neroda, valstybės tarėja, vado- 
vaujanti buvusiam KdF, dabar Vokiečių, baletui, patarė jai pasiva- 
dinti slapyvarde. Pamokos jau prasidėjusios, taip pat mokomasi 
koncertinių šokių pagal seną vokiečių muziką, atkapstytą madam 
Nerodos, kilimo anglės. Apskritai ta Neroda, matyt, keistuolė, pa- 
vyzdžiui: „Kai ji kur nors eina, į miestą ar priėmimą, tai po brangiais 
kailiniais nieko neturi, vien tik treniruočių triko. Tačiau ji gali sau 
tai leisti. Dar laiko šunį, škotišką, tokiomis pat akimis kaip jos. Kai 
kas mano, kad ji šnipė. Bet aš netikiu, ir mano draugė taip pat“. 

Darydamas kelių dienų tarpus aš parašiau Ženi daug laiškų, pil- 
nų pasikartojimų ir neslepiamų norų. Kiekvieną laišką turėdavau ra- 
šyti dusyk, nes pirmame variante knibždėdavo išsiblaškymo klaidų. 
Aš pernelyg dažnai rašiau: „Patikėk, Tula!“, „Kodėl, Tula?“, „Šįryt, 
Tula“. „Jeigu nori, Tula“. „Aš norėčiau Tavęs, Tula“. „Aš sapnavau 
Tulą“. „Suvalgyti, laikyti glėbyje, mylėti Tulą, padaryti Tulai vaiką“. 

Ženi man laiku atsakydavo smulkia švaria rašysena. Palikdama 
lygią paraštę, ji užpildydavo, abipus, du lapus mėlyno laiškinio po- 
pieriaus, atsakydama į mano pageidavimus ir aprašinėdama savo 
naują aplinką. Viskam, ko aš norėdavau iš Tulos, Ženi pritardavo; 
tiktai su vaikais esą dar truputį per anksti — man irgi — pirma abu 
turim šio to pasiekti savo profesijose, ji scenoje, aš kaip istorikas; 
mat aš norėjau tapti istoriku. 

Apie Nerodą ji rašė, kad toji nepaprasta moteris turinti di- 
džiausią biblioteką pasaulyje, netgi originalų didžiojo Novero rank- 

raštį. Poną Hazelotfą ji vadino šiurpoku, kartais juokingu keistuoliu, 
kuris, po sunkių, bet puikiai apgalvotų pamokų rūsyje esančioje 
dirbtuvėje darąs keistas į žmones panašias mašinas. Ženi rašė: 

„Apskritai jis nelabai vertina klasikinį baletą, nes dažnai per 
pratybas, kai ne viskas sekasi taip, kaip jis nori, gan šiurkščiai šaipo- 
si: „Visas tas marionetes aš rytoj atleisiu. Tegu jus sukiš į ginklų fab- 
rikus. Galėsit tekinti granatas, jeigu nemokat padaryti vieno vienin- 
telio pirueto taip, kaip jį daro mano mašinos!“ Jis tvirtina, kad jo fi- 
gūros rūsyje daro tokius sukinius, kad net širdis sąla žiūrint; jo- 
figūros visuomet kreipia pėdas į išorę; ateityje jis pastatysiąs vieną 
savo figūrą pačiame priekyje prie barjero: „Tada jūs išblykšit iš pa- 
vydo ir suprasit, kas yra klasikinis baletas, jūs kaištukai ir skylutės“. 

Taip ponas Hazelofas vadino šokėjus ir šokėjas. Viename savo 
laiškų, Ženi atsiųstų man į Elzės gatvę, radau post scriptum aprašytą 
tokią figūrą ir jos schematinį piešinį. Ji stovėjo prie baleto salės bar- 
jero ir rodė kaištukams ir skylutėms, kaip reikia daryti port de bras. 
Ženi rašė: 

„Aš, sunku patikėti, labai daug išmokau iš tos figūros, kuri, 
beje, nėra nei kaištukas, nei skylutė. Svarbiausia — nugaros laiky- 
sena dabar teisinga, ir rankų judesių taškai — madam Lara į tai 
per mažai kreipė dėmesio — man dabar aiškūs. Kur tik einu ar 
stoviu, valau batus ar keliu pieno stiklinę, visuomet paisau taškų 
ore. Ir net kai Žiovauju — nes vakare mes visi būnam gerokai pa- 
vargę — paisau, keldama ranką prie burnos, taškų. Bet dabar jau 
baigsiu ir mylėsiu Tave karštai karštai prieš užmigdama, taip pat 
rytoj rytą pabudusi. Ir būk geras, neskaityk tiek daug, nes susiga- 
dinsi akis. — Amžinai Tavo Ženi“. 


Mtela Tula, 
su vienu tokiu Ženi laišku aš bandžiau pastatyti tiltą: tarp Tavęs ir 
savęs. Mes susitikom mūsų namo laiptinėje, ir aš neįstengiau susi- 
valdyti, kaip visada, neišraudęs: 
juokingai rašo apie meilę ir taip toliau. Jeigu nori pasijuokti, tai pa- 
siskaityk, ką rašo. Ji dabar vadinasi Angustri, kaip žiedas, ir netru- 
kus ketina vykti su teatru į turnė. 

Kaip kažką visiškai nesvarbu ir truputį juokinga aš rodžiau jai 
atplėštą laišką. Tula plekštelėjo vienu pirštu per popierių: 

— Ką nors kita pagaliau sugalvok, o ne lįsk į akis su amžinai 
tais pačiais tauškalais ir baletu. 

Tula vaikščiojo palaidais plaukais, garstyčių spalvos, iki pečių ir 
susivijusiais sruogom. Dar buvo Žymu pusmetinė, už kurią sumokė- 
jo jūreivis iš Pucigo. Ant kairės akies užkritusi sruoga. Mechanišku 
judesiu, mechaniškiau jo nebūtų atlikusi nė Hazelofo lėlė, ji atmetė 
tuo pat metu paniekinamai išpūsdama pro lūpas orą tą sruogą atgal 
ir vėl ją susigrąžino virš akies, trūktelėjusi liesais pečiais. Bet išsida- 
žiusi dar nebuvo. Tiktai kai hitlerjugendo patrulis ją vidurnaktį nu- 
tvėrė centrinėje geležinkelio stotyje, paskui su vienu karo mokyklos 
kariūnu Naujojoje Škotijoje ant suoliuko Uphageno parke, Tula jau 
buvo kaip reikia išsidažiusi. 

Ji buvo išmesta iš mokyklos. Mano tėvas kalbėjo apie išmestus 
pinigus. Gudrunos mokyklos direktorei, kuri nepaisydama patrulių 
pranešimo dar bandė šnekėti su Tula, Tula taip atsakiusi: 

— Išmeskite mane, ponia direktore. Man ir taip čia iki gyvo 
kaulo įgriso. Labiausiai norėčiau susigriebti vaiką, kad pagaliau kas 
nors atsitiktų čia, Langfūre, ir išvis. | 

Kodėl Tu norėjai vaiko? O todėl! — Tula išbildėjo iš mokyklos, 
bet liko be vaiko. Per dienas sėdėdavo namte ir klausydavosi radijo, o 
po vakarienės išeidavo. Sykį savo motinai ir sau parnešė šešis metrus 
geriausios gelumbės, iš kurios buvo siuvami jūrininkų kostiumai. Sykį 
parėjo su sidabrine lape iš Šiaurės jūros fronto. Sykį jos grobis buvo 
ritinys parašiutinio šilko. Apatinius jinai ir jos motina nešiojo iš visos 
Europos. Kai ateidavo darbo tarnybos žmonės ir norėdavo ją įkišti į 
elektros prietaisų gamyklą, ji parodydavo daktaro Holaco parašytą 
pažymėjimą: mažakraujystė ir dėmėti plaučiai. Tula, kaip ligonė, gau- 
davo specialių maisto kortelių ir pinigų, bet jų buvo nedaug. 

Kai Felsneris-Imbsas su didžiuoju smėlio laikrodžiu, porcelia- 
nine balerina, auksine žuvele, natų kalnais ir pageltusiomis foto- 
grafijomis išsikėlė į Berlyną — Hazelofas pasikvietė jį kaip akompa- 
niatorių — Tula jam įdavė laišką: Ženi. Man niekada nepavyko su- 
žinoti, ką Tula buvo parašiusi savo parkeriu, nes Ženi kitame laiške 
tepaminėjo, kad Felsneris-Imbsas sėkmingai atkako, kad Tula para- 

šiusi labai malonų laišką ir kad ji prašanti perduoti Tulai labų dienų, 
daug daug. 

Aš ir vėl atsidūriau nuošalėj, o juodvi surado kažką bendra. Su- 
sidūręs su Tula, aš dabar ne parausdavau, o išblykšdavau kaip krei- 
da. Aš vis dar buvau prilipęs prie Tavęs, bet pamažu mokiausi nekęs- 
ti Tavęs ir Tavo klijų; ir neapykanta — psichinė liga, nuo kurios gali 
pražilti — lengvino bendravimą su Tula: maloniai ir iš aukšto aš pa- 
tarinėjau. Mano neapykanta niekada neprasiverždavo pro kraštus, 
nes pirma, save stebėjau iki pat užmigdamas, antra, per daug skai- 
čiau, trečia, buvau stropus mokinys, beveik kalikas, neturėjęs laiko 
išlieti savo neapykantos, ir ketvirta, buvau pasistatęs altorių, ant ku- 
rio stovėjo Ženi su išorėn atkreiptom pėdom, trumpu sijonėliu ir 
ore laikomomis rankomis; tikriau sakant: kaupiau Ženi laiškus ir 
norėjau su ja susižadėti. 


Mylima Tula, 
kad ir kokia išauklėta ir nuobodi galėjo būti Ženi, kai sėdėjai prie- 
šais ją ar ėjai šalia, jos laiškai vis dėlto buvo įdomūs, sąmojingi ir net 
begėdiški. Jos akys iš pažiūros buvo melancholiškos ilgom blakstie- 
nom ir kvailokos, o iš vidaus gebėjo blaiviai ir dalykiškai vertinti 
daiktus, nors ji ir stovėjo scenoje ant sidabrinių batų galų ir rampos 
šviesoje vaizdavo gulbės mirtį. 

Tokiu būdu ji aprašė man vieną baleto pamoką, duotą Hazelo- 
fo savo kaištukams ir skylutėms. Jie ten repetavo baletą, kuris vadi- 
nosi: „Baidyklės“ ar „Sodininkas ir baidyklės“. Ir labai nesisekė nei 
laisvi pratimai, nei prie barjero. Felsneris-Imbsas sėdėjo prie piani- 
no su perdėm sulinkusia nugara ir be jokios naudos kartojo Šopeno 
ištrauką. Priešais langus stovėjo lyjamos pušys, pilnos voveraičių ir 
prūsiškos praeities. Priešpiet buvo oro pavojus ir pamoka vyko kati- 
linėje. Ir dabar skylutės su juodais triko vyto prie ilgo barjero. Kaiš- 
tukai, įskiepyti Žuvų taukais, klapsėjo blakstienom, ir Hazelofas ne- 
apsikentęs tiesiais keliais užšoko ant pianino; pianistui Felsneriui- 
Imbsui pažįstamas ir instrumentui beveik nepavojingas poelgis, nes 
Hazelofas mokėjo iš vietos daryti aukštus, lėtus ir tolimus šuolius ir 
nusileisti ant pianino viršaus, nesukrėsdamas jo gerai suderinto vi- 

daus. Dabar kaištukai ir skylutės turėjo pabusti, nes tiek aniems, tie 
anoms buvo aišku, ką reiškia Hazelofo įniršio šuolis ant instrumen- 
to viršaus ir ką jis žada. 

Iš aukšto, bet ne tiesiogiai, o žiūrėdamas į didelį baleto veidro- 
dį, dariusį galinę salės sieną šnipu, Hazelofas perspėjo kaištukus ir 
skylutes: 

— Norite, kad šepetukas parodytų, kaip šokti? Gal gyvenimo 
džiaugsmo pritrūko? Gal reikia, kad Žiurkės iš apačios imtų kan- 
džioti gulbes? Gal Hazelofui vėl išsitraukti savo maišiuką? 

Ir vėl repetavo savo kraupius pratimus prie barjero: grand 
pliė — po dusyk pirma, antra ir penkta pozicija; aštuoni lėti dėgagės 
ir šešiolika greitų antra pozicija; aštuoni petits battements dėgagės, 
akcentuojami į išorę, liečiant žemę. Tačiau tik skylutės akcentavo į 
išorę ir lietė pageidaujamą taškelį, kaištukams nepadėjo įgyti gyve- 
nimo džiaugsmo ir švariai atlikti pliė nei pagąsdinimas maišiuku, nei 
Šopenas sykiu su Felsneriu-Imbsu. Prilipusi prie šaukšto tešla, per- 
nelyg suplaktas salotų aliejus, tįstantis turkiškas medus; berniukai, 
arba kaištukai — Volfukas, Marselis, Šmitukas, Seržas, Gotis, Eber- 
hardas ir Bastianas — raivėsi, klapsėjo blakstienomis, po truputį 
dūsavo tarp battements fondus ant pusiau galų pirštų, gręžiojo dary- 
dami rond de jambes d la seconde kaklus lyg gulbės prieš lesinimą ir 
nuolankiai laukė, septyni miegūsti kaištukai, antro Hazelofo šuolio, 
ir sulaukė, darydami grand battement. 

Hazelofas vėl šoko iš vietos: nuo pianino viršaus, per žilą kaip 
obelis pianisto galvą, tiesiais keliais ir stebėtinai aukšta keltim davė 
šuolį į salės vidurį priešais veidrodį. Ir visiškai nieko neprikišdamas 
jo stiklui išsitraukė žadėtą maišelį. Smailųjį maišelį, smailiuką, savo 
garsųjį maišelį, keliantį siaubą, taip mylimą maišelį su minkštais 
milteliais, taipadedabetsusaiku, aštuntadalio svaro maišelį išsitrau- 
kė iš tamtyč skirtos kišenėlės ant krūtinės ir paliepė visoms mergai- 
tėms, arba skylutėms, atsitraukti nuo barjero. Į kampą, prie ūžian- 
čios įkaitusiais skruostais krosnelės, jis pasiuntė jas. Tenai mergaitės 
susigrūdo piepsėdamos, nusigręžusios į sieną ir užsidengusios pli- 
kom rankom akis. Ir Felsneris-Imbsas apsisiautė šilkiniu šaliku savo 
liūtišką galvą. 

Mat kai akys buvo uždengtos ir viena galva droviai apgobta, 
Hazelofas įsakė: 

— Face a la barre! 

Septyni berniukai, arba kaištukai, numovė viens kitam nuo vai- 
kiškų kūnų ir labai susijaudinę juodus, rožinius, geltonus kaip trynys 
ir žalius kaip gegužė vilnonius triko. 

— Irprėparation! — spragtelėjo sausais pirštais Hazelofas: gal- 
vutėm į sieną jie išsirikiavo su nepailstančiom blakstienom prie bar- 
jero ir keturiolika rankų įsitvėrė į nučiupinėtą medį. Septyni lieme- 
nys, padedami aklomis skambinamo Šopeno, pasilenkė tiesiomis 
rankomis, suspaudė kelius ir atkišo septynis vienodai švelniaodžius 
vaikiškus užpakalius į gerai prikūrentą pratybų salę. 

Tada Hazelofas atsistojo išeities poza šone nuo pirmo užpaka- 
lio, laikydamas kairėje rankoje smailųjį maišelį, dešinėje dviem pirš- 
tais tarsi iš niekur atsiradusį teptukėlį, įkišo barsuko plaukų teptu- 
kėlį, brangų ir patvarų, į smailųjį maišelį ir pradėjo, Felsnerio-Imb- 
so remiamas, pats sau Žžvaliai švilpiniuoti išbandytą polonezą: 
grakščiai, nuolatos turėdamas omenyje veidrodį, patraukė nuo vai- 
kiško užpakalio prie kaištuko užpakalio. 

Ir — viskas dėl to — septynissyk ištraukė milteliais užtaisytą 
barsuko plaukų teptuką iš maišelio ir septynissyk įkišo milteliais už- 
taisytą į berniuko užpakalį, į kaištuko dūlę, fokusmarokus. 

Užtaisytą ne milteliais nuo kojų prakaitavimo. Ne miego milte- 
lius kišo teptukėliu. Ne liesėjimo miltelius, ne prieš liūtus, ne kepi- 
mo miltelius, ne DDT, ne sausą pieną, ne kakavą ir cukraus pudrą, 
ne miltus bandelėms kepti, ne akių miltelius ir ne džiovintų vaisių; o 
pipirų, juodų ir smulkiai sumaltų pipirų, Hazelofas nepatingėjo sep- 
tynissyk įšauti teptukėliu. Pagaliau, per plauką nuo veidrodžio, už- 
baigė savo auklėtojišką procedūrą lėtu piruetu, sustojo, pilna auksi- 
nių dantų burna, veidu į salę, ir sugriaudėjo: 

— Alors mes enfants! Pirma kaištukai, paskui skylutės. Premiėre 
position: grand pliė, bras en couronne! 

Ir vos tiktai Imbsas, jau nebeaklas, savo Šopenu užtaisytus pirš- 
tus užmetė ant klavišų, spalvoti vilnoniai triko žaibiškai ir tarsi sa- 

vaime užsitraukė ant septynių papipirintų vaikiškų sėdynių: jau visai 
kitaip daromi pratimai: greitos, aukštai keliamos kojos, platūs ran- 
kų mostai. Blakstienos tylėjo, pabudo linijos, grožis liejo prakaitą; ir 
Hazelofas paslėpė teptuką, kažkur. 

Pipirai veikė taip ilgai, kad po pratimų skylutes be pipirų ir pi- 
pirais pagyvintus kaištukus buvo galima pakviesti į baidyklių baleto 
repeticiją: trečias veiksmas, baidyklių minia nuniokoja sodą iki pas 
de deux. 

Kadangi paskui taip pikantiškai išėjo masinis šokis skambant 
tradiciškai prūsiškai karinei muzikai — preciziškas chaosas ant pirš- 
tų galų — Hazelofas trisdešimt dviem dantimis paskelbė pertrauką, 
truputį pasuko savo frotinį rankšluostį, paliepė Felsneriui-Imbsui 
nuleisti pianino dangtį, Šopeną ir prūsiškus maršus palaidoti portfe- 
lyje ir pasakė pažymius: 

— Bravo, Volfuk, bravo, Šmituk, bravo visi kaištukai ir skylu- 
tės! Ypač bravo Marseliui ir Ženi. Jūs pasiliekat dar truputį. Mes 
repetuosim sodininko dukters ir princo sceną, pirmas veiksmas be 
muzikos ir ant pusiau galų pirštų. Visi kiti laiku į lovas ir neplepėt. 
Rytoj rytą: visam corps de ballet sodininko dukters pagrobimas ir di- 
dysis finalas! 


Miela Tula, 
tame Ženi laiške, kurio turinį bandžiau perteikti, kaip ir visuose ki- 
tuose jos laiškuose, buvo parašyta, kaip ji mane juo tolyn, juo labyn 
myli, nors Hazelofas jai peršąsis, santūriai ir baisiai ironiškai. Tačiau 
aš dėl to galįs nesibaiminti. Beje, jinai atvažiuosianti į Langfūrą, 
nors ir tiktai dviem dienom: 

„Reikia išlaisvinti butą. Todėl mes norim padėti į saugią vietą 
baldus ir akmenų kolekciją. Tu neįsivaizduoji, kiek reikėjo visur ra- 
šinėti, kol gavom leidimą persikelti. Bet Hazelofas moka bendrauti 
su žmonėmis. Beje, jis mano, kad Langfūre baldams būtų saugiau, 
nes Berlynas visąlaik bombarduojamas. Tačiau žėručius jis būtinai 
nori išvežti į kaimą, į Žemutinę Saksoniją. Tenai jis pažįsta ūkininkų 
ir vieną kasyklos direktorių“. 

Miela Tula, 
pirmiausia kiton gatvės pusėn atvažiavo baldų sunkvežimis. Penkio- 
lika butų užėmė mūsų namo langus. Paskui be garso už baldų sunk- 
vežimio sustojo mersedesas, tačiau per tokį tarpą, kad netrukdytų 
krauti. Vairuotojas su kepure rankoje laiku prišoko prie durų: su 
juodu kailiniu paltu, ko gero, kurmių, galva stačioje apykaklėje, ant 
šaligatvio išlipo Ženi, greitai kilstelėjo akis į mūsų langus: dama, ku- 
riai nevalia peršalti. Su juodu ulsteriu, ruda apykakle, audinių, Ha- 
zelofas paėmė Ženi ranką. Iešmininkas, didysis impresarijas, puse 
galvos žemesnis už Ženi: Hermanas Hazelofas, pilna auksinių dan- 
tų burna. Bet jis nenusijuokė, nenužvelgė mūsų namo. Elzės gatvė 
jam neegzistavo. 

Mano tėvas pasakė iš už laikraščio: 

— Galėtum nueiti ir padėti persikraustyti, jei jau tiek daug 
viens kitam rašot. 

Aš vos pataikiau paimti Ženi ranką plačioje kailinio palto ran- 
kovėje. Ji pristatė mane. Hazelofas man tesiteikė skirti aštuntadalį 
žvilgsnio: 

— Taiptaip, — pasakė jis, — dailus kaištukas. 

Paskui ėmė diriguoti baldų krovėjams kaip corps de ballet. Man 
padėti neleido, net į butą nereikėjo eiti. Baldų, sunkių daugiausia 
tamsiai rudų ir ąžuolinių, nešiojimas buvo labai įdomus, nes Hazelo- 
fui vadovaujant per visą sieną knygų spinta tapo besvorė. Kai Akcinės 
namą paliko Ženi kambarys — šviesaus beržo bydermėjeris — baldai 
virš keturkampių vyrų pleveno ore ir turėjo balioną. Tarp priebučio 
spintos ir flamandiškos skrynios Hazelofas prisiartino prie manęs. 
Neduodamas krovėjams pasikliauti savo jėgomis, jis pakvietė mane ir 
Ženi vakarienės, „Edeno“ viešbutyje prie centrinės geležinkelio sto- 
ties, — ten juodu gyveno. Sunkios viena ant kitos sukrautos dėžės 
tarp virtuvės kėdžių stovėjo ant šaligatvio. Aš pasakiau: 

— Pusę aštuonių. 

Staiga, tarsi gavusi Hazelofo ženklą, viršuje prasimušė saulė ir 
atgaivino žėručius atvirose dėžėse. Ir neesančio študienrato kvapas 
atgijo: šaltas pypkės dūmų kvapas irgi kėlėsi kitur; tačiau dalis žėru- 
tinių gneisų turėjo likti. Aštuonios ar devynios dėžės primūrijo visą 

baldų sunkvežimį, ir dvi niekaip netilpo. Tada atėjo eilė mano nu- 
meriui Hazelofo baldų balete, ir aš pasiūliau mūsų rūsyje rasti vietos 
žėrutiniams gneisams ir žėrutiniam granitui, biotitui ir muskovitui. 

Mano tėvas, kurio leidimo paprašiau mašinų skyriuje, nustebi- 
no mane ramiai sutikdamas: 

— Gerai, sūnau. Antrame rūsyje prie langų dar daug vietos. 
Padėk ten pono študienrato dėžes. Matyt, šio to vertos, kad žmogus 
visą gyvenimą rinko. 


Miela Tula, 
dėžės atsidūrė mūsų rūsyje, o vakare aš sėdėjau greta Ženi, priešais 
Hazelofą, mažojo „Edeno“ viešbučio valgykloje. Sako, kad Tu buvai 
susitikusi mieste su Ženi popiet be Hazelofo. Kodėl? Todėl! Mes 
beveik nekalbėjome, ir Hazelofas žvelgė kiaurai tarp manęs ir Ženi. 
Jūs, sako, buvot susitikę Veickės kavinėje Vilnų audėjų gatvėje. Ką 
jūs ten aptarinėjote? Viską! Ženi mažasis pirštas buvo susikibęs po 
stalu su mano mažuoju pirštu. Esu tikras, kad Hazelofas tai pastebė- 
jo. Kuo gi jūs ten vaišinotės toj Veickės kavinėj? Prastu pyragu ir pa- 
vandenijusiais ledais, užsisakytais Ženi. „Edeno“ viešbutyje valgėm 
vėžlių sriubą, Vienos pjausnį su konservuotais šparagais ir po to, 
Ženi pageidavimu, formose sušaldytus ledus. Galbūt aš pasekiau jus 
iki Anglių turgaus ir mačiau Veickės kavinėje: sėdint kalbantis juo- 
kiantis tylint verkiant ko? O to! Pavalgius aš griežtame ar nejudria- 
me Hazelofo veide pastebėjau tūkstantį ar daugiau pilkų strazdanų. 
Edis Amzelis, kai toksai dar egzistavo, savo riebiame veide turėjo 
mažiau, tačiau didesnių strazdanų, rusvų ir tikrų. Mažiausiai dvi va- 
landas praplepėjot Veickės kavinėje. Pusę dešimtos neiškentęs pa- 
sakiau: 

— Aš pažinojau vieną, kur atrodė panašiai kaip jūs, tik kitaip 
vadinosi. 

Hazelofas pasimojo kelnerį: 

— Prašom stiklinę karšto citrinų gėrimo. 

Aš žinojau savo tekstą: 

— Iš pradžių jis buvo Štepūnas, paskui Šperbala, paskui Šper- 
linskis. Ar pažįstate jį? 

Peršalęs Hazelofas gavo karšto citrinų gėrimo: 

— Ačiū, prašom sąskaitą. 

Kelneris per mano petį padėjo sąskaitą: 

— Kelias minutes tas žmogus, kurį aš pažinojau, net vadinosi 
Zocholiu. Paskui Zylinskiu. Ir paskui rado pavardę, kuria ir dabar 
tebesivadina. Ar norite ją žinoti, arba gal tu nori, Ženi? 

Hazelofas ištirpino arbatiniame šaukštelyje dvi tabletes ir su- 
mokėjo banknotais, pakištais po sąskaita: 

— Ačiū! 

Kai norėjau pasakyti to žmogaus pavardę, Hazelofas susipylė 
burnon ištirpintas tabletes ir ilgai gėrė citrinų gėrimą. Buvo jau vė- 
lu. Ir Ženi pavargusi. Tiktai viešbučio vestibiulyje, kai Ženi buvo 
leista duoti man bučinį, Hazelofas parodė kelis savo auksinius dan- 
tis ir kimiu balsu pasakė: 

— Jūs gabus. Jūs žinot daug pavardžių. Aš jus remsiu, šiandien 
arba poryt, ir pasakysiu dar vieną pavardę: Brauxelis, rašomą su „x“; 
arba rašomą kaip Akselis: Braukselis; arba rašomą kaip vokiškai 
Vysla, Veichselis: Brauchselis. Įsidėmėkite šią pavardę ir tris jos ra- 
šymo variantus. 

Paskui abu elegantiškai ir nenatūraliai lėtai ėmė lipti laiptais. 
Ženi vis gręžiojosi, gręžiojosi ir gręžiojosi; net kai manęs jau nebu- 
vo viešbučio vestibiulyje su trim Brauxeliais galvoje. 


Miela Tula, 

jis yra. Aš radau jį ieškodamas Tavęs. Jis patarė man, kaip man rašy- 
ti, kai rašau Tau. Jis siunčia man pinigus, kad aš galėčiau Tau rašyti, 
be rūpesčių. Jis turi kasyklą tarp Hildesheimo ir Zaršteto ar tiktai ją 
valdo. Ar turi didįjį akcijų paketą. Arba viskas yra apgavystė mas- 
kuotė penktoji kolona, nors jo pavardė ir: Brauxelis Braukselis 
Brauchselis. Brauxelio kasykla nekasa rūdos, druskos, anglių. Brau- 
xelio kasykla kasa ką kita. Aš negaliu sakyti ką. Tiktai visąlaik priva- 
lau sakyti „Tula“. Ir terminą, vasario ketvirtąją, turiu atsiminti. Ir 
krauti kaulų kalną. Ir pradėti baigiamąją pasaką, nes Brauchselis ra- 
gina telegrafuodamas: „Vandenio konjunkcija artėja tšk krauti kau- 
lų kalną tšk pradėti priešlaikinį gimdymą tšk paleisti šunį ir laiku 
baigti“. 

Buvo kartą mergaitė, vardu Tula, 
ir turėjo tyrą vaikišką kaktą. Tačiau nieko nėra tyra. Ir sniegas nėra 
tyras. Ir nekalta mergaitė nėra tyra. Net kiaulė nėra tyra. Velnias ne 
visai tyras. Nė vienas garselis nėra tyras. Kiekvienas smuikas tai Ži- 
no. Kiekviena žvaigždė tai skambina. Kiekvienas peilis tai lupa: ir 
bulvė netyra; ji su akimis, kurias reikia išdurti. 

O druska? Druska yra tyra! Niekai, ir druska netyra. Tiktai ant 
pakelių rašoma: švari druska. Bet laikoma sandėlyje. Kas dar su ja 
laikoma? Ir plaunama? Niekas švariai neišsiplauna. Na, o elemen- 
tai: švarūs? Sterilūs, bet ne švarūs. Idėja, ji lieka švari? Net iš pra- 
džių nėra švari. Jėzus Kristus netyras. Marksas Engelsas netyri. Pe- 
lenai netyri. Ostija netyra. Jokia mintis neišsilaiko tyra. Ir menas ne- 
tyras. Ir saulė turi dėmių. Visi genijai menstruoja. Ant skausmų 
laikosi juokas. Klyksmo viduje slypi tyla. Kampuose stovi skriestu- 
vai. — Tačiau ratas, ratas tyras! 

Joks ratas švariai nesusijungia. -Mat jei ratas yra tyras, tai ir 
sniegas yra tyras, ir merginos, taip pat kiaulės, Jėzus Kristus, Mark- 
sas Engelsas ir dulkės, skausmas tyras ir kvatojimas, riksmas ir tyla 
vienodi, mintys tyros, kalėdaičiai kaip ir genijai nekraujuoja, visi 
kampai perdėm švarūs, nedvejok užbrėžtais ratais: švarūs jie ir ne- 
kenksmingi, sūrūs kiauliški ir priklūs, tiek krikščionių, tiek marksis- 
tų, juokias, klykia, atrajoja, tyli, myli, švarūs lygūs. Taip pat kaulų 
baltos krūvos, kur sukrautos, andai buvo, švariai augo jos be varnų: 
piramidžių grožis grynas. Tačiau varnos, jos netyros, karkė vakar lyg 
neteptos: nieks netyra, netgi ratas, juo labiau numestas kaulas. Ir 
kalnai, švarumo dėlei sukrauti lig pat padangių, degs ir virs, ir bur- 
buliuos dar, virs paskui į pigų muilą švarai skirtą palaikyti; bet net ir 
muilas skalbia nešvariai. 


Buvo kartą mergaitė, vardu Tula, 
ir ant jos vaikiškos kaktos žydėjo ir vyto daug mažų ir didelių spuo- 
gų. Jos pusbrolis Haris ilgai gydė savus spuogus. Tula niekada ne- 
naudojo tinktūrų ir tepaliukų. Nei migdolų pienui, nei dvokiančiai 
sierai, nei agurkų pienui, nei cinko tepalui nebuvo vietos ant jos 
kaktos. Ji šaltu veidu nešiojo savo spuogus, nes kakta tebebuvo vai- 

kiškai iškili, ir tempėsi puskarininkius ir kariūnus į tamsius kaip 
naktis parkus: nes norėjo vaiko ir vis jo neturėjo. 

Kai Tula išbandė visas ginklų rūšis ir tarnybinius laipsnius, jos 
Haris jai patarė pabandyti su uniformuotais gimnazistais. Jis tada 
jau dėvėjo puošnią žydrą luftvafės uniformą ir gyveno nebe Elzės 
gatvėje, o gražiu pliažiniu oru Brezeno—Gletkau baterijos barake ir 
su dvylika jos aštuoniasdešimt aštuonių milimetrų patrankų ir daug 
keturvamzdžių priešlėktuvinių pabūklų saugojo krantą už kopų. 

Haris iš pat pradžių buvo paskirtas šeštu aštuoniasdešimt aš- 
tuonių milimetrų patrankos numeriu ant judamo lafeto. Šeštas nu- 
meris privalėjo dviem rankenėlėm aptarnauti patrankos taikymo 
mechanizmą. Haris tai darė iki savo tarnybos priešlėktuvinėje arti- 
lerijoje pabaigos. Prestižinė vieta, nes šeštas numeris vienintelis iš 
devynių artileristų sėdėjo ant prie patrankos pritvirtintos kėdutės, 
taigi nemokamai ir nenusidaužydamas kojų į judamo lafeto geležį 
važinėjosi, kai patranką reikėdavo pasukti. Per pratybas Haris sėdė- 
davo nugara į patrankos žiomenis ir svarstydavo, sukdamas ranke- 
nėles ir stengdamasis sutapatinti abiejų skalių rodykles, ką jam rink- 
tis — Tulą ar Ženi. Jam gan neblogai sekėsi: rodyklė artėdavo prie 
rodyklės, Tula vydavosi Ženi, ir taikymo mechanizmas, mokančio 
feldfebelio nuomone, būdavo visiškai pakenčiamai aptarnaujamas, 
kiek tai lietė artileristą Harį Lybenau. 


Buvo kartą feldfebelis, 
mokėjęs garsiai griežti dantimis. Greta kitų ordinų jis nešiojo sidab- 
rinį sužeistojo ženkliuką. Todėl jis truputį, tačiau gan charakteringai 
šlubčiojo tarp Brezeno—Gletkau kranto baterijos barakų. Jis buvo 
laikomas griežtu ir teisingu, buvo gerbiamas ir paviršutiniškai mėg- 
džiojamas. Kai eidavo į kopas šaudyti pakrantės kiškių, imdavosi 
vieną luftvafės pagalbininką, kurį kiti vadino Štertebekeriu. Feldfe- 
belis šaudydamas pajūryje arba tylėdavo, arba cituodavo, su vargi- 
nančiomis pertraukomis, vis tą patį filosofą. Štertebekeris jį mėg- 
džiodavo ir sukūrė filosofinę gimnazistų kalbą, kurią netrukus dau- 
gelis ėmė daugiau ar mažiau sėkmingai mėgdžioti. 

Daugumą savo sakinių Štertebekeris pradėdavo fraze: „Aš, 
kaip priešsokratikas“. Kas jį stebėdavo einantį sargybą, matydavo, 

kaip jis braižo lazda smėlį. Su nesudrumsčiama ramybe projektavo 
dar neįvardintą nesaugų esinį, taigi tiesiog būtį. Bet jei Haris pasa- 
kydavo: „Būtis“, Štertebekeris jį nekantriai pataisydavo: 

— Tu vėl turi galvoje esamybę! 
šuolius ir pritaikydavo feldfebelio sunkiai įgytas žinias kiekvienai 
banaliai progai ir daiktui. Pusžales neluptas bulves — virtuvė buvo 
prastai aprūpinama ir dar blogiau dirbo — vadino būties pamiršto- 
mis bulvėmis. Jeigu kas nors prisimindavo ką nors prieš kelias die- 
nas paskolinta, pažadėta ar tvirtinta, susilaukdavo greito ir katego- 
riško atsakymo: „Kas mena manyta!“ — taigi: paskolinta, pažadėta, 
tvirtinta. Kasdieniniai faktai, neatskiriami nuo priešlėktuvinės arti- 
lerijos gyvenimo, tarkim, pusgriežčiai rikiuotės pratimai už bausmę, 
įkyrūs mokomieji pavojai ir pirštus smardinantis ginklų valymas, bu- 
vo apibrėžiami iš feldfebelio nusiklausytais posakiais: 

— Būties esmė slypi jos egzistencijoje. 

Kaip tik žodelis „egzistencija“ tiko bet kur:- 

— Suegzistuok man cigaretę. Kas eina paegzistuoti kine? Jeigu 
tu tuojau pat neužsičiaupsi, tai aš tau taip užegzistuosiu! 

Kas susirgdavo, gaudavo čiužinio egzistencijos režimo. Savait- 
galio atostogos buvo egzistencijos pauzė. O jeigu kas pakabindavo 
merginą — taip kaip Štertebekeris Hario pusseserę Tulą — paskui 
girdavosi, po vakarinio patikrinimo, kieksyk buvo įsiskverbęs į jos 
egzistenciją. 

Ir ją, egzistenciją, Štertebekeris bandė nubraižyti smėlyje: 
kiekvienusyk ji atrodė vis kitaip. 


Buvo kartą luftvafės pagalbininkas, 

vadinamas Štertebekeriu, turėjęs padaryti Hario pusseserei vaiką ir, 
matyt, bandęs daryti. Sekmadieniais, kai į Brezeno—Gletkau bateri- 
ją buvo leidžiami lankytojai, su aukštakulniais batais ateidavo Tula ir 
vedžiodavo savo nosiaskyles ir spuoguotą kaktą tarp aštuoniasdešimt 
aštuonių milimetrų patrankų. Arba kinkuodavo tarp feldfebelio ir 
luftvafės pagalbininko Štertebekerio į kopas, kad jie abu padarytų jai 
vaiką; tačiau feldfebelis ir luftvafės pagalbininkas teikė pirmenybę ki- 
tiems egzistencijos įrodymams: jie šaudė pajūrio kiškius. 

Buvo kartą pusbrolis, 

vardu pavarde Haris Lybenau, gebėjęs tiktai Žiūrėti ir paskui malti 
liežuviu. Jis gulėjo pusiau primerktomis akimis prisiplojęs pajūrio 
smėlyje tarp vėjo nušlifuotų kranto avižų ir dar labiau prisiplojo, kai 
ta trijulė užlipo ant kopos viršaus. Keturkampis feldfebelis, saulės 
apšviesta nugara, sunkiai ir rūpestingai globė Tulą per pečius. Tula 
dešinėje rankoje nešė savo aukštakulnius batus, o kairėje gniaužė 
užpakalines raudoną burbulą leidžiančio kiškio kojas. Štertebeke- 
ris, į dešinę nuo Tulos — tačiau jos neliesdamas, — nešė karabiną 
vamzdžiu žemyn. Tos trys figūros nematė Hario. Ištisą amžinybę jos 
stovėjo nejudėdamos ir lyg išrėžtos, nes saulė tebešvietė į nugarą, 
ant kopos keteros. Tula siekė feldfebeliui iki krūtinės. Jo ranką ji 
nešė tarsi kryžiaus skersinį. Štertebekeris šone, tačiau priklausantis 
grupei, sustingęs ir sekantis būtį. Gražus ir ryškus paveikslas, skau- 
dus tarp kranto avižų prisiplojusiam Hariui, nes jis su tom trim figū- 
rom priešais besileidžiančią saulę turėjo mažiau bendro net už rau- 
doną burbulą leidžiantį kiškį. 


Buvo kartą vaizdelis, 
skaudus leidžiantis saulei, jo luftvafės pagalbininkui Hariui Lybe- 
nau daugiau niekad nebuvo lemta išvysti, nes netrukus turėjo susi- 
krauti savo penkis daiktus. Nesuprantamas sprendimas perkėlė jį, 
Štertebekerį, trisdešimt kitų luftvafės pagalbininkų ir feldfebelį į ki- 
tą bateriją. Nebeliko švelniai banguotų kopų. Nekaltai lygios Balti- 
jos jūros. Meiliai muzikalių kranto avižų. Dvylika aštuoniasdešimt 
aštuonių milimetrų patrankų niūriai nebestyros priešais drungną va- 
karinio patikrinimo dangų. Nebepriminė namų Brezeno medinė 
bažnyčia, juodmargės Brezeno žvejų karvės, Brezeno žvejų tinklai 
sukabinti ant karčių džiūti ir fotografuoti. Saulė nebesileido už 
kranto kiškių, stovinčių ant dviejų kojų viršūnėse ir stačiomis ausi- 
mis garbinančių besileidžiančią saulę. 

Kaizerhafeno baterijoje nebuvo tokių pamaldžių padarų, tiktai 
žiurkės, o žiurkės garbino nejudančias Žvaigždes. 

Kelias į bateriją iš Troilo, uosto kvartalo tarp Žemutinio mies- 
to ir salos, keturiasdešimt penkias minutes vingiavo smėlėtais ke- 

liais per miškus Vyslos žiočių link. Už nugarų liko plačiai išsimėčiu- 
sios Reicho geležinkelio remonto dirbtuvės, medienos sandėliai už 
Vojano laivų statyklos; ir čia, tarp Troilo tramvajaus stotelės ir Kai- 
zerhafeno baterijos, šeimininkavo vandens žiurkės. 

"Tačiau kvapas, gaubęs bateriją ir nė per žingsnį nesitraukęs net 
pučiant stipriam vakarų vėjui, buvo ne žiurkių. 

Kai Haris atvyko į bateriją, pirmąją naktį buvo suėsti abu jo 
sportiniai batai. Niekam nevalia buvo, pagal instrukciją, išlipti iš l0- 
vos basam. Jos kiūtojo visur ir vis tuko, bet nuo ko? Jos buvo vadi- 
namos dugno padugnėmis; tačiau į tai niekaip nereagavo. Baterija, 
kad apsisaugotų nuo žiurkių, gavo skardines spinteles. Daug jų buvo 
užmušama, be jokio plano. Tačiau tai mažai ką gelbėjo. Ir tada feld- 
febelis, stovėjęs savo baterijos dešiniame krašte ir kasryt pranešinė- 
jęs kapitonui Hufnageliui, kiek vyresniųjų grandinių ir puskarinin- 
kių, luftvafės pagalbininkų ir ukrainiečių savanorių stovi rikiuotėje, 
davė įsakymą, dėl kurio vandens žiurkių pastebimai sumažėjo; ta- 
čiau kvapas, gaubiantis bateriją, nesumažėjo, nes jį skleidė ne dug- 
no padugnės. 


Buvo kartą įsakymas, 
jis žadėjo premijas už nudobtus graužikus. Grandiniai ir vyresnieji 
grandiniai, pražilę vyrai, už tris žiurkes gaudavo cigaretę. Ukrainie- 
čiams savanoriams buvo pakišamas machorkos pakelis, jei galėdavo 
įrodyti nudobę aštuoniolika Žiurkių. Luftvafės pagalbininkai už 
penkias žiurkes gaudavo ritinį čiulpiamų saldainių. Bet būdavo vy- 
resniųjų grandinių, kurie už du ritinius saldainių duodavo mums tris 
cigaretes. Machorkos mes nerūkėm. Pagal tą įsakymą baterija buvo 
padalinta į medžioklės grupes. Haris priklausė grupei, kurios me- 
džioklės teritorija buvo skalbykla, turinti tiktai vienerias duris ir nė 
vieno lango. Iš pradžių atidarius duris prie nutekamųjų vamzdžių, 
buvo padėta maisto likučių. Tada abu nutekamieji vamzdžiai buvo 
užkimšti. Ir mes ėmėm laukti už mokomojo barako langų, kol su- 
tems. Ir netrukus pamatėm pailgus vienodai ir vientisai švilpiančius 
šešėlius srūvant prie skalbyklos durų. Jų neviliojo jokia fleita; užte- 
ko atvirų durų. O viduj telaukė šaltos miežių kruopos ir kaliaropių 

kotai. Jautienos kaulai, dešimtkart nuvirti, ir pora saujų sprangių 
avižinių dribsnių — jų davė virtuvė — pabertų ant slenksčio, turėjo 
vilioti žiurkes. Bet jos būtų atbėgusios ir be jauko. 

Kai skalbykla jau žadėjo pakankamą grobį, priešais esantis mo- 
kymo barakas išspjovė penkis berniokus, apsiavusius ilgais guminiais 
batais, ginkluotus lazdomis, su galuose pritvirtintais alpinistų kab- 
liais. Skalbykla prarijo tuos penkis. Už paskutinio nugaros užsitrenkė 
durys. Lauke liko: žiurkės, pavėlavusios ir pamirštos būties; kvapas, 
tvyrantis virš baterijos; mėnulis, jeigu jis buvo; žvaigždės, jeigu buvo 
paperėtos; radijas, laidantis gerklę su pasauliu rišančiame puskarinin- 
kių barake; ontiniai laivų garsai. O viduj prasidėjo sava muzika. Jau 
nebe vienodai suderinta, o šuoliuojanti per oktavas: kruopščiai spigi 
kaliaropiškai minkšta kiauliškai skardiškai brązganti nosinė nereali. 
Ir staigus suderintas apšvietimas: tamsą kairiarankiškai perskrodžia 
penki kišeniniai prožektoriai. Du atodūsius trunkanti tyla. Ir šit švie- 
soje sukyla švino spalva, šliaužia pilvais skarda apkaltų nutekamųjų 
vamzdžių link, šlepsi pusės svaro svoriu ant grindų, grūdasi prie vamz- 
džių, užkištų pakulom, nori užsiropšti ant betoninės pakylos ir įsitver- 
ti rudą medį. Tvirtai įsikimba ir bruožiasi žemyn. Nenori palikti dribs- 
nių ir kotų. Nori išgelbėti jautienos kaulus, o ne savo kailį: lygų, ne- 
švarų, nepraleidžiantį vandens, sveiką, gražų, brangų, iškaršusį, per 
tūkstantmečius puoselėtą, į kurį dabar be jokios pagarbos sminga al- 
pinistų kabliai: ne, žiurkių kraujas ne žalias, o. Brūkšt batu, ir viskas. 
Susegimas, dvi vienu kabliu: čia — būtis — nebūtis. Gaudymas šuoly- 
je: muzika! Ir dainelė nuo Nojaus laikų. Istorijos apie žiurkes, tikros 
ir išgalvotos. Atsiradimas įsitvirtinimas veržimasis: ištuštinti laivai su 
grūdais. Išėsti grūdų sandėliai. Pripažintas niekis. Liesi Egipto metai. 
Paryžiaus apgulties laikai. Ir kai žiurkė tupėjo tabernakulyje. Ir kai 
mąstymas metė metafiziką. Ir kai buvo sunkiausia. Ir kai žiurkės pali- 
ko laivą. Ir kai žiurkės grįžo. Kai jos net mažus vaikus ir senius, pri- 
kaustytus prie krėslų. Ir kai jos jaunai mamai naujagimį prie krūtinės 
paneigė. Kai jos užpuolė kates ir iš žiurkiagaudžių liko tik balti dan- 
tys, Žibantys ir šiandien muziejuje išrikiuoti eilėmis. Ir kai jos nešiojo 
šen ir ten marą ir lindo kiaulėms į rausvus kūnus. Ir kai jos suėdė Bib- 
liją ir ėmė daugintis, kaip ten buvo parašyta. Kai jos išdraskė laikro- 

džius ir paneigė laiką. Kai Hamelne buvo paskelbtos šventomis. Ir kai 
buvo išrasti nuodai, kurie joms patiko. Kai iš žiurkių uodegų vijo vir- 
vę, kad išmatuotų šulinį. Kai jos tapo išmintingos, ilgos kaip poemos, 
ir rodėsi teatre. Kai jos kanalizavo transcendenciją ir prasiveržė į švie- 
są. Kai jos pragraužė vaivorykštę. Kai jos padarė duris į pasaulį ir pra- 
kiurdė pragarą. Kai Žiurkės atėjo į dangų ir pasaldino šventos Cecili- 
jos vargonus. Kai Žiurkės cypė eteryje ir buvo perkeltos į bežiurkes 
žvaigždes. Kai žiurkės egzistavo dėl jų pačių. Kai buvo paskelbtas įsa- 
kymas, kuris už paklotas žiurkes žadėjo premiją: stambaus tabako, 
suktinių ir saldžiarūgščių avietinių saldainių. Istorijos apie žiurkes is- 
torijos apie žiurkes: jos lenda į kampus. Jei nekliūva joms, kliūva be- 
tonui. Jos buriasi. Uodegos kaip virvutės. Nosys surauktos. Bėga į 
priekį. Netikėtai puola. Lazda turi padėti lazdai. Ir prožektoriai 
minkštai krinta, kietai ritasi, ridinėjami; tačiau vis dar ryškiai prasi- 
šviečia, kai palaidojami, kad atkapstyti vėl rodytų, kas dar šoka į viršų 
iš krūvų, kurios jau užpajamuotos nebejudėjo. Mat kiekviena lazda 
skaičiuoja: septyniolika, aštuoniolika, trisdešimt viena; tačiau trisde- 
šimt antra sprunka, dingsta, vėl pasirodo, du kabliai per vėlai, viena 
lazda nori ją per anksti, tada ji prasiprasiprasigraužia ir parverčia Ha- 
rį; jo guminių batų padai paslysta ant šlapių nuo baimės grindų. Jis 
minkštai griūna aukštielninkas ir garsiai rėkia, kitoms lazdoms su- 
kaustytai juokiantis. Ant buzuotų kailių, ant grobio, ant trūkčiojančių 
sluoksnių, ant ėdrių generacijų, ant nenorinčios pasibaigti Žiurkių is- 
torijos, ant krūvon surinktų dribsnių, ant kotų šaukia Haris: 

— Man įkando. Įkando. Įkan... 

Bet jam ne žiurkė. Tik išgąstis, kai pargriuvo, ir ne kietai, o 
minkštai. 

Tada tarp skalbyklos sienų stojo tyla. Kas turėjo ausį, tas girdė- 
jo su pasauliu rišantį radiją, plyšojantį puskarininkių barake. Kelios 
lazdos dar abejingai nusitaikė ir kliudė, kas dar prieš galą tirtėjo. 
Galbūt tos lazdos negalėjo staiga ir tik stojus tylai liautis egzistavu- 
sios. Lazdose dar būta likučio, kuris veržėsi laukan ir norėjo išsieg- 
zistuoti. Bet kai įsivyravo ne vien tyla, bet nurimo ir lazdos, vis dar 
buvo ne galas; mat šią egzistencijos pauzę užpildė Haris Lybenau: 
kadangi pirma buvo minkštai parkritęs, tai dabar ilgai vėmė į tuščią 

kruopų dubenį. Tarp žiurkių jam buvo nevalia vemti. Jas reikėjo su- 
skaičiuoti, surikiuoti ir uodegom pririšti prie vielos. Keturias tan- 
kiai prikabinėtas vielas rado rytą ir su registruojančiu ūkio dalies 
puskarininkiu suskaičiavo feldfebelis: už šimtą penkiasdešimt aš- 
tuonias žiurkes, suapvalinus padidinant, išėjo trisdešimt du ritiniai 
saldainių, kurių pusę Hario medžioklės grupė iškeitė į cigaretes. 

Išrikiuotos žiurkės — dar priešpiet jas reikėjo užkasti už lauko 
išvietės — atsidavė drėgme, žeme, rūgštim, kaip atidarytas bulvių 
kapčius; viršum baterijos tvyrojęs kvapas buvo kitokios prabos; juo 
nedvėsavo jokia žiurkė. 


Buvo kartą baterija, 
ji stovėjo netoli Kaizerhafeno ir todėl vadinosi Kaizerhafeno baterija. 
Ta baterija sykiu su Brezeno—Gletkau didžiąja baterija, su Hoibū- 
dės, Pelonkeno, Cigankenbergo, Narviko sandėlių ir Senosios Škoti- 
jos baterijom turėjo ginti oro erdvę virš Dancigo miesto ir jo uosto. 

Kai Haris tarnavo Kaizerhafeno baterijoje, tik dusyk buvo oro 
pavojus; tačiau kiekvieną dieną buvo medžiojamos žiurkės. Kai sykį 
virš Olivos miško buvo numuštas keturmotoris bombonešis, prie to 
numušimo prisidėjo Pelonkeno ir Senosios Škotijos baterijos; Kai- 
zerhafeno baterija nieko nepešė, tačiau galėjo pasigirti augančiais 
laimėjimais valant baterijos teritoriją nuo vandens žiurkių. 

O, ši kame-būtis virto pasauliniu projektu, ir Hario medžioklės 
grupė buvo priskiriama prie geriausių. Tačiau visas grupes, net uk- 
rainiečius savanorius, dirbusius už išvietės, lenkė Štertebekeris, ne- 
prisidėjęs nė prie vienos grupės. 

Jis traukė žiurkes vidury šviesios dienos ir visada turėjo žiūro- 
vų. Paprastai gulėdavo ant pilvo priešais virtuvės baraką, prie pat 
kanalizacijos dangčio. Jis graibė ilga ranka nutekamajame griovyje, 
kuris garantavo Štertebekeriui gausų laimikį, besislepiantį kanaliza- 
cijoje, tarp Troilo ir laistomųjų laukų. 

O, tas daugialypis kodėl! Kodėl taip, o ne kitaip? Kodėl van- 
dens žiurkės, o ne panašūs esiniai? Kodėl apskritai kas nors, o ne 
niekis? Šiuose klausimuose slypėjo pirmas ir paskutinis proatsaky- 
mas į visus klausimus: 

— Žiurkės esmė yra transcendentinės kilmės trigubas pasklidi- 
mas pasaulio projekte arba kanalizacijoje. 

Štertebekerio laikysena kėlė susižavėjimą, nors sunki odinė 
pirštinė, kokias mūvi suvirintojai, ir saugojo jo išskėstą, kanalizaci- 
jos kanale tykančią ranką. Apskritai visi laukė, kad žiurkės, keturios 
penkios, sudraskys jo pirštinę ir sumaitos pliką ranką. Tačiau Šterte- 
bekeris ramiai gulėjo primerkęs akis, čiulpė avietinį saldainį — jis 
nerūkė — ir kas dvi minutės trenkdavo staiga iškilusia odine piršti- 
ne vandens žiurkę galva į profiliuotą kanalizacijos dangčio kraštą. 
Tarp žiurkių mirčių jis savo, tačiau feldfebelio kalbos niūriai nuspal- 
vintu liežuviu šnabždėjo žiurkių sentencijas ir ontologines Žiurkių 
tiesas, kurios, kaip manė visi, viliojo grobį į delno gniaužtus ir leido 
be perstogės traukti jas į dienos šviesą. Ir visąlaik, apačioj imdamas 
derlių ir viršuje kraudamas, kalbėjo: 

— Žiurkė insituoja, netekdama žiurkiškumo. Taip žiurkės čia- 
būtis yra insituojanti. Insitentiškoje egzistencijoje viešpatauja pa- 
slaptis, tačiau tai tik užmiršta ir neesminga tapusi tiesos esmė. 

Kartais jis dar neištrauktas žiurkes vadino vėlyvėmis. Sukrau- 
tos žiurkės jam buvo prožiurkės, arba esiniai. Apžiūrinėdamas po 
darbo sutvarkytą grobį, Štertebekeris beveik lipšniai ir pamokomai 
kalbėjo: 

— Nors žiurkė pūna be Žiurkiškumo, tačiau žiurkiškumas nie- 
kada negali egzistuoti be žiurkės. 

Per valandą jis ištraukdavo apie dvidešimt penkias žiurkes ir 
galėjo dar daugiau, jeigu būtų norėjęs. Štertebekeris naudojo tą pa- 
čią vainikų vielą, prie kurios ir mes rišom žiurkes. Šį už uodegų pri- 
kabintą ir suskaičiuotą kasrytinį paradą jis vadino savo ryšiu su būti- 
mi. Juo jis užsidirbdavo daugybę avietinių saldainių. Kartais pado- 
vanodavo kokį ritinį Hario pusseserei, dažnai iškilmingai įmesdavo, 
tarsi norėdamas numaldyti žiurkiškąjį pradą, tris saldainius pro atvi- 
rą kanalizacijos angą prie virtuvės barako. Mes gimnazistiškai gin- 
čydavomės dėl sąvokų ir niekada nebuvom tikri, ar kanalizaciją rei- 
kia vadinti pasaulio esme, ar paklydimu. 

Tačiau kvapas, tvyrojęs virš baterijos, nebuvo nei pasaulio es- 
mės, nei paklydimo, kaip Štertebekeris vadino savo laimikio nešykš- 
tintį kanalizacijos šulinį. 

Buvo kartą baterija, 
viršum jos nuo pirmos iki paskutinės brėkšmos neramiai ir dalykiš- 
kai zujo varnos. Ne žuvėdros, o varnos. Žuvėdrų buvo virš paties 
Kaizerhafeno, virš medinių sandėlių, bet ne virš baterijos. Jeigu 
žuvėdros kada nors čia pasirodydavo, tai jas tuojau nuvydavo įniršęs 
juodas debesis. Varnos nepakenčia žuvėdrų. 

Tačiau kvapas, tvyrojęs virš baterijos, buvo nei varnų, nei Žu- 
vėdrų, kurios ir taip čia nesirodydavo. O kai grandiniai, vyresnieji 
grandiniai, savanoriai ir luftvafės pagalbininkai už premijas dobė 
žiurkes, aukštesnio laipsnio baterijos kariškiai — nuo puskarininkių 
iki kapitono Hufnagelio — užsiėmė kuo kitu: jie šaudė — tačiau ne 
dėl premijų, o tik kad šaudytų ir pataikytų — varnas, sukančias virš 
baterijos. Tačiau varnos nesitraukė, ir jų nemažėjo. 

O kvapas, tvyrantis virš baterijos, tarp barakų ir kovinių pozici- 
jų, komandinio punkto ir apkasų, laikėsi ir nesikeitė, kvapas, apie 
kurį visi ir Haris žinojo, kad jį skleidžia ne Žiurkės ir ne varnos, jis 
nekilo iš jokio kanalizacijos griovio, taigi ir iš jokio paklydimo, jį 
skleidė, ar vėjas pūtė iš Pucigo, ar Diršau pusės, nuo nerijos, ar nuo 
atviros jūros, balkšvas kalnas, dunksantis už spygliuotos vielos į pie- 
tus nuo baterijos ir priešais raudonų plytų fabriką, pusiau užstotą ir 
iš kresno kamino leidžiantį juodus, savyje besirausiančius dūmus, 
kurių likučiai sėdo ant Troilo ar Žemutinio miesto. Tarp kalno ir 
fabriko baigėsi geležinkelio bėgiai, vedantys į Slėnio geležinkelio 
stotį. Kalnas, tvarkingai kūgiškai sukrautas, truputį viršijo surūdiju- 
sią kratyklę, kokios anglių sandėliuose ir prie kalio kasyklų naudoja- 
mos nekokybiškų uolienų pašalinimui. Kalno papėdėje ant kilnoja- 
mų bėgių nejudėdami stovėjo savivarčiai pusvagoniai. Kalnas blyš- 
kiai blizgėjo, kai jį nutvieksdavo saulė. Ir ryškėdavo, kai dangus 
prakiurdavo ir imdavo lyti. Nepaisant varnų, kurios jame gyveno, 
kalnas buvo grynas; bet šios pasakos pradžioje buvo sakyta: nieko 
nėra švaru gryna tyra. Tad ir kalnas šalia Kaizerhafeno baterijos, 
kad ir koks baltas, buvo ne grynas, o kaulų kalnas, kurio sudėtinės 
dalys po fabrikinio apdorojimo vis dar buvo apaugusios šiokiais to- 
kiais likučiais; nes varnos niekaip negalėjo liautis ant jo gyvenusios 
neramiai juodos. Todėl kvapas, lyg koks gaubtas kabojęs virš bateri- 


308 


jos ir nenorėjęs niekur trauktis, buvo juntamas net Hario burnoje ir 
neprarasdavo savo sunkaus saldumo ir be perstogės čiulpiant rūgš- 
čius saldainius. 

Apie kaulų kalną niekas nekalbėjo. Bet visi jį matė užuodė ska- 
navo. Kas išeidavo iš barakų, kurių durys atsidarė į pietų pusę, regė- 
jo kalną kaip kūgį. Kas, kaip Haris, būdamas šeštu numeriu sėdėjo 
ant patrankos lafeto ir sykiu su patranka ir taikymo mechanizmu 
per pratybas pagal komandas buvo sukiojamas aplink, visąlaik, ko- 
mandiniam punktui ir kaulų kalnui tarsi susitarus, būdavo atsuka- 
mas į balkšvą kalną su dūmijančiu fabriku, be darbo stovinčia kra- 
tykle, sustingusius pusvagonius ir judrų varnų apnašą. Niekas apie jį 
nekalbėjo. Tas, kas būdavo įdomiai sapnavęs kalną, geriant rytą ka- 
vą sakydavo, jog sapnavęs kažką juokinga: kopimą laiptais arba mo- 
kyklą. Šiaip ar taip, kasdieniniuose pokalbiuose kol kas tuščiai var- 
tojama sąvoka neįgydavo bent kiek apčiuopiamo turinio, kuris galė- 
jo būti susijęs su neįvardintu kalnu. Haris prisimena žodžius: 
sankaupos — būtinybė — naikinimas; mat dienomis darbininkai 
niekada nestumdė pusvagonių ir nemažino sankaupos, nors fabri- 
kas ir buvo pasiruošęs darbui. Joks vagonas neriedėjo bėgiais ir ne- 
siartino iš Slėnio stoties. Transporteris dienomis nieko nedavė būti- 
nybei ėsti. Tačiau per vienus naktinius mokymus — aštuoniasdešimt 
šešių milimetrų vamzdžiai turėjo valandą sekioti mokomąjį lėktuvą, 
pagautą keturių prožektorių, — visi ir Haris pirmukart išgirdo dar- 
bo garsus. Tiesa, fabrikas buvo užtemdytas, tačiau ant geležinkelio 
bėgių buvo mojuojama lempom, raudonom ir baltom. Viens kitą 
stumdė krovininiai vagonai. Buvo girdėti vienodas šiuršėjimas: kra- 
tyklė. Rūdys į rūdis: savivarčiai pusvagoniai. Balsai komandos juo- 
kas: naikinimo teritorijoje vyko darbas, kai mokomasis „Ju“ užskri- 
do ant miesto iš jūros pusės, paspruko nuo prožektorių ir vėl pagau- 
tas tapo platonišku taikiniu: šeštas numeris aptarnavo taikymo 
mechanizmą, stengdamasis rankenėlėmis sutapatinti dvi azimuto 
rodykles ir kampo rodykles ir tolydžio naikinti sprunkantį esinį. 

Kitą dieną visiems ir Hariui, vengusiems kalno sąvokos, san- 
kaupa atrodė paaugusi. Varnos buvo susilaukusios svečių. Kvapas li- 
ko tas pats. Tačiau niekas nesidomėjo jo turiniu, nors visi ir Haris jį 
juto burnoje. 

Buvo kartą kaulų kalnas, 
kuris taip vadinosi nuo to laiko, kai Hario pusseserė Tula paleido tą 
žodelį jo pusėn. 

— Tai kaulų kalnas, — pasakė ji ir parodė nykščiu. 

Daugelis ir Haris ėmė prieštarauti, tiksliai nepasakydami, kas 
guli toj krūvoj į pietus nuo baterijos. 

— Kertam, kad tai kaulai? Be to, žmonių, tiksliai. Tai juk visi 
žino. 

Tula lažintis pasiūlė greičiau Štertebekeriui negu Hariui. Jie 
trys ir kiti čiulpė saldainius. 

Štertebekerio atsakymas, nors ir ką tik ištartas, buvo paruoštas 
jau kelios savaitės: 

— Buvimą krūvoje esaties akivaizdoje, rūpesčio skleidimą ir 
mirties tvermę reikėtų laikyti pilna egzistencijos esme. 

Tulai rūpėjo tiksliau Žinoti: 

— Aš dar sakau, kad jie iš Štuthofo, kertam? 

Štertebekeris nenorėjo leistis pririšamas prie geografijos. Jis 
numojo ranka ir nekantriai burbtelėjo: 

— Netaukškit tom savo nuvalkiotom gamtamokslinėm sąvo- 
kom. Čia galima sakyti: tai būtis atviru pavidalu. 

Kai Tula ir toliau laikėsi Štuthofo ir vadino atvirą būties pavi- 
dalą vardu, Štertebekeris atsisakė siūlomų lažybų plačiu bateriją ir 
kaulų kalną laiminančiu mostu: 

— Tai visos istorijos esmės erdvė! 

Po tarnybos, net švaros ir tvarkymosi valandomis, ir toliau buvo 
dobiamos žiurkės. Aukštesnio rango kariai, pradedant puskarinin- 
kiais, šaudė varnas. Kvapas tvyrojo aplink ir nenyko. Tada Tula tarė 
ne Štertebekeriui, nuošalėje braižiusiam figūras, o feldfebeliui, du- 
syk iššaudžiusiam savo karabino magaziną: 

— Kertam, kad tai tikri žmonių kaulai ir jų labai daug? 

Buvo sekmadienis, lankymo diena. Tačiau tik keli svečiai, dau- 
giausia tėvai, svetimi civiliais drabužiais stovėjo šalia savo greitai už- 
augusių sūnų. Hario tėvai nebuvo atvažiavę. Tebebuvo lapkritis, ir 
tarp žemų debesų, žemės ir jų barakų vis kabojo lietus. Haris stovė- 
jo grupėje aplink Tulą ir feldfebelį, kuris trečiusyk pildė savo karabi- 
no magaziną. 

— Kertam, kad... — pasakė Tula ir atkišo mažą baltą ranką. 

Niekas nenorėjo. Ranka liko viena. Štertebekeris braižė smėly- 
je pasaulį. Ant Tulos kaktos tarsi trupiniai pūpsojo spuogai. Hario 
rankos kišenėse žaidė su kaulų klijų gabaliukais. Ir tada feldfebelis 
ištarė: „Kertam, kad ne...“, ir sumušė rankom, nežiūrėdamas į Tulą. 

Tučtuojau, tarsi turėdama iš anksto subrandintą planą, Tula 
apsigręžė, patraukė plačiu piktžolių ruožu tarp dviejų pabūklų. 
Nepaisydama drėgmės ir šalčio, ji buvo tik su megztiniu ir klostytu 
sijonu. Ji nuėjo plikom išstypusiom kojom, ant nugaros sukryžiuo- 
tom rankom, sruogomis krintančiais be jokio dažo ir kadai po pas- 
kutinės pusmetinės plaukais. Ėjo mažėdama ir ryškiai matoma 
drėgname ore. 

Iš pradžių visi ir Haris manė: jinai dėl to, kad eina taip tiesiai, 
kiaurai pereis spygliuotų vielų tvorą; tačiau prieš pat vielas ji parkri- 
to ant žemės, pakėlė žemutinę baterijos ir fabriko teritoriją skirian- 
čios tvoros vielą, lengvai persirito į kitą pusę, atsistojo tarp kelius 
siekiančių parudavusių piktžolių ir vėl patraukė, tiktai dabar tarsi 
veikdama pasipriešinimą, prie kalno, kuriame gyveno varnos. 

Visi ir Haris žiūrėjo į Tulą ir buvo užmiršę avietinius saldainius. 
Štertebekeris nebraižė smėlio. Pasigirdo garsėjantis griežimas: kaž- 
kam pakliuvo tarp dantų smėlio ar ko nors biraus. Ir tiktai kai Tula 
atsistojo mažytė priešais kalną, kai varnos tingiai pakilo į orą, kai 
Tula pasilenkė — perlūždama per vidurį — tiktai kai Tula apsigręžė 
ir grįžo atgal, greičiau negu visi ir Haris bijojo, girgždesys tarp feld- 
febelio dantų nutilo; ir stojo kurtinanti tyla. 

Ji grįžo ne tuščiomis. Tai, ką ji nešė dviem rankom, persirito su 
ja po spygliuotos vielos tvora į baterijos pusę. Tarp dviejų aštuonias- 
dešimt aštuonių milimetrų patrankos vamzdžių, kurie pagal pasku- 
tinę komandą kaip ir kiti buvo vienodu kampu pasukti nordnord- 
vesto kryptim, Tula be perstogės didėjo. Tiek trunka trumpoji per- 
trauka mokykloj, kiek truko Tulos žygis pirmyn ir atgal. Per penkias 
minutes ji susitraukė iki žaislo dydžio ir vėl užaugo: beveik sulig 
normaliu žmogum. Jos kakta tebebuvo spuoguota, tačiau tai, ką ji 
nešėsi priešais, kai ką reiškė. Štertebekeris pradėjo braižyti naują 
pasaulio planą. Feldfebelis vėl malė dantimis žvyrą, dabar jau stam- 
bų. IVla jos pačios labui buvo varstoma garsais. 

Kai Tula sustojo prieš visus ir savo pusbrolį su dovana, ji per 
daug nepabrėždama pasakė: 

— O ką aš sakiau? Tai laimėjau ar nelaimėjau? 

Plokščia feldfebelio ranka trenkė jai per kairę veido pusę tarp 
smilkinio, ausies iki smakro. Jos ausis nenukrito. Tulos galva beveik 
nesumažėjo. Tačiau kaukolę, kurią buvo atsinešusi, išmetė ten, kur 
stovėjo. 

Dviem blyškiai geltonom rankom Tula pasitrynė sumuštą pusę, 
bet nenubėgo. Ant jos kaktos pūpsojo tiek pat spuogų kaip ir pirma. 
Kaukolė buvo Žmogaus ir ne sutrūko, kai Tula ją išmetė, o dusyk 
stryktelėjo žolėje. Feldfebelis, rodės, matė daugiau negu kaukolę. 
Kai kas žvelgė virš barakų stogų į šalį. Haris negalėjo atitraukti 
žvilgsnio. Kaukolei trūko dalies apatinio žandikaulio. Misteris ir 
mažylis Drešeris laidė sąmojus. Daugelis, dėkingi jiems, juokėsi ten, 
kur reikėjo. Štertebekeris bandė pavaizduoti atnešta smėlyje. Jo ar- 
ti viena kitos įsodintos akys matė esinį, nereaguojantį į nieką ir užsi- 
ėmusį sava estimi, tuo tarpu pasaulyje dėjosi staigūs ir netikėti daly- 
kai; mat feldfebelis pakėlęs karabino saugiklį suriko: 

— Kiaulės pūslė! Nagi marš į kareivines. Švaros ir tvarkymosi 
valanda! 

Visi tyliai ir aplinkkeliais nuspūdino šalin. Pokštai nutilo. Tarp 
barakų Haris pasuko galvą ant pečių, nes pečiai nenorėjo suktis: 
feldfebelis stovėjo sustingęs ir keturkampis su nuleistu karabinu, są- 
moningai, kaip teatre. Už jo geometriškai dunksojo: sankaupa, bū- 
tinybė, naikinys, visos istorijos esmės erdvė, skirtumas tarp būties ir 
esinio: ontologinė diferencija. 

Ukrainiečiai virtuvės barake plepėjo skusdami bulves. Puskari- 
ninkių radijas transliavo pageidavimų koncertą. Sekmadienio sve- 
čiai pusbalsiu atsisveikino. Tula stovėjo lengva šalia savo pusbrolio 
ir trynėsi sumuštą veido pusę. Jos burna, iškreipta masažuojančios 
rankos, sumurmėjo Hariui pro šalį: 

— O aš juk nėščia. 

Haris, žinoma, turėjo paklausti: 

— Nuo ko? 

Tačiau tai buvo nesvarbu: 

— Kertam, kad taip! 

Haris nenorėjo kirsti, nes Tula laimėdavo kiekvienerias lažy- 
bas. Priešais prausyklą jis parodė nykščiu į praviras duris: 

— Tada turi tuojau nusiplauti rankas. 

Tula pakluso. Niekas netyra. 


Buvo kartą miestas, 
be priemiesčių Oros, Šidlico, Olivos, Emauso, Prausto, Sankt Alb- 
rechto, Šelmiulio ir Noifarvaserio uosto, jis turėjo dar vieną prie- 
miestį — Langfūrą. Langfūras buvo toks didelis ir toks mažas, kad 
visa, kas šiame pasaulyje buvo ar galėjo būti, buvo ar galėjo būti ir 
Langfūre. 

Tame priemiestyje tarp sodelių, rikiuotės aikščių, laistomų 
laukų, truputį į kalną kylančių kapinių, laivų statyklų įrengimų, 
sporto aikščių ir kareivinių blokų, Langfūre, talpinusiame apie 
septyniasdešimt du tūkstančius registruotų gyventojų, turėjusiame 
tris bažnyčias ir vieną koplyčią, dvi gimnazijas, vieną licėjų, vieną 
vidurinę mokyklą, vieną amatų ir namų ūkio mokyklą, vis per ma- 
Žai pradinių mokyklų ir vieną alaus daryklą su Akcinės tvenkiniu ir 
ledų rūsiu, Langfūre, kuriam orumo teikė šokolado fabrikas „Bal- 
tika“, miesto aerouostas, geležinkelio stotis ir garsioji Technikos 
mokykla, du vienodo dydžio kino teatrai, vienas tramvajų depas, 
visuomet perpildyta sporto salė ir sudeginta sinagoga; žinomame 
Langfūro priemiestyje, kurio įstaigos valdė miesto Labdaros ir 
našlaičių namus ir vieną prie Heiligenbruno gražioj vietoj esančią 
aklųjų prieglaudą, nuo tūkstantis aštuoni šimtai penkiasdešimt 
ketvirtųjų metų prie Dancigo prijungtame Langfūre, kuris driekė- 
si žemiau Ješkentalio miško su Gutenbergo paminklu, Langfūre, 
kurio tramvajų linijos siekė Brezeno kurortą, vyskupo rezidenciją 
Olivą ir Dancigo miestą, Dancigo Langfūre taigi, per Makenzeno 
husarus ir paskutinį kronprincą išgarsėjusiame kurorte, per kurį 
visu pločiu tekėjo Štrysbachas, gyveno mergina, vardu Tula Po- 
kryfkė, ir buvo nėščia, tik nežinojo nuo ko. | 

Tame pačiame priemiestyje, netgi tame pačiame nuomojama- 
me name Elzės gatvėje, kuri kaip ir Hertos ir Luizos gatvės jungė 

Labesvėgą su Marijos gatve, gyveno Tulos pusbrolis; jis buvo vardu 
Haris, o pavarde Lybenau, tarnavo priešlėktuvinėje Kaizerhafeno 
baterijoje luftvafės pagalbininku ir nepriklausė prie tų, kurie galėjo 
padaryti Tulą nėščią. Mat Haris tiktai teoriškai išmanė tai, ką kiti 
darė reguliariai. Šešiolikmetis, kuriam šalo kojos ir kuris vis laikėsi 
truputį nuošalėj. Visažinys, be atrankos skaitęs istorinio ir filosoti- 
nio turinio knygas ir kruopščiai prižiūrėjęs savo dailiai garbiniuotus 
kaštoninius plaukus. Smalsuolis, savo pilkomis, tačiau ne šaltai pil- 
komis akimis viską atspindėjęs ir savo lygų, bet nesilpną kūną laikęs 
linkusiu į ligas ir poruotu. Amžinai atsargus Haris, tikėjęs ne Dievą, 
o nieką ir vis dėlto nenorėjęs duoti pašalinti savo jautrių glandų. 
Melancholikas, mėgęs pyragaičius su migdolais ir medum, aguonų 
pyragą, kokoso dribsnius ir savanoriškai — nors prastai plaukio- 
jo — užsirašęs į jūrininkus. Neveiklus žmogus, bandęs nužudyti sa- 
vo tėvą, stalių dirbtuvės savininką Lybenau, ilgais eilėraščiais, para- 
šytais mokykliniuose sąsiuviniuose ir savo motiną vadinęs virėja. 
Jautrus jaunuolis, kuris tiek stovėdamas, tiek gulėdamas prakaitavo 
dėl savo pusseserės ir be perstogės, bet blaiviai, galvojo apie juodą 
aviganį. Fetišistas, nešiojęs savo piniginėje perliškai baltą priekinį 
dantį. Fantastas, daug melavęs, tyliai kalbėjęs, raudonavęs kai, šiuo 
ir tuo tikėjęs ir besitęsiantį karą laikęs mokyklos papildymu. Ber- 
niukas, jaunuolis, uniformuotas gimnazistas, garbinęs fiūrerį, Ulri- 
chą fon Huteną, generolą Romelį, istoriką Heinrichą fon Treičkę, 
tarpais Napoleoną, šnopščiantį artistą Heinrichą Georgę, kartais 
Savonorolą, paskui vėl Liuterį ir nuo tam tikro laiko filosofą Marti- 
ną Heidegerį. Su jų pagalba jis sugebėjo tikrą iš žmonių kaulų suda- 
rytą kalną užversti viduramžiškomis alegorijomis. Jis minėjo kaulų 
kalną, kuris iš tiesų klykė prieš dangų tarp Troilo ir Kaizerhafeno, 
savo dienoraštyje kaip aukavietę, įkurtą, kad tyra apsišviestų nuo 
šviesos ir šitaip skleistų šviesą. 

Haris Lybenau ne tik rašė dienoraštį, bet ir dažnai tingiai, pas- 
kui vėl gyviau susirašinėjo su viena drauge, kuri, prisidengusi Ženi 
Angustri pseudonimu, šoko Vokiečių balete ir reicho sostinėje Ber- 
lyne ir išvykose į užimtas teritorijas rodėsi kaip corps de ballet narė, 
paskui kaip solistė. Kai luftvafės pagalbininkas Haris Lybenau gau- 

davo leidimą į miestą, jis eidavo į kiną ir vesdavosi nėščią Tulą Po- 
kryfkę. Kai Tula dar nebuvo nėščia, Haris ją nesyk veltui stengėsi 
prikalbėti, kad eitų su juo į kiną. Dabar, kai ji kiekvienam Langfūre 
pasakojo „kažkas mane padarė storą“, — iš tiesų dar nieko nebuvo 
matyti — ji tapo sukalbamesnė ir sakė Hariui: 

— Jeigu tu sumokėsi, tai dėl manęs galim eiti. 

Abiejuose Langfūro kino teatruose jie praleido pro savo akis 
daug filmų. Ten pirma rodydavo savaitės kroniką, paskui šviečiamą- 
jį filmą, o pabaigoje meninį. Haris buvo su uniforma; Tula sėdėjo su 
pernelyg erdviu paltu iš jūrinės gelumbės, kurį buvo pasisiūdinusi 
savo padėčiai. Kol sulytame ekrane buvo skinamos vynuogės ir vyni- 
ninkės apsikabinėjusios kekėmis, karūnuotos vynuogių lapais ir su- 
siveržusios liemenėlėmis šypsojosi, Haris bandė prieiti prie savo 
pusseserės. Tačiau Tula atšlijo nuo jo su tyliu priekaištu: 

— Liaukis, Hari. Dabar tai beprasmiška. Reikėjo anksčiau su- 
siprasti. 

Haris visuomet turėjo kine atsargą rūgščių saldainių, kurie jo 
baterijoje buvo duodami nudobus tam tikrą skaičių žiurkių. Haris 
tamsoj, kai priekyje su triukšmu prasidėjo savaitės kronika, nulu- 
po popierių ir sidabrą nuo saldainių ritinio, įspraudė nykščio nagą 
tarp pirmo ir antro saldainio ir pasiūlė Tulai. Tula iškėlė saldainį 
dviem pirštais, prilipdė abiem lėliukėm prie savaitės kronikos, 
ėmė garsiai čiulpti ir sušnabždėjo, priekyje prasidėjus purvo perio- 
dui Vidurio ruože: 

— Jūsų viskas smirda, net saldainiai, tuo už tvoros. Jums reikė- 
tų prašytis į kitą bateriją. 

Bet Haris turėjo kitų norų, ir jie išsipildė kine: purvo periodas 
baigėsi. Daugiau jokių ruošimųsi Kalėdoms Šiaurės jūros fronte. 
Suskaičiuoti visi sudegę „T-34“. Parplaukė iš sėkmingo žygio po- 
vandeninis laivas. Mūsų naikintuvai išlėkė vaikyti teroristų bombo- 
nešių. Nauja muzika. Kitas operatorius: taiku, rudeniška, popietiš- 
ka ir Žvyruota: fiūrerio štabas. 
lakūno. Aišku, kad tai jis: mūsų šuo. Mūsų šuns šuo, norėjau pasa- 
kyt, kaip iš akies trauktas Princas, tai Princas, mūsų Haras jo... 

Gerą minutę, kol fiūreris ir reicho kancleris po Žemai nu- 
smauktu kepurės snapeliu, užpakaly surakintom rankom su vienu 
luftvafės karininku — gal tai buvo Rudelis? — plepasi ir vaikšto 
tarp fiūrerio štabo medžių, aiškiai juodam aviganiui leista laikytis 
prie jo batų, trintis į fiūrerio batus, leistis paplojamam per kaklą — 
mat sykį fiūrerio surakintos rankos išsilaisvina, kad paskui, kai sa- 
vaitės kronika užfiksuos šeimininko ir šuns artumą, vėl tučtuojau 
susijungtų. 

Prieš išvažiuodamas paskutiniu tramvajumi į Troilą — turėjo 
prie Centrinės geležinkelio stoties persėsti į Hoibūdės tramvajų — 
jis palydėjo Tulą namo. Abu pakaitomis kalbėjo viens kito nesiklau- 
sydami: ji apie meninį filmą, jis apie savaitės kroniką. Tulos filme 
viena kaimo mergina grybaudama buvo išniekinta ir todėl, Tula to 
niekaip negalėjo suprasti, nusiskandino; Haris bandė atkurti savai- 
tės įvykius filosofine Štertebekerio kalba ir kartu pabrėžti: 

— Šuns estis yra tai, ką aš laikau šuns esinio nubloškimu į jo 
Čia; taigi jo būtis pasaulyje yra su-būtis ir sau-būtis, nesvarbu, ar tai 
būtų stalių dirbtuvės kiemas, ar fiūrerio būstinė, ir, žinoma, ji nevar- 
žoma vulgaraus laiko; mat būsima šuns būtis yra ne vėliau kaip šuns 
buvimas čia, o tai yra ne anksčiau kaip pririštumas prie šuns dabar. 

O Tula priešais Pokryfkių duris pasakė: 

— Nuo kitos savaitės būsiu nėščia antrą mėnesį, o per Kalėdas 
jau tikrai bus žymu. 

Haris dar trumpam užsuko į tėvų butą. Jis norėjo pasiimti šva- 
rių baltinių ir kokio valgio. Jo tėvui, dirbtuvės savininkui, buvo suti- 
nusios kojos, nes per dienas negalėjo prisėsti: lakstė iš vienos statyb- 
vietės į kitą. Todėl dabar virtuvėje mirkė kojas. Didelės ir gumbuo- 
tos jos liūdnai judėjo prausimosi dubenyje. Dirbtuvės savininko 
atodūsiai neleido suprasti, ar jis dūsauja mėgaudamasis mirkymo 
malonumais, ar prisimindamas ką nors bloga. Hario motina jau lai- 
kė rankšluostį. Ji klūpojo ir buvo nusiėmusi skaitymo akinius. Haris 
pasitraukė nuo stalo kėdę ir atsisėdo tarp tėvo ir mamos: 

— Ar papasakoti jums vieną įdomų dalyką? 

Kadangi tėvas kėlė vieną koją iš dubens, o motina kaip tik iš- 
maniai ją priėmė su frotiniu rankšluosčiu, Haris pradėjo: 

— Buvo kartą šuo, vardu Perkūnas. Iš to šuns kilo kalė Zenta. 
O Zenta atsivedė Harą. Iš Haro kilo Princas. Ir žinot, kur aš ką tik 
mūsų Princą mačiau? Savaitės kronikoj. Štabe. Tarp fiūrerio ir Ru- 
delio. Visiškai aiškiai, lauke. Lyginai kaip mūsų Haras. Būtinai turi 
pamatyti, tete. Gali išeiti iš meninio filmo, jeigu tau nusibos. Aš tik- 
rai darsyk eisiu, jeigu ne dusyk. 

Ir dirbtuvės savininkas su viena sausa, bet dar garuojančia koja 
išsiblaškęs linktelėjo. Jis pasakė, kad, žinoma, džiaugiąsis ir pažiū- 
rės kroniką, jeigu turės laiko. Jis buvo pernelyg pavargęs, kad 
džiaugtųsi garsiai, nors stengėsi ir paskui, abiem sausom kojom, 
garsiai pasidžiaugė: 

— Vava, mūsų Haro Princas. Ir paplekšnojo jį, fiūreris kroni- 
koj. Ir Rudelis buvo greta. Ką tu sakai. 


Buvo kartą savaitės kronika, 
ji rodė purvo periodą Vidurio ruože, pasiruošimus Kalėdoms Led- 
jūrio fronte, vieno jūrų mūšio rezultatus, besijuokiančius darbinin- 
kus ginkluotės fabrike, laukines žąsis Norvegijoje, jungfolką, ren- 
kantį atliekas, Atlanto sargybinius ir apsilankymą fiūrerio štabe. Vi- 
sa tai ir dar daugiau buvo galima pamatyti ne vien abiejuose 
Langfūro kino teatruose, bet ir Salonikuose. Mat iš tenai atėjo laiš- 
kas, kurį Hariui Lybenau buvo parašiusi Ženi Brunys, pasivadinusi 
Ženi Angustri ir besirodanti vokiečių ir italų kareiviams. 

„Įsivaizduok, — rašė Ženi, — pasaulis mažas: vakar vakare — 
šiuo išimtinu atveju neturėjom spektaklio — aš nueinu su ponu Ha- 
zelofu į kiną. Ir ką pamatau savaitės kronikoje? Aš tikrai neapsirin- 
ku. Ir ponas Hazelofas sako, kad juodas aviganis, buvęs matomas 
štabo scenoje mažiausiai minutę, galėjo būti tik Princas, jūsų Haro 
Princas! 

O juk ponas Hazelofas jūsų Haro niekada nematė, tik jo nuo- 
traukas, kurias aš jam rodžiau. Mat jis turi nepaprastą vaizduotę, ne 
vien meninę. Be to, jis visuomet nori būti iki smulkmenų informuo- 
tas. Turbūt todėl davė užsakymą čionykštei propagandos kuopai. Jis 
norėtų turėti tos savaitės kronikos kopiją, kaip vaizdumo priemonę. 
Tikriausiai gaus, nes ponas Hazelofas ryšių turi visur, ir beveik nie- 

kad jam neatsakoma. Klausyk, tada mes vėliau galėtume žiūrėti tą 
kroniką, po karo, kartu ir kiek tiktai norėtume. Ir jeigu kada nors 
turėsim vaikų, galėsim jiems ekrane aiškinti, kaip buvo anksčiau. 

Čia visai sumauta. Graikijos aš nė kiek nematau, tiktai lietų. 
Gerąjį Felsnerį-Imbsą, deja, turėjom palikti Berlyne. Pamokos vyks- 
ta toliau, nors mes ir esam turnė. 

Įsivaizduok — tačiau Tu turbūt jau žinai — Tula laukiasi vaiko. 
Ji man tai parašė atviruke. Aš taip džiaugiuosi dėl jos, nors man kar- 
tais atrodo, kad jai bus sunku, taip visai be vyro, kuris ja pasirūpin- 
tų, ir be profesijos...“ 

Ženi užbaigė šį laišką nepamiršusi paminėti, kaip labai ją var- 
gina neįprastas klimatas ir kaip labai ji — ir tolimuose Salonikuo- 
se — myli savo Harį. Pabaigos žodyje ji prašė Harį kiek galima ir 
kuo dažniau rūpintis savo pussesere. „Supranti, tokioje būklėje jai 
reikia paramos, juolab kad jos tėvų namuose santykiai ne visai nor- 
malūs. Aš atsiųsiu jai graikiško medaus. Be to, išardžiau du beveik 
naujus megztinius, kuriuos neseniai pavyko nusipirkti Amsterdame. 
Šviesiai mėlyną ir švelniai rožinį. Iš jų galiu numegzti mažiausiai 
ketverius šliaužtinukus ir dvi striukeles. Mes turim tiek laisvo laiko 
tarp repeticijų ir net per spektaklius“. 


Buvo kartą vaikas, 

kuriam, nors jam jau buvo mezgami šliaužtinukai, nebuvo lemta 
gimti. Ne todėl, kad Tula to vaiko nenorėjo. Jo, tiesa, vis dar nebuvo 
žymu, tačiau jinai jam būdavo gera ir graudinamai švelni. Jis neturė- 
jo tėvo, kuris nusigręžęs murmėtų: „Aš nenoriu vaiko!“, nes visi ga- 
limi tėvai nuo ankstyvo ryto iki vėlyvo vakaro buvo užsiėmę savim. 
Pavyzdžiui, Kaizerhafeno baterijos feldfebelis ir luftvafės pagalbi- 
ninkas Štertebekeris: feldfebelis šaudė savo karabinu varnas ir grie- 
žė dantimis, kai tik kliudydavo juoda; Štertebekeris braižė, ką pa- 
šnibždėdavo jo liežuvis, be garso smėlyje: paklydimą, ontologinę di- 
ferenciją, įvairius pasaulio projekto variantus. Kaipgi jie galėjo, 
turėdami tokį egzistencinį užsiėmimą, galvoti apie vaiką, kurį Tula 
Pokrytkė švelniai skelbė esant, kuris tačiau net nepūtė jos specialiai 
tamtyč pasiūto palto. 

Vien tiktai Haris, laiškų gavėjas, laiškų rašytojas, sakė: 

— Kaip tu jautiesi? Ar tau vis dar bloga prieš pusryčius? Ką sa- 
ko daktaras Holacas? Nekilnok sunkiai. Tau tikrai reikėtų neberū- 
kyti. Ar man parūpinti tau salyklinio alaus? Pas Maceratą už maisto 
korteles galima gauti rūgščių agurkų. Aš pasirūpinsiu vaiku, vėliau. 

Ir kartais, tarsi norėdamas atstoti būsimai motinai abu gali- 
mus, tačiau atkakliai nieko nenorinčius žinoti tėvus, jis niūriai spok- 
sodavo į menamus taškus, griežė feldfebelio maniera neįgudusiais 
dantimis, braižė sausa lazda smėlyje Štertebekerio simbolius ir ple- 
pėjo filosofine Štertebekerio kalba, kuri, su nedideliais nukrypi- 
mais, galėjo būti ir feldfebelio kalba: 

— Klausyk, Tula, aš tau paaiškinsiu. Vidutinę vaiko būties kas- 

dienybę galima apibrėžti kaip nuobloškį į vaiko pasaulio būtį, kur 
svarbiausia jo vaikiška sau-būtis pasaulyje ir su-būtis su kitais. Su- 
pratai? Ne? Na tai klausyk dar sykį... 
"Tačiau ne vien įgimtas poreikis mėgdžioti diktavo Hariui šiuos 
posakius; pasitaikius progai jis atsistodavo su dailia luftvafės pagalbi- 
ninko uniforma vidury Pokryfkių virtuvės ir skaitydavo Tulos niurz- 
gančiam tėvui, susisukusiam košnejaviečiui iš Konico ir Tuchelio apy- 
linkių, abejonių neprileidžiančias paskaitas. Neprisipažindamas esąs 
tėvas, jis sakė viskuo pasirūpinsiąs, net siūlėsi — „Aš žinau, ką da- 
rau!“ — į būsimus savo nėščios pusseserės vyrus ir vis dėlto džiaugėsi, 
kad Augustas Pokryfkė nesitvėrė jo žodžių ir tik naudojosi proga išlie- 
ti savo rūpesčiui: Augustas Porkyfkė buvo pašauktas į vermachtą. Ne- 
toli Okshefto — mat buvo tinkamas tik vietiniam panaudojimui — 
turėjo saugoti kareivinių teritoriją — užsiėmimas, per ilgas savaitga- 
lio atostogas teikęs progą dėstyti visai šeimai — stalių dirbtuvės 
savininkas ir jo žmona taip pat privalėjo atnešti savo ausis — begali- 
nes istorijas apie partizanus; mat keturiasdešimt trečiųjų žiemą lenkai 
ėmė plėsti savo partizaninę veiklą: pirma buvę nesaugu tiktai Tuche- 
lio šilynuose, o dabar jau reiškiąsi Košneiderijoje, ir miškingose Dan- 
cigo įlankos vietose iki pat Helos pusiasalio pradžios jie darą išpuo- 
lius ir neduodą ramybės Augustui Pokrytkei. 

Tačiau Tula, uždėjusi plokščias rankas ant vis dar plokščio pil- 
vo, mintyse buvo ne su užsimaskavusiais šauliais ir diversantais, Žu- 

dančiais klasta ir iš pasalų. Dažnai vidury naktinio užpuolimo į va- 
karus nuo Heisternesto ji pakildavo ir taip aiškiai išeidavo iš virtu- 
vės, kad Augustas Pokryfkė negalėdavo pristatyti abiejų savo sugau- 
tų partizanų ir išgelbėti jam patikėto garažo nuo nusiaubimo. 

Išėjusi iš virtuvės, Tula traukdavo į pašiūrę. Kas gi likdavo jos 
pusbroliui, jei neišsekti paskui ją tenai, kaip ir tais metais, kai priva- 
lėjo nešioti ant nugaros mokyklinę kuprinę. Daržinėje vis dar tebe- 
egzistavo Tulos slėptuvė. Rąstai į daržinę buvo įstumiami taip, kad 
liktų vietos Tulai ir Hariui. 

Ir šit būsima motina ir luftvafės pagalbininkas ir savanoris, lau- 
kiantis, kol bus pašauktas, sėdi slėptuvėje: Haris jaučia pareigą už- 
dėti ranką Tulai ant pilvo ir pasakyti: 

— Aš jau kai ką jaučiu. Visiškai aiškiai. Dabar vėl. 

Tula daro mažulyčius drožlių perukus, pina lėles iš minkštų lie- 
pų drožlių ir, kaip visada, skleidžia kaulų klijų kvapą. Be abejo, ir 
vaikelis, tik išvažiavęs pasaulin, turės nenusikratomą motinos kva- 
pą; bet tiktai po kelių mėnesių, kai išdygs pakankamai pieninių dan- 
tų, ir dar vėliau, žaidžiant smėlio dėžėje, paaiškės, ar jis dažnai ir 
reikšmingai griežia dantimis, ar mieliau braižo smėlyje: štrichinius 
žmogelius ir pasaulio projektus. 

Nei kaulų klijų kvapo, nei dantimis griežiančio feldfebelio, nei 
ženklus braižančio Štertebekerio! Vaikelis nenorėjo gimti; ir per 
vieną pasivaikščiojimą Tula paklausė Hario, kuris su tariamo tėvo 
mina pasakė, kad būsimai motinai reikia dažnai ir ilgai būti tyrame 
ore, — taigi po grynu dangum vaikelis davė suprasti, kad jis nebuvo 
nusiteikęs taip kaip motina skleisti kaulų klijų kvapo, perimti tėviš- 
kus dantų griežimo ar pasaulio projektavimo įpročius. 

Haris gavo savaitgalio atostogų: egzistencijos pauzė. Pusbrolis ir 
pusseserė ketino, nes oras buvo taip gruodiškai tyras, nueiti į Olivos 
mišką ir, jeigu Tulai nebus per sunku, iki Švedų pylimo. Tramvajus, 
antras, buvo pilnas, ir Tula pyko, kad niekas jai neužleidžia vietos. Ji 
vis kumšėjo Harį, tačiau tarpais drovus luftvafės pagalbininkas neno- 
rėjo kelti balso ir reikalauti Tulai vietos. Priešais ją atstatęs apvalainus 
kelius sėdėjo snaudžiantis pėstininkų grandinis. Tula ant jo sušnypštė, 
aI jis nematąs, kad ji besilaukianti. Grandinis iš savo apvalainų atsta- 

tytų kelių tuojau padarė klostes metančius tiesius kelius. Tula atsisė- 
do, ir žmonės skersai ir išilgai tramvajaus supratingai susižvalgė, nors 
ir buvo visai nepažįstami. Haris gėdijosi, kad nepareikalavo vietos, ir 
dar labiau susigėdo, kai Tula jos pareikalavo taip garsiai. 

Tramvajus jau buvo padaręs didžiąją Hoenfrydbergo kelio kil- 
pa ir nosies tiesumu bildėjo nuo stotelės prie stotelės. 

Buvo sutarta: abu išlipa prie „Baltojo avinėlio“, prieš pat Tai- 
kos stotelę. Tula pakilo ir tarp Žieminių paltų prasibrovė paskui Ha- 
rį į galinę platformą. Priekaba dar nebuvo privažiavusi „Baltojo avi- 
nėlio“ — taip vadinosi iškylautojų mėgstamas restoranas — o Tula 
jau stovėjo pasiruošusi ant apatinio laiptelio ir prisimerkusi nuo vė- 
jo žvelgė į priekį. 

“ — Nekvailiok, — ištarė virš jos Haris. 

Tula visada mėgo šokinėti iš tramvajaus. 

— Palauk, kol sustos, — jautė pareigą pasakyti Haris. 

Įšokti ir iššokti buvo nuo seno mėgstamas Tulos malonumas. 

— Nereikia, Tula, atsargiai! — tačiau Haris jos nelaikė. 

Maždaug nuo aštuntų gyvenimo metų Tula šokinėjo iš važiuo- 
jančių tramvajų. Ir niekada nebuvo parpuolusi. Niekada, kaip daro 
kvailiai ir lengvabūdžiai, nešokdavo priešingon važiavimui pusėn; ir 
iš antro tramvajaus, nuo amžiaus pradžios kursuojančio tarp Centri- 
nės geležinkelio stoties ir Olivos priemiesčio, šoko ne nuo priekinės 
platformos, o nuo užpakalinės. Važiavimo kryptimi dryktelėjo leng- 
vai ir katiškai ir nusileido ant žemės sugirgžindama padais žvyrą ir 
nerūpestingai tūptelėdama. 

Tuojau paskui ją dryktelėjusiam Hariui Tula pasakė: 

— Būtinai tu turi zyzti. Manai, kad aš kvankt! 

Jie patraukė lauko keliuku, kuris prie „Baltojo avinėlio“ resto- 
rano stačiu kampu atsišakojo nuo tramvajaus linijos ir vedė į tamsų, 
ant kalvų niūksantį mišką. Saulė švietė senmergiškai atsargiai. Maž- 
daug Zaspės rajone vykdomos šaudymo pratybos dėjo sausus nere- 
guliarius popietės taškus. Iškylų restoranas „Baltasis avinėlis“ buvo 
uždarytas uždangstytas užkaltas. Jo šeimininkas, sako, sėdėjo už 
ekonominį nusikaltimą — prekybą iš po prekystalio mėsos konser- 
vais. Supustytas sniegas laikėsi dirvų vagose ir sušalusiose vėžėse. 

Priešais juos pilkosios varnos lėkė nuo vieno lauko akmens ant kito. 
Maža po pernelyg aukštu ir pernelyg žydru dangum Tula iš pradžių 
susiėmė už pilvo virš palto, paskui po paltu. Kad ir labai šviežias bu- 
vo gruodžio oras, jos veidui vis nesisekė sveikai parausti: dvi nosias- 
kylės išgąstingai išsiplėtė staiga susiraukšlėjusiame, baltame kaip 
kreida veide. Laimė, Tula buvo su slidžių kelnėm. 

— Va ir sulaukiau. 

— Kas pasidarė? Nieko nesuprantu. Tau bloga? Nori prisėsti? 
Ar nueisi iki miško? Sakyk gi, kas yra! 

Haris buvo labai susijaudinęs, nieko nežinojo, nieko nesupra- 
to, pusiau nutuokė ir nenorėjo suprasti. Tulos nosis susiraukšlėjo ir 
palei šaknį išmėtė prakaito rutuliukus, kurie nenorėjo nukristi. Jis 
nutempė ją iki artimiausio lauko akmens — pilkosios varnos jį už- 
leido — paskui iki vieno lauko volo, kurio iena rodė į gruodžio dan- 
gų. Ir tiktai miško pakraštyje, varnoms dar kelissyk persikrausčius, 
Haris atrėmė savo pusseserę į lygų buko kamieną. Jos kvapas veržė- 
si baltai. Tolimas pratybų šaudymas vis dar dėjo smailius pieštuko 
taškus artimame popieriuje. Iš gurvuoliuotų, prie pat miško priei- 
nančių dirvų spoksojo varnos, pakreipusios į šalį snapus. 

— Gerai, kad aš su kelnėm, kitaip būčiau iki čia neatėjusi. Vis- 
kas bėga lauk! 

Abiejų kvapas miško pakraštyje veržėsi iš burnos ir sklaidėsi 
ore. Neryžtingai. 

— Ar galiu? 

Pirmiausia Tula išsinėrė iš savo jūreiviškos medžiagos palto. Ha- 
ris jį tvarkingai sulankstė. Kelnių antį ji atsisegė pati, visa kita padarė 
Haris atsargiai baisėdamasis smalsiai: piršto dydžio dviejų mėnesių 
vaikas gulėjo kelnaitėse. Akivaizdus įrodymas: čia. Visas drebučiuo- 
se: čia. Kruvinose ir bespalvėse sultyse: va. Įėjęs per pasaulio priean- 
gį. Tiktai sauja: nesulaikytas, pirmalaikis, dalinis čia. Rūškanai čia 
šaltame gruodžio ore. Čia — būties pretendentas garavo ir greitai vė- 
so. Atidavimas žemei Tulos nosinėje. Atviras kam? Kieno valia? Šališ- 
kumas visuomet susijęs su pasaulio atskleidimu. Todėl šalin kelnaites. 
Slidžių kelnes užsitraukt, nebėr vaikelio. Tai buvo esmės demonstra- 
cija! Gulėjo čia, pirma šiltas, paskui šaltas: netektis sąlygoja esamo 
priekaišto paslėpimą duobėje Olivos miško pakraštyje. 

— Nestovėk! Pradėk gi! Iškask duobę! Ne čia, geriau čia! 

Ak, ar mes visada esam patys, ar tai mano, tenai lapuose, nela- 
bai įšalusioj Žemėj; mat aukščiau už tikrovę yra galimybė: matyt, to- 
kia, kuri iš pradžių paprastai būna nematoma, slepiama to, kas pir- 
miausia matoma, tačiau nulemia tai, kas paskui paprastai pasirodo, 
tampa prasme ir esme to, kas nėra sušalęs ir kasa Žemę luftvafės ba- 
tų kulnais, ruošia vaikeliui čia-būtį. Kame-būtį. Tiktai eskizas, bet 
čia. Nuesmintas čia. Tiktai neutrum, tiktai Man... ir tas Man ne toks, 
kad darytų čia-būties įspūdį, jį galima paimti nesišlykštint plika ran- 

"ka: ak, ta ekstaziškai horizontali struktūra! Čia tiktai numirti, tai 
yra: viską krūvon ir truputį lapų, tuščių bukų riešutų ant viršaus, kad 
varnos ne, arba jeigu lapės, girininkas, vandens ieškotojai, maitva- 
nagiai, lobių ieškotojai, raganos, jeigu jų yra, renka vaisius, daro iš 
jų žvakes arba miltelius barstyti ant slenksčių, tepalus nuo visko ir 
nieko. Todėl: lauko akmenį ant viršaus. Gruntas gruntui. Vieta ir 
neišnešiotas vaisius. Įnagis ir darbas. Motina ir vaikas. Būtis ir lai- 
kas. Tula ir Haris. Iššoko iš tramvajaus į savo čia, nesuklupdama. Iš- 
šoko prieš pat Kalėdas, vikriai, tiesa, bet nereikėjo: prieš du mėne- 
sius įėjo, per tą pačią skylę išėjo. Katastrofa. Niekio niekis. Baisus 
šūdas! Paklydimas. Prispjautpizė! Visai ne transcendentinė, o vulga- 
ri ontiškai atstumta atgriežta atštertebekerinta. Viskas, amen. Aiš- 
kus blūdas. Tuščias kiaušinis. Nebuvo jokio priešsokratiko. Truputis 
rūpesčio. Nesąmonė! Vėlyvukas. Buvo išgaravo išnyko. 

— Žiūrėk, kad man nelaidytum liežuvio. Kokia kiaulystė! Ir 
būtinai man taip! Kad tave kur! Norėjau, kad būtų Konradas arba 
kaip jis. Kaip kas? Na kaip jis. Stok, Tula, einam. Gerai, einam, 
metas. 

Pusbrolis su pussesere nuėjo, apsaugoję tą vietą nuo varnų, gi- 
rininko, lapių, lobių ieškotojų ir raganų vienu dideliu ir daugeliu 
mažesnių lauko akmenų. 

Nuėjo šiek tiek palengvėję; ir Hariui iš pradžių buvo leista pri- 
laikyti Tulą už rankos. Tolumoje besipraktikuojantys šauliai vis dar 
nevienodais tarpais žymėjo jau nurašytą popietę. Jiems buvo kartu 
burnoj. Bet Haris turėjo kišenėje ritinį rūgščių saldainių. 

Kai jie stovėjo „Baltojo avinėlio“ stotelėje ir geltonas Olivos 
tramvajus didėjo, Tula pilku veidu pasakė jo šviežiam veidui: 

— Palauksim, kol privažiuos. Paskui tu šoksi ant priekinės, o aš 
ant užpakalinės platformos. 


Buvo kartą neišnešiotas vaisius, 
vardu Konradas, apie kurį niekas nesužinojo, net Ženi Brunys, kuri, 
vadindamasi Ženi Angustri, Salonikuose, Atėnuose, Belgrade ir 
Budapešte šoko sveikiems ir sveikstantiems kareiviams ir iš išardytų 
siūlų mezgė drabužėlius, rausvus ir žydrus, skirtus draugės vaikeliui, 
turėjusiam vadintis Konradu; taip vadino draugės brolį prieš jam 
paskęstant maudantis. 

Kiekviename laiške, kur atplazdėdavo į Hario Lybenau na- 
mus — sausio mėnesį keturi, vasario tiktai trys — Ženi ką nors rašė 
apie pamažu daugėjančius vilnonius drabužėlius: „Aš visą tą laiką 
vėl buvau stropi. Repeticijos baisingai užsitęsia, nes amžinai nebūna 
tinkamo apšvietimo ir vietiniai scenos darbininkai dedasi nė žodžio 
nesuprantą. Kartais, kai jie taip be galo delsia, gali net pagalvoti, 
kad sabotuoja. Šiaip ar taip, dėl čia įprasto neskubėjimo aš turiu 
daug laiko megzti. Vieni šliaužtinukai jau baigti, o pirmam megztu- 
kui dar turiu primegzti vąšeliu dantytą apykaklės apvadą. Neįsivaiz- 
duoji, kaip man tai patinka. Ponas Hazelofas, sykį užtikęs mane per- 
sirengimo kambaryje su beveik baigtais šliaužtinukais, baisingai 
persigando, juolab kad aš daviau jam pasikamuoti ir nepasakiau, 
kam mezgu. 

Nuo to laiko jis, matyt, mano, kad aš laukiuosi vaiko. Per praty- 
bas, pavyzdžiui, kartais ištisas minutes spokso į mane, išties nejau- 
ku. Bet šiaip jis malonus ir labai dėmesingas. Gimimo dienai jis pa- 
dovanojo man kailiu pamuštas pirštines, o juk aš, kad ir kaip būtų 
šalta, niekada nenešioju pirštinių. Ir šiaip jis stengiasi, pavyzdžiui, 
dažnai visiškai ramiai kalba apie tėtę Brunį, tarsi jis turėtų tuoj tuoj 
grįžti. O juk mudu abu žinom, kad to niekad nebus“. 

Taip Ženi kas savaitė priplepėdavo po laišką. Ir viduryje vasa- 
rio ji pranešė ne tik apie trečių šliaužtinukų ir antro megztuko už- 
baigimą, bet ir apie študienrato Brunio mirtį. Dalykiškai ir nepradė- 
dama iš naujos eilutės Ženi parašė: „Šit pagaliau atėjo ir oficialus 
pranešimas. Jis mirė tūkstantis devyni šimtai keturiasdešimt trečių- 

jų metų lapkričio dvyliktą dieną Štuthofo stovykloje. Mirties prie- 
žastis: širdies nusilpimas“. 

Po jos parašu, nuolatiniu „Visuomet Tau ištikima ir truputį pa- 
vargusi Ženi“, sakė post scriptum naujiena, skirta vien Hariui: „Be- 
je, atėjo ta savaitės kronika, kur rodomas fiūrerio štabas ir jūsų Ha- 
ro šuo. Ponas Hazelofas tą epizodą žiūrėjo mažiausiai dešimtsyk, 
net sulėtintai, kad galėtų nupiešti šuns eskizą. Aš tik dusyk ištvėriau. 
Tu dėl to nepyk, tačiau žinia apie tėtės mirtį — viskas buvo surašyta 
taip baisingai valdiškai — mane gan smarkiai paveikė. Kartais noriu 
verkti, bet negaliu“. 


Buvo kartą šuo, 
vardu Perkūnas, ir priklausė vienam lietuviui malūno gizeliui, dirbu- 
siam ties Vyslos žiotimis. Perkūnas pergyveno gizelį, ir iš jo kilo 
Zenta. Kalė Zenta, priklausiusi vienam Nikelsvaldės malūnininkui, 
atsivedė Harą. Šis, priklausęs vienam Dancigo—Langfūro staliui, 
apšoko kalę Teklą, priklausiusią tokiam ponui Lėbui, kuris mirė ke- 
turiasdešimt antrųjų pradžioje, tuoj po kalės Teklos. Na, o šuo Prin- 
cas, kilęs iš aviganio Haro ir aviganės Teklos, įėjo į istoriją: jis buvo 
padovanotas fiūreriui ir reichskancleriui gimimo dienos proga ir pa- 
kliuvo, kaip mylimas šuo, į savaitės kroniką. 

Kai šunų augintojas Lėbas buvo laidojamas, stalių dirbtuvės sa- 
vininkas nuėjo į jo laidotuves. Kai mirė Perkūnas, į veislės knygą bu- 
vo įrašyta normali šunų liga. Zentą reikėjo nušauti, nes ji pasidarė 
nerami ir ėmė kandžiotis. Kalė Tekla mirė, pasak įrašo veislės kny- 
goje, nuo senatvės. Tačiau Haras, iš kurio kilo mėgstamas fiūrerio 
šuo Princas, buvo politiniais motyvais nunuodytas užnuodyta mėsa 
ir palaidotas šunų kapinėse. Po jo liko tuščia šuns būda. 


Buvo kartą tuščia šuns būda, 
joje gyveno juodas aviganis, vardu Haras, iki jis buvo nunuodytas. 
Nuo to laiko būda stovėjo tuščia dirbtuvės kieme, nes meistras Ly- 
benau nenorėjo įsitaisyti kito šuns; toks brangus jam buvo Haras. 
Dažnai buvo galima matyti, kaip tas išvaizdus žmogus eidamas 
į savo dirbtuvės mašinų skyrių sustoja prie šuns būdos, kad patrauk- 

tų kelis cigaro dūmus ir dar daugiau. Pylimą, kurį Haras buvo suka- 
sęs savo priekinėm letenom, sulygino lietus ir pagalbinių darbininkų 
medpadžiai. Tačiau atvira būda vis dar atsidavė tuo šuniu, kuris, įsi- 
mylėjęs savo paties kvapą, palikinėjo jį tiek dirbtuvės kieme, tiek vi- 
same Langfūre. Ypač svilinančioje rugpjūčio saulėje ir drėgnu pava- 
sario oru būda ryškiai atsidavė Haru ir viliojo muses. Ne puošmena 
gyvam dirbtuvės kiemui. Ruberoidinis būdos stogas jau pleišėjo ap- 
link išklibusias kartono vinis. Liūdnas vaizdas, dykas ir pilnas prisi- 
minimų: kartą, kai Haras dar tampydavo grandinę, sykiu su šuniu 
būdoje savaitę gyveno mažoji meistro dukterėčia. Vėliau ateidavo 
fotografai ir reporteriai, fotografavę ir aprašinėję šunį. Dirbtuvių 
kiemas, dėl garsiosios šuns būdos, daugelyje laikraščių buvo vadina- 
mas istoriniu. Garsūs Žmonės, net užsieniečiai, ateidavo ir susimąs- 
tę stovėdavo toje svarbioje vietoje. Vėliau vienas pūzras, pavarde 
Amzelis, tapė šunį teptuku ir plunksna, ištisas valandas. Jis vadino 
Harą ne jo vardu, o Plutonu; jį dirbtuvės savininko mažoji dukterė- 
čia šaukė ne jo vardu, o pravardžiavo Iciku. Ir Amzelis turėjo neš- 
dintis iš kiemo. O sykį vos neatsitiko nelaimė. Tačiau buvo tiktai 
smarkiai suplėšytas ir paskui atpirktas vieno muzikos mokytojo, gy- 
venusio pirmo aukšto dešiniajame galiniame bute, drabužis. O kar- 
tą ar kelis kai kas atėjo girtas svyruodamas ir plūdo Harą politiškai, 
kai tiktai diskinis pjūklas ir frezas galėjo šaukti prieš dangų. O kartą 
kai kas, kas mokėjo griežti dantimis, numetė nuo pašiūrės stogo už- 
nuodytos mėsos kaip tik priešais šuns būdą. Mėsa neužsigulėjo. 
Prisiminimai. Ir tegu niekas nebando perskaityti minčių to 
meistro, kur sulėtino žingsnį ir sustojo priešais tuščią šuns būdą. Ga- 
li būti, kad jis galvoja apie praeitį. Gali būti, kad jis galvoja apie me- 
dienos kainas. Gali būti, kad jis, rūkydamas savo pigų cigarą, galvo- 
ja ne apie ką nors konkrečiai, o šokinėja nuo prisiminimų prie me- 
dienos kainų. Ir taip pusvalandį, kol mechanikas jį atsargiai 
pašaukia: reikia pjauti detales jūrininkų barakams. Šuns būda, tuš- 
čia ir pilna prisiminimų, nepabėgs. Ne, jis niekada nesirgo, tas šuo, 
visas juodas: tiek viršutiniai plaukai, tiek povilnis. Šiurkščiaplaukis, 
kaip ir penki jo vados broliai, gerai užsirekomendavę policijos tar- 
nyboje. Nasrai susičiaupdavo sausai Raumeningas kaklas be pa- 

liaukio. Ilgos, truputį nuolaidžios strėnos. Truputį palenktos, visuo- 
met stačios ausys. Ir darsyk: kiekvienas plaukas tiesus, prigludęs, 
šiurkštus ir juodas. 

Atskirų plaukų, trapių ir neblizgančių, stalių dirbtuvės savinin- 
kas randa tarp šuns būdos grindlenčių. Kartais, po darbo, jis pasi- 
lenkia ir graibo durpiškai šiltoje skylėje, nekreipdamas dėmesio į 
nuomininkus, užgulusius langus. 

Bet kai stalių dirbtuvės savininkas vieną dieną pametė pinigi- 
nę, kur, be trupučio smulkių pinigų, buvo kuokštas negyvų šuns 
plaukų; kai dirbtuvės savininkas norėjo pamatyti savaitės kronikoje 
fiūrerio mylimą šunį, kurio tėvas buvo Haras, bet prieš jo akis jau 
mirgėjo nauja savaitės kronika be fiūrerio šuns; kai atėjo Žinia apie 
ketvirto Lybenau stalių dirbtuvės gizelio mirtį fronte; kai ant dirbtu- 
vės savininko varstotų nebegulėjo sunkių ąžuolinių indaujų, riešut- 
medžio servantų, ištraukiamų valgomųjų stalų su gausiai išraižyto- 
mis kojomis dalys, o tik buvo sukalamos numeruotos pušinės lentos: 
karinių barakų detalės; kai keturiasdešimt ketvirtieji buvo ketvirta- 
me mėnesyje; kai buvo sakoma: „Dabar jie jau sutvarkė ir senąjį po- 
ną Brunį“; kai buvo palikta Odesa ir nebebuvo galima išlaikyti ap- 
supto Tarnopolio, kai gongas paskelbė priešpaskutinį raundą; kai 
maisto kortelės nebetesėjo to, ką žadėjo; kai stalių dirbtuvės savi- 
ninkas Lybenau sužinojo, kad jo vienintelis sūnus užsirašė savanoriu 
į jūreivius; kai visa tai sudėjo krūvon: pamestą piniginę ir mirgančią 
savaitės kroniką, žuvusį gizelį ir sumautas barakų dalis, paliktą Ode- 
są ir meluojančias maisto korteles, senąjį poną Brunį ir savo savano- 
rį sūnų, — kai ši suma tapo apvali ir norėjo būti nurašyta nuo są- 
skaitos, stalių dirbtuvės savininkas Frydrichas Lybenau išėjo iš savo 
kontoros, nusitvėrė kirvį, naują ir dar tepaluotą, perėjo tūkstantis 
devyni šimtai keturiasdešimt ketvirtųjų metų balandžio mėnesio 
dvidešimtą dieną antrą valandą po pietų dirbtuvės kiemą, atsistojo 
plačiai priešais nunuodyto aviganio Haro būdą ir suskaldė ją be žo- 
džių vienodais plačiais mostais į šipulius. 

Bet kad balandžio dvidešimta buvo penkiasdešimt penktas 
gimtadienis to paties fiūrerio ir reichskanclerio, kuriam prieš de- 
šimt metų buvo padovanotas šuniukas Princas iš Haro padermės, tai 

visas pasaulis nuomojamo namo languose ir prie dirbtuvės varstotų 
suprato, kad buvo sukapota daugiau negu sutrešusios lentos ir sky- 
lėtas ruberoidas. 

Po to poelgio dirbtuvės savininkas dvi savaites nesikėlė iš lovos. 
Jis neapskaičiavo savo jėgų. 


Buvo kartą stalių dirbtuvės savininkas, 
jis įgudusiais mostais, vietoj kai ko, sukapojo į šipulius šuns būdą. 

Buvo kartą pasikėsintojas, jis įsidėjo pabandymui portfelin 
bombą. 

Buvo kartą luftvafės pagalbininkas, nekantriai laukęs, kada bus 
pašauktas į laivyną; jis norėjo pasinerti po vandeniu ir skandinti 
priešo laivus. 

Buvo kartą balerina, Budapešte, Vienoje ir Kopenhagoje mez- 
gusi šliaužtinukus ir megztukus vaikeliui, seniai gulėjusiam užkas- 
tam Olivos miško pakraštyje ir prispaustam lauko akmeniu. 

Buvo kartą būsima motina, ji mėgo šokinėti iš važiuojančių 
tramvajų ir prarado per tai, nors iššoko vikriai ir pagal judėjimo 
kryptį, savo dviejų mėnesių vaiką. Tada būsima motina, vėl tapusi 
plokščia mergina, ėmė dirbti: Tula Pokryfkė tapo — to buvo galima 
tikėtis — tramvajaus konduktore. 

Buvo kartą policijos prezidentas, jo sūnų visas pasaulis vadino 
Štertebekeriu, jis norėjo tapti filosofu, vos netapo tėvu ir subūrė, 
nubraižęs pasaulio projektą smėlyje, jaunimo gaują, kuri vėliau pa- 
garsėjo kaip kedentojų gauja. Tada jis braižė nebe simbolius smėly- 
je, o ūkio skyrių, Jėzaus Širdies bažnyčią, vyriausiąją pašto valdybą: 
vien tiktai kampuotus pastatus, į kuriuos vėliau ir nakčia vedė ke- 
dentojų gaują. Tai gaujai beveik priklausė ir beveik nepriklausė 
tramvajų konduktorė Tula Pokrytkė. Jai nepriklausė jos pusbrolis. 
Vis dėlto jis stovėdavo sargyboj, kai gauja rinkdavosi „Baltijos“ šo- 
kolado fabriko sandėliuose. Tvirtai gaujai kaip talismanas priklausė 
trejų metų vaikas, vadintas Jėzum ir pergyvenęs gaują. 

Buvo kartą feldfebelis, kuris mokė luftvafės pagalbininkus šau- 
dyti iš priešlėktuvinių patrankų ir filosofijos, truputį šlubčiojo, gebė- 
jo griežti dantimis, vos netapo tėvu, tačiau buvo pastatytas pirma 

prieš ypatingąjį, paskui prieš karo lauko teismą, be kalbų degraduo- 
tas ir pasiųstas į bausmės batalioną, nes jis girtumo būsenoje tarp 
Kaizerhafeno baterijos barakų įžeidinėjo fiūrerį ir reicho kanclerį 
posakiais, kuriuose buvo žodžiai: būties užmarštis, kaulų kalnas, rū- 
pesčio struktūra, Štuthofas, Totnau ir koncentracijos stovykla. Kai jį 
išvedė — vidury šviesios dienos — jis mįslingai rūstavo: 

— Tu ontiškas šunie! Alemanų šunie! Šunie su smailia kepure 
ir batais su sagtimis! Ką tu padarei mažajam Huserliui? Ką tu pada- 
rei storajam Amzeliui? Tu priešsokratini nacių šunie! 

Už tą nesuprantamą himną, nors ir su šluba koja, turėjo kasti 
minas pirma vis labiau artėjančiame Rytų fronte, paskui, po invazi- 
jos, Vakaruose; tačiau degraduotas feldfebelis neišlėkė į orą. 

Buvo kartą juodas aviganis, vardu Princas, sykiu su fiūrerio šta- 
bu jis buvo perkeltas į Rastenburgą Rytų Prūsijoje, jam pasisekė, jis 
neužšoko ant minos; tačiau laukinis triušis, kurį jis vijosi, užšoko ant 
minos, ir jį paskui buvo galima surinkti tiktai gabalais. 

Kaip ir „Vilkolakio“ stovykla, į šiaurės rytus nuo Vinicos, fiūre- 
rio štabas Rytų Prūsijoje ribojosi su minų laukais. Fiūreris ir jo my- 
limas šuo labai atsiskyrę gyveno „Vilko irštvos“ draudžiamame rate 
„A“. Kad Princas pasibėgiotų, šunininkas, SS oberšarfiūreris, prieš 
karą turėjęs garsų šunyną, išvesdavo jį pasivaikščioti į I ir II drau- 
džiamas zonas; o fiūreris privalėjo likti siaurojoje draudžiamoje „A“ 
zonoje, nes jam reikėjo nuolatos aptarinėti padėtį. 

Gyventi fiūrerio štabe buvo nuobodu. Vis tie patys barakai, ku- 
riuose laiką leido fiūrerį lydintis batalionas, vermachto komandinis 
štabas ir padėties aptarimui pakviesti svečiai. Truputį gyviau buvo 
ties II draudžiamos zonos vartais. 

Tenai kartą tarp sargybinių pakliuvo kiškis, buvo juokais išbai- 
dytas ir privertė vieną juodą aviganį pamiršti tai, ko buvo mokytas 
šunų mokykloje: Princas ištrūko, šovė tarp vis dar tebesijuokiančių 
sargybinių vartų link, perkirto vilkdamas pavadį stovyklos įvažiavi- 
mo liniją — kiškiai rauko nosį, ir joks šuo to negali pakęsti — taigi 
nusivijo nosį raukantį kiškį, kuris, laimė, turėjo pakankamą prana- 
šumą: mat kai išbėgo į užminuotą mišką ir išsilakstė sykiu su sprogu- 
sia mina, šuniui beveik nieko neatsitiko, nors jis jau buvo davęs ke- 

lis šuolius į užminuotą teritoriją. Šunininkas jį žingsnis po žingsnio 
atsargiai išvedė atgal. Kai buvo parašytas ir paleistas per instancijas 
raportas — iš pradžių jame kai kokias pastabas įrašė SS obergru- 
penfiūreris Fegeleinas, paskui jis pakliuvo fiūreriui po akių — šuni- 
ninkas buvo degraduotas ir perkeltas į tą patį bausmės batalioną, 
kuriame privalėjo rausti minas degraduotas feldfebelis. 

Buvęs šunininkas žengė neatsargų žingsnį į rytus nuo Mogiliovo; 
o feldfebelis, batalioną perkėlus į Vakarus, tiesa, šlubuodamas, bet 
laimingai perbėgo pas sąjungininkus. Buvo kilnojamas iš vienos be- 
laisvių stovyklos į kitą ir galų gale rado ramybę anglų stovykloje karo 
belaisviams antifašistams; mat galėjo parodyti tarnybinę knygelę, ku- 
rioje buvo įrašyti keli paprasti areštai ir degradavimo priežastis. Ne- 
trukus, kai jau buvo uždėta plokštelė su dievų žūties muzika, su ke- 
liais bendraminčiais jis įkūrė stovyklos teatrą. Improvizuotoje sceno- 
je jis, pagal profesiją aktorius, vaidino pagrindinius vaidmenis 
vokiečių klasikų dramose: truputį šlubčiojantį Nataną ir dantimis 
griežiantį Gecą. O pasikėsintojui, prieš kelis mėnesius baigusiam re- 
petuoti su bomba ir portfeliu, nepavyko pakliūti į karo belaisvių sto- 
vyklą antifašistams. Nepavyko ir jo pasikėsinimas, nes jis nebuvo kė- 
sintojasis iš profesijos, nemokytas nėjo iki galo, nusimuilino prieš 
bombai aiškiai pasakant „taip!“, norėjo išsaugoti save dideliems už- 
daviniams po pavykusio pasikėsinimo. Tarp generolo Varlimonto ir 
jūrų kapitono Asmano stovi jis per padėties aptarimą pas fiūrerį ir ne- 
žino, kur dėti portfelį. Lauko intendantūros ryšių karininkas baigia 
referuoti apie degalus. Išskaičiuojamos deficitinės medžiagos: guma, 
nikelis, manganas ir volframas. Visur trūksta guolių. Kažkas iš Užsie- 
nio reikalų ministerijos — gal tai buvo pasiuntinys Hevelis? — meta 
klausimą, kokia padėtis gali susidaryti Japonijoje po Tojo kabineto at- 
sistatydinimo. Portfelis vis dar neradęs solidžios viečiukės. Kalbama 
apie dešimtos armijos performavimą po Ankonos palikimo, apie ke- 
turioliktos armijos kovinę galią, kritus Livornui. Žodžio paprašo ge- 
nerolas Šmuntas, bet vis dar šneka vien Jis. Kur dėti portfelį? Nauja 
ką tik atėjusi Žinia priverčia sukrusti grupę aplink stalą su žemėla- 
piais: amerikiečiai įsiveržė į St. Lo! Greičiau, kol atėjo eilė Rytų fron- 
tui, tarkim, padėčiai į pietvakarius nuo Bialystoko: kėsintojasis be jo- 

kio plano įtaiso portfelį su turiniu po stalu, ant kurio guli sudėtingai 
pažymėti generalinio štabo žemėlapiai, aplink kurį ramiai stovi arba 
supasi ant pirštų galų ponai Jodlis, Šerfas, Šmuntas ir Varlimontas, 
apie kurį neramiai suka fiūrerio juodas aviganis, nes jo šeimininkas, 
taip pat neramus, sustoja čia ar ten, tą atmeta, to kietu krumpliu pa- 
reikalauja ir vis šneka apie netikusias šimto penkiasdešimt dviejų mi- 
limetrų haubicas, paskui apie puikią dviejų šimtų dešimties milimetrų 
Škodos haubicą. 

— Galėjo šaudyti į visas puses ir būtų pravertusi, be lafeto, pa- 
krantės įtvirtinimų ruožuose, pavyzdžiui, St. Lo. 

Ak, kokia atmintis! Be perstogės gali žerti pavadinimus, skai- 
čius, atstumus ir vis juda, vis su šuniu prie kojos, tik ne prie portfe- 
lio, kuris šalia generolų Šmunto ir Varlimonto kojų. 

Vienu žodžiu: kėsintojasis nepadarė savo; tačiau bomba pada- 
rė savo, sprogo laiku, nutraukė kelių karininkų karjeras, tačiau ne- 
pasiėmė iš šio pasaulio nei fiūrerio, nei fiūrerio mylimo šuns Princo. 
Princas, kuriam, kaip ir visiems šunims, priklausė pastalės regionas, 
pauostė vienišą portfelį, galimas daiktas, išgirdo tiksint nelemta: 
šiaip ar taip, tas trumpas pauostymas padiktavo reikalą, kurį gerai 
išauklėtas šuo turi daryti lauke. 

Vienas dėmesingas adjutantas, stovėjęs šalia barako durų, pa- 
stebėjo šuns norą, pravėrė duris — pakankamai Princui — uždarė 
jas be trukdomo garso ir vis dėlto nebuvo atlygintas už savo dėme- 
singumą; mat kai bomba ištarė: „Jau!“, kai ji pasakė: „Viskas! Šven- 
ta! Šakės!“, kai bomba prabilo į tą laiką jau nusimuilinusio kėsinto- 
josi portfelyje, be kitų, kelissyk kliuvo ir adjutantui, bet nėsyk fiūre- 
riui ir jo mylimam šuniui. 

Luftvafės pagalbininkas Haris Lybenau — grįžtant iš didžiojo 
kėsintojosi, generalinio štabo žemėlapių ir. sveikos likusio fiūrerio 
figūros pasaulio į Langfūro priemiestį — per garsiai paleistą radijo 
aparatą išgirdo apie nepavykusį pasikėsinimą. Buvo paminėtos ir 
kėsintojosi, ir jo bendrų pavardės. Tada Hariui parūpo šuo Princas, 
kilęs iš šuns Haro; mat joks specialus pranešimas, jokia laikraščio 
eilutė, net jokia pašnibžda nepasakė, ar šuo buvo tarp aukų, ar Ap- 
vaizda jį apsaugojo kaip ir jo šeimininką. 

Tiktai viena savaitės kronika vėliau — Haris jau turėjo šauki- 
mą kišenėje, nebenešiojo luftvafės pagalbininko uniformos, darė at- 
sisveikinimo vizitus ir vaikščiojo, nes reikėjo kaip nors prastumti dar 
septynias dienas, dažnai į kiną — Vokiečių kronika, visiškai gale, 
pranešė apie šunį Princą. 

Fiūrerio štabas su sugriautu baraku ir gyvu fiūreriu buvo paro- 
dytas per atstumą. Ir prie fiūrerio, kurio veidas po žemai užsmaukta 
kepure atrodė patinęs, tačiau likęs panašus, trynėsi juodas su stačio- 
mis ausimis aviganis, kurį Haris be vargo pažino kaip stalių dirbtu- 
vės savininko šuns šunį. 

O nevykęs kėsintojasis buvo pakartas. 


Buvo kartą maža mergaitė, 
miško čigonai ją pakišo vienam študienratui, kuris apleistame fabrike 
rūšiavo žėručius ir vadinosi Oskaru Bruniu. Mergaitė gavo Ženi var- 
dą, augo ir darėsi vis storesnė ir storesnė. Nenatūraliai išpūsta atrodė 
Ženi ir dėl to daug kentėjo. Nuo pat mažų dienų muzikos mokytojas, 
pavarde Felsneris-Imbsas, mokė storąją mergaitę skambinti. Imbsas 
turėjo žilą banguotą ševeliūrą, kuri norėjo kasdien valandą būti šu- 
kuojama. Jo patarimu, kad būtų užkirstas kelias storėjimui, Ženi bu- 
vo atiduota į tikrą baleto mokyklą mokytis šokti baletą. 

Tačiau Ženi toliau pūtėsi ir žadėjo būti tokia pat stora kaip ir 
Edis Amzelis, mylimas študienrato Brunio mokinys. Amzelis dažnai 
žiūrinėdavo su savo draugu študienrato žėručių kolekciją ir būdavo, 
kai Ženi pimpindavo gamas. Edis Amzelis turėjo daug šlakų, svėrė 
du šimtus tris svarus, mokėjo pasakoti juokingų dalykų, greitai ir pa- 
našiai piešti, be to, sidabriškai skambiai dainuoti — net bažnyčioje. 

Vieną žiemos popietę, kai visur gulėjo sniegas, ant kurio vis kri- 
to naujas sniegas, už Erbsbergo kalvos, netoli niūraus Gutenbergo 
paminklo Ženi žaidžiančių vaikų buvo paversta seniu besmegeniu. 

Atsitiktinumo valia tą pačią valandą kitoje Erbsbergo kalno 
pusėje storasis juokingasis Amzelis taip pat buvo paverstas seniu 
besmegeniu; tačiau ne žaidžiantys vaikai tai padarė. 

"Tada staiga ir iš visų pusių prasidėjo atlydys. Abu seniai besme- 
geniai sutirpo ir paleido: netoli Gutenbergo paminklo šokantį 

brūkšnį; kitoje kalno pusėje gracingą jaunikaitį, kuris ėmė ieškoti ir 
rado sniege dantis. Ir šveitė juos į krūmus. 

Šokantis brūkšnys patraukė namo, prisistatė tenai kaip Ženi 
Brunys, truputį pasirgo, greitai vėl pasveiko ir sėkmingai pradėjo 
sunkią balerinos karjerą. 

O lieknasis jaunikaitis susipakavo Edžio Amzelio lagaminus ir 
išvažiavo kaip ponas Hazelofas geležinkeliu iš Dancigo per Šneide- 
miulį į Berlyną. Tenai jis prisistatydino burną naujų auksinių dantų 
ir bandė išsigydyti smarkų peršalimą, kurį buvo susigavęs senio be- 
smegenio viduje; tačiau taip ir liko chroniškai užkimęs. 

Šokantis brūkšnys turėjo ir toliau vaikščioti į mokyklą ir uoliai 
daryti baleto pratimus. Kai Miesto teatro vaikų baletas buvo pa- 
kviestas šokti Kalėdų pasakoje „Sniego karalienė“, Ženi gavo šokti 
Sniego karalienę ir buvo kritikų pagirta. 

Tada prasidėjo karas. Bet niekas nepasikeitė, nebent baleto 
publika: Ženi buvo pakviesta šokti Sopoto kurhauzo Raudonojoje 
salėje aukštiems karininkams, partijos vadams, menininkams ir 
mokslininkams. Tas chroniškai užkimęs ponas Hazelofas, kuris pa- 
bėgo iš Amzelio senio besmegenio, Berlyne į tą laiką buvo iškilęs į 
baletmeisterius, todėl sėdėjo kaip kviesta įžymybė Raudonojoje 
kurhauzo salėje ir kalbėjo sau per per ilgai trunkančius plojimus pa- 
baigoje: 

— Kokia nuotaika. Kokie dangiški rankų judesiai. O linija per 
adagio. Truputį šaltoka, bet perdėm klasiška. Švari, dar pernelyg są- 
moninga technika. Per žema keltis. Aiškūs gabumai. Su tuo vaiku 
reikėtų dirbti, dirbti ir išspausti kas įmanoma. 

Kai študienratas Osvaldas Brunys dėl vienos nemalonios istori- 
jos — jis pats dėjosi į burną vitaminų tabletes, skirtas jo moki- 
niams — buvo imtas kriminalinės policijos tardyti, valstybės polici- 
jos suimtas ir išvežtas į Štuthofo koncentracijos stovyklą, baletmeis- 
teris nutaikęs progą išsivežė Ženi į Berlyną. 

Jai buvo sunku skirtis su Langfūro priemiesčiu. Ji nešiojo juo- 
dą gedulą ir buvo įsimylėjusi gimnazistą, vardu pavarde Haris Lybe- 
nau. Tam ji rašė daug laiškų. Jos dailus raštas pasakojo apie mįslin- 
gą madam Nerodą, vadovavusią baletui, apie pianistą Felsnerį-Imb- 

są, išsikėlusį su ja į Berlyną, mažąjį Fenchelį, jos pas de deux partne- 
rį ir baletmeisterį Hazelofą, kuris chroniškai užkimęs ir visuomet 
truputį šiurpindamas vadovavo pratyboms ir repeticijoms. 

Ženi rašė apie pažangą ir nedidelius nepasisekimus. Apskritai 
ji kilo aukštyn: tiktai viena vieta vis nenorėjo taisytis. Mat kad ir 
kaip buvo giriami Ženi entrechats, jos keltis liko neišvaizdžiai žema 
ir skaudino baletmeisterį ir šokėją, nes kiekviena tikra balerina — 
jau nuo Liudviko Keturioliktojo laikų — privalo turėti gražią aukš- 
tą keltį. 

Buvo išmokta daug baletų, tarp jų senovės vokiečių koncerti- 
nių šokių ir perlų iš senojo meistro Petipa repertuaro ir parodyta ka- 
reiviams, kurie laikė užėmę pusę Europos. Ilgos kelionės Ženi nu- 
vesdavo visur. Ir iš visur Ženi rašė savo draugui Hariui, kuris kartais 
jai atsakinėjo. Tarp repeticijų ir per spektaklius Ženi kvailai nesėdė- 
jo ir nevartė iliustruotų Žurnalų; ji uoliai mezgė vaikiškus drabužė- 
lius mokyklos laikų draugei, kuri laukėsi kūdikio. 

Kai baleto trupė keturiasdešimt ketvirtųjų vasarą sugrįžo iš 
Prancūzijos — ji buvo tenai užklupta invazijos ir prarado daug deko- 
racijų ir dalį kostiumų — baletmeisteris Hazelofas norėjo statyti trijų 
veiksmų baletą, prie kurio krapštėsi jau nuo vaikystės. Ir dabar, po 
fiasko Prancūzijoje, skubėjo pastatyti ant kojų savo vaikystės svajonę, 
mat jau rugpjūčio mėnesį turėjo būti baleto „Baidyklės“, arba „Bai- 
dyklių sukilimas“, arba „Sodininko duktė ir baidyklės“, premjera. 

Kadangi neturėjo tinkamo kompozitoriaus, paprašė Felsnerio- 
Imbso, kad padarytų mišinį iš Skarlačio ir Hendelio. Prancūzijoje su- 
gadinti arba smarkiai nukentėję kostiumai puikiai tiko naujam bale- 
tui. Kartu akrobatais ir statistais buvo priimti liliputų grupės likučiai, 
priklausę Hazelofo propagandos kuopai ir invazijos pradžioje patyrę 
nuostolių. Buvo manoma pastatyti baletą su kaukėmis, čiulbančiomis 
mašinomis ir judančiais automatais didžiojoje scenoje. 


Zeni rašė Hariui: 
„Pirmame veiksme rodomas pikto seno sodininko mišrus sodas, ku- 


rį siaubia šokantys paukščiai. Sodininko duktė — tai aš — pusiau 
susidėjusi su paukščiais erzina senąjį sodininką. Jis šoka, aplinkui 


334 


zujant paukščiams, audringą juokingą solo šokį ir pritvirtina prie so- 
do tvoros lentelę, kurioje parašyta: „Ieškoma baidyklė!“ Netrukus, 
su grand jetė per tvorą perskrieja dailiai apiplyšęs jaunuolis ir pasi- 
siūlo į baidykles. Po neilgų šokiu išreikštų dvejonių — pas battus, 
entrechats ir brisės dessus dessous — senasis piktasis sodininkas pa- 
reiškia sutinkąs, išeina į kairę, ir jaunuolis išbaido — pas chassė ir 
glissade į visas puses — paukščius ir galų gale ypač įžūlų strazdą — 
tours en Vair. Jauna graži sodininko duktė — taigi aš — aišku, įsimy- 
„li jauną šoklią baidyklę: pas de deux tarp senojo piktojo sodininko 
rabarbarų — saldus adagio, saikingas vedžiojimas: attitude en pro- 
menade. Dirbtinis drovumas, traukimasis, atsidavimas ir sodininko 
dukters pagrobimas per tvorą, vėl grand jetė. Mes abu — mažylis 
Fenchelis, beje, šoka jaunuolį — išeiname į dešinę. 

“ Antrame veiksme paaiškėja — kaip Tu tuojau pamatysi — tik- 
roji jaunuolio prigimtis. Jis yra visų baidyklių viršininkas ir valdo po- 
žeminę karalystę, kur be perstojo sukasi vienokios ir kitokios pri- 
gimties baidyklės. Vienur jos rengia šuolių procesijas, kitur renkasi 
į baidyklių mišias ir aukoja senai skrybėlei. Mūsų liliputai, su senuo- 
ju Bebra priešakyje, sudarinėja kartais ilgą, kartais trumpą, visąlaik 
persipynusią liliputų baidyklę. Šit jie ima rodyti istoriją: gauruoti 
germanai, nuskurę landsknechtai, kaizerio kurjeriai, kandžių suka- 
poti elgetaujantys vienuoliai, mechaniniai riteriai be galvų, plevė- 
suojančios vienuolės, apsėstos epilepsijos, Cytenas krūmuose ir Liu- 
covo narsūs kariai. Judančios daugiarankės drabužių kabyklos. 
Spintos išvarto valdovų dinastijas sykiu su dvaro liliputais. Antai vė- 
jo malūnais virsta visi: vienuoliai, riteriai, vienuolės, kurjeriai ir 
landsknechtai, Prūsijos grenadieriai 17 Nacmero ulonai, Merovingai 
ir Karolingai, tarpais kaip žebenkštys vikrūs mūsų liliputai. Pašėliš- 
kais sparnais judinamas oras, tačiau niekas nemalama. Ir vis dėlto iš 
po girnų verčiasi: skudurų žarnos mezginių debesys vėliavų salotos. 
Skrybėlių piramidės ir kelnių košė virsta pyragu, kurį visos baidyklės 
garsiai valgo. Traškesys bildėjimas kaukimas švilpimas raktais. 
Žliumbimas nuščiūva. Dešimt abatų riaugėja. Vienuolės perdžia. 
Ožkos ir liliputai mekena. Dundėjimas, brazdėjimas, sriuobimas, 
žvengimas. Šilas dainuoja. Aksomas niūniuoja. Ant vienos kojos. 

Dviese su vienu švarku. Susipainioję kelnėse. Sklando skrybėlėje. 
Krinta iš kišenių. Dauginasi bulvių maišuose. Arijos, susivyniojus į 
užuolaidas. Geltona šviesa veržiasi per siūles. Autonomiškos galvos, 
šokinėjanti šviečianti saga. Mobilios vaiko krikštynos. Dievai: Po- 
trimpas, Pikolis, Perkūnas — tarp jų juodas šuo. Ir šioje paraduo- 
jančioje, gimnastikuojančioje, sudėtingai dresuotoje maišatyje — 
neklasikiniai vibratos kaitaliojasi su smarkiai varijuojamais pas de 
bourrėe — visų baidyklių viršininkas, taigi mažasis Fenchelis, atveda 
pagrobtąją sodininko dukterį. Ir aš, taigi sodininko duktė, gąsčio- 
juosi pasibaisėjusiais smailiais batais. Kad ir kaip mylėdama jaunuo- 
lį — žinoma, tik scenoje — labai baiminuosi ir šoku, kai atkarios 
baidyklės mane aprengia kandžių debesis žarstančia nuotakos suk- 
nele, karūnuoja barškančia riešutų kevalų karūna, grojant gergž- 
džiančiai dvaro muzikai — liliputai neša šleifą — baugštų karališką- 
jį solo; šokant man, taigi karūnuotai sodininko dukrai, pavyksta vie- 
ną po kitos užmigdyti atskirai ir grupėmis stovinčias baidykles: patį 
paskutinį mažąjį Fenchelį, taigi jų viršininką. Tik tas susivėlęs juo- 
das šuo, priklausantis artimiausiai jo palydai, neramiai blaškosi tarp 
pasklidusių liliputų, bet nieko neranda savo dvylika pragariškų kojų. 
Aš, kaip sodininko duktė, paskutinįsyk pasilenkiu, darydama tobulą 
arabeską, prie miegančio viršininko, padovanoju sielvartingą baleri- 
nos bučinį — net neprisiliesdama mažojo Fenchelio — ir pabėgu. 
Per vėlai sukaukia juodasis šuo. Per vėlai ima bliauti liliputai. Per 
vėlai ima veikti baidyklių mechanizmai. Per vėlai pabunda viršinin- 
kas. Antras veiksmas baigiasi audringu finalu: šuoliai ir akrobatika. 
Muzika tokia karinga, kad išvaikytų turkų pulkus. Įaudrintos bai- 
dyklės išbėga, ir tai žada kraupų trečią veiksmą. 

Jame vėl rodomas senojo piktojo sodininko sodas. Liūdnas ir 
negalėdamas apsiginti nuo paukščių, jis sukasi po jį. Tada sugrįžta 
susigėdusi — aš privalau atrodyti ir atgailaujanti, ir besispyriojan- 
ti — senojo piktojo sodininko dukrelė sudriskusiais nuotakos dra- 
bužiais ir krinta sodininkui ir tėvui po kojų. Apkabina jo kelius ir 
nori būti pakelta: pas de deux: tėvas ir dukra. Baletinė scena su pa- 
kėlimais ir perėjimais. Pabaigoje pasireiškia piktas senio būdas: jis 
atstumia mane, savo dukterį. Aš nebenoriu gyventi ir negaliu nu- 

mirti. Tada iš užpakalio atūžia: keistas baidyklių ir paukščių derinys. 
Plasnojanti mirganti girgždanti šnypščianti pabaisa atsirita per sce- 
ną, iškėlusi daugybės baidyklių nagų laikomą didžiulį paukščių nar- 
vą, kaip volu išguldo sodą, vikrių liliputų rankomis pagauna sodinin- 
ko dukterį. Džiugiai suklinka viršininkas, pamatęs mane narve. 
Greitus ratus juodai suka susivėlęs šuo. Pasišalina, išsinešdama ma- 
ne, triumfuojanti visais savo nareliais, dundanti ir kvarksinti tūks- 
tančiabalsė pabaisa. Lieka nusiaubtas sodas. Skarmaluota šluba fi- 
gūra: senasis piktasis burtininkas. Vėl grįžta jį erzinantys paukš- 
čiai — pas de chat, pas de basgue — ir apsupa senį. Jis sunkiai ir 
tarsi gindamasis pakelia skarmaluotas rankas: ir še tau, jau pats pir- 
mas judesys išgąsdina, pabaido paukščius. Jis pavirto baidykle, ir 
nuo to laiko sodininkas ir baidyklė vienas asmuo. Po jo makabriško 
solo — ponas Hazelofas ketina šokti šį vaidmenį — nusileidžia pas- 
kutinio veiksmo uždanga“. 

Šis baletas, taip vaizdžiai Ženi savo draugui Hariui aprašytas, 
šis trijų veiksmų baletas, kad ir kaip kruopščiai buvo statytas, šis 
gausiai apipavidalintas baletas — Hazelofas pats sukūrė garsingus 
mechanizmus ir sagas spjaudančius automatus — šis baidyklių bale- 
tas niekada nebuvo parodytas publikai. Du ponai iš reicho propa- 
gandos ministerijos, stebėję generalinę repeticiją, manė, jog pirmas 
veiksmas gražus ir daug žadantis, pradėjo krenkšėti antrame ir tuo- 
jau pakilo jam pasibaigus. Apskritai baleto veiksmas jiems atrodė 
pernelyg niūrus ir pikta lemiantis. Trūkstą optimizmo, pasakė abu 
ponai vienu metu: 

— Kareiviai fronte nori matyti ką nors linksma, o ne niūriai 
siautėjantį požemio pasaulį. 

Buvo imta derėtis. Madam Neroda panaudojo savo ryšius. 
Aukščiausia instancija jau buvo besutinkanti su nauja versija, tik šit, 
Hazelofui nespėjus prikurti linksmos ir fronto padėtį atitinkančios 
pabaigos, bombos sprogimas sunaikino baleto kostiumus ir dekora- 
cijas. Ir pats ansamblis turėjo nuostolių. 

Nors per oro pavojų repeticiją reikėjo nutraukti, buvo repetuo- 
jama toliau: sodininko duktė šokdama užmigdo baidykles, pragaro 
šunį, visus liliputus ir viršininką — Ženi tai atliko puikiai, tik jos 

keltis buvo vis dar trupučiuką per žema ir krito į akis kaip nedidelis, 
bet trikdantis defektas — Hazelofas kaip tik norėjo organizuoti 
naują teigiamą veiksmą — Ženi būtų turėjusi surišti visas baidykles 
bei jų viršininką ir priversti tarnauti viršutiniam pasauliui, taigi 
anksčiau piktam, dabar perdėm teigiamam sodininkui — ir tuo mo- 
mentu, kai Ženi, apsikarsčiusi gremėzdiškai antrankiais ir naujos 
versijos sutrikdyta, stovėjo scenoje, į parodų salę prie radijo bokšto, 
pritaikytą baleto repeticijoms, pataikė bomba. 

Sandėlis su jautriais mechanizmais, lengvais kostiumais ir 
keičiamais kulisais parklupo ant kelių, amžinai. Pianistą ir meni- 
ninką Feliksą Felsnerį-Imbsą, visoms repeticijoms akompanavusį 
dešimčia pirštų, prispaudė prie klaviatūros, galutinai. Keturios šo- 
kėjos, du šokėjai, liliputė Kiti ir trys scenos darbininkai buvo su- 
žeisti, dėkui Dievui, lengvai. Baletmeisterio Hazelofo kailis liko 
sveikas, ir išsisklaidžius dūmams ir dulkėms, jis kimiai šaukdamas 
ėmė ieškoti Ženi. 

Rado ją gulinčią ir turėjo ištraukti iš po sijos jos kojas. Iš pra- 
džių bijota blogiausio, balerinos mirties. Nukritusi sija prispaudė 
tiek dešinę, tiek kairę jos kojas. Ir kad abu smailūs batai joms tins- 
tant ėmė darytis ankšti, susidarė įspūdis, kad pagaliau Ženi Angust- 
ri turi tobulai aukštą keltį, kokią privalėtų turėti kiekviena baleri- 
na. — O, plaukite šen, lengvosios silfidės! Žizel ir Kopelija, pasiro- 
dykit nuotakų drabužiais arba verkite emalinėmis akimis. Grisi ir 
Taljoni, Liusile Gran ir Fani Čerito teaudžia savo pas de guatre ir te- 
barsto rožes ant vargšių kojų. Visos šviesos tegu sušvinta Garnjė rū- 
muose, kad per didįjį dėfilė susijungtų krūvon visi piramidės akme- 
nėliai: pirmoji ir antroji kvadrilė, viltingieji korifėjai, petits sujets ir 
grands sujets, les premiers danseurs ir kupini kartėlio bei nepasiekia- 
mi: les etoiles! Šok, Gajetanai Vestri! Apdainuotoji Kamargo, vis dar 
galinti atlikti entrechats huit. Palik peteliškes ir juodus vorus, lėtai 
sklandantis ore dieve ir rožių dvasia, Vaslavai Nižinski. Neramusis 
Noverai, nutrauk kelionę ir išlipk čia. Piktasis Diagilevai, prisiliesk 
prie jos savo magiška ranka. Užmiršk, kol trunka šis skausmas, savo 
milijonus, Ana Pavlova. Apspjauk darsyk savo krauju žvakių ap- 
šviestus klavišus, Šopenai. Nusigręžkite, Belastriga ir Archispoza. 

Darsyk pakilk, mirštanti gulbe. Dabar atsigulk šalia jos, Petruška. 
Paskutinė pozicija. Grand-pliė. 

Ženi gyveno toliau: sunkiai ir jau nebe ant galų pirštų. Jai rei- 
kėjo — kaip sunku tai rašyti! — nupjauti abiejų kojų pirštus. Ji gavo 
gremėzdiškus batus kojų likučiams. O Haris Lybenau, kurį Ženi iki 
tol mylėjo, sulaukė dalykiško mašinėle rašyto laiško, paskutinio. Ir 
jis, prašė Ženi, tegu daugiau nerašo. Tai pabaiga. Jis privaląs bandy- 
ti pamiršti: viską, beveik viską. „Ir aš stengsiuosi niekados apie mus 
negalvoti“. 

Po kelių dienų — Haris Lybenau pakavosi lagaminus: jis norė- 
jo būti tarp kareivių — atėjo siuntinukas, pilnas liūdno turinio. Ja- 
me gulėjo sudėti krūvon ir šilku perrišti: Hario pusiau nuoširdūs 
laiškai. Megztukai ir šliaužtinukai, baigti, rožiniai ir žydri. Dar rado 
karolius, padarytus iš alaus butelių gumelių. Juos Haris buvo pado- 
vanojęs Ženi, kai jie buvo vaikai ir žaidė prie Akcinės tvenkinio, ku- 
riame plaukiojo alaus butelių gumos, o ne lotoso žiedai. 


Buvo kartą tramvajus, 
kuris važinėjo nuo Heresangerio gatvės Langfūre iki Gluosnių gat- 
vės Žemutiniame mieste ir aptarnavo penktą liniją. Kaip ir visi 
tramvajai, kursuojantys tarp Langfūro ir Dancigo, jis sustodavo ir 
prie Centrinės geležinkelio stoties. Tą ypatingą tramvajų, apie kurį 
pasakyta „buvo kartą“, vairavo toks Lemkė; vagono su motoru kon- 
duktorius buvo Erichas Vencekas; ir to ypatingo tramvajaus prieka- 
bos konduktorė buvo Tula Pokryfkė. Ji daugiau nedirbo antroje lini- 
joje, jungiančioje miestą su Oliva. Su penktu dabar kasdien važinė- 
jo devynias valandas pirmyn ir atgal: mitri, tarsi gimusi tai 
profesijai, truputį nutrūktgalviška; mat kai tramvajus pasibaigus 
darbui kontorose būdavo perpildytas ir vagono negalėdavai praeiti, 
ji nušokdavo, esant nedideliam greičiui, nuo priekinės platformos ir 
užšokdavo ant užpakalinės — kai dirbo Tula Pokrytkė, visi, kas su ja 
važiavo, turėjo mokėti, net jos pusbrolis Haris. 

Kai Tula Pokryfkė galinėje Heresangerio stotelėje dvidešimt 
antrą penkios paspaudė to ypatingo tramvajaus, apie kurį pasakyta 
„buvo kartą“, skambutį ir kuris dvidešimt antrą septyniolika turėjo 

būti Centrinėje geležinkelio stotyje, po dviejų minučių, Makso Hal- 
bės stotyje, įlipo septyniolikametis berniokas, kuris nustūmė į gali- 
nės platformos kampą kartoninį lagaminą, su oda sutvirtintais kam- 
pais, ir tučtuojau ėmė rūkyti. 

Tramvajus buvo ir liko gan tuščias. Reicho kolonijos stotelėje 
įlipo pagyvenusių Žmonių pora, o prie Sporto salės vėl išlipo. Halbės 
alėjos stotelėje į priekabą įsėdo keturios Raudonojo Kryžiaus sese- 
rys ir nusipirko persėdamuosius į Hoibūdę. Priekiniame vagone bu- 
vo labiau gyva. 

Kai tramvajaus konduktorė Tula Pokryfkė galinėje priekabos 
platformoje darė įrašus reisų knygoje, septyniolikametis neįgudusiai 
rūkė šalia savo svyrinėjančio kartoninio lagamino. Tiktai kad juodu, ji 
su savo reisų knyga, jis su neįgudusiai rūkoma cigarete, viens kitą pa- 
žinojo, net buvo giminės — pusbrolis ir pusseserė — tiktai kad jų lau- 
kė atsisveikinimas visiems laikams, tas penktos linijos tramvajus buvo 
ypatingas tramvajus; o apskritai jis važiavo pagal planą. 

Paskambinusi ties Moterų klinika, Tula pasakė, su užversta rei- 
sų knyga rankoje: 

— Išvažiuoji? 

Haris Lybenau, su šaukimu krūtinės kišenėje, atsakė neišven- 
giamos atsisveikinimo scenos dvasia: 

— Kuo toliau. 

Tulos reisų knyga, blaivus rekvizitas, buvo su nučiupinėtais me- 
diniais viršeliais: 

— Tai tau pas mus nebepatinka? 

Haris žinojo, kad Tula nebevažinėja antru, ir buvo pasiruošęs 
atsisveikinimui penktame: 

— Prūsai pašaukė. Be manęs nebesusitvarko. 

Tula kaukštelėjo mediniais viršeliais: 

— Tu, rodos, norėjai į laivyną? 

Haris pasiūlė Tulai cigaretę: 

— Tenai dabar nebeįdomu. 

Tula gsikišo „Junoną“ į reisų knygą: 

— Žiūrėk, tave dar įgrūs į pėstininkus. Iš jų visko gali laukti. 

Haris baigė nerišlų atsisveikinimo dialogą: 

— Gali būti. Man visai vis tiek. Svarbiausia: dingti iš čia, išneš- 
ti kudašių. 

Ypatingasis tramvajus su priekaba vingiavo alėja. Pro šalį šas- 
telėjo priešinis tramvajus. Žiūrėti pro langą nė vienas negalėjo, nes 
mėlyni slepiamieji dažai buvo padarę visus priekabos langus aklus. 
Tad jie visąlaik turėjo Žiūrėti į vienas kitą; tačiau niekas nesužinos, 
kokį savo pusbrolį matė Tula, kai jis spoksojo į ją atsargai: Tula Tula 
Tula! Spuogai ant jos kaktos buvo nudžiūvę. Užtat nešiojo naują 
pusmetinę, pačios užsidirbtą. Jei nesi graži, reikia stengtis. Su ja vis 
dar tarp Heresangerio ir Gluosnių gatvės tebevažinėjo kaulų ir sta- 
lių klijų kvapas. Keturios Raudonojo Kryžiaus seserys vagono vidu- 
ryje pusbalsiu visos vienu metu kalbėjo. Haris turėjo pilną burną iš- 
moningai paruoštų žodžių, bet nė vienas dailus žodelis nenorėjo pa- 
daryti pradžios. Už „Keturių metų laikų“ stotelės jis išspaudė: 

— Kaipgi sekasi tavo tėvui? 

Bet Tula tik trūktelėjo pečiais ir atsakė savo papratimu klausi- 
mu į klausimą: 

— O tavo? 

Tada Haris irgi tegalėjo trūktelėti pečiais, nors jo tėvui nelabai 
gerai sekėsi: stalių dirbtuvės savininkas dėl sutinusių kojų buvo pri- 
verstas nelydėti sūnaus į geležinkelio stotį, o Hario motina be Hario 
tėvo niekur neidavo. 

Vienas šeimos narys vis dėlto matė Hario išvykimą: kondukto- 
rės uniforma jo pusseserei tiko. Ant pusmetinės pakreipta į šalį 
pūpsojo uniforminė pilotė. Prieš pat Olivos vartus ji ištraukė dvi tuš- 
čias bilietų knygeles. 

— Ar nori? 

Atsisveikinimo dovana! Haris gavo du kartoninius viršelius su 
metalinėmis sąvaržėlėmis prisegtomis nuplėštų bilietų šaknelėmis. 
Jo pirštai tuojau suvaikėjo ir ėmė šnarinti siaurus bloknotėlius. Tula 
mekendama ir beveik geraširdiškai nusijuokė. Tačiau paskui ji prisi- 
minė, ką per užtrukusį atsisveikinimą buvo pamiršusi: jos pusbrolis 
dar nebuvo susimokėjęs. Haris žaidė su tuščiais bilietų bloknotėliais 
ir dar nebuvo nusipirkęs galiojančio bilieto. Tula parodė į knygeles 
ir Hario žaidžiančius pirštus: 

— Gali turėti, bet vis tiek turi susimokėti. Vienas paprastas bi- 
lietas ir bagažas. 

Vėl įkišęs į sėdynės kišenę piniginę, Haris aptiko ant maskuo- 
jama spalva nudažyto platformos lango bespalvę dėmę; kažkas ją 
buvo prakrapštęs nagais, kad Haris nespoksotų į savo pusseserę, o 
galėtų apžvelgti artėjančio miesto panoramą. Mėnesiena specialiai 
jam. Jis suskaičiavo bokštus. Netrūko nė vieno. Visi augo jam prie- 
šais. Kokie vaizdai, nors pasiimk atminimui! Plytų gotika nuvargino 
jo akį, ji sudrebėjo: ašaros? Tik viena. Mat Tula jau paskelbė jo sto- 
telę — „Centrinė geležinkelio stotis!“ — ir Haris įsimetė į kišenę 
du bilietų blokelius. 

Kai suėmė už rankenos kartoninį lagaminą, Tula atkišo jam sa- 
vo mažą ranką su ant nykščio užmauta raudona guma, saugančia 
odą ir neleidžiančia apsirikti duodant grąžą. Kita Tulos ranka laukė 
prie skambučio virvelės: 

— Žiūrėk, kad jie tau nenušautų nosies. Ar girdi! 

Tada Tulos pusbrolis vėl linktelėjo ir paskui darsyk paklusniai, 
kai Tula jau davė signalą važiuoti, ir jis jai, O ji jam, jis geležinkelio 
stoties aikštėje, ji nuvažiuojančiame penktame, ėmė vis mažėti ir 
mažėti. 

Nenuostabu, kad Hariui Lybenau, kai greitajame traukinyje 
sėdėjo ant savo lagamino ir žaidė tuščiais bilietų blokeliais, ausyse 
skambėjo viena košneideriečių daina, atitinkanti bėgių ritmą: 

— Dula Dula, Tula. Dul Dul, Tula. Tula. Tula Tula, Dul. 


Kartą buvo dainelė, 
ji buvo apie meilę, trumpa, lengvai įsimenama ir tokio įtaigaus rit- 
mo, kad grenadierius Haris Lybenau, iškakęs iš namų su dviem šna- 
rančiais blokeliais mokytis bijoti, ją klūpodamas stovėdamas gulė- 
damas, miegodamas, srėbdamas žirnienę, valydamas ginklą, šliauž- 
damas šokinėdamas gulėdamas, su dujokauke, traukdamas tikrų 
granatų žiedus, per sargybos instruktažą, verkdamas prakaituoda- 
mas pasigailėtinas, nutrintom kojom, su šalmu, tupėdamas išvietėje, 
duodamas priesaiką Falingbostelyje, klūpodamas be atramos, ieško- 
damas taikiklio kryptuko, taigi šaudydamas prisiekdamas šaudyda- 

mas, taip pat valydamas batus ir imdamas kavą ją visąlaik niūniavo; 
tokia kibi ir visur tinkama buvo ta dainelė. Mat kai tik imdavo kalti 
savo spintelėn vinį, norėdamas pakabinti įrėmintą nuotrauką — fiū- 
reris Su juodu aviganiu — plaktuko pentis ir vinies galvutė sakė: Dul 
Dul, Tula! Kai pirmusyk mokėsi užmauti durtuvą, trys to veiksmo 
taktai kalbėjo: Tula Tula, Dul! Kai už Knochenhauerio sandėlio nu- 
meris du turėjo stovėti sargyboje ir miegas delno kraštu daužė per 
kelius, jis save žadino ritmu: Dula Dula, Tula! Kiekvienai žygio dai- 
nai, apie Eriką, Rozmari, Anušką ar tamsrudžius lazdynų riešutus, 
jis įterpdavo visuomet tinkantį Tulos tekstą. Kai gaudėsi utėles ir 
kasvakar — iki kuopa buvo nuutėlinta Miunsteryje — apieškodavo 
apatinių kelnių ir apatinių baltinių siūles utėles traiškančiais pirštų 
nagais, jis ne trisdešimtdusyk traiškė utėles, o trisdešimtdusyk pri- 
veikinėjo Tulą. Netgi kai gavo leidimą į miestą iki signalo keltis ir 
pirmą progą labai greit kyštelėti savo daiktą į tikrą merginą, jis pasi- 
rinko ne artilerijos pagalbininkę, ne medicinos seselę, o Liuneburgo 
rudenėjančiame parke barškinosi su Liuneburgo tramvajaus kon- 
duktore; jos vardas buvo Ortrūda, bet jis vis vadino ją Tula Tula Tu- 
la! Tatai jai nelabai patiko. 

Ir visa tai — daina, priesaika, utėlės ir Liuneburgas — atsi- 
spindi meilės laiškuose, trys per savaitę, Tulai. Viskas vyko sausį va- 
sarį kovą; bet jis ieškojo Tulai su laiku nesusijusių žodžių. Ketvirtoji 
kavalerijos brigada atmušinėja tarp Balatono ir Dunojaus kontr- 
puolimus; tačiau jis vaizduoja savo pusseserei Liuneburgo šilų grožį. 
Nukreipiamasis puolimas nepasiekia Budapešto ir įstringa už Pres- 
burgo: jis nepailsdamas lygina Liuneburgo šilus su Tuchelio šilais. 
Bastonjės ruože frontas nejuda, o jis siunčia Tulai maišelį kadugių 
uogų su violetiniais sveikinimais. Į pietus nuo Bolonjės dislokuota 
trys šimtai šešiasdešimt antroji pėstininkų divizija geba atremti puo- 
limus tiktai šlygindama pagrindinę fronto liniją; 0 jis kuria eilėraš- 
tį — kam gi? — kuriame vis dar, o jau sausio pradžia, žydi šilojai: 
violetas violetas! Per dienas tūkstančiai amerikiečių lėktuvų bom- 
barduoja taikinius Paderborno, Bylefeldo, Koblenco, Manheimo ra- 
jonuose; jis kaip niekur nieko skaito Lensą, kuris nulemia jo laiškų 
stilių ir violetiškai nudažo pradėtą eilėraštį Tulai. Didysis Baranovo 

puolimas; jis vedžioja, nepakeldamas galvos, savo mokykliniu par- 
keriu vieną, ne mėlyną, ne raudoną žodį. Tarnovo placdarmas palie- 
kamas — prasiveržimai iki Insterio; tačiau apmokytas tankų grena- 
dierius Haris Lybenau ieško svaigaus rimo Tulai. Priešas per Kutną 
pasiekia Leskau — prasiveržia ties Hoenzalca; tačiau tankų grena- 
dierius Nord-Miunsterio žygio kuopoje vis dar neranda tinkamo ri- 
mo savo pusseserei. Pirmieji tankai Gumbinėje ir perėję Romintą; 
tada tankų grenadierius Haris Lybenau, gavęs žygio įsakymą ir žygio 
davinį, tačiau be gyvybiškai svarbaus žodžio, pasiunčiamas į Katovi- 
cus, kur turi rasti aštuonioliktą tankų diviziją, kuri tuo metu perke- 
liama iš šiaurės Dunojaus fronto į Aukštutinę Sileziją. Gleicas ir 
Opelnas pasiduoda — Katovicai nepasiekiami, nes naujas Žygio įsa- 
kymas tankų grenadierių Harį Lybenau, pasiėmusį žygio davinį, nu- 
kreipia į Vieną: tenai jam taikosi proga, vienuoliktoji, rasti iš pietry- 
čių atitrauktą luftvafės diviziją ir galbūt tąjį dangtuką, kuris tiktų 
Tulos puodeliui užvožti. Pagrindinė fronto linija eina į rytus nuo Ke- 
nigsbergo; Vienoje tankų grenadierius Haris Lybenau lipa į Stepo- 
no katedros bokštą ir dairosi po debesuotu dangum, ko? Pirmieji 
priešo tankai pasiekia Oderį ir sukuria ties Šteinau placdarmą; Ha- 
ris siunčia nerimuotus atvirukus ir neranda jam žadėtos luftvafės di- 
vizijos registratūros. Baigiasi Ardėnų mūšis. Budapeštas dar laikosi. 
Italijoje nedideli kovos veiksmai. Generolas pulkininkas Šerneris 
perima Vidurio ruožą. Nutrūksta Leceno sausgyslė. Prie Glogau 
sėkmingai ginamasi. Puolimo avangardas Prūsijos Olandijoje. Geo- 
grafija! Bylicas — Plesas — Ratiboras. Kas žino, kur yra Cylenci- 
gas? Mat tenai, į šiaurės vakarus nuo Kiustrino, naujas žygio įsaky- 
mas dangina ką tik aprūpintą daviniu tankų grenadierių Harį Lybe- 
nau; bet jau Pirnoje jis sulaikomas kaupimo punkte ir paskiriamas į 
bevardį atsargos dalinį, kuris evakuotoje pradinėje mokykloje turi 
laukti, kol dvidešimt pirmoji tankų divizija bus perkelta nuo Kiustri- 
no į šiaurę nuo Breslau. Smogiamasis rezervas. Haris randa mokyk- 
los rūsyje žodyną, tačiau nenori rimuoti beprasmiškų vardų Sula ir 
Abdula su Tula. Žadėtoji tankų divizija neateina. O Budapeštas pa- 
siduoda. Atkertamas Glogau. Smogiamasis rezervas su tankų gre- 
nadieriumi Hariu Lybenau gauna įsakymą žygiuoti aklomis. Ir kas- 

dien laiku gauna kleksą keturių vaisių marmelado, trečdalį kareiviš- 
ko kepaliuko duonos, šešioliktą dalį kilograminės taukų skardinės ir 
tris cigaretes. Šernerio įsakymai: veikti pagal aplinkybes. Prasiveržia 
pavasaris. Sproginėja pumpurai tarp Tropau ir Leobšiuco. Švarcva- 
seryje pražysta keturi pavasario eilėraščiai. Sagane tankų grenadie- 
rius Haris Lybenau, į šiaurę nuo miesto, prieš pat pereinant Boberį, 
susipažįsta su sileziete mergina, kur pasisako esanti Ula ir suado 
jam dvejas poras vilnonių kojinių. Laubane jį praryja iš Vakarų ati- 
traukta ir į Sileziją perkelta dvidešimt penkta tankų grenadierių di- 
vizija. 

Dabar pagaliau žino, kur jo vieta. Daugiau nereikės ieškoti ne- 
surandamų dalinių. Susimąstęs ir ieškodamas rimo jis kiūkso su 
penkiais kitais tankų grenadieriais ant savaeigio pabūklo, kuris 
stumdomas tarp Laubano ir Sagano, bet vis dar už fronto linijos. 
Laiškų negauna. Tačiau tai jam netrukdo toliau rašyti pusseserei Tu- 
lai, kuri su Vyslos armijų grupe tūno atkirsta Dancige—Langfūre 
arba dirba konduktore; nes tramvajai važinėja iki galo. 


Buvo kartą savaeigis pabūklas, 
tankas IV, seno modelio, jis turėjo užimti poziciją už pagrindinės 
fronto linijos kalnuotoje Silezijoje. Kad būtų apsaugotas nuo lakū- 
nų žvilgsnių, jis su savo keturiasdešimčia tonų dviem vikšrais atbu- 
lom įvažiavo į medinę pašiūrę, saugomą tiktai pakabinamos spynos. 

O kad ta pašiūrė priklausė vienam Silezijos stiklo pūtėjui, tai 
joje, ant lentynų ir šiaudų, buvo gal penki šimtai stiklo gaminių. 

Atbulom vikšrais įvažiavusio savaeigio pabūklo ir Silezijos stik- 
lo susitikimas padarė du dalykus. Pirma, tankas padarė daug žalos; 
ir antra — įvairūs dūžtančių stiklų garsai padiktavo tankų grenadie- 
riui Hariui Lybenau, priskirtam prie savaeigio pabūklo kaip lydin- 
čiajam pėstininkui ir todėl stovėjusiam greta suklikusios stiklo pa- 
šiūrės, naują kalbą. Nebeliko violetinės melancholijos. Jis niekada 
daugiau nebeieško rimo vardui Tula. Nė vieno eilėraščio daugiau, 
parašyto gimnazisto sėkla ir širdies krauju. Nuo tos valandos, nes 
pašiūrės klyksmas įstrigęs jo ausyse, dienoraštyje vien tiktai papras- 
ti sakiniai: tankas atbulas įvažiuoja į pašiūrę su stiklu. Karas nuobo- 

desnis už mokyklą. Visi laukia stebuklingo ginklo. Po karo dažnai 
eisiu į kiną. Vakar mačiau pirmą negyvėlį. Savo dujokaukės dėžę už- 
pildžiau žemuogių marmeladu. Mus turi perkelti. Aš dar nemačiau 
nė vieno ruso. Kartais aš nebegalvoju apie Tulą. Mūsų lauko virtuvė 
nebeatvažiuoja. Aš skaitau vis tą patį. Bėgliai užkemša kelius ir nie- 
kuo nebetiki. Lensas ir Heidegeris daug kur klysta. Bunclau penki 
kareiviai ir du karininkai kabojo septyniuose medžiuose. Šįryt mes 
apšaudėme vieną miško ruožą. Dvi dienas negalėjau rašyti, nes susi- 
dūriau su priešu. Daugelio nebėra tarp gyvųjų. Po karo parašysiu 
knygą. Mus turi perkelti į Berlyną. Tenai kaunasi fiūreris. Dabar aš 
priklausau Venko kovinei grupei. Mes turime gelbėti reicho sostinę. 
Rytoj fiūrerio gimtadienis. Ar šuo su juo? 


Buvo kartą fiūreris ir reichskancleris, 
tūkstantis devyni šimtai keturiasdešimt penktųjų metų balandžio 
dvidešimtą dieną jis šventė savo penkiasdešimt šeštąjį gimtadienį. 
Kadangi tą dieną reicho sostinės centras, taigi ir vyriausybės kvarta- 
las, buvo apšaudomas artilerijos, kuklios iškilmės vyko fiūrerio bun- 
keryje. Žinomos pavardės, taip pat tie, kurie paprastai susirenka į 
padėties aptarimus — padėtis vakare, padėtis per pietus — daly- 
vauja sveikinimo ceremonijoje: generolas feldmaršalas Keitelis, 
pulkininkas leitenantas fon Jonas, korvetės kapitonas Liudė-Noira- 
tas, admirolai Fosas ir Vagneris, generolai Krebsas ir Burgdorfas, 
pulkininkas fon Belovas, reichsleiteris Bormanas, pasiuntinys Heve- 
lis iš Užsienio reikalų ministerijos, panelė Braun, fiūrerio štabo ste- 
nografas daktaras Hergezelis, $S hauptšturmfiūreris Giunšė, dakta- 
ras Morelis, SS obergrupenfiūreris Fegeleinas ir ponas ir ponia Ge- 
belsai su visais šešiais vaikais. 

Kai sveikintojai išsakė savo linkėjimus, fiūreris ir reichskancle- 
ris ieškodamas apsidairė, tarsi pasigedęs paskutinio ir svarbiausio 
sveikintojo: 

— O kur šuo? 

Gimimo dienos svečiai tuojau ėmė ieškoti fiūrerio mylimo šuns 
Princo. 

— Princai! — šaukė. — Čionai, Princai! 

Fiūrerio asmeninis adjutantas, SS hauptšturmfiūreris Giunšė, 
aplakstė reicho kanceliarijos sodą, nors ta vieta buvo pažymėta dau- 
gelio artilerijos pataikymų. Bunkeryje buvo garsiai, įvairiai ir kvailai 
spėliojama. Kiekvienas turėjo pasiūlymą. SS obergrupenfiūreris Fe- 
geleinas vienintelis suvokė padėtį. Jis, tuojau paremtas pulkininko 
fon Belovo, griebėsi telefonų, jungusių fiūrerio bunkerį su visais šta- 
bais ir apsaugos batalionu, išsidėsčiusiu aplink reicho kanceliariją: 

— Visiems! Visiems! Dingo fiūrerio šuo. Vardas Princas. Pati- 
nas. Juodas vokiečių aviganis Princas. Sujunkite mane su Cosenu. 
Perspėjam visus: dingo fiūrerio šuo! 

Per paskui buvusį padėties aptarimą — atėjusi Žinia patvirtin- 
ta: pirmieji tankai prasimušė į pietus nuo Kotbuso ir įsiveržė į Ka- 
lau — reicho sostinės gynybos planai koordinuojami su operacija 
„Vilkduobė“, kurią įsakyta tuojau pradėti. Ketvirtoji tankų armija į 
pietus nuo Šprembergo atideda kontrpuolimą iki atskiro įsakymo ir 
Šprembergo— Zenftenbergo plente tyko pabėgusio fiūrerio šuns. 
Šteinerio grupė taip pat nežygiuoja iš Ebersvaldės rajono į pietus 
nukreipiamajam puolimui, o išsiskleidžia gaudymui. Šalia planinės 
operacijos visi šeštojo oro laivyno lėktuvai pradeda žvalgomuosius 
skrydžius, kurių tikslas informuoti apie fiūrerio šuns Princo bėgimo 
kelią. Be to, dėl „Vilkduobės“ pagrindinė fronto linija perkeliama 
už Havelio. Smogiamieji rezervai perorganizuojami į fiūrerio šuns 
paieškos grupes, kurios turi palaikyti radijo ryšį su iš dalies motori- 
zuotomis, iš dalies dviratininkų sudarytomis fiūrerio šuns gaudymo 
grupėmis. Holstės korpusas apsikasa. Tuo tarpu dvyliktoji generolo 
Venko vadovaujama armija pradeda nukreipiamąjį puolimą pietva- 
kariuose ir užkerta kelią fiūrerio šuniui, nes fiūrerio šuo, ko gero, 
nori pabėgti pas Vakarų priešą. Kad „Vilkduobės“ operacija vyktų 
sėkmingai, septintoji armija turi atsitraukti nuo devintos ir pirmos 
amerikiečių armijų ir tarp Elbės ir Muldės sudaryti Vakarų užkardą. 
Tarp Juterbogo ir Torgau, vietoj planuotų prieštankinių griovių, ka- 
samos vilkduobės fiūrerio šuniui sugauti. Dvyliktoji armija, Blu- 
mentrito armijų grupė, trisdešimt aštuntasis tankų korpusas nuo 
šiol tiesiogiai pavaldūs vyriausiajam vermachto štabui. Šis tučtuojau 
perkeliamas iš Coseno į Vanzę ir sudaro generolo Burgdorfo vado- 
vaujamą „Vyriausiąjį „Vilkduobės“ operacijos štabą“ — VVOŠ. 

Tačiau nepaisant nuolatinių pergrupavimų, išskyrus įprastus 
pranešimus apie padėtį — sovietų avangardas pasiekė Troenbryce- 
no—Kenigsvusterhauzeno liniją — neateina jokių Žinių apie fiūre- 
rio šuns buvimo vietą. 

Devynioliktą keturiasdešimt, per vakarinį padėties aptarimą, 
feldmaršalas Keitelis kalba telefonu su Šteinerio štabo viršininku: 

— Fiūrerio įsakymu dvidešimt penktoji tankų divizija turi už- 
pildyti Kotbuso fronto spragą ir neleisti šuniui pabėgti. 

Į tai Šteinerio grupės štabas atsako: 

— Dvidešimt penktoji tankų grenadierių divizija, ketvirto 
septynioliktosios įsakymu, buvo atitraukta iš Bauceno rajono ir 
perduota dvyliktai armijai. Visas turimas rezervas metamas šuns 
gaudymui. 

Pagaliau, ankstų balandžio dvidešimt pirmosios rytą, prieš pat 
įnirtingai ginamą Fiurstenvaldės—Štrausbergo—Bernau ruožą pa- 
šaunamas juodas aviganis, kuris tačiau, atvežus į fiūrerio štabą ir 
nuodugniai patikrinus daktarui Moreliui, pasirodo ne tas. 

Po to, VVOŠ nurodymu, visi Didžiojo Berlyno teritorijoje 
esantys daliniai informuojami apie fiūrerio šuns matmenis. 

Dėmesio sutelkimui Liubeno—Baruto ruože talkina identiški 
sovietų tankų avangardo ketinimai. Nors dulkia lietus, kyla miško 
gaisrai ir sudaro natūralų barjerą šuniui. 

Balandžio dvidešimt antrąją priešo tankai per Lichtenbergo— 
Nyderšenhauzeno—Fronau liniją įvažiuoja ir į paskutinę reicho sos- 
tinės gynybos zoną. Dvi žinios apie šuns sugavimą Kenigsvusterhau- 
zeno rajone pasirodo esančios neteisingos, nes nė vieno sugauto ob- 
jekto negalima laikyti patinu. 

Prarandami Desau ir Biterfeldas. Amerikiečių tankai bando 
persikelti per Elbę ties Vitenberge. 

Balandžio dvidešimt trečiąją gauleiteris ir reicho gynybos ko- 
misaras daktaras Gebelsas padaro tokį pranešimą: 

— Fiūreris yra reicho sostinėje ir perėmė vadovavimą visoms 
galutinėn kovon stojusioms pajėgoms. Fiūrerio šuns paieškų grupės 
ir jų smogiamieji rezervai nuo šiol klauso tiktai fiūrerio nurodymų. 

VVOŠ praneša: 

— Prarasto Kepeniko geležinkelio stotis vėl atkovota kontrata- 
kuojant. Dešimtoji VVOŠ grupė ir dvidešimt pirmasis VVOŠ būrys 
išsidėstė Prenclau alėjos ruože ir užkirto kelią priešui. Tuo metu bu- 
vo paimti kaip trofėjai du sovietiški šunų gaudymo įtaisai. Tatai sa- 
ko, jog Rytų frontas sužinojo apie „Vilkduobės“ operaciją. 

Kadangi priešo siųstuvai ir priešo spauda be perstogės skleidė 
melagingus kurstomus pranešimus apie fiūrerio šuns dingimą, 
VVOŠ nuo balandžio dvidešimt ketvirtos dienos perdavinėja, laiky- 
damasis sutartų kalbos normų, fiūrerio nurodymus, užrašytus dak- 
taro Hergezelio: 

— Kuo paremta patino Princo raiška? 

— Pirmykštė fiūrerio šuns raiška paremta tolio ilgesio modusu. 

— Kuo laikytinas tolio ilgesio moduso veikiamas fiūrerio šuo? 

— Tolio ilgesio veikiamas fiūrerio šuo laikytinas niekiu. 

Po to jau kreipiasi į visus: 

— Kokia tolio ilgesio veikiamo niekio orientacija? 

Šteinerio štabų grupės atsakymas iš Lybenverdos ruožo: 

— Tolio ilgesio veikiamas niekis pripažintas niekiu Šteinerio 
grupės erdvėje. 

Fiūrerio klausimas visiems: 

— Ar tolio ilgesio veikiamas niekis yra objektas ir apskritai 
esinys? 

Venko grupės štabo išsamus atsakymas: 

— Tolio ilgesio veikiamas niekis yra skylė. Niekis yra skylė dvy- 
liktoje armijoje. Niekis yra juoda skylė, ką tik prabėgusi pro šalį. 
Niekis yra juoda bėganti skylė dvyliktoje armijoje. 

Po to fiūrerio kreipimasis į visus: 

— Tolio ilgesio veikiamas niekis bėga. Niekis yra tolio ilgesio 
veikiama skylė. Jis yra pripažintas ir gali būti apklaustas. Juoda bė- 
ganti tolio ilgesio veikiama skylė reiškiasi kaip savo pirmykštės raiš- 
kos niekis. 

Po to papildomos VVOŠ nuorodos: 

— Pirmiausia iš esmės reikia išsiaiškinti tolio ilgesio veikiamo 
niekio ir dvyliktos armijos sąlyčio struktūrą. Ištirti galimo įsiveržimo 
vietų Kenigsvusterhauzeno rajone turinį. Manipuliuojant „Vilkduo- 

bės I“ viliojančiu prietaisu ir papildomu „Vilko taško“ prietaisu 
slėpti tolio ilgesio veikiamo niekio buvimo vietą. Dviejų besibėgan- 
čių kalių estis niekio kelyje lemia tam tikrą maršruto pokytį, nes to- 
lio ilgesio veikiamas niekis buvo ir yra aktyvios kopuliacijos fazėje. 

Į pavojaus signalą iš Noibabelsbergo—Celendorfo—Noikelno 
mūšių ruožo: 

— Niekis reiškiasi tarp priešo tankų ir savų forpostų. Niekis 
bėga keturiom kojom, — atsakoma tiesiogine fiūrerio nuoroda: — 
Realizuoti bėgančio niekio sekimą. Bet kokį ir kiekvieną veiksmą 
tolio ilgesio veikiamo niekio atžvilgiu substantyvuoti galutinės per- 
galės aspektu, kad paskui, iškaltas marmure ir kriauklainyje, pre- 
zentuotų savo estį nejudama čia-būtimi. 

Generolas Venkas, dvyliktoji armija, į tai atsakė tiktai gegužės 
dvidešimt penktąją iš Naueno—Kecino ruožo: 

— Bėgantis niekis sekamas ir substantyvuojamas. Tolio ilgesio 
veikiamas niekis visuose fronto ruožuose skleidžia baimę. Baimė 
yra čia. Baimė neleidžia mums kalbėti. Pabaiga. 

Po to, kai panaši baimė pripažįstama ir Holstės bei Šteinerio 
grupių pranešimuose, fiūrerio nurodymu seka balandžio dvidešimt 
šeštosios VVOŠ direktyva: 

— Kadangi baimė neleidžia pagauti niekio, ją tučtuojau pradė- 
ti veikti kalbomis ir dainavimu. Tolio ilgesio veikiamo niekio ir to- 
liau neneigti. Reicho sostinė savo nedalomumu niekada negali per- 
siimti baime. 

Kadangi visų kovinių grupių atsakymai apie įsakymo įvykdymą 
ir toliau atviri baimei, seka balandžio dvidešimt šeštosios dienos fiū- 
rerio įsakymo papildymas: 

— Reicho sostinėje vyraujančiai prislėgtai nuotaikai dvyliktoji 
armija turi supriešinti antinuotaiką. Esties netektis Šteglice ir Tem- 
pelhofo lauko pietiniame pakraštyje orientuoti į padidintą savęs-ne- 
rūpestį. Vokiečių tautos galutinę kovą derinti su tolio ilgesio veikia- 
mo niekio veiksmais. 

Į papildomą Burgdorfo štabo komandą šeštam oro laivynui: 
„Stebėti tarp Tėgelio ir Zymensštato bėgantį niekį prieš priešo tan- 
kų avangardą“, — šeštas oro laivynas, po stebėjimų, atsako: „Niekis 

stebėtas bėgantis tarp Silezijos ir Gerlico geležinkelio stočių. Niekis 
yra nei objektas, nei apskritai esinys, taigi ir ne šuo“. 

Po to seka fiūrerio nuoroda pakeisti kodą ir tiesioginė koman- 
da šeštam oro laivynui, pasirašyta pulkininko Belovo: 

— Niekis pakeitė su-būties modusą ir nuo šiol vadintinas trans- 
cendentu! 

Dvidešimt septintąją pasiduoda Brandenburgas. Dvyliktoji ar- 
mija pasiekia Belicą. Vis labiau daugėjant pranešimų iš visų fronto 
ruožų apie bėgančio fiūrerio šuns Princo ir jo kriptonimų „niekis“ ir 
„transcendentas“ neigimą fiūreris antrą valandą dienos duoda įsa- 
kymą visiems: 

— Už bet kokį bėgančio transcendento neigimą perduoti karo 
lauko teismui. 

Kadangi atsakymų į paskutinę komandą nėra ir net vyriausybi- 
niame kvartale aiški baimės sklidimo tendencija, tam stengiamasi 
užbėgti už akių ir informuojama: 

— Už bėgančio transcendento neigimą skelbiama šių karinin- 
kų nebūtis. (Pateikiamos pavardės ir laipsniai.) 

Tiktai dabar, po pakartoto fiūrerio klausimo: 

„Kur yra Venko smaigaliai? Kur Venko smaigaliai? Kur Ven- 
kas?“, Venko štabas, dvyliktoji armija, balandžio dvidešimt aštuntą- 
ją atsako: 

— Įstrigom į pietus nuo Švylovo ežero. Sąveika su šeštuoju oro 
laivynu rodo, kad dėl blogo oro transcendento neįmanoma stebėti. 
Pabaiga. 

Neigiami pranešimai ateina ir nuo Halės vartų, Silezijos gele- 
žinkelio stoties ir Tempelhofo lauko. Erdvė susiskaidžiusi į aikštes. 
Šuns gaudymo postas Aleksandro aikštėje perduoda, jog dvylikako- 
jį transcendentą atseit kvotę priešakiniai priešo tankų daliniai. Tam 
prieštarauja pranešimas, jog trigalvis transcendentas pastebėtas 
Prenclau rajone. Tuoj po jo į fiūrerio štabą ateina dvyliktosios armi- 
jos telegrama: 

— Lengvai sužeistas tankų grenadierius tvirtina vilos sode 
prie Švylovo ežero matęs, šėręs ir vadinęs Princo vardu šunį, ne- 
transcendentą. 

Fiūrerio klausimas: 

— To grenadieriaus pavardė? 

Dvyliktoji armija: 

— Tankų grenadierius Haris Lybenau, lengvai sužeistas dali- 
jant maistą. 

Fiūrerio klausimas: 

— Grenadierius Lybenau šiuo metu kur? 

Dvyliktosios armijos atsakymas: 

— Tankų grenadierius Lybenau, reikalingas lovos režimo, eva- 
kuotas į Vakarus. 

Fiūreris: 

— Evakuaciją nutraukti. Tankų grenadierių su šeštu oro laivy- 
nu atskraidinti į Reicho kanceliarijos sodo teritoriją. 

Generolas Venkas, dvyliktoji armija, į tai tiesiai fiūreriui: 

— Didžiojo Berlyno vientisumui dabar būdinga ryški sklaidos 
tendencija suponuojanti transcendentinę baigties struktūrą. 

Fiūrerio atsakymas į tai toks: 

— Šuns klausimas yra metafizinis ir susijęs su vokiečių tautos 
visuma, — ir prie jo -priduriamas žinomas fiūrerio priesakas: — 
Berlynas liks vokiečių. Viena vėl bus vokiečių. Ir šuns niekada nebus 
galima paneigti. 

Po to ateina nerimą keliantis pranešimas: „Priešo tankai įsiveržė 
į Malachiną“. Ir nešifruota telegrama reicho kanceliarijai: „Priešo 
siųstuvai skleidžia žinią: šuo pastebėtas kairiajame Elbės krante“. 

Netrukus Kroicbergo ir Šenebergo rajonuose, dėl kurių vyksta 
kovos, konfiskuojami sovietų lapeliai, tvirtinantys, jog bėgantį fiūre- 
rio šunį jau paėmė nelaisvėn Rytų priešas. 

Iki balandžio dvidešimt devintosios įvykių raida: „Vykstant 
nuožmioms kovoms dėl kiekvieno namo Potsdamo gatvėje ir Belle- 
Aliance aikštėje fiūrerio šuns paieškų grupės savavališkai krinka. 
Sovietų garsiakalbiai, perduodantys garsų šunų lojimą, veikia de- 
struktyviai. Vėl prarandamas Belicas. Devintoji armija daugiau ne- 
beatsiliepia. Dvyliktoji armija toliau bando veržtis Potsdamo link, 
nes sklando gandai apie šuns mirtį istorinėje teritorijoje. Pranešimai 
apie anglų šuns gaudymo pozicijas Lauenburgo placdarme prie El- 

bės ir amerikiečių šuns gaudynes Fichtelio kalnuose nepasitvirtina. 
Todėl paskutinė fiūrerio nuoroda su nauju kodu visiems yra tokia: 
„Šuo kaip toks buvo, yra ir bus“. 

Po to sekė generolo Krebso telegrama generolui pulkininkui 
Jodliui: „Prašau numatyti galimą fiūrerio įpėdinį, jeigu to nebeliktų“. 

Tada, atsižvelgiant į balandžio trisdešimtosios įvykių raidą, 
operacijos „Vilkduobės“ štabas panaikinamas, nes šuns gaudynės 
transcendentine forma ir istorinėje teritorijoje neduoda rezultatų, 
VVOŠ atitraukia dvyliktąją armiją iš Potsdamo—Belico ruožo, 
priešo tankai įsiveržia į Šenebergą. 

Po to seka Bormano pasirašyta radiograma grosadmirolui De- 
nicui: „Vietoj buvusio reichsmaršalo Geringo, fiūreris savo įpėdiniu 
skiria jus, pone grosadmirole. Raštiškas įgaliojimas bei šuns genea- 
loginis medis išsiųstas“. 

Fiūrerio sumanymas įsidabartina. Po to seka neoficialus švedų 
pranešimas, jog fiūrerio šuo povandeniniu laivu pervežtas į Argenti- 
ną, kuris lieka nepaneigtas. Tarybinio priešo pranešimui: „Sudras- 
kytas dvylikakojo juodo šuns kailis rastas sugriautame baleto sandė- 
lyje“ prieštarauja Bavarijos išvadavimo komiteto pranešimas per 
Erdingo radiją: „Juodo šuns maita aptikta Miunchene priešais Kar- 
vedžių rūmus“. Tuo pat metu ateina pranešimai, jog fiūrerio šuns 
maita išmesta į krantą: pirma, Botnijos įlankoje; antra, Airijos rytų 
pakrantėje; trečia, Ispanijos Atlanto vandenyno pakrantėje. Pasku- 
tiniai fiūrerio spėjimai, užfiksuoti generolo Burgdorfo ir įrašyti fiū- 
rerio testamente, skelbia: „Šuo Princas bandys pasiekti Vatikano 
valstybę. Jeigu Pačelis reikštų pretenzijas, tučtuojau protestuoti nu- 
rodant testamento priedą“. 

Po to pasaulio žūtis. Ant įrankinio pasaulio būties griuvėsių už- 
siropščia pasaulio laikas, įvykių raida gegužės pirmąją: „Reicho sos- 
tinės centre narsi įgula, sustiprinta išformuotų šuns paieškos grupių, 
ginasi susiaurintoje erdvėje“. 

Po to esinys paklūsta neišvengiamybei ir duoda dingstį slaptai 
reichsleiterio Bormano žiniai grosadmirolui Denicui: „Fiūreris mi- 
rė vakar penkioliktą valandą trisdešimt minučių. Testamentas įsi- 
galiojo ir yra išsiųstas. Mylimas fiūrerio šuo Princas, juodas šiurkš- 

čiaplaukis aviganis, balandžio dvidešimt devintos potvarkiu, yra fiū- 
rerio dovana vokiečių tautai. Gavus patvirtinti“. 

Po to paskutiniai siųstuvai groja „Dievų žūtį“. Skirtą jam. Ir 
nelieka laiko tylos minutei, skirtai jam. Po to Vyslos armijų grupės 
likučiai, dvyliktosios ir devintosios armijų likučiai, Holstės ir Šteine- 
rio grupių likučiai į vakarus nuo Demico— Vismaro ruožo bando 
veržtis į anglų ir amerikiečių užimtas teritorijas. 

Po to reicho sostinės vyriausybės kvartalo siųstuvai nutyla. 'Ie- 
ritorijos vientisumas, čia-būtis, atvira baimei ir daloma. Didybė. Vi- 
suma. Berlynas, kaip toks. Baigtis. Galas. 

Bet dangus virš gamtinės struktūros po to neužtemo. 


Buvo kartą šuo, 
jis priklausė fiūreriui ir reichskancleriui ir buvo jo mylimas šuo. Vie- 
ną dieną šuo pabėgo nuo fiūrerio. Kodėl gi? 

Apskritai šuo nemokėjo kalbėti, bet šiuo atveju, tiesiai pa- 
klaustas „kodėl“, jis prabyla ir pasako kodėl: 

— Kadangi nusibodo tas amžinas blaškymasis. Kadangi nebu- 
vo tvirto šuns-čia šuns-ten šuns-dabar. Kadangi kaulai visur tik ka- 
sami po žeme ir niekada neiškasami. Kadangi jokios laisvės. Ka- 
dangi amžinai uždaroj erdvėj. Kadangi metų metais vis kelyje, iš 
operacijos į operaciją, ir kiekvienai vis kitoks slapyvardis: Veiso 
operacija trunka aštuoniolika dienų. Vykstant Vėzerio pratyboms 
šiaurėje tuo pat metu turi prasidėti Hartmuto operacija Vėzerio 
pratybų priedangai. Iš operacijos „Gelb“, nukreiptos prieš neutra- 
lias mažąsias valstybes, išauga operacija „Rot“, išsiplėtusi iki Ispa- 
nijos sienos. Ir jau „Jūrų kelionė“ turi padėti „Jūrų liūto“ operaci- 
jai parklupdyti klastingą Albioną; yra atšaukiama. Vietoj jos, „Ma- 
rita“ užgriūna Balkanus. Ak, kokiam gi poetui jis moka? Kas jam 
kuria? „Eglutė“ prieš bendražygius; iš to nieko neišeina. „Barba- 
rosa“ ir „Sidabrinė lapė“ prieš nežmones; iš to kai kas išeina. Tatai 
su „Zygfrydu“ nuveda iš Charkovo į Stalingradą. Čia šeštajai armi- 
jai nepadeda nei „Griaustinis“, nei „Žiemos audra“. Tada Frideri- 
cus I ir Fridericus II turi bandyti darsyk. Greitai nuvysta „Rudeni- 
nis vėlyvis“. Sugriūva Demjansko viadukas. „Viesulas“ turi išlygin- 
ti frontus. Bizono judesiai su tvarto kvapu. Namo! Namo! Net šuo 


354 


netenka kantrybės, bet laukia, ištikimas kaip šuo, ar kas išeis iš su- 
planuotos „Citadelės“ prie Kursko ir „Raitelio šuolio“ ant Mur- 
mansko konvojų. Bet ak! Jau praėjo tie geri laikai, kai „Saulė- 
grąža“ žydėjo Šiaurės Afrikoj, kai „Merkurijus“ varė biznį Kretoj, 
kai „Pelė“ giliai rausė Kaukazą. Liko tik „Gegužės audra“, „Ka- 
muolinis žaibas“ ir „Boba“ prieš Tito partizanus. „Ąžuolas“ turi 
vėl užkelti ant žirgo dučę. Bet Vakarų priešai: „Gustavas“, „Liud- 
vigas“ ir „Šeškas II“ išsilaipina ir duoda pradžią „Rytų aušrai“ prie 
Netuno. Normandijoje pražysta priešo gėlė. Jai nieko negali pada- 
ryti Ardėnuose „Grifas“, „Rudens migla“ ir „Sargyba“. Anksčiau 
betriušėje vilko irštvoje sprogsta bomba, ji, tiesa, nieko nepadaro 
šuniui, bet jį atbukina: užteks, užteks! Vis tampomas iš paskos. 
Specialūs traukiniai, specialus maitinimas, ir jokio pasilakstymo, 
kai aplink vešli gamta. 

O, tiek visko matęs šuo! Iš Berghofo į Felzennestą. Iš Sopoto 
oranžerijos į Tanenburgą. Iš Švarcvaldo į Vilko tarpeklį I. Nieko ne- 
matęs Prancūzijoj, o Berghofe tik debesis. „Vilkolakio“ stovykla į 
šiaurės rytus nuo Vinicos, tenai, sako, daug lapių. Švytavimas tarp 
Ukrainos ir Rytų Prūsijos. Iš Vilko bastiono į Vilko tarpeklį II. Kitą- 
dien jau aukštai Erelio lizde, o iš tenai galutinai po žeme: į fiūrerio 
bunkerį. Diena po dienos — vien tiktai bunkeris! Po erelio, vilko ir 
darsyk vilko — amžinai bunkeris! Po debesų parado ir uolų lizdo, 
po Tanenburgo ir Švarcvaldo oro — vien tiktai bunkerio tvaikas! 

Šuniui to per akis. Po nepasisekusio „Dantisto“ ir bejėgiškos 
„Plokštumos“ šuo nori dalyvauti suplanuotame vestgotų žygyje. Pa- 
sprukti. Būti erdvėje. Nebūti-ištikimam-kaip-šuo. Ir tada šuo, kuris 
iš pradžių ir apskritai nekalba, taria: aš nešu kudašių! 

Vykstant vis intensyvesniems pasiruošimams gimimo dienai 
fiūrerio bunkeryje, jis skersai ir nekaltai perbėgo reicho kanceliari- 
jos vidinį kiemą. Kaip tik tuo metu, kai privažiavo reichsmaršalas, 
praspruko pro dvigubą sargybą ir patraukė pietvakarių pusėn, nes iš 
pranešimų apie padėtį žinojo, jog prie Kotbuso esama fronto spra- 
gos. Bet kad ir kokia graži ir plati buvo ta spraga, pamatęs pirmuo- 
sius sovietų tankus šuo į rytus nuo Juterbogo apsigręžė, taigi atsisa- 
kė ostgotų judėjimo krypties ir nubėgo Vakarų priešo pusėn: per 
miesto centro griuvėsius, aplink vyriausybės kvartalą, vos nenukratė 

pentinų prie Aleksandro aikštės, buvo dviejų kalių nuviliotas į Iyr- 
garteną ir vos nesugautas prie priešlėktuvinės artilerijos slėptuvės 
Zoologijos sodo rajone: tenai jo laukė milžiniški pelėkautai, tačiau 
jis dvejodamas penkissyk apibėgo Pergalės koloną, nėrė į promena- 
dų žarną ir prisidėjo, seno išbandyto šuns instinkto patartas, prie ci- 
vilinės transporto grupės, kuri perkėlinėjo teatro rekvizitus iš Paro- 
dų teritorijos prie radijo bokšto į Nikolazę. Bet savi garsiakalbiai, 
taip pat toli nešantys Rytų priešo garsiakalbiai — viliojantys balsai, 
žadėję triušius, — jam kėlė nepasitikėjimą Vanzės ir Nikolazės vilų 
priemiesčiais: jie nepakankamai toli į vakarus! — Ir jis tarė sau, kad 
pirmo etapo tikslas bus Elbės tiltas prie Magdeburgo pilies. 

Be incidentų į pietus nuo Švylovo ežero prabėgo pro dvyliktos 
armijos avangardą, turėjusį atitraukti į save priešo dėmesį ir taip pa- 
lengvinti reicho sostinės dalią. Po trumpo poilsio sulaukėjusiame 
vienos vilos sode vienas tankų grenadierius pašėrė jį dar šilta žirnie- 
ne ir pavadino, visiškai netarnybiniu tonu, vardu. Tuoj po to priešo 
artilerija ėmė apšaudyti vilų rajoną užtveriamąja ugnim, lengvai su- 
žeidė tankų grenadierių ir pagailėjo šuns; mat kas tenai vienodai 
tvirtom kojom šuoliuoja vestgotų maršrutu, yra vis tas pats juodas 
vokiečių aviganis, darantis tai dėl savęs paties. 

Lekavimas tarp ribančių ežerų vėjuotą gegužės dieną. Eteris 
perpildytas svarbių įvykių. Į tikslą vakarų pusėn Brandenburgo smė- 
liu su į jį įsikibusiomis pušimis. Uodega horizontali, snukis ištemp- 
tas į priekį, mažina iškišęs liežuvį atstumą šešiolikakart keturiom 
kojom: šuns šuolis suskaidytas į viens po kito sekančius dalinius ju- 
desius. Viskas padalinta į šešiolika dalių: landšaftas, pavasaris, oras, 
laisvė, teptukiški medžiai, gražūs debesys, pirmosios peteliškės, 
paukščių giedojimas, vabzdžių zyzimas, žaliai sprogstantys sodeliai, 
labai muzikalios lentų tvoros, dirvos spjaudo triušius, kurapkos vė- 
dinasi, beribė gamta, nebe smėlio dėžė, o horizontai, kvapai tokie 
tiršti, kad nors ant duonos tepk, lėtai džiūstantys saulėlydžiai, be- 
kaulės sutemos, vienur kitur tanko nuolaužos, romantiškos anks- 
taus ryto dangaus fone, mėnulis ir šuo, šuns ketinimai, pabėgęs šuo, 
nusimuilinęs šuo, apsieikit be manęs šuo, šuns nuobloškis, genealo- 
gija: iš Perkūno kilo Zenta; Zenta atsivedė Harą; iš Haro kilo Prin- 

as... Didis šuo, ontiškas ir gamtamoksliškas, šuo dezertyras, talki- 
namas palankaus vėjo; mat vėjas irgi nori į vakarus, kaip visi: dvylik- 
toji armija, devintosios armijos likučiai, tai, kas liko iš Šteinerio ir 
Holstės grupių, pavargusios Lero, Šernerio, Rendulico armijų gru- 
pės, veltui besistengiančios Rytų Prūsijos ir Kuršo armijų grupės Li- 
bau ir Vindau uostuose, Riugeno salos įgula, tie, kas gali ištrūkti iš 
Helos ir Vyslos deltos, taigi antros armijos likučiai; kas turi uoslę, 
bėga, plaukia, velkasi: nuo Rytų priešo link Vakarų priešo; ir civiliai, 
pėsti ir važiuoti arkliais, kadaise pramoginiuose garlaiviuose, šlub- 
čioja vienom kojinėm, skęsta, apsivyturiavę popieriniais pinigais, 
lūnininką su dvidešimties svarų miltų maišiuku, stalių, apsikrovusį 
durų apkaustais ir kaulų klijais, gimines ir susigiminiavusius, akty- 
vistus ir simpatikus, vaikus su lėlėmis ir močiutes su nuotraukų al- 
bumais, pramanytus ir tikrus, visi visi visi mato saulę tekant vaka- 
ruose ir seka paskui šunį. 

Už nugarų lieka kaulų kalnai, masiniai kapai, kartotekos, vėlia- 
vų laikikliai, partijos bilietai, meilės laiškai, nuosavi namai, bažny- 
čių suolai ir sunkiai pervežami pianinai. Lieka neapmokėti termi- 
nuoti mokesčiai, statybos taupomųjų kasų įnašai, nuoma, sąskaitos, 
skolos ir kaltė. 

Visi nori pradėti iš naujo gyventi, taupyti, rašyti laiškus, sėdėti 
bažnyčių suoluose, prie pianinų, būti kartotekose ir nuosavuose na- 
muose. 

Visi nori pamiršti kaulų kalnus ir masinius kapus, vėliavų lai- 
kiklius ir partinius bilietus, skolas ir kaltę. 


Buvo kartą šuo, 
jis paliko savo poną ir įveikė sunkų kelią. Tiktai triušiai rauko no- 
sis; bet niekas, kas moka skaityti, tegu nemano, kad šuo pasimetė 
kelyje. 

Tūkstantis devyni šimtai keturiasdešimt penktųjų metų gegu- 
žės aštuntą dieną, anksti, ketvirtą valandą keturiasdešimt penkios 
minutės jis perplaukė aukščiau Magdeburgo beveik nepastebėtas 
"Elbę ir susirado į vakarus nuo upės naują šeimininką. 


Trečioji knyga 


M at erniados 


PIRMA MATERNIADA 


Šuo stovi pačiam vidury. Tarp jo ir šuns nuo vieno stovyklos 
kampo iki kito eina sena ir nauja spygliuota viela. Šuniui stovint, 
Maternas gramdo iš tuščios dėžutės baltą skardą. Jis turi šaukštą, 
bet neturi atminties. Visi nori jam padėti ją atgauti: šuo vidury; oru 
užpildyta konservinė; anketa anglų kalba; o dabar Brauxelis siunčia 
avansus ir nurodinėja terminus, susijusius su tam tikrų planetų pasi- 
rodymais ir išnykimais: Maternas turi kiauksėti apie praeitį. 

Pradėti — tai atsirinkti. Dviguba tvora tarp šuns ir konservinės 
siūlo: pavyzdžiui, persisotinimą stovykla, nelaisvę, vielų jau nebejį- 
elektrintą grafiką. Arba laikykis šuns, tada būsi vidury. Įpilk jam 
sriubos, užmakaronintos vardais, ir išstumk iš skardinės orą. Kadan- 
gi visur atmatos, šunų ėdalas: dvidešimt devyneri bulvių metai. Atsi- 
minimų nuoviras. Kukulaičiai ardarpameni. Prėski melai. Teatro 
vaidmenys ir gyvenimas. Materno džiovintos daržovės. Grūdėta kal- 
tė: druska. 

Virti — tai rinktis. Kas verda ilgiau, miežinės kruopos ar spyg- 
liuota viela? Kruopos kabinamos šaukštu, neišvirusi spygliuota vie- 
la tarp jo ir šuns verčia griežti dantimis. Maternas niekada nemėgo 
vielų ir tvorų. Jau jo protėvis, dar vadinęsis Materna, maištingai 
griežė dantimis Belangiame bokšte. 

Prisiminti — tai rinktis. Šitą, tą ar aną šunį? Kiekvienas šuo 
stovi vidury. Kuo nuvyti šunį? Tiek akmenų pasaulyje nėra; o pavyz- 
dinė stovykla — kas jos nežino iš anksčiau? — buvo pastatyta smė- 
lynėj ir beveik nepasikeitė. Barakai sudegė, išaugo Niseno trobos. 
Stovyklos kinas, viena kita pušis, Knochenhauerio kareivinės, ap- 
link sena viela, praturtinta nauja: Maternas, kurį išspjovė anglų sto- 
vykla belaisviams antifašistams, kabina kruopas už specialios vielos 
paleidžiamiems belaisviams. 

Dusyk per dieną lapnoja sriubą iš triukšmingos skardinės ir 
tyrinėja savo pėdsakus palei dvigubą tvorą. Geriau nesidairyk, 
Griežikas suka aplink. Dusyk per dieną vis tas pats šuo nenori ėsti 
akmenų: | 

— Nešdinkis! Kad daugiau tavęs nematyčiau! Eik, iš kur at- 
ėjęs! 

Mat ryt ar poryt kai kam, kas nori būti vienas, be šuns, bus pa- 
ruošti dokumentai. 

— Kur vyksi paleistas"? 

— Žiūrėsim, misteri Bruksai, į Kelną arba į Noisą. 

— Gimęs kada kur? 

— Balandžio septynioliktą, luktelkit: tiksliau, devynioliktą Ni- 
kelsvaldėje, Dancigo žemumos apskrityje. 

— Išsimokslinimas ir specialybė? 

— Iš pradžių kaip visi: lankiau pradinę kaime, paskui gimnazi- 
ją iki abitūros, po to turėjau studijuoti, ekonomiką, bet mokiausi 
vaidinti pas senąjį gerąjį Gustavą Nordą, nepralenkiamas Šekspyro 
vaidmenų atlikėjas, taip pat Šo, „Šventojoj Joanoj“... 

— Taigi profesija artistas? 

— Taip, misteri Bruksai. Vaidinau viską, kas pakliuvo: Karlą ir 
Francą Morą: plebėjų išmintis plebėjų baimė! O sykį, mūsų senaja- 
me gerajame kavos malūne, kai dar buvau mokinys, netgi kalbantį 
elnią. Puikus buvo metas, misteri... 

— Buvot KP narys? Kur kada iki kada? 

— Tai va, trisdešimt penktaisiais laikiau abitūros egzaminus, o 
maždaug nuo šeštos klasės priklausiau Raudoniesiems Sakalams ir 
netrukus įsirašiau į KP ir buvau joj, iki ji pas mus buvo uždrausta 

trisdešimt ketvirtųjų pabaigoje. Po to dar nelegaliai veikiau, lapelius 
dalinau ir taip toliau, bet viskas veltui. 

— Narystė NSDAP ar kurioje nors kitoje jos organizacijoje? 

— Keli mėnesiai SA, šiaip juokais ir tarsi koks šnipas, kad pasi- 
žiūrėčiau, kas ten darosi, nes vienas mano draugas... 

— Nuo kada iki kada? 

— Jau sakiau, misteri Bruksai, keli mėnesiai: nuo trisdešimt sep- 
tintų metų vasaros pabaigos iki trisdešimt aštuntų pavasario. Paskui 
jie mane išvijo, surengę būrio garbės teismą už nepaklusnumą. 

— Kokio būrio? 

— Kad aš žinočiau! Aš juk tik trumpai buvau. Vien todėl, kad 
vienas mano geras draugas, pusiau žydas, ir aš jį gyniau. Be to, ma- 
no draugas manė... Tai buvo aštuoniasdešimt ketvirtas Šiaurės 
Langfūro "SA būrys. Priklausė šimtas dvidešimt aštuntam šeštos 
Dancigo brigados pulkui. 

— Jūsų draugo pavardė? 

— Amzelis, Eduardas Amzelis. Jis buvo menininkas. Mes, 
taip sakant, kartu užaugom. Kartais būdavo labai juokingas. Darė 
mechanines dekoracijas. Pavyzdžiui, dėvėjo tik panešiotus kostiu- 
mus ir batus. Buvo baisiai storas, bet gražiai dainavo, puikus vyru- 
kas, išties. 

— Koks jo likimas? 

— Nežinau! Turėjo nešdintis, kai mane išvarė iš SA. Paskui vi- 
sų klausinėjau, pavyzdžiui, Brunio, mūsų buvusio vokiečių kalbos 
mokytojo... 

— Dabartinis mokytojo adresas? 

— Brunio? Jis, matyt, žuvo. Keturiasdešimt trečiaisiais atsidū- 
rė koncentracijos stovykloje. 

— Kokioje? 

— Štuthofo. Tai prie Dancigo. 

— Paskutinis ir priešpaskutinis karinis dalinys? 

— Iki keturiasdešimt trečiųjų lapkričio dvidešimt antros zeni- 
tinės artilerijos pulkas, Kaizerhafeno baterija. Paskui nuteistas už 
fiūrerio įžeidimą ir kovinės galios griovimą. Degraduotas iš feldfe- 
belio į eilinius ir perkeltas į ketvirtą bausmės batalioną minoms ša- 

linti. Keturiasdešimt penktų metų sausio dvidešimt trečią dieną 
perbėgau Vogėzuose į dvidešimt aštuntąją amerikiečių pėstininkų 
diviziją. 

— Kitų bausmių turėjot? 

— Daugybę, misteri Bruksai. Taigi, iš pradžių savo SA būryje, 
paskui beveik po metų — aš perėjau į Šverino teatrą — buvau at- 
leistas už fiūrerio įžeidimą ir taip toliau; paskui aš persikėliau į Diu- 
seldorfą ir tarpais dirbau radijuje, vaikų laidose ir žaidžiau kumštinį 
Unterrato sporto draugijoje, tenai keli draugai mane apskundė: sė- 
dėjau policijos prezidiumo areštinėje Kavalerijos gatvėje, jeigu jums 
tai ką sako. Ten mane taip sudaužė, kad atsidūriau ligoninėje, ir jei- 
gu nebūtų prasidėjęs karas, kaip tik laiku... Ak, aš vos nepamiršau 
istorijos su šuniu. Tai buvo trisdešimt devintųjų vasaros pabaigoj... 

— Diuseldorte? 

— Vėl Dancige, misteri Bruksai. Turėjau užsirašyti savanoriu, 
kitaip jie mane. Taigi gyvenau buvusiose policijos kareivinėse 
Hochštryse ir iš pykčio, ar kad tiesiog buvau prieš, nunuodijau vie- 
ną aviganį. 

— Aviganio vardas? 

— Haras, jis priklausė vienam stalių dirbtuvės savininkui. 

— Kuo tas šuo buvo ypatingas? - 

— Tai buvo, kaip sakoma, veislinis šuo. Ir iš to Haro trisdešimt 
penktais ar trisdešimt šeštais metais kilo kitas šuo, Princas, — tai 
tiesa, kaip mane gyvą matot! — kuris buvo padovanotas Hitleriui 
gimimo dienos proga ir, sako, — tam atsirastų liudytojų — buvo 
mylimas jo šuo. Be to — dabar, misteri Bruksai, prasideda privati 
tos istorijos dalis, — Zenta, mūsų Zenta, buvo Haro motina. Ni- 
kelsvaldėje — prie Vyslos žiočių — ji atsivedė Harą ir dar kelis šu- 
niukus po mūsų malūnu, kai man buvo dešimt metų. Malūnas pas- 
kui sudegė. Tas mūsų malūnas buvo ypatingas... 

— Kuo? 

— Tai štai, jį vadino istoriniu Nikelsvaldės malūnu, nes Prūsijos 
karalienė Luiza, bėgdama nuo Napoleono, nakvojo jame. Tai buvo 
gražus vokiškas vėjinis malūnas. Statytas mano prosenelio Augusto 
Materno. Jis buvo kilęs iš garsaus laisvės kovotojo Simono Mater- 

nos giminės, jį tūkstantis penki šimtai šešioliktaisiais miesto sargy- 
bos kapitonas Hansas Nimpčas sugavo ir pasodino į Dancigo Belan- 
gį bokštą: 0 jo pusbrolis, barzdaskučio gizelis Gregoras Materna, 
jau tūkstantis penki šimtai dvidešimt ketvirtaisiais vėl pakėlė maištą 
ir rugpjūčio keturioliktą, kaip tik per Dominyko turgų, irgi buvo, 
nes mes, Maternai, tokie jau esam, nenulaikom liežuvio už dantų, 
vis sakom, ką galvojam, net mano tėvas, malūnininkas Antonas Ma- 
ternas, mokėjęs nuspėti ateitį, nes miltų kirminai jam... 

— Ačiū, pone Maternai. Duomenų užteks. Rytoj gausit doku- 
mentus. Čia štai leidimas į miestą. Galite eiti. 

Per tas duris su dviem vyriais, kad saulė lauke iškart padarytų 
savo: stovyklos aikštėje karo belaisvis Maternas, mediniai ir skardi- 
niai barakai, kelios pušys, skelbimų prikabinėta lenta, dviguba spyg- 
liuotų vielų tvora ir kantrus šuo anapus tvoros meta šešėlius vienon 
pusėn. Prisimink! Kiek upių įteka į Vyslą? Kiek dantų turi žmogus? 
Kokie prūsų dievų vardai? Kiek šunų? Aštuonetas ar devynetas ap- 
simuturiavusių? Kiek dar gyvų vardų? Kiek moterų tu? Kiek metų 
tavo močiutė nepakilo nuo kėdės? Ką šnabždėjo tavo tėvo kirminai, 
kai sūnus paklausė malūnininką, kaip kai kam sekasi ir ką tas kai 
kas veikiąs? Jie pašnabždėjo, prisimink, tas kai kas esąs labai užki- 
męs ir vis tiek per dienas vieną po kitos rūkąs cigaretes. O kada mes 
vaidinom Bilingerio „Gigantą“ miesto teatre? Kas vaidino Donatą 
Opferkuch ir kas jos sūnų? Ką rašė kritikas Štromengeris „Forpos- 
te“? Ten buvo parašyta, prisimink: „Jaunas gabus Maternas buvo 
Donatos Opferkuch sūnus, o Opferkuch su atsainia įtaiga vaidino 
Marija Bargher; sūnus ir motina, dvi ryškios, nevienareikšmės figū- 
ros...“ Chien — Cane — Dog — Kyon! Aš paleistas. Mano striukė- 
je dokumentai, šeši šimtai reichsmarkių ir maisto kortelės, kelionės 
kortelės! Mano jūrmaišis sutalpinęs dvejas apatines kelnes, trejus 
apatinius baltinius, ketverias poras kojinių, porą amerikietiškų ka- 
riškų batų guminiais padais, dvejus beveik naujus amerikietiškus 
marškinius, nudažytus juodai, karišką karininko milinę, nedažytą, 
tikrą Kornvalio skrybėlę, gentelmanlike, du žygio davinio racionus, 
svarą angliško tabako dėžutėje, keturiolika pakelių „Camel“, kokia 
dvidešimt „Reklamo“ knygelių — daugiausia Šekspyras Grabė Šile- 

ris — pilną „Būties ir laiko“ leidinį — dar su dedikacija Huser- 
liui — penkis gabalus puikaus muilo ir tris dėžutes konservuotos 
jautienos... Chien, aš turtingas! Cane, kur tavo pergalė! Go ahead 
dog! Traukis kyon! 

Pėsčiomis, su jūrmaišiu ant pečių traukia Maternas smėliu, ku- 
ris už tvoros ne taip sumintas kaip stovykloje. Kad tik neliest alkūne 
kito! Todėl savo dviem arkliais, o ne geležinkeliu, kol kas. Šuo trau- 
kiasi atbulas ir nenori suprasti. Tikri ir imituojami akmens metimai 
gena jį į suartus laukus arba keliu į priekį. Imituojami metimai jį 
verčia įsitempti; paleistus akmenis jis atneša: celakai! 

Keturis smėlėtus kilometrus Falingbostelio pusėn Maternas 
nueina su nenusikratomu šuniu. Kadangi lauko keliukas iš pradžių 
eina ne ten, kur jis norėtų, į pietvakarius, varo gyvulį per laukus. Kas 
suprato, kad Maternas dešine žengia normaliai, tas turės sutikti: 
kaire jis vos pastebimai šlubuoja. Kadais čia būta kariuomenės pra- 
tybų vietos, 1r žemė amžinai liks žaizdota. Prasideda ruda dykvietė, 
pereinanti į jauną mišką. Iškirsta biržė padovanoja jam lazdą: 

— Nešdinkis, šunie! Bevardi, ištikimaskaipšuo. Nususęs šuna- 
palaiki, dink! 

Mat negali jo imtis. Nori bentsyk pabūti be gerbėjų. Velniop vi- 
sus. Kam man to šuns? Atminčiai atgaivinti? Žiurknuodžiai, laikro- 
džiai su gegute, taikos balandžiai, bankroto maitvanagiai. Šunys 
krikščionys, kiaulės žydai, naminiai gyvuliai naminiai gyvuliai... 
Dink, šunie! 

Taip iki vakaro ir kone iki užkimimo. Tarp Ostenholco ir Eselio 
srėbtuvė pilna pykčio ir epitetų, skirtų ne vien tik šuniui. Jo šaltoje 
tėviškėje iš dirvos lupo celakus, o ne akmenis, kai reikėjo į ką nors 
paleisti. Jie, taip pat grumstai ir lazda, skirti šuniui ir dar kai kam. 
Dar niekada joks šuo, pristojęs prie pasirinkto šeimininko, negalėjo 
tiek daug išmokti apie šuns santykį su mitologija: nebuvo tokio po- 
žeminio pasaulio, kurio jis nebūtų saugojęs; tokios mirusiųjų upės, 
kurios vandens nebūtų lapnojęs koks nors šuo; Leta, Leta, kaip atsi- 
kratyti atsiminimų? Nėra pragaro be pragaro šuns! 

Nėra tokio šuns, kurį šeimininkas, paties pasirinktas, būtų 
siuntęs į tiek daug šalių ir miestų vienu metu: eik, kur pipirai auga. Į 

Bukstehūdę, Jerichą ir Totnau. Ir ko tik nereikėjo šuniui laižyti? 
Vardas, vardai — bet jis nesinešdina pragaran, neina kur pipirai au- 
ga, nelaižo nieko svetimo ir seka, ištikimaskaipšuo, pasirinktąjį. 

Neatsigręžk atgalios, tenai seka šuo nebylus. 

Ir Maternas pataria vienam Mandelslo ūkininkui — jie paskui 
ėjo upelės Leinės krantu — taigi Žemutinės Saksonijos ūkininkui, 
kuris jį buvo apnakvinęs tikroj lovoj — viršuj balta apačioj balta — 
už keturis „Camel“, Maternas pataria valgydamas garuojančias kep- 
tas bulves: 

— Gal jums reikia šuns? Antai jis trinasi lauke ir seka paskui 
mane nuo ryto. Aš negaliu jo atsikratyti. Neblogas gyvulys, tik gan 
sunykęs. 

Bet kitą dieną, nuo Mandelslo į Rotenufelną ir toliau, nė žings- 
nio be šuns, nors ūkininkas sutinka, kad jis neblogas, tik sunykęs, ir 
kai permiegos, pasakys, ar jis norįs jo, ar ne. Per pusryčius ūkininkas 
nori, bet šuo nenori ir jau yra apsisprendęs. 

Jų tandemą pamato Šteinhūdės jūra; tarp Rotenufelno ir Brak- 
vedės žygis lengvesnis, nes jį paima triratis vežimas, tuo tarpu šuo 
turi pats minti, kad; ir Vestfalijoje, nes jų žygio tikslas Rinkerodė, 
šis tandemas neišyra: nė vienu šuniu daugiau, nė vienu mažiau. O 
jiems einant iš Rinkerodės pro Otmaršboholtą į Ermeną, jis jau da- 
lijasi su juo: kareiviška duona ir jautienos konservais. Tačiau kai šuo 
ryja pamestus kąsnius, lazda, sykiu atėjusi iš Žemutinės Saksonijos, 
dusliai bumbteli per susivėlusį kailį. 

O kitądien, nes abu nuo Ermeno per Olfeną iki Eversumo ėjo 
per visai nedidelį atstumą, Števerio upelyje trenka tol, kol viskas 
ima juodai blizgėti: viršutiniai plaukai ir pavilnis. Už pypkę tabako 
išsimaino senas šunų šukas. 

— Veislinis šuo, — paliudijama Maternui. 

Jis ir pats tai mato, nusituokia apie šunis: 

į kojas. Nestovi išsikėtęs kaip karvė. O linija nuo kukšteros iki strė- 
nų: lygi kaip stalas, tiktai jau nebejaunas. Iš nasrų matyti, kad pras- 
tai susičiaupia. Ir va tos dvi žilos salelės virš akių. Bet dantys dar i|- 
gai laikys. 

Vertinimai ir žinovų šnekos su anglišku tabaku pypkėse: 

— Kiek jam bus? Dešimt metų duodu. 

Maternas tikslesnis: 

— Jeigu ne vienuolika, tačiau šitos veislės šunys geri iki septy- 

Pavalgius truputį apie politiką ir atominę bombą, paskui vest- 
fališkos istorijos apie šunis: 

— Bechtrupe sykį buvo toks aviganis, daug metų prieš karą, tai 
jis dvidešimt turėjo, o tai juk šimtas keturiasdešimt žmogaus metų. 
O mano senelis pasakojo apie vieną šunį Rechedėj iš Diulmo šuny- 
no, tai tas, nors ir pusaklis, sulaukė dvidešimt dvejų metų, skaičiuok 
šimto penkiasdešimt ketverių. Tai šitas, jeigu jam vienuolika, bus 
septyniasdešimt septynerių ir tiesiog jauniklis prieš anuos. 

Jo šuo, kurio nebevaro akmenimis ir riksmu, ir griežtai laiko 
kaip bevardę nuosavybę. 

— Kuo gi jis vardu? 

— Dar neturi. 

— Tai gal ieškot jam vardo? 

— Neieškok vardų ir pavadinimų, nes rasi vardus ir pavadini- 
mus. 

— Na, vadinkit jį Grifu ar Liuksu, Falku arba Hasu, Kastoru, 
Votanu... Aš Žinojau vieną šunį, tai jį vadino, nežinau ar patikėsit, 
Jazomiru. 

Ak, koks šūdas! Kas atsitūpė atviram lauke, išspaudė kietą deš- 
rą ir dabar apžiūrinėja savo išmatas? Kai kas, kas jų nesirengia ėsti 
ir vis dėlto atpažįsta jose save: Maternas, Valteris Maternas, kuris 
geba griežti dantimis; apšiktas Žvyras; kuris visuomet ieško Dievo ir 
vis randa ekskrementus; kuris spiria savo šuniui: šūdas! Tačiau toje 
pačioje dirvoje, per vagas jis atinkščia atgal ir vis dar neturi vardo. 
Šūdas šūdas! Tai gal Maternui vadinti savo šunį šūdu? 

Be vardo jie ateina per Lipės šoninį kanalą į Hardą, palyginti 
nelabai kalvotą girią. Apskritai jis ketina eiti su bevardžiu šuniu 
per tą mišrų mišką iki Marlo — gal jį vadinti Kunu ar Toru? — bet 
paskui jie pasuka keliu į kairę — Audifaksu? — ir jau išėję iš miš- 
ko atsiduria ties Diulmeno—Halterno—Reklinghauzeno geležin- 

keliu. Ir čia netrūksta kasyklų vardų, kurie galėtų tikti ir šuniui: 
Hanibalas, Regentas, Prosperas? — Spekhorne šeimininkas ir be- 
vardis šuo randa lovą. 

Vartyk knygas, skaityk. Iškaltus granite ir marmure. Vardai var- 
dai. Iš jų sudaryta istorija. Ar galima reikia įmanoma pavadinti šunį 
Totila, Eceliu arba Kasparu Hauzeriu? Kuo vardu buvo pirmas ilgo- 
je eilėje? Perkūnas. Galbūt kiti dievai galėtų duoti savo vardą: Po- 
trimpas arba Pikolis? 

Vartosi ir nemiega, nes nugarai neduoda ramybės vardai, kiti, 
ne tie, kurie galėtų papuošti šunį? Anksti, dar neišsisklaidžius paže- 
mėje miglai, abu stovi prie geležinkelio pylimo, mina skaldą, pralei- 
dinėja perpildytus rytinius traukinius. Griuvėsių kontūrai: tai Rek- 
linhauzenas ar jau Hernė, dešinėje Vanė, kairėje Eikelis. Laikini til- 
tai per Emso ir Reino—Hernės kanalą. Bevardžiai renka migloje 
anglis. Keliamieji bokštai tyli arba lynų skridiniai sukasi virš bevar- 
džių kasyklų. Jokio triukšmo. Viskas suvyniota į vatą. Kas be ko, 
skalda ir varnos kalba kaip visuomet: anonimiškai. Kol kai kas atsi- 
šakoja į dešinę ir turi vardą. Bėgiai, vieneri, ateina nuo Eikelio ir ne- 
nori eiti į Hiuleną. Ir ties atviru įvažiavimu nublukusioje lentoje ga- 
lima perskaityti: PLUTONO ATŠAKA. 

Kaip tik tai, ko reikėjo: 

— Čionai, Plutonai. Į vietą, Plutonai. Pas mane, Plutonai. 
Griebk, Plutonai. Geras Plutonas. Šalin atnešk ėsk, Plutonai. Šok, 
Plutonai. Ieškok, Plutonai. Pypkę, Plutonai. 

Krikštatėviu tampa Plutonas, tas kur Žžarsto javus ir monetas, 
tas, kur panašiai kaip Hadas arba senasis Pikolis — po žemėm tvar- 
ko reikalus: šešėlinius, be šventyklų, nematomus, požeminius, dide- 
lį pensioną, į kurį nusileidžiama lynu, čia gali įeiti, bet jau nebeišei- 
si, pas jį gali prisiglausti, jo niekas nepapirks, visi visi ateis pas Plu- 
toną, kurio niekas negarbina. Tiktai Maternas ir elėjiečiai deda ant 
altoriaus: širdis, blužnis ir inkstus Plutonui! 

Jie eina atšaka. Piktžolės tarp bėgių sako, čia jau seniai nebe- 
važiavo joks traukinys ir bėgius atšipinusios rūdys. Maternas mėgina 
naują vardą, garsiai ir tyliai. Nuo to laiko, kai tapo šuns savininku, 
užkimimas praeina. Vardas tinka. Iš pradžių stebisi, paskui ima no- 

riai klausyti. Šuo išėjęs gerą mokyklą. Ne koks nors kreivakojis. Plu- 
tonas stojasi ir gulasi sušvilpus vidur anglių šachtos. Pusiaukelėj 
tarp Dortmundo ir Oberhauzeno Plutonas parodo ką mokėjo ir dar 
prisimena, tik truputį primiršęs, nes laikai buvo tokie neramūs ir be 
šeimininko. Triukai. Migla jau traukiasi ir pati naikinasi. Net saulės 
čia esama, maždaug apie pusę penkių. 

Ak, ta manija kasdien nustatinėti savo padėtį: kurgi mes? Vieta 
kaip reikia! Kairėje Šalkė su Vilhelmina-Viktorija, dešinėje Vanė be 
Eikelio, už Emso karjero baigiasi Gelzenkirchenas, o čia, kur atvedė 
surūdijusiais bėgiais apžėlusi piktžolėm atšaka, po senamadiškai pri- 
tūpusiu kėlimo bokštu, pusiau subombarduotu ir apleistu, Žiojėja toji 
Plutono kasykla, kur davė vardą juodam aviganiui Plutonui. 

Ak, tas karas viską padaro: visur šventa. Dilgėlės ir pienės auga 
greičiau, negu pasaulis įsivaizduoja. Klaikūs griuvėsiai ten, kur ma- 
nyta: čia tai jau amžina. „I“ formos sijos ir šildymo radiatoriai 
dviem pirštais suriesti į geležines nuo pilvo skausmo kenčiančias fi- 
gūras. Griuvėsius reikėtų ne aprašinėti, o panaudoti; todėl tuojau 
pasirodys laužo pirkliai ir vėl ištiesins senus geležinius klaustukus. 
Kaip snieguolės paskelbia savo varpeliais pavasarį, taip pirkliai iš- 
bels iš laužo taikius garsus ir paskelbs didįjį atlydį. Ak jūs, nesiskutę 
taikos angelai, ištieskit sulankstytus sparnus ir nusileiskit tokioje 
vietoje kaip ši: Plutono kasykloje, tarp Šalkės ir Vanės! 

Ši aplinka patinka abiem: Maternui ir keturkojui bičiuliui. Čia 
pat galima truputį pasitreniruoti. Ana ten išlikusi daili, maždaug 
metro trisdešimties aukščio sienos dalis. Opa, Plutonai! Tau juk vie- 
ni juokai, su taip idealiai pariestom kojom ir aukštu gogu, vidutinio 
ilgio, bet tvirta nugara, dviem puikios formos užpakalinėm kojom. 
Šok, Plutonai! Juodas auau, be žymės arba su ungurio brėžiu ant tie- 
sios nugaros: greitis kojų tvirtumas šoklumas. Šok, mano šuneli, aš 
dar truputį pridėsiu aukščio. Užpakalinės kojos parodo ką gali. At- 
siplėšimas nuo žemės. Trumpas skrydis Reino— Vestfalijos ore. 
Minkštas nusileidimas, jis tausoja sąnarius. Geras šuo šaunus šuo: 
puikiai treniruotas Plutonas. 

Vienur lekuoja, kitur ieško. Nuleista nosis fiksuoja kvapus: tik- 
ras antikvariatas. Sudegusiame pamainų namelyje aplojami taba- 

luojantys grandininiai keltuvai ir kabliai, numanomi paskutinės 
ankstyvosios pamainos skudurai. Aidas. Miela malonu aidinti tuš- 
čius griuvėsius; tačiau šeimininkas švilpteli šunį į saulę, į žaidimų 
aikštelę. Susprogusiame manevriniame lokomotyve aptinkama kū- 
riko kepurė. Ją galima mėtyti į orą arba užsidėti. Kūrikas Maternas: 

— Viskas čia mūsų. Pamainos namelį jau turim. Dabar užim- 
sim kontorą. Liaudis perima gamybos priemones! 

Tačiau gerai išvėdintose kontoros patalpose nelikę nė vieno 
antspaudo. Ir jeigu ne kai kas netikėta — „Žiūrėk, čia grindyse sky- 
lė!“ — abu būtų turėję rimtą pagrindą vėl išeiti į saulės apšviestą 
kiemą. 

— Čia juk galima nulipti žemyn! — beveik sveikais rūsio laip- 
tais. — Bet atsargiai! — kur nors gali būti užvakarykštė mina. Bet 
nė vienos minos nėra katilinės rūsyje. — Mes jį tuojau apžiūrė- 
sim. — Žingsnis po žingsnio. — Kurgi mano žvakė ir senas geras 
žiebtuvėlis: Diunkirchene rastas, matęs Pirėjų, Odesą ir Novgorodą, 
visada rodęs kelią ir žybčiojęs, kodėl čia negalėtų! 

Kiekviena tamsa žino kodėl. Kiekviena paslaptis opi. Kiekvie- 
nas lobio ieškotojas tikisi daugiau. Ir šit jie stovi šešiom kojom grūs- 
te prigrūstame rūsyje. Ne dėžės čia stovi, kurias būtų galima išlauž- 
ti; ne iškliunkinti buteliai; ne sukrauti persiški kilimai ir sidabriniai 
šaukštai; ne bažnyčios ar pilies turtas: tik popierius. Ne baltas nuo- 
gas, iš jo dar būtų nauda. Ne užpildytas dviejų korespondencija, o 
spausdintas, keturiom spalvom: keturiasdešimt tūkstančių dar švie- 
žiai kvepiančių plakatų. Vienas už kitą lygesnių. Kiekviename Jis su 
žemai užmaukšlinta kepure: rimtas pastėręs fiūrerio žvilgsnis: Šįryt 
ketvirtą keturiasdešimt penkios. Apvaizda mane. Kai mane tada, aš 
nusprendžiau. Daugybė. Gėdingai. Pasigailėtinai. Jei reikės. Iš to 
seka. Galų gale. Lieka, vėl, niekados. Susimokę. Šią valandą žvelgia. 
Ateis persilaužimo valanda. Aš raginu jus. Mes stosim. Aš turiu. Aš 
darysiu. Aš esu sau. Aš... 

Ir kiekvienas plakatas, Materno dviem pirštais paimtas nuo 
krūvos, paplevena truputį ir nusileidžia priešais Plutono priekines 
kojas. Tiktai keli egzemplioriai nukrinta ant veido. Paprastai Jis 
žvelgia į šildymo vamzdžius rūsio palubėje: rimtas pastėręs fiūrerio 

žvilgsnis. Materno pirštų pora uoliai dirba, lyg jis iš kito ar dar kito 
plakato būtų tikėjęsis kitokio žvilgsnio. Žmogus tikisi, kol jis... 

Ir tada tyliame kaip pelė rūsyje ima aidėti sirena. Tą ariją šuns 
krūtinėje sužadina fiūrerio žvilgsnis. Šuo muzikuoja, ir Maternas 
negali jo išjungti. 

— IVlėk, Plutonai. Gulk, Plutonai! 

Tačiau kaukiantis šuo nuleidžia stačias ausis, pritupia visom 
kojom ir pariečia uodegą. Į betono lubas kyla jo kaukimas, lenda į 
sprogusius vamzdžius, ir Maternas gali jam pritarti sausu dantų 
griežimu. Kuris be naudos nutrūksta, ir jis spjauna: gleivės ant port- 
reto, daryto dar prieš pasikėsinimą; plaučių sviestas tarp fiūrerio 
rimtų pastėrusių akių; gerklės gleivės persiverčia ore ir pataiko: jam 
jam jam. Bet nelieka ant plakato, nes šuo turi liežuvį, kuris ilgas ir 
spalvotas laižo fiūrerio veidą: skreplius nuo jo skruosto. Spjaudalai 
nebetemdo žvilgsnio. Seilės išnyksta nuo keturkampių ūsiukų: išti- 
kimaskaipšuo. 

Atsakomoji reakcija. Dešimt Materno pirštų glamžo tai, kas iš- 
laikė nesuglamžytą keturių spalvų veidą, kas guli ant žemės, kas su- 
krauta krūvose, kas žiūri į lubas, klykia: Jis Jis Jis. — Ne! — sako 
šuo. Urzgimas sustiprėja. Plutono žirkliški dantys: — Ne! Kumštis 
virš Materno galvos atsigniaužia: 

— Gerai, Plutonai. Į vietą, Plutonai. Taip taip. Aš nenorėjau, 
Plutonai. Gal dabar pamiegokim ir pataupykim žvakę? Pamiegokim 
ir būkim draugai. Geras, Plutonas, geras. 

Maternas užpučia žvakę. Ant fiūrerio žvilgsnio stirtos guli šei- 
mininkas ir šuo. Jie sunkiai šnopuoja tamsoje. Kiekvienas kvėpuoja 
sau. Dievulis žiūri. 


ANTRA MATERNIADA 


Jie jau nebeeina šešiom kojom, kurių viena atrodo sugedusi ir 
yra truputį velkama; jie važiuoja kimšte prikimštu traukiniu iš Ese- 
no per Duisburgą į Noisą, nes žmogus privalo turėti kokį nors tiks- 

14: daktaro skrybėlę ar šaulio sidabrinį ženklą, dangaus karalystę 
ar nuosavą namą, taikyti į Robinzonus pasaulio rekordą Kelną 
prie Reino. 

Kelionė sunki ir ilga. Daugelis, jeigu ne visi, keliauja ir vežasi 
bulvių arba cukrinių runkelių maišus. Taigi — jeigu galima remtis 
cukriniais runkeliais — jie važiuoja ne į pavasario glėbį, tiktai į 
švento Martyno dieną. Todėl lapkritiška dingsčia maloniau keliauti 
tarp ankštumoj dvokiančių paltų, kimšte prikimštame vagone, negu 
ant apvalaino vagono stogo, ant į šalis besimėtančių buferių ar ant 
laiptelių, dėl kurių kiekvienoje stotyje reikia grumtis iš naujo. Ne vi- 
sų keleivių tikslas vienodas. 

Maternas važiuojant užuodžia tik lokomotyvą. Sykiu su savo 
jūrmaišiu jis gina laiptelius nuo puolimų Grosenbaumo ir Kalkumo 
stotyse. Būtų beprasmiška griežti dantimis prieš vėją važiuojant. 
Anksčiau, kai jis savo dantimis dar galynėjos su diskiniais pjūk- 
lais — buvo sakoma, kad jis sugeba griežti dantimis net po vande- 
niu — anksčiau jis būtų netylėjęs ir važiuojant. Taigi tyliai, bet pilna 
labuone teatro vaidmenų, skuba per vietoje stovintį landšaftą. De- 
renhofe pastatydamas galu savo jūrmaišį padaro vietos susisuku- 
siam laikrodininkui, kuris galėtų būti ir profesorius. Laikrodininkas 
nori nuvežti į Kiuperštėgą aštuonis briketus. Diuseldorfo centrinėje 
geležinkelio stotyje dar sugeba apsaugoti tą žmogų. Tačiau Benrate 
minia praryja profesorių sykiu su jo briketais. Vien tiktai teisingumo 
sumetimais Maternas priverčia persėsti Leverkūzene berną, vietoj 
laikrodininko būtinai norėjusį nugabenti į Kelną virtuvines svars- 
tykles. Žvilgsniai per petį patvirtina: vagono viduje ant keturių lete- 
nų tebestovi šuo ir Žiūri, ištikimaskaipšuo, pro vagono langą. 

— Taip taip. Dar trupučiuką. Ši plytų krūva, pavyzdžiui, rodos, 
yra Miulheimas. Kalke jis nestoja. O nuo Doico mes jau matysim 
dvigubą bokštą, dieviškus velnio ragus, katedrą. O kur ji, tenai ir pa- 
saulietiškasis jos atitikmuo: CENTRINĖ GELEŽINKELIO STO- 
TIS. Jos neatskiriamos kaip Scilė ir Charibdė, sostas ir altorius, bū- 
tis 1r laikas, šeimininkas ir šuo. 

O čia štai turi būti Reinas! Maternas užaugęs prie Vyslos. Visos 
Vyslos atmintyje platesnės už bet kokį Reiną. Ir tik todėl, kad Ma- 

ternai visuomet turi gyventi prie upių — amžinas vandens plauki- 
mas pro šalį teikia gyvasties — jis ryžtasi kryžiaus žygiui į Kelną. 
Taip pat dėl to, kad Maternas čia jau buvęs. Juk ir jo protėviai, bro- 
liai Simonas ir Gregoras Maternos, taip pat ir pusbrolis, barzda- 
skutys Materna, vis grįždavo, daugiausia keršyti ugnim ir kalaviju: 
taip užsidegė Tekintojų ir Petražolių skersgatviai, pučiant rytų vėjui 
sudegė Langartenas ir šv. Barboros bažnyčia; na, čia jau kiti išbandė 
savo skiltuvus. Beveik nėra kam degti. Be to, Materno kerštas ne pa- 
degėjiško plano: 

— Aš ateinu teisti su juodu šuniu ir sąrašu vardų, įrėžtų mano 
širdyje, blužnyje ir inkstuose, JIE NORI LIKTI BE RANDŲ. 

O, prarūgusi be langų vėjo perpučiama šventa katalikiška 
Kelno centrine geležinkelio stotie! Minios su lagaminais ir kupri- 
nėm ateina mato uodžia tave, išsiskirsto po pasaulį ir negali tavęs 
pamiršti: tavęs ir akmeninės dvigubos pabaisos priešais. Kas nori 
suprasti žmones, turi paklūpoti tavo laukiamosiose salėse; mat čia 
visi šventi ir atlieka viens kitam išpažintis prie silpno alaus. Kad ir 
ką jie daro, miega pražiota gerkle ar laiko apglėbę savo varganą 
mantą, ar skelbia žemiškas dangiškų žiebtuvėlių akmenukų ar ci- 
garečių kainas, ką jie pasako ar nutyli, priduria ar pakartoja, tai vis 
didelė išpažintis. Prie langelių, salėje, kur skraido popieriai — du 
paltai suokalbis, trys paltai: sambūris! — ir apačioj, koklinėm sie- 
nom tualetuose, kur alus sušilęs vėl išbėga. Vyrai atsisagsto, atsi- 
stoja beveik pamaldžiai tarp baltų emaliuotų pertvarų, šnabžda 
anksti pavargusiais galais, retai tiesiai, dažnai nedideliu, bet ap- 
skaičiuotu kampu. Urinas realizuojasi. Myžantys eržilai stovi ištisą 
amžinybę atkištom strėnom dviem kojom kelnėse, daugiausia ve- 
dę, uždengę dešine ranka savo ataugą, kairę įrėmę į šoną, žiūri 
liūdnom akim priešais save ir šifruoja įrašus, paskyrimus, prisipa- 
žinimus, maldas, riksmus, rimus ir vardus, pakeverzotus pieštuku, 
įrėžtus nagų žirklėm, yla ar vinim. 

Maternas irgi. Tiktai ne įsirėmęs į šoną, o laiko sau už nugaros 
odinį pavadį, Esene kainavusį du „Camel“ ir Kelne rišantį jį ir Plu- 
toną. Visi vyrai stovi ištisą amžinybę, bet Materno amžinybė trunka 
ilgiau, net kai jo skystis jau nebesiremia į emalę. Jis jau sagsto sagą 

po sagos, su tėvemūsų ilgumo pertraukom, kiša į atitinkamą skylę, 
jau neatkištom strėnom, greičiau skaitančiojo poza. Taip arti trum- 
paregiai laiko prikišę akis prie spausdinto arba ranka rašyto teksto. 
Žinių troškulys. Skaityklos atmosfera. Rašto žmogus. Netrukdyk 
skaitantiems! Žinojimas jėga. Angelas pereina didelį kokliais išklo- 
tą šiltą aštriai gelsvai trenkiantį šventą katalikišką Kelno centrinės 
geležinkelio stoties vyrų tualetą. 

Tenai parašyta: „Būk atsargus“. Visiems laikams užfiksuota: 
„Dobže dobže tralialiai — šnapsą gerk ir bus gerai“. Liuteriška vinis 
įrėžusi: „Ir jeigu pasaulis būtų pilnas velnių...“ Sunkiai įskaitomai: 
„Vokietija, pabuski!“ Didžiosios raidės įamžinusios „Visos moterys 
kiaulės!“ Poetas rašė: „Tik grabas, atsimink, ne protas, ištiesins tą, 
kur užgimė kuprotas“. Kažkas trumpai skelbė: „Fiūreris gyvas!“, ta- 
čiau kita ranka daugiau žinojo ir buvo pridūrusi: „Tačiau Argenti- 
noj“. Trumpi šūksniai: „Ne! Be manęs! Aukščiau galvą!“ kartojosi, 
taip pat piešiniai, kurių nuolatinis motyvas buvo plaukuota bandelė, 
taip pat gulinčios moterys, į kurias žiūrima kaip į gulintį Kristų, tai- 
gi iš apačios. Pagaliau įspraustas tarp džiaugsmo šūksnio: „Sveiki 
sulaukę Naujų keturiasdešimt šeštųjų metų!“ ir pasenusio perspėji- 
mo: „Atsargiai, priešas klausosi!“ — Maternas susisagstęs apačią, 
viršuje atlapas, perskaito pavardę su vardu ir adresu be jokio rimo ir 
kvailo komentaro: „Jochenas Zavackis — Flyštedenas — Berghei- 
mo gatvė trisdešimt du“. 

Ir Maternas tučtuojau — širdimi, blužnimi ir inkstais jau pake- 
liui į Flyštedeną — apčiuopia kišenėje vinį, kuris nori rašyti. Ryškiai 
ir skersai paskyrimų, prisipažinimų, maldų, virš keistai plaukuotų 
bandelių ir gulinčių moterų vinis įrėžia vaikišką dvieilį: GERIAU 
NESIDAIRYK, GRIEŽIKAS SUKA APLINK. 

Flyštedenas — tai gatvinis kaimas tarp Kelno ir Erfto. Tenai 
prieš paštą sustoja per Miungersdorfą, Levenichą, Brauveilerį į 
Grevenbroichą važiuojantis autobusas, prieš pasukdamas už Bius- 
dorfo į Štomelną. Maternas randa neklausinėjęs: Zavackis atidaro 
su guminiais batais: 

— O, Valteris, tai tu gyvas! Čia tai bent. Eikš vidun, o gal tu ne 
pas mus? 

Viduj atsiduoda verdančiais cukriniais runkeliais. Iš rūsio iš- 
lenda lėlė su skara, irgi ne kiek geriau kvepianti. 

— Matai, mes kaip tik verdam sirupą pardavimui. Darbo gyvas 
velnias, bet neblogai užkalam. O čia mano pačiutė, Ingė, vietinė iš 
Frecheno. Klausyk, Inge, čia mano draugas, puikus vyras! Mes kiek 
laiko buvom vienam būry. Dievuliau, ką jie mums padarė: vos kau- 
lus surinkom. Prisimeni, ką mudu išdarinėjom Kleinhamerio parke, 
tamsukėj su peiliukais. Kam reikėjo į dantis, ir buvo tvarka. Ar pri- 
simeni Gustavą Dau ir Lotarą Budzinskį? Franciuką Volšlėgerį ir 
brolius Dulekus? Vilį Ėgersą, broliuk! Otą Varnkę, Hopę, tą velnią, 
ir mažąjį Bublicą? Visi latrai, bet ištikimi kaip nežinia kas, tik, žino- 
ma, pylė kaip reikalas. Na, o tu, sakai, grįžai. Klausyk, aš į tą šunį bi- 
jau ir žiūrėt. Ar negali jo uždaryt kitam kambary? Na va, tegu čia 
pabūna. Nagi pasakok: kur tu buvai, kai tavęs kaip tik reikėjo. Mat 
kai tu išėjai iš būrio, tai viskas ir baigėsi. Paskui kiekvienas gali saky- 
ti: kokie kaušai mes buvom, kad jį išvarėm visai už nieką. Ką gi tu 
ten padarei? Bet jie ne, ypač broliai Dulekai ir Volšlėgeris: garbės 
teismą! SA narys nevagia. Juolab iš draugų! Aš negalėjau ašarų su- 
laikyt — tikrai, Inge — kai jis turėjo išeit. Na, bet tu vėl čia. Pasilsėk 
dabar arba einam į skalbyklą, tenai mes verdam runkelius. Galėsi iš- 
sitiest ant gulto ir žiūrėt. Klausyk, senas kriene, kad tave kur! Tokių 
diegų velnias neima, aš visada sakiau Ingei, ar ne, Inge? Aš pasiutiš- 
kai džiaugiuosi. 

Jaukioj virtuvėj pukši sau atiduodami saldumą cukriniai runke- 
liai. Maternas išsidrebia ant gulto, ir jam kažkas pakliūva tarp dan- 
tų, ko negali iškrapštyti, nes abu žmogeliai taip džiaugiasi ir verda 
sirupą keturiom rankom. Ji maišo skalbimo katile kastuvo kotu; iš 
peties kabina, nors pačios tik sauja; jis žiūri, kad lygiai degtų ugnis: 
briketų jie turi visą krūvą, juodasis auksas. Ji tikra pareinės atstovė: 
lėlė su išsprogusiom akim, ir vis dėlto žiūri, žiūri; jis beveik nepasi- 
keitęs, tik bent kiek paplatėjęs. Ji tiktai žiūri ir nė cypt; 0 jis mala 
apie senus laikus: | 

— Ar žinai, ar prisimeni dar, „SA žygiuoja“ ir „Kur kupra, kur 
galva“? — Ji turėtų liautis spoksojusi, nes aš su juo turiu sąskaitų, o 
ne su pačiute. Beje, apie sirupą. Jie turi su juo rūpesčių. Naktį eina į 

laukus, vagia runkelius, valo, pjausto ir taip toliau. Jūs taip greit 
neatsikratysit Materno, nes jis atėjo teisti su juodu šuniu ir sąrašu 
pavardžių, įrėžtų širdyje, blužnyje ir inkstuose, vieną jų perskaitė 
Kelno centrinėj geležinkelio stoty, ten, kur jinai koklinėm grindim, 
trenkia šiltais myžalais ir su emaliuotom pertvarom: šturmfiūreris 
Jochenas Zavackis vadovavo Langfūre vienų mėgstamam ir kitiems 
šiurpą keliančiam aštuoniasdešimt ketvirtam būriui, buvo jo vadas 
gerais ir blogais laikais. Jo trumpos, bet nuoširdžios kalbos. Jo jau- 
natviškas žavesys, dėstant apie fiūrerį ir Vokietijos ateitį. Jo mėgsta- 
mos dainos ir mėgstami šnapsai: „Aragono miškas vidurnakty“ ir vis 
kaduginė su uoga ir be. Ir kartu praktiškas vyrukas. Atviras ir doras. 
Be galo nusivylęs komuna, todėl taip tvirtai tikintis nauja idėja. Jo 
akcijos prieš socius Brilį 1 Vichmaną; austynės Voikės kavinėje su 
lenkų studentais; operacija, aštuonių vyrų, Štefensvėgo gatvėje... 

— Klausyk, — sako Maternas nuo gulto per priešais gulintį šu- 
nį ir cukrinių runkelių tvaiką, — kaip ten tam Amzeliui baigėsi? Na, 
tu juk žinai. Tam, kur darė tas juokingas figūras. Tam, kurį jūs pa- 
tvarkėt Štefensvėgo gatvėj, kur jis gyveno. 

Šuniui tai nieko nesako, bet prie runkelių trumpa pauzė. Nu- 
stebęs Zavackis su žarstekliu: 

— Bet, žmogau, kodėl tu manęs klausi. Juk tai tu pasiūlei ap- 
lankyt mielą draugą. Aš net gerai nesupratau dėl ko, juolab kad ju- 
du buvot draugai... ar ne? 

Gultas per garus atsako: 

— Buvo tam tikrų priežasčių, privačių, kurių čia nenorėčiau 
minėti. Bet aš štai ką norėčiau žinoti: ką jūs jam paskui padarėt, po 
to, kai tie aštuoni vyrai Štefensvėge? 

Pačiutė Ingė spokso ir maišo. Zavackis nepamiršta įmesti bri- 
ketų. 

— Mes? Nagi daugiau nieko. Ir ko tu išvis klausinėji, kai mes 
ten buvom ne aštuoni, o devyni, devyni su tavim. Ir tu savo rankom 
taip sudirbai, kad kitiems nebeliko kas daryt. Be to, buvo blogesnių 
dalykų. Daktaro Citrono, deja, nespėjom nutvert. Pabėgo į Švediją. 
Bet koks čia „deja“? Ačiū Dievui, laimingai baigėsi visos tos istori- 
jos su galutiniu sprendimu ir galutine pergale. Liaukis apie tai. Nė 

žodžio daugiau ir jokių priekaištų. Nes aš imsiu siusti. Juk mudu 
abu, mano mielas, toj pačioj purvynėj išsivolioję, ir nė vienas iš 
mudviejų nė trupučio nėra švaresnis už kitą, ar ne taip? 

Tada gultas ima murmėti. Šuo Plutonas žiūri ištikimaikaipšuo. 
Supjaustyti cukriniai runkeliai ramiai sau verda: nevirk runkelių, 
nes pats jais dvoksi. Per vėlu, jie jau vienodai dvokia: kūrikas Zavac- 
kis, pačiutė Ingė su kukulinėm akim, nieko neveikiantis Maternas, 
ir šuo nebeatsiduoda vien tik šuniu. Skalbimo katilas jau burbuliuo- 
ja: kad saldžiai kasdien ragauna, cukraus ligą musės gauna. Pačiutė 
Ingė sunkiai suka ratu kastuvo kotą: maišant sirupą nevalia kelti į 
paviršių senų dalykų. Zavackis įmeta paskutinius briketus: patikėsi 
tu ar ne — cukrus Dievo urine! 

Paskui Zavackis iš akies nustato, kad jau baigta, ir dviem ei- 
lėm išrikiuoja dviejų litrų butelius. Maternas nori padėti, bet jam 
neleidžia: 

— Ne, mano mielas. Paskui, kai išpilstysim sirupą, užlipsim į 
viršų ir mesim kaklan. Juk tokį susitikimą reikia aplaistyti, ar ne, In- 
guliuk? 

Jie meta į kaklą bulvinio šnapso. O Inguliukas laižo kiaušininį 
likerį. Zavackiai jau palyginti neblogai prasikūrę. Didelis aliejinis 
paveikslas, „Ožkos“, du ant grindų stovintys laikrodžiai, trys fote- 
liai, originalus kilimas po kojom, tyliai grojantis imtuvas ir įstiklinta 
sunki ąžuolinė knygų spinta, užpildyta trisdešimt dviem tomais en- 
ciklopedinio žodyno: A — „abortas“ — Iš Materno katilo išėjęs ga- 
ras. B — „bakchanalija“ — Pasilinksminkim, ko mums čia dūsaut. 
C — „cingulingu“ — Manau, kad nebus blogai, jeigu mes dar vie- 
nam buteliui: kamštį. D — „Dancigas“ — Rytuos buvo smagiau, 
bet Vakaruos geriau. E — „Eau de Cologne“ — Aš tau pasakysiu, 
rusas jį geria kaip vandenį. F — „Finita la comedia“ — Žiūriu, ogi 
jis prieš mano taikiklį, pykšt pykšt, ir amen. G — „gana“ — Tiktai 
vėl nepradėk senos litanijos. H — „hetera“ — Jos tiktai akys tokios. 
I — „Ingė“ — Nagi, pašok mums, bet rytietiškai. J — „jakė“ — 
Klausyk, nuvilk gi jai tą jakę. K — „Klasta“ — Tu juk buvai artistas, 
tai pavaidink ką nors. L — „leipti“ — Liaukis kikenusi, Inguliuk, jis 
juk vaidina Francą Morą. M — „Masas“ — iki Mėmelio. N — „ne- 

laikšis“ — Na, neverk, bus dar, pamatysi. O — „oazė“ — Čia staty- 
kim savo trobas. P — „Palestina“ — Tenai juos reikėjo, arba į Ma- 
dagaskarą. R — „rabinas“ — Ir jis man parašė raštelį, kad padoriai 
su juo elgčiausi, daktaras Veisas buvo jo pavardė, gyveno Matenbu- 
cheno gatvėj dvidešimt penktam name. S — „salės mūšis“ — Gal 
penkiasdešimtyje dalyvavau, dešimtyje už komuną, mažiausiai dvi- 
dešimtyje už nacius, bet, manai, atsimenu kaip ten buvo, tiktai vie- 
tas: Oros hipodrome, „Deros“ kavinėj, Piliečių pievoj ir Kleinhame- 
rio parke. T — „tabakas“ — Už dvylika „Luckie Stricke“ gavom vi- 
są servizą ir puodelius prie jo. U — „ulioti“ — Siausdavom kaip 
velniai. V — „Valteris“ — Na atsisėsk gi jam ant kelių, vien tik žiū- 
rėti nuobodu. Z — „zulinti“ — Ir nesėdėk kaip mietą prarijus. Ž — 
„Žygis“ — Vyrai renkas — žygis bus. — O dabar visi einam ant šo- 
no. Pakelt taures! Naktis dar ilga. Aš gulsiu kairėj, tu gulsi dešinėj, o 
Inguliuką priimsim vidurin. Bet šuo liks už durų. Tegu virtuvėj nak- 
voja. Jam surasim ko nors paėsti, kad irgi būtų patenkintas. Jeigu 
nori nusipraust, Valteriuk, tai muilas čia. 

Ir trys žmonės atsigula, pagėrę bulvinio šnapso ir kiaušininio li- 
kerio iš kavos puodukų, Inguliukui pašokus solo, Maternui solo pa- 
vaidinus ir Zavackiui sau ir juodviem abiem papasakojus apie pra- 
ėjusius ir dabartinius laikus, pataisius šuniui guolį ir Valteriukui 
greitai su muilu nusiprausus, sugula į plačią patikimą šeimyninę lo- 
vą, kurią Zavackis vadina šeimos tvirtove, kurią jie nusipirkę, kaina: 
septyni dvilitriniai buteliai cukrinių runkelių sirupo. NIEKAD NE- 
MIEGOKIT TRISE — NES PABUSIT TRISE. 

Maternas nori gulti kairėj pusėj. Zavackis, kaip šeimininkas, 
pasitenkina dešine. Inguliukas gula į vidurį. O sena draugyste, atša- 
lusi po trisdešimt dviejų salės mūšių, dabar vėl atšilusi siūbuojančioj 
šeimos tvirtovėj. Maternas, atėjęs čionai teisti su juodu šuniu, švel- 
niu pirštu matuoja Ingės plyšiuką: čia jis sutinka draugo geraširdiš- 
ką pirštą; abu, taikūs švelnūs romūs, kaip kadais Piliečių pievoje, 
Oros hipodrome ar prie Kleinhamerio parko baro, nesipyksta, mė- 
gaujasi, pakeičia viens kitą: jai tai patinka, kaip įdomu; draugus ta- 
tai įkvepia, nes nuo bulvinio šnapso ima miegas. Jojikai šiose lenkty- 
nėse neatsilieka nė per sprindį. O, atvirų durų naktie, kai Inguliukas 

turi atsigult ant šoniuko, kad draugas galėtų prieit iš pryšakėlio, o 
vyras mandagiai iš paskuigaliuko: Ingės skylėj taip erdvu ir gera, 
nors pati tokia pareiniškai smulki ir iš pažiūros visai mergaitė. Tik 
kad ne tas nerimas. Ak, tu draugyste, supainiotoji! Kiekvienas kito 
fenotipo. Ketinimai, leitmotyvai, žudymo motyvai, skirtingos patir- 
tys, sudėtingos harmonijos siekimas: tiek galūnių! Kas čia ką bu- 
čiuoja? Ar tu — ar aš? Kas dar čia gali reikšti pretenzijas? Kas Žnai- 
bo pats save, kad kita pusė rėktų? Kas čia ketina teisti su širdyje, 
blužnyje ir inkstuose įrėžta pavarde? Būkim teisingi. Kiekvienas no- 
ri bent kiek pabūti saulėj. Kiekvienas nori pabūt ten, kur geriau. Bet 
kokiam gulėjimui trise reikia teisėjo: ak, koks įvairus gyvenimas, 
šešiasdešimt devynias pozas sugalvojo mums dangus, davė mums 
pragarą: mazgą, skylę, paralelę, šonkaulį, priekalą, kvailą rondo, 
svarstykles, trišuolį, vienatvę; o vardai, padiktuoti Ingės skylės: In- 
guliukas—Blauzduliukas, Saldainiukas, Rėksniukas, Ingukė— 
Graibštukė Žuviukė Artukė Nučiulptukė Šnopštukė, Kandukė— 
Pavargutė Uždarukė Pasilsiukė, Stropukė, Atvirukė, Įleistukė, Ne- 
gailiukė,  Manrankiukė, Jamkojukė — Triingė — Bendraingė, 
Nemiegingė, Atsukingė — Geringė Vėlingė Dirbingė: Runkelin- 
gė — Sirupingė — Iškristingė — Labanaktingė — Dievulingė! 
Dabar jie guli juodame, pirma keturkampiame kambaryje ir 
nelygiai kvėpuoja. Nė vienas nepralaimėjo. Visi laimėjo: trys nuga- 
lėtojai vienoje lovoje. Ingė apsikabinusi pagalvę. Vyrai miega išsi- 
žioję. Garsas toks, lyg jie pjautų medžius. Visą gražų Ješkentalio 
mišką, aplink Gutenbergo paminklą, išguldo: buką po buko. Erbs- 
bergas jau plikas. Tuoj bus matyti Štefensvėgo gatvė: vila prie vilos. 
O vienoj tokioj Štefensvėgo viloj gyvena Edis Amzelis ąžuolu išmuš- 
tuose kambariuose ir daro baidykles, natūralaus dydžio; viena vaiz- 
duoja miegantį SA narį; kita vaizduoja miegantį SA šturmfiūrerį; 
trečia reiškia merginą nuo galvos iki kojų išsiterliojusią cukrinių 
runkelių sirupu, kuris vilioja skruzdėles. SA eilinis miegodamas 
griežia dantimis, tuo tarpu SA šturmfiūreris miega normaliai. Tiktai 
sirupuota mergina neišleidžia nė garselio, bet visa spurda, nes ap- 
link skruzdėlės. Kolei lauke viens po kito guldomi gražūs lygūs Ješ- 
kentalio miško bukai — o juk turėjo būti bukų riešutų metai — Edis 

Amzelis savo Štefensvėgo gatvės viloje tebedaro ketvirtą natūralaus 
dydžio baidyklę: judantį juodą dvylikakojį šunį. Kad šuo lotų, Edis 
Amzelis jam įtaiso lojimo mechanizmą. Dabar jis ima loti ir pažadi- 
na knarkiką, griežiką ir skruzdžių pamėgtą sirupuotą figūrą. 

Tai Plutonas nerimsta virtuvėje. Jis nori būti išgirstas. Visi trys 
išsirita iš lovos, nepasakę viens kitam „labas rytas“. „Niekad nemie- 
gokit trise — nes pabusit trise“. 

Pusryčiams kava su pienu ir sirupu aptepta duona. Kiekvienas 
kramto sau. Kiekvienas kiekviena. Kiekvienas sirupas per saldus. 
Kiekvienas debesis sykį jau lijęs. Kiekvienas kambarys pernelyg ke- 
turkampis. Kiekviena kakta priešinasi. Kiekvienas vaikas turi du tė- 
vus. Kiekviena galva kitur. Kiekviena ragana geriau dega. Ir taip tris 
savaites kas pusryčiai: kiekvienas kramto kiekvieną pats sau. Jau 
tiek laiko trijų veikėjų drama repertuare. Esama slaptų ir pusiau at- 
virų ketinimų farsą paversti monodrama: Jochenas Zavackis mono- 
logizuodamas verda cukrinius runkelius. Vienų dviejų asmenų pa- 
šnibždų turinys: Valteriukas ir Inguliukas parduoda šunį, tampa tur- 
tingi ir laimingi; bet Maternas nenori parduoti ir dviese šnabždėtis, 
geriau bus vienas su šuniu. Gana tų bendrybių. 

Tuo tarpu už keturkampės svetainės ir miegamojo, taigi tarp 
Flyšteteno ir Biusdorto, taip pat tarp Ingendorto ir Gleseno, taipo- 
gi tarp Romerskircheno, Pulheimo ir Kvadrat Ichendorfo atšiauri 
pokario žiema. Sninga išsinacinimo naudai: kiekvienas neša daiktus 
ir faktus į atšiauriai žiemišką lauką, kad juos apsnigtų. 

Maternas ir Zavackis padarė lesyklėlę vargšams paukšteliams, 
kurie niekuo nekalti. Zavackis prisimena: 

— Tiek sniego aš tiktai sykį matęs. Trisdešimt septintais trisde- 
šimt aštuntais metais, kai buvom atėję į svečius pas tą storulį. Tada 
kaip šiandien snigo be perstogės. 

Po to jis nueina į skalbyklą: užkimšti dvilitrinių butelių. Tuo 
tarpu namisėdų porelė jau suskaičiavusi visus plenero žvirblius. To- 
dėl jų meilė veržiasi į lauką. Jie eina su šuniu garsiuoju Flyšteteno— 
Biusdorfo—Štomelno trikampiu, tačiau nemato minėtų vietovių, 
nes aplink verčia ir pusto. Tiktai telegrafstulpiai palei Biusdorto— 
Štomelno plentą, ateinantys iš Bergheimo— Erfto ir nuvingiuojan- 

tys į Voringeną prie Reino, primena Valteriukui ir Inguliukui, kad ši 
žiema reali, kad šis sniegas žemiškas, kad po sniegu andai augo cuk- 
riniai runkeliai, iš kurių geidžiamos substancijos jie po šiai dienai 
gyvena; visi keturi, nes šunį reikia gerai užlaikyti, sako jis; tuo tarpu 
ji mano, kad tas šuo ją šiurpina, tik jį jinai mylinti, jį jį jį: 

— Jei nebūtų taip šalta, tai norėčiau tiesiog čia lauke, stačiom, 
gulom, po atviru dangum, gamtoj — bet šuns reikia atsikratyti, gir- 
di? Jis mane nervina! 

Plutonas lieka juodas. Sniegas jam tinka. Inguliukas verktų, bet 
per šalta. Maternas demonstruoja supratingumą ir tarp vienoj pusėj 
apsnigtų telegrafstulpių kalba apie išsiskyrimą, kurį žmogus visada 
privalo turėti galvoje. Ir palieja savo mėgstamo poeto citatą. Išei- 
nantis kalba apie neužmirštuoles ir rožių mirtį. Tačiau ne pasiklysta 
kauzalinėje genetikoje, o laiku pereina prie antikos. Inguliukas 
mėgsta, kai jis rydamas snaiges šaukia, griežia dantimis, šnypščia ir 
košia keistus žodžius: 

— Aš egzistuoju dėl savęs! Pasaulio nėra, jis yra jo čia. Laisvė 
yra laisvė būti aš. Aš esinys. Projektuojantis aš čia-būtyje. Mano čia- 
būties „kas“. Aš, pasaulio projektas. Aš, pradžios pradžia. Aš, gali- 
mybė-atrama-įrodymas. Aš, pagrindas grįstas negrįstumu. 

"Tos kalbos prasmę Inguliukas sužino prieš pat Kalėdas. Nors ji 
jau paruošusi padėti ant stalo daug gražių ir naudingų dovanėlių, jis 
išeina. Jis pasišalina — „Pasiimk mane!“ — jis nori Kalėdas, Aš Aš 
Aš, švęsti vienas su šuniu — „Pasiimk mane!“ — Todėl lamento 

“sniege prieš pat Štomelną: „Mane!“ Bet kad ir kaip plonai jos balse- 
lis lenda į plaukuotą vyro ausį: kiekvienas traukinys atvažiuoja. 
Kiekvienas traukinys nupūškuoja. Inguliukas lieka. 

Tas, kuris atėjo teisti su juodu šuniu ir į širdį, blužnį ir inkstus 
įrėžtais vardais, palieka cukrinių runkelių aplinką ir išvažiuoja, už- 
trynęs Jocheno Zavackio ir žmonos vardą, geležinkeliu į Kelną prie 
Reino. Šventojoje geležinkelio stotyje, regėdami kerštą šaukiantį 
dvigubą pirštą, šeimininkas ir šuo ant šešių kojų vėl stovi pačiam 
centre. 

NUO TREČIOS IKI AŠTUONIASDEŠIMT 
KETVIRTOS MATERNIADOS 


Maternas taip manė: mes, Plutonas ir aš, švęsim Kalėdas visai 
vieni su dešra ir alum prie stalo didelėje tylioje vėjo perpučiamoje 
šventoje katalikiškoje Kelno laukimo salėje. Mes galvosim, vieni 
tarp Žmonių, apie Inguliuką ir Inguliuko plyšiuką, apie mus ir apie 
Gerąją naujieną. Bet išeina kitaip: Kelno plytelėm išklotame vyrų 
tualete virš šeštos emaliuotos pertvaros iš kairės skaičiuojant laukia 
įrėžta Žinia. Tarp įprastų svarbių šūksnių ir posakių Maternas, prieš 
tai prideramai užsisagstęs, perskaito svarbų įrašą: kapitonas Erichas 
Hufnagelis, Altena, Lenevėgo keturi. 

Jie švenčia Kūčias ne vieni Kelno centrinėje geležinkelio stoty- 
je, o Zauerlande su viena šeima. Miškingas kalvotas Kalėdų peiza- 
žas, kitu metų laiku čia paprastai lyja: sumautas klimatas, keliantis 
specialias zauerlandiškas ligas: atsiskyrę miškų vestfalai pasiduoda 
melancholijai ir dirba, geria per daug per greit per pigiai. 

Kad nereikėtų vėl iškart sėdėti, šeimininkas ir šuva išlipa jau 
Hoenlimburge ir ankstų Kūčių rytą ima ropštis į kalną. Sunkiai, 
nes ir čia snigta gausiai ir nemokamai. Ant Hobreko viršūnės, atsi- 
gręžęs į Viblingsverdę, Maternas deklamuoja sau ir šuniui Pluto- 
nui tikrame plėšikų miške: Francas ir Karlas Morai pakaitomis 
šaukiasi likimo, Amalijos ir dievų: „Dar vienas nepatenkintas Die- 
vu“... Pirmyn. Žingsnis po žingsnio. Sniegas girgžda, žvaigždės 
girgžda, Francas Moras girgžda, sausos šakos girgžda, gamta 
girgžda: „Ar tai jūs šnypščiat, pragaro gyvatės?“ — bet iš mirgu- 
liuojančio Lenės slėnio atsklinda neišlydytų Altenos varpų garsai, 
skelbiantys antras pokario Kalėdas. 

Lenevėgo gatvė veda nuo vieno nuosavo namo prie kito. 
Kiekviename name šviečia eglutė. Kiekvienas angelas kužda. 
Kiekvienas duris galima atidaryti. Kapitonas Hufnagelis atidaro su 
šlepetėm, pats. 

Šįkart kvepia ne cukriniais runkeliais, o iškart ir velnioniškai 
gardžiai meduoliu. Šlepetės naujos. Hufnageliai jau apsidovanoję. 

Šeimininkas ir šuo prašomi šešias savo kojas nusivalyti į kilimėlį. 
Nesunkiai pastebima: ponia Dorotėja Hufnagel buvo pradžiuginta 
spirale vandeniui virti. Trylikametis Hansas Ulrichas alpėja, skaity- 
damas Luknerio „Jūrų velnią“, o nusisekusi duktė Elkė ant kalėdi- 
nio vyniojamo popieriaus, kurį, motinos nuomone, reikėtų išlyginti 
ir pasaugoti kitoms Kalėdoms, bando tikrą „Pelikano“ parkerį. Ji 
rašo didžiosiomis raidėmis: ELKĖ ELKE ELKĖ. 

Maternas žvalgosi pro sustingusį liemenį. Gerai pažįstama ap- 
linka. Štai ir atėjom. Tik be ceremonijų. Ilgai neužsibūsiu. Bet koks 
svečias trukdo, ypač jis, atėjęs Kūčių vakarą teisti: 

— Na, kapitone Hufnageli? Traputį atgaivinsim atmintį? Atro- 
dot toks sutrikęs. Aš jums mielai padėsiu: dvidešimt antras zenitinės 
artilerijos pulkas, Kaizerhafeno baterija. Puiki vietovė: medžių rie- 
tuvės, vandens žiurkės, luftvafės pagalbininkai, savanoriai ukrainie- 
čiai, varnų šaudymas, priešais kaulų kalnas, dvokė bet kokiu oru, su- 
galvojau ledinukų akciją, buvau jūsų feldfebelis: Maternas, feldfe- 
belis Valteris Maternas raportuoja. Mat aš kai ką rėkiau jūsų puikioj 
baterijoj apie reichą tautą fiūrerį kaulų kalną. Jums, deja, nepatiko, 
tos mano eilės. Bet vis tiek užsirašėt parkeriu. Irgi „Pelikanu“, kaip 
antai panelės. Ir paskui parašėt raportą: karo lauko teismas, degra- 
davimas, bausmės batalionas, minų ieškojimas, pasmerktųjų ko- 
manda. Vien todėl, kad jūs su savo „Pelikanu“... 

Bet ne kaltinamąjį karo meto „Pelikaną“, o niekuo nekaltą po- 
kario rašiklį ištraukia Maternas iš šiltų Elkės pirštų ir sulaužo, išsi- 
tepdamas rašalu pirštus: velniava! 

Kapitonas Hufnagelis tuojau supranta padėtį. Ponia Dorotėja 
nieko nesupranta ir vis dėlto padaro tai, kas reikia: manydama, kad 
jos trapiame kalėdinėmis žvaigždėmis papuoštame kambaryje be 
šeimininko likęs darbininkas iš Rytų, narsiai drebančiom rankom ji 
įteikia įsibrovėliui naujintelaitę spiralę; kad tas šiurkštuolis atvėstų 
laužydamas namų apyvokos daiktą. Bet Maternas, įsiutęs dėl sutep- 
tų pirštų, nesiduoda bet kuo numaldomas, jam geriau tiktų Kalėdų 
eglutė arba kėdės, visas baldų komplektas: bet koks gerumas kada 
nors baigiasi! 

Laimė, kapitonas Hufnagelis, dirbantis kanadiečių valdžios ci- 
vilinėje administracijoje ir todėl galintis iškelti savo šeimai tikras 
taikias Kalėdas — jis sukombinavęs net riešutų sviesto! — taigi ka- 
pitonas Hufnagelis samprotauja kitaip ir daug civilizuočiau: 

— Viena vertus — taip, kita vertus — kitaip. Viskas galų gale 
turi dvi puses! Bet pirma prisėskite, Maternai. Ką gi, stovėkite, jeigu 
jums taip geriau! Taigi, viena vertus, jūs, Žinoma, visiškai; bet kita 
vertus — nors jums ir didelė skriauda — aš buvau tas, kuris jus tada 
nuo baisiausio. Argi nežinote, kad už tai mirties bausmė, ir jeigu 
mano parodymai nebūtų paskatinę karo lauko teismo perimti jūsų 
bylą iš ypatingojo teismo... Gerai, jūs nenorite manimi patikėti, per 
daug jau prisikentėjote. Aš ir nereikalauju. Bet vis dėlto — ir aš tai 
sakau šiandien, per Kūčias, visiškai neabejodamas — jei ne aš, jūs 
dabar nestovėtumėte čia ir nevaidintumėte įsiutusio Bekmano. Be- 
je, nebloga drama. Visa šeima matėm Hagene, skurdžiame teatrėly- 
je. Už širdies griebia tai, ką ten rodo. Tas Borchertas muša į patį taš- 
ką. Argi mums visiems, ir man, ne tas pats? Ar mes nestovėjome už 
durų ir nebuvome pasidarę svetimi sau patiems ir savo mieliems na- 
miškiams? Aš grįžau prieš keturis mėnesius. Iš prancūzų nelaisvės. 
Klausykit! Iš Bad Kroicnacho stovyklos, jeigu jums tai ką nors sako. 
Bet vis geriau negu. Būtume kitaip giedoję, jeigu nebūtume laiku 
palikę Vyslos ruožo. Šiaip ar taip, likau be nieko, kaip sako, plikas 
kaip tilvikas. Firmos nebėr, namelis užimtas kanadiečių, žmona ir 
vaikai Espei, Ebės kalnuose, evakuoti, pinigų nėra, tiktai nemalo- 
numai su valdžia, trumpai tariant: Bekmano padėtis, tikrų tikriau- 
sia: „Lauke už durų!“ Ir todėl, mano mielas Maternai — sėskitės 
pagaliau — aš jus galiu dusyk trissyk. Juk pagaliau aš jus dvidešimt 
antrajame zenitiniame pulke laikiau rimtu žmogum, visur ir visame 
kame įsigilinančiu į esmę. Aš tikiuosi, kad jūs nepasikeitėte! Taigi 
būkime krikščionys ir atiduokime šitam vakarui, kas jam priklauso. 
Mano mielas Maternai, aš jums iš visos širdies ir savo mielos šeimos 
vardu linkiu linksmų Kalėdų. 

Ir vakaras praeina ta dvasia: Maternas virtuvėje su pemza nu- 
sišveičia rankas, atsisėda susišukavęs prie šeimos stalo, leidžia 

Hansui Ulrichui glostyti Plutoną, gliaudo, nes tikro spragtuko nė- 
ra, plikom rankom visai Hufnagelio šeimai valakinius riešutus, 
gauna iš ponios Dorotėjos dovanų tiktai sykį skalbtas kojines, pa- 
žada nusisekusiai dukrai Elkei naują „Pelikano“ parkerį, iki iš 
nuovargio imant markstytis veidams pasakoja istorijas apie savo 
viduramžių protėvius, plėšikus ir kovų už laisvę didvyrius, permie- 
ga su šuniu mansardos kambaryje, sėda su šeima prie pirmų taikių 
Kalėdų stalo: marinuotos jautienos kepsnys su grūstom bulvėm, 
antrą švenčių dieną nuperka Altenos juodojoje rinkoje už du pa- 
kelius „Camel“ beveik naują „Mont Blanc“ parkerį, vakare susi- 
rinkusiai šeimai toliau pasakoja istorijas apie Vyslos žiotis ir lais- 
vės kovotojus Simoną ir Gregorą Maternas, ketina, vėlyvą valan- 
dą, kai kiekviena pavargusi galva guli kitur, deponuoti „Mont 
Blanc“ parkerį vienom kojinėm Elkės kamaraitėje: bet grindys ne 
palaiko jį, o išduoda, girgždėdamos, ir tada pro rakto skylutę at- 
vinguriuoja tylus „prašau“. Ne kiekvienos durys užrakintos. Taip 
jis patyliukais, vienom kojinėm, įeina į Elkės menę, dėl parkerio. 
Bet jis tenai laukiamas ir gali atsikeršyti tėvui per dukterį: Elkės 
kraujas tai patvirtina: 

— "Tu esi pirmas, kuris. Jau per Kūčias, kai tu nenorėjai net 
skrybėlės nusiimti. Ar tu dabar blogai apie mane galvoji? Šiaip aš vi- 
sai ne tokia, ir mano draugė taip sako. Ar tu dabar toks pat laimin- 
gas kaip aš ir nieko daugiau nenori, tik. Klausyk, kai baigsiu mokyk- 
lą, aš noriu keliauti, tik keliauti! O kas čia? Tai randai, čia ir tenai? 
Ak, tas karas! Kiekvienam kliuvo. Ar liksi dabar čia? Čia būna gra- 
žu, kai nelyja: miškas, žvėrys, kalnai, Lenė, Aukštasis Zondernas, 
slėnių užtvankos, Liudenšeidas labai gražioj vietoj, ir visur miškai ir 
kalnai, upės, elniai ir stirnos, užtvankos, miškai ir kalnai, pasilik! 

Tačiau Maternas išeina, vienom kojinėm, su juodu šuniu. 
Netgi beveik naują „Mont Blanc“ parkerį pasiima į Kelną prie 
Reino; mat jis atėjo į Zauerlandą ne dovanoti, o teisti tėvą, per 
dukterį: tiktai ponas Dievulis matė, šįsyk įrėmintas ir įstiklintas 
virš knygų lentynos. 

Ir teisingumas vykdomas toliau. Kelno geležinkelio stoties tua- 
letas, šilta katalikiška vieta, papasakoja apie puskarininkį Leblichą, 

gyvenantį Bylefelde, kur klesti medvilninių baltinių gamyba ir dai- 
nuoja vaikų choras. Tad ilgas įsibėgėjimas bėgiais su atgaliniu bilie- 
tu kišenėje, ketvirtas aukštas, antros durys po dešinei, pirmyn nesi- 
beldžiant: bet Ervinas Leblichas ne per savo kaltę nukentėjęs darbe 
ir guli su pakelta į viršų sugipsuota koja ir sulenkta sugipsuota ran- 
ka lovoje, ir kalba kaip iš rašto: 

— Na, tai daryk su manim ką nori, tegu tavo šuo kramto gipsą. 
Taip, aš tave vaikiau ir liepiau daryti atsispaudimus su dujokauke; 
bet prieš dvejus metus mane kitas vaikė ir liepė daryti atsispaudi- 
mus su dujokauke, tam irgi panašiai buvo: darė atsispaudimus ir 
dainavo su dujokauke. Taigi ko tu nori! 

Maternas, paklaustas ko nori, apsidairo ir nori Leblicho žmo- 
nos, bet Veronika Leblich jau keturiasdešimt ketvirtųjų kovo mėne- 
sį mirusi priešlėktuviniame rūsyje. Tada Maternas pareikalauja Leb- 
licho dukters; bet šešiametė neseniai pradėjusi lankyti mokyklą ir 
nuo to laiko gyvena pas senelius Lemge. Bet Maternas vis tiek nori 
palikti savo keršto paminklą: jis pasmaugia Leblicho kanarėlę, kuri 
sugebėjo išlikti per karą, nepaisant ištisinių bombardavimų ir skuta- 
mųjų antskrydžių. 

Kadangi Leblichas paprašo atnešti jam iš virtuvės stiklinę van- 
dens, jis išeina iš ligonio kambario, paima virtuvėje kaire ranka stik- 
linę, pripila ją iš čiaupo vandens ir aplanko praeidamas dešine 
paukščio narvelį: be lašančio vandens čiaupo, tiktai ponas Dievulis 
dar mato, ką padaro jo pirštai. 

Tas pats žiūrovas mato Materną Getingene. Tenai jis, be šuns 
pagalbos, išsmaugia viengungio laiškanešio Veselingo vištas — pen- 
kis egzempliorius — nes Paulis Veselingas, kai dar buvo lauko žan- 
daras, nutvėrė jį, Materną, mušantis Havre. To pasekmė buvo trys 
dienos griežto arešto; per tą areštą Maternas, numatytas siųsti į ka- 
rininkų kursus, netapo leitenantu. 

Nukneckintas vištas jis kitą dieną pardavė nenupeštas tarp Kel- 
no katedros ir Kelno centrinės geležinkelio stoties už du šimtus aš- 
tuoniasdešimt reichsmarkių. Jo kelionių kasa reikalavo papildymo; 
mat žygis iš Kelno į Štadę prie Hamburgo pirma klase su šuniu ir at- 
gal į Kelną kainavo apvalią sumelę. 

Tenai, už Elbės pylimo, gyveno Vilhelmas Dimkė su neišvaiz- 
džia Žmona ir kurčiu tėvu. Dimkė, buvęs teismo tarėju, kai Danci- 
g0—Noigarteno ypatingasis teismas nagrinėjo kovinės galios men- 
kinimo ir fiūrerio įžeidimo bylą — Maternui grėsė mirties bausmė, 
jei karo lauko teismas jo buvusio kapitono iniciatyva nebūtų perė- 
męs bylos — taigi tarėjas Dimkė iš Stargardo, kur paskutiniu metu 
buvo ypatingojo teismo tarėjas, sugebėjo išgelbėti didelę, galimas 
daiktas, didelės vertės pašto ženklų kolekciją. Ant stalo, tarp puspil- 
nių kavos puodelių, guli jų albumai, kai kurie atversti: Dimkės kaip 
tik katalogizuoja savo turtą. Aplinkos studijos? Maternas neturi 
tam laiko. Kadangi Dimkė, sako, turėjęs daug bylų, ne vien tiktai 
Materno, Maternas, kad atgaivintų Dimkės atmintį, sumeta vieną 
po kito visus albumus į ūžiančią geležinę krosnelę, paskutinį su mar- 
gaspalviais egzotiškais kolonijiniais ženklais: krosnelė džiaugiasi, 
perpildytame pabėgėlių kambaryje pasklinda šiluma, netgi lipnaus 
popieriaus atsarga ir pincetai nukeliauja į krosnį; o Vilhelmas Dim- 
kė vis dar neprisimena. Jo neišvaizdi žmona verkia. Kurčias Dimkės 
tėvas ištaria žodį „vandalizmas“. Ant spintos guli susiraukšlėję Žie- 
miniai obuoliai. Niekas jų jam nepasiūlo. Maternas, atėjęs teisti, pa- 
sijunta nepripažintas ir palieka neatsisveikinęs, su galima sakyti 
abejingu šuniu Dimkių šeimą. | 

Ak, tas amžinasis, plytelėmis išklotas Kelno centrinės geležin- 
kelio stoties tualetas! Jis turi atmintį. Jis išsaugo kiekvieną pavardę: 
mat kaip anksčiau devintoje ir dvyliktoje pertvaroje rado lauko žan- 
daro ir tarėjo pavardes, taip dabar randa aiškią pavardę ir adresą 
buvusio ypatingojo teismo teisėjo Alfredo Liuksenicho, rūpestingai 
išgremžtus antros pertvaros po kairei emalėje: Achenas, Karolingų 
gatvė šimtas dvylika. 

Tenai Maternas pakliūna tarp muzikantų. Teisėjas Liukseni- 
chas yra tos nuomonės, kad muzika, didžioji guodėja, gali padėti 
pergyventi sunkų ir sumaištingą metą. Ir jis pataria Maternui, atėju- 
siam teisti buvusio ypatingojo teismo teisėjo, pirma išklausyti antro- 
sios Šuberto „Trio“ dalies: Liuksenichas aptarnauja smuiką; toksai * 
ponas Petersenas neblogai skambina pianinu; panelė Oeling valdo 
violončelę; ir Maternas, su neramiu šuniu, įdėmiai klausosi, nors jo 

širdis, jo blužnis, jo inkstai nepriima jų muzikos ir ima viduje kosėti. 
Paskui Materno šuo ir trys jautrūs Materno organai gauna išklausy- 
ti trečiąją to paties „Irio“ dalį. Teismo tarėjas Liuksenichas nelabai 
patenkintas savim ir panelės Oeling grojimu. 

— Na, na! Prašom trečią dalį darsyk, o paskui mūsų ponas Pe- 
tersenas, beje, čionykštės Karlo gimnazijos matematikos mokytojas, 
jums paskambins Kreicerio sonatą; aš, savo ruožtu, prieš sėdant iš- 
gerti taurelės Mozelio vyno, norėčiau užbaigti vakarą Bacho sonata 
smuikui. Tai bus išties malonumas žinovui! 

Kiekviena muzika kada nors prasideda. Materno nemuzika- 
lus liemuo persiima klasikiniu taktu. Kiekviena muzika akina Iy- 
ginti. Jį ir violončelę tarp panelės Oeling kelių. Kiekviena muzika 
uždengia bedugnes. Traukia, aštrina ir spalvina nebylius filmus. 
Didieji meistrai. Nemirtingas palikimas. Leitmotyvai ir žudymo 
motyvai. Dievobaimingas muzikantas. Kilus dvejonei Bethovenas. 
Harmonijos mokslo vergas. Kaip gerai, kad niekas nedainuoja: nes 
jis dainavo skardeno sidabriškai putojo: Dona nobis. Visada aukš- 
čiau už kitus. Traukė Kyrie, kad net vertė sukąsti dantis. Minkštai 
kaip per sviestą Agnus Dei. Dujų pjoviklis: vaikiškas sopranas. Mat 
kiekvienas storulis turi ką nors plona, ir tai nori ištrūkti laukan ir 
giedoti ploniau už diskinį ir juostinį pjūklą. Žydai negieda, o jis 
giedojo. Ašaros krito ant laiškų svarstyklių, didelės kaip pupos. 
Tiktai visai nemuzikalūs gali verkti klausydamiesi rimtos vokiškos 
klasikinės muzikos. Hitleris verkė mirus jo motinai ir aštuoniolik- 
tais metais, kai žlugo Vokietija; ir Maternas, atėjęs teisti su juodu 
šuniu, verkia, kai študienratas nata po natos beldžia genijaus sona- 
tą fortepijonui. Jis neįstengė sutramdyti sukilusio srauto, kai teis- 
mo tarėjas Liuksenichas nata po natos sveiku išlikusiu instrumen- 
tu džyrino Bacho sonatą smuikui. 

Kas gėdijasi vyriškų ašarų! Kas išlaiko širdyje pyktį, kai po mu- 
zikos kambarį perskrenda šventoji Cecilija? Kas gi nebus dėkingas 
panelei Oeling, kad ji viską suprasdama ieško Materno artumo, ve- 
ria moterišku žvilgsniu, deda savo išpuoselėtus ir sykiu kibius vio- 
lončelistės pirštus ant jo rankos ir šnabždėdama aria Materno sielą? 

— Išsikalbėkite, mielas drauge. Prašom! Jus, matyt, kamuoja 
didis skausmas. Gal pasidalinsite juo su mumis? Ak, kaip jums tur- 
būt sunku? Kai jūs įėjote su tuo šuniu, man pasirodė, kad ant manęs 
užgriuvo pasaulis, skausmų suraukšlėtas audrų sučaižytas skausmo 
kupinas. Bet dabar, kai matau, kad žmogus, suprantat, pas mus at- 
ėjo Žmogus — svetimas ir vis dėlto kažkuo artimas — ir mes padė- 
jom jam kentėti tuo, kuo galėjom, dabar aš vėl noriu tikėti ir būti 
narsios širdies. Ir pakelti jus. Ir jūs turite pakilti, mano drauge. Kas 
gi jus sujaudino, taip smarkiai? Prisiminimai? Prieš akis iškilo sun- 
kios dienos? Ar jūsų sielą valdo seniai su šiuo pasauliu atsisveikinęs 
žmogus? 

Tada po truputį įsikalba Maternas. Dėdamas vieną ant kitos 
trinkeles. Tačiau jo statomas pastatas yra ne Dancigo—Noigarteno 
aukščiausiasis krašto teismas su ypatinguoju teismu ketvirtame 
aukšte, tai veikiau storoji Marijos bažnyčia plyta po plytos gotiškai 
kyla į viršų. Ir toje puikios akustikos halinėje bažnyčioje — kertinis 
akmuo padėtas tūkstantis trys šimtai keturiasdešimt trečiaisiais — 
storas berniukas, pritariant centriniams ir šalutiniams vargonams, 
plonai gieda Credo. 

— Aš taip jį mylėjau. Ir jie atėmė jį iš manęs. Dar būdamas vai- 
kas gyniau jį savo kumščiais, nes mes, Maternai, visi mano protėviai, 
Simonas Materna, Gregoras Materna, visuomet už silpnesnius. Bet 
kiti buvo stipresni, ir aš tegalėjau bejėgiškai stebėti, kaip teroras su- 
naikino balsą. Edi, mano Edi! Nuo to laiko ir manyje daug kas ne- 
grįžtamai sunyko: disharmonija, šukių šiupinys, mano paties šukės, 
nebesulipdomos. 

Čia panelė Oeling jam paprieštaravo, o ponai Liuksenichas ir 
Petersenas, užjausdami, virš spinduliuojančio Mozelio taurių jai pri- 
tarė. 

— Mielas drauge, niekada nevėlu. Laikas gydo žaizdas. Muzi- 
ka gydo žaizdas. Tikėjimas gydo žaizdas. Menas gydo žaizdas. Ypač 
meilė gydo žaizdas! Universalūs klijai. Arabiška guma. Pelėda. Por- 
celiano kitas. Seilės. 

-Maternas, vis dar netikėdamas, nori pabandyti. Vėlyvą valan- 
dą, kai abu ponai jau markstėsi prie Mozelio vyno, jis pasiūlo pane- 

lei Oeling savo stiprią ranką ir stiprius šuns Plutono nasrus palydai į 
namus per naktinį Acheną. Kadangi kelias jų neveda per jokį parką 
ir jokias lankas, Maternas pasodina panelę Oeling — ji sunkesnė, 
negu atrodė — ant šiukšlių dėžės. Ji neturi nieko prieš šiukšles ir 
dvoką. Ji taria „taip“ rūgstančioms šiukšlėms ir reikalauja iš meilės, 
kad ji būtų stipresnė už šio pasaulio bjaurastį: 

— Kur tu tik nori, griovin, didžiausian šiukšlynan, baisiausian 
rūsin versk mane, raičiok grūsk nešk; kad tiktai tu būtum tas, kuris 
verčia, raičioja, grūda ir neša. 

Dėl to nėra jokios abejonės: ji joja ant šiukšlių dėžės, bet neju- 
da iš vietos, nes Maternas, atėjęs teisti, stovi priešais: nepatogi poza, 
1ą ilgiau išlaikyti gali tiktai nevilties apimti žmonės. 

Šįsyk — nelyjant nesningant nešviečiant mėnuliui — be pono 
Dievulio, ją mato dar kai kas: Plutonas su keturiom kojom. Jis sau- 
go žirgą, šiukšlinę, šiukšlinės jojikę, Žirgo tramdytoją ir violončelę, 
pilną viską gydančios muzikos. 

Šešias savaites praleidžia Maternas panelės Oeling gydomas. 
Jis sužino, kad ji vardu Kristina ir nemėgsta būti vadinama Kristele. 
Jie gyvena jos mansardos kambaryje, atsiduodančiame muzikine 
aplinka, kanifolija ir arabiška guma. Ponams Liuksenichui ir Peter- 
senui tai nepatinka. Teismo teisėjas ir jo draugas turi atsisakyti trio. 
Maternas baudžia savo buvusį ypatingojo teismo teisėją nuo vasario 
iki balandžio mėnesio pradžios versdamas groti duetus; ir kai Ma- 
ternas su šuniu ir trejais šviežiai išlygintais marškiniais palieka 
Acheną — Kelnas jį pašaukia, ir jis paklūsta — teismo teisėjas ir 
študienratas turi pasakyti daug guodžiančių, šukes klijuojančių ir ti- 
kėjimą keliančių žodžių, kad panelė Oeling galėtų prisidėti prie trio 
savo beveik nepriekaištingu griežimu violončele. 

Kiekviena muzika kada nors baigiasi, tačiau plytelėmis išklotas 
Kelno centrinės geležinkelio stoties vyrų tualetas niekada ir iki pat 
pasaulio galo nesiliaus šnabždėjęs pavardes, įsirėžusias geležinkelio 
keleivio Valterio Materno vidaus organuose: dabar jam reikia ap- 
lankyti buvusį kreisleiterį Zelkę Oldenburge. Staiga jis suvokia, ko- 
kia vis dar didelė Vokietija; nes iš Oldenburgo, kuriame vis dar te- 
bėra rūmų kirpėjų ir rūmų konditerių, per Kelną turi skubėti į 

Miuncheną. Tenai, pasak geležinkelio stoties tualeto, gyvena senas 
geras draugas Otas Varnkė, su kuriuo turi baigti kalbas, kadaise pra- 
dėtas prie Kleinhamerio parko restorano baro. Mieste prie Izaro 
patiria dvi dienas trukusį nusivylimą; tačiau su Vėzerio kalnų kraštu 
neblogai susipažįsta, nes Vicenhauzene, kaip sužino Kelne, apsika- 
sę Brunas Dulekas ir Egonas Dulekas, vadinamieji broliai Dulekai. 
Su jais, nes visiems trims netrukus nebelieka apie ką kalbėti, geras 
dvi savaites lošia skatą, kol vėl išvyksta kai ko lankyti šįsyk į Zarbriu- 
keną, kur pakliūna į Vilio Egerso aplinką ir turi pasakoti apie Jo- 
cheną Zavackį, Otą Varnkę, Bruną ir Egoną Dulekus, apie visus pa- 
žįstamus: jie jau gali, Materno dėka, viens kitam siuntinėti sveikini- 
mus ir pašto atvirukus. 

Bet Maternas nekeliauja tuščiai. Kaip atminimą ar medžioklės 
trofėją — mat Maternas važinėja su šuniu teisti — į Kelną jis parsi- 
veža: tankaus mezgimo žieminį šaliką, jį padovanojo buvusio kreis- 
leiterio Zelkės sekretorė; bavarišką milinį paltą, Oto Varnkės valy- 
toja turėjo šiltų viršutinių drabužių; o iš Zarbriukeno, kur Vilis 
Ėgersas jam aiškino mažąjį pasienio judėjimą tarp Didžiojo ir Ma- 
žojo Roselno, mat broliai Dulekai Vėzerio kalnų krašte tegali pasiū- 
lyti kaimo oro ir skatą trise, parsiveža gerą, miestišką, okupantų 
prancūzų užneštą triperį. 

DABOK PAUKŠTUKĄ — APLINK TRIPERIS SUKA. Su 
taip užtaisytu pistoletu, su tokiu smagiu meilės rimbu, su pilnu seru- 
mo švirkštu Maternas aplanko su šuniu Biukeburgo ir Celės mies- 
tus, nuošalų Hunsriuką, mielą akiai Bergštrasę, Aukštutinę Franko- 
niją su Fichtelio kalnais, netgi Veimarą sovietų okupuotoje zono- 
je — kur apsistojo „Dramblio“ viešbutyje — ir Bavarijos Mišką, 
perdėm atkampią vietovę. 

Kur tiktai abu, šeimininkas ir šuo, su savo šešiom kepežėm be- 
pasisukdavo, atšiauriose kalnų ganyklose, Rytų fryzų žemumose ar 
skurdžiuose Vestervaldo kaimuose, triperis visur būdavo vis kitaip 
vadinamas: vienur sakė varvukas, kitur meilės snargliai; dar kitur 
žvakių lajaus lašai ir ledergų medus; auksinukas ir poniška sloga; 
našlių ašaros ir pimpilo tepalas; taip pat ritmeisteris ir lašius; Ma- 
ternas triperį vadino „keršto pienu“. 

Apsirūpinęs tuo produktu jis aplanko visas keturias okupaci- 
nes zonas ir suketvirčiuotos buvusios sostinės likučius. Tenai Pluto- 
nas ima ligūstai nervintis ir apsiramina tik tada, kai jie į vakarus nuo 
Elbės ima dalinti keršto pieną, arba prakaitą nuo šlapios aklo teisin- 
gumo kaktos. 

Dabok paukštuką, aplink triperis suka! Beje, vis greičiau, nes 
Materno kerštą vykdantis prietaisas neduoda keršytojui ramybės ir 
tiktai įvykdęs vieną keršto aktą tuojau skuba prie kito: pirmyn į 
Froidenštatą; reikia pašokėti į Rendsburgą; iš Pasau į Klevę; Mater- 
no negąsdina tai, kad turi keturissyk persėsti, jis net išsiskėtęs eina 
pėsčiomis. 

Kas šiandien skaitys pokario metų ligų statistiką, tam kris į 
akis, kaip staigiai nuo keturiasdešimt septintųjų gegužės kyla į viršų 
tos nepavojingos, bet nemalonios lytinės ligos kreivė, savo aukščiau- 
sią tašką pasiekianti tų pačių metų spalio mėnesį, paskui ji staigiai 
krinta žemyn ir pagaliau lieka praėjusio pavasario lygyje, toje linijo- 
je, kurią lemia Vokietijos vidaus susisiekimo linijos ir nugalėtųjų da- 
linių judėjimas, o ne Maternas, kuris po šalį keliauja privačiai ir be 
licenzijos su gonokokais užtaisytu švirkštu užtrindamas pavardes 
bei denacifikuodamas plačiai pasklidusį pažįstamų ratą. Todėl vė- 
liau, pasakodamas draugams pokario nuotykius, savo pusmetinį tri- 
perį Maternas vadina antifašistiniu triperiu, ir išties per antrąsias 
puses Maternas daro buvusiems vidurinės grandies partijos nariams 
įtaką, kurią tam tikra prasme galima būtų pavadinti gydančia. 

O kas pagydo jį? Kas numalšina jo šaknies skausmą, su kuriuo 
jis laksto po šalį? Gydytojau, išsigydyk pats! 

Po žygių į Teutoburgo Mišką ir trumpo pasibuvimo Detmolde 
Maternas jau tame kaimelyje netoli Miunsterio stovyklos, iš kur 
pradėjo savo keliones. Čia derėtų atsigręžti atgal ir palyginti su už- 
rašų knygele: aplink kaip ir jo poniška sloga vešinti dykvietė, mat 
Maternas tarp Liuneburgo avių ir ūkininkų randa daugybę pažįs- 
tamų; tarp jų hauptbanfiūrerį Ulį Gepfertą, kuris kadaise su jung- 
banfiūreriu Ventu kiekvienais metais atidarydavo mėgstamą pala- 
pinių stovyklą Pogenkrugo miškelyje prie Olivos. Čia, Elmkėje, 
gyvena jis, bet ne su Otu Ventu, o su ilgų plaukų kuodu, anksčiau 

vadovavusiu merginoms, dviejuose kambariuose, kuriuose netgi 
yra elektros šviesa. | 

Plutonas turi kur pasibėgioti. Tuo tarpu Gepfertas sėdi kaip 
prikaltas prie židinio, deda į jį durpes, kurių prisikasė pavasarį, aiš- 
kinasi su savim ir su pasauliu, keikia kiaules, kurių niekada nevadi- 
na vardais, ir svarsto ką daryti? Gal emigruoti? Prie ko šlietis — 
prie krikdemų, socialdemokratų ar prie ankstesnės pralaimėjusios 
šutvės? Vėliau, per aplinkkelius, jis prisidės prie liberalų ir padarys 
karjerą kaip vadinamasis jaunaturkis Šiaurės Reino— Vestfalijos 
krašte; bet kol kas — ir čia, Elmkėje, — turi nesėkmingai gydytis 
šlapimo takų triperį, kurį į namus užnešė sergantis pažįstamas su 
sveiku šuniu. 

Kartais, kai ponia Vera Gepfert būna mokykloje ir jos plaukų 
kuodas nedirgina varvuko, Gepfertas ir Maternas taikiai sėdi prie 
degančio židinio, deda viens kitam malšinančius durpių kompresus, 
taigi gydosi Liuneburgo dykvietės ūkininkų metodu tą pačią bėdą ir 
keikia kiaules, bevardes ir garsias. 

— Kaip jie mums prikiaulino, tie šmikiai! — dejuoja buvęs 
hauptbanfiūreris. — O mes tikėjom, dėjom viltis ir aklai rėmėm, o 
dabar, kas dabar? 

Maternas išpoteriauja pavardes nuo Zavackio iki Gepferto. 
Lygiai aštuoniasdešimt įrašų, iki tol ištrintų iš širdies, blužnies ir 
inkstų. Daug bendrų pažįstamų. Čia Gepfertas, pavyzdžiui, prisime- 
na šeštos SA brigados muzikfiūrerį Erviną Bukoltą: 

— Tai buvo, mano mielas, ne trisdešimt šeštaisiais, o tiksliai 
trisdešimt aštuntųjų balandžio dvidešimtą, nes tu, patikėsi dabar ar 
ne, buvau apsaugoj. Ješkentalio miške dešimtą ryto. Fiūreriškas 
oras. Miško scena. Rytų Žemių jaunimo šventė su Baumano kantata 
„Šauksmas iš Rytų“. Šimto dvidešimties vyrukų ir šimto aštuonias- 
dešimties merginų pasirodymas. Visų balsai parinkti. Sustoja trijose 
terasose. Lėtai atžygiuoja mišku per pernykščius bukų riešutus. Vi- 
sos merginos buvo iš sausumos tarnybos. Man jos dabar tebestovi 
prieš akis: pilnom krūtinėm, su raudonom ir mėlynom prikyštėm ir 
skarelėm. Ritmiškas plūdimas ir žygiavimas. Chorų liejimasis. Cent- 
rinėje terasoje stovi nedidelis berniukų choras ir, man pasakius 

trumpą įžanginį žodį, ima davinėti lemtingus klausimus. Du dideli 
berniukų chorai ir du dideli merginų chorai lėtai, žodis po žodžio, 
atsakinėja. Tarp klausimų — prisimeni? — terpėsi gegutė, tupinti 
Gutenbergo proskynoj. Per kiekvieną pauzę tarp lemtingo klausimo 
ir lemtingo atsakymo: ku kū! Bet keturi berniukai antroje terasoje, 
stovintys virš centrinės terasos kaip solistai, nesidavė sutrikdomi. 
Trečioje terasoje stovėjo fanfarininkų grandis. Jūs, Šiaurinio Lang- 
fūro SA būrys, turėjote stovėti už Bukolto muzikantų grandies apa- 
čioje, kairėje pusėje, nes paskui jums reikėjo reguliuoti išžygiavimą. 
Klausyk, kaip viskas puikiai išėjo! Ješkentalio miške puikus aidas: 
jis grįžta iš Gutenbergo proskynos, kur nerimsta gegutė, nuo Erbs- 
bergo ir Frydricho kalvos. Kantata nagrinėja Rytų likimo klausimą. 
Per vokiečių žemes joja raitelis ir kalba: „Šalis didesnė už jos sie- 
nas!“ Į chorų klausimus ir pagrindinių klausėjų klausimus raitelis at- 
sakinėja žodžiais, tarsi iškaltais metale: „Jūs turit ginti pilį ir Rytų 
vartus!“ Klausimai ir atsakymai pamažu virsta vientisu karštu suvo- 
kimu. Pagaliau kantata galingai baigiasi himnu Didžiajai Vokietijai. 
Aido efektas. Bukų miškas. Puikūs balsai. Gegutė nėmaž netrukdė. 
Fiūreriškas oras. Svečiai iš reicho buvo priblokšti. Tu irgi tenai bu- 
vai, mano mielas. Nepriekaištauk sau dėl to. Trisdešimt aštuntai- 
siais. Balandžio dvidešimtą. Koks šūdas. Mes ketinom traukti į Ry- 
tus su Helderlinu ir Heidegeriu kuprinėse. Dabar tūnom Vakaruose 
su triperiu. 

Tada Maternas sugriežia, trindamas Rytus į Vakarus, dantimis. 
Jam jau gana to kerštą nešančio dilgėlių nuoviro, keršto pieno, mei- 
lės lašų ir auksinuko. Žema ir šilta ta valstietiška troba, kurioje jis iš- 
sižergęs stovi po aštuoniasdešimt keturių materniadų. Gana ga- 
na! — šaukia skausmų apgyventa šaknis. 

Negana negana! — varo savo likę vardai, įsirėžę į širdį, blužnį 
ir inkstus. 

— Du cemento švirkštai ir kas valanda durpių kompresas, — 
dejuoja buvęs hauptbanfiūreris Gepfertas, — ir jokios prošvaistės! 
Penicilinas per brangus, net beladonos negausi. 

Tada Maternas atsisegęs kelnes prieina prie baltintos sienos, 
rytinės valstietiškos trobos ribos. Šis iškilmingas aktas vyksta be 

fanfarų ir gegutės. Bet jis vis tiek nukreipia savo medų leidžiantį 
galą į rytus. „Šalis didesnė už jos sienas!“ Raitelis joja per vokiečių 
žemes, tačiau rytų pusėje ieško ne vartų, o paprastos rozetės. Ir 
tarp rozetės ir jo galo susidaro kontaktas. Maternas — paprastai 
tariant — ima šlapintis į rozetę ir gauna per nenutrūkstamą srovę 
stiprų, elektrinį, iš koto verčiantį, gydomąjį smūgį; mat kai tik jis 
vėl pakyla, išblyškęs ir drebėdamas, pasibaisėjusiais plaukais, ište- 
ka visas medus. Nebelieka keršto pieno. Meilės perlai subėga į 
grindų plyšius. Auksas susilydo. Varvagaliukas atsidūsta. Lašius 
kaipmat liaujasi lašėjęs. Našlių ašaros išsenka. Poniškoji sloga pra- 
eina nuo elektros smūgio. Gydytojas pats išsigydo. Tai mato šuo 
Plutonas. Tai mato buvęs hauptbanfiūreris Gepfertas. Aišku, ir 
ponas Dievulis matė. Tiktai Vera Gepfert nieko nematė, nes kai ji 
su vešliu plaukų kuodu grįžo iš kaimo mokyklos, tai rado tiktai 
Materno kvapus ir suplyšusias kojines: šeimininkas ir šuo, pagiję, 
bet ne išganyti, palieka nužydėjusią Liuneburgo dykvietę. Nuo tos 
valandos triperis Vokietijoje ėmė nykti. Bet koks užkratas apvalo. 
Kiekviena kančia kada nors praeina. Kiekvienas malonumas būna 
paskutinis. 


FILOSOFINĖ AŠTUONIASDEŠIMT PENKTA 
IR IŠPAŽINTINĖ AŠTUONIASDEŠIMT ŠEŠTA 
MATERNIADA 


Ko nori Brauxelis? Jis gręžia Materno pilve skyles. Negana to, 
kad jis už kelis grašius avanso turi vemti ištisus puslapius; dabar jis 
privalo jam kas savaitę atsiskaityti: „Kiek puslapių šiandien? Kiek 
rytoj? Ar epizodas su Zavackiu ir jo žmona turės pasekmių? Ar jau 
snigo, kai prasidėjo švytuoklinis judėjimas tarp Freiburgo Breisgau 
ir žiemos sporto arenos Totnau? Kelintoje Kelno centrinės geležin- 
kelio stoties pertvaroje jis rado įsakymą keliauti į Švarcvaldą? Užra- 
šytą ar įrėžtą?“ 

Klausyk, Brauxeli! Materno išvėma tokia: šiandien septyni pus- 
lapiai. Rytoj septyni puslapiai. Vakar septyni puslapiai. Kiekvienas 
epizodas turi pasekmių. Tarp Totnau ir Freiburgo ne snigo, o sninga. 
Dvyliktoje pertvaroje po kairei ne buvo parašyta, 0 yra parašyta. 
Maternas rašo esamuoju laiku: kiekvienas lauko keliukas yra klaidi- 
nantis! 

Grūstis prie kiekvienos pertvaros. Šaltas drėgnas oras vyrų tua- 
lete, nes katedra nekūrenama. Maternas nesigrūda, bet kai jis paga- 
liau užima savo pertvarą, dvyliktą iš dešinės, tai nebenori iš jos išei- 
ti: žmogus turi Žemėje teisę į vietą. O užjo jau grūdasi: 

— Paskubėk, brolau! Mes irgi, brolau, norim. Jis jau nebe my- 
ža, o tik žiūri. Į ką gi ten žiūri, brolau? Pasakyk mums! 

Laimė, šuo Plutonas duoda skaitančiam Maternui erdvės ir lai- 
ko. Septynissyk jis gali susriuobti akimis smulkų, vos matomą sidab- 
rinio pieštuko užrašą. Po sielos gašlumų ir užkrato pagaliau nusima- 
to dvasiškas penas. Nuleistas visų šio pasaulio vyrų vanduo garuoja. 
Tačiau Maternas stovi sau ir kopijuoja subtilų sidabrinio pieštuko 
tekstą širdim, blužnim ir inkstais. Garuojantis katalikiškas vyrų tua- 
letas yra garuojanti katalikiška virtuvė. Už Materno grūdasi virėjai 
ir nori virti: 

— Paskubėk, brolau! Tu čia ne vienas, brolau! Mylėk savo arti- 
mą, brolau! 

Bet Maternas stovi pačiam vidury. Didysis atrajotojas per- 
kramto kiekvieną žodį dvyliktoj nišoj iš kairės: „Alemaniškoji kepu- 
rė kyšti tarp Totnau ir Freiburgo. Būtis nuo šiol rašoma kursyvu“. 

Šitaip pamokytas Maternas atsigręžia. | 

— Pagaliau! — Plutoną laiko prie pat kojos. — Pagalvok, šu- 
nie, tačiau ne protu! Jis lydėjo mane sklandant ir žaidžiant šachma- 
tais. Su juo ėjau — siela prie sielos, petys petin — uosto krantinė- 
mis, Ilguoju skersgatviu. Edis jį man padovanojo juokais. Skaitėsi 
kaip per sviestą. Gelbėjo nuo galvos skausmo ir mąstymo, kai Edis 
protu vertino žvirblius. Atsigręžk atgal, šunie, bet ne protu! Aš jį 
garsiai skaičiau: aštuoniasdešimt ketvirtam Langfūro SA būriui. Jie 
juokėsi susiriesdami prie baro ir springo postringaudami apie būtį ir 
laiką. Dabar jis liepia rašyti būtį kursyvu. Jis nešioja smailą kepurę; 

kurios smaigalys ryškiausiai žymi žygiavimo priekin ir atsitraukimo 
kelius. Su juo duonmaišyje aš nuėjau nuo Varšuvos iki Diunkirche- 
no, iš Salonikų į Odesą, nuo Miuso fronto iki Kaizerhafeno bateri- 
jos, iš tardomojo kalėjimo į Kuršą, iš tenai — o tai, duok Dieve, 
koks kelias! — į Ardėnus, perėjau Pietų Angliją ir atsitempiau į sto- 
vyklą prie Miunsterio, Edis jį buvo nupirkęs Tagnetų gatvelėje: pir- 
mos laidos, dvidešimt septintų metų, egzempliorių, dar skirtą maža- 
jam Huserliui, kurį jis paskui savo smailia kepure... Klausykis, šu- 
nie: jis gimė Meskirche. Netoli nuo Braunau prie Ino. Jam ir tam 
kitam bambagyslės buvo nupjautos tais pačiais smailų kepurių me- 
tais. Jis ir tas kitas viens kitą išrado. Jis mane be perstogės kviečia. 
Pagalvok, šunie, bet ne protu! Kur mus traukinys dar šiandien? 

Jie išlipo Breisgau Freiburge ir pasibeldė į universiteto duris. 
Nors tarp jo sienų tebeaidi jo sodrios kalbos, sakytos trisdešimt tre- 
čiaisiais — „Mums reikia mūsų pačių!“ — nė vienoje auditorijoje 
nebekaba smaila kepurė. 

— Jam jau nevalia, nes jis... 

Šeimininkas ir šuo išsiklausinėja ir randa vilą su geležiniais so- 
do vartais. Jie riaumoja ir loja ramiame vilų kvartale: 

— Atidaryk, smailiakepuri! Maternas atėjo kaip rūpesčio 
šauksmas. Atidaryk! 

Vila lieka Žiemiškai tyli. Nė vienas langas nepageltonuoja nuo 
elektros šviesos. Bet prie laiškų dėžutės šalia geležinių vartų prikli- 
juotas lapelis informuoja: „Kepurė kyšti slidinėjant“. 

Tad šeimininkas ir šuo priversti minti į kalną šešiomis Feldbergo 
šešėlyje. Viršum Totnau juos pasigauna sniego audra. Filosofų 
oras — pažinimo oras! Pūga grįsta pūga. Ir nė vienos Švarcvaldo eg- 
lės, kad parodytų kelią. Jeigu ne šuo, be proto, jie būtų neišvengę pa- 
klydimo. Žemai nuleista nosim jis suranda slidininkų trobelę, užuo- 
glaudą nuo vėjo. Ir skambius žodžius, ir šuns lojimą šiaušia vėjas: 

— Atidaryk duris, smaily! Maternas atėjo ir skelbia kerštą! At- 
ėję čia, kyla iš materniadų ir atstovauja Simonui Maternui, laisvės 
kovų didvyriui. Jis buvo parklupdęs Dancigo, Diršau ir Elbingo 
miestus, paleido pelenais Tekintojų ir Petražolių skersgatvius; taigi 
tavo kepurei atėjo galas, slidinėjantis nieki — atidaryk! 

Nors trobelė lieka užramstyta, užkaišyta, aklina ir nesvetinga, 
ant nužievinto Švarcvaldo rąsto boluoja lapelis, apsnigtas ir vos 
įskaitomas: 

„Smaila Kepurė turi skaityti slėnyje Platoną“. 

Žemyn į slėnį. Tai ne Erbsbergas, tai Feldbergas. Be žemėla- 
pio ir proto per Totnau ir Notšrei — tokie čia kaimų pavadini- 
mai — į Rūpestį, Perviršį, Niekį. Kaip tik todėl pablūdo Plato- 
nas, tai kodėl jam ne? Kas vienam buvo Sirakūzai, tas kitam rek- 
toriaus kalba. Todėl visuomet gerai nekišti nosies iš provincijos. 
Kodėl mes liekam provincijoj? Todėl, kad iš jos neina Smaila Ke- 
purė. Ji arba slidinėja viršuje, arba skaito slėnyje Platoną. Toks 
tad mažas provincijos skirtumas. Filosofų žaidimėlis: ku kū! Aš 
čia. Ne, ku kū, čia aš: viršuje apačioj — apačioj viršuje. Neradai! 
Neradai! O Maternai, septynissyk užkopęs aukštyn ir nusileidęs 
žemyn, taip ir nepavijęs savęs! Smailė, smailumas, su-smailėji- 
mas, besmailis, smailiškumas: visuomet pirma savęs, niekada ne- 
būti prie, juo labiau kame, be su-būties, tiktai nuo savęs į, nei pa- 
gydoma, nei nepagydoma, amžinai tarp aplinkos eglių, be išim- 
ties. Maternas iš aukščiausio nuotaikos taško puola į žemiausią 
be čia-būties apibrėžties; mat slėnyje, keturkampiame raštelyje 
šalia sodo vartų, gerai pažįstamas raštas jau šnabžda: „Smaila 
Kepurė, kaip ir viskas, kas didinga, privalo stovėti vidur audros“, 
o viršuje, audros vėdinamas, skaito: „Smaila Kepurė turi slėnyje 
grėbstyti lauko kelią“. 

Kas per darbas tas keršto vykdymas! Pyktis gaudo sniego dribs- 
nius. Neapykanta kapoja ledo varveklius. Bet eglės slepia ir saugo 
esinio mįslę: jeigu jis neklaidžioja apačioj, tai pūva viršuje; jeigu ne- 
sireiškia viršuje, tai glūdi raštelyje greta geležinių vartų: „Visą Smai- 
14 Kepurę supančių Švarcvaldo eglių erdvė duoda pasaulį ir purų 
sniegą“. Slidžių oras. Slidžių oras! O Maternai, ką tu darysi, kai sep- 
tynissyk užlipęs ir nusileidęs nuo Feldbergo nepavysi, septynissyk 
perskaitęs apačioj: „Smaila Kepurė viršuj“. Ir septynissyk viršuje su- 
šmėžavus prieš akis: „Smaila Kepurė apačioj atskleidžia niekį“. 

Ir šit tyliame vilų kvartale prieš vieną konkrečią vilą lekuoja 
šeimininkas ir šuo: pavargę apkvailinti apkiautę nuo eglių. Kerštas, 


397 


neapykanta, pyktis bando prišlapinti laiškų dėžutę. Riksmas lipa per 
geležines tvoras, prismaigstytas pauzių: 

— Sakyk, kur tu slepiesi, Kepure? Kokios knygos puslapis pa- 
žymėtas tavo smaile? — Kokion kepurėn tu ją sugrūdai, chloru už- 
bertą būties užmarštį? — Kokio ilgio buvo tavo smaila kepurė, su 
kuria tu pasmaugei mažąjį Huserlį? Kiek dantų man išsitraukti, kad 
esinio atstumtis taptų būtim, užklota smaila kepure? 

Tik nereikia išsigąsti tiekos klausimų. Maternas pats sau atsa- 
ko. Jis įpratęs. Kas visuomet stovi pačiam vidury — fenotipas, ap- 
sėstas savasties — to klausimai niekada neturi vargo su atsakymais. 
Maternas ne formuluoja, o veikia dviem rankom. Iš pradžių geleži- 
nės grotos priešais vieną konkrečią vilą purtomos ir plūstamos. Bet 
jau nebe alemaniška Smailos Kepurės kalba; Maternas varo liaudiš- 
kai, savo provincialia gaida: 

— Išeik, šmiki! Aš tau, tu parše! Prakeiktas suski! Palaida- 
snuki! Susišikėli! Išeik! Aš tau snukį išbadysiu į purvą! Žarnas iš- 
kratysiu! Visus kaulus sulaužysiu! Kailį išdirbsiu. Paleisiu kaip se- 
ną kojinę. Aš tave sudraskysiu ir šuniui atiduosiu, po gabalą. Baig- 
sis visos tavo būtys ir nebūtys. Maternas ant tavęs siunta. Maternas 
ant tavęs niršta. Išeik, filosofe! Maternas irgi filosofas: kur kupra, 
kur galva! 

Tie žodžiai ir Materno gniaužtai padaro savo: filosofas, aišku, 
neišeina mandagiai alenianiškai pro vilos duris, paklausęs jo malo- 
nių žodžių, su smaila kepure ir batais su sagtimis; ir Maternas nuke- 
lia nuo vyrių kaltinius sodo vartus. Jis aukštai iškelia juos ir atima 
žadą šuniui Plutonui, nes įstengia kelissyk šveisti į dangų. O kad 
naktinis, sniegu atsiduodantis dangus nenori iš jo priimti kaltinių 
geležinių vartų, tai numeta juos į sodą, stulbinamai toli. 

Griovikas nusivalo rankas: 

— Na štai! — Nusikaltėlis dairosi liudytojų: — Na, ar matėt? 
Taip, o ne kitaip dirba Maternas. Fenomenaliai! — Keršytojas mė- 
gaujasi įvykdytu kerštu: — Gavo, kas priklausė. Dabar mes kvit! — 
Tačiau, be šuns, niekas negali paliudyti, kad buvo taip, o ne kitaip; 
nebent ponas Dievulis per krintantį sniegą šnipinėjo iš viršaus: rū- 
pindamasis būdamas sloguodamas. 

Ir nė vienas policininkas neturi nieko prieš, kai Maternas su šu- 
niu nori palikti Breisgau Freiburgą. Jis priverstas važiuoti trečia kla- 
se, nes laipiojimas viršun žemyn ištuštino jo kelionės kasą: jam teko 
kartą nakvoti Totnau, dusyk Notšrei ir posyk Rūpestyje ir Niekyje; 
štai toks brangus yra bendravimas su filosofais — ir jei nebūtų mie- 
laširdingų moterų ir švelnių merginų, tai šeimininkas ir šuo būtų ga- 
14 gavę nuo skurdo ir alkio. 

Bet jos vaikosi jį ir nori atvėsinti nuo filosofinio disputo įkaitu- 
sią kaktą, nori sugrąžinti žemei ir jos dviviečiams gultams vyrą, kurį 
jau beveik pasiglemžusi transcendencija: violončele griežianti pane- 
lė Oeling, nusisekusi kapitono Hufnagelio dukrelė, rudaplaukė sek- 
retorė iš Oldenburgo, Varnkės valytoja juodomis garbanomis, taip 
pat Gerda, tarp Felklingeno ir Zarbriukeno padovanojusi jam var- 
vuką; visos, kurias jis praturtino su ir be aukštielninko medaus, no- 
rėjo jo ir tiktai jo: Ebelingo marti iš Celės; Gretė Dyring iš Biuke- 
burgo; Budzinskio sesuo palieka nuošalų Hunsriuką; Irma Jeger, 
Bergštrasės gėlė; Klingenbergo dukterys Krista ir Gizela iš Aukštu- 
tinės Frankonijos; iš sovietų zonos prisistato: Hildchen Volšlėger be 
Franciuko Volšlėgerio; Johana "Iyc nebenori daugiau gyventi Bava- 
rijos Miške su savo Tycu; jo ieško: princesė Cu Lipė su drauge, vieš- 
bučio savininko duktė iš Rytų Fryzijos, berlynietės ir merginos nuo 
Reino. Vokiečių moterys ieško Materno per skelbimus ir informaci- 
jos biurus. Klausinėja Raudonąjį Kryžių. Masina premijomis už in- 
formaciją. Ir tvirtai suvaržyta valia tyko su dviskiementu tikslu. Jos 
vaikosi ieško tyko jo, nori užsmaugti Veros Gepfert vešliais plau- 
kais. Jos gaudo jį Irmos plyšiais, Gretės spąstais, valytojų tarpek- 
liais, šiukšlių dėžių dangčiais, Elkės skylėm, namų šeimininkių krep- 
šiais, Berlyno bandelėm, aristokratiškom siaurukėm, žuvų kotletais 
ir Silezijos ambrozija. Už tai gauna: tabako, kojinių, sidabruotų 
šaukštų, vestuvinių žiedų, Volšlėgerio kišeninį laikrodį, Budzinskio 
auksinius segtukus, Oto Varnkės skutimosi muilo, svainio mikro- 
skopą, sutuoktinio santaupas, ypatingojo teismo teisėjo smuiką, ka- 
pitono kanadietišką valiutą ir širdis sielas meilę. 

Nuo tų turtų Maternas ne visuomet gali pabėgti. Jos laukia, 
jaudinantis vaizdas, tarp Kelno centrinės geležinkelio stoties ir Kel- 

no su niekuo nesupainiojamos katedros. Atsinešti turtai geidauja 
būti apžiūrėti požemių ir valandiniuose viešbučiuose, Reino pievose 
ir ant eglių spyglių. Nepamirštama dešrų odelių šuniui, kad reika- 
laujantis snukis netrukdytų revanšo: nedaryk to paties dusyk, nes 
patirsi tą patį! 

Kiekvienusyk, kai jis nori vienas su šuniu aplankyti vyrų tuale- 
tą, kad pamąstytų ir bent kiek atitoltų nuo šio pasaulio, judrioje ge- 
ležinkelio stoties salėje jį liečia merginų namų šeimininkių princesių 
pirštai: 

— Eime. Aš žinau kur. Aš pažįstu namo valdytoją, kur nuomo- 
ja kambarius. Viena mano pažįstama išvažiavo keliom dienom. Aš 
žinau nebenaudojamą žvyrduobę. Turiu mudviem Doice. Bent jau 
valandžiukę. Tiktai pasišnekėti. Volšlėgeris mane siunčia. Man nie- 
ko kito nelieka. Paskui aš tave paliksiu, garbės žodis. Eime! 

Per tą mėnesį Maternas eina šuniui ant uodegos, o Plutonas 
tunka. Ak, tas atgalinis kerštas! Pyktis kandžioja vatą. Neapykanta 
šika meile. Jį kliudo bumerangas, kai įsivaizduoja, jog pats aštuo- 
niasdešimt penkis sykius kliudė: NEDARYK TO PATIES DU- 
SYK — TAI NIEKAD NERA TAS PATS! Mat, nors ir geriausiai 
maitindamasis, jis liesėja: jam jau tinka Gepferto marškiniai; kad ir 
kaip maloniai vėsina galvos odą Oto Varnkės beržų vanduo, Mater- 
no plaukai slenka. Kaip nuosmukio antstolis pasireiškia atsinaujinęs 
varvukas; mat tai, ką jis mano palikęs Bavarijos Miške ir Auricho ra- 
jone, vėl grįžta frankonišku sovietišku švarcvaldišku pavidalu. Leit- 
motyvai yra žudymo motyvai: jam šešissyk reikia, dėl varvuko, šla- 
pintis į rozetę. Tatai jį verčia iš koto. Tatai jį varo į kapus. Arkliškas 
gydymas jį išgydo. Gonokokai jį puola. Elektra Materną nokautuo- 
ja. Dviviečiai guoliai padaro iš keliaujančio keršytojo besibaigiantį 
Don Žuaną. Jo žvilgsnis jau persisotinęs. Jis jau iš atminties plepa 
apie meilę ir mirtį. Gali padaryti malonumą, net nepasižiūrėjęs 
kam. Jau švelniai glosto savo švirkštą su užkratu kaip mieliausią ge- 
nijaus kūdikį. Jau reiškiasi nedidelis kuoktelėjimas. Netrukus jis jau 
norės skusdamasis išsikastruoti, numesti Leporeliui, šuniui, savo 
nupjautą fenotipą. 

Kas išgelbsti Materną? Mat kas yra bet kokia filosofija, paly- 
ginti su vienu vieninteliu vis pakylančiu be proto pypuku! Ką reiškia 
septynissyk užkopti ir nusileisti nuo Feldbergo, ieškant Smailos Ke- 
purės prieš šešias kontaktuojant niršias rozetes! O kur dar tie zyzi- 
mai: 

— Padaryk man vaiką! Tik žiūrėk, kad nepadarytum vaiko. Pa- 
daryk mane storą. Žiūrėk, kad man nė lašo. Privaryk mane pilną. Iš- 
gramdyk mane. Kišk. Trauk. Kiaušidės! 

Kas išgelbės Materną, iššukuos jam slenkančius plaukus ir 
tamsyk užsagstys kelnes? Kas bus jam nesavanaudiškai geras? Kas 
atsistos tarp jo ir išbrinkusių plaukuotų bandelių? 

Geriausiai tai sekasi šuniui. Plutonas moka apsaugoti nuo bai- 
siausio: jis išveja Varnkės valytoją ir Gepferto Verą, vieną balandžio 
mėnesį, kitą gegužės, iš žvyrduobės, kur jos ketina išsiurbti Mater- 
nui nugaros: čiulpus, nukąsti kiaušinius. Plutonas taip pat įgunda 
užuosti ir duoti ženklą, kai kokia nors artinasi su varvuko meilės 
perlais. Jis loja, urzgia, stoja į tarpą ir rodo baksnodamas snukiu 
klastingą užkrato židinį. Demaskavęs Hildchen Volšlėger ir prince- 
sės draugę tarnas apsaugo savo poną nuo dar dviejų elektros smū- 
gių; bet ir jis negali išgelbėti Materno. 

Ir Kelno dviragė jį pamato tokį: palūžusį įkritusiom akim pra- 
plikusiais smilkiniais, lydimą ištikimokaipšuo Plutono. Ir ta vargana 
žmogysta, tarsi kilusi iš teatro, vėl bando, vėl taikosi pereiti judrią 
Centrinės geležinkelio stoties salę, nusileisti į tylius regionus, plyte- 
lėmis išklotus katalikiškai šnabždančius; mat Maternas vis dar jau- 
čia pavardes, skaudžiai įsirėžusias į jo vidaus organus, ir jas reikia 
užtrinti — nors ir drebančia ranka. 

Jis beveik pasiekia tikslą, žingsnis po Žingsnio, pasiramsčiuoda- 
mas šakota lazda. Tokį jinai jį pamato: žmogų su lazda ir šuniu. Tas 
vaizdelis ją sugraudina. Neištvėrusi prie jo prieina, cukrinių runke- 
lių virėja, nuo kurios prasidėjo visas kerštas: užjaučianti mielašir- 
dinga moteriška. Ingė Zavacki stumia vaikišką vežimėlį, kuriame 
gyvena lapkritinė daržovė, liepos mėnesį saldi kaip sirupas atėjusi į 
šį pasaulį ir nuo tol šaukiama Vali, padarytu iš Valburgos vardu; In- 

gė Zavacki tokia tikra, kad mažosios Vali tėvo vardas prasideda rai- 
de „V“, kaip, tarkim, Valteris, — nors Vilibaldas ir Vunibaldas, 
šventieji didžiosios raganų priešės broliai, katalikiškai Žiūrint, būtų 
buvę artimesni už tą, kurios dar ir šiandien geidžiamas produktas 
yra Valburgos aliejus. Maternas niūriai Žiūri į apgyventą vaikišką ve- 
žimėlį. Ingė Zavacki sutrumpina įprastą nebylios apžiūros laiką: 

— Gražus vaikas, ar ne? Tu prastai atrodai. Netrukus lakstys. 
Nebijok. Aš nieko iš tavęs nenoriu. O Jochenas apsidžiaugs. Tu at- 
rodai pavargęs. Mudu abu tave mylim, tikrai. Be to, jis taip rūpinasi 
vaiku. Gimdymas buvo lengvas. Mums pasisekė. Turėjo gimti Vėžio, 
bet gimė Liūto ženkle, ascendentas — Svarstyklės. Tokioms mergai- 
tėms paskui sekasi: paprastai būna dailios, šeimininkės, prisitaikan- 
čios, įvairiapusiškos, prieraišios ir vis dėlto stiprios valios. Dabar 
mes gyvenam Miulheime. Jeigu nori, plaukiam valtele: plaukiam, 
pone kapitone. Tau išties reikia ramybės ir priežiūros. Jochenas dir- 
ba Leverkūzene. Aš jį atkalbinėjau, bet jis vėl nori politikuoti ir de- 
da galvą už Reimaną. Dieve mano, koks tu pavargęs. Mes galėtume 
ir traukiniu važiuoti, bet man patinka plaukti. Na, bet Jochenas žino 
ką daro. Jis sako, kad reikia palaikyti saviškius. Tu juk irgi anksčiau 
su jais buvai. Ar jūs nuo tada pažįstami, ar tik nuo SA laikų? Tu tyli 
lyg liežuvį prarijęs. Aš tikrai nieko iš tavęs nenoriu. Jeigu nori, mes 
tave kelias savaites palepinsim. Tau reikia ramybės. Ko nors pana- 
šaus į namus. Mes turim du su puse kambario. Galėsi vienas būti 
mansardos kamaraitėj. Aš duosiu tau ramybę, tikrai. Aš myliu tave. 
Bet ramiai. Vali tau ką tik nusišypsojo. Ar matei? Dabar vėl. Ar šuo 
mėgsta vaikus? Sako, kad aviganiai myli vaikus. Aš myliu tave ir šu- 
nį. O tada norėjau jį parduoti, tokia buvau kvaila. Tu turi ką nors da- 
ryti, kad neslinktų plaukai. 

Jie įlipa į valtį: motina ir vaikas — šeimininkas ir šuo. Įmitusi 
saulė verda Miulheimo griuvėsius ir prastai įmitusius maisto pro- 
duktų vartotojus tame pačiame puode. Niekada Vokietija nebuvo 
tokia graži. Niekada Vokietija nebuvo tokia sveika. Niekada Vokie- 
tijoje nebuvo tokių išraiškingų veidų kaip tūkstančio trisdešimt 
dviejų kalorijų laikais. O Ingė Zavacki sako, Miulheimo valtelei 
švartuojantis prie kranto: 

— Dabar mes netrukus turėsim naujus pinigus. Auksaburnėlis 
net žino nuo kada. Ką, tu jo nepažįsti? Jį čia visi bent kiek gudresni 
pažįsta. Jisai, aš tau pasakysiu, visur nagus prikišęs. Visas turgus, 
nuo Trankgasės iki amių Bremerhavene, klauso Auksaburnėlio. Bet 
jis sako, kad netrukus bus atoslūgis. Mums reikės persiorientuoti, 
sako jis. Naujieji pinigai bus ne vien popierius, o brangūs ir reti, tam 
reikia pasiruošti. Jis, beje, buvo per krikštynas. Kokia jo tikroji pa- 
vardė, žino tik labai nedaugelis. Jochenas, tiesa, sako, kad jis ne vi- 
sai gryno kraujo. Man tai vis tiek. Į bažnyčią, tiesa, nėjo, bet padova- 
nojo du komplektus vaikiškų drabužėlių ir daug džino. Pats, beje, 
negeria nė lašo, tiktai rūko. Jis, aš tau pasakysiu, ne rūko, o ryte ryja 
cigaretes. Dabar jo čia nėra. Sako, kad jo pagrindinė būstinė dabar 
prie Diureno. Kiti sako, kad prie Hanoverio. Bet tu jo nesupaisysi, 
to Auksaburnėlio. Štai mes ir namie. Prie vaizdo galima priprasti. 

Pas senus gerus pažįstamus Maternas sulaukia svarbios dienos, 
pinigų reformos. Ateina metas suprasti padėtį. Zavackis tuojau iš- 
stoja iš komunistų partijos. Jam jinai ir taip įgrisusi. Kiekvienas gau- 
na jam skirtą kvotą, kuri ne prageriama, nes: 

— Dabar tai mūsų pagrindinis kapitalas. Gyvensim iš atsargų. 
Dar dvylika mėnesių laižysim sirupą, mažiausiai. Kai sunešiosim vi- 
sus marškinius ir apatines kelnes, Vali jau eis į mokyklą. Mat mes 
nesitenkinom tuo, ką turėjom, ir kaip reikia apsirūpinom. Auksa- 
burnėlio patarti. Toks patarimas aukso vertas. Ingei pasakė, kaip 
gauti „Care“ paketų, vien už ačiū, nes mes jam patinkam. Ir apie ta- 
ve vis klausinėja, nes mes apie tave jam papasakojom. Kurgi tu visą 
tą laiką tryneisi? 

Pamažu besitaisantis Maternas su kilograminėm pauzėm pa- 
sakoja apie vokiečių žemes: Rytų Fryziją, atšiaurias kalnų ganyk- 
las, Aukštutinę Frankoniją, akiai mielą Bergštrasę, Zauerlandą, 
Hunsriuką, Eifelį, Zaro kraštą, Liuneburgo dykvietę, Tiuringiją 
arba žaliąją Vokietijos širdį, vaizduoja Švarcvaldą, kur jis aukš- 
čiausias ir juodžiausias. Mini savo pavyzdinėje geografijos pamo- 
koje miestų vardus: 

— Kai važiavau iš Celės į Biukeburgą. Achenas, senas, romėnų 
įkurtas miestas, karūnavimo vieta. Pasau, kur Inas ir Ilcas įteka į 

Dunojų. Žinoma, Veimare apžiūrėjau Frauenplaną. Miunchenas 
nuvilia, tačiau Štadė, senosios žemės už Elbės pylimų, tai gerai iš- 
vystytos sodininkystės sritis. 

Zavackio klausimas „O KAS TOLIAU?“ galėjo išsiuvinėtas ir 
išraitytas kaboti virš sofos. Maternas nori miegoti, valgyti, skaityti 
laikraštį, miegoti, žiūrėti pro langą, ilsėtis ir stebėti Materną skuti- 
mosi veidrodėlyje: akys nebevarva. Duobės po skruostikauliais dai- 
liai užsipildžiusios. Bet plaukai jau nebesulaikomi ir toliau migruo- 
ja. Jo kakta auga ir ilgina charakteringą galvą, kurią suformavo tris- 
dešimt vieneri šuniški metai. „O kas toliau?“ Gal pasiduoti? 
Užsiimti bepradedančiu megztis verslu be šuns? Vaidinti teatre, pa- 
likinėjant šunį drabužinėje? Jau nebe laisvai, o scenoje griežti dan- 
timis? Francas Moras? Dantonas? Faustas Oberhauzene? Puskari- 
ninkis Bekmanas Tryre? Hamletas mažoje scenoje? Ne. Niekados! 
Dar ne. Dar ne viskas padaryta. Materno diena X dar neatėjo. Ma- 
ternas norėtų atsiskaityti sena valiuta, todėl kelia vėją Zavackio 
dviejų su puse kambario bute. Sunkia ranka sutraiško celiulioidinį 
vaikišką barškutį ir suabejoja, kad Vali paeina iš Valterio giminės. 
Pusryčiaujant sykiu su cukrine nušluoja nuo stalo visus gerus patari- 
mus iš Auksaburnėlio daržo. Jis klauso tiktai savęs, savo širdies, 
blužnies ir inkstų. Jis 17 Zavackis kreipiasi į viens kitą nebe vardais, 
o plūsta, žiūrint koks dienos metas ir nuotaika: 

— Trockiste, naci, išdavike, mažas sumautas pakalike! 

Bet tiktai kai Maternas vidury kambario skelia antausį Ingei 
Zavacki — priežastis, matyt, slypėjo Materno kamaraitėje, — Jo- 
chenas Zavackis išmeta svečią su šuniu iš dviejų su puse kambario 
buto. Ingė kaipmat užsinori būti išmesta sykiu su vaiku. Tačiau Za- 
vackis trenkia delnu į klijuote apdengtą stalą: 

— Vaikas man liks čia! Aš neduosiu jo pražudyti. Eikit kur no- 
rit, dėl manęs nors ir pasikarkit. Bet be mergaitės, neduosiu. 

Taigi be vaiko, bet su šuniu ir mažai naujų pinigų. Maternas 
dar turi Volšlėgerio kišeninį laikrodį, Budzinskio auksinius segtukus 
ir du kanadietiškus dolerius. Laikrodį jie praūžia tarp Kelno kated- 
ros ir Kelno centrinės geležinkelio stoties. Likusių pinigų užtenka 

savaitei už viešbutį Benrate su vaizdu į pilį, apskritą tvenkinį ir 
kvadratinį sodą. 

Ji sako: 

— O kas toliau? 

Jis masažuoja priešais drabužių spintos veidrodį savo galvos 
odą. 

Ji parodo nykščiu į užuolaidas: 

— Jeigu nori dirbti, tai tenai Henkelio gamyklos, o dešinėj vėl 
pradeda veikti Demagas. Buto galėtume pasiieškoti Verstene arba 
pačiam Diuseldorfe. 

Priešais veidrodį ir vėliau, drėgnoj šaltoj gamtoj, Maternas no- 
ri ne dirbti, o keliauti. Jis juk kilęs iš malūnininko šeimos. Be to, šu- 
niui reikia pasilakstyti. Prieš pajudindamas pirštą dėl tų kiaulių ka- 
pitalistų jis jau geriau... 

— Henkelis, Demagas, Manesmanas! Nejuokink! 

Dviese su šuniu palei Tripelsbergo kalną, per Reino lankas iki 
Himelgeisto. Tenai yra viešbutis, turintis dar vieną laisvą kambarį, 
nereikalaujantis vedybų liudijimo ir neklausinėjantis, ar čia vyras su 
žmona. Nerami naktis, nes Ingė Zavacki iš Miulheimo išėjo ne su 
keliautojos batais, o su kilimėliu, kur išsiuvinėtas klausimas: „O kas 
toliau?“ Ir neduoda jam miegoti. Vis tą pačią vietą myga. Šnabžda į 
pagalvę: 

— Daryk gi ką nors. Ką nors. Auksaburnėlis sakė: investuoti, 
investuoti ir darsyk investuoti, tatai vėliausiai per trejus metus apsi- 
mokės. Zavackis, pavyzdžiui, dėl to nori viską mesti Leverkūzene ir 
pradėti savarankišką verslą mažame mieste. Auksaburnėlis jam siū- 
lo prekiauti viršutiniais vyriškais drabužiais. Gal ir tu ko nors imtu- 
meisi, ko nors. Juk, kaip visada sakai, studijavai. Pavyzdžiui, įkur- 
tum konsultavimo biurą ar horoskopų laikraštį, rimtos pakraipos. 
Auksaburnėlis sako, jog tai turi ateitį. Žmonės paprasčiausiai netiki 
senais pokštais. Jie nori būti kitaip ir geriau informuoti: ką sako 
žvaigždės... Tu, pavyzdžiui, esi Avinas, o aš esu Vėžys. Tu gali su ma- 
nim daryti ką norį. 

Tad kitą dieną Maternas ją galutinai pribaigia. Pinigų kaip tik 
užtenka keltui iš Himelgeisto į Udesheimą. Lietaus gauna dykai. 

O, šaltas šlapias paklusnume! Šliurpsinčiais batais vienas paskui 
kitą, šuo pirma, nueina į Grimlinghauzeną. Nuo to išalksta, bet 
valgyti negauna. Jie net negali persikelti į kitą pusę ir nukakti į de- 
šiniame krante esantį Folmersvertą. Jis pribaigia ją kairiajame 
Reino krante, beje, švento Kvirino akyse, kuris Maskvoje buvo su- 
degintas Kulmano pavarde ir vis dėlto neišgelbėjo Noiso nuo išti- 
sinio bombardavimo. 

Kur miegama neturint pinigų, bet pamaldžia nuodėminga šir- 
dim? Bažnyčioj, tiksliau: vienintelėje išganingoje, nekūrentoje, taigi 
katalikiškoje bažnyčioje duodamasi užrakinamiems. Pažįstama ap- 
linka. Nerami naktis. Jie guli išsitiesę, kiekvienas ant atskiro bažny- 
čios suolo, paskui guli tiktai ji, O jis su šuniu ir velkama koja klajoja 
po bažnyčios navą: visur pilna pastolių ir kibirų su kalkėmis. Viskas 
atžagariai! Visko po truputį. Tipiškas pereinamasis stilius. Pradėta 
romaniškai, kai jau buvo per vėlu, paskui užglaistyta baroku, pavyz- 
džiui, kupolas. Drėgnas tinkas garuoja. Su klajojančiom gipso dul- 
kėm maišosi trisdešimt šuniškų metų ir ceremoningų pontifikalinių 
mišių kvapas. Jis vis dar neryžtingai spurda ir nenori gultis. Čia Ma- 
ternas sykį jau buvo, kai dar varinėjo šnekas su mergele Marija. 
Šiandien vapa mergelė Ingė: — O kas toliau? — skamba vis tas pats 
jos klausimas. — Šalta, — sako ji ir: — Sėskis pagaliau, — ir, — 
Gal atsineškim kilimą? — ir — Jeigu čia būtų ne bažnyčia, tai aš pa- 
klausčiau, ar tu irgi nenori? — Paskui trijų ketvirčių tamsoj: — Žiū- 
rėk! Ten juk klausykla. Kažin ar ji neužrakinta? 

Ji neužrakinta ir visuomet pasiruošusi. Jis ją pribaigia klausyk- 
loje. Tai kažkas nauja. Joje tikrai dar niekas. Taigi šuo įtaisomas ten, 
kur paprastai kunigas laiko ausį. Plutonas neturi nieko prieš. Mater- 
nas su ja užima gretimą kabiną, dunksi ją paklupdytą ant kelių, ne- 
patogiai iš užpakalio, o priekyje liepia pliaukšti į groteles, už kurių 
Plutonas vaizduoja nuodėmklausį. Ir jis spaudžia jos nudulkintą lė- 
lišką veidą prie nuodėmingai išraitytų medinių grotelių: barokinis, 
puikus pareinės medžio raižybos menas, atlaikęs amžius, nelūžta, į 
jį sugūra lėlytės nosis. Kiekvieną nuodėmę reikia išpirkti. Paskiria- 
ma atgaila. Šaukiamasi pagalbos. Bet ne: — Šventas Kvirinai, pa- 
dėk! — O — Zavacki, ateik, padėk man! Ochdievedievedieve! 

Klausykla atlaiko. Tiktai ji paskum guli ant šaltų grindų ir lei- 
džia tamsoj raudoną liūlį. Jis vėl žygiuoja, su šuniu prie kojos, be 
žodžių. Ir po dviejų vienišų ratų vėl sustoja prie nesulaužomos 
klausyklos užsirūkyti taikos pypkutės, spragteli seną Žiebtuvėlį; ta- 
tai duoda daugiau, negu norėta: pirma, uždega pypkę, antra, paro- 
do, kad Ingės liūlys raudonas ir, trečia, parodo lentelę prie klau- 
syklos, kurioje kai kas parašyta, pavardė juodu ant balto: Jozefas 
Knopfas — be smulkesnio adreso. Mat ta pavardė šiuo metu gyve- 
na čia ir jai nereikia kaip kitoms pavardėms Kelno šventajame vy- 
rų tualete nurodyti gatvę ir namo numerį; tasai Knopfas kasdien 
pusvalandžiuką, nuo be penkiolikos dešimt iki penkiolika po de- 
šimt, gyvena šitoj nesulaužomoj klausykloj 1r kiekvienam duoda 
pakalbėti į jo ąžuolo saugomą ausį. O, leitmotyvai ir žudymo mo- 
tyvai! O, saldus kaip sirupas krašte! O, teisingume, skersai ir išilgai 
važinėjantis geležinkeliu! O, pavardės, užtrintos ir tos, kurias dar 
reikia užtrinti: Jozefas Knopfas — arba aštuoniasdešimt šešta ma- 
terniada! 

Šią pavardę Maternas pats asmeniškai užtrina lygiai dešimtą. 
Šuo Plutonas — skirtis buvo sunku — liko pririštas tarp Noiso 
miesto griuvėsių prie atsitiktinai sveiko likusio dviračių stovo. Vis 
tebeverkianti Ingė be žodžių pasišalina prieš pat ankstyvąsias mišias 
ir nutipena su sugurinta nosim atgal Kelno pusėn. Koks nors sunk- 
vežimis ją paveš — ojis lieka, ne ieško, o randa Baterijos gatvėje, 
gan tiksliai tarp Miunsterio aikštės ir Pramonės uosto, dešimt pfeni- 
gų vienoj monetoj. Turtas! Tą grašį šventas Kvirinas pakišo kaip tik 
jam. Už jį išeina cigariukas, už jį gauni šviežią „Reiniše Post“ nume- 
rį; tiek kainuoja dėžutė degtukų, kramtomoji guma; jį galėtum įkišti 
į plyšį ir išlįstų, jeigu stovėtum ant svarstyklių, korčiukė: „Tavo svo- 
ris!“ Bet Maternas rūko pypkę ir, kai reikia, spragsina žiebtuvėlį. 
Maternas skaito laikraščius vitrinose. Maternas turi ką kramtyti. 
Jam nerūpi svertis. Už dešimt rastų pfenigų Maternas nusiperka 
gražų ilgą blizgantį nekaltą virbalą, kam? 

Negręžiokit galvų, saugokitės virbalų. 

Mat jis skirtas kunigo ausiai ir turi įlįsti į Jozefo Knopto ausį. 
Maternas iš anksto viską numatęs įeina be penkiolikos dešimt į 

švento Kvirino asimetrišką bažnyčią teisti ilgu, visai ne tam skirtu 
virbalu. 

Prieš jį trumpai ir šykščiai išpažįsta nuodėmes dvi senos mote- 
rėlės. Dabar jis atsiklaupia ten, kur naktį bažnyčios prieblandoj par- 
klupdyta Ingė norėjo atlikti išpažintį šuniui. Tas, kam rūpi įrodymai, 
dar rastų ant grotelių Ingės kraujų, liudijančių kankinimą. Jis šnabž- 
da į tikslą. Jozefo Knopfo ausis didelė, mėsinga ir netrūkčioja. Į ją 
sutelpa visa išpažintis, išskaičiuota lenkiant pirštus, sykiu su senų s5e- 
niausia ketvirto šuniško dešimtmečio pabaigos istorija tarp buvusio 
SA nario, paskui neokataliko ir pagal profesiją senojo kataliko, ku- 
ris, remdamasis vadinamaisiais Marijos Laache nutarimais, patarė 
neokatalikui vėl įstoti į reguliarų SA būrį ir su Švenčiausios Panelės 
padėjimu sustiprinti bedieviško SA katalikiškąjį sparną. Paini ant 
karšto asfalto šokinėjanti pasaka. Bet kunigo ausis netrūkčioja. Ma- 
ternas šnabžda vardus datas citatas. Jis prislopinęs balsą sako: tas 
vadinosi taip ir taip, kitas taip ir anaip. Kunigo ausin nelenda jokia 
musė. Maternas uoliai varo toliau: tas, kur vadinosi taip ir taip, pa- 
sakė kitam po vienos Viešpaties metų gegužės nakties... 

Kunigo ausis lieka akmeninė. Tarpais iš anapus grotų atsklinda 
orūs žodžiai: 

— Sūnau mano, ar tu iš širdies gailiesi? Juk žinai, Jėzus Kris- 
tus, miręs už mus ant kryžiaus, žino kiekvieną, kad ir menkiausią, 
nuodėmę ir visąlaik mus mato. Prisimink viską. Nieko nenutylėk, 
mano sūnau. | 

Kaip tik to Maternas ir nori. Jis darsyk iškloja tą pačią istoriją. 
Iš meniško laikrodžio su kurantais išlenda išpjaustytos figūros: pre- 
latas Kasas, nuncijus Pačelis, buvęs SA narys, atgailaujantis neoka- 
talikas, gudrus senasis katalikas ir katalikiškojo SA sparno atstovas. 
Visi, paskui ir geroji Panelė Marija, pašoka savo šokelį ir vėl nueina 
nuo scenos; tiktai Maternas dar neišvyniojęs savo šnabždamo siūlo: 

— Ir kaip tik jūs, jūs pasakėt, kad reikia grįžti į SA. Amžinai 
malėt liežuviu apie konkordatą ir pasakojot anekdotėlius iš Marijos 
Laacho. Slapta netgi pašventinot vieną vėliavą ir vapėjot maldas už 
fiūrerį. Domininkonas! Juodas bezdalų maišas! O man, Maternui, 
sakėt: „Sūnau mano, apsirenk vėl rudą garbingą drabužį. Jėzus 
Kristus, miręs už mus ant kryžiaus ir matantis visus mūsų darbus, 

pasiuntė mums fiūrerį, kad jis su tavo ir mano pagalba sutryptų be- 
dievių sėklą. Supratai? Sutryptų!“ 

Bet kunigo ausis, daugsyk pavadinta vardu, išlaiko gotikos ak- 
mentašio jai suteiktas meniškas formas. Ir kai virbalas, už dešimt 
pfenigų, jau nutaikytas, taigi kaip keršto įnagis guli ant įmantriai iš- 
raitytų klausyklos grotų ir smaigaliu rodo į kunigo ausį, ši netrūkte- 
li, saugodama būgnelį; tiktai seniokiškas balsas, nes susidaryta nuo- 
monė, kad išpažintojas baigė vardyti nuodėmes, pavargęs monoto- 
niškai atbamba amžiną tekstą: — Ego te absolvo a peccatis tuis in 
nomine Patris et Filii et Spiritus Sancti. Amen. — Ir paskiria tokią at- 
gailą: dešimt „Tėve mūsų“ ir trisdešimt dvi „Sveikamarijas“. 

Tada Maternas, atėjęs teisti, teisti su dešimties pfenigų vertės 
virbalu, ištraukia atgal savo instrumentą: anas laiko savo ausį atkišęs 
tiktai simboliškai. Jam nepataikysi. Jam gali kasdien po dusyk tą patį 
kartoti, jis girdės tiktai miško ošimą arba ir to ne. Jozefas Knopfas. 
Kurčius Knopfas. Kurčius — kunigasknopfas. Kurčius Knopfas atlei- 
džia man nuodėmes to ir ano vardu. Kurčias kaip kelmas Jozefas ro- 
do man už grotų rankomis fokusus, kad eičiau šalin. Nešdinkis, Ma- 
ternai! Kitiems irgi reikia tos kurčios ausies. Nešk muilą, tu nebeturi 
nuodėmių. Na eik gi, švaresnio nebūna! Įsimaišyk tarp kitų atgailau- 
jančių: Marijos Laache netoli Neviges. Pasiieškok gražios atgailos. 
Nunešk virbalą į smulkių prekių parduotuvę. Gal priims atgal ir grą- 
žins visus dešimt pfenigų. Už juos galėsi nusipirkti degtukų, kramto- 
mos gumos. Tiek kainuoja „Reiniše Post“. Už dešimt pfenigų galė- 
tum susižinoti svorį po palengvinančios išpažinties. Arba nupirk savo 
šuniui dešrų odelių. Plutonui reikia tausoti jėgas. 


AŠTUONIASDEŠIMT SEPTINTA 
KIRMINŲ SUĖSTA MATERNIADA 


Kiekvienas žmogus turi mažiausiai du tėvus. Tie neturi viens 
kito pažinoti. Kai kurie tėvai net nieko nežino. Tėvai dažnai pasi- 
meta. Maternas, jei jau kalbama apie neaiškius tėvus, turi tokį, ku- 

riam reikėtų pastatyti paminklą, bet nežino, kur jis; nenutuokia, ką 
jis; tikisi, kad jis. Bet neieško. 

Vietoj to, net savo sapnuose, kurių tikslas kamienas po kamie- 
no nudžyrinti visą ošiantį bukų mišką, jis ieško Auksaburnėlio, apie 
kurį visur neaiškiai kalbama; bet kad ir kaip kruopščiai apšniukšti- 
nėja visas Kelno centrinės geležinkelio stoties tualeto pertvaras, ieš- 
kodamas Auksaburnėlio ženklų, jokia strėlė neparodo jam kelio; ta- 
čiau jis perskaito — ir tatai padeda jam aptikti savo tėvo Antono 
Materno pėdsakus — sutrūkinėjusioje emalėje šviežiai išraižytą gy- 
venimo išmintį: 

„Neklausykit kirmino, kirmine yra kirminas!“ 

Neišbraukdamas iš savo programos Auksaburnėlio paieškų ir 
sapnų užsiėmimo džyrinti bukus, Maternas patraukia ieškoti tėvo. 

Malūnininko su priplota ausim. Prie istorinio Nikelsvaldės vė- 
jo malūno, stovėjusio į rytus nuo Vyslos Žiočių tarp sibiriškai atspa- 
rių Urtobos veislės kviečių, laikiusio ant pečių centnerinį maišą, kol 
malūnas, sukantis sparnus, sudegė nuo pamatų per girninę iki vir- 
šaus. Paskui malūnininkas pasitraukė nuo karo, artėjančio iš Šarpo 
per Iygenhofą. Su dvidešimties svarų maišiuku kvietinių miltų — 
sumaltų iš Epo veislės grūdų — jis, su žmona ir seserim, gavo vietos 
kelte, dešimtmečius plaukiojusiame tarp Vyslos žiočių kaimų Ni- 
kelsvaldės ir Šyvenhorsto. Jis išplaukė sykiu su „Rotebūdės“ keltu, 
„Einlagės“ geležinkelio keltu, vilkiku „Ateitis“ ir žvejų katerių spie- 
čiumi. Į šiaurės rytus nuo Riugeno „Šyvenhorsto“ keltą dėl motoro 
gedimo reikėjo patuštinti ir atiduoti buksyruoti Kėzemarko keltui 
„Rotebūdei“. Malūnininkas, dvidešimties svarų kvietinių miltų mai- 
šelis ir malūnininko šeima turėjo persėsti į torpedinį katerį. Jis buvo 
perkrautas vaikų klyksmais ir jūros liga, į vakarus nuo Bornholmo 
užplaukė ant minos, labai greitai nuskendo, nusinešdamas su savim 
riksmus, jūros ligą, taip pat malūnininko žmoną ir seserį; O jam su 
savo miltų maišiuku pasisekė gauti stovimą vietą kurortiniame jūrų 
garlaivyje „Gulbė“, iš Dancigo—Noifarvaserio plaukusiame į Liu- 
beką. Daugiau nekeisdamas laivo malūnininkas Antonas Maternas 
su priplota ausim ir sausu išlikusiu dvidešimties svarų maišeliu pa- 
siekė Travemiundės uostą, sausumą, žemyną. 

Vėlesniais mėnesiais — istorija vyksta be sustojimo: prasideda 
taika! — malūnininkas turi dažnai ir gudriai ginti savo ant pečių ne- 
šiojamą bėglio gerą, nes jį supa daugelis, norinčių valgyti pyragą, bet 
neturinčių miltų. Jis pats dažnai bando tuos dvidešimt svarų suma- 
Žinti bent sauja ir išsivirti gličios miltienės; bet kai tiktai pilvas jį pri- 
verčia, kairė ranka vis griežtai muša dešinę, per maišiuką rišančius 
pirštus. Tokį jį mato tykantys ir aplinką studijuojantys likimo broliai: 
persimetusį, tykų ir santūrų, leidžiantį dienas laukimo salėse, pabė- 
gėlių barakuose, susispaudusį Niseno būdose. Viena ausis smarkiai 
atsikišusi, o plokščiąją ausį prispaudęs nesuliesėjęs dvidešimties 
svarų maišiukas. Tenai jis saugiai ir — rodos — tyliai guli, lyg ta pe- 
lė po šluota. 

Kai malūnininką Antoną Materną tarp Hanoverio centrinės 
geležinkelio stoties ir kulkų suvarpytos, bet vis dar ilgauodegės rai- 
telio statulos nutveria policija, nuveža kur reikia ir jam — dėl miltų 
maišiuko — gresia kalėjimas kaip spekuliantui, tai ne karalius Erns- 
tas Augustas nulipa nuo arklio, kad išgelbėtų malūnininką; vienas 
okupacinės valdžios valdininkas stoja jo pusėn, apgina jį ir tuos dvi- 
dešimt svarų sklandžia kalba ir per pusvalandį trukusį bylos nagri- 
nėjimą vis rodo trisdešimt du auksinius dantis: Auksaburnėlis lai- 
duoja už malūnininką Materną, paima persimetusį žmogų sykiu su 
miltų maišiuku savo globon, dar daugiau: jis įvertina malūnininką 
pagal profesinius jo sugebėjimus ir nuperka jam tarp Diureno ir 
Krefeldo, taigi plynoj vietoj, truputį apgadintą vėjinį malūną, kurio 
stogą užlopo, bet neduoda komandos sutvarkyti ir atsukti prieš vėją 
sparnų. 

Mat malūnininkas, Auksaburnėlio valia, turi ramiai kontemp- 
liuoti, gyvendamas per du aukštus: viršuje. po sparnų velenu ir dul- 
kių prižėlusia malimo eiga, vadinamojoj maišinėj, jis miega. Ir 
nors didelė apatinė girnapusė, piltuvas ir per lubas išeinantis ci- 
lindrinis ratas užima beveik visą patalpą, tenai, kur anksčiau stovė- 
jo malimas, susidaro pakankamas ketvirtainis lovai, tam beveik 
olandiškam baldui; taip arti yra siena. Girnų akmuo atstoja stalą, 
ten, kur anksčiau buvo pilami grūdai, laikomi smulkūs daiktai ir 
baltiniai. Šikšnosparniai užleidžia sklendes ir užkaborius, skersi- 

nius ir sparnų veleną, kad būtų kur padėti nedideles Auksaburnė- 
lio dovanas: radiją, lempą — jis liepia įvesti elektrą — iliustruotus 
žurnalus ir kelis indus, mat senis uoliai pratina spiritinę viryklę 
prie užmiršto keptų bulvių kvapo. Apatiniams laiptams atnaujina- 
mi turėklai. Mat erdvi malykla, kurios vidurį žymi centrinis ožio 
stulpas, atstoja malūnininkui svetainę, kuri netrukus taps priima- 
muoju. Po geležine ir kabamąja atrama, po, žinoma, užsikirtusia ir 
nebeveikiančia mašinerija, kitados reguliavusia girnas, Auksabur- 
nėlis, kuriam malūnininko norai sutampa su jo paties pasiūlymais, 
pastato pompastišką šviežiai aptrauktą krėslą su aukšta atrama, 
kuris kadangi viena atramos pusė kliudo ant peties užsidėti mai- 
šiuką, vėliau pakeičiamas krėslu be atramos. Malūnas girgžda, net 
tykiu oru. O kai lauke vėjas, pro miltų skylę iš girnų į kreivai ka- 
bantį krepšį vis dar lekia miltų dulkės. Pučiant rytų vėjui rūksta ge- 
ležinė krosnelė. Tačiau paprastai atplaukę nuo kanalo debesys ra- 
miai slenka virš Žemutinio Reino lygumos. Kartą, vos tik įsikėlęs, 
malūnininkas ištepa alyva stabdžio kaištį ir sklendę, kad būtų aiš- 
ku: į malūną įsikėlė malūnininkas. Po to jis gyvena su naminėm 
šlepetėm ir tamsiais drabužiais, miega iki devynių, pusryčiauja vie- 
nas arba su Auksaburnėliu, jeigu tas būna svečiuose, ir varto kari- 
nius ir pokarinius amerikietiško žurnalo „Life“ komplektus. Dar- 
bo sutartį jis pasirašė iš pat pradžių, vos tiktai reikšmingai prikalęs 
sklendę. Auksaburnėlis daug iš jo nenori: tiktai kad malūnininkas, 
tarp dešimtos ir dvyliktos ryto, išskyrus ketvirtadienius, priiminėtų 
lankytojus su priplotąja ausimi. Popiet, išskyrus ketvirtadienius, 
kurie jį mato stropų nuo trijų iki penkių, jis laisvas. Po to jis kiūto 
su atsikišusia ausim prie radijo arba eina Fyrzenan į kiną, arba lo- 
šia skatą su dviem pabėgėlių partijos funkcionieriais, tai partijai jis 
atiduoda ir savo balsą, nes jam atrodo, kad kapinės abipus Vyslos 
žiočių buvo labiau apžėlusios vijokliais negu kapinės tarp Krefeldo 
ir Erkelenco. 

Bet kas lanko malūnininką su priplota ausim per priėmimo 
valandas rytais ir ketvirtadieniais popiet? Iš pradžių eina aplinki- 
niai ūkininkai ir moka natūra, sviestu ir šparagų ūgliais; paskui 
ima lankytis smulkūs Diureno ir Gladbacho pramonininkai su 

mainams tinkančia gatava produkcija; keturiasdešimt šeštųjų me- 
tų pradžioje jį atranda spauda. 

Kas gi čia veda iš pradžių negausius lankytojus, vėliau sunkiai 
reguliuojamą jų srautą? Tiems, kas to dar nežino: malūnininkas An- 
tonas Maternas plokščiąja ausimi klausosi ateities. Persimetęs ma- 
lūnininkas iš anksto žino svarbias datas. Jo prigludusioji ausis, ro- 
dos, kurčia kasdieniniams garsams, girdi nurodymus, pagal kuriuos 
galima tvarkyti ateitį. Ir be jokių stalų stumdymų, kortų metimo, 
žiūrėjimo į kavos nuosėdas. Jis nežiūri iš maišinės per žiūronus į 
žvaigždes. Neeksploatuoja iškalbingų delno linijų. Nesiknisa nei 
ežių širdyse ir lapių blužnyse, nei žalmargio veršiuko inkstuose. 
"Tiems, kas to dar nežino: jo dvidešimties svarų maišelis yra visaži- 
nis. Tiksliau tariant, miltų kirminai, pergyvenę miltuose, sumaltuo- 
se iš Epo veislės grūdų, kelionę keltu, greitą torpedinio laivo pa- 
skendimą, trumpai sakant, karo ir pokario sumaištį, iš pradžių su 
Dievo, paskui su Auksaburnėlio padėjimu, iš anksto pašnabžda, kas 
bus, ir malūnininko priplota ausis — dešimt tūkstančių ar dar dau- 
giau centnerinių maišų su Urtobos, Epo veislės kviečiais, kvietiniais 
miltais, sumaltais iš Šlyphakės numeris penki rūšies, padarė ją tokią 
priplotą, kurčią ir ausylą — nuklauso, kuo nudžiugins ateitis ir per- 
duoda miltų kirminų nurodymus — malūnininkas juos persako — 
ieškantiems patarimo. Už nedidelį honorarą malūnininkas Antonas 
Maternas su Rytų Vokietijos kirminų padėjimu esmingai reguliuoja 
Vakarų vokiečių likimus; mat kai, po ūkininkų ir smulkių pramoni- 
ninkų, priešais jo krėslą atsisėda būsimi Hamburgo spaudos lordai 
ir surašo savo norus šiferinėje lentelėje, jis ima daryti įtaką: nurody- 
damas kryptį sudarinėdamas nuomonę aiškindamas padėtį nustati- 
nėdamas terminus kalbėdamas vaizdais bendrai veidrodiškai at- 
virkščiai. | 

Malūnininkui, gimtojoje Nikelsvaldėje dešimtmečius dalinu- 
siam patarimus, tarp Noiteicho ir Bonzako veikusiam kviečių augi- 
nimą ir padariusiam jį pelningą, plokščia ausim, pridėta prie miltų 
kirminų gyvenamo maišo, išpranašavusiam pelių antplūdžius ir kru- 
šas, laisvojo miesto guldeno nuvertėjimą ir kurso kritimą javų biržo- 
je, reicho prezidento mirties valandą ir pikta lemiantį laivyno vizitą 

į Dancigo uostą, pavyksta, remiant Auksaburnėliui, duoti šuolį iš 
ankštos provincijos į plačius Vakarų Vokietijos vandenis: pas jį oku- 
paciniu džipu atvažiuoja trys ponai. Jauni ir dėl to nesusitepę, jie 
dviem su puse šuolio užlekia į malyklą, paskleidžia daug triukšmo, 
gabumų ir nežinojimo, pabilsnoja į centrinį ramstį, pasiplūkia su ly- 
no būgnu, nori iškart lipti į maišinę ir susitepti pirštus, čiupinėdami 
girnų varymo mechanizmą; tačiau lentelė „Privačios patalpos“ ant 
laiptų, vedančių į maišinę, turėklų priverčia pademonstruoti gerą iš- 
siauklėjimą; ir jie kaip mokinukai nurimsta priešais malūnininką, 
kuris parodo ranka šiferines lenteles ir grifelius, kad suformuluotų 
norus, kuriuos jis paskui galėtų patenkinti. 

Tai, ką miltų kirminai pasako tiems trims ponams, gali pasiro- 
dyti labai proziška: gražiausiajam patariama kreiptis į britų okupa- 
cinę valdžią prašant šešiasdešimt septintos licenzijos laikraščiui, ku- 
ris turi vadintis „Hor Zu“ ir, tarp kita ko, dykai eiti malūnininko 
Materno adresu: mat malūnininkas iš proto kraustosi dėl iliustruo- 
tos spaudos ir alpėja iš malonumo klausydamasis radijo. Šeštos li- 
cenzijos, jai kirminai siūlo pavadinimą „Die Zeit“, patariama prašy- 
ti judriausiam iš ponų. Mažiausiajam ir delikačiausiajam ponuliui, 
kuris sutrikęs kramto nagus ir nedrįsta išlįsti iš kampo, miltų kirmi- 
nai per malūnininką pašnabžda, jog jis galįs bandyti laimę su šimtas 
dvidešimt trečia licenzija ir atsisakyti savo nesėkmingo bandymo, 
vadinto „Die Woche“. į 

Glotnusis Špringeris plekšteli nedrąsiajam Rudžiui per petį: 

— Paklausk senelio, kaip turi vadintis tavo vaikelis. 

Ir aklieji kirminai per kreivąjį malūnininką tučtuojau pasako: 
„Der Spiegel“, jis pastebės kiekvieną spuogą ant lygios kaktos, bus 
kiekvienuose moderniuose namuose, su sąlyga, kad bus įgaubtai 
šlifuotas; ne visuomet turi būti rašoma tiesa, tačiau namų nume- 
rius nurodyti tiksliai; trumpai tariant, geras archyvas, taigi dešimt 
tūkstančių ir daugiau storų bylų, pakeičia mąstymą; „Žmonės no- 
ri, — taip sako miltų kirminai, — ne sukti galvas, o būti gerai in- 
formuoti“. 

Iš esmės priėmimas kaip ir baigtas, tačiau Špringeris murma ir 
nesutinka su miltų kirminų prognozėmis, nes jis, širdies gilumoje, 

nori įkurti ne radijo laikraštį plačioms masėms, o greičiau perdėm 
pacifistinį savaitraštį. „Supurtyti noriu aš, supurtyti!“ Tada miltų 
kirminai per Materną jį paguodžia ir pasako visiems naudingos ge- 
radarystės gimimo valandą penkiasdešimt antrų metų birželio mė- 
nesį: — Trys milijonai skaitančių analfabetų kasdien pusryčiaus su 
iliustruotu laikraščiu ant stalo! 

Greitai, kol malūnininkas antrukart neatidarė savo kišeninio 
laikrodžio dangtelio, ponas, ką tik demonstravęs senatoriaus ma- 
nieras, kurias bando mėgdžioti Akselis Špringeris ir mažasis Aug- 
šteinas, puola prašyti pagalbos, visiškai sutrikęs ir beveik apimtas 
nevilties. Naktimis, išsipažįsta jis šiferinei lentelei, sapnuojąs social- 
demokratinius sapnus, dienomis pietaująs su krikščionių sunkiosios 
pramonės atstovais, O jo širdis priklausanti avangardistinei literatū- 
rai, trumpai tariant, jis negalįs ryžtis. Tada miltų kirminas jam pasa- 
ko, tas mišinys — naktį kairys, dieną dešinys, širdyje avangardis- 
tas — yra tikras laikmečio mišinys: lengvai virškinamas, garbingas, 
liberalus, saikingai drąsus, pedagogiškas ir pelningas. 

Tada pasipila klausimų srautas. — Skelbimų kainos? Kas turės 
sprendžiamojo balso teisę Ulšteino firmoje? — tačiau miltų kirmi- 
nai, atstovaujami malūnininko Materno, tik numoja ranka. Prieš 
gražiai atsisveikindami visi trys ponai gali įrėžti savo vardą malūno 
ramstyje: gražusis Špringeris, pasaulio sielvarto kamuojamas Rudis 
ir ponas Bucerijus, kurio genealogijos medis įleidęs šaknis apsišvie- 
tusiuose viduramžiuose. 

Po ramios savaitės — malūnininkas Maternas gauna kilimą po 
kojų; prie sverto, kuris kadaise įjungdavo arba išjungdavo purtymo 
mechanizmą, kol kas pakabinamas įstiklintas senojo reicho prezi- 
dento Hindenburgo paveikslas — po savaitės nedidelių pertvarky- 
mų ir organizacijos — Auksaburnėlis liepia paplatinti lauko keliu- 
ką, vedantį prie nebeveikiančio malūno, ir Fyrzeno—Diulkeno 
plento pakraštyje pastatyti rodyklę — taigi: po savaitės sujudimo ir 
pasiruošimų šviežiai žvyruotu keliu ima važinėti koncernų savinin- 
kai arba jų įgaliotiniai su dekartelizacijos problemomis; ir miltų kir- 
minai, pailsėję ir nusiteikę dalintis tuo, ką žino, pagydo nuo pilvo 
skausmų netgi mįslingą Fliko grupę. Ant kietos taburetės, pakeisda- 

mas savo tėvą, sėdi pats Otas Ernstas Flikas, ieškantis patarimo. 
Malūnininkas visai nežino, kas tenai vis kitaip kilnoja koją ant ko- 
jos; maloniai ir abejingai jis varto savo suskaitytus iliustruotus 
žurnalus, o šiferinė lentelė pildosi neatidėliotinais klausimais. Są- 
jungininkų dekartelizacijos įstatymas reikalauja iš tėvo Fliko, kad jis 
atsisakytų arba geležies, arba anglies. Ir miltų kirminai įsako: — At- 
sisakyk anglies kasyklų! — ir išeina taip, kad nuo Manesmano atski- 
lęs susivienijimas perima didumą Eseno anglies kasyklų ir vėliau, 
miltų kirminų valia, vėl grįžta pas Manesmaną. Harpeno anglies ka- 
syklų susivienijimas, perimtas vieno prancūzų konsorciumo, vėl 
maitina senąjį Fliką po devynerių metų, taigi praėjus penkeriems 
metams po jo priešlaikinio ir miltų kirminų numatyto paleidimo iš 
kalėjimo: šįkart kaip svarbiausią akcininką. 

Beje, tais pačiais metais daktaras Ernstas Šneideris, tuoj po 
Fliko jaunesniojo konsultavęsis vėjo malūne, įstoja į Trinkhauzo 
banką; sykiu su juo įstoja: visa Michelio grupė — rudoji anglis rudo- 
ji anglis! — ir angliarūgštės pramonė, kurios priežiūros tarybos pir- 
mininkas yra jis, per miltų kirminų malonę; mat malūnininkas tęsia- 
ma Vyslos tarme dalija tarnybas, anksčiau užimtas miltų kirminų. 
Taip atsargos rotmistrui — vienai iš svarbiausių besimezgančios 
ekonomikos figūrų — pažada dvidešimt dvi vietas priežiūros tary- 
bose, tarp jų šešias pirmininko, nes ponas fon Biulovas-Švantė, jei 
nori išsilaikyti balne, privalo pervesti per sąjungininkų painiai aukš- 

„tų kliūčių pristatytą ruožą visą Štumo koncerną. 

Vieni ateina, kiti išeina. Ponai sveikinosi ant laiptų, vedančių į 
malyklą ir pas malūnininką Materną. Ketiniai vardai ima dengti ma- 
lūno ramsčio šonus, nes beveik kiekvienas, Hoešas ar Bochumo su- 
sivienijimas, nori įsiamžinti toje žymioje vietoje. Krupas atsiunčia 
Beicą, ir Beicas sužino, kaip Krupui išvengti dekartelizacijos kapri- 
zingai besikaitaliojančiais laikais. Miltų kirminams tarpininkaujant 
pirma laiko įvyksta ir lemtingas ponų Beico ir R. Merfio pokalbis; 
miltų kirminai, kaip vėliau Beicas ir Merfis, sušneka apie ilgalaikius 
kreditus atsilikusioms šalims; tačiau ne valstybė, o Krupas tegu kai 
ką ištraukia iš kišenės konkretiems tikslams: metalurgijos gamyklas 
Indijoje numato miltų kirminai, kurie jeigu jiems būtų leista gyventi 

Nikelsvaldėje, dešiniajame Vyslos žiočių krante, būtų darę projek- 
tus Lenkijos Liaudies Respublikai; bet lenkai nenorėjo, kad jiems 
padėtų Rytų Vokietijos miltų kirminai. 

Todėl atkanka Zymensas ir Halskė; Kliokneris ir Humboltas; 
nafta ir kalis, kur tiktai yra akmens druskos. Tos garbės malūninin- 
kas Maternas susilaukia vieną lietingą trečiadienio rytą. Atvyksta 
pats ponas Kvantas ir sužino, kaip Vintershalio akcinei bendrovei 
įsigyti Burbacho kalio kasyklų kontrolinį paketą. Netolimoje atei- 
tyje nusimato sandėris, kuriame būtinai dalyvaus Auksaburnėlis, 
besidomintis viena neveikiančia kalio kasykla tarp Zaršteto ir Hil- 
desheimo. 

O kai malūnininkas Maternas kitą laisvą nuo darbo ketvirta- 
dienio rytą — vis tebelyja — kala į medines atramas vinis ir tai čia, 
tai ten kabina senojo reicho prezidento portretą, Auksaburnėlio, 
užsukusio tiktai perduoti malūnininkui šūsnį iliustruotų žurnalų, jau 
vėl nėra. Užtat kitą dieną — užsitęsęs lietus tam nesukliudė — at- 
bilda visi IG Farben palikuonys. Nors ir jau atsiskyrę, atvyksta Ba- 
deno Anilinas, Bajeris ir Hechstas, ir visi paprašo miltų kirminų pa- 
tarimo artimiausiems metams. — Nesišvaistyti dividendais ir vien 
tiktai kaupti kapitalą, — sako tie. Tačiau toks miltų kirminų spren- 
dimas įduodamas ne vien tiktai į chemijos rankas; kas tiktai kreipė- 
si, Feldmiulės AB ar Eso, Hanielsas ar Šiaurės Vokietijos Loidas, vi- 
si turtingi bankai ar garantiniai draudimai — miltų kirminų choras 
įtaigiai kartoja: — Atsisakyk dividendų kapitalo kaupimo nau- 
dai! — Greta to smulkmenos: — Kaip seną Herčio koncerną, susi- 
jusį su dar senesne Tyco firma, paversti Kargo šeimyniniu fondu? Ar 
Breninkmejeriui duoti klientams kreditus? Koks bus vyriškas kos- 
tiumas — turimas galvoje dvieilis, atgijęs pirkėjų idealas, — kurį 
netrukus išmes rinkon Pykas ir Klopenburgas? 

Miltų kirminai atsako į visus klausimus, sumokėjus iš anksto ir 
pagal tvirtus įkainius. Šveičia mersedeso žvaigždę. numato Borgvar- 
do pakilimus ir nuopuolius, skirsto Maršalo plano pinigus, dalyvau- 
ja Rūro valdybos posėdžiuose, priima konstituciją, prieš ją priimant 
Parlamentarų Tarybai, nustato pinigų reformos datą, skaičiuoja bal- 
sus prieš pirmus rinkimus į bundestagą, planuoja Hovalto laivų sta- 

tyklų darbą Kylyje ir Hamburge, artėjant Korėjos krizei, įtakoja Pe- 
tersbergo sutartį, paskelbia tokį daktarą Nordhofą būsimu kainoda- 
ros pionierium, ir, kai jam ir į jį panašiems to reikia, bauginamai vei- 
kia akcijų kursą. 

O apskritai tendencija palanki, nors Tyseno damos nesibaido 
kelio į atokų malūną. Galbūt tai atjauninimo malūnas? Gal jame iš- 
lyginamos raukšlės, pastorinamos blauzdos? Gal miltų kirminas są- 
vadauja? Senam šalmo veteranui, kuris pasitempęs ir su malonumu 
atiduoda pagarbą reicho prezidento portretui, į tą laiką persikėlu- 
siam iš maišinės į malyklą, jam, vis dar tvirtam, patariama užmegzti 
draugiškus šeimyninius santykius su centrine Biulovo—Švantės kla- 
no figūra, statybų klestėjimo labui: — Ei tu, laimingasis Portlendo 
cemente, vesk! — nes miltų kirminai remia šeimyninės įmones. 

Tie, kurie važinėja pas miltų kirminą, į kelionės krepšį turi įsi- 
dėti nuolankumą ir vaikišką tikėjimo jėgą. Kad to nedaro, negalima 
kakle, nors jis dažnai būna tos pačios nuomonės kaip ir miltų kirmi- 
nai. Abu, kirminai ir Šachtas, perspėja dėl per didelio eksporto, pi- 
nigų pertekliaus, pinigų apyvartos išpūtimo ir kainų kilimo. Tačiau 
tiktai miltų kirminai pasako, kaip išspręsti būsimas problemas. Kai 
atskirai atvažiuoja būsimas ministras Šėferis ir slaptasis tarėjas Fo- 
kė, jiems patariama atidaryti du būsimus Julijaus bokštus — jie įeis 
į istoriją! — ministras tegu daugiau nestabdo didžiulių mokesčių 
pelnų; slaptasis tarėjas tegu kuo greičiau duoda laisvę sukauptam 
auksui. Čia, kaip ir miltų kirminams tarpininkaujant surengtame 
Krupo—Beico—Merfio pokalbyje, šūkis yra toks: — Kreditai atsili- 
kusioms šalims! 

Pirmas stiprus trūktelėjimas. Pirkiniai Lotynų Amerikoje su- 
stiprina vilnos rinkas. Atsigauna Brėmeno pluoštas. Perspėjimas 
dėl silpnėjančio Kanados dolerio. Saikinga miltų kirmino pradėta 
konsolidavimo pauzė apsaugo nuo rinkos subyrėjimo. Tendencija 
išlieka palanki. Auksaburnėlis liepia išasfaltuoti prieigas. Kvaili 
našlė — suyra, nes per tai būtų reikėję atsisakyti pensijos. Toliau 
vienas, bet ne vienišas, malūnininkas varto iliustruotus žurnalus: 

„Kvik“ ir „Kristal“, „Štern“ ir „Reviu“, atvežamus jam dykai ir su 
padėka „Frankfurter Ilustryrte“ ir „Miunchener Ilustryrte“, ir jau 
trečius metus einantį „Hor Zu!“ Ir visi, buvę jam ištikimi nuo pat 
pradžių, taip pat tie, kurie prie tikrojo tikėjimo atėjo truputį pavė- 
luotai, vėl atvažiuoja arba nedrąsiai pasirodo pirmusyk, išpjauna 
arba patvirtina savo pavardes solidžiame malūno stulpe, dėmesin- 
gai atveža dovanėlių ir kosti, kai krosnis dūmija pučiant rytų vė- 
jui, — ponai, pradėję karjerą nuo apačios: Miunemanas ir Šlyke- 
ris, Nekermanas ir Grundigas; senieji lapinai Remtsma ir Briuk- 
manas; galiūnai Absas, Forbergas ir Pferdmengesas; iš pradžių 
būsimas, paskui esamas Erhardas lankosi reguliariai ir gali praryti 
atliekamą miltų kirminą: jis ir po šiai dienai gyvas ir daro stebuk- 
lus pavyzdiniame kūne — ekspansija ekspansija! Laisvoji rinka 
valdoma miltų kirmino. Nuo pat pradžių ekonominio stebuklo tė- 
vo kūne būta kirmino, dariusio stebuklus. „Neklausyk kirmino, 
kirmine yra kirminas!“ 

Taip niurna opozicija ir nevažiuoja, nemoka, nekosi pučiant ry- 
tų vėjui ir neklausinėja malūnininko Materno. Ji atsisako, frakcijos 
sprendimu, dalyvauti viduramžiškose velnio išmonėse. Profsąjungų 
funkcionieriai, slapta vis dėlto randantys kelią pas malūnininką Ma- 
terną, anksčiau ar vėliau sustabdomi, nors jų pagal miltų kirminų 
nurodymus nusibrėžtos gairės iš esmės nulemia stiprią Vokietijos 
profsąjungų sąjungos poziciją, — prisiminkime Viktoro Agarco li- 
kimą. Mat visi socialdemokratai šmeižia malūnininką ir jo miltų kir- 
minų patarinėjamus klientus. Advokatas Arntas išjuokiamas, kai jis 
bundestage, per paklausimų valandą, bando įrodyti, kad kreipimasis 
patarimo į miltų kirminus pažeidžia konstitucijos antrą straipsnį, 
nes augantis miltų kirminų kultas trukdo laisvam atskiro individo 
vystymuisi. Bonos SDP centre sukuriami ciniški anekdotai apie mil- 
tų kirminus ir atima partijai, paskelbus rinkimų šūkius, rinkėjų bal- 
sų. Nebuvo nė vienos pono Šumacherio — o nuo penkiasdešimt 
antrųjų rugpjūčio — Olenhauerio — rinkiminės kalbos, kur nebūtų 
šaipomasi iš neveikiančiame malūne duodamų patarimų. Partijos 
funkcionieriai kalba apie „kapitalistinį kirmėlių kursą“ ir lieka — 
argi tai ką stebina? — sėdėti ant opozicijos suolų. 

O dvasininkai atvažiuoja. Aišku, ne su liturginiais pašvaitais ir 
ne su procesijomis, vadovaujamomis Fringso ir Faulhaberio; dau- 
giausia tai anoniminiai domininkonai, pasiekiantys kryptį rodantį 
malūną pėsti, retai kada motorizuoti, kai kurie dviračiais. 

Daugiau pakenčiami, negu mėgstami, jie sėdi su atverstu 
brevijorium po malūno ožiu ir nuolankiai laukia, kol toksai dak- 
taras Oetkeris iš Bylefeldo sužino, jog jo valandos šūkis toks: „Iš- 
sikepk iš Oetkerio kepimo miltelių ištisą flotilę. Išplak Oetkerio 
pudingo miltelius, užvirk juos, atvėsink, išpilk atsargiai į septy- 
nias pasaulio jūras ir žiūrėk: daktaro Oetkerio tanklaiviai 
plauks!“ Vėliau, kai daktaras Oetkeris įsiamžino malūno stulpe 
ir išėjo, Peteris Rochus truputį nusistebėjęs nusivalė akinius, nes 
kai jisai pacitavo spigiu mokykliniu grifeliu šiferinėje lentelėje 
katekizmą: „Viešpatie, atsiųsk savo Dvasią, kad viskas kitaip 
virstų...“, miltų kirminai pavaduodami atsiliepia: vienintelė išga- 
ningoji bažnyčia privalo valdančiąją partiją lėtai kreipti gotišką- 
ja, paskui vėlyvąja romantiškąja linkme; reikia atkurti, jeigu kas, 
tai ir su galų pagalba, Karolio Didžiojo imperiją; iš pradžių ne- 
reikia kankinimų ir raganų deginimų, nes tokie eretikai kaip 
Gerstenmajeris ir Dibelijus dar laižys Švenčiausios Panelės ran- 
kas: „Šventa Marija, mylėk ir laimink mus“. 

Dosniai apdovanoti šventieji tėvai grįžta pėsti ir dviračiais na- 
mo. Sykį prie malūno tiesiai ir dekoratyviai atplevėsuoja netgi šešios 
pranciškonės iš Acheno Motinos namų. Nors novicių viršininkė, se- 
suo Alfonsa Marija, pusvalandžiuką ir klausinėja malūnininką, tai, 
ką miltų kirminai pasakė vienuolėms, niekad ir jokia mada nebus iš- 
plepėta; aišku tiek: katalikiškieji miltų kirminai — malūnininkas 
Antonas Maternas yra tikratikis — surašė ganytojiškus laiškus vi- 
siems galimiems atvejams; pašnibždomis minima būsimo ministro 
pavardė, juo — n0men est omen — būsiąs toks Viurmelingas ir 
įkursiąs per katalikiškas šeimas valstybę valstybėje; miltų kirminai 
teikia įstatymų projektus; miltų kirminai reikalauja konfesinių mo- 
kyklų; tikėjimo pagrindu katalikai miltų kirminai pasisako prieš su- 
sivienijimą; miltų kirminai valdo Vakarų Vokietiją — mat Rytų Vo- 
kietijos dalis per vėlai atsiunčia savo planavimo teoretiką. 

Prieš tai, kai malūnininkui reikėjo papildyti savo dvidešimties 
svarų maišiuką tam tikslui sunkiai gautais keliais svarais Epo veislės 
kvietinių miltų iš kitos pusės šiandien Lenkijai priklausančios Vyslos 
deltos, taigi prieš malūnininkui Maternui su savo gerai įmitusiais mil- 
tų kirminais galint dalyvauti Stalino miesto plieno kombinato plana- 
vime Oderbruche, statant energetikos kombinatą „Švarce Pumpe“, 
urano ir volframo gamybą blogos šlovės Vismuto akcinėje bendrovė- 
je ir kuriant socialistines brigadas, civiliškai apsitaisę policininkai ap- 
supo miltų kirminų teritoriją; mat jeigu ponams Loišneriui 11 Me- 
viui — Ulbrichtas buvo pasiuntęs netgi Nuškę — tada būtų pavykę 
kelis kartus prasiveržti pro tą apsupties žiedą, kurį sudarė vienas ge- 
nerolas ir jo žmonės, tai Vokietijos Demokratinė Respublika šiandien 
būtų kitokia, turėtų daug bulvių ir į valias sąvaržėlių popieriui — 0 
dabar nieko neturi, net pakankamai spygliuotos vielos. 

Lygiai taip pat ekonominio stebuklo kritikai, iškeltu smilium 
vis nesėkmingai rodantys į simbolinę Erhardo figūrą, pražiopso dre- 
ziną į Diureną. Ponas Kubis ir visi kabaretistai būtų turėję pakanka- 
mai apnuodytų strėlių, argumentų ir šmaikščių kupletų, galinčių su- 
krėsti imperiją, jeigu būtų atkeliavę patarimo pas malūnininką Ma- 
terną. Mat klaidinga yra manyti, jog šališki kirminai amžinai turėjo 
galvoje tiktai Konradą. Priešingai! Ankstyvieji miltų kirminų lanky- 
tojai, spaudos Žmonės ir turėję dekartelizacijos rūpesčių, patvirtins, 
kad dvidešimties svarų maišelyje nuo pat pradžių viešpatavo radika- 
li antiadenaueriška nuotaika; ne netinkamą vyriausiąjį burmistrą, 
tik keturissyk ir vis su užsienio politikos klausimais atkakusį į vėjo 
malūną, miltų kirminai siūlė į bundeskanclerius, ne jam atidavė sa- 
vo balsą; priešingai, jie vieningai šaukė: — Juo turi būti Hansas 
Globkė, į priekį nelendantis pasipriešinimo kovotojas. 

Bet išėjo kitaip, ir jeigu miltų kirminų pamokyti šalininkai, pri- 
simindami miltų kirminų žodžius, nebūtų padarę daktaro Hanso 
Globkės šešėliniu kancleriu, taigi užsitikrinę miltų kirminų frakciją 
bundestage bei kelių svarbiausių ministerijų sekretorių paramą, 
daug kas, galimas daiktas, viskas, būtų nuėję šuniui ant uodegos. 

O malūnininkas Maternas? Kokios garbės jis susilaukė? Ar 
vieno kito iliustruoto žurnalo metinė prenumerata, metų pabaigos 

dovanos — visokiausių firmų, nuo Auto-Union iki Hannover-Hani- 
bal kasyklų, kalendoriai — buvo jo vienintelis pelnas? Ar jam ne- 
teko gerų tarnybų, ordinų ir akcijų paketų? Ar malūnininkas pra- 
turtėjo? 

Sūnus, aplankęs jį keturiasdešimt devintųjų kovo mėnesį su juo- 
du aviganiu, kol kas nepamato nė sudilusio skatiko. Lauke vakarų vė- 
jas drasko sustabdytus sparnus. Nekarsulmo automobilių gamyklų ir 
Katilų fabrikų susivienijimo atstovai ką tik išvažiavę: priėmimo valan- 
dos pasibaigusios. Dvidešimties svarų maišiukas guli seife. Tą bal- 
dą — firmos Krauss-Mafei, turinčios daugumą Budero firmoje ir pri- 
klausančios Fliko grupei, dovaną — pastatė Auksaburnėlis, nes jam 
atrodė, jog laikyti maišiuką piltuve nesaugu. Dėmesio nusipelno ir du 
nauji nepernelyg praktiški objektai, erdviame paukščių narve — Vin- 
tershalio AB dovana — bučiuojasi dvi papūgėlės — Gerlingo koncer- 
no dovana. Bet tėvas ir sūnus sėdi vienas priešais kitą tylomis, jeigu 
nepaisysim tarpais pasigirstančių šūksnių: „Tai va!“ arba: „Tai šitaip!“ 
Paskui sūnus pirmas mandagiai pasiteirauja: 

— Na tėve, tai ką dabar sako miltų kirminai? 

Tėvas numoja ranka: 

— Kąjau jie tenai sakys. Kaip visada. 

Tada sūnus, kaip ir pridera, pasiteirauja apie motiną ir tetą: 

— O motina? Ir teta Lorchen? Jos ne su tavim? 

Malūnininkas parodo nykščiu į malūno grindis: 

— Prigėrė pakeliui į čia, viena po kitos. 

Sūnui rūpi sužinoti apie kaimynus: 

— O Krivė? Liurmanas? Karveizė? Kaip Kabrunai? Kas atsiti- 
ko seniui Folchertui ir Hedvigai Lau iš Šyvenhorsto pusės? 

Malūnininko nykštys vėl rodo į grindis: 

— Prigėrė! Visi prigėrė pakeliui! 

Jeigu jau Baltija pasiėmė motiną, tetą ir visus kaimynus, tai rei- 
kia paklausti apie tėvo malūną. Ir malūnininkas vėl priverstas pra- 
nešti apie netektį: 

— Sudegė vidury šviesios dienos. 

Sūnus turi rėkti, kad tėvas jam atsakytų. Iš pradžių atsargiai, 
paskui tiesiai šviesiai kloja, kas jam rūpi. Bet malūnininkas nesu- 

pranta nei su atstojusia, nei su priplota ausim. Todėl sūnus savo no- 
rą parašo šiferinėje lentelėje. Jis reikalauja pinigų — Pinenzi! Pi- 
nenzi! — jis sudegęs kaip ir tėvo malūnas. 

— Nepasisekė, neturiu nė grašio! — Malūnininkas supratingai 
linkteli galva ir pataria savo sūnui dirbti arba Ruro kasyklose, arba 
pas jį: — Čia kuo nors užsiimk. Darbo visuomet atsiras. Netrukus 
turėsim statytis. 

Tačiau kol Maternas, sūnus su juodu šuniu, ryžtasi padėti tėvui, 
jam pirma dar rūpi sužinoti, ar tėvas nepažįsta vieno smarkaus rūka- 
liaus, vadinamo Auksaburnėliu, ir ar nebūtų galima to be perstogės 
dūmijančio Auksaburnėlio surasti su miltų kirminų padėjimu: 

— Paklausk jų. 

Tada malūnininkas suakmenėja. Miltų kirminai tyli savo plieni- 
niame balde, dovanotame Krauss-Mafei. Tiktai papūgėlės — Ger- 
lingo koncernas — plepa savo narvelyje, dovanotame Vintershalio 
AB. Vis dėlto Maternas, sūnus, lieka ir sukala po nebeveikiančio 
malūno ožiu būdą Plutonui. Jeigu čia būtų Vysla ir Vyslos pylimai 
nuo horizonto iki horizonto, tai skylė kitapus upės būtų Šyvenhors- 
tas, o čia, kur kasryt, tik ne ketvirtadieniais, atvažiuoja kokso baro- 
nai ir patikėtiniai, būtų Nikelsvaldė. Taip ta vieta netrukus ir vadin- 
sis: Naujoji Nikelsvaldė. 

Maternas sūnus pasilieka. Tėvas ir sūnus pasirašo tvarkingą 
darbo sutartį. Nuo šiol Plutonas privalo saugoti malūną su visu in- 
ventorium ir lojimu pranešti apie atkakusius interesantus. Sūnaus 
pareiga reguliuoti išorinę miltų kirminų valdomo ūkinio proceso 
eigą. Kaip aukščiau įprasto tarifo apmokamas namų valdytojas 
malūno kalvos papėdėje jis užsako stovėjimo aikštelės projektą, 
tačiau atmeta pasiūlymą įrengti „Esso“ benzino kolonėlę. Benzino 
stulpai iškyla ten, kur privažiavimo kelias atsišakoja nuo Diureno 
plento, o jis prie malūno leidžia statytis paštui ir Blacheimo firmai. 
Tačiau stovėjimo aikštelę iš trijų pusių gali supti tiktai vienaukščiai 
pastatai, kad vėjo malūnas — į tą laiką kaip prisegamas ženkliukas 
išpopuliarėjęs simbolis — prideramai pranoktų apačioje klestinčią 
įmonę. Telefono centras ir kanceliarija perduoda ir formuluoja 
miltų kirminų nurodymus ir miltų kirminų logiką. Centriniame 

pastate glaudžiasi gan kuklus restoranas ir dvylika vienviečių kam- 
barių, taip pat šeši dviviečiai, kad kirminų mąstymas turėtų kur 
pamiegoti. Rūsyje įrengtas baras, kuriame vėlyvomis popietėmis 
ant aukštų kėdžių kiūkso lyg prilipę sprendimus priimantieji kir- 
minų potentatai — šiandien vadinami vadovaujančiais asmenimis. 
Prie šaltų gėrimų, kramtydami sūdytus migdolus, jie reiškia savo 
miltų kirminų įdiegtas simpatijas monopolizacijai, diskutuoja apie 
kirminų suėstą konkurencijos tvarką, atmeta ją, stumia nuo savęs, 
laikinai remia, pakenčia, nevieningai reguliuoja, spaudžia, žymisi, 
smarkiai veržia ir šaiposi iš šūkio, kurį Maternas, namų valdytojas, 
baltais dažais ant raudono fono prikabinęs virš rūsio baro: 

„VISI RATAI TUOJ SUSTOJA, KAI TIK KIRMINAS TO 
NORI!“ 

Mat Maternas sūnus taip pat kiša savo trigrašį. Daugelis jo sa- 
kinių prasideda vienodai: „Marksizmas- leninizmas įrodė...“ arba 
„Social'zmo sparnais... 

Sprendimus priimantieji kirminų potentatai — vadovaujan- 
čiais asmenimis jie niekada nebuvo — susigūžia ant savo kėdžių, kai 
namų valdytojas Maternas žymiuoju Lenino gestu parodo į raudoną 
ir baltą šūkį ir prabyla apie miltų kirminų kolektyvą, apie pergalin- 
gojo socializmo kirmėlinę struktūrą ir istoriją kaip dialektinį kirmė- 
linį procesą. Kai viršuje, neveikiančiame malūne, persimetęs malū- 
nininkas su dvidešimties svarų maišiuku prie ausies kuria pasaulinį 
pokarinės Vokietijos ekonomikos prestižą — per jo bendradarbia- 
vimą ir tolerantiškumą turime gaires nurodantį ekonomikos teoreti- 
ko V. Eukeno darbą „Visuomenei naudingų miltų kirminų uždavi- 
niai teisinėje valstybėje“, — apačioje jo sūnus, namų valdytojas, 
plūsta monopolinius išnaudotojus miltų kirminus. Miltų kirminas 
knibžda citatose. Esama klasiškai sąmoningo ir klasiškai nesąmo- 
ningo kirmino. Kai kurie mokosi kolektyvinės saviauklos, kiti rašo 
brigadų dienoraštį. Pirmaujantieji stato socializmo rūmą. Pasikeitus 
visuomeninėms sąlygoms kapitalistiniai virsta... Jie apsivalo, atsiski- 
ria, nugali. Begalinių šnekų prie baro metu — viršuje tėvas Mater- 
nas jau seniai miega ir šapnuoja vijokliais apaugusias kapines Vyslos 

žiočių dešinėje ir kairėje — sūnus Maternas, palinkęs prie džino ir 
viskio, skleidžia Marksu atmieštus kirminų mitus, turinčius paremti 
tezę apie visokios raidos būtinybę: „Mat esama planinių kirminų ir 
kirminų brigadų, kurios, nešamos socializmo sparnų, eina keliu nuo 
Aš prie Mes“. 

Maternas, namų valdytojas, kalba neblogai. Prirūkytame ba- 
re, tuoj visai prapliksiantį pakaušį atstatęs lubų lempoms, laiko su- 
gniaužęs rankoje viskio taurę, purto savo skambantį gėrimą, rodo 
dažnai tapomu Lenino pirštu į ateitį ir vaidina didaktinius spek- 
taklius teatrą mėgstančiai publikai. Mat tie, kurie tenai kiūkso ant 
baro kėdžių, Abso ir Pferdmengeso potentatai, damos Tysen ir 
Špringerio Akselis, valdantysis asmuo Blesingas ir sindikas Štei- 
nas, garantai ir septynissyk priežiūros tarybų nariai, — visi mielai 
dalyvauja spektaklyje, nes kiekvienas — „kur mes kitaip nueitu- 
me!“ — turi savo nuomonę, kurią reikia pareikšti. Be to, kiekvie- 
nas kada nors jaunystėje — „ranką ant širdies padėjęs, tegu aš 
prasmegsiu!“ — laikėsi kur nors kairėje. Čia visi savi: — Krausai- 
Mafei ir Rechlingai-Buderau! — Jūs seni kareivos: Liubertai ir 
Biulovai-Švantės, Alfredo liudytojai ir Hugo palikuonys! — Ma- 
ternas, namų valdytojas, žmonių, su kuriais galima pakalbėti, dau- 
giausia randa po pusiaunakčio. Kiekvieno jų kelias ne rožėmis klo- 
tas. Kiekvienas, net ir Zymenso našlė, neša savo kryžių. Kiekviena, 
netgi Gerosios Vilties liejykla, turi pradėti nuo pradžių. Kiekvie- 
nas, net „Feniks-Reinror“, nieko dykai negauna. — Bet vieną da- 
lyką įsikalkite sau galvon, jūs atkūrimo sąjungininkai ir draudėjai 
nuo krušos, dervos ir plieno perdirbėjai, plačiai išsišakoję ir papli- 
tę giminaičiai, Krupai, Flikai, Štumai ir Štinesai: socializmas nu- 
galės! Pakelkit puodelius! Miltų kirminas taip nori! Į sveikatą, Vi- 
kai! Tendencija palanki! Tu esi šaunus vyrukas, nors ir buvai štan- 
dartenfiūreris. Bet nekalbėsim apie tai. Visi mes kitados buvom. 
Kiekvienas savaip. Vadink mane Valteriu! 

Tačiau tokie broliavimaisi neveikiančio malūno papėdėje vyks- 
ta tiktai apie pusiaunaktį; dienomis, kai stovėjimo aikštelė perpildy- 
ta, telefono stotis perkrauta ir priėmimo valandos užimtos, vyksta 

mažas ideologinis karas. Jokios mistinės jėgos neremia namų valdy- 
tojo, savo lėšomis jis spausdina lapelius, kurie praktiškai pritaikomi 
dėl novatoriško stiliaus. 

Kairėje Markso citatos persipina su Maternų šeimos istorijos 
datomis; dešinėje greitai reaguojantys fondai užrašę numatomą me- 
tinį planuojamų Rourkelos gamyklų pajėgumą Indijos Orisoje. 

Kairėje šauktukais išskirti klasinių kovotojų Liuksemburg ir 
Lyvbknechto šūkiai; dešinėje po dvitaškiu skelbiami šešiasdešimt še- 
šių procentų superdividendai, kuriuos išmes Riuselsheimas. 

Kairėje gaujų vadai Simonas ir Gregoras Maternos, jau šešio- 
likto amžiaus pradžioje įkūrę kolektyvo reikšmę suvokiančias briga- 
das; dešinėje Plieno ir Anglies sąjungos formavimasis. 

Kairėje, kas nori, gali pasiskaityti, kaip namų valdytojo prose- 
nelis, tikėjęs Napoleonu, bet pardavinėjęs rusams šturmo kopėčias, 
per tą dvilypumą užplaukė ant pinigų, anksčiau priklausiusių milita- 
ristams ir kapitalistams; dešinėje rikiuojasi Badeno Anilino ir Sodos 
fabrikų investicijos ir atskaitymai dar tolimiems penkiasdešimt 
penktiems metams. 

Trumpai tariant: namų valdytojas Maternas apskritai raudono 
lapelio kairėje pusėje duoda suprasti, jog yra tas, kuris nori paspar- 
tinti dekadentiškos vakarietiškos visuomeninės santvarkos žlugimą, 
o neužpildytoje dešinėje to paties lapelio pusėje pateikia: kainų 
kreivės kursus kartelių potvarkius — kaip išmoningai numatytą 
šiandieninę koegzistenciją! 

Ir koks nemokamas malonumas būtų dabar, kai tos kronikos 
pabaiga turi priversti užgniaužti kvapą, įterpti dar vienokią ar kito- 
kią intermediją; nes kiekvienas dabar galėtų papasakoti kelis anek- 
dotus. Tarkim, istorijėlę apie UFA, kuri per vėlai atsiuntė savo pati- 
kėtinius į Nikelsvaldę. Kiekvienas dabar galėtų išrėžti lamento. Tar- 
kim, litaniją apie neapsižiūrėjimus žemės ūkio srityje, nors miltų 
kirminai be perstogės ir iš savo varpinės trimitavo apie būsimas ag- 
rarines krizes. Kiekvienas tuojau galėtų pateikti ištisą almanachą vi- 
suomenės paskalų. Kad ir apie Hamburgo ryšius: Rozentalis—Ro- 
voltas; Špringerio skyrybų priežastys; nuobodi visuomenės kritika. 

Atsisakykime to ir kalbėkime trumpai: nuo tūkstantis devyni šimtai 
keturiasdešimt devintųjų kovo iki penkiasdešimt trečiųjų vasaros 
Valteris Maternas, atėjęs teisti su juodu šuniu, dirba namų valdyto- 
ju pas savo tėvą Antoną Materną, kuris atėjo duoti patarimų su 
šnabždančiu dvidešimties svarų maišiuku. Tas metas visų Žinomas 
kaip ankstyvasis ekonomikos stebuklo periodas. Tos epochos užuo- 
mazgų vieta Naujoji Nikelsvaldė. 

Daug kas — pašnibždos apie užkulisinius įkvėpėjus ir tarp- 
tautinius ryšius — turi būti ir liks neišaiškinta. Pavyzdžiui, Mater- 
nas, namų valdytojas, niekada nemato Auksaburnėlio, apie kurį vi- 
si žino, ką jis; apie kurį niekas nežino, kur jis — netgi miltų kirmi- 
nai. Bet apie Stalino mirtį išplepa, prieš oficialiai paskelbiant. Po 
kelių savaičių naktį palaidas sarginis šuo Plutonas praneša: dega 
malūno apačia! Gaisras greitai užgesinamas. Tiktai keturis smul- 
kius apatinio ožio ramsčius reikia pakeisti. Malyklos dugno pažei- 
dimai nedideli. Įvykio tirti atvyksta Diuseldorfo policijos prezi- 
dentas. Aiškus padegimas! Tačiau bandymas susieti šį atvejį su ne- 
trukus įvykusiu, kaip sakoma, sėkmingu bandymu buvo 
bergždžias; mat įrodymų ir šiandien nėra. Vien tiktai spekuliuoja 
ir tie, kurie įžvelgia ryšį tarp Stalino mirties ir nepavykusio padegi- 
mo iš vienos pusės bei tarp pavykusio bandymo ir darbininkų suki- 
limų sovietų zonoje iš kitos. Vis dėlto ir po šiai dienai padegėjais ir 
grobikais laikomi komunistai. 

Todėl malūnininko Materno sūnus buvo ištisas savaites tardo- 
mas. Tačiau tą toną jis žinojo nuo anų laikų. Klausimų atsakymų žai- 
dimas jam visuomet teikė malonumą. Kiekvienas atsakymas, taip jis 
įsivaizdavo, turėjo sukelti plojimus. 

— Jūsų profesija? 

— Aktorius. 

— Dabartinė profesija? 

— Iki tėvo malūno užpuolimo dienos buvau namų valdytojas. 

— Kur buvote tą naktį? 

— Rūsio bare. 

— Kas gali tai paliudyti? 

— Ponas Vikas fon Biulovas-Švantė, Štumo koncerno priežiū- 
ros tarybos pirmininkas; ponas daktaras Liubertas, firmos „Dyker- 
hofas ir Vidmanas“ asmeninis atstovas; ir ponas Gustavas Šteinas, 
vadovaujantis Vokietijos pramonininkų sąjungos asmuo. 

— Apie ką jūs kalbėjote su liudytojais? 

— Iš pradžių apie tradicijas tame ulonų pulke, kuriame tarna- 
vo ponas fon Biulovas-Švantė; paskui apie firmų „Lenc-Bau AB“ ir 
„Vaisas ir Freitagas“ dalyvavimą atkuriant Vakarų Vokietijos pra- 
monę; pabaigoje ponas Šteinas man aiškino, kiek daug bendra turi 
kultūrtregeriai ir pramonės elito atstovai. 

Tačiau kad ir kaip slepiasi tikrieji vykdytojai, faktas yra tas, 
kad nepaisant Geleno organizacijos ir trigubo apsaugos žiedo pen- 
kiasdešimt trečių metų birželio mėnesio naktį iš penkioliktosios į 
šešioliktąją nežinomiesiems pavyksta pagrobti malūnininką Anto- 
ną Materną, gyvenusį neveikiančiame vėjiniame malūne Naujojo- 
je Nikelsvaldėje. Be malūnininko, birželio šešioliktosios rytą vėjo 
malūne buvo pasigesta šių daiktų: maišinėje — įrėminto ir įstiklin- 
to buvusiojo reicho prezidento fon Hindenburgo portreto ir 
„Grundig“ firmos radijo aparato. Malykloje penkių metinių 
komplektų radijo laikraščio „Hor Zu!“, dviejų papūgėlių sykiu su 
narveliu ir dvidešimties svarų kvietinių miltų maišelio, laikyto sei- 
fe, kurį nusikaltėliai — manoma, kad jų būta ne vieno, — sugebė- 
j0 atidaryti nenaudodami jėgos. 

Kadangi pagrobtasis dvidešimties svarų maišelis buvo tas, ku- 
riame gyveno iš Rytų Vokietijos kilę miltų kirminai, kurie valdyda- 
mi iš centro davė pradžią Vakarų Vokietijos ekonomikos suklestė- 
jimui, ir šiandien tebesitęsiančiam, nors ir jau matyti jo konjunktū- 
rą skatinanti pabaiga, tai jo dingimas sykiu su malūnininku sukelia 
išgąstį. Ponai, kuriems nevalia išvykti iš Naujosios Nikelsvaldės, 
kol truks pirminiai tyrimai, rūsio bare ir stovėjimo aikštelėje ieško 
panašių katastrofų Vokietijos ir Vakarų pasaulio istorijoje. Minimi 
Kanai, Vaterlo ir Stalingradas. Parašas po karikatūra, išspausdinta 
viename angliškame to meto laikraštyje, kai buvo atleistas Bismar- 
kas, skamba tiesiog kasandriškai: „Locmanas palieka laivą!“ Kam 
jis nepakankamai aiškiai apibūdina padėtį, tas paėmęs vaizdingą 

būdvardį iš posakio apie žiurkes priduria jį prie parašo po karika- 
tūra: „Locmanas palieka skęstantį laivą!“ 

Tačiau viešuomenė negauna pajusti valdančiųjų jėgų panikos. 
Nors niekas neuždraudė skelbti to, kas įvyko Naujojoje Nikelsvaldė- 
je, nė vienas laikraštis, net „Bild-Ceitung“ nepakelia triukšmo ant- 
raštėmis: „Miltų kirminai palieka Vakarų Vokietiją!“, „Sovietai už- 
puolė Vakarų Vokietijos ekonomikos centrą!“, „Vokietijos žvaigždė 
leidžiasi!“ 

Nė žodžio neparašyta „Die Velt“. Visi bent kiek save gerbian- 
tys laikraščiai tarp Hamburgo ir Miuncheno rašo vien tik apie plin- 
tantį statybininkų sukilimą Stalino alėjoje; tačiau Ulbrichtas, remia- 
mas tankų triukšmo, lieka savo vietoje — tuo tarpu malūnininkas 
Antonas Maternas dingsta be jokios muzikos. 

Po to visi, kurie gyveno iš jo tarmiškos kirminų išminties, 
Krupas, Flikas, Štumas ir Štinesas, visi, kurie toliau plaukia kirmi- 
nų nurodytu kursu, Vokietijos kraštų bankas ir Balzeno keksai, vi- 
si, stovėję eilėje priešais nebedirbantį malūną, stoginės organizaci- 
jos ir prekybos rūmai, kredito įstaigos ir valstybiniai susivieniji- 
mai, visi, klausę kirminų, pasistengia užmiršti malūnininko 
Antono Materno konsultacijas. Nuo šiol iškilmingose kalbose ati- 
darant tiltus nuleidžiant laivus sakoma ne: „Ši gerovė mums pa- 
šnibždėta miltų kirminų. Už tai, ką mes turime, turime būti dėkin- 
gi malūnininkui ir jo visiems naudingam dvidešimties svarų maiše- 
liui. Tegyvuoja malūnininkas Antonas Maternas!“, o vėjuotu ir 
tyliu oru buvusieji kirminų potentatai dabar pagyrūniškose kalbo- 
se griaudėja apie vokiečių sumanumą. Apie: vokiečių tautos stro- 
pumą. Apie: feniksą iš pelenų. Apie: stebuklingą Vokietijos atgi- 
mimą. Ir, kas be ko, apie: Dievo malonę, be kurios nieko nebūna. 

Tiktai vienas vienintelis malūnininkui dingus pasijuto išmestas 
iš balno. Maternas, buvęs namų valdytojas, su juodu šuniu girgžda 
be darbo per šalį. Kiekviena gerovė kada nors baigiasi. Kiekvieną 
stebuklą galima paaiškinti. Dėl bet kokios krizės buvo įspėta: „Ne- 
klausykit kirmino, kirmine yra kirminas!“ 

AŠTUONIASDEŠIMT AŠTUNTA 
STERILI MATERNIADA 


Tendencija nemaloni: viršuje jau visai plikas niūrus stambus vi- 
sąlaik kelyje, bet griežtas su šuniu. Plutonas klusnus ir jau nebe jau- 
niklis. Kaip sunku senti; mat kiekviena stotis blogai kalba apie kitą. 
Kiekvienoj pievoj ganosi jau kiti. Kiekvienoje bažnyčioje tas pats 
spinta pilna visokių spalvų uniformų. Buvau raudonas, nešiojau ru- 
dą spalvą, vaikščiojau juodas, persidažiau: raudonai. Spjaukit ant 
manęs: drabužiai visokiam orui; petnešos visiems, vis atsistojantis 
kareivukas su švininiu pagrindu prie kojų, viršuje plikas, viduje tuš- 
čias, išorėj apsikarstęs skarmalais, raudonais, rudais, juodais, — 
spjaukit! Bet Brauxelis ne spjauna, o siunčia avansus, duoda patari- 
mus, kalba apie eksportą— importą ir, tarp kita ko, apie pasaulio 
pabaigą, tuo tarpu aš griežiu dantimis: plikis nori teisybės. Čia kal- 
bama apie dantis, trisdešimt du. Iš mano dantų dar nepasipelnė nė 
vienas dantų gydytojas. Kiekvienas dantis šį tą reiškia. 

Tendencija nemaloni. Ir Kelno centrinė geležinkelio stotis ne 
tokia, kokia buvo anksčiau. Jėzus Kristus, galįs padauginti duoną ir 
sulaikyti skersvėjį, liepė ją įstiklinti. Jėzus Kristus, kuris visiems 
mums atleido, taip pat šviežiai išemaliavo vyrų tualeto pertvaras. 
Jokių kaltininkų pavardžių, jokių išdavikų adresų. Visi nori ramiai 
gyventi ir kasdien valgyti šviežias bulves; tik Maternas dar jaučia 
skersvėjį ir maudžiančias pavardes, įrėžtas širdyje, blužnyje ir inks- 
tuose, kurias reikia užtrinti, visas visas visas. Alaus bokalas laukia- 
mojoje salėje. Ratas su šuniu aplink katedrą, kad tas apšlapintų vi- 
sus trisdešimt du jos kampus. Po to dar vienas bokalas priešais. Po- 
kalbiai su valkatom, kurie Materną laiko valkata. Tada paskutinis 
bandymas vyrų tualete. Kvapas likęs tas pats, nors alus pirma pras- 
tesnis ir silpnesnis. Kokia nesąmonė pirkti prezervatyvus. Atkišęs 
užpakalį kaip eržilas per visas pertvaras — visos bevardės. Mater- 
nas nusiperka prezervatyvų, dešimt pakelių. Jis ketina aplankyti pa- 
žįstamus Manheime. — Zavackiai? Seniai čia nebegyvena. Jie kuk- 

liai pradėjo verslą Bedburge, vyriškų drabužių. Paskui nusipirko siu- 
vyklą ir, sako, Diuseldorfe prekiauja dviejuose aukštuose. 
To užkrato lizdo iki tol jam vis pavykdavo išvengti. Visuomet 
tiktai pervažiuodavo, niekada neišlipdavo. Kelne! Taip. Taip pat 
Noise su virbalu. Savaitę Benrate. Dortmundo—Duisburgo rajone. 
Sykį dvi dienas Kaizersverte. Mielai prisimenamas Achenas. Nakvo- 
ta Biuderiche, bet niekada Hanzeno blusyne. Kalėdos švęstos Zau- 
erlande, bet ne pas kūlverstininkus. Krefeldas, Diurenas, Gladba- 
chas, tarp Fyrzeno ir Diulkeno, kur tėtė darė stebuklus su miltų kir- 
minais, nieko gero, bet dar blogiau ta gangrena su alavu įrėmintais 
išgaubtais stiklais, tas neesamo Dievo įžeidimas, tas garstyčių klek- 
jęs viršutinio rauginimo alus, tas pamestas vaisius, likęs gulėti po to, 
kai Janas Velemas apšoko Lorelėją. Dabar meno, parodų, sodų 
miestas. Bydermejeriškas Babelis. Žemutinio Reino smogo gaubtas 
ir krašto sostinė. Dancigo miesto patronas. Garstyčių puodas ir Ho- 
pedico kapavietė. Čia kentėjo ir nerimo Grabė. — Truputį prisi- 
kiaulino. Užmirškim jį. Tegu nešdinasi, kur pipirai auga. — Mat 
netgi Kristianui Dytrichui čia nepatiko, norėjo geriau pakratyti ko- 
jas Detmolde. Grabės juokas: — Galėčiau mirtinai išjuokti Romą, 
kodėl tad ne Diuseldorfą! — Grabės ašaros, sena Hanibalo akių ne- 
galia: — Liekite ašaras, sporto bičiuliai! Patogiausiu laiku, kai viską 
esat laimėję! — Tačiau Maternas atkanka nei juokdamasis, nei 
verkdamas, blaiviu protu, su juodu šuniu prie kojos aplankyti gra- 
žiojo Diuseldorfo miesto, per karnavalą valdomo mėlynai ir baltai 
apsitaisiusios princo gvardijos, kur žaliuoja pinigai, žydi alus, puto- 
ja menas, kur galima visą gyvenimą praleisti: linksmai linksmai! 
Bet pas Zavackius tendencija nelinksma. Ingė sako: — Klau- 
syk, tu praplikai. — Jie gyvena Šadovo gatvėje virš parduotuvės vie- 
nu metu penkiuose kambariuose, puikiai įrengtuose. Jochenas gre- 
ta vidutinio dydžio, į sieną įleisto akvariumo kalba tiktai literatūrine 
kalba, keista, ar ne? Iš gerų Miulheimo laikų — Ar prisimeni, Valte- 
ri? — likusi ta trisdešimt dviejų tomų enciklopedija, kurią jie su en- 
tuziazmu vartė dar Flyštedene: A — apetitas: — Ar valgysi su mu- 
mis, paprastai, iš dėžučių? — B — barakas: — Taip mes pradėjom 

Bedburge, bet paskui. C — cimbolai: — Jie itališki, gan pigiai pir- 
kom Amsterdame. D — Dancigas: — Anksčiau čia buvo pabėgėlių 
susitikimo vieta, bet Jochenas tenai nėjo. E — elgeta: — Tai vis eini 
per pasaulį? F — fanatikas: — Tu toks, iš kokių nieko doro neišei- 
na. G — gelumbė: — Pačiupinėk tą medžiagėlę, ne škotiška, patys 
darom, todėl pigi. H — herbera: — Ne rožėm klotas, bet kapsto- 
mės. I — instinktas: — Stengiamės apsidrausti iš visų pusių. J — 
jau: — Įsivaizduok, per Velykas Vali jau eis į mokyklą. K — kariuo- 
menė: — Jūsų jiems visai nereikia. L — laikas: — Lekia kaip su 
sparnais. M — mergina: — Turėjom čia tokią, tai po dviejų savaičių 
jau ėmė versti akis. N -- natūra: — Turim du hektarus miško ir an- 
čių tvenkinį. O — Oskaras: — Tai jūsų žemietis, jis truputį grojo 
„Svogūninėje“. P — perlai: — Juos man Jochenas padovanojo ves- 
tuvių metinių proga. R — romanas: — Gyvenam kaip knygose rašo. 
S —svaigulys: — Kad tik galvos neapsisuktų. T — tekstilė: — 
Mums tada Auksaburnėlis patarė. U — ulbėti: — Na taip, jis tikras 
čiulbuonėlis. V — Vali: — Tai mūsų vaikas, Valteri, tu į jį neturi jo- 
kių teisių. Z — „Zefyras“: — Tenai, sako. būna įdomu. Ž — „Žiur- 
kynė“: — Tada jau geriau į „Prozektoriumą“. Tenai būtinai reikėtų 
nueiti: viskas daroma tam, kad šokiruotų. Virsk iš koto. Paprasta 
originalu įžūlu. Drąsu. Dieviškai idiotiška. Šiaip ar taip, juokinga. 
Mirsiišjuoko. Taipsakantmediciniška. Žinomanevisai. Tikpusiau. Ir- 
labaiaukštosklasės. Išilgaiperpjauta. Tikraigalipasidarytibloga. Sa- 
distiška Žvėriška šiurpu. Reikėtųuždrausti. Betneuždraudžia. Kiek- 
sykbuvom. Kramtytijamsošaknų. Jochenassumokės. 

Plutonas apskritai turėtų likti penkių kambarių bute su tarnai- 
te ir saugoti miegančią mergaitę Vali, bet Maternas užsispiria, kad 
Plutonas jį lydėtų į „Prozektoriumo“ restoraną. Zavackis sako: — 
Gal geriau eitume į „Čikos“? — Bet Ingė būtinai nori į „Prozekto- 
riumą““. Jie išeina trise su šunim. Pakyla Flingerio gatve į viršų. Bol- 
kerto gatve nusileidžia žemyn. Restoranas „Prozektoriumas“, kaip 
ir visi tikri Diuseldorfo restoranai, yra senamiestyje. Kam jis pri- 
klauso, neaišku. Kai kas rodo į F. Šmū, „Svogūninės“ savininką. Ir 
„Čikos“ savininkui Otui Šusteriui galėtų priklausyti. Filmus—Mat- 
neris, kuris šiandien su savo „Tutū“ ir „.Dača“. iš pradžių turėjusia 

vadintis „Troika“, gan gerai laikosi ir neseniai atidarė naują restora- 
ną „Blusynė“, tuo metu, kai Maternas su šuniu ir Zavackiais eina 
pasivaikščioti, buvo dar menkas ir tik kilo viršun. Einant Merteno 
gatve, prieš ryžtantis įžengti į „Prozektoriumą“, Ingė Zavacki suka 
savo penkeriais metais pasenusią lėlės galvą: 

— Man labai įdomu, kam tai galėjo šauti į galvą? Kam nors juk 
turėjo šauti, ar ne? Tarkim Auksaburnėliui, jis kartais taip keistai 
kalba. Mes, žinoma, niekada netikim tuo, ką jis pliauškia. Tiktai dėl 
verslo juo galima pasitikėti, bet šiaip? Pavyzdžiui, jis mums norėjo 
įrodyti, kad turėjo tikrą baletą. Per karą su juo važinėjo po frontus ir 
taip toliau. O juk jis aiškiai negryno kraujo. Jie tikrai būtų pastebė- 
ję, tada. Aš jį kelissyk klausiau: „Sakykit, Auksaburnėli, iš kurgi jūs 
kilęs?“ Sykį jis sakė iš Rygos, kitąsyk: „Dabar ta vieta vadinasi Svib- 
nas“. Kaip anksčiau vadinosi, jis. nesakė. Bet kažkas tokio buvo, su 
tuo baletu. Galbūt jie išties nepastebėjo, tada. Šmū irgi, matyt, toks. 
Tai tas, iš „Svogūninės“. Jis sako visą laiką buvęs priešlėktuvinės gy- 
nybos inspektorius. Juodu vieninteliai iš tos kompanijos, kuriuos aš 
kiek artimiau. Abu tipiški. Todėl aš ir sakau, kad toks „Prozektoriu- 
mas“, toks dalykas gali ateiti į galvą tiktai tokiam kaip Auksaburnė- 
lis. Pamatysi. Tikrai neperdedu. Ar ne, Jochenai? Tuoj už Andrėjo 
skersgatvio, priešais teismą. 

Teisybė, taip ir parašyta baltomis raidėmis juodoje gedulingoje 
lentelėje: PROZEKTORIUMAS — ir galėtų būti, iš pirmo žvilgs- 
nio, paprasta karstų parduotuvė. Lange net išstatytas tuščias vaikiš- 
kas dramblio kaulo spalvos karstas. Priedai įprasti: vaškinės lelijos ir 
rinktiniai papuošimai. Pakylos, aptrauktos juodu aksomu, rodo pir- 
mos klasės laidotuvių nuotraukas. Apskriti lyg gelbėjimo ratai vaini- 
kai atremti į viens kitą. Pirmame plane žvilgsnį traukia akmeninė 
bronzos amžiaus urna, jos radimo vieta, kaip aiškina maža lentelė, 
Koesfeldas Miunsterlande. 

Restorano viduje svečiams panašiai atsargiai užsimenama apie 
žmogaus laikinumą. Nors Zavackiai ir nebuvo iš anksto užsisakę 
vietų, jie su Maternu ir šuniu pasodinami netoli pašarvotos, per au- 
toavariją žuvusios švedų kino artistės. Ji guli po stiklu ir, žinoma, yra 
vaškinė. Balta, nieko neišryškinanti dygsniuota antklodė, kurios 

pūstus kraštus švelnina mezginiai, dengia artistę iki bambos; o aukš- 
čiau kairioji jos pusė, nuo švelniai besibanguojančių juodų plaukų, 
skruosto, smakro ir subtilios kaklo linijos, neryškaus raktikaulio, 
aukštai prasidedančių krūtų iki talijos iš vaškinės, tačiau gelsvai rus- 
va oda materijos; tuo tarpu dešinė pusė, žiūrint iš Materno ir Zavac- 
kių vietos, kelia klaidinantį įspūdį, jog ją perpjovęs skrodimo peilis; 
matyti taip pat netikri, tačiau natūralūs: širdis, blužnis ir kairysis 
inkstas. Triukas tas, kad širdis kaip reikia plaka, ir keli „Prozekto- 
riumo“ svečiai visąlaik stovi prie stiklinės dėžės ir nori pamatyti, 
kaip ji plaka. 

Dvejodami jie atsisėda, Ingė Zavacki paskutinė. Aplinkui kla- 
jojančiai akiai netiesiogiai apšviestose sienų nišose siūlomos kelios 
žmogaus skeleto dalys, ranka su žastu ir dilbiu, įprasta kaukolė, taip 
pat nedideliuose stiklainiuose su etiketėmis viena plaučių pusė, di- 
džiosios ir mažosios smegenys ir placenta, tarsi būtų norima ap- 
šviesti lankytojus. Po ranka net biblioteka, nugarėlė prie nugarėlės 
ir visai ne už stiklo: specialiosios literatūros Žinynai, gausiai iliust- 
ruoti, sudėtingi darbai specialistams, tarkim, organų transplantaci- 
jos aprašymai ir dviejų tomų darbas apie hipofizį. O tarp nišų kabo 
vienodo dydžio skoningai įrėmintos nuotraukos ir garsių gydytojų 
raižiniai: Paracelsas, Virhovas, Zauerbruchas, ir romėnų medicinos 
dievas Eskulapas, pasirėmęs lazda, žiūri į valgančius svečius. 

Valgiaraštyje nieko nepaprasto: Vienos šnicelis, jautienos krū- 
tinėlė su krienais, veršio smegenys ant kepintos duonos, jautienos 
liežuvis maderoje, spirite skrudinti avino inkstai, netgi eilinė karka 
ir įprasti kepti viščiukai su keptom bulvėm. Kas be ko, dėmesio nu- 
sipelno indai ir įrankiai: Maternas ir Zavackiai valgo veršio koją su 
steriliais skrodimo įrankiais; aplink lėkštę eina užrašas: „Medicinos 
Akademija — autopsija“; alus, normalus Diuseldorfo, putoja Er- 
lenmejerio kolbose; tačiau daugiau nieko perdėta. Kiekvienas vidu- 
tiniškas smuklininkas arba vėlyvojo Diuseldorfo stiliaus atstovas, 
tarkim, šiandieninis Filmus-Matneris ir jo dizaineriai būtų padarę 
gero per daug, pavyzdžiui, būtų leidę originalų operacijos įrašą: gir- 
dėti lėtas tęsiamas kaip guma skaičiavimas, kol pradeda veikti nar- 
kozė, pusbalsiu duodami arba griežti nurodymai, susiliečia metalas, 

dirba pjūklas, kažkas monotoniškai dūzgia, pumpuojama vis lėčiau, 
paskui vėl greičiau, nurodymai trumpesni, širdies tonai širdies to- 
nai... Nieko panašaus. Netgi prislopinta pramoginė muzika neužlie- 
jusi „Prozektoriumo“ savo abejingais garsais. Tyliai dzinksi skrodi- 
mo įrankiai, pjaustantys mėsos patiekalą. Vienodai paskleista kalba 
prie visų stalų; o tie, išskyrus damastines staltieses, vėlei tikri: stum- 
domi operaciniai stalai, pailgi ir keičiantys formą, apšviesti ne ne- 
gailestingomis ryškiomis operacinės lempomis, o užstoti mielų se- 
namadiškų, aišku, bydermejerio stiliaus gaubtų ir apšviesti šilta, in- 
tymia šviesa. Svečiai irgi ne civiliais drabužiais apsitaisę medikai, o 
kaip Zavackiai ir Maternas, verteivos su draugais, kartais landtago 
deputatai, kai kada užsieniečiai, kuriems norima parodyti ką nors 
ypatinga, rečiau jaunos poros, apskritai vartotojai, linkę vakare pa- 
sišvaistyti pinigais; mat „Prozektoriumas“ — iš pradžių jį norėta va- 
dinti „Lavonine“ — nėra pigi vieta, be to, pilna pagundų. Pavyz- 
džiui, prie baro kiūto ne įprastos, vartojimą skatinančios merginos, 
nėra nuotaiką keliančio šurmulio a la Rififi arba „Tabu“; jauni vyrai, 
tvarkingai apsirengę, vienu žodžiu: kompetentingi gydytojai, pasi- 
ruošę prie taurės šampano tegu ir nenustatyti galutinės diagnozės, 
bet moksliškai ir vis dėlto suprantamai paplepėti medicinos temo- 
mis. Kai kurie svečiai čia, kur nėra pernelyg delikataus namų gydy- 
tojo, pirmusyk išgirsta, kad jų liga vienokia ar kitokia, tarkim: arte- 
riosklerozė. Nusėdusi į riebalus panaši medžiaga, cholesterinas, su- 
kėlusi kraujo indų sukietėjimą. Maloniai, tačiau neįkyriai, kaip 
įprasta prie baro, mokytas restorano „Prozektoriumas“ tarnautojas 
atkreipia dėmesį į galimas pasekmes, infarktą arba insultą, o paskui 
pasimoja ekspertą, sėdintį priešais prie gaivinamo gėrimo taurės: 
riebalų apykaitos srities specialistą, biochemiką, kuris papasakoja 
svečiui — toliau geriamas šampanas — apie augalinius ir gyvulinius 
riebalus: 

— Dėl to galite būti ramus, mūsų restorane naudojami tik tie 
riebalai, kurių rūgštys mažina cholesterino kiekį: veršio smegenys 
ant skrebučio paruoštas su grynu kukurūzų daigų aliejum. Be to, 
mes naudojame saulėgrąžų aliejų ir, jūs nustebsite, netgi banginių 
riebalus, bet ne taukus ir sviestą. 

Maternas, pastaruoju metu skundęsis inkstų akmenimis, abiejų 
Zavackių, ypač Ingės, įkalbinėjamas šnektelėti prie baro su tokiu, 
kaip Ingė sako, „pramoginiu daktaru“. Kadangi Maternas nedrįsta 
eiti per visą salę, Zavackis pasimoja prie stalo vieną tokį poną, kuris 
prisistato esąs urologas. Kai tiktai išgirsta žodelį „inkstakmeniai“, 
jaunasis vyriškis ima reikalauti, kad Maternui būtų užsakyta dviejų 
išspaustų citrinų sultys: 

— Matote, iki šiol būdavo džiaugiamasi, jei po sunkių gydymų 
pavykdavo išvaryti smulkius akmenis; o mūsų citrinų sulčių kursas 
duoda geresnius rezultatus ir iš esmės yra pigesnis. Mes ištirpinam 
akmenis, beje, tik vadinamuosius šlapimo akmenis: po dviejų mėne- 
sių mūsų svečių urino sudėtis būna normali. Deja, deja, su viena są- 
lyga: nė lašo alkoholio! 

Maternas pastato ką tik pakeltą bokalą. Urologas — sužino- 
ma, kad jis studijavo Berlyne ir Vienoje pas įžymybes — nenori dau- 
giau trukdyti ir atsisveikina: 

— Beje, prieš oksalato akmenis — jie ana ten, antroje vitrino- 
je iš kairės — mes vis dar bejėgiai. Tačiau mūsų citrinų kursas — aš 
galbūt paliksiu jums prospektą — iš esmės joks atradimas: jau He- 
rodotas pasakoja apie inkstų akmenų gydymą citrinų sultimis Babi- 
lone; jis, tiesa, mini vaiko galvos dydžio akmenis, tačiau mes linkę 
manyti, kad Herodotas čia savo papratimu perdeda. 

Maternas kamuojasi su dviejų citrinų sultimis. Geraširdiškos 
Zavackių pašaipos. „Prozektoriumo“ restorano prospektų varty- 
mas. Jie visko čia turi: krūtinės ląstos ir skydliaukės ligų specialistų. 
Vieną neurologą. Specialų žmogų prostatai. Plutonas ramiai guli po 
operaciniu stalu. Zavackis pasisveikina su vienu pažįstamu radijų 
pirkliu ir jo palydovu, jie sėdi priešais. Prie baro gyva. Pramoginiai 
daktarai nešykšti savo žinojimo. Veršio koja buvo puiki. O ko da- 
bar? Sūrio ar ko nors saldaus? Padavėjai prieina nešaukiami. 

Ak taip, padavėjai, jie natūralūs. Baltus medvilninius drabu- 
žius, su nedidelėm klinikų žymėm, nešioja užsagstytus iki viršaus, 
ant galvų baltos chirurgų kepurės ir balti tvarsčiai ant burnų ir no- 
sių, darantys juos anonimiškus sterilius begarsius. Jie, žinoma, deda 
į lėkštes jautienos krūtinėlę ir kiaulienos pjausnius tešloje ne plikom 

rankom, o kaip ir pridera, guminėmis pirštinėmis. To jau per daug. 
Ingei Zavacki ne, bet Maternui atrodo, kad to jau per daug; 

— Kur nors turi būti riba. Tačiau tai vėl tipiška: iš vieno kraštuti- 
numo į kitą ir vis nori išvaryti velnią, padedami Belzebubo. Ir stengia- 
si kiek gali, tik be reikiamo įkvėpimo ir per daug patenkinti savim. Be 
to, niekad nepasimoko iš istorijos: vis mano, kad kiti kvailesni. Visą- 
laik remiasi sveiku protu ir niekada nekovoja su vėjo malūnais. Vis 
taiso pasaulį savo kalbom. Niekio Salomėjos. Per lavonus žengia dėl 
savo smėlio pilių. Vis nepataiko pasirinkti profesijos. Vis nori būti su 
visais broliai ir apkabinti milijonus. Nakčia ir prisidengę migla ateina 
su savo kategoriškais paistalais. Bet kokia permaina juos gąsdina. 
Laimė jų iš tolo lenkiasi. Bet kokia laisvė per toli ir per aukštai. Tiktai 
geografinė sąvoka. Įsispraudę baisingai siaurame kampe. Revoliuci- 
jas daro tik su muzika ir niekada savo lizde. Tačiau geriausi pėstinin- 
kai, tuo tarpu artilerija prancūzų. Daug didžių kompozitorių ir išra- 
dėjų. Kopernikas, beje, buvo ne lenkas, o. Netgi Marksas jautėsi esąs. 
Bet visąlaik turi eiti iki galo. Pavyzdžiui, kad ir tos guminės pirštinės. 
Jos, be abejo, turi ką nors reikšti. Norėčiau žinoti, kas šeimininkas. 
Žinoma, jeigu jis mūsiškis. Kadangi dabar kaip iš po žemių dygsta ita- 
lų, graikų, ispanų ir vengrų restoranai. Ir kiekvienoj skylėj vis kas nors 
ypatinga sumanyta. Svogūnų pjaustymas „Svogūninėj“, juoko dujos 
Grabės salonuose — 0 čia guminės padavėjo pirštinės. Tu juk pažįsti 
tą berną! Tai juk jis. Jeigu kas nors nutrauktų nuo fizionomijos baltą 
skudurą. Tada tada. Kokia gi jo pavardė, tuoj tuoj, reikia tik prisimin- 
ti. Pavardė pavardė, įsirėžus širdyje, blužnyje ir... — Maternas atėjęs 
teisti su juodu šuniu. 

Bet padavėjas-chirurgas nenusiima balto tvarsčio nuo nosies ir 
burnos. Bevardis, diskretiškai nuleidęs akis, jis renka išskrostos ver- 
šio kojos likučius nuo damasto staltiese uždengto stalo. Jis vėl ateis 
ir paduos desertą su tom pačiom guminėm pirštinėm. O kol kas iš 
inksto formos indų ranka imamos ir kramtomos jamso šaknys. Jos, 
sako, lavina atmintį. Maternas turi laiko ir graužia kreivą šaknelę: 
na žinoma. Tai bus tas kiaulė, iš tų laikų. Tai per jį ir kitus tu. Su juo 
reikėtų atsiteisti. Jis buvo tas ketvirtas — tikrai — kai tada mes de- 
vyni vyrai iš miško per tvorą. Aš jam užkursiu pirtį. Kažin ar Zavac- 


437 


kis nieko nepastebėjo? Arba jis žino ir nieko nesako. Bet aš su juo 
vienas. Tegu tik ateina su guminėm pirštinėm ir baltu skuduru ant 
snukio. Kad bent su juodu būtų kaip Zoro arba kaip mes, tada. Iš 
užuolaidos pasidarėm. Ją sukarpėm žirklėm į devynis trikampius: 
vienas Viliui Egersui, kitas Otui Varnkei, trečias ir ketvirtas bro- 
liams Dulekams, vienas Pauliui Hopei, dar vienam, paskui Volšlėge- 
riui, Zavackiui, antai jis sėdi sau kaip nekaltas avinėlis ir tikrai nie- 
ko nepastebi, o devintas štai tam, na palauk. Ir tada perlipom per 
tvorą į vilos sodą Štefensvėgo gatvėj. Jau daug šuniškų metų kasdien 
vis per tą pačią tvorą, su juodais skudurais ant marmūzių. Bet bu- 
vom jas kitaip užsirišę negu tas. Net ant akių, ir prakirpę skyles, kad 
matytume, kur einam. Tuo tarpu to: tu juk pažįsti tas akis. Sniego 
buvo iki pažastų. Jis jau tada lėkštes nešiojo, beje, Sopote, o vėliau 
„Edene“. Ana ateina su pudingu. Bublicas, aišku kaip dieną. Aš jam 
tuojau nutrauksiu tą skudurą nuo snukio. Alfonsas Bublicas. Na pa- 
laukš, drauguži! 

Bet Maternas, atėjęs teisti ir plėšti veidą slepiančio skuduro, 
neplėšia ir neteisia, tik Žiūri į pudingą, paduotą pleksiglazo dubenė- 
liuose, kokius naudoja dantistai. Deserto virėjas tiksliai ir meniš- 
kai — jie tai išmano — dviem spalvom atkūręs žmogaus dantis: ro- 
žinės iškilios smegenys laiko blizgančius perlinius tvirtus lygius dan- 
tis: Žmogaus viršutinį ir apatinį žandikaulį su trisdešimt dviem 
dantimis, po du priekinius, vieną iltinį, penkis krūminius vienoj ir 
kitoj pusėj — padengtus emale. Iš pradžių Materno krūtinėje buvo 
besukyląs grabiškas juokas, žinia, galįs mirtinai išjuokti Romą ir be- 
paverčiąs restoraną griuvėsiais, bet kai Ingė ir Jochenas Zavackiai, 
jo vaišintojai iš kairės ir dešinės, paima į rankas lopetėlės formos 
dantisto instrumentus ir ima kabinti pudinginius dantis, iš Materno 
krūtinės beprasiveržiąs grabiškas juokas nuslopsta, Roma ir „Pro- 
zektoriumas“ lieka sveiki, bet jame, jau įtraukusiame oro dideliam 
ir retam numeriui, veršio kulšis po skrodimo nebenori priimti ant 
viršaus saldaus deserto. Jis lėtai pakyla nuo apskritos kėdutės. Sun- 
kiai atsiskiria nuo baltai užkloto operacinio stalo. Turi pasiremti į 
stiklinę dėžę, kurioje abejingai plaka švedų aktorės širdis. Patraukia 
akiplotu tarp apsėstų stalų, prie kurių vakariniai kostiumai ir perne- 

lyg daug brangenybių valgo ant iešmo keptas kepenis ir paniruotą 
užkrūčio liauką. Balsai rūke. Plepantys baro daktarai. Pozicinės 
šviesos prie baro. Jis prasvirduliuoja, lydimas Plutono, pro žmonių 
mylėtojų Eskulapo, Zauerbrucho, Paracelso ir Virchovo portretus. 
Uosto vartai: tai, išskyrus garsiojo Rembranto skrodimo reproduk- 
ciją, visiškai normalus tualetas. Jis vemia žaliai ir už daug metų. Nie- 
kas to nemato, tik ponas Dievulis, nes Plutonas turėjo likti su tuale- 
to valytoja. Vėl susiėjęs su šuniu nusiplauna rankas ir veidą. 

Po to Maternas neturi smulkių ir paduoda tualeto valytojai 
dviejų markių monetą. 

— Tai dar nieko baisaus, — sako ta. — Daugeliui čia taip bū- 
na, pirmąsyk. — Nueinant jam pataria: — Išgerkite stiprios kavos ir 
taurelę degtinės ir vėl būsit sveikas kaip ridikas. 

Maternas jos paklauso: iš klinikinio porcelianinio indo sriuo- 
bia moką; iš cilindro formos mėgintuvėlio susipila pirmą — dar po 
vieną, kitaip vieno truks — paskui antrą porciją avietinės. 

Ingė Zavacki nerimauja: 

— Kas tau? Daugiau negali? Gal darsyk pakviesti urologą ar 
kokį kitą specialistą? 

Tai tas pats padavėjas, kuris po veršio kojos, jamso šaknų ir 
dantų pudingo atneša moką ir degtinę; bet Maternas jau nebenori 
užtrinti vardo ir pavardės, besislepiančio už sterilaus burnos ir no- 
sies raiščio. 

Per atsitiktinę pauzę Zavackis įterpia: 

— Prašau sąskaitą, pone padavėjau, arba kaip sakoma: pone 
profesoriau, pone vyriausiasis gydytojau, chachacha! — Apsimutu- 
riavęs Žmogus pateikia ant spausdinto „Mirties liudijimo“ sąskaitą 
su antspaudu, data ir neįskaitomu parašu — daktaro keverzonė — 
mokesčių inspekcijai: 

— Bus galima nurašyti. Kaip verslo nuostolius. Kas būtų, jeigu 
visąlaik. Finansininkai tave pagatavi. Na, motušė valstybė nuo to 
nesubankrutuos. 

Kostiumuotas padavėjas pantomimiškai padėkoja ir palydi Za- 
vackius ir jų svečią su juodu aviganiu iki pat durų. Tenai Ingė Zavac- 
ki, bet ne Maternas, darsyk atsigręžia. Ji pamoja vienam baro dakta- 

rui, galimas daiktas, biochemikui, „Iki pasimatymo!“ visiškai nevie- 
toje, juolab kad durys originalios ir dvigubos. Viršuje oda, paskui 
šlifuotas baltas lakas su ratukais. Bet stumti nereikia; jos klauso 
elektrinio mygtuko. Jį paspaudžia sterilusis padavėjas. 

Normalioje drabužinėje, padėdami viens kitam apsirengti, jie 
žiūri atgal; virš dvigubų durų šviečia raudonas užrašas: „PRAŠOM 
NETRUKDYTI — DAROMA OPERACIJA!“ 

— O ne! —su palengvėjimu atsikvepia gryname ore Zavac- 
kis. — Kasdien aš čionai neičiau vakarieniauti. Nebent kas dvi sa- 
vaitės, ar ne? 

Maternas giliai įkvepia, lyg norėdamas po truputį sutraukti į 
save Diuseldorfo senamiestį su jo pūstais stiklais ir alaviniais įtva- 
rais, pakrypusiu Lamberto bokštu ir sena vokiška kalyba. Kiekvie- 
nas atokvėpis gali būti paskutinis. 

Ir Zavackiai susirūpina savo draugu: 

— Tau reikia sportuoti, Valteri, kitaip visai suglebsi. 


“ 


AŠTUONIASDEŠIMT DEVINTA 
SPORTIŠKOJI IR DEVYNIASDEŠIMTA 
-ALUM UŽLIETA MATERNIADA 


Buvau esu nesveikas. Sergu sirgau gripu. Tačiau nepaguldžiau 
savo karščio į lovą, o nunešiau į „Tutū“ ir atrėmiau į barą. Tai Žemu- 
tinio Reino stiliaus restoranas, įrengtas geležinkelio vagono-restora- 
no stiliumi: raudonmedis ir žalvaris. Tarp tos ir tos valandos, tai yra 
iki penkiolikos penkios laikiau talirėje vis tos pačios rūšies vįskį, ste- 
bėjau barą, kaip jis vis mažėja ir mažėja, nesusičiaupdamas maliau 
liežuviu septyniems barmenams. Pliauškiau su prašmatniais kaimy- 
nais ant aukštų baro kėdžių apie pirmąjį Kelno FK, apie greičio ribo- 
jimą gyvenamose vietose, apie pasaulio pabaigą kito mėnesio ketvirtą 
dieną, apie Berlvno derybų paskalas ir staiga susivarkalijau su Matne- 
riu, dėl to kad su pypkės valikliu krapščiau snobiška sienų politūrą: 

viskas imitacija! Norėjau pažiūrėti, kas po apačia. Kai žmonės susi- 
kimšę kaip silkės statinėj. Bernai, įsispraudę į smokingus, su šnaran- 
čiom celiulioidinėm ledergom: miela, gražu, malonu. Padoriai neuž- 
sistumsi. Bet tenkina vyrišką polinkį žaidimui: pamažu prisukti ir stai- 
giai paleisti. Tuo metu girdi „Mažąją nakties muziką“. Galų gale 
buvau girtas kaip pėdas. Kaipgi kitaip, juk Matneris vaišino, visi cho- 
ru rėkėm Franco Moro žodžius iš penkto veiksmo pirmos scenos: — 
Plebėjų išmintis, plebėjų baimė! Juk dar nesutarta, kad kas būna 
nepražūna arba kad virš žvaigždžių yra visareginti akis. Hm, hm! Kas 
man ten pakuždėjo? Keršytojas ten iš aukštai? — Ne, ne! — Taip, 
taip! Baisus šnabždesys aplink: „Yra teisėjas! 

Ir ten dar šiąnakt stosi prieš jį.“ 

Ne, sakote aš. Menkas urvelis, kuriame tu... 

Kad tuščia negyva nyku ten... O jeigu? Aš įsakau!.. Ten nieko 
nėra!.. 

Paklusniai plojo kaip bylų viršeliai letenom ir gaudė Materną 
pudrinėmis, da capo: — Aš įsakau: nėra! 

Kas per keršytojas, jeigu aukos jam pritariamai ploja per petį: 

— Taip, teisingai, vaikine. Supratom: kai tu įsakai, tai ir nėra. 
Užmirškim tai. Keiskim plokštelę. Ar kartais nebuvai sklandyto- 
jas? — Taip taip! Tu visiškai teisus: tu esi puikus antifašistas, o mes 
visi esam pikti menki naciai. Sutinki? Taigi tu nebuvai, nedarei, tik- 
tai, girdėjau, žaidei kumštinį, prie linijos, pirmu numeriu... 

„Bronza, sidabras ir auksas. Kiekvienas sportininkas pagražina 
savo praeitį. Kiekvienas sportininkas praeityje buvo geresnis. Abu 
Zavackiai, kasdien, prieš ir po valgio: | 

— Tau reikia judėti, Valteri. Bėgiok po mišką arba plaukiok 
Reine. Galvok apie savo inkstų akmenis. Daryk ką nors. Pasiimk iš 
rūsio dviratį arba nusipirk bokso kriaušę, aš duosiu pinigų. 

Maternas nenukrapštomas nuo kėdės. Sėdi, pasidėjęs rankas 
ant kelių, priaugęs prie baldo, tarsi norėtų devynerius metus nesi- 
kelti, kaip jo močiutė, senė Matern, devynerius metus prakiurksoju- 
si krėsle ir tik varčiusi akiu obuolius. Tuo tarpu ko tiktai Diuseldor- 
fe ir pasaulyje nėra: trisdešimt du kino teatrai, Griundgenso teatras, 
Karališkoji alėja į vieną ir kitą pusę. viršutinio rauginimo alus. atsta- 

tytas senamiestis, Rūmų sodas su vandenyje atsispindinčiomis gul- 
bėmis, Bacho draugija Meno draugija Šumano salė, vyriškų drabu- 
žių parodos, karnavalo pradžia vienuolikto vienuoliktą vienuoliktos 
vienuoliktą, sporto aikštynai sporto aikštynai, Zavackiai jam visus 
išvardina: — Nuvažiuok kada į Flingerną ir nueik į „Fortūnos“ sta- 
dioną, visko ten pamatysi, ne vien futbolą. — Bet nė viena sporto 
šaka — Zavackis jų išskaičiuoja daugiau negu turi pirštų — nepajė- 
gia jo atplėšti nuo kėdės. Tada atsitiktinai nuskamba — draugai jau 
buvo benuleidžią rankas — žodis „kumštinis“. Nesvarbu, kas jį pa- 
šnabždėjo, Ingė ar Jochenas, o gal mažoji Vali, miela ir apvalaina. 
Šiaip ar taip, jis pakyla, vos tiktai nuskamba tas žodis. Tuo momen- 
tu, kai Diuseldorfas ir pasaulis jį buvo benurašą, Maternas ima 
smulkiais žingsneliais tipenti ant storo kaip prikimšta piniginė kili- 
mo. Trumpi atpalaiduojantys judesiai. Nustebęs sąnarių braškėji- 
mas. Ir jo žodžiai kambario ore: 

— Klausykit, kaip seniai tai buvo: kumštinis! Trisdešimt penk- 
tais ir trisdešimt šeštais metais Heinricho Ėlerso stadione. Deši- 
nėj — Technikos mokykla, kairėj — krematoriumas. Mes laimėjom 
visus turnyrus, visus suvystėm: sporto ir fechtavimo draugiją, DGK, 
„Šelmiulį-98“ ir net policijos rinktinę. Žaidžiau jaunųjų prūsų ko- 
mandoj prie linijos. Turėjom puikų vidurio žaidėją. Jis pakeldavo 
bet kokį kamuolį ir ramiai kaip Dievas man paduodavo. Tikrai, ra- 
mučiausiai kyštelėjęs ranką keldavo man kamuolius prie virvės, o aš 
plumpinau iš viršaus kuolus arba taip pasukdavau, kad tie kitoj pu- 
sėj nė kryptelėti nespėdavo. Prieš pat karą paskui dar čia žaidžiau, 
su Unterrato sporto mylėtojais, kol jie mane. Na, bet apie tai geriau 
nekalbėkim. 

Tai visai netoli, Šadovo aikštėje reikia sėsti į dvyliktą, važiuo- 
jantį į Ratingeną, Grafenbergo alėja nuvažiuoti iki „Hanielio ir Lu- 
ego“ firmos gamybinių pastatų, pasukti po kairei, pereiti sodų skly- 
pus, Mersenbroichą ir Miesto mišką, „Caritas“ namus ir Raterbroi- 
chą, ten bus Rato stadionas, vidutinio dydžio aikštynas Aapo miško 
papėdėje. Jį supa sodri žaluma, ir virš sodų atsiveria vaizdas į mies- 
tą, skendintį įprastoje migloje: įspūdinga bažnyčių ir fabrikų kaita. 
Tuščios vietos, statybų tvoros, ir masyvi atsvara kitoje pusėje, Ma- 

nesmano firma. Tenai ir čia: visur šurmulys. Kurioj nors vietoj vis 
taisomas šlako takelis. Rankinio aikštelėje jauniai netiksliai pasuo- 
jasi, trijų tūkstančių metrų bėgikai stengiasi pagerinti savo laiką; o 
stadiono šone mažoje atskiroje aikštelėje, apsuptoje Žemutinio 
Reino tuopų, Unterrato senjorai žaidžia su Derendorfo senjorais. 
Matyt, draugiškos rungtynės. Aikštelė užstota nuo vėjo, bet Unter- 
rato sporto mylėtojai pralaimi. Maternas tai mato, ir šuo mato. Jis 
mato ir kodėl: priekinis žaidėjas prastas ir nesusižaidęs su vidurio 
žaidėju, kuris galbūt ir visai neblogas. 

Atmušinėti per galvą turėtų antros linijos žaidėjas, bet ne prie- 
kiniai. Kairysis priekinis būtų visai nieko, bet gauna per mažai ka- 
muolių. Apskritai komandai trūksta įžaidėjo, nes tas, kuris dabar 
stovi viduryje — Maternui jis atrodo toks pažįstamas, tačiau galbūt 
dėl uniformos, ir apskritai jam per daug kas čia atrodo pažįstamas, 
taigi tas, stovintis viduryje, tiktai pamuša kamuolį į viršų ir tada jau 
tegu prie jo bėga kas nori: antros linijos žaidėjai, priekinis; nenuos- 
tabu, kad derendorfiečiai, apskritai ne per geriausia komanda, ren- 
ka taškus mušdami kamuolį į atsiradusias tuščias vietas. Vien tiktai 
kairysis priekinis — ir jį Maternas tariasi kažkur matęs — nesitrau- 
kia iš savo vietos ir bando gelbėti Unterrato senjorų garbę daugiau- 
sia atgaliniais smūgiais. Ir kitas revanšinis Žaidimas baigiasi šeimi- 
ninkų pralaimėjimu. Jie, tiesa, pakeitė priekinės linijos žaidėją deši- 
niuoju galiniu; bet iki pat švilpuko naujasis neparodo nieko, kas 
galėtų išgelbėti komandą. 

Maternas su šuniu atsistoja prie aikštės vartų: kas eis į persi- 
rengimo kabinas, tas turės praeiti pro jį ir jo skvarbias akis: jau jiems 
artinantis, su treniruočių kostiumais per petį, jis neabejoja. Jo širdis 
ima daužytis. Kažkas spaudžia blužnį. Maudžia inkstus. Tai jie. Bu- 
vę, kaip ir jis, Unterrato jauniai: Fricas Ankenrybas ir Heinis Tolks- 
dorfas. Jau tada, prieš tiek ir tiek šuniškų metų, Fricas stovėjo vidu- 
ry, Heinis kairėje priekyje, o Maternas prie virvės: kokia priekinė li- 
nija! Kokia komanda išvis, nes galinės linijos žaidėjai — kokios ten 
buvo jų pavardės — irgi žaidė klasiškai. Netgi vieną Kelno studentų 
komandą ir Diuseldorfo SS pulko vyrukus buvo sumalę į miltus, bet 
paskui kromelis staiga baigėsi, nes... Aš paklausiu tuos vyrukus, ar 

jie prisimena, kodėl tada ir kas, ir ar ne toks Ankenrybas mane, net 
pats Heinis Tolksdorfas buvo už tai, kad aš... 

Bet kolei Maternas pradeda: „Aš atėjau su juodu šuniu...“, An- 

kenrybas jau kiauksi šone: 
Heini, kas matė, kaip mes gavom į kaulus. Aš jau pirma, keičiantis 
pusėm, pagalvojau: tu jį pažįsti! Stovėsena ir visa kita. Visai tas pats, 
tiktai makaulė pasikeitus. Na, bet mes visi nepagražėjom. Kadaise 
buvom Unterrato sporto mylėtojų viltis, šiandien vis gaunam ir gau- 
nam į kaulus. Viešpatie, kokie buvo laikai, kai mes per policijos 
šventę Vupertalyje. Su tavim prie virvės. Vis plumpinai ir plumpinai 
tam arkliui iš Hernės prieš kojas. Būtinai turi ateiti į mūsų užeigą, 
tenai dar kabo visos nuotraukos ir diplomai. Kol tu stovėjai pas mus 
dešiniam šone, mūsų niekas, o paskui, ar ne, Heini, greit nusiritom 
žemyn. Po to taip ir nebeatsigavom. Bausmė turi būt. Ak ta sumau- 
ta politika! 

Vyrų trejetas ir aplink juos šokinėjantis juodas šuo. Jie priėmė 
jį į vidurį, pasakoja apie pergales ir pralaimėjimus, patys pasisako, 
jog tai jie tada draugijos vadovybei, kad jį iš draugijos. 

— Mat tu nevaldei liežuvio ir, žinoma, beveik visada buvai tei- 
sus. — Užteko kelių drabužinėje pusbalsiu pasakytų frazių. — Jei- 
gu pas mane namie būtum pasakęs ar kur kitur, aš būčiau apsime- 
tęs, kad negirdžiu, arba pritaręs, bet taip jau yra: politika ir sportas 
niekada nesutarė, ir šiandien nesutaria. 

Maternas cituoja: 

— "Tu taip pasakei, Ankenrybai: „Be tokio priekinio žaidėjo, 
kuris skleidžia bolševikų žydų šūkius, mes galim apsieiti!“ Teisybė? 

Heinis Tolksdorfas užstoja kolegą: 

— Mes buvom kurstomi, mano mielas, visi. Tu pats kartais taip 
kalbėjai, kartais kitaip. Jie mums muilino akis, metų metus. Už tai 
turėjom sumokėti. Mūsų galinės linijos žaidėjai, prisimeni, mažasis 
Rylingeris ir Volfiukas Šmelteris, abu liko Rusijoj. Po šimts perkū- 
nų! Ir už ką visa tai? 

Draugijos užeiga Fliagerne, ten, kur ir anksčiau buvo, — Do- 
rotėjos aikštėje. Apsėstas keturių, penkių senų pažįstamų Mater- 

nas draugiškai verčiamas prisiminti žaidimą Gladbache, ketvirtfi- 
nalį Vatenšeide ir nepamirštamas finalines rungtynes Dortmunde. 
Sporto mylėtojų kampas atrodo puošniai: jis gali pasigėrėti dvylika 
komandos nuotraukų, įrėmintų, įstiklintų, kur pats stovi prie vir- 
vės. Nuo trisdešimt aštuntųjų vėlyvo rudens ir iki trisdešimt devin- 
tųjų vasaros pradžios Maternas, parašyta juodu ant balto, žaidė 
unterratiečių komandoje. Trumpi septyni mėnesiai, o kokius per- 
galingus paliko pėdsakus! Kokie tankūs ir neklusnūs buvo jo plau- 
kai! Visuomet rimtas. Visuomet dėmesio centre, nors ir stovi deši- 
niame krašte paskutinis. Ir diplomai: rudas įmantrus raštas po tuo- 
metiniu ereliu. 

— Jį tai tikrai reikėtų užlipinti. Tiesiog nebegaliu į tą dvasną 
žiūrėti. Prisiminimai prisiminimais, bet ne po uždraustu subankru- 
tavusiu ereliu! 

Tai pasiūlymas, kurį verta apsvarstyti. Ir vėlyvą valandą — gėri- 
mai alus ir „Dornkatas“ — jie sukurpia kompromisą, maždaug tokį: 
Heinis Tolksdorfas pasiskolina iš šeimininko tūbelę „Uhu“ ir užlipi- 
na, palaikomas pritarimo šūksnių, paprastus alaus padėkliukus 
„Schwaben-Brau“, ant visų diplomų erelio. Maternas, savo ruožtu, 
iškilmingai pasižada — visiems sporto mylėtojams atsistojus, — kad 
niekada daugiau nė žodžiu neužsimins apie tą kvailą andainykštę is- 
toriją ir vėl žais Unterrato senjorų komandoje, sumušam rankom, 
prie virvės. 

— Reikia tiktai geros valios. Mes susitvarkysim. Tai, kas mus 
skiria, reikia pamiršti, tai, kas mus riša, reikia branginti. Jeigu kiek- 
vienas truputį nusileis, ginčų ir pykčių nebeliks. Mat tikroji demo- 
kratija neįsivaizduojama be kompromisų. Mes nuodėmingi, visi, ir 
turim. Kas pirmas mes akmenį? Kas gali pasakyti, kad jis? Kas čia 
neklystantis? Todėl. Mes, unterratiečiai, visuomet. Tad pirma už 
mūsų draugus, kurie Rusijos žemėj. Ir tada už mūsų gero seno, kuris 
šiandien su mumis, pagaliau už seną ir naują sportinę draugystę. Aš 
keliu taurę! — Kiekvienas tostas priešpaskutinis. Kiekvienas pasisė- 
dėjimas begalinis. Kiekvienas vyras geriausiai jaučiasi tarp vyrų. — 
Po stalu šuo Plutonas laižo išpiltą alų. 


445 


Atrodo, jog viskas vėl susitvarkys. Ingė ir Jochenas Zavackiai 
negali atsidžiaugti, kai Maternas pasirodo jiems su naujintelaite 
sportine apranga: 

— Klausyk, tai bent figūra! — Bet figūra apgaulinga. Žinoma, 
kiekvienam reikia įsižaisti. Būtų nesąmonė jį iškart statyti prie vir- 
vės. Bet kaip galinės linijos žaidėjas jis kol kas per lėtas — tenai rei- 
kia greito starto, — o kaip vidurio žaidėjas pasirodo netinkamas, 
nes nori viešpatauti aikštelėje ir nesugeba iš užnugario gerai pakelti 
kamuolio prie virvės. Jis neįtinka nei kairiajam priekiniam, nei žai- 
dėjui prie virvės. Galinės linijos žaidėjų perduotus kamuolius jis pri- 
siima sau, taigi atima kamuolius iš savų, dažnai viską sugadindamas. 
Pats sau žaidžiantis solistas, paprasčiausiai permušantis kamuolį į 
kitą pusę, kad priešininkas galėtų trenkti iš peties. Kur jį pastatyti, 
jeigu prie virvės netinka? 

— Jo vieta prie virvės. ' 

— O aš sakau, kad pirma turi apsikulti. 

— Toksai tinka tiktai prie virvės. 

— Bet tam reikia greitesnės reakcijos. 

— Ūgis tai pozicijai tinkamas. 

— Kai bus tinkamas, tai ir statysim. 

— Per daug ambicingas, kad stovėtų vidury. 

— Na gerai, statom priekin, paskui pažiūrėsim. 

Bet ir priekyje dešiniam krašte jam retai pavyksta gudrūs, prie- 
šais varžovų kojas nutaikyti smūgiai. Tik vieną kitą sykį nustebina 
Oberkaselio ar Derendorto senjorus rafinuotais smūgiais per galvą; 
tada kai jo muštas suktas kamuolys, atsitrenkęs į žemę, šoka ten, kur 
niekas nesitikėjo, galima suvokti, koks puikus priekinės linijos žai- 
dėjas kadaise buvo Maternas. Ankenrybas ir Tolksdorfas susijaudi- 
nę linkteli viens kitam: — Matai, koks puikus žaidėjas anksčiau bu- 
vo. Gaila, — ir vėl kenčia. Jie negaili jam kamuolių, kelia kuo pato- 
giau, O jis muša kur pakliuvo. Tikras vargas su juo: — Bet vis tiek 
elkimės sportiškai. Ne kiekvienas išlaiko sportinę formą daug metų. 
Be to, viena koja šlubas. Beveik nepastebimai, bet vis tiek. Pasiūlyk 
jam kokią nors protingą išeitį, Heini. Tarkim tokią: „Klausyk, Valte- 
ri, man atrodo, kad tu truputį praradai ūpą. Aš suprantu. Dievaži, 

yra daug svarbesnių dalykų, negu stovėti Unterrato senjorų koman- 
doj prie virvės, bet ar nenorėtum per kitas arba dar kitas rungtynes 

Sporto mylėtojai stengiasi padėti Maternui. 

— Prašom prašom! Su mielu noru. Turiu tik džiaugtis, kad jūs 
mane dar išvis. Kas tik norit būsiu: linijos teisėjas, sekretorius, tei- 
sėjas. Gal kavos išvirti ar kokos atnešti? Ir jūs man duosit teisėjo 
švilpuką? — To Maternas visuomet norėjo. Tai ir yra jo tikrasis pa- 
šaukimas: spręsti: „Šis smūgis buvo už linijos. Rezultatas dabar de- 
vyniolika: dvylika Versteno naudai. Aš žinau visas taisykles. Dar 
visai pyplys pas mus namie Heinricho Elerso aikštėj. Kad jūs žino- 
tumėt, kokį mes tada turėjom vidury kėliką. Buvo storas strazda- 
notas vaikėzas, bet judrus, kaip daugelis storulių, ir ramus kaip an- 
gelas. Jo niekas negalėjo suerzinti. Visąlaik geros nuotaikos. Jis, 
kaip ir aš, žinojo visas taisykles: paduodant žaidėjas abiem kojom 
turi stovėti už padavimo linijos. Tą akimirką, kai paliečia ranka 
kamuolį, paduodantis žaidėjas turi bent viena koja liesti žemę. Pa- 
davimas nesugniaužtu kumščiu arba atstatytu nykščiu neįskaito- 
mas. Kamuolį tas pats žaidėjas gali liesti vienąsyk, iš viso trissyk 
prieš kiekvieną smūgį kamuolys liesti Žemę, negali liesti nei stulpo, 
nei virvės, galima tik ranka ir kumščiu — ak, kad aš vėl galėčiau su 
Edžiu, jis vidury, aš prie virvės! — kitais atvejais fiksuojama klaida 
ir duodamas dvigubas signalas švilpuku, kuris reiškia: „Žaidimas 
sustabdomas!“ 

Kas galėjo pamanyti, kad Maternas, atėjęs teisti su juodu šu- 
niu, pasidarys teisėju ir išdresuos savo šunį teisėjauti prie linijos: 
Plutonas imdavo loti, kamuoliui nukritus už ribos; Maternas, anks- 
čiau rūstus priešams, nebepripažįsta priešininkų, tiktai komandas, 
kurios turi laikytis tų pačių žaidimo taisyklių, be jokių išimčių. 

Seni sporto mylėtojai, Fricas Ankenrybas ir Heinis Tolksdor- 
fas, žavisi juo. Jie visaip giria Materną per valdybos posėdžius ir 
ypač jauniams: 

— Iš jo galit imti pavyzdį. Kai pamatė, kad nežaidžia taip kaip 
anksčiau, užleido vietą prie virvės, nepasakęs nė vieno pikto žode- 
lio, ir nesavanaudiškai pasisiūlė į teisėjus. Jis būtų jums puikus tre- 

neris, vyras va. Visą karą išbuvo fronte. Trissyk sužeistas. Daugybę 
sykių siųstas tikrai pražūčiai. Kai jis pasakoja, klausaisi išsižiojęs. 

Ir kas būtų galėjęs pamanyti: Maternas, atėjęs teisti senjorų 
Ankenrybo ir Tolksdorfo, tapo nešališku teisėju, atsisakė, kai jam, 
bandant geranoriškai papirkti, buvo pasiūlyta pusės dienos tarnyba 
Manesmano firmoje, galėjusi gerai maitinti šeimininką ir šunį, ir da- 
bar stovi nepaperkamas su šuniu prie kojos tarp Unterrato sporto 
mylėtojų jaunių. Vyrukai mėlynais treniruočių kostiumais sudarę 
laisvą pusratį, O jis, su raudonojo vyno spalvos treniruočių kostiu- 
mu, aiškina jiems iškėlęs kumštį, kaip smogti išorine ir vidine puse. 
Kai jis nuleidęs kumštį demonstruoja, kaip atmušti kamuolį žastu ir 
dilbiu, sekmadienio ryto saulė atsispindi jo plikame pakaušyje atža- 
gariai: šviečia kaip tikra, o Unterrato vyrukai nenustygsta, kada ga- 
lės parodyti tai, ką Maternas jiems įkalė: jo horizontalus kumštis ro- 
do kaip atmušti plaštakos viršum ir pavojingai delnu. Paskui po 
energingos treniruotės ir paties sugalvotų starto pratimų užpakali- 
nės linijos žaidėjams, jis pasakoja vyrukams istorijas iš karo ir poka- 
rio laikų. Tamsiai mėlyni treniruočių kostiumai susėdę aplink jį, rau- 
dono vyno spalvos trenerį, laisvu, tačiau glaudžiu pusračiu. Pagaliau 
atsirado bent vienas iki galo atviras su jaunimu. Nė vienas klausimas 
nenukrinta neatsakytas ant kumštinio aikštelės vejos. Jis viską išma- 
no. Maternas žino, kaip iki to buvo prieita; iki kol buvo nueita, kas 
buvo Vokietija, nepadalinta, ir kas galėjo būti: kas dėl viso to kaltas; 
kur šiandien vėl sėdi jie, vakarykščiai žudikai; ir kaip galima sutruk- 
dyti, kad daugiau to nebūtų. Jis moka kalbėti su jaunimu. Tai, kas 
moliuskiškai minkšta, jis paverčia medyje išrėžtu ryškiu vaizdu. Jo 
leitmotyvai demaskuoja žudymo motyvus. Labirintus supaprastina 
tiesiomis kaip styga magistralėmis. Kai treneris Maternas sako: „Io- 
kia ta mūsų vis dar neįveikta praeitis!“ — visi Unterrato vyrukai lai- 
ko jį, vienintelį, susidorojusį su praeitimi. Juk jis tiek ir tiek sykių tai 
darė: „Kai aš, pavyzdžiui, prispyriau prie sienos tą teismo tarėją ir 
truputį vėliau poną ypatingojo teismo teisėją, tai abu šunsnukiai pa- 
sidarė tokie maži, žinokit, tokie maži, o tas ortsgrupenleiteris, kuris 
anksčiau švaistėsi garsiais žodžiais, apsiverkė, kai aš su šuniu...“ Ap- 
skritai nuorodos į šunį Plutoną, kuris visuomet dalyvauja, kai laisvai 

susėdus pusračiu aiškinama praeitis ir dabartis, yra ilgo Materno 
pamokomo eilėraščio refrenas: „Ir kai aš su šuniu Vėzerio kalnų 
krašte. Šuo buvo su manim, kai aš Altenoj, Zauerlande. Šuo liudy- 
tojas, kad aš Pasau“. Vyrukai ploja, kai Maternas dar kartą susitvar- 
ko su „anų laikų“ byla. Jie sužavėti. Pavyzdys ir treneris viename as- 
menyje. Tiktai gaila, kad Maternas, apskritai pagirtinai laidodamas 
nacius, vis pranašauja socializmo pergalę, i ir ne vien tiktai paraštinė- 
mis pastabomis. 

— Ką turi bendra Marksas su sportu? — vienu balsu klausiama 
draugijos valdyboje. 

„Ar galime leisti, kad mūsų aikštelėse būtų skleidžiama kursto- 
moji Rytų propaganda?“ — rašoma stadiono valdytojo paklausime 
Unterrato sporto mylėtojų tarybai. 

— Mūsų sportinis.jaunimas nenori daugiau kęsti tokios padė- 
ties, — tvirtina valdybos garbės pirmininkas draugijos užeigoje Do- 
rotėjos aikštėje. Jis pažįsta Materną dar iš prieškario laikų. — Tas 
pats buvo ir tada. Negali prisitaikyti. Nuodija atmosferą. — Jo nuo- 
mone, kuriai pritariama galvos linktelėjimu ir pusbalsiu ištartais Žo- 
džiais „labai teisingai“, tikras Unterrato sporto mylėtojas privalo ne 
vien visiškai atsidavęs ir entuziastingai užsiiminėti pamėgta sporto 
šaka, bet ir būti viduje švarus. 

Po tiekos ir tiekos šuniškų metų, tą ir tą sykį dar nelabai ilgame 
Materno gyvenime, juo užsiima garbės teismas. Lygiai kaip jaunieji 
prūsai Heinricho Ėlerso stadione ir Langfūro SA būrio vyrai Unter- 
rato sporto mylėtojai nusprendžia antrusyk išbraukti Materną iš sa- 
vo sąrašų. Kaip trisdešimt devintaisiais: sprendimas uždrausti lanky- 
tis klube ir aikštėse priimamas niekam neprieštaraujant. Susilaiko 
tiktai sporto mylėtojai Ankenrybas ir Tolksdorfas, ir tam visi tylomis 
pritaria. Baigdamas garbės pirmininkas pasako: 

— Gali tik džiaugtis, kad ta istorija lieka tarp mūsų. Tada bū- 
ta tęsinio, ir ne bet kur, o Kavalerijos gatvėje, jeigu jums tai ką 
nors sako. 

NEUŽSIIMK SPORTU, NES SU TAVIM SPORTUOS. 

O Maternai, kiek tu dar pralaimėjimų laikysi pergalėmis? Iš 
kokios aplinkos, pasidavusios tavo valiai, nebuvai išvarytas? Ar ka- 

da nors bus naudojami mokyklose kaip mokymo priemonė abiejų 
Vokietijų žemėlapiai, kur būtų parodyti tavo mūšiai, pažymėti, kaip 
įprasta, dviem sukryžiuotais kardais? Ar bus sakoma: „Materno 
pergalė prie Vicenhauzeno buvo nulemta tos ir tos dienos rytą? Po 
Bylefeldo mūšio nugalėtojas Maternas kitądien pasirodė Kelne prie 
Reino? Diuseldorfo Rate Maternas nugalėjo tūkstantis devyni šim- 
tai penkiasdešimt ketvirtųjų birželio ketvirtą? Ar tavo pergalės ne- 
bus pažymėtos kryželiu ir nejeis į istoriją, tačiau senelis savo anū- 
kams iš dalies teisingai primins: „Tada, keturiasdešimt septintaisiais 
šuniškais metais, atėjo toks bėdžius su juodu šuniu ir norėjo padary- 
ti nemalonumų seneliui. Bet aš pasivedžiau tą berną, beje, visai ne- 
blogą vaikiną, tylomis į šalį ir taip pastačiau į vietą, kad pasidarė 
kaip šilkinis“. 

Ingė Zavacki, pavyzdžiui, nesyk pagydė ir pastatė ant kojų pa- 
vargusį nugalėtoją Valterį Materną, lygiai kaip ir dabar, kai reikėjo 
aptvarstyti Unterrato mūšio žaizdas. To ir reikėjo tikėtis. Ingė moka 
laukti. Kiekvienas karys kada nors grįžta namo. Kiekviena moteris 
sutinka išskėstomis rankomis. Kiekvieną pergalę reikia švęsti. 

Tatai priverstas suprasti net Jochenas Zavackis. Todėl jis sako 
savo žmonai Ingei: „Daryk tai, be ko negali apsieiti“. Ir abu, didieji 
klasikiniai įsimylėjėliai — Valteris ir Ingė — daro tai, be ko vis dar 
negali apsieiti. Butas juk toks didelis. Iš esmės dabar, kai jis toks ap- 
sikūlęs, tas daiktas net smagiau eina nei tuo metu, kada tik pasižiū- 
rėdavai į jo mašineriją ir jis tuojau įkaisdavo ir pasiekdavo tikslą 
greičiau, negu reikėjo. Amžinai tas rekordų siekimas: „Aš tau paro- 
dysiu! Aš galiu bet kada ir tuojau pat. Aš galėčiau tave septynissyk 
išbarškinti ir po to įkopti į Feldbergo kalną. Tokia jau mano prigim- 
tis. Tokie buvo visi Maternai. Simonas Materna, pavyzdžiui, visuo- 
met būdavo su stačiu, net raitas keršydamas Diršau, Dancigo ir El- 
bingo trikampyje. Tai buvo tikras vyras. O apie jo brolį Gregorą Ma- 
terną ir dabar galima pasiskaityti Dancigo miesto archyve, kad „po 
visų nelaimių, žudymų ir krikščionių kraujo liejimo ponas Materna 
atvažiavo į Dancką daryti visokių piktadarysčių ir pakarti to Klauso 
Bartušo, ir panaudojo tam vietoj kartuvių savo dideliausią galą, tuo 
nustebindamas plėšikus ir pirklius“. Va koks vyras buvo; o aš anks- 

čiau, kai dar tarnavau kariuomenėj, galėjau ant stačio pasikabinti 
tegu ir ne visą maišą pipirų, bet dešimt kilogramų tai tikrai, ir tada 
dar greitai ir kaip pridera išbarškinti tave“. 

Buvo ir pražuvo: jau nebekala su kietu galu į sieną vinių. Dabar 
ji moko jį, kai tai daroma lėtai ir atsargiai: 

— Tiktai be panikos, mes turim laiko. Gražiauši gyvenimo 
metai tie, kai potencija normalizuojasi ir pasidaro brangi kaip tau- 
pomoji knygelė. Pagaliau pasaulyje yra ir kitų dalykų, ne vien šitai. 
Pavyzdžiui, galėtume nueiti į teatrą, jeigu jau tu pats kadaise. Ne- 
tyno eisenos: žibintai žibintai, saulė, mėnulis ir žvaigždės. Labai 
malonu taip pat: gerti kavą Kaizersverte Žiūrint į Reiną. Galėtume 
nuvažiuoti į šešių dienų lenktynes Dortmunde, su Zavackiu. Aš 
dar niekad nebuvau prie Mozelio, kai skinamos vynuogės. Ak, ko- 
kie puikūs šie metai su tavim. Aš juos dar ilgai prisiminsiu. Dabar 
tu man atrodai daug santūresnis. Net šunį kartais palieki namie. 
Žinoma, išimčių būna, pavyzdžiui, kai mes per paskutinę mugę, 
viršutinių vyriškų drabužių, susidūrėm su tokiu mažu dručkiu, pa- 
sivadinusiu Zemrau, tu labai pasiutai ir su juo ir Jochenu ilgai dis- 
kutavai už mūsų stendo. Bet paskui jūs sykiu išgėrėt kelis bokalus 
alaus, o Jochenas su tuo Zemrau net sudarė sutartį: dėl didelės 
partijos „Duflė“ lietpalčių. Arba Kelne per Užgavėnių karnavalą: 
eisena jau gerą valandą traukė pro šalį, ir tada pasirodė vežimas su 
tikru vėjo malūnu, o aplink jį šoko vienuolės ir riteriai su tikrais 
šarvais. Bet visi be galvų. Jas laikė pasikišę po pažasčia. Arba mė- 
tė vienas kitam. Aš kaip tik norėjau paklausti, ką jie vaizduoja, kai 
tu staiga dingai ir norėjai prasiveržęs pro apsaugą pulti vienuoles. 
Gerai, kad tavęs nepraleido. Kas žino, ką būtum padaręs joms, o 
jos tau, nes per Užgavėnes juokai menki. Bet greitai nusiraminai, 
o Centrinėj geležinkelio stoty net ėmei juokus krėsti. Persirengei 
viduramžių kareiva. Zavackis buvo vienakis generolas, o mane pa- 
darėt plėšikų nuotaka. Gaila, kad nuotrauka tokia neryški išėjo. 
Kitaip pamatytum, kokį pilvuką esi užsiauginęs, mano mielas. Tai 
vis dėl geros priežiūros. Apvalutis pasidarei nuo to laiko, kai nu- 
stojai sportuoti. Ne tau tai: tos draugijos ir susirinkimai. Esi vieni- 

šius. O su Jochenu tik todėl sutari, kad jis daro, ką tu nori. Jis net 
prieš atominę bombą, nes tu prieš ir pasirašei. Bet aš irgi prieš, da- 
bar, kai taip gera su tavim, aš visom keturiom. Mat aš tave myliu. 
Nesiklausyk. Aš galėčiau tavo šūdą, nes aš, ar girdi? Viskas viskas. 
Kaip tu žvelgi per sienas ir laikai stiklinę. Kaip pjaustai lašinius, 
pasidėjęs ant nykščio. Kaip kalbi — lyg teatre ir nežinau ką graibs- 
tai ore. Tavo balsas, tavo skutimosi muilas, arba kai tu sau nagus, 
arba tavo eigastis, tu eini lyg į pasimatymą su dievai žino kuo. Kar- 
tais aš tavęs nesuprantu. Tačiau tai nieko. Nebeklausyk, kai aš. Bet 
aš norėčiau žinoti, kaip tu anksčiau, tada su Jochenu, kai judu sy- 
kiu. Tiktai vėl iškart nepradėk tais dantimis. Aš juk sakiau, ne- 
klausyk. Žinai, Reino lankose bus šaulių šventė, ar girdi? Gal nu- 
einam? Rytoj? Be Jocheno? Iki šešių aš turiu būti filiale. Tarkim, 
septintą prie. tilto per Reiną Oberkaselio pusėj. 

Maternas susitarė susitikti, be šuns. Jam, senam gėram Pluto- 
nui, dabar nevalia taip dažnai eiti į gatvę, nes dar paklius po auto- 
mobiliu. Maternas eina tiesiai, nes jis susitaręs susitikti tam tikru 
laiku. Jis nusipirkęs vyšnių, visą svarą. Dabar spjaudo vyšnių kauliu- 
kus pasimatymo pusėn. Sutikti žmonės turi trauktis. Vyšnių ir minu- 
čių mažėja. Kai eini pėsčias per upę, pajunti, koks platus Reinas; 
nuo planetariumo Diuseldorfo pusėj iki Oberkaselio: gero svaro 
vyšnių platumo. Jis spjaudo pučiant šoniniam vėjui, kuris kreipia 
vyšnių kauliukus Kelno pusėn; bet Reinas juos neša į Duisburgą, o 
gal ir toliau. Kiekviena vyšnia šaukia kitą. Vyšnių valgymas kelia 
įniršį. Įniršis kyla sulig kiekviena vyšnia. Kai Jėzus varė pinigų keitė- 
jus iš šventyklos, prieš tai jis buvo suvalgęs svarą vyšnių. Ir Otelas, 
prieš tai, suvalgė visą svarą. Broliai Morai, abudu, kasdien, net žie- 
mą. Jeigu Maternui būtų reikėję vaidinti Jėzų, Otelą arba Francą 
Morą, tai jis irgi būtų turėjęs prieš kiekvieną spektaklį suvalgyti po 
svarą vyšnių. Kiek pykčio su jomis prinoksta ir išvirus sudedama į 
stiklainius? Jos tiktai atrodo tokios apvalainos, iš tiesų vyšnios yra 
smailūs trikampiai. Ypač rūgščiosios vyšnios šipina dantis. Lyg jam 
to reikėtų. Jis galvoja trumpiau, negu spjaudo. Prieš jį baigę darbą 
kontorose vyrai suima rankom skrybėles ir nedrįsta jam pavymui. 
Tie, kurie atsigręžia, kažką turi už nugarų. Tiktai Ingė Zavacki, taip 

pat turinti pasimatymą, blyksi be baimės ir punktualiai akutėm į vis 
grėsmingiau artėjantį Materną. Iš kurgi jai žinoti, kad jis suvalgęs 
svarą vyšnių. Vėjas plaiksto naują baltą viršuje striuką, apačioj pla- 
čią vasarinę suknelę. Per taliją vis dar penkiasdešimt keturi, tiesa, su 
diržu. Ji gali sau leisti berankovį laukimą. Vėjas piešia Ingės suknioj 
nerimstantį atstatytą kelį: pasitinkanti šypsena ir pasitinkantis paėji- 
mas į priekį: keturi su puse žingsnio itališkais sandalais: ir cvakt 
kauliuku į tarpkrūtį; bet Ingė Zavacki ne iš kelmo spirta, ji sustoja ir 
narsiai laukia: 

— Ką, gal aš pavėlavau? Raudona dėmė papuoš suknelę. Kaip 
tik trūko raudono akcento. Kokia tai buvo vyšnia: saldžioji ar rūgš- 
čioji? — Mat maišelis atidavęs visą įniršį. Kauliukų spjaudytojas ga- 
li jį numesti. — Gal tau dar nupirkti? Ana ten yra. . 

Ingė Zavacki norėtų „be perstogės važinėtis karusele“. Tad pir- 
myn per Reino lankas tenai. Su visais, kurie nori tenai įsilieti, susiei- 
ti ir būti priskaičiuoti. Bet jokių aplinkos aprašymų, nes ledų ji ne- 
nori, šaudyti nemoka, rusiški kalneliai jai teikia malonumą tiktai 
tamsoj, mugės būdose tik nusivili, vien važinėtis karusele nori, be 
perstogės. 

Iš pradžių jis laimi jai šaudykloje dvi rožes ir tulpę. Paskui turi 
su juo važinėtis vaikišku savaeigiu, daužantis į kitus savaeigius. Jis 
tuo metu galvoja, iš pažiūros šaltas kaip ledas, apie žmonių masę, 
materializmą ir transcendenciją. Galop trim šūviais laimi Vali mažą 
geltoną lokį, kuris, deja, neurzgia. Tada turi stovėdamas išgerti du 
bokalus alaus. Paskui nuperka jai skrudintų migdolų, nors ji to ir ne- 
nori. Dar greitai paleidžia kelis šūvius į taikinį: dvi aštuoniukės, vie- 
na dešimkė. Pagaliau ji gali važiuoti su juo karusele, bet ne be galo. 

Viskas sukasi kaip numatyta. Tiktai trečdalis karuselės vietų 
užsėsta, ji pamažu išeina iš mados. Bet Ingė alpsta dėl senų dalykų. 
Ji renka laikrodžius su melodijom, šokančius lokius, karpinius, šešė- 
lių teatrėlius, vilkelius, lipdukus ir yra tarsi sukurta be perstogės va- 
žinėtis karusele. Specialiai šitai kelionei ratu pasisiuvo suknelę ir 
apatinius. Plaukai paleisti, keliai nesuglausti; mat kas toks karštas 
kaip Ingė Zavacki ir kas valandą jaučia putėj gaisrą, tas turi poreikį 
nuolatos ją vėdinti vėjyje ir vėdintis pats. Ir nenori paklusti traukos 

dėsniams. Dvi su puse minutes ratu, su įsisukimu ir sustojimu: ratu, 
kol baigiasi muzika. Bet tada Ingė nori: „Darsyk darsyk!“ pasivėdin- 
ti. Negadink vienąsyk malonumo. Pigiau tu jos neapsvaiginsi. Pasi- 
dairyk truputį, kol sukiesi. Antai vis tas pats pakrypęs Lamberto 
bokštas, anoj pusėj žymintis Diuseldorfą. Vis tos pačios fizionomi- 
jos, stovinčios ratu su ledais ir be jų, su tuo, kas laimėta, pirkta, iš- 
lošta, laukiančios Materno sugrįžimo. Žmonių masė tiki juo, dreba 
jam pasirodžius. Plebėjų išmintis, plebėjų baimė! Visi be išimties 
užmaišyti pagal tą patį receptą. Širdyje pensija, džiunglės be įkandi- 
mų, higieniški išdykavimai, o patys nei blogi, nei geri, tik fenomena- 
lūs ir be jokio skirtumo. Paberti žirniai. Na, tegu bus razinos pyrage. 
Pamiršę būtį ieško transcendencijos pakaitalo. Vienodo rašto mo- 
kesčių mokėtojai, išskyrus vieną. Visi vienodi; viepas išsiskiria. Tai 
tik audinio klaida, bet krinta į akis. Nepamirštamas apsukus ratą. Su 
šaulio kepure kaip ir visi šauliai, ir vis dėlto, ana ten, vėl išnyko, pa- 
sirodė, išnyko: labai išsiskiriantis šaulys. O pavardės! Tai juk, na, ži- 
noma, palaukš! Išnyko — antai vėl: jo man reikėjo; tuojau jam baig- 
sis smagumai, tam broliukui policijos majorui. Lėtai praeina 
džiaugsmai, policijos majore Osterhuesai. Gal pasisukim karusele? 
Paskrajosim su leitmotyvais ir žudymo motyvais? Tai kaip, Heinri- 
chai, ar nori? 

Kai kurie šauliai nori, bet tas ypatingasis ne. Iš pradžių norėjo, 
bet dabar, kai kažkas nušoko nuo stojančios karuselės ir ėmė per vi- 
są pasaulį šaukti pavarde, be to, su seniai pamirštu tarnybos laips- 
niu, miesto deputatas šaulys Heinrichas Osterhuesas išvis nenori ir 
sprunka šalin. Jis nemėgsta girdėti „policijos majore“. Net seniems 
draugams neleidžia. Mat kas buvo, tai pražuvo. 

Jau nesyk patirta ir dažnai filmuota: nieko nėra lengviau, kaip 
pasprukti šaulių šventės metu. Kadangi visur pilna jį slepiančių bro- 
lių šaulių su savo skrybėlėm, pusiau girininko, pusiau buriuotojo. 
Pabėga galiuką ir vilioja vilką į priešingą pusę. Mulkina dalindamie- 
si ir taip beveik plėšdami vilką perpus, ketvirčiuodami. Kad sugautų 
Osterhuesą, Maternui reikėtų susiplėšyti į šešiolika dalių. Čiupk, 
čiupk! Leitmotyvas vejasi mirties motyvą! Ak, kad turėčiau Plutoną, 
jis man rastų Heinrichą Osterhuesą. Ak, man reikėjo jį, šonkaulių 

laužymo meto policijos majorą, pažymėti vyšnios kauliuku ir vyšnios 
dėme, o ne Ingės suknelę. — Osterhuesai Osterhuesai! Ei, nesto- 
vek, nuo vyšnios kauliuko bėk. | 

Tiktai po valandos Osterhueso šaukimo ir Osterhueso ieškoji- 
mo — turbūt visą pulką brolių šaulių ištvarstęs už uniformų sagų ir 
piktai paleidęs — vėl aptinka pėdsaką: nuo ištryptos žolės pakelia 
smarkiai sumindytą nuotrauką. Joje ne kas nors kitas, ne brolis šau- 
lys, o andainykštis policijos majoras Osterhuesas, savo rankomis 
tardęs areštantą Valterį Materną policijos prezidiumo rūsyje Kava- 
lerijos gatvėje trisdešimt devintaisiais. 

Su ta nuotrauka, ji, matyt, iškrito iš bėgančio šaulio kišenės, 
Maternas apšniukštinėja visas palapines, kur pilstomas alus — vel- 
tui! Arba jis išmetė ją — įrodymas! Su tuo paieškos skelbimu ranko- 
je jis lekia per palapines, landžioja po gyvenamais vežimais. Virš 
Reino lankų jau telkiasi sutemos, — balta Ingės suknelė seka paskui 
Jį pagarbiai, prašydama ir nori važinėtis rusiškais kalneliais, važinė- 
tis ir važinėtis — kai jis įžengia į paskutinę palapinę, trokšte trokš- 
damas rasti Osterhuesą. Kitose išsipūtusiais pilvais palapinėse vos 
galėjai pakęsti dainų triukšmą, tuo tarpu čia tylu kaip bažnyčioj. 

— Tss! — sako tvarkdarys prie įėjimo. — Mes dabar fotogra- 
fuojam. 

Maternas atsargiais padais žengia alaus prilaistytom pjuve- 
nom. Nei sulankstomų kėdžių, nei stalų eilių. Osterhueso ieškančios 
akys suvokia: kokį paveikslą, kokią nuotrauką sumanęs šaulių šven- 
tės fotografas! Scena vidur nebylios tuštumos kelia į pastogę šimtą 
trisdešimt du lyg tribūnoje sustatytus brolius šaulius. Prieky klūpo, 
už jų sėdi, paskui stovi, užpakaly kyšo virš visų. Šimtas trisdešimt du 
šauliai su savo šaulių skrybėlėm, pusiau girininkų, pusiau buriuoto- 
jų, truputį pakreiptom į dešinę. Šaulių virvelės ir rozetės teisingai 
paskirstytos. 

Nė vienas nesidabruoja ryškiau, nė viena krūtinė nėra tuštesnė 
už kitą, ne šimtas trisdešimt vienas šaulys ir vienas šaulių karalius, o 
šimtas trisdešimt du lygūs broliai šauliai gudriai geraširdiškai įstan- 
giai šypsosi, žiūrėdami į Materną, kuriam duota rinktis, su nuotrau- 
ka rankoje. Bet koks panašumas atsitiktinis. Bet koks panašumas 

šimtą trisdešimt du kartus pripažįstamas; mat tarp scenos pakylos ir 
palapinės stogo šypsosi lyg tribūnoje sustatyti, suklupdyti, susodinti, 
užsidėję šaulių skrybėles, truputį pakreiptas į dešinę, fotografuoja- 
mi šimtas trisdešimt du Heinrichai Osterhuesai. Šeimos portretas: 
šimtas trisdešimt du broliukai! „Viskas, ponai!“ — šūkteli šaulių fo- 
tografas. Šimtas trisdešimt du Heinrichai, plepėdami nerangiai ap- 
sunkę nuo alaus, lipa nuo šventinės fotopakylos ir tuojau nori pa- 
spausti ranką senam pažįstamam, iš šimtas trisdešimt dviejų polici- 
jos majoro laikų šimtą trisdešimt du kartus paspausti ranką: 

— Kaip gyvuojam, kaip krutam? Vėl čia? Ar visi šonkauliukai 
gerai suaugo? Žiaurūs buvo laikai. Galim paliudyti, visi šimtas tris- 
dešimt du. Kas nesitaikė, tam buvo riesta. Bet berniokėliai bent jau 
viską išklodavo, kai gerai suimdavai į nagą. Ne taip kaip dabar, kai 
su jais terliojasi... 

Tada Maternas apsisuka ir pasileidžia per alum sulaistytas pju- 
venas. „Kodėl taip greitai, žmogau! Reikia aplaistyti, šitoks susitiki- 
mas!“ Šaulių šventė jį išspjauna! Nepailstanti Ingės suknelė ir ponas 
Dievulis jo laukia. Po jo saugančiu sparnu Reino lankose išaušta ry- 
tas, kol pagaliau nuramina jį, savo dantim kalenantį mylimąjį. 


DEVYNIASDEŠIMT PIRMA 
DAUGMAŽ RAMI MATERNIADA 


Kas jam iš to, kad turi galvą iš kaltos geležies, jei sienos, kurias 
nori pramušti, tamtyč padarytos ažūrinės? Argi tai amatas: versti su- 
kamas duris? gėdyti kekšes? badyti šveicariškame sūryje skyles? Kas 
norės aitrinti senas žaizdas, jeigu jų aitrinimas kelia malonumą? Ar- 
ba kasti duobę kitam, kad jis paskui padėtų iš jos išlipti? Kovoti su 
šešėliu? Tiesinti segtukus? Varyti vinis į kaučiukinius priešus? Skai- 
tyti telefonų knygas, arba adresų knygas, pavardė po pavardės? — 
Liaukis keršijęs, Maternai! Nebešauk šuns Plutono iš užkrosnio. 
Gana, prisikeršijai! Susitaikyk su šiuo pasauliu; arba susiek pareigą 

klausyti širdies, blužnies ir inkstų su garantuotom mėnesinėm paja- 
mom. Kadangi tu neesi tinginys. Visuomet triūsei iš peties: vaikščio- 
jai trynei vaikščiojai. Nesyk pasiekei ir viršijai savo galimybių ribas: 
paimamos moterys, paliekamos moterys. Ką tu dar gali, Maternai? 
Ko tu išmokai priešais veidrodį ir vėją? Garsiai ir aiškiai kalbėti te- 
atre. Taigi įsilįsk į vaidmenis, išsivalyk dantis ir tegu tau moka algą: 
kaip tragiškų vaidmenų atlikėjui, fenotipui, Francui ar Karlui Mo- 
rui, pagal nuotaiką — ir sakyk visiems balkonams ir parterio kė- 
dėms: „Bet aš netrukus ateisiu pas jus ir negailestingai teisiu!“ 

Niekai! Maternas vis dar nepasiruošęs iš keršto turėti kokios 
nors naudos. Zavackio krėsluose jis rezga Žiovaujančius šnipštus. 
Bastosi su savo inkstakmeniais po kambarius. Draugai jį išlaiko. 
Meilužė vedžiojasi į kiną. Kai išeina pasivaikščioti su šuniu ar su 
reikalais, niekas nedrįsta atsigręžti. Kokiu kūju turi gauti per gal- 
vą, kad atstotų nuo Žmonių, girdinčių už nugaros jo žingsnius, jo 
griežimą. 

Ir šit penkiasdešimt penktaisiais, kai visiems keturiasdešimt 
penktaisiais taikos metais gimusiems vaikams sueina dešimt metų, 
rinkon išmetamas pigus masinis gaminys. Slapta, bet legaliu būdu 
dirba gerai suteptas, todėl beveik begarsis distribucijos aparatas. To 
sezono atradimo nereklamuoja jokie skelbimai; jis netraukia akies 
jokioje vitrinoje; ne žaislų parduotuvėse ir universalinėse yra graibs- 
tomas; ne siuntinėjamas į namus be pašto mokesčio; 0 tarp mugių 
būdų, žaidimų aikštelėse, priešais mokyklas stovi skrajojantys par- 
davėjai su savo geru; ten, kur susieina vaikai, taip pat prieš profesi- 
nes mokyklas, jų bendrabučius ir universitetus gali nusipirkti tą Žais- 
liuką, skirtą jaunimui nuo septynerių iki dvidešimt vienerių metų. 

Tas žaisliukas yra — kad iš to paslaptingo daikto nepadarytum 
dar didesnės paslapties — akiniai. Ne, ne stiklai, per kuriuos gali 
studijuoti nešvankybes visokiom spalvom ir pozom. Joks pogrindi- 
nis fabrikas nenori sugadinti pokarinio Vakarų Vokietijos jaunimo. 
Nereikia informuoti nei kompetentingų valstybės įstaigų, nei kreip- 
tis į teismą. Jokiam profesoriui neduodama dingstis iš sakyklos 
švaistytis šiurpinančiais palyginimais. Ir vis dėlto perdėm pigiai par- 
davinėjami ne tokie akiniai, kurie kompensuoja įprastus regėjimo 

trūkumus; kitokie negu tvirkinantys, negu gydantys akiniai užplūs- 
ta — čia negalima apsieiti be skaičių — maždaug milijonu ir ketu- 
riais šimtais tūkstančių egzempliorių rinką: kaina — penkiasdešimt 
pfenigų. Vėliau, įsikišus Heseno ir Žemutinės Saksonijos žemių ty- 
rimo komisijoms, pasirodė, kad oficialūs vertinimai teisingi: viena 
firma, „Brauxelis ir Ko“ iš Gros Gyzeno prie Hildesheimo, pagami- 
no milijoną septynis šimtus keturiasdešimt tūkstančių egzempliorių 
neteisingai apkaltinto gaminio ir sugebėjo parduoti lygiai milijoną 
keturis šimtus penkiasdešimt šešis tūkstančius ir tris šimtus dvylika. 
Neblogas pelnas, juolab kad gamybos kaštai buvo nedideli: primity- 
vus štampuotas plastmasinis dirbinys. Tiktai stiklai, nors jie, kaip ir 
langų stiklai, nebuvo specialiai nušlifuoti, matyt, buvo ilgai kuriami: 
firmai „Brauxelis ir Ko“ savo paslaugas turbūt pasiūlė Jenoje apmo- 
kyti, paskui iš respublikos pabėgę kvalifikuoti optikos specialistai; 
bet „Brauxelis ir Ko“ — apskritai rimta firma — gali abiem tyrimo 
komisijoms įrodyti, kad nedirbo joks optikas, kad tiktai maža, prie 
gamyklos esanti stiklo liejykla tirpina ypatingą, todėl patentuotą mi- 
šinį: į gerai žinomą kvarcinio smėlio, sodos, Glauberio druskos ir 
kalkakmenio mišinį dedama tiksliai iki gramo pasvertas ir todėl pa- 
slaptyje laikomas kiekis žėručio, gaunamo iš žėrutinio gneiso, žėru- 
tinio šiferio ir žėrutinio granito. Taigi jokių burtų, nieko uždrausta; 
nepriklausomų chemikų ekspertizės patvirtina mokslinę versiją. Že- 
mutinės Saksonijos ir Heseno kraštų pradėti tyrimai sustabdomi; ir 
vis dėlto kažkas čia ne taip — įmaišytų žėručio veidrodėlių, matyt, 
esama — tačiau tiktai jaunimas, nuo septynerių iki dvidešimt viene- 
rių, supranta fokusą, mat akiniai su fokusu, kurio nesuvokia nei su- 
augusiėji, nei maži vaikai. 

Kaip vadinami tie akiniai? Paplitę įvairūs pavadinimai, bet nė 
vienas nėra duotas „Brauxelio ir Ko“ firmos. Gamintojai pateikia 
savo gaminį jaunimui kaip bevardį žaisliuką, tačiau kai tik paaiškė- 
ja, kadjis turi pasisekimą, reklamai panaudoja kelis pavadinimus. 

Maternas, išėjęs pramankštinti kojų su maža, dabar jau aštuo- 
nerių metų Vali Zavacki, pirmąkart išgirsta apie „stebuklinguosius 
akinius“ Diuseldorfo Kalėdų mugėje Bolkerštrasėje. Neišvaizdus 
žmogelis, galėjęs su tokiu pat pasisekimu pardavinėti meduolius ar- 

ba per pigius parkerius ir skutimosi peiliukus, stovi su puspilne kar- 
tonine dėže tarp bulvinių blynų būdos ir prekystalio, kur pardavinė- 
jami kalėdiniai vyniotiniai. 

Bet nei kairėj, kur turėtų vilioti taukų pritvinkę kvapai, nei de- 
šinėj, kur negailima cukraus pudros, nesigrūda tiek pirkėjų kaip 
priešais tuoj ištuštėsiančią kartoninę dėžę. Pardavėjas, be abejonės, 
sezoninis, ne šaukia, o šnabžda: „Stebuklingi akiniai nešiojimui, ste- 
buklingi akiniai žiūrėjimui“. Tačiau tas pavadinimas, kad ir kaip pa- 
sakiškai skamba, skirtas daugiau suaugusiems, turintiems pinigines; 
mat augantis jaunimas jau žino, kas per stebuklas juose slypi: tryli- 
kamečiai vyrukai ir šešiolikmetės pupytės juos paprastai vadina 
„atpažinimo akiniais“; abiturientai ir automechanikai, tik baigę 
mokslą, taip pat pirmo semestro studentai mini „pažinimo akinius“. 
Mažiau vartojami ir, matyt, ne vaikų duoti pavadinimai: „tėvo paži- 
nimo akiniai“ ir „motinos pažinimo akiniai“, arba „šeimos demas- 
kuotojai“. 

Taigi, jeigu remsimės paskutiniu pavadinimu, tie „Brauxelio 
ir Ko“ į rinką šimtais tūkstančių išmesti akiniai kiaurai permato 
tėvų namus. Tėvą ir motiną, ką ten: kiekvieną suaugusiįjį, persiritu- 
sį per trisdešimt metų, pastebi, atpažįsta, dar blogiau: demaskuo- 
ja. Tiktai tie, kuriems penkiasdešimt penktaisiais metais dar nėra 
trisdešimt arba jau vyresni kaip dvidešimt vienerių, lieka abejingi 
ir negali demaskuoti, nei patys būti demaskuoti jaunesnių brolių ir 
seserų. Ar tokiais bendrais aritmetiniais fokusais galima spręsti 
kartų problemas? Ar abejingieji, net devynerių metų atstovai, turi 
būti nurašyti ir yra negabūs pirminiam pažinimui? Gal firma 
„Brauxelis ir Ko“ turi ambicijų; o gal, blaiviai ir paprastai tariant, 
moderniam rinkos tyrimui pavyko suvokti ir patenkinti augančios 
pokario kartos poreikius? 

Ir šiuo ginčytinu punktu firmos „Brauxelis ir Ko“ juristas galė- 
tų pateikti dokumentus, kurių sociologijos prisotintas dalykiškumas 
galėtų išsklaidyti dviejų tyrimo komisijų abejones. „Produkto ir var- 
totojo sąveika, — rašoma viename ekspertizės akte, — yra nuspėja- 
ma tiktai iki to momento, kai vartotojas pats pradeda gaminti ir įsi- 
gytą produktą paverčia gamybos įrankiu, taigi kažkuo neliečiama“. 

Skeptikai tegu sau kraipo galvas; bet kad ir kuo remtasi ryžtan- 
tis gaminti ir pardavinėti stebuklinguosius akinius, šio sezono šlage- 
rio pasisekimas neginčytinas ir iš esmės pakeitė Vakarų Vokietijos 
visuomenės struktūrą, nesvarbu, ar tos struktūros, ar, kaip sako 
Šelskis, vartotojo pakeitimas buvo tyčinis, ar ne. 

Jaunimas gauna galimybę pamatyti. Nors ir daugiau kaip pusė 
akinių tik nusipirkus sunaikinama, nes tėvai nutuokia, kad tie aki- 
niai kažkokie ne tokie, lieka apie septyni šimtai tūkstančių akinių 
savininkų, kuriems pavyksta ramiai ir nuodugniai susidaryti vaizdą 
apie savo tėvus. Tarkim, vakarieniaujant, iškylaujant su šeima, Žiū- 
rint pro langą, kaip tėvai su motorine šienapjove suka ratus. Akinių 
būta visoje Vakarų Vokietijoje; tačiau jų koncentracija bauginančio 
masto pasiekė Šiaurės Reino— Vestfalijos, Heseno ir Žemutinės 
Saksonijos žemėse, tuo tarpu pietrytinėse srityse, tarkim, Bavarijo- 
je, pasklido gan tolygiai. Vien tiktai Šlezvigo— Holšteino žemėje, iš- 
skyrus Kylį ir Liubeką, yra vietų, kur akiniai išvis nepasireiškė, nes 
ten, Eutino, Rendsburgo ir Noimiunsterio rajonuose, valdžia nepa- 
sidrovėjo konfiskuoti akinių — iš jų pardavėjų dėžėmis. Teismo or- 
deris buvo įteiktas vėliau. „Brauxelio ir Ko“ firmai, tiesa, pavyko pa- 
reikšti pretenzijas dėl padarytos žalos: tačiau tiktai miestuose ir ap- 
link Icehog akiniai randa pirkėjų, kurie susidaro vaizdą, vaizdą apie 
savo tėvus. 

Taigi kas, konkrečiai, matoma per stebuklinguosius akinius? 
Apklausos nedavė daug medžiagos. Dauguma jaunuolių, susidariu- 
sių vaizdą apie tėvus arba ketinančių jį papildyti, nenori kalbėti. Kas 
be ko, jie pripažįsta, kad stebuklingieji akiniai jiems atvėrė akis. Ap- 
klausos sporto aikštelėse ir prie kino teatrų vyko maždaug taip: 

— Nagi pasakykite mums, jaunikaiti, kaip jums atsiliepė akinių 
nešiojimas? 

— O ką čia sakyti? Tai va, kai kelissyk užsidėjau akinius, man 
dabar viskas aišku dėl senio. 

— Mums rūpi kai kurios smulkmenos. Kalbėkite nebijodamas, 
laisvai ir atvirai. Mes esam iš „Brauxelio ir Ko“ firmos. Ir mūsų 
klientams bus tik į naudą, jei toliau tobulinsim akinius... 

— Jų nėra ko daugiau tobulinti. Jie visiškai geri. Aš jau sakiau. 
Kelissyk užsidėjau, ir man viskas aišku. Aiškiau nebūna! 

Visi apklaustieji vengia kalbėti, tačiau galima neabejoti, kad 
plika jaunuolio akis mato savo tėvą kitokį, negu jauna po stebuklin- 
gais akiniais tykanti akis. Toliau pasitvirtina: stebuklingieji akiniai 
rodo jaunuoliams su akiniais tėvų praeitį besikaitaliojančiais vaiz- 
dais, dažnai, turint truputį kantrybės, chronologine tvarka. Dėl vie- 
nokių ar kitokių priežasčių nutylimi epizodai augantiems vaikams 
pasidaro apčiuopiami ir aiškūs. Ir šia kryptimi tiek „Brauxelio ir 
Ko“ firmos, tiek mokyklų valdybos vykdomos apklausos beveik ne- 
duoda rezultatų. Vis dėlto — kad ir kaip tai keista — aiškėja, jog 
dienos švieson iškyla ne baisingai daug erotinių paslapčių — iškyla, 
tačiau tai eiliniai svetimavimai — o dviejuose tėvo pažinimo akinių 
stikluose vis kartojasi smurto aktai, įvykdyti toleruoti inspiruoti 
prieš vienuolika, dvylika, trylika metų: žudynės, dažnai šimtų žmo- 
nių. Išbandyti apdovanoti šlovinti žudikai. Žudymo motyvai tampa 
leitmotyvais. Su žudikais prie vieno stalo, toje pačioje valtyje, lovoje 
ir kazino. Tostai, įsakymai. Pastabos bylose. Kvapu sudrėkinti ant- 
spaudai. Kartais vien tiktai parašai. Visi keliai veda į. Žodžiai ir tyla 
gali. Kiekvienas tėvas slepia bent vieną. Daugelis užversti uždengti 
ir užmaskuoti, tarsi jų niekada nebūtų buvę, iki vienuoliktais metais 
po karo prekyboje pasirodo stebuklingieji akiniai ir iškelia dienos 
švieson. 

Jokių konkrečių pavyzdžių. Nebent vienas ar kitas jaunuolis 
pareiškia esąs pasiruošęs leisti statistiškai įvertinti tai, ką yra pama- 
tęs; tačiau turimą medžiagą sūnūs ir dukros laiko paslaptyje, kaip 
anksčiau tėvai ir motinos nuo jų slėpė net savo sapnus. Matyt, gėdi- 
jamasi. Kas yra išoriškai panašus į savo tėvą, bijo išvadų dėl kitų pa- 
našumų. Be to, gimnazistai ir studentai nenori, versdami prabilti tė- 
vus, pakenkti savo mokslui, dažnai finansuojamam tėvų aukojimosi 
kaina. Aišku, ne „Brauxelio ir Ko“ firma, o kažkas kitas, kūręs ste- 
buklinguosius akinius, atskyręs žėrutinius veidrodėlius nuo gneisų ir 
įmaišęs juos į paprastą stiklo masę, numatė galutinį akinių akcijos 
rezultatą ir jo tikėjosi. Tačiau vaikai nesukyla prieš tėvus. Šeimos 

jausmas, savisaugos instinktas, blaivūs apskaičiavimai ir akla meilė 
demaskuotiesiems sužlugdo revoliuciją, galėjusią pateikti mūsų am- 
žiui tokias antraštes: „Vaikų kryžiaus žygių atgimimas!“, „Paaugliai 
organizuotai užima Kelno Vano aerouostą!“, „Įvedama nepaprasto- 
ji padėtis!“, „Per kruvinus susirėmimus Bonoje ir Bad Godesberge 
policija ir bundesvero daliniai įstengė tik paryčiui“, „Heseno radi- 
jas, išskyrus kelis gretimus pastatus, yra“, „Iki šiol keturiasdešimt 
septyni tūkstančiai jaunuolių, tarp kurių esama aštuonmečių vaikų, 
įstengė“, „Tarp apsuptųjų Lauenburgo teritorijoje siautėja savižu- 
dybių banga“, „Prancūzija laikosi sutarties ir grąžina“, „Keturiolik- 
mečiai — šešiolikmečiai gaujų vadai jau prisipažino“, „Po planinių 
valymo akcijų rytoj per visas radijo stotis kalbės“, „Toliau ieškoma 
komunistų agentų, sukėlusių riaušes ir joms vadovavusių“, „Iš pra- 
džių, rodės, bankrutuosianti birža atsigauna“, „Ciuriche ir Londone 
Vokietijos vertybės vėl turi paklausą“, „Gruodžio šeštoji bus pa- 
skelbta valstybine gedulo diena“. 

Nieko tokio nebuvo. Tiesa, pasitaikė susirgimų. Nemaža mer- 
gaičių ir berniukų neįstengė pakęsti siaubingo tėvų vaizdo. Jie pabė- 
go: į užsienį, svetimšalių legioną, kitur. Kai kurie grįžo. Hamburge 
viena po kitos pavyko keturios, Hanoveryje dvi, Kaselyje šešios savi- 
žudybės, ir tai privertė „Brauxelį ir Ko“ prieš pat Velykas sustabdyti 
vadinamųjų stebuklingųjų akinių tiekimą. 

Praeitis tviskėjo kelis mėnesius, kad po to, kaip matyt, reikia ti- 
kėtis, užgestų visiems laikams. Tiktai Maternas, apie kurį kalbama 
šiose materniadose, toleruoja sukilimus; mat kai jisai Diuseldorfo 
turguje per Kalėdų mugę nuperka savo dukrai Vali tokius akinius, 
toji juos tuojau užsideda, ir štai kas atsitinka: ką tik juokusis ir 
kramčiusi meduolį Vali pamato Materną per akinius, išmeta me- 
duolį, auksine virvele perrištus paketus ir rėkdama pabėga. 

Maternas su šuniu jai iš paskos. Bet abu — mat Vali teisingai 
mato ir šunį — mergaitei, kurią jie pasiveja prieš pat Ratingo var- 
tus, atrodo vis baisesni. Praeiviai pasigaili klykiančio vaiko ir pa- 
reikalauja Materno, kad tas įrodytų, jog esąs tėvas. Komplikacijos! 


„--— 


parašyta! Bjaurybė!“ Tada, galų gale, policininkas išsklaido sam- 

būrį. Nustatomi asmenys. Liudytojai tariasi tą ar kita matę arba 
nematę. Vali klykia ir vis dar su akiniais. Patrulinis automobilis 
parveža Materną, šunį Plutoną ir pasibaisėjusį vaiką pas tėvus Za- 
vackius. Bet ir namie, tarp daugelio brangių žaislų, Vali vis nenusi- 
ramina, nes vis dar turi ant nosies akinius: ne tiktai Materną ir šu- 
nį, bet ir Jocheną su Inge Zavacki Vali mato naujai, teisingai ir 
baisiai. Tas klyksmas nuveja Plutoną po stalu, suaugusiuosius pa- 
verčia akmeniniais stabais ir užpildo vaikų kambarį. Tarpais ji ta- 
ria žodžius, pertraukiamus klyksmo, tačiau prasmingus. Vali miksi 
apie daug daug sniego ir kraują, krintantį ant sniego, apie dantis, 
kurie taip pat, apie vargšą mielą storą žmogų, kurį tėtė, dėdė Val- 
teris ir kiti vyrai, baugiai atrodantys, muša, muša ir muša kumš- 
čiais, daugiausia dėdė Valteris, vis tą patį mielą storą žmogų, nebe 
stovintį, o gulintį sniege, nes dėdė Valteris jį... — Negalima! Taip 
nedera. Mušti ir Žiauriai elgtis su žmonėmis gėlėmis gyvuliais. Tai 
visur draudžiama. Tas, kuris taip daro, nenueis į dangų. Ponas Die- 
vulis viską mato. Gana gana... 

Tiktai kai Ingė Zavacki nuima šėlstančiam vaikui nuo nosies 
akinius, jis šiek tiek apsiramina; bet ir po kelių valandų, jau lovytėje 
ir apsupta savo lėlių, Vali vis dar tebekūkčioja. Pamatuojama ir nu- 
statoma, kad mergaitė turi karščio. Iškviečiamas gydytojas. Jis ne- 
randa nei gripo, nei kokios nors kitos vaikiškos ligos, tik sako, kad 
krizę sukėlęs kažkoks šokas, kažkas neaišku, todėl reikalinga ramy- 
bė, tegu suaugusieji laikosi atokiau, jeigu nepagerės, vaiką reikės 
paguldyti į kliniką. 

Ir ji ten atsiduria. Dvi dienas ir naktis karštis nekrinta, ir vis ta 
pati alaus įkvėpta scena: sniegas guli, kraujas laša, kumščiai kalba, 
storas žmogus griūva, šlumsi, į ką? į sniegą, nes dėdė Valteris ir tėtė, 
sniegan, ir išspjaunama tiek dantų, viens, dų — penki — trylika — 
trisdešimt du! — Jų niekas nebesuskaičiuos. Todėl Vali su dviem sa- 
vo mylimiausiom lėlėm perkeliama į šv. Marijos ligoninę. Ne šalia 
skaudžiai tuščios vaikiškos lovelės sėdi vyrai Zavackis ir Maternas; 
jie kiūto virtuvėje ir geria iš vandens stiklinių, kol nuvirsta nuo kė- 
džių. Tą pomėgį leisti laiką virtuvėje išlaikęs Jochenas: dienomis jis 
yra verslininkas, pavyzdingai apsitaisęs nesiglamžančiom medžia- 

gom; vakarais šlepsi su šliurėmis nuo šaldytuvo prie viryklės ir tam- 
posi petnešas. Dienomis stėnauja žvalia verslo kalba, kuriai vaizdin- 
go ryškumo ir laiką taupančio trumpumo teikia kariškos kalbos li- 
kučiai: „Mes nesiterliosim, o kirsim iš peties!“ — taip kadaise sakė 
karo vadas Guderianas, dabar jį mėgdžioja Zavackis, norėdamas 
užlieti rinką vieneilės aprangos partija; o vakare, virtuvėje su šliurė- 
mis, jis kerta apskrudusius blynus ir plačiai, ilgai ir nuodugniai dės- 
to apie tai, kaip tada buvo jaunystėj ir šaltoj tolimoj tėviškėj. Ir Ma- 
ternas išmoksta vertinti virtuvės jaukumą. Bičiuliai susigraudinę 
ploja viens kitam per pečius. Graudulys ir neatskiesta degtinė drėki- 
na akis. Ant virtuvinio stalo stumdo čia vienon, čia kiton pusėn pu- 
siau suvoktą kaltę ir ginčijasi tik tada, kai kalba apie konkrečias da- 
tas. Maternui atrodo, jog viena ar kita buvo trisdešimt septintųjų 
birželio mėnesį, tuo tarpu Zavackis tvirtina: „Tai buvo kaip tik rug- 
sėjy. Mes tada šiušėjomės, kad tuo viskas ir baigsis“. Bet abu įsitiki- 
nę, kad jau tada buvo prieš: „Supranti, mūsų būrys iš esmės buvo lyg 
išsigelbėjimas nuo vidinės emigracijos. Ar atsimeni, kaip mes filoso- 
fuodavom prie baro. Vilis Egersas, broliai Dulekai, būtinai Franciu- 
kas Volšlėgeris, Bublicas, Hopė ir Otas Varnkė. Tu vis varei ir varei 
apie būtį, kol mums visiems galvos apsisukdavo. Kur kupra, kur ran- 
ka! O dabar? Kas dabar? Dabar ateina tavo paties vaikas ir drebia: 
„Žudikas žudikas!“ | 

Po tokio /amento virtuvėj kiekvienusyk minučiukę būna tylu 
kaip bažnyčioj, tiktai kavai verdamas vanduo traukia savo dievobai- 
mingą dainelę, kol Zavackis vėl pradeda: 

— Ir viską taip krūvon sudėjus, pasakyk tu man, Valteriuk, ar 
mes to nusipelnėm? Argi nusipelnėm? — Ne, pasakysiu aš. Jokia 
mada ne. 

Kai Vali Zavacki po mėnesio paleidžiama iš ligoninės, vadina- 
mųjų stebuklingųjų akinių namuos jau nėra. Juos nei Ingė Zavacki į 
šiukšlių kibirą, nei Jochenas su Valteriu virtuvėj; galbūt šuva su- 
kramtė prarijo suėdė. Bet Vali neklausinėja dingusio žaislo. Ji tyliai 
sėdi prie savo rašomojo stalo ir vejasi kitus, nes ilgai nebuvo mokyk- 
loj. Visi tikisi, kad vaikas galbūt pamirš, kodėl pasidarė toks smailas 
ir rimtas, o ne liko apvalainas ir linksmas. Mat tuo tikslu Vali buvo 

ligoninėje: gera priežiūra, kad pamirštų. Toks elgesys vis labiau ir la- 
biau darosi visų veiksmo dalyvių pagrindine gyvėnimo taisykle: pa- 
miršti! Nosinėse, rankšluosčiuose, pagalvių apvalkaluose ir skrybė- 
lių pamušaluose siuvinėjami šūkiai: „Kiekvienas turi mokėti pa- 
miršti“. Užmaršumas natūralus dalykas. Atmintyje turi gyventi 
malonūs prisiminimai, o ne kankinančios baisybės. Sunku prisimin- 
ti ką nors teigiama. Todėl kiekvienas privalo turėti ką nors, kuo jis 
galėtų tikėti: pavyzdžiui, Dievą; arba jeigu negali tikėti jį, tai tegu ti- 
ki grožiu, pažanga, geru pradu žmoguje ar šiaip kokia idėja — Mes 
čia, Vakaruos, tvirtai tikime laisve, vis dar. 

Taigi aktyvumas! Užsimiršimas kaip produktyvi veikla. Mater- 
nas nusiperka didelį trintuką, atsisėda ant virtuvinės kėdės ir prade- 
da trinti iš širdies, blužnies ir inkstų įsirėžusias ir neužtrintas pavar- 
des. Ir šunį Plutoną, pasenusią, bet vis dar bėgiojančią keturiom ko- 
jom praeities dalį, jis norėtų parduoti, atiduoti į šunų prieglaudą, 
ištrinti; bet kas gi pirks seną šunį. Be to, motina ir vaikas prieš: Ingė 
Zavacki stoja piestu. Ji priprato prie šuns, spėjo priprasti. Vali ver- 
kia ir žada vėl susirgti, jeigu šunį. Taigi jis lieka juodas ir pastebimas. 
Ir pavardės nenori pasiduoti dideliam Materno trintukui. Pavyz- 
džiui: trindamas vieną ir pūsdamas trintuko trupinius nuo blužnies, 
laikraštyje aptiko kitą, rašančią apie teatrą. Tai todėl, kad trindamas 
užsiima dar kai kuo kitu. Kiekvienas straipsnis turi autorių. Šis yra 
specialistas, kuris to, ką žino, negavo veltui. Jis sako, rašo: „Kaip 
žmogui reikia teatro, taip ir teatrui reikia žmogaus“. Bet čia pat ap- 
gailestauja: „Tokia vis didėjančio susvetimėjimo būsena šiandien 
apėmusi žmogų“. Ir tvirtai pareiškia: „Žmonijos istorija ir teatro is- 
torija viena kitą optimaliai atitinka“. Bet jeigu, kaip jis numato: 
„Trijų matavimų teatras vėl virstų vienmačiu prosceniumu“, tai tas 
ponas, pasirašęs savo straipsnį inicialais R. C., tegalėtų pritarti di- 
džiajam Lesingui ir sušukti: „Kam vargti kuriant dramatinę formą?“ 
Straipsnis ragina ir perspėja: „Ne teatras baigiasi tada, kai žmogus 
liaujasi būti žmogum; atvirkščiai: uždarykite teatrus, ir žmogus liau- 
sis buvęs žmogum!“ Apskritai žodelis „žmogus“ ponui Rolfui Can- 
deriui — Maternas jį pažįsta iš savo aktorystės laikų — labai patin- 
ka. Tarkim: „Būsimų dešimtmečių žmogus“, arba: „Visa tai sukels 

nuožmų susidūrimą su žmogum“. Poleminis pavyzdys: „Nužmogin- 
tas teatras? Niekados!“ Tuo tarpu R. C., arba fil. dr. Rolfas Cande- 
ris — anksčiau jis buvo Šverino teatro meno vadovas — nebėra su- 
sijęs su „teatro pašaukimu“, dabar jis Vakarų Vokietijos radijuje 
vykdo patarėjo funkcijas, užsiima veikla, netrukdančia jam kurti 
straipsnius daugelio laikraščių šeštadienio priedams: „Neužtenka 
žmogui parodyti katastrofą; bet kokie sukrėtimai lieka savitiksliai, 
jeigu nejsilieja į egzegezę, jei katarsio apvalantis poveikis nenuplė- 
šia nihilizmui vainiko ir nesuteikia chaosui prasmės“. 

Išsigelbėjimas žmogiškai merkia akį tarp eilučių. Tai tas žmo- 
gus, į kurį reikėtų kreiptis Maternui, pilnam chaoso, juolab kad jis jį 
gerai pažįsta, iš anksčiau, ir todėl nešiojasi kažkur įrantytą Rolfo 
Canderio pavardę; širdyje arba blužnyje, arba kaip inkstų įrašą; joks 
trintukas, net naujas, neįstengė jos ištrinti. 

Kiekvienas Žmogus gyvena. R. Canderis taip pat. Dirba jis nau- 
jajame Kelno radijo pastate; 0 gyvena — tai pašnibžda telefonų 
knyga — Kelno Marienburge. 

Be šuns ar su šuniu? Teisti ar prašyti patarimo atsidūrus žmo- 
giškoje chaotiškoje bėdoje? Ateiti su kerštu kišenėje ar mažu Žmo- 
gišku klausimu? Ir su vienu, ir su kitu. Maternas negali liautis. Jis 
nori darbo ir keršto vienu metu. Kerštas ir santaika snaudžia tame 
pačiame kumštyje. Priešą ir draugą jis aplanko su vienodai juodu šu- 
niu. Tai nereiškia, kad jis nudrožia tiesiai pas jį ir pareiškia: „Čia aš, 
Canderi, su piktu ir geru!“ Jis daugsyk apsuka — nesigręžiokit — 
aplink seną sodą norėdamas sutikti jei ne buvusį meno vadovą, tai 
bent jau parko medžius. 

Vieną karštą audrotą rugpjūčio vakarą — visi duomenys tikri: 
buvo rugpjūčio mėnuo, karšta, ir artėjo audra — jis peršoko su šu- 
niu per tvorą ir nusileido ant minkštos Canderio parko žemės. Jis 
atėjo ne su kirviu ir pjūklu, o su baltais milteliais. O, Maternas mo- 
ka elgtis su nuodais! Šioje srityje jis turi patyrimo: nepraėjus nė 
trims valandoms Haras buvo negyvas. Jokių varnų akių; jos tinka 
žiurkėms. Šįkart nuodai skirti augalams. Nuo medžio prie medžio 
liuoksi jis su šuns šešėliu. Gamtą šlovinantis šokimėlis. Menuetas ir 
gavotas diktuoja žingsnių seką niūriame, kaukų gyvenamame, pasa- 

kiškai žaliame, nimfų pamėgtame, meiliškai klaidžiame Canderio 
parke. Nusilenkimai su rankos padavimu: jis barsto savo miltelius 
ant drakoniškai storų šakų nemurmėdamas jokių užkeikimų. Tiesa, 
savo papratimu griežia dantimis: 


Geriau nesidairyk, 
Griežikas suka aplink! 


Bet kaipgi medžiai atsigręš! Jie net neošia, nes po tvankiu dan- 
gum nedvelkia net menkiausias vėjelis. Jokia šarka neperspėja. Joks 
kėkštas nepraneša. Nebaltuoja apsamanoję barokiniai kalakutai. 
Netgi Diana, su medžiokliniu šuniu prie skubančios kojos, nemano 
atsigręžti ir įtempti taiklaus lanko; iš tamsaus apmąstymų groto į 
įkvėpimo pagautą nuodų barstytoją kreipiasi pats ponas Canderis: 

— Ei, ar manęs neapgauna akys! Maternai, tai jūs? Dieve ma- 
no, ir kokiu maloniu darbu užsiėmęs: barstote trąšas ant mano par- 
ko milžinų šaknų. Gal jums atrodo, kad jie nepakankamai aukšti? 
Bet polinkį į gigantomaniją jūs jau tada turėjote. Tręšiate! Kaip tai 
beprasmiška ir vis dėlto miela. Tiktai jūs neatsižvelgėte į orą. Virš 
mūsų, žmonių, ir parko tuojau pratrūks audra. Pats pirmas lietaus 
šuoras sunaikins ir nuplaus jūsų sodininkišką triūsą. Bet negaiškim! 
Vėjas pranašauja greitą audrą. Viršuje jau atsiskyrė pirmi lašai, jie 
jau krinta krinta... Ar galiu jus, taip pat šį nuostabų šunį, pasikviesti 
į savo kuklius namus? 

Tad paima besispyriojantįjį lengvai už parankės ir nukreipia 
saugančio stogo pusėn. Paskutinius žingsnius, jau traukiant žvyruo- 
tu takeliu, turi paspartinti: jie vėl ima kalbėti tik atsidūrę verandoje: 

— Dieve mano, koks mažas pasaulis! Kaip dažnai aš apie jus 
pagalvodavau: ką gi veikia Maternas? Tas gamtos vaikas, tas — pra- 
šau man atleisti — mėgstąs išgerti ir linkęs į ekstazę žmogus? Ir štai 
jūs čia, stovite tarp mano knygų, čiupinėjate mano baldus, dairotės, 
lyginai kaip jūsų šuo, abu mesdami šešėlius lempos šviesoje, taigi iš- 
ties esate — sveiki atvykę! 

Kaip skuba pono Canderio šeimininkė ruošti stiprią vyrišką 
arbatą. Konjakas jau laukia. Aplinka, neaprašyta, vėlei paima vir- 
šų. Tuo tarpu lauke, pono Canderio žodžiais kalbant, per sceną ei- 

na audra, sausuose ir išsėdėtuose krėsluose vyksta prasmingas te- 
atralų pokalbis: 

— Bet, mielas drauge — gerai, kad jūs iškart atskleidžiate savo 
sunkumus — vis dėlto jūs klystate ir mane skaudžiai žeidžiate. Prisi- 
pažįstu: tai aš, nes buvau priverstas, privalėjau, pirma laiko nutrau- 
kiau jūsų sutartį su Šverino miesto teatru. Tačiau priežastis, dėl ku- 
rios su jumis buvo taip pasielgta, reikėjo pasielgti, ne, kaip jūs šian- 
dien manote, politinė, 0 — kaip man čia pasakyti? — alkoholinė, 
taigi visai banali. To nebuvo galima pakęsti. Kas be ko, visi mes mė- 
gom išmesti burnelę. Bet jūs juk taip linkęs perdėti. Tiesiai šviesiai: 
taip ir šiandien, mūsų daugmaž demokratiškoje šaliukėje, pasielgtų 
kiekvienas intendantas, literatūrinės dalies vedėjas ar vyriausiasis 
režisierius: jūs girtas ateidavote į repeticijas, girtas ir užmiršęs teks- 
tą sugadindavot man spektaklius. Ak taip, ar aš dar prisimenu jūsų 
griausmingas kalbas! Nieko, jau tada nieko negalėjau prikišti jų tu- 
riniui ir įtaigumui, bet labai daug, tuomet ir šiandien tebe, jūsų ne- 
žabotų deklamacijų vietai ir laikui. Ir vis dėlto reiškiu pagarbą: jūs 
pasakydavote tai, šimtus kartų, ką mes visi galvodavom, bet viešai 
nedrįsdavom prisipažinti. Aš žaviuosi, tada žavėjausi ir dabar tebe, 
jūsų nepaprasta drąsa, tačiau todėl, kad jūs viską vadinote tikraisiais 
vardais būdamas stipriai įmetęs, jūsų drąsa neturėjo poveikio: ant 
mano stalo kaupėsi skundai, daugiausia scenos darbininkų, aš del- 
siau, taiksčiausi ir galų gale turėjau įsikišti, ne paskutinėje eilėje ir 
jūsų labui, taip, jūsų labui; mat jeigu aš paprasta drausmine nuobau- 
da nebūčiau davęs dingsties palikti Šverino, kur jums buvo pradėję 
svilti padai, tai, Dieve mano, sunku įsivaizduoti, kas jums galėjo at- 
sitikti. Jūs juk žinote, Maternai, kad tada, jeigu ką nutverdavo, bū- 
davo ne juokai. Atskiras žmogus nieko nereiškė! 

Lauke teatro griaustinis nepraleidžia nė vieno įstojimo. Vidu- 
je Maternas svarsto, kas būtų buvę, jeigu ne humanistas daktaras 
Canderis. Lauke sveikas lietus plauna augalus žudančius nuodus 
nuo senų visažinių parko medžių šaknų. Viduje šuo Plutonas krūp- 
si sapnuodamas savo šuniškus sapnus. Šekspyriškas lietus lauke te- 
ka kaip pateptas. Per pauzę, žinoma, tiksi laikrodis, vienas, net 
trys brangūs laikrodžiai įvairiai tiksėdami trikdo tylą, įsivyravusią 

tarp buvusio meno vadovo ir buvusio jauno herojaus. Perkūno 
įstojimai nepersiropščia per rampą. Lūpų drėkinimas. Kaktos ma- 
sažas. Išorinio žaibo viduje apšviestas: Rolfas Canderis, įgudęs šei- 
mininkas, vėl tęsia pokalbį: 

— Dieve mano, Maternai! Ar prisimenate, ką jūs mums dekla- 
mavote? Francas Moras, penktas veiksmas, pirma scena: „Plebėjų 
išmintis, plebėjų baimė!“ Puikus buvote. Ne ne, išties, nepakartoja- 
mas. Pats Iflandas nebūtų galėjęs šiurpiau iškošti. Atradimas, ką tik 
iš Dancigo, davusio jau ne vieną puikų mimą — prisiminkite Zion- 
kerį arba, jeigu norite, Dyterį Boršę. Jaunas, daug žadantis atvykote 
pas mus. Jeigu aš neklystu, tai jūsų mokytojas buvo puikusis ir išties 
kaip žmogus ir kolega mielas Gustavas Nordas, taip apgailėtinai žu- 
vęs karo pabaigoje. Palaukite, jūs man kritote į akis vienoje baisin- 
goje Bilingerio pjesėje. Ar ne jūs vaidinote Donatos Opferkuch sū- 
nų? Teisingai, ir Barghėr su savo Donata išgelbėjo vakarą. Kur jūs 
ten dar vaidinote? Na žinoma: puikioje „Siuvėjo Vibelio“ insceniza- 
cijoje, kurioje pagrindinį vaidmenį atliko Karlas Briukelis. Mirk iš 
juoko, kai prisimenu Friciuką Blumhofą, kuris, rodos, trisdešimt 
šeštais—septintais metais puikiai saksavo vaidindamas Arkadijos 
princą. O Karlas Klyveris, energingoji Dora Otenburg. Heincas 
Brėdė, kurį prisimenu iš nuostabiai gero „Natano“ pastatymo, ir 
nuolatos jūsų mokytoją: koks nuostabus Polonijus! Išvis Šekspyro 
vaidmenų atlikėjas, ir toks pat puikus, kai reikėjo vaidinti Šo. Ap- 
skritai labai drąsus miesto teatro Žingsnis trisdešimt aštuntaisiais te- 
bevaidinti „Joaną“. Galiu tik pabrėžti, jeigu ne provincija! Kaip 
žmonės pas jus vadino tuos rūmus? Teisingai! Kavos malūnėliu! Sa- 
ko, visiškai sugriauti, po šiai dienai. Bet aš girdėjau, kad nori toj pa- 
čioj vietoj ir tokio paties klasicistinio stiliaus. Stebina tie lenkai, vis 
dar. Senamiesčio centrą irgi nori. Ilgąjį, Moterų ir Striukių skersgat- 
vį, sako, jau atstatinėja. Aš iš to paties kampo: iš Klaipėdos. Ar aš 
vėl? Ne, mano mielas. Nereikia dusyk su ta pačia. Dvasia, viešpa- 
taujanti Vakarų Vokietijos scenose, manęs tikrai ne. Teatro pašauki- 
mas? Teatras, kaip masių bendravimo priemonė? Scena, kaip vien 
žanro sąvoka? Ir žmogus, ar tai optimalus matas? Kai viskas lieka 
savitikslis ir niekas nevirsta egzegeze? Apsivalymas? Sutaurėjimas? 

Katarsis? — Viskas praėjo, mielas Maternai — oO gal ir ne, nes dar- 
bas radijuje mane visiškai patenkina ir nepalieka laiko užsiimti 
smulkesniais eseistiniais darbais, kurie jau metų metai siūlosi para- 
šomi. O jūs? Daugiau nebenorite? Penktas veiksmas, pirma scena: 
„Plebėjų išmintis, plebėjų baimė!“ 

Maternas murma ir geria arbatą. Susimazgęs jo viduje, veržda- 
mas širdį, blužnį ir skaudamus inkstus, barška rožančius: pakalikas! 
Potencialus nacis! Neaiškus tipas! Pakalikas! Potencialus nacis! — 
bet virš puoduko krašto nedrąsiai vapa: 

— Į teatrą? Niekados! Trūksta pasitikėjimo savim? Galimas 
daiktas. Be to, sužeista koja. Tiesa, beveik nežymu, tačiau scenoj? 
Šiaip viskas dar yra: dikcija, jėga ir noras. O taip, bet nėra galimybių. 

Po to, trims ampyro stiliaus laikrodžiams minučiukę netrukdo- 
mai patiksėjus, pasigirsta išganingi žodžiai iš Rolfo Canderio bur- 
nos. Pusbalsiu, protingai ir įtaigiai kalbėdamas smulkus žmogelis 
vaikšto po jam pritinkantį kambarį. Lauke lašantys parko medžiai 
primena trumpaamžę rugpjūčio audrą. Daktarui Canderiui kalbant 
jo ranka glosto knygų nugarėles plačiose lentynose, arba jis išima 
vieną kurį tomą, atverčia jį, patyli, perskaito citatą, kurią rišliai įpi- 
na į kalbą, vėl bibliofiliškai pastato knygą vieton. Lauke sutemos su- 
glaudina parko medžius. Viduje Canderis sustoja priešais išgelbėtus 
dešimtmečiais trukusios rinkėjo aistros objektus: Balio šokėjų kau- 
kes, kiniškas demonų marionetes, spalvotas Mauritanijos šokančias 
lėles — bet jo kalbos srautas nenutrūksta. Dusyk pasirodo šeiminin- 
kė su šviežia arbata ir kepiniais; ir ji pati retas egzempliorius lygiai 
kaip ampyriniai laikrodžiai, pirmieji leidiniai ir indiški muzikos inst- 
rumentai. Maternas drybso krėsle. Stovima lempa koresponduoja 
su jo nugludinta galva. Plutonas neramiai miega: šuo, senas kaip 
parko medžiai už lango. Viduje Canderis kalba apie savo darbą ra- 
dijuje. Jis kuruoja ankstyvo ryto ir gulimosi valandas: vaikų radiją ir 
naktinę programą. Canderiui tai ne prieštaravimai, o. Jis kalba apie 
įtampas, tiltų statymą tarp. Mes turime vėl grįžti, kad. Vaikams 
anuomet per radiją vaidinęs ir Maternas. Buvo Raudonkepuraitės 
vilkas; turėjo septynis oželius. „Na štai! — nusitveria Canderis. — 
Mums trūksta balsų, balsų tokių kaip jūsų, Maternai. Balsų, turinčių 

savo vietą. Balsų, susijusių su gaivalais. Balsų, kurie įkvepia ir skati- 
na. Balsų, kurie atgaivintų mūsų praeitį. Pavyzdžiui, mes ruošiame 
naują laidų seriją, kurią norime pavadinti „Diskusija su praeitim“ 
arba dar geriau „DISKUSIJA SU MŪSŲ PRAEITIM“. Vienas jau- 
nas bendradarbis, beje, iš jūsų krašto — gabus, beveik pavojingai 
gabus — kuria naujas radijo laidų formas. Man atrodo, kad kaip tik 
jūs, mano mielas Maternai, pas mus įsigyventumėt į užduotį pagal 
savo gabumus. Nuolatiniai tiesos ieškojimai. Amžinas Žmogaus 
klausimas. Iš kur aš ateinu — kur einu. Kalba plačiai praveria iki 
šiol tylos užšautus vartus! Ar norite?“ 

Čia nesiryždamas pabunda matūzališkai senas šuo Plutonas, ir 
Maternas sutinka. Žodis? — Žodis. Tada poryt, dešimtą ryto, radi- 
juje? — Poryt dešimtą. Bet nevėluot. — Laiku ir blaivas. Ar iškvies- 
ti taksi? — Daktaras Rolfas Canderis gali Vakarų Vokietijos radijo 
sąskaita. Visas išlaidas galima susigrąžinti. Bet kokia rizika neap- 
mokestinama. Kiekvienas Maternas suranda savo Canderį. 


ŠIMTOJI ATVIRAI DISKUTUOTA MATERNIADA 


Jis kalba griaudėja laukia. Jo balsas pasiekia kiekvienus na- 
mus. Maternas, populiarusis vaikų radijo diktorius. Mažyliai svajoja 
apie jį ir jo balsą, kuris tiesiai kalba apie visus siaubus ir skambės au- 
syse, kai vaikai būdami raukšlėti seniai plepės: 

— Mano jaunystėj buvo toks pasakininkas, kurio balsas vertė 
mane, gniaužė man, nedavė man, kad aš net ir po šiai dienai kar- 
tais, tačiau taip yra daugeliui maternistų, kurie tada. 

O šiuo metu suaugusieji, kuriems štampus uždėjo kiti balsai, 
naudoja Materno balsą kaip auklėjimo priemonę: jeigu vaikigaliai 
nenori klausyti, mama grasina: 

— (Gal man vėl įjungti radiją, kad tas piktas dėdė pakalbėtų? 

Vidurinėmis ir trumposiomis bangomis į kambarį galima pasi- 
vadinti baubą. Jo balsas turi pasisekimą. Ir kitos stotys nori, kad 

Maternas kalbėtų, griaudėtų ir baubtų jų studijose. Tiesa, kolegos 
patyliukais šnabždasi, kad teisingai kalbėti, taigi kaip pridera dikto- 
riui, jis nemoka, tačiau turi pripažinti, kad jo balse kažko esama: 

— Ta įtaiga, tas barbariškas netašytumas, tas plėšrūniškas nai- 
vumas, už kurį dabar, kai visi pavargę nuo tobulybės, visur mokama 
trigubai. 

Maternas nusiperka terminų kalendorių, mat jo balsas kasdien 
čia vienur, čia kitur konservuojamas tam tikru laiku. Jis kalba griau- 
dėja baubia daugiausia Vakarų Vokietijos radijuje, dažnai Heseno, 
niekados Bavarijos, prie progos Šiaurės Vokietijos, labai mielai ir 
tarmiškai per Bremeno stotį, neseniai ir per Pietų Vokietijos Štut- 
garto radiją, ir, jeigu turi laiko, per Pietvakarių Vokietijos. Keliauti 
į Vakarų Berlyną vengia. Todėl Rias ir Laisvojo Berlyno radijas pri- 
versti atsisakyti laidų, kuriose skambėtų ypatingas Materno balsas, 
bet jie apsikeisdami programomis perima Materno radijo laidas vai- 
kams iš Vakarų Vokietijos radijo Kelne, kur apsistojęs jo brangiai 
apmokamas balsas. 

Jis įsikūrė, jis gyvena: naujame name, dviejų kambarių bute, 
su šiukšlėlaidžiu, virtuvės niša, sieninėm spintom, namų baru, dvi- 
gule lova; mat savaitgaliais viena arba su Vali atkanka nepakeičia- 
moji Ingė-žmona. Zavackis, vyrų rengėjas, perduoda labų dienų. 
Šuo trukdo. Pagaliau nori pabūti vieni ir niekieno netrukdomi. 
Šunpalaikis įkyrus kaip močiutė, nebelaikanti šlapimo. Tuo tarpu 
jis vis dar viskam pasiruošęs, klusnus. Kaip galima smagiai pasijus- 
ti, kai tas velnias prieš akis? Varvančiom akim, aptukęs, bet pagur- 
klis nenukaręs. Tačiau niekas nesako: „Jo reikėtų atsikratyti“. — 
Maternas, Ingė-žmona ir Vali vienu balsu tvirtina: „Tegu gyvena 
iki nugaiš. Ilgai mūsų Plutonas nebetrauks. Jeigu mes turėsim ko, 
tai ir jam užteks, — ir Maternas prisimena skusdamasis priešais 
veidrodį: — Visada buvo draugas nelaimėje. Nepaliko manęs, kai 
man buvo blogai, kai aš nerimau ir nenustygau vietoje, kai vaikiau- 
si fantomą, turėjusį daugelį vardų ir nepagaunamą. Slibiną. Piktą. 
Leviataną. Niekį. Blūdą“. 

Tačiau kartais, kad ir kaip smulkiai languotas liemenes nešioja, 
Maternas dūsauja prie stalo valgydamas omletą. Tada jo medžiokliš- 

ka akis nukrypsta nuo Ingės ir ima tyrinėti sienas, ieškodama įrašų 
tapetuose. Tačiau „Bauhauzo“ raštas vienprasmiškas, ir įrėmintos 
reprodukcijos nieko nesako, nors ir daugiaprasmiai modernios. Ar- 
ba ima bildėti šildymo radiatoriai, Maternas suklūsta, Plutonas su- 
kruta, beldimas nutyla, ir atodūsiai vėl pučia didelius burbulus. Tik- 
tai prasidėjus pavasariui, sujudus pirmoms musėms, jis randa šaluti- 
nį užsiėmimą, per kurį ištisoms valandoms pamiršta dūsavimą. Juk 
narsusis siuvėjas pirma paėmė į rankas musmušį ir tik paskui sugavo 
vienaragį. Niekas niekada nesužinos, kaip jis vadina, ką gaudo nuo 
stiklų, kokias pavardes traiško pirštais, kuo vardu jo persimainę 
priešai, kuriems jis rauna koją po kojos, paskum sparnus, be jokio 
pasigailėjimo. Atodūsiai neatstoja, pabunda sykiu su Maternu, eina 
su juo miegoti, niūkso su juo prie radijo smuklės stalų, kai jis karto- 
jasi savo piktadarišką tekstą. Mat netrukus įrašas ir Maternas turi 
kalbėti griaudėti baubti. Tą nebaigtą alaus bokalą jis turės palikti. 
Aplink jį geresnioji programos apžvalgos dalis: tarp mūsų moterų. 
Kalba ūkininkas. Popietės melodijos. Sekmadienio žodis. Linksma 
pučiamųjų muzika. Susimąstymo valandėlė. Mūsų seserys ir broliai 
už Geležinės uždangos. Sporto pranešimai ir toto rezultatai. Lyrika 
prieš pusiaunaktį. Pranešimai apie vandens lygį. Džiazas. Giurceni- 
cho orkestras. Vaikų radijas. Kolegos ir jų kolegos: ana tas arba 
ana tas, arba tas su languotais marškiniais be kaklaraiščio. Tu juk 
pažįsti jį. Arba galėtum pažinti. Ar čia ne tas, kuris keturiasdešimt 
trečiaisiais Miuso fronte? Arba tas juodai ir baltai apsitaisęs, kur 
geria pieno kokteilį? Ar jis tada ne? Ar jis tada negalėjo? Visi visi 
visi! Languotos ir juodos bei baltos musės. Šiurkštūs juokai prie 
skato, šachmatų, kryžiažodžių stalo. Kaip anksčiau. Prieaugis. O 
Maternai, tau vis dar maudžia lėtai gyjantys randai. Šit jis atsidūs- 
ta linksmoje nuobodžioje radijo kabinoje, ir kolega, išgirdęs kole- 
gos Materno sunkų, iš mūsų Žemės centro atsklidusį atodūšį, pa- 
ploja jam per petį: „Ką tu, Maternai! Ko čia taip labai dūsauji! Juk 
tikrai turėtume būti patenkinti. Dirbam, taip sakant, išsijuosę! Įsi- 
ryt į vaikų kambarį, 0 jie atsinešę aparatą. Ir kiemo vaikigaliai 
klausosi išsižioję! Jūs esat laimės kūdikis!“ 

Maternas, griausminga radijo pedagogika, kalba griaudi bau- 
bia kaip nuolatinis plėšikas, vilkas, maištininkas ir Judas. Kimiau už 
Šiaurės ašigalio tyrinėtoją pūgos metu. Garsiau už dvylikos balų vė- 
ją. Kaip kosėjantis kalinys su radijiškai žvangančiomis grandinėmis. 
Kaip besiplūstantis kalnakasys prieš kraupų dujų sprogimą. Kaip 
ambicijų kamuojamas alpinistas per prastai paruoštą ekspediciją į 
Himalajus. Kaip auksakalys, bėglys iš Rytų zonos, žmonių kankinto- 
jas, SS budelis, svetimšalių legiono karys, piktžodžiautojas, vergų 
jo, net vaidino scenoje, būdamas teatro mokinys. 

Haris Lybenau, jo tėvynainis, vadovaujantis, dr. R. Canderiui 
patariant, vaikų radijui, jam sako: 

— Aš beveik linkęs patikėti, kad tai buvo pirmas mano susitiki- 
mas su jumis. Miesto teatras. Spektaklis vaikams. Mažoji Brunys, 
prisimenat, ji šoko Sniego karalienę, o jūs vaidinot kalbantį elnią. 
Man padarė didelį įspūdį, jeigu ne lemtingą. Buvo tam tikra prasme 
atskaitos taškas. Neišblėstantis vaikiškas įspūdis. Daug ką su tuo ga- 
lima susieti. | 

"Tas šiknius su savo sufleriška atmintim. Kur tik eina stovi sėdi, 
vis tvarko smulkiai prirašytas korteles. Kiekviena tema žarstyte 
žarstosi faktais: Prustas ir Henris Mileris; Dylanas Tomas ir Karlas 
Krauzas; Adorno citatos ir tiražų dydžiai; detalių rinkėjas ir ryšių 
ieškotojas; stebėtojas per atstumą ir esmės atskleidėjas; archyvų 
knislys ir aplinkos žinovas; žino, kas kairys ir kas rašė kaip dešinys; 
pats rašė dusulingus dalykėlius apie rašymo sunkumą; retrospekci- 
jos ir laiko neigimo specialistas; abejotojas ir protuolis; joks rašyto- 
jų suvažiavimas neapsieina be jo formulavimo talento, vijimosi po- 
reikio, atminties. O kaip jis į mane žiūri: įdomus atvejis! Jis mano, 
kad aš medžiaga jam. Jis naršo mane smulkiai prirašytuose lapeliuo- 
se. Matyt, įsivaizduoja, kad viską žino, nes tada mane kaip kalbantį 
elnią ir, gal dusyk, su uniforma. Buvo per jaunas, kad. Kai aš su 
Edžiu, jam buvo daugiausia. Bet tokiems viskas smulkiai. Tas mokė- 
jimas kantriai klausytis, šnipinėti su supratinga šypsena: 

— Gerai, Maternai. Viską žinau. Jeigu būčiau buvęs keliais 
meteliais vyresnis, tai jie mane irgi kaip jus. Esu paskutinis, kuris 

imtų čia pamokslauti. Mano karta, žinot, vėtyta ir mėtyta. Be to, pa- 
kankamai įrodėt, kad jūs ir kitaip. Viską tą reikėtų kada nors tiesiai 
šviesiai ir be įprastų resentimentų. Tarkim, mūsų planuojamoje lai- 
dų serijoje „Diskusija“. Ką jūs pasakysit? Tos vaikų radijo pasakė- 
lės, kad ir kokios būtų naudingos, ilgainiui negali mūsų. Truputis 
eterio triukšmo, kad žmonėms būtų lengviau suguldyti vaikus. Tai 
juk galų gale ne kas kita kaip akių dūmimas. Bet koks pertraukos 
signalas pasako daugiau. Bentsyk ką nors gyva į eterį. Mums kaip tik 
trūksta faktų. Vienąsyk išsilieti. Iškloti, kas jums guli ant širdies. Kas 
maudžia inkstus! 

Dar tik blužnies trūksta. O kaip tas subinė rengiasi! Angliški 
batai pagal užsakymą ir slidininko megztinis. Be to, tikriausiai pide- 
ris. Kad bent jį prisiminčiau. Vis pliauškia apie savo pusseserę ir 
mirksi man: dviprasmiškai. Sako, kad jis sūnus to staliaus, kur turė- 
jo šunį. „Jūs juk žinot! O mano pusseserė Tula — iš tiesų jos vardas 
Ursula — ėjo iš proto dėl jūsų, na, tada pakrantės baterijoje ir pas- 
kui Kaizerhafene“. — Aš net jį, girdi, mokęs. — K šeši, taikymo 
operatorius... — Ir kalendorinių Heidegerio posakių aš jį išmo- 
kęs: — Čia-būtis nėra ji pati... 

Vaikinas surinkęs daugiau faktų Materno tema, negu Mater- 
nas jam galėtų pažerti iš rankovės. Tuo tarpu pažiūrėti glotnus ir 
malonus. Bus tiktai kokių trisdešimties, bet jau su pagurkliu ir vis 
linkęs juokauti. Tada būtų buvęs puikus gestapininkas. Ateina an- 
dai pas mane — atseit peržiūrėti su manim naujo vaidmens — ir 
ką daro? Griebia Plutoną už snukio ir apžiūrinėja jo dantis arba 
kas likę iš Plutono kaplių. Kaip koks kinologas. Ir vis paslaptingai 
murma: „Keista, labai keista. Tokia pat kakta ir linija tarp kukšte- 
ros ir strėnų. Kad ir koks senas jis būtų — aš jam duodu dvidešimt 
ar daugiau biblijinių šuns metų — iš priekinių kojų ir pavyzdingo 
ausų laikymo iškart matyt. Sakykite, Maternai, kur jūs susigavot tą 
šuniuką? Ne, geriau mes atvirai padiskutuosim tuo klausimu. 
Manding čia tas atvejis, kurį — mes jau kalbėjom apie mano išsva- 
jotą planą — reikėtų dinamiškai viešai atskleisti. Tačiau ne lėkštai 
natūralistiškai. Nereikia atsisakyti formalių sumanymų. Kas nori 
pritraukti publiką, tas turi pastatyti savo intelektą žemyn galva ir 

liepti jam deklamuoti. Tebus klasikinė drama, tačiau sutrumpinta 
iki vieno veiksmo. Ir vis dėlto išbandyta konstrukcija: ekspozicija 
peripetija katastrofa. Aš taip įsivaizduoju sceną: miško laukymė, 
apsupta, tarkim, bukų. Paukščių balsai. Jūs juk prisimenat Ješken- 
talio mišką. Taigi laukymė aplink Gutenbergo paminklą. Puiku! 
Senį Gutenbergą mes išmesim. Paliksim tik šventyklėlę. Ir vietoj 
pirmojo spaustuvininko pastatysim jus. Taip jus, fenotipą Mater- 
ną, pirma ten pastatysim. Tai va, jūs stovit po stogu, žiūrit Erbsber- 
go pusėn — aštuoniasdešimt keturi metrai virš jūros lygio — bet 
Štefensvėgo, kuris, vila prie vilos, driekiasi už Erbsbergo kalno, 
nerodysim, tik laukymę viename veiksme. Visuomenei, priešais 
buvusį paminklą Gutenbergui, sukalsim tribūną, apskritam skai- 
čiui asmenų, trisdešimt dviem. Vaikams ir jaunuoliams dešim- 
ties — dvidešimt vienerių metų. Po kairei tegu bus nedidelė paky- 
la diskusijos vedėjams. Ir šuo — nuostabus šuo, ir kaip baugina- 
mai panašus, — taigi šuo turės būti prie šeimininko. 

Taip ir ne kitaip, beveik be muzikos, planuoja savo šou. Can- 
deris sužavėtas, vien tik ir tekalba apie „jaudinamai naują radijo 
laidos formą“. Tuojau suuodžia „už radijo ribų“ teatrui atsiverian- 
čias galimybes: „Nei prosceniumo, nei trijų matmenų scenos. Par- 
teris ir pakyla galutinai susilieja. Po šimtmečius trukusio monolo- 
go žmonija pagaliau vėl atranda dialogą, ką ten, didelė vakarietiš- 
ka diskusija vėl suteiks mums egzegezės ir katarsio, išsiaiškinimo 
ir apsivalymo viltį“. 

Rolfas Canderis ilgomis kaip straipsniai tiradomis pliauškia 
apie ateitį; tačiau gudragalviui rūpi tik dabartis. Tas nori ne teatrą 
išlaisvinti iš subvencijuojamos stagnacijos, 0 patiesti ant menčių 
Materną su šuniu. Jis rezga vilkduobės spąstus, bet paklaustas apie 
savo kaltinimus valdžiai žmogiškai čiulba: 

— Patikėkite, Maternai, mes, jūsų padedami, sukursime legalų 
tiesos atskleidimo būdą. Ne tik jums, bet ir kiekvienam tamstos ar- 
timui gyvybiškai svarbu nutraukti pono ir šuns priklausomybę, atla- 
poti langą, pro kurį galėtume vėl žvelgti į pasaulį; mat net ir man — 
jūs tai gaite pastebėti iš mano kuklių bandymų rašyti — trūksta vita- 
laus priėjimo, kruvinos realybės, formaliam gebėjimui trūksta sub- 

stancijos, neišeina gyvas „o buvo taip“ įspūdis, padėkite man, Ma- 
ternai, kitaip mane pražudys konjunktyvas! 

Ir tas teatras įvyksta po medžiais. Tas vaikėzas net gavo bukų ir 
ketinę koplytėlę, kuriame fenotipas Johanesas Gutenbergas laukia 
savo išlaisvinimo. Šešias savaites, neskaičiuojant pastatymo repeti- 
cijų, Maternas su šuniu gręžiamas prieš besikeičiančią publiką. Štai 
koks yra galutinis rankraštis, kuriame gudragalvis ir jo dr. Rolfas 
Canderis kai ką pataisę tiktai meniniais sumetimais. Tokį pagrindi- 
nį vaidmenį — „Jūs juk pagaliau artistas!“ — Maternas turi išmokti 
atmintinai, kad įrašymo dieną neužsikirsdamas kalbėtų, griaudėtų ir 
baubtų. 


VIEŠA DISKUSIJA 


Pastatyta: Vakarų Vokietijos radijo Kelne. 

Scenarijus: R. Canderio ir H. Lybenau. 

Laidos laikas: (numatomas) tūkstantis devyni šimtai penkiasdešimt 
septintų metų gegužės aštunta diena. 

Diskusijos dalyviai: 

Haris L. — vedėjas. 

Vali Z. — asistentė su stebuklingais akiniais. 

Valteris Maternas — diskusijos objektas. 

Jam prie šalies: juodas aviganis Plutonas. 

Dar daugiau ar mažiau uoliai viešoje diskusijoje dalyvavo tris- 
dešimt du pokario kartos atstovai. Nė vienas ne jaunesnis kaip de- 
šimties metų; nė vienas neperžengęs dvidešimt vienerių. 

Diskusijos laikas: maždaug po vienerių metų, kai buvo už- 
drausta prekyba vadinamaisiais stebuklingais, arba atpažinimo, 
akiniais. 

Diskusijos vieta: ovali proskyna bukų miške. Po dešinei iškilusi 
keturaukštė tribūna, kurioje laisvai susėdę vaikai ir jaunuoliai, ber- 
niukai ir mergaitės. Po kairei — pakyla su stabu, prie kurio sėdi dis- 

kusijos vadovas ir jo asistentė. Šone mokyklinė lenta. Tarp tribūnos 
ir pakylos, truputį į scenos gilumą, stovi ketinė šventykla su grandi- 
nių girliandomis ir grybišku stogu, pakylėta trijų granitinių pakopų. 

Apskritos šventyklėlės viduje darbininkai paguldo ketinę pa- 
minklinę figūrą — matyt, Johaneso Gutenbergo statulą — apvynio- 
ja vilnonėm antklodėm ir pagaliau išneša. Darbininkai vienas kitam 
šaukia: „Ei, op!“ Vaikų ir jaunimo šurmulys. 

Diskusijos vedėjas ragina darbininkus šūksniais: „Pradėkim, 
ponai! Senis tikrai nebus sunkesnis už Bechšteino pianiną! Papusry- 
čiausit iškraustę šventyklėlę!“ 

Viską gaubia paukščių čirškimas. 

Transporto darbininkams išėjus laukymėje pasirodo Maternas 
su šuniu. 

Asistentė Vali Z., dešimtmetė mergaitė, išsitraukia iš makštų 
akinius, bet jų neužsideda. 

Jaunieji dalyviai entuziastingu trypimu pasitinka Materną, ku- 
ris nežino, kur jo vieta. 

Vaikų ir jaunuolių skanduojami šūksniai ir diskusijos vadovo 
ranka kreipia jį į šventovę: „Gutenbergo name šiandien Materno 
vieta! Kur Gutenbergo kvapas vės, šiandien Maternas stovės! Jis 
mums atsakinės, kol galės! Diskusijos objektą į Gutenbergo vietą! 
Dabar mes su visais diskutuosim, žmonėms ir gyvuliams žodį duo- 
sim! Maternas dar laikos. Sveikas! Sveikas!“ 

Plojimai ir trypimai kaitaliojasi su sveikinimo šūksniais. Mater- 
nas su šuniu stovi šventyklėlėje. Asistentė žaidžia su akiniais. Disku- 
sijos vedėjas pakyla, rankos mostu nubraukia visus garsus, be paukš- 
čių čirškimo, ir pradeda diskusiją: 

DISKUSIJOS VEDĖJAS: Diskutuotojai! Jaunieji bičiuliai! 
Žodis vėl tapo kūnu ir apsigyveno tarp mūsų. Kitaip tariant: mes su- 
siėjom padiskutuoti. Diskusija — tai adekvatus mūsų kartos raiškos 
būdas. Ir anksčiau namuose prie stalo, tarp draugų ar mokyklų kie- 
muose, per pertraukas būdavo diskutuojama: slapta, pusbalsiu arba 
be reikiamo ryžto; o mums pavyko didelę, dinamišką, begalinę dis- 
kusiją išlaisvinti iš keturių sienų, išvilioti į lauką, po atviru dangum, 
apgyvendinti tarp medžių! 

DISKUTUOTOJAS: Diskusijos vedėjas užmiršo paukščius! 

DISKUTUOTOJŲ CHORAS: Dabar mes su visais diskutuosim, 
Žmonėms ir gyvuliams žodį duosim! 

DISKUSIJOS VEDĖJAS: Taip taip! Ir jūs, žvirbliai, strazdai ir miš- 
ko balandžiai, mums atsakinėsit. Burkū burku! Visi kalbės. Vi- 
si nori žinoti. Net akmenys netylės. 

DISKUTUOTOJŲ CHORAS: Šiandien niekas ne akmuo, 
Kiekviens kūlys yra asmuo! 

DISKUTUOTOJAI: Jei jo vardas būtų Fricas, 

Tegu sau po galais ritas, 
Jeigu būtų jis Emilis, 

Tuoj į jį 1ms lėkti gilės, 
Tiktai Valterio mes norim, 
Tegu jis šventykloj stovi! 

DISKUSIJOS VEDĖJAS: Taip, jis Valteris. Valteris Maternas atėjo 
pas mus, kad mes jį — sakydamas „jį“, turiu galvoje jo šešėlį 
metančią, pėdsaką paliekančią ir dabartinę esmę — išdisku- 
tuotume lig panagių. 

DISKUTUOTOJAS: Ar jis atėjo laisva valia? 

DISKUSIJOS VEDĖJAS: Mes gyvenam, nes diskutuojam. Mes ne 
veikiam, 0... 

DISKUTUOTOJŲ CHORAS: ...diskutuojam! 

DISKUSIJOS VEDĖJAS: Mes ne mirštam... 

DISKUTUOTOJŲ CHORAS: ...o diskutuojam apie mirtį! 

DISKUTUOTOJAS: Aš klausiu, ar Maternas atėjo laisva valia? 

DISKUSIJOS VEDĖJAS: Mes ne mylim... 

DISKUTUOTOJŲ CHORAS: ...o diskutuojam apie meilę! 

DISKUSIJOS VEDĖJAS: Todėl mums nėra temos, apie kurią ne- 
galėtume dinamiškai diskutuoti. Dievas ir garantinis draudi- 
mas; atominė bomba ir Paulis Klė, praeitis ir konstitucija 
mums ne problemos, o diskusijų temos. Tiktai kas diskutuoja, 
tas vertas... 

DISKUTUOTOJŲ CHORAS: ...būti žmonių bendrijos nariu. 

DISKUSIJOS VEDĖJAS: Tiktai diskutuojantys diskutuodami taps. 
žmonėmis. Todėl būti žmogumi... 

DISKUTUOTOJŲ CHORAS: ...vadinasi, diskutuoti! 
DISKUTUOTOJAS: Bet argi Maternas nori? 
DISKUTUOTOJŲ CHORAS: Materno inkstai 
Su mumis diskutuos štai. 
DVI MERGINOS: Mus domina labai 
Jo širdies reikalai. 
DU DISKUTUOTOJAI: O mus jo blužnis 
Labiau užvis. 
DISKUTUOTOJŲ CHORAS: Iš kišenių užsagstytų 
Slaptus faktus krapštysim. 
DVI MERGINOS: Taip pat norėtume žinoti, 
Ar gali mintis mintį bučiuoti. 
DISKUTUOTOJŲ CHORAS: Jei Maternas tars: „Atėjo metas, 
jaučiu!“, 
Nebeliks jokių kliūčių. 
DISKUSIJOS VEDĖJAS: Tad mes klausiam jus, Valteri Maternai, 
ar norit būti pertrauktas atviro, nešifruoto ir dinamiško skers- 
vėjo? Ar pasakysit, ką manot, ar išplepėsit, ką planuojat? 
"Trumpai tariant: ar norite būti šios dinamiškos viešos diskusi- 
jos objektas? Jeigu taip, atsakykit aiškiai ir garsiai: aš, Valteris 
Maternas, mes susitarsim! 
DISKUTUOTOJAS: Jis nenori. Aš jau pirma sakiau: jis nenori! 
DISKUTUOTOJAS: Arba dar nesupaiso. 
DISKUTUOTOJAS: Jis nenori supaisyti! 
DISKUTUOTOJŲ CHORAS: Jei nenori gražiuoju, 
Diskutuos piktuoju! 
DISKUSIJOS VEDĖJAS: Aš paprašysiu replikuoti arba choru, ar- 
ba raštu. Plebėjiškų emocijų viešoje diskusijoje turėtų nebūti. 
Tad aš antrusyk klausiu: Valteri Maternai, ar jaučiate poreikį 
viešai išsipasakoti, kad visi girdėtų... (Diskutuotojai ima mur- 
mėti. Maternas toliau tyli.) 
DISKUTUOTOJAS: Tai uždarykit šventyklą, jeigu jis nenori! 
DISKUTUOTOJAS: Pereikim prie priverstinės diskusijos. Mater- 
no atvejis bendrinis, tad turi būti aptartas. 

DISKUSIJOS VEDĖJAS (asistentei): Atimamas balsas diskusiją 
trukdantiems keturioliktam ir dvidešimt antram diskutuoto- 
jams. (Vali Z. lentos kampe užrašo tuodu skaičius.) Diskusijos 
vadovybė, remdamasi mūsų siekiamos dinamikos polemikos 
motyvais, raštu nesuformuluotas replikas vis dėlto išklauso ir, 
jeigu diskusijos objektas ir toliau nenorės diskutuoti, paskelbs 
priverstinės diskusijos padėtį. Tai yra: mūsų asistentė kaip pa- 
skatinamąją priemonę panaudos vadinamuosius atpažinimo 
akinius ir įžvelgs per juos mums diskusijai reikalingus faktus. 

DISKUTUOTOJŲ CHORAS: Kas nenori, po velniais, 

Tą priversim akiniais. 

DISKUSIJOS VEDĖJAS: Todėl trečiusyk klausiu Valterį Materną: 
ar jūs norite šioje ketinėje šventyklėlėje, kurioje neseniai sto- 
vėjo Johaneso Gutenbergo, knygų spausdinimo pradininko, fi- 
gūra, pabūti diskusijos objektu, tai yra: duoti paaiškinimus? 
Vienu žodžiu: ar jūs diskutuosite? 

MATERNAS: Na, tai (pauzė) — po perkūnais! — aš (pauzė) — 
prisiekiu visais velniais ir panele Marija — kad diskutuosiu! 
Vali Z. užrašo ant lentos: Jis diskutuos. 

DISKUTUOTOJŲ CHORAS: Jis sako: kad sutinka, 

Ir tai labai mums tinka. 

MATERNAS: Pasakysiu kaip Paskutiniam Teisme, 

Ką dariau ir ko ne. 
Kas buvau ir kas galėtų 
Mane į šuns dienas dėti, 
Du sykius į veidrodį šoviau 
Ir jo aklas svajas sugrioviau. 
DU DISKUTUOTOJAI: Maternėlis sviestą mušė, 
Kad net prakaitavo, 
O paskui visiems bėdojos, 
Jį, girdi, apgavo. 
MATERNAS: Viršuj aš nustūmiau nuo bokšto balandį, 
Apačioj palaidojau žemėje trandį. 
DU DISKUTUOTOJAI: Ilgai kartą badė krosnį jis žarstekliu, 
Pamatęs, ką padarė, nusidažė krauju. 

DU DISKUTUOTOJAI: Supykęs pasmaugė skepetą ranka, 
Ji visad buvo jam lyg ašaka. 

MATERNAS: Aš saldinau druską, aš akmenis sūdžiau, 

Mekenimą ožkai atgal gerklėn grūdau. 

DISKUTUOTOJŲ CHORAS: Užrašė jis katei ant sienos kreida: 

Rytoj pelei galas, ir tai ne skriauda. 

MATERNAS: Šiandien aš su jumis šneku, 

Nors kas buvo, visiems ir taip aišku! 
Diskutuotojai trypia ir ploja. Diskusijos vedėjas atsistoja ir liepia 
rankos mostu nusiraminti. 

DISKUSIJOS VEDĖJAS: Visi ką tik labai nudžiugom išgirdę, kad 
Maternas mums atvers širdį. Bet kol klausimai ir atsakymai, 
pirma kaip upeliukas, paskui kaip plačiakrūtinė upė jį ir mus 
nusineš, visi pasimelskim. (Diskutuotojai ir asistentė pakyla ir 
suneria rankas.) O, didis dinamiškas ir nenutrūkstamas pasau- 
linės diskusijos kūrėjau, kursai sukūrei klausimą ir atsakymą, 
kursai duodi ir atimi žodį, padėk mums, nes mes ketiname iš- 
diskutuoti diskusijai pasiruošusį diskusijos objektą Valterį Ma- 
terną. O, visų diskusijų tėve... 

DISKUTUOTOJAI: ...duok mums šiandien visiems reikalingą dis- 
kusinę brandą. 

DISKUSIJOS VEDĖJAS: O, išmintingasis ir visažinantis kalbos 
kūrėjau, kurio valia diskutuoja visatos žvaigždės... 

DISKUTUOTOJŲ CHORAS: ... atrišk mūsų liežuvius. 

DISKUSIJOS VEDĖJAS: O, didelių kilnių diskusijų objektų kūrė- 
jau, pats kilniausias diskusijų objekte, atrišk ir diskutuoti linku- 
siam Valteriui Maternui liežuvį. 

DISKUTUOTOJŲ CHORAS: .... atrišk ir jam liežuvį. 

DISKUSIJOS VEDĖJAS: Ir leisk mums pradėti šią Tave ir tik Tave 
garbinančią diskusiją... 

DISKUTUOTOJŲ CHORAS: Amen. (Visi atsisėda. Prislopintas 
murmesys. Maternas nori kažką sakyti. Diskusijos vedėjas jį ran- 
ka nutildo.) 

DISKUSIJOS VEDĖJAS: Pirmi turi klausti diskutuotojai, o ne dis- 
kusijos objektas. Bet prieš duodamas įprastus testo klausimus, 

aš pristatau visuomenės diskusijos vadovo asistentę Vali Z. ir 
taip pat dėkoju „Brauxelio ir Ko“ firmai, davusiai mums ir mū- 
sų diskusijai dabar jau retus, nes uždraustus prekiauti atpažini- 
mo akinius. (Diskutuotojai ploja.) Tačiau mes šia priemone pa- 
sinaudosime tiktai kai bus būtina ir visiems pritarus, juolab kad 
diskusijos objektas pareiškė sutinkąs diskutuoti ir kad nuolati- 
nė diskusijos eigos kontrolė Brauxelio atpažinimo akiniais pri- 
imtina tiktai paskelbus priverstinės diskusijos stadiją. Vis dėl- 
to, kad visuomet pasiruošusių ir tikslingų akinių buvimas turė- 
tų prasmę, diskusijos vadovas dabar prašo Vali Z. paaiškinti 
naujiesiems diskusijos dalyviams ir diskusijos objektui, kokio 
tai atpažinimo akiniai, taip pat pasakyti, kada ji pirmusyk turė- 
jo progą juos dinamiškai panaudoti. 


VALI Z.: Maždaug nuo praėjusių metų rudens iki beveik šių metų 


spalio šventės firma „Brauxelis ir Ko“ pagamino apie milijoną 
keturis šimtus keturiasdešimt tūkstančių akinių, kurie minėtu 
laiku „Stebuklingųjų akinių“ pavadinimu atsidūrė rinkoje ir 
buvo pirkėjų tiesiog plėšte plėšiami iš rankų. Tie stebuklingieji 
akiniai, šiandien vadinami atpažinimo akiniais, kainavo pen- 
kiasdešimt pfenigų ir leido kiekvienam pirkėjui, ne jaunesniam 
kaip septynerių metų ir ne vyresniam kaip dvidešimt vienerių, 
atpažinti visus suaugusius, sulaukusius trisdešimties metų. 


DISKUSIJOS VEDĖJAS: Gal jūs, Vali, mums aiškiau pasakytumėt, 


ką, pavyzdžiui, pamatėte, užsidėjusi akinius? 


VALI Z.: Mano dėdė Valteris, kuris šiandien yra mūsų diskusijos 

objektas ir kuriam aš, nes tiek daug apie jį žinau, dėkinga už 
garbę, nors ir tokio jauno amžiaus, būti šios diskusijos vedėjo 
asistente, taigi mano dėdė Valteris trečią praeitų metų Ad- 
vento dieną nusivedė mane į Diuseldorfo Kalėdų mugę. Tenai 
buvo daug šviesos reklamų ir būdų, kuriose galėjai visko nusi- 
pirkti: meduolių ir marcipanų, prieštankinių pabūklų ir kalė- 
dinių vyniotinių, rankinių granatų, namų apyvokos daiktų, ki- 
liminių bombų, konjako taurių ir mirtininkų komandų, leit- 
motyvų ir žudymo motyvų, stovų Kalėdų eglutėms ir durtuvų 
kautynių ženklų, lėlių su plaunamais plaukais, lėlių namelių, 

lėlių lopšių, lėlių karstų, lėlių atsarginių dalių, lėlių reikmenų, 
lėlių distancinio valdymo prietais... 

DISKUTUOTOJŲ CHORAS: Prie reikalo! Prie reikalo! 

VALI Z.: Taip pat galėjai nusipirkti vadinamųjų stebuklingųjų aki- 
nių. Dėdė Valteris — ana jis stovi! — nupirko man vienerius. 
Aš tuojau užsidėjau akinius, nes man rūpi tuojau viską išbandy- 
ti, pasižiūrėjau į jį per tuos akinius ir labai aiškiai išvydau tokį, 
koks jis buvo anksčiau: tiesiog baisų! Žinoma, ėmiau klykti ir 
leidausi bėgti. (Trumpai rikteli.) Bet va tas — dėdė Valteris — 
ėmė mane vytis ir pagavo prie Ratingo vartų. Jis buvo su šuniu. 
O kad nenuėmė man akinių, tai aš toliau aiškiai mačiau jį ir jo 
šunį praeityje, koks jis buvo pabaisa, ir nesilioviau klykusi. (Ve! 
surinka.) Vėliau, nes man pakriko nervai, turėjau atsigulti į 
šventos Marijos ligoninę, mėnesiui. Tenai man patiko, tik mais- 
tas nelabai. Mat gailestingosios seserys, vienos vardas buvo 
Valburga kaip mano, kitos Dorotėja, o naktinės seselės... 

DISKUTUOTOJŲ CHORAS: Prie reikalo! 

DISKUTUOTOJAS: Jokių ligų istorijų! 

DISKUTUOTOJAS: Kam tie nukrypimai, jie visiškai nereikalingi. 

VALI Z.: Taigi štai ką esu patyrusi su stebuklingaisiais akiniais, ku- 
riuos šiandien užsidėsiu kaip atpažinimo akinius, jeigu diskusi- 
jos objektas imtų duoti diskusijai trukdančius parodymus. Be 
Brauxelio atpažinimo akinių neįmanoma jokia vieša diskusija. 
Jeigu kalba atsakytų... 

DISKUTUOTOJŲ CHORAS: ...tai Brauxelio atpažinimo akiniai 
niekad neatsakys! 

VALI Z.: Kas, kaip mano dėdė, yra diskusijos objektas... 

DISKUTUOTOJŲ CHORAS: ...turi žinoti, kad Brauxelio atpaži- 
nimo akiniai visuomet po ranka. 

VALI Z.: Daug kas jau manė, kad kas buvo, tai pražuvo... 

DISKUTUOTOJŲ CHORAS: ...bet Brauxelio atpažinimo akiniai 
praeitį paverčia dabartimi. 

VALI Z.: Jei aš, pavyzdžiui, dabar užsidėčiau akinius, norėdama pa- 
sižiūrėti į savo dėdę Valterį, tai vėl imčiau kraupiai klykti kaip 
ir trečią praėjusių metų Advento dieną. Ar užsidėti? 

Maternas ir šuo sunerimsta. Maternas paplekšnoja šuniui per 
kaklą. Diskusijos vedėjas mosteli Vali Z. sėstis. 

DISKUSIJOS VEDĖJAS (maloniai): Atleiskite, pone Maternai, 
diskutuotojams tarpais trukdo jų normali vaikiška-jaunatviška 
būsena. Tuomet gresia pavojus, kad darbas virs žaidimu; tačiau 
diskusijos vadovybė, kad būtų ramiau jums ir jai, pasistengs iš- 
vengti baisingų pokštų. Vėl suteikdami keturioliktam ir dvide- 
šimt antram diskutuotojui balso teisę, pradedam diskusiją kol 
kas paprastais ir kiek galima tiesesniais testo klausimais. Kas 
nori paklausti? (Daugelis diskutuotojų pakelia rankas. Diskusi- 
Jos vedėjas juos vieną po kito kviečia.) 

DISKUTUOTOJAS: Pirma testo klausimų serija, skirta diskusijos 
objektui: kiek stočių? 

MATERNAS: Trisdešimt dvi. 

DISKUTUOTOJAS: O atgal skaičiuojant? 

MATERNAS: Trisdešimt dvi. 

DISKUTUOTOJAS: Kelias iš jų jūs pamiršęs? 

MATERNAS: Trisdešimt dvi. 

DISKUTUOTOJAS: Taigi jūs dar gerai prisimenate... 

MATERNAS: ...1š viso trisdešimt dvi. 

DISKUTUOTOJAS: Jūsų mėgstamas valgis? 

MATERNAS: Trisdešimt duduliai. 

DISKUTUOTOJAS: Jūsų laimingas skaičius? 

MATERNAS: Trisdešimt du padauginta iš trisdešimt dviejų. 

DISKUTUOTOJAS: O, nelaimingas! 

MATERNAS: Tas pats! 

DISKUTUOTOJAS: Ar mokate daugybos lentelę? 

MATERNAS: Aštuoni... šešiolika... dvidešimt keturi... trisdešimt du... 

DISKUTUOTOJAS: Ačiū. Pirma testo klausimų serija baigta. 

DISKUSIJOS VEDĖJAS: Prašom pradėti antrąją. 

DISKUTUOTOJAS: Ar galite sudaryti paprastus sakinius, praside- 
dančius nežymimaisiais įvardžiais „kiekvienas“, „kiekviena“? 

„MATERNAS (skubiai): Kiekvienas dantis priskaičiuojamas. Kiek- 
viena ragana geriau dega. Kiekvienas kelis skauda. Kiekviena 
stotis blogai atsiliepia apie kitą. Kiekviena Vysla atmintyje pla- 

tesnė už kiekvieną Reiną. Kiekvienas gyvenamas kambarys vi- 
suomet pernelyg keturkampis. Kiekvienas traukinys nuvažiuo- 
ja. Kiekviena muzika turi pradžią. Kiekvienas įvykis palieka še- 
šėlį. Kiekvienas angelas švepluoja. Kiekviena laisvė gyvena ant 
per aukštų kalnų. Kiekvieną stebuklą galima paaiškinti. Kiek- 
vienas sportininkas pagražina savo praeitį. Kiekvienas debesis 
jau nesyk lijęs. Kiekvienas žodis gali būti paskutinis. Kiekvie- 
nas sirupas per saldus. Kiekviena skrybėlė tinka. Kiekvienas 
šuo vidury. Kiekvienas, kiekviena paslaptis yra kebli... 

DISKUSIJOS VEDĖJAS: Užtenka, labai ačiū. O dabar trečia ir 
paskutinė testo klausimų serija. Prašau! 

DISKUTUOTOJAS: Ar jūs tikite į Dievą? 

MATERNAS: Prašau šito neklausti, nes klausimas apie Dievą vargu 
ar gali būti testo klausimas. 

DISKUSIJOS VEDĖJAS: Klausimas apie Dievą, kol jis be tokių 
priedų kaip „vienas trijuose asmenyse“ arba „vienintelis tik- 
ras“, gali įeiti į testą. 

DISKUTUOTOJAS: Taigi ar tikite į jį? 

MATERNAS: Dievą? 

DISKUTUOTOJAS: Na taip, ar tikite į Dievą? 

MATERNAS: Jūs turite galvoje, ar aš tikiu į Dievą? 

DISKUTUOTOJAS: Na taip, Dievą! 

MATERNAS: Tą Dievą, kur viršuje? 

DISKUTUOTOJAS: Ne vien kur viršuje, o apskritai visur. 

MATERNAS: Taigi ką nors viršuj ir visur kitur... 

DISKUTUOTOJAS: Mes turime galvoje ne ką nors, o tiesiai švie- 
siai: Dievą! Klausykite, ar tikite į Dievą! 

DISKUTUOTOJŲ CHORAS: Išsisukinėt gana — 

Taip ar ne! 

MATERNAS: Kiekvienas žmogus, nori jis to ar nenori, kiekvienas 
žmogus, kad ir kaip auklėtas, kad ir kokios odos spalvos būtų, 
kad ir kokių pažiūrų laikytųsi, kiekvienas žmogus manding, ku- 
ris mąsto jaučia, valgo, kvėpuoja, veikia, taigi gyvena... 

DISKUSIJOS VEDĖJAS: Pone Maternai, diskutuotojų klausimas 
diskusijos objektui buvo toks: ar jūs tikite į Dievą? 

MATERNAS: Aš tikiu Niekį. Mat kartais aš rimtai susimąstau: ko- 
dėl apskritai esama būties, o ne niekio? 

DISKUTUOTOJAS: Tai mums žinoma Heidegerio citata! 

MATERNAS: Galbūt grynoji būtis ir grynasis niekis yra tas pats? 

DISKUTUOTOJAS: Vėl Heidegeris! 

MATERNAS: Būtis įsišaknijusi į niekį... 

DISKUTUOTOJAS: Heidegeris! 

MATERNAS: Niekis yra neigimo pradžia. Niekis yra senesnis už 
niekį ir neigimą. Niekis pripažįstamas. | 

DISKUTUOTOJŲ CHORAS: Įsikando tą vieną! 

Sakyk, ar tiki į Dievą? 

MATERNAS (pats sau): Tačiau kartais net aš pats suabejoju niekiu; 
tada manau, kad galėčiau tikėti į Dievą, jeigu... 

DISKUTUOTOJAS: Klausimo nereikia kartoti. Taip ar ne? 

MATERNAS: Tada (pauzė). Trejybės vardan: ne. 

DISKUSIJOS VEDĖJAS: Trečias ir paskutinis testo klausimas atsa- 
kytas. Sumuojam: laimingas ir nelaimingas diskusijos objekto 
skaičius yra: trisdešimt du. Diskusijos objektas gali sudaryti be- 
gales sakinių, prasidedančių nežymimaisiais įvardžiais „kiekvie- 
nas“, „kiekviena“. Jis netiki į Dievą. Šis darinys — trisdešimt du, 
kiekvienas kiekviena, Dievas — leidžia duoti papildomą klausi- 
mą, prašau! (Vali Z. užrašo testo rezultatą lentoje.) 

MATERNAS (pasipiktinęs): Kas diktuoja diskusijos sąlygas? Kas 
čia vadovauja, kas tampo virveles, kas? 

DISKUSIJOS VEDĖJAS: Diskusija, kurioje dalyvauja savanoriai 
diskutuotojai, priėjo tokį momentą, kai reikalinga korekcija, 
kuri jai suteiktų reikalingą dinamišką nuolydį: žadantį katast- 
rofą klasikine to žodžio prasme. Todėl prašau duoti papildomą 
klausimą, paremtą testo rezultatu: trisdešimt du, kiekvienas 
kiekviena, Dievas. 

DISKUTUOTOJA: Ar jūs mylite gyvulius? 

MATERNAS: Tiesiog juokinga! Juk matote: aš laikau šunį. 

DISKUTUOTOJA: Tai neatsako į mano papildomą klausimą. 

griežtai laikomas. 

DISKUTUOTOJA: Apskritai nereikėtų kartoti, bet aš klausiu dar- 
syk: ar mylite gyvulius? 

MATERNAS: Pasižiūrėkite čionai, panele. Ką jūs matote? Seną, pus- 
aklį šunį, jį sunku maitinti, nes be daugelio dantų, ir vis dėlto... 

MERGINA: Ar mylite gyvulius? 

MATERNAS: Šis šuo... 

DISKUSIJOS VEDĖJAS: Diskusijos vadovybė protestuoja. Ka- 
dangi diskusijos objektas, matyt, sąmoningai išsisukinėja, mes 
priversti duoti pagalbinius klausimus, susijusius su papildomu 
klausimu, prašau! 

DISKUTUOTOJAS: Ar esate kada nors užmušęs kokį nors gyvą 
padarą plika ranka? 

MATERNAS: Prisipažįstu, kanarėlę štai šita ranka, nes jos savinin- 
kas — tai buvo Bylefelde — buvo senas nacis, ir aš, kaip antifa- 
šistas... 

DISKUTUOTOJAS: Ar esate kada nors nušovęs kokį gyvulį? 

MATERNAS: Kariuomenėj: triušių ir varnų, bet kare kiekvienas 
šaudė gyvus padarus, 0 tos varnos... 

DISKUTUOTOJAS: Ar esate kada nors nukovęs gyvą padarą pei- 
liu? 

MATERNAS: Kaip ir kiekvienas vaikas, turintis peilį: žiurkių ir 
kurmių. Kišeninį peilį man padovanojo draugas, ir tuo peiliu 
mudu... 

DISKUTUOTOJAS: Ar esate kada nors nunuodijęs gyvą padarą? 

MATERNAS (patylėjęs): Taip. 

DISKUTUOTOJAS: Kokį? 

MATERNAS: Šunį. 

DISKUTUOTOJŲ CHORAS: Koks jisai buvo — baltas, mėlynas 

ar violetinis? 
Rudas ar žalias, geltonas ar violeti- 
nis? 

MATERNAS: To šuns būta juodo. 

DISKUTUOTOJŲ CHORAS: O kokios veislės jis buvo — špicų, 

taksų, ar kinų, 
Bernardinų, bokserių ar kinų. 

MATERNAS: Juodas vokiečių aviganis, vardu Haras. 

DISKUSIJOS VEDĖJAS: Papildomas ir pagalbinis klausimai paro- 
dė, kad diskusijos objektas Valteris Maternas atėmė gyvastį ka- 
narėlei, daugeliui triušių, varnų, kurmių, žiurkių ir šuniui, to- 
dėl kartoju papildomą klausimą, kylantį iš trisdešimt dviejų — 
kiekvieno kiekvienos — Dievo: ar jūs mylite gyvulius? 

MATERNAS: Patikėsit ar ne, bet aš sakau: taip! 

DISKUSIJOS VEDĖJAS (duoda asistentei Vali Z. ženklą. Ta užrašo 
lentoje kreida „mylintis gyvulius“): Mes nustatėme, kad diskusijos 
objektas nunuodijo juodą aviganį, bet kitą juodą aviganį pavyz- 
Jog šuo kaip toks, šiuo atveju juodas aviganis, gali būti tvirta dis- 
kusijos objekto atspara. Dėl visa ko prašau duoti testo klausi- 
mus, kurie patikrintų perdėm dinamišką ekspozicijos rezultatą, 
„juodas vokiškas aviganis“, taigi galimą atsparos tašką, prašau! 
(Vali Z. užrašo ekspozicijos rezultatą mokyklinėje lentoje.) 

DISKUTUOTOJAS: Pavyzdžiui: ar jūs bijote mirti? 

MATERNAS: Aš esu stovukas. 

DISKUTUOTOJAS: Tai jūs, ko gero, manote gyventi tūkstantį 
metų? 

MATERNAS: Šimtą tūkstančių, nes aš esu stovukas. 

DISKUTUOTOJAS: O jei vis dėlto mirtumėte, tai kur norėtumėte 
mirti: kambaryje ar lauke, virtuvėje, vonioje ar rūsyje? 

MATERNAS: Stovukui tai visai nesvarbu. 

DISKUTUOTOJAS: Kas jums labiau patiktų: liga ar eismo nelai- 
mė? O gal teikiate pirmenybę atvirai kovai, dvikovai kaip bū- 
ties formai, karui kaip priežasčiai, revoliucijai kaip galimybei 
ar nuožmioms muštynėms? 

MATERNAS (linksmai): Mano mielas bičiuli, visa tai stovukui, 
koks aš esu, vien tiktai galimybės parodyti savo atsistojimo 
triukus. Jūs galite kiaurai išdiskutuoti peiliais ir šaudyklėmis; 
galit nustumti nuo televizijos bokštų; arba galit pakasti per 
sieksnį po žeme ir prislėgti kietais kaip granitas argumentais — 
rytojaus dieną aš jau vėl stovėčiau ant savo švininio pagrindo. 
Stokis, stovuk! 

DISKUTUOTOJŲ CHORAS: Pakišom po žeme ir sulygom: 
tas jau nebeišeis dienos švieson, 
nebevaikščios žeme ir nebekels 
šaukšto; 

MATERNAS: nes ir šaukštas buvo pakastas, 

sulydytas sykiu, bet kai lauke 
Aurora policininko švilpuku 
atšaukė tamsą, stovėjo 

DISKUTUOTOJŲ CHORAS: ant švininio pado 
širdim blužnim ir inkstais 
ir alkanas kabino šaukštu, 
valgė, šiko ir miegojo. 

MATERNAS: Gavau gerai į šoną ir nusiritau nuo bokšto. 

Balandžiams tai buvo nė motais. 
Liko tik įrašas, grindinyje paistrižas, 
ir kas ėjo prošal, skaitė kursyvu: 

DISKUTUOTOJŲ CHORAS: čia guli, guli, guli paslikas, 
tas, kur nukrito iš aukštai; 
jo nenuplauna joks lietus, nenupla- 
ka kruša, 
jo niekas neveikia: nei laiškeliai, nei 
blakstienos, 
nei atviros diskusijos; 

MATERNAS: bet šit ateina Aurora, 

ir brukas dunda, ant kurio 
aš paslikas guliu, o šit jau 
stoviu ir kvatojuos, šaipaus 
iš visko ir visų. 

DISKUTUOTOJŲ CHORAS: Sušaudytas jisai lyg rėtis buvo; 
ir tunelį per jį planavo tiest, 
netrukus tad jau važinėjo 
pirmyn atgal tūtuodami 

MATERNAS: ekspresai puošnūs su karaliais, 

keliaujančiais lankyti jiems lygių, 
Ir popiežius devyniom kalbom šnekėjo 
per skylę tą man padarytą. 

DISKUTUOTOJŲ CHORAS: Jis buvo piltuvas, tunelis, vamzdis, 

ir muitinės stovėjo žalios abipus. 

MATERNAS: Tiktai kai Aurora su savo kūju, 

garsiu perdėm ir atitinkamai sunkiu, 
užpleišėjo mane tarsi statinę kiaurą, 
pakilo Maternas, ką tik nušautas, 

ir juokėsi, kvatojos, šaukė! (Pauzė.) 

Vali Z. užrašo lentoje žodį „stovukas“. 

DISKUSIJOS VEDĖJAS: Tad, kitaip tariant, jūs nebijote mirti? 

MATERNAS: Ir stovukams būna silpnumo akimirkų. 

DISKUSIJOS VEDĖJAS: Jei taip, matyt, norėtumėte sulaukti 
tūkstančio ir daugiau metų? 

MATERNAS: Apsaugok Viešpatie! Jūs neįsivaizduojate, koks sun- 
kus gali būti švininis pagrindas. 

DISKUSIJOS VEDĖJAS: Na jeigu, tarkime, galėtumėte rinktis, tai 
kur norėtumėte mirti: lovoje ar gryname ore? 

MATERNAS: Tiktai gryname ore! 

DISKUSIJOS VEDĖJAS: Nuo infarkto, nelaimės ar karo pasek- 
mių? 

MATERNAS: Norėčiau būti nužudytas. 

DISKUSIJOS VEDĖJAS: Peiliu ar šaunamu ginklu? Būti pakartas 
ar nutrenktas elektra? Uždusti ar prigerti? 

MATERNAS: Norėčiau būti nunuodytas ir staiga susmukti priešais 
premjeron susirinkusią publiką scenoje po atviru dangum. 
Rodo, kaip susmuktų. 

DISKUTUOTOJŲ CHORAS: Klausykit! Vėl nuodai! 

Maternas įsikandęs nuodus. 

DISKUTUOTOJAS: Kokiais nuodais jis norėtų būti nunuodytas? 

DISKUTUOTOJAS: Senamadiškom rupūžių akim? 

DISKUTUOTOJAS: Gyvačių nuodais? 

DISKUTUOTOJAS: Gal arsenu ar nuodingais grybais: piktosiom 
ūmėdėm, musmirėm, kelmabudėm, šėtonbaravykiais? 

MATERNAS: Paprasčiausiais žiurknuodžiais! 

DISKUTUOTOJŲ CHORAS: Klausykit, tai juk fenomenas, 

kuriam vien žiurknuodžiai vaidę- 
nas! 

DISKUSIJOS VEDĖJAS (Vali Z.): Gal užfiksuosime ir faktus: po 
žodžiu „stovukas“ parašyta: „ilgisi mirties, dvitaškis, nuo nuo- 
dų“. Dešinėje pridurkite: šuniška Haro mirtis, dvitaškis, nuo 
žiurknuodžių. (Vali užrašo didžiosiomis raidėmis.) Tačiau aš ne- 
noriu toliau tęsti neturėdamas patvirtinimo atsparos taškui 
„juodas aviganis“, todėl prašau duoti antrą atsparos tašką pa- 
tvirtinantį testo klausimą! 

DISKUTUOTOJAS: Po kokiu žvaigždžių ženklu esat gimęs? 

MATERNAS: Neišmanau po kokiu: balandžio devynioliktą. 

VALI Z.: Kaip asistentė privalau atkreipti diskusijos objekto dėme- 
sį į tai, kad neteisingi parodymai automatiškai veda prie pri- 
verstinės diskusijos: mano dėdė, tai yra diskusijos objektas, gi- 
mė tūkstantis devyni šimtai septynioliktųjų balandžio dvide- 
šimtą dieną. 

MATERNAS: Ak ta mergiščia! Taip parašyta mano pase, bet mano 
motina visuomet sakė, kad aš gimiau devynioliktą dieną, de- 
šimt minučių prieš dvylika. Tad klausimas dabar toks: kuo pa- 
saulis labiau tiki, mano motina ar mano pasu? 

DISKUTUOTOJAS: Nesvarbu, ar devynioliktą ar dvidešimtą, jūs 
gimęs Avino ženkle. 

DISKUTUOTOJŲ CHORAS: Kas ten motinos sakyta 

ar pase kaip užrašyta, 
rodo linija tiesi, 
kad tu Avinas esi. 

DISKUTUOTOJAS: Kokie dar žymūs žmonės yra gimę, kai saulė 
buvo Avino ženkle"? 

MATERNAS: Iš kur aš žinau! Profesorius Zauerbruchas. 

DISKUTUOTOJAS: Niekai! Zauerbruchas buvo Vėžys. 

MATERNAS: Tada Džonas Kenedis. 

DISKUTUOTOJAS: Tipiškas Dvynys. 

MATERNAS: Tada jo pirmtakas. 

DISKUTUOTOJAS: Reikia pasakyti, kad žinoma, jog Eizenhaueris 
gimė tada, kai saulė buvo Svarstyklių ženkle. 

DISKUSIJOS VEDĖJAS: Pone diskusijos objekte Valteri Mater- 
nai, prašau susikaupti. Kas, kaip ir jūs, gimęs Avino ženkle? 

MATERNAS: Mulkiai, sukčiai! Tai jau nebe vieša diskusija, o ra- 
ganų puota. Bet aš žinau, kur jūs sukat. Ką gi, prašom: tą patį 
mėnesį ir, kaip parašyta pase, taip pat balandžio dvidešimtą 
buvo atsivestas Adolfas Hitleris, didžiausias visų laikų nusi- 
kaltėlis. 

DISKUSIJOS VEDĖJAS: Protestuoju! Svarbu tiktai pavardė (Va- 
li Z. ją užrašo), be jokių nereikalingų priedų. Mes čia susirin- 
kom ne plūstis, o diskutuoti. Diskusijos vadovybė konstatuo- 
ja: diskusijos objektas Valteris Maternas gimė tame pačiame 
žvaigždžių ženkle kaip ir neseniai diskutuotos temos „Adol- 
fas Hitleris, reicho autostradų tiesėjas“ herojus. Taigi Avino 
ženkle. 

DISKUTUOTOJAS: Ar jūs turite dar ką nors bendra su Avino 
ženkle gimusiu Adolfu Hitleriu? 

MATERNAS: Visi žmonės turi ką nors bendra su Hitleriu. 

DISKUTUOTOJAS: Mes pabrėžiame, kad ne „visi Žmonės“ ar 
„Žmonija“, ojūs, tiktai jūs esate diskusijos objektas. 

VALI Z.: Jeigu reikės, tai aš galėsiu kai ką pasakyti. Galėčiau tai pa- 
liudyti net neužsidėdama atpažinimo akinių. Jis tai daro net 
miegodamas ir skusdamasis. Prieš tai jam nereikia iščiulpti cit- 
rinos. 

MATERNAS: Na gerai, mane mokykloje ir vėliau vadino „Grieži- 
ku“, nes aš kartais, kai kas nors vyksta ne taip, kaip noriu, grie- 
žiu dantimis, va taip: ilgai griežia prieš mikrofoną dantimis. 
Taip, sako, kartais darė ir tas Hitleris: griežė dantimis! (Vali Z. 
užrašo „griežia dantimis“ arba „Griežikas“.) 

DISKUTUOTOJŲ CHORAS: Geriau nesidairyk! 

Griežikas suka aplink. 

DISKUTUOTOJŲ CHORAS: Kiti panašumai su reicho autostra- 

dų tiesėju? 

DISKUTUOTOJŲ CHORAS: Neik į mišką, 

miške yra miškas. 

Kas eina į mišką, 

ieško medžių, 

to miške niekas neieškos. 

DISKUTUOTOJAS: Mes norime žinoti, ar diskusijos objektas Val- 
teris Maternas, vadinamas Griežiku, turi daugiau panašumų su 
jau nagrinėtos temos objektu Adolfu Hitleriu. 

DISKUTUOTOJŲ CHORAS: Tu nebijok, 

baimė atsiduoda baime. 

Kas atsiduoda baime, 

tą užuodžia 

herojai, atsiduodą herojais. 
DISKUTUOTOJAS: Diskusijos objektas apsilaižė lūpas. 
DISKUTUOTOJŲ CHORAS: Negerk iš jūros, 

jos skonis daugiau negu jūros. 

Kas paragaus jūros vandens, 

tas nuo tol 

trokš tiktai okeano. 

DISKUTUOTOJAS: Horizonte, be dūmų, ryškėja grėsmingi dina- 
miškos priverstinės diskusijos ženklai. 

DISKUTUOTOJŲ CHORAS: Nesistatyk namo, 

nes būsi namie. 

Kas yra namie, 

laukia vėlyvų svečių ir atidarinėja 
duris. 

DISKUTUOTOJAS: Mūsų asistentė Vali Z. jau traukia iš portfelio 
dokumentus: atvirukus, kraujo žymes, pažymėjimus, išmatų 
mėginius, liudijimus, kaklaraiščius, laiškus. 

DISKUTUOTOJŲ CHORAS: Nerašyk laiškų, 

laiškai pakliūna į archyvus. 
Kas rašo laišką, 

pasirašo už tai, 

kas paskui iš jo lieka. 

DISKUTUOTOJAS: Jis, visuomet stovėjęs vidury, fenotipas, stovu- 
kas, Griežikas, jis, kurio palikimą mes rūšiuosim jam tebeesant 
gyvam, mano, jog jis vis dar stovi vidury. 

DISKUTUOTOJAS: Nestovėk šviesoj, 

šviesa tavęs nemato. 

DISKUTUOTOJAS: Neturėk drąsos. 

Turėti drąsos reikia drąsos. 

DVI MERGINOS: Nedainuok ugnyje. 
Ugnyje nedainuojama. 

DU DISKUTUOTOJAI: Neapsigaubk tyla, 

nes pažeisi tylą. 

DISKUTUOTOJŲ CHORAS: Geriau nesidairyk! 

Griežikas vaikšto aplink! 

MATERNAS: Atkreipkit dėmesį: aš vėl kalbu! Ką jūs norit žinoti, 
išgirsti, ištraukti iš manęs? 

DISKUTUOTOJAS: Faktus. Bendrybes su kitais, gimusiais Avino 
ženkle. Apie griežimą dantimis jau girdėjome. 

DISKUTUOTOJŲ CHORAS: Geriau nesidairyk! 

MATERNAS: Gerai, džiaukitės: va šitas šuo. Hitleris, lygiai kaip aš, 
mylėjo juodaplaukius vokiečių aviganius. Ir tas juodas aviganis 
Haras, priklausęs vienam stalių dirbtuvės savininkui... 

DISKUSIJOS VEDĖJAS: Atsparos taškas — juodaplaukis aviga- 
nis — galutinai patvirtintas. Ar diskutuotojai vis dėlto, dėl viso 
pikto, norės papildomai klausti? (Vali Z. užrašo ir pabraukia at- 
sparos tašką.) 

DISKUTUOTOJAS: Atsparos tašką, aviganį, reikėtų bent jau pa- 
tikrinti erotiniu požiūriu. 

DISKUTUOTOJAS: Dvidešimt aštuntas diskusijos dalyvis, be abe- 
j0, turi galvoje seksualinį atsparos taško turinį. 

DISKUSIJOS VEDĖJAS: Leidžiama duoti papildomą testo klausi- 
mą, prašau! 

DISKUTUOTOJAS: Su kokiomis garsiomis moterimis jūs turėjote 
arba būtumėte norėjęs turėti seksualinių santykių? 

MATERNAS: Tūkstantis aštuoni šimtai šeštaisiais aš dusyk iš eilės 
santykiavau su Prūsijos karaliene Luiza. Tada ji bėgo nuo Na- 
poleono ir nakvojo su manim mano tėvo malūne, saugomame 
juodo aviganio, vardu Perkūnas. 

DISKUTUOTOJAS: Minėtoji karalienė diskutuotojų ratui beveik 
visiškai nežinoma... 

DISKUSIJOS VEDĖJAS: ...vis dėlto aš prašau Vali Z. pažymėti šu- 
nį Perkūną, tačiau po žodelio „legendinis“ padėti klaustuką. 

MATERNAS: Be to, nuo trisdešimt aštuntųjų metų vasaros pabai- 
gos iki trisdešimt devintųjų pavasario gan reguliariai santykia- 
vau su panele Marija. 

DISKUTUOTOJAS: Fiktyvių santykių su panele Marija gali tartis 
turėjęs bet kuris tikintis katalikas; be to, tai leidžiama kiekvie- 
nam vadinamajam netikinčiajam. 

MATERNAS: Ir vis dėlto ji įkalbėjo mane nunuodyti šunį Harą 
žiurknuodžiais, nes tas Haras... 

DISKUSIJOS VEDĖJAS: Taigi diskusijos objekto pageidavimu 
priešais pastabą: „Šuniška Haro mirtis nuo žiurknuodžių“ 
skliausteliuose pažymime „Marijos įtaka“. 

DISKUTUOTOJAS: Mums trūksta vienareikšmio, ne neracionalu- 
mu pagrįsto fakto. 

MATERNAS: Prašau jums saldainiuką: aš miegojau su Eva Braun, 
kai ji jau buvo jo meilužė. 

DISKUTUOTOJAS: Prašom mums su visomis smulkmenomis pa- 
teikti santykių eigą. 

MATERNAS: Vyrams nedera kalbėti apie lovos reikalus! 

DISKUTUOTOJAS: Tai nesąžininga. Juk čia pagaliau vieša disku- 
sija. 

MERGINA: Nedera šitaip bjauriai slapukauti diskusijoje dalyvau- 
jančių merginų akivaizdoje. 

DISKUTUOTOJŲ CHORAS: Kaip matyt, nėra kur dėtis, 

prievartos turėsim griebtis! 

DISKUSIJOS VEDĖJAS: Diskusijos vadovybė protestuoja: disku- 
sijos objektas pakankamai išsamiai atsakė į klausimą apie san- 
tykius, turėtus su žymiomis moterimis. Galų gale po legendinės 
sueities su čia daugeliui nežinoma partnere Luiza, Prūsijos ka- 
raliene, kai pasisakė turėjęs fiktyvių santykių su panele Marija, 
prisipažino lytiškai santykiavęs su panele Eva Braun. Todėl 
klausimai, liečiantys to santykiavimo eigą, nereikalingi; vis dėl- 
to diskusijos objektą galima paklausti, ar partnerių Materno ir 
Braun lytinis aktas vyko su liudytojais, ar be, prašau! 

DISKUTUOTOJAS: Galbūt dalyvavo autostradų tiesėjas? 

MATERNAS: Jis ir jo juodas mylimas šuo Princas, taip pat fiūrerio 
fotografas Hofmanas. 

DISKUSIJOS VEDĖJAS: Testo klausimas atsakytas, jis patvirtino 
seksualinį jau pripažinto atspirties taško „juodaplaukis aviga- 
nis“ turinį. Galbūt dar pažymėkime, kad šuns vardas Princas. 
Be fotografo galim apsieiti, ar ne. (Vali Z. užrašo.) Prieš pradė- 
dami diskutuoti dėl to, kam priklauso čia esantis šuo, kuris dis- 
kusijos objektui yra ne vien atsparos taškas, bet išties nesitrau- 
kia nuo kojos, suteiksime galimybę diskusijos objektui paklaus- 
ti diskutuotojus. 

MATERNAS: Ką visa tai reiškia? Kodėl aš čia pastatytas Johaneso 
Gutenbergo vietoje? Kodėl ši vieša kvota vadinama vieša dis- 
kusija? Kodėl dinamiška, jei man, kuriam pritiktų dinamiškai 
judėti, privalu stovėti tarp kolonų. Juk man, kaip artistui ir fe- 
notipui, kaip Karlui Morui ir Francui Momi: „Plebėjų išmintis, 
plebėjų baimė!“, reikia vaikščioti pirmyn ir atgal, netikėtai pa- 
sirodyti ir dingti, švaistytis nuo pakylos žodžiais, išeiti, žadant 
vėl šiurpiai pasirodyti: „Bet paskui aš ateisiu ir baisingai jus tei- 
siu!“ Štai ko man reikia, o ne šitos statikos ir klausinėjimų. Ko- 
kia teise remiantis mane čia kvočia tie snargliai ir visažiniai? 
Arba: dėl ko čia diskutuojama? 

DISKUSIJOS VEDĖJAS: Galioja paskutinis klausimas. 

DISKUTUOTOJAS: Mes informuojamės diskutuodami. 

DISKUTUOTOJAS: Kiekvienoje demokratijoje viešai diskusijai 
pripažįstama jos teisėta vieta. 

DISKUTUOTOJAS: Kad išvengtume nesusipratimų: vieša demo- 
katalikiškos išpažinties. 

DISKUTUOTOJAS: Taip pat būtų neteisinga mūsų pastangas gre- 
tinti su vadinamaisiais viešais kaltės prisipažinimais komunistų 
valdomose šalyse. 

DISKUTUOTOJAS: Juolab kad po viešos demokratiškos diskusi- 
jos nebūna nei pasaulietinio, nei religinio atleidimo; ji baigiasi 
be jokių įsipareigojimų, tai yra pati diskusija išvis nesibaigia, 
nes po didelės viešos diskusijos mes siauresniame rate aptarsi- 

me diskusijos rezultatą ir pasiieškosime įdomių diskusijos ob- 
jektų būsimoms viešoms diskusijoms. 

DISKUTUOTOJAS: Pavyzdžiui, po šios diskusijos mes ruošiamės 
diskutuoti apie konfesines mokyklas arba nagrinėsime klausi- 
mą: ar lengvatiniais mokesčiais skatinamas taupymas vėl pras- 
mingas? 

DISKUTUOTOJAS: Mes nepripažįstame jokių tabu! 

DISKUTUOTOJAS: Andai diskutavome apie filosofą Martiną 
Heidegerį, kaip apie žmogų ir kūrėją. Man atrodo, kad galiu 
pasakyti, jog šios diskusijos objektas mums visiškai nebemįs- 
lingas. 

DISKUTUOTOJŲ CHORAS: Smaila Kepurė liurlino, 

mums akis muilino. 

DISKUTUOTOJAS: Mat iš esmės, turint kantrybės, visos proble- 
mos savaime išsisprendžia, pavyzdžiui, žydų klausimas. Mūsų 
kartai taip nebūtų atsitikę. Mes būtume su žydais tol diskutavę, 
kol jie būtų išvažiavę savo noru ir visiškai įtikinti. Mes nieki- 
nam bet kokią prievartą. Net jeigu griebiamės prievartinės 
diskusijos, jos rezultatas priverstinės diskusijos objektui būna 
neprivalomas: ar jis jai pasibaigus pasikars, ar nueis gerti 
alaus — visiškai jo reikalas. Juk pagaliau mes gyvename demo- 
kratiškai. 

DISKUTUOTOJAS: Mes gyvename, kad diskutuotume. 

DISKUTUOTOJAS: Pradžioje buvo pokalbis! 

DISKUTUOTOJAS: Mes diskutuojam, kad nereikėtų monologi- 
zuoti. 

DISKUTUOTOJAS: Juk čia, tiktai čia pasireiškia mūsų socialiniai 
ryšiai. Čia niekas nėra vienišas! 

DISKUTUOTOJAS: Nei klasių kovos idėjos, nei miesčioniška poli- 
tinė ekonomija negali pakeisti taikomosios sociologijos struk- 
tūrinio modelio, tai yra viešos diskusijos. 

DISKUTUOTOJAS: Pagaliau techninis mūsų būties aparato efek- 
tyvumas priklauso tiek nuo didžiųjų visuomeninių organizaci- 
jų, tiek nuo plačios skalės laisvų ir geidžiančių diskutuoti dis- 
kutuotojų. 

DISKUTUOTOJAS: Diskusija — tai būties sąlygų aiškinimasis! 

DISKUTUOTOJAS: Moderni sociologija įrodė, kad modernioje 
valstybėje vien tiktai vieša diskusija suteikia galimybę ugdyti 
gebančias brandžiai diskutuoti asmenybes. 

DISKUTUOTOJŲ CHORAS: Mes esame vienintelė atvira inter- 
nacionalinė nepriklausoma dinamiška diskutuojanti šeima! 

DU DISKUTUOTOJAI: Jeigu mes nenorėtume diskutuoti, tai ne- 
būtų demokratijos, laisvės ir kartu gyvenimo laisvoje demokra- 
tinėje visuomenėje. 

DISKUTUOTOJAS: Taigi sumuojam. (Visi pakyla.) Diskusijos ob- 
jektas paklausė, kodėl mes diskutuojam. Mūsų atsakymas toks: 
mes diskutuojam, kad įrodytume diskusijos objekto buvimą; 
jeigu tylėtume, diskusijos objekto Valterio Materno nebūtų! 

DISKUTUOTOJŲ CHORAS: Tad žinokit, jei ne mes, 

Neegzistuotų Maternas! (Vali Z. už- 
rašo.) 

DISKUSIJOS VEDĖJAS: Tad į diskusijos objekto klausimą atsaky- 
ta. Mes klausiame: ar norite duoti papildomą klausimą? 

MATERNAS: Varykit toliau. Aš dabar maždaug viską žinau ir daly- 
vausiu žaidime nesivaržydamas. 

DISKUSIJOS VEDĖJAS: Tad grįžtame prie atsparos taško, juodo 
aviganio, patvirtinto trissyk, paskutinįsyk seksualiniu aspektu. 

MATERNAS (su patosu): Jei norit, kad išsivemčiau, bičiuliai, 

tai pastatykit priešais dubenį! 

Sušlamštęs prieš daug šuniškų metų žir- 
nius, 

išsivemsiu nesivaržydamas. 

DISKUSIJOS VEDĖJAS: Dabar reikėtų išsiaiškinti ir išdiskutuoti 

“juodojo aviganio priklausomybę. 

MATERNAS: Bulvės, sumaumotos prieš daug daug šuniškų metų, 

šiandien įrodys jums, 

kad tada jau būta bulvių. 
Tų dienų žudymo motyvai 
tai dabarties leitmotyvai. 

DISKUSIJOS VEDĖJAS: Mes klausinėsim apie juodą aviganį, ku- 
ris in persona atstovauja juodo aviganio atsparos taškui. 
MATERNAS: O tam nebėr jokių kliūčių. 
Nuo to, kas andai man patiko, 
dabar aš Žiaukčioju. 
Kas kilo aukštai lig Kaukazo 
ir siekė blyškų Ladogos ežerą, 
tepaplūs atgal: planingai, pusiau suvirškinta, kartu 
kaip tulžis, 
ir tedvokia, kol jums užims nosis. 
DISKUSIJOS VEDĖJAS: Taigi prašau klausti apie tai, kas liečia iš- 
ties egzistuojančio aviganio nuosavybę. 
MATERNAS: Žudynės — senamadiškas žodis! 
DISKUTUOTOJAS: Kuo vardu čia esantis juodas aviganis? 
MATERNAS: Išpjova ir taikiklis. 
Akies baltymas. 
Įsiurbti įsukti aprėpti. 
DISKUTUOTOJAS: Aš kartoju klausimą dėl čia esančio šuns vardo. 
MATERNAS: Lavonai, kas skaičiuoja lavonus? 
Visi kaulai surūšiuoti. 
Kraujas teka teatre. 
Širdys plaka ramiai. 
Mirtis vietomis uždrausta. (Pauzė) 
Kuo vardu šuo, kas gi to nežino? Plutonas. 
DISKUTUOTOJAS: Kieno jis? 
MATERNAS: To, kuris jį šeria. 
DISKUTUOTOJAS: Jūs pirkote šunį Plutoną? 
MATERNAS: Jis prie manęs prisiplakė. 
DISKUTUOTOJAS: Ar jūs aiškinotės, kam šuo Plutonas priklausė 
anksčiau? 
MATERNAS: Jis prie manęs priklydo karui pasibaigus. Tada buvo 
daug benamių šunų. 
DISKUSIJOS VEDĖJAS: Ar diskusijos objektas nutuokia, kam ga- 
lėjo priklausyti šuo Plutonas, galimas daiktas, kitu vardu? 

MATERNAS: Aš jums pasakysiu, ką valgiau, čiupinėjau, dariau, 
patyriau, bet atsisakau diskutuoti apie tai, ką nutuokiu. 

DISKUSIJOS VEDĖJAS: Kadangi diskusijos objektas dėl diskusi- 
jai trukdančių priežasčių nenori diskusijos apie jo nuojautas, 
diskutuotojai turi tiesiogiai apklausti juodąjį aviganį Plutoną, 
nes šuo išties priklauso diskusijos objektui ir yra atsparos taš- 
kas. Mes pagrosime šuniui tris muzikines temas, prašau siūlyti! 
Vali Z. užrašo: muzikinė šuns Plutono apklausa. 

DISKUTUOTOJAS: Galbūt pradėkime muzikinę apklausą nuo 
„Mažosios nakties muzikos!“ (Vali Z. uždeda plokštelę. Trum- 
pai skamba muzika.) 

DISKUSIJOS VEDĖJAS: Konstatuojam, kad šuo Plutonas nerea- 
guoja į Mocarto muziką. Antras pasiūlymas. “ 
DISKUTUOTOJAS: O kaip su Haidnu? Ar kuo nors panašiu, gal- 
būt uždėti „Deutschland, Deutschland ūber alles“? (Vali Z. už- 
deda plokštelę. Vos tik pasigirdus muzikai, šuo ima vizginti 

uodega.) 

DISKUSIJOS VEDĖJAS: Šuo džiugiai susijaudino, ir ta reakcija 
parodė, kad ankstesnis jo šeimininkas buvo Vokietijos pilietis. 
Taigi aišku, kad jo negalima laikyti priklausius kam nors iš oku- 
pacinių armijų. Galime atsisakyti Hendelio muzikos ir motyvų 
iš prancūziškos operos „Karmen“. Taip pat „Spragtuko“ siuitos 
ir Dono kazokų. Taip pat atpuola gospelzongai ir Amerikos 
pionierių laikų liaudies melodijos. Prašau siūlyti trečią muziką! 

DISKUTUOTOJAS: Kad nereikėtų sukti aplink, siūlau tiesų kelią: 
ką nors tipiška Vagnerio, Zygfrydo motyvą ar vairininkų chorą... 

DISKUTUOTOJAS: Tada jau geriau „Dievų žūtį“. 

DISKUTUOTOJŲ CHORAS: Dievų žū-tį! 

Dievų žū-tį! 
Vali Z. uždeda plokštelę. Ilgai skamba „Dievų žūties“ muzika. 
Šuo be perstogės staugia. 

DISKUSIJOS VEDĖJAS: Tatai pakankamai įrodo, kad šuo Pluto- 
nas priklausė Vagnerio gerbėjui. Remdamiesi ankstyvesniais 
diskusijos rezultatais — prašau atkreipti dėmesį į mūsų pasta- 
bas — neapsiriksime manydami, jog teisėtas čia esančio juodo 

aviganio šeimininkas buvo andainykštis reicho kancleris Adol- 
fas Hitleris, apie kurį ką tik diskutavome kaip apie reicho auto- 
stradų tiesėją ir kuris, Žinia, mėgo Vagnerio muziką. Kad be 
reikalo neužtęstumėme viešos diskusijos, pereikime prie dina- 
miškos akistatos: juodas aviganis — Hitlerio paveikslas, pra- 
šau. 

MATERNAS: Beprasmiškos pastangos. Šuo beveik apakęs. 

DISKUSIJOS VEDĖJAS: Šuns instinktas niekuomet neanka. Ma- 
no tėvas, pavyzdžiui, doras stalius, laikė kiemui saugoti aviga- 
nį, beje, taip pat juodą, vardu Haras, nunuodytą žiurknuo- 
džiais. Kadangi diskusijos vedėjas su tuo šuniu, taip sakant, už- 
augo, tai jis drįsta, nestudijavęs kinologijos, laikyti save 
pakankamu šunų žinovu, ypač juodų aviganių. Prašau akistatą! 
(Vali Z. atsistoja ir išvynioja ant mokyklinės lentos didelį Hitle- 
rio paveikslą. Tada išstumia lentą į priekį ir pastato ją priešais 
ketinę šventyklėlę. Ilga pauzė. Šuo sunerimsta. Ima uosti pa- 
veikslo pusėn, staiga ištrūksta, inkščia priešais paveikslą, atsi- 
stoja ant užpakalinių kojų ir ima laižyti spalvotą Hitlerio veidą. 
Diskusijos vedėjui davus ženklą, Vali Z. suvynioja paveikslą. 
Šuo toliau inkščia, ir jį tiktai per prievartą pavyksta atitraukti 
nuo Vali Z. ir nuvesti atgal į šventyklėlę. Mokyklinė lenta grąži- 
nama į senąją vietą. Diskutuotojai sunerimsta. ) 

DISKUTUOTOJAS: Viskas aišku. 

DISKUTUOTOJAS: Dinaminė akistata vėl pasiteisino kaip disku- 
siją skatinanti priemonė. 

DISKUTUOTOJŲ CHORAS: Suvestas akis į akį, 

jis tarsi patrako, 
nagais žemę braižė, 
liežuviu veidą laižė. 

DISKUSIJOS VEDĖJAS: Akistata davė rezultatą, kuris, nepaisant 
jo reikšmės tolesnei diskusijos eigai, turi visus istorinio įvykio 
požymius. Tad mes prašome atsistoti ir trumpai pamedituoti 
apie šią aplinkybę: o, didis kūrėjau, nenutrūkstamas pasaulinės 
diskusijos, kilnių diskusijos objektų kūrėjau... (Ilgoka begarsė 
pauzė. Diskutuotojai aiškiai iškilmingai nusiteikę.) Amen! Pra- 

šau diskutuotojus vėl atsisėsti. Į tą laiką diskusijos archyvas ap- 
tiko kai kurių faktų. 

VALI Z. (nesimeldusi sykiu su visais, rado dokumentus): Buvusio rei- 
cho kanclerio Adolfo Hitlerio šunyne iš kitų aviganių išsiskyrė 
juodaplaukis aviganis, vardu Princas. Reicho kancleriui pado- 
vanotas Dancigo gauleiterio Adolfo Forsterio. Pirmus savo gy- 
venimo mėnesius praleidęs Dancigo—Langfūro policijos šunų 
mokykloje šuo Princas buvo išvežtas į fiūrerio buveinę, vadina- 
mąjį Berghofą. Tenai galėjo iki pat karo pradžios laisvai ir ne- 
trukdomas bėgioti gamtoje. Tačiau paskui karo įvykiai ėmė jį 
blaškyti iš vieno fiūrerio štabo į kitą, iki reicho kanceliarija ga- 
lutinai tapo Hitlerio slėptuve. 

DISKUSIJOS VEDĖJAS: Ir čia atsitiko štai kas... 

VALI Z.: Tūkstantis devyni šimtai keturiasdešimt penktųjų balan- 
džio dvidešimtą... 

DISKUTUOTOJAS: Taigi tą dieną, kai reicho autostradų tiesėjas ir 
mūsų diskusijos objektas Valteris Maternas švenčia gimimo 
dieną... 

VALI Z.: Vykstant sveikinimo ceremonijai, kurioje dalyvavo feld- 
maršalas Keitelis, pulkininkas leitenantas fon Jonas... 

DISKUTUOTOJAS: Korvetės kapitonas Liūdė-Noiratas... 

DISKUTUOTOJAS: ...admirolai Fosas ir Vagneris... 

DISKUTUOTOJAS: ...generolai Krebsas ir Burgdorfas... 

VALI Z.: ...pulkininkas Belovas, reichsleiteris Bormanas, pasiunti- 
nys Hevelis iš Užsienio reikalų ministerijos... 

DISKUTUOTOJAS: ...panelė Braun! 

VALI Z.: ...SS hauptšturmiiūreris Giunšė ir SS obergrupenfiūreris 
Fegeleinas... 

DISKUTUOTOJAS: ...daktaras Morelis... 

VALI Z.: ...ir ponas ir ponia Gebelsai su visais šešiais vaikais, taigi 
per sveikinimus juodaplaukis vokiečių aviganis Princas pabėga 
nuo savo šeimininko. 

DISKUTUOTOJAS: Na ir ką, jis pavejamas, sugaunamas, nušau- 
namas? 

DISKUTUOTOJAS: Kas jį matė bėgant? Perbėgant? 

DISKUTUOTOJAS: Ir pas ką jis perbėgo? 

VALI Z.: Trumpai pasvarstęs, šuo ryžosi paklusti tos valandos 
šauksmui trauktis į Vakarus. Kadangi per jo iš anksto supla- 
nuotą ir įvykdytą pabėgimą aplink to meto reicho sostinę vyko 
nuožmios galutinės kovos, nepaisant nenuilstamų tučtuojau 
suformuotų šuns paieškų grupių pastangų, jo nepavyko pagau- 
ti. Tūkstantis devyni šimtai keturiasdešimt penktųjų metų ge- 
gužės aštuntą dieną ketvirtą valandą keturiasdešimt penkios 
minutės rytą šuo Princas perplaukė aukščiau Magdeburgo Elbę 
ir susirado į vakarus nuo upės naują šeimininką. 

DISKUTUOTOJŲ CHORAS: Išlindęs iš po Hitlerio skverno, 

šuo pasirenka Materną. 

VALI Z.: O kad buvęs fiūreris ir reicho kancleris savo testamente 
šuns pabėgimo metų balandžio dvidešimt devintosios dienos 
testamentu dovanoja savo juodaplaukį aviganį Princą vokiečių 
tautai... 

DISKUSIJOS VEDĖJAS: ...tai mes konstatuojam, kad diskusijos 
objektas Valteris Maternas negali būti teisėtas aviganio Prin- 
co — šiandien Plutono — savininkas. Geriausiu atveju mes ga- 
lime jį laikyti fiūrerio palikimo, „juodo aviganio Princo“, valdy- 
toju. 

MATERNAS: Koks akiplėšiškumas! Aš esu antifašistas. 

DISKUSIJOS VEDĖJAS: Kodėl antifašistas negali būti fiūrerio pa- 
likimo valdytoju? Dėl to mes pasiklausime diskutuotojų nuo- 
monės. 

MATERNAS: Aš priklausiau Raudoniesiems Sakalams, paskui įsi- 
rašiau į KP... 

DISKUTUOTOJAS: Diskusijos objektas gali kaip fiūrerio palikimo 
valdytojas nurodyti savybes, predestinuojančias jį šiai istorinei 
užduočiai... 

MATERNAS: ...iki trisdešimt šeštųjų mėčiau lapelius... 

DISKUTUOTOJAS: Jis, pavyzdžiui, kaip ir ankstesnis šuns savinin- 
kas, gimęs Avino ženkle. 

MATERNAS: Vėliau įstojau į SA, tačiau tas intermezzo netruko nė 
metų. 

DISKUTUOTOJAS: Šuns valdytojas Maternas, kaip ir miręs šuns 
savininkas, griežia dantimis. 

MATERNAS: Paskui naciai mane išnešdino, surengę garbės teis- 
mą! 

DISKUTUOTOJAS: Ir ar nereikia kaip priešpriešos to fakto, kad 
dabartinis šuns valdytojas Maternas sykį jau nunuodijo vieną 
juodą šunį? 

MATERNAS: Beje, Žiurknuodžiais, nes tas nacių šuo, priklausęs 
vienam staliui, policijos šunidėje apšoko kalę, kuri paskui... 

DISKUTUOTOJAS: Ir vis dėlto diskusijos objektas tvirtina mylįs 
šunis. 

DISKUTUOTOJAS: Mes siūlome apie atsparos tašką „juodą aviga- 
nį“ ir „juodo aviganio Princo“ priklausomybę diskutuoti sie- 
jant juodo aviganio Plutono genealogijos medį ir dinamišką 
diskusijos objekto praeitį. 

MATERNAS: Kaip antifašistas, aš griežtai protestuoju prieš tokį 
atsitiktinumų siejimą! 

DISKUSIJOS VEDĖJAS: Protestas patenkinamas. Mes pasitaiso- 
me: atsparos taškas ir šuns genealogija bus dinamiškai disku- 
tuojama atsižvelgiant į antifašistinę diskusijos objekto praeitį. 

DISKUTUOTOJAS: Bet tiktai galutinis diskusijos rezultatas paro- 
dys, ar dabartinis šuns valdytojas tinkamas patikimai valdyti 
fiūrerio paliktą Princą, šiandien Plutoną. 

DISKUSIJOS VEDĖJAS: Diskutuotojų pasiūlymas priimamas. Ki- 
lus spėjimui, jog galbūt esama dar vieno atsparos taško, disku- 
sijos vadovybė prašo kol kas duoti klausimus, kurie tiesiogiai 
neliestų atsparos taško ir „juodo aviganio“ nuosavybės, prašau! 
(Vali Z. užrašo: Antras atsparos taškas, dvitaškis.) 

MERGINA: Ar diskusijos objektas gali mums pateikti svarbių, jam 
lemtingų vaikystės įspūdžių? 

MATERNAS: Realių ar daugiau atmosferinių? 

MERGINA: Diskusiją skatinančių faktorių mes sugebame rasti vi- 
suose sąmonės sluoksniuose. 

MATERNAS (plačiai gestikuliuodamas): Čia Nikelsvaldė — ten Šy- 
venhorstas. 

Perkūnas Pikolis Potrimpas! 

Dvylika vienuolių be galvų ir dvylika riterių be galvų. 
Gregoras Materna ir Simonas Materna. 
Milžinas Miligedas ir plėšikas Bobrovskis. 
Kujavijos kviečiai ir Urtobos kviečiai. 
Menonitai ir pylimų griūtys... 

O Vysla teka, 

1r malūnas mala, 

siaurukas važiuoja, 

sviestas tirpsta, 

O pienas rūgsta, 

truputį cukraus, 

1r šaukštas stovi, 

keltas atplaukia, 

ir saulė leidžias, 

saulė pateka, 

ir jūros smėlis dingsta, 

jūra laižo smėlį... 

Basi basi laksto vaikai, 

ir ieško mėlynių, 

ieško gintarų, 

ir mina ant dagių, 

ir kasa iš po žemių peles, 

ir lipa basi į drevėtus gluosnius... | 

Bet kas ieško gintarų, 

lipa ant dagių, 

kariasi į gluosnius 

ir kasa peles, 

tas ras pylime negyvą sudžiūvusią merginą: 
tai kunigaikščio Sventopolko dukrelė, 
smėlyje nuolat ieškojusi pelių, 

kandusi jas savo kapliais, 

niekada nenešiojusi nei kojinių, nei batų... 
Basi basi laksto vaikai, 

ir gluosniai purtosi, 

o Vysla vis teka, 
o saulė tai čia, tai ten, 
ir keltas tai artinas, tai tolsta 
arba stovi prie kranto ir girgžda, 
kai pienas tirštėja, kol jame ima stovėti šaukštas, ir lėtai va- 
žiuoja siaurukas, greitai tilindžiuojantis ties posūkiu. Malūnas 
irgi braška, kai vėjas aštuonių metrų per sekundę. Ir malūni- 
ninkas klauso, ką kalba miltų kirminas. Ir girgžda dantys, tai 
Valteris Maternas braukia jais iš kairės į dešinę. Kaip močiutė: 
skersai sodo ji vejasi vargšę Lorchen. Juoda ir pilvota Zenta 
braunasi pro kiaulpupių špalerius. Kadangi ji baisingai artėja, 
iškelia į viršų kampu sulenktą ranką: o jos kumštyje sugniauž- 
tas medinis samtis meta šešėlį ant garbiniuotos Lorchen ir vis 
didėja, riebėja, didėja, riebėja... Bet ir Edis Amzelis... 

DISKUTUOTOJAS: Ar tas Edis Amzelis buvo diskusijos objekto 
draugas? 

MATERNAS: Vienintelis. 

DISKUTUOTOJAS: Ar tas draugas mirė? 

MATERNAS: Negaliu įsivaizduoti, kad Edis Amzelis būtų miręs. 

DISKUTUOTOJAS: Ar draugystė su ką tik minėtu Edžiu Amzeliu 
buvo intymi? 

MATERNAS: Mes buvom kraujo broliai! Su tuo pačiu peiliu mes 
įsipjovėm į kaires rankas... 

DISKUTUOTOJAS: Kur dingo tas peilis? 

MATERNAS: Neišmanau. 

DISKUSIJOS VEDĖJAS: Klausimas primygtinai kartojamas: koks 

“ tokišeninio peiliuko likimas? 

MATERNAS: Iš tikrųjų tai aš norėjau paleisti į Vyslą celaką; pas 
mus akmenis vadino celakais. 

DISKUTUOTOJAS: Mes laukiam peilio! 

MATERNAS: Tai va — akmens arba celako — ieškojau kišenėse, 
bet nieko neradau, tik... 

DISKUTUOTOJAS: ...kišeninį peiliuką. 

MATERNAS: Su trim geležtėm, kamščiatraukiu, dilde ir yla... 

DISKUTUOTOJAS: ...buvo tas kišeninis peiliukas. 

MATERNAS: Vis dėlto aš paleidau... 

DISKUTUOTOJAS: ...tą peilį! 

MATERNAS: ...į Vyslą. Ką nusinešė upė? Saulėlydžius, draugystes, 
kišeninius peilius! Ką prisimena plaukiantis ant pilvo su Vyslos 
padėjimu? Saulėlydžius, draugystes, kišeninius peilius? Ne vi- 
sos draugystės tvirtos. Upės, norinčios pakliūti į pragarą, įteka 
į Vyslą. 

DISKUSIJOS VEDĖJAS: Todėl konstatuojam: diskusijos objek- 
tas Valteris Maternas ir jo draugas Edis Amzelis būdami vai- 
kai ir su kišeninio peiliuko padėjimu tapo kraujo broliais. Tą 
patį kišeninį peiliuką, būdamas vaikas, Maternas įmetė į Vys- 
lą. Kodėl? Todėl kad po ranka nebuvo akmens. Kodėl išvis 
metė? 

MATERNAS: Todėl, kad Vysla taip tiesiai tekėjo. Todėl, kad saulė 
už kito kranto pylimo, kad mano draugo kraujas, po to kai ta- 
pom kraujo broliais, tekėjo manyje, kad... kad... 

DISKUTUOTOJAS: Gal jūsų draugas buvo koks negras, čigonas ar 
žydas? 

MATERNAS (uoliai): Tik pusžydis. Tėvas buvo. O motina ne. Jis bu- 
vo rudaplaukis kaip motina ir į tėvą beveik visai nepanašus. Ap- 
skritai puikus bernas. Jis būtų jums patikęs, vyručiai. Visuomet 
linksmas ir pilnas visokių išmonių. Bet buvo gan storas, ir aš tu- 
rėjau jį ginti. Bet vis tiek mylėjau, žavėjausi ir šiandien tebe... 

DISKUTUOTOJAS: Jeigu jūs, pavyzdžiui, supykdavote ant savo 
draugo, kartais juk pasitaikydavo, tai kokiais vardais jį vadin- 
davote? 

MATERNAS: Blogiausiu atveju sakydavau, dėl to, kad jis buvo taip 
baisiai storas: stora kiaulė. Šaipydamasis vadinau musių apšiki- 
nėtu! Jis mat buvo visas šlakuotas. Taip pat vadinau, daugiau 
juokais, o ne supykęs, pozumentininku, nes jis vis darė iš senų 
skarmalų juokingas figūras, kurias ūkininkai statė kviečiuose 
kaip baidykles. 

DISKUTUOTOJAS: Ar jūs neprisimenate dar kokių nors specifi- 
nių pravardžių? 

DISKUTUOTOJAS: Specifinių? 

MATERNAS: Ne. 

DISKUTUOTOJAS: Kuriomis norėdavote jį įžeisti arba smarkiai 
įskaudinti? 

MATERNAS: Aš niekada nenorėjau nei to, nei ano. 

DISKUSIJOS VEDĖJAS: Mes priversti diskusijos objekto dėmesį 
atkreipti į tai, kad čia diskutuojama ne apie norus, o apie poel- 
gius. Tai kokia buvo didžiausia blogiausia paskučiausia iš koto 
verčianti dinamiškiausia pravardė? 

DISKUTUOTOJŲ CHORAS: Žodelį tą tuoj sužinosim, 

O jeigu ne, tada iškvosim. 

VALI Z.: Pabaigoje vis dėlto būsim priversti griebtis atpažinimo 
akinių ir atgaivinti senus momentus, kai diskusijos objektas, 
mano dėdė Valteris, nesusivaldė. 

MATERNAS (numoja ranka): Tada... tada, kai negalėdavau susival- 
dyti, kad jis vis ar kad jis negalėjo liautis arba kad Edis — tada 
vadinau jį Iciku. 

DISKUSIJOS VEDĖJAS: Dabar padarysim pauzę ir aptarsime 
įžeidžiamą žodelį „Icikas“. (Pauzė su tyliu murmesiu. Vali Z. at- 
sistoja.) Prašau dėmesio mūsų asistentei Vali Z. 

VALI Z.: „Icikas“ išvestas iš paplitusių vardų Izaokas ir Icchakas ir 
yra vartojamas nuo devyniolikto amžiaus vidurio kaip niekina- 
ma žydų pravardė. Dar reikia prisiminti Gustavo Freitago „Pri- 
valėti ir turėti“ bei tiktai dvidešimtame amžiuje paplitusią pa- 
šiepiamą dainelę... 

DISKUTUOTOJŲ CHORAS: Icikas peisuotas, 

Nosis kuprota, 
Kojos išklypę, 
Šikna nevalyta. 

DISKUTUOTOJAS: Tačiau „Iciku“ pravardžiuojamas diskusijos 
objekto draugas juk buvo storas ir apkūnus. 

DISKUSIJOS VEDĖJAS: Pravardės, tatai mes žinome iš ankstes- 
nių viešų diskusijų, ne visuomet vartojamos laikantis griežtos 
logikos; pavyzdžiui, amerikiečiai visus vokiečius vadina „ko- 
pūsčiais“, nors ne visi vokiečiai mėgsta ir reguliariai valgo rau- 
gintus kopūstus. Todėl įžeidžiamu žodžiu „Icikas“ gali būti va- 

dinamas ir tas žydas — mūsų atveju pusžydis, — kuris yra lin- 
kęs į pilnumą. 

DISKUTUOTOJAS: Tačiau abiem atvejais mes linkę pažymėti dis- 
kusijos objekto polinkį į antisemitinius posakius. 

MATERNAS: Aš protestuoju kaip žmogus ir aiškus filosemitas. 
Mat nors kartais supykus ir pasitaikydavo tokių nekontroliuo- 
jamų protrūkių, aš visuomet gyniau Edį, kai kiti jį pravardžiavo 
Iciku; pavyzdžiui, kai jūs, pone Lybenau, padedamas savo 
snarglės pusseserės, savo tėvo dirbtuvės kieme šiurkščiai plū- 
dote mano draugą vien todėl, kad jis piešė kiemsargį Harą, aš 
užstojau savo draugą ir atrėmiau jūsų vaikiškus, bet vis tiek Žei- 
džiančius užsipuolimus. 

DISKUTUOTOJAS: Diskusijos objektas, matyt, nori išplėsti disku- 
sijos bazę, ištraukdamas dienos švieson asmenines mūsų disku- 
sijos vedėjo istorijas. 

DISKUTUOTOJAS: Jis mini diskusijos vedėjo pusseserę ir vadina 
ją snargle. 

DISKUTUOTOJAS: Jis mini stalių dirbtuvės kiemą, kuriame, kaip 
žinom, augo mūsų diskusijos vedėjas ir tarp medienos sandėlių 
ir klijų puodų patyrė šviesią vaikystę. 

DISKUTUOTOJAS: Jis taip pat mini kiemsargį Harą, tą patį disku- 
sijos objekto vėliau nunuodytą juodą aviganį Harą. 

DISKUSIJOS VEDĖJAS: Diskusijos vadovybė prieš imdamasi ver- 
tinti ką tik jai negarbinga privačia forma pareikštus kaltinimus 
kaip įrodymą to, kad diskusijos objektas kartais šiurkščiai el- 
giasi, leidžia sau paklausti: ar tarp jau minėto legendinio šuns 
Perkūno, taip pat minėtos kalės Zentos, priklausiusios diskusi- 
jos objekto tėvui, tai yra malūnininkui Maternui, ir juodo avi- 
ganio Haro, priklausiusio diskusijos vedėjo tėvui, taigi staliui 
Lybenau, esama dar kokio nors ryšio, be to, kad malūnininko 
sūnus Valteris Maternas, viena vertus. ir staliaus sūnus Haris 
Lybenau bei jo pusseserė Tula Pokryfkė, antra vertus, vadino 
diskusijos objekto draugą „Iciku“? 

MATERNAS: O, viens kitam į uodegą kandantys šuniški metai! Iš 
pradžių buvo Lietuvos vilkė. Ši buvo sukryžminta su aviganiu. 

Iš tos nuodėmės kilo šuo, kurio vardo nėra jokiame genealogi- 
jos medyje. Ir iš jo, to bevardžio, kilo Perkūnas. Iš Perkūno ki- 
lo Zenta... 

DISKUTUOTOJŲ CHORAS: ...o Zenta atsivedė Harą... 

MATERNAS: ...iš Haro kilo Princas, kuris dabar, kaip Plutonas, 
baigia dienas man prie šalies. O, kimiai prastaugti šuniški me- 
tai! Kas malūnininkui saugojo malūną, kas stalių dirbtuvėje 
tarnavo sarginiu šuniu, kas kaip mylimas šuo trynėsi į jūsų rei- 
cho autostradų tiesėjo batus, tas dabar prisiplakė prie manęs, 
antifašisto. Ar suprantat parabolę? Ar dabar jums jau lig pas- 
kutinio grašio sueina septynženklė prakeiktų šuniškų metų są- 
skaita? Ar jūs patenkinti? Ar dar turit ką pasakyti? Ar Mater- 
nas jau gali eiti su savo šuniu ir atsigerti alaus? 

DISKUSIJOS VEDĖJAS: Tegu šis svarbus dalinis čia vykusios ir 
prie pabaigos einančios viešos ir dinamiškos diskusijos rezulta- 
tas ir leidžia pagrįstai didžiuotis, mes pirma laiko nenusiramin- 
sim. Reikia dar sumegzti kelias gijas. Prisiminkime! (Rodo į 
mokyklinę lentą.) Diskusijos objektas nudobė daug gyvūnų... 

DISKUTUOTOJAS: Jis nunuodijo šunį! 

DISKUSIJOS VEDĖJAS: ...ir vis tiek tvirtino... 

DISKUTUOTOJAS: ...kad myli gyvulius... 

DISKUSIJOS VEDĖJAS: ...esąs gyvulių mylėtojas. Kol kas mes ži- 
nome, kad diskusijos objektas, mielai save vadinąs antifašistu 
ir filosemitu, viena vertus, gynė savo draugą, pusžydį Edį Am- 
zelį, nuo neišmanančių vaikų erzinimų ir, kita vertus, jį kartais 
įžeidžiamai plūdo, vadindamas „Iciku“. Tad mes klausiame: 

DISKUTUOTOJŲ CHORAS: Maternas myli gyvulius; 

bet ar jis myli ir žydus? 

MATERNAS (patetiškai): Prisiekiu Dievu ir niekiu! Žydams pada- 
ryta daug skriaudų! 

DISKUTUOTOJAS: Atsakykite tiesiai šviesiai: ar jūs mylite žydus, 
taip kaip mylite gyvulius, ar nemylite žydų? 

MATERNAS: Visi mes padarėme žydams daug skriaudų. 

DISKUTUOTOJAS: Tai visiems žinoma. Statistika kalba pati už sa- 
ve. Už skriaudas jau teisiamasi keleri metai, ir tai neseniai bu- 

vo mūsų diskusijos tema. Tačiau mes kalbam apie šiandieną. 
Ar jūs šiandien mylite, ar vis dar ne? 

MATERNAS: Jeigu reikės, aš ginsiu kiekvieną žydą paaukodamas 
gyvybę. 

DISKUTUOTOJAS: Kaip diskusijos objektas supranta žodžius 
„Jeigu reikės“? 

MATERNAS: Pavyzdžiui, vieną šaltą sausio dieną mano draugas 
Edis Amzelis buvo sumuštas devynių SA vyrų, ir aš jam niekuo 
negalėjau padėti. 

DISKUTUOTOJAS: Kokios tų devynių SA vyrų pavardės? 

MATERNAS (pusbalsiu): Tarsi pavardės ką nors sakytų! (Garsiai) 
Prašau: Jochenas Zavackis. Paulis Hopė. Francas Volšlėgeris. 
Vilis Egersas. Alfonsas Bublicas. Otas Varnkė. Egonas Dule- 
kas ir Brunas Dulekas. 

DISKUTUOTOJŲ CHORAS (skaičiavęs pirštais): 

Mes suskaičiavom tik aštuonis, 
Kokia devintojo pavardė? 
Devynios sesės, devynios kasos 
ir devynios simfonijos, 

ir devyni šventi karaliai 

kadais klūpojo! 

DISKUSIJOS VEDĖJAS: Diskutuotojai, nors jiems buvo žadėta iš- 
vardinti devynias, suskaičiavo tiktai aštuonias mušikų pavar- 
des. Ar, kad nereikėtų griebtis dinamiškos prievartinės diskusi- 
jos, galime laikyti, kad devintasis mušikas buvo diskusijos ob- 
jektas? 

MATERNAS: Ne! Ne! Jūs neturite teisės... 

VALI Z.: Mes turime netgi atpažinimo akinius! (Užsideda akinius ir 
per pusę kelio prisiartina prie šventyklėlės.) 

Devyni perlipo per sodo tvorą, 
tarp jų mano dėdė. 

Devyni mynė sausio sniegą, 

mano dėdė irgi. 

Juodais skudurais uždengti veidai, 
mano dėdės irgi uždengtas. 

Devyni kumščiai taikosi į dešimtą veidą, 

mano dėdės kumštis neatsilieka. 

O kai tie aštuoni pavargsta, 

dėdės kumštis jį dar verčia koše. 

Ir kai visi dantys išbyra ant sniego, 

mano dėdė liaujasi šaukęs: 

— Icikas Icikas Icikas! 

Pabaigia savo litaniją. 

Devyni vyrai pasprunka per tvorą, 

Mano dėdė su jais! (Vali Z. nusiima akinius, grįžta prie mokykli- 
nės lentos ir nupiešia devynis brūkšninius žmogeliukus.) 

DISKUSIJOS VEDĖJAS: Tad mums lieka tik sužinoti? 

DISKUTUOTOJAS: Koks tai buvo SA būrys? 

MATERNAS (energingai): Aštuoniasdešimt ketvirtas Šiaurės Lang- 
fūro, šeštos SA brigados. 

DISKUTUOTOJAS: Ar jūsų draugas gynėsi? 

MATERNAS: Iš pradžių jis siūlė išvirti kavos, bet mes atsisakėm. 

DISKUTUOTOJAS: Koks buvo jūsų apsilankymo tikslas? 

MATERNAS: Mes norėjom jį truputį pamokyti. 

DISKUTUOTOJAS: O kodėl jūs apsimuturiavote veidus? 

MATERNAS: Kad toks jau stilius: mokyti apsimuturiavus. 

DISKUTUOTOJAS: Kokia forma? | 

MATERNAS: Argi tai nebuvo pasakyta? Į kailį gavo tas Icikas. Kur 
pakliuvo. Snukin, snukin. 

„DISKUTUOTOJAS: Jūsų draugas per tai neteko dantų? 

MATERNAS: Visų trisdešimt dviejų! 

DISKUTUOTOJAS: Tąjį skaičių jau girdėjom, 

šiandien apie jį kalbėjom. 

DISKUSIJOS VEDĖJAS: Taigi konstatuojam, kad pirmo testo 
klausimų serija išsiaiškintas laimingas ir nelaimingas diskusijos 
objekto skaičius sutampa su dantų skaičiumi, kurio neteko jo 
draugas Edis Amzelis po to, kai jį sumušė devyni apsimuturia- 
vę SA vyrai, tarp jų diskusijos objektas. Tad dabar žinome, kad, 
be atsparos taško „juodas aviganis“, esama dar kito, iš kurio 
diskusijos objektas Valteris Maternas dinamiškai permatomas: 

tai skaičius trisdešimt du! (Vali Z. užrašo tai didžiosiomis raidė- 
mis.) Viešos diskusijos forma vėl visiškai pasiteisino. 

DISKUTUOTOJAS: Kuo baigdami turime laikyti diskusijos objek- 
tą? 

DISKUSIJOS VEDĖJAS: O kuo diskusijos objektas, taip paklaus- 
tas, pats save laikytų? 

MATERNAS: Pliaukškit, postringaukit ir darykit ką norit! Aš, Ma- 
ternas, buvau ir esu tikras antifašistas. Aš tai įrodžiau, trisde- 
šimt du kartus ir toliau... 

DISKUSIJOS VEDĖJAS: Taigi mes laikysime diskusijos objektą 
Valterį Materną antifašistu, kuris šeria Adolfo Hitlerio paliki- 
mą, juodą aviganį Plutoną, anksčiau Princą. Todėl padėkoki- 
me, paaiškėjus diskusijos rezultatui, ir pasimelskime. (Diskusi- 
jos dalyviai atsistoja ir suneria rankas.) O, didis Valdytojau ir 
Kūrėjau nenutrūkstančios dinamiškos pasaulio diskusijos, da- 
vęs mums diskutuoti linkusį diskusijos objektą ir visuotinai ga- 
liojantį diskusijos rezultatą, leisk mums padėkoti himniškai 
trisdešimt du kartus pagarbinant juodaplaukį vokiečių aviganį. 
Jis buvo, jis yra... 

DISKUTUOTOJŲ CHORAS: ... ilgas, šiurkščiaplaukis, stačiom 
ausim ir ilga uodega. 

DU DISKUTUOTOJAI: ...gerai susičiaupiančiu sausu snukiu. 

PENKI DISKUTUOTOJAI: Žvelgia tamsiom, truputį įkypom 
akim. 

VIENAS DISKUTUOTOJAS: Ausys stačios ir truputį palinkusios į 
priekį. 

DISKUTUOTOJŲ CHORAS: Kaklas raumeningas, be nukarusio 
pagurklio. 

DU DISKUTUOTOJAI: Liemens ilgis šešiais centimetrais viršija 
pečių aukštį. 

DISKUTUOTOJAS: Iš visų pusių žiūrint kojos tiesios. 

DISKUTUOTOJŲ CHORAS: Pirštai suglausti. Ilgos truputį nuo- 
laidžios strėnos, tvirti padai. 

DU DISKUTUOTOJAI: Pečiai šlaunys kojų sąnariai. 

DISKUTUOTOJA: Tvirti, raumeningi. 

DISKUTUOTOJŲ CHORAS: Ir kiekvienas plaukas: tiesus, priglu- 
dęs, šiurkštus ir juodas. 

PENKI DISKUTUOTOJAI: Ir povilnis juodas. 

DVI DISKUTUOTOJOS: Be tamsaus vilkiško atspalvio virš pilko 
ar gelsvo dugno. 

DISKUTUOTOJAS: Taip, visur, iki pat stačių, truputį į priekį pa- 
linkusių ausų, ant plačios gauruotos krūtinės, ant menkiau ap- 
žėlusių šlaunų, blizga juodi plaukai. 

TRYS DISKUTUOTOJAI: Juodas kaip lietsargis, kaip mokyklinė 
lenta, kaip šventikas, kaip našlė... | 

PENKI DISKUTUOTOJAI: Kaip SS, kaip voras, kaip strazdas, 
kaip Otelas, kaip Rūras... 

DISKUTUOTOJŲ CHORAS: ...kaip žibutė, kaip pomidoras, kaip 
citrina, kaip kreida, kaip pienas, kaip sniegas... 

DISKUSIJOS VEDĖJAS: Amen! (Diskutuotojai išsivaikšto.) 


ŠIMTAS PIRMA SPRUKIMINĖ MATERNIADA 


Tokią galutinę viešos diskusijos radijo versiją Maternas perskai- 
tė radijo centro kavinėje. O po dvidešimt penkių minučių — disku- 
tantams dar nebaigus savo baigiamosios maldelės ir Materną jau pa- 
kvietus per garsiakalbį į ketvirtą įrašų kabiną — jis išeina su šuniu iš 
naujintelaičio radijo pastato per stiklines duris. Jis nenori kalbėti. Jo 
liežuvis nenori. Jis mano, kad Maternas ne koks objektas, apie kurį 
būtų galima viešai diskutuoti. Šniukštinėtojai ir visažiniai surentė jam 
iš uolių diskusinių pasisakymų namelį, kuriame jis nė trupučio, net 
jeigu tai truktų tik laidos laiką, nenori gyventi, tačiau riebus honora- 
ras, uždirbtas pamėgtu balsu per vaikų radiją, jam dar priklauso. Raš- 
teliuką, palaimintą parašais, reikia pateikti kasai: bankiškai naujai 
šlama banknotai, prieš jam išeinant iš Kelno radijo. 

Iš pradžių, kai Maternas keliavo, kad lankytų, Centrinė Kelno 
geležinkelio stotis ir Kelno katedra jam buvo svarbus vis-4-vis; da- 


17* 


515 


bar, kišenėje barškant paskutiniam honorarui ir vėl panūdus keliau- 
ti, jis palieka įtampos kupiną trikampį Centrinė geležinkelio sto- 
tis — katedra — radijas. Maternas bėga, nešdinasi, sprunka. 

Priežasčių tam į valias: pirma, ta bjauri dinamiška diskusija; 
antra, jam įgriso vakarųvokiška, kapitalistinė, militaristinė, revan- 
šistinė ir senais naciais persigėrusi Vokietijos dalis — jį vilioja iš 
griuvėsių kylanti, taiką mylinti, beveik beklasė, sveika, rytųelbiškoji 
Vokietijos Demokratinė Respublika; ir trečia, bėgti paskatino Ingė 
Zavacki, ėmusi jį nervinti po to, kai ta kekšė išsiskyrė su geru senu 
Jochenu. 

Atsisveikina su gotikine balandžius maitinančia dvirage. Atsi- 
sveikina su vis dar vėjo perpučiama geležinkelio stoties sale. Lieka 
laiko šventojoje Kelno laukimo salėje, tarp atgailaujančių ir užkie- 
tėjusių nusidėjėlių, išgerti paskutinįsyk alaus. Dar galima būtų pas- 
kutinįsyk nuleisti vandeniuką Kelno šiltame, plytelėm išklotame, 
aštriai saldžiai atsiduodančiame ir katalikiškame vyrų tualete! O ne! 
Jokių sentimentų. Po velnių ir jo filosofinius atitikmenis su visom 
tom pavardėm, įrėžtom į emaliuotas pertvaras, nuo kurių ima šoki- 
nėti jo širdis, pūstis blužnis, skaudėti inkstus. Fenotipas nori būti 
pakeistas. Stovukas nori pakeisti vietą. Palikimo valdytojas nebesi- 
jaučia esąs įpareigotas. Maternas, keliavęs po Vakarų stovyklą, teis- 
ti su juodu šuniu, keliasi į Rytų taikingąją stovyklą be šuns: Plutoną, 
jis ir Princas, palieka geležinkelio stoties misijoje. Kurioje gi? Ten 
konkuruoja dvi. Tačiau evangeliškoji labiau myli gyvulius negu kata- 
likiškoji. O, Maternas dabar jau suvaiko religijas ir ideologijas: „At- 
siprašau, gal malonėtumėte šunį pusvalandžiui. Nukentėjęs nuo ka- 
ro. Štai mano pažymėjimas. Su reikalais. O kur man dabar reikia, 
dėl darbo, su šuniu negalima. Viešpats Dievas jums. Ar aš šlakelio 
pieniškos kavos? Kai grįšiu, mielai, su didžiausiu malonumu. Klau- 
syk, Plutonai. Tiktai pusę valandžiukės!“ 

Viską mesti ir niekada negrįžti. Trissyk persižegnoti skubančia- 
me skersvėjyje. Sudeginti minčių, žodžių ir darbų tiltus. Bėgant nu- 
sipurtyti dulkes: ketvirtas peronas. Tarpzoninis traukinys per Diu- 
seldorfą, Duisburgą, Eseną, Dortmundą, Hamą, Bylefeldą, Hano- 
verį, Helmštetą, Magdeburgą į Berlyno Zoologijos sodo ir Berlyno 

Rytų geležinkelio stotis jau stovi pasiruošęs važiuoti. Prašau įsėsti ir 
uždaryti duris! 

O pypkę papsintis tikrume! Kai šuo Plutonas geležinkelio sto- 
ties evangeliškoje misijoje, galimas daiktas, lapsi pieną, Maternas 
sėda be šuns į traukinį ir išvažiuoja antra klase. Be sustojimo iki 
Diuseldorfo. Nutaisyti nekaltas akis ir dėtis svetimam; gali įlipti 
sporto bičiuliai, broliai šauliai, Zavackio šeimos nariai ir versti jį iš- 
lipti, vien savo buvimu. Bet Maternui lemta likti neslepiant savo įsi- 
dėmėtinos galvos. Nelabai patogu keliauti su septyniais tarpzoni- 
niais keleiviais vienoje kupė. Visi taikos šalininkai, tatai greitai 1š- 
aiškėja. Nė vienas iš jų nenorėjo likti Vakaruose, nors jie daug 
turtingesni negu. 

Mat kiekvienas turi toj pusėj giminių. Ta pusė visuomet ten, kur 
neesi. — Jis paskutinį gegužės mėnesį buvo toj pusėj, paskui perėjo į 
tą. Tie, kurie ten lieka, žino ką daro. O kiek ten visko reikia palikti. 
Čia toj pusėj būna itališko, o pas mus toj pusėj kartais bulgariško po- 
midorų padažo. — Šnekos, iki pravažiuojant Duisburgą: gomurinės 
minkštos niurzglios atsargios. Tik viena močiutė iš tos pusės dėsto: — 
Pas mus toj pusėj kiek laiko nebuvo rudų siūlų. Tai mano žentas ir pa- 
sakė: „Nusipirkit atsargai, nežinia, kada vėl bus galima nuvažiuoti“. Iš 
pradžių čia toj pusėj negalėjau priprasti. Visko tiek daug. Ir reklama. 
Bet kai paskui kainas. Beje, norėjo, kad čia toj pusėj likčiau: „Neva- 
žiuok, močiute. Ko tau toj pusėj reikia, kai jau esi toj pusėj pas mus“. 
Bet aš jiems šitaip: „Aš jums juk būsiu tik našta, 0 pas mus toj pusėj 
dabar irgi pamažu pagerės, galbūt“. Jauni žmonės greičiau prisitaiko. 
Kai aš paskutinįsyk atvažiavau, iškart pasakiau: „O jūs čia toj pusėj 
gerai įsitaisėt“. Tada mano antrosios vyras man ir sako: „Na, žinoma, 
močiut. Toj pusėj juk nebebuvo galima gyventi“. O susivienijimu nė 
vienas netiki. Mano antrosios viršininkas, kur tik prieš ketverius me- 
tus perėjo ton pusėn, girdi, sakęs: „Rusas ir amis iš esmės sutaria. Bet 
kiekvienas vis kitaip šneka. Ne tik pas mus toj pusėje, bet ir čia toj pu- 
sėj“. Ir per kiekvienas Kalėdas aš galvoju: „Ką gi, per kitas Kalėdas“. 
O kiekvieną rudenį, kai parsinešu iš sodo ir verdu, klausiu savo sesers 
Lizabetos, ar mes slyvas per Kalėdas visi krūvoj ir taikiai? Šiuosyk aš 
atvežiau ton pusėn du stiklainius uogienės. Visi džiaugėsi ir sakė: 

„Skanu kaip namie“. O juk čia toj pusėj visko turi į valias. Ananasai 
kiekvieną sekmadienį! 

Šitokia muzika Materno ausyse, o už lango filmas: darbais ap- 
sikrovęs pramoninis peizažas po laisvosios rinkos ženklu. Be ko- 
mentarų. Kaminai kalba patys už save. Kas nori, gali skaičiuoti. Nė 
vieno kartoninio. Visi į dangų. Himnas darbui. Pakilus dinamiškas 
rimtas; mat su aukštakrosnėmis menki juokai. Baziniai įkainiai kei- 
čiami. Tarifiniai partneriai akis į akį. Anglisirchemija geležisirplie- 
nas Reinasirrūras. — Nesidairyk per langą, nusisuksi sprandą! — 
Toji ganiava akims prasideda jau anglies baseine ir nusidriekia į ly- 
gumą. Rūkančiųjų kupė miauksinti gomurinė muzika: — Mano 
žentas toj pusėj sako, o mano antroji čia toj pusėj nori, — tuo tarpu 
lauke — nežiūrėk per langą! — iš pradžių sodeliuose, paskui lau- 
kuose, kur gegužiškai žaliuoja javai, plečiasi sujudimas. Mobilizaci- 
ja — šmėklų dinamika — baidyklių judėjimas. Jos bėga, o tarpzoni- 
nis traukinys važiuoja pagal grafiką. Nepasakysi, kad jos jį lenktų. 
Nešokinėja nutrūktgalviškai traukiniui važiuojant. Tiktai paprastai 
nesustodamos bėga. Močiutė rūkančiųjų kupė kalba: — Be sesers 
aš nenoriu ton pusėn, nors ji ir sako: „Važiuok gi tu ten, kas žino, 
kiek dar galėsim“, o lauke — nežiūrėk pro langą! — baidyklės 
sprunka iš joms skirtų vietų. Tamtyč aptaisytos drabužių pakabos 
palieka salotų lysves ir sulig keliais kviečius. Žiemiškai užsagstyti 
pupų smaigai startuoja ir šokinėja per kliūtis. Kas ką tik plačiom 
rankovėm laimino agrastus, sako „amen“ ir leidžiasi bėgti. Tačiau 
tai ne sprukimas, o greičiau estafetė. Taip nėra, kad visi nešdintųsi, 
rytų pusėn į taikos stovyklą, norėtų ton pusėn; daugiau norima toj 
pusėj truputį kai ką panešėti — sprendimą ar žinią; mat baidyklės 
išsirauna iš savo daržų, perduoda lazdelę su suvyniotu baisiu tekstu 
kitoms baidyklėms, kurios lig tol saugojo augančius rugius ir dabar, 
kai daržų baidyklės ilsisi rugiuose, lekia greta tarpzoninio traukinio, 
kol pribėga kitas baidykles, pasiruošusias startui dailiai sužėlusiuose 
miežiuose, perimančias pasaulietišką paštą, paleidžiančias uždusu- 
sias rugių baidykles ir stambiai languotas, pupų smaigų kojom nu- 
žirgliojančias sykiu su pagal planą važiuojančiu traukiniu, kol jas vė- 
lei pakeičia eglute raštuotos rugių baidyklės. Viena dvi šešios bai- 

dyklės — mat čia dėl pergalės rungiamasi komandomis — neša še- 
šis patogiai susuktus laiškus, originalą ir penkias kopijas — ar per- 
duoda šešis gudrius variantus tos pačios žinios? — kokiu adresu? 
Tačiau čia Zatopekas nekeičia Nurmio. Jokia sportinė apranga ne- 
leidžia sakyti: Versteno mėlyni ir balti pirmauja, bet Unterrato spor- 
to mylėtojai juos jau vejasi, aplenkia Derendorfo vaikinus, susilygi- 
na krūtinėm su „Lohauzeno 07“... Nuotoliai čia veikiami su civiliais 
drabužiais ir atiduodant duoklę visoms madoms: po veliūro skrybė- 
lėm, naktiniais kykais ir visokiausių pavyzdžių šalmais plevėsuoja 
vežėjų surdutai, Bliucherio apsiaustai ir kaži kieno sukapoti kilimai, 
plačiai žirgsi kojos, sukištos į kaliošus ir batus su sagtimis, aulinius ir 
Jėzaus sandalus. Dutlė apsiaustas pakeičia Glazenapo husarą. De- 
misezoninis milinis paltas atiduoda lazdelę reglanui. Dirbtinis šilkas 
muslinui. Purpuras sintetiniam pluoštui. Poplinas banginio ūsui, 
nankinas ir pikė siunčia kelian brokatą ir tiulį. Mezginiuotas kykas 
ir makintošas atsilieka. Sunkus dvieilis paltas praskrieja pro vėjo iš- 
pūstą negližė ir antrąjį ampyrą. Direktorija ir reformacija perduoda 
lazdelę trečiajam dešimtmečiui ir senųjų frankų stiliui. Tikras Gins- 
boro su kunigaikščiu Piukleriu-Muskau pademonstruoja pavyzdinį 
estafetės perdavimą. Prisiveja Balzakas. Parodo ką gali sufražistės. 
Paskui ilgą laiką pirmauja princesės sijonėlis. Ak, jūs ryškios ir ap- 
triušusios spalvos: persiliejimai pasteliniai tonai margumas! O jūs 
raštai: pabiros gėlytės ir kuklios juostos. O viena kitą mainančios 
tendencijos: antikinė virstanti proletariškąja, kariškoji — laisvąja. 
Talija vėlei slenka žemyn. Siuvamosios mašinos išradimas sudemok- 
ratina moterų madą. Krinolinai baigia savo amžių. Tačiau visas skry- 
nias atveria Makartas ir išleidžia laisvėn aksomą ir pliušą, kutus ir 
sendaikčius: žiūrėkit, kaip jie skuodžia: nesidairyk per langą, nusi- 
suksi sprandą! Tuo tarpu rūkančiųjų kupė! — Ak, ta pati istorija! — 
močiutė iš šitos pusės ir anos kitos pusės dėsto savo, kol vestfališka- 
sis gamtovaizdis perduoda estafetę Žemutinės Saksonijos gamto- 
vaizdžiui, kad/ pereitų iš šitos kitos pusės į aną kitą pusę: mat 
baidyklės nepripažįsta sienų: lygiagrečiai su Maternu baidyklių esta- 
fetė keliauja į taikos stovyklą, purtosi dulkes, palieka už nugaros ka- 
pitalistiniūs rugius, perduoda estafetę klasiškai sąmoningoms bai- 

dyklėms iš liaudies avižų, iš tos kitos pusės į aną kitą pusę be jokios 
kontrolės ir lapelių su antspaudais; mat baidyklės netikrinamos, o 
Maternas tikrinamas, kaip ir močiutė, buvusi ten toj pusėj ir grįžtan- 
ti dabar į šitą tą pusę. Maternas norėtų lengviau atsikvėpti: o kaip 
kitoniškai kvepia keptos dešrelės socialistinėje taikos stovykloje! 
Dingo, išsisklaidė kapitalistinis kario kvapas. Materno širdis sutrau- 
ko geležinius pančius: Marienbornas! Kokie gražūs čia žmonės, net- 
gi barakai, liaudies policininkai, gėlių dėžės ir spjaudyklės. Ir kaip 
sodriai raudonai kryžiuojasi vėliavėlės, pučiasi plačiai ištempti šū- 
kiai. Po visų tų nelabų metų, su juodu šuniu prie kojos, pagaliau nu- 
gali socializmas. Ir Maternui, vos tiktai pajudėjus tarpzoniniam 
traukiniui, rūpi pasakyti, kaip raudonai džiūgauja jo širdis. Bet kai 
jis prabyla ir ima girti taiką socialistinėje stovykloje, rūkančiųjų ku- 
pė palengva, tempiant lagaminus, ištuštėja. Girdi, per daug dūmų, 
tarp nerūkančiųjų taip pat būsią vietų. Prašom nesupykt ir malonios 
kelionės. 

Visi bendrakeleiviai, kakę į Ošerslebeną, Halberštatą ir Mag- 
deburgą, paskutinė močiutė, ketinusi persėsti Magdeburge į Desau 
traukinį, jį palieka. Vienišas Maternas persiima geležinkelio bėgių 
ritmu: langą sprandą, langą sprandą. 

O jos jau vėl neša estafetę. Dabar su plėšikų drapanom ir spar- 
takiečių tunikom. Keičiasi streikininkų postai. Sankiulotai užuodžia 
kraują. Netgi mišriuose miškuose Maternas tariasi jaučiąs sukilusius 
proletarus. Miškai išspjauna baidykles su palaidinėmis. Upeliai ne 
kliūtis. Gyvatvorės peršokamos iš eigos. Ilgomis kojomis per dau- 
bas. Dingo, vėl pasirodė. Be kojinių su klumpėm, su frygiškom ke- 
purėm. Laukais bėgančios baidyklės. Miškų ir pievų baidyklės. Vals- 
tiečių karo baidyklės: Vyžos sąjunga ir vargšas Konradas, abituotie- 
ji ir anabaptistai, vienuolėlis Pfeiferis, Hipleris ir Gejeris, Alšteto 
furija, mansteldiečiai ir eichsfeldiečiai, Baltazaras ir Bartelis, 
Krumptas ir Feltenas, pirmyn į Frankenhauzeną, kur jau vaivorykš- 
tė iš skarmalų ir įžūlių elgetų, leitmotyvų ir žudymo motyvų... Ir Ma- 
ternas keičia perspektyvą; bet ir tarpzoninio traukinio koridoriuje 
jis pasibaisėja pamatęs už pakeliamų langų tas pačias tik vieną kryp- 
tį pripažįstančias šmėklas. 


Išlipti! Ištrūkti kiekvienoje stotyje, kur traukinys nestoja. Ima 
busti įtarumas. Kiekvienas traukinys važiuoja kur kitur. Ar taikos 
stovykla jį išties draugiškai sutiks, kai tas lokomotyvas, tempiantis 
pirmos ir antros klasės vagonus, tempiantis mano svajones, pagaliau 
tars „amen“? Maternas pasižiūri į bilietą: viskas kaip pridera ir ap- 
mokėta. Tai, kas matoma per pakeliamus langus ir vyksta lauke, 
vyksta veltui. Kas gi, pamatęs bėgant kelias paprastas baidykles, ims 
ką nors bloga galvoti. Pagaliau juk tai liaudžiai priklausanti, cukri- 
nių runkelių turtinga Magdeburgo lyguma, o ne kapitalistinė Neva- 
dos dykuma, per kurią dabar štai bėga dinamiškos baidyklės. Be to, 
jų juk niekad netrūko. Jis juk ne pirmas ir ne paskutinis, kuris jas iš 
senų drapanų ir vainikų vielos. Bet šita štai — Žvilgsnis per langą — 
galėtų būti jo. Jo stilius. Jo darbas. Edžio miklių pirštų! 

Ir Maternas sprunka. Kurgi daugiau galima sprukti važiuojan- 
čiame tarpzoniniame traukinyje, dešinėje ir kairėje peržvelgiamame 
per daugiausia užsikirtusius pakeliamus langus, jeigu ne į būdelę! 
Jis gali net nusilengvinti ir tuo pateisinti savo bėgimą. Nusiramink! 
Būk kaip namie. Nusikratyk baimių; mat visų greitai ir lėtai važiuo- 
Jančių traukinių tualetų langai paprastai su matiniais stiklais. Mati- 
niai stiklai neigia vaiduoklius. O ramioji idile! Beveik šventa ir pa- 
našiai katalikiška kaip toji geležinkelio stoties tualete, kuri jo. laukė 
Kelne, kai jis atkakdavo tenai ir ieškodavo ramios vietelės. Ir pri- 
braižyta ant suskeldėjusio lako. Nieko naujo: kupletai, prisipažini- 
mai, pasiūlymai ką nors padaryti taip ar kitaip, pavardės, jam neži- 
nomos; mat neima trūkčioti nei širdis, nei blužnis, nei kepenys, kai 
bando šifruoti individualų braižą. Bet kai į akis krinta delno dydžio 
tankiai štrichuotas piešinys — juodas šuo Perkūnas Zenta Haras 
Princas Plutonas šoka per sodo tvorą, — jo širdis patamsėja, purpu- 
rinė blužnis apsiblauso, visokia bjaurastis suplūsta į inkstus. Ir Ma- 
ternas vėl sprunka, šįsyk nuo vykusiai nupiešto šuns. 

Bet kurgi galima bėgti važiuojančiame tarpzoniniame trauki- 
nyje, palikus vienintelę slėptuvę, saugančią nuo pamėklių matiniais 
stiklais? Iš pradžių, kas be ko, nori išlipti Magdeburge, bet paskui 
lieka, lyg tas įbaugintas triušis, ištikimas savo biliete nurodytam 
tikslui, ir tikisi, jog nuo visko apsaugos Elbės upė. Elbė stovi skersai 

kelio. Elbė yra natūralus taikos stovyklos barjeras. Kaliausiškos pa- 
mėklės ir visa, kas dar gali pasipainioti kelyje, įstrigo vakariniame 
Elbės krante ir baidykliškai ar kaip nors kitaip kauks užvertusios 
galvas į dangų, kai tarpzoninis traukinys spruks nuo jų-vis dar galu- 
tinai nesuremontuotu Elbės tiltu. 

Bet kai Maternas ir į tą laiką likęs pustuštis traukinys — dau- 
guma keleivių išlipo Magdeburge — persigauna per išganingąjį El- 
bės tiltą, iš rytinio Elbės kranto meldų išlenda pagausėjusi pragaiš- 
tis: ne vien tik jau įprastos naujienomis nešinos baidyklės leidžiasi 
bėgti lyg iš Maratono į Atėnus; tik tą pačią pusę pripažįsta ir juodas, 
dar šlapiu nuo Elbės vandens kailiu blizgantis šuo: ir jis leidžiasi 
paskui tarpzoninį traukinį! Prasideda lygus, krūtinė į krūtinę, bėgi- 
mas su per taikos stovyklą lekiančiu greituoju traukiniu. Greitai 
pralenkia truputį vėluojantįjį, mat pagal planą važiuojantis trauki- 
nys negali labai skubėti, nes taikos stovykloje pagrindas po bėgiais 
nėra labai tvirtas, bet paskui sulėtina greitį, kad Maternas galėtų į 
valias prisižiūrėti jo juodumo. 

Ak, kam reikėjo palikti Plutoną katalikiškoje geležinkelio stoties 
misijoje, o ne pas gyvulius mylinčius konkurentus! Reikėjo pašerti jį 
išbandytais nuodais arba gerai duoti lazdų, kad tam pusakliui šuniui 
praeitų noras vaikytis ir šokinėti. O dabar juodas aviganis tarp Genti- 
no ir Brandenburgo pajaunėja keleriais šuniškais metais. Daubos jį 
praryja. Tarpekliai išspjauna. Tvoros padalija į šešiolika dalių. Gražus 
tolygus bėgimas. Švelnus pritūpimas. Stiprus atsispyrimas užpakali- 
nėm kojom. Taip šoka tik jis. O linija tarp kukšteros ir truputį nuolai- 
džių strėnų. Su aštuoniom—-dvidešimt keturiom—-trisdešimt dviem 
kojom. Plutonas išsiveržia į priekį ir ima vesti baidyklių armiją. Vaka- 
ro saulė rėmina siluetus. Dvyliktoji armija puola Bėlicą. Dievų žūtis. 
Pabaigos struktūra. O, kad čia būtų kamera: kadras kadras! Šmėklų 
panorama! Galutinės pergalės panorama! Šuns panorama! Tačiau 
taikos stovyklos negalima filmuoti per važiuojančio traukinio langą. 
Nenufilmuota lieka baidyklėmis pasivertusi Venko armija ir šuo, var- 
du Perkūnas Zenta Haras Princas Plutonas, tame pačiame lygyje kaip 
ir dantimis griežiantis Valteris Maternas už pakeliamo lango: Nešdin- 
kis, šunie! Go ahead, dog! 

Bet tiktai už Verderio, prieš Potsdamą, tarp nesuskaičiuojamų 
ežerų ir žemei susiliejus su visaryjančia tamsa, baidyklės ir šuo pra- 
nyksta. Maternas sėdi kaip prikaltas ant dirbtinės odos sėdynės ant- 
ros klasės vagone ir spokso į įrėmintą nuotrauką priešais: plačiu for- 
matu save giria tarpeklių išvagotas Elbės smiltainio kalnų peizažas. 
Kelionės po Saksonijos Šveicariją. Vis šiokia tokia permaina, juolab 
kad tarp uolų nešmėksi nei baidyklės, nei šuo Plutonas. Tvirti ir pa- 
togūs turistiniai batai, jei įmanoma, dvigubu padu. Vilnonės, bet ne- 
adytos kojinės. Kuprinė ir kelionės žemėlapis. Dideli granito, gnei- 
so ir kvarco telkiniai. Brunys, tada, susirašinėjo su vienu geologu iš 
Pirnos ir keitėsi su juo žėrutiniais gneisais ir žėrutiniu granitu. Be 
to, daugybė Elbės smiltainio. Va tenai reikėtų. Tenai ramiau. Tenai 
tavęs nepralenks iš užnugario. Tenai dar nebuvai su šuniu ir be. Ap- 
skritai reikėtų tik ten, kur dar niekad: maždaug iki Fluršteino, pas- 
kui į Knotenvėgo kalną ir Ožkos kupros keliu iki Polencbliko, uolų 
plokštė be turėklų, iš kur atsiveria puikus vaizdas į Polenco slėnį: te- 
nai Amzelgrundas veda į Amzelfalį ir Hokšteiną. Paskui apsistoti 
Amzelgrundo pilaitėje. Esu nevietinis. Maternas? Niekad negirdė- 
jau. Kodėl Amzelgrundas vadinasi Amzelgrundu ir Amzelfalis Am- 
zelfaliu? Tie pavadinimai su jūsų draugu ta pačia pavarde išvis nie- 
ko bendra neturi. Be to, čia dar yra Amzellochas ir Amselšteinas. 
Jūsų praeitis mūsų nedomina. Turim kitų socialistinių rūpesčių. Mes 
atstatom puikų Drezdeno miestą. Senąjį Cvingerį iš naujo Elbės 
smiltainio. Mes darome fasado dalis taikos stovyklai liaudžiai pri- 
klausančiose akmenų skaldyklose. Tenai bet kam praeina noras 
griežti dantimis, ir jums praeitų. Todėl parodykite savo pasą ir leidi- 
mą. Lenkitės fronto miesto Vakarų Berlyno. Važiuokite iki Berlyno 
Rytų stoties ir paskui aplankykite mūsų atstatyme entuziastingai da- 
lyvaujančius Elbės smiltainio kalnus. Ramiai sėdėkite, kai traukinys 
sustos karo kurstytojų ir revanšistų stotyje. Pakentėkite, iki jus sve- 
tingai pasitiks Frydrichštrasės geležinkelio stotis. Neišlipkite Zoolo- 
gijos sodo stotyje, dėl Dievo meilės! 

Bet prieš pat Zoologijos sodo stotį Maternas prisimena, kad jis 
turi kišenėje nemažą dalį savo diktoriškojo honoraro. Ir būtinai už- 
sinori, va taip, greitosiomis, pasikeisti savo Vakarų markes naudin- 

gu kapitalistiniu kursu į Rytų markes, santykiu vienas keturi, ir pas- 
kui pasiekti taikos stovyklą miesto traukiniu. Be to, jam reikia nusi- 
pirkti skutimosi mašinėlę, peiliukų, dvi poras kojinių ir marškinius 
pasikeitimui; ką gali Žinot, ar jie tenai turi būtiniausių dalykų. 

Tokių kuklių norų vedamas jis išlipa. Sykiu su juo kiti, be abejo, 
vedami kur kas didesnių norų. Giminaičiai sveikinasi nekreipdami 
dėmesio į Materną, kurio jokie giminės nelaukia. Taip jis niūrokai 
mąsto, tačiau Materno sutikimu pasirūpinta. Pasitinkantis šoka ant 
jo priekinėm letenom. Laižo veidą ilgu liežuviu. Leidžia smagius 
garsus. Džiugiai skalija. Argi tu manęs nepažįsti? Daugiau nebemy- 
li? Negi man amžinai, iki pat šuniškos mirties, būtų reikėję laukti to- 
je sumautoje geležinkelio stoties misijoje? Gal man jau nebūti išti- 
kimam kaip šuniui? 

Būk būk! Gerai, Plutonai! Dabar tu vėl turi šeimininką. Duok į 
save pasižiūrėti. Tai jis ir ne jis? Be jokios abejonės, juodas patinas 
klauso, šaukiamas Plutonu, tačiau jo užsikeičiantys dantys be jokios 
spragos. Dingo žilos dėmės virš kaktos, akys neašaroja. Hm, šuo ko- 
kių aštuonerių metelių, ne daugiau. Pajaunėjęs ir naujas. Tiktai 
ženklas tas pats. Dingo ir vėl atsirado; ir — kaip būna geležinkelio 
stotyse — tuoj atskuba sąžiningas radėjas: 

— Atsiprašau, ar čia jūsų šuo? 

Jis nusiima borsaliną nuo lygiai sušukuotos galvos: perdėtai 
mandagus perkarėlis, užkimęs kaip nežinia kas ir su degančia ciga- 
rete burnoj: 

— Gyvulėlis prisiplakė prie manęs ir paskui veržėsi į Zoologi- 
jos sodo stotį, užtempė per bilietų salę į viršų, čionai, kur paprastai 
sustoja tolimojo susisiekimo traukiniai. 

Jis nori radybų ar peršasi į pažįstamus? Vis dar su skrybėle ran- 
koje negaili savo balso stygų: 

— Nenoriu pasirodyti įkyrus, tačiau džiaugiuosi jus sutikęs. 
Vadinkite mane kaip norite. Čia, Berlyne, mane daugiausia vadina 
Auksaburnėliu. Užuomina į mano chronišką užkimimą ir aukštos 
prabos dirbtinius dantis, kuriuos esu priverstas nešioti burnoje. 

Ir tada Materno viduje subyra kasa: visos valiutos skambėda- 
mos persimaišo. Širdis, ką tik uždegimiškai raudona, pasidaro auk- 
suota. Blužnis ir inkstai apsunksta nuo dukatų: 

— Koks netikėtumas! Ir dar geležinkelio stoty! Nebežinau, 
kuo man labiau stebėtis, savo atsiradusiu Plutonu — jis pasimetė 
Kelne — ar šiuo, turiu pasakyt, reikšmingu susitikimu? 

— Ir aš džiaugiuosi! — O ar mes neturim bendrų pažįsta- 
mų? — Jūs manot, kad turim? — Na, tarkim, Zavackiai. Jie nusteb- 
tų, jeigu! — Taip, tai tada — 0 gal aš klystu — prieš mane ponas 
Maternas? — Kaipgi jis gyvuoja? Tą susitikimą reikia aplaistyti. — 
Aš už. — Kur jūs siūlote nueiti? — Kur norite. — Aš čia, taip sa- 
kant, svetimas. — Tada einam pas Barfūs. — Su viskuo sutinku. 
Tiktai pirma norėčiau — kelionėn išvykau nepasiruošęs — nusi- 
pirkti pasikeitimui marškinius ir skutimosi mašinėlę. Čionai, Pluto- 
nai! Žiūrėkit, kaip jis džiaugiasi. 


ŠIMTAS ANTRA UGNIAI ATSPARI MATERNIADA 


Šit prieš jus pirmas Dievo šokėjas su savo vieninteliu rekvizi- 
tu! — Jis juk išties tarp smulkių balandiškų žingsniukų mojuoja 
juodmedžio lazdele su dramblio kaulo rankena. Kiekvienoje stotyje, 
kaip ir šioje, pažįstamas ir sveikinamas: 

— Sveikas, Auksaburnėli! Vėl pas mus? Kaip meilė? 

Ir vis greitai papsi „Navy-Cut“. Kolei Maternas geležinkelio 
stoties viduje — jos kioskai atidaryti iki pat nakties — perkasi gyvy- 
biškai svarbią skutimosi mašinėlę ir jai tinkančius peiliukus, tas vy- 
rutis be perstogės rūko ir, pasibaigus degtukams, paprašo ugnies bu- 
dintį policininką: — Labą vakarą, pone vachmistre! — Tas atiduoda 
pagarbą vaikštinėjančiam rūkaliui. 

Visas pasaulis mirksi jam ir rodo, taip dedas Maternui, į jį ir 
pajaunėjusį šunį: Tarp mūsų. Teisingai. Šaunu, Auksaburnėli! Gerą 
paukštį nutvėrei. 

Beje, apie paukščius! Kai Maternas grįžta su dviem porom vil- 
nonių kojinių ir marškiniais pasikeitimui, jo naująjį pažįstamą apsu- 
pę penki, šeši vaikiščiai. Ir ką jie daro? Kvailioja tarp geležinkelio 

stoties kasų ir užpakalinių „Heinės knygyno“ langų, šoka aplink jį ir 
jo tarpais taktą mušančią juodmedžio lazdelę, čirškauja lyg elektros 
srovės perdavimo linija, tratėdami ir čirpaudami kuria garso foną, 
varto savo striukeles ir panėši, su išverstu viršun pamušalu, į gimi- 
naičius tos baidyklių giminės, kuri bėgo estafetę abipus ką tik atva- 
žiavusio tarpzoninio traukinio ir tarsi norėjo, dar prieš atvykstant 
traukiniui į Berlyno Zoologijos sodo stotį, atnešti ir garsiai paskelb- 
ti žinią pranešimą šūkį: 

— Jis atvyksta! Jis atvyksta! Tuoj bus ir turės nusipirkti skuti- 
mosi mašinėlę, kojinių ir marškinius pasikeitimui. 
šuniu ir virvele perrištu paketėliu prieina prie Auksaburnėlio: 

— Tai einam? 

Jiems visai netoli eiti. Dabar to jau nėra, o tada, kai trijulė per- 
ėjo Hardenbergo gatvę, buvo priešais dokumentinį kiną, kuris da- 
bar aktualus kitoj vietoj. Ne į Bilkos universalinę, o degant žaliai per 
Joachimstalio gatvę, keli žingsneliai Kanto gatve ir už sporto prekių 
parduotuvės „Slidininkų trobelė“ virš įprastos Kindlio alaus rekla- 
mos neoninis užrašas pasako: ANA HELENA BARFUS — kuri 
šiandien plauna taures už dangaus baro, o tada, atėjus trijulei, vieš- 
patavo prie žemiškos kasos. Anksčiau ten būta vežėjų užeigos. Da- 
bar lankėsi baigę pamainą eismo reguliuotojai. Taip pat meno pro- 
fesoriai iš Akmenų aikštės ir porelės, kurioms filmas dar nebuvo 
prasidėjęs. Tarpais ateidavo žmonės, buvę priversti dažnai keisti 
profesijas. Jie tada stovėjo prie baro ir kaitaliojo, tarp taurių, kojas. 
Dar reikėtų paminėti judrią tetulę, kuri su vis ta pačia skrybėle sė- 
dasi dykai pasivaišinti, bet užtat turi perduoti Anai Helenai visas pa- 
skalas nuo paskutinio Adamovo iki naujausio Elzos Vagner sceninio 
triumfo; mat Barfūs niekada negali pamatyti teatro spektaklio, taip 
be perstogės skamba jos kasa. 

Auksaburnėlis ir čia pažįstamas. Jo užsakymas: — Man karštą 
citriną! — nieko nenustebina, tik Materną: — Gal dėl gerklės? Bet- 
gi jūs ir smarkiai peršalęs. Čia greičiau nuo rūkymo. Negaliu atsiste- 
bėt, kiek jūs sudūminat. 

Auksaburnėlis atidžiai klausosi to balso. Per šiaudą traukda- 
mas karštą citriną. Bet klausytis Materno ir čiulpsėti citriną tai tik 
du darbai; trečia, jis be perstogės rūko cigaretes, surūkęs lig trečda- 
lio užsidega naują, meta degančią nuorūką per petį; ir Barfūs, įsi- 
traukusi prie dykai vaišinamos tetulės stalo į pasakojamos pjesės fa- 
bulą, duoda padavėjui antakiais ženklą užminti nuorūką, kai ponai 
susimokės už du pilzeno, karštą citriną ir tris kotletus. Kiekvienas 
už save, Maternas už šunį. 

Auksaburnėliui ir Maternui su šviežiai atgautu Plutonu paskui 
nereikia daug eiti: truputį Joachimstalio gatve į viršų, ties zebro 
juosta per Kūdamą ir ties Augsburgo gatvės kampu į „Baltąjį mau- 
rą“. Tenai jie suvartoja: Maternas du pilzeno ir dvi ruginės, Auksa- 
burnėlis iščiulpia lig pat saldaus dugno karštą citriną; šuo gauna 
porciją šviežios kepeninės— naminės! Padavėjas už rūkaliaus nuga- 
ros turi užminti iš viso keturias nuorūkas. Šįkart jie ne niūkso prie 
baro, o kabo prie stovimo staliuko. Vienas prieš kitą. Ir Maternas 
skaičiuoja, kieksyk padavėjas turi užtildyti tai, ką Auksaburnėlis su- 
švampęs nuspriegė sau už nugaros. 

— Nerūkykite gi taip neprotingai, jeigu esate toks užkimęs. 

Tačiau nesyk perspėtas rūkalius lyg šiaip sau pareiškia, kad jis 
taip chroniškai užkimęs ne nuo uolaus rūkymo, o kad anksčiau, ka- 
da jis dar nerūkė ir laikėsi sportinės drausmės, kai kas sugadino jo 
balso stygas: 

— Na, jūs juk prisimenat. Pradžioj sausio tai buvo. 

Bet kad ir kaip stengdamasis teliūskuoja Maternas savo bokale 
alaus likučius, vis tiek negali prisiminti. 

— Ką man ten prisiminti? Gal jūs iš manęs šaipotės? Tačiau 
gana juokaut, jums išties nereikėtų be perstogės. Dar visai balsą. Pa- 
davėjau, sąskaitą. Kurgi mes dabar eisim? 

Šįsyk Auksaburnėlis sumoka už viską, ir už dešrą šviežiai at- 
gautam šuniui. Apie kojų pramankštinimą vėl negali būti nė kalbos. 
Per kamuolio metimą Augsburgo gatve į viršų. Sveikinimosi scenos 
gegužės ore, kuriam sunku išlikti švelniam dėl gretimų užkandinių 
kario tvaiko. Vienišos damos džiaugiasi, bet neįkyri: — Auksabur- 
nėlis, Auksaburnėlis! Ta pati giesmė „Pas Paulį“, kur jie sėdi ant ba- 

ro taburečių, nes apskrita nuolatinių svečių stalo sofa užsėsta: vien 
tiktai pervežėjai su damomis ir ilgomis kaip procesai istorijomis, ku- 
rias tik trumpam nutraukia net ir iškilmingas Auksaburnėlio pasiro- 
dymas: privalomai pasidomima šuniu. — Maniškiam — vieton, Ha- 
gai! — jau bus dešimt metelių. — Profesionalus vertinimas ir smal- 
sumas: — Tai juk veislinis šuo. Iš kur jūs jį gavote? — Tarsi šuns 
šeimininkas būtų ne Maternas, o rūkalius, kuris, būdamas aukščiau 
bet kokių klausimų, užsako: — Nagi, Hanchen! Vieną „Tucherio“ 
ponui. Man kaip visada. Ponui dar vieną ruginės. Jeigu neturit, tai 
„Dornkato“, jeigu jam bus gerai. 

Bus gerai. Kad tik nemaišyt. Būt atsargiam, kad išlaikyt blaivią 
galvą ir ramią ranką, jeigu kas, juk ką gali žinot. 

Maternas gauna savo užsakymą. Auksaburnėlis per šiaudą 
čiulpia įprastą gėrimą. Šviežiai atgautas ir vieno pervežėjo veisli- 
niu pavadintas šuo pavaišinamas privalomu kiaušiniu, kurį Han- 
chen jam pati savo rankomis nulupa už baro. Familiarus tonas lei- 
džia tarp stalų ir tarp baro ir apskritojo stalo keistis klausimais, at- 
sakymais ir beveik dviprasmiškomis pastabomis. Pavyzdžiui, trijų 
damų stalas prie ventiliatoriaus domisi, ar Auksaburnėlis vėl atsi- 
radęs mieste tarnybiniais, ar privačiais reikalais. Apskritasis stalas, 
jo fone kabo boksininkų ir kečo žvaigždžių nuotraukos, kuriose, 
daugiausia stačiom, laukiama griebimo už sprando ar smūgio, tei- 
raujasi, nenutraukdamas savo pokalbio, apie Auksaburnėlio reika- 
lus. Paminimi nemalonumai su finansų tarnyba. Auksaburnėlis pa- 
siskundžia per ilgais tiekimo terminais. — Bet nepamirškit savo 
eksporto užsakymų! — paprieštaraujama jam nuo apskritos sofos. 
O kaip meilė, rūpi Hanchen. Klausimas, jau girdėtas gyvoje Zoo- 
logijos sodo stotyje, į kurį Auksaburnėlis tiek ten, tiek čia atsako 
aliuzine cigaretės dūmo linija. 

Ir šiame lokale, kur visi viską žino, tik Maternas ne, rūkalius 
nesiliauja spriegęs nuorūkas sau per petį, kai Maternas jam pakiša 
peleninę: 

— Na ir manieros gi jūsų, sakyčiau! Bet čia visi, matyt, žino jū- 
sų nikius. Gal su filtru pabandytumėt? Arba gumą kramtykit, kad 
nereikėtų tiek daug? Tai tik iš nervų. Užkimimas irgi. Ne mano rei- 


528 


kalas. Bet aš, jumis dėtas, dvi savaites išvis burnon neimčiau. Man 
labai neramu. 

Auksaburnėliui malonu girdėti, kad Maternas taip rūpinasi. 
Bet vis primena jam, kad jo chroniškas užkimimas ne nuo per dide- 
lio rūkymo, o turi tikslią datą: 

— Tą sausio popietę, prieš daug metų. Jūs juk prisimenate, 
mielas Maternai. Tada buvo tiek daug sniego. 

Maternas jam atsako, kad sausio mėnesį paprastai visada būna 
daug sniego. Tai esąs netikęs išsisukinėjimas, kurio tikslas nukreipti 
dėmesį nuo nežmoniško rūkymo, nes jos, cigaretės, esą karsto vinys 
ir kaltos dėl kaklo bėdų, o ne prieš daug metų visiškai normalus per- 
šalimas žiemą. 

Kitą užsakymą apmoka apskritasis stalas, po to Maternas jau- 
čia pareigą pervežėjams sykiu su jų damomis pastatyti septynis ka- 
duginės. 

— Mat ašiš ten, iš kur jis! Iš Nikelsvaldės, o Tygenhofas buvo 
mūsų apskrities miestas. — Bet nepaisydami Berėjančios nuotaikos 
Paulį“. Kad ir kaip trijų damų stalelis — jo sudėtis, beje, nuolatos 
keičiasi, — pastovios sudėties pervežėjų stalas ir visų mylima Han- 
chen prašo pasilikti: — Jūs visada tik trumpam. Ir jau seniai nieko 
nepapasakojot, — ponai ryžtasi tarti: — Sąskaitą! — tačiau tai visai 
nereiškia, kad Auksaburnėlis — jis jau stovi su Maternu ir šuniu 
prie durų — neturi ko papasakoti. 

— Papasakokit, kaip kūrėt baletą! 

— Arba apie okupacijos metą, kai buvot vadinamasis kultūros 
karininkas. 

— Ir, žinoma, apie tuos kirminus. 

Bet Auksaburnėliui šįsyk visai kas kita rūpi. Atsigręžęs į apskri- 
tąjį stalą, tarpais dirsteldamas į tris damas ir nepamiršdamas Han- 
chen, jis krenkši žodžius, kuriuos pervežėjai kraunasi linguodami 
galvomis, svariai svariai. 

— Vieną trumputę istoriją, nes mes taip gerai čia pasibuvom. 
Gyveno kartą du berniukai. Vienas padovanojo kitam kaip geram 
draugui nuostabų kišeninį peiliuką. Su tuo dovanotu peiliuku apdo- 

vanotasis berniukas darė šį ir tą, o sykį su juo įsibrėžė sau ranką ir to 
dosnaus iš draugystės berniuko ranką. Taip abu tapo kraujo broliais. 
O kai tas berniukas, kuris buvo gavęs dovanų peiliuką, vieną dieną 
norėjo mesti į upę akmenį, bet nerado akmens upėnmetimui, tai pa- 
leido į ją peilį. Ir tas amžinai pradingo. 

Ši istorija priverčia Materną susimąstyti. Jie jau vėl eina: Augs- 
burgo gatve į viršų, kerta Niurnbergo gatvę. Rūkalius jau nori sukti 
į dešinę, kad aplankytų Rankės gatvę ir tą, kurį jis vadina kunigaikš- 
čiu Aleksandru, bet pastebi niūrų Materno susimąstymą ir leidžia 
sau, jam ir šviežiai atgautam šuniui pasivaikščioti: paėjėti Fugerio 
gatve, pereiti Nolendorfo aikštę ir paskui iš kairės įsukti į Biulovo 
gatvę. Rūkyti galima ir lauke. 

— Sakykite. — Tai Maternas: — Ta istorija apie kišeninį pei- 
liuką man rodos tokia žinoma. 

— Nenuostabu, mielas drauge, — atsako kimusis Auksaburnė- 
lis. — Ta istorija, taip sakant, iš skaitinių knygos. Ją kiekvienas žino. 
Net ponai prie apskritojo stalo linksėjo galvomis, kur reikėjo, nes jie 
ją žinojo. 

Maternui atrodo, kad už jos slypi kai kas daugiau, ir kabina gi- 
liau, norėdamas išsiaiškinti mįslės prasmę ir turinį: 

— O kąji simbolizuoja? 

— Na kąjūs! Istorija, kokių šimtai! Jūs tik paklausykit, mielas 
drauge: du berniukai, kišeninis peiliukas ir upė! Tokių istorijėlių ra- 
site kiekvienoje vokiečių kalbos skaitinių knygoje. Morali ir lengvai 
įsimenama. 

Nors ta istorija, kurią nuo šiol ryžosi laikyti paraboliška, ir ne- 
labai jį slegia, Maternas vėl ryžtasi paprieštarauti: 

— Jūs gerokai pervertinate vokiškų skaitinių knygų kokybę. 
Jose kaip ir anksčiau spausdinamas senas mėšlas. Nieko, kas jauni- 
mą dorai apšviestų apie praeitį ir taip toliau. Vieni melai! Vien tik- 
tai melai. 

Auksaburnėlis nusišypso aplink savo cigaretę: 

— Mielas geras drauge, ir mano skaitinių istorija melaginga, 
nors yra perdėm morali ir lengvai įsimenama. Pasižiūrėkite čionai. 
Pabaigoje sakoma: berniukas paleido peilį į upę. Ir tas amžinai pra- 


530 


dingo. Bet ką aš čia turiu? Na! Gerai įsižiūrėkite. Per tiek metų pa- 
sidarė nebegražus. Na? 

Delne guli, tarsi atsiradęs iš oro, surūdijęs kišeninis peilis. Ži- 
bintas, po kuriuo stovi Maternas, šuo ir Auksaburnėlis, palinksta 
prie jo: kitados buvo su trim geležtėm, kamščiatraukiu, dilde ir yla. 

— Ir jūs manot, kad tai tas pats, apie kurį pasakojot? 

Linksmas, visuomet pasiruošęs triukams su juodmedžio lazde- 
le, Auksaburnėlis viską patvirtina: 

— Tai tas pats peilis iš mano melagingos skaitinių istorijos! 
Maldauju jus daugiau nieko bloga nesakyti apie vokišką vadovėlį. 
Jis to nenusipelnė. Daugumą akcentų, kaip ir tą apie atsiradusį kiše- 
ninį peilį galima išleisti dėl nepakeliamos ir vaikišką sielą žeidžian- 
čios tiesos. Bet jie gerai kvepia, tie vokiški skaitiniai, yra moralūs ir 
lengvai įsimenami. 

„Biulovo celė“ jau buvo beimanti trijulę už parankės, Auksa- 
burnėlis jau buvo benorįs grąžinti surastą kišeninį peiliuką orui, sa- 
vo didelei rekvizitinei, vaizduotė jau skuba pastatyti trijulę prie ba- 
ro arba pasodinti žaliojoje svetainėje, „Biulovo celė“ jau nori juos 
čiupti, kad paleistų tik paryčiui — nes nė viena užeiga aplink Apaš- 
talų bažnyčią nemoka geriau užlaikyti skrandyje savo svečių, — bet 
šit rūkaliui užeina dosnumo priepuolis. 

Jiems einant į kitą Kūdamo pusę, kad paskui dešinėje įkliūtų į 
Potsdamo gatvės nelaisvę, Auksaburnėlis suformuluoja dovanoji- 
mo-dotacijos-paskyrimo idėją: 

— Klausykite, mielas drauge. Naktis — beveik be debesų ir ne- 
taupiai mėnesėta — nuteikia mane kilniadvasiškai: imkite! Tiesa, 
mudu jau nebe berniukai, taip pat būtų pavojinga su tokiom surūdi- 
jusiom geležtėm braižyti rankas, tai yra prisiekinėti kraujo brolystę, 
bet vis tiek imkite. Dovanoju iš širdies. 

Vėlai naktį, kai gegužės mėnuo turtina visas alėjas ir kapines, 
Tyrgarteną ir Kleisto parką, Maternas, prieš tai jau laimėjęs pajau- 
nėjusį šunį, gauna dovanų svarų — ir kaip jis pastebi — nebeatsi- 
lenkiantį kišeninį peilį. Gražiai už jį padėkoja, bet neiškenčia, tai 
tarsi atsakomoji dovana, neišreiškęs susirūpinimo Auksaburnėlio 
baisingai užkimusiu kaklu: 

— Padarykite man malonumą. Aš nesu nežmogus ir nereika- 
lauju neįmanomo, bet kas trečios cigaretės turėtumėt atsisakyti. Aš 
jus, tiesa, pažįstu vos pora valandų, bet vis tiek. Galbūt pasirodysiu 
jums juokingas ir įkyrus. Tačiau man tikrai neramu. 

Bet ką tai gali padėti, kai rūkalius kaip tikrąją savo chroniško 
užkimimo priežastį vis nurodinėja tą šaltą sausį, kurio speigas staiga 
virto atlydžiu; Maternas toliau kaltina cigaretes, kurias Auksabur- 
nėlis vadina nepavojingomis ir gyvybiškai reikalingomis: 

— Ne šiandien, mielas drauge! Pažintis su jumis mane įkvepia. 
Bet rytoj, rytoj gyvensim santūriau. Tad užeinam kur nors. Mat pri- 
sipažįstu: karšta citrina man ir mano kaklui padės. Ana ta pašiūrė, 
tam tikra prasme laikinas lokalas ir kartu prašmatni užeiga, atgai- 
vins mudu ir šunį. Jūs gausit alaus ir kai ko stipriau; aš kaip visada; 
o gerasis Plutonas teėdie maltinius ar Vienos dešreles, kietai virtus 
kiaušinius ar šaltieną — pasaulis juk toks turtingas! 

Kas per kulisai! Antrame plane niūriai riogso Sporto rūmai, 
daržinė, kurios kviečiai seniai iškulti; priešais lentinės pašiūrės su 
neužstatytais tarpais, tarnaujančios įvairiems amatams. Viena siūlo 
atsitiktinius pirkinius. Antra rūpinasi šašlykais ir keptomis dešrelė- 
mis bei nemirtingu kario kvapu. Ten damoms dienos metu surenka- 
mos išbėgusios akys. Ketvirta teikia viltį laimėti toto loterijoje. Na, 
o septinta iš barako dalių sumontuota pašiūrė — vadinama „Pas 
Ženi“ — žada priglausti trijulę. 

Bet prieš jiems užeinant, Materno viduje kyla klausimas, kuris 
nenori išeiti laukan septintoje būdoje, jam rūpi išsiskleisti švelnia- 
me gegužės ore: 

— Sakykite, tas kišeninis peiliukas — dabar jis mano — kur jūs 
jį gavote? Negaliu įsivaizduoti, kad tai tas pats, kurį tas berniukas — 
na tas, iš jūsų pasakotos istorijos — paleido į upę. 

Rūkalius jau užkabinęs lazdelės dramblio kaulo rankena du- 
ris — visas užeigas: Anos Helenos Barfūs lokalą, Laufersbergerio 
„Baltąjį maurą“, „Pas Paulį“ ir vos ne „Biulovo celę“ jis atidarė taip 
pat, — Ženi, neatsitiktinai „Pas Ženi“ pavadintos užeigos šeiminin- 
kė, jau buvo besidžiaugianti naujais svečiais — ji nutuokia, kas atei- 

na, ir ima spausti citrinas, — bet šit Auksaburnėlio sušiurkštėjusios 
balso stygos pateikia paaiškinimo žodžius: | 

— Arjūs sugebėsite sekti mano mintį, mielas drauge? Mes kal- 
bėjome ir kalbame apie kišeninį peiliuką. Kiekvienas kišeninis pei- 
liukas kada nors, iš pradžių, būna naujas. Paskui kiekvienas kišeni- 
nis peiliukas naudojamas arba kaip tas, kas jis yra ir turėtų būti, ne- 
tenka savo tikrosios paskirties ir naudojamas kaip prespapjė, 
atsvara arba — pritrūkus akmeninių svaidomų objektų — kaip svai- 
domas objektas. Kiekvienas kišeninis peiliukas vieną dieną prapuo- 
la. Jis pavagiamas, pamirštamas, konfiskuojamas arba išmetamas. 
Taip pusė visų esamų pasaulyje peiliukų yra rasti. Pastaruosius gali- 
ma dalinti į paprastai rastus ir su pastangomis atrastus; prie pastarų- 
jų priklauso tas, kurį aš suradau, kad atiduočiau jums, pirmykščiam 
peiliuko savininkui. Ar gal jūs čia, ties Rūmų ir Potsdamo gatvių 
kampu, priešais istorinius ir esamus Sporto rūmus, dabar, prieš mus 
praryjant šiai pašiūrei, ketinate tvirtinti, jog niekada jokio peiliuko 
neturėjote, be to, niekada nepametėte, nepamiršote ar neišmetėte, 
pagaliau, ką tik neatgavote? O juk man nelengva buvo paruošti šią 
atgavimo šventę. Mano skaitinių istorijoje sakoma: kišeninis peiliu- 
kas įkrito į vandenį ir amžinai dingo. „Amžinai“ melas. Kadangi yra 
žuvų, kurios praryja kišeninius peiliukus ir baigia gyvenimą, demas- 
kuotos, ant virtuvinio stalo; be to, yra paprasčiausių žemkasių, ku- 
rios iškelia dienos švieson viską, taigi ir išmestus kišeninius peilius; 
be to, būna atsitiktinumų, tačiau šiuo atveju apsieita be jų. Metų 
metus, jeigu pasakot apie mano vargus, metų metus ir neatsižvelg- 
damas į jokias išlaidas aš rašiau prašymą po prašymo, nesikračiau 
aukštųjų vienos ar kitos upės reguliavimo komisijos valdininkų pa- 
pirkinėjimo, pagaliau per lenkų valdžios sukalbamumą gavau gei- 
daujamą licenziją: Vyslos žiotyse — nes peilis, kaip jūs ir aš žinome, 
buvo įmestas į Vyslą — žemkasė, vienos centrinės Varšuvos valdy- 
bos paskirta specialiai man, iškėlė radinį dienos švieson maždaug 
ten, kur jis tūkstantis devyni šimtai dvidešimt šeštųjų metų kovo ar 
balandžio mėnesį atsisveikino su dienos šviesa: tarp Nikelsvaldės ir 
Šyvenhorsto kaimų, tačiau arčiau Nikelsvaldės pylimo. Koks viena- 
reikšmis radinys! O juk aš metų metus kasinėjau jūros dugną prie 

pietinių Švedijos krantų ir Botnijos įlankoje; mano sąskaita ir man 
tos. Tad baigdami radinio temą galime tvirtai teigti: beprasmiška iš- 
metinėti kišeninius peilius į upę. Kiekviena upė besąlygiškai grąžina 
kišeninį peilį! Lygiai taip pat beprasmiška buvo skandinti Reine va- 
dinamąjį Nibelungų lobį. Mat jei atsirastų bent vienas rimtai besi- 
domintis tos neramios tautos paslėptu lobiu — maždaug kaip aš do- 
mėjausi kišeninio peiliuko likimu, — tai Nibelungų lobis išvystų 
dienos šviesą ir — priešingai nei kišeninis peiliukas, kurio teisėtas 
šeimininkas tebesisuka tarp gyvųjų, — atsidurtų kompetentingame 
kraštotyros muziejuje. Tačiau gana plepėti priešais duris. Prašau 
man nedėkoti! Bent jau turėkite kantrybės išklausyti mano nedidelį 
patarimą: labiau rūpinkitės savo ką tik atgautu daiktu. Neišmeskite 
jo, kaip kadaise į Vyslą, į Šprė; nors Šprė lengviau grąžina kišeninius 
peilius negu Vysla, prie kurios jūs užaugote, — kaip ir po šiai dienai 
girdėt iš kalbos. 

Ir vėlei Maternas, su šuniu prie kojos, stovi šalia baro ir laikosi 
kaire ranka už alaus bokalo, o dešine už dviaukštės ruginės. Į tą lai- 
ką, kai jis suka galvą: iš kur jis ir Žino, iš kur jis ir ištraukė... Auksa- 
burnėlis ir šiaip jau tuščios užeigos šeimininkė vaidina pasisveikini- 
mo sceną, kurios žodžiai „Ženi, širdele“, „Ženi, paguoda mano“ ir 
„mieliausioji Ženi“ išduoda, kad išdžiūvusi kaip šiekštas ypata už 
baro Auksaburnėliui reiškia daugiau, negu keturios barako sienos 
"gali sutalpinti. Kolei tas perkaręs žardis su maskatuojančiu megzti- 
niu ima iš perpus perpjautų citrinų sultis, Maternas įtikinėjamas, 
kad ši Ženi yra sidabrinė Ženi ir paskui dar Sniego karalienė: — 
Bet nevadinsim jos Angustri, nes ta, tikroji jos pavardė, nuteikia ją 
melancholiškai ir primena Bidandengerą, jeigu jūs kada nors esat 
girdėję apie tokį poną. 

Maternas, kuris sielos gelmėse vis dar aiškinasi dėl peilio, nė 
nemano varginti savo atminties tuo neištariamu čigonišku vardu ir 
žiūrėti į plonai nunešiotą sidabrinį žiedą. Jam ta išgirtoji Ženi — tai 
juk matyti iš pirmo žvilgsnio! — yra nušiurusi varjetės mergiotė; 
greitas pastebėjimas, kurį patvirtina tos pašiūrės puošmenos: „Pas 

Paulį“ ant sienų kabojo priplotnosių boksininkų ir kečo žvaigždžių 
nuotraukos, o Ženi savo būdą išdekoravusi ištisu corps de ballet nu- 
zulintų baleto batelių; jie kabo palei žemas lubas blyškiai rožiniai, 
kadaise sidabriniai ir gulbiškai balti. Aišku, netrūksta ir vienos ar ki- 
tos Žizel nuotraukos. Auksaburnėlis gerai informuotu pirštu rodo į 
atitudes ir arabeskas: 

— Kairėje apačioj Degė. Visuomet lyriška, visuomet lyriška! 
Tenai Svėja Keler, Skorik, Marija Fris, šokanti savo pirmą didelę 
partiją: Dulsinėją. O ten, šalia nelaimingosios Leklerk, mūsų Ženi 
Angustri su savo partneriu Marseliu, kuris tada, kai Ženi šoko so- 
dininko dukterį, nešiojo paprastą ir lengvai įsimenamą Fenchelio 
pavardę. 

Taigi menininkų užeiga. Po spektaklio dar trumpai užsukama į 
„Pas Ženi“, susitinkama, jeigu pasiseka, su mažuoju Bredovu arba 
Reinholmu, seserimis Vesko, Klausiuku Geiteliu arba baleto foto- 
grafu Rama, kuris retušavo didumą čia rodomų nuotraukų, nes nė 
vienas kaklas neturi būt raukšlėtas ir kiekviena keltis geidžia būti 
aukščiausia. 

Ak, kiek ambicijų ir sekundinio grožio prašoko šie smailūs ba- 
teliai! Ir dabar užeiga geidžia atsiduoti kreida, prakaitu ir prarūgu- 
siais triko, nepaisant alaus čiaupo ir „Reidemeisterio“, nepaisant 
Mampės-Koemo gaminių ir Štobės kaduginės. O dar tas nelaimin- 
gas ožkos veidas kitapus baro, pasak Auksaburnėlio tvirtinimų, pa- 
ruošiantis jam geriausią ir puikiausiai padedančią karštą citriną. Jau 
dabar — džiūgauja rūkalius — po pirmų godžių gurkšnių jam atlei- 
do kaklą, o balsas — būdamas vaikas jis ėmė natas sulig bažnyčių 
bokštais — prisimena įmantriausias Mocarto arijas, netrukus jis, 
kai tik išgers kelias stiklines karštos Ženi citrinos, pažadins angelus 
ir privers juos džiūgauti. 

Nors Maternui užtenka klausos, kad pajustų Auksaburnėlio 
balse kelis bent kiek apgludintus garsus, jis vėl priverstas skolinti žo- 
džius savo susirūpinimui: 

— Gali būti, kad citrina čia ypač gera ir, tarkim, tokia pat gar- 
di. Tuo daugiau pagrindo jums laikytis vien sulčių ir mesti tą besaikį, 
beveik sakyčiau, cinišką rūkymą. 

Ir vėl jie priėjo prie senos temos: „Nerūkyk per daug, nes 
rūkysi per daug!“ Atsakydamas į tai rūkalius įgudusiu nagu pra- 
plėšia naują „Navy-Cut“ pakelį, nepasiūlęs nei Maternui, nei Že- 
ni, apsitarnauja pats be degtuko, prie naujos cigaretės prikišęs 
atitarnavusios likutį: cak! — nulekia per petį nuorūka ant grindų 
ir smilksta toliau, kad galutinai sudegtų ar susirastų ką nors de- 
gama — kas žino? 

Mat šįsyk joks padavėjas nepritykina už Auksaburnėlio nuga- 
rOS ir neužmina nunešiotu kulnu baigiančių smilkti ypatingo svečio 
ekskrementų; taip Auksaburnėlis vadina savo per petį spriegiamas 
nuorūkas: 

— Šitos štai, mielas drauge, yra mano, taip sakant, egzistenci- 
nės išmatos. Neturiu nieko prieš tą žodį ir reikalingą veiksmą. At- 
matos atmatos! O mes ar ne? Arba ar nebūsim? Argi mes negyve- 
nos. Turiu jums — ar ne, miela Ženi? — išduoti vieną paslaptį. Mat 
šią stiklinaitę su įprastu turiniu ypatingą daro visai ne rinktinės cit- 
rinos ir specialus vanduo: į ją dedama žiupsnelis žėručio, gauto iš 
žėrutinio gneiso ir žėrutinio granito — atkreipkite dėmesį į tas si- 
dabriškas žuveles! — paskui — aš išduodu jums čigonišką recep- 
tą — trys lašai brangios gardžios esencijos, kurią miela Ženi visuo- 
met laiko man, šį mano mėgstamą gėrimą padaro tokį pasakišką, 
kad jis kaip balzamas teka mano gerkle. Jūs jau nutuokiate. Jums 
jau sukasi ant liežuvio tas bjaurus ir vis dėlto didis žodis, įtariate, jog 
panašios esencijos esama jūsų geltoname aluje, norite nusigręžti, su 
pasibjaurėjimu abiejuose lūpų kampučiuose, ir pasibaisėjęs surikti: 
„Urinas! Urinas! Bobiškas urinas!“ — bet mano Ženi ir aš esame 
įpratę būti įtarinėjami raganavimu; tačiau jums jau atleista — ar ne, 
Ženi? — jau ir vėl mus vienija santarvė po nušoktų smailių batų 
dangum, jau ir ne paskutinįsyk vėl prisipildo taurės: mano svečiui 
tebus alus ir skaidri kvietinė; šunį tenudžiugina mėsos kukuliai; o 
man, kurs rūkau, kad visas pasaulis suprastų: žiūrėkit, jis dar gyvas, 
nes rūko! — man, kuriam vieną sausio popietę užėjęs atlydys paga- 
dino balsą, man, surandančiam bet kokį kišenini peilį, man, žinan- 
čiam daug skaitinių knygų istorijų, pavyzdžiui, sudegusios krikštynų 

žąsies, pavyzdžiui, pieną geriančių ungurių, pavyzdžiui, dvylikos ri- 
terių be galvų ir dvylikos vienuolių be galvų, pavyzdžiui, labai mora- 
lią apie baidykles, sukurtas pagal žmogaus paveikslą, man tebeesan- 
čiam gyvam rūkaliui, amžinai su cigarete, mėtančiam per petį tai, 
kas ką tik buvo burnoj: ekskrementai ekskrementai! — man, Auk- 
saburnėliui, kuris dar vaikas būdamas norėjo turėti burnoj trisde- 
šimt du auksinius dantis vietoj nuobodžių normalių, taigi man, rū- 
kaliui su auksiniais dantimis — vienas draugas man padėjo juos įsi- 
taisyti, išvaduodamas nuo natūralių — man, išvaduotajam, tegu bus 
įpilta karštos citrinos, kuriai biotitas ir muskovitas paaukojo Žiups- 
nelį žėručio veidrodėlių, citrinos, pagardintos Ženi esencija, ir mes 
susidaušim — už ką gi? — už draugystę, už be perstogės tekančią 
Vyslą, už visus veikiančius ir stovinčius vėjo malūnus, už juodą laki- 
nį batą su sagtim, priklausiusį kaimo seniūno dukrelei, už žvirblius 
viršum plačiai siūruojančių kviečių laukų, už Prūsijos karaliaus 
Frydricho Antrojo leibgvardiją, to paties Frydricho, kuris pernelyg 
mėgo pipirus, už uniforminę kepurę to prancūzų dragūno, kuris gi- 
liai po Trejybės bažnyčia liudijo istoriją, už šokinėjančias varles ir 
trūkčiojančias salamandrų uodegas, už vokišką muštuką, ne, už Vo- 
kietiją apskritai, už Vokietijos likimo padažus ir Vokietijos debesų 
kukulius, už pirmykštį pudingą ir makaronišką dvasingumą, taip pat 
už gandrą Adebarą, kuris neša vaikus, už giltinę su dalgiu, kuri išra- 
do smėlio laikrodį, taip pat už Adlerio alaus daryklą ir cepeliną 
aukštai virš Heinricho Ėlerso sporto aikštyno, už stalių ir pianistą, 
už salyklinius saldainius ir tąją padaužą iš kaulų klijų, už ąžuolines 
daililentes ir Zingerio siuvamąsias mašinas, už miesto kavos malū- 
nėlį ir šimtą vaidmenimis nėščių „Reklamo“ knygelių, už Heidege- 
rio būtį ir Heidegerio laiką, taip pat už Veiningerio pavyzdinį kūrinį, 
taigi už dainavimą ir gryną idėją, už paprastumą, gėdą ir orumą, už 
sarmatą dėl ir sukrėtimą nuo, už garbę ir nežabotą erotiką, už malo- 
nę meilę humorą, už tikėjimą, už ąžuolą ir Zygfrydo motyvą, už tri- 
mitą ir aštuoniasdešimt ketvirtą SA būrį; taigi už tos sausio dienos 
senį besmegenį, kuris mane paleido, kad likčiau gyvas rūkydamas: 
aš rūkau, vadinasi, egzistuoju'! Už mane ir tave, Valteri, susidauž- 
kim! Tai aš, tad susidaužkim! Sakai, dega; vis tiek susidaužkim! Ma- 

nai, kad reikėtų pakviesti gaisrininkus; susidaužkim be gaisrininkų! 
Sakai, kad mano ekskrementai, kuriuos tu vadini nuorūkom, pade- 
gė šią pavargusių baleto batelių prieglaudą, kurią tu vadini būda; aš 
prašau tavęs netrukdyti ugniai ir susidaužkim pagaliau, kad aš galė- 
čiau išgerti karštos citrinos! 

Tada draugai susidaužia, gaisrui ant grindų plečiantis ir imant 
laižyti barako sienas. Alaus bokalas ir citrinos stiklinė susitinka ir 
klusniai suskamba, tuo tarpu, didėjant karščiui, tasai palubėje ka- 
bančių mirtinai užkamuotų batelių baletas pradeda savo šokelį: 
ėchappė croisė, ėchappė effacė, assemblė assemblė, petits battements 
sur le cou-de-pied. Koks puikus baletmeisteris gali būti gaisras! Bet 
išties aplodismentų vertą stebuklą padaro karšta citrina: Ženi lašai 
ir žiupsnelis žėručio veidrodėlių turi stebuklingą galią: švelniu, tru- 
putį per plonu balsu, tiksliau — per tyliu ir baletą skatinančio ug- 
nies darbo tarpais užgožiamu, Auksaburnėlis, nepaisydamas lieps- 
ningos aplinkos, nenori atsisakyti cigarečių rūkymo, pasakoja įdo- 
mias skaitinių knygų istorijas, su akcentais ir be. Maternas, ne iš 
kelmo spirtas, savo ruožtu žeria istorijas, papildančias kai kurias 
spragų turinčias Auksaburnėlio istorijas. Žino istorijų ir barmenė 
"Ženi. Aplink šį vienas kitą linksminantį kvartetą — mat šuo Pluto- 
nas tupi ir klausosi — ugnis pasakoja savo istoriją, patinkančią karš- 
to oro baletui palubėje: corps de ballet atsako precizišku pas de chat, 
nenori liautis kaitalioti kojyčių: pas de bourrėe, pas de bourrėe! Ir tuo 
metu, kai atitudžių ir arabeskų pilnos nuotraukos apačioje ima ru- 
duoti; kai prie baro Auksaburnėlio istorija, materniadų remiama, 
įteka į citriniškai karštą Ženi istoriją; taigi kai nuotraukos ima suk- 
tis, o paskui trauktis, kai istorijos vis nesibaigia, o atsipalaidavęs ba- 
letas virš ugnies jau atlikinėja drąsias glisadas, lauke gaisrininkai 
pradeda savo sodo žarnos ilgio istoriją. 

Presto! Auksaburnėliui reikia greičiau pasakoti savo istorijas 
apie baidykles; Maternas turėtų greičiau dėstyti istorijas su šuniu; 
Ženi būtų gerai, jeigu jos legendos apie žėrutinius gneisus, kuriose 
miško husarai ir mengai, taigi puodų lopytojai ir čigonai, traukia 
medžioti ežių, greičiau eitų prie puotos ir ežių valgymo pabaigos; 
kadangi nei Auksaburnėlis, nei šeimininkė, nei šunį už parabolę lai- 

kantis Maternas nemoka taip greit pasakoti, kaip liepsna ryja medį. 
Atitudė ir arabeska jau virto iš stabarios fotopozos liepsnų šokiu. Iš- 
moninga choreografija jau derina ant galų pirštų šokančios grupės 
pas assemblės su plačiais vyriškųjų liepsnelių pas jetės. Vienu žodžiu: 
jau liepsnoja visa būda, be istorijas pasakojančio baro. Todėl dar 
greit istoriją apie baidyklių įsikišimą per Leuteno mūšį. Tuoj po jos 
Materno istorija, kaip jis su panelės Marijos padėjimu nunuodijo 
juodą šunį. Barmenė Ženi — kaip jai tinka ugnis, kaip puikiai karš- 
tis vėlei priverčia pražysti jau suvytusią Žizel — toji staiga užsidegu- 
si gražuolė gali greitais Žėručių veidrodėliais aplipusiais žodžiais pa- 
pasakoti, kiek mažai priedų reikia, kad paverstų paprastą karštą cit- 
riną Auksaburnėlio gyvybės eleksyru. 

— Pasakokit, vaikai, pasakokit! — ragino Auksaburnėlis su vis 
nauja cigarete tą kompaniją, dabar jau tupinčią ant baro su snau- 
džiančiu šuniu. — Neduokit nutrūkti siūlui, vaikai! Mat kol mes pa- 
sakojam istorijas, tol gyvenam. Kol mums kas nors ateina į galvą su 
akcentu ar be, istorijos apie šunis, ungurius, baidykles, žiurkes, po- 
tvynius, receptus, melų istorijos ir skaitinių knygų istorijos, kol mus 
dar linksmina istorijos, joks pragaras mūsų nevilios. Tavo eilė, Val- 
teri! Pasakok, kol tau mielas gyvenimas! 

Baleto nebėr, jį pakeitė traškantys plojimai. Devynuodegės 
liepsnos vinguriuoja ir jungiasi. Barako medis eina prie savo paskir- 
ties. Gaisrininkai vykdo savo užduotį. Karštis būtų nemalonus, jeigu 
Maternas nepasakotų savo nuo šalčio skambančių sausio istorijų: 

— Tokios šaltos žiemos buvo tiktai Rytuose. Kai ten snigdavo, 
tai snigdavo kaip reikia ir ištisas dienas. Būdavo balta balta, va taip! 
Todėl seniai besmegeniai Rytuose jau ir anksčiau buvo didesni negu 
Vakaruose. O kai užeidavo atlydys, tai būdavo kuo užsiimti, va taip! 
Jau mano protėviai, vadinęsi dar Maternomis, sausio mėnesį, kai le- 
das laikė nuo Helos lig Vyslos Žiočių... 

O, Maternas moka esant tinkamam apšvietimui plačiai užsi- 
moti. Ugnis pasideda ant stalo antrą patiekalą, spjaudo sutrešusius 
nugraužtus kaulus ir įkaitusias vinis, garsiai ėda, lapsi bėgantį alų, 
sprogdina butelių baterijas: „Reidemeisterį“ ir Štobės kaduginę, 
„Šteinhėgerio“ ąsočius ir dvigubą kaduginę, drumstą ruginę ir kil- 

nius destiliatus, avietinę ir švelnų „Biskvitą“, vinjaką ir tikrą araką, 
Mampės kokteilį, naminę, vyšninę, gervuoginę, karthauzinę ir dži- 
ną, silpną kmyninę, perdėm saldų kiurasao, benediktiną, husarų ka- 
vą... Spiritiniai gėrimai! — koks gražus ir transcendentiškas pasaky- 
mas. Dvasia užsidega nuo dvasios, tuo tarpu Maternas iš tolo ri- 
kiuoja materniadą prie materniados: — Jie buvo du broliai. O 
istorija prasideda nuo Gregoro tūkstantis keturi šimtai aštuoniasde- 
šimt aštuntaisiais. Tai jis Londone, atkakęs iš Dancigo, pasijuto 
įžeistas neteisingai pasvėrus druską. Ir buvo kraujo, taip! Paskui jis 
grįžo atgal ir pareikalavo teisybės, bet nesulaukė. Ir tuojau sukėlė 
riaušes priešais Arto rūmus, kur niekam nevalia turėti ginklų, o jis 
turėjo ir panaudojo. Tada buvo paskelbtas už įstatymo ribų, taip! 
Bet jis, žmogus ne tinginys, susirado bendrų; tai buvo išblaškytos 
gaujos nariai, kurie, vadovaujami mėsininko gizelio Hanso Birgerio, 
padeginėjo, kaip dabar čia, ir žudė; prie jo prisišliejo Bobrovskis ir 
Hildebrantas Bėrvaldas, tačiau tai tik kelios pavardės. Tad trumpai 
drūtai: prie Zubkau atsitiko viena, Elbinge kita, per sausio šalčius 
šmirinėjo po ordino žemes, išleido orą tarybos nariui Martinui Ra- 
benvaldui, kad pripildytų jį švino, paskui, nes šalčiai vis neketino 
liautis, ėmė užsiiminėti padeginėjimais: liepsnos prarijo Langarteną 
sykiu su Barboros bažnyčia ir klykiančia Barboros ligonine. Sudegi- 
no puikų, linksmom spalvom išdažytą Platųjį skersgatvį. Pagaliau jį 
pagavo ir pakorė: Cantoras, Poznanės vaivada. Tūkstantis penki 
šimtai antraisiais, taip! Bet jeigu kas nors mano, kad jau viskas, tai 
tas klysta ir tegu sudega. Mat tada ateina brolis Simonas Materna, 
ima keršyti už Gregorą Materną ir padeginėti, nesvarbu, ar žiema, 
ar vasara, karkasinius namus ir grūdų sandėlius iškilniais skliautais. 
Pucigo užuteky jis turėjo deguto, dervos ir sieros sandėlį, kuriame 
trys šimtai mergų, būtinai visos nekaltos, suko dagčius. Jis finansuo- 
ja Olivos ir Karthauzo vienuolynus, kad uolūs vienuoliai jam gamin- 
tų deglus. Šitaip pasiruošęs, paleidžia lig pat dangaus liepsnas Pet- 
ražolių skersgatvyje ir Tekintojų skersgatvyje. Dvylika tūkstančių 
kiaulienos dešrų, šimtas trys avinai ir septyniolika jaučių — neskai- 
čiuojant paukščių, slėnio žąsų ir kašubų ančių, — jis kepa ant tam- 
tyč sukurto laužo ir Žiūri, kad dailiai apskrustų, mat nori pamaitinti, 

taip, pamaitinti miesto skurdžius, Hakelverko badmirius, Šventos 
Dvasios ligoninės klipatas, visus, atklibinkščiavusius iš Matenbude- 
no ir Naujamiesčio. Čirškina ir traškina patricijų namus, užleidęs 
gaidį raudona skiautere. Pipirais ir kitom brangiom specijom užkul- 
tame padaže kepa maistas alkaniems ir ligoniams. O, Simonas Ma- 
terna, jis būtų, bet jį pagavo ir pakorė, paskandinęs pasaulį liepsno- 
se, kad galėtų pavaišinti pavergtus bėdžius sultinga ant iešmo kepta 
mėsa. Ir iš jo, pirmo klasiškai sąmoningo fejerverkininko, paeinu aš! 
Socializmas nugalės! 

Tas riksmas ir tuoj po jo niekaip nesibaigiantis juokas — Auk- 
saburnėlis nuleido nuo stapelio porą linksmų skaitinių knygų istori- 
jų — matyt, žiūrint iš lauko, teikė barako gaisrui pragarišką, baisin- 
gą atspalvį; siaubas suėmė ne vien eilinius, visokiam tikėjimui 
nelaba jėga greit pasiduodančius žioplius, ir Berlyno gaisrininkai — 
nors ir būdami nuo pat gimimo protestantai — ėmė skubiai žegno- 
tis. Dar viena juoko banga plaute nuplovė visus keturis gaisrininkų 
skyrius. Šalmuoti vyrai per itin trumpą laiką susivyniojo brangias 
žarnas. Gaisrininkai numojo ranka į barako gaisrą — keista, bet jis 
visai neketino persimesti kitur ir suryti visos medinių būdų eilu- 
tės, — ir nuvažiavo keldami įprastą triukšmą. Ir net gaisro sargyba 
nesirodo, kad pastovėtų prie nelemtos ugnies, nes visos ausys buvo 
užkimštos siaubo: žaizdro vidury puotauja pragaro svečiai, čia bū- 
baujantys prokomunistinius šūkius, čia gyvuliškai kvatojantys ir pas- 
kui duodantys pasireikšti tenorui, kuris traukia aukščiau ir tyriau už 
liepsnos liežuvius ir gaisro gaisus: lotyniški tekstai, dainuojami kata- 
likų bažnyčiose, išniekina Potsdamo gatvę nuo Kontrolės komisijos 
pastato iki Biulovo gatvės. 

Sporto rūmai to dar negirdėję: Kyrie, kad net kibirkštys žyra. 
Gloria in excelsis Deo, mokantis ilgapirštes liepsnas, kaip sudėti 
maldai rankas. Tas arijas traukia Auksaburnėlis. Žėručio veidro- 
dėliais nusagstytu lyg citrina aukštu balsu — ugnis tuo tarpu jau 
sudorojusi trečią patiekalą ir vis dar godžiai graibsto desertą — jis 
vaikiškai ir paprastai skelbia tikėjimą: in unum Deum. Po lipšnaus 
Sanctus seka Osanna, kuriai Auksaburnėlis geba suteikti aidų dau- 
giabalsišikumą. Bet kai per sodrų andante Benedictus viršija visus 

aukščio rekordus, Maternas, kurio akys atsispyrė visokiems dū- 
mams, nebesuvaldo ašarų: 

— Apsaugok mus nuo Agnus Dei! — Bet tiktai džiugus kano- 
nas šilkine nosinaite suvaldo Materno graudulį, kuris persiduoda 
šuniui Plutonui ir šeimininkei Ženi: Auksaburnėlis taip ilgai gieda 
Dona nobis, kad dėkingi klausytojai atgauna savitvardą, 0 visos 
liepsnos, liepsnelės ir žiežirbos nueina miegoti. Daugsyk sumegztas 
amen užkloja lyg apklotu pianissimo apanglėjusius rąstus, ištirpusį 
stiklą ir pelenais iš nuovargio virtusį karšto oro baletą. 

Ir jie, pavargę patys, per sveiką išlikusį barą palieka užslopusią 
gaisravietę. Atsargiai, žingsnelis po Žžingsnelio, su šuniu priekyje, ei- 
na tuščia, tiktai žibintų saugoma Potsdamo gatve. Ženi neslepia, ko- 
kia yra pavargusi, ir nori tuojau lovon. Dar reikia susimokėti. Auk- 
saburnėlis pasiskelbia fundatorium. Ženi norėtų eiti namo viena: 
„Man vis tiek niekas nieko nepadarys“, — bet ponai užsispiria paly- 
dėti. Manšteino gatvėje, priešais Laidiką, jie pasisako labanakt. Prie 
durų Ženi, tas amžinai išliekantis padaras, sako: 
nesibaigia. 

Tačiau kiti du padarai, labiau linkę į išgijimą negu į išlikimą, 
mano, kad dar anksti gulti. Ir nemirtingas gyvulys žvaliai ir įdėmiai 
sukinėjasi ant savo keturių: 

— Čionai, Plutonai! 

Mat dar esama kai ko nebaigta. Vienai pusei rūpi surūkyti liku- 
sias cigaretes, kurios užsidegamos viena nuo kitos veda Jorko gatve 
į viršų ir pro Atminimo biblioteką, kitai neduoda ramybės abstrak- 
tus likutis: jis tūno tarp dantų ir šipina juos, visus trisdešimt du. 

Tačiau Auksaburnėlis pakantus šiai muzikai: 

— Kaip man patinka, mielas Valteri, vėl girdėti tave, kaip Am- 
zelio džiugiais laikais, griežiant dantimis. 

O Maternas nemėgsta savęs klausyti. Jo viduje — mat kiekvie- 
nas griežikas turi vidų — vyksta grumtynės. Einant per Coseno tiltą 
ir išilgai Urbano uosto jame imasi kečo specialistai. Ir velniai žino, 
kas ką ten nori paguldyti ant menčių! Galimas daiktas, jog ringe 
prakaituoja visa Maternų padermė: vien neįveikti karžygiai, besi- 

dairantys deramų priešininkų. Kažin ar Auksaburnėlis galėtų išeiti į 
ringą? Jis jau vėl varinėja savo ciniškas kalbas ir išties ciniškai dūmi- 
ja viskuo abejojančias cigaretes. Kas gaisro ugny vienprasmiškai 
džiūgavo per Credo, netoli Admirolo tilto virsta nemaloniais kimiais 
jeigu ir bet. Nieko jam nėra šventa. Ir vis verčia aukštyn kojom visas 
vertybes, kad kelnės smuktų lig pakinklių. Jo mėgstama tema: „Prū- 
sai bendrai ir vokiečiai atskirai“. Vien tiktai klastingai šlovina tautą, 
nuo kurios jis taip kentėjo, prieš ir po senio besmegenio. Taip nede- 
ra, Auksaburnėli! Net jeigu aplink gegužis ir pokši sprogstantys 
pumpurai: kaipgi galima būti įsimylėjusiam savo žudikus! 

Bet ir jo meilė Vokietijai pina, reikia tik įsiklausyti, ciniškus 
laurus, nuimtus nuo vaškinių laidotuvių vainikų. Į Landvero kanalą, 
pavyzdžiui, Auksaburnėlis Žžeria tokius prisipažinimus: 

— Aš, patikėk, išsiaiškinau, kad tarp Ečo ir Balto, Maso ir Ne- 
muno, laikantis dainos teksto, gaminamas ir naudojamas geriausias 
ir patvariausias, taigi niekada neišblunkantis antspaudų tušas. 

Vėlei baisingai užkimusiu balsu rūkalius kabina sentencijas 
Maibacho bulvare. Iš vieno burnos kampo į kitą keliaujanti cigaretė 
kalba sykiu su juo. 

— Ne, mielas Valteri, kad ir kaip tu koneveiktum savo didžią 
tėvynę, aš myliu vokiečius. Ak, kokie jie paslaptingi ir kupini Dievui 
mielo užmaršumo! Verdasi savo žirnienę ant mėlynų dujų liepsnų ir 
nieko negalvoja. Tuo tarpu niekur pasaulyje netaisomi tokie rudi ir 
tokie tiršti miltų padažai kaip šioj šaly. 

O kai vos tekantys ir tiesiai kaip strėlė kanalizuoti vandenys 
skiriasi — po kairei taikosi į Rytų uostą; priešais — tarybinis sekto- 
rius; dešinėje prasideda Noikelno laivybos kanalas — tad kai jie at- 
siduria su šuniu toj svarbioj vietoj — kitoj pusėj Treptovas; kas gi 
nežino jo paminklo? — Auksaburnėlis leidžia sau ištarti žodžius, 
kas be ko, vertus išsišakojančio kanalo tekėjimo ir vis dėlto pluk- 
dančius daug bloga. Maternas priverstas išklausti: 

— Aišku, galima pasakyti, kad iš kiekvieno Žmogaus padary- 
tum baidyklę; juk pagaliau, to niekada nevalia pamiršti, baidyklės 
kuriamos pagal žmogaus paveikslą. Tačiau tarp visų tautų, egzis- 
tuojančių kaip baidyklių arsenalai, vokiečių tauta, daugiau negu 

žydų tauta, turi visus duomenis vieną dieną pateikti pasauliui pro- 
baidyklę. 

Maternas nepraleidžia nė žodžio. O jau pabudę paukšteliukai 
apsimeta, kad vėl miega. Pasigirsta įprastas dantų griežimas. Ne- 
planinis ieškojimas batu ant plyno grindinio: jokio akmens. Ką gi 
mesti? Niekur jokio celako. Gal pakaitai pirktus marškinius ar ko- 
jines? Skutimosi aparatą paliko toje prirūkusioje būdoje. Tai gal 
tada? Ar gal man sprukti į aną sektorių. Juk norėjau, o vis dar čia 
trinuosi. Tada... 

Ir jau atmeta sugniaužtą kumštį, plačiai užsimoja: kokia graži 
galinga metiko poza! Auksaburnėlis mėgaujasi harmoningu judesiu. 
Plutonas įsitempia. Ir Maternas meta toli nuo savęs — ką gi? — at- 
gautąjį kišeninį peilį. Ką Vysla grąžino ne be pasipriešinimo, tą jis 
duoda Berlyno Landvero kanalui, toj vietoj, kur jis šakojasi. Bet vos 
tik kišeninis peilis kaip įprasta sukėlęs purslus, rodos, amžinai pra- 
dingsta, Auksaburnėlis jau geranoriškai guodžia: 

— Nieko, mielas Valteri, nesirūpink. Man tai menkniekis. Ga- 
lima radimviete laikytina kanalo dalis bus nusausinta. Srovė čia ne- 
didelė. Nepraeis nė dviejų savaičių, ir tu vėl turėsi savo seną gerą ki- 
šeninį peilį. Juk Žinai, jis padarė mus kraujo broliais. 

O bejėgiškume, perintis kiaušinius, iš kurių išsiris neapykanta: 
nuoga ir nepūkuota! Maternas ištaria žodį. O Žmogiškasis bejėgiš- 
kume, visuomet ieškantis žodžių ir galų gale randantis! Maternas 
paleidžia apyvarton vienintelį taiklų ir tinkamą žodį. Žmogiškasis 
įniršis, kuriam niekad negana ir kuris krauna vieną ant kito pakarto- 
jimus pastiprinimui. Tas pats žodis daugelį kartų iš eilės. Šuo stovi. 
Kanalas šakojasi. Auksaburnėlis pamiršta prisidegti nuo beveik ligi 
galo surūkytos cigaretės. Leitmotyvas pereina į žudymo motyvą. 
Maternas taikosi ir sako: 

— ICIKAS! 

Pagaliau pabunda žvirbliai. O, gražus, švelnus gegužės ryte, 
brėkštantis po į dvi dalis padalintu dangum. O, praėjusi naktie ir dar 
neišaušusi diena, O, tarpine valanda, kai ištartas žodis „Icikas“ ne- 
nori nukristi ant žemės, stengiasi išsilaikyti ore, dar valandėlę. 

Maternas parpuola ant žemės. Pervargo. Ir išties buvo nuo ko: 

— Iš pradžių kelionė tarpzoniniu traukiniu su visais jos malo- 
numais. Paskui žygis per smukles. Oro pasikeitimas. Susitikimo 
džiaugsmas. Niekas to neištvers. Kiekvieną paaiškinimą pateisina 
tik aplinkybės. Kiekvienas žodis per daug. Daryk su manim ką nori! 

Ir Auksaburnėlis pasimoja juodmedžio lazdele taksi: 

— Į Tempelhofo aerouostą. Ton pusėn, kur išskrendama. Va ši- 
tas ponas, šuo ir aš skubam. Mes norim spėti į pirmą lėktuvą, skren- 
dantį į Hanoverį. Reikia apžiūrėti vieną įmonę, esančią po Žeme: 
„Brauxelio ir Ko“ firmą. Ar jums tai ką nors sako? 


ŠIMTAS TREČIA IR ŽEMIAUSIA MATERNIADA 


Kas nori keliauti po žeme, tas turi įsibėgėti ore: tad su British 
European Airways lėktuvu iki Hanoverio—Langenfeldo. Likusį ruožą 
lygiu paviršium ryja įmonės automobilis: pro akis slenka karvės ir sta- 
tybvietės, apvažiavimų ir privažiavimų vedami, per gegužiškai žalią ir 
vis dėlto blyškų landšaftą. Iš tolo atkreipiantis dėmesį prie horizonto 
priklijuotas jų kelionės tikslas: kūgio formos supiltas kalnas, raudonų 
plytų dėžės: laboratorija, pamainos persirengimo namelis, katilinė, 
administracija, sandėlis — o virš visų stogų, pranokstantis supiltą kal- 
ną su išvertimo mechanizmu: keliamasis bokštas paukštiškom kojom. 

Kas dar norės statyti bažnyčias, jeigu dangų remia tokie kuli- 
sai! Firma „Brauxelis ir Ko“, nors ir įregistruota Hanoverio Kalio 
susivienijime ir atskaitominga tenykštei kalnakasybos valdybai, ne- 
bekasa daugiau nė tonos kalio ir vis dėlto kasdien gramzdina po že- 
me tris pamainas: vyriausiąjį kasyklos meistrą, pamainos meistrą, 
štrekų meistrus, dujų matuotojus ir įteisintus kirtėjus ir kalnakasius, 
iš viso šimtą aštuoniasdešimt du žmones. 

Ir tą, kuris tenai pirmas išlipa iš tarnybinio BMW, sukantis ke- 
liamojo bokšto diskams, privalu vadinti ne Auksaburnėliu, o „ponu 
direktorium“, arba „ponu Brauxeliu“; taip daro vairuotojas, taip da- 
rO vartininkas. 

O tas, kuris paskui Brauxelį išlenda iš tarnybinio automobilio, 
yra vis dar ne Maternas, o juodas didelis aviganis, kurį abu, Brauxe- 
lis ir pagaliau išlipęs Maternas, vadina Plutonu. 

Kai jie įžengia pro kaltinės geležies vartus, pastatytus dar kalio 
kasimo laikais, vartininkas sveikindamas poną direktorių Brauxelį 
nusiima kepurę. Po to Maternas, kuriam nei keistenybių ir keistų 
pokalbių turtinga naktis, nei nuostabiai linksma kelionė oro korido- 
riumi Berlynas— Hanoveris neatėmė įgimto sugebėjimo stebėtis, 
yra priverstas paklausti: — Kaip čia yra, kad šis vartininkas taip la- 
bai panašus į mano tėvą, malūnininką Antoną Materną? 

Į tai kasyklos direktorius Brauxelis, vedantis savo svečią tiesiai 
prie pamainos namelio ir švilptelėjęs Plutoną, tarsi tas būtų jo, atsa- 
ko taip, kad nei pridėt, nei atimt: 

— Vartininkas Antonas Maternas ne panašus į malūnininką 
Materną, 0 yra malūnininkas, yra tėvas. 

Tada Maternas, taip pat švilptelėjęs šunį, bet nieko nepešęs, 
padaro niūrią, bet skambią išvadą: 

— Kiekvienas tėvas kiekvienam sūnui galų gale tampa varti- 
ninku. 

Paskui pamainos namelio sargas Maternas pakiša popierių, ku- 
rį reikia pasirašyti. Mat pagal kalnakasybos inspekcijos tvarką kiek- 
vienas svetimas asmuo, norintis apžiūrėti įmonę ir nusileisti į šach- 
tą, turi tą savo norą patvirtinti parašu. Maternas pasirašo, nuveda- 
mas į pirties kabiną, kur turi sudėti šalia sausos-vonios savo kelionės 
drabužius ir apsirengti šviesiais cvilikiniais drabužiais, apsimauti vil- 
nones kojines, apsiauti gremėzdiškus batus, apsirišti vilnonį šaliką ir 
užsidėti pritaikytą apsauginį šalmą, geltonai lakuotą ir naują. Jis 
persirengia, drabužis po drabužio, ir klausia per sieną gretimoje ka- 
binoje esantį kasyklos direktorių Brauxelį. 

— O kurgi Plutonas? 

Ir Brauxelis, kuris nors ir yra direktorius, taip pat privalo dra- 
bužis po drabužio nusirengti kelionės apdarus ir apsitaisyti kalnaka- 
siškai, atsako per tą pačią sieną: 

— Plutonas pas mane. Kurgi jam daugiau būti! 

Ir Brauxelis su Maternu, lydimi Plutono, išeina iš pamainos na- 
melio. Abu nešasi kairėse rankose karbidines lempas. Tai žibintas, 
taip pat cvilikiniai drabužiai ir vienodai geltoni apsauginiai šalmai 
užtrina skirtumus tarp kasyklos direktoriaus ir svetimo asmens. Bet 
kai jie eina palei administracijos pastatą, pro duris išeina mažas 
kuprotas ponulis, kurį antrankoviai rodo esant prokuristą, ir papra- 
šo vienodai apsitaisiusius stabtelėti. Brauxelis, tariamo prokuristo 
paragintas, brūkšteli kelis parašus, kurių trūko jam neesant. Proku- 
ristas pasidžiaugia, susipažinęs su Maternu jaunesniuoju, ir pasi- 
traukia iš kelio keliamojo bokšto link, taręs: „Saugok Dieve!“ 

Ir abu, lydimi šuns, pereina kasyklos kiemą, po kurį buldozeriai 
su priekyje įtaisytais krautuvais vežioja daugybę užkaltų dėžių; bet 
niekur nėra kalio, nei didelėse, nei mažose talpose. 

O kai jie atsiduria prie keliamojo bokšto ir Brauxelis pirmas 
nori kilti laiptais link nuleidimo kabinos, Maternas paklausia: — Ar 
ir šuo turės leistis su mumis? — Ir Brauxelis jam rimtai atsako: — 
Kiekvienas šuo ateina iš po žemių ir privalo vėl po jom galop nusi- 
leisti. 

Maternas abejoja: 

— Gyvulys dar niekad nebuvo po žemėm. 

Brauxelis į tai tvirtu balsu: 

— Šuo priklauso įmonei ir turės priprasti. 

Su tuo nuostoliu — mat prieš kelias valandas dar buvo šuns sa- 
vininkas — Maternas nenori susitaikyti: — Tai mano šuo. Čionai, 
Plutonai! — Bet Brauxelis švilpteli, ir juodas aviganis pirmas nubė- 
ga laiptais prie platformos, esančios per keliamojo bokšto vidurį. 
Tenai traukia skersvėjis. Kėlimo mechanizmas virš jų galvų per Ke- 
po skridinį paleidžia lynų skridinius: paviršinis ir požeminis lynai įsi- 
tempia ir duoda suprasti, jog krovinys kelyje. 

O kai varpo dūžiai — keturissyk skamba signalas „pama- 
žu!“ — paskelbia iš apačios atkylantį krovinį, Maternas skuba siūly- 
ti, kol dar nevėlu: — O ką, jeigu Plutoną paliktume čia, ant platfor- 
mos? Ką gali Žinot, kaip jis pakels greitą nusileidimą, o ir apačioj, 
matyt, pragariškai karšta. 

Kasyklos direktorius atsako tiktai tada, kai jie jau sulipa į kabi- 
ną — Plutonas įsispraudžia tarp Brauxelio ir Materno, kabinos gro- 
tos užsidaro. Signalininkas trim smūgiais duoda ženklą „paruošta!“, 
penkiais smūgiais „leidžiam!“, ir Brauxelis sako: 

— Kiekvienas pragaras turi savo klimatą! Šuo turės priprasti. 

Ir šit jau išnyko paskutiniai dienos šviesos atšvaitai. Nusileidus 
nuo platformos — trisdešimt penki metrai virš žemės paviršiaus — 
iki pagrindinio horizonto pakrovimo vietos — aštuoni šimtai pen- 
kiasdešimt metrų po žeme — leidžiasi visi trys greta, ir tada keliau- 
tojui Valteriu: Maternui prasideda oficiali įmonės apžiūra, kad jis 
galėtų vietoje pasimokyti. 

Jam patariama pražioti burną ir tolygiai kvėpuoti. Spaudimas 
ausyse aiškinamas leidimosi greičiu, nesmarkus degėsių kvapas — 
krintančios kabinos trynimusi į šachtos rentinio lentas. Skersvėjis iš 
apačios graibo vis pietiškiau ir lenda po cvilikiniu kostiumu pro kel- 
nių klešnes. Maternui rodosi, jog Plutonas dreba; bet Brauxelis ma- 
no, kad kiekvienas drebės, per nepilną minutę taip žemai nupuolęs. 

Ir jiems dar nepasiekus perkrovimo vietos šviečia Materną 
apie šachtos produktyvumą tada, kai buvo kasamas kalis, ir dabar 
firmos „Brauxelis ir Ko“ laikais. Žodžiai „tuščias balastas“ ir „nau- 
dingas balastas“ krinta sykiu su jais penkiolikos metrų per sekun- 
dę greičiu. Leidžiantis tuo pačiu greičiu kalbama apie eksploataci- 
jos pertraukas ir lynų kontrolę: nuleidimo lyną sudaro septynissyk 
susuktos trisdešimt dvi vielos ir kanapiniu apvalkalu aptraukta 
plieninė šerdis. Pagrindinės, kas be ko, retai pasitaikančių lynų 
trūkimų priežastys — tai išorinių vielų atsipalaidavimas, šerdies 
perkrovos, vadinamosios kilpos ir atstojimai. Nereikia pamiršti ir 
rūdžių, ėdančių net tada, kai lynas juda. Todėl lyną reikia tepti, ta- 
čiau nerūgščiu tepalu, beje, sausą, ir niekada per visą ilgį, o tarpais 
tik šimtą metrų, kad šviežias tepalas nepakliūtų ant Kepo skridi- 
nio, nes lynas, kuriuo mes leidžiamės, yra viso įrenginio siela, jo 
alfa ir omega, jis iškelia į dienos šviesą ir nuleidžia po žemėm, to- 
dėl vargas, jeigu jis. 

Tad Maternui nėra kada kreipti dėmesio net į paprasčiausiu lif- 
tu leidžiantis juntamą skrandžio kutulį. Neužregistruojamas smilki- 

nių spaudimas ir iš akiduobių virstančios akys, nes Brauxelis jam pa- 
teikia visą šachtos įrengimo schemą nuo stogo virš lyno skridinių iki 
lyno duburio apačioje ir vadinamosios šachtos pelkės. 

O signalininkas keturiais perspėjamais smūgiais ir įsakančiu 
sustoti paskiru smūgiu baigia tą paskaitą, kurią Brauxelis spėjo pa--. 
teikti kalnakasybos neišmanančiam Maternui per vieną minutę; taip 
smarkiai prie lyno pririšto žmogaus kritimas stimuliuoja gebėjimą: 
priimti ir neužmiršti. 

Taigi pakrovimo vieta pasitinka su šviesa, elektros. Ir išlipę su 
šuniu pirma iš kabinos atsako į meistro Vernikės pasveikinimą, mat 
tas gavęs nurodymą iš viršaus paliko kaupimo horizontą, kur turėjo 
patikrinti ventiliacijos duris, kad pateiktų kalnakasybos neišmanan- 
čiam profanui kasyklos vaizdą. 

"Tačiau Brauxelis, pažįstantis visus šachtos užkaborius, atšakas, 
jungiamuosius koridorius ir aklavietes kaip tą klaidų senamiestį, ku- 
riame lankė mokyklą, paragina meistrą: 

— Bet be nukrypimų, Vernike! Pradėkite, kaip įprasta, nuo pa- 
dėties po keturiasdešimt penktųjų ir prieikite paskui prie svarbiau- 
sio, prie kalio gavybos nutraukimo ir gatavos produkcijos, pažymė- 
tos firmos „Brauxelis ir Ko“ ženklu. 

Taip perspėtas ir remiamas trigubo pakrovimo vietos transpor- 
terio meistras pradeda kasyklos paveikslo apmatus: 

— Taigis po keturiasdešimt penktųjų, kaip ponas direktorius 
jau sakė, mums buvo likę tik trisdešimt devyni procentai prieškari- 
nio kalio. Likusi dalis, ir turiu pasakyt, kitados moderniausios ir di- 
džiausios kalio kasyklos buvo sovietų užimtoje Vidurio Vokietijoje. 
Nors iš pradžių mūsų šansai ir atrodė menki, penkiasdešimt trečių- 
jų viduryje mes jau pralenkėm Rytų zoną, nors mūsų įmonė tuo me- 
tu buvo liovusis kasti kalį ir perėjusi prie gatavos produkcijos gamy- 
bos. Bet grįžkim prie kalio gavybos: čia mes turime druskos telkinį, 
kuris eksploatuojamas Zalcdetfurto įmonės, nuo rytinės Hildeshei- 
mo miško dalies per Gros Gyzeną, kur kasėme mes, driekiasi iki 
Hazedės, Himelstiūro, Emerkės ir Zaršteto. Jo druskos sluoksniai, 
paprastai esantys trijų šimtų metrų gylyje, čia suslėgti į antiklinas, 
dengiamas vien tiktai margo smiltainio sluoksnio. Mes čia galėjom 

pretenduoti į maždaug devyniolika kilometrų klodo, einančio link 
antiklinos ašies, iš kurio, iki firma „Brauxelis ir Ko“ liovėsi kasti ka- 
lį, buvo eksploatuojami šeši su puse kilometro. Mūsų įmonė turi dvi 
šachtas, esančias per tris kilometrus viena nuo kitos ir vedančias 
prie aštuonių šimtų penkiasdešimties metrų gylyje esančio pagrindi- 
nio horizonto. Abi šachtos — viena naudojama kaip keliamoji, nu- 
leidžiamoji ir vėdinimo, kita — kaip grynai vėdinimo — sujungtos 
keturiais horizontais. Tuose horizontuose prie klodų išvaryti pože- 
miniai koridoriai. Anksčiau septynių šimtų trisdešimt keturių metrų 
gylyje esantis horizontas buvo pagrindinis. Tenai buvo eksploatuoja- 
mas turtingas Ronebergo telkinys, paprastai turintis dvidešimt ketu- 
ris procentus silvinito ir vos keturiolika procentų karnalito ir sie- 
kiantis iki dvidešimties metrų storio. Pradėjus gręžimo ir sprogdini- 
mo darbus rezerviniame Štasfurto klode, penkiasdešimt antrųjų 
vasario mėnesį Burbacho kalio kasyklas perėmė Vinterskalio AB, ir 
mūsų įmonė, nes Štasfurto klodas atseit buvęs per menkas, iš pra- 
džių buvo išnuomota, o paskui ir perrašyta „Brauxelio ir Ko“ firmai. 
Tačiau didžiuma Žmonių vis dėlto pasiliko, nes mums, be akordinio 
atlyginimo ir dviejų su puse markės neapmokestinamos premijos už 
pamainą, buvo pažadėta papildoma kompensacija už nekalnakasiš- 
ką darbą. Tačiau ta premija reguliariai mokama tiktai nuo penkias- 
dešimt trečiųjų birželio po to, kai mes dvi savaites streikavome. Dar 
reikia paminėti, kad šiluma ir elektra mus aprūpina įmonės katilinė 
su prijungtomis garo turbinomis ir skirstytuvu. Iš šešiasdešimt aš- 
tuonių kadaise tiktai iš dalies išnaudotų kamerų trisdešimt šešias 
saugumo sumetimais reikėjo užpilti šlaku, likusias trisdešimt dvi 
kompetentinga kalnakasybos komisija, kelias savaites tikrinusi, lei- 
do naudoti firmos „Brauxelis ir Ko“ gamybos tikslams. Nors mums, 
mokytiems kalnakasiams, iš pradžių ir buvo sunku atsisakyti tradici- 
nio darbo kirtavietėse, skreperių ir vibrokonvejerių aptarnavimo, 
pripratome prie naujų, kaip iš pradžių manėme, kalnakasybai sveti- 
mų darbo sąlygų, juolab kad mes, pono Brauxelio, atlaikiusio kalna- 
kasybos valdybos spaudimą, dėka, likome kalnakasiai. 
Brauxelis, kasyklos direktorius, į tai: 

— Gerai, Vernike! Ir tegu niekas nedrįsta kalio, anglies ir rū- 
dos kelti aukščiau mūsų gatavos produkcijos. Tai, ką mes iškeliame 
dienos švieson, negėda parodyti. 

O kad neišmanąs kalnakasybos turistas Valteris Maternas pa- 
klausia, kodėl pakrovimo vietoje taip atsiduoda ir kuo, iš kur atsi- 
duoda bei kas apskritai sudaro to kvapo turinį, tai kasyklos direkto- 
rius ir ruožo meistras turi pripažinti, kad vis dar viešpatauja kalio 
gavybos laikų kvapas: 

— Čia susimaišę prisotinto akmens druskos šarmo garai, ku- 
riuos išskiria drėgnas šlakas, žeme atsiduodąs margasis smiltainis 
ir neišsivadėję sprogimų dūmai, turintys salietros, mat kadaise 
sprogdinimui buvo naudojamas želatinos donoritas. Be to, ore 
esama sieros junginių, kuriuos išskiria dumbliai ir mažieji jūros gy- 
vūnai, ozono, susidariusio nuo elektra varomų lokomotyvų ir visų 
horizontų ir kamerų kvapų. Kitos sudėtinės kvapo dalys yra: klajo- 
jančios ir sėdančios druskos dulkės, karbido dūmai, einą iš žibintų, 
anglies dioksidas, Štauferio tepalas ir — jeigu ventiliacija truputį 
sustreikuoja — galima suprasti, koks alus buvo geriamas kalio ga- 
vybos laikais ir vis tebegeriamas Brauxelio gatavos produkcijos ga- 
mybos laikais: „Herenhauzo pilzeno“, butelinis su Žemutinės Sak- 
sonijos žirgo etikete. 

Ir apie kalnakasybą neišmanąs Maternas, apšviestas apie vy- 
raujantį kvapą gerai ventiliuojamuose štrekuose ir prasčiau venti- 
liuojamose kamerose, mano, kad pakrovimo vieton iš pagrindinio 
horizonto tvoskia ne vien tiktai stiprus dvokas, bet ir slogus karštis, 
nors viršuje į valias tyro gegužės oro. 

O kai jie pajuda iš vietos, su šuniu Plutonu, elektrine drezina iš 
pradžių pavažiuoja galiuką horizontu, paskui statmenai pakyla į ki- 
tą — esantį šešių šimtų trisdešimties metrų gylyje po žeme, tai atsi- 
duria tvankiame rugpjūčio tvaike, kurio turinį sudaro viršuje drus- 
kos šarmas, Žemiau sieros junginiai ir visiškai apačioje seni parako 
dūmai ir naujasis elektros iškrovų ozonas. Prakaitas išdžiūsta grei- 
čiau, negu prasimuša. 

Ir Maternas taria: 

— Taigi čia tikras pragaras! 

Bet meistras Vernikė jį pataiso: 

— Čia tiktai ruošiamos apdorojimui skirtos medžiagos. Ki- 
taip tariant, pirmoje pagal mūsų įmonės apžiūros programą kame- 
roje, kaip mes sakome, sendinamos iš viršaus atgabentos naujos 
medžiagos. 

Jie įžengia, su šuniu priekyje, į pirmą kamerą siauru jungia- 
muoju koridorium. Ir priešais atsiveria salė, didelė kaip bažnyčia. 
Druskos sluoksniai — viršuje kabantis, šonuose stovintis, apačioje 
gulintis — pažymėti gražiai perpus padalintomis gręžimo skylėmis, 
eina galinės sienos link, kur galima spėti esant altorių, taip čia sak- 
rališkai iškilnu. Bet vien tiktai didelės vonios, lovos aukščio, kiek- 
vienoj pusėj po šešiolika, rikiuojasi nuo siauro įėjimo iki galinės sie- 
nos, palikdamos viduryje vietos aptarnautojui, tai yra Hinrichui Šre- 
teriui, buvusiam sprogdintojui, besidarbuojančiam su ilga, gale 
šaukšto pavidalo kartimi. 

Ir visų šarmo vonių aptarnautojas pirmoje kameroje ima švies- 
ti apie kalnakasybą nenusituokiantį Materną: 

— Mes daugiausia apdorojame medvilnę, štapelį, popliną, sar- 
žą ir kartūną, greitai pakeičiamą flanelę, taip pat trikotažą, taftą ir 
tiulį, be to, dirbtinį ir natūralų šilką, neseniai didelę partiją skalbia- 
mo aksomo ir dvylika ritinių muaro, tarpais turi paklausą nedideli ir 
vidutiniai kiekiai kašmyro, batisto ir šifono. Šiandien nuo pamainos 
pradžios pirmą sendinimo stadiją pereina aštuoni ritiniai airiškos 
drobės, kuri prieš pamerkiama į šarmą yra metro dvidešimties plo- 
čio, taip pat partija kailių, daugiausia kumeliukų, karakulinių avių 
kojų ir Pietų Afrikos ožkų, o paskutinėse trijose voniose, gale po 
kairei, sendinami brokatai, taip pat Briuselio mezginių rinkinys, tru- 
putis pikė, krepdešino ir zamšo. Likusiose didelėse voniose sendi- 
nami pamušalai, cvilikas, svogūnų maišai, angliška burių drobė ir 
įvairaus storio virvės. Paprastai mes dirbame su šalto veikimo šar- 
mais, kurie gaunami iš paprasto šarmo ir magnezijos chlorido miši- 
nio. Tiktai kai reikia labai pasendinti naują medžiagą, naudojame 
karštą silvinito šarmo ir magnezijos bromido mišinį. Visoms šarmo 
vonioms, ypač su bromu, reikia geros ventiliacijos. Bet, deja, ir po- 

nas Vernikė, mūsų meistras, tai patvirtins, šešių šimtų trisdešimties 
metrų gylyje esantis horizontas jau ir anksčiau, kai čia dar buvo ka- 
samas kalis, nebuvo vėdinamas taip, kaip to reikalauja instrukcija. 

Tačiau Brauxelis, direktorius, į tą nusiskundimą bloga ventilia- 
cija beveik nereaguoja: 

— Viskas pasitaisys, vaikai, kai atvešim išcentrinius ventiliato- 
rius, dujų šalinimas pagreitės. 

Ir jie palieka pirmąją kamerą, kur virš šarmų kyla balti garų tu- 
mulai, ir nukanka, vedami ruožo meistro su pakeltu žibintu, į antrą 
kamerą, kur garais paveiktos senos ir naujos medžiagos sendinamos 
sausai: skreperinis įrenginys, varomas keltuvo lyno mechanizmo, 
volioja medžiagos kalną po kalį, užsilikusį nuo jo gavybos laikų. 

O kai jie su Žvaliu šuniu įžengia į trečią kamerą, tai čia nekelia 
triukšmo joks skreperis, nekyla magnezijos chlorido dūmai; užtat 
panašiose į spintas talpose laikomus vyriškus viršutinius drabužius ir 
didelį uniformų asortimentą tyliai ėda kandys. Čia sendinami dra- 
bužiai laikomi tik savaitę. Vernikė, ruožo meistras, turi raktą ir ati- 
daro vieną ypatingą spintą: ir kaipmat sumirga sidabrinis kandžių 
debesis. Spintos durys tuojau vėl užsitrenkia. 

Kai jiems ketvirtoje kameroje paaiškinama, ką daro mašinų 
+ parkas, kuris. aptarnaujamas buvusių vežėjų ir kirtėjų, viena vertus, 
dar kartą plėšo, svilina ir alyva, rašalu ir vynu teplioja šarmų-skrepe- 
rio-kandžių pasendintas medžiagas, o kita vertus, dabar jau galuti- 
nai pasendintas medžiagas naujai kerpa pagal šablonus, deda pamu- 
šalus ir siuva, direktorių su šuniu, ruožo meistrą ir apie kalnakasybą 
nenusituokiantį Materną priglaudžia penktoji, į mechanines dirbtu- 
ves truputį panėšinti kamera. 

Laužas, randamas viską sudilinančiame žemės paviršiuje, kokį 
jį kaupia automobilių kapinės, gimdo karo įvykiai, palieka išmonta- 
vimo darbai, laužas, atsiradęs po katilų sprogimų, ištisa laužo anto- 
logija guli čia krūvomis, keliauja transporteriais, atskiriama duji- 
niais pjovikliais, maudosi rūdis tirpdančiose voniose, trumpam pasi- 
slepia, kad galvanizuotas vėl atsidurtų ant transporterio: montažas 
žengia pirmyn, guoliniai sąnariai juda, bandomasis smėlis nestabdo 
eigos, greiferių plokštės su reguliuojamomis grandinėmis gabena 

tarą. Stūmokliai, sankabos, movos, reguliatoriai ir kitokia smulkmė 
paklūsta elektros motorams. Ant sulig žmogaus ūgiu pastolių kabo 
mechaniniai išsigimėliai. Prisukami skeletai lėtu ritmu šliaužia nuo 
aikštelės prie aikštelės. Nejudančiose išpūstose krūtinėse geležiniai 
kūjai ėmęsi neįvykdomos užduoties — sumalti triukšmingus plieni- 
nius guolius. Apskritai triukšmas! 

Jį kelia šešta įmonės apžiūros tikslu paleista kamera. Ir jų ausis 
pasiekia tai, kas šunį Plutoną iš pradžių suneramina, o paskui pri- 
verčia užkaukti po stačiu vėlyvosios gotikos stiliaus skliautu. 

Tada apie kalnakasybą nenusituokiantis turistas Maternas 
sako: 

— Čiaišties pragaras! Mums reikėjo palikti šunį viršuje. Gyvu- 
lys kenčia. 

Bet Brauxelis, direktorius, mano, kad statmenai į viršų paleis- 
tas šuns kauksmas puikiai dera prie šiuo metu elektroniškai tikrina- 
mų skeletų gamybos garsų: 

— Tai, kas čia neįsigilinus vadinama pragaru, vis dėlto duoda 
darbą ir duoną trisdešimties kalnakasių pamainai, apmokytai pa- 
saulyje pripažintų skulptorių ir akustikos specialistų. Mūsų ruožo 
meistras, gerasis ponas Vernikė, paliudys, kad išvežėjai ir kirtėjai, 
dirbantys dvidešimt metų po Žeme, pragarą mato visur paviršiuje, O 
čia dar neaptiko, net ir esant prastai ventiliacijai. 

Kalnakasybą išmanantis meistras į tai kelissyk linkteli galva ir 
išveda savo direktorių, jo laukiantį šunį ir kalnakasybos profaną tu- 
ristą iš šeštos kameros, kur triukšmas eina lenkčių, siauru garuojan- 
čių koridoriumi į vis labiau tilstantį išvežimo štreką. 

Ir jie seka paskui jo dūzgiantį karbidinį žibintą iki tos šachtos, 
kuri įmonės apžiūros pradžioje pakėlė juos iš pagrindinio gavybos 
horizonto į atsarginį ir ventiliacinį. 

Ir vėlei kelionė lynu, tačiau trumpa, į po jais esantį horizontą, 
kurį meistras po senovei vadina „pagrindiniu gavybos horizontu“, o 
direktorius „aukščiausio rango drausmės ruožu“. 

Kalnakasybos profanui septintoje, aštuntoje ir devintoje ka- 
meroje pademonstruojamos trys pagrindinės emocijos ir jų aido 
efektas. 

Ir vėlei Maternui ištrūksta šūksnis: — Tai pragaras, išties! — 
nors visų žmogiškų formų verksmas lieka be ašarų. Sausa emocija 
verčia kamerą liūdesio prieglobsčiu. Konstrukcijos, ką tik buvusios 
laužu, paskui prisikėlusios skeletų pavidalu, varytos begarsių ir 
triukšmingų mechanizmų, paskui atlaikiusios technines bei akusti- 
nes testų serijas, apsisiautusios pasendintais gedulingais apdarais, 
dabar stovi ant plikai nugremžto horizonto ratais, kuriuose verks- 
mas eina ratu. Ir kiekvienas ratas išsikėlęs kitą, ašaras spaudžiančią 
ir vis dėlto smėlin susigeriančią užduotį. Štai šitas pradeda. Greti- 
mas ratas negali sustabdyti žliumbimo bangos. Anas kūkčioja giliai 
viduje. Tai sustiprėjanti, tai pritylanti rauda purto kitą ratą. Duslus 
verksmas, tarsi įsikniaubus į pagalvę. Žliumbimas, tarsi prisvilus 
pienui. Inkštimas, sukandus nosinę. Užkrečiantis sielvartas. Spaz- 
mai ir grėsmė užspringti. Nuo zirzimo iki verkšlenimo: zirzlys ir 
verksnys. Ir traukant pečius, daužantis į krūtinę ir tyliai virkaujant 
verksmingas balsas pasakoja jaudinančias, kad tiktai sėsk ir raudok, 
istorijas, galinčias net akmenį suminkštinti: 

— Ir tada Žiaurus vietininkas tarė mažai sušalusiai gėlininkei. 
Bet kai vargšas vaikas atkišo maldaudamas rankas. Nelaimei vis 
labiau plečiantis karalius įsakė, jog kas trečiam jo šalyje. Sena ak- 
la moteris jautėsi tokia vieniša, kad manė, jog geriau bus jei. Ir kai 
jaunas narsus karys gulėjo kraujo klane. Ir tada sielvartas lyg lai- 
dotuvių marška užklojo šalį. Varnai krankė. Vėjas dejavo. Arkliai 
šlubavo. Sienojus graužė kirvarpa, mirties pranašas. O varge! Var- 
ge! Išmušė jūsų valanda! Neliks akmens ant akmens ir nė vienos 
akies be ašarų. Varge! 

Tačiau tie, kurie septintoje kameroje paklūsta griežtai verksmo 
drausmei, neturi liaukų, atidarančių šliuzus ašaroms. Net svogūnų 
sultys čia nieko nepadėtų. Automatai, tiesa, verkia, bet monetos ne- 
nori kristi. Ir kaipgi ši tarp druskos lubų, druskos grindų, druskos 
sienų vykstanti treniruotė galėtų pramušti šaltinius, kurių nuosėdos 
būtų krištoliškai tyros ir sugundytų ožką? 

Prisižiūrėję į tiek bergždžių pastangų direktorius su šuniu ir 
ruožo meistras, lydimi nenusituokiančio turisto, palieka septintąją 
pirmos emocijos kamerą ir tylėdami toliau traukia gyvu eksploataci- 

niu štreku, kol meistro žibintas juos siauru koridorium atveda į aš- 
tuntąją kamerą, rodos, per ankštą tokiai linksmybei. 

Čia Maternas vėlei nesugeba užgniaužti šūksnio: — Koks pra- 
gariškas juokas! — Bet iš tiesų — direktorius Brauxelis į tai tuojau 
atkreipia dėmesį — aštuntoje kameroje tiktai tikrinamos antrosios 
emocijos, žmogiško juoko, galimybės. Mums žinoma skalė nuo ki- 
kenimo iki mirimo iš juoko. 

— Reikia pasakyti, — kalba ruožo meistras Vernikė, — kad 
aštuntąją kamerą, vienintelę visoje įmonėje, dėl nuolatinių ir nesi- 
liaujančių krėtimų reikėjo sutvirtinti, kad neužgriūtų, trim eilėm ge- 
riausio medžio ramsčių. 

Ir tai suprantama, nes konstrukcijos, kurios dar ką tik apsi- 
siautusios maišine drobe mokėsi liūdesio ir skausmo, dabar, apsi- 
rengusios taip pat pasendintais škotiškais raštais ir kaubojiškais 
marškiniais, žvengia dūksta kvatojasi. Jos lošiasi, gulasi ir volioja- 
si. Jų mechanika leidžia laikytis už pilvo, ploti per šlaunis ir trypti 
kojomis. O kūnams šitaip savarankiškai gimnastikuojantis pro 
maždaug sulig kumščiu dydžio angą sklinda: liguistas ir sveikas 
juokas, senių juokas, einantis iš alaus statinių ir vyno čiaupų, laip- 
tinių ir vestibiulių juokas, įžūlus, beprasmis, šėtoniškas, sardoniš- 
kas, taip pat beprotiškas ir nevilties juokas. Jis aidi kolonų priau- 
gusioje katedroje, maišosi jungiasi dauginasi, kvapą gaudantis 
choras: čia juokiasi kuopa, pulkas, armija, visos vištos, homeriški 
dievai, visi pareiniečiai, visa Vokietija juokiasi iš karto nepaisant 
be perstogės: savo baidyklišku juoku. 

Kalnakasybos profanas Valteris Maternas pirmas ištaria tą api- 
būdinamąjį žodį. O kad nei direktorius, nei meistras jo nepataiso, 
kaip taisė tada, kai kalbėjo apie „pragarišką juoką“, anekdotus, ku- 
riuos baidyklėmis vadintini automatai pasakoja vieni kitiems, pava- 
dina baidyklių anekdotais: — Ar Žinai tą? Du strazdai ir vienas var- 
nėnas susitinka Centrinėje Kelno geležinkelio stotyje... Arba tą? 
Vienas vyturys nori važiuoti tarpzoniniu traukiniu į Berlyną trans- 
porto parodon... Arba tą, visiškai naują: trys tūkstančiai du šimtai 
trisdešimt du žvirbliai sutaria kartu eiti į bordelį, ir kai iš ten išeina, 
paaiškėja, kad vienas serga triperiu. Kuris gi? Neteisingai. Nagi 

klausyk, kartoju dar sykį: trys tūkstančiai du šimtai trisdešimt du 
žvirbliai... 

Kalnakasybos profanas Maternas sako, kad toks humoras, jo 
nuomone, pernelyg ciniškas. Jį humoras veikia atpalaiduojamai, gy- 
domai, dažnai net išganingai. Jis pasigendąs žmogiškos šilumos, 
taip pat gerumo, humaniškumo. Tokių dalykų, pažadama jam, būsią 
devintoje kameroje. Tada jie sykiu su niekad nesijuokiančiu šuniu 
Plutonu atgręžia nugaras baidyklių juokui ir eina išvežimo štreku, 
kol siaura atšaka pažada tą salę, kurioje gyvena trečioji pagrindinė 
emocija. 

Ir Maternas atsidūsta, nes pirmas dar nepatiekto patiekalo 
įspūdis jam jau apkartinęs gomurį. Čia Brauxelis kilsteli į viršų savo 
nustebusį žibintą ir klausia, ko gi dūsaujama. 

— Man gaila šuns, kuris ne liko lakstyti viršuje, kur žaliuoja ge- 
gužis, O turi po žeme vaikščioti su mumis ir pakęsti šį organizuotą 
pragarą. 

Tačiau Brauxelis, besiramsčiuojantis ne paprasta lazda, o juod- 
medžio lazdele su dramblio kaulo rankena, tik prieš kelias valandas 
priklausiusia siaubingam rūkaliui, norėjusiam, kad jį visi vadintų 
Auksaburnėliu, po žeme visai nerūko, tik kalba: 

— Jeigu šią mūsų įmonę kalnakasybos neišmanantis žmogus 
būtinai nori vadinti pragaru, tai tegu joje būna ir pragaro šuo; jūs 
tik pažiūrėkite, kaip mūsų žibintas moko šunį mesti. pragarišką, 
štreką ryjantį šešėlį: kameros koridorius jau įsiurbė jį. Mes turim 
sekti paskui! 

Čia eina mokslą neapykanta, ankštai suspaustom akim, nieka- 
da neapsinešantis įtūžis, šaltas ir karštas kerštas. Baidyklės, kurios 
pirma, apsisiautusios džutu, aptarnavo visąlaik „Ne!“ sakantį ašarų 
siurblį, margai languotos ir ryškiai dėmėtos, leido įmontuotą juoko 
sukėlėją, dabar stovi tuščioje salėje vėjo išpūstos, todėl pilnais, ro- 
dos, tuoj sprogs, koviniais kostiumais, kiekviena atskirai. Štai ko- 
kias mokyklines užduotis gauna pyktis, neapykanta, šaltas ir karštas 
kerštas: iš ilgų dalbų reikia padaryti klaustukus ir kitokius riestai- 
nius. Jau nesyk suklijuotas pyktis turi sproginėti ir vėl išsipūsti sa- 
vais plaučiais. Neapykanta privalo išsideginti savo kelyje skyles, vie- 

ną prie kitos. O šaltas ir karštas kerštas turi vaikščioti — geriau ne- 
sidairyk, kerštas suka aplink! — ir grieždamas dantimis graužti 
šaukštus kvarco turinčių žvyrakmenių. 

Toks tat garsas to valgio, kurį kalnakasybos profanas Maternas 
iš anksto juto. Baidyklių maistas. Mat pyktis ir neapykanta, kuriems 
neužtenka sproginėjimo ir skylių deginimo, kurių nepatenkina dal- 
bų lankstymas, didis ventilius sprogdinantis pyktis ir deginanti ne- 
apykanta kabina šaukštais iš ėdžių, kurias du firmos „Brauxelis ir 
Ko“ pagalbiniai darbininkai kas valanda prikasa žvyrakmenių, kurie 
krūvomis guli gegužiškai žaliame žemės paviršiuje, kad tiektų peną 
dantų griežimui. 

Maternas, kuris nuo pat vaikystės griežė dantimis, apimtas 
pykčio, priverstas neapykantos įremdavo akis į vieną tašką, keršto 
verčiamas ėjo per pasaulį, nusigręžia nuo baidyklių, iškėlusių jo sa- 
vastingumą lig visuotinai pripažintos disciplinos rango. 

Ir jis sako ruožo meistrui, vedančiam juos su pakeltu žibintu iš 
devintos kameros: į 

— Manau, kad šitos ekspresyvios baidyklės turi gerą paklausą. 
Žmonija mėgsta matyti tokį aklą savo atspindžio įniršį! 

Bet Vernikė, ruožo meistras, jam prieštarauja: 

— Mūsų modeliai su dantų griežimo mechanika anksčiau, šeš- 
tojo dešimtmečio pradžioje, tiesa, turėjo labai didelę paklausą šaly- 
je ir užsienyje, bet šiandien, dešimtmečiui pasiekus brandą, jau tik- 
tai jaunose Afrikos šalyse realizuojame gaminius su trečia pagrindi- 
ne emocija. 

O Brauxelis subtiliai šypsodamasis paploja šuniui Plutonui per 
kaklą: 

— "Fiktai jau nesirūpinkit „Brauxelio ir Ko“ firmos realizacijos 
sunkumais. Pyktis, neapykanta ir aplink sukantis kerštas vieną dieną 
vėl ateis į madą. Pagrindinė emocija, verčianti griežti dantimis, pa- 
galiau juk ne kokia nors sezono mada. Kas nori išgyvendinti kerštą, 
kartu pats keršija kerštui. 

Tai sakinys, kuris įlipa sykiu su jais į elektrinę dreziną ir nori 
būti atrajojamas visą ilgą kelionę štreku per dvi ventiliacines duris, 
pro grotomis atitvertas aklinas šachtas ir šlaku užpiltas kameras. 

Tiktai pasiekus tikslą, kur ruožo meistras jiems pažada parodyti nuo 
dešimtos iki trisdešimt antros kameros, Brauxelio sakinys apie kerš- 
to amžinumą nugrimzta į užmarštį, tačiau per tai nepraranda savo 
sentenciškumo. 

Mat jau dešimtoje, vienuoliktoje ir dvyliktoje kamerose, kur 
vyksta sportinės, religinės ir karinės pratybos, tai yra mokomasi es- 
tafečių bėgimo, šokinėjamų procesijų ir sargybos keitimosi, pyktis, 
neapykanta ir aplink sukantis, todėl neišnaikinamas kerštas, taip pat 
neveikiantis ašarų siurblys ir įmontuotas nuotaikos kėlėjas, trumpai 
tariant, verksmas, juokas ir dantų griežimas, taigi pagrindinės emo- 
cijos, sudaro tą pagrindą, kuris leidžia sportiškosioms baidyklėms 
šokinėti su kartim, atgailaujančioms vaikščioti per žirnius, o nese- 
niai paimtoms į kariuomenę kautis artimoje kovoje rekordiškai arti. 
Tai, kaip jos viena kitą pralenkia per baidyklės galvą, kaip vis grei- 
čiau sugeba baidykliškai pastatyti kryžių, kaip įveikia vielų užtvaras 
ne senom žnyplėm, su spygliais jas ryja, o paskui baidykliškai be 
spyglių iškakoja, verta fiksuoti popieriuje ir yra fiksuojama: „Brau- 
xelio ir Ko“ firmos tarnautojai matuoja ir užrašinėja: baidyklių ge- 
riausius laikus ir rožančių ilgius. Trys kameros, kirstos kalio gavybos 
laikais, kol tapo sporto salių ilgio, bažnyčių aukščio ir plačiapečių 
artilerijos bunkerių pločio, per pamainą suteikia galimybę ir vietą 
ugdyti savo elektroninėms galioms keturiems šimtams komandinės 
sielos, dievobaimingoms ir viską ištveriančioms baidyklėms. Kol kas 
dar iš tolo valdomos — valdymo centras ten, kur anksčiau buvo kel- 
tuvo pakyla, — taigi kontroliuojamos salės sporto šventės, pontifikų 
apeigos ir rudens manevrai, ir atvirkščiai: rekrūtų sportas, lauko mi- 
šios ir iš laužyno ištrauktų baidyklių ginklų laiminimas, kad vėliau, 
vadinamuoju rimtu atveju, kiekvienas rekordas būtų viršytas, kiek- 
vienas eretikas demaskuotas ir kiekvienas didvyris pasiektų pergalę. 

Ir direktorius su savo šuniu bei kalnakasybos profanas su ruožo 
žinovu Vernike palieka šarmais pasendintus sporto mylėtojus, kan- 
džių pasendintas abituotas baidykles ir skreperio pasendintus cvili- 
kus, kuriems įsakyta šliaužti, šliaužti priešo link, tuo tarpu priešas 
irgi šliaužia; mat užsiėmimų tvarkaraštyje parašyta: šliaužimas. 
Šliaužimas link. Šliaužimas link viens kito. 

O kai, toliau apžiūrinėjant įmonę, ateinama į tryliktąją ir ke- 
turioliktąją kameras, tai tenai apmokomos baidyklių kolekcijos 
aprengtos jau nebe sportiniais treningais, ministrantų raudoniu ir 
maskuojama uniforma; abiejose kamerose privaloma civilinė ap- 
ranga. Mat šeimos ir administracinėje kameroje ugdomos, diegia- 
mos ir taikomos praktikai, tai yra civiliniam kasdieniniam gyveni- 
mui demokratinės dorybės. Baidyklės taikiai sėdi prie stalo, prie- 
šais televizoriaus ekraną ir kandžių pasendintose palapinėse. 
Baidyklių šeimos — mat jos yra valstybės ląstelės! — mokomos vi- 
sų konstitucijos straipsnių. Garsiakalbiai skelbia, o gentainiai kar- 
toja baidyklių preambulę: „Suvokdami atsakomybę prieš Dievą ir 
žmogų, įkvėpti noro puoselėti nacionalinę ir valstybinę baidyklių 
vienybę“... — Po to pirmą straipsnį apie baidyklių orumą, kuris 
esąs neliečiamas. Po to antrame straipsnyje garantuojamą laisvo 
baidyklės asmenybės vystymosi teisę. Po to tą ir aną, pagaliau aš- 
tuntą straipsnį, visoms baidyklėms suteikiantį teisę be jokio iš- 
ankstinio pranešimo ir leidimo taikiai ir be ginklų burtis. Taip pat 
dvidešimt septintą straipsnį: „Visos vokiško kraujo baidyklės vie- 
ningai žymimos „Brauxelio ir Ko“ firmos ženklu“, baidyklių šei- 
mos pripažįsta linksėdamos galvomis; neprieštaraujama ir šešio- 
likto straipsnio antram skyriui: „Politiškai persekiojamoms bai- 
dyklėms po žeme suteikiamas prieglobstis“. O visas mokslas apie 
valstybę, nuo bendrosios „plūdimo laisvės“ iki „prievartinio pilie- 
tybės atėmimo“, kalamas keturioliktoje kameroje; rinkimų teisę 
turinčios baidyklės eina prie balsavimo urnos; diskusijas mėgstan- 
čios baidyklės diskutuoja apie socialinės valstybės pavojus; baidyk- 
lės, kurių žurnalistiniai gabumai atsispindi kasdien išeinančiame 
laikraštyje, remiasi spaudos laisve, penktu straipsniu; renkasi par- 
lamentas; aukščiausiasis baidyklių teismas atmeta paskutinėje ins- 
tancijoje; opozicija užsienio politikos klausimais remia valdančią- 
ją partiją; frakcijos daro spaudimą; valstybės iždas draudžia; teisė 
burtis į koalicijas suteikia leidžia ieškoti sąjungininkų ir tose ka- 
merose, kurios nesiriboja su tuo pačiu horizontu; pagal pirmo 
straipsnio B dalį, trečią „a“ punktą, baidyklių tyrimas „,„Brauxelis ir 
Ko“ firmos įdiegtu melo detektoriumi prieštarauja konstitucijai; 

valstybės klesti; niekas netrukdo ryšiams; dvidešimt aštunto 
straipsnio, A trys dalies, garantuojama baidyklių savivalda prasi- 
deda po žeme ir plynu bei kalnuotu žemės paviršium nusidriekia 
ligi pat Kanados kviečių laukų, ligi Indijos ryžių plantacijų, iki pat 
neapžvelgiamų Ukrainos kukurūzų auginimo sričių, iki ten, kur 
firmos „Brauxelis ir Ko“ produkcija, taigi vienos ar kitos rūšies 
baidyklės, vykdo savo užduotį ir stabdo paukščių rajumą. 

Tačiau kalnakasybos profanas Valteris Maternas, po tryliktos 
ir keturioliktos kameros su civilinėm ir pilietinėm baidyklėm, te- 
bekartoja: 

— Dieve mano, tai pragaras! Tikras pragaras! 

Ir kad paneigtų kalnakasybos profano nuomonę, meistras Ver- 
nikė su pakeltu žibintu veda Valterį Materną ir direktorių su klusniu 
šuniu į penkioliktąją, šešioliktąją ir septynioliktąją kameras, kur 
glaudžiasi nežabotas Erosas, tramdomas Erosas ir falinė savigroža. 

Mat čia ignoruojamas bet koks uniformuotas paklusnumas ir 
civilinis orumas, nes pyktis, neapykanta ir aplink sukantis kerštas, 
ką tik dar tramdyti, nes atrodė valdomi, vėl sužydi, aptempti pasen- 
dinta, bet rausva oda. Visos nežabotos, tramdomos ir besigrožinčios 
savimi baidyklės valgo tą patį pyragą; užmaišytą pagal visų aistrų re- 
ceptą, kuris, deja, nieko nesotina, kad ir kaip tie plikašikniai valka- 
tos visom įmanomom pozom barškinasi ir švirkščiasi. Tokie dalykai, 
beje, matomi tiktai penkioliktoje kameroje, kur nežabotas Erosas 
neleidžia nė vienai įkaitusiai baidyklei baigti jau kelias pamainas 
trunkančios erekcijos. Joks kamštis neatlaiko jų švirkštimo. Amži- 
nas Grgazmas be jokio pertraukos skambučio. Baidyklių liūliai, pa- 
sak ruožo meistro Vernikės, silvinito produktas, sukurtas „Brauxe- 
lio ir.Ko“ firmos laboratorijose ir užkrėstas į gonokokus panašiais 
dirgikliais, liejasi laisvai, kad niežėjimas ir peršėjimas, pastebimi 
sergant paprastu šlapimtakio triperiu, išeitų į gera siautėjančioms ir 
be perstogės ejakuliuojančioms baidyklėms. Tačiau tas užkratas gali 
plisti tiktai penkioliktoje, bet ne šešioliktoje ir septynioliktoje ka- 
meroje. Mat tiek vienur, tiek kitur neprieinama iki išsiliejimo, o 
tramdomoje kameroje netgi draudžiamos erekcijos. Ir savigrožiško- 
je falinėje kameroje vienišos baidyklės veltui kamuojasi, kad ir kaip 

gašli muzika, dviprasmiai žodžiai stengiasi padėti besigrožintiems 
savimi, kad ir kokios pikantiškos scenos matyti ekranuose, kaban- 
čiuose ant galinių tramdomosios ir savigrožiškos kamerų sienų. Jo- 
kių syvų. Visos gyvatės miega. Bet koks pasitenkinimas likęs viršuj; 
ir Maternas, atėjęs iš viršaus profanas, sako: 

— Tai nenatūralu. Tai pragariška kančia! Gyvenimas, tikrasis, 
duoda daugiau. Aš Žinau, nes pats patyriau. 

Meistras Vernikė mano, kad kalnakasybos profanas pasigen- 
dąs po žemėm proto, ir veda jį bei subtiliai šypsantį kasyklos direk- 
torių, kuris netvirtai suėmęs už kaklasaičio vedasi šunį Plutoną, į aš- 
tuonioliktą, devynioliktą ir dvidešimtą kamerą, kurios visos yra že- 
mesniajame, septynių šimtų devyniasdešimties metrų horizonte ir 
glaudžia filosofinius, sociologinius ir ideologinius pasiekimus, lai- 
mėjimus ir prieštaravimus. 

Vos tiktai nusileidus į šį horizontą Maternas nusisuka: kalnaka- 
sybos profanas daugiau nebenori; pragaras jį vargina; jis vėl norėtų 
kvėpuoti Žemės paviršiuje; bet Brauxelis, direktorius, griežtai pabel- 
džia juodmedžio lazdele, prieš kelias valandas dar priklausiusia to- 
kiam Auksaburnėliui, ir atkreipia dėmesį į tai, ką Maternas daręs 
viršuje: — Gal neišmanantis kalnakasybos kai ką pamiršo, kaip jis 
tam tikromis aplinkybėmis ankstų šios dienos rytą paleido kišeninį 
peiliuką į Landvero kanalą, tekantį per Berlyną, miestą, esantį sau- 
lės apšviestame paviršiuje? 
| Tad kalnakasybos profanas Maternas negali nusigręžti; turi eiti 
koridoriumi, stoti prieš filosofines teorijas, žodingai besiskelbian- 
čias aštuonioliktoje kameroje. 

Bet čia nėra Aristotelio, nėra Dekarto ir Spinozos, nuo Kan- 
to iki Hėgelio — nieko. Nuo Hėgelio iki Nyčės — tuštuma! Jokių 
naujųjų kantiečių ir naujojo hėgelizmo atstovų, nėra liūtakarčio 
Rikerto, Makso Šėlerio, smailiabarzdžio Huserlio fenomenologija 
auksaburniškai neužliejusi kameros ir nepriverčia kalnakasybos 
profano pamiršti, kokias.pragariškas kančias galėjo pasiūlyti bana- 
lus Erosas, nėra čia Sokrato, kuris po žemėm samprotautų apie 
antžeminį pasaulį; bet Jis, priešsokratikas, Jis, šimtąsyk padaugin- 
tas, jis, su šimtąsyk pasendinta, kadaise alemaniška smaila kepure, 

Jis, avintis batus su sagtimis, Jis, su lininiu kiteliu: šimtąsyk jis, ke- 
lyje kelyje! Ir samprotauja. Ir šneka. Turi tūkstantį žodžių būčiai, 
laikui, esybei, pasauliui ir pagrindui, „su“ ir „dabar“, niekiui ir bai- 
dui kaip skeletui. Todėl baidymas, pabaidytumas, baidyklės struk- 
tūra, baidyklių visuma, nebaidyklė, subaidyklinimas, antibaidyklė, 
baidykliškas, baidoma, baidyklių čia, išbaidyklinti, transbaidyklė, 
baidyklių branda, baidyklių visuma, panbaidyklė, ir: „Mat baidyk- 
lių esmė yra ir transcendentinė triguba skaida pasaulio projekte. 
Orientuota į nieką baidyklė yra kaukė, ir jos būtis nesutampa su 
jokiu esiniu...“ Taigi iš Smailos Kepurės aštuonioliktoje kameroje 
byra transcendencija. Šimtas šarmais pasendintų filosofų yra vie- 
ningos nuomonės: — Baidyklės būtis tai buvimas nieke. Į nedrąsų 
kalnakasybos profano Materno klausimą, pagarsintą kameroje: — 
Bet žmogus, pagal kurio paveikslą sukurta baidyklė? — vienas ir 
šimtas filosofų atsako taip: — Klausimas apie baidykles verčia 
abejoti mumis, klausėjais. — Tada Maternas atsiima balsą. Šimtas 
vienodų filosofų vaikšto per druską, esmingai sveikindamies: — 
Baidyklė egzistuoja pati sau. 

Jie net išmynę savo senamadiškais batais su sagtimis keliukus. 
Tarpais filosofai nutyla, tada Maternas girdi jų mechaniką. Paskui 
vėl ima suktis sakinys apie baidyklę. 

Bet kol šimtąsyk esantis, kandžių, skreperio ir šarmų pasendin- 
tas filosofas darsyk prasuka jame įmontuotą juostą, Maternas iš- 
sprunka į išvežimo koridorių ir nori bėgti, bet negali, nes vis dar yra 
svetimas po žeme ir būtinai pasiklystų: — Baidykliškumas vyksta 
paklydime, kuriame klaidžioja baidykliškumas ir šitaip skleidžia pa- 
klydimą. 

Taigi priverstas likti su kasyklos vidų pažįstančiu meistru ir lei- 
džiasi juodo šuns Plutono primenamas apie pragarą, vedamas iš ka- 
meros į kamerą, kurių numeriai sako, kad nepraleidžiama nė viena. 

Po devynioliktosios skliautu sukauptos sociologinės teorijos. 
Vienišėjimo formos, socialinio sluoksniavimosi teorija, introspek- 
tyvusis metodas, praktinis nihilizmas ir instinktyvus elgesys, fakti- 
nės padėtys ir sąvokų analizės, taip pat statistika ir dinamika, so- 
ciologiniai dvigubieji aspektai ir visos sluoksninės struktūros at- 

stovaujamos mobiliai. Skirtingai pasendintos: šiuolaikinė visuo- 
menė klausosi paskaitų kolektyvinės sąmonės tema. Įpročio bai- 
dyklės paverstos aplinkos baidyklėmis. Antrinės baidyklės atitinka 
baidyklių normas. Determinuotos baidyklės įsitraukusios į disputą 
su nedeterminuotomis, tačiau nei po žeme svetimas Maternas, nei 
kalnakasybą išmanantis direktorius Brauxelis su šuniu ir ruožo 
meistru, nenori laukti, kuo jis baigsis; mat dvidešimtojoje kamero- 
je sprendžiami ideologiniai prieštaravimai; vyksta baidyklių gin- 
čas, kurio eigą Maternas geba sekti, nes jo viduje viešpatauja pa- 
naši painiava. Čia kaip ir Materno viduje sprendžiamas klausi- 
mas: — Ar yra pragaras? O gal jis egzistuoja jau žemėje? Ar 
baidyklės patenka į dangų? Ar baidyklė kilusi iš angelo, ar baidyk- 
lių jau buvo prieš sugalvojant angelus? Ar baidyklės jau angelai? 
Kas išrado paukščius — angelai ar baidyklės? Ar yra Dievas, o gal 
Dievas yra proprobaidyklė? Ar baidyklė nėra Dievo atspindys, jei- 
gu Žmogus sukurtas pagal Dievo paveikslą, o baidyklė pagal žmo- 
gaus? — Ak, Maternas norėtų atsakyti į kiekvieną klausimą teigia- 
mai, kartu išgirsti dar tuziną klausimų ir į visus atsakyti teigia- 
mai: — Ar visos baidyklės vienodos? O gal esama baidyklių elito? 
Ar baidyklės priklauso liaudžiai? Ar kiekvienas ūkininkas gali pre- 
tenduoti į nuosavas baidykles? Kokiai rasei baidyklės priklauso? 
Ar germaniškoji pranašesnė už slaviškąją? Ar vokiška baidyklė ga- 
li iš žydiškos? Beje, ar žydams neduota? Ar išvis įmanoma semitiš- 
ka baidyklė? Baidyklė Icikas! Baidyklė Icikas! — Ir Maternas vėl 
sprunka į išvežamąjį štreką, neduodantį klausimų, į kuriuos jis pri- 
valėtų aklai ir bendrai atsakyti „taip“. 

Gaivinamai, tarsi kasyklos direktorius ir meistras būtų norėję 
pavargusiam kalnakasybos profanui užlipinti gydomąjį pleistrą, jį 
paveikia atsivėrusi dvidešimt pirmoji kamera: akių paganymas be 
žodžių. Čia baidyklifikuoti visi istoriniai posūkiai. Istorija baidyk- 
lių pavidalu pateikta pasendinta, bet dinamiškai pagal eilę ir me- 
tus, atspindinti konfliktus ir susitaikymus. Senovės frankų sagtis ir 
Velingtono skrybėlė, Stiuart apykaklė ir šauni kalabriška skrybėlė, 
dalmatika ir lyg burė dviragė, po šarmo vonios ir kandžių, įkūnija 
žvaigždžių valandas ir nelemtus metus. Visa sukasi ir juda pagal 


564 


madą. Kontradansas ir valsai, polonezas ir gavotas jungia dešimt- 
mečius. Sparnuoti posakiai — čia velfai, čia vaiblingeniečiai! — 
Mano valstybėj kiekvienas gali kaip jam patinka... — Duokite man 
ketverius metus!.. — aidi patalpoje. O kur dar tie iš dalies statiški, 
iš dalies pantomimiški paveikslai: Verdeno skerdynės. Pergalė 
Lechfeldo slėnyje. Ėjimas į Kanosą. Jaunasis Konradinas vis joja ir 
joja. Gotikinės madonos netaupo medžiagų savo klostėms. Domi- 
nuoja sabalai, nes Rense įsikūrusi elektorių sąjunga. Kas užlipo 
ant sieksninio apsiausto šleifo? Husitai ir turkai pakeičia papro- 
čius. Riteriai ir rūdys bučiuojasi? Prabangioji Burgundija tiekia 
raudonį, brokatą ir aksomu pamuštas palapines. O kai gėdos mai- 
šeliai išsipučia ir antdaikčiai vos besutalpina pautų prieaugį, abi- 
tuotas vienuolis prikala prie vartų savo tezes. O šimtmeti, praėjęs 
Habsburgų liepos šešėlyje! Vyža vaikšto aplink ir gramdo nuo sie- 
nų paveikslus. Maksimilianas pakenčia liemenes su prakirpimais, 
striukes ir beretes, didesnes už šventųjų nimbus. Virš ispaniškos 
juodos spalvos stovi iš jūros putos gimusios ir trissyk krakmolytos 
apykaklės. Durklas pakeičia kardą ir sukelia Trisdešimties metų 
karą, kuris kaprizingai keičia madas. Tai čia, tai ten žiemoti taisosi 
svetimšališkos plunksnos, odiniai krūtinšarviai ir atraitomi batai. 
Vos tiktai paveldėjimo karams sukūrus ilgą peruką, trikampė, trijų 
Liberijos karų metu, darosi vis griežtesnė. Ir plaukų maišeliai, 
nauji šalmai ir apgaulingai pūstos krūtinės neapsaugo nuo žirklių 
galąstojų ir sankiulotų: lekia galvos! Tai štai kas vykusia pantomi- 
ma rodoma dvidešimt pirmojoje kameroje. Ir vis dėlto, nepaisant 
visų nublukusių Burbonų baltylų, iš direktorijos išsirita spalvinga 
restauracija. Kongresas šoka su į sijonus panašiais švarkais ir 
blauzdas veržiančiu nankinu. Frakas pergyvena cenzūrą ir neramų 
kovą. Švento Petro bažnyčioj žmonės kalba į cilindrus. Skambant 
Jorko maršui šturmuojami Diupelio apkasai. Emso depeša, visų is- 
torijos mokytojų pamėgtas arkliukas. Kancleris atsistatydina su 
pelerina. Su surdutais ateina: Kaprivis, Hoenlojė ir Biulovas. Kul- 
turkampifas, Trijų sąjunga ir Hererų sukilimas pateikia tris sodrių 
spalvų paveikslus. Nereikia pamiršti ir raudono Cyteno husaro 
dolmano prie Mars-la-Tour. Šit pasigirsta šūviai kandžių pasendin- 

toje Balkanų aplinkoje. Pasiekus pergalę skamba varpai. Upelė va- 
dinasi Marna. Plieninis plokščias šalmas pakeičia smailiaviršūnį. 
Dujokaukė tampa būtinu atributu. Su kariškais krinolinais ir su- 
varstomais aulinukais kaizeris išvyksta į Olandiją, nes durklo smū- 
gis į nugarą. Bekokardės kareivių tarybos. Kapas kelia pučą. Spar- 
takas sukyla. Popieriniai pinigai braška. Štrezemano kostiumas 
balsuoja už įgaliojimų įstatymą. Eitynės su deglais. Dega knygos. 
Rudi bridžai. Ruda kaip idėja. Ruda dominuoja. Lapkričio vaiz- 
das: šiaudų prikimštas durtinis. Po to ritualinės šventės. Po to kali- 
nių dryžiai. Po to kariški batai komunikatai žiemos rinkliavos ausi- 
nės balti kombinezonai maskuojamieji kostiumai ekstra praneši- 
mai... Ir galų gale Bambergo simfoninis su savo ruda darbo 
apranga groja kažką iš „Dievų žūties“. Tatai visuomet tinka ir kla- 
joja kaip leitmotyvas ir žudymo motyvas po vaizdžią, baidyklių pa- 
vidalu prisikėlusią ir dvidešimt pirmąją kamerą užpildžiusią istori- 
ją. 

Cia Maternas apsinuogina galvą ir šluostosi firmos kaklaska- 
re nuo galvos prakaitą. Jau mokykloje istorijos datos jam byrėdavo 
iš knygos ant grindų ir dingdavo plyšiuose. Vien tiktai šeimos isto- 
rijos datos geba užsilikti jo galvoje, tačiau čia baidyklės nevaidina 
regioninių materniadų, čia vyksta: ginčas dėl investitūros ir kontr- 
reformacija; visiškai mechaniškai ir su kumščio dydžio elektromo- 
torų padėjimu sudaroma Vestfalijos taika; baidykliškai renkamasi, 
kas, kada, kur, su kuo, prieš ką, be Anglijos, skelbiama viena, im- 
peratoriaus vardu paneigiama kita ir apskritai užsiimama istorija; 
nuo vieno istorijos posūkio iki kito su laiką atitinkančiais kostiu- 
mais. 

Kai baidyklių ratelis vėl pradeda nuo Senovės Frankonijos, per 
Lechfeldo slėnį kanka į Kanosą ir užsodina ant arklio Štaufenų jau- 
nėlį, Maternas negali susilaikyti nuo savo įprasto komentaro: 

— Pragaras! Tai juk pragaras! 

Ir sako panašius infernališkus žodžius, kai jie su šuniu palieka 
dvidešimt antrą, panašią į biržos salę, kamerą, kurioje ankšta ūkinei 
ekspresijai, taigi investuotiems, rinkas užkariaujantiems ir konjunk- 
tūrą keliantiems menedžeriams. Vien tiktai baidyklių vykdomas 

miklus kartelizavimas, nedidelių kurso svyravimų garsai, lig monu- 
mento lygio pakeltas priežiūros tarybos posėdis išspaudžia iš Mater- 
no krūtinės profanišką šūksnį: 

— Pragaras! Tikras pragaras! 

Nė žodžio daugiau iš jo nesugebėjo išpešti dvidešimt trečioji 
kamera, šešiolikos metrų aukščio nuo grindų iki lubų, tarp kurios 
kabančių ir gulinčių druskų svečiavosi itin akrobatiška disciplina, 
vadinusis „vidine emigracija“. Galima būtų manyti, kad tik baidyk- 
lės gali taip neišpainiojamai susimazgyti, kad tiktai baidyklėms duo- 
ta įsiknisti į savo pačių vidurius, kad tik baidyklės įstengia suteikti 
konjunktyvui viduje turinį, o išorėje formą. Bet kad — pasak statu- 
tų — baidyklė yra žmogaus atspindys, tai ir dienos šviesoje turi būti 
panašių judančių konjunktyvų. 

Kalnakasybos profano balsas skambėjo ironiškai: 

— Jūsų pragare visko yra. Net vyčių! 

Ir Brauxelis, direktorius, su šešėlį metančia juodmedžio lazde- 
le jam atsako: 

— O kas gi mums lieka? Paklausa didelė. Mūsų po visą pasaulį 
išsiuntinėti katalogai tobulai išsamūs. Mūsų prekės neužsiguli. Dvi- 
dešimt trečioji kamera ypač svarbi mūsų eksporto programoje. Vis 
dar tebeemigruojama vidun. Tenai šilta, viskas pažįstama, jaučiama- 
si kaip namie. 

Mažiau namisėdiška atmosfera dvidešimt ketvirtojoje, judrių 
pasendintų oportunistų užimtoje kameroje. Tenai tikrinama reakci- 
ja. Nuo lubų nukarusios lempos panašios į žemės paviršiaus semato- 
rus, tam tikrą ribotą laiką šviečia ryškiomis spalvomis arba rodo tam 
tikrus valdžiai padiktuotus simbolius: ir tada nuogos baidyklės, su 
plika įgimta skeleto mechanika, turi kuo greičiau, pagal chronomet- 
rą, pasikeisti drabužius, pasidaryti skyrimą šarmų pasendintuose 
plaukuose: kartais ševeliūra skiriama kairėj, kartais dešinėj, paskui, 
žiūrėk, vėl per vidurį; o kur dar niuansai: pusiau kairėj, pusiau deši- 
nėj; madinga ir išvis be skyrimo šukuosena. 

Tai pralinksmina Materną — Koks velniškas pokštas! — juo- 
lab kad geltonai nulakuotas šalmas dengia jo galvą, kuriai joje siau- 
tėjusi, dažnai labai trumpalaikė įsitikinimų kaita pirma paaukštino 

kaktą, o paskui, su moterų padėjimu — Maternas priverstas tai pri- 
pažinti, — išnaikino želmenis visoj pievoj. Kalnakasybos profanas 
netveria iš džiaugsmo, kad jo jau niekas nebeprivers keisti šukuose- 
nos, taigi darytis laiko diktuojamą skyrimą. — Jeigu jūs turit dau- 
giau panašių farsų, tai pragarą laikysiu teatru. 

Maternas aklimatizuojasi po žeme. Bet Vernikė, ruožo 
meistras, pakelia dūzgiančią karbidinę lempą ir veda į paskutinę 
septynių šimtų devyniasdešimties metrų gylyje esančią dvidešimt 
penktąją kamerą su tiktai vienu šiurpu. Tas vienveiksmis skur- 
džios fabulos vaidinimėlis, vadinamas „Atominiais kaprizais“ ir 
esantis programoje dar nuo kalio gavybos laikų, tuojau nusmuk- 
do pakilią Materno nuotaiką, nors klasiko žodžiai ir akompanuo- 
ja teikia foną nebyliam veiksmui. Tai, ką paviršiaus pasaulis vadi- 
na absurdu, po Žeme realu: atskiros kūno dalys veikia kas sau. 
Šokinėjančios galvos, kurių kaprizams buvo per daug turėti net 
kaklą, negali draskytis. Trumpai drūtai: tai, kas sudaro kūno dau- 
gianarystę, gyvena atskirai. Koja ir ranka, ranka ir torsas pozuo- 
ja garsiems žodžiams, kurie, šiaip tariami rampos šviesoj, čia 
skamba iš už uždangos: „Dieve! Dieve! Jungtuvės baisios — bet 
amžinos!“, „Sveiki atvykę, mano orūs draugai! Kokia svarbi 
dingstis tiek daug jūsų atvedė pas mane?“, „Bet paskui aš ateisiu 
pas jus ir baisingai teisiu!“ 

Šilerio, tiesa, toliau parašyta: „Jie drebėdami išeina“, tačiau 
šios kaprizingos baidyklių dalys vaidina be perstogės ir niekada ne- 
išeina. Neišsemiama citatų atsarga leidžia tarpais priklaupti. Solo 
partijas atliekantys delnai kalba savo. Galvos lyg riedmenys, sudėtos 
krūvon, choru traukia raudą: „Didesnio skausmo nėra, kaip nelai- 
mėj prisimint laimingus ir linksmus laikus“. 

Tiktai trumpam įlipus į nusileidimo kabiną — signalininkas 
dvigubu varpo dūžiu paskelbia žemiausiąjį horizontą, kur esama pa- 
krovimo vietos, taigi ir vilties, kad pragaras galbūt baigsis ir kur ky- 
lama į viršų, — tiktai čia, įsispraudus tarp direktoriaus ir ruožo 
meistro su šuniu, Maternui paaiškinama, kad tai, ką jis ką tik matė, 
mobilūs baidyklių fragmentai, paskutiniu metu turi labai didelę pa- 

klausą, ypač Argentinoje ir Kanadoje, kur kviečių laukų platybės 
reikalauja estafetinio baidymo. 

Ir kai jie trise su šuniu pagaliau atsiduria aštuonių šimtų pen- 
kiasdešimties metrų gylyje, ruožo meistras, gavęs direktoriaus ženk- 
lą, ima kalbėti tekstą, privalomą įmonės apžiūros galutinės fazės 
pradžioje: 

— Pamačius gamybos kelią trijuose virš mūsų esančiuose hori- 
zontuose, taigi išvydus įvairiausius sendinimus, paskui surinkimą, 
pabandžius išsiaiškinti, kaip trim pagrindiniais motyvais grindžia- 
mos visos disciplinos, nuo sportinės iki atominės aikštingosios, da- 
bar mums lieka parodyti, kaip baidyklės supažindinamos su užduo- 
timis, kurias turės vykdyti Žemės paviršiuje. Dvidešimt septintojoje, 
dvidešimt aštuntojoje ir dvidešimt devintojoje kamerose mes maty- 
sime pratybas su objektu, bandymus, kurių iki šiol neišvengė nė vie- 
na „Brauxelio ir Ko“ firmos pagaminta baidyklė. 

— Tai gyvūnų kankinimas! — sako Maternas, dar prieš jį neat- 
sivėrus dvidešimt šeštai kamerai. — Liaukitės kankinti gyvūnus! — 
šaukia jis užvertęs galvą į viršų, išgirdęs, kad žvirbliai, kuriuos Brau- 
xelis vadina „mielais nepastebimais mūsų pasaulio gyventojais“, ir 
po žeme nesiliauja čirškauti. 

O direktorius kalba: 

— Čia mūsų eksportinės baidyklės supažindinamos su žvirb- 
liais, taip pat tomis javų rūšimis, kurias jos turės paskui saugoti 
nuo rajų paukščių. Kiekviena bandoma baidyklė — štai čia kolek- 
cija Zelandijos rugių baidyklių, kurių būsimos veiklos rajonas bus 
pietvakarinė Kaplendo pusė, — turi saugoti nuo žvirblių užpuoli- 
mo tam tikrą plotą, kuriame pribarstyta rugių. Po šios pamainos, 
kaip matau, bus bandomos kitos kolekcijos. Dvylika rinkinių Ode- 
sos baidyklių, kurios turės saugoti Girkos veislės kviečius Pietų 
Rusijoje ir Sandomiro kviečius Pietų Ukrainoje. Po to bandysim 
mūsų labai paklausias La Platos baidykles, padėjusias Argentinos 
kviečių augintojams gauti rekordinius derlius. Paskui aštuonis rin- 
kinius Kanzaso baidyklių supažindinsim su Kubankos veislės sau- 
ga, tai vasariniai kietieji kviečiai, beje, auginami ir Dakotos valsti- 
joje. Nedidelės partijos kviečių baidyklių turės baidyti per tam tik- 

rą nuotolį žvirblius iš lenkiškos Sandomirkos veislės, taip pat iš 
akuotųjų ir žiemkenčių Banato kviečių. Tiek čia, tiek dvidešimt 
septintoje ir dvidešimt aštuntoje kameroje dar bus bandomos ko- 
lekcijos, užsakytos saugoti dvieilius Poltavos miežius, Šiaurės 
Prancūzijos salyklinius miežius, Skandinavijos šluotelines avižas, 
Moldovos kukurūzus, itališkuosius činkvatino kukurūzus ir Šiau- 
rės Amerikos ir Rusijos kukurūzų veisles Pietų Rusijoje ir Misisi- 
pės žemumoje. Šioje kameroje reikia baidyti nuo pabertų grūdų 
tiktai žvirblius, o kitoje kameroje bandomosios eksportinės bai- 
dyklės turi atsispirti burkuojantiems paukščiams, ypač lauko ba- 
landžiams, kurie siaubia ir rapsų, žirnių bei linų laukus. Kartais 
kaip bandomieji objektai imamos ir varnos, kuosos bei lauko vytu- 
riai; strazdai ir juodieji strazdai egzaminuoja mūsų medžių baidyk- 
les, o varnėnai vynuogienojų baidykles dvidešimt aštuntoje kame- 
roje. Tačiau mes galime nuraminti svečią: visi mūsų bandomieji 
paukščiai, nuo žvirblių, laukinių balandžių iki kikilių, vyturių ir 
varnėnų, čionai patenka su atitinkamų įstaigų Žinia. Hanoverio ir 
Hildesheimo gyvulių globos draugijos kas trys mėnesiai tikrina 
bandymų kameras. Mes nesame paukščių priešai, mes bendradar- 
biaujame su paukščiais. Oriniai šautuvai, moliu aptepta rykštė ir 
paukščių tinklai mūsų baidyklėms svetimi. Tad „Brauxelio ir Ko“ 
firma turėjo visišką teisę nesyk protestuoti prieš paukščių giesmi- 
ninkų gaudymą Italijoje. Mūsų laimėjimai visuose žemynuose, 
mūsų Ohajo ir Merilendo baidyklės, mūsų sibirinės Urtobos veis- 
lės kviečių baidyklės, mūsų baidyklės Kanados kviečių laukuose, 
mūsų baidyklės ryžių laukuose, saugančios Javos ryžius ir Italijoje 
bei Mantua auginamą Ostlijonės veislę, mūsų kukurūzų baidyklės, 
prisidėjusios prie to, kad tarybiniai kukurūzų derliai priartėtų prie 
amerikietiškųjų rekordinių derlių, visos mūsų baidyklės, nesvarbu, 
ką jos saugotų nuo paukščių, vietinius rugius, Moravijos Hanos 
veislės miežius, iš Minesotos atvežtas Miltono avižas, garsiuosius 
Bordo kviečius, Indijos ryžių laukus, Pietų Peru kukurūzus, arba 
kinų soras ir škotų grikius, visi „Brauxelio ir Ko“ firmos gaminiai 
išlaiko harmoniją su gamta, patys yra gamta: paukštis ir baidyklė 
neneigia viens kito, nes jeigu nebūtų baidyklės, nebūtų ir paukš- 

čio; ir abu, paukštis ir baidyklė — Dievo sukurti padarai — prisi- 
deda prie sunkėjančios maisto problemos sprendimo pasaulyje, 
mat paukštis išgaudo erkes ir kviečių kandis, juodus grūdų vabalus 
ir išrenka svėrių sėklas, o baidyklė neduoda virš bręstančių rugių 
klegėti paukščiams, burkuoti balandžiams ir taukšti žvirbliams, iš- 
varo iš vynuogynų varnėnus, O iš vyšnių paprastus ir juoduosius 
strazdus. 

Vis dėlto, kad ir kaip iškalbingai direktorius Brauxelis aukština 
tą tarp paukščių ir baidyklių tvyrančią santarvę, kalnakasybos profa- 
nui Maternui neišeina iš lūpų žodžiai „gyvūnų kankinimas“. Juolab 
kai jis išgirsta, kad firma racionalizuodama perėjo prie to, jog žvirb- 
lius, laukinius balandžius ir strazdus perina ir risdina po žeme, kai 
supranta, kad ištisos paukščių kartos nemato dienos šviesos ir viršu- 
je kabantį druskyną laiko dangaus skliautu, nors visose kamerose 
vyrauja žvali gegužiška nuotaika kaip toj dainoj: sparnais plaka kiki- 
liai ir gieda vyturiai, burkuoja balandžiai ir karksi kuosos, neorgani- 
zuotai triukšmauja balandžiai, trumpai tariant, visas tris kameras 
užliejusi syvų išsiskyrimą stimuliuojančios gegužės dienos akustika; 
ir tik labai retai būna, kad aštuonių šimtų penkiasdešimties metrų 
gylyje, apsilpus vėdinimui, „Brauxelio ir Ko“ firmos darbuotojai tu- 
rėtų surinkti plunksnuotus padarus, kuriems požemio oro mišinys 
atėmė norą gyventi. 

Kalnakasybos profanas reiškia pasipiktinimą. Pavartoja tauto- 
logizmą „pragariška pekla“. Ir jeigu ruožo meistras jam nebūtų pa- 
žadėjęs, jog dvidešimt devintoje kameroje baigsis visoks baidyklių 
mokymas, būsianti pabaigos šventė, didysis baidyklių suėjimas, jis 
būtų aklomis sprukęs į pakrovimo vietą ir tenai — jeigu būtų ją ra- 
dęs — šaukęsis šviesos ir oro, žemės paviršiaus ir gegužio. 

Bet dabar jis paklūsta ir ima iš šono stebėti triukšmingą bai- 
dyklių reviu. Jame dalyvauja visų kamerų absolventai. Aleliuja 
šaukiančios ir durtuvų kova užsiimančios baidyklės, tai, ką gali pa- 
siūlyti civiliniai luomai: daugiavaikės baidyklių giminės, su baidyk- 
le gaidžiu priekyje. Nežabotos, besitramdančios ir baidyklės savi- 
grožos. Su pasendintais skarmalais renkasi į baidyklių pasiplepėji- 
mą ir pasibuvimą: baidyklė su smaila kepure ir sunormintos 

antrinės baidyklės, angelams artimos elitinės baidyklės ir visas is- 
torinis paradas: burgundų nosis ir Habsburgų lūpa, šileriška apy- 
kaklė ir Suvorovo batas, ispaniška juoda spalva ir prūsiška mėlyna; 
tarp jų laisvosios rinkos priekvaišiai; vos pastebimi, nes į savo vi- 
durius susilindę emigrantai; kas tenai kalba apie baidyklių fraktū- 
rą? Kas rūpinasi baidyklių nuotaika ir baidyklių ugdymu? Tai visų 
mėgstami oportunistai, po rudu apdaru vilkintys raudoną ir tuojau 
pasiryžę apsisiausti bažnytiškai juodu. Į liaudies šventę — mat 
valstybė demonstruoja visą savo paletę — įsimaišę atominiai ir 
taip teatrą mėgstantys aikščiai, margas paveikslas: baidykliškų 
spalvų. Pamėgta baidyklių vokiečių kalba mezgami ryšiai. Baidyk- 
lių muzika švelnina pyktį, neapykantą ir aplink sukantį kerštą, tai- 
gi kamerose įdiegtas svarbiausias emocijas, tepančias kiekvienos 
baidyklės mechaniką ir kaip tvarkdariai grasinančias baidyklių 
rykštėmis: — Vargas, jei! Vargas, jei jūs! 

Tačiau firmos gaminiai elgiasi gerai, nors ir bet kurią akimirką 
gali ką nors iškrėsti. Kiaurų puodų einančios baidyklės erzina giedan- 
čias baidykles misionieres. Baidyklė vanagas nesusivaldo neišleidęs 
nagų. Istorinė grupė „Valenšteino mirtis“ pasitelkusi blyškių dezin- 
fektorių. Kas galėjo pamanyti, kad priešsokratinė Smaila Kepurė įsi- 
trauks į pokalbį su priplėkusia socialinio sluoksniavimosi teorija? 
Mezgasi flirtai. Neteisingai „pragarišku juoku“ pavadintas septintoje 
kameroje išmoktas juokas maišosi su aštuntosios verksmu ir devinto- 
sios dantų griežimu; nes argi būta kada šventės, kur nesijuokta iš 
anekdotų, neverkta dėl dingusio rankinuko ir nenumota ranka į greit 
įsiliepsnojusį, tačiau tuojau griežiant dantimis baigtą kivirčą. 

O kai paskui šventei pasibaigus visi firmos gaminiai, lydimi ka- 
syklos direktoriaus su šuniu ir kalnakasybos profano, ruožo meistrui 
iš paskos ateina į čia pat esančią trisdešimtąją kamerą, tuojau pat 
stoja tyla. 

Gėda įsako Maternui nusigręžti, kai visas baidyklių cechas, 
kaip jis Žino, valdomas iš tolo, ir kaip jis sako: „Automatiškai ir be 
jokio jausmo...“, duoda priesaiką „Brauxelio ir Ko“ firmai. Ir bai- 
dyklės beždžioniškai kartoja: „Tepadeda man Dievas!“ Tai, kas pra- 
sideda įprastu „Prisiekiu...“, prisiekus niekada neišduoti savo kil- 

mės, kasyklos požemių, niekada savavališkai nepalikti kaip baidyk- 
lei paskirto lauko ir išvis būti ištikimai savo pirmapradei paskirčiai, 
taigi baidyti paukščius, baigiasi juo, kurio akis budi ir po žeme: „Te- 
padeda man Dievas!“ 

Dar belieka paminėti, kad trisdešimt pirmoje kameroje bai- 
dyklės po vieną ir rinkiniais pakuojamos ir guldomos į dėžes ekspor- 
tui; kad trisdešimt antrojoje kameroje dėžės užrašomos, užpildomi 
važtaraščiai ir kraunamos į kasyklos vagonėlius. 

— Šit, — sako ruožo meistras Vernikė, — mes ir priėjome ilgo 
gamybos kelio galą. Tikimės, kad galėjote susidaryti apytikrį vaizdą. 
Kai kas, tarkim, paviršiuje esančios laboratorijos, automatika ir mū- 
sų elektros motorų dirbtuvės, neįeina į įmonės apžiūros programą. 
Ir į mūsų stiklo dirbtuves galima tik su atskiru leidimu. Galbūt, jei- 
gu kreiptumėtės į poną direktorių. 

Tačiau kalnakasybos neišmanančiam turistui Valteriui Mater- 
nui ir to užtenka. Jo akys nori vemti. Jis greičiau gręžiasi į šviesą, ne- 
gu drezina gali pasiekti pakrovimo vietą. Maternas persisotinęs. 

Todėl net nesugeba paprieštarauti, kai Brauxelis, direktorius, 
paima juodą aviganį Plutoną už kaklasaičio ir pririša prie grandinės 
toj vietoj, kur prasidėjo įmonės apžiūra, kur susidarė visas kasyklos 
vaizdas, kur Brauxelio nurodymu pritaisyta lentelė „Dieve padėk!“ 
o Materno nuomone, turėtų būti parašyta: „Palikit visas viltis tie, 
kurie čionai įžengiate“. 

Ir jau atsidarius kabinos durims kalnakasybos profanas paga- 
liau ištaria paskutinius žodžius: 

— Tai juk mano šuo. 

Į tai Brauxelis tvirtai atsako: 

— Kokį vertą saugoti objektą Žemės paviršius galėtų pasiūlyti 
tokiam šuniui kaip šis? Čia, kur baigiasi pagrindinis išvežimo hori- 
zontas, taria „Amen!“ ir ventiliacija iš viršaus pučia gegužio orą. Jis 
turi būti sargas čia, bet nesivadinti Cerberiu. Orkus viršuje! 


O, kilime į viršų dviese, ruožo meistrą palikus apačioj! 
O jūs, penkiolika laimėtų metrų per kiekvieną sekundę! 
O, žinomas jausme, kuris patiriamas tokiame keltuve! 

Ūžimas, kai abu tyli, užkemša vata kiekvieną ausį. Ir kiekvie- 
nas jaučia, kad atsiduoda degėsiais. Ir kiekvienas maldauja pakelia- 
mojo lyno, kad liktų vientisas, kad šviesa, dienos šviesa, saule ataus- 
tas gegužis darsyk... 

Tačiau kai išlipa ant keltuvo platformos, lauke lyja, ir sutemos 
šliaužia nuo Harco. 

Ir tas ir anas — kas juos dar norės vadinti Brauxeliu ir Mater- 
nu? — aš ir jis, mes einam su užgesintom lempom prie pamainos 
namelio, kur sargas paima iš mūsų apsauginius šalmus ir karbidines 
lempas. Mane ir jį jis nuveda į kabinas, kur padėti Materno ir Brau- 
xelio drabužiai. Jis ir aš išsineriam iš požemio drapanų. Man ir jam 
paruošiama vonia. Už sienos girdžiu pliuškenantis Edį. Dabar aš ir- 
gi įlipu į vonią. Vanduo mus nušarmina. Edis švilpauja kažką neaiš- 
kaus. Aš bandau panašiai švilpauti. Tačiau tai nelengva. Abu mes 
nuogi. Kiekvienas maudosi pats sau. 

